Kapak

Hâcezâde Osman Efendi’nin ve İbrahim Efendi’nin müşterek sicilidir. Sene 1097. Horasancı …?

(BAB46 - cilt: 19, sayfa: 65 - Hüküm no: Kapa - Orijinal metin no: [Kapak])﻿

﻿

﻿

1. Hüküm

Sarrâc İshak mahallesinden Osman b. Mehmed’e kefalet

Zâhide bt. Ahmed Tavşantaşı mahallesinde sâkine zevcine. Bezzâz tâifesinden olup Sarrâc İshak mahallesinde sâkin el-Hâc Ahmed ( ) b. Abdüllatîf ve bezzâz el-Hâc (…) Ömer Reis b. Mehmed talebiyle yine mahalle-i mezbûrede sâkin Osman b. Mehmed’in nefsine kefîl oldu. Fî 26 (…) sene (…).

(BAB46 - cilt: 19, sayfa: 65 - Hüküm no: 1 - Orijinal metin no: [Kapak içi-1])﻿

﻿

﻿

2. Hüküm

Borçlu Ahmed b. Hasan’ın kefilleri

Medyûn Ahmed b. Hasan 2 Rebî‘ulâhir mahbûs Hasan Bey nâm kimesne otuz guruş için haps (…) [ettirip] medyûn-ı mezbûrun babası Hasan Beşe b. Bayram ve vâlidesi Râziye bt. Halil ve karındaşı (…) cümlesi meblağ-ı mezbûr otuz guruşa kefîl bi’l-mâldir ve kefîl-i mezbûrların nefsine ve (…) malına hâlâ sicinde ekmekçi olan Ahmed Beşe dahi kefîl [olup] bu mahalle kayd olundu. Fî 10 li sene [10]97 Rebî‘ilâhir’in ikinci günü Mahmud Paşa mahkemesinden Ramazan yediyle haps olunmuşdur (…) yediyle ıtlâk olunmuşdur.

(BAB46 - cilt: 19, sayfa: 65 - Hüküm no: 2 - Orijinal metin no: [Kapak içi-2])﻿

﻿

﻿

3. Hüküm

Abdülhalim ile Ayşe bt. Abdullah’ın boşanması

Karabaş mahallesinde sâkine Ayşe bt. Abdullah’dan ba‘de’l-istihbâr İzmir’den ma‘zûl (…) Abdülhalim Efendi b. Mehmed ve es-Seyyid Abdullah Çelebi b. İsâ şöyle şehâdet (…) ve mezbûrenin zevci merkūm Abdülhalim’in hizmetinde iken İzmir’de beş ay (…) bizim huzûrumuzda tatlîk eyledi. Fî 25 min Şa‘bân sene [10]97.

(BAB46 - cilt: 19, sayfa: 65 - Hüküm no: 3 - Orijinal metin no: [Kapak içi-3])﻿

﻿

﻿

4. Hüküm

Borca kefil olma

Fener’de sâkine Zoyi bt. Dimitri, Mıgırdiç v. Abram mahzarında ikrâren zevcim Hristo’nun mezbûra on yedi bin sekiz yüz akçe deynine ben müeccel-i zâminim ilâ Ramazan yevm 25 dediği terlikçi Mehmed b. Abdullah mezbûrun nefsine kefîl şud.

(BAB46 - cilt: 19, sayfa: 65 - Hüküm no: 4 - Orijinal metin no: [Kapak içi-4])﻿

﻿

﻿

5. Hüküm

İbrahim b. Abdullah’ın eşi Fâtıma bt. Mustafa’ya nafaka takdiri

Fâtıma bt. Mustafa talebiyle zevci İbrahim b. Abdullah’a an mahalleti Yatağan (…) nafaka ve kisve-bahâ yevm 6 farz ve takdîr olundu. Fî 5 Ramazan [sene 1097]. Sa‘âdetlü İbrahim Efendi hazretlerinin def‘a-i sâniyelerinde vâki‘ olan sicillâtındandır.

(BAB46 - cilt: 19, sayfa: 66 - Hüküm no: 5 - Orijinal metin no: [Kapak içi-5])﻿

﻿

﻿

6. Hüküm

Kürek cezasına çarptırılan İbrahim’in eşyalarının vekiline teslimi

Ma‘rifet-i şer‘le dükkânı açılıp ve eşyâsı defter olunup vekîl-i şer‘îsine teslîm olundu. Fî 27 C[emâziyelâhir] sene [10]97. Sa‘âdetlü ve mürüvvetlü sultânım hazretleri sağ olsun Bu kulları mücrim ile ahz olunup deryâ beylerinin sefînesinde kürek fermân olunmağla Lâleli çeşme kurbunda bir dükkânda üç Mushaf-ı şerîfim ve ve kitâblarım ve ba‘zı eşyâlarım olup sefîne gitmek üzre olmağla hâlâ dükkân-ı merkūm mühürlü olmağın çavuş kulları mübâşeretiyle dükkân açılıp vekîlim a‘mâ Mehmed Dede du‘âcılarına dükkân-ı mezbûrda olan eşyâlarım bu kullarına teslîm olunmak bâbında fermân recâ olunur. Bende İbrahim

(BAB46 - cilt: 19, sayfa: 66 - Hüküm no: 6 - Orijinal metin no: [1a-1])﻿

﻿

﻿

7. Hüküm

Yemiş İskelesi’ndeki sebzehane kethüdâlığına tayin

Kethüdâlık-ı sebzehâne der Yemiş iskelesi Kıdvetü’l-emâsil ve’l-akrân ( ) -zîde kadruhû- mahal ve müstahık olmağla verilmek buyruldu. Fî 13 [sene] seb‘a ve tis‘în ve ve elf. Sah

(BAB46 - cilt: 19, sayfa: 66 - Hüküm no: 7 - Orijinal metin no: [1a-2])﻿

﻿

﻿

8. Hüküm

İstanbul kasaplığı kethüdâlığının Mehmed Beşe’ye verilmesi

Kethüdâlık-ı kasabân-ı İstanbul Zikr olunan kethüdâlık emekdârlardan kıdvetü’l-emâsil ve’l-akrân Mehmed Beşe -zîde kadruhû- mahal ve müstahık olmağla verilmek buyruldu. Sene seb‘a ve tis‘în ve elf C[emâziyelâhir] fî 19.

(BAB46 - cilt: 19, sayfa: 66 - Hüküm no: 8 - Orijinal metin no: [1a-3])﻿

﻿

﻿

9. Hüküm

Sefere memur askerlerin süratle orduya katılmaları

Sah İstanbul kadısı izzetlü ve fazîletlü Efendi hazretleri hâlâ Edirne’de ordu hareket ve azîmet etmek üzre olduğun haberi gelmekle tavâif-i askerden bir ferd geriye kalmayıp âcilen ve serî‘an Ordu-yı hümâyûna mülhak ve mülâkī olmaları fermân olunmuşdur imdi İstanbul’da olan mahallât imâmlarını getirdip tenbîh eyleyesin ki herkes kendi mahallesinde sefer-i hümâyûna me’mûr olan askerden olup evinde sâkin olanları ve hâricden gelip kirâcılı oturup meks edenleri isim ve resimleriyle gelip huzûrumuza arz eyleyeler, şöyle ki bir tarîkle ketm ve ihtifâ edip vukū‘u üzre haber vermeyeler hafiyyeten yokladılıp ma‘lûm olduğu gibi sefere gitmeyip evinde bulunan şahsa ve mahallesinin imâmına eşedd-i ukūbet ile tertîb-i cezâ olunup katl olunur bilmiş olalar deyû muhkem tenbîh edile deyû buyruldu. Fî 13 [Ramazân]n sene [10]97.

(BAB46 - cilt: 19, sayfa: 67 - Hüküm no: 9 - Orijinal metin no: [1a-4])﻿

﻿

﻿

10. Hüküm

Fâtıma bt. Hasan’ın Musa b. Mehmed’den muhâlaa yoluyla boşanması

Kovacılar içinde Pertev Paşa odalarında sâkine Fâtıma bt. el-Hâc Hasan nâm hâtunu, zevci olup İbrahim Paşa mahallesinde sâkin Musa b. Mehmed’in bir sene mukaddem muhâla‘a eylediğini mezbûr Musa’nın karındaşı Mehmed ve zikr olunan odalarda sâkin olan Abdullah ve Yusuf b. Abdullah alâ tarîki’ş-şehâde haberleri kayd şud. Fî 15 min Şa‘bân.

(BAB46 - cilt: 19, sayfa: 67 - Hüküm no: 10 - Orijinal metin no: [1a-5])﻿

﻿

﻿

11. Hüküm

Hacı Ahmed b. Abdullah’ın at satışı

Uzun Şucâ‘ mahallesinde sâkin Hacı Ahmed b. Abdullah Hızır Bâli oğlu Ahmed mahzarında ikrâr eder ki işbu alnı beyazlı yağız aygır atı târih-i sicilden beş gün mukaddem Hasan Ağa nâm kimesneye emânet vaz‘ edip hizmetkârına ısmarlamış idi oğlan firâr etmekle nafakası aczinden mezbûr Hızır Bâlioğlu’na üç guruşa bey‘ ve teslîm ve kabz-ı semen eyledim. Fî 16 min Şa‘bân.

(BAB46 - cilt: 19, sayfa: 67 - Hüküm no: 11 - Orijinal metin no: [1a-6])﻿

﻿

﻿

12. Hüküm

Ahmed Ağa’nın evinden çıkan eşyalar

Mahmiye-i İstanbul’da Manisalı Çelebi mahallesinde sâkin Mehmed Ağa b. el-Hâc Mehmed nâm kimesne meclis-i şer‘a gelip takrîr-i kelâm ve ta‘bîr ani’l-merâm edip mahmiye-i mezbûrede Karabaş mahallesinde vâki‘ menzilimde müste’cirim olan Ahmed Ağa b. Ömer nâm kimesne târih-i kitâbdan üç sene mukaddem menzili mezbûru mukaffel bırakıp gaybet ve firâr etmekle menzili mezbûr mu‘attal kalmağın savb-ı şer‘îden üzerine varılıp menzili mezbûr feth ve gāib-i mezbûrun menzili merkūm içinde mevcûd olan eşyâsı tahrîr olunarak bir kimesneye def‘ ve menzili mezbûru ba‘de’t-tahliyye bana teslîm olunmak matlûbumdur dedikde mazmûnu min külli’l-vücûh takrîr-i meşrûhuna muvâfık buyruldu-yı şerîf dahi ibrâz etmeğin imtisâlen-leh savb-ı şer‘den irsâl olunan İbrahim Efendi b. Mehmed zeyl-i defterde isimleri mastûr olan müslimîn ile menzili mezbûr feth ve içinde mevcûd bulunan eşyâsını ba‘de’t-tahrîr mahmiye-i mezbûrede Aksaray kurbunda Kovacılar mahallesinde sâkin Ahmed Efendi b. eş-Şeyh es-Seyyid Hasan Efendi’ye vaz‘ ve teslîm olunan eşyâsıdır ki vech-i âtî üzre zikr olunur. Hurrire fi’l-yevmi’s-sâlis min Cumâdelâhire li sene seb‘a ve tis‘în ve elf. Köhne kadife yastık yüzü Aded 4 Makrama yastık yüzü Aded 2 Açıla ve büzüle çuka yastık Aded 8 Köhne sagīr yemeni yastık Aded 3 Kırmızı Cezâyir ocağı Aded 1 Kırmızı köhne sagīr ihrâm Aded 1 Kırmızı çuka mak‘ad Aded 1 Kırmızı çuka cedîd mak‘ad Aded 2 Tiftik köhne kebe Aded 2 Uşşâkī seccâdesi Aded 1 Yemeni yorgan Aded 2 Sagīr yemeni şilte Aded 1 Acem basması köhne yastık Aded 3 Makrama saf yastığı Aded 1 Minder Aded 1 Açıla beledî yün döşek Aded 1 Yastık kılıfı Aded 8 Minder kılıfı Aded 8 Köhne makrama yemeni Aded 1 Çuka kaplı iskemle Aded 1 Tüfenk kılıfı Aded 2 Palaska mükemmel Aded 1 Tazı halkası Aded 1 Çuka eldiven Aded 2 Bakır cedrî raht şemesiyle? Aded 1 Pirinç kılıç Aded 1 Yaldızlı cedîd Bosna kilid âhar zarfıyla Ma‘a yaldızlı buhurdan [Aded] 1 Haleb üzengi 1 Çift Kebîr ...? Aded 2 Bir mikdâr şerid hırdavâtıyla [Aded] 1 Demir iskemle [Aded] 1 Bakır leğen [Aded] 1 Bakır kebîr sini [Aded] 1 Demir kürek [Aded] 1 Meksûr cam tas [Aded] 1 Acem çukası [Aded] 1 Bekridî? sagīr Acem kâsesi [Aded] 1 Fağfurî kâse [Aded] 1 Paşa fincanı tabağıyla [Aded] 1 Fağfurî tabak [Aded] 1 Fağfur fincan [Aded] 9 Def‘a Acem fincanı [Aded] 1 Acem tabağı [Aded] 6 Fağfurî tabak [Aded] 1 Şişhâne şişe [Aded] 4 Mir’ât kapağı [Aded] 1 Beyaz yelpaze [Aded] 1 Hilye-i şerîf [Aded] 1 Ebe ocak yaşmağı [Aded] 1 Çini bardak [Aded] 1 Beç bardağı [Aded] 1 Şişe bardak [Aded] 1 Şişe çiçek bardağı [Aded] 4 Berât kuburuyla [Aded] 1 Frenk de[vâ]t? kebîr [Aded] 1 Def‘a sagīr [Aded] 1 Sagīr sepet [Aded] 1 Def‘a kebîr sepet [Aded] 1 Münakkaş peşkir [Aded] 1 Makrama gök şal [Aded] 1 Asdar [Aded] 1 Torba içinde kâğıdıyla [Aded] 2 Kumaş en‘âm kesesi [Aded] 1 Beyaz torba [Aded] 1 Üzengi kılıfı [Aded] 2 Sırça taş [Aded] 9 Def‘a beyaz taş [Aded] 3 Sarı sırça taş [Aded] 3 Hırdavâtıyla sagīr kulp? [Aded] 2 Muhammediyye [Aded] 1 Kudûrî [Aded 1] Cild-i evvel-i Taberî [Aded] 1 Tarîkat-i Muhammediyye [Aded] 1 Hikâye kitâbı [Aded] 1 Def‘a Taberî cildi [Aded] 1 Resâil mecmû‘ası [Aded] 1 Parça Frengî bal mumu [Aded] 1 Cedîd mukavvâ divid [Aded] 1 Mikrâz [Aded] 1 Makta‘ [Aded] 1 Kalemtıraş [Aded] 1 Meksûr miskāl [Aded] 1 Tanbur [Aded] 1 Terzi mikrâzı [Aded] 1 Yemek kaşığı [Aded] 38 Köhne zıbın [Aded] 1 Köhne kapak [Aded] 1 Köhne bohça hırdavâtla [Aded] 1 Bakır güğüm [Aded] 1 Def‘a sagīr güğüm [Aded] 1 Siyah aba [Aded] 1 Defter mecmû‘ası [Aded] 1 Sagīr … ? [Aded] 1 Kapağıyla tencere kebîr [Aded] 1 Kapaksız tencere [Aded] 1 Bakır et sinisi [Aded] 1 Kebîr lenger [Aded] 1 Sagīr baklava tepsisi [Aded] 1 Kebîr kevgir [Aded] 1 Sagīr tava [Aded] 1 İbriğiyle Bosna leğen [Aded] 1 Def‘a kapaklı leğen ibriğiyle [Aded] 1 Def‘a kapaksız leğen ibriğiyle [Aded] 1 Bakır bakraç [Aded] 1 Kebîr kahve ibriği [Aded] 2 Bakır kahve tepsi [Aded] 1 Cam kahve tepsi [Aded] 1 Hamam tası [Aded] 1 Şamdan makāmıyla [Aded] 1 Meksûr şamdan [Aded] 1 Havan [Aded] 1 Kebîr sahan [Aded] 5 Sagīr sahan [Aded] 8 Bakır lengeri [Aded] 5 Kevgir kepçe [Aded] 1 Kapağıyla sahan [Aded] 5 Atîk bıçak [Aded] 2 Meksûr satır [Aded] 1 Maşa [Aded] 1 Kürek [Aded] 1 Köhne karlık kutusuyla [Aded] 1 Köhne asdar sarık [Aded] 1 Tennûr ihrâmı [Aded] 1 Tennûr Aded 1 Ceviz iskemle [Aded] 1 Tahta iskemle [Aded] 1 Köhne kapak [Aded] 1 Köhne yemeni sofra [Aded] 1 Boş kutu [Aded] 3 Şişe [Aded] 2 Meksûr mum mikrâzı [Aded] 1 Cedîd kâğıd mikrâzı [Aded] 2 Sırça taş [Aded] 12 Beyaz boncuk dürriyle [Aded] 4 Zînetü’l-evrâd [Aded] 1 Cedîd sedefkârî nesciye [Aded] 1 Akçe nesciye evrâk-ı perîşânıyla [Aded] 8 Ağaç sepet [Aded] 1 Minder tahtası [Aded] 4 Mısır hasırı kaba hasırıyla [Aded] 2 Çerçeve camlar [Aded] 7 Def‘a Mısır hasırı [Aded] 1 Def‘a minder tahtası [Aded] 3 At şerîkesi [Aded] 1 Sad? eyer [Aded] 1 Köhne uşak seccâdesi [Aded] 1 Köhne uşak kaliçesi [Aded] 1 Selânik keçesi orta [Aded] 1 Def‘a orta keçesi [Aded] 1 Köhne kilim [Aded] 2 Tahta sandık [Aded] 1 Yemeni yüz yastık [Aded] 3 Tazı halkası [Aded] 3 Şatranc kesesiyle [Aded] 1 Bakır bağı [Aded] 2 Mısır hasırı [Aded] 2 At keçesi [Aded] 2 Sagīr köhne minder [Aded] 2 Beledî yastık [Aded] 3 Yemeni minder [Aded] 1 Köhne yemeni yorgan [Aded] 1 Kapı perdesi [Aded] 2 Peşkir köhne [Aded] 1 Ön perdesi [Aded] 1 Kaba hasır [Aded] 1 Küp [Aded] 1 Ağca iskemle [Aded] 1 Ağca tennûr [Aded] 1 Demir mangal [Aded] 1 Köhne sepet [Aded] 1 Katır küreği ve sâir [Aded] 5 Katır levâzım-ı mükemmel Köhne üzengi [Aded] 6 Keten tarağı [Aded] 1 Şarap teknesi [Aded] 1 …? Ağca [Aded] 1 Demir kazma [Aded] 1 Kebab şişi [Aded] 1 Köhne sofra [Aded] 1 Gergef [Aded] 1 Köhne kilim [Aded] 1 Köhne kebe [Aded] 1 Kapı perdesi [Aded] 1 Kilim köhne [Aded] 1 Kilim köhne [Aded] 3 Köhne eyer üzengisiyle [Aded] 2 Kantariye bir deste ma‘a kara raht bir deste Bir deste Ocak perdesi [Aded] 1 Şamdan [Aded] 1 Kaba hasır [Aded] 2 Meksûr kevgir? [Aded] 1 Ocak perdesi [Aded] 1 Hilye-i şerîf [Aded] 1 Mısır hasırı [Aded] 2 Kaba hasır [Aded] 4 Köhne kebe [Aded] 1 Kırmızı çuka yastık astar [Aded] 11 Kebîr ...? [Aded] 4 Bakır topuzluk [Aded] 1 Faraş süpürgesiyle [Aded] 1 Sacayak [Aded] 3 Def‘a sagīr [Aded] 1 Et satırı [Aded] 1 Cam tahtası [Aded] 3 Fermân tahtası [Aded] 4 Dirgen kürek [Aded] 3 Ocak taşı [Aded] 1 Köhne semer [Aded] 1 Çifte kemer [Aded] 1 Kebîr direk [Aded] 5 Kaba hasır [Aded] 1

Şuhûdü’l-hâl: İmâm Hüseyin Efendi b. Mustafa, Mahalle-i mezbûr imâmı Abdülkādir Efendi b. Süleyman, Hüseyin Efendi b. Yusuf, Mehmed Çelebi b. Ahmed, Mehmed Efendi b. Hasan, İslâm Çelebi b. Cânib, Ahmed Ağa b. Mehmed, Ali Çelebi b. Halil, Osman Efendi b. Evliyâ.

(BAB46 - cilt: 19, sayfa: 68 - Hüküm no: 12 - Orijinal metin no: [1b-1])﻿

﻿

﻿

13. Hüküm

Hüseyin Çelebi’nin dükkânında bulunan eşyaların sahiplerine verilmesi

Mahmiye-i İstanbul’da Sarıgez kurbunda sâkin bakkal tâifesinden olup bundan akdem hâlik olan Panayot v. Yani’nin verâseti zevce-i metrûkesi Angelo bt. İspilyoli ile sulbî kebîr oğlu Filiyaki’ye münhasıra olduğu şer‘an zâhir ve müte‘ayyin oldukdan sonra mezbûrân oğlu ve Filiyaki taraflarından husûs-ı âti’l-beyâna vekîl olup Yani v. İspilyot ve Petroco v. İstefani şehâdetleri ile vekâleti sâbite olan Yorgi v. Dimitri meclis-i şer‘-i şerîf-i enverde İspilyot v. Hristodoli nâm zimmî muvâcehesinde bi’l-vekâle ikrâr ve i‘tirâf edip gāib-i meclis Hüseyin Çelebi’nin mahmiye-i mezbûrda Ali Paşa hamamı kurbunda bakkal dükkânında mevcûd ve hâlik-i mezbûrun mülkü olup ba‘de helâkihî müvekkilân-ı mezbûrâna bi’l-irsi’ş-şer‘î isâbet eden üç kebîr kantar ve iki sagīr kantar ve iki takım dir[h]em ve iki terâzi ve beş bağ küpü ve yirmi vakıyye bakır evânîsi ve üç kebîr sirke fıçıları ve beş bal fıçıları ve beş nârenk fıçıları ve beş tabla ve bir eşyâyı ve beynimizde ma‘lûm bakkalda zâtı mezbûr İspilyon’a safka-i vâhide ile seksen bin dokuz yüz kırk akçeye bi’l-vekâle bey‘ ve teslîm ol dahi iştirâ ve kabûl ve temellük eyledikden sonra semeni olan meblağ-ı mezbûru yedinden bi’t-tamâm alıp kabz eyledim ba‘de’l-yevm sülüsân-ı mezkûre merkūm İspilyon’un mülk-i müşterâsıdır keyfe mâ yeşâ müvekkilân-ı mezbûrânın alâkaları kalmadı dedikde gıbbe’t-tasdîki’l-mu‘teber işbu vesîka ketb olundu. Fi’l-yevmi’s-sânî ve’l-ışrîn min Cumâdelâhire li sene seb‘a ve tis‘în ve elf.

Şuhûdü’l-hâl: İbrahim Çelebi b. Ahmed, el-Hâc Mustafa b. Tevekkül, Mehmed Çelebi b. İdris, Ali Çelebi b. Bâli.

(BAB46 - cilt: 19, sayfa: 75 - Hüküm no: 13 - Orijinal metin no: [1(2)a-1])﻿

﻿

﻿

14. Hüküm

Şerife Ümmühâni Hatun’un evdeki hissesini kardeşine satması

Mahmiye-i İstanbul’da Kara Emin mahallesinde sâkine Şerife Ümmühâni bt. es-Seyyid Yakub nâm hâtun ba‘de’t-ta‘rîfi’ş-şer‘î meclis-i şer‘-i şerîfde birâderzâdesi işbu bâ‘isü’l-kitâb es-Seyyid Mehmed mahzarında ikrâr-ı tâm ve takrîr-i kelâm edip yine mahmiye-i mezbûrede Kethüdâ Canfedâ Hâtun vakfından mu‘accele-i ma‘lûme ve ayda altmış akçe icâre-i müeccelesi olan sâlifü’z-zikr Kethüdâ Hâtun câmi‘-i şerîfi karşısında olan odalarda ma‘lûmetü’l-hudûd menzil karındaşım mezbûr es-Seyyid Mehmed Çelebi ile benim iştirâki’s-seviy üzre taht-ı tasarrufumuzda olmağla ben mârrü’z-zikr menzilde olan nısf hissemi bi izn-i mütevellî-i vakf-ı mezbûr mekûr Mehmed Çelebi’ye beş bin [akçe] bedel mukābelesinde ferâğ ve tefvîz ol dahi tefevvüz ve kabûl eyledikden sonra bedel-i ferâğ olan meblağ-ı mezbûr beş bin akçeyi yedinden tamâmen alıp kabz eyledim menzili mezbûrede kat‘â alâka ve medhalim kalmamışdır dedikde gıbbe’t-tasdîki’ş-şer‘î mâ vaka‘a bi’t-taleb ketb olundu. Fi’l-ışrîn min Cumâdelâhire li sene seb‘a ve tis‘în ve elf.

Şuhûdü’l-hâl: Ahmed Çelebi b. Hüseyin, Mehmed Çelebi b. Dedezâde, el-Hâc Osman, Mustafa Çelebi b. Ahmed, el-Hâc Mustafa b. Tevekkül.

(BAB46 - cilt: 19, sayfa: 75 - Hüküm no: 14 - Orijinal metin no: [1(2)a-2])﻿

﻿

﻿

15. Hüküm

Gorgi v. Panayot’a borcunu ödemesi için tembih edilmesi

Mahrûse-i Galata mahallâtından Sultan Bayezid mahallesinde sâkin bâ‘isü hâze’l-vesîka Dimitri v. Hristodili nâm a‘mâ zimmî tarafından husûs-ı âti’l-beyâna vech-i şer‘î üzre vekîli olan Panayot v. Karanfil nâm zimmî meclis-i şer‘-i şerîf-i enverde müvekkili mezbûrun ammisi Gorgi v. Panaykato nâm zimmî muvâcehesinde üzerine bi’l-vekâle da‘vâ ve takrîr-i kelâm edip mezbûr Gorgi müvekkili mezbûr Dimitri’nin babası merkūm Hristodili ile bakırcılık san‘atında şerîkler iken merkūm Hristodili hâlik olmağla müvekkilim mezbûr Dimitri babamın sende beş yüz guruşu vardır deyû taleb ve da‘vâ eylediğinde mezbûr Gorgi cevâbında hâlik-i mezbûre ancak iki yüz kırk beş esedî guruş zimmetimde deynimdir deyû şuhûd mahzarında ikrâr ve yedine memhûr deyn temessükü vermekle suâl olunup meblağ-ı mezbûru bana edâya tenbîh olunmak matlûbumdur dedikde gıbbe’s-suâl ve’l-inkâr vekîl-i mezbûrdan müdde‘âsına beyyine taleb olundukda mahalle-i mezbûre sükkânından Papa Kostantin v. Yani ve Baba Kapril v. Andon ve Yuvakim v. Yorgi nâm râhibler li e[cli’ş] şehâde meclis-i şer‘a hâzırûn olup istişhâd olunduklarında fi’l-hakīka mezbûr Gorgi müvekkilim mezbûr a‘mâ Dimitri’nin babası hâlik-i mezbûr Hristodili ile san‘at-ı mezkûre şerîkler olup ba‘de’l-helâk mezbûr Dimitri beş yüz esedî guruş taleb ve da‘vâ eyledikde mezbûr Gorgi ancak iki yüz kırk beş esedî [guruş] deynim vardır deyû bizim huzûrumuzda ikrâr ve bizi istişhâd edip yedine memhûr deyn temessükü vermişdi biz bu husûsa bu vech-i muharrer üzre şâhidleriz şehâdet dahi ederiz deyû her biri edâ-i şehâdet-i şer‘iyye ettiklerinde ba‘de’t-tezkiyye şehâdetleri makbûle olmağın mûcebince meblağ-ı mezbûr iki yüz kırk beş esedî guruşu vekîl-i mezbûre edâ ve teslîm merkūm Gorgi’ye tenbîh olunup mâ vaka‘a bi’t-taleb ketb olundu. Fi’l-yevmi’l-hâdî ve’l-ışrîn min Cumâdelâhire li sene seb‘a ve tis‘în ve elf.

Şuhûdü’l-hâl: İslâm Çavuş b. Hüseyin Abbas, Ali Beş b. Hasan, el-Hâc Mustafa b. Tevekkül, İbrahim Çelebi b. Ahmed, Mustafa b. Hüseyin.

(BAB46 - cilt: 19, sayfa: 76 - Hüküm no: 15 - Orijinal metin no: [1(2)a-3])﻿

﻿

﻿

16. Hüküm

Sadrazam İbrahim Paşa’nın çeşme inşasından esnafa borcunun kalmadığı

Husûs-ı âti’l-beyânı mahallinde ketb ü tahrîri iltimâs olunmağın savb-ı şer‘den irsâl olunan Mevlânâ Ahmed Efendi b. Yusuf sâbıkan ve sadr-ı a‘zam İbrahim Paşa hazretlerinin ev kethüdâları olan mefharü’l-emâsil ve’l-akrân el-Hâc Mehmed Ağa b. ( ) mahmiye-i İstanbul’da Şehzâde câmi‘-i şerîfi kurbunda sâkin oldukları menzile varıp zeyl-i kitabda muharrerü’l-esâmî müslimîn huzûrlarında akd-i meclis-i şer‘-i şerîf eyledikde mahmiye-i mezbûrede keresteci tâifesinden el-Hâc İbrahim b. Mehmed ve kurşuncu Hacı Mustafa b. Mehmed ve camcı es-Seyyid Musa? b. Ahmed ve dökmeci İsmail Çelebi b. Abdullah ve nakkāşbaşı Hasan Çelebi b. Abdullah ve suyolcu Süleyman Çelebi b. Mehmed ve Karataşçı tâifesinden el-Hâc Mustafa b. Abdullah ve Ali Çelebi b. Abdullah ve mismârî Hacı Abdullah b. İsâ nâm kimesneler ile taş yontuculardan Haçuk v. Apoli ve hamamcı Matik v. Dador [ve] Bağdasar v. Yenci? [ve] Kazar v. Caker ve Kalor v. Baği? ve sıvacı Kazar v. Ovanes ve demirci Arslan v. Kasparo ve duvarcı Dido v. Sefer ve Timarso v. Mardiros ve Nikefos v. Asvador ve Baribos v. Canik ve Markos v. Abraman ve Ahon v. Bedros ve Yunalı v. Nikefos ve Mardos v. Serkis ve Karagöz v. Sefer ve Nurses v. Kazar nâm zimmîlerden her biri meclis-i ma‘kūd-ı mezbûrda, işbu sâhibü’l-kitâb mûmâ-ileyh el-Hâc Mehmed Ağa mahzarında her biri ikrâr ve takrîr-i kelâm edip mûmâ-ileyh Mehmed Ağa paşa-yı müşârün-ileyh hazretlerinin bundan akdem mahalle-i mezbûrede Çukurçeşme kurbunda vâki‘ saray binâ ettirdiği saray-ı mezkûr levâzımı için bizden iştirâ ve kabz eyledikleri beynimizde ma‘lûme kereste ve ma‘lûmü’l-vezn ve’l-aded kurşun ve cam ve dökme lüle ve altın varak ve boya ve gül ve gûn …? ve kara taş ve mismâr ve kiremid ve tuğla ve pencere demirleri ve kapak ve küfeki taşı ve horasanîlerin işbu yedimizde olan defterlerimiz nâtık olduğu üzre semenlerini ve ba‘zılarınmızı dahi ücret-i ma‘lûme ile istîcâr ve edâ-i hizmet eylediğimiz eyyâmda …? ücretlerimizi müctemi‘a hakkımızı hâlâ hesâb etmediğimizden sonra …? Hakkımızı mûmâ-iley Mehmed Ağa yedinden bi’t-tamâm ve’l-kemâl ahz ve kabz edip mezbûr Mehmed Ağa’da [1(2)b] bir akçe ve bir habbe hakkı bâkī kalmamışdır dediklerinde gıbbe’t-tasdîki’ş-şer‘î vâki‘ hâli mezbûr Ahmed Efendi mahallinde ketb ü tahrîr ba‘dehû ma‘an irsâl olunan İsmail b. Abdullah ile meclis-i şer‘a gelip alâ vukū‘ihî haber vermeleriyle mâ vaka‘a bi’t-taleb ketb olundu. Fi’l-yevmi’s-sânî ve’l-ışrîn min Cumâdelâhire li sene seb‘a ve tis‘în ve elf.

Şuhûdü’l-hâl: Mehmed Ağa b. Mustafa, Mehmed Ağa b. Bektaş, Musa Ağa b. Mehmed, İsmail Efendi b. İbrahim.

(BAB46 - cilt: 19, sayfa: 77 - Hüküm no: 16 - Orijinal metin no: [1(2)a-4])﻿

﻿

﻿

17. Hüküm

Ahmed Ağa’nın mirasçılarının vekilleri Ahmed Ağa ile davalarının kalmadığı

Fi’l-asl vilâyet-i Anadolu’da Zağferanborlu kazâsı karyelerinden Kızılcaviran nâm karyeden olup mahmiye-i İstanbul’da Molla Gürânî mahallesinde sâkin Ahmed Ağa b. Arslan nâm kimesnenin etbâ‘ından olup fevt olan Ahmed b. el-Hâc Murad nâm kimesnenin verâseti li ebeveyn karındaşları Hüseyin ve Hasan ve İbrahim ve Sefer nâm kimesnelere münhasıra olduğu şer‘an zâhir ve sâbit olduğundan sonra mezbûrûn Hüseyin ve Hasan ve İbrahim asâleten ve karye-i mezbûrede sâkin merkūmân İbrahim ve Sefer taraflarından husûs-ı âti’z-zikre vekîl olup yine karye-i mezbûre sâkinlerinden Murad b. Mustafa ve Fethullah b. Osman şehâdetleriyle şer‘an vekâleti sâbite olan mezbûr Hüseyin vekâleten meclis-i şer‘de mezbûr Ahmed Ağa’nın tarafından kezâlik husûs-ı câ’i’z-zikre vekîl olup Receb b. Ali ve Ramazan b. Mehmed şehâdetleriyle şer‘an vekâleti sâbite olan Ali Bey b. Arslan nâm kimesne mahzarında her biri asâleten ve vekâleten ikrâr ve takrîr-i kelâm edip mûrisimiz müteveffâ-yı mezbûrun terekesine müvekkili mezbûr Ahmed Ağa bi’l-emâne vâzı‘ü’l-yed olmağla tereke-i müteveffâ-yı mezbûrdan makbûzu olan yirmi beş esedî guruş ile bir sepet ve bir gırar ve üç alaca zıbın ve bir siyah potini ve bir ganem kuşak ve iki köhne sâde ve bir benefşe dolama ve bir çintiyan ve bir yeşil dolama ve bir köhne neftî çuka dolama ve bir Mısır alacası kaftan ve bir köhne şalvar ve beş köhne makrama ve bir köhne yorgan ve üç köhne don ve üç köhne gömlek ve bir köhne bohça ve bir köhne tonbaz çakşırı ve bir tilki paçası kürk-i sagīr ve bir kebîr tilki paçası mâî çukadan kürk ve bir köhne sarık ve iki uçkur ve bir kara balta ve bir kara hançer ve bir cüzdan ve bir kebîr tüfenk ve bir kara kılıç ve bir mikrâz ve dört beyaz arakiyye ve iki sagīr tabancalı tüfenk ve on kaşık ve bir köhne kuşak ve bir ağaç tesbihi bize def‘ ve teslîm biz dahi müvekkili mezbûr yedinden bi’t-tamâm ve’l-kemâl alıp kabz eyledik ba‘de’l-yevm mûrisimiz müteveffâ-yı mezbûr Ahmed’in terekesine müte‘allika da‘vâdan bi’l-asâle ve bi’l-vekâle müvekkili merkūm Ahmed Ağa’nın zimmetini ibrâ ve iskāt eyledik dediklerinde gıbbe’t-tasdîki’ş-şer‘î mâ hüve’l-vâki‘ bi’t-taleb ketb olundu. Fi’l-yevmi’l-âşir min Cumâdelâhire li sene seb‘a ve tis‘în ve elf.

Şuhûdü’l-hâl: Fahrü’l-eşbâh Hasan Ağa, Ahmed Efendi b. Mehmed Efendi, Ahmed Beşe b. Abdülmennân, Ahmed Efendi b. ( ), Mehmed Efendi b. Sefer, Hüseyin Çelebi.

(BAB46 - cilt: 19, sayfa: 78 - Hüküm no: 17 - Orijinal metin no: [1(2)b-1])﻿

﻿

﻿

18. Hüküm

İbrahim Efendi’nin çocuklarının alacaklarını tahsil ettiği

Bundan akdem Ordu-yı hümâyûn kadısı iken vefât eden İbrahim Efendi’nin babası ve evlâd-ı sıgārının velîleri olan Receb Efendi b. Kemal’in oğlu ve husûs-ı câ’i’z-zikre vekîl olduğu Ali b. Abdullah ve Receb Beşe b. Sefer şehâdetleriyle şer‘an sâbit olan Şaban Efendi nâm kimesne meclis-i şer‘-i hatîr-i enverde mahmiye-i İstanbul’da Emin Sinan mahallesinde sâkin Mustafa Ağa b. Abdullah’ın vekîl-i sâbitü’l-vekâlesi olan bâ‘isü hâze’l-kitâb Mehmed Efendi mahzarında bi’l-vekâle ikrâr ve takrîr-i kelâm edip mezbûr Mustafa Ağa’nın sıgār-ı mezbûreler yedinde olan temessük nâtık olduğu üzre cihet-i karzdan beş yüz esedî guruş deyni olmağla müvekkili mezbûr Receb Efendi meblağ-ı mezbûrun mukaddemâ iki yüz guruşunu ve hâlâ üç yüz guruş ki cem‘an beş yüz esedî guruşunu bi’l-vekâle merkūm Mustafa Ağa’dan tamâmen ahz u kabz eyledi dedikde gıbbe’t-tasdîki’ş-şer‘î mâ hüve’l-vâki‘ bi’t-taleb ketb olundu. Fi’l-yevmi’s-sâmin aşer min Cumâdelâhire li sene seb‘a ve tis‘în ve elf.

Şuhûdü’l-hâl: Ali Çelebi b. Abdullah, Receb Beşe b. Sefer, Ömer Efendi b. Receb, İbrahim b. Hayrullah, Receb b. ( ).

(BAB46 - cilt: 19, sayfa: 78 - Hüküm no: 18 - Orijinal metin no: [1(2)b-2])﻿

﻿

﻿

19. Hüküm

Hacı Mustafa b. Ahmed’in çocuklarına amcasının vasî tayin edilmesi

Mahmiye-i İstanbul’da Altıpoğaça mahallesinde sâkin iken bundan akdem vefât eden el-Hâc Mustafa b. Ahmed’in sulbî sagīr oğlu Halil ve sulbiye sagīre kızları Ayşe ve Ümmühâni’nin babaları müteveffâ-yı mezbûrdan müntakil emvâlini zabt ve ahvâllerini hıfz için bir vasî nasb ve ta‘yîn olunmak lâzım ve emr-i mühim olmağın sıgār-ı mezbûrûnun ammileri bâ‘isü hâze’l-kitâb Ebûbekir Çelebi b. Ahmed her vechile ehil ve vesâyet-i mezbûre uhdesinden gelmeğe kādir olmağla mezbûr Ebûbekir Çelebi sıgār-ı mezbûrûna vasî nasb ve ta‘yîn olundukda ol dahi vesâyet-i mezbûreyi kabûl ve hizmeti lâzımesini edâya ta‘ahhüd etmeğin mâ vaka‘a bi’t-taleb ketb olundu. Fi’l-yevmi’r-râ[bi‘] ve’l-ışrîn min Cumâdelâhire li sene seb‘a ve tis‘în ve elf.

Şuhûdü’l-hâl: Hüseyin Beşe b. Şaban, Hasan Beşe b. Ali, Sinan Efendi b. ( ) el-Müezzin, Yusuf Beşe b. Mehmed, İbrahim Çelebi b. Ahmed.

(BAB46 - cilt: 19, sayfa: 79 - Hüküm no: 19 - Orijinal metin no: [1(2)b-3])﻿

﻿

﻿

20. Hüküm

Musa b. Mehmed’in Mehmed b. Hüseyin’e borcu olduğunu kabul etmesi

Mahmiye-i İstanbul’da Şermet hanında sâkin bâ‘isü hâze’l-kitâb Mehmed b. Hüseyin nâm kimesne meclis-i şer‘-i şerîf-i enverde Musa b. Mehmed nâm kimesne mahzarında üzerine da‘vâ ve takrîr-i kelâm edip mezbûr Musa zimmetinde yedimden müşterâ ve makbûz her biri yirmi beşer guruşa olmak üzre iki re’s kır bârgir semenlerinden ba‘de küllî hesâb yirmi üç buçuk guruş hakkım olmağla suâl olunup meblağ-ı mezbûru bana edâ ve teslîme tenbîh olunmak matlûbumdur dedikde gıbbe’s-suâl olunup meblağ-ı mezbûr Musa cevâbında fi’l-vâki‘ müdde‘î-i mezbûre ber vech-i muharrer iki re’s kır bârgir semenlerinden ba‘de küllî hesâb yirmi üç buçuk guruş zimmetinde deyni olduğunu tâyi‘an ikrâr ve i‘tirâf etmeğin alâ mûceb-i i‘tirâfihî meblağ-ı mezbûru müdde‘î-i mezbûre edâ ve teslîme merkūm Musa’ya tenbîh olunup mâ vaka‘a bi’t-taleb ketb olundu. Fi’l-yevmi’s-sânî ve’l-ışrîn min Cumâdelâhire li sene seb‘a ve tis‘în ve elf.

Şuhûdü’l-hâl: El-Hâc Mustafa b. Tevekkül, İbrahim Çelebi b. Ahmed, Hüseyin b. Mustafa, Mehmed b. Ahmed.

(BAB46 - cilt: 19, sayfa: 79 - Hüküm no: 20 - Orijinal metin no: [1(2)b-4])﻿

﻿

﻿

21. Hüküm

Manol v. Kostantin’in boşadığı eşinde eşya ve saireden alacağı kalmadığı

Mahrûse-i Galata müzâfâtından İstinye’de sâkin Manol v. Kostantin nâm zimmî saray-ı kāimmakām-ı hazret-i sadr-ı a‘zamîde ma‘kūd meclis-i şer‘-i şerîf-i enverde yine İstinye nâhiyesine tâbi‘ Yeniköy nâm karyede sâkine Piruze nâm nasrâniyenin babası ve tarafından husûs-ı âti’l-beyâna vekîl-i sâbitü’l-vekâlesi olan işbu bâ‘isü’l-vesîka Nikola Reis v. Anastaş nâm zimmî muvâcehesinde üzerine da‘vâ ve takrîr-i kelâm edip müvekkile-i mezbûre Piruze ber vech menkûham iken benimle mu‘âmele-i zevciyyetden imtinâ‘dan mâ‘adâ silk-i mülkümde münselik eşyâmdan iki sîm maşraba ve üç mücevher sorguç ve bir istikan ve bir sîm ayna ve bir sîm hamam tası ve bir çift mücevher bilezik ve bir mücevher hamayil ve bir la‘l taşlı altın yüzüğüm mezkûre Piruze yedinde kalıp ve merkūm Nikola Reis dahi bir kîse nakid akçe ve yorgan ve kebe ve kürk ve çuka ve çakşır ve kaftan ve sâir beynimizde ilm-i şer‘î ile ma‘lûm eşyâmı kabz etmeğin hâlâ suâl olunup mûcebi icrâ olunmak matlûbumdur dedikde gıbbe’s-suâl mezbûr Nikola Reis cevâbında fi’l-hakīka mezbûr Manol kızım müvekkile-i mezbûrenin zevci olup lâkin mezbûr Manol bin doksan altı senesi Şevvâli’l-mükerremi’nin dokuzuncu günü müvekkilem mezbûreyi talâk-ı selâse ile tatlîk edip mâh-ı mezbûrun on yedinci günü mezbûreyi tatlîkini ihbâr ettikde mezbûre [Pir]uze ber vech-i mübeyyen kendiyi tatlîk eylediğini mahrûse-i Galata’da bâb nâibi olan Şa‘rânîzâde Mehmed Efendi huzûrunda ba‘de’l-isbât, mûmâ-ileyh Mehmed Efendi mezbûrenin mutallaka olduğuna hükm ve yedine işbu hüccet-i şer‘iyyeyi ba‘de’t-tahrîr teslîm eyledikden sonra yine mezbûr Manolaki bin doksan yedi senesi Rebî‘ulâhiri gurresinde mezbûre Piruze’den iddi‘â eylediği mârrü’l-beyân iki sîm maşraba ve üç sîm mücevher ve bir mücevher sorguç ve bir mücevher istikan ve bir sîm ayna ve bir sîm hamam tası ve bir çift mücevher bilezik ve bir mücevher hamayil ve bir la‘l taşlı altın yüzüğünü dahi alıp kabz edip hattâ târih-i [2a] mezbûrede İstinye nâibi olan Mehmed Efendi huzûrunda eşyâ-i mezkûreyi bi’t-tamâm kabz ve husûs-ı mezbûra müte‘allika âmme-i da‘vâdan mezbûreyi ibrâ eylediğini ikrâr etmekle ikrâr-ı meşrûhu hüccet tahrîr olunup ve yine benim menzilimde beş yüz guruş bâlâda tafsîl olunan eşyâsı kalmak üzre da‘vâ ve mecmû‘unu ahz u kabz ve teslîm eylediğini kezâlik nâhiye-i [İstinye] nâibi mezbûr Efendi huzûrunda ikrâr ve bende ism-i mâl ıtlâk olunur şey olmayıp âmme-i da‘vâdan beni ibrâsını i‘tirâf etmekle yedimde hüccet verilmişdi deyû def‘le mukābele ve üç kıt‘a mümzâ ve mahtûm hüccet-i şer‘iyye ibrâz edip muvâcehesinde feth ve kırâat olundukda takrîrinin mazmûnu min külli’l-vücûh takrîr-i meşrûhuna mutâbık bulunmağın gıbbe’l-istintâk mezbûr Manol mârrü’z-zikr üç kıt‘a hüccet-i şer‘iyyelerin mazmûnlarını bi’t-tav‘i’s-sâf ikrâr ve i‘tirâf etmeğin mûcebiyle mezbûr Manol bî-vech mu‘ârazadan men‘ olunup mâ vaka‘a bi’t-taleb ketb olundu. Fi’l-yevmi’s-sânî ve’l-ışrîn min Cumâdelâhire li sene seb‘a ve tis‘în ve elf.

Şuhûdü’l-hâl: Muharrem Efendi b. İbrahim, Osman Efendi b. el-Hâc Yusuf, Abdi Çelebi b. Memi, Mustafa Beşe b. Abdullah, Ali b. İvaz, Mahmud Çavuş b. Ali.

(BAB46 - cilt: 19, sayfa: 80 - Hüküm no: 21 - Orijinal metin no: [1(2)b-5])﻿

﻿

﻿

22. Hüküm

Gemi reisi Pilaş v. Yorgi’nin zahire ticaretine kefalet

Sefîne reislerinden işbu bâ‘isü’l-vesîka Pilaş v. Yorgi nâm zimmî meclis-i şer‘-i hatîrde takrîr-i kelâm ve ta‘bîr ani’l-merâm edip Bahr-i Sefîd iskelelerinden Gelibolu ve Akbaş ve Boğazhisarı ve Lapseki ve Karabiga nâm iskelelere varıp akçem ile buğday ve şa‘îr iştirâ ve sefîneme tahmîl edip harbî kefereye ve sâir yerlerde bey‘ eylemeyip doğru İstanbul’a getirip bey‘ etmek üzre azîmetim olmağla kıbel-i şerî‘at-i şerîfeden kefîl alınıp bana izin verilmek matlûbumdur dedikde mahmiye-i İstanbul’da Elvanzâde mahalle[sinde] sâkin Ömer Halîfe b. Mustafa ve İsmail Çelebi b. Ömer ve el-Hâc Hasan b. Davud nâm kimesne mezbûr Pilaş Reis’e sâlifü’l-beyân iskelelere varıp akçesiyle iştirâ eylediği buğday ve şa‘îri harbî kefere ve sâir mahallerde bey‘ etmeyip doğru İstanbul’a götürüp bey‘ etmek üzre her birimiz kefîl olduk dediklerinde işbu vesîka bi’t-taleb ketb olundu. Fi’l-yevmi’r-râbi‘ ve’l-ışrîn min Cumâdelâhire li sene seb‘a ve tis‘în ve elf.

Şuhûdü’l-hâl: Mehmed Çelebi b. Hasan Efendi, Mehmed Efendi b. Ahmed Efendi, İbrahim Çelebi b. Ahmed, Hüseyin Çelebi b. Mehmed ve gayruhüm mine’l-hâzırîn.

(BAB46 - cilt: 19, sayfa: 81 - Hüküm no: 22 - Orijinal metin no: [2a-1])﻿

﻿

﻿

23. Hüküm

Gemi reisi Aleksandri v. Tanaş’ın zahire ticaretine kefalet

Sefîne reislerinden işbu bâ‘isü’l-vesîka Aleksandri v. Tanaş nâm zimmî meclis-i şer‘-i şerîfde takrîr-i kelâm ve ta‘bîr ani’l-merâm edip Bahr-i Sefîd iskelelerinden Gelibolu ve Akbaş ve Boğazhisarı ve Lapseki ve Karabiga nâm iskelelere varıp akçem ile buğday ve şa‘îr iştirâ ve sefîneme tahmîl edip harbî kefereye ve sâir yerlerde bey‘ etmeyip doğru İstanbul’a bey‘ etmek üzre azîmetim olmağla kıbel-i şerî‘at-i şerîfeden kefîl alınıp bana izin verilmek matlûbumdur dedikde mahmiye-i İstanbul’da Elvanzâde mahallesinde sâkin Ömer Halîfe b. Mustafa ve İsmail Çelebi b. Ömer ve el-Hâc Hasan b. Davud nâm kimesneler mezbûr Aleksandri Reis sâlifü’l-beyân iskelelere varıp akçesiyle iştirâ eylediği buğday ve şa‘îri harbî kefereye ve sâir mahallerde bey‘ etmeyip doğru İstanbul’a getirip bey‘ etmek üzre her birimiz kefîller olduk dediklerinde işbu vesîka ketb olundu. Fi’l-yevmi’r-râbi‘ ve’l-ışrîn min Cumâdelâhire li sene seb‘a ve tis‘în ve elf.

Şuhûdü’l-hâl: Mehmed Çelebi b. Hasan Efendi, İbrahim Çelebi b. el-Hâc Ahmed, Hüseyin Çelebi b. Mehmed.

(BAB46 - cilt: 19, sayfa: 81 - Hüküm no: 23 - Orijinal metin no: [2a-2])﻿

﻿

﻿

24. Hüküm

İbrahim Paşa kethüdâsının iş ortağı Şahin Ağa ile davalarının kalmadığı

Ahbertü mâ fîhi nemekahû el-fakīrü ileyhi sübhânehû ve te‘âlâ Mehmed eş-Şeyh el-müvellâ’l-hilâfeten bi medîneti Kostantıniyye el-mahmiyye -ufiye anhu-Husûs-ı âti’l-beyânın mahallinde tahrîri için savb-ı şer‘-i şerîfden bi’l-iltimâs irsâl olunan Mevlânâ es-Seyyid Abdülmu‘tî Efendi sâbıkan Bağdad vâlisi olan vezîr-i muhterem sa‘âdetlü İbrahim Paşa hazretlerinin kethüdâsı umdetü’l-emâcid ve’l-ekârim Derviş Mehmed Ağa b. Mustafa Ağa’nın mahmiye-i İstanbul’da Süleyman[iye] kurbunda Samanveren mahallesinde vâki‘ menziline varıp zeyl-i kitâbda muharrerü’l-esâmî udûl-i müslimîn ve sikāt-ı muvahhidîn huzûrlarında akd-i meclis-i şer‘-i şerîf eyledikde mûmâ-ileyh Derviş Mehmed Ağa meclis-i ma‘kūd-ı mezkûrda bâzirgân tâifesinden olup mahmiye-i İstanbul’da Vâlide hanında sâkine fahrü’t-tüccâr el-Hâc Şâhin Ağa b. Abdurrahman mahzarında ikrâr ve takrîr-i kelâm edip bin doksan beş senesinde cümlemiz medîne-i Bağdad’da iken fâidesi beynimizde münâsafa olmak üzre merkūm el-Hâc Şâhin Ağa’ya on beş bin guruşluk emti‘a-i mütenevvi‘a-i ma‘lûmemi müfredât defteriyle teslîm ol dahi kabz ve tesellüm eylediğinden sonra emrim üzre mahmiye-i İstanbul’da götürüp müteferrikan âharlara bey‘ ve kabz-ı semenler edip beni? bi’d-defe‘ât bana edâ ve teslîm ben dahi istîfâ ve kabz ve hâlâ beynimizde muhâsebe görüldükde meblağ-ı mezbûr on beş bin guruş cümle bana vâsıl ve hesâbıma dâhil olup meblağ-ı mezbûr on beş bin guruşdan ve fâide-i ma‘lûmesinden merkūm el-Hâc Şâhin Ağa’nın zimmetinde bir akçe ve bir habbe hakkım bâkī kalmadığı lede’l-muhâsebe zâhir ve müte‘ayyin ve bâhir ve mütebeyyin olmağla re’s-i mâl-ı mezbûre on beş bin guruş ve fâide-i mezbûreye ve bi’l-cümle ve husûs-ı merkūma müte‘allika cemî‘ de‘âvî ve mütâlebâtdan ve eymân ve muhâsamâtdan her birimiz âharın zimmetini ibrâ-i âm ile ibrâ ve iskāt eyledik min ba‘d husûs-ı mezbûra müte‘allika da‘vâ ve nizâ‘ımız kalmadı dedikde gıbbe’t-tasdîki’l-vicâhî vâki‘ hâli Mevlânâ-yı mezbûr mahallinde ketb edip ve ma‘an irsâl olunan Hüseyin Çelebi b. Mehmed ve Ahmed b. Ahmed ile meclis-i şer‘a gelip alâ vukū‘ihî inhâ ve tahrîr etmeğin mâ vaka‘a bi’t-taleb ketb olundu. Fi’l-yevmi’s-sânî min Cemâziyelevvel li sene seb‘a ve tis‘în ve elf.

Şuhûdü’l-hâl: El-Hâc Hüseyin Çelebi b. Fethullah, el-Hâc İbrahim Çelebi b. Hüseyin, es-Seyyid Mustafa b. es-Seyyid Ali, Mustafa Ağa b. Abdullah, el-Hâc Mehmed Çelebi b. Bâli ve gayruhüm.

(BAB46 - cilt: 19, sayfa: 82 - Hüküm no: 24 - Orijinal metin no: [2a-3])﻿

﻿

﻿

25. Hüküm

Ayşe bt. Ali’nin bazı eşyalarını azatlısı Emine bt. Abdullah’a hibe etmesi

Mahmiye-i İstanbul’da Akşemseddin mahallesinde sâkine Ayşe bt. Ali nâm hâtun zâtını ma‘rifet-i şer‘iyye ile ârifân olan Eyyûb Beşe b. Abdullah ve Hasan Ağa b. Şaban ta‘rîfleriyle mu‘arrefe oldukdan sonra meclis-i şer‘-i şerîf-i enverde atîkası işbu bâ‘isetü’l-kitâb Emine bt. Abdullah mahzarında ikrâr-ı tâm ve takrîr-i kelâm edip silk-i mülkümde münselik olan eşyâsından bir döşek ve iki minder ve üç yorgan ve iki tencere ve dört sahan ve bir orta keçesi ve bir leğen ma‘a ibrik ve bir kahve ibriği ve bir baklava tepsisi ve bir tava ve güğüm ve bir kahve tepsisi ve altı aded fincan ve dört yastık ve bir kebe ve dört lengerî sahanımı mezbûr hâtuna hibe-i sahîha-i şer‘iyye ile hibe ve temlîk ve teslîm ol dahi meclis-i hibede ittihâb ve kabûl eyledi ba‘de’l-yevm eşyâ-i mezkûre mesfûre Emine’nin mülk-i mevhûbudur, keyfe mâ yeşâ mutasarrıfe olsun dedikde gıbbe’t-tasdîki’ş-şer‘î mâ hüve’l-vâki‘ bi’t-taleb ketb olundu. Fi’l-yevmi’s-sânî ve’l-ışrîn min Cumâdelâhire li sene seb‘a ve tis‘în ve elf.

Şuhûdü’l-hâl: İmâm Abdi Efendi, Müezzin Halil Efendi, Şaban Efendi, Eyyûb b. Abdullah.

(BAB46 - cilt: 19, sayfa: 83 - Hüküm no: 25 - Orijinal metin no: [2b-1])﻿

﻿

﻿

26. Hüküm

Acem Hüseyin Efendi Vakfı mütevelli kaymakamlığına tayin

Min mümzâtihî Dârü’s-saltanati’l-aliyye Kostantıniyye el-mahmiyye’de vâki‘ merhûm Acem Hüseyin Efendi nâm sâhibü’l-hayrın vakfına evlâdiyyet ve meşrûtiyyet üzre bi’l-fi‘l mütevellî olan Hüseyin Çelebi b. Mehmed nâm kimesne meclis-i şer‘-i şerîf-i enverde takrîr-i kelâm ve bast-ı merâm edip ber mûceb-i şurût-ı vâkıf hâlâ mütevellîsi olduğum vakf-ı merkūmun umûrunu kemâ yenbağī edâ ve ikāmete iktidârım olmamağla mahmiye-i mezbûrede Keçeci Pîrî mahallesi ahâlîsinden işbu hâzır bi’l-meclis el-Hâc Mustafa Çelebi b. Ömer nâm kimesneyi tarafımdan umûr-ı vakfı ikāme[ye] vekîl ve kāimmakām nasb ve ta‘yîn eyledim taraf-ı şerî‘at-i şerîfeden dahi mezbûra izin ve yedine vesîka i‘tâ olunmak matlûbumdur dedikde husûs-ı merkūm fi’l-vâki‘ vech-i muharrer üzre olup ve merhûm el-Hâc Mustafa her vechile dindâr ve müstakīm ve umûr-ı hizmeti merkūmeyi ikāmeye kādir ve mahal ve müstahık olduğu zeyl-i kitâb-ı müstetâbda muharrerü’l-esâmî olan sikāt-ı sahîhatü’l-kelimât ihbâr ve inhâlarıyla hâkim-i muvakki‘-i sadr-ı kitâb -tûbâ-lehû ve hüsnü me’âb-hazretleri huzûrlarında zâhir ve bâhir oldukdan sonra merkūm el-Hâc Mustafa’ya ba‘de’l-izn ol dahi hizmeti merkūmeyi ber vech-i hasbî kabûl ve merâsimini kemâ yenbağī edâya ta‘ahhüd ve iltizâm etmeğin mâ hüve’l-vâki‘ bi’l-ibtigā ketb ve imlâ olundu. Fi’l-yevmi’s-sâlis ve’l-ışrîn min Cumâdelâhire sene seb‘a ve tis‘în ve elf.

Şuhûdü’l-hâl: Fahrü’l-eşbâ[h] İsâ Ağa b. Mehmed, Ahmed Efendi b. Hüseyin, Abdurrahman Efendi b. Mehmed Efendi, Mustafa Çelebi b. Ahmed, Mehmed Çelebi b. Ömer, fahrü’l-akrân Mustafa Çelebi b. el-Hâc Ahmed.

(BAB46 - cilt: 19, sayfa: 83 - Hüküm no: 26 - Orijinal metin no: [2b-2])﻿

﻿

﻿

27. Hüküm

Pazarcı Mahmud b. Mehmed’in kölesini azat ettiği

Husûs-ı âti’l-beyânın mahallinde tahrîri iltimâs olunmağın savb-ı şer‘den Mevlânâ es-Seyyid Muharrem Efendi b. es-Seyyid İsmail irsâl olunup ol dahi mahmiye-i İstanbul’da Edirnekapısı dâhilinde Neslişah Sultan mahallesinde sâkin Pazarcı Mahmud b. Mehmed nâm kimesnenin menziline varıp zeyl-i kitâbda muharrerü’l-esâmî olan müslimîn huzûrlarında akd-i meclis-i şer‘-i mübîn eyledikde meclis-i ma‘kūd-ı merkūmda mezbûr Mahmud takrîr-i kelâm ve ta‘bîr ani’l-merâm edip işbu bana rıkkını mu‘terife olan açık kaşlı, sarı ala gözlü, sarı bıyıklı Macariyyü’l-asl mukaddemâ ismi Şâhin olup hâlâ Abdullah ismiyle müsemmâ olan abd-i memlûkümü hasbeten lillâhi’l-meliki’l-Hallâk ve taleben li merzâti Rabbi’r-Rezzâk târih-i kitâbdan dört sene mukaddem malımdan tahrîr ve i‘tâk ve zümre-i harâir-i asliyyîne ilhâk ve idrâc etmişdim merkūm Abdullah târih-i mezbûrdan beri hür olup üzerinde velâ-i şer‘îden gayrı hakkım bâkī kalmadı dedikde husûs-ı mezbûru Mevlânâ-yı mezbûr mahallinde tahrîr ve ma‘an ba‘s olunan Ebûbekir b. Hüseyin ile meclis-i şer‘a gelip alâ vukū‘ihî inhâ ve takrîr etmeğin mâ hüve’l-vâki‘ bi’t-taleb ketb olundu. Fi’l-yevmi’r-râbi‘ ve’l-ışrîn min Cumâdelâhire li sene seb‘a ve tis‘în ve elf.

Şuhûdü’l-hâl: Mehmed Efendi b. Halil, es-Seyyid Mehmed Halil, Mehmed Ağa b. Mustafa, Ahmed Beşe b. Eyyûb, İbrahim Çelebi b. Mustafa.

(BAB46 - cilt: 19, sayfa: 84 - Hüküm no: 27 - Orijinal metin no: [2b-3])﻿

﻿

﻿

28. Hüküm

Fâtıma bt. Mustafa’nın miras alacağı davasında kayınvalidesiyle anlaştığı

Mahmiye-i İstanbul’da Mi‘mâr Ayas mahallesinde sâkin iken bundan akdem vefât eden Mehmed b. Ahmed’in verâseti zevce-i metrûkesi Fâtıma bt. Mustafa ile vâlidesi diğer Fâtıma bt. Zülfikār’a münhasıra olduğu şer‘an zâhir ve müte‘ayyin oldukdan sonra mezbûre Fâtıma bt. Mustafa ba‘de’t-ta‘rîfi’ş-şer‘î meclis-i şer‘-i hatîrde işbu bâ‘isü’l-vesîka merkūm diğer Fâtıma muvâcehesinde ikrâr ve takrîr-i kelâm edip zevcim mezbûr Mehmed’in zimmetinde mütekarrir ve ma‘kūdun-aleyh bin iki yüz akçe mehr-i müeccelim ile rub‘ hisse-i irsiyyemi hâlâ tereke-i müteveffâ-yı mezbûra vâzı‘atü’l-yed olan vâlidesi mezkûreden taleb ve da‘vâ eylediğimde beynimizde ba‘de’l-münâza‘a vesâtat-ı muslihîn ile üç yüz altmış akçe üzerine akd-i sulh olundukda ben dahi sulh-i mezkûru kabûl ve bedel-i sulh olan meblağ-ı mezbûru yedinden tamâmen ahz u kabz edip min ba‘d tereke-i müteveffâ-yı mezbûra müte‘allika âmme-i da‘vâdan mezbûre diğer Fâtıma’yı ibrâ-i âm ile ibrâ ve iskāt eyledim dedikde gıbbe’t-tasdîki’ş-şer‘î mâ hüve’l-vâki‘ bi’t-taleb ketb olundu. Fi’l-yevmi’s-sânî ve’l-ışrîn min Cumâdelâhire li sene seb‘a ve tis‘în ve elf.

Şuhûdü’l-hâl: Es-Seyyid Hüseyin b. Mehmed, Mahmud b. el-Hâc İsa, Bayram b. Resul, Yusuf b. Mehmed.

(BAB46 - cilt: 19, sayfa: 85 - Hüküm no: 28 - Orijinal metin no: [2b-4])﻿

﻿

﻿

29. Hüküm

Zağorlu v. Nikola’nın olan borcuna karşılık mallarını rehin etmesi

Medîne-i Ebâ Eyyûb Ensârî kazâsına tâbi‘ Koz nâhiyesinde vâki‘ Ayazma nâm karyede mütemekkin Zağorlu v. Nikola nâm zimmî kendi tarafından asâleten ve yine karye-i mezbûre mütemekkinlerinden Angeli v. Kostantin nâm zimmî tarafından ikrâr-ı âti’z-zikre vekîl-i müsecceli olmağla vekâleten meclis-i şer‘-i şerîfde mahmiye-i İstanbul’da Murad Paşa-yı Atîk mahallesinde sâkin Süleyman Ağa b. Abdullah nâm kimesne tarafından husûs-ı âti’l-beyâna vekîli olduğu nehc-i şer‘î ve tarîk-i mer‘î üzre sâbit olan Mehmed Çelebi b. Bayram mahzarında asâleten ve vekâleten ikrâr ve takrîr-i kelâm edip müvekkili mezbûr Süleyman Ağa kendi malından yüz aded esedî guruşunu bana ve müvekkilem merkūma ikrâz ve teslîm ettiğinden sonra yirmi beş keyl buğdayı dahi mezbûre teslîm edip ben dahi meblağ-ı mezbûr yüz esedî guruş ile zikr olunan yirmi beş keyl buğdayı ber vech-i muharrer kabz ve tesellüm eylediğimden sonra mukābelesinde karye-i mezbûrede vâki‘ bir tarafdan Kigo mülkü ve bir tarafdan Za‘îm tarlası ve bir tarafdan Todori mülkü ve bir tarafdan tarîk-i âm ile mahdûd bir bâb odayı müştemil mülk menzilimi ve yine karye-i mezbûrede vâki‘ bir tarafdan Komster nâm zimmî mülkü ve bir tarafdan Yorgaki nâm zimmî mülkü ve bir tarafdan Ayander nâm zimmî mülkü ve bir tarafdan tarîk-i âm ile mahdûd iki bâb odayı müştemil mülk menzilimi ve yine müvekkilem merkūme Angeli’nin yedinde mülkü olup karye-i mezbûrede vâki‘ bir tarafdan Yani nâm zimmî mülkü ve bir tarafdan Todori mülkü ve bir tarafdan Andriye mülkü ve bir tarafdan tarîk-i âm ile mahdûd ve üç bâb odayı müştemil menzilini fâriğan ani’ş-şevâgil mezbûr Süleyman Ağa’ya rehin vaz‘ ve teslîm ol dahi ber vech-i muharrer irtihân ve kabûl eyledi dedikde gıbbe’t-tasdîki’ş-şer‘î merkūm Zağorlu zimmî meclis-i şer‘de merkūm Mehmed Çelebi b. Behram mahzarında ikrâr ve i‘tirâf edip mezbûr Süleyman Ağa’ya ber vech-i muharrer deynimiz olan meblağ-ı mezbûr yüz esedî guruşu ve yirmi beş keyl buğday târih-i kitâbdan bir sene tamâmında edâ müyesser olmaz ise zikr olunan menzilleri semen-i misli ile bey‘a ve semenlerinden zeyl-i mezkûru edâya ve fazla kalırsa bize îsâl ve kabz-ı îsâl mütevakkıf olduğu umûrun küllîsi[ne] mezbûr Mehmed Çelebi’yi vekâlet-i devriyye ile vekîl ve menâbımıza nâib nasb ve ta‘yîn eyledik dediklerinde ol dahi vekâlet-i mezbûreyi kabûl ve merâsimini edâya müte‘ahhid olmağın mâ vaka‘a bi’t-taleb ketb olundu. Fi’l-yevmi’s-sânî ve’l-ışrîn min Cumâdelâhire li sene seb‘a ve tis‘în ve elf.

Şuhûdü’l-hâl: Ömer Efendi b. Ahmed, Ahmed b. Ömer, Osman b. Abdullah, Çorbacı Şâhin Ağa b. Abdullah, helvacı Mustafa b. Abdullah, Mehmed Ağa b. ( ).

(BAB46 - cilt: 19, sayfa: 85 - Hüküm no: 29 - Orijinal metin no: [3a-1])﻿

﻿

﻿

30. Hüküm

[Noksan ve silinmiş hüccet] Maytos v. Abro’nun Yani v. Yorgi’de alacağı olduğu

Mahmiye-i İstanbul’da Vâlide hanında sâkin tüccâr tâifesinden Maytos v. Abro nâm zimmî tarafından husûs-ı âti’l-beyâna vekîl-i müsecceli olan mahmiye-i İstanbul’da Kâtib Kasım mahallesinde mütemekkin Ovanes v. Yakob nâm zimmî meclis-i şer‘-i şerîfde mahmiye-i mezbûrede Fenerkapısı dâhilinde Tahtaminâre mahallesinde mütemekkin Yani v. Yorgi v. Yorgi nâm zimmî tarafından kezâlik vekîl-i müsecceli olan mahmiye-i mezbûrede Mirahor mahallesi sükkânından Yanaki v. Andriye nâm zimmî muvâcehesinde ikrâr ve takrîr-i kelâm edip yedinde olan işbu hüküm hücceti nâtık olduğu üzre müvekkili merkūm Yani’nin cihet-i karz-ı şer‘îden zimmetinde ba‘de küllî hesâb müvekkilim mezbûr Maytos’a altı yüz esedî guruş deyni olup mukābelesinde on altı elmas taşlı ve minhâlı bir çift mücevher bileziğini rehin vaz‘ ve teslîm ol dahi irtihân ve teslîm ettikden sonra bin doksan yedi senesi Muharremü’l-harâmı’nın yirmi yedinci gününden yüz yirmi bir gün tamâmında deyn-i mezbûru edâ ve fekk-i rehin müyesser olmaz ise rehn-i mezkûru semen-i misli ile âhara ( ).>>

(BAB46 - cilt: 19, sayfa: 86 - Hüküm no: 30 - Orijinal metin no: [3a-2])﻿

﻿

﻿

31. Hüküm

Ayşe bt. Ali’nin azatlı kölesine ev ve bazı eşyalarını satıp parasını hibe etmesi

Mahmiye-i İstanbul’da Akşemseddin mahallesinde sâkine Ayşe bt. Ali nâm hâtun zâtı ma‘rifet-i şer‘iyye ile ârifân olan Eyyûb Beşe b. Abdullah ve Hasan Ağa b. Şaban ta‘rîfleriyle mu‘arrefe oldukdan sonra meclis-i şer‘-i şerîf-i enverde atîkası işbu bâ‘isü’l-kitâb Sehergâh bt. Abdullah mahzarında ikrâr ve takrîr-i kelâm edip mahalle-i mezbûrede vâki‘ bir tarafı Hasan Çelebi mülkü ve ba‘zan Ali Beşe mülkü ve bir tarafı Ayşe Hâtun mülkü ve bir tarafdan tarîk-i âm ile mahdûd menzilimden Hasan Çelebi cânibinden fevkānî bir bâb oda ve bir sofa ve bir matbah ve nısf bahçemi ifrâz eylediğimden sonra mezbûr Sehergâh[‘a] dört yüz esedî guruşa tarafeynden îcâb ve kabûlü hâvî bey‘-i bâtt-ı sahîh-i şer‘iyye ile bey‘ ve temlîk ve teslîm ve eşyâ-i memlûkemden dahi iki minder ve bir döşek ve üç yorgan ve iki tencere ve dört sahan ve bir kaliçe ve bir yan keçesi ve bir leğen ma‘a ibrik ve bir kahve ibriği ve bir baklava tepsisi ve bir tava ve bir güğüm ve bir kahve tepsisi ve altı fincan ve dört yastık ve bir kebîr ve dört sagīr sahan ve bir destgâhı dahi mezbûr[e] Sehergâh’a hibe-i sahîha-i şer‘iyye ile hibe ve temlîk ve teslîm ve semen-i mezbûr dört yüz esedî guruşdan mezbûre Sehergan’ın zimmetini ibrâ, ol dahi iştirâ ve ittihâb ve kabûl ve kabz eyledi ba‘de’l-yevm menzili mezbûre mülk-i müşterâsı ve eşyâ-i merkūme mülkü mevhûbesidir keyfe [mâ] yeşâ mutasarrıf[e] olsun dedikde gıbbe’t-tasdîki’ş-şer‘î mâ hüve’l-vâki‘ bi’t-taleb ketb olundu. Ve fi’l-yevmi’s-sânî ve’l-ışrîn min Cumâdelâhire li sene seb‘a ve tis‘în ve elf.

Şuhûdü’l-hâl: İmâm Abdi Efendi, Müezzin Halil Efendi, Eyyûb Beşe b. Abdullah, Hasan Ağa b. Şaban

(BAB46 - cilt: 19, sayfa: 87 - Hüküm no: 31 - Orijinal metin no: [3a-3])﻿

﻿

﻿

32. Hüküm

Nikola v. Yani’nin câriyesi Melani bt. Mavnin’i azat etmesi

Mahmiye-i İstanbul’da Nişancı Cafer mahallesinde sâkin Nikola v. Yani nâm zimmî meclis-i şer‘-i şerîf-i enverde ikrâr ve takrîr-i kelâm edip hâla bana rıkkını mu‘terife olan işbu orta boylu, ala gözlü, açık kaşlı Rûsiyyetü’l-asl bâ‘isetü’l-vesîka Melani bt. Mavnin nâm câriye-i memlûkemi lâ li ivazin ‘âcil ve lâ li garazin âcil malımdan tahrîr ve i‘tâk ve kayd-ı rıkdan ihrâc ve ıtlâk ve zümre-i harâir-i asliyyâta idrâc ve ilhâk eyledim ba‘de’l-yevm mevsûfe-i mezbûre Melani sâir ahrâr-ı asliyyât gibi hürre olmuşdur dedikde mâ hüve’l-vâki‘ bi’t-taleb ketb olundu. Fi’l-yevmi’l-hâdî ve’l-ışrîn min Cumâdelâhire li sene seb‘a ve tis‘în ve elf.

Şuhûdü’l-hâl: İbrahim Çelebi b. Ahmed, Mehmed Çelebi b. İdris, İbrahim Çelebi b. Hüseyin, el-Hâc Mustafa b. Tevekkül, Hristodi v. Dimitri, Panayot v. Rodos, Yani v. Salamon.

(BAB46 - cilt: 19, sayfa: 87 - Hüküm no: 32 - Orijinal metin no: [3a-4])﻿

﻿

﻿

33. Hüküm

İbrahim Paşa Hamamı eski kiracısının hamamın eşyalarını satması

Mahmiye-i İstanbul’da Saraçhâne kurbunda vâki‘ İbrahim Paşa hamamının sâbıkan müste’ciri olan el-Hâc Mehmed Çelebi b. Osman meclis-i şer‘-i şerîf-i âlîde hamam kurbunda hâla müste’cir olan bâ‘isü hâze’l-kitâb el-Hâc Sâlih Ağa b. Şaban mahzarında ikrâr ve takrîr-i kelâm edip hamam-ı mezbûrun içinde mevcûd olan sekiz istif odun ve beynimizde ma‘lûm peştamal ve hamam metâ‘ını el-Hâc Sâlih Ağa’ya bi safkatin vâhidetin tarafeynden îcâb ve kabûlü hâvî bey‘-i kat‘î ile bin üç yüz esedî guruşa bey‘ ve teslîm ol dahi ber vech-i iştirâ ve tesellüm ettikden sonra semeni olan meblağ-ı mezbûr bin üç yüz esedî guruşu mezbûr el-Hâc Sâlih Ağa’dan bi’t-tamâm ahz u kabz edip husûs-ı mezbûra müte‘allika da‘vâdan her birimiz âharı ibrâ eyledik dedikde gıbbe’t-tasdîki’ş-şer‘î mâ vaka‘a bi’t-taleb ketb olundu. Fi’l-yevmi’l-hâdî ve’l-ışrîn min Cumâdelâhire li sene seb‘a ve tis‘în ve elf.

Şuhûdü’l-hâl: El-Hâc Ömer Ağa Kethüdâ-yı hamamciyân, el-Hâc İsmail b. Hüseyin, İbrahim Çelebi b. Ahmed, Ahmed Ağa b. Mehmed, Süleyman Ağa b. Mustafa.

(BAB46 - cilt: 19, sayfa: 88 - Hüküm no: 33 - Orijinal metin no: [3b-1])﻿

﻿

﻿

34. Hüküm

Hacı Salih Ağa b. Şaban’ın borcunu kabul etmesi

Mahmiye-i İstanbul’da Saraçhâne kurbunda sâkin bâ‘isü hâze’l-kitâb el-Hâc Ebûbekir Ağa b. Mahmud nâm kimesne meclis-i şer‘-i hatîr-i lâzımü’t-tevkīrde el-Hâc Sâlih Ağa b. Şaban mahzarında takrîr-i kelâm ve ta‘bîr ani’l-merâm edip mezbûr el-Hâc Sâlih Ağa zimmetinde cihet-i karz-ı şer‘îden bin iki yüz doksan beş esedî guruş hakkım olmağla suâl olunup takrîri tahrîr olunmak matlûbumdur dedikde gıbbe’s-suâl mezbûr el-Hâc Sâlih Ağa cevâbında kaziyye minvâl-i muharrer üzre olup mezbûr el-Hâc Ebûbekir Ağa’ya cihet-i merkūmeden bin iki yüz doksan beş guruş zimmetinde vâcibü’l-edâ deyni olduğunu ikrâr ve i‘tirâf etmeğin mâ vaka‘a bi’t-taleb ketb olundu. Fi’l-yevmi’l-hâdî ve’l-ışrîn min Cumâdelâhire li sene seb‘a ve tis‘în ve elf.

Şuhûdü’l-hâl: El-Hâc Ömer Ağa Kethüdâ-yı hamamciyân, el-Hâc İsmail b. Hüseyin, İbrahim Çelebi b. Mehmed, Ahmed Ağa b. Mehmed, Süleyman Ağa b. Mustafa, el-Hâc Mustafa b. Hüseyin, el-Hâc Ahmed Efendi b. Mehmed, Süleyman Ağa b. Mehmed ve gayruhüm.

(BAB46 - cilt: 19, sayfa: 88 - Hüküm no: 34 - Orijinal metin no: [3b-2])﻿

﻿

﻿

35. Hüküm

Ahmed Efendi b. İbrahim’in bir ev ve iki arsasını satması

Husûs-ı âti’l-beyânın mahallinde ketb u tahrîri için savb-ı şer‘-i enverden irsâl olunan keşşâf Mehmed Efendi b. İbrahim Dârü’l-hilâfeti’l-aliyye Kostantıniyye el-mahmiyye Mesih Paşa-yı atîk mahallesinde sâkin olup bi’l-fi‘l Harameynü’ş-şerîfeyn muhâsebecisi bâ‘isü hâze’l-kitâb fahrü erbâbü’l-mecd ve’l-kalem zübdetü ashâbü’l-kerem ve’r-rakam umdetü’l-ekârim câmi‘ü’l-mekârim Mustafa Efendi b. Mehmed’in menziline varıp zeyl-i sahîfede mektûbü’l-esâmî olan müslimîn huzûrunda akd-i meclis-i şer‘-i şerîf eylediğinde mahalle-i mezbûre sükkânından olup kendi tarafından asîl ve Fâtıma Hâtun bt. es-Seyyid Ahmed tarafından ikrâr-ı âti’z-zikre vekîl olduğu mezbûre Fâtıma Hâtun’un zâtını ma‘rifet-i şer‘iyye [ile] ârifân Osman Çelebi b. el-Hâc İbrahim ve Mehmed Çelebi b. Mustafa nâm kimesneler şehâdetleriyle hasm-ı şer‘î mahzarında sâbit olan Ahmed Efendi b. İbrahim meclis-i ma‘kūd-ı mezbûrda, mûmâ-ileyh Mustafa Efendi mahzarında bi’l-asâle ve bi’l-vekâle ikrâr ve takrîr-i kelâm edip mahalle-i mezbûrede vâki‘ sâhibü’l-hayr merhûm Ali Hoca’nın bir recül-i sâlihe meşrûta tûlen ve arzen bi hesâb-ı terbî‘î elli dokuz buçuk zirâ‘ arsa-i mevkūfe üzerinde mebnî müstakillen benim silk-i mülkümde münselik, işbu iki tarafdan mûmâ-ileyh Mustafa Efendi ve iki tarafdan tarîk-i âma müntehî olup tabaka-i ulyâsında iki bâb ve vustâsında bir bâb odaları müştemil binâsı mülk menzilimin olan arsasından kasr-ı yed edip ba‘dehû hâkim-i muvakki‘-i sadr-ı kitâb hazretleri arsa-i mezkûreyi mûmâ-ileyh Mustafa Efendi’ye tevcîh etmekle ben dahi ebniye-i memlûkemi bi cümleti’t-tevâbi‘ ve’l-levâhık mûmâ-ileyh Mustafa Efendi[’ye] iki yüz guruşa tarafeynden îcâb ve kabûlü hâvî bey‘-i kat‘î ile bey‘ ve teslîm ol dahi iştirâ ve tesellüm ve kabûl eyledikden sonra yine Medîne-i Münevvere -sallallâhu alâ münevverihâ- vakfından olup müvekkilem mezbûre Fâtıma Hâtun ile ale’l-iştirâki’s-seviy taht-ı tasarrufumda [olan] işbu iki tarafdan yine mûmâ-ileyh Mustafa Efendi mülkü ve bir tarafdan ba‘zan Hatice Hâtun mülkü ve ba‘zan Mesih Paşa vakfından olan müte’ehhilîn odaları ve bir tarafdan tarîk-i âma müntehî tûlen ve arzen bi hesâb-ı şatrancî iki yüz seksen sekiz zirâ‘ arsa-i sırfadan olan hakk-ı tasarrufumuzu yüz guruş bedel mukābelesinde bâ izn-i mütevellî mûmâ-ileyh Mustafa Efendi’ye her birimiz ferâğ ve tefvîz ettiğimizde ol dahi tefevvüz ve kabûl edip ebniye-i memlûke-i mezkûrûn semeni olan meblağ-ı mezbûr iki yüz guruş ile bedel-i merkūm yüz guruşu mûmâ-ileyh Mustafa Efendi yedinden tamâmen ahz u kabz eyledik min ba‘d ebniye-i mezkûre mûmâ-ileyh Mustafa Efendi’nin mülkü ve arsateyn-i merkūmeteyn hakk-ı müfevvezi olmuşdur keyfe mâ yeşâ ve yahtâr mutasarrıf olsun dedikde gıbbe’t-tasdîki’ş-şer‘î Mevlânâ-yı mezbûr vâki‘ hâli mahallinde ketb ü tahrîr edip ba‘dehû ma‘an ba‘s olunan Mustafa b. Abdullah ve diğer Mustafa b. Ali ile meclis-i şer‘a gelip her biri alâ vukū‘ihî inhâ ve takrîr etmeğin mâ vaka‘a bi’t-taleb ketb [olundu]. Fi’l-yevmi’l-hâmis ve’l-ışrîn min Cumâdelâhire sene seb‘a ve tis‘în ve elf.

Şuhûdü’l-hâl: Eş-Şeyh Mehmed Efendi eş-şehîr eş-Şeyh Karamanî, Mustafa Efendi b. Hüseyin imâm-ı Ayasofya-i Kebîr, eş-Şeyh Mustafa Dâmâd-ı merhûm Dersi‘âm Efendi, Mehmed Efendi b. Abdullah, Şaban Efendi imâm-ı mahalle-i mezkûre.

(BAB46 - cilt: 19, sayfa: 88 - Hüküm no: 35 - Orijinal metin no: [3b-3])﻿

﻿

﻿

36. Hüküm

Abanos v. Abro’nun Yani v. Yorgi ve Yanaki v. Andriye’de alacağı kalmadığı

Mahmiye-i İstanbul’da Vâlide hanında sâkin tüccâr tâifesinden Abanos v. Abro nâm zimmî tarafından husûs-ı âti’l-beyâna vekîl-i müsecceli olan mahmiye-i İstanbul’da Kâtib Kasım mahallesinde mütemekkin Ovanes v. Yakob nâm zimmî meclis-i şer‘-i şerîfde mahmiye-i mezbûrede Fenerkapısı dâhilinde Tahtaminâre mahallesinde mütemekkin Yani v. Yorgi v. Yorgi nâm zimmî tarafından kezâlik vekîl-i müsecceli olan mahmiye-i mezbûrede Mirahor mahallesi sükkânından Yanaki v. Andriye nâm zimmî muvâcehesinde ikrâr ve takrîr-i kelâm edip yedinde olan işbu hüküm hücceti nâtık olduğu üzre müvekkili merkūm Yani’nin cihet-i karz-ı şer‘îden zimmetinde ba‘de küllî hesâb müvekkilim mezbûr Matyos’a altı yüz esedî guruş deyni olup mukābelesinde on altı elmas taşlı ve minhâlı? bir çift mücevher bileziğini rehin vaz‘ ve teslîm ol dahi irtihân ve tesellüm ettikden sonra bin doksan yedi senesi Muharremü’l-harâmı’nın yirmi yedinci gününden yirmi bir gün tamâmına değin mezbûru edâ ve fekk-i rehin müyesser olmaz ise rehn-i mezkûru semen-i misli ile âhara bey‘ ve kabz-ı semeninden deyn-i mezbûru müvekkilim mezbûr Matyos’a edâya ve fazlasını kendiye îsâle mezbûr Yanaki’yi tarafından vekâlet-i devriyye ile vekîl eyledikde ol dahi vekâlet-i mezbûreyi kabûl ettikden sonra müddet-i mezkûre münkaziye olup ve merkūm Yani deyn-i mezbûru edâ etmemeğin bundan akdem müvekkilim mezbûr semen-i misli ile âhara bey‘ ve semenini kabz ve semeninden deyn-i mezbûru edâ ve teslîm ve vekîl-i merkūm Yanaki’ye şer‘an tenbîh olundukdan sonra vekîl-i mezbûr Yanaki zimmî zikr olunan bileziği, işbu hâzır bi’l-meclis münâdî Derviş Hüseyin b. Hasan yediyle sûk-ı sultânîde ve mecma‘-ı nâsda on sekiz gün mikdârı kirâren ve mirâren nidâ ve müzâyede edip rağabât-ı nâs bi’l-külliye münkatı‘ oldukdan sonra bilezik-i mezbûr mahmiye-i mezbûrede Hoşkadem mahallesinde sâkin el-Hâc Hızır Ağa b. Ömer nâm kimesne üzerinde seksen iki bin akçede karâr edip ziyâde tâlib ve râgıb bulunmayıp ve meblağ-ı mezbûr seksen iki bin akçe zikr olunan bileziğin semen-i misli olmağla mezbûr Yanaki dahi vekâlet-i müsbetesi hasebiyle zikr olunan bileziği mezbûr el-Hâc Hızır Ağa’ya müvekkilim izniyle ba‘de’l-fek seksen iki bin akçeye bey‘ ve teslîm ve kabz-ı semen ettikden sonra meblağ-ı mezbûr seksen iki bin akçenin yetmiş iki bin akçesini müvekkili merkūm Yani’nin müvekkilim mezbûr Matyos zimmetinde vâcibü’l-edâ deyni olan meblağ-ı mezbûr altı yüz guruş için bana edâ ve teslîm ben dahi yedinden müvekkilim için bi’t-tamâm ve’l-kemâl ahz u kabz eyledim min ba‘d müvekkili mezbûr Matyos’un müvekkili merkūm Yani’nin ve vekîl-i mezbûr Yanaki’nin yedinde ve zimmetinde bir akçe ve bir habbe hakkı bâkī kalmadı dedikde gıbbe’t-tasdîki’ş-şer‘î mâ vaka‘a bi’t-taleb ketb olundu. Fi’l-yevmi’l-hâmis ve’l-ışrîn min Cumâdelâhire li sene seb‘a ve tis‘în ve elf.

Şuhûdü’l-hâl: Mehmed Çelebi b. Fazlullah, Halil Çelebi b. Abdülkādir, Muharrem Efendi b. Mehmed, Abdi Çelebi b. İsmail, Hasan Çelebi b. Mehmed ve gayruhüm.

(BAB46 - cilt: 19, sayfa: 90 - Hüküm no: 36 - Orijinal metin no: [4a-1])﻿

﻿

﻿

37. Hüküm

Meryem Hatun bt. Hacı İbrahim’in evini satması

Min mümzâtihî Husûs-ı âti’z-zikrin mahallinde ketb u tahrîri için savb-ı şer‘den bâ iltimâs irsâl olunan kâtib Mehmed Efendi b. İbrahim Dârü’l-hilâfeti’l-aliyye Kostantıniyye el-mahmiyye Mesih Paşa-yı atîk mahallesinde sâkin olup bi’l-fi‘l Harameynü’ş-şerîfeyn muhâsebecisi bâ‘isü hâze’l-kitâb mefharü erbâbü’l-mecd ve’l-kalem zübdetü ashâbü’l-iz ve’r-rakam umdetü’l-ekârim Mustafa Efendi b. Mehmed’in menziline varıp zeyl-i rakīmde isimleri terkīm olunan müslimîn huzûrunda akd-i meclis-i şer‘-i şerîf eylediğinde yine mahalle-i mezbûre sükkânından olup muhadderâtdan olan Meryem Hâtun bt. el-Hâc İbrahim tarafından ikrâr-ı câ’i’l-beyâna vekîl olduğu zâtını ma‘rifet-i şer‘iyye ile ârifân Osman Çelebi b. el-Hâc İbrahim ve Mehmed Çelebi b. Mustafa nâm kimesneler şehâdetleri ile hasm-ı şer‘î mahzarında sâbit olan fahrü’l-eşbâh Ahmed Efendi b. İbrahim meclis-i ma‘kūd-ı mezbûrda, mûmâ-ileyh Mustafa Efendi mahzarında bi’l-vekâle ikrâr ve takrîr-i kelâm edip müvekkile-i mezbûrem merkūm Meryem Hâtun’un mülkü olup yine mahalle-i mezbûrede vâki‘ bir tarafdan Medîne-i Münevvere vakfından yine mûmâ-ileyh Mustafa Efendi tasarrufunda olan arsa-i hâliye ve bir tarafdan ba‘zan düvenci Ali Beşe b. Kadri ve ba‘zan Dilaver Halîfe mülkleri ve bir tarafdan ba‘zan tarîk-i âm ve ba‘zan, arsası Ali Hoca vakfı ve binâsı mûmâ-ileyh Mustafa Efendi mülkü olan menzil ve bir tarafdan tarîk-i âm ile mahdûd olup muhavvata-i dâhiliyyesi iki bâb fevkānî oda ve bir sofa ve bir tahtapûş ve bir hamam ve bir camekân ve bi’r-i mâ ve avluyu ve muhavvata-i hâriciyyesi iki bâb fevkānî oda ve bir ahırı müştemil arsa ve binâsı mülk ve binâ zirâ‘ıyla tûlen ve arzen bi hesâb-ı terbî‘î yedi yüz otuz beş buçuk zirâ‘ olan menzilini bi cümleti’t-tevâbi‘ ve’l-levâhık ve kâffeti’l-hukūk ve’l-merâfık mûmâ-ileyh Mustafa Efendi’ye tarafeynden îcâb ve kabûlü hâvî bey‘-i bâtt-ı sahîh-i şer‘î ile bin beş yüz elli kıt‘a esedî guruşa bey‘ ve teslîm ettiğinde ol dahi iştirâ ve kabz ve kabûl edip semeni olan meblağ-ı mezbûr bin beş yüz elli guruşu mûmâ-ileyh Mustafa Efendi yedinden tamâmen ahz u kabz eyledi min ba‘d menzili mahdûd-ı mezkûr mûmâ-ileyh Mustafa Efendi’nin mülk-i müşterâsıdır keyfe mâ yeşâ ve yahtâr mutasarrıf olsun dedikde gıbbe’t-tasdîki’ş-şer‘î husûs-ı mezkûru Mevlânâ-yı mezbûr mahallinde ketb ü tahrîr edip ba‘dehû ma‘an irsâl olunan Mustafa Bey b. Mehmed ile [4b] ve diğer Mustafa b. Ali ile meclis-i şer‘a gelip her biri alâ vukū‘ihî inhâ ve takrîr etmeğin mâ hüve’l-vâki‘ bi’t-taleb ketb olundu. Fi’l-yevmi’l-hâmis ve’l-ışrîn min Cumâdelâhire sene seb‘a ve tis‘în ve elf.

Şuhûdü’l-hâl: Mefharü’l-eşbâh Mehmed Efendi b. Ahmed eş-şehîr Şeyh Karamanî, umdetü’l-eimme Mustafa Efendi b. Hüseyin el-İmâm bi câmi‘-i Ayasofya-i kebîr, fahrü’l-akrân Mehmed Efendi b. Abdullah.

(BAB46 - cilt: 19, sayfa: 91 - Hüküm no: 37 - Orijinal metin no: [4a-2])﻿

﻿

﻿

38. Hüküm

Tomas v. Murad’ın evini Ömer b. Osman’a bey‘ bi’l-istiğlâl yoluyla sattığı, ancak vadesinde borcunu ve kirayı ödemediği

Mahmiye-i İstanbul’da Sekbânbaşı Yakub Ağa mahallesinde sâkin işbu bâ‘isü hâze’l-kitâb Ömer Ağa b. Osman meclis-i şer‘-i enverde Haçador ve Tomas nâm Ermeni ile hâlâ zevce-i menkûhası Meryem bt. Sahak muvâcehelerinde üzerine da‘vâ ve takrîr-i kelâm edip mezbûr Haçador’un babası gāib ani’l-meclis Tomas v. Murad bin doksan altı senesi Rebî‘ulevveli gurresinden mahalle-i mezbûrede vâki‘ ma‘lûmü’l-hudûd mülk menzilini sekiz yüz esedî guruşa bi tarîki’l-istiğlâl bana bey‘ ve teslîm ben dahi iştirâ ve kabz ve teslîm-i semen eylediğimden sonra yine menzili mezbûru ol târihden bir sene tamâmına değin seksen esedî guruşa ba‘de’t-tahliyye benden istîcâr ve kabûl ve kabz eyledikden sonra meblağ-ı mezbûr sekiz yüz guruş ile cihet-i mezkûre seksen guruşa oğlu merkūm Haçador emr-i kabûlü hâviye kefâlet-i sahîha-i şer‘iyye ile kefîl olmağla ben dahi meblağ-ı mezbûreyni bi hükmi’l-kefâle edâsı lâzım deyni olduğu ba‘de’l-ikrâr mezkûre Meryem dahi meblağ-ı merkūma kefîl olmağın hâlâ mezbûrâna suâl olunup bi hükmi’l-kefâle meblağ-ı mezbûrun merkūmân Haçador ve Meryem’den alıverilmesi matlûbumdur dedikde gıbbe’s-suâl mezbûrân Haçador ve Meryem cevâblarında fi’l-hakīka mezkûr Tomas’ın müdde‘î-i mezbûra bâlâda tafsîl olunan minvâl üzre zimmetinde edâsı lâzım gelen sekiz yüz seksen guruşa her biri emr ve kabûlü hâviye kefâlet-i sahîha-i şer‘iyye ile kefîl olduğunu ikrâr ve i‘tirâf etmeğin alâ mûceb-i i‘tirâfihimâ meblağ-ı mezbûru müdde‘î-i mezbûre edâ ve teslîme mezbûrâna tenbîh olunup mâ vaka‘a bi’t-taleb ketb olundu. Fi’l-yevmi’s-sâlis ve’l-ışrîn min Cumâdelâhire li sene seb‘a ve tis‘în ve elf.

Şuhûdü’l-hâl: İbrahim b. Ahmed, Mustafa Çelebi Kethüdâ, el-Hâc Mustafa b. Tevekkül.

(BAB46 - cilt: 19, sayfa: 92 - Hüküm no: 38 - Orijinal metin no: [4b-1])﻿

﻿

﻿

39. Hüküm

Havva bt. İbrahim’in Ali Efendi b. Ahmed’i öldükten sonra vasiyetini yerine getirmesi için vasî tayin etmesi

Mahmiye-i İstanbul’da Murad Paşa-yı atîk mahallesinde sâkine olup zâtı ma‘rifet-i şer‘iyye ile ârifân imâm Mehmed Efendi b. Mahmud ve Halil Yazıcı ta‘rîfleriyle mu‘arrefe olan Havva bt. İbrahim nâm hâtun meclis-i şer‘-i şerîf-i enverde bâ‘isü’l-kitâb Ömer Efendi b. Ahmed nâm kimesne mahzarında ikrâr ve takrîr-i kelâm edip bi irâdetillâhi te‘âlâ dâr-ı bekāya intikāl ve irtihâl eylediğimde cemî‘ malımın sülüsü ifrâz olunup kifâyet mikdârı techîz ve tekfîn ve levâzım-ı defn için sarf oluna ve üç bin bir akçe dahi sülüs-i mezkûrdan iskāt-ı salât ve keffâret-i savm ve nezrim için verile ve beş guruş dahi telkīn edene verile ve rûhum için ta‘âm tabh olunup sülüs-i mezkûrûn fazlası nukūd-ı ma‘rûfesine zam oluna deyû vasiyyet edip nefsine mezbûr Ömer Efendi’yi vasiyy-i muhtâr nasb ve ta‘yîn eyledim dedikde ol dahi vesâyet-i mezkûreyi kabûl ve merâsimini edâya ta‘ahhüd ve iltizâm etmeğin mâ vaka‘a bi’t-taleb ketb olundu. Fi’l-yevmi’r-râbi‘ ve’l-ışrîn min Cumâdelâhire li sene seb‘a ve tis‘în ve elf.

Şuhûdü’l-hâl: Mehmed Efendi b. Mehmed el-İmâm, Muharrem Çelebi b. İbrahim, Halil Çelebi b. Yahya, Ahmed Efendi b. Mehmed, el-Hâc Mustafa Beşe.

(BAB46 - cilt: 19, sayfa: 93 - Hüküm no: 39 - Orijinal metin no: [4b-2])﻿

﻿

﻿

40. Hüküm

Havva bt. İbrahim’in para vakfı

Elhamdü li veliyyihî ve’s-salâtü alâ nebiyyihî ve alâ âlihî ve ashâbihi’l-müte’eddibîn bi âdâbihî. Ve ba‘d işbu kitâb-ı sıhhat-nisâbın tahrîrine bâ‘is ve bâdî oldur ki mahmiye-i İstanbul’da Murad Paşa-yı Atîk mahallesinde sâkine sâhibetü’l-hayrât ve’l-hasenât Havva bt. İbrahim nâm hâtun meclis-i şer‘-i şerîf-i enver ve mahfil-i dîn-i münîf-i ezherde vakf-ı âti’l-beyânı li ecli’t-tescîl mütevellî nasb ve ta‘yîn olunan Ömer Efendi b. Ahmed mahzarında ikrâr ve takrîr-i kelâm edip etyab-ı mâl ve enfes-i menâlimden beş yüz kıt‘a esedî guruşu ifrâz ve kemâl-i imtiyâz ile mümtâz kıldığımdan sonra târih-i kitâbdan üç ay mukaddem hasbeten [li]llâhi meliki’s-Samed vakf-ı sahîh-i muhalled ve haps-i sarîh-i müebbed ile vakf ve haps edip şöyle şart etmişidim ki meblağ-ı mezbûrun tevliyyet ve vazîfesine hayâtta oldukça mutasarrıf olup bi irâdetillâhi’l-meliki’l-müte‘âl dâr-ı dünyâdan dâr-ı âhirete i[r]tihâl ve intikāl ettiğimde meblağ-ı mezbûr yed-i mütevellî ile onu on bir hesâbı üzre rehn-i kavî ve kefîl-i melî veya bu ikisinden biri ile alâ vechi’l-helâl istirbâh ve istiğlâl olunup hâsıla olan gallesinden yevmî beş akçesi cihet-i tevliyyet ola ve mârrü’z-zikr Murad Paşa câmi‘-i şerîfinde ilm-i tecvîdde mâhir bir hâfız-ı sâlih haftada iki gün huffâza tecvîd ile ta‘lîm-i Kur’ân-ı azîmü’ş-şân edip yevmî sekiz akçe vazîfeye mutasarrıf olup sevâbını rûhuma ihdâ eyleye ve benden sonra tevliyyet re’y-i hâkimü’ş-şer‘a müfevvez ola ve yevmî bir akçe dahi câmi‘-i mezkûrda kayyım olana verile ve mahmiye-i mezbûrede hâkimü’ş-şer‘-i şerîf olanlar vakf-ı merkūma hasbî nâzır olalar ve ribh-i mezbûrenin fazlası asl-ı vakfa zam oluna ve vakf-ı mezbûrun tebdîl ve tağyîri ve taklîl ve teksîri merreten ba‘de uhrâ yedimde ola ve eğer mürûr-ı eyyâm ile şurût-ı mezkûreye ri‘âyet müte‘azzire olursa sülüs-i vakf-ı mezbûr mutlaka fukarâ-i müslimîne sarf oluna deyû ta‘yîn-i şurût ve tebyîn-i kuyûd edip meblağ-ı mezbûru mütevellî-i mezbûra teslîm ol dahi vakfiyyet üzre kabz ve tesellüm ve sâir mütevellîlerin evkāfda tasarrufları gibi tasarruf eyledi dedikde gıbbe’t-tasdîki’ş-şer‘î vâkıfe-i mezbûre inân-ı kelâmını semt-i vifâkdan cânib-i şikāka atf edip vakf-ı nukūd [ve] ana müteferri‘ olan şurût ve kuyûd inde’l-eimmeti’s-selâse-i nehârîr menfa‘at-i vakfı nefsine şart etmekle İmâm Muhammed katında bâtıl ve hilye-i sıhhatden âtıl olmağla vakf-ı mezbûrdan rücû‘ eyledim mütevellî-i mezbûr meblağ-ı mezbûru ve nemâ-i vakf-ı merkūmdan üç ayda vazîfe-i tevliyyet deyû aldığı dört yüz elli akçenin ecr-i mislinden ziyâdesini bana teslîm eylesin dedikde mütevellî işbu cevâba tesaddî edip eğerçi hâl bast olunan minvâl üzredir, lâkin İmâm Züfer’den İmâm Ensârî rivâyeti üzre sahîh olup ve imâmEbû Yusuf hazretleri katında mücerred vakaftü demekle nefsine şart eylediği sûretde dahi sahîhdir binâen alâ zâlik vakf-ı mezbûrun sıhhatine hükm taleb ederim deyû teslîmden imtinâ‘ ve husûmet ve nizâ‘ edip hâkim-i muvakki‘-i sadr-ı kitâb -tûbâ-lehû ve hüsnü me’âb-hazretleri huzûr-ı fâ’izü’n-nûrlarında müterâfi‘ân olduklarında [5a] hâkim-i mûmâ-ileyh -lâ zâle’l-hakku câriyen beyne yedeyhi-hazretleri dahi tarafeynin kelâmını isgā ve temhîd-i mebânî-i hayrı evlâ görüp alâ kavli men yerâhu vakf-ı mezbûrun sıhhatine hüküm ettiğinden sonra vâkıfe-i merkūme semt-i âhara rücû‘ edip eğerçi hükm-i mezkûr ile vakf-ı merkūma sıhhat hâsıla oldu, lâkin İmâm-ı A‘zam hümâm-ı efham hazretleri mezheb-i hatîrinde sıhhat lüzûmu müstelzim olmamağla benim için vakıfdan rücû‘a kudret ve ibtâle miknet olmağın vakf-ı mezbûrdan rücû‘ eyledim deyicek mütevellî-i merkūm cevâb-ı bâ savâba mütesaddî olup eğerçi inde’l-İmâm-ı müşârün-ileyh sıhhat lüzûmu müstelzime değildir lâkin İmâmeyn-i hümâmeyn mezheb-i şerîfleri de lâ-siyyemâ ba‘de’t-teslîm ile’l-mütevellî sıhhat lüzûmdan müfârık olmayıp mütelâzımân olmağın vakf-ı mezbûrun lüzûmunu ve vazîfe-i tevliyyetden berâat-i zimmetime hüküm taleb ederim deyû tekrâr mürâfa‘a ve vakf-ı akārı müdâfa‘a edicek hâkim-i müşârün-ileyh hazretleri dahi mezheb-i İmâmeyn-i hümâmeyn hazretleri üzre vakf-ı mezbûrun lüzûmuna ve vazîfe-i tevliyyetden mütevellî-i mezbûrun berâat-i zimmetini dahi hükm-i sahîh-i şer‘î etmeğin min ba‘d vakf-ı mezbûr sahîh ve lâzım olup naks ve nakzına mecâl muhâl oldu, cerâ zâlike. Ve hurrire fi’l-yevmi’r-râbi‘ aşer min Cumâdelâhire li sene seb‘a ve tis‘în ve elf.

Şuhûdü’l-hâl: Mehmed Efendi b. Mehmed el-İmâm, Muharrem Çelebi b. İbrahim, Halil Çelebi b. Yahya, Ahmed Efendi b. Mehmed, Mehmed Efendi b. el-Hâc Hasan, Mustafa b. Tevekkül.

(BAB46 - cilt: 19, sayfa: 93 - Hüküm no: 40 - Orijinal metin no: [4b-3])﻿

﻿

﻿

41. Hüküm

Hacı Mehmed b. Ahmed’in Ali b. Ahmed’e borçlu olduğunun tespiti

Mahmiye-i İstanbul’da Kuyumcu Bahşayiş mahallesinde sâkin işbu bâ‘isü’l-kitâb el-Hâc Ali b. Ahmed meclis-i şer‘-i şerîf-i enverde mahalle-i mezbûre ahâlîsinden olup mahrûse-i Belgrad’da ticâret üzre sâkin iken bundan akdem vefât eden el-Hâc Mehmed b. Ahmed b. Bâli’nin verâseti zevce-i metrûkesi Râbia bt. Mehmed ile sulbiye sagīr oğlu Ahmed’e münhasıra olduğu şer‘an zâhir ve müte‘ayyin oldukdan sonra sagīr-i mezbûrun tesviye-i umûru için kıbel-i şer‘den mansûb vasîsi olan el-Hâc Osman ile mezbûre Râbia muvâcehelerinde üzerlerine da‘vâ ve takrîr-i kelâm edip müteveffâ-yı mezbûr zimmetinde cihet-i karz-ı şer‘îden yüz yirmi bin akçe hakkım olup hattâ mezbûr el-Hâc Mehmed hâl-i hayâtında mahrûse-i Belgrad’a gider oldukda cihet-i mezkûreden bana ol mikdâr deyni olduğunu alâ ruûsi’l-işhâd ikrâr ve işhâd edip kable’l-edâ fevt oldukda bunda olan metrûkâtından on altı bin üç yüz kırk altı akçesini ahz u kabz edip bir yük dört bin altı yüz elli dört akçem bâkī kalmağın suâl olunup hîn-i vefâtında yanında bulunan terekesinden dahi meblağ-ı mezbûr elli [guruş] alıverilmek matlûbumdur dedikde gıbbe’s-suâl mezbûrân tereke-i müteveffâ-yı mezbûra vaz‘-ı yedlerini ikrâr lâkin deyn-i mezbûru inkâr edicek müdde‘î-i mezbûrdan müdde‘âsına beyyine taleb olundukda yine mahalle-i mezbûrede sâkin udûl-i müslimînden Osman Çelebi b. Musa ve Kavak Mahmud mahallesinde sâkin Ali Bey b. Dilaver nâm kimesneler li ecli’ş-şehâde meclis-i şer‘a hâzırân olup isre’l-istişhâd fi’l-vâki‘ müteveffâ-yı mezbûr el-Hâc Mehmed b. Ahmed b. Bâli mukaddemâ hâl-i hayâtında mahrûse-i Belgrad’a gider oldukda işbu müdde‘î-i mezbûra cihet-i karz-ı şer‘îden yüz yirmi bin akçe zimmetimde lâzımü’l-edâ ve vâcibü’l-kazâ deynimdir deyû bizim huzûrumuzda ikrâr ve bizi işhâd etmişidi biz bu husûsa bu vech üzre şâhidiz şehâdet dahi ederiz deyû her biri edâ-i şehâdet-i şer‘iyye eylediklerinde gıbbe’t-ta‘dîl ve’t-tezkiyye şehâdetleri makbûle oldukdan sonra mezbûr el-Hâc Ali meblağ-ı mezbûrdan kabzını i‘tirâf eylediği on altı bin üç yüz kırk altı akçeden mâ‘adâ bâkī bir yük dört bin altı yüz elli dört akçeyi dahi küllen ve ba‘zan ahz u kabz veya hibe veya âhara havâle etmeyip ve’l-hâsıl vücûh-ı şer‘îden bir vechile müteveffâ-yı mezbûru ibrâ ve iskāt etmediğine mezbûr el-Hâc Ali’ye yemîn teklîf olundukda ol dahi hasbe’l-mes’ûl yemîn billâhi te‘âlâ etmeğin mûcebiyle ba‘de’l-hükm mâ vaka‘a bi’t-taleb ketb olundu. Fî evâsıtı Cumâdelâhire li sene seb‘a ve tis‘în ve elf.

Şuhûdü’l-hâl: El-Hâc Mustafa b. Tevekkül, İbrahim Çelebi b. Ahmed, Mustafa Çelebi b. Ahmed, Ali b. Bâli, Mehmed b. İdris.

(BAB46 - cilt: 19, sayfa: 95 - Hüküm no: 41 - Orijinal metin no: [5a-1])﻿

﻿

﻿

42. Hüküm

İbrahim Efendi b. Mahmud’un Abdullah Çelebi b. Mehmed’e borcuna karşılık evlerini rehin bıraktığı

Mahmiye-i medîne-i Üsküdar müzâfâtından Kandıra nâhiyesine tâbi‘ Balcı nâm karye ahâlîsinden olup hâlâ mahmiye-i İstanbul’da Zekeriya Efendi medresesinde müsâfiren sâkin İbrahim Efendi b. Mahmud ve meclis-i şer‘-i şerîfde işbu bâ‘isü’l-kitâb Abdullah Çelebi b. Mehmed mahzarında ikrâr-ı tâm ve takrîr-i kelâm edip cihet-i karz-ı şer‘îden yüz esedî guruş ve semeni târih-i kitâbdan bu sene tamâmına değin müeccel beynimizde ma‘lûm yedinden iştiraâ ve kabz eylediğim bogasi bahâsından on beş guruş cem‘an mezbûr Abdullah Çelebi’ye zimmetimde edâsı lâzım yüz on beş guruş deynim olmağla meblağ-ı mezbûr mukābelesinde yedimde mülküm olup karye-i mezbûrede vâki‘ lede’l-ahâlî ve’l-cîrân ma‘lûmü’l-hudûd hâriciyye ve dâhiliyye ve bahçeyi müştemil çiftlik ta‘bîr olunur menzilimi ve zikr olunan Kandıra’da içinde vâki‘ yine adedi beynimizde ma‘lûm tahtânî üç bâb oda ve iki anbarı ve samanhâne ve bir ahırı müştemil mülk menzilimi cümle tevâbi‘ ve levâhıklarıyla ba‘de’t-tahliyyeti şer‘iyye mezbûr Abdullah Çelebi’ye rehin vaz‘ ve teslîm ol dahi ber vech-i muharrer irtihân ve tesellüm ve kabûl eyledi dedikde gıbbe’t-tasdîki’ş-şer‘î mezbûr İbrahim Efendi meclis-i şer‘de i‘âde-i kelâm edip eğer müddet-i mezkûrede meblağ-ı mezbûr cem‘an yüz on beş guruşu edâ ile fekk-i rehin edemezsem menzili mezbûr ile çiftlik-i mezbûru semen-i misli ile âhara bey‘ ve kabz-ı semen ve semenlerinden deyn-i mezbûrum olan yüz on beş guruşu ahz u istîfâya ve fazlası kalırsa bana îsâle ve bunlara mütevakkıf olduğu umûrun cümlesine yine mezbûr Abdullah Çelebi’yi azl ve in‘izâlden masûne vekâlet-i devriyye ile tarafımdan vekîl ve nâib-i menâb nasb ve ta‘yîn edip ol dahi vekâlet-i mezbûreyi kabûl ve hizmeti lâzımesin edâya ta‘ahhüd eyledi dedikde gıbbe’t-tasdîki’ş-şer‘î mâ vaka‘a bi’t-taleb ketb olundu. Fi’l-yevmi’s-sâlis ve’l-ışrîn min Cumâdelâhire li sene seb‘a ve tis‘în ve elf.

Şuhûdü’l-hâl: Mustafa Efendi b. Ahmed, Mehmed Çelebi b. Mehmed el-Müezzin, Molla Ahmed b. Yusuf, Molla Ahmed b. Hüseyin, Molla Mustafa b. Ahmed.

(BAB46 - cilt: 19, sayfa: 96 - Hüküm no: 42 - Orijinal metin no: [5a-2])﻿

﻿

﻿

43. Hüküm

Meryem bt. Musli’nin Afife bt. Şahin’e verdiği eşyaları geri aldığı

Mahmiye-i İstanbul’da Kadırga limanı kurbunda sâkine Meryem bt. Musli nâm hâtun tarafından husûs-ı âti’l-beyâna vekîl olup zât-ı mezbûreyi ma‘rifet-i şer‘iyye ile ârifân olan Musa b. Abdullah ve Mehmed b. Ahmed nâm kimesneler şehâdetleriyle şer‘an vekâleti sâbite olan Afîfe bt. Şâhin nâm hâtun meclis-i şer‘-i şerîfde yine mahmiye-i mezbûrede Ma‘cûnî Kasım mahallesinde sâkine işbu bâ‘isetü’l-kitâb Maksud bt. Hasan nâm hâtun mahzarında ikrâr ve i‘tirâf edip mezbûre Meryem bundan akdem mezkûre Maksud’a beynlerinde ma‘lûm bir husûs için bir al dîbâ ve bir al kürevî sarık ve bir top keremsud ve bir gül rengi boyama ve bir bohça ve bir beyaz şükûfi ve bir kılabdanlı makrama ve bir sâde makrama ve bir boyama teslîm ol dahi ahz u kabz ettikden sonra eşyâ-i mezbûreyi taleb eyledikde beynlerinde münâza‘ât-ı kesîre cereyân etmişidi (…) (…) mezkûreyi (…) [5b] bi’l-vekâle ahz u kabz ve tesellüm eyledim dedikde gıbbe’t-tasdîki’ş-şer‘î mâ hüve’l-vâki‘ bi’t-taleb ketb olundu. Fi’l-yevmi’l-ışrîn min Cumâdelâhire li sene seb‘a ve tis‘în ve elf.

Şuhûdü’l-hâl: Kasımpaşalı el-Hâc Mustafa, Mehmed Efendi b. ( ), Mustafa Çelebi b. Ahmed. Aleyhi’n-nazar bimâ fîhi ve ittela‘tü âmmen yahvîhi ilâ kıbletihî ve tesaddihi ileyhi el-fakīrü sübhânehû Abdurrahman el-Kadı bi medîneti Kostantıniyye el-mahmiyye -ufiye anhu-Mâ fîhi mine’l-vakfı ve’ş-şurût sahha indî ale’n-nehci’l-mebsût fe-innî hakemtü bi sıhhatihî ve lüzûmihî fî husûsihî ve umûmihî âlimen bi’l-hilâf beyne’l-eimmeti. Harrerehû el-fakīrü ileyhi sübhânehû Mehmed b. Ahmed el-müvellâ hilâfeten bi medîneti Kostantıniyye -ufiye anhu-.

(BAB46 - cilt: 19, sayfa: 96 - Hüküm no: 43 - Orijinal metin no: [5a-3])﻿

﻿

﻿

44. Hüküm

Ayşe Hatun bt. Ali’nin Hatice Sultan mahallesindeki evini vakfettiği

[Tasdîk 1]: Aşağıdaki sicile nazar ettim; muhtevâsına muttali‘ olup kabûl ve tasdîk ettim. Ben fakīr -ileyhi sübhânehû te‘âlâ- medîne-i mahmiye-i Kostantıniyye kadısı Abdurrahman’ım -ufiye anhu-. [Tasdîk 2]: Aşağıdaki vakfiye ve şartları nehc-i şer‘î üzre indimde sahîhdir. Eimme-i eslâf beynindeki vakıf husûsunda cârî ihtilâfı da bilerek husûsen ve umûmen vakfın sıhhat ve lüzûmuna hükm ettim. Ben fakīr -ileyhi sübhânehû te‘âlâ- medîne-i Kostantıniyye müvellâsı Mehmed b. Ahmed’im -ufiye anhu-. Elhamdü lillâhi ve’s-salâtü alâ nebiyyihî Muhammed ve âlihî ve ashâbih ammâ ba‘d işbu mazmûnunda vakıf ikrârını hâvî sahîh ve şer‘î bir hüccettir. Mahmiye-i Kostantıniyye mahallâtından Hatice Sultan mahallesinde sâkine olan sâhibe-i hayrât ve’l-hasenât Ayşe Hâtun bt. Ali, meclis-i şer‘-i şerîf ve mahfil-i dîn-i münîfde hâzır olup hâl-i sıhhat ve kemâl-i aklında iken ve tasarrufları nâfiz iken niyyet-i sâfiye ve taviyye-i vâfiye ile hasbeten lillâhi’l-Azîm ve taleben li merzâti’r-rabbi’r-rahîm iş bu vakıf ikrârının kendisinden sudûruna kadar sâhibi ve mâliki olduğu, elinde ve taht-ı tasarrufunda bulundurduğu, mahalle-i merkūmede vâki‘ tahtânî üç odayı, su kuyusunu, avluyu, ve iki tarafdan bahçeyi hâvî olup bir tarafdan Kavlak Hasan Ağa vakfı, diğer tarafdan menzili mevkūf öbür tarafdan tarîk-i hâs ve diğer tarafdan da tarîk-i âm ile mahdûd olan cemî‘-i menzilini cümle hudûdu ve mürâfıkı ve kâffe-i hukūku ve levâhıkı ile vakf edip haps ettiğini ikrâr etti ve menzili mezbûrda süknâyı evvelâ zevci ile evli olduğu müddetçe kendisine, sonra Sefer Çavuş b. Abdullah nâm zevcine sonra onun evlâdına ve evlâd-ı evlâdına ve evlâd-ı evlâd-ı evlâdına neslen ba‘de neslin ve fer‘an gıbbe aslin şart etti evlâdının nesilleri kesildiğinde -Allah muhâfaza buyursun-menzilin kirâya verilip ücretinin mahalle-i merkūme mescidine imâm olan kişiye her gün sabah namazından sonra Mülk sûresini okuyup sevâbını vâkıfe-i merkūmenin rûhuna hediye etmesi kaydıyla verilmesini şart etti. Tevliyye, imâr ve ta‘mîri menzilde sâkin olacak kimesneye şart etti. Tebdîl, tağyîr, taklîl ve teksîri müddet-i hayâtınca kendisine şart etti. Mürûr-ı zamân ile masraf-ı mezkûra sarf mümkün olmazsa hâsıl olan ücretin mutlaka fukarâya sarfını şart etti. Vâkıfe-i mezbûre, menzili mezkûru tescîl maksadıyla mütevellî nasbettiği zevci Sefer Çavuş’a teslîm etti o da tesellüm etti mütevellî-i mezbûr vâki‘ ikrârı vicâhen ve şifâhen tasdîk etti hâl bu minvâl üzre iken vâkıfe-i mezbûre vakf-ı akār her ne kadar meşâyih-i kibâr indinde sahîh olsa da İmâm-ı A‘zam katında lâzım değildir diyerek ve vâkıfın mevkûftan istifâdeyi kendi nefsine şart etmesi imâm-ı sâlis Muhammed b. Hasan eş-Şeybânî katında vakfı bâtıl kılar diyerek vakf-ı mezkûrdan rücû‘ edip menzili mezkûru mülküne istirdâd etti mütevellî-i mezbûr imâmeyn katında sıhhat lüzûmdan müfârakat etmez vâkıfın mevkûftan istifâdeyi nefsine şart etmesi Ebû Yusuf indinde câizdir ve fetvâ onun üzerinedir deyû cevâb verdi münâza‘a ve muhâsama edip hâkimin huzûruna çıktılar. Hâkim vakıf cânibini daha haklı bulup vakıf husûsundaki eimme-i eslâf beynindeki ihtilâfı da bilerek, eimme-i müctehidîn -rıdvânullâhi aleyhim ecma‘în-kavline ittibâ ile ve diğer hüküm şartlarına uyarak şart-ı mezbûrun sıhhatine ve vakfın lüzûmuna husûsen ve umûmen hükm etti menzili mezbûr bu sûretle sahîh, lâzım ve müebbeden vakf oldu. Fe-men beddelehû ba‘de mâ semi‘ahû fe-innemâ ismuhû ale’llezîne yübeddilûnehû innallâhe semî‘un alîm ve ecrü’l-vâkıfı ale’l-hayyi’l-cevâdi’l-kerîm.

Cerâ zâlike ve hurrire fi’l-yevmi’t-tâsi‘ ve’l-ışrîn mine’l-Muharremi’l-harâm sene isneyn ve seb‘în ve elf min hicreti men lehû kemâli’l-izzi ve’ş-şeref

Şuhûdü’l-hâl: Mehmed Efendi b. Halil el-İmâm, el-Hâc Receb b. ( ) el-Müezzin, Hüseyin Efendi b. Bayram el-Müezzin, Mustafa Çelebi b. Mehmed el-Müezzin, Ali Çelebi b. Mehmed, Osman b. Abdullah er-Râcil?, Mehmed Halîfe b. Mustafa el-Mu‘allim, Ramazan b. Hüseyin, Ali Beşe b. Derviş, Abdülkerim b. Ali, Ömer b. Resul, Şükrullah b. Mustafa, Abdullah [b.] Mehmed, Mustafa b. Ali er-Râcil.

(BAB46 - cilt: 19, sayfa: 97 - Hüküm no: 44 - Orijinal metin no: [5b-1, Arapça])﻿

﻿

﻿

45. Hüküm

Ayşe Hatun bt. Ali b. Hacı İdris’in menzil vakfı

Elhamdü lillâhi’llezî lâ mübeddele li kelimâtihî ve lâ mugayyere li masnû‘âtihî ve’s-salâtü ve’s-selâmü alâ seyyidinâ Muhammedin ve âlihî ve sahbihî ecma‘în ve ba‘d işbu vakfiye-i ma‘mûlün-bihânın sâhibesi ve hayrât ve hasenâtının tâlib ve râgıbesi Ayşe Hâtun bt. Ali b. el-Hâc İdris zât[ını] el-Hâc İsmail b. el-Hâc Murad ve Mustafa Çelebi b. el-Hâc İsmail ta‘rîfleriyle mu‘arrefe oldukdan sonra meclis-i şer‘-i şerîfde takrîr-i kelâm ve ta‘bîr ani’l-merâm edip işbu derûn-ı vakfiyemde mastûr olduğu üzre vakf ve şurûtunun tebdîl ve tağyîri yedimde olmak şart ve ta‘yîn eylediğime binâen menzili mevkūf-ı mezbûrun cümle şartından rücû‘ edip hâlâ menzili mezbûrun süknâ ve tasarrufu hayâtta olduğumca bana meşrûta olup ben bi emrillâhi te‘âlâ fevt olduğumda, beher mâh on beş akçe ücret ile kezâlik süknâ ve tasarrufu rızâ‘an oğlum işbu el-Hâc Sâlih Çelebi b. Receb’e ba‘dehû mezbûr el-Hâc Sâlih Çelebi’nin evlâdına ve evlâd-ı evlâdına ve evlâd-ı evlâdına zükûren kâne ev ünsâ ile’l-inkırâz meşrût ola ve zikr olunan Hatice Sultan mahallesinde her kim imâm olursa ücret-i mezbûreye mutasarrıf olup mukābelesinde beher yevm üçer İhlâs-ı şerîf tilâvet edip sevâbı rûhuma ihdâ edeler ve mezbûr el-Hâc Sâlih Çelebi’nin el-iyâzü billâhi te‘âlâ evlâdları münkariz olursa menzili mezbûrun süknâ ve tasarrufu mârrü’z-zikr Hatice Sultan mahallesi imâmına meşrûta olup imâm-ı mezbûr kezâlik rûhum için beher yevm üçer İhlâs-ı şerîf tilâvet eyleye deyû şart ve ta‘yîn eyledim dedikde vakfiye-i mezbûreye nazar olunup şart-ı mezkûr min külli’l-vücûh vâkıfe-i mezbûrenin takrîr-i meşrûhuna muvâfık ve mutâbık bulunmağın mezbûrenin tebdîl-i mezkûrûnu ba‘de’t-tenfîz işbu mahalle ketb ü tahrîr olundu. Fi’l-yevmi’l-hâmis aşer min Cemâziyelevvel li sene seb‘a ve tis‘în ve elf.

Şuhûdü’l-hâl: Mustafa Çelebi b. el-Hâc Ahmed, Abdurrahman Efendi el-Kâtib, vasî Mehmed Çelebi b. Ali, Ahmed Efendi b. ( ), Mustafa Çelebi b. Ali, Mehmed Çelebi mütevellî-i Hadım Süleyman, Abdurrahman b. el-Hâc Abdülvehhâb.

(BAB46 - cilt: 19, sayfa: 99 - Hüküm no: 45 - Orijinal metin no: [5b-2])﻿

﻿

﻿

46. Hüküm

Magaki v. Murad’ın Karabet v. David’e yaptığı saka gediği satışının geçersiz olduğu

Saka tâifesinden olup mahmiye-i İstanbul’da Tevkî‘î Cafer mahallesinde sâkin Karabet v. David nâm Ermeni meclis-i şer‘-i şerîf-i enverde tâife-i mezbûrdan olup mahmiye-i mezbûre Abdi Subaşı mahallesinde sâkin Magaki v. Murad nâm Ermeni muvâcehesinde üzerine da‘vâ ve takrîr-i kelâm edip târih-i kitâbdan yedi [ay] mukaddem mezbûr Magaki mahmiye-i mezbûrede Tahtaminâre mahallesinde vâki‘ Ço[r]bacı çeşmesinde olan bir saka gediği bana ferâğ eyledikde zimem-i nâsda olan hukūkunu bana on beş bin akçeye bey‘ ve ben dahi iştirâ ettiğimden sonra semen-i mezbûr on beş bin akçemi ve gedik-i mezbûrun intimâsı için üç bin altı yüz akçemi dahi yedinden ahz u kabz edip ba‘dehû iki ay mürûrunda akd-i mezbûrun butlânına binâen meblağayn-i mezbûreyn cem‘an on sekiz bin altı yüz akçemi mezbûr Magaki’den istirdâd ve da‘vâ vürûdunda hükm-i şer‘î lâhık oldukdan sonra mezbûr Magaki meblağ-ı mezbûr on beş bin akçemi zimem-i nâsdan bana gösterip medyûnları üzerine beni havâle-i sahîha-i şer‘iyye ile havâle etmek şartıyla da‘vâ-yı mezkûrumdan benimle üç bin altı yüz akçemi yedinden ahz u kabz ve zimmetini ibrâ ettiğimden sonra mezbûr Magaki bu âna değin beni zimem-i merkūmûn üzerine havâle etmemeğin hâlâ mezbûr Magaki’ye havâl[e] olunup şart-ı mezbûr ile sulh ve ibrânın fesâdına binâen meblağ-ı bâkī-i mezbûr on beş bin akçeyi dahi bana red ve teslîme tenbîh olunmak matlûbumdur dedikde gıbbe’s-suâl mezbûr Magaki cevâbında ben müdde‘î-i mezbûrdan meblağayn-i mezbûreteyn cem‘an on sekiz bin altı yüz akçeyi ahz u kabz edip ba‘dehû iki ay mürûrunda akd-i mezbûrun butlânına binâen meblağ-ı mezbûr on sekiz bin altı yüz akçemi benden vürûduna hükm-i şer‘î lâhık oldukdan sonra müdde‘î-i mezbûr da‘vâ-yı mezkûresinden benimle üç bin altı yüz akçeye bilâ-şart sulh ve bedel-i sulhü kabz ve zimmetini ibrâ etmişidi deyû sulh-i mezbûr şart-ı mezkûr ile olduğunu inkâr etmeğin müdde‘î-i mezbûrdan sıdk-ı makāline muvâfık beyyine taleb olundukda mahmiye-i mezbûrede el-Hâc İsâ mahallesinde sâkin kapıcı Mehmed Bey b. Mustafa ve Halil Çelebi b. Abdullah ve Hasan Çelebi b. Ömer nâm kimesneler li ecli’ş-şehâde meclis-i şer‘a hâzırûn olup istişhâd olunduklarında fi’l-vâki‘ işbu mezbûr Magaki meblağ-ı mezbûr on beş bin akçeyi zimem-i nâsdan kendiye gösterip medyûnları üzerine kendi havâle-i sahîha-i şer‘iyye ile havâle etmek şartıyla da‘vâ-yı mezbûrdan müdde‘î-i mezbûr üç bin altı yüz akçeye sulh oldukda müdde‘î-i mezbûr Karabet dahi bizim huzûrumuzda şart-ı mezbûr ile olan sulh-i mezbûru kabûl ve meblağ-ı mezbûr üç bin altı yüz akçemi mezbûr Magaki yedinden ahz u kabz ve zimmetini ibrâ etmişidi biz sulh-i mezbûr ve ibrâ-i merkūm şart-ı mezkûr ile olduğuna şâhidleriz şehâdet dahi ederiz deyû her biri edâ-i şehâdet-i şer‘iyye eylediklerinde ba‘de’t-ta‘dîl ve’t-tezkiyye şehâdetleri makbûle olmağın mûcebince ba‘de’l-hükm meblağ-ı bâkī-i mezbûr on beş bin akçeyi dahi müdde‘î-i mezbûr Karabet’e edâ ve teslîme mezbûr Magaki’ye tenbîh olunup mâ vaka‘a bi’t-taleb ketb olundu. Fi’l-yevmi’l-ışrîn min Cumâdelâhire li sene seb‘a ve tis‘în ve elf.

Şuhûdü’l-hâl: Mahmud b. Hanefi, İbrahim Çelebi b. Ahmed, İsmail b. Mustafa, Mustafa b. Muhzır.

(BAB46 - cilt: 19, sayfa: 99 - Hüküm no: 46 - Orijinal metin no: [6a-1])﻿

﻿

﻿

47. Hüküm

Krenso v. Nikola’nın alacak davasını ispat edemediği

Mahmiye-i İstanbul’da Altımermer kurbunda sâkin ekmekçi tâifesinden Krenso v. Nikola nâm zimmî meclis-i şer‘-i şerîf-i enverde medîne-i Hazret-i Ebâ Eyyûb-i Ensârî -radıyallâhü’l-Bârî-de Kızılmescid kurbunda ekmekçi olan işbu bâ‘isü’l-vesîka Nikola nâm zimmî muvâcehesinde üzerine da‘vâ ve takrîr-i kelâm edip ben târih-i kitâbdan iki sene mukaddem Tersâne-i âmire zindanında mahbûs olmağla beni tahlîs için sarf edip beni halâs ediver deyû sicn-i mezkûrda merkūm Nikola’ya üç yüz aded frengî altın ve iki yüz elli esedî guruş teslîm ol dahi ber vech-i muharrer ahz u kabz ve kendi mesârifine sarfla istihlâk etmeğin suâl olunup meblagayn-i mezbûreteynin merkūm Nikola’dan alıverilmesi matlûbumdur dedikde gıbbe’s-suâl ve akībe’l-inkâr müdde‘î-i mezbûrdan müdde‘âsına beyyine taleb olundukda ityân-ı beyyine için istimhâl etmeğin mehl-i şer‘î birle ba‘de’l-imhâl müddet-i mehil münkaziye olup ityân-ı beyyine edemeyip tahlîfe dahi tâlib olmamağın mûcebiyle mezbûr Krenso bilâ-beyyine bî-vech mu‘ârazadan men‘ olunup işbu vesîka bi’t-taleb ketb olundu. Fî evâili Cumâdelâhire li sene seb‘a ve tis‘în ve elf.

Şuhûdü’l-hâl: Mustafa Çelebi b. Ahmed, İbrahim Çelebi b. Ahmed, Mustafa Çelebi Ser-muhzırân, el-Hâc Mustafa b. Tevekkül.

(BAB46 - cilt: 19, sayfa: 101 - Hüküm no: 47 - Orijinal metin no: [6a-2])﻿

﻿

﻿

48. Hüküm

İbrahim b. Ahmed’deki bârgirin Ali Beşe b. Musli’ye ait olması

Fi’l-asl vilâyet-i Anadolu’da Sapanca kasabasında Câmi‘-i Kebîr mahallesi sükkânından olup hâlâ Mahmiye-i İstanbul’da Dergâh-ı âlî yeniçerilerinin kırk dördüncü ağa bölüğüne mahsûs odada müsâfiren sâkin Ali Beşe b. Musli nâm kimesne meclis-i şer‘-i şerîf-i enverde İbrahim b. Ahmed nâm kimesne mahzarında üzerine da‘vâ ve takrîr-i kelâm edip işbu münâza‘a olunan siyah iğdiç bârgir malım olup târih-i kitâbdan sekiz gün mukaddem kasaba-i mezbûre kurbunda esnâ-i râhda kuttâ‘ü’t-tarîk benden tegallüben bi gayri hakkın ahz etmişler idi hâlâ mezbûr İbrahim <

(BAB46 - cilt: 19, sayfa: 101 - Hüküm no: 48 - Orijinal metin no: [6a-3])﻿

﻿

﻿

49. Hüküm

Hamza Ağa b. Seydi’nin Harput’taki zeâmet toprağı bağlarının öşrünü ödemesi

Vilâyet-i Anadolu’da Diyârbekir eyâletinde Harput kazâsına tâbi‘ Zertic nâm karye ve gayrı ze‘âmete berât-ı şerîf-i âlîşân ile ber vech-i iştirâk mutasarrıf olan Mehmed Bey b. Allahverdi ve Halil Bey b. el-Hâc Hâşim meclis-i şer‘-i şerîf-i enverde musâhib-i şehriyârî umdetü’l-emâcid ve’l-a‘yâ[n] Hamza Ağa b. Seydî mahzarında her biri ikrâr-ı tâm ve takrîr-i kelâm edip ze‘âmet-i mezkûremiz toprağında mezbûr Hamza Ağa’nın yedinde olan atîk bâğātının a‘şârını bize verip sonradan gars olunan bağ ve bostan ve bahçesine târih-i kitâba gelince altı senede hâsıl olan mahsûlâtın a‘şâr-ı şer‘iyyesini bize teslîm etmeyip kıymetine mu‘âdil bedelini hâlâ taleb ve da‘vâ eylediğimizde beynimizde münâza‘ât-ı kesîre cereyân etmişdi el-hâletü hâzihî mûmâ-ileyh Hamza Ağa vech-i muharrer üzre sonradan gars olunan bağ ve bostan ve bahçesinde sinîn-i mezkûrede hâsıl olan mahsûlâtın a‘şâr-ı şer‘iyyesinin kıymetine mu‘âdil olan otuz guruşu bize teslîm biz dahi ahz u kabz edip husûs-ı merkūma müte‘allika da‘vâdan her birimiz âharın [zimmetini] ibrâ ve iskāt eyledik dediklerinde gıbbe’t-tasdîki’ş-şer‘î mâ vaka‘a bi’t-taleb ketb olundu. Fi’l-yevmi’r-râbi‘ ve’l-ışrîn min Cumâdelâhire li sene seb‘a ve tis‘în ve elf.

Şuhûdü’l-hâl: Hüseyin Kethüdâ b. Mustafa, Resul Bey b. Mahmud, Hacı Mustafa b. Tevekkül, Mehmed Ağa b. Hâlid ve gayruhüm.

(BAB46 - cilt: 19, sayfa: 102 - Hüküm no: 49 - Orijinal metin no: [6b-1])﻿

﻿

﻿

50. Hüküm

Saliha bt. Muslihiddin’in oğluna bileziğini, oğlunun da buna mukabil kendisine bir câriye hibe etmesi

Husûs-ı âti’l-beyânı mahallinde ketb ve terkīm için cânib-i şer‘den bi’l-iltimâs nasb olunan Mevlânâ Karabaşzâde Mehmed Efendi, mahmiye-i İstanbul’da Harrât Kemal mahallesinde sâkin Bâlizâde Mehmed Ağa’nın menziline varıp zeyl-i kitâbda mastûrü’l-esâmî müslimîn huzûrunda akd-i meclis-i şer‘-i kavîm ettikde, mahalle-i mezbûrede sâkine fahrü’l-muhadderât Sâliha Hâtun bt. merhûm Muslihiddin Ağa tarafından husûs-ı âti’l-beyâna vekîl olduğu zât-ı mezbûreyi ma‘rifet-i şer‘iyye ile ârifân imâm Mehmed Efendi b. ( ) ve Ahmed Çelebi b. Abdullah şehâdetleri ile şer‘an sâbit olan Meşîve? Hâtun bt. Abdullah meclis-i ma‘kūd-ı mezkûrda müvekkile-i mezbûrenin sadrî oğlu işbu sâhibü’l-kitâb umdetü erbâbü’l-iz ve’l-ikbâl İbrahim Bey vezîr-i mükerrem müşîr-i müfahham Mustafa Paşa muvâcehesinde bi’l-vekâle ikrâr ve takrîr-i kelâm edip müvekkilem mezbûre Sâliha Hâtun eşyâ-i memlûkesinden işbu meclisde mevcûd ve müşâhed yedişer kebîr elmas taşlı bir çift altın bileziğini oğlu mûmâ-ileyh İbrahim Bey’e hibe-i sahîha-i şer‘iyye ile hibe ve temlîk ol dahi meclis-i hibede ittihâb ve kabz ve temellük edip mukābelesinde ivaz olmak üzre Gürciyyü’l-asl Afîfe nâm câriyesini vâlidesi müvekkile-i mezbûreye def‘ ve teslîm ol dahi kabz ve tesellüm etmekle ba‘de’l-yevm sâlifü’z-zikr küpe mûmâ-ileyh İbrahim’in Bey’in mülk-i mevhûbu ve hakk-ı sırfı olmuşdur keyfe mâ yeşâ mutasarrıf olsun dedikde vâki‘ hâli Mevlânâ-yı mezbûr mahallinde ketb ü tahrîr edip [ve] ma‘an irsâl olunan Mehmed Çelebi b. Mustafa ve İsmail b. Mustafa ile meclis-i şer‘a gelip alâ vukū‘ihî inhâ ve takrîr etmeğin mâ hüve’l-vâki‘ bi’l-ibtigā ketb olundu. Fi’l-yevmi’s-sâlis ve’l-ışrîn min Cumâdelâhire li sene seb‘a ve tis‘în ve elf.

Şuhûdü’l-hâl: Ahmed Ağa b. ( ) Hammâmîzâde, Hasan Ağa b. Mustafa, Ahmed Efendi b. Hasan, Mehmed Ağa b. Bâli?, Hüseyin Bey b. Ali.

(BAB46 - cilt: 19, sayfa: 102 - Hüküm no: 50 - Orijinal metin no: [6b-2])﻿

﻿

﻿

51. Hüküm

Çivizâde mahallesi mescidi imamlığına Ahmed Efendi b. Hızır’ın tayini

Min mümzâtihî Mahmiye-i İstanbul’da hısnı ebvâbından Topkapısı dâhilinde Çivizâde mahallesi ahâlîsinden Ali Çavuş b. Veli ve Müezzin Mehmed Halîfe b. Ahmed ve Osman Çelebi b. Mahmud ve Mustafa b. Osman ve Halil Çelebi b. Osman ve Mehmed b. Mustafa ve Ahmed b. Abdullah ve Mehmed Beşe b. Abdullah ve diğer Mehmed b. Abdullah ve Ali b. Abdullah ve sâirleri meclis-i şer‘-i şerîf-i lâzımü’t-tevkīrde takrîr-i kelâm ve ta‘bîr ani’l-merâm edip mahallemiz mescidi şerîfinde imâm olan Halil nâm kimesne mecnûn olup bir vechile imâmete ehil olmamağla mezbûr imâmet-i mezkûreden azl ve yerine işbu bâ‘isü’l-kitâb Ahmed Efendi b. Hızır’a imâmet-i mezbûre tevcîh olunup yedine berât-ı şerîf-i âlîşân verilmekle mezbûr Halil’in oğulları olup hâlâ haffâf olan Mehmed ve attâr olan Ali imâmet-i mezbûre kendilere tevcîh olunmak üzre nizâ‘a mütesaddîler olup lâkin mezbûrân bir vechile imâmete ehil olmadıklarından gayrı zümre-i (…) olup ve hâlâ imâmımız olan mezbûr Ahmed Efendi sâlih ve dindâr ve mütedeyyin ve perhizkâr olup her vechile edâ-i hizmete kādir ve cümlemizin muhtârı olmağla husûs-ı mezbûr cânib-i şer‘den dahi hüccet olunması matlûbumuzdur dediklerinde işbu vesîka ketb olundu. Fi’l-yevmi’l-ışrîn min Cumâdelâhire li sene seb‘a ve tis‘în ve elf.

Şuhûdü’l-hâl: İbrahim Çelebi b. Ahmed, Mustafa Çelebi ( ), Âli? b. Ahmed.

(BAB46 - cilt: 19, sayfa: 103 - Hüküm no: 51 - Orijinal metin no: [6b-3])﻿

﻿

﻿

52. Hüküm

Saliha bt. Süleyman’ın evinin Mustafa Efendi b. Mehmed’e satılması

Medîne-i Üsküdar mahallâtından Atîk Vâlide Sultan mahallesinde sâkine ve cünûn-ı mutbık ile mecnûne olan Sâliha Hâtun bt. kapıcı Süleyman’ın li ebeveyn karındaşı kızı ve tesviye-i umûruna kıbel-i şer‘den mansûbe vasîsi olan Fâtıma bt. Mehmed nâm hâtun zâtı el-Hâc Bekir Ağa b. Mehmed ve Ömer Ağa b. Mehmed ta‘rîfleriyle mu‘arrefe oldukdan sonra meclis-i şer‘-i şerîf-i enverde mahmiye-i İstanbul’da Süleymaniye mahallesinde sâkin umdetü erbâbü’t-tahrîr ve’l-kalem Kalyon nâzırı olan Mustafa Efendi b. Mehmed tarafından ikrâr-ı câ’i’z-zikri tasdîke vekîl olduğu mezbûrân el-Hâc Bekir Ağa ve Ömer Ağa şehâdetleriyle sâbit olan etbâ‘ından Mustafa Bey b. Hüseyin mahzarında bi’l-vesâye ikrâr ve takrîr-i kelâm edip mecnûne-i mezbûrenin mârrü’z-zikr Vâlide Sultan mahallesinde vâki‘ zarûret-i nafakası için bey‘ine izn-i şer‘î sâdır olan bir tarafdan Ayşe Hâtun bt. Himmet Ağa menzili ve bir tarafdan Mehmed Efendi mülkü ve bir tarafdan menzilci Halil menzili ve bir tarafdan tarîk-i hâsla mahdûd iki bâb fevkānî ve iki bâb tahtânî oda ve iki sofa ve dehliz ve çeşme ve bahçeyi müştemil mülk menzilini sûk-ı sultânîde ba‘de’n-nidâ ve’l-müzâyede ve inkıtâ‘i’r-rağabât müvekkili mûmâ-ileyhin üzerinde on altı bin akçeye karâr edip ziyâde tâlib ve râgıb olmayıp meblağ-ı mezbûr dahi semen-i misli olmağla hâlâ ben menzili mezbûru bi cümleti’t-tevâbi‘ müvekkili mûmâ-ileyh Mustafa Efendi’ye on altı bin akçeye bey‘ ve teslîm ol dahi iştirâ ve tesellüm ve kabûl ettiğinden sonra semeni olan meblağ-ı mezbûr on altı bin akçeyi yedinden tamâmen ahz u kabz eyledim ba‘de’l-yevm menzili mezbûr mûmâ-ileyhin mülk-i müşterâsı olmuşdur keyfe mâ yeşâ mutasarrıf olsun dedikde gıbbe’t-tasdîki’l-vicâhî mâ vaka‘a bi’t-taleb ketb olundu. Fi’l-yevmi’s-sânî ve’l-ışrîn min Cumâdelâhire li sene seb‘a ve tis‘în ve elf.

Şuhûdü’l-hâl: Ahmed Ağa b. Mehmed, Mehmed Çelebi b. İbrahim, Mahmud Ağa b. Hüseyin, el-Hâc İbrahim b. Abdullah, Bekir Ağa b. Mehmed, Ömer Ağa b. Mehmed.

(BAB46 - cilt: 19, sayfa: 104 - Hüküm no: 52 - Orijinal metin no: [7a-1])﻿

﻿

﻿

53. Hüküm

Cambaz Musa b. Ali’deki bârgirin İbrahim Bölükbaşı b. Mahmud’a ait olması

Medîne-i Âmid vâlisi olan vezîr-i mükerrem Hüseyin Paşa etbâ‘ından işbu bâ‘isü’l-kitâb İbrahim Bölükbaşı b. Mahmud meclis-i şer‘-i şerîf-i enverde canbâz tâifesinden Musa b. Ali mahzarında üzerine da‘vâ ve takrîr-i kelâm edip mezbûr Musa yedinde olan işbu alnı sakar, iki böğrü dağlı al iğdiç bârgir mülküm olup târih-i kitâbdan iki gün mukaddem yedimde zâyi‘ oldu hâlâ mezbûr Musa yedinde buldum bi gayri hakkın vaz‘-ı yed eyledi suâl olunup kasr-ı yedine ve zikr olunan bârgiri bana teslîm etmek üzre tenbîh olunmak matlûbumdur dedikde gıbbe’s-suâl mezbûr Musa cevâbında zikr olunan bârgiri târih-i kitâbdan bir gün mukaddem Atpazarı’nda ismi ma‘lûmum olmayan bir kimesneden on beş esedî guruşa iştirâ ve kabz etmekle mülk-i müşterâm olmak üzre vaz‘-ı yed ederim ber vech-i muharrer müdde‘î-i mezbûrun mülkü olduğu ma‘lûmum değildir deyicek müdde‘î-i mezbûrdan müdde‘âsını mübeyyine beyyine taleb olundukda yine paşa-yı müşârün-ileyhin etbâ‘ından olan es-Seyyid Derviş Çelebi b. es-Seyyid Mehmed ve Mustafa Bey b. Durmuş nâm kimesneler li ecli’ş-şehâde meclis-i şer‘a hâzırân olup isre’l-istişhâd fi’l-hakīka işbu alnı sakar iki böğrü dağlı olan al iğdiç bârgir müdde‘î-i mezbûr İbrahim Bölükbaşı’nın yedinde mülkü olup târih-i mezkûrda yedinden zâyi‘ olmuşidi biz bu husûsa bu vech üzre şâhidleriz şehâdet dahi ederiz deyû her biri edâ-i şehâdet-i şer‘iyye ettiklerinde ba‘de’t-ta‘dîl ve’t-tezkiyye şehâdetleri makbûle olup müdde‘î-i mezbûr tahlîf-i şer‘îyle tahlîf olundukdan sonra mûcebince mârrü’z-zikr bârgire kasr-ı yed edip müdde‘î-i mezbûre teslîme mezbûr Musa’ya tenbîh olunup mâ vaka‘a bi’t-taleb ketb olundu. Fi’l-yevmi’s-sânî ve’l-ışrîn min Cumâdelâhire li sene seb‘a ve tis‘în ve elf.

Şuhûdü’l-hâl: El-Hâc Mustafa b. Tevekkül, İbrahim Çelebi b. Ahmed, Mehmed Çelebi b. Mahmud, Ali Beşe b. Bâli.

(BAB46 - cilt: 19, sayfa: 105 - Hüküm no: 53 - Orijinal metin no: [7a-2])﻿

﻿

﻿

54. Hüküm

Emetullah bt. Hasan’ın Mehmed Dede b. Abdullah’tan boşanması

Mahmiye-i İstanbul’da Yedikule kurbunda Abdi Çelebi mahallesi sâkinelerinden olup zâtı ma‘rifet-i şer‘iyye ile ârifân Hüseyin Çelebi b. Mahmud ve Mehmed Çelebi b. İdris nâm kimesneler ta‘rîfleriyle mu‘arrefe olan Emetullah bt. Hasan nâm hâtun meclis-i şer‘-i şerîf-i enverde zevc-i muhâlı‘ı işbu bâ‘isü’l-kitâb a‘mâ Mehmed Dede b. Abdullah mahzarında ikrâr ve takrîr-i kelâm edip mezbûr Mehmed Dede zevcim olup beynimizde hüsn-i zindegânîmiz olmayıp zimmetinde mütekarrir ve ma‘kūdun-aleyh olan bin beş yüz akçe mehr-i müeccelim ve nafaka-i iddet-i mu‘ayyenem üzerlerine ve me’ûnet-i süknâm dahi kendi üzerime olmak üzre, zevcim mezbûr Mehmed Dede ile muhâla‘a-i sahîha-i şer‘iyye ile muhâla‘a edip ol dahi ber vech-i muharrer hul‘-ı mezbûru kabûl eylediğinden sonra hukūk-ı zevciyyete müte‘allika âmme-i de‘âvîden her birimiz âharın zimmetini ibrâ ve iskāt eyledik dediklerinde gıbbe’t-tasdîki’ş-şer‘î mâ vaka‘a bi’t-taleb ketb olundu. Fi’l-yevmi’s-sâbi‘ ve’l-ışrîn min Cumâdelâhire li sene seb‘a ve tis‘în ve elf.

Şuhûdü’l-hâl: El-Hâc Mustafa b. Tevekkül, İbrahim Çelebi b. Ahmed, Ali Çelebi b. Bâli, İbrahim Çelebi b. Mustafa.

(BAB46 - cilt: 19, sayfa: 105 - Hüküm no: 54 - Orijinal metin no: [7a-3])﻿

﻿

﻿

55. Hüküm

Zâhide Hatun bt. Abdülbâki’nin miras kalan menzilini diğer mirasçı Ayşe Hatun’a kiralaması

Husûs-ı âti’l-beyânın mahallinde ketb u tahrîri için sâdır olan fermân-ı âlîye imtisâlen-leh bu fakīr hâssa mi‘mârlarından Mehmed Halîfe b. Abdullah ile Dârü’l-hilâfeti’l-aliyye Kostantıniyye el-mahmiyye’de Muhsine Hâtun mahallesinde vâki‘ menzili âti’z-zikrin üzerine varıp zeyl-i rakīmde isimleri terkīm olunan müslimîn huzûrunda akd-i meclis-i şer‘-i şerîf olundukda mahalle-i mezbûr sükkânından olup medîne-i Manisa kadısı iken vedâ‘-ı âlem-i fânî ve azm-i gülşen-i bekā eden Halil Efendi b. Mehmed’in vârisi zevce-i metrûkesi Zâhide Hâtun bt. Abdülbâkī ile li ebeveyn karındaşı Ayşe Hâtun’a ve li eb kız karındaşi Emine Hâtun’a münhasıra ve mes’elesi bi tarîki’l-adl on altı sehimden olup sihâm-ı mezbûreden dört sehmi mezbûre Zâhide Hâtun’a ve dokuz sehmi mezbûr Ayşe Hâtun’a ve üç sehmi mezbûre Emine Hâtun’a isâbet eylediği mütehakkik oldukdan sonra zât[ını] ma‘rifet-i şer‘de ârifân fahrü’l-akrân el-Hâc Hamza Ağa b. Mahmud ve mahalle-i mezbûr imâmı Mehmed Efendi b. Sefer ta‘rîfleriyle mu‘arrefe mezbûre Ayşe Hâtun bt. Mehmed meclis-i ma‘kūd-ı mezbûrda, bâ‘isetü’l-vesîka mezbûre Zâhide Hâtun mahzarında bi’t-tav‘i’s-sâf ikrâr ve i‘tirâf edip mûrisimiz müteveffâ-yı mezbûr Halil Efendi’nin ile’l-vefât mülkü olup yine mahalle-i mezbûrede vâki‘ işbu bir tarafdan mezbûr Halil Efendi’nin vakfı olan müte’ehhilîn odaları ve bir tarafdan Sultan Hâtun vakfından mezbûr el-Hâc Hamza tasarrufunda olan menzil ve bir tarafdan mezbûre Ayşe Hâtun mülkü ve bir tarafdan yine mezbûr el-Hâc Hamza mülkü ile mahdûd iki fevkānî ve iki bâb tahtânî odaları ve bir sofa ve bir matbah ve biri birleri üzerinde vâki‘ iki kebîr mahzenleri ve cüneyneyi müştemil arsa ve binâsı mülk on altı sehimden dokuz [sehmi] bana ve dört sehmi mezbûre Zâhide Hâtun’a ve üç sehmi mezbûre Emine Hâtun’a isâbet edip mezbûre Emine Hâtun kendiye isâbet eden üç sehim hissesine ve ben dahi dokuz sehim hissemden bir sehim hissemi mezbûre Zâhide Hâtun’a [7b] üç yüz yetmiş beş guruşa bey‘ etmekle menzili mezkûrûn nısfı benim ve nısf-ı âharı mezbûre Zâhide Hâtun’un mülkü olup menzili mezkûreyni de tansîf murâd ettiğimizde mi‘mâr-ı mezbûr mesâha ve tahmîn edip müntefe‘un-bih olmak üzre tansîfe imkân bu kadar deyû haber vermekle ben dahi menzili mezkûrda olan nısf hissemi mezbûre Zâhide Hâtun’un târih-i kitâbdan üç sene tamâmına değin beher şehr yüz yirmişer akçeye olmak üzre otuz altı şehrini dört bin üç yüz yirmi akçeye îcâr ettiğimde ol dahi minvâl-i muharrer üzre istîcâr ve kabûl eyledi dedikde gıbbe’t-tasdîki’ş-şer‘î mâ vaka‘a bi’t-taleb ketb olundu. Fi’l-yevmi’l-hâmis ve’l-ışrîn min Cumâdelâhire li sene seb‘a ve tis‘în ve elf.

Şuhûdü’l-hâl: El-Hâc Mehmed b. İsa, Mehmed Halîfe b. Mustafa, Süleyman Ağa b. el-Hâc Mehmed, Mehmed Çelebi b. Mehmed, İsmail Çelebi b. Halil.

(BAB46 - cilt: 19, sayfa: 106 - Hüküm no: 55 - Orijinal metin no: [7a-4])﻿

﻿

﻿

56. Hüküm

Ali b. Abdullah’ın Mehmed Bey Abidin’e borcu olduğunu kabul etmesi

Mahmiye-i İstanbul’da Sancakdar Hayreddin [mahallesinden] Mehmed Bey b. Abidin zevcesi ve husûs-ı âti’l-beyâna bimâ hüve nehci’s-sübût şer‘an vekâleti sâbite olan Ümmühân bt. Abdullah nâm hâtun meclis-i şer‘-i şerîf-i enverde mahalle-i mezbûre ahâlîsinden Ali b. Abdullah nâm kimesne mahzarında takrîr-i kelâm edip zevcim müvekkili mezbûrun merkūm Ali zimmetinde cihet-i deyn-i şer‘îden on beş guruş hakkı olmağla hâlâ suâl olunup takrîr[i] tahrîr olunmak bi’l-vekâle matlûbumdur dedikde gıbbe’s-suâl mezbûr Ali cevâbında fi’l-hakīka müdde‘iye-i mezbûrenin zevci mezbûr Mehmed Bey’e ber vech-i muharrer on beş guruş zimmetinde lâzımü’l-edâ deyni olduğunu bi tav‘ihî ikrâr ve i‘tirâf etmeğin vâki‘ hâl hıfzan li’l-makāl ketb ve terkīm olundu. Fi’l-yevmi’s-sâmin ve’l-ışrîn min Cumâdelâhire li sene seb‘a ve tis‘în ve elf.

Şuhûdü’l-hâl: Ali b. Abdullah, el-Hâc Mustafa b. Tevekkül, İbrahim Çelebi b. Ahmed, Hüseyin b. Mustafa, Mehmed b. (…).

(BAB46 - cilt: 19, sayfa: 107 - Hüküm no: 56 - Orijinal metin no: [7b-1])﻿

﻿

﻿

57. Hüküm

Fâtıma bt. Yusuf’un emlâkinin bir kısmını kocası Salih Çelebi b. Ömer’e satması

Mahmiye-i İstanbul’da Harâccı Kara Mehmed mahallesinde sâkine Fâtıma bt. Yusuf nâm hâtun tarafından husûs-ı âti’l-beyâna vekîl olduğu zâtını ma‘rifet-i şer‘iyye ile ârifân olan Hüseyin b. Murad ve İbrahim b. Mehmed nâm kimesneler şehâdetleriyle şer‘an sâbit olan mahmiye-i mezbûrede vâki‘ Elvanzâde mahallesinde sâkin Ömer Çelebi b. Mustafa nâm kimesne meclis-i şer‘-i şerîf-i enverde müvekkili mezbûre Fâtıma Hâtun’la zevci bâ‘isü hâze’l-kitâb Sâlih Çelebi b. Ömer nâm kimesne mahzarında bi’l-vekâle ikrâr ve takrîr-i kelâm edip vilâyet-i Anadolu’da İznikmid kazâsına tâbi‘ Kanlı nâm karye kurbunda Kazıklı Deresi demekle ma‘rûf su üzerinde dâir bir tarafdan Mustafa Çelebi değirmeni ve bir tarafdan Haliloğlu tarlası ve bir tarafdan orman ve bir tarafı tarîk-i âm ile mahdûd Veli değirmeni demekle meşhûr bir göz mülk değirmende ve yine ol mahalle karîb bir harâbe değirmen ocağında ve mezbûr Kazıklı iskelesinde vâki‘ bir tarafdan Mustafa Paşa mahzeni ve bir tarafdan el-Hâc Receb mahzeni ve bir tarafdan İbrahim Ağa fırını ve mahzeni ve bir tarafdan leb-i deryâ ile mahdûd bir bâb mülk mahzenin beş sehimden bir sehmi zevci mezbûr Sâlih Çelebi’nin mülk-i müşterâsı olup dört sehmi müvekkile-i mezbûre Fâtıma Hâtun’un mülkü olmağla zikr olunan değirmen ve harâbe değirmen ocağında ve mahzende olan dört sehim hissesinin iki sehmi cümle tevâbi‘ ve levâhıkı ile tarafeynden îcâb ve kabûlü hâvî bey‘-i kat‘î ile dört yüz esedî guruşa zevcem Sâlih Çelebi’ye bey‘ ve temlîk ol dahi vech-i muharrer üzre iştirâ ve temellük eyledikde semeni olan meblağ-ı mezbûr dört yüz esedî guruşun iki yüz esedî guruşunu zevci mezbûr Sâlih Çelebi yedinden tamâmen ahz u kabz edip meblağ-ı [mezbûrdan] bâkī iki yüz esedî kuru[şu] talebinde zevci mezbûr Sâlih Çelebi’nin zimmetini ibrâ ve iskāt eyledim bundan sonra zikr olunan bir göz mülk değirmenin ve harâbe değirmen ocağında ve mezbûr mahzenin dört sehimden iki sehmi dahi zevcim mezbûr Sâlih Çelebi’nin mülk-i müşterâsı olup mahallinde kabz ve tasarrufa zevci mezbûr Sâlih Çelebi’yi taslît eyledi dedikde gıbbe’t-tasdîki’ş-şer‘î mâ vaka‘a bi’t-taleb ketb olundu. Fi’l-yevmi’r-râbi‘ ve’l-ışrîn min Cumâdelâhire li sene seb‘a ve tis‘în ve elf.

Şuhûdü’l-hâl: El-Hâc Ahmed b. Ömer el-Müezzin, el-Hâc Mahmud b. Receb, el-Hâc Hasan b. Davud, Hasan Beşe b. Yahya ve gayruhüm.

(BAB46 - cilt: 19, sayfa: 107 - Hüküm no: 57 - Orijinal metin no: [7b-2])﻿

﻿

﻿

58. Hüküm

Ali Ağa b. Osman’ın çocuklarına intikal eden tarlanın vasîleri tarafından Süleyman b. Dilaver’e kiraya verilmesi

Mahmiye-i İstanbul’da Papasoğlu mahallesinde sâkin iken bundan akdem vefât eden Ali Ağa b. el-Hâc Osman’ın karındaşı ve evlâd-ı sıgārının kıbel-i şer‘den mansûb vasîleri olan bâ‘isü hâze’l-kitâb el-Hâc Hasan nâm kimesne meclis-i şer‘de mahmiye-i mezbûrede Kumkapı kurbunda sâkin el-Hâc Süleyman b. Dilaver nâm kimesne mahzarında üzerine da‘vâ ve takrîr-i kelâm edip sıgār-ı mezbûrûnun tasarruflarında olup Yalakābâd kazâsına tâbi‘ Yaban nâm karyede vâki‘ üç yüz keyl tohum istî‘âb eder ma‘lûmü’l-hudûd ve’l-kıta‘ tarlaları bin doksan altı senesi Martı ibtidâsından doksan dokuz senesine gelinceye değin senede üç bin akçeye mezbûr el-Hâc Süleyman’a îcâr ve mahallinde kabz edip ol dahi ber vech-i muharrer istîcâr ve mahallinde kabz ve doksan altı senesinde zabt ve tasarruf etmekle suâl [olunup] zikr olunan tarlaların sene-i merkūmede ücreti olan üç bin akçenin alıverilmesi bi’l-vesâye matlûbumdur [dedikde] gıbbe’s-suâl mezbûr el-Hâc Süleyman cevâbında fi’l-hakīka zikr olunan tarlaları vech-i meşrûh üzre istîcâr lâkin müdde‘î-i mezbûr zikr olunan tarlaların zabtını âhara tefvîz etmekle sene-i mezbûrede ben zabt ve tasarruf (…) [eylemedim] deyicek müdde‘î-i mezbûrdan sıdk-ı makāline beyyine taleb olundukda udûl-i müslimînden olup kazâ-i merkūma tâbi‘ (…) nâm karye sâkinlerinden Mehmed Ağa b. Mustafa ve İbrahim b. Abdullah nâm kimesneler li ecli’ş-şehâde meclis-i şer‘a hâzırân olup istişhâd olunduklarında fi’l-hakīka vasiyy-i merkūm beynimizde ma‘lûm sâlifü’z-zikr tarlaları vech-i meşrûh üzre işbu merkūm el-Hâc Süleyman’a senede üç bin akçeye bi’l-vesâye îcâr ve mahallinde kabza taslît eyledikde (…) [ol dahi] vech-i mübeyyen üzre istîcâr ve bin doksan altı senesinde gelip mârrü’z-zikr tarlaları kabz ve sene-i mezbûre tamâmına değin zabt ve tasarruf eyledi biz bu husûsa bu vech üzre şâhidleriz şehâdet dahi ederiz deyû her biri edâ-i şehâdet-i şer‘iyye eylediklerinde ba‘de’t-ta‘dîl ve’t-tezkiyye şehâdetleri makbûle olmağın mûcebiyle meblağ-ı mezbûr üç bin akçeyi mezbûra edâ ve teslîme merkūm el-Hâc Süleyman’a tenbîh olunmağın mâ vaka‘a bi’t-taleb ketb olundu. Fi’l-yevmi’l-hâmis aşer min Cumâdelâhire li sene seb‘a ve tis‘în ve elf.

Şuhûdü’l-hâl: El-Hâc Mustafa b. Yusuf, İbrahim Çelebi b. Ahmed, Mustafa Çelebi b. Kethüdâ-yı muhzırân, Mustafa Çelebi b. ( ).

(BAB46 - cilt: 19, sayfa: 108 - Hüküm no: 58 - Orijinal metin no: [7b-3])﻿

﻿

﻿

59. Hüküm

Mustafa Ağa b. Hacı Osman’ın câriyesi Muammer bt. Abdullah’ı satması

Mahmiye-i İstanbul’da Langa kurbunda Kâtib Kasım mahallesinde sâkin Ömer Ağa b. Hasan meclis-i şer‘-i şerîf-i enverde mahmiye-i mezbûrede Ebülvefâ mahallesinde sâkin işbu bâ‘isü’l-kitâb Mustafa Ağa b. el-Hâc Osman mahzarında ikrâr ve takrîr-i kelâm edip mezbûr Mustafa Ağa târih-i kitâb günü işbu orta boylu, açık kaşlı, ala gözlü Rûsiyyetü’l-asl Muammer bt. Abdullah nâm câriye-i memlûkesini semeni târih-i kitâbdan yüz seksen bir gün tamâmına değin müeccel ve mev‘ûd olmak üzre bana yüz yirmi beş guruşa bey‘ ve teslîm ve nakid beş esedî guruşunu bana ikrâz ve teslîm ben dahi mevsûfe-i mezbûreyi ber vech-i mübeyyen iştirâ ve kabûl ve tesellüm ve meblağ-ı mezbûru iktirâz ve kabz eyledim hâlâ meblağayn-i mezbûreyn cem‘an yüz otuz guruş merkūm Mustafa Ağa’ya ber vech-i mezkûr vâcibü’l-edâ ve lâzımü’l-kazâ zimmetimde deynimdir dedikde gıbbe’t-tasdîki’ş-şer‘î mâ vaka‘a bi’t-taleb ketb olundu. Fi’l-yevmi’r-râbi‘ ve’l-ışrîn min Cumâdelâhire li sene seb‘a ve tis‘în ve elf.

Şuhûdü’l-hâl: Mustafa Efendi b. Halil, Mehmed Çelebi b. Himmet, Mustafa Çelebi b. Mehmed, esirci Küçük Mehmed, el-Hâc Ahmed b. Ömer.

(BAB46 - cilt: 19, sayfa: 109 - Hüküm no: 59 - Orijinal metin no: [8a-1])﻿

﻿

﻿

60. Hüküm

Ayşe Hatun bt. Süleyman’ın evini Ayşe Hatun Vakfı’na bey‘ bi’l-istiğlâl yoluyla sattığı

Mahmiye-i İstanbul’da Yenibahçe kurbunda Arpa emîni mahallesinde sâkine olup zâtını ma‘rifet-i şer‘iyye ile ârifân el-Hâc Receb b. Mustafa ve Hüseyin b. Süleyman ta‘rîfleriyle mu‘arrefe olan Ayşe Hâtun bt. Süleyman meclis-i şer‘-i şerîf-i enverde merhûm Ayşe Hâtun vakfına hâlâ mütevellî olan Abdülbâkī Ağa b. Mustafa muvâcehesinde ikrâr ve takrîr-i kelâm edip akd-i âtî sudûruna değin yedimde mülküm olup mahalle-i mezbûrede vâki‘ bir tarafdan merhûm Siyavuş Paşa vakfından müte’ehhilîn odaları ve bir tarafdan Ahmed Çelebi b. Sâdık mülkü ve tarafeynden tarîk-i âm ile mahdûd hâriciyyesinin tabaka-i ulyâsında nîm sedli bir kebîr oda ve muttasıl bir kahve odası ve bir sofa ve üç bâb birbirine mülâsık oda ve vustâsında üç bâb oda ve sokak kapısı kurbunda tahtânî bir oda ve bir matbah ve bir samanhâne ve bir ahır ve …? ve kenîf ve süflâsında yine bir ahır ve bir bi’r-i mâ ve dâhiliyyesinin ulyâsında üç bâb oda ve iki sofa ve bir dehliz ve bir tahta bend ve vustâsında iki bâb oda ve bir kiler ve süflâsında iki bâb oda ve bir kiler ve bir matbah ve bir mahtab ve yine bir bâb oda ve bir …? iki taşlı kulleteyn ve câmekânlı bir hamam ve zât-ı eşcâr iki kıt‘a bahçeli ve mecrâsıyla dört masura mâ-i cârîyi ve iki bi’r-i mâ ve taş döşemeli avluyu müştemil mülk menzilimi bi cümleti’t-tevâbi‘ ve’l-levâhık mütevellî-i mezbûr Abdülbâkī Ağa’ya bi tarîki’l-istiğlâl bin beş yüz esedî guruşa bey‘ ve teslîm ol dahi mâl-ı vakf-ı mezbûr ile bi’t-tevliyye iştirâ ve kabûl ve tesellüm edip semeni olan meblağ-ı mezbûr bin beş yüz guruşu yedinden tamâmen alıp kabz ettikden sonra mütevellî-i mezbûr yine menzili mahdûd-ı mezkûru gıbbe’t-tahliyyeti’ş-şer‘iyye ve’t-tekābuzi’l-mer‘î târih-i kitâbdan bir sene tamâmına değin iki yüz yirmi beş guruşa bana îcâr ve teslîm ben dahi istîcâr ve kabûl eyledim dedikde gıbbe’t-tasdîki’ş-şer‘î mezbûre Ayşe Hâtun meclis-i mezbûrda Mehmed Çelebi b. Receb mahzarında ikrâr ve i‘tirâf edip eğer müddet-i merkūme tamâmında asl-ı mâl-ı vakf-ı mezbûr bin beş yüz guruş ile ücret-i mezkûre iki yüz yirmi beş guruş ki cem‘an bin yedi yüz yirmi beş guruşa mütevellî-i mezbûre edâ ve teslîm müyesser olmazsa menzili mahdûd-ı mezbûru ba‘de’l-müzâyede ve inkıtâ‘i’r-rağbe âhara semen-i misline bey‘ ve kabz-ı semene ve semenini deyn-i mezkûr cem‘an bin yedi yüz yirmi guruşunu mütevellî-i mezbûre edâ ve teslîme azl ve in‘izâlden masûne vekâlet-i devriyye ile tarafımdan mezbûr Mehmed Çelebi’yi vekîl ve nâib-i menâb nasb ve ta‘yîn eyledim dedikde ol dahi kabûl ve hizmeti lâzımesin kemâ yenbağī edâya ta‘ahhüd etmeğin mâ vaka‘a bi’t-taleb ketb olundu. Fî gurreti şehri Recebi’l-mürecceb sene seb‘a ve tis‘în ve elf.

Şuhûdü’l-hâl: Hasan Ağa b. Ali, Ömer Beşe b. Mustafa, el-Hâc Receb b. Mustafa, Hüseyin Beşe b. Süleyman, el-Hâc Hüseyin b. ( ), Mehmed b. Ahmed.

(BAB46 - cilt: 19, sayfa: 110 - Hüküm no: 60 - Orijinal metin no: [8a-2])﻿

﻿

﻿

61. Hüküm

Tenzile bt. Ramazan’ın oğlu Abdurrahman için babası Esad Çelebi b. Mustafa üzerine nafaka takdiri

Mahmiye-i İstanbul’da Sultan Mehmed Hân -aleyhi’r-rahmetü ve’l-gufrân-hazretleri Câmi‘-i şerîfi kurbunda Pirin[ç]çi odaları demekle ma‘rûf odanın birinde sâkine Tenzile bt. Ramazan nâm hâtun babası ve tarafından husûs-ı âti’l-beyâna vekîl olduğu nehc-i şer‘î üzre sâbit olan işbu bâ‘isü’l-kitâb Ramazan b. Ahmed Efendi nâm kimesne meclis-i şer‘-i şerîf-i enverde mezbûrenin zevc-i mutallıkı işbu Esad Çelebi b. Mustafa nâm kimesne mahzarında takrîr-i kelâm edip işbu mezbûr Esad Çelebi’nin firâşından hâsıl ve kızım mezbûre Tenzile’den mütevellid hâlâ bi hükmi’l-hidâne hucr ve terbiyyesinde olan sagīr oğlu Abdurrahman’a kıbel-i şer‘den babası mezbûr Esad Çelebi üzerine kadr-i ma‘rûf nafaka farz ve takdîr olunmak matlûbumdur dedikde gıbbe’t-tasdîk hâkim-i muvakki‘-i sadr-ı kitâb -tûbâ-lehû ve hüsnü me’âb-hazretleri dahi mezbûr Esad Çelebi üzerine külle yevm üçer akçe nafaka farz ve takdîr edip meblağ-ı mefrûz-ı mezkûru sagīr-i mezbûrun nafaka ve kisve ve sâir levâzım-ı mühimmesine harc ve sarf ve vakt-i zarûretde istidâneye ve hîn-i zaferde rücû‘a mezbûre Tenzile’ye izin birle mâ hüve’l-vâki‘ bi’t-taleb ketb olundu. Fi’l-yevmi’s-sâdis ve’l-ışrîn min Cumâdelâhire li sene seb‘a ve tis‘în ve elf.

Şuhûdü’l-hâl: İbrahim Çelebi b. Ahmed, el-Hâc Mustafa b. Tevekkül, Mustafa Çelebi b. Ahmed, Hüseyin b. Mehmed, Ali b. Bâli, Hüseyin b. Hasan.

(BAB46 - cilt: 19, sayfa: 111 - Hüküm no: 61 - Orijinal metin no: [8a-3])﻿

﻿

﻿

62. Hüküm

Altun bt. Nevres’in İbrahim b. Abdullah’tan muhâlaa yoluyla boşandığı

Mahmiye-i İstanbul’da Mi‘mâr Ayas mahallesinde sâkine olup zâtını ma‘rifet-i şer‘iyye ile ârifân İbrahim b. Süleyman ve diğer İbrahim b. Mehmed nâm kimesne ta‘rîfleriyle mu‘arrefe olan Altun bt. Nevres nâm nasrâniye meclis-i şer‘-i şerîf-i enverde zevc-i dâhili bâ‘isü hâze’l-kitâb İbrahim b. Abdullah nâm mühtedî mahzarında ikrâr ve takrîr-i kelâm edip mezbûr İbrahim zimmetinde mütekarrir ve ma‘kūdun-aleyh olan üç bin akçe mehr-i müeccelim ve nafaka-i iddet-i mu‘ayyenem üzerlerine ve me’ûnet-i süknâm dahi kendi üzerime olmak üzre mezbûr İbrahim ile muhâla‘a-i sahîha-i şer‘iyye ile muhâla‘a edip ol dahi hul‘-ı mezbûru kabûl eylediğinden sonra hukūk-ı zevciyyete ve mezbûr firâşından hâsıl ve benden mütevellid hâlâ bi hükmi’l-hidâne hucr ve terbiyyemde olan Mehmed ve Ahmed ve Havva nâm evlâd-ı sıgārımızı istînâs-ı küfr havfına değin kendi malımdan infâk ve iksâ edip nafaka ve kisvelerine müte‘allika âmme-i da‘vâdan her birimiz âharın zimmetini [ibrâ] ve iskāt eyledik dedikde gıbbe’t-tasdîki’ş-şer‘î mâ vaka‘a bi’t-taleb ketb olundu. Fi’l-yevmi’s-sâmin ve’l-ışrîn min Cumâdelâhire sene [10]97.

Şuhûdü’l-hâl: Abdüllatîf Efendi el-İmâm, Hasan Halîfe el-Müezzin, İbrahim b. Süleyman, İbrahim b. Mehmed ve gayruhüm mine’l-huzzâr.

(BAB46 - cilt: 19, sayfa: 111 - Hüküm no: 62 - Orijinal metin no: [8a-4])﻿

﻿

﻿

63. Hüküm

Meyrem bt. Şerdan’ın mirası hususunda mirasçılar arasındaki anlaşmazlığın giderildiği

Mahmiye-i İstanbul’da Kâtib Hüsrev mahallesinde sâkine iken bundan akdem hâlike olan Meyrem bt. Şerdan v. Murad’ın verâseti zevc-i metrûkü Ovanes [v.] Vasak? ile sadrî kebîr oğulları Simon ve Kirkor ve kebîre kızı Hanım[‘a] münhasıra olduğu şer‘an zâhir ve müte‘ayyin oldukdan sonra mezbûre Hanım’ın zevci ve tarafından husûs-ı âti’l-beyâna vekîl olup Mihayil v. Kazar ve Ovanes v. Toros şehâdetleriyle şer‘an vekâleti sâbite olan Serkis v. Ohan meclis-i şer‘-i şerîf-i enverde hâlike-i mezbûrenin terekesine vâzı‘ü’l-yed olan mezbû[r] Ovanes muvâcehesinde bi’l-vekâle ikrâr ve i‘tirâf edip müvekkile-i mezbûre Hanım vâlidesi mezkûrenin mülk dükkânı icâriyesi ve sâir kalîl ve kesîr terekesinden irsen kendiye isâbet eden hissesini taleb eylediğinde beynlerinde ba‘de’l-münâza‘a muslihûn tavassut edip da‘vâ-yı şerâit-i sıhhat-i sulhü câmi‘ mu‘ârazadan ârî hâric-i şer‘î vaz‘-ı üzre beynlerinde yirmi guruş üzerine akd-i müsâlaha olundukda ol dahi sulh-i mezbûru kabûl ve bedel-i sulh olan meblağ-ı mezbûr yirmi guruşu yedinden alıp kabz edip husûs-ı mezbûra müte‘allika cemî‘ da‘vâdan mezbûr edâsını ibrâ ve iskāt eyledi dedikde gıbbe’t-tasdîki’ş-şer‘î mâ vaka‘a bi’t-taleb ketb olundu. Fi’l-yevmi’s-sâbi‘ ve’l-ışrîn min Cumâdelâhire li sene seb‘a ve tis‘în ve elf.

Şuhûdü’l-hâl: El-Hâc Mustafa b. Tevekkül, İbrahim Çelebi b. Ahmed, Ali Bâli, Mehmed b. Derviş.

(BAB46 - cilt: 19, sayfa: 112 - Hüküm no: 63 - Orijinal metin no: [8b-1])﻿

﻿

﻿

64. Hüküm

Mehmed Çelebi b. Ali’nin kölesi Şahin b. Abdullah’ı azat etmesi

Mahrûse-i Edirne[‘de] el-Hâc Safa mahallesinde sâkin olup Yoros kasabasına tâbi‘ Kavak nâm karyede müsâfiren sâkin Mehmed Çelebi b. Ali nâm kimesne meclis-i şer‘-i şerîf-i enver ve mahfil-i dîn-i münîf-i ezherde ikrâr ve takrîr-i kelâm edip bana rıkkını mu‘terif olan işbu kara gözlü, siyah kaşlı, orta boylu Rûsiyyü’l-asl bâ‘isü hâze’l-kitâb Şâhin b. Abdullah nâm abd-i memlûkü hasbeten lillâhi’l-meliki’l-Hallâk ve taleben li merzâti Rabbihi’r-Rezzâk malımdan tahrîr ve i‘tâk ve sâir ahrâr-ı asliyyîn silkine idrâc ve ilhâk eyledim ba‘de’l-yevm mevsûf-ı mezbûr Şâhin sâir ahrâr-ı asliyyîn gibi hür olup üzerinde velâ-i şer‘îden gayrı hakkım kalmamışdır dedikde gıbbe’t-tasdîki’ş-şer‘î mâ vaka‘a bi’t-taleb ketb olundu. Fi’l-yevmi’t-tâsi‘ ve’l-ışrîn min Cumâdelâhire sene seb‘a ve tis‘în ve elf.

Şuhûdü’l-hâl: İmâm Efendi, kahveci el-Hâc Mahmud, Galatalı el-Hâc Ali, el-Hâc Süleyman Çelebi, Hüseyin b. İsmail, hamamcı el-Hâc Veli.

(BAB46 - cilt: 19, sayfa: 112 - Hüküm no: 64 - Orijinal metin no: [8b-2])﻿

﻿

﻿

65. Hüküm

Bilal b. Abdullah’ın mirasçılarının amcaları Resul ile davalarının kalmadığı

Vilâyet-i Rumeli’nde Büyük Çekmece’ye tâbi‘ Ekşinoz nâm karyede sâkin iken bundan akdem vefât eden Bilâl b. Abdullah’ın verâseti sulbî kebîr oğulları Mehmed ve Resul’e münhasıra olup ba‘dehû mezbûr Mehmed dahi vefât edip verâseti zevce-i menkûhası Ayşe bt. Yusuf nâm hâtun ile sulbî kebîr oğlu Mustafa ve sulbiye kebîre kızları Hâmide ve Ümmühâni’ye ve sagīre kızı Hatice’ye münhasıra olduğu şer‘an zâhir ve müte‘ayyin oldukdan sonra mezbûr Mustafa asâleten ve zevcesi mezbûre Ayşe Hâtun kendi tarafından asâleten ve sagīre-i mezbûre tarafından husûs-ı âti’l-beyâna vekîl olduğu Hasan Çelebi b. Halil ve Sâlih Çelebi b. Mustafa nâm kimesneler şehâdetleriyle şer‘an sâbit olan Hüseyin Beşe b. Abdülbâkī dahi vekâleten meclis-i şer‘de zikr-i âtî menzile vâzı‘ü’l-yed olan li ebeveyn ammileri bâ‘isü hâze’l-kitâb mezbûr Resul mahzarında her biri asâleten ve vesâyeten ve vekâleten ikrâr ve takrîr-i kelâm edip mûrisimiz müteveffâ-yı mezbûr Mehmed’in babası mezbûr Bilâl’in terekesinden olup karye-i mezbûrede vâki‘ emlâkinden üç tarafı mezbûr Resul mülkü ve bir tarafı tarîk-i hâs ile mahdûd bir fevkānî oda ve bir su kuyusu ve bir ahır ve bir buğday anbarı ve avluyu müştemil mülk menzilden babamızın hissesi olup irsen bize intikāl eden nısf-ı şâyi‘ini mezbûr Resul’den taleb ve da‘vâ eylediğimizde beynimizde münâza‘ât-ı kesîre vukū‘undan sonra muslihûn tavassut edip da‘vâ-yı mezkûresinden kırk guruş üzerine bizimle inşâ-i akd-i sulh eylediklerinde biz dahi sulh-i mezbûru kabûl ve bedel-i sulh olan meblağ-ı mezbûr kırk guruşu bi’l-asâle ve bi’l-vesâye ve bi’l-vekâle ahz u kabz eylediğimizden sonra menzili mezbûra müte‘allika âmme-i da‘vâdan mezbûr Resul’ün zimmetini ibrâ ve iskāt eyledik dediklerinde gıbbe’t-tasdîki’ş-şer‘î mâ hüve’l-vâki‘ bi’t-taleb ketb olundu. Fi’l-yevmi’s-sâbi‘ ve’l-ışrîn min Cumâdelâhire li sene seb‘a ve tis‘în ve elf.

Şuhûdü’l-hâl: Mehmed Beşe b. Abdullah, İbrahim Çelebi b. Resul, Sâlih Çelebi b. Mustafa, Mustafa b. Abdülbâkī, Süleyman b. Ahmed.

(BAB46 - cilt: 19, sayfa: 113 - Hüküm no: 65 - Orijinal metin no: [8b-3])﻿

﻿

﻿

66. Hüküm

Sinop eski kadısı Hasan Efendi’nin mirasçılarının miras taksimi konusunda aralarında sulh oldukları

Husûs-ı âti’l-beyânın mahallinde ketb u tahrîr[i] iltimâs olunmağın savb-ı şer‘den Mevlânâ Ali Efendi b. Yusuf irsâl olunup ol dahi mahmiye-i İstanbul’da Hamamcı Muhyiddin mahallesinden Mustafa Efendi b. Hasan Efendi’nin menziline varıp zeyl-i sahîfede mastûrü’l-esâmî müslimîn huzûrunda akd-i meclis-i şer‘-i şerîf eyledikde mahalle-i mezbûre sükkânından iken bundan akdem Sinop kadısı olduğu hâlde vedâ‘-ı âlem-i fânî eden mûmâ-ileyh Hasan Efendi’nin verâseti zevce-i menkûhası Fâtıma bt. Mustafa nâm hâtun ile sulbî kebîr oğulları Hüseyin Efendi ve Mustafa Efendi ve Abdullah ve Tâhir ve sulbiye kebîre kızı Emine’ye ve sulbiye sagīre kızı Ümmügülsüm’e münhasıra ve tashîh-i mes’eleleri sekiz sehimden olup sihâm-ı mezbûreden Hüseyin Efendi ve Mustafa Efendi ve Abdullah ve Tâhir’e ve yedişer sehmi dahi mezbûretân Emine ve Ümmügülsüm’e isâbet eylediği şer‘an zâhir ve mütehakkik oldukdan sonra merkūm Hüseyin Efendi meclis-i şer‘-i şerîf-i ma‘kūd-ı merkūmda mûrisleri müteveffâ-yı mûmâ-ileyh Hasan Efendi’nin muhallefâtına bi’l-verâse vâzı‘ü’l-yed olan sâhibü’l-kitâb merkūm Mustafa Efendi mahzarında takrîr-i kelâm ve ta‘bîr ani’l-merâm edip işbu defteri kassâm nâtık olduğu üzre müteveffâ-yı mezbûrun nukūd ve akārı defteri kassâmdan hâric sâir beynimizde ma‘lûm cüz’î ve küllî her ne var ise mecmû‘-ı terekesinden tashîh-i mezkûr üzre sihâm-ı mezbûrede[n] bana isâbet eden on dört sehim hisse-i şâyi‘amı merkūm Mustafa Efendi’den bi’t-tamâm ve’l-kemâl ahz u kabz eyledim ba‘de’l-yevm mûrisimiz müteveffâ-yı mezbûrun terekesinden olup defteri kassâmda dâhil muhallefâtına müte‘allika âmme-i de‘âvî ve mütâlebât ve eymân ve muhâsamâtdan merkūm Mustafa Efendi zimmetini ibrâ-i âmm-ı kātı‘ü’n-nizâ‘la ibrâ ve iskāt eyledim min ba‘d husûs-ı mezkûr için merkūm Mustafa ile da‘vâ ve nizâ‘ım kal[ma]mışdır dedikde gıbbe’t-tasdîki’ş-şer‘î husûs-ı mezkûru Mevlânâ-yı mezbûr mahallinde tahrîr ba‘dehû ma‘an ba‘s olunan Şaban Efendi b. Halil ile meclis-i şer‘e gelip alâ vukū‘ihî haber vermeğin [9a] mâ hüve’l-vâki‘ bi’t-taleb ketb olundu. Fi’l-yevmi’s-sânî aşer min Cumâdelâhire li sene seb‘a ve tis‘în ve elf.

Şuhûdü’l-hâl: Mehmed Efendi Kethüdâ-yı Hâmid Efendi hazretleri, Abdullah Efendi b. Yusuf, Hızır Efendi b. Ahmed, Çorbacı İbrahim Ağa, Mehmed Çelebi b. Ahmed, Ali Çelebi b. Ali tâbi‘-i Kethüdâ-yı mûmâ-ileyh.

(BAB46 - cilt: 19, sayfa: 114 - Hüküm no: 66 - Orijinal metin no: [8b-4])﻿

﻿

﻿

67. Hüküm

Rabia bt. Abdullah ile Osman Çelebi b. Mehmed’in boşandıkları

Mahmiye-i İstanbul’da Esirci Kemal mahallesi sâkinelerinden olup zâtını ma‘rifet-i şer‘iyye ile mu‘arref[e] olan Râbia bt. Abdullah nâm hâtun meclis-i şer‘-i şerîf-i enverde zevc-i gayr-ı dâhili işbu râfi‘ü’l-kitâb Osman Çelebi b. Mehmed mahzarında ikrâr ve takrîr-i kelâm edip zevcim mezbûr Osman Çelebi bana dâhil olmaksızın târih-i kitâb günü beni bâyinen tatlîk etmekle zimmetinde mütekarrir ve ma‘kūdun-aleyh olan bin beş yüz akçe mehr-i müeccelimden nısfı olup zimmetine edâsı lâzım gelen yedi yüz elli akçeye ve sâir[e] müte‘allika âmme-i da‘vâdan her birimiz âharın zimmetini ibrâ ve iskāt eyledik dedikde gıbbe’t-tasdîki’ş-şer‘î mâ vaka‘a bi’t-taleb ketb olundu. Fî selhi Cumâdelâhire li sene seb‘a ve tis‘în ve elf.

Şuhûdü’l-hâl: İbrahim b. Abdullah, Hüseyin Çelebi b. Mehmed, el-Hâc Mustafa b. Tevekkül, İbrahim b. Mehmed, Hüseyin b. Mustafa.

(BAB46 - cilt: 19, sayfa: 115 - Hüküm no: 67 - Orijinal metin no: [9a-1])﻿

﻿

﻿

68. Hüküm

Kazar v. Serkis’in evini gelini Ebva bt. Serkis’e satması

Mahmiye-i İstanbul’da Balatkapısı dâhilinde Hoca Ali mahallesinde sâkin Kazar? v. Serkis nâm zimmî meclis-i şer‘-i şerîf-i enverde oğlunun zevcesi işbu bâ‘isetü’s-sifr Ebva bt. Serkis nâm nasrâniye mahzarında ikrâr ve takrîr-i kelâm edip silk-i mülkümde münselik olup mahalle-i mezbûrede vâki‘ etrâf-ı erba‘ası Yusuf Ağa mülkü ve Ferruh Kethüdâ vakfı ve tarîk-i âm ile mahdûd beş bâb fevkānî ve tahtânî odaları ve bi’r-i mâ ve kenîf ve avluyu müştemil mülk menzilimin nısf-ı şâyi‘ini bin doksan üç senesinde mezbûre Ebva’ya üç yüz guruş semen-i makbûza bey‘ ve teslîm ol dahi iştirâ ve tesellüm etmişidi hâlâ nısf-ı şâyi‘-i âharını yine merkūme Ebva’ya tarafeynden îcâb ve kabûlü hâvî bey‘-i kat‘î ile üç yüz esedî guruşa bey‘ ve teslîm ol dahi ba‘de’l-iştirâ ve’t-tesellüm semen-i mezkûr üç yüz guruşu dahi merkūme Ebva’dan bi’t-tamâm ahz u kabz eyledim ba‘de’l-yevm menzili mezbûrun cümlesi mezbûre Ebva’nın mülk-i müşterâsıdır benim alâkam kalmamışdır keyfe mâ yeşâ ve yahtâr mutasarrıfe olsun dedikde gıbbe’t-tasdîki’ş-şer‘î mâ vaka‘a bi’t-taleb ketb olundu. Fi’l-yevmi’s-sânî ve’l-ışrîn min Cumâdelâhire li sene seb‘a ve tis‘în ve elf.

Şuhûdü’l-hâl: Mehmed Beşe b. Osman, Ali b. Receb, el-Hâc Kenan b. ( ) el-Attâr, el-Hâc Abdülkādir b. Mehmed, el-Hâc Musa b. ( ), Hasan Çelebi b. Yusuf.

(BAB46 - cilt: 19, sayfa: 115 - Hüküm no: 68 - Orijinal metin no: [9a-2])﻿

﻿

﻿

69. Hüküm

Hatice Hatun bt. Nuh’un mirasçılarının sulh oldukları

Mahmiye-i İstanbul’da Sarıgez mahallesi sâkinelerinden iken bundan akdem vefât eden Hatice Hâtun bt. el-Hâc Nuh’un verâseti zevci Siyavuş b. Abdullah ile sadrî kebîr oğlu Mehmed Çelebi’ye ve sadriye kebîre kızı Emetullah nâm hâtuna münhasıra olduğu şer‘an zâhir ve mütehakkik oldukdan sonra mezbûr Mehmed Çelebi meclis-i şer‘-i hatîr-i lâzımü’t-tevkīrde sâhibetü’l-kitâb mezbûr Emetullah Hâtun tarafından husûs-ı âti’l-beyâna vekîli olduğu zâtını ma‘rifet-i şer‘iyye ile ârifân İsmail Çelebi b. el-Hâc Ali ve Mehmed b. Fethullah şehâdetleri ile şer‘an sâbit olan babası merkūm Siyavuş mahzarında ikrâr ve takrîr-i kelâm edip mûrisem müteveffât-ı mezbûre Hatice’nin muhallefâtından olup cinsi ve vasfı beynimizde ilm-i şer‘iyye ile ma‘lûm (...) ve esbâb müvekkile-i mezbûre Emetullah’ın yedinde kalmağla sâlifü’z-zikr eşyâdan bana isâbet eden hisse-i şer‘iyyemi bundan akdem müvekkile-i mezbûreden taleb ve da‘vâ eylediğimden beynimizde münâza‘ât-ı kesîre ve muhâsamât-ı ekîde vukū‘undan sonra muslihûn tavassut edip ben müvekkile-i mezbûre Emetullah Hâtun ile da‘vâ-yı mezkûremden iki yüz kıt‘a esedî guruş üzerine sulh eylediklerinde ben dahi sulh-i mezbûru kabûl ve bedel-i sulh olan meblağ-ı mezbûru yedinden bi’t-tamâm ve’l-kemâl ahz u kabz edip muhallefât-ı müteveffâ-yı mezbûra müte‘allika âmme-i de‘âvî ve mütâlebât ve eymân ve muhâsamâtdan ben müvekkile-i mezbûrenin zimmetini ibrâ-i âmm-ı kātı‘ü’n-nizâ‘la ibrâ ve iskāt eyledim ve müvekkile-i mezbûre Emetullah Hâtun dahi benim zimmetimi ibrâ-i âmm-ı kātı‘ü’n-nizâ‘la ibrâ ve iskāt eyledi ba‘de’l-yevm muhallefât-ı mezbûra müte‘allika birbirimiz ile vechen mine’l-vücûh ve sebeben mine’l-esbâb da‘vâ ve nizâ‘ımız yoktur dedikde gıbbe’t-tasdîki’ş-şer‘î mâ hüve’l-vâki‘ bi’t-taleb ketb olundu. Fi’l-yevmi’l-hâmis ve’l-ışrîn min Cumâdelâhire li sene seb‘a ve tis‘în ve elf.

Şuhûdü’l-hâl: Şehsuvar Kâtib-i Dîvân-ı hümâyûn, Ahmed Çelebi b. Mustafa, Mehmed Çelebi b. Mustafa, Tophâneli Mustafa Çelebi, İbrahim Çelebi b. ( ).

(BAB46 - cilt: 19, sayfa: 115 - Hüküm no: 69 - Orijinal metin no: [9a-3])﻿

﻿

﻿

70. Hüküm

Mehmed Çelebi b. Ali’nin Avak v. Aritun’dan alacaklı olduğunun tespiti

Vilâyet-i Anadolu’da Alâiye sancağında Seydî Mahmud kasabası sükkânından Mehmed Çelebi b. Ali b. Abdullah nâm kimesne tarafından zikr-i âtî meblağı taleb ve da‘vâ ve ahz u kabza vekîl olduğu hasm-ı şer‘î-i câhid mahzarında Ahmed Efendi b. Mustafa ve Yusuf Efendi b. Mehmed şehâdetleriyle şer‘an sâbit ve sübût-ı vekâletine hükm-i şer‘î lâhık olan Ahmed Efendi b. Abdurrahman meclis-i şer‘-i şerîf-i enverde mahmiye-i İstanbul’da Hüseyin Efendi hanında sâkin Avak v. Aritun nâm Ermeni muvâcehesinde bi’l-vekâle üzerine da‘vâ ve takrîr-i kelâm edip müvekkilim mezbûr Mehmed Çelebi târih-i kitâbdan üç sene mukaddem merkūm Avak’a bir kır bârgirini otuz guruşa ve her tokası onar guruşa olmak üzre yedi toka ibrişimi yetmiş guruşa bey‘ ve teslîm edip ol dahi iştirâ ve tesellüm edip semenleri olan cem‘an yüz guruşu edâ etmeyip zimmetinde kalmağın hâlâ suâl olunup meblağ-ı mezbûr yüz guruşu bana edâya merkūm Avak’a tenbîh olunmak matlûbumdur dedikde gıbbe’s-suâl ve akībe’l-inkâr vekîl-i mezbûrdan müdde‘âsına beyyine taleb olundukda udûl-i müslimînden olup mahmiye-i mezbûrede Nişancı Paşa medresesinde sâkin Abdullah Efendi b. Hızır ve Süleymaniye’de sâkin İbrahim Efendi b. Mehmed nâm kimesne li ecli’ş-şehâde meclis-i şer‘a hâzırân olup isre’l-istişhâd fi’l-hakīka müdde‘î-i mezbûr Ahmed Efendi’nin müvekkili olan mezbûr Mehmed Çelebi b. Ali b. Abdullah târih-i kitâbdan üç sene mukaddem işbu mezbûr Avak’a bir kır bârgirini otuz guruşa ve her tokası onar guruşa olmak üzre yedi toka ibrişimi yetmiş guruşa bizim huzûrumuzda bey‘ ve teslîm edip mezbûr Avak dahi iştirâ ve kabûl ve tesellüm etmişidi biz bu husûsa bu vech üzre şâhidiz şehâdet dahi ederiz deyû her biri edâ-i şehâdet-i şer‘iyye eylediklerinde gıbbe’t-ta‘dîl ve’t-tezkiyye şehâdetleri makbûle olmağın mûcebiyle ba‘de’l-hükm ve’t-tenbîh mâ vaka‘a bi’t-taleb ketb olundu. Fî evâhiri Cumâdelâhire li sene seb‘a ve tis‘în ve elf.

Şuhûdü’l-hâl: El-Hâc Mustafa b. Tevekkül, İbrahim Çelebi b. Ahmed, Ali b. Bâli, Hüseyin b. Mehmed ve gayruhüm.

(BAB46 - cilt: 19, sayfa: 116 - Hüküm no: 70 - Orijinal metin no: [9a-4])﻿

﻿

﻿

71. Hüküm

Rabile bt. Kosta’nın eşi Dimitri v. Yani’nin borçlarına kefil olması

Mahmiye-i İstanbul’da Petrokapısı kurbunda sâkine olup zâtını ma‘rifet-i şer‘iyye ile ârifân olan Aleksa v. Pile ve Karabet v. Agop nâm zimmîler ta‘rîfleri ile mu‘arrefe olan Rabile bt. Kosta nâm nasrâniye meclis-i şer‘-i şerîfde işbu bâ‘iseyi’l-kitâb Serkis v. Sahak ve Aslan v. Mardiros nâm zimmîler muvâcehelerinde ikrâr ve takrîr-i kelâm edip zevcim gāib ani’l-meclis Dimitri v. Yani nâm zimmînin merkūm Serkis’e yedinde olan hüccet-i şer‘iyye mûcebiyle on bin akçe deyni ve mersûm Aslan zimmî kezâlik yedinde olan hüccet-i şer‘iyye mûcebince otuz dokuz guruş (…) olup bundan akdem (…) (…) akçenin altı bin (…) Serkis [9b] değin te’cîl ve on bin akçesini târih-i mezbûrdan altı ay tamâmına değin te’cîl edip ve merkūm Aslan kezâlik mezbûr Dimitri zimmetinde hakkı olan otuz dokuz buçuk guruşu yine târih-i mezbûrdan altı ay tamâmına değin te’cîl edip zevcim mezbûr Dimitri kabûl eylediğinden sonra hâlâ ben zikri mürûr eden sekiz güne müeccel altı bin akçeye tarafeynden emr ve kabûlü hâviye kefâlet-i sahîha-i şer‘iyye ile kefîl olduğumdan sonra zevcim mezbûr Dimitri’nin nefsine ve gaybet ederse meblağ-ı mezbûr on bin akçeyi merkūm Serkis’e ve meblağ-ı mezbûr otuz dokuz buçuk guruşu mersûm Aslan’a edâya tarafeynden emr ve kabûlü hâviye kefâlet-i sahîha-i şer‘iyye ile kefîl oldum dedikde gıbbe’t-tasdîki’ş-şer‘î mâ vaka‘a bi’t-taleb ketb olundu. Fi’l-yevmi’s-sâbi‘ ve’l-ışrîn min Cumâdelâhire li sene seb‘a ve tis‘în ve elf.

Şuhûdü’l-hâl: Mustafa Çelebi b. Ahmed, el-Hâc Mustafa b. Tevekkül, İbrahim Çelebi b. Mehmed, Ali Bâli b. ( ).

(BAB46 - cilt: 19, sayfa: 117 - Hüküm no: 71 - Orijinal metin no: [9a-5])﻿

﻿

﻿

72. Hüküm

Mustafa Efendi b. Şaban’ın Muhtârî Ahmed Efendi’ye olan borcuna karşılık mallarını rehin ettiği

Dârü’l-hilâfeti’l-aliyye Kostantıniyye el-mahmiyye’de Manisalı Çelebi mahallesinde sâkin zübdetü ashâbü’t-tastîr ve’r-rakam Mustafa Efendi b. Şaban meclis-i şer‘-i şerîf-i enver ve mahfil-i dîn-i münîf-i ezherde bâ‘isü hâze’l-kitâb tezkire-i evvel olan umdetü erbâbü’t-tahrîr ve’r-rakam zübdetü ashâbü’t-tastîr ve’r-rakam Muhtâr[î] Ahmed Efendi b. taraf-ı şerîflerinden husûs-ı âti’l-beyâna vekîl olduğu Mehmed Efendi b. el-Hâc Mustafa ve Hüseyin Çelebi b. Abdullah nâm kimesneler şehâdetleri ile şer‘an vekâleti sâbit olan Yusuf Bey b. Zeynelabidin mahzarında ikrâr ve takrîr-i kelâm edip bin doksan dört senesinde vâki‘ Beç seferi avdetinde mûmâ-ileyh Muhtârî Ahmed Efendi’den beş yüz otuz kıt‘a esedî guruş istikrâz edip ve hâlâ bin kıt‘a esedî guruşu istikrâz edip min haysi’l-mecmû‘ mûmâ-ileyh Muhtârî Ahmed Efendi’ye zimmetimde vâcibü’l-edâ bin beş yüz otuz kıt‘a esedî guruş deynim mukābelesinde silk-i mülkümde münselik olup mahalle-i mezbûrede vâki‘ üç tarafdan mülk-i âharım ve bir tarafdan es-Seyyid Abdürrauf Çelebi veresesi mülkleri ile mahdûd hâriciyye ve dâhiliyyesi büyût-ı adîdeli müştemil menzilim ile yine menzili mezkûre muttasıl iki tarafdan kendi mülküm ve bir tarafdan Süleyman Efendizâde odaları ve bir tarafdan tarîk-i âm ile mahdûd tûlen ve arzen bi hesâb-ı terbî‘î beş yüz zirâ‘ arsa-i hâliyemi ve yine mahalle-i mezbûrede vâki‘ üç tarafdan tarîk-i âm ve bir tarafdan Tosun nâm zimmî mülkü ile mahdûd ahırımı cümle tevâbi‘ ve levâhıkları ile fâriğan ani’ş-şevâgil mûmâ-ileyh Muhtârî Ahmed Efendi’ye rehin vaz‘ ve teslîm ol dahi vech-i muharrer üzre irtihân ve kabz ve kabûl eyledi dedikde mukırr-ı mezbûrumu Mustafa Efendi’yi vekîl-i mezbûr Yusuf Bey cemî‘ kelimât-ı meşrûhasında vicâhen tasdîk ve şifâhen tahkīk etmeğin mâ vaka‘a bi’t-taleb ketb ve imlâ olundu. Fi’l-yevmi’s-sâmin ve’l-ışrîn min Cumâdelâhire li sene seb‘a ve tis‘în ve elf.

Şuhûdü’l-hâl: Fahrü’l-akrân Mehmed Efendi b. Mustafa, umdetü’l-kuzât Ahmed Efendi b. el-Hâc Mustafa, Zübdetü’l-eşbâh Mehmed Efendi b. Mehmed, Kasım Efendi b. Hasan el-Müezzin.

(BAB46 - cilt: 19, sayfa: 118 - Hüküm no: 72 - Orijinal metin no: [9b-1])﻿

﻿

﻿

73. Hüküm

Saliha bt. Mehmed’in kocası ile muhâlaa yoluyla boşandığından mehir talebinin meşrû olmadığı

Mahmiye-i İstanbul’da Fenârîkapısı dâhilinde Abdi Subaşı mahallesinde sâkine olup zâtı ma‘rifet-i şer‘iyye ile ârifân Mehmed Çelebi b. Süleyman ve Hüseyin b. Mehmed nâm kimesne ta‘rîfleriyle mu‘arrefe olan Sâliha bt. Mehmed nâm hâtun meclis-i şer‘-i şerîf-i enverde işbu sâhibü’l-kitâb Hasan Beşe b. Hüseyin nâm kimesne mahzarında üzerine da‘vâ ve takrîr-i kelâm edip mezbûr Hasan Beşe zevcim olup beynimizde hüsn-i zindegânîmiz olmamağla târih-i kitâbdan sekiz ay mukaddem zimmetinde mütekarrir ve ma‘kūdun-aleyh olan altı yüz akçe mehr-i müeccelim ve nafaka-i iddet-i ma‘lûmem üzerlerine ve me’ûnet-i süknâm dahi kendi üzerime olmak üzre muhâla‘a-i sahîha-i şer‘iyye ile muhâla‘a olup hukūk-ı zevciyyete müte‘allika da‘vâdan her birimiz âharın zimmetini ibrâ ve iskāt eylemişidik hâlâ suâl olunup mehr-i müeccelim olan meblağ-ı mezbûr altı yüz akçeyi bana alıverilmek matlûbumdur dedikde müdde‘iye-i mezbûrenin kendi takrîr[i] üzre müdde‘âsı meşrû‘ olmayıp şer‘an mezbûr Hasan Beşe’ye suâl dahi teveccüh etmemekle müdde‘iye-i mezbûre Sâliha Hâtun bî-vech mu‘ârazadan men‘ olunup mâ vaka‘a bi’t-taleb ketb olundu. Fi’l-yevmi’s-sâbi‘ ve’l-ışrîn min Cumâdelâhire li sene seb‘a ve tis‘în ve elf.

Şuhûdü’l-hâl: Hasan b. Mehmed, el-Hâc Mustafa b. Tevekkül, İbrahim Çelebi b. Ahmed, Mehmed b. İdris, Mehmed Çelebi b. Süleyman, Şaban b. Mustafa.

(BAB46 - cilt: 19, sayfa: 118 - Hüküm no: 73 - Orijinal metin no: [9b-2])﻿

﻿

﻿

74. Hüküm

Mustafa b. Musa’nın vasîsi Receb’de alacağının kalmadığı

Mahmiye-i İstanbul’da Kiçi Hâtun mahallesinde sâkin Mustafa b. Musa nâm kimesne meclis-i şer‘-i şerîf-i enverde mukaddemâ kıbel-i şer‘den mansûb vasîsi olan bâ‘isü hâze’l-kitâb el-Hâc Receb b. Açık? nâ[m] kimesne mahzarında ikrâr ve takrîr-i kelâm edip mezbû[r] el-Hâc Receb yedinde olan mâl-ı mevrûsumdan altmış esedî guruş hakkım kalmış idi meblağ-ı mezbûr altmış guruşu dahi târih-i kitâba gelince tedrîc ile bana edâ ve teslîm ben dahi yedinden ahz u kabz eyledim ba‘de’l-yevm mâl-ı mevrûsumdan vasiyy-i mezbûr el-Hâc Receb zimmetinde bir akçe ve bir habbe hakkım bâkī kalmayıp husûs-ı mezbûra müte‘allika âmme-i da‘vâdan mezbûr el-Hâc Receb’in zimmetini ibrâ-i âmm-ı kātı‘ü’n-nizâ‘la ibrâ ve iskāt eyledim dedikde gıbbe’t-tasdîki’ş-şer‘î mâ vaka‘a bi’t-taleb ketb olundu. Fi’l-yevmi’s-sâmin min Cumâdelâhire li sene seb‘a ve tis‘în ve elf.

Şuhûdü’l-hâl: İsmail b. Hüseyin, Hüseyin Çelebi b. Ahmed, Hasan Beşe b. İbrahim, Mehmed Efendi b. el-Hâc Derviş, Halil Çelebi b. Abdülbâkī.

(BAB46 - cilt: 19, sayfa: 119 - Hüküm no: 74 - Orijinal metin no: [9b-3])﻿

﻿

﻿

75. Hüküm

Mücellâ bt. Abdullah’ın boşandığı kocasıyla bir davasının kalmadığı

Husûs-ı âti’l-beyânı mahallinde ketb ü tahrîr iltimâs olunmağın savb-ı şer‘den irsâl olunan Mevlânâ Ahmed Efendi b. Yusuf mahmiye-i İstanbul’da Sultan Selim câmi‘-i şerîfi kurbunda Cebecibaşı mahallesinde sâkin Süleyman Çelebi b. Şaban nâm kimesnenin menziline varıp zeyl-i kitâbda muharrerü’l-esâmî müslimîn huzûrlarında akd-i meclis-i şer‘-i şerîf eyledikde mezbûr Süleyman Çelebi’nin zevcesi olup zâtını ma‘rifet-i şer‘iyye ile ârifân imâm Ahmed Efendi b. eş-Şeyh Mehmed Efendi ve Hatîb Ali Efendi b. Mehmed nâm kimesne ta‘rîfleriyle mu‘arrefe Mücellâ bt. İbrahim nâm hâtun zevci bâ‘isü hâze’l-kitâb mezbûr Süleyman Çelebi mahzarında ikrâr-ı tâm ve takrîr-i kelâm edip zevcim mezbûr Süleyman Çelebi ile beynimizde hüsn-i zindegânîmiz olmamağla zimmetinde mütekarrir ve ma‘kūdun-aleyh olan altı yüz akçe mehr-i müeccelim ve nafaka-i iddet-i ma‘lûmem üzerine ve me’ûnet-i süknâm dahi kendi üzerime olmak üzre hul‘-ı mezbûru kabûl ettikden sonra kendi mülküm olan bir beledî döşek ve üç köhne yorgan ve bir yastık ve bir çarşaf ve bir tencere ve iki tava ve bir köhne kilim ve iki alaca bohça ve bir müsta‘mel peştamal ve iki tas ve bir cedîd Şam alacası ve bir neftî çuka ferâce ve bir cedîd hilâlî zıbın ve iki köhne sandık ve iki kara bıçağımı zevcim mezbûr Süleyman Çelebi bana teslîm ben dahi ahz u kabz eyledim ba‘de’l-yevm mezbûr Süleyman Çelebi’yi zevciyyete ve eşyâ-i mezkûreye müte‘allika âmme-i da‘vâdan ibrâ eyledikde vâki‘ hâli Mevlânâ-yı mezbûr mahallinde ketb ü tahrîr ba‘dehû ma‘an ba‘s olunan Receb b. Ali ile meclis-i şer‘a gelip alâ vukū‘ihî haber vermeleriyle mâ vaka‘a bi’t-taleb ketb olundu. Fi’l-yevmi’s-sâdis ve’l-ışrîn min Cumâdelâhire li sene seb‘a ve tis‘în ve elf.

Şuhûdü’l-hâl: Mehmed Efendi b. Ahmed, Mehmed Beşe b. Cafer, Ali Beşe b. Hüseyin, Süleyman Beşe b. Ahmed, Ahmed Beşe b. Aslan, Hüseyin Çelebi b. Mustafa, Mustafa Çelebi b. Ahmed.

(BAB46 - cilt: 19, sayfa: 119 - Hüküm no: 75 - Orijinal metin no: [9b-4])﻿

﻿

﻿

76. Hüküm

İbrahim b. Mehmed’in Süleyman b. Mustafa’dan alacak iddiasını ispatlayamadığı

Mahmiye-i İstanbul’da Derviş Ali mahallesinde sâkin sâbıkan salcı olan İbrahim b. Mehmed nâm kimesne meclis-i şer‘-i şerîf-i enver ve mahfil-i dîn-i münîf-i ezherde mahmiye-i mezbûrede ihtisâb kol oğlanlarının hâlâ yiğitbaşıları olan bâ‘isü hâze’l-kitâb el-Hâc Süleyman b. Mustafa mahzarında üzerine da‘vâ ve takrîr-i kelâm edip bin seksen dokuz senesinde Çatalca’da şikâr-ı hümâyûn için iki ekmekçi fırını ihtiyâcı fermân olunmağla mezbûr el-Hâc Süleyman şikâr-ı hümâyûn tamâm olunca iki fırın ile menâzil ve merâhilde ekmek tabh etmek üzre üç ayda edâ-i hizmet etmek için on altı bin akçe ücret ile beni istîcâr ve meblağ-ı mezbûrdan dört bin akçesini ber vech-i peşîn Karaman’da kebabçı dükkânında bana teslîm ben dahi nefsimi îcâr ve meblağ-ı mezbûru kabûl ve üç aya değin edâ-i hizmet etmişiken mezbûr el-Hâc Süleyman ücret-i mezkûreden bâkī kalan on iki bin akçeyi bana teslîmden imtinâ‘ eder suâl olunup alıverilmesi matlûbumdur dedikde gıbbe’s-suâl mezbûr el-Hâc Süleyman husûs-ı mezbûru bi’l-külliye inkâr edicek müdde‘î-i mezbûrdan müdde‘âsına beyyine taleb olundukda ityân-ı beyyine için istimhâl etmeğin mehl-i şer‘î birle imhâl olundukda müddet-i mehil münkaziye olup ityân-ı beyyineden izhâr-ı acz edip tahlîfe dahi tâlib olmamağın mûcebiyle mezbûr İbrahim bilâ-beyyine bî-vech mu‘ârazadan men‘ olunup mâ vaka‘a bi’t-taleb ketb olundu. Fi’l-yevmi’l-hâdî aşer min Cumâdelâhire li sene seb‘a ve tis‘în ve elf.

Şuhûdü’l-hâl: Mehmed Efendi b. Mustafa, Mustafa Çelebi b. el-Hâc Ahmed, el-Hâc Mustafa b. Tevekkül, Ali b. Bâli, Mustafa Çelebi b. Abdurrahman.

(BAB46 - cilt: 19, sayfa: 120 - Hüküm no: 76 - Orijinal metin no: [10a-1])﻿

﻿

﻿

77. Hüküm

Ahmed Ağa b. Abdürrahim’in mirasçılarının toplanan kira bedellerinden vekillerinde alacaklarının kalmadığı

Mahmiye-i İstanbul’da Cezerî Kasım Paşa mahallesi sükkânından olup sadr-ı âlî kethüdâsı iken Beç seferi muhâsarasında vedâ‘-ı âlem-i fânî eden merkūm Ahmed Ağa b. Abdürrahim’in evlâd-ı sıgārı Abdullah ve Mustafa ve İsmihan ve Ayşe’nin vâlideleri ve tesviye-i umûrları için kıbel-i şer‘den mansûbe vasîleri olan Emine Hâtun bt. Osman tarafından husûs-ı âti’l-beyâna vekîli olduğu mezbûrenin zâtını ma‘rifet-i şer‘iyye ile ârifân Fazlı Çelebi b. Halil ve Ebûbekir Bey b. Mustafa nâm kimesneler şehâdetleriyle şer‘an sâbit olan Mustafa Efendi b. Mehmed meclis-i şer‘-i lâzımü’t-tevkīrde işbu hâfızü’l-kitâb Mehmed Efendi b. Abdullah mahzarında bi’l-vekâle ikrâr ve takrîr-i kelâm edip müvekkile-i mezbûre Emine Hâtun ile vasîleri olduğu evlâd-ı sıgārının taht-ı tasarruflarında olan akārâtdan olup medîne-i İzmir’de vâki‘ lede’l-ahâlî ve’l-cîrân ma‘lûmü’l-hudûd yedi bâb kereste mahzeni ve bir bâb sirke hâne ve bir bâb mahzen ve arz-ı hâliye ve hıyar tarlası ve ba‘zan ma‘lûmü’l-kıta‘ tarlalarının bin doksan altı senesinde hâsıl olan icârâtdan min haysi’l-mecmû‘ yüz altmış guruşu cem‘ ve tahsîl ve kendiye îsâl etmek üzre asâleten ve vesâyeten merhûm Mehmed Efendi’yi tarafından nâib-i menâb nasb ve ta‘yîn etmekle ol dahi ba‘de’l-kabûl zikr olunan akārâtdan meblağ-ı mezbûru bi’l-vekâle cem‘ ve tahsîl ettiğinden sonra meblağ-ı merkūmun otuz altı guruşu sene-i mezkûrede zikr olunan akārâtın ba‘zı mevzi‘ini meremmet için harc ve sarf edip bâkī beş yüz otuz üç guruşun otuz yedi guruşunu sagīrler için iştirâ ettiği raht ile meblağ-ı bâkī dört yüz seksen altı guruşunu nakid ve müvekkilem mezbûre Emine Hâtun’a merkūm Efendi def‘ ve teslîm ol dahi yedinden bi’t-tamâm ve’l-kemâl ahz u kabz edip meblağ-ı mezbûrdan merkūm Efendi zimmetinde bir akçe ve bir habbe bâkī kalmadı dedikde gıbbe’t-tasdîki’ş-şer‘î mâ hüve’l-vâki‘ bi’t-taleb ketb olundu. Fi’l-yevmi’s-sânî ve’l-ışrîn min Cumâdelâhire li sene seb‘a ve tis‘în ve elf.

Şuhûdü’l-hâl: El-Hâc Mustafa b. Mustafa, Mehmed Efendi b. Derviş İbrahim, Mustafa Çelebi b. el-Hâc Ahmed, İbrahim Efendi b. ( ), Mehmed Efendi b. Süleyman, Musa Efendi b. el-Hâc Ahmed Hoca-i mekteb.

(BAB46 - cilt: 19, sayfa: 121 - Hüküm no: 77 - Orijinal metin no: [10a-2])﻿

﻿

﻿

78. Hüküm

Osman Ağa b. Ali’nin evinin yarı hissesini eşi Emetullah bt. Rıdvan’a satması

Mahmiye-i İstanbul’da Kâtib Kasım mahallesinde sâkin Osman Ağa b. Ali nâm kimesne meclis-i şer‘-i enverde zevcesi işbu râfi‘atü’l-kitâb Emetullah bt. Rıdvan nâm hâtun tarafından husûs-ı âti’l-beyâna tasdîke vekîl olduğu zât-ı mezbûreyi ma‘rifet-i şer‘iyye ile ârifân Yusuf Efendi b. Veli ve Mustafa Çelebi b. Abdullah şehâdetleriyle sâbit olan Mehmed b. Ali nâm kimesne mahzarında ikrâr ve takrîr-i kelâm edip silk-i mülkümde münselik olup mahalle-i mezbûrede vâki‘ bir tarafdan mahalle-i mezbûre imâmına meşrûta vakıf menzil ve bir tarafdan Halil Efendi sâkin olduğu vakıf menzil ve bir tarafdan Laçin oğlu nâm zimmî mülkü ve bir tarafdan tarîk-i âm ile mahdûd bir bâb fevkānî oda ve dehliz ve bir sofa ve bir su kuyusu ve bir kenîf ve zât-ı eşcâr hadîkayı müştemil mülk menzilimin nısf-ı şâyi‘ini bi cümleti’t-tevâbi‘ ve’l-levâhık zevcem müvekkile-i merkūme Emetullah Hâtun’a iki yüz yirmi kıt‘a esedî guruşa tarafeynden îcâb ve kabûlü hâvî ve şurût-ı müfsideden ârî bey‘-i bâtt-ı sahîh-i şer‘î ile bey‘ ve temlîk ve teslîm ol dahi iştirâ ve tesellüm ve temellük edip semeni olan iki yüz yirmi kıt‘a guruşu müvekkile-i merkūme yedinden bi’t-tamâm ve’l-kemâl alıp kabz eyledim ba‘de’l-yevm menzili mahdûd-ı merkūmun nısf-ı şâyi‘i zevcem müvekkile-i merkūme Emetullah Hâtun’un mülk-i müşterâsı ve hakk-ı sırfı olmuşdur keyfe mâ yeşâ ve yahtâr mutasarrıf olsun dedikde gıbbe’t-tasdîki’ş-şer‘î mâ hüve’l-vâki‘ bi’t-taleb ketb olundu. Fi’l-yevmi’r-râbi‘ ve’l-ışrîn [min Cumâdelâhire] li sene seb‘a ve tis‘în ve elf.

Şuhûdü’l-hâl: Yusuf Efendi b. Veli, Ahmed Çelebi Cündî, Ömer Ağa b. (…), (…) Efendi, Seyyid Mehmed Efendi.

(BAB46 - cilt: 19, sayfa: 122 - Hüküm no: 78 - Orijinal metin no: [10a-3])﻿

﻿

﻿

79. Hüküm

Abdülkâdir Ağa b. Mustafa’nın boşadığı eşi Emetullah bt. Mehmed’le sulh olduğu

Dergâh-ı âlî yeniçerilerinin sekizinci cemâ‘atinin çorbacısı olup mahmiye-i İstanbul’da Lütfi Paşa mahallesinde sâkin Abdülkādir Ağa b. Mustafa meclis-i şer‘-i hatîrde zevce-i mutallakası Emetullah bt. sütçü Mehmed’in hâlâ zevci ve tarafından zikri âtî sulha vekîl-i müsecceli olan işbu bâ‘isü’l-vesîka Abdurrahman Çelebi b. Abdullah muvâcehesinde ikrâr ve takrîr-i kelâm edip bundan akdem ben Kamaniçe muhâfazasında iken mezbûre Emetullah’ı sekiz sene mikdârı infâk edip harçlık nâmına on altı bin akçe def‘ ve teslîm anlar dahi kabz ve tesellüm ettiğinden sonra yüz seksen guruş kıymetli Rûsiyye Demirhan nâm câriyemi Gonca nâm sagīre kızı ile ma‘an hıfz için kendiye irsâl ol dahi fuzûlen âhara bey‘ ve semenini istihlâk etmekle hâla mezbûre Emetullah’a dört sene mukaddem benden mutallaka olduğunu isbât edip bu vechile beynimizde müfârakat vâkı‘a olmağla hâlâ meblağ-ı mezbûrdan mutallaka oldukdan sonra vekîlim yedinden ahz u istihlâk eylediği sekiz bin akçe ve mârrü’z-zikr câriyelerin hîn-i bey‘de kıymetleri olan meblağ ile yanımda alıkoyduğum mecmû‘u altmış guruş kıymetli defter mûcebince olan eşyâ-i ma‘lûmemi ve sefere gider olduğumda teslîm eylediğim on üç yaldız altını ve medyûnum Hüseyin’den emrimle ahz eylediği yirmi üç guruşu taleb ve da‘vâ eylediğimde beynimizde nizâ‘-ı kesîr vâki‘ olmuşidi el-hâletü hâzihî vesâtat-ı muslihîn ile yüz elli guruş üzerine beynimizde akd-i müsâlaha olunarak, ben dahi sulh-i mezbûru kabûl ve bedeli olan meblağ-ı mezbûru işbu meclis-i şer‘de yedinden tamâmen ahz u kabz edip zikr olunan husûslara müte‘allika cemî‘ de‘âvî ve mütâlebâtdan mezbûre Emetullah’ın zimmetini ibrâ-i âmm-ı kātı‘ü’n-nizâ‘la ibrâ ve iskāt eyledim min ba‘d her birimizin âhar ile kat‘â da‘vâ ve nizâ‘ımız yoktur dedikde gıbbe’t-tasdîki’ş-şer‘î mâ hüve’l-vâki‘ bi’t-taleb ketb olundu. Fi’l-yevmi’s-sânî ve’l-ışrîn min Cumâdelâhire li sene seb‘a ve tis‘în ve elf.

Şuhûdü’l-hâl: Musa Çavuş b. Mahmud, Hüseyin Çelebi b. Hasan, İbrahim Çelebi b. Ahmed, Mustafa Çelebi b. Ahmed, el-Hâc Mehmed Çelebi el-Hayyât.

(BAB46 - cilt: 19, sayfa: 122 - Hüküm no: 79 - Orijinal metin no: [10b-1])﻿

﻿

﻿

80. Hüküm

Meleksima bt. Karagöz’ün borçlarını ödediğinden eşyalarındaki rehnin kaldırıldığı

Husûs-ı âti’z-zikrin mahallinde ketb u tahrîri için savb-ı şer‘den bi’l-iltimâs irsâl olunan Ebûbekir Efendi b. el-Hâc Abdülkerim mahmiye-i İstanbul’da Hoca Üveys mahallesinde sâkine Ahmed Çelebi b. Abdullah Efendi’nin menziline varıp zeyl-i kitâbda muharrerü’l-esâmî müslimîn huzûrlarında akd-i meclis-i şer‘-i şerîf eyledikde mahmiye-i mezbûrede Mi‘mâr Sinan mahallesinde sâkine iken bundan akdem hâlik olan Meleksima bt. Karagöz nâm Ermeniye’nin verâseti sadriye kebîre kızları Margarit ve Şehri bintey ( ) ve li ebeveyn kız karındaşı Sultana nâm Ermeniyelere münhasıra olduğu şer‘an zâhir ve müte‘ayyin oldukdan sonra zâtını ma‘rifet-i şer‘iyye ile ârifân Mustafa Ağa b. Ahmed ve Ahmed Beşe b. Abdullah ta‘rîfleriyle mu‘arrefe olan mezbûre Şehri asâleten ve mezbûre Sultana kendi tarafından asâleten ve mezbûre Margarit tarafından husûs-ı âti’z-zikre vekîl olduğu zâtlarını ârifân-ı mezbûrân Mustafa Ağa ve Ahmed Beşe şehâdetleriyle şer‘an sâbit olmağla vekâleten meclis-i ma‘kūd-ı mezbûrda, râfi‘ü hâze’l-kitâb mezbûr Ahmed Çelebi mahzarında her biri ikrâr-ı tâm ve takrîr-i kelâm edip mûrisemiz hâlike-i mezbûre Meleksima târih-i kitâbdan on sene bir ay mukaddem hâl-i hayâtında mezbûr Ahmed Çelebi’den yüz yetmiş guruş istidâne ve kabz ve meblağ-ı mezbûr mukābelesinde dokuz yakut ve seksen üç elmas taşlı üç kanatlı …? bir mücevher kuşağı mezbûr Ahmed Çelebi’ye rehin vaz‘ ve teslîm edip ol dahi ahz u kabz eyledikden sonra meblağ-ı mezbûru kable’l-edâ merkūme Meleksima hâlike olmağın meblağ-ı mezbûr yetmiş guruş ile târih-i kitâba gelince on bir ayda devr-i şer‘î ile ilzâm-ı ribh olunan yirmi buçuk guruş ki cem‘an yüz doksan buçuk guruşu mezbûr Ahmed Çelebi’ye edâ ve teslîm ol dahi ahz u kabz ve zikr olunan kuşağı fekk-i rehin edip bize teslîm biz dahi asâleten ve vekâleten ahz u kabz eyledik min ba‘d husûs-ı mezbûra müte‘allika her birimizin âhar ile mine’l-vücûh da‘vâ ve nizâ‘ımız yoktur dedikde gıbbe’t-tasdîki’ş-şer‘î vâki‘ hâli Mevlânâ-yı mezbûr mahallinde tahrîr ba‘dehû ma‘an ba‘s olunan Mahmud b. Mehmed ve İbrahim b. Mehmed ile meclis-i şer‘a gelip alâ vukū‘ihî inhâ ve takrîr etmeğin mâ hüve’l-vâki‘ bi’t-taleb ketb olundu. Fi’s-sâdis ve’l-ışrîn min Cumâdelâhire li sene seb‘a ve tis‘în ve elf.

Şuhûdü’l-hâl: Mehmed Efendi b. Mustafa, Hasan b. Ali, İbrahim Efendi b. Himmet, Ahmed b. Mustafa, Musli b. Musli.

(BAB46 - cilt: 19, sayfa: 123 - Hüküm no: 80 - Orijinal metin no: [10b-2])﻿

﻿

﻿

81. Hüküm

Ayşe bt. Ahmed’in câriyesi Gülistan bt. Abdullah’ı azat etmesi

Mahmiye-i İstanbul’da Eski İmâret mahallesi sâkinlerinden Ayşe Hâtun bt. Ahmed tarafından husûs-ı âti’l-beyâna vekîli olduğu zâtını ma‘rifet-i şer‘iyye ile ârifân mahalle-i mezbûre sâkinlerinden Müezzin Halil Çelebi b. Hüseyin ve kasab Şaban Beşe b. Muharrem nâm kimesneler şehâdetleri ile şer‘an sâbit olan zevci Ali Çelebi b. Mustafa meclis-i şer‘-i şerîf-i enverde bi’l-vekâle takrîr-i kelâm ve ta‘bîr ani’l-merâm edip müvekkilem mezbûre Ayşe Hâtun kendiye rıkkını mu‘terife olan uzun boylu gök ala gözlü açık kaşlı Rûsiyyetü’l-asl hâmiletü hâze’l-kitâb Gülistan bt. Abdullah nâm câriye-i memlûkesini hasbeten lillâhi te‘âlâ ve taleben li merzâti’r-Rabbi’l-a‘lâ malından tahrîr ve i‘tâk ve zümre-i harâir-i asliyyâta ilhâk ve idrâc eyledi ba‘de’l-yevm mevsûf-ı mezbûre Gülistan sâir asliyyât gibi hürre olup üzerinde hakk-ı velâdan gayrı alâka ve medhalim kalmamışdır dedikde mâ hüve’l-vâki‘ bi’t-taleb ketb olundu. Fi’l-yevmi’t-tâsi‘ ve’l-ışrîn min Cumâdelâhire li sene seb‘a ve tis‘în ve elf.

Şuhûdü’l-hâl: El-Hâc Mustafa b. Tevekkül, İbrahim Çelebi b. el-Hâc Mehmed, Mustafa b. Ahmed, kasab Şaban b. ( ).

(BAB46 - cilt: 19, sayfa: 124 - Hüküm no: 81 - Orijinal metin no: [10b-3])﻿

﻿

﻿

82. Hüküm

Mustafa Reis b. Mahmud’un Hacı Hüseyin Ağa’daki navlun ücretini aldığı

Sefîne reislerinden olup mahmiye-i İstanbul’da Unkapanı kurbunda müsâfiren sâkin Mustafa Reis b. Mahmud meclis-i şer‘-i şerîf-i enverde bin doksan altı ve doksan yedi senelerinde Bolu sancağından iştirâsı fermân olunan şa‘îrin cem‘ine ve Budin iskelesine nakl ve irsâline me’mûr olan Yeğen el-Hâc Hüseyin Ağa tarafından nehc-i şer‘î üzre vekâleti sâbit olan el-Hâc Ali Ağa b. Abdullah mahzarında ikrâr ve takrîr-i kelâm edip bundan akdem müvekkile-i mûmâ-ileyhe Bender-i Kili iskelesinden Budin iskelesine götürmek için fermân mûcebince beher keyli sekizer akçe navl ile olmak üzre der anbâr olan şa‘îrden iki bin keyl-i İstanbulî şa‘îri benim sefîneme vaz‘ ve tahmîl ve navl-ı mezbûrun nısfı olan seksen bin akçeyi ber vech-i peşîn bana edâ ve teslîm ben dahi kabz ve tesellüm ve sefîne ile Budin iskelesine varıp [11a] mârrü’z-zikr iki bin keyl-i İstanbulî şa‘îri iskele-i Budin’de kabzına me’mûr olanlara edâ ve teslîm ve edâ-i hizmet ve yedime teslîm tezkiresi vermeğin hâlâ ben bu tarafa gelip teslîm tezkiresini müvekkili mûmâ-ileyhe def‘ ve teslîm etmekle ol dahi yedinde bâkī kalıp bana edâsı lâzım olan nısf-ı navl bâkī kezâlik sekiz bin akçeyi dahi bana edâ ve teslîm ben dahi ahz u kabz eyledim min ba‘d mârrü’z-zikr şa‘îrin bi hesâb-ı mezbûr mecmû‘-ı navlunu olan cem‘an on altı bin akçeden müvekkili mûmâ-ileyh yedinde bir akçe bâkī kalmayıp cümlesi bana vâsıl ve hesâbıma dâhil olmuşdur dedikde gıbbe’t-tasdîki’ş-şer‘î mâ hüve’l-vâki‘ bi’t-taleb ketb olundu. Fi’l-yevmi’t-tâsi‘ ve’l-ışrîn min Cumâdelâhire li sene seb‘a ve tis‘în ve elf.

Şuhûdü’l-hâl: El-Hâc Mustafa b. Tevekkül, İbrahim Çelebi b. Ahmed, Mehmed b. Derviş, Ali b. Bâli.

(BAB46 - cilt: 19, sayfa: 125 - Hüküm no: 82 - Orijinal metin no: [10b-4])﻿

﻿

﻿

83. Hüküm

Hürriyet sözleşmesinin gereğini yerine getiremeyen köle İbrahim b. Abdullah’ın efendisi ile olan sözleşmesini feshetmesi

İşbu uzun boylu açık kaşlı ala gözlü Rûsiyyü’l-asl İbrahim b. Abdullah nâm kimesne meclis-i şer‘-i şerîf-i enverde mevlâsı olup Mahmiye-i İstanbul’da Mi‘mâr Ayas mahallesi sâkinlerinden işbu bâ‘isü’l-kitâb Hammâmî el-Hâc Mehmed b. el-Hâc Osman mahzarında ikrâr ve takrîr-i kelâm edip mâlikim olan mezbûr el-Hâc Mehmed târih-i kitâbdan bir sene mukaddem kırk sekiz bin akçe üzerine kitâbete kat‘ edip ben dahi kabûl etmişdim hâlâ bedel-i mezbûru edâdan aczim olmağla akd-i mezbûru rızâmız ile fesh eyledik dedikde gıbbe’t-tasdîki’l-mu‘teber mâ vaka‘a bi’t-taleb ketb olundu. Fi’l-yevmi’s-sânî ve’l-ışrîn min Cumâdelâhire li sene seb‘a ve tis‘în ve elf.

Şuhûdü’l-hâl: Musa Halîfe b. Mustafa el-Müezzin, el-Hâc Hasan b. Mahmud, el-Hâc Ali b. Zülfikār, el-Hâc Ebûbekir b. Mahmud.

(BAB46 - cilt: 19, sayfa: 125 - Hüküm no: 83 - Orijinal metin no: [11a-1])﻿

﻿

﻿

84. Hüküm

Dimitri, Yorgi ve Yakub’un borçlarından dolayı hapiste bulunan Tiryako v. Senuron’a kefil oldukları

Mahrûse-i Galata’ya tâbi‘ Tatavla nâm mahalde sâkin Yorgi v. Yani ve mahmiye-i İstanbul’da Kumkapı kurbunda uncu tâifesinden Dimitri v. Zakar’ın ve mahmiye-i mezbûre Dedeler mahallesinde sâkin Yakub v. Dimo nâm zimmîler meclis-i şer‘-i şerîfde İbrahim Çelebi b. Süleyman nâm kimesne mahzarında her biri ikrâr ve takrîr-i kelâm edip mahalle-i mezbûrede sâkin işbu hâzır bi’l-meclis Tiryako v. Senuron nâm zimmînin mezbûr İbrahim Çelebi’ye iki bin iki yüz akçe ve gāibân ani’l-meclis diğer İbrahim nâm kimesneye bin beş yüz seksen akçe ve Panayot nâm zimmîye dört bin akçe deyni olmağla bin doksan beş senesi Recebi’l-müreccebinin on altıncı günü sicn-i sultânîde haps olunup târih-i mezkûrdan târih-i kitâba gelince yirmi üç buçuk ay mahbûs olmağın hâlâ merkūm Tiryako düyûn-ı mezkûreyi küllen ve ba‘zan edâya iktidârı olmamağla ıtlâk olunmağın biz merkūm Tiryako’nun nefsine ve hîn-i mütâlebede meclis-i şer‘a ihzâra emr ve kabûlü hâvî kefâlet-i sahîha-i şer‘iyye ile kefîller olduk dediklerinde gıbbe’t-tasdîki’ş-şer‘î mâ vaka‘a bi’t-taleb ketb olundu. Fi’l-yevmi’s-sâmin ve’l-ışrîn min Cumâdelâhire li sene seb‘a ve tis‘în ve elf.

Şuhûdü’l-hâl: Mustafa Çelebi b. el-Hâc Ahmed, el-Hâc Mustafa b. Tevekkül, İbrahim Çelebi b. Ahmed, Hüseyin b. Mehmed.

(BAB46 - cilt: 19, sayfa: 126 - Hüküm no: 84 - Orijinal metin no: [11a-2])﻿

﻿

﻿

85. Hüküm

Kara Mustafa b. Şaban’ın Rifâîzâde Mehmed Efendi Vakfı’na borcunu ödediği

Mahmiye-i İstanbul’da Manisalı Çelebi mahallesinde vâki‘ merhûm Rifâîzâde Mehmed Efendi’nin nukūd-ı mevkûfesine meşrûtiyyet üzre bi’l-fi‘l mütevellî olan vâkıf-ı mezbûrun sulbî oğlu İbrahim Çelebi meclis-i şer‘-i şerîfde bâ‘isü hâze’l-kitâb Kara Mustafa Efendi b. Şaban mahzarında ikrâr ve takrîr-i kelâm edip mezbûr Kara Mustafa Efendi bundan akdem mahalle-i mezbûrede vâki‘ üç tarafdan kendi mülk-i âharı bir tarafdan es-Seyyid Abdürrauf Çelebi veresesi mülkleri ile mahdûd hâriciyye ve dâhiliyyesi büyût-ı adîdeyi müştemil mülk menzili ile menzili mezkûre muttasıl iki tarafdan kendi mülk-i âharı ve bir tarafdan Süleyman Efendi odaları ve bir tarafdan tarîk-i âm ile mahdûd ve bi hesâb-ı terbî‘î beş yüz on zirâ‘ arsa-i hâliyesini ve yine mahalle-i mezbûrede vâki‘ üç tarafdan tarîk-i âm ile ve bir tarafdan Dursun nâm zimmî mülkü ile mahdûd ahırı alâ tarîki’l-istiğlâl vakf-ı mezbûra bin esedî guruş mukābelesinde rehin olmağla meblağ-ı mezbûr bin esedî guruşu ve menzili mezbûrun icâresi olan beynimizde ma‘lûm meblağı vakf için bana edâ edip fekk-i rehin eyledim dedikde gıbbe’t-tasdîki’ş-şer‘î mâ vaka‘a bi’t-taleb ketb olundu. Fi’l-yevmi’s-sâdis ve’l-ışrîn min Cumâdelâhire li sene seb‘a ve tis‘în ve elf.

Şuhûdü’l-hâl: Mehmed Efendi b. Mehmed, Diğer Mehmed Efendi b. Mustafa, el-Hâc İbrahim b. Ahmed, Ali b. Abdullah, İbrahim b. Ahmed.

(BAB46 - cilt: 19, sayfa: 126 - Hüküm no: 85 - Orijinal metin no: [11a-3])﻿

﻿

﻿

86. Hüküm

Ümmügülsüm bt. Cafer’in câriyesi Muammer bt. Abdullah’ı azat ettiği

Mahmiye-i İstanbul’da Ördek Kasab mahallesinde sâkine Ümmügülsüm bt. Cafer b. el-Hâc Musa tarafından husûs-ı âti’l-beyânı ikrâra vekîl olduğu zât-ı mezbûreyi ma‘rifet-i şer‘iyye ile ârifân yine mahalle-i mezbûre sükkânından İbrahim Çelebi b. Mehmed ve Abdullah Çelebi b. Receb şehâdetleriyle şer‘an sâbit olan ve hâlâ zevci el-Hâc Bayram b. Murad nâm kimesne meclis-i şer‘-i şerîf-i enverde bi’l-vekâle ikrâr ve takrîr-i kelâm edip zevcem müvekkile-i mezbûre hâlâ kendiye rıkkını mu‘terife olan orta boylu, ala gözlü, açık kaşlı Rûsiyyetü’l-asl Muammer bt. Abdullah nâm câriye-i memlûkesini hasbeten lillâhi te‘âlâ ve haseneten li rûhi rasûlihi’l-mu‘allâ malından tahrîr ve i‘tâk ve kayd-ı rıkdan ihrâc ve ıtlâk ve zümre-i harâir-i asliyyâta idrâc ve ilhâk eyledi ba‘de’l-yevm mevsûfe-i mezkûre Muammer sâir asliyyât gibi hürre olmuşdur dedikde mâ vaka‘a bi’t-taleb ketb olundu. Fi’l-yevmi’l-hâmis ve’l-ışrîn min Cumâdelâhire li sene seb‘a ve tis‘în ve elf.

Şuhûdü’l-hâl: Mehmed Çelebi b. Hasan Efendi, İbrahim Çelebi b. Ahmed, el-Hâc Mustafa b. Tevekkül, Mehmed Çelebi b. İdris.

(BAB46 - cilt: 19, sayfa: 127 - Hüküm no: 86 - Orijinal metin no: [11a-4])﻿

﻿

﻿

87. Hüküm

Ahmed b. Ali’nin vefatından önce kölesi Yusuf’u vasiyetle azat etmiş olduğu

Mahmiye-i İstanbul’da Kumkapı kurbunda Muhsine Hâtun mahallesinde sâkin iken bundan akdem vefât eden çörekçi el-Hâc Ahmed b. Ali’nin verâseti zevce-i metrûkesi Ümmühâni Hâtun bt. Abdullah ile sulbî sagīr oğlu Mehmed’e münhasıra oldukdan sonra müteveffâ-yı mezbûrun ber vech-i âtî abd-i memlûkü olduğunu iddi‘â eden işbu uzun boylu, açık kaşlı, gök ala gözlü Rûsiyyü’l-asl bâ‘isü hâze’l-kitâb Yusuf b. Abdullah meclis-i şer‘-i şerîf-i enverde kendiye rık olmak üzre vâzı‘ü’l-yed olan mezbûre Ümmühâni Hâtun ile sagīr-i mezbûrun vasiyy-i muhtârı el-Hâc Abdurrahman b. Ali mahzarında üzerine da‘vâ ve takrîr-i kelâm edip müteveffâ-yı mezbûr el-Hâc Ahmed hayâtında vefâtından mukaddem yedinde abd-i memlûkü iken beni tedbîr-i mutlak ile müdebber edip sülüs malı dahi benim müdebberen nısf kıymetime müsâ‘id ve yine sâir ahrâr-ı asliyyîn gibi hür olmuşiken hâlâ mezbûrân Ümmühâni ve el-Hâc Abdurrahman bana rık olmak üzre bi gayri hakkın vaz‘-ı yed ederler suâl olunup kasr-ı yedlerine tenbîh olunmak matlûbumdur dedikde gıbbe’s-suâl ve akībe’l-inkâr, mevsûf-ı mezbûrdan sıdk-ı makāline muvâfık beyyine taleb olundukda mahalle-i mezbûre sükkânından Halil Çelebi b. Abdülkerim ve Rıdvan Bey b. Sadullah nâm kimesneler li ecli’ş-şehâd[e] meclis-i şer‘a hâzırân olup istişhâd olunduklarında fi’l-hakīka müteveffâ-yı mezbûr çörekçi el-Hâc Ahmed b. Ali hayâtında vefâtından (…) [bir?] sene mukaddem işbu (…) [11b] bizim huzûrumuzda tedbîr-i mutlak ile müdebber eyledi ve hâlâ sülüs malı dahi mevsûf-ı mezbûrun müdebberen nısf kıymetine müsâ‘iddir biz bu husûsa bu vech üzre şâhidleriz şehâdet dahi ederiz deyû her biri edâ-i şehâdet-i şer‘iyye ettiklerinde ba‘de’t-ta‘dîl ve’t-tezkiyye şehâdetleri makbûle olmağın mûcebiyle mevsûf-ı mezbûr Yusuf’un müdebberen bâkī kalan nısf kıymetine siâyet etmek üzre ıtkına ba‘de’l-hükmi’ş-şer‘î mâ hüve’l-vâki‘ bi’t-taleb ketb olundu. Fi’l-yevmi’s-sâmin aşer min Cumâdelâhire li sene seb‘a ve tis‘în ve elf.

Şuhûdü’l-hâl: Mehmed Efendi b. Mehmed, İvaz Efendi b. Veli, Murtaza b. Mustafa, Mehmed Efendi b. ( ) el-İmâm.

(BAB46 - cilt: 19, sayfa: 127 - Hüküm no: 87 - Orijinal metin no: [11a-5])﻿

﻿

﻿

88. Hüküm

Mehmed b. Mustafa’nın oğlu için nafaka takdiri

Mahmiye-i İstanbul’da Seferikoz mahallesi sükkânından işbu bâ‘iseyi’l-kitâb Mehmed b. Durak ile zevcesi İsmihan bt. Ahmed nâm hâtun meclis-i şer‘-i enverde Gönen kasabası ahâlîsinden olup mahmiye-i mezbûrede Çukurbostan mahallesinde müsâfiren sâkin Mehmed b. Mustafa mahzarında her biri takrîr-i kelâm edip mezbûr Mehmed sulbî oğlu işbu Mehmed nâm sagīri, hâmiyesi olmamağla terbiyye ve infâk için rızâsıyla bize teslîm biz dahi ber vech-i muharrer ahz u kabz etmekle hâlâ kıbel-i şer‘den sagīr-i mezbûrun nafaka ve kisve ve sâir levâzım-ı zarûriyyesi için babası merkūm Mehmed üzerine muvâcehesinde kadr-i ma‘rûf meblağ farz ve takdîr olunmak matlûbumdur dediklerinde gıbbe’t-tasdîki’ş-şer‘î hâkim-i muvakki‘-i sadr-ı kitâb -tûbâ-lehû ve hüsnü me’âb-hazretleri dahi sagīr-i mezbûru nafaka ve kisve ve sâir levâzım-ı zarûriyyesi için babası mezbûr Mehmed üzerine rızâsıyla külle yevm ellişer akçe farz ve takdîr edip meblağ-ı mefrûz-ı mezkûru sagīr-i mezkûrûn nafaka ve sâir levâzım-ı zarûriyye[sine] harc ve sarfa ve lede’l-iktizâ istidâneye vakt-i zaferde babası mezbûr Mehmed’e rücû‘a, mezbûrân Mehmed ve İsmihan Hâtun’a izin vermeğin mâ vaka‘a bi’t-taleb ketb olundu. Fî gurreti Recebi’l-mürecceb li sene seb‘a ve tis‘în ve elf.

Şuhûdü’l-hâl: Şaban Efendi b. Ahmed el-İmâm, Mehmed Efendi b. Ahmed, Ahmed Efendi, İbrahim Çelebi b. Ali, Hasan b. Hasan.

(BAB46 - cilt: 19, sayfa: 128 - Hüküm no: 88 - Orijinal metin no: [11b-1])﻿

﻿

﻿

89. Hüküm

Pertev Paşa Vakfı mütevellisi Hasan Ağa b. Mehmed’in vekilinin muhasebesinin kabul edilmesi

Mahmiye-i İstanbul’da Silivrikapısı kurbunda İbrahim Paşa mahallesinde sâkin olup merhûm Pertev Paşa vakfına berât-ı pâdişâhiyle bi’l-fi‘l mütevellî olan fahrü’l-eşbâh Hasan Ağa b. Mehmed meclis-i şer‘-i şerîfde sâbıkan umûr-ı vakf-ı mezbûru ikāmete tarafından vekîl ve kāimmakāmı olan işbu bâ‘isü’l-kitâb Ahmed Çelebi b. Mehmed mahzarında bi’t-tevliyye ikrâr ve takrîr-i kelâm edip bin doksan altı senesinin Şa‘bânü’l-mu‘azzam gurresinde işbu bin doksan yedi senesinin şehr-i Rebî‘ulâhiri’nin gāyetine gelince tarafımdan merkūm Ahmed Çelebi’yi ber vech-i mübeyyen vekîl ve kāimmakām nasb ve ta‘yîn ol dahi ba‘de kabûli’l-vekâle mâl-ı vakf-ı mezbûr olan zimem ve nukūdu min haysi’l-mecmû‘ on iki bin seksen beş guruşu mütevellî-i sâbık Mahmud Efendi b. Hasan yedinden bi’l-vekâle kabz ve kabûl ve dokuz ayda umûr-ı vakf-ı mezbûru görüp ba‘dehû biz mezbûr Ahmed Çelebi’yi vekâlet-i mezbûreden def‘ ve hâlâ muhâsebesin görüldükde merkūm Ahmed Çelebi ber vech-i muharrer yedinde olan mâl-ı vakf-ı mezbûrun hâlâ iki yüz elli guruşu nukūd-ı mevcûdesi olup bâkī on bir bin sekiz yüz otuz beş guruşu beynimizde ma‘lûme zimem-i nâsda olmağın hâlâ merkūm Ahmed Çelebi ber vech-i mübeyyen yedinde mevcûd olan nukūd iki yüz elli guruşu bana def‘ ve teslîm ben dahi kabz ve tesellüm ve zimem-i merkūmûn üzerine beni ihâle ve tevkîl ve istiğlâlât ve rihân ve sâir temessükâtı bana teslîm ben dahi tesellüm ve kabûl ve şuhûd-ı mezbûrede olan îrâdât ve mesârif-i vakıf muhâsebesin görülüp ber mûceb-i defteri muhâsebe ba‘de ihrâci’l-mesârifi’l-ma‘lûme nemâ-i vakıfdan yedinde bâkī devr-i kîse olan otuz beş bin akçeyi dahi bana def‘ ve teslîm ben dahi kezâlik ahz u kabz eyledim ve ba‘demâ vakf-ı mezbûrdan gerek asl-ı mâl ve gerek murâbahadan vekîl-i merkūm Ahmed Çelebi yedinde ve kıbelinde bir akçe ve bir habbe bâkī kalmayıp cümlesi benim makbûzum ve makbûlüm olmuşdur dedikde gıbbe’t-tasdîki’l-vicâhî mâ vaka‘a bi’t-taleb ketb olundu. Fi’l-yevmi’s-sânî ve’l-ışrîn min Cumâdelâhire li sene seb‘a ve tis‘în ve elf.

Şuhûdü’l-hâl: İsmail Efendi Câbî, Abdülganî Çelebi Câbî-i nukūd, Hüseyin Çelebi b. Hüseyin, Ahmed Çelebi b. Eyyûb, Osman Çelebi b. Eyyûb.

(BAB46 - cilt: 19, sayfa: 129 - Hüküm no: 89 - Orijinal metin no: [11b-2])﻿

﻿

﻿

90. Hüküm

Ligori v. Avat’ın Burunsuz Ahmed Paşa’ya olan borcunun taksitlendirildiği

Vilâyet-i Rumeli’nde İnecik kazâsına tâbi‘ Samanlı nâm karye ahâlîsinden olup mahrûse-i Galata’da müsâfiren sâkin Ligori v. Avat nâm zimmî meclis-i şer‘-i şerîfde cezîre-i Girit vâlisi oldukdan sonra vefât eden Burunsuz Ahmed Paşa’nın evlâd-ı sıgārının tesviye-i umûruna kıbel-i şer‘den mansûb vasîleri olan işbu bâ‘isü’l-kitâb Ahmed Çelebi b. Hasan mahzarında ikrâr ve takrîr-i kelâm edip cihet-i karzdan mezbûr Ahmed Paşa’ya zimmetimde vâcibü’l-edâ on sekiz bin akçe deynim olup deyn-i müteveffâ-yı mezbûrun Feriy nâm karyede vâki‘ yağhânesinin müste’ciri olmağla mezbûr ile hayâtında hesâb görüp ba‘de küllî hesâb benim müteveffâ-yı mezbûre bezi[r] yağı ve küspe ve icâreden elli bin akçe hakkım ziyâde geçmişidi deyû bundan akdem vasiyy-i mezbûrdan taleb ve da‘vâ etmişdim el-hâletü hâzihî da‘vâ-yı mezkûremden müteveffâ-yı mezbûr Ahmed Paşa veresesinin ve vasiyy-i merkūmun zimmetlerini ibrâ-i âm ile ibrâ ve iskāt edip lâkin zimmetimde cihet-i mezkûreden deynim olan meblağ-ı mezbûr kırk sekiz bin akçeyi vasiyy-i mezbûra def‘ine edâya iktidârım olmayıp te’cîl ve taksîte tâlib olduğumda, ol dahi meblağ-ı mezbûrdan her üç yüz bir gün tamâmında sekiz bin akçe edâ etmek üzre târih-i kitâbdan iki bin yüz altmış altı gün tamâmına değin te’cîl ve taksît eyledikde ben dahi taksît-i mezbûru kabûl ve meblağ-ı mezbûr kırk sekiz bin akçeyi vech-i meşrûh üzre edâya ta‘ahhüd eyledim dedikde gıbbe’t-tasdîki’l-mu‘teberi’l-vicâhî mâ vaka‘a bi’t-taleb ketb olundu. Fî gurreti Recebi’l-mürecceb li sene seb‘a ve tis‘în ve elf.

Şuhûdü’l-hâl: Umdetü’l-eşbâh Hammâmîzâde Ahmed Ağa, Mehmed Çelebi b. Bâli Çavuş, Hasan Ağa b. Mustafa, el-Hâc Kasım b. Abdullah.

(BAB46 - cilt: 19, sayfa: 129 - Hüküm no: 90 - Orijinal metin no: [11b-3])﻿

﻿

﻿

91. Hüküm

Ayşe bt. Ali’nin keçeci Solak Mustafa vârislerine olan borcu için süre aldığı

Mahmiye-i İstanbul’da Dülgerzâde mahallesinde sâkine Ayşe bt. Ali nâm hâtun meclis-i şer‘-i şerîf-i enverde keçeci Solak Mustafa b. Ali’nin evlâd-ı sıgārının tesviye-i emirlerine kıbel-i şer‘den mansûb vasîleri olan Mesih Paşa câmi‘-i şerîfi imâmı işbu bâ‘isü’l-kitâb Ali Efendi b. Müstakīm mahzarında ikrâr ve takrîr-i kelâm edip mezbûr Ali Efendi vasîleri olduğu sıgār-ı mezbûrûnun mâllarından bin doksan Şa‘bân’ında zevcim gāib ani’l-meclis İbr[ahim] Çelebi b. Yusuf yüz elli esedî guruş idâne ve tesellüm ol dahi istidâne ve kabz ettikden sonra zevcim mezbûr İbrahim Çelebi’nin nefsine ve gaybet ederse meblağ-ı mezbûre kefâlet-i tâmme ile kefîl olmuşdum hâlâ zevcim mezbûr İbrahim Çelebi gaybet etmekle bi hasebi’l-kefâle üzerime edâsı lâzım gelmeğin ben dahi meblağ-ı mezbûrun yirmi guruşunu Ali Efendi’ye edâ edip yüz otuz guruşu bâkī kalmağla meblağ-ı bâkī-i mezbûrun otuz guruşunu hâlâ edâya iktidârım olmayıp te’cîle tâlibe olduğumda merkūm Ali Efendi meblağ-ı bâkī-i mezbûru târih-i kitâbdan üç yüz altmış gün tamâmına değin bana te’cîl edip ben dahi kabûl ve meblağ-ı bâkī-i mezbûru ecel-i mezkûr hulûlüne değin merkūm Ali Efendi’ye edâya ta‘ahhüd eyledim dedikde gıbbe’t-tasdîki’l-mu‘teberi’l-vicâhî mâ vaka‘a bi’t-taleb ketb olundu. Fî gurreti Recebi’l-mürecceb li sene seb‘a ve tis‘în ve elf.

Şuhûdü’l-hâl: Mehmed Efendi b. Ali Efendi, Sâlih Çavuş b. İbrahim, Ömer Çelebi b. Ahmed, Abdürrahim Efendi b. Hasan.

(BAB46 - cilt: 19, sayfa: 130 - Hüküm no: 91 - Orijinal metin no: [11b-4])﻿

﻿

﻿

92. Hüküm

Hüseyin Beşe b. İsmail’in câriyesinin hür olduğu iddiasından vazgeçtiği

İşbu orta boylu açık kaşlı ala gözlü Ayşe bt. Abdullah nâm mevsûfe kendiye rık [olmak] üzre vâzı‘ü’l-yed olan mahrûse-i Galata’ya tâbi‘ Yeniköy nâm karyede sâkin Hüseyin Beşe b. İsmail mahzarında ikrâr ve takrîr-i kelâm edip bundan akdem ba‘zı kimesnelerin idlâl ve iğvâsıyla ben hürretü’l-aslım deyû mâlikim mezbûr Hüseyin’den muvâcehesinde da‘vâ sadedinde olmuşdum lâkin ben Rûsiyyetü’l-asl rık olup mezbûr Hüseyin Beşe’nin Ömer Beşe nâm kimesneden üç ay mukaddem semen-i ma‘lûm müşterât câriye-i memlûkesi olmağla hâlâ da‘vâ-yı mezkûreden fâriğa oldum dedikde gıbbe’t-tasdîki’l-vicâhî mâ vaka‘a bi’t-taleb ketb olundu. Fî gurreti Receb sene seb‘a ve tis‘în ve elf.

Şuhûdü’l-hâl: Ahmed Beşe b. Çukadâr, Ali b. Abbas, el-Hâc Mustafa b. Tevekkül.

(BAB46 - cilt: 19, sayfa: 131 - Hüküm no: 92 - Orijinal metin no: [12a-1])﻿

﻿

﻿

93. Hüküm

Ali Ağa b. Abdullah’ın kayınpederi Hüseyin Ağa’daki alacağını tahsili

Mahmiye-i İstanbul’da Hoşkadem mahallesinde sâkin Ali Ağa b. Abdullah meclis-i şer‘-i hatîrde doksan üçüncü cemâ‘at yoldaşlarından bâ‘isü hâze’l-kitâb Osman Beşe b. Abdullah mahzarında ikrâr ve takrîr-i kelâm edip gāib ani’l-meclis kayınatam Hüseyin Ağa nâm kimesneye mukaddemâ Van ağalığı alıverdiğimde emriyle beynimizde ma‘lûm mesâlih için malımdan masrafım olan meblağdan merkūm Hüseyin Ağa tarafından bin yüz elli guruşu mezbûr Osman Beşe yedinde olan temessük nâtık olduğu üzre bana teslîm ben dahi yedinden tamâmen ahz u kabz eyledim dedikde gıbbe’t-tasdîki’ş-şer‘î mâ vaka‘a bi’t-taleb ketb olundu. Fi’l-yevmi’s-sânî ve’l-ışrîn min Cumâdelâhire li sene seb‘a ve tis‘în ve elf.

Şuhûdü’l-hâl: İbrahim Çelebi b. Ahmed, el-Hâc Mustafa b. Tevekkül, Ali b. Bâli, Mehmed Beşe b. ( ) ve gayruhüm mine’l-huzzâr.

(BAB46 - cilt: 19, sayfa: 131 - Hüküm no: 93 - Orijinal metin no: [12a-2])﻿

﻿

﻿

94. Hüküm

Mustafa Ağa b. Mehmed’in alacak davasında Seyyid Mehmed Efendi b. Seyyid Mustafa Efendi ile anlaştıkları

Vilâyet-i Anadolu’da Erzurum sancağında Hasankale’si ahâlîsinden olup mahmiye-i İstanbul’da Semerciler hanında müsâferet vechi üzre sâkin olan el-Hâc Mustafa Ağa b. Mehmed meclis-i şer‘-i şerîf-i enverde mahmiye-i mezbûrede Mi‘mâr Sinan mahallesinde sâkin bâ‘isü hâze’l-kitâb umdetü’l-müderrisîn es-Seyyid Mehmed Efendi b. eş-Şeyh es-Seyyid Mustafa Efendi tarafından husûs-ı âti’l-beyânı tasdîke vekîl olduğu Hüseyin Efendi b. Mehmed ve Esad Efendi b. Hüseyin şehâdetleriyle şer‘an sâbit olan Hasan Efendi b. İsmail mahzarında bi tav‘ihî ikrâr-ı tâm ve takrîr-i kelâm edip müvekkili mezbûr es-Seyyid Mehmed Efendi zimmetinde cihet-i karz-ı şer‘den iki yüz Macar altını hakkım olup meblağ-ı mezbûru merkūm es-Seyyid Mehmed Efendi Erzurum sükkânından Mehmed Çelebi nâm kimesneden hayâtında bana havâle edip ben dahi Erzurum’a varıp mezbûr Mehmed Çelebi’den meblağ-ı mezbûru taleb eylediğimde havâle-i mezbûreyi kabûl etmemekle merkūm es-Seyyid Mehmed Efendi’ye mürâca‘at ettiğimde beynimizde nizâ‘-ı küllî vâki‘ olmuşdu el-hâletü hâzihî muslihûn tavassut edip da‘vâ-yı mezkûremden kırk aded yaldız altınına mezbûr es-Seyyid Mehmed Efendi benimle müsâlaha olmağla ben dahi ber vech-i muharrer sulh-i mezbûru kabûl ve bedel-i sulh olan meblağ-ı mezbûr kırk altını mezbûr es-Seyyid yedinden tamâmen ahz u kabz edip meblağ-ı bâkī-i mezbûr da‘vâsından zimmetini ibrâ-i âmla ibrâ ve iskāt eyledim dedikde gıbbe’t-tasdîki’ş-şer‘î mâ vaka‘a bi’t-taleb ketb olundu. Fi’l-yevmi’s-sâbi‘ ve’l-ışrîn min Cumâdelâhire li sene seb‘a ve tis‘în ve elf.

Şuhûdü’l-hâl: Ali Efendi b. Mustafa, Şeyh Hasan Efendi, Hüseyin Efendi b. Mehmed, Mustafa Efendi b. el-Hâc Mehmed, Yusuf Ağa b. Abdullah, Abdullah Çelebi b. Ahmed, Mustafa Ağa b. Mehmed.

(BAB46 - cilt: 19, sayfa: 132 - Hüküm no: 94 - Orijinal metin no: [12a-3])﻿

﻿

﻿

95. Hüküm

Rukiye Hatun bt. Mehmed’in evini Abdullah Çelebi b. Ahmed’e bey‘ bi’l-istiğlâl yoluyla sattığının sabit olduğu

Mahmiye-i İstanbul’da Hoca Üveys mahallesinde sâkin işbu râfi‘ü’l-kitâb Ahmed Çelebi b. Abdullah Efendi meclis-i şer‘-i şerîf-i enverde yine mahalle-i mezbûrede sâkine Sorguççu kızı demekle ma‘rûf Rukiye Hâtun bt. Mehmed mahzarında üzerine da‘vâ ve takrîr-i kelâm edip bin doksan beş senesi Rebî‘ulevveli gurresinde mezbûre Rukiye Hâtun’a dört yüz yetmiş kıt‘a esedî guruş ikrâz ve teslîm ol dahi yedimden iktirâz ve kabz ve tesellüm eylediğinden sonra meblağ-ı mezbûr mukābelesinde mahalle-i mezbûrede vâki‘ lede’l-ahâlî ve’l-cîrân ma‘lûmü’l-hudûd büyût-ı adîd[eyi] müştemil mülk menzilini, bi tarîki’l-istiğlâl bana bey‘ ve teslîm ve ba‘de’t-tahliyye sene tamâmına değin kırk yedi guruşa yedinden istîcâr ve kabz eyledikden sonra hâlâ târih-i kitâba gelince işbu yedimde olan hüccet-i şer‘iyye nâtıka olduğu üzre asl-ı mâl ve ücret-i lâzımesinden min haysi’l-mecmû‘ bana beş yüz doksan beş guruş deyni olmağın suâl olunup meblağ-ı mezbûrun alıverilmesi matlûbumdur deyû mazmûnu min külli’l-vücû[h] takrîr-i meşrûhuna mutâbık hüccet-i şer‘iyye dahi ibrâz etmeğin gıbbe’s-suâl mezbûre Rukiye Hâtun cevâbında fi’l-hakīka asl-ı mâl-ı mezbûr ile ücret-i menzili mezkûrdan târih-i kitâba gelince müctemi‘an min haysi’l-mecmû‘ beş yüz doksan beş esedî guruş müdde‘î-i mezbûr Ahmed Çelebi’ye zimmetinde lâzımü’l-edâ ve vâcibü’l-kazâ deyni olduğunu ikrâr ve i‘tirâf etmeğin mûcebiyle meblağ-ı mezbûr beş yüz doksan beş esedî guruşu müdde‘î-i mezkûre edâ ve teslîme merkūme Rukiye Hâtun’a tenbîh olunup mâ vaka‘a bi’t-taleb ketb olundu. Fi’l-yevmi’t-tâsi‘ ve’l-ışrîn min Cumâdelâhire li sene seb‘a ve tis‘în ve elf.

Şuhûdü’l-hâl: Mustafa Çelebi b. Ahmed, Mustafa Çelebi b. Abdurrahman, İbrahim Çelebi b. Ahmed, el-Hâc Mustafa b. Tevekkül, kâtib Ali Efendi.

(BAB46 - cilt: 19, sayfa: 132 - Hüküm no: 95 - Orijinal metin no: [12a-4])﻿

﻿

﻿

96. Hüküm

Ali Çelebi b. Ahmed’in evini Mustafa Efendi b. Mehmed’e bey‘ bi’l-istiğlâl yoluyla sattığı

Mahmiye-i İstanbul’da Sinan Paşa mahallesi sükkânından Ali Çelebi b. Ahmed nâm kimesne ile vâlidesi Fâtıma bt. Cafer nâm hâtun meclis-i şer‘-i şerîf-i enverde Dergâh-ı âlî yeniçerilerinin kırkıncı cemâ‘atine mahsûs oda yoldaşlarından işbu bâ‘isü’l-kitâb Mustafa Efendi b. Mehmed Çavuş nâm kimesne mahzarında ikrâr ve takrîr-i kelâm edip yedimizde mülk-i mevrûsum olup mahalle-i mezbûrede vâki‘ bir tarafdan Ayşe Hâtun mülkü ve bir tarafdan el-Hâc Mehmed nâm kimesne mülkü ve bir tarafdan Emine nâm hâtun mülkü ve bir tarafdan Fâtıma Hâtun mülkü ve bir tarafdan tarîk-i âm ile mahdûd menzilimizi cemî‘ tevâbi‘ ve levâhıkı ile mezbûr Mustafa Efendi’ye bi tarîki’l-istiğlâl yüz doksan dört esedî guruşa bey‘ ve teslîm ol dahi kendi malıyla ber vech-i muharrer iştirâ ve kabz ve tesellüm eyledikden sonra meblağ-ı mezbûr yüz doksan dört esedî guruşu yedimden bi’t-tamâm ahz u kabz eylediğimizden sonra mezbûr Mustafa Efendi menzili merkūmu gıbbe’t-tahliyyeti’ş-şer‘iyye ve’t-tekābuzi’l-mer‘î târih-i kitâbdan yüz doksan gün tamâmına değin altı esedî guruşa bize îcâr ve teslîm biz dahi ber vech-i mübeyyen istîcâr ve kabûl eyledik dediklerinde gıbbe’t-tasdîki’ş-şer‘î mâ hüve’l-vâki‘ bi’t-taleb ketb olundu. Fi’l-yevmi’s-sânî min Recebi’l-mürecceb sene seb‘a ve tis‘în ve elf.

Şuhûdü’l-hâl: Abdullah Efendi b. Mehmed Efendi, Ahmed Çelebi b. Mehmed Çavuş, Mustafa b. Selim, Mustafa Ağa b. Hüseyin Kethüdâ-yı saraç, Hüseyin Beşe b. Muharrem Bölük 19, Mustafa Ağa b. Lütfullah.

(BAB46 - cilt: 19, sayfa: 133 - Hüküm no: 96 - Orijinal metin no: [12b-1])﻿

﻿

﻿

97. Hüküm

Ömer b. Hasan’ın bazı tarlalarını Osman b. Ömer’e satması

Vilâyet-i Anadolu’da Bartın kazâsına tâbi‘ Kutlubey nâm karye sükkânından Ömer b. Hasan b. Osman tarafından husûs-ı âti’l-beyân[a] vekîl olduğu Mehmed b. Abdurrahman ve Ahmed b. Muharrem nâm kimesne şehâdetleriyle şer‘an sâbit olup mahmiye-i İstanbul’da Çukur mahallede sâkine li üm kız karındaşı Sâliha bt. Ömer nâm hâtun meclis-i şer‘-i şerîf-i enverde karye-i mezbûre ahâlîsinden bâ‘isü hâze’l-kitâb Osman b. Ömer nâm kimesne mahzarında bi’l-vekâle ikrâr ve takrîr-i kelâm edip karındaşım mezbûr Ömer’in taht-ı tasarrufunda olup karye-i mezbûre sınırı dâhilinde Yeni Değirmen kurbunda vâki‘ bir tarafdan İsmail nâm kimesne tarlası ve bir tarafdan Mahmud tarlası ve bir tarafdan Ahmed tarlası ve bir tarafdan tarîk-i âmla mahdûd olup iki keyl tohum istî‘âb eder bir kıt‘a tarla ve Eski Değirmen kurbunda vâki‘ bir tarafdan yine mezbûr İsmail tarlası ve bir tarafdan mezbûr Mahmud tarlası ve bir tarafdan dere ve bir tarafdan tarîk-i âmla mahdûd ve kezâlik iki tohum istî‘âb eder bir kıt‘a tarlayı ma‘rifet-i sâhib-i arz ile mezbûr Osman’a on beş esedî guruş bedel mukābelesinde bi’l-vekâle ferâğ ve tefvîz eyledim ba‘de’l-yevm zikr olunan tarla mezbûr Osman’ın hakk-ı müfevvezi olup mahallinde zabt ve tasarrufa tasallut eyledim dedikde gıbbe’t-tasdîki’ş-şer‘î mâ hüve’l-vâki‘ bi’t-taleb ketb olundu. Fî gurreti Recebi’l-müfred li sene seb‘a ve tis‘în ve elf.

Şuhûdü’l-hâl: Osman b. Ali, Mehmed Çelebi b. Mehmed, Mustafa Beşe b. Ahmed, Hüseyin b. Osman, Mahmud b. Osman, Ömer b. Mehmed, İsmail [b.] Ahmed Beşe.

(BAB46 - cilt: 19, sayfa: 134 - Hüküm no: 97 - Orijinal metin no: [12b-2])﻿

﻿

﻿

98. Hüküm

Saliha bt. Mahmud’un Salih Çelebi b. Ahmed’den muhâlaa yoluyla boşandığı

Mahrûse-i Galata müzâfâtından kasaba-i Tophâne mahallâtından Hendek mahallesinde sâkine olup zâtı İsmail b. İbrahim ve Abdülbâkī b. Hasan ta‘rîfleriyle mu‘arrefe olan Sâliha bt. Mahmud nâm hâtun meclis-i şer‘-i şerîf-i enverde işbu bâ‘isü’l-kitâb zevc-i muhâlı‘ı Sâlih Çelebi b. Ahmed mahzarında ikrâr ve takrîr-i kelâm edip mezbûr Sâlih Çelebi zevcim olup beynimizde hüsn-i zindegânîmiz olmamağla zimmetinde mütekarrir ve ma‘kūdun-aleyh olan bin beş yüz akçe mehr-i müeccelim ve nafaka-i iddet-i mu‘ayyenem üzerlerine ve me’ûnet-i süknâm dahi kendi üzerime olmak üzre zevcim mezbûr Sâlih Çelebi ile muhâla‘a-i sahîha-i şer‘iyye ile muhâla‘a edip ol dahi vech-i muharrer üzre hul‘-ı mezbûru kabûl eyledikden sonra hukūk-ı zevciyyete müte‘allika âmme-i de‘âvîden her birimiz âharın zimmetini ibrâ-i âmm-ı kātı‘ü’n-nizâ‘la ibrâ ve iskāt eyledik dedikde mezbûre Sâliha’nın minvâl-i muharrer üzre olan ikrârını mezbûr Sâlih Çelebi bi’l-muvâcehe tasdîk etmeğin mâ hüve’l-vâki‘ bi’t-taleb ketb ve imlâ olundu. Fi’l-yevm min Recebi’l-mürecceb li sene seb‘a ve tis‘în ve elf.

Şuhûdü’l-hâl: El-Hâc İbrahim b. Sefer, Hasan Efendi el-Müezzin, el-Hâc Mustafa b. Ahmed, Ali Bâli, Ahmed b. Mehmed.

(BAB46 - cilt: 19, sayfa: 134 - Hüküm no: 98 - Orijinal metin no: [12b-3])﻿

﻿

﻿

99. Hüküm

Gülbûy bt. Abdullah’ın sokakta bulduğu çocuk için nafaka takdiri

Mahmiye-i İstanbul’da Tercüman Yunus mahallesinde sâkine bâ‘isü hâze’l-kitâb Gülbûy bt. Abdullah nâm hâtun ba‘de’t-ta‘rîfi’ş-şer‘î meclis-i şer‘-i şerîf-i enverde takrîr-i kelâm ve ta‘bîr ani’l-merâm edip bundan akdem işbu Mustafa nâm sagīri mahmiye-i mezbûrede Beyceğiz mahallesinde vâki‘ Mehmed Ağa hamamı önünde lâkīt olduğu hâlde iltikāt ve ahz edip hâlâ hucr ve terbiyyemde olmağla sagīr-i mezbûrun nafaka ve kisve ve sâir levâzım-ı mezbûresi için kıbel-i şer‘den men lehü’l-hakku’t-taleb üzerine kadr-i ma‘rûf nafaka farz ve takdîr olunmak matlûbumdur dedikde fi’l-vâki‘ mezbûr Gülbûy’un takrîr-i meşrûhu vâkı‘a mutâbık idiği müte‘ayyin olmağın hâkim-i muvakki‘-i sadr-ı kitâb -tûbâ-lehû ve hüsnü me’âb-hazretleri dahi sagīr-i mezbûrun nafaka ve kisve ve sâir havâyic-i mühimmesi için kıbel-i şer‘den kadr-i ma‘rûf yevmî beş akçe nafaka ve kisve-bahâ farz ve takdîr buyurup meblağ-ı mefrûz-ı mezkûru sagīr-i mezbûrun levâzım-ı mühimmesine harc ve sarf ve lede’l-iktizâ istidâneye ve inde’z-zafer men lehû hakku’t-taleb üzerine rücû‘a mezbûre Gülbûy Hâtun’a izin verilmeğin mâ vaka‘a bi’t-taleb ketb olundu. Fi’l-yevmi’s-sânî min Recebi’l-mürecceb li sene seb‘a ve tis‘în ve elf.

Şuhûdü’l-hâl: El-Hâc Mustafa b. Tevekkül, Mehmed b. İdris, Hüseyin Efendi b. Mehmed, Musli b. Bâli, İbrahim Çelebi b. Ahmed.

(BAB46 - cilt: 19, sayfa: 135 - Hüküm no: 99 - Orijinal metin no: [12b-4])﻿

﻿

﻿

100. Hüküm

Solak Mustafa b. Mehmed’in borcuna mukabil verdiği rehinin satılması sonucu borçtan artan paranın Solak Mustafa’nın mirasçılarına intikali

Mahmiye-i İstanbul’da Ömer mahallesi ahâlîsinden olup bundan akdem mahrûse-i Edirne’de vefât eden Solak el-Hâc Mustafa b. Mehmed b. Abdullah’ın verâseti zevce-i metrûkesi Hatice bt. Halil’e ve sulbî kebîr oğulları Mehmed Çelebi ve Abdülkādir Beşe ve sulbiye kebîre kızı Rahime’ye münhasıra oldukdan sonra mezbûr Abdülkādir Beşe meclis-i şer‘-i şerîfde mahmiye-i mezbûrede Debbâğ Yunus mahallesinde sâkin Abdülvehhâb Efendi b. Ahmed mahzarında üzerine da‘vâ ve takrîr-i kelâm edip bundan akdem merkūm Abdülvehhâb Efendi babam müteveffâ-yı mezbûr el-Hâc Mustafa’ya hayâtında bin dört yüz guruşunu idâne ve teslîm ol dahi istidâne ve kabz ve mukābelesinde on dokuz Frenk astarını irhân ve teslîm mezbûr Abdülvehhâb Efendi dahi irtihân ve kabz ve kable’l-edâ ve’l-fek babam vefât edip ba‘dehû mezbûr Abdülvehhâb Efendi rehn-i mezbûru karındaşım mezbûr Mehmed Çelebi ma‘rifetiyle bin beş yüz yetmiş üç guruşa havâle ve âhara bey‘ ve kabz-ı semen ve semeninden deyn-i merkūmu edâ edip yüz yedi guruş mesârif-i ma‘lûmesini dahi istîfâ ve bâkī yüz otuz altı guruşu yedinde bâkī kalıp hâlâ ben bey‘ ve istîfâ ve mesârif-i mezbûreyi mücîz olmağla mezbûre Abdülvehhâb Efendi’ye suâl olunup meblağ-ı bâkī-i mezbûrdan benim hisseme âid olan kırk yedi buçuk guruşu bana edâ ve teslîme tenbîh olunmak matlûbumdur dedikde gıbbe’s-suâl mezbûr Abdülvehhâb Efendi cevâbında bundan akdem mezbûr Mehmed Çelebi kendi tarafından asâleten ve mezbûretân Hatice ve Rahime ve müdde‘î-i mezbûr taraflarından vekâleten meblağ-ı bâkī-i mezbûr yüz otuz altı guruşu benden tamâmen ahz u kabz etmişidi deyû def‘le mukābele edicek gıbbe’l-istintâk ve’l-inkâr mezbûr Abdülvehhâb Efendi’den def‘-i mezbûruna muvâfıka beyyine taleb olundukda ityân-ı beyyineden izhâr-ı acz ve istihlâf etmeğin fi’l-hakīka bundan akdem karındaşı mezbûr Mehmed Çelebi’yi ber vech-i muharrer kendi tarafından tevkîl etmeyip ve ol vechile hisse mütâlebesinden mezbûr Abdülvehhâb Efendi’nin zimmetini berî olmadığına müdde‘î-i mezbûr Abdülkādir Beşe’ye tahlîf teklîf olundukda ol dahi [alâ] vefki’l-mes’ûl yemîn billâhi’l-aliyyi’l-a‘lâ etmeğin mûcebiyle meblağ-ı bâkī-i mezbûrdan hissesi olan meblağ kırk yedi buçuk guruşu müdde‘î-i mezbûr Abdülkādir Beşe’ye edâ ve teslîme merkūm Abdülvehhâb Efendi’ye ba‘de’t-tenbîh mâ vaka‘a bi’t-taleb ketb olundu. Fi’l-yevmi’t-tâsi‘ ve’l-ışrîn min Cumâdelâhire li sene seb‘a ve tis‘în ve elf.

Şuhûdü’l-hâl: El-Hâc Ahmed b. Emir?, İbrahim Çelebi b. Ahmed, el-Hâc Mustafa b. Tevekkül, İsmail Çelebi b. Mustafa.

(BAB46 - cilt: 19, sayfa: 135 - Hüküm no: 100 - Orijinal metin no: [13a-1])﻿

﻿

﻿

101. Hüküm

Hacı Mehmed b. Hacı Mustafa’nın borcuna karşılık mallarını rehni

Mahrûse-i Galata’da Yolcuzâde mahallesinde sâkin çukacı el-Hâc Mehmed b. el-Hâc Mustafa nâm kimesne meclis-i şer‘-i şerîf-i enverde işbu bâ‘isü’l-kitâb el-Hâc Osman b. İbrahim mahzarında ikrâr-ı tâm ve takrîr-i kelâm edip mezbûr el-Hâc Osman bundan akdem yedinden iştirâ ve kabz eylediğim beynimizde adedi ve cinsi ma‘lûm Kazak esir bahâsından târih-i kitâbdan üç yüz altmış bir gün tamâmına değin müeccel ve mev‘ûd beş bin üç yüz esedî guruşu zimmetimde edâsı lâzım deynim olmağla meblağ-ı mezbûr mukābelesinde yedimde mülküm olup mahalle-i mezbûrede vâki‘ etrâf-ı erba‘adan ba‘zan Fâtıma Hâtun bt. Dilaver Efendi menzili ve ba‘zan Hatice Hâtun bt. hammâmî el-Hâc Halil Ağa mülkü ve ba‘zan tarîk-i hâs ve ba‘zan tarîk-i âm ile mahdûd hâriciyye ve dâhiliyye büyût-ı adîdeyi müştemil menzilimi ve yine yedimde mülküm olup mahrûse-i mezbûrede Sultan Bayezid mahallesinde vâki‘ bir tarafdan âhar mülküm ve bir tarafdan Çorbacı kızı odaları ve bir tarafdan Yusuf Efendi odaları ve bir tarafdan tarîk-i âm ile mahdûd büyût-ı adîdeyi müştemil menzilimi ve yine yedimde mülküm olup zikr olunan Sultan Bayezid mahallesinde vâki‘ iki tarafdan ânifen zikr olunan menzil ve bir tarafdan Vezri Ezmere nâm zimmî mülkü ve bir tarafdan tarîk-i âm ile mahdûd ve büyût-ı adîdeyi müştemil menzilimi cümle tevâbi‘ ve levâhıkları ile ba‘de’t-tahliyyeti’ş-şer‘iyye mezbûr el-Hâc Osman yedinden rehin vaz‘ ve teslîm ol dahi vech-i meşrûh üzre irtihân ve tesellüm ve kabûl eyledi dedikde gıbbe’t-tasdîki’ş-şer‘î mâ vaka‘a bi’t-taleb ketb olundu. Fî gurreti Recebi’l-ferd li sene seb‘a ve tis‘în ve elf.

Şuhûdü’l-hâl: Mehmed Efendi b. Yahya İmâm, Ahmed Efendi b. Üveys müezzin, Sinan Efendi b. Ali, Molla İsmail b. el-Hâc Yusuf, Ali Beşe b. Abdullah.

(BAB46 - cilt: 19, sayfa: 136 - Hüküm no: 101 - Orijinal metin no: [13a-2])﻿

﻿

﻿

102. Hüküm

Hacca giden Hacı Şaban b. Ali’nin vasiyeti

Mahmiye-i İstanbul’da Hüsam Bey mahallesinde sâkin el-Hâc Şaban b. Ali b. Abdullah nâm kimesne meclis-i şer‘-i şerîfde râfi‘ü hâze’l-kitâb el-Hâc Mehmed b. Mehmed nâm kimesne mahzarında ikrâr ve takrîr-i kelâm edip işbu sene-i mübârekede hacc-ı şerîfe azîmetim olmağın tarîk-i hacc-ı şerîfde bi emrillâhi te‘âlâ fevt olduğumda cemî‘ malımdan mahrûse-i Galata’ya tâbi‘ kazâ-i Bandırma’da sâkin Abd[i] Bey nâm kimesne zimmetinde hakkım olan yüz elli esedî guruşum, merkūm Abdi Bey’den kabz olunup ve elli beş aded un çuvalım ve dört aded gırar ve bir döşek ve bir yorgan ve bir kilim ve bir kürk ve bir kaftanım kıymetleri ile âhara bey‘ ve semenleri meblağ-ı mezbûr yüz elli esedî guruşa zam olundukdan sonra meblağ-ı mezbûrun elli esedî guruşu müdebberem olan orta boylu, açık kaşlı siyah ala gözlü Gürciyye[tü]’l-asl Şahbaz bt. Abdullah’a verile ve bin akçesi dahi iskāt-ı salâtım için verile ve iki bin akçesi ile eyyâm-ı mu‘tâdede tabh-ı ta‘âm olunup fukarâya it‘âm oluna. Bâkī her ne kalırsa kayınanam Hatice bt. Abdullah nâm hâtuna verile deyû vasiyyet ve tenfîzine mezbûr el-Hâc Mahmud’u vasî nasb ve i‘tibâr eylediğinde ol dahi vesâyet-i merkūmu kabûl ve merâsimini edâya müte‘ahhid olmağın mâ vaka‘a bi’t-taleb ketb olundu. Fî gurreti Recebi’l-mürecceb li sene seb‘a ve tis‘în ve elf.

Şuhûdü’l-hâl: Mahmud Efendi b. Veli el-İmâm, Ahmed Efendi b. Abdurrahman el-Müezzin, Süleyman Efendi b. Hızır, Ahmed Efendi b. Murad, el-Hâc İbrahim b. Mehmed.

(BAB46 - cilt: 19, sayfa: 137 - Hüküm no: 102 - Orijinal metin no: [13a-3])﻿

﻿

﻿

103. Hüküm

Hatice bt. Abdullah’ın vasiyeti

Mahmiye-i İstanbul’da Sunullah Efendi mahallesinde sâkine olup zâtı el-Hâc Abdullah b. Mehmed ve Osman b. Mehmed ta‘rîfleriyle mu‘arrefe olan Hatice bt. Abdullah nâm hâtun meclis-i şer‘-i hatîr-i lâzımü’t-tevkīrde dâmâdı bâ‘isü hâze’l-kitâb Şaban Çelebi b. Ali mahzarında ikrâr ve takrîr-i kelâm edip bi emrillâhi te‘âlâ fevt olduğumda, sülüs malımdan kifâyet mikdârı techîz ve tekfîn ve levâzım-ı defn ve iskāt-ı salât ve keffâret-i savm için harc ve sarf olunduğundan sonra vârisim olmamağla bâkī kalan malın cümlesi merkūm Şaban Çelebi’nin olsun deyû vasiyyet edip tenfîzine mezbûr Şaban Çelebi’yi vasiyy-i muhtâr eyledim dedikde ol dahi kabûl ve merâsimini edâya ta‘ahhüd etmeğin mâ vaka‘a bi’t-taleb ketb olundu. Fi’l-yevmi’s-sâmin ve’l-ışrîn min Cumâdelâhire li sene seb‘a ve tis‘în ve elf.

Şuhûdü’l-hâl: El-Hâc Abdullah b. Mehmed, Osman b. Mehmed, Mehmed b. Mustafa, El-Hâc Hasan b. Bayram.

(BAB46 - cilt: 19, sayfa: 138 - Hüküm no: 103 - Orijinal metin no: [13a-4])﻿

﻿

﻿

104. Hüküm

Fâtıma bt. Mehmed’in İbrahim Ağa b. Ahmed’den boşandığı

Mahmiye-i İstanbul’da Kemalpaşa mahallesi sâkinelerinden Fâtıma bt. Mehmed nâm hâtun tarafından husûs-ı âti’l-beyâna vekîl olduğu zâtını ma‘rifet-i şer‘iyye ile ârifân mahalle-i mezbûre sâkinlerinden Ahmed Çelebi b. Şaban ve Mustafa Çelebi b. Receb nâm kimesneler şehâdetleriyle şer‘an sâbit olan İsmail Beşe b. Mehmed meclis-i şer‘-i şerîf-i enverde müvekkile-i mezbûrenin zevc-i dâhili bâ‘isü hâze’l-kitâb İbrahim Ağa b. Ahmed mahzarında bi’l-vekâle ikrâr ve takrîr-i kelâm edip mezbûr İbrahim Ağa zimmetinde mütekarrir ve ma‘kūdun-aleyh olan yirmi bin akçe mehr-i müeccelim ve nafaka-i iddet-i mu‘ayyene-i ma‘lûmesi üzerlerine ve me’ûnet-i süknâm dahi kendi üzerime olmak üzre mezbûr (…) [İbrahim Ağa ile muhâla‘a-i sahîha-i şer‘iyye ile muhâla‘a edip ol dahi muhâla‘a-i mezbûreyi kabûl eyledikden sonra hukūk-ı zevciyyete müte‘allika] [13b] âmme-i da‘vâdan her birimiz âharın zimmetini ibrâ-i âmm-ı kātı‘ü’n-nizâ‘la ibrâ ve iskāt ettik dedikde gıbbe’t-tasdîki’ş-şer‘î mâ hüve’l-vâki‘ bi’t-taleb ketb olundu. Fi’l-yevmi’s-sâlis min Recebi’l-mürecceb li sene seb‘a ve tis‘în ve elf.

Şuhûdü’l-hâl: Mehmed Çelebi b. Ömer, Mustafa Çelebi b. Ahmed, Mehmed b. Mustafa, Yusuf b. Abdullah.

(BAB46 - cilt: 19, sayfa: 138 - Hüküm no: 104 - Orijinal metin no: [13a-5])﻿

﻿

﻿

105. Hüküm

Mahmud Paşa b. Mustafa’nın mirasçılarının aralarında anlaştıkları

Bundan akdem Kamaniçe muhâfazasında iken vefât eden merhûm Mahmud Paşa b. Mustafa Paşa’nın verâseti li ebeveyn kız karındaşı Sâime Hâtun ile zevce-i metrûkesi Râbia Hanım bt. Ahmed’e münhasıra olduğu mütehakkik oldukdan sonra zâtı ma‘rifet-i şer‘iyye ile ârifân Mehmed Çelebi b. Yusuf ve Mustafa Ağa b. Yusuf nâm kimesneler şehâdetleriyle mu‘arrefe olan merk[ûme] Sâime Hâtun meclis-i şer‘-i âlîde işbu bâ‘isü’l-kitâb merkūme Râbia Hanım mahzarında ikrâr ve takrîr-i kelâm edip mezbûre Râbia Hâtun mûrisim müteveffâ-yı mezbûrun terekesinden evsâf ve kıymetleri beynimizde ma‘lûme Nihal ve Kalender ve Enver ve Şivekâr ve Cici? ve Kadrşinâzes ve Zeyneb nâm câriyeleriyle Yusuf ve İvaz ve Halil nâm gulâmlarını ve yedimde olan defter nâtık olduğu üzre beynimizde ma‘lûme esâs-ı beytini ahz u kabz etmekle zikr olunan cevârî ve gılmân ve eşyâdan dört sehimden bana isâbet eden üç sehmi mezbûre Râbia Hanım’dan taleb ve da‘vâ eylediğimde ol dahi cevâbında mârrü’z-zikr cevârî ve gılmân ve eşyâ benim mülkümdür deyip müteveffâ-yı mezbûrun terekesinden olduğunu münkire olup ve benim müdde‘âma beyyinem olmayıp merkūme Râbia’nın yemîn etmesi dahi mukarrer olmağla muslihûn tavassut edip mezbûre Râbia Hanım da‘vâ-yı mezkûremden benimle iki yüz esedî guruşa sulh oldukda ben dahi sulh-i mezbûru kabûl ve bedel-i sulh olan meblağ-ı mezbûr iki yüz esedî guruşu mezbûre Râbia Hanım’dan bi’t-tamâm ahz u kabz ettiğimden sonra husûs-ı mezkûre ve beynimizde ma‘lûm menzile ve bi’l-cümle müteveffâ-yı mezbûrun terekesine müte‘allika cemî‘ de‘âvî ve eymân ve mütâlebâtdan mezbûre Râbia Hanım’ın zimmetini ibrâ-i âmm-ı kātı‘ü’n-nizâ‘la ibrâ ve iskāt edip mezbûre Râbia Hanım’a dahi bedel-i sulh olan meblağ-ı mezbûru dahi kezâlik müteveffâ-yı mezbûrun terekesine müte‘allika da‘vâdan benim zimmetimi ibrâ ve iskāt eyledi min ba‘d mezbûre Râbia Hanım ile müteveffâ-yı mezbûrun terekesine müte‘allika da‘vâ ve nizâ‘ım kalmadı dedikde gıbbe’t-tasdîki’ş-şer‘î mâ vaka‘a bi’t-taleb ketb olundu. Fi’l-yevmi’l-hâmis ve’l-ışrîn min Cumâdelâhire li sene seb‘a ve tis‘în ve elf.

Şuhûdü’l-hâl: Fahrü’l-akrân Mehmed Ağa Kethüdâ-yı şâtırân, Mehmed Çelebi b. Yusuf el-Müezzin, Mustafa Ağa b. Yusuf, el-Hâc Hüseyin Çelebi b. Ahmed, İbrahim Bey b. merhûm Melek Ahmed Paşa.

(BAB46 - cilt: 19, sayfa: 139 - Hüküm no: 105 - Orijinal metin no: [13b-1])﻿

﻿

﻿

106. Hüküm

Şevki Mehmed Efendi b. Muzaffer’in vakfiyesi

Hasbiyallâhü lâ ilâhe sivâhu mâ fîhi min asli’l-vakfı ve’ş-şurût cerâ ale’n-nemâti’l-muharreri’l-mebsût hukime bi’s-sıhhati ve’l-lüzûmi fîmâ yahvîhi bi husûsi ve’l-umûm mer‘iyyen li mâ tecibü mürâ‘âtihî fi’l-emri’l-evkāf sahîhan lâ rayben bi’l-ahlâf harrerehû el-fakīr ileyhi sübhânehû Mehmed Şeyhî b. Abdürrahim bi müvellâ hilâfeten bi medîneti Kostantıniyye -ufiye anhu-. Sipâs-i bî-kıyâs-ı ebedî ve sitâyiş-i bî-mikyâs-ı Sermedî ol vâkıf-ı hâl hazret-i Rabb-i müte‘âl -celle celâluhû ve te‘âlâ ve âmme nevâlihî- ve nevâlînin ihdâ-i bârgâh-ı akdes ve pîşgâh-ı mu‘allâ ve mukaddesi kılınmak evlâ ve ahrâdır ki li vechillâhi’l-meliki’l-Gaffâr bezl ve îsâl ihtiyâr eden mü’minîn ve mü’minât için i‘dâd-ı cennât-ı âliyât ve îcâd-ı derecât-ı besâsât edip envâ‘ ni‘am-ı ser sedîr? ile tevfîr eyledi ve şemâyim-i salavât-ı zâkiyât ve nesâyim-i teslîmât-ı zâ-simât? ol cenâb-ı risâlet-penâh sultân-ı serîr-i li ma‘a’llah sadr-nişîn-i bârgâh-ı ıstıfâ Hazret-i Muhammed Mustafa -aleyhi mine’s-salavât-asfâhâ ve mine’t-tahiyyât esnâhânın gülzâr-ı ravza-i bâhirü’l-envârında mücmer-i efrûz ve ıtır-sûz olmak elyak ve sezâdır ki ibâdât ve tâ‘ata sarf-ı evkāt ve tasadduk ve hayrâta bezl-i makdûrât eden ashâb-ı sa‘âdet ve erbâb-ı hidâyete gülzâr-ı na‘îmin esnâf-ı tezâyüd-i ebediyyesini tebşîr eyledi -sallallâhu aleyhi ve alâ âlihi’l-ethâr ve sahâbetihi’l-ahyâr mine’l-muhâcirîn ve’l-ensâr ve alâ men tebi‘ahüm mine’l-müctehidîn -rıdvânullâhi te‘âlâ aleyhim ecma‘în-zamîr-i münîr-i erbâb-ı elbâba hafî ve sır? değildir ki …? karâr ve esâs-ı i‘mâr nâ-üstüvâr mütehavvil ve nâ-pâyidâr olup âfiyetü’l-âfiye nefs-i nefîs-i insanı bu mesken-i fenâ-i mihnet-gâhdan güzer ve rûh-ı pür-fütûh-ı kâmrânî bu …? …? mahbesgâhdan sefer etmesi mukarrer olup fenâ-i dâr-ı dünyâ bî-şek ve …? ve bekāyı saray-ı âhiret nice delîl ve burhân ile zâhir ve nümâyândır binâen alâ zâlike işbu kitâb-ı belâgat-nişân ve sefer-i celîl-i abkari’l-beyânın imlâ ve inşâsına bâ‘is ve bâdî olan halîfe-i erbâb-ı dâniş ve irfân ve mefhari ashâb-ı hayrât ve ihsân umdetü’l-arefâ zübdetü’l-fusahâ tâlibü’l-meberrât ve râgıbü’l-isr Şevki Mehmed Efendi b. Muzaffer meclis-i şerîf-i dâimü’l-kıyâm ve mahfil-i dîn-i mübîn lâzımü’l-ikrâmda, evvelâ vakf-ı câ’i’l-vasfı zîver-i tescîl ve itmâm ile mütehallî kılıp ba‘dehû kāimmakām-ı mütevellî olmak için nasb ve ta‘yîn ettiği Receb Halîfe b. Hasan mahzarında ikrâr-ı sahîh-i şer‘î ve i‘tirâf-ı sarîh-i mer‘î edip ahlas-ı malımdan ve enfes-i menâlimden on bin kıt‘a esedî guruşumu sâir memlûkâtımdan ifrâz ve kemâl-i imtiyâz ile mümtâz kıldığımdan sonra hasbeten lillâhi’l-celîl ve taleben li ecri’l-cezîl vakf ve haps edip şöyle şart eyledi ki meblağ-ı mezbûrdan dokuz bin sekiz yüz guruşu kat‘â istirbâh ve istiğlâl olunmayıp akāra tebdîl olunmak için mütevellî yedinde makbûz ve mahfûz ola ve bâkī iki yüz guruşu alâ vechi’l-helâl istiğlâl olunup meblağ-ı mezbûrun mecmû‘u akāra tebdîl olununca mütevellîye cihet-i tevliyyet ta‘yîn ettiğim vazîfe-i mu‘ayyene ol meblağın gallesinden verile ve meblağ-ı mezbûr on bin guruşu akāra tebdîl olundukdan sonra akār-ı mezkûr hasbe’l-âde îcâr olunup hâsıl olan mecmû‘ icâresine mademki lâbis-i libâs-ı hayât olam kendim mutasarrıf olup dilediğimi gibi kendi mesârifime harc ve sarf eyleyem bi emrillâhi te‘âlâ dâr-ı fenâdan saray-ı bekāya irtihâlimden sonra icâre-i mezkûre vech-i âtî üzre tevzî‘ olunup evvelâ hizmetinde sâ‘î ve cahd? ve ehl-i kırâat ve mücevvid otuz nefer kimesne Dârü’l-hilâfeti’l-aliyye mahmiye-i Kostantıniyye’de merhûm ve magfûrun-leh Ebü’l-feth Sultan Mehmed Hân -aleyhi’r-rahmetü ve’r-rıdvân-hazretlerinin Câmi‘-i şerîf ve ma‘bed-i latîfinden ba‘de salâti’l-fecr Cum‘a gününden mâ‘adâ eyyâmda her biri Kur’ân-ı azîm ve Furkān-ı Kerîm’den birer cüz-i şerîf tilâvet ve sevâbını hazret-i risâlet-penâh cenâb-ı şefâ‘at-destgâhın rûh-ı mutahhar ve mukaddeslerine ihdâ edip vâlideynimin ve benim rûhumu du‘â-i hayr ile yâd eyleyip her biri yevmî ikişer akçe vazîfeye mutasarrıf olalar ve bunlardan ilm-i Kur’ân’da müsellem ve cümlesinden a‘lem bir kimesne reis ve ser-mahfil olunup eczâ-i şerîfe tilâvetinden sonra hatim du‘âsı edip mukābelesinde yevmî bir akçe vazîfeye mutasarrıf ola ve yine ser mahfil-i mezkûr noktacı olup mukābelesinde yevmî bir akçe vazîfeye mutasarrıf ola ve yine bunlardan biri müvezzi‘ olup eczâ-i şerîfeyi eczâ makāmına tevzî‘ ve ba‘de’l-hatm cem‘ eyleye mukābelesinde yevmî bir akçe vazîfeye mutasarrıf ola ve yine mahmiye-i mezbûrede kendi sâkin olduğum el-Hâc Hasanzâde mahallesinde vâki‘ mescidi şerîfde imâm olan kimesne ba‘de salâti’l-fecr sûre-i Yâsin-i şerîf tilâvet edip sevâbını vâlideynim ve benim rûhuma ihdâ eyleye mukābelesinde yevmî iki akçe vazîfeye mutasarrıf ola deyû istikāmeti gālib, fenninde mâhir bir münâsib kimesne hem câbî ve hem kâtib olup ba‘de edâi’l-hizme yevmî dört akçe vazîfeye mutasarrıf ola ve bir diyânet ile ma‘rûf ve istikāmetle mevsûf kimesne mütevellî olup şurût-ı mezkûremi kemâ yenbağī îfâsından sonra [14a] yevmî beşer akçe vazîfeye mutasarrıf ola ve saltanat-ı aliyyede zînet-efzâ-yı sadr-ı iftâ ve şeref-bahşâ-yı müttekâ-yı fetvâ olan şeyh-i meşâyihi’l-İslâm hazretleri kemâl-i lutflarından nezâret buyurup cihet-i nezâret yevmî bir akçe olarak zikr olunan cibâyet ve kitâbet kendi eytâmımdan mezbûr Receb b. Hasan’a ba‘de vefâtihî ola ve zükûrunun aslahına ba‘de utekāmın aslahına meşrûta olup ba‘de’l-inkırâz bir müstakīm kimesneye tevcîh oluna ve tevliyyeti mezbûre hayâtımda bana ba‘dehû ahbâbımdan Mahmud Ağa b. Sefer’e ba‘dehû kendi evlâdıma ve evlâd-ı evlâdıma ve evlâd-ı evlâd-ı evlâdıma batnen ba‘de batnin fer‘an an asl meşrûta olup mademki evlâdımdan gerek zükûr gerek inâs var iken tevliyyeti mezbûre âhara verilmeye, ve’l-iyâzü billâh evlâdım münkariz oldukdan sonra utekām ve evlâd-ı utekām ve evlâd-ı evlâd-ı utekām ve evlâd-ı evlâd-ı utekānın zükûrunun aslahına meşrûta ola ve ba‘de’l-inkırâz re’y-i hâkimü’ş-şer‘i’ş-şerîfe müfevvez olup diyânet ile ma‘rûf bir kimesneye tevcîh oluna ve mesârif-i mezkûreden fazlaya evlâdım ve evlâd-ı evlâdım ve evlâd-ı evlâd-ı evlâdım zükûr ve inâsı ale’s-seviyye batnen ba‘de batnin fer‘an an asl mutasarrıf olalar ve ba‘dehüm utekā ve utekātım evlâdları ve evlâd ve evlâdları ve evlâd ve evlâd-ı evlâdları neslen ba‘de nesl kezâlik zükûr ve inâsı ale’s-seviyye mutasarrıf olalar ve ba‘de inkırâzi’l-kül fazla-i mezkûre asl-ı vakfa zam oluna ve şurût-ı mezkûrenin tebdîl ve tağyîri merreten ba‘de uhrâ yedimde ola ve mürûr-ı eyyâm ve şühûr ve kürûr-ı a‘vâm ve duhûr ile şurût-ı mezkûreye ri‘âyet müte‘azzire olursa mutlaka fukarâ-i müslimîne sarf oluna deyû ta‘yîn-i şurût ve tebyîn-i kuyûd edip meblağ-ı mezbûr on bin kıt‘a esedî guruşunu mütevellî-i mezbûr Receb Halîfe’ye târih-i kitâbdan üç ay mukaddem def‘ ve teslîm ol dahi vakfiyyet üzre kabz ve tesellüm ve sâir mütevellîler tasarrufu gibi tasarruf eyledi dedikde gıbbe’t-tasdîki’ş-şer‘î ve’t-tahkīki’l-mer‘î vâkıf-ı ârif kelâmını cihet-i uhrâya sârif olup şu vechile da‘vâ-yı rücû‘ eder ki vakf-ı nukūd ve ana mübteniye şurût ve kuyûd inde’l-eimmeti’s-selâseti’n-nehârîr câ’iz olmayıp ve mürûr-ı eyyâm ve şühûr ile vakfa fütûr gelmek emr-i mukarrer olmağla vakf-ı mezbûrdan rücû‘ edip meblağ-ı mezbûru kendi yedim ile mahalline sarfa azîmet ettim mütevellî-i mezbûr meblağ-ı mezkûr ile üç ayda içinden vazîfe deyû ahz ettiğim dört yüz elli akçenin ecr-i mislinden ziyâde kabz ettiğim doksan akçeyi dahi kendi mesârifine sarf ile istihlâk etmeğin tazmîn ettirilmek matlûbumdur dedikde mütevellî-i merkūme Receb Halîfe dahi cevâba mütesaddî olup eğerçi vakf-ı nukūd inde’l-eimmeti’s-selâse sahîh değildir lâkin İmâm-ı mu‘teber ve hümâm-ı hunuyet ani’l-Bârî İmâm Züfer -rahime Rabbühû ve gufira-hazretlerinden vakf-ı nukūd ve ana mübteniye şurût ve kuyûdun sıhhatini dâric-i medâric-i rahmete Rabbihi’l-Bârî hazret-i el-İmâm Mehmed b. Abdullah el-Ensârî rivâyet etmişdir. Pes işbu rivâyet üzre meblağ-ı merkūmun vakfiyyeti sahîha olup ve şurût-ı vâkıf üzre istirbâh ettiğim iki yüz guruşun ribhinden vazîfe deyû kabz ve istihlâk ettiğim dört yüz elli akçeden doksan akçesi ecr-i misilden ziyâde olup lâkin ber mûceb-i şart-ı vâkıf bana helâl olmağla benim için zamân yoktur deyû red ve zamândan imtinâ‘ edicek isre’l-istintâk vâkıf-ı mûmâ-ileyh cevâbında imâm-ı Züfer hazretleri katında sıhhat-i vakf-ı nukūd adem-i mukārenet-i şart-ı bâtıl ile meşrûtdur bu husûsda ise şarteyn-i bâtıleyn mezkûrdur ki biri vâkıf menfa‘at-i vakfı kendi nefsine şart etse ve biri nukūdun akāra tebdîl olunması şartıdır şarteyn-i mezbûreynden her biri imâm-ı müşârün-ileyh indinde bâtıl ve mubteldir, öyle olucak bu minvâl üzre olan vakf-ı nukūd bir vechile sahîh olmaz deyû beynlerinde nizâ‘-ı mütemâdî olup muvakki‘-i sadr-ı kitâb olan hâkim-i hâsim hazretlerine müterâfi‘ân ve fasl ve hasma tâlibân olduklarında hâkim-i merkūm fuâde Rabbihi’l-Kayyûm dahi âlimen bi’l-hilâfi’l-cârî beyne’l-eimmeti’l-eşrâf mukaddemât-ı tarafeyne nazar ve teemmül eyledikde temhîd-i kavâ‘id-i hayrı evlâ ve teşmîl-i mebânî-i vakfı ahrâ görüp ale’r-rivâyeti’l-mezkûre vakf-ı merkūmun sıhhatine ve vâkıf küllen ve ba‘zan menfa‘at-i vakfı kendiye şart etmek İmâm Yusuf hazretleri mezheb-i şerîfi üzre mubtıl-ı vakf olmadığından mâ‘adâ şart-ı mezbûr dahi sahîh olup ve vakf-ı nukūdun akāra tebdîlini ba‘zı meşâyih-i kirâm tecvîz etmeleriyle alâ zâlike mütevellî-i mezbûrun dahi murâbahadan vazîfe deyû makbûz olan meblağ-ı mezbûrdan ecr-i mislinden ziyâdenin kıyemâtından berât-ı zimmetine hüküm eyledikden sonra vâkıf-ı mûmâ-ileyh inân-ı takrîrini semt-i âhara tevcîh edip eğerçi Hazret-i İmâm Züfer cenâbından vakf-ı nukūdun sıhhati mervîdir, lâkin İmâm-ı A‘zam hümâm-ı efham hazretleri katında sıhhat-i vakf lüzûmu müstelzime değildir bu takdîrce benim için geri rücû‘a mesâğ-ı şer‘î olmağla tekrâr rücû‘ eyledim deyû meblağ-ı mezbûru mütevellî-i merkūmdan istirdâd eyleyicek, lâkin imâm-ı sânî Hazret-i Ebû Yusuf es-Samedânî katında vâkıfın mücerred vakaftü kavliyle ve İmâm-ı Rabbânî el-İmâm Muhammed b. el-Hasan eş-Şeybânî hazretleri katında mütevellîye teslîm ve zikr-i te’bîd ile vakfa lüzûm ârız olur müşârün-ileyhimâ hazretleri mezheb-i şerîfleri üzre lüzûmuna dahi hüküm taleb ederim deyicek hâkim-i mûmâ-ileyh -lâ zâle’l-hakku câriyen beyne yedeyhi-hazretleri alâ re’yihime’s-sedîd vakf-ı mezbûrun lüzûmuna dahi hükm etmekle hükm-i sâbıkını (…) ve nizâ‘ ve cidâl bu vech üzre infisâm buldu. Fe-men beddelehû ba‘de mâ semi‘ahû fe-innemâ ismuhû ale’llezine yübeddilûnehû innallâhe semî‘un alîm ve ecrü’l-vâkıfı ale’l-hayyi’l-cevâdi’l-kerîm.

Cerâ zâlike ve hurrire fî gurreti Muharremi’l-harâm li sene seb‘a ve tis‘în ve elf.

Şuhûdü’l-hâl: Umdetü’l-emâcid ve’l-ekârim câmi‘ü’l-mehâmid ve’l-ekârim zü’l-kadri’r-râfi‘ Mehmed Bey Efendi b. el-merhûm İbrahim Paşa, a‘lemü’l-ulemâ’i’l-izâm Abdullah Efendi b. el-merhûm a‘rec Mustafa Efendi, umdetü’l-müderrisînü’l-fihâm Mehmed Efendi eş-şehîr bi Ahmed Efendizâde, mefharü’l-müderrisînü’l-kirâm Davudzâde İbrahim Efendi, zahrü’l-müderrisîn ve’l-akrân Ebûbekir Efendi el-ma‘rûf Beyzâvîzâde?, fahrü’s-sâlihîn? İbrahim Efendi b. Davud Efendi, fahrü’l-eimme Abdurrahman Efendi b. Hüseyin, [14b] fahrü’l-eşbâh el-Hâc İbrahim b. Mehmed, umdetü’l-a‘yân zübdetü’l-akrân Mahmud Ağa b. Sefer, İbrahim Çelebi b. el-Hâc Ahmed, İbrahim Çelebi b. el-Hâc İsmail, Mehmed Çelebi b. Şeyh, Mehmed Çelebi b. el-Hâc Receb, Ahmed Çelebi b. el-Hâc İbrahim, Yusuf Çelebi b. Abdullah, Ali Çelebi b. el-Hâc Fethi, Ahmed Çelebi b. el-Hâc Mehmed.

(BAB46 - cilt: 19, sayfa: 140 - Hüküm no: 106 - Orijinal metin no: [13b-2])﻿

﻿

﻿

107. Hüküm

İbrahim Çelebi b. Ahmed’in ev hissesini kardeşi Abdullah Çelebi’ye sattığı

Mahmiye-i İstanbul’da Mi‘mâr Sinan mahallesinde sâkin İbrahim Çelebi b. Abdi meclis-i şer‘-i şerîf-i enverde li ebeveyn karındaşı bâ‘isü hâze’l-kitâb Abdullah Çelebi mahzarında bi tav‘ihî ikrâr ve takrîr-i kelâm edip mülk-i mevrûsumuz olup mahalle-i mezbûrede vâki‘ bir tarafdan müezzine meşrûta olup Osman nâm kimesne tasarrufunda olan menzil ve bir tarafdan ba‘zan Hasan Efendi oğlu ve ba‘zan Kahvezân Hâtun mülkleri ve bir tarafdan Mustafa Çelebi mülkü ve bir tarafdan tarîk-i hâs ile mahdûd olup iki bâb tahtânî oda ve iki sofa ve bir su kuyusu ve kenîf ve cüneyneyi müştemil menzilde olan dört sehimden bana isâbet eden bir sehim hissemi cemî‘ tevâbi‘ ve levâhıkıyla tarafeynden îcâb ve kabûlü hâvî bey‘-i kat‘î ile karındaşım mezbûr Abdullah Çelebi’ye otuz esedî guruşa bey‘ ve teslîm ol dahi minvâl-i muharrer üzre iştirâ ve kabz ve tesellüm eyledikden sonra semeni olan meblağ-ı mezbûr otuz guruşu yedinden tamâmen ahz u kabz eyledim ba‘de’l-yevm menzili mahdûd-ı mezbûrda olan bir sehim hissede benim alâkam kalmayıp karındaşım mezbûr Abdullah Çelebi’nin mülk-i müşterâsı olmuşdur keyfe mâ yeşâ ve yahtâr mutasarrıf olsun dedikde gıbbe’t-tasdîki’ş-şer‘î mâ vaka‘a bi’t-taleb ketb olundu. Fi’l-yevmi’s-sâdis min Recebi’l-mürecceb li sene seb‘a ve tis‘în ve elf.

Şuhûdü’l-hâl: İbrahim Efendi b. Mehmed, Mehmed Çelebi b. Osman, Mehmed Çelebi b. Mustafa, Molla Ahmed b. Receb, Mustafa Çelebi b. Ahmed, Ömer Efendi b. el-İmâm, el-Hâc Hüseyin b. Ahmed.

(BAB46 - cilt: 19, sayfa: 144 - Hüküm no: 107 - Orijinal metin no: [14b-1])﻿

﻿

﻿

108. Hüküm

Ümmühâni bt. Abdullah’ın ariyet verdiği ve alanın da borcuna rehin olarak verdiği malları iadesi iddiasının asıl borçlu mevcut olmadığı için kabul edilmediği

Mahmiye-i İstanbul’da Öksüzce mahallesinde sâkine Ümmühâni bt. Abdullah nâm hâtun ba‘de’t-ta‘rîfi’ş-şer‘î meclis-i şer‘-i şerîf-i enverde Fîhzâde? Mehmed Çavuş vakfına hâlâ mütevellî râfi‘ü hâze’l-kitâb Halil Çelebi b. İlyas mahzarında üzerine da‘vâ edip gāib ani’l-meclis Kerime bt. Abdullah nân hâtun mukaddemâ mütevellî-i mezbûrdan iştirâ ve kabz eylediği yirmi guruş deyni mukābelesinde rehin vaz‘ etmeğe benden yirmi altın düğme ve bir mücevher bıçak kabz ve iznimle deyn-i mezbûr mukābelesinde rehin vaz‘ etmeğin hâlâ kendi malından mütevellî-i mezbûra meblağ-ı mezbûru edâ ile mârrü’z-zikr yirmi düğme ve bıçağımı taleb eylediğimde bana teslîmden imtinâ‘ eder suâl olunup meblağ-ı mezbûru kabz ve eşyâ-i mezkûreyi bana teslîme mütevellî-i mezbûre tenbîh olunması matlûbumdur dedikde merkūme Ümmühâni’nin da‘vâ-yı meşrûhasında gāibe-i mezkûre Kerime’nin huzûru şart mezbûrenin huzûrunsuz iddi‘â meşrû‘ olmamağın mütevellî-i mezbûre suâl dahi teveccüh etmeyip işbu vesîka bi’t-taleb zabten li’l-makāl ketb olundu. Fi’l-yevmi’l-ışrîn min Cumâdelâhire li sene seb‘a ve tis‘în ve elf.

Şuhûdü’l-hâl: Abdullah Çelebi b. Ali, Hâfız Mustafa Efendi b. İbrahim, Mustafa Çelebi b. Ahmed, İbrahim Çelebi b. Ahmed, İbrahim Çelebi b. Ahmed.

(BAB46 - cilt: 19, sayfa: 144 - Hüküm no: 108 - Orijinal metin no: [14b-2])﻿

﻿

﻿

109. Hüküm

Receb b. Halil’in Bolu’daki ev ve tarlalarını Halil b. Ahmed’e satması

Vilâyet-i Anadolu’da Bolu sancağında Yılanlı kazâsına tâbi‘ Koz nâm karye ahâlîsinden olup hâla mahmiye-i İstanbul’da Davudpaşa mahallesinde mütemekkin olan Receb b. Halil nâm kimesne meclis-i şer‘-i şerîf-i enverde yine karye-i mezbûr sükkânından bâ‘isü hâze’l-kitâb Halil b. Ahmed nâm kimesne mahzarında ikrâr ve takrîr-i kelâm edip silk-i mülkümde münselik olup karye-i mezbûrede vâki‘ bir tarafdan İsmail Beşe mülkü ve bir tarafdan Süleyman nâm kimesne mülkü ve bir tarafdan Osman nâm kimesne mülkü ve bir tarafdan tarîk-i âmla mahdûd ve bir bâb tahtânî oda ve kenîfi eşcâr-ı müsmire ve gayr-ı müsmire bağı müştemil ve avluyu müştemil menzilimi cemî‘ tevâbi‘ ve levâhıkı ile mezbûr Halil’e tarafeynden îcâb ve kabûlü hâvî bey‘-i kat‘î ile beş kıt‘a esedî guruşa bey‘ ve temlîk ve yine karye-i mezbûre sınırı dâhilinde vâki‘ taht-ı tasarrufumda olan ma‘lûmü’l-hudûd ve’l-kıta‘ tarlalarımı dahi sâhib-i arz ma‘rifetiyle yüz doksan beş guruş bedel mukābelesinde mezbûr Halil’e ferâğ ve tefvîz ol dahi ber vech-i muharrer emlâk-i mezbûreyi iştirâ ve temellük ve tarlaları tefevvüz ve kabûl eyledikden sonra semen-i mezbûr beş guruş ile ve bedel-i merkūm yüz doksan beş guruş ki cem‘an iki yüz guruşu mezbûr Halil yedinden tamâmen ahz u kabz eyledim ba‘de’l-yevm menzili mahdûd-ı mezkûr mülk-i müşterâsı ve tarlalar dahi hakk-ı müfevvezi olmağla mahallinde kabz ve tasarrufa mezbûr Halil’i taslît eyledim dedikde gıbbe’t-tasdîki’ş-şer‘î mâ hüve’l-vâki‘ bi’t-taleb ketb olundu. Fi’l-yevmi’s-sâlis min Recebi’l-mürecceb li sene seb‘a ve tis‘în ve elf.

Şuhûdü’l-hâl: Ali b. Ahmed, kalaycı Hasan Beşe, Yusuf b. İbrahim, İbrahim b. Habib, Receb b. Osman, Ahmed b. Şaban, Hüseyin Efendi b. Mehmed, Ahmed Çelebi b. Hüseyin.

(BAB46 - cilt: 19, sayfa: 145 - Hüküm no: 109 - Orijinal metin no: [14b-3])﻿

﻿

﻿

110. Hüküm

Martik v. Sedka’nın ev satışı

Mahmiye-i İstanbul’da Ebâ Eyyûb Ensârî Kapısı dâhilinde Koca Mustafa Paşa mahallesinde sâkin Martik v. Sedka nâm zimmî meclis-i şer‘-i şerîfde zevcesi Zülal bt. Libarid nâm nasrâniye ile sulbî kebîr oğlu Kirkor zimmî mahzarında ikrâr ve takrîr-i kelâm edip mahalle-i mezbûrede vâki‘ bir tarafı Mehmed Beşe vakfı ve tarafeyni Medîne-i Münevvere vakfından el-Hâc Hasan tasarrufunda olan menzil ve bir tarafdan tarîk-i âm ile mahdûd tabaka-i ulyâda bir oda ve bir sofa ve vustâda iki oda ve bir sofa ve süflâda bir ahır ve bir mahtab ve bi’r-i mâ ve kenîf ve suyu müştemil mülk menzilimi mezbûrân Kirkor ve Zülal’e tarafeynden îcâb ve kabûlü hâvî bey‘-i kat‘î ile üç yüz esedî guruşa bey‘ ve teslîm anlar dahi ale’l-iştirâki’s-seviy iştirâ ve tesellüm ettiklerinden sonra semen-i mezkûrdan merkūme Zülal’in zimmetine lâzım gelen yüz elli esedî guruşu kendiye ol mikdâr deynim olmağla takās, ol dahi mukāssa ve kabûl edip ve oğlum mezbûr Kirkor’un hissesine lâzım gelen yüz elli guruşu merkūm Kirkor’a hibe ve temlîk ol dahi ittihâb ve temellük eyledi ba‘de’l-yevm menzili mezbûr merkūmân Kirkor ve Zülal’in iştirâk-i seviy üzre silk-i müşterâları olup benim alâkam kalmamışdır dedikde gıbbe’t-tasdîki’ş-şer‘î mâ vaka‘a bi’t-taleb ketb olundu. Fî gurreti Recebi’l-mürecceb li sene seb‘a ve tis‘în ve elf.

Şuhûdü’l-hâl: Hâfız İsmail Efendi el-İmâm, Ahmed Çelebi b. ( ) el-Müezzin, üstâd Musa b. İbrahim Dede, İsmail Beşe b. Resul, Halil b. Mehmed.

(BAB46 - cilt: 19, sayfa: 145 - Hüküm no: 110 - Orijinal metin no: [14b-4])﻿

﻿

﻿

111. Hüküm

Mustafa b. Ahmed’in tarlalarını Mustafa b. Ömer’e kiraladığı

Vilâyet-i Anadolu’da Kastamonu müzâfâtından Cide kasabasında Câmi‘-i Kebîr mahallesi ahâlîsinden olup mahmiye-i İstanbul’da Sultan Mehmed Hân Câmi‘-i şerîfi kurbunda Harâccı Muhyiddin mahallesinde mütemekkin olan bâ‘isü hâze’l-kitâb Mustafa b. Ahmed meclis-i şer‘-i şerîf-i enverde kasaba-i mezbûre sükkânından olup mahalle-i mezbûrede müsâfiren sâkin olan diğer Mustafa b. Ömer mahzarında üzerine da‘vâ ve takrîr-i kelâm edip taht-ı tasarrufumda olup kasaba-i mezbûre sınırı dâhilinde vâki‘ ma‘lûmü’l-hudûd ve’l-kıta‘ mecmû‘ tarlalarımı mezbûr diğer Mustafa’ya altı keyl buğday ve altı keyl arpa vermek üzre bin doksan beş senesinde îcâr ol dahi istîcâr ve kabûl etmekle hâlâ suâl olunup ücret-i mezbûreyi bana teslîme tenbîh olunmak matlûbumdur dedikde gıbbe’s-suâl ve’l-inkâr, müdde‘î-i mezbûrdan müdde‘âsına mübeyyine beyyine taleb olundukda kasaba-i mezbûrede zikr olunan Câmi‘-i Kebîr mahallesi sükkânından olup mezkûr Harâccı Muhyiddin mahallesinde mütemekkin Mustafa b. Musa ve Hasan b. Şaban nâm kimesne li ecli’ş-şehâde meclis-i şer‘a hâzırân olup istişhâd olunduklarında fi’l-hakīka müdde‘î-i mezbûr Mustafa b. Ahmed taht-ı tasarrufunda olup kasaba-i mezbûre sınırında vâki‘ ma‘lûmü’l-hudûd ve’l-kıta‘ tarlalarını mezbûr diğer Mustafa’ya altı keyli buğday ve altı keyli arpa olmak üzre bin doksan beş senesinde on iki keyl terekeye bizim huzûrumuzda îcâr ol dahi ber vech-i muharrer istîcâr ve kabûl eyledi biz bu husûsa bu vech üzre şâhidleriz şehâdet dahi ederiz deyû her biri edâ-i şehâdet-i şer‘iyye eylediklerinde ba‘de’t-ta‘dîl ve’t-tezkiyye şehâdetleri makbûle olmağın mûcebiyle ba‘de’l-hükm ücret-i mezbûreyi mahallinde müdde‘î-i mezbûre def‘ ve teslîm merkūm diğer Mustafa’ya tenbîh olunup mâ vaka‘a bi’t-taleb ketb olundu. Fi’l-yevmi’r-râbi‘ min Recebi’l-ferd li sene seb‘a ve tis‘în ve elf.

Şuhûdü’l-hâl: Mehmed b. Hasan, Hasan b. Şaban, el-Hâc Mustafa b. Tevekkül, İbrahim Çelebi b. Ahmed, Mehmed Çelebi b. İdris.

(BAB46 - cilt: 19, sayfa: 146 - Hüküm no: 111 - Orijinal metin no: [15a-1])﻿

﻿

﻿

112. Hüküm

Kazar v. Serkis’in bazı eşyalarını gelini Ebva bt. Serkis’e hibe ettiği

Mahmiye-i İstanbul’da Balatkapısı dâhilinde Hoca Ali mahallesinde sâkin Kazar v. Serkis nâm zimmî meclis-i şer‘-i şerîf-i enverde oğlunun zevcesi işbu bâ‘isetü’l-vesîka Ebva bt. Serkis nâm nasrâniye muvâcehesinde ikrâr ve takrîr-i kelâm edip eşyâ-i memlûkemden üç beledî döşek ve sekiz yastık ve dört minder kılıfı ve bir mâî velense ve iki Yanbolu keçesi ve dört köhne yemeni yorgan ve bir kebîr leğen ve sekiz sahan ve bir tava ve bir güğüm ve bir ibrik ve bir sini ve bir baklava tepsisi ve iki kebîr tencere ve bir leğen ve iki sagīr tencere ve bir çuval ve sekiz tâne lengerî sahan ve bir şamdan ve üç sagīr şamdan ve iki keçe ve bir hamam leğeni ve üç yüz yastığı ve bir köhne sandık ve iki demirli sandığımı merkūme Ebva’ya hibe-i sahîha-i şer‘iyye ile hibe ve teslîm ol dahi meclis-i hibede ittihâb ve kabûl ve tesellüm ve kabz eyledi. Serkis nâm nasrâniye dahi ba‘de’t-ta‘rîf meclis-i şer‘de merkūme Ebva muvâcehesinde ikrâr ve takrîr-i kelâm edip ben dahi eşyâ-i memlûkemden üç miskāl inci ve ikilik bir Macar altını ve bir çift zümrüd küpe ve üç altın hâtem ve on iki pafta bir mücevher altın bohça ve iki yüz dirhem bir sîmger kemer kuşak ve altmış beş miskāl bir çift altın bilezik merkūme Ebva’ya hibe ve teslîm ve temlîk ol dahi meclis-i hibede ittihâb ve tesellüm eyledi min ba‘d eşyâ-i merkūme mesfûre Ebva’nın mülk-i mevhûbu olup benim alâka ve medhalim kalmamışdır dedikde gıbbe’t-tasdîki’ş-şer‘î mâ vaka‘a bi’t-taleb ketb olundu. Fi’l-yevmi’s-sâmin ve’l-ışrîn min Cumâdelâhire li sene seb‘a ve tis‘în ve elf.

Şuhûdü’l-hâl: Mahmud Beşe b. Osman, Ali Çelebi b. Receb, el-Hâc Kenan el-Attâr, el-Hâc Abdülkādir b. Mehmed, el-Hâc Musa b. ( ), Hasan Çelebi b. Yusuf, es-Seyyid Ahmed b. es-Seyyid Mahmud.

(BAB46 - cilt: 19, sayfa: 147 - Hüküm no: 112 - Orijinal metin no: [15a-2])﻿

﻿

﻿

113. Hüküm

Meryem Hatun bt. Ali’nin evini Osman b. İbrahim’e satması

Medîne-i Galata müzâfâtından kasaba-i Kasımpaşa’da Çatma Mescid mahallesinde sâkine zâtı ma‘rifet-i şer‘iyye ile ârifân Mustafa b. Ali ve Edhem b. el-Hâc Mehmed ta‘rîfleriyle mu‘arrefe olan Meryem Hâtun bt. Ali Kapudân meclis-i şer‘-i şerîf-i enverde mahmiye-i İstanbul’da Altıpoğaça mahallesi sükkânından işbu râfi‘ü’l-kitâb el-Hâc Osman b. İbrahim mahzarında bi tav‘ihâ ikrâr ve takrîr-i kelâm edip akd-i âti’z-zikrin sudûruna değin silk-i mülkümde münselik olup mârrü’z-zikr Çatma Mescid mahallesinde vâki‘ bir tarafdan kız karındaşım Havva Hâtun bostanı ve bir tarafdan Mustafa Çelebi b. Halil Kapudân mülkü ve bir tarafdan ba‘zan Hammâmîzâde Yahya Çelebi veresesi mülkleri ve ba‘zan mahalle imâmı menzili ve ba‘zan Lütfi Çelebi ve Ahmed Çelebi menzili ve ba‘zan Hasan Çavuş odaları ve bir tarafdan tarîk-i âm ile mahdûd hâricen ve dâhilen fevkānî ve tahtânî on iki bâb oda ve hamam ve zindanı müştemil mülk menzilimi bi cümleti’t-tevâbi‘ ve’l-levâhık ve kâffeti’l-hukūk ve’l-merâfık tarafeynden îcâb ve kabûlü hâvî şurût-ı müfsideden ârî bey‘-i kat‘î ile mezbûr el-Hâc Osman’a iki bin elli esedî guruşa bey‘ ve teslîm ol dahi iştirâ ve tesellüm ve kabûl ettiğinden sonra semen-i mezbûrun sekiz yüz elli guruşunu mezbûr el-Hâc Osman’a cihet-i karz-ı şer‘îden zimmetimde vâcibü’l-edâ deynim olan bin sekiz yüz elli guruşa takās, ol dahi mukāssa ve kabûl ve bâkī kalan iki yüz guruşu bana edâ ve teslîm ben dahi yedinden tamâmen ahz u kabz eyledim ba‘de’l-yevm menzili mezbûrda bir vechile alâka ve medhalim kalmayıp mezbûr el-Hâc Osman’ın mülk-i müşterâsı ve hakk-ı sırfı olmuşdur dedikde gıbbe’t-tasdîki’ş-şer‘î mâ vaka‘a bi’t-taleb ketb olundu. Fi’l-yevmi’t-tâsi‘ ve’l-ışrîn min Cumâdelâhire li sene seb‘a ve tis‘în ve elf.

Şuhûdü’l-hâl: Yahya Efendi el-İmâm, Sinan Efendi el-Müezzin, Ahmed Efendi b. Yusuf, Ahmed Efendi b. Mustafa, el-Hâc Receb b. Mustafa.

(BAB46 - cilt: 19, sayfa: 148 - Hüküm no: 113 - Orijinal metin no: [15a-3])﻿

﻿

﻿

114. Hüküm

Mehmed b. Mustafa’nın oğlu Mehmed’i bakamadığından evlatlık verdiği

Vilâyet-i Anadolu’da Gönen kasabası ahâlîsinden olup mahmiye-i İstanbul’da Çukurbostan mahallesinde müsâfiren sâkin Mehmed b. Mustafa meclis-i şer‘-i şerîfde mahmiye-i mezbûrede Seferikoz mahallesi sükkânından Mehmed b. Durak ile zevcesi İsmihan bt. Ahmed nâm hâtun mahzarında ikrâr ve takrîr-i kelâm edip sulbî oğlum işbu Mehmed nâm sagīrin hâdinesi olmamağla terbiyye ve infâka adem-i kudretim olduğuna binâen sagīr-i mezbûru mezbûrân Mehmed ve İsmihan’a def‘ ve teslîm ve nafaka ve kisvesi için târih-i kitâbdan yevmî altışar akçe harc ve sarfa ve lede’l-iktizâ bana rücû‘a izn ve icâzet verdim anlar dahi vech-i meşrûh üzre kabz ve tesellüm eylediler dedikde gıbbe’t-tasdîki’l-mu‘teber mezbûrân Mehmed ve İsmihan mezbûr Mehmed huzûrunda takrîr-i kelâm edip eğer sagīr-i mezbûru bizden taleb ve da‘vâ etmezse meblağ-ı mukarrer-i mezkûr ile mezbûra mürâca‘at etmemek üzre ta‘ahhüd eyledik dediklerinde mâ vaka‘a bi’t-taleb ketb olundu. Fi’l-yevmi’t-tâsi‘ ve’l-ışrîn min Cumâdelâhire li sene seb‘a ve tis‘în ve elf.

Şuhûdü’l-hâl: Şaban Efendi b. Ahmed el-İmâm, Mehmed Efendi b. Ahmed el-İmâm, Ahmed Efendi Arabzâde, Musa Çelebi b. Ali, Hüseyin Efendi b. Ahmed.

(BAB46 - cilt: 19, sayfa: 148 - Hüküm no: 114 - Orijinal metin no: [15a-4])﻿

﻿

﻿

115. Hüküm

Hüseyin b. Mehmed’in vârislerinin ve alacaklılarının aralarında anlaştıkları

Medîne-i Sinop ahâlîsinden olup mahrûse-i Galata’ya tâbi‘ Yeniköy nâm karyede sâkin iken bundan akdem maktûlen vefât eden Hüseyin b. Mehmed b. İslâm’ın cedde-i sahîhası ve hasren vârisesi Fâtıma bt. Revan b. Şaban nâm hâtun tarafından husûs-ı âti’l-beyâna vekîl olduğu zât-ı mezbûreyi ma‘rifet-i şer‘iyye ile ârifân medîne-i mezbûre ahâlîsinden Mustafa b. el-Hâc Hasan ve Ömer b. İbrahim şehâdetleriyle şer‘an sâbit olan dâmâdı İbrahim b. Mehmed meclis-i şer‘-i şerîfde yine medîne-i mezkûre ahâlîsinden olup hâlâ zikr olunan Yeniköy’de mütemekkin olmağla müteveffâ-yı mezbûrun terekesine emâneten vâzı‘ü’l-yed olan el-Hâc Mehmed b. Ali mahzarında bi’l-vekâle ikrâr ve takrîr-i kelâm edip bundan akdem mezbûr el-Hâc Mehmed’den tereke-i mezbûreyi taleb ve da‘vâ eylediğimde ol dahi cevâbında biz mukaddemâ tereke-i ma‘lûme-i mezbûrenin mikdâr-ı ma‘lûmunu müvekkile-i mezbûreye irsâl ve mâ‘adâsını emîn-i beytülmâl yedinden şer‘an ahz u kabz edip ve hâlâ benim müteveffâ-yı mezbûr zimmetinde cihet-i deyn-i şer‘îden üç yüz altmış guruş hakkım vardır demekle beynimizde münâza‘ât-ı kesîre vâkı‘a olmuşidi el-hâletü hâzihî muslihûn tavassut edip mezbûr el-Hâc Mehmed benimle yüz yirmi guruş üzerine sulh olundukda ben dahi sulh-i mezbûru kabûl ve bedel-i sulh olan meblağ-ı mezbûr yüz yirmi guruşu yedinden ahz u kabz ettiğimden sonra ben bi’l-vekâle ber vech-i mübeyyen müteveffâ-yı mezbûrun cümle terekesine ve târih-i kitâba gelince sâir hakk-ı ma‘lûme ve mechûleye müte‘allika âmme-i da‘vâdan mezbûr el-Hâc Mehmed’in dâmâdı Mustafa Çelebi b. Ali’nin zimmetini ibrâ-i âmla ibrâ ve iskāt edip ol dahi bedel-i sulh-i mezbûra ve müdde‘âsı olan meblağ-ı mezbûra ve bi’l-cümle husûs-ı mezkûra müte‘allika cemî‘ da‘vâdan kezâlik müvekkile-i mezbûrenin zimmetini ve benim zimmetimi ibrâ-i âmla ibrâ ve iskāt eyledi min ba‘d birbirimiz ile da‘vâ ve nizâ‘ımız kal[ma]mışdır dedikde gıbbe’t-tasdîki’ş-şer‘î mâ vaka‘a bi’t-taleb ketb olundu. Fi’l-yevmi’s-sânî min Recebi’l-mürecceb li sene seb‘a ve tis‘în ve elf.

Şuhûdü’l-hâl: Hasan Efendi b. Musa, Hasan Ağa b. Ali, Ali Çelebi b. Mehmed, el-Hâc Mustafa b. Tevekkül, Mustafa b. Abdullah.

(BAB46 - cilt: 19, sayfa: 149 - Hüküm no: 115 - Orijinal metin no: [15b-1])﻿

﻿

﻿

116. Hüküm

Emine bt. Abdullah’ın vefatında evinin vasiyet ettiği sütoğlu ve kocasına intikal ettiği ve bilâhare satıldığı

Mahmiye-i İstanbul’da Lâleli çeşme kurbunda Mesih Paşa-yı Atîk mahallesinde sâkin iken bundan akdem vefât eden Emine bt. Abdullah nâm hâtun hayâtında rızâ‘an oğlu Mehmed Çelebi b. Ahmed nâm kimesne ile beynlerinde müşterek zikri câ’î menzilden nısf hissesinin bir sülüsünü vefâtından sonra âhara bey‘ ve semenini vücûh-ı birre sarfa vasiyyet ve tenfîzine es-Seyyid Abdülkādir Efendi b. es-Seyyid Mehmed’i vasiyy-i muhtâr edip ve bâkī sülüsânının nısfı dahi zevci Şeyh Mehmed b. Ebülkasım [nâm] kimesne bi’l-farîza hissesi ve nısf-ı âharını dahi mezbûr Mehmed Çelebi’ye kezâlik vasiyyet ve musırraten vefât etmekle ber mûceb-i vasiyyet nısf-ı mezbûrun sülüsünü mezbûr es-Seyyid Abdülkādir Efendi bi’l-vesâye kabz ve sülüs olup sülüsân-ı bâkiyânın nısf olmak üzre mezbûr Mehmed Çelebi vasiyyete ve nısf-ı âharı zevc-i mezbûr Şeyh Mehmed’e irsen isâbet ve intikāl edip ba‘dehû zevc-i mezbûr Şeyh Mehmed menzili mezbûrda olan sülüs hisse-i irsiyyesini mezbûr Mehmed Çelebi’ye semen-i ma‘lûme-i makbûza bey‘ ve teslîm etmekle menzili mezbûrun ber vech-i mübeyyen altı sehimden beş sehmi şirâen ve vasiyyeten mezbûr Mehmed Çelebi’nin mülk ve hakkı olup ve südüs-i bâkīsi vasiyy-i merkūm es-Seyyid Abdülkādir Efendi yedinde olup mezbûr es-Seyyid Abdülkādir Efendi merkūm Mehmed Çelebi tarafından husûs-ı âti’l-beyâna vekîl olduğu şer‘an sâbit ve mütehakkik oldukdan sonra mezbûr es-Seyyid Abdülkādir Efendi vesâyeten ve vekâleten meclis-i şer‘-i şerîfde bâ‘isü hâze’l-kitâb Ali Ağa b. Veli mahzarında ikrâr ve takrîr-i kelâm edip mahalle-i mezbûrede vâki‘ üç tarafdan Gevher Hâtun ve Hatice Hâtun mülkleri ve bir tarafdan tarîk-i âmla mahdûd olup yüz elli zirâ‘ arsa üzerine mebnî dâhiliyyesinde bir bâb oda ve bir sofa ve bir matbah ve bir kiler ve bir kenîf ve hâriciyyesinde iki bâb fevkānî oda ve bir ahırı müştemil menzili, bi cümleti’t-tevâbi‘ ve’l-levâhık mezbûr Ali Ağa’ya bey‘-i kat‘î ile altı yüz elli esedî guruşa bey‘ ve teslîm ol dahi ber vech-i muharrer iştirâ ve tesellüm ve kabûl eyledikden sonra semeni olan meblağ-ı mezbûr altı yüz elli guruşun beş yüz kırk bir guruş ve iki sülüs guruşunu mezbûr Mehmed Çelebi’ye ve yüz sekiz guruş bir sülüs guruşunu mezbûr Ali Ağa bana edâ ve teslîm biz dahi yedinden tamâmen ahz u kabz eyledik ba‘de’l-yevm menzili mahdûd-ı mezbûrun cümlesi mezbûr Ali Ağa’nın emlâk-i müşterâsıdır keyfe mâ yeşâ ve yahtâr mutasarrıf olsun dedikde gıbbe’t-tasdîki’ş-şer‘î mâ hüve’l-vâki‘ bi’t-taleb ketb olundu. Fi’l-yevmi’s-sâmin [min] şehri Recebi’l-mürecceb li sene seb‘a ve tis‘în ve elf.

Şuhûdü’l-hâl: Şaban Efendi b. Abdurrahman el-İmâm, Hâfız Efendi b. el-Hâc İbrahim, es-Seyyid İsmail b. es-Seyyid Abdülkādir, el-Hâc Mustafa b. Tevekkül, es-Seyyid Hüseyin b. es-Seyyid Mehmed, Mustafa Ağa b. Abdullah.

(BAB46 - cilt: 19, sayfa: 150 - Hüküm no: 116 - Orijinal metin no: [15b-2])﻿

﻿

﻿

117. Hüküm

Hasan b. Mehmed’in vefatıyla müdebber kölesi İbrahim b. Abdullah’ın azatlı olduğu

Vilâyet-i Rumeli’nde Ohri kasabası ahâlîsinden olup bundan akdem hacc-ı şerîfden gelirken Medîne-i Münevvere’de vefât eden Ordu-yı hümâyûn berberlerinden Deli Mehmed oğlu demekle ma‘rûf olmağla zikri hadden? müstağnî olan el-Hâc Hasan b. Mehmed’in ber vech-i âtî abd-i müdebberi olduğunu iddi‘â eden işbu orta boylu, açık kaşlı, ala gözlü Nemçeviyyü’l-asl İbrahim b. Abdullah meclis-i şer‘-i şerîf-i enverde müteveffâ-yı mezbûrun vasiyy-i muhtârı olmağla kendiye rık olmak üzre vâzı‘ü’l-yed olup sâbıkan sakabaşı olan umdetü’l-emâsil el-Hâc Süleyman Ağa b. Abdullah mahzarında üzerine da‘vâ ve takrîr-i kelâm edip müteveffâ-yı mezbûr el-Hâc Hasan hayâtında Medîne-i Münevvere’de ben yedinde abd-i memlûkü iken benim için abd-i memlûküm İbrahim müdebberem olsun deyû beni tedbîr-i mutlak ile müdebber edip ba‘dehû vefât etmekle ben sâir ahrâr-ı asliyyîn gibi hür olmuşiken hâlâ vasiyy-i merkūm Süleyman Ağa bana rık [16a] olmak üzre bi gayri hakkın vaz‘-ı yed edip suâl olunup üzerinde yed-i mubtılasını izâle ve sebîlim tahliyye olunmak matlûbumdur dedikde gıbbe’s-suâl ve’l-inkâr, müdde‘î-i mezbûr İbrahim’den sıdk-ı makāline muvâfık beyyine taleb olundukda mahmiye-i İstanbul’da Karagümrük kurbunda Ali Paşa-yı Atîk mahallesinde sâkin el-Hâc Abdullah Efendi b. Ahmed ve Kalenderhâne mahallesinde sâkin el-Hâc Süleyman b. Musa ve Saray-ı atîk-i sultânî teberdârlarından el-Hâc Ahmed Bey b. Hasan nâm kimesneler li ecli’ş-şehâde meclis-i şer‘a hâzırân olup istişhâd olunduklarında fi’l-vâki‘ Ordu-yı hümâyûn berberlerinden Deli Mehmed oğlu demekle meşhûr olan müteveffâ-yı merkūm Ohrili el-Hâc Hasan b. Mehmed hayâtında Medîne-i Münevvere’de işbu mevsûf-ı mezbûr İbrahim yedinde abd-i memlûkü iken mezbûr İbrahim için abd-i memlûküm İbrahim müdebberem olsun deyû bizim huzûrumuzda işbu mezbûr İbrahim’i tedbîr-i mutlak ile müdebber eyledi biz bu husûsa bu vech üzre şâhidleriz şehâdet dahi ederiz deyû her biri edâ-i şehâdet-i şer‘iyye ettiklerinde ba‘de’t-ta‘dîl ve’t-tezkiyye şehâdetleri makbûle olmağın mûcebince müteveffâ-yı mezbûr İbrahim’in ıtkına ba‘de’l-hükmi’ş-şer‘î mâ vaka‘a bi’t-taleb ketb olundu. Fi[‘l-yevmi’]s-sâlis min Recebi’l-mürecceb li sene seb‘a ve tis‘în ve elf.

Şuhûdü’l-hâl: Mustafa Ağa b. Abdurrahman Ser-muhzırân, el-Hâc Ahmed b. Çukadâr, İbrahim Çelebi b. Ahmed, Mehmed Çelebi b. İdris.

(BAB46 - cilt: 19, sayfa: 151 - Hüküm no: 117 - Orijinal metin no: [15b-3])﻿

﻿

﻿

118. Hüküm

Emine bt. Ahmed’in evini Hüseyin Efendi b. Resul’e satması

Mahmiye-i İstanbul’da İskender Paşa mahallesinde sâkine Emine bt. Ahmed nâm hâtun tarafından husûs-ı âti’l-beyâna vekîl olduğu zâtı ma‘rifet-i şer‘iyye ile ârifân mahalle-i mezbûre imâmı olan Resul Efendi b. Musa ve müezzin Hasan Halîfe b. Burhaneddin şehâdetleriyle şer‘an sâbit olan Hüseyin Ağa b. Abdullah meclis-i şer‘-i hatîr-i lâzımü’t-tevkīrde işbu bâ‘isü’l-kitâb Hasan Efendi b. Resul mahzarında bi’l-vekâle ikrâr-ı tâm ve takrîr-i kelâm edip akd-i âtî sudûruna değin müvekkilem mezbûre Emine Hâtun yedinde mülkü olup mahalle-i mezbûrede vâki‘ bir tarafı Fâtıma Hâtun mülkü ve bir tarafı Hatice menzili ve bir tarafı merhûm Hurrem Bey vakfından olup türbedâr Mehmed Çelebi veresesi tasarruflarında olan menzil ve bir tarafı tarîk-i hâs ile mahdûd bir bâb tahtânî oda ve bir kenîf ve bir ahır ve bir su kuyusu ve bir mikdâr avlu ve taş duvarı müştemil menzilini, cümle tevâbi‘ ve levâhıkıyla tarafeynden îcâb ve kabûlü hâvî bey‘-i kat‘î ile mezbûr Hüseyin Efendi’ye üç yüz esedî guruşa bey‘ ve teslîm ol dahi vech-i meşrûh üzre iştirâ ve tesellüm ve kabûl ettikden sonra semeni olan meblağ-ı mezbûr üç yüz guruşu müvekkilem mezbûre Emine Hâtun merkūm Hüseyin Efendi yedinden tamâmen ahz u kabz eyledi ba‘de’l-yevm menzili mahdûd-ı mezkûr merkūm Hüseyin Efendi’nin mülk-i müşterâsıdır keyfe mâ yeşâ ve yahtâr mutasarrıf olsun dedikde gıbbe’t-tasdîki’ş-şer‘î mâ vaka‘a bi’t-taleb ketb olundu. Fi’l-yevmi’s-sâlis min Recebi’l-mürecceb li sene seb‘a ve tis‘în ve elf.

Şuhûdü’l-hâl: El-Hâc Şaban b. Abdülmü[min el-]Müezzin, el-Hâc Şaban, Halil Çelebi b. Mehmed, Ahmed b. Mehmed, Hasan Beşe b. Abdullah.

(BAB46 - cilt: 19, sayfa: 152 - Hüküm no: 118 - Orijinal metin no: [16a-1])﻿

﻿

﻿

119. Hüküm

Abdurrahman Efendi b. Hüseyin’in alacağının kefil Musa Beşe tarafından ödenmesi gerektiği

Mahmiye-i İstanbul’da Beyceğiz mahallesi sâkinlerinden bâ‘isü hâze’l-kitâb Abdurrahman Efendi b. Hüseyin meclis-i şer‘-i şerîfde yemişçi tâifesinden Musa Beşe b. Ahmed mahzarında üzerine da‘vâ ve takrîr-i kelâm edip tâife-i mezbûreden gāib ani’l-meclis el-Hâc Ali b. Hasan nâm kimesne bundan akdem benden iktirâz ve kabz eylediği üç yüz esedî guruş ve yedimden iştirâ ve tesellüm eylediği bir cild Bezzâziyye kitâbı bahâsından yirmi buçuk guruş cem‘an mezbûr el-Hâc zimmetinde hakkım olan üç yüz yirmi buçuk esedî guruşa mezbûr Musa Beşe tarafından emr ve kabûlü hâviye kefâlet-i sahîha-i şer‘iyye ile kefîl olup hattâ meblağ-ı mezbûr üç yüz yirmi iki buçuk guruşu vekâletine binâen mezbûr Musa Beşe’den târih-i kitâb senesi şehr-i Rebî‘ulevveli’nde mahmiye-i mezbûrede Bâb nâibi olan Mehmed Şeyhî Efendi huzûrunda taleb ve da‘vâ eylediğimde mezbûr Musa Beşe dahi meblağ-ı mezbûr üç yüz yirmi iki buçuk guruşa ber vech-i muharrer kefîl olduğunu bi tav‘ihâ ikrâr ve i‘tirâf etmekle hükm-i şer‘î lâhık olup hüccet-i şer‘iyye tahrîr olundukdan sonra mezbûr el-Hâc Ali asâletine binâen meblağ-ı mezbûrun beş guruş bir rubû‘unu ve mezbûr Musa Beşe dahi ber vech-i muharrer kefâletine binâen doksan beş buçuk guruşu bana edâ ve teslîm ben dahi ahz u kabz edip iki yüz yirmi bir guruş üç rub‘u bakī kalmağla hâlâ mezbûr Musa Beşe’den suâl olunup meblağ-ı bâkī mezbûr iki yüz yirmi guruşu üç rub‘u dahi kefâlet-i mezbûresine binâen bana edâ ve teslîme tenbîh olunmak matlûbumdur dedikde gıbbe’s-suâl Musa Beşe cevâbında merkūm el-Hâc Ali müdde‘î-i merkūmun iktirâz ve kabz eylediği meblağ-ı mezbûr üç yüz guruşa kefîl olmuşdum deyip iştirâ ve kabz eylediği mârrü’z-zikr kitâb bahâsı olan yirmi iki buçuk guruşa kefîl olduğunu inkâr etmeğin müdde‘î-i mezbûrdan meblağ-ı mezbûr yirmi iki buçuk guruş için beyyine taleb olundukda ityân için istimhâl etmekle mehil-i şer‘î ile imhâl olundukdan sonra müdde‘î-i mezbûrun ikrârı mûcebince meblağ-ı mezbûr üç yüz guruşdan kabz olunan yüz guruş üç rub‘dan bakī yüz doksan dokuz guruş bir rub‘ müdde‘î-i mezbûra kefâlet-i mezbûresine binâen edâ ve teslîme mezbûr Musa Beşe’ye tenbîh olunup mâ vaka‘a bi’t-taleb ketb olundu. Fi’l-yevmi’l-hâmis aşer min Cumâdelâhire li sene seb‘a ve tis‘în ve elf.

Şuhûdü’l-hâl: El-Hâc Mustafa b. Tevekkül, İbrahim Çelebi b. Ahmed, Mehmed Efendi el-Kâtib, Hüseyin Efendi b. Mehmed, Abdullah Efendi b. Veli, Osman Efendi b. Mehmed.

(BAB46 - cilt: 19, sayfa: 152 - Hüküm no: 119 - Orijinal metin no: [16a-2])﻿

﻿

﻿

120. Hüküm

Hacı Murad b. Yusuf’un vakfiyesi

Elhamdü lillâhi’l-vâkıfı alâ küllî hâl muttali‘i alâ mâ mâle fi’l-bâl âlimi’l-gaybi ve’ş-şehâdeti’l-kebîri’l-müte‘âl ve’s-selâmü alâ seyyidi erbâbi’l-kemâl Muhammedini’l-mevsûfı bi mekârimi’l-ahlâk ve ekârimi’l-hisâl ve alâ âlihî ve ashâbihî ve âl ve ba‘d işbu kitâb-ı sıhhat-nisâbın tahrîrine bâ‘is [ve] bâdî ve bu hitâb-ı müşgîn-nikābın tastîrine sebeb ve dâ‘î oldur ki Dârü’l-hilâfeti’l-aliyye Kostantıniyye el-mahmiyye’de Harâccı Muhyiddin mahallesinde sâkin sâhibü’l-hayrât ve’l-hasenât el-Hâc Murad b. Yusuf nâm kimesne meclis-i şer‘-i şerîf-i enverde vakf-ı âti’l-beyânı li ecli’t-tescîl mütevellî nasb ve ta‘yîn olunan Veli Efendi b. Mehmed mahzarında ikrâr ve takrîr-i kelâm edip silk-i mülkümde münselik olup medîne-i Ebâ Eyyûb Ensârî’de Takyeci mahallesinde vâki‘ etrâf-ı erba‘ası Fâtıma Hâtun [vakfı] mütevellî ve müezzine meşrûta vakf menzil ve Abdullah Ağa mülkü ve mekābir-i müslimîn ve tarîk-i âm ile mahdûd on iki bâb müte’ehhilîn odalarını, bi cümleti’t-tevâbi‘ ve’l-levâhık hasbeten lillâhi te‘âlâ vakf-ı sahîh-i şer‘î ile vakf ve haps edip şöyle şart eyledim ki zikr olunan on iki bâb müte’ehhilîn odaları ecr-i misli ile îcâr olunup ecrinden mahmiye-i mezbûrede Üskübî Cami‘-i şerîfinde pençşenbih ve isneyn günleri ilm-i tecvîdde mâhir bir hâfız şeyhü’l-kurrâ olup tecvîdiyle huffâza ta‘lîm-i Kur’ân-ı azîmü’ş-şân edip yevmî on akçe vazîfeye mutasarrıf ola ve cihet-i kitâbet yevmî bir akçe ve cibâyet iki akçe ola ve kitâbet ve cibâyet vazîfeleriyle dâmâdım el-Hâc Mehmed’e meşrûta olup ba‘de vefâtihî evlâdı ve evlâd-ı evlâdı ve evlâd-ı evlâdı evlâdının cibâyet ve kitâbete ehl olanlarına meşrûta ola, ba‘de’l-inkırâz re’y-i hâkime müfevvez ola ve galle-i merkūmenin vezâyif-i merkūmeden fazlasını vakf-ı mezbûrun tevliyyeti hayâtda oldukça bana meşrûta olup fevtimden sonra ile’l-inkırâz evlâdım ve evlâdım ve evlâd-ı evlâdıma zükûr ve inâsen ale’s-seviyye meşrûta ola ve vakf-ı mezbûrun tebdîl ve tağyîr ve taklîl ve teksîri merreten ba‘de uhrâ yedimde ola ve mürûr-ı eyyâm ile meşrût-ı mezkûreye ri‘âyet müte‘azzire olursa galle-i vakf mutlaka fukarâ-i müslimîne sarf oluna deyû ta‘yîn-i şurût ve tebyîn-i kuyûd edip mütevellî-i mezbûra teslîm ol dahi kabz ve sâir mütevellîlerin evkāfda tasarrufları gibi tasarruf eyledi dedikde gıbbe’t-tasdîki’ş-şer‘î vâkıf-ı merkūm inân-ı kelâmını semt-i vifâkdan cânib-i şikāka atf edip vakf-ı akār Hazret-i İmâm-ı A‘zam -rahimehullâhü te‘âlâ- mezheb-i hatîrlerinde gayr-ı lâzım olduğundan mâ‘adâ, vâkıf menfa‘at-i vakfı nefsine şart etmekle İmâm Muhammed hazretleri katında vakıf bâtıl olup ben vakf-ı mezbûrdan rücû‘ eyledim mütevellî-i mersûm zikr olunan odaları bana teslîm eylesin dedikde mütevellî-i reşîd cevâb-ı sedîde tesaddî edip eğerçi hâl bast olunan minvâl üzredir lâkin İmâm-ı efdal tilmîz-i evvel Ebû Yusuf hazretleri mezheb-i şerîflerinde mücerred vakaftü demekle vakıf şart-ı mezkûra mukārin dahi olursa sahîh olup sıhhat ise imâm-ı müşârün-ileyh hazretleri katında lüzûmu müstelzimedir deyû teslîmden imtinâ‘ ve husûmet ve nizâ‘ edip hâkim-i muvakki‘-i sadr-ı kitâb -tûbâ-lehû ve hüsnü me’âb-hazretleri huzûr-ı fâizü’n-nûrlarında müterâfi‘ân ve her biri mübtegāsınca fasl ve hasma tâlibân olduklarında hâkim-i mûmâ-ileyh -lâ zâle’l-hakku câriyen beyne yedeyhi-hazretleri dahi tarafeynin kelâmını isgā ve temhîd-i mebânî-i hayrı evlâ görüp vakf-ı mezbûrun sıhhat ve lüzûmuna hükm-i sahîh-i şer‘î etmeğin min ba‘d vakf-ı merkūm sahîh ve lâzım oldu, cerâ zâlike ve hurrire fi’l-yevmi’t-tâsi‘ aşer min Cumâdelâhire li sene seb‘a ve tis‘în ve elf.

Şuhûdü’l-hâl: Abdullah Çelebi b. Yusuf, Ali Efendi b. ( ) el-İmâm, el-Hâc Abdullah, taşçı Mehmed Çelebi, Mehmed b. Yusuf, Yusuf b. Mustafa Efendi el-İmâm, el-Hâc Musa.

(BAB46 - cilt: 19, sayfa: 153 - Hüküm no: 120 - Orijinal metin no: [16b-1])﻿

﻿

﻿

121. Hüküm

Ümmühâni bt. Mustafa’nın küçük çocukları için nafaka tayini

Mahmiye-i İstanbul’da Derviş Ali mahallesinde sâkine olup zâtını ma‘rifet-i şer‘iyye ile ârifân Hüseyin Efendi b. el-Hâc Ahmed ve Mehmed Bey b. Ali nâm kimesneler ta‘rîfleriyle mu‘arrefe olan işbu bâ‘isetü’l-kitâb Ümmühâni bt. Mustafa nâm hâtun meclis-i şer‘-i şerîf-i enverde zevc-i mutallıkı dellâl Ali b. Abdullah mahzarında takrîr-i kelâm ve ta‘bîr ani’l-merâm edip mezbûr Ali’nin firâşından hâsıl ve benden mütevellide işbu sulbiye sagīre kızlarım olup bi hakki’l-hidâne hucr ve terbiyyemde olan Fâtıma ve Havva nâm sagīrlere nafaka ve kisve-bahâ ve sâir havâyic-i lâzımeleri için babaları mezbûr Ali üzerine taraf-ı şer‘den kadr-i ma‘rûf akçe farz ve takdîr olunmak matlûbumdur dedikde hâkim-i muvakki‘-i sadr-ı kitâb -tûbâ-lehû ve hüsnü me’âb-hazretleri dahi sagīretân-ı mezbûretânın her birine yevmî dörder akçe farz ve takdîr edip meblağ-ı mefrûz-ı mezbûru harc ve sarfa ve lede’l-iktizâ istidâneye ve inde’z-zafer mezbûr Ali üzerine rücû‘a mezbûre Ümmühâni Hâtun’a izin vermeğin mâ hüve’l-vâki‘ bi’t-taleb ketb olundu. Fi’l-yevmi’s-sâlis min Recebi’l-ferd li sene seb‘a ve tis‘în ve elf.

Şuhûdü’l-hâl: Hüseyin Efendi b. ( ) el-Kâtib, Mehmed Bey b. Ali, Hüseyin b. Mustafa, İbrahim Çelebi b. Ahmed.

(BAB46 - cilt: 19, sayfa: 155 - Hüküm no: 121 - Orijinal metin no: [16b-2])﻿

﻿

﻿

122. Hüküm

Yanaki v. Dimitri’nin terekesinin Dimitri v. Nikola’dan teslim alındığı

Vilâyet-i Rumeli’nde Kalavrete kasabasına tâbi‘ Sobtor? nâm karye sükkânından olup mahmiye-i İstanbul’da Atpazarı kurbunda müsâfiren sâkin Dimitri v. Yorgaki nâm zimmî meclis-i şer‘-i şerîf-i enverde bâ‘isü hâze’l-kitâb diğer Dimitri v. Nikola nâm zimmî muvâcehesinde ikrâr ve takrîr-i kelâm edip sulbî kebîr oğlu Yanaki nâm zimmî mezbûr Dimitri’nin mahmiye-i mezbûrede bakkal dükkânında sâkin iken hâlik olmağla mezbûrun yanında mevcûd olan terekesini mezbûr Dimitri bi’l-emâne kabz etmişdi. Ve hâlâ ben mahmiye-i mezbûreye gelip hâlik-i mezbûrun eşyâsını taleb eylediğimde mezbûr Dimitri oğlum hâlik-i mezbûrun terekesinden bir cümâlî çuka ve tozkoparan? ve bir mâî kıl kaftan ve bir kalpak ve nakid elli guruş ve hâlik-i mezbûrun zimemde olan elli sekiz guruşu dahi kabz etmekle hâlâ mezbûr Dimitri meblağ-ı mezbûr yüz sekiz guruş nukūd ve eşyâ-i muharrere-i mezkûreyi bana def‘ ve teslîm ben dahi yedinden bi’t-tamâm ahz u kabz eyledim min ba‘d oğlum hâlik-i mezbûrun terekesinden merkūm Dimitri yedinde ve zimmetinde bir akçe ve bir habbe kalmayıp husûs-ı mezkûra müte‘allika âmme-i da‘vâdan mezbûr Dimitri’nin zimmetini ibrâ-i âmm-ı kātı‘ü’n-nizâ‘la ibrâ ve iskāt eyledim dedikde gıbbe’t-tasdîki’ş-şer‘î mâ hüve’l-vâki‘ bi’t-taleb ketb ve imlâ olundu. Fi’l-yevmi’s-sânî min şehri Recebi’l-ferd li sene seb‘a ve tis‘în ve elf

Şuhûdü’l-hâl: Dimitri v. Çolsun?, Panayot v. To[do]ri, Nikola v. Kosta, Yorgi v. Todori, Panayot v. Aristidi, Papa Yorgi v. Yani, Yorgi v. Dimitri.

(BAB46 - cilt: 19, sayfa: 155 - Hüküm no: 122 - Orijinal metin no: [16b-3])﻿

﻿

﻿

123. Hüküm

Ahmed b. Hacı Mustafa’nın borcuna Veli b. Hüseyin’in kefil olduğu

Mahmiye-i İstanbul’da Sîmkeş Hasan Çelebi mahalle vakfı mütevellîsi olan bâ‘isü hâze’l-kitâb Abdüllatîf Efendi b. Mehmed nâm kimesne meclis-i şer‘-i hatîr-i enverde Veli b. Hüseyin nâm kimesne mahzarında bi’t-tevliyye üzerine da‘vâ ve takrîr-i kelâm edip yedinde olan hüccet ve temessük nâtık olduğu üzre Ahmed b. el-Hâc Mustafa nâm kimesne zimmetinde mâl-ı vakıfdan iki yüz seksen altı buçuk esedî guruş olup meblağ-ı mezbûra merkūm Veli emr ve kabûlü hâviye kefâlet-i sahîha ile kefîl olduğundan sonra meblağ-ı mezbûrun otuz guruşunu mezbûr el-Hâc Ahmed’den ahz u kabz edip hâlâ iki yüz elli bir esedî guruşunu kefîl-i mezbûrdan taleb ederim suâl olunup alıverilmesi matlûbumdur dedikde gıbbe’s-suâl mezbûr Veli cevâbında kaziyye minvâl-i muharrer üzre olup lâkin ben meblağ-ı mezbûrun ancak yüz guruşuna kefîl olmuşdum deyip ziyâdeye kefâletini münkir olmağın müdde‘î-i mezbûrdan müdde‘âsını mübeyyine beyyine taleb olundukda udûl-i müslimînden olup mahmiye-i mezbûrede Mi‘mâr Ayas mahallesinde sâkin Mustafa b. Abdullah ve Hasan Efendi b. Hurrem nâm kimesneler li ecli’ş-şehâde meclis-i şer‘a hâzırân olup istişhâd olunduklarında fi’l-hakīka mezbûr Ahmed’in taraf-ı vakf-ı mezbûre iki yüz seksen altı buçuk esedî guruş deyni olup meblağ-ı mezbûra işbu merkūm Veli bizim huzûrumuzda emr ve kabûlü hâviye kefâlet-i sahîha ile kefîl olmuşidi [17a] biz bu husûsa bu vech üzre şâhidleriz şehâdet dahi ederiz deyû her biri edâ-i şehâdet-i şer‘iyye ettiklerinde ba‘de’t-ta‘dîl ve’t-tezkiyye şehâdetleri makbûle olmağın mûcebiyle meblağ-ı bâkī-i mezbûr iki yüz elli bir buçuk guruşu mütevellî-i mezbûre edâ ve teslîme merkūm Veli’ye tenbîh olmağın mâ vaka‘a bi’t-taleb ketb olundu. Fi’l-yevmi’s-sâdis ve’l-ışrîn min Cumâdelâhire li sene seb‘a ve tis‘în ve elf.

Şuhûdü’l-hâl: El-Hâc Mustafa b. Tevekkül, İbrahim Çelebi b. Ahmed, Ali b. Bâli, Mehmed Beşe b. ( ).

(BAB46 - cilt: 19, sayfa: 156 - Hüküm no: 123 - Orijinal metin no: [16b-4])﻿

﻿

﻿

124. Hüküm

Kiragos v. Makar’ın mirasçılarının katil şahıs iddialarını ispatlayamayıp davadan vazgeçtikleri

Mahmiye-i İstanbul’da Kumkapı kurbunda İbrahim Paşa mahallesinde sâkin iken bundan akdem hâlik olan çizmeci Kiragos v. Makar v. Maktar nâm zimmînin verâseti zevce-i metrûkesi Meyrem bt. Akbaş ile sulbî sagīr oğlu Kestostor ve kebîre kızı Melik ve babası mezbûr Makar’a münhasıra olduğu şer‘an mütehakkik oldukdan sonra verese-i kibâr-ı merkūmûn Makar’a ve Melik ba‘de’t-ta‘rîfi’ş-şer‘î meclis-i şer‘-i şerîf-i enverde Yedikule kurbunda Mirahor mahallesinde sâkin ve Dergâh-ı âlî yeniçerilerinin dördüncü cemâ‘atine mahsûs oda yoldaşlarından Mustafa Beşe b. Ahmed mahzarında her biri bi tav‘ihim ikrâr ve takrîr-i kelâm edip bundan akdem mezbûr Mustafa Beşe’den mûrisimizi târih-i kitâbdan kırk iki gün mukaddem sol omuzu üzerine bıçakla darb ve katl eyledin deyû da‘vâ, ol dahi inkâr edip ve ityân-ı beyyine için bu âna dek mezbûr Mustafa Beşe ihtimâmen haps olunmuşdu hâlâ biz ityân-ı beyyineden aczimiz zâhir olmağla da‘vâ-yı mezkûreden fâriğ olduk min ba‘d da‘vâ ve nizâ‘ımız yoktur dediklerinde gıbbe’t-tasdîki’l-vicâhî mâ vaka‘a bi’t-taleb ve’l-ibtigā ketb ve imlâ olundu. Fi’l-yevmi’s-sâbi‘ min Recebi’l-mürecceb sene seb‘a ve tis‘în ve elf.

Şuhûdü’l-hâl: Mehmed b. Ahmed, Mehmed Efendi b. Himmet, Mustafa Efendi b. Mehmed, Ali Beşe b. Ramazan, Veli Beşe b. Süleyman, Yakub b. İdris.

(BAB46 - cilt: 19, sayfa: 157 - Hüküm no: 124 - Orijinal metin no: [17a-1])﻿

﻿

﻿

125. Hüküm

Hacı Mehmed’in ev hissesini Mehmed b. Ahmed’e sattığı

Mahmiye-i İstanbul’da Lâleli çeşme kurbunda Mesih Paşa-yı Atîk mahallesinde sâkin el-Hâc Mehmed b. Ebülkasım nâm kimesne meclis-i şer‘-i şerîfde bâ‘isü hâze’l-kitâb Mehmed b. Ahmed nâm kimesne mahzarında ikrâr ve takrîr-i kelâm edip zevcim olup bundan akdem müteveffiye olan Emine bt. Abdullah nâm hâtun miyânında mezbûr Mehmed ile ale’l-iştirâki’s-seviy yedlerinde mülk ve hakları olup mahalle-i mezbûrede vâki‘ üç tarafdan Gevher Hâtun ve Hatice nâm hâtunlar mülkleri ve bir tarafdan tarîk-i âm ile mahdûd yüz elli zirâ‘ arsa üzerinde mebnî dâhiliyyesinde bir bâb fevkānî oda ve bir sofa ve bir matbah ve bir kenîf ve bir kiler ve hâriciyyesinde iki bâb fevkānî oda ve ahırı müştemil menzilden nısf hisse-i şâyi‘asının sülüsünü mezbûra sarf oluna ve sülüs-i âharını rızâ‘an oğlum mezbûr Mehmed’e verile deyû vasiyyet etmekle hâlâ menzili mahdûd-ı mezkûrûn nısf hisse-i şâyi‘asından ba‘de ihrâci’s-sülüs bana isâbet eden nısf hisse-i şâyi‘amı tarafeynden îcâb ve kabûlü hâvî bey‘-i bâtt-ı sahîh-i şer‘î ile mezbûr Mehmed’e yüz sekiz esedî guruşa bey‘ ve teslîm ol dahi ber vech-i muharrer iştirâ ve kabûl eylediğinden sonra semeni olan meblağ-ı mezbûr yüz seksen guruşu mezbûr Mehmed yedinden ahz u kabz eyledim ba‘de’l-yevm menzili mahdûd-ı mezkûrda alâka ve medhalim kalmadı keyfe mâ yeşâ ve yahtâr mezbûr Mehmed mutasarrıf olsun dedikde gıbbe’t-tasdîki’ş-şer‘î mâ vaka‘a bi’t-taleb ketb olundu. Fi’l-yevmi’s-sânî min şehri Recebi’l-mürecceb li sene seb‘a ve tis‘în ve elf.

Şuhûdü’l-hâl: Şaban Efendi b. Abdurrahman, Hâfız Osman Efendi b. İbrahim, Hâfız Ahmed Efendi b. İbrahim, es-Seyyid İsmail b. es-Seyyid Abdülkādir.

(BAB46 - cilt: 19, sayfa: 157 - Hüküm no: 125 - Orijinal metin no: [17a-2])﻿

﻿

﻿

126. Hüküm

Emine bt. Abdullah’ın mirasçılarının aralarında anlaştıkları

Mahmiye-i İstanbul’da Lâleli çeşme kurbunda Mesih Paşa-yı Atîk mahallesinde sâkin el-Hâc Mehmed b. Ebülkasım meclis-i şer‘-i şerîf-i enverde kendi tarafından asâleten ve vâlidesi Hatice bt. Abdullah ile zevcesi Şerife Fâtıma bt. es-Seyyid Hüseyin hâtunlar taraflarından husûs-ı âtî vekîl olduğu mezbûrânın zâtlarını ma‘rifet-i şer‘iyye [ile] ârifân es-Seyyid Abdülkādir b. es-Seyyid Mehmed ve es-Seyyid Hasan b. es-Seyyid Mehmed nâm kimesneler şehâdetleriyle şer‘an sâbit olan Mehmed Çelebi b. Ahmed nâm kimesne mahzarında ikrâr ve takrîr-i kelâm edip zevcem olup bundan akdem vefât eden Emine bt. Abdullah nâm hâtunun mezbûr Mehmed Çelebi radâ‘an oğlu olmağla fevt olduğunda eşyâsından on bin akçelik eşyâsını kabz ve ihfâ eylemişidi deyû bundan akdem taleb ve da‘vâ eylemişidim el-hâletü hâzihî beynimizde muslihûn tavassut edip mezbûr Mehmed Çelebi ile otuz yedi guruşa sulh eylediklerinde ben dahi sulh-i mezbûru kabûl ve bedel-i sulh olan meblağ-ı mezbûr otuz yedi guruşu mezbûr Mehmed Çelebi yedinden tamâmen ahz u kabz eyledim ba‘de’l-yevm mezbûr Mehmed Çelebi ve mezbûretân Hatice ve Şerife Fâtıma’nın zimmetlerini müteveffâ-yı merkūmenin terekesine müte‘allika da‘vâdan ibrâ ve iskāt eyledim dedikde gıbbe’t-tasdîki’ş-şer‘î mâ hüve’l-vâki‘ bi’t-taleb ketb olundu. Fi’l-yevmi’s-sânî min Recebi’l-ferd li sene seb‘a ve tis‘în ve elf.

Şuhûdü’l-hâl: Şaban Efendi b. Abdurrahman el-İmâm, Hâfız Osman Efendi [b.] İbrahim, Hâfız Mehmed Efendi, es-Seyyid İsmail Çelebi es-Seyyid Abdülkādir, el-Hâc Mustafa b. Tevekkül, es-Seyyid Hüseyin b. es-Seyyid Mehmed.

(BAB46 - cilt: 19, sayfa: 158 - Hüküm no: 126 - Orijinal metin no: [17a-3])﻿

﻿

﻿

127. Hüküm

Arakil v. Mazdor ile ortağı Nakes v. Kofor’un borçlarının taksite bağlandığı

Navluncu tâifesinden el-Hâc Halil b. Abdullah ve Mehmed Çelebi b. Abdurrahman ve el-Hâc İbrahim ve Bıyıklızâde el-Hâc Halil ve el-Hâc Ali ve Mustafa b. el-Hâc Musa nâm kimesneler ile Hürmüz v. Salamon ve Liko nâm reis ve Kaya zimmî ve Kiryazi Reis ve Kefeli ve Kabados nâm zimmîler taraflarından husûs-ı âti’l-beyâna vekîl olduğu mahmiye-i İstanbul’da Molla Hüsrev mahallesi ahâlîsinden Mehmed Çelebi b. el-Hâc Halil ve el-Hâc Süleyman b. Yusuf nâm kimesneler şehâdetleriyle sâbit olan el-Hâc Halil b. el-Hâc Mehmed nâm kimesne meclis-i şer‘-i şerîfde mahrûse-i Galata’da Karakikapısı kurbunda ekmekçi olan bâ‘isü hâzihi’l-vesîka Arakil v. Mezador ve şerîki Nakes v. Kofor nâm zimmîler muvâcehelerinde bi’l-vekâle ikrâr ve takrîr-i kelâm edip mezbûrân Arakil ve Nakes’in beynlerinde ma‘lûm buğday beher keylinden mezbûr el-Hâc Halil yedinde olan defter nâtık olduğu üzre otuz iki bin üç yüz yetmiş üç akçe merkūm Mehmed Çelebi’ye yirmi bir bin altı yüz akçe ve mezkûr el-Hâc İbrahim on dokuz bin akçe ve Bıyıklızâde’ye on dokuz bin sekiz yüz akçe ve mersûm el-Hâc Ali’ye üç bin üç yüz akçe ve mezbûr Mustafa’ya beş bin dokuz yüz akçe altmış akçe ve mezbûr Hürmüz’e altmış bir bin akçe ve Liko Reis’e otuz bir bin iki yüz kırk akçe ve mezbûr Kaya’ya sekiz bin akçe ve Kabados’a dört bin beş yüz akçe ve Kefeli’ye beş bin akçe ve merkūm Kiryazi’ye on bin dört yüz kırk akçe ki cem‘an iki yük otuz dört bin yedi yüz on üç akçe vâcibü’l-edâ deynleri olup hâlâ edâya kudretleri olmayıp taksîte tâlibân olmalarıyla ben dahi vekâletim hasebiyle meblağ-ı mezbûrdan yedi bin iki yüz akçesini târih-i kitâbdan Ramazân-ı şerîf gurresine değin, mâ‘adâsını dahi işbu târih-i kitâb şehr-i Ramazânı gurresinden otuz bir ay ve yirmi gün tamâmına değin kezâlik her ayda yedişer bin ikişer yüz akçe vermek üzre te’cîl edip mezbûrât Arakil ve Nakes dahi kabûl ve meblağ-ı mezbûrdan vech-i meşrûh üzre her ayda yedişer bin ikişer yüz akçeyi edâya ta‘ahhüd edip ben dahi meblağ-ı mezbûrun her ayda ba‘de’l-kabz bi’l-vekâle ashâb-ı düyûna hisselerine göre taksîm ta‘ahhüd ve iltizâm eyledim dedikde gıbbe’t-tasdîki’ş-şer‘î mâ vaka‘a bi’t-taleb ketb olundu. Fi’l-yevmi’s-sâdis min Recebi’l-ferd li sene seb‘a ve tis‘în ve elf.

Şuhûdü’l-hâl: Sâbıkan kethüdâ Ahmed Ağa, hâlâ ekmekçi kethüdâsı el-Hâc Fazlı, Sâlih b. ( ), Hasan Çelebi b. ( ), Mustafa Çelebi b. ( ), el-Hâc Mustafa b. Tevekkül.

(BAB46 - cilt: 19, sayfa: 158 - Hüküm no: 127 - Orijinal metin no: [17b-1])﻿

﻿

﻿

128. Hüküm

Hüseyin b. Yunus’un bahçe hisselerini Veli b. Hüseyin’e satması

Fi’l-asl vilâyet-i Anadolu’da Trabzon sancağında Keşab kazâsına tâbi‘ Karabedir nâm karye ahâlîsinden olup mahmiye-i İstanbul’da Şahzâde câmi‘-i şerîfi kurbunda Burmalı Mescid mahallesinde sâkin Hüseyin b. Yunus nâm kimesne meclis-i şer‘-i şerîfde bâ‘isü hâze’l-kitâb Veli b. Hüseyin nâm kimesne mahzarında ikrâr ve takrîr-i kelâm edip silk-i mülkümde münselik olup karye-i mezbûre sınırı dâhilinde vâki‘ bir tarafdan Nurullah nâm kimesne tasarrufunda olan orman ve bir tarafdan Hocaoğlu tasarrufundan olan orman ve bir tarafdan Halil Beşe ormanı ve bir tarafdan dere ile mahdûd yayganlık ta‘bîr olunur kestâne bahçesinden sülüs hisse-i şâyi‘amı ve yine karye-i mezbûrede vâki‘ bir tarafdan Süleyman Beşe mülkü ve bir tarafdan Himmet mülkü ve iki tarafdan tarîk-i âmla mahdûd bir kıt‘a bahçeden kezâlik sülüs hisse-i şâyi‘amı mezbûr Veli’ye tarafeynden îcâb ve kabûlü hâvî bey‘-i kat‘î ile bi safkatin vâhidetin beş esedî guruşa bey‘ ve temlîk ol dahi ber vech-i muharrer iştirâ ve temellük ve kabûl eylediğinden sonra semeni olan meblağ-ı mezbûr beş esedî guruşu merkūm Veli bana edâ ve teslîm ben dahi yedinden ahz u kabz eylediğimden sonra mârrü’z-zikr bahçelerden sülüs hisse-i şâyi‘amı mahallerinde kabza merkūm Veli’yi taslît eyledim ba‘de’l-yevm mârrü’z-zikr bahçelerde kat‘â alâka ve medhalim kalmamışdır dedikde gıbbe’t-tasdîki’ş-şer‘î mâ vaka‘a bi’t-taleb ketb olundu. Fi’l-yevmi’s-sâbi‘ min şehri Recebi’l-mürecceb li sene seb‘a ve tis‘în ve elf.

Şuhûdü’l-hâl: Mahmud Beşe b. Rıdvan, es-Seyyid Ali Çelebi b. Üveys, Musa b. Süleyman, Himmet b. Süleyman, Kabasakal Yusuf.

(BAB46 - cilt: 19, sayfa: 159 - Hüküm no: 128 - Orijinal metin no: [17b-2])﻿

﻿

﻿

129. Hüküm

Lambornoz v. Yorgi’nin evini Kolo’ya sattığı

Mahmiye-i İstanbul hısnı ebvâbından Ayvansaray kapısı kurbunda Koca Mustafa Paşa mahallesinde sâkin Lambornoz v. Yorgi nâm zimmî meclis-i şer‘-i şerîf-i enverde oğlu işbu bâ‘isü’s-sifr Kolo mahzarında bi tav‘ihî ikrâr-ı tâm ve takrîr-i kelâm edip mülk-i mevrûsum olup akd-i âtî sudûruna değin silk-i mülkümde münselik olan mahalle-i mezbûrede vâki‘ bir tarafdan Noros nâm zimmî mülküne ve bir tarafdan yine benim âhar mülküme ve iki tarafdan tarîk-i âm ile mahdûd iki bâb fevkānî oda ve bir matbah ve bir su kuyusu ve bir kenîf ve havlu ve cüneyneyi müştemil menzilimi cemî‘ tevâbi‘ ve levâhıkı ve kâffe-i hukūk ve merâfıkı ile tarafeynden îcâb ve kabûlü hâvî şurût-ı müfsideden ârî bey‘-i bâtt-ı sahîh-i şer‘î ile üç yüz esedî guruşa merkūm Kolo’ya bey‘ ve temlîk ve teslîm ol dahi iştirâ ve kabûl ve kabz ve temellük ve tesellüm eyledikden sonra semeni olan meblağ-ı mezbûr üç yüz kıt‘a esedî guruşu yedinden tamâmen ahz u kabz eyledim ba‘de’l-yevm menzili mahdûd-ı mezkûr merkūm Kolo’nun mülk-i müşterâsı ve hakk-ı sırfıdır, keyfe mâ yeşâ ve yahtâr mutasarrıf olsun dedikde gıbbe’t-tasdîki’ş-şer‘î mâ hüve’l-vâki‘ bi’t-taleb ketb olundu. Fi’l-yevmi’l-hâmis min şehri Recebi’l-ferd li sene seb‘a ve tis‘în ve elf.

Şuhûdü’l-hâl: Kostantin v. Dimitri Kürkçü, Hasetaki? v. Kostantin, İstefan v. Kiryako, Yorgi v. Kiryako, Simo v. Yani.

(BAB46 - cilt: 19, sayfa: 160 - Hüküm no: 129 - Orijinal metin no: [17b-3])﻿

﻿

﻿

130. Hüküm

Kendilerinden gereğinden fazla vergi toplayan İbrahim Çelebi b. Ahmed ile sığır kasaplarının sulh oldukları

Sığır kasablarından olup mahmiye-i İstanbul’da Yedikulekapısı hâricinde vâki‘ selhhâne ahâlîsinden Mehmed Çelebi b. Süleyman ve Mehterzâde el-Hâc Osman Bostan ve İbrahim Çelebi b. Bektaş ve Hasan Bey b. Mehmed ve el-Hâc Ali b. Abdullah ve el-Hâc Süleyman b. Ahmed ve Mehmed Bey b. Ömer ve Mehmed Çelebi b. Mehmed ve Mehmed Çelebi b. Ramazan ve İbrahim Bey b. el-Hâc Receb ve İsmail Çelebi b. el-Hâc Ahmed ve Mehmed Çelebi b. Şaban ve Ramazan Beşe b. Süleyman ve Hasan Çelebi b. Mehmed ve Kara Mehmedzâde Mehmed Çelebi ve Kösec Derviş Beşe ve medîne-i Ebâ Eyyûb Ensârî selhhânesinden Hızır Beşe b. Abdullah ve kasaba-i Kasımpaşa selhhânesinden el-Hâc Mehmed b. Hamza ve medîne-i Galata selhhânesinden Ahmed b. Mehmed ve medîne-i Üsküdar selhhânesinden el-Hâc Himmet b. Şaban nâm kimesneler meclis-i şer‘-i şerîf-i enverde mahmiye-i mezbûrede Yedikule kurbunda Mirahor mahallesinde sâkin işbu bâ‘isü’l-kitâb İbrahim Çelebi b. Ahmed tarafından husûs-ı âti’l-beyâna vekîl olduğu Ali Çelebi b. Zekeriya ve Ahmed Çelebi b. Mehmed nâm kimesneler şehâdetleriyle şer‘an sâbit olan Mehmed Çelebi b. Ebûbekir mahzarında her biri ikrâr ve takrîr-i kelâm edip müvekkili mezbûr İbrahim Çelebi bin doksan beş ve bin doksan altı senelerinde bâcdâr olmağla işbu yedimize verilen emr-i şerîfde [18a] ta‘yîn olunandan ziyâde bâc nâmına bizim bin yüz esedî guruşumuzu ahz u kabz etmekle bundan akdem müvekkili merkūm İbrahim Çelebi’den meblağ-ı mezbûru taleb ve da‘vâ eylediğimizde beynimizde ba‘de’n-nizâ‘ muslihûn tavassut edip da‘vâ-yı mezkûremizde bizi merkūm İbrahim Çelebi ile altı yüz esedî guruş üzerine inşâ-i sulh eylediklerinde biz dahi sulh-i mezbûru kabûl ve bedel-i sulh olan meblağ-ı mezbûr altı yüz guruşu müvekkili merkūm İbrahim Çelebi yedinden tamâmen ahz u kabz ettiğimizden sonra husûs-ı mezkûra müte‘allika âmme-i da‘vâdan yine müvekkili merkūm İbrahim Çelebi’nin zimmetini ibrâ-i âmla ibrâ ve iskāt edip ve müvekkili merkūm dahi bizim zimmetimizi ibrâ ve iskāt eyledi dediklerinde gıbbe’t-tasdîki’ş-şer‘î mâ vaka‘a bi’t-taleb ketb olundu. Fi’l-yevmi’s-sâbi‘ min Recebi’l-mürecceb li sene seb‘a ve tis‘în ve elf.

Şuhûdü’l-hâl: El-Hâc Mustafa b. Tevekkül, Hüseyin b. Mahmud, Ali b. Bâli, Mahmud b. Mehmed, Ali b. Mehmed ve gayruhüm.

(BAB46 - cilt: 19, sayfa: 161 - Hüküm no: 130 - Orijinal metin no: [17b-4])﻿

﻿

﻿

131. Hüküm

Mehmed Ağa b. Ali’nin bahçe ve evini Mustafa Ağa b. Ali Efendi’ye sattığı

Medîne-i Galata müzâfâtından İstinye nâhiyesine tâbi‘ Sarıyer nâm karye sükkânından Mehmed Ağa b. Ali Ağa nâm kimesne meclis-i şer‘-i şerîf-i enverde mahmiye-i İstanbul’da Seferikoz mahallesinde sâkin hâlâ İstanbul ağası olan işbu bâ‘isü’l-kitâb umdetü’l-a‘yân Mustafa Ağa b. Ali Efendi mahzarında ikrâr-ı tâm ve takrîr-i kelâm edip akd-i câ’i’z-zikrin sudûruna değin silk-i mülk-i sahîhimde münselik olup zikr olunan Sarıyer’de vâki‘ bir tarafdan karındaşım İbrahim Ağa menzili ve bir tarafdan Receb Beşe menzili ve bir tarafdan Ermeni bağı ve bir tarafdan tarîk-i âm ile mahdûd üç bâb fevkānî oda ve bir çeşme ve bir matbah ve bir ahırı müştemil mülk menzilim ve yine karye-i mezbûrede vâki‘ bir tarafdan karındaşım mezbûrun bahçesi ve bir tarafdan mûmâ-ileyh Mustafa Ağa bahçesi ve bir tarafdan cebel ve bir tarafdan tarîk-i âm ile mahdûd mülk bahçemi ve yine karye-i mezbûrede vâki‘ arsasının merhûm Ali Kethüdâ evkāfına ayda üç akçe mukāta‘ası olup ve ebniyesi mülk olan bir tarafdan vakf-ı mezbûr ve iki tarafdan tarîk-i âm ve bir tarafdan leb-i deryâ ile mahdûd ve bir matbah ve bir pazarcı dükkânı ve bir kayıkhâneyi müştemil yalı ta‘bîr olunur menzilimi dahi bi cümleti’t-tevâbi‘ ve’l-levâhık ve kâffeti’l-hukūk ve’l-merâfık tarafeynden îcâb ve kabûlü hâvî şurût-ı müfsideden ârî bey‘-i bâtt-ı sahîh-i kat‘î ile mûmâ-ileyh Mustafa Ağa’ya bi safkatin vâhidetin bin üç yüz esedî guruşa bey‘ ve temlîk ve teslîm ve arsa-i mezbûreyi mütevellî izniyle meccânen ferâğ ve tefvîz ol dahi iştirâ ve temellük ve tesellüm ve tefevvüz ve kabûl ettiğinden sonra semen-i merkūm bin üç yüz esedî guruşu yedinden bi’t-tamâm ve’l-kemâl ahz u kabz eyledim ba‘de’l-yevm akārât-ı mezbûre cümlesi müşterî-i mûmâ-ileyhin mülk-i müşterâsı ve arsa-i mezbûre hakk-ı müfevvezi olmuşdur. Benim bir vech ile hak ve müstahakkım ve alâka ve medhalim kalmamışdır keyfe mâ yeşâ ve yahtâr mutasarrıf olsun dedikde gıbbe’t-tasdîk-i şer‘î mâ vaka‘a bi’t-taleb ketb olundu. Fi’l-yevmi’r-râbi‘ min Recebi’l-mürecceb li sene seb‘a ve tis‘în ve elf.

Şuhûdü’l-hâl: Bâli Beşe b. Hüseyin, Mustafa b. Sinan, el-Hâc Halil b. Mehmed, Osman Ağa b. Hasan, Süleyman Beşe b. Ali.

(BAB46 - cilt: 19, sayfa: 161 - Hüküm no: 131 - Orijinal metin no: [18a-1])﻿

﻿

﻿

132. Hüküm

Merhum Hacı Hüseyin Ağa b. Mustafa’nın Hacı Abdülkerim Efendi b. Mehmed’e borçlu olduğu

Sa‘âdetlü Dârü’s-sa‘âdeti’s-seniyye ağası hazretleri yazıcısı mefharü’l-emâcid ve’l-ekârim bâ‘isü hâze’l-kitâb el-Hâc Abdülkerim Efendi b. Mehmed tarafından husûs-ı âti’l-beyâna vekîl olduğu Mehmed Bey b. Cafer ve diğer Mehmed Bey b. Ali nâm kimesneler şehâdetleriyle şer‘an sâbit olan el-Hâc Hüseyin Efendi b. el-Hâc Eyyûb nâm kimesne meclis-i şer‘-i hatîr-i enverde Saray-ı atîk-i sultânî teberdârlarından olup bin doksan altı senesinde sakabaşı iken hacc-ı şerîf avdetinde Bedr-i Huneyn’de vefât eden Dalkozlu el-Hâc Hüseyin Ağa b. Mustafa b. Hüseyin nâm kimesnenin vâriseleri ve terekesine vaz‘-ı yed eden li üm kız karındaşları Âsiye ve Fâtıma nâm hâtunlar mahzarlarında bi’l-vekâle üzerlerine da‘vâ ve takrîr-i kelâm edip yedimde temessük nâtık olduğu üzre müteveffâ-yı mezbûr zimmetinde cihet-i karz-ı şer‘îden iki bin yedi yüz guruş hakkım olup hattâ meblağ-ı mezbûr bana deyni olduğu[nu] hayâtında ikrâr dahi ettikden sonra meblağ-ı mezbûr bin iki yüz guruşu Şam sâkinlerinden Dilaver Ağa yediyle ahz u kabz bâkī bin beş yüz guruşunu kable’l-edâ fevt olmağla suâl olunup terekesinden meblağ-ı bâkī-i mezbûru bana edâya mezbûretâna tenbîh olunmak matlûbumdur dedikde gıbbe’s-suâl mezbûretân Âsiye ve Fâtıma hayâtlarında tereke-i müteveffâ-yı mezbûra bi’l-verâse vaz‘-ı yedlerini ikrâr lâkin deyn-i mezkûru inkâr etmeleriyle müdde‘î-i mezbûrdan müdde‘âsını mübeyyine beyyine taleb olundukda udûl-i müslimînden olup saray-ı mezkûr teberdârlarından Mehmed Bey b. Süleyman ve Hasan Bey b. Şaban nâm kimesne li ecli’ş-şehâde meclis-i şer‘a hâzırân olup istişhâd olunduklarında fi’l-hakīka müteveffâ-yı mezbûr sakabaşı el-Hâc Hüseyin Ağa b. Mustafa b. Hüseyin bundan akdem hayâtında müvekkili mûmâ-ileyh el-Hâc Abdülkerim Efendi’ye cihet-i karzdan iki bin esedî guruş zimmetinde lâzımü’l-edâ deynimdir deyû bizim huzûrumuzda ikrâr ve bizi işhâd etmiş idi biz bu husûsa bu vech üzre şâhidleriz şehâdet dahi ederiz deyû her biri edâ-i şehâdet-i şer‘iyye eylediklerinde ba‘de’t-ta‘dîl ve’t-tezkiyye şehâdetleri makbûle olup müşârün-ileyh el-Hâc Abdülkerim Efendi tahlîf-i şer‘îyle tahlîf olundukdan sonra mûcebince meblağ-ı bâkī-i mezbûr bin beş yüz esedî guruşunu müteveffâ-yı mezbûrun terekesinden müvekkili mûmâ-ileyhe edâ ve teslîm mezbûretâna tenbîh olunmağın mâ vaka‘a bi’t-taleb ketb olundu. Fi’l-yevmi’r-râbi‘ min Recebi’l-ferd li sene seb‘a ve tis‘în ve elf.

Şuhûdü’l-hâl: Ali Efendi b. Yusuf, İbrahim Bey b. ( ), el-Hâc Hasan b. ( ), el-Hâc Hasan Ağa Ser-oda, el-Hâc Mustafa b. Sefer ve gayruhüm mine’l-hâzırîn.

(BAB46 - cilt: 19, sayfa: 162 - Hüküm no: 132 - Orijinal metin no: [18a-2])﻿

﻿

﻿

133. Hüküm

Sinan Ağa mahallesinden Ahmed’in Hüseyin Beşe b. Ömer’deki alacağını tahsil ettiği

Husûs-ı âti’l-beyânın mahallinde ketb u tahrîri iltimâs olunmağın savb-ı şer‘den Mevlânâ Mehmed Efendi b. Ahmed irsâl olunup ol dahi mahmiye-i İstanbul’da Sinan Ağa mahallesinde sâkin el-Hâc Musa b. Rıdvan nâm kimesnenin menziline varıp zeyl-i kitâbda muharrerü’l-esâmî müslimîn huzûrunda akd-i meclis-i şer‘-i Nebevî eyledikde mezbûr el-Hâc Musa meclis-i ma‘kūd-ı mezbûrda yine mahalle-i mezbûreden Ahmed işbu bâ‘isü’l-kitâb Hüseyin Beşe b. Ömer mahzarında ikrâr-ı tâm ve takrîr-i kelâm edip mezbûr Hüseyin Beşe’ye bundan akdem iki yüz esedî guruşumu ikrâz ve teslîm ol dahi iktirâz [ve] ahz u kabz ve istihlâk eylemiş idi el-hâletü hâzihî meblağ-ı mezbûr iki yüz esedî guruşu mezbûr Hüseyin Beşe bana edâ ve teslîm ben dahi yedinden tamâmen ahz eyledim min ba‘d meblağ-ı mezbûrdan merkūm Hüseyin Beşe zimmetinde bir akçe ve bir habbe hakkım bâkī kalmadı dedikde gıbbe’t-tasdîki’ş-şer‘î vâki‘ hâli Mevlânâ-yı mezbûr mahallinde ketb ü tahrîr edip ba‘dehû ma‘an ba‘s olunan çukadâr İbrahim Beşe b. Abdullah ile meclis-i şer‘a gelip alâ vukū‘ihî inhâ ve takrîr etmeğin mâ hüve’l-vâki‘ bi’t-taleb ketb olundu. Fî 7 min şehr-i Receb sene 1097.

Şuhûdü’l-hâl: (...) Efendi, Alem Efendi el-Müezzin, Receb b. Mehmed, Mehmed Çelebi b. Ahmed, (...) İbrahim Çelebi b. Musa?

(BAB46 - cilt: 19, sayfa: 163 - Hüküm no: 133 - Orijinal metin no: [18a-3])﻿

﻿

﻿

134. Hüküm

Mustafa b. Hacı Mehmed’in kölesi Devlet b. Abdullah’ı azat ettiği

Mahmiye-i İstanbul’da el-Hâc Hasan mahallesi sükkânından olup a‘lemü’l-ulemâ’i’l-izâm efdalü’l-fuzalâ’i’l-fihâm yenbû‘ü’l-fezâil metbû‘ü’l-efâzıl a‘lemü’l-ilm ve’l-hüdâ menârü’l-fazl ve’t-tükā sa‘âdetlü İbrahim hazretlerinin bâ berât kendinin hizmetinde olan Mustafa b. el-Hâc Mehmed nâm kimesne meclis-i şer‘î hatîr-i lâzımü’t-tevkīrde takrîr-i kelâm ve ta‘bîr ani’l-merâm edip bana rıkkını mu‘terif olan işbu alçak boylu, gök gözlü, açık kaşlı, kösecü’l-lihye Rûsiyyü’l-asl müslimü’l-mille, bâ‘isü hâze’l-kitâb Devlet b. Abdullah nâm abd-i memlûkümü hasbeten lillâhi te‘âlâ ve taleben li merzâti’r-Rabbi’l-a‘lâ malımdan tahrîr ve i‘tâk ve zümre-i ahrâr-ı asliyyîne idrâc ve ilhâk eyledim ba‘de’l-yevm mevsûf-ı mezbûr Devlet sâir ahrâr-ı asliyyîn gibi hür olup üzerinde velâdan gayrı alâka ve medhalim yoktur dedikde mâ hüve’l-vâki‘ bi’t-taleb ketb olundu. Fi’l-yevmi’l-hâmis min Recebi’l-ferd li sene seb‘a ve tis‘în ve elf.

Şuhûdü’l-hâl: Fahrü’l-müderrisînü’l-kirâm Abdullah Efendi, fahrü’l-müderrisînü’l-kirâm Ali Efendi b. Mustafa, Ahmed Efendi b. Yusuf tâbi‘-i hazret-i Efendi, Şaban Efendi b. Halil tâbi‘-i Efendi, Tâlî müezzin İbrahim Efendi, Yakub Efendi b. İsa, Ahmed b. Abdullah, Mustafa Beşe b. ( ).

(BAB46 - cilt: 19, sayfa: 164 - Hüküm no: 134 - Orijinal metin no: [18b-1])﻿

﻿

﻿

135. Hüküm

Baştina vergisini yeni Rum Patriği Diyonisyos’un toplaması gerektiği

Husûs-ı âti’l-beyânın mahallinde ketb u tahrîri için cânib-i şer‘den bi’t-taleb irsâl olunan Mevlânâ İmâmzâde Mehmed Efendi mahmiye-i İstanbul’da hâlâ Rum Patriği olan Diyonisyos nâm râhibin mahmiye-i mezbûrede Fenerkapısı kurbunda vâki‘ menziline varıp zeyl-i kitâbda mastûrü’l-esâmî müslimîn huzûrunda akd-i meclis-i şer‘-i kavîm ettikde, mezbûr Diyonisyos Râhib meclis-i ma‘kūd-ı mezkûrda hâlâ İznikmid metrepolidi Meliznos v. Yorgi ve Selânik metrepolidi Niyafnoz v. Yatoz ve Yenişehir metrepolidi Makaryos v. Yani nâm râhibler ile mahmiye-i mezbûrede Kanlı kilisede hâlâ başpapaz olan Yorgo v. Yani ve Belgrad kilisesinde papaz olan Yani v. Noros ve Altı Mermer kilisesi papazı diğer Yani v. Kostantin ve Çarşamba pazarında vâki‘ kilisenin papazı diğer Yani v. Diko ve Ayvansaray kapısı kurbunda vâki‘ kilisenin papazı Londari v. Yorgi ve Hızıreller kilisesinin papazı Andon v. Dimitri ve Mirahor kilisesi papazı Simaven v. Yani ve Salma Tomruk kilisesinin papazı Yani v. Kosta ve Kule kilisesi papazı diğer Yani v. Toma ve Topkapısı kilisesinde papaz olan Hristodolos v. Yani ve Samatya’da vâki‘ kiliselerden papaz olan Pavlo v. Yorgi ve Luzitsos v. Yanapon ve İstati v. Yorgi ve Sarmaşık kilisesinde papaz Mihal v. Dimo ve Balat’da olan kiliselerden papaz Andriye v. Yorgi ve Rika v. Dimo ve yine Edirnekapısı’nda papaz olan Dimo Resanik ve Eğrikapı kilisesinin papazı Bacdili? v. Yani ve Ayakapısı’nda Andon v. Sak ve Galata’da vâki‘ kiliselerin papazları Yorgi v. Saraka ve Yerasimos v. Aci Toma ve Kostantin v. Buber ve Vatnaş v. Dimitri ve Kostantin v. Simili ve Mihal v. Dimitri ve Ortaköy papazı Yorgi v. Simo ve Yeniköy papazlarından Londiyos v. Yani ve Metoftoz v. Toma ve Mestodoloz v. Mihal ve Arnavutköy papazı Danyal v. Manol nâm râhibler muvâcehelerinde bast-ı merâm ve takrîr-i kelâm edip kıbel-i saltanat-ı aliyyeden yedime ihsân olunan işbu emr-i şerîf-i âlîşânda takrîr buyrulduğu üzre târih-i kitâb senesinde vâki‘ rûz-ı hızırdan bin doksan sekiz senesine gelicek rûz-ı hızıra varınca mahmiye-i mezkûre ve Galata ve Samatya ve tevâbi‘i karyelerde vâki‘ kadîmî kiliseler ve manastırların baytine? rüsûmu benim tahvîlime düşmüş iken zikr olunan metrepolidlerden mukaddem patrik olan Yako Meyser Râhib’in ma‘rifetiyle mezkûrûn papazlardan baytine? rüsûmu cem‘an dört bin yüz yetmiş dokuz buçuk esedî guruş ahz u kabz edip patrik-i sâbık-ı mezbûrun emriyle kendi umûruna edâ etmeleriyle hâlâ mezkûrûndan hakīkat-i hâl tefahhus olunup takrîrleri tahrîr ve sûreti yedine i‘tâ olunmak matlûbumdur dedikde gıbbe’s-suâl mezkûrûn metrepolid ve papazlar dahi cevâblarında fi’l-hakīka kaziyye patrik-i mezbûr Diyonisyos râhibin takrîr-i meşrûhu üzre olduğunu her biri tav‘an ikrâr ve i‘tirâf etmeğin vâki‘ hâli Mevlânâ-yı mezbûr mahallinde ketb ü tahrîr ba‘dehû ma‘an irsâl olunan Mehmed b. Mustafa ve Ebûbekir b. Hüseyin ile meclis-i şer‘a gelip alâ vukū‘ihî inhâ ve takrîr ettikden sonra vâki‘ hâl hıfzan li’l-makāl bi’t-taleb ketb olundu. Fi’l-yevmi’r-râbi‘ min Recebi’l-mürecceb li sene seb‘a ve tis‘în ve elf.

Şuhûdü’l-hâl: Mehmed Çelebi b. Süleyman, Abdullah Çelebi b. Üveys, Şaban Ağa b. Süleyman, el-Hâc Hasan b. Ali.

(BAB46 - cilt: 19, sayfa: 164 - Hüküm no: 135 - Orijinal metin no: [18b-2])﻿

﻿

﻿

136. Hüküm

Ayşe Hatun bt. Süleyman’ın Hasan Ağa b. Mehmed’e evini bey‘ bi’l-istiğlâl yoluyla sattığı

Mahmiye-i Kostantıniyye’de Çıkrıkçı Kemal mahallesinde sâkine zâtı el-Hâc Abdülbâkī Çelebi b. Ali ve Ahmed Yazıcı b. Sâdık ta‘rîfleriyle mu‘arrefe olan Ayşe Hâtun bt. Süleyman meclis-i şer‘-i şerîfde işbu sâhibü’l-vesîka fahrü’l-eşbâh Hasan Ağa b. Mehmed mahzarında ikrâr ve takrîr-i kelâm edip akd-i âti’z-zikrin sudûruna değin yedimde mülk ve hakkım olup mahalle-i mezbûrede vâki‘ bir tarafdan vakıf menzil ve bir tarafdan kundakçı Ali Çelebi veresesi menzil[i] ve bir tarafdan Safâî Efendi sâkin olduğu menzil ve bir tarafdan tarîk-i âm ile mahdûd ve mümtâz hâriciyye ve dâhiliyye[sinde] büyût-ı adîde ve zât-ı eşcâr bahçeyi müştemil menzilimi bi cümleti’t-tevâbi‘ ve’l-levâhık mezbûr Hasan Ağa’ya altı yüz kıt‘a esedî guruşa bey‘ ol dahi kendi malıyla iştirâ ve tesellüm edip semeni olan meblağ-ı mezbûr altı yüz guruşu yedinden tamâmen alıp kabz eylediğimden sonra mezbûr Hasan Ağa menzili mahdûd-ı mezbûru ba‘de’t-tahliyyeti’ş-şer‘iyye ve’t-tekābuzi’l-mer‘î târih-i kitâbdan bir sene tamâmına değin doksan guruş ücretle bana îcâr ve teslîm ben dahi istîcâr ve tesellüm ve kabûl eyledim dedikde gıbbe’t-tasdîki’ş-şer‘î mâ vaka‘a bi’t-taleb ketb olundu. Fî gurreti Receb sene [10]97.

Şuhûdü’l-hâl: İsmail Efendi el-Hatîb, Mehmed Çelebi b. Hacı Fethullah, Hacı Beşe b. Halîfe, Mehmed Efendi b. Hacı Şaban, Abdurrahman Efendi b. ( ), el-Hâc İsmail b. el-Hâc Murad, Ali Efendi, Mehmed Efendi Seferzâde, Hacı Şaban b. Ebûbekir.

(BAB46 - cilt: 19, sayfa: 166 - Hüküm no: 136 - Orijinal metin no: [18b-3])﻿

﻿

﻿

137. Hüküm

Haçador v. Ağya ile Ahmed Ağa b. Mehmed’in alacak davasında sulh oldukları

Mahmiye-i İstanbul’da İbrahim Paşa mahallesinde sâkin tüccâr tâifesinden Haçador v. Ağya nâm zimmî meclis-i şer‘-i şerîf-i enverde bâ‘isü hâze’l-kitâb Ahmed Ağa b. Mehmed nâm kimesne mahzarında ikrâr ve takrîr-i kelâm edip mezbûr Ahmed Ağa’ya kendi menzili içinde mücerreden dört bâb oda binâ edip vermek üzre yirmi altı bin iki yüz akçeye barışıp ber vech-i muharrer dört odayı itmâm ve meblağ-ı mezbûr yirmi altı bin iki yüz akçeyi yedinden tamâmen ahz u kabz eylediğimden sonra benim üç bin akçe ziyâde masrafım olmuşdur deyû bundan akdem mezbûr Ahmed Ağa’dan taleb [ve] da‘vâ sadedinde olduğumda beynimizde münâza‘ât-ı kesîre vâki‘ olmuşdur el-hâletü hâzihî muslihûn tavassut edip da‘vâ-yı mezkûrumdan mezbûr Ahmed Ağa on guruş üzerine benimle müsâlaha oldukda ben dahi sulh-i mezbûru kabûl ve bedel-i sulh olan meblağ-ı mezbûr on guruşu yedinden ahz u kabz edip husûs-ı mezbûra müte‘allik âmme-i da‘vâdan mezbûr Ahmed Ağa’nın zimmetini ibrâ-i âmm-ı kātı‘ü’n-nizâ‘la ibrâ ve iskāt eyledim dedikde gıbbe’t-tasdîki’ş-şer‘î mâ vaka‘a bi’t-taleb ketb olundu. Fi’l-yevmi’l-hâmis min Recebi’l-mürecceb li sene seb‘a ve tis‘în ve elf.

Şuhûdü’l-hâl: Ömer Ağa b. Ali, el-Hâc Veli b. Yusuf, Mehmed Halîfe b. Abdullah el-Müezzin, el-Hâc Halil b. Abdullah, Mehmed Çelebi b. Veli, Abdünnebi b. Sefer, Abdullah Çelebi [b.] Ramaza[n].

(BAB46 - cilt: 19, sayfa: 166 - Hüküm no: 137 - Orijinal metin no: [19a-1])﻿

﻿

﻿

138. Hüküm

Merhum Hacı Hüseyin Ağa b. Mustafa’nın Hacı Mehmed Ağa b. Mustafa’ya borçlu olduğunun sabit olduğu

Min mümzâtihî Saray-ı atîk-i sultânî teberdârlarından bâ‘isü hâze’l-kitâb el-Hâc Mehmed Ağa b. Mustafa nâm kimesne meclis-i şer‘-i şerîf-i âlîde bin doksan altı senesinde sakabaşı iken vefât eden Dalkozlu teberdâr el-Hâc Hüseyin Ağa b. Mustafa b. Hüseyin’in li üm kız karındaşları ve terekesine vaz‘-ı yed eden Âsiye ve Fâtıma nâm hâtunlar mahzarlarında üzerlerine da‘vâ ve takrîr-i kelâm edip müteveffâ-yı mezbûr zimmetinde imzâ ve hatmini hâvî temessük nâtık olduğu üzre cihet-i karzdan beş yüz esedî guruş hakkım olup hattâ ikrâr dahi ettiğinden sonra kable’l-edâ fevt olmağla suâl olunup terekesinden edâya tenbîh olunmak matlûbumdur dedikde gıbbe’s-suâl mezbûretân Âsiye ve Fâtıma cevâblarında tereke-i müteveffâ-yı mezbûr[a] vaz‘-ı yedlerini ikrâr lâkin deyn-i mezkûru inkâr etmeleriyle müdde‘î-i mezbûrdan müdde‘âsını mübeyyine beyyine taleb olundukda udûl-i müslimînden olup saray-ı mezbûr teberdârlarından İbrahim Bey [b.] Ahmed ve el-Hâc Hasan b. İbrahim nâm kimesneler li ecli’ş-şehâde meclis-i şer‘a hâzırân olup isre’l-istişhâd fi’l-hakīka müteveffâ-yı mezbûr el-Hâc Hüseyin Ağa b. Mustafa b. Hüseyin mukaddemâ hayâtında müdde‘î-i mezbûr el-Hâc Mehmed Ağa’ya cihet-i karzdan beş yüz guruş deynimdir deyû bizim huzûrumuzda ikrâr ve bizi işhâd eyledi biz bu husûsa bu vech üzre şâhidleriz şehâdet dahi ederiz deyû her biri edâ-i şehâdet-i şer‘iyye eylediklerinde ba‘de’t-ta‘dîl ve’t-tezkiyye şehâdetleri makbûle olup müdde‘î-i mezbûr ba‘de’t-tahlîf, mûcebince meblağ-ı mezbûru terekesinden müdde‘î-i mezbûra edâya mezbûretâna tenbîh olunmağın mâ vaka‘a bi’t-taleb ketb olundu. Fi’l-yevmi’r-râbi‘ min Recebi’l-mürecceb li sene seb‘a ve tis‘în ve elf.

Şuhûdü’l-hâl: El-Hâc Mustafa Tevekkül, İbrahim b. Ahmed, Ali b. Bâli, Mehmed b. ( ) ve gayruhüm.

(BAB46 - cilt: 19, sayfa: 167 - Hüküm no: 138 - Orijinal metin no: [19a-2])﻿

﻿

﻿

139. Hüküm

İsak v. Abraham’ın Felemenkli Danyal v. Galof ile ortağına borçlu olduğu

Min mümzâtihî Felemenk tüccârından olup mahrûse-i Galata’da müsâfiren sâkinler olan bâ‘isü hâzihi’l-vesîka Danyal v. Galof ve şerîki Kırinliya v. Berşin nâm müste’menler meclis-i şer‘-i şerîf-i enver ve mahfil-i dîn-i münîf-i ezherde Budin cemâ‘atinden olup Hasköy sâkinlerinden İsak v. Abraham nâm yahudi mahzarında her biri üzerine da‘vâ ve takrîr-i kelâm edip merkūm İsak ile şerîki gāib ani’l-meclis Azarya nâm yahudi’ye târih-i kitâbdan on üç ay mukaddem her zirâ‘ı ikişer guruş ve birer semene olmak üzre yedi yüz yirmi iki buçuk zirâ‘ Londrine çukamızı bin beş yüz esedî guruş ve yirmi bir akçeye bey‘ ve teslîm mezbûrân İsak ve Azarya dahi ale’l-iştirâki’s-seviy vech-i meşrûh üzre iştirâ ve kabz ve tesellüm ve her biri âharın zimmetine lâzım gelen meblağı dahi ahz u kabûlü hâviye kefâlet-i sahîha-i şer‘iyye ile kefîl olduklarından sonra meblağ-ı mezbûrun beşer guruş ve yirmi bir akçesini mukaddemâ mezbûrlardan ahz u kabz edip bin beş yüz esedî guruşu zimmetlerinde bakī kalmağla hâlâ merkūm İsak’a suâl olunup asâlet ve kefâlet-i mahkiyesine binâen meblağ-ı mezbûr bin beş yüz guruşun alıverilmesi matlûbumdur dediklerinde gıbbe’s-suâl mesfûr İsak cevâbında kaziyye minvâli bâlâda tafsîl ve mürûr ettiği üzre olu[p] ancak zikr olunan çuka semenlerinden müdde‘iyân-ı merkūmâna yedi yüz elli esedî guruş elân zimmetimde vâcibü’l-edâ deynimdir deyû ikrâr lâkin gāib-i merkūm Azarya’nın hissesine isâbet eden yedi yüz elli guruşa ber vech-i muharrer kefâletini inkâr edicek müdde‘iyân-ı mezbûrândan mezbûr İsak’ın vech-i meşrûh üzre kefâletini mübeyyine beyyine taleb olundukda isbât-ı beyyine için istimhâl etmeleriyle mehil-i şer‘î ile imhâl olunduklarından sonra ikrârı mertebesi olan meblağ-ı mezbûr yedi yüz elli esedî guruşu müdde‘iyân-ı mersûmâna edâ ve teslîme merkūm İsak’a tenbîh olunmağın mâ vaka‘a bi’t-taleb ketb olundu. Fi’l-yevmi’s-sânî min Cumâdelâhire li sene seb‘a ve tis‘în ve elf.

Şuhûdü’l-hâl: Mehmed Efendi b. Mehmed, Mustafa Çelebi b. Ahmed, İbrahim Çelebi b. Ahmed, el-Hâc Mustafa b. Tevekkül, Ahmed Beşe b. ( ).

(BAB46 - cilt: 19, sayfa: 168 - Hüküm no: 139 - Orijinal metin no: [19a-3])﻿

﻿

﻿

140. Hüküm

Kerime bt. Hızır kendisine intikal eden ev hissesini damadı Osman b. Mehmed’e sattığı

Husûs-ı âti’l-beyânın mahallinde ketb u tahrîri için savb-ı şer‘den bi’l-iltimâs irsâl olunan Ebûbekir Efendi b. el-Hâc Abdülkerim mahmiye-i İstanbul’da Çelebioğlu mahallesinde sâkine Kerime bt. Hızır nâm hâtunun menziline varıp zeyl-i kitâbda muharrerü’l-esâmî müslimîn huzûrlarında akd-i meclis-i şer‘-i şerîf eyledikde mahalle-i mezbûrede sâkin iken bundan akdem vefât eden nakkāş Hasan Çelebi b. Mustafa nâm kimesnenin verâseti zevce-i metrûkesi mezbûre Kerime Hâtun ile sulbiye kebîre kızı Emetullah nâm hâtuna münhasıra olup kable’l-kısme mezbûre Emetullah dahi fevt olup verâseti zevci el-Hâc Osman b. Mehmed ile vâlidesi mezbûre Kerime’ye münhasıra ve tashîh-i mes’eleleri bi tarîki’l-münâsahati’ş-şer‘iyye on altı sehimden [ibâret] olup sihâm-ı mezbûreden yedi sehimi mezbûr el-Hâc Osman ve dokuz sehimi merkūme Kerime’ye isâbet eylediği şer‘an zâhir ve müte‘ayyin oldukdan sonra mezbûre Kerime Hâtun zâtı Hasan Çelebi b. Abdullah ve el-Hâc Mustafa b. Abdullah ta‘rîfleriyle ba‘de’l-mu‘arrefe meclis-i ma‘kūd-ı mezbûrda râfi‘ü hâze’l-kitâb mezbûr el-Hâc Osman mahzarında ikrâr-ı tâm ve takrîr-i kelâm edip müteveffâ-yı mezbûr Hasan Çelebi’nin terekesinden olup medîne-i Galata’ya tâbi‘ kasaba-i Tophâne’de el-Hâc Memiş mahallesinde vâki‘ bir tarafdan Mehmed Çelebi b. Ali mülkü ve bir tarafdan Ayşe Hâtun mülkü ve iki tarafdan tarîk-i âm ile mahdûd fevkānî bir bâb oda ve bir sofa ve tahtânî bir oda ve cüneyne ve bi’r-i mâ ve kenîfi müştemil mülk menzilden hesâb-ı mezkûr üzre irsen bana isâbet eden dokuz sehim hisse-i şâyi‘amı bi cümleti’t-tevâbi‘ ve’l-levâhık tarafeynden îcâb ve kabûlü hâvî bey‘-i bâtt-ı sahîh-i şer‘iyye ile mezbûr el-Hâc Osman’a altı bin akçeye bey‘ ve temlîk ve teslîm edip ol dahi iştirâ ve kabûl ve temellük ve tesellüm eyledikden sonra semen-i mezbûr altı bin akçeyi mezbûr el-Hâc Osman yedinden tamâmen ahz u kabz eyledim fî mâ ba‘d menzili mezbûrun mecmû‘u merkūm el-Hâc Osman’ın irsen ve şirâen mülk-i mahzı ve hakk-ı sırfı olmuşdur benim alâka ve medhalim kalmadı keyfe mâ yeşâ mutasarrıf olsun dedikde gıbbe’t-tasdîki’ş-şer‘î vâki‘ hâli Mevlânâ-yı mezbûr mahallinde tahrîr ba‘dehû ma‘an ba‘s olunan Mehmed b. Ahmed ve İsmail b. Mustafa ile meclis-i şer‘a gelip alâ vukū‘ihî inhâ ve takrîr etmeğin mâ vaka‘a bi’t-taleb ketb olundu. Fi’l-yevmi’s-sâlis min şehri Recebi’l-ferd li sene seb‘a ve tis‘în ve elf.

Şuhûdü’l-hâl: Fazlı Efendi b. Mehmed el-İmâm, Mustafa Efendi b. Fazlı Efendi, Mi‘mâr Mehmed Çelebi b. Ahmed, Ahmed Halîfe b. Mehmed, Ömer Çelebi b. Hızır.

(BAB46 - cilt: 19, sayfa: 168 - Hüküm no: 140 - Orijinal metin no: [19b-1])﻿

﻿

﻿

141. Hüküm

Hacı Osman b. Mehmed’e intikal eden ev hissesini kayınvalidesi Kerime’ye sattığı

Husûs-ı âti’z-zikrin mahallinde ketb u tahrîri için savb-ı şer‘den bi’l-iltimâs irsâl olunan Ebûbekir Efendi b. el-Hâc Abdülkerim mahmiye-i İstanbul’da Çelebioğlu mahallesinde vâki‘ zikr-i âtî menzile varıp zeyl-i kitâbda muharrerü’l-esâmî müslimîn huzûrunda akd-i meclis-i şer‘-i şerîf eyledikde mahalle-i mezbûrede sâkin iken bundan akdem vefât eden nakkāş Hasan Çelebi b. Mustafa’nın verâseti zevce-i metrûkesi Kerime bt. Hızır nâm Hâtun ile sulbiye kebîre kızı Emet[ullah] nâm hâtuna münhasıra olup kable’l-kısme mezbûre Emetullah dahi fevt olup verâseti zevci el-Hâc Osman b. Mehmed [ve] vâlidesi mezbûre Kerime’ye münhasıra ve tashîh-i mes’eleleri bi tarîki’l-münâsahati’ş-şer‘iyye on altı sehimden [ibâret] olup sihâm-ı mezbûreden yedi sehimi mezbûr el-Hâc Osman’a ve dokuz sehim mezbûre Kerime’ye isâbet eylediği şer‘an zâhir ve müte‘ayyin oldukdan sonra mezbûr el-Hâc Osman meclis-i ma‘kūd-ı mezbûrda râfi‘atü hâze’l-kitâb mezbûre Kerime mahzarında ikrâr-ı tâm ve takrîr-i kelâm edip müteveffâ-yı mezbûr Hasan Çelebi’nin terekesinden olup işbu bir tarafdan Şah Hâtun vakfından olup el-Hâc Ali tasarrufunda olan vakf menzil ve bir tarafdan Ebussuûd Efendi vakfından olup Ali Efendi tasarrufunda olan menzil ve bir tarafdan benim tasarrufumda olan menzil ve bir tarafdan tarîk-i âmla mahdûd sokak kapısı üzerinde tabaka-i ulyâda bir oda ve bir sofa ve bir cihânnümâ ve tabaka-i vustâda bir oda ve bir kiler ve tahtânî bir oda ve kenîf ve mûmâ-ileyh Ali Efendi menzili tarafında bir fevkānî oda ve altında matbah ve bir zîr-i zemîn mahzen ve havluyu müştemil mülk menzilde hesâb-ı mezkûr üzre bana isâbet eden yedi sehim hisse-i şer‘iyyemi, bi cümleti’t-tevâbi‘ ve’l-levâhık tarafeynden îcâb ve kabûlü hâvî bey‘-i bâtt-ı sahîh-i şer‘î ile mezbûre Kerime’ye otuz altı bin akçeye bey‘ ve temlîk ve teslîm ol dahi iştirâ ve kabûl ve temellük ve tesellüm eyledikden sonra semen-i mezbûrun altı bin akçesini mezbûrenin yedinden ahz u kabz edip mâ‘adâsı olan otuz bin akçeyi hâlâ edâya iktidârı olmayıp târih-i kitâbdan otuz gün tamâmına değin bi’t-taleb te’cîl eyledim. Fî mâ ba‘d menzili mezbûrun mecmû‘u …? mezbûrenin mülk-i mahzı ve hakk-ı sırfı olmuşdur keyfe mâ yeşâ mutasarrıf olsun dedikde gıbbe’t-tasdîki’ş-şer‘î vâki‘ hâli mezbûr Ebûbekir Efendi mahallinde tahrîr ba‘dehû ma‘an ba‘s olunan Mehmed Çelebi b. Ahmed ve İsmail ile meclis-i şer‘a gelip alâ vukū‘ihî inhâ ve takrîr etmeğin mâ vaka‘a bi’t-taleb ketb olundu. Fi’l-yevmi’s-sâlis min şehri Recebi’l-ferd li sene seb‘a ve tis‘în ve elf.

Şuhûdü’l-hâl: Hasan Çelebi b. Abdullah, el-Hâc Mustafa b. Abdullah, Fazlı Efendi b. Mehmed el-İmâm, Mustafa b. Fazlı Efendi, Mi‘mâr tezkirecisi Mehmed Halîfe.

(BAB46 - cilt: 19, sayfa: 169 - Hüküm no: 141 - Orijinal metin no: [19b-2])﻿

﻿

﻿

142. Hüküm

Yeniçeri Kapı Kethüdâsı Yusuf Efendi b. Mehmed’in mevâcib kahvesini satışı

Medîne-i Şâm-ı şerîf’de Dergâh-ı âlî yeniçerilerinin on üçüncü ağa bölüğüne mahsûs oda ahâlîsinin çorbacısı olan Abdi Çorbacı b. el-Hâc Eyyûb b. Kaplan ve sekizinci cemâ‘atine mahsûs oda ahâlîsinin çorbacısı olan Ayıntâbî Mustafa Çorbacı b. Mehmed b. Ali meclis-i şer‘-i şerîf-i enverde medîne-i mezkûrda Dergâh-ı âlî yeniçerilerinin mahmiye-i İstanbul’da kapı kethüdâları olan umdetü erbâbü’t-tahrîr ve’l-kalem Yusuf Efendi b. Mehmed tarafından husûs-ı âti’z-zikri tasdîke sâbitü’l-vekâle vekîl olan el-Hâc Abdullah Çelebi b. el-Hâc Osman mahzarında her biri ikrâr-ı tâm ve takrîr-i kelâm edip zikr olunan odaların hâlâ sefer-i hümâyûnda olan neferâtın işbu doksan yedi senesi recec ve reşen mevâcibleri için müvekkili mûmâ-ileyh Yusuf Efendi işbu mümzâ ve mahtûm temessük mûcebince her vakıyyesi birer guruşa olmak üzre altı bin iki yüz seksen bir vakıyye kahvesini altı bin iki yüz seksen bir guruşa bize bey‘ ve teslîm biz dahi iştirâ ve kabûl ve temellük ve tesellüm ve neferât-ı mezkûrenin mevâcib-i merkūmeleri için âhara bey‘ ve kabz ve semen eyledik hâlâ zikr olunan kahvenin semeni olan meblağ-ı mezbûr altı bin iki yüz seksen guruş müvekkili mûmâ-ileyh Yusuf Efendi’ye zimmetimizde lâzımü’l-edâ deynimizdir dediklerinde gıbbe’t-tasdîki’ş-şer‘î mâ vaka‘a bi’t-taleb ketb olundu. Fi’l-yevmi’s-sânî min şehri Recebi’l-ferd li sene seb‘a ve tis‘în ve elf.

Şuhûdü’l-hâl: Es-Seyyid Bayram Efendi b. es-Seyyid Mahmud, el-Hâc Ahmed Çelebi b. ( ) eş-Şâmî, Hamîdîzâde Mehmed Çelebi, İbrahim Bey b. ( ), Molla Ahmed b. ( ), Halil Ağa b. ( ).

(BAB46 - cilt: 19, sayfa: 170 - Hüküm no: 142 - Orijinal metin no: [20a-1])﻿

﻿

﻿

143. Hüküm

Emine bt. Veli b. Abdullah’ın menzil vakfı

Elhamdü li veliyyihî ve’s-salâtü alâ nebiyyihî ve alâ âlihî ve ashâbihi’l-müte’eddibîn bi âdâbihî ve ba‘d işbu kitâb-ı sıhhat-nisâbın tahrîrine bâ‘is ve bâdî ve bu hitâb-ı müşgîn-nikābın tastîrine sebeb ve dâ‘î oldur ki Dârü’l-hilâfeti’l-aliyye Kostantıniyye el-mahmiyye’de Keçeci Pîrî mahallesinde sâkin sâhibü’l-hayrât ve’l-hasenât Emine bt. Veli b. Abdullah nâm hâtun tarafından vakf-ı âti’l-beyânı ikrâra vekîl olduğu zâtını ma‘rifet-i şer‘iyye ile ârifân Mustafa b. Osman ve Mahmud Çelebi b. Musli nâm kimesneler şehâdetleriyle sâbit olan mefharü’l-eimmeti’l-kirâm Mehmed Efendi b. Süleyman nâm kimesne meclis-i şer‘-i şerîf-i enverde ve mahfil-i dîn-i münîf-i ezherde vakf-ı âti’z-zikri li ecli’t-tescîl mütevellî nasb olunan el-Hâc İsmail Çelebi b. Hüseyin mahzarında bi’l-vekâle ikrâr-ı tâm ve takrîr-i kelâm edip müvekkilem mezbûre Emine Hâtun silk-i mülkünde münselik olup mahalle-i mezbûrede vâki‘ etrâf-ı erba‘ası Kireçhâne ve Medîne-i Münevvere vakfı ve Mustafa Beşe mülkü ve tarîk-i âm ile mahdûd hâriciyyesi tabaka-i ulyâda bir bâb oda ve bir sofa ve tabaka-i vustâda bir oda ve süflâda ahır ve dâhiliyyesi fevkānî iki bâb oda ve sofa ve dehliz ve tahtânî iki oda ve hamam ve cüneyne ve bi’r-i mâ ve havluyu müştemil menzilini, hasbeten lillâhi te‘âlâ vakf-ı sahîh-i muhalled ve haps-i sarîh ile üç ay mukaddem vakf ve haps edip şöyle şart eylediğim ki menzili mezbûrun tevliyyeti ve tasarrufu hayâtta oldukça kendiye meşrût olup dilerse sâkin ola ve dilerse îcâr edip gallesine mutasarrıf ola, ba‘de vefâtihâ rub‘iyyesi Neslihan bt. el-Hâc Mustafa nâm hâtuna meşrût olup ol dahi kezâlik dilerse sâkine ve dilerse gallesine mutasarrıf ola ve ba‘de vefâtihâ menzili mezbûru vech-i meşrûh üzre tasarrufu mezbûre Neslihan’ın evlâdı ve evlâd-ı evlâdı ve evlâd-ı evlâd-ı evlâdına meşrûta ola ve ba‘de’l-inkırâz mahalle-i mezbûre imâmına meşrûta olup ol dahi dilerse sâkin ve dilerse gallesine mutasarrıf ola ve vakf-ı mezbûrun tebdîli ve tağyîri merreten ba‘de uhrâ yedinde ola ve benden sonra tevliyyet re’y-i hâkime müfevvez ola ve mürûr-ı eyyâm ile meşrûta ri‘âyet müte‘azzir olursa galle-i vakf-ı mezbûr mutlak fukarâ-i müslimîne sarf oluna deyû takrîr-i bast edip mütevellî-i mezbûra teslîm ol dahi vakfiyyet üzre kabz ve sâir mütevellîler evkāfda tasarrufları gibi tasarruf eyledi dedikde gıbbe’t-tasdîki’ş-şer‘î vekîl-i mezbûr Osman kelâmını semt-i vifâkdan cânib-i şikāka atf edip vakf-ı akār İmâm-ı A‘zam hazretleri katında gayr-ı lâzım olduğundan mâ‘adâ vâkıfe-i mezbûre menfa‘at-i vakfı nefsine şart etmek Hazret-i İmâm Muhammed katında bâtıl olup binâen-aleyh vakf-ı mezbûrdan bi’l-vekâle rücû‘ eyledim mütevellî-i merkūm menzili mezkûru bana teslîm eylesin dedikde mütevellî-i mezbûr cevâb-ı sedîde mütesaddî olup eğerçi hâl bast olunan minvâl üzredir, lâkin İmâm Ebû Yusuf hazretleri katında mücerred vakaftü demekle ve imâmMuhammed hazretleri katında teslîm ile’l-mütevellî ve zikri te’kîd ile vakıf sahîh olup sıhhat ise imâm-ı müşârün-ileyhimâ katlarında vech-i muharrer üzre oldukda lüzûmdan müfârık değildir deyû teslîmden imtinâ‘ ve husûmet ve nizâ‘ edip hâkim-i muvakki‘-i sadr-ı kitâb hazretleri huzûrunda müterâfi‘ân ve her biri muktezâsınca fasl ve hasma tâlibân olduklarından sonra mûmâ-ileyh hazretleri dahi tarafeynin kelâmını ısgā ve temhîd-i mebânî-i hayrı evlâ görüp vakf-ı mezbûrun sıhhat [ve] lüzûmuna hükm-i sahîh-i şer‘î etmeğin min ba‘d vakf-ı mezbûr sahîh ve lâzım olup nakz ve nakīzina mecâl muhâl ve ibtâl ve ta‘tîli mümteni‘ü’l-ihtimâl oldu.

Cerâ zâlike ve hurrire fi’l-yevmi’s-sâdis min Recebi’l-ferd li sene seb‘a ve tis‘în ve elf.

Şuhûdü’l-hâl: El-Hâc İsmail Çelebi b. Hüseyin, Mehmed Çelebi b. Mustafa el-Müezzin, kayyım el-Hâc Mustafa b. Ömer, Hacı Mehmed b. Abdullah, Hasan Çelebi b. Ramazan, Mustafa Odabaşı b. Ahmed, Mahmud b. Fazlı, Mustafa Çelebi b. Osman, Diğer Mustafa Çelebi b. Osman.

(BAB46 - cilt: 19, sayfa: 171 - Hüküm no: 143 - Orijinal metin no: [20a-2])﻿

﻿

﻿

144. Hüküm

Hatice bt. Abdullah’ın boşandığı kocası İbrahim b. Ahmed’den alacaklarını tahsil etmesi

Mahmiye-i İstanbul’da Yenibahçe kurbunda Karabaş mahallesinde sâkine olup zâtı ma‘rifet-i şer‘iyye ile ârifân Mustafa b. Osman ve Aziz Çelebi nâm kimesneler ta‘rîfleriyle mu‘arrefe olan Hatice bt. Abdullah nâm hâtun meclis-i şer‘-i şerîf-i enverde işbu bâ‘isü’l-kitâb İbrahim b. Ahmed nâm kimesne mahzarında ikrâr ve takrîr-i kelâm edip mezbûr İbrahim zevcim olup târih-i kitâbdan on beş gün mukaddem beni tatlîk etmekle zimmetinde mütekarrir ve ma‘kūdun-aleyh olan sekiz yüz akçe mehr-i müeccelim ile ve nafaka-i iddet-i mu‘ayyenem mukābelesinde dahi bi’t-terâzî yüz akçe ki cem‘an dokuz yüz akçe hakkımı mezbûr İbrahim yedinden tamâmen ahz u kabz edip hukūk-ı zevciyyete müte‘allika âmme-i da‘vâdan mezbûr İbrahim’in zimmetini ibrâ-i âmm-ı kātı‘ü’n-nizâ‘la ibrâ ve iskāt eyledim dedikde gıbbe’t-tasdîki’ş-şer‘î mâ vaka‘a bi’t-taleb ketb olundu. Fi’l-yevmi’s-sâbi‘ min şehri Recebi’l-mürecceb li sene seb‘a ve tis‘în ve elf.

Şuhûdü’l-hâl: Mustafa b. Osman, Hasan b. Hüseyin, Mehmed b. Mustafa, Mehmed Çelebi b. ( ), Hüseyin b. Abdullah, Mustafa b. Abdullah.

(BAB46 - cilt: 19, sayfa: 172 - Hüküm no: 144 - Orijinal metin no: [20a-3])﻿

﻿

﻿

145. Hüküm

Merhum Hüseyin Ağa b. Mustafa’nın Baltacılar Odası Vakfı’na borçlu olduğunun sabit olduğu

Min mümzâtihî Saray-ı atîk-i sultânî’de Baltacılar odası mühimmâtına mevkūfe nukūda mütevellî olan bâ‘isü hâze’l-kitâb el-Hâc Ahmed Ağa b. Süleyman meclis-i şer‘-i şerîf-i enverde bin doksan altı senesinde sakabaşı iken tarîk-i hacc-ı şerîfde Bedr-i Huneyn’de vefât eden Dalkozlu el-Hâc Hüseyin Ağa b. Mustafa b. Hüseyin’in vârisleri ve li üm kız karındaşları olmağla terekesine vaz‘-ı yed eden Âsiye ve Fâtıma nâm hâtunlar mahzarlarında bi’t-tevliyye üzerlerine da‘vâ ve takrîr-i kelâm edip müteveffâ-yı mezbûrun taraf-ı vakf-ı mezbûra işbu temessük nâtık olduğu üzre asl-ı mâl-ı vakf olmak üzre bin esedî guruş ve devr-i şer‘î ile ilzâm olunan kürk bahâsından dahi yüz guruş ki cem‘an sekiz yüz esedî guruş deyni olup hattâ ikrâr dahi ettiğinden sonra kable’l-edâ fevt olmağla suâl olunup terekesinden edâya tenbîh olunmak matlûbumdur dedikde gıbbe’s-suâl mezbûretân Âsiye ve Fâtıma tereke-i müteveffâ-yı mezbûra vaz‘-ı yedlerini ikrâr lâkin husûs-ı mezbûru inkâr etmeleriyle müdde‘î-i mezbûrdan müdde‘âsını mübeyyine beyyine taleb olundukda udûl-i müslimînden olup saray-ı mezkûrda odabaşı olan el-Hâc Hüseyin Ağa b. Mehmed ve el-Hâc Mustafa b. Sefer nâm kimesneler li ecli’ş-şehâde meclis-i şer‘de hâzırân olup istişhâd olunduklarında fi’l-hakīka müteveffâ-yı mezbûr el-Hâc Hüseyin Ağa b. Mustafa b. Hüseyin bundan akdem hâl-i hayâtında zikr olunan Baltacılar Odası vakfına temessüküm nâtık olduğu üzre bin yüz esedî guruş vâcibü’l-edâ deynimdir deyû bizim huzûrumuzda ikrâr ve bizi işhâd eyledi biz bu husûsa bu vech üzre şâhidleriz şehâdet dahi ederiz deyû her biri edâ-i şehâdet-i şer‘iyye eylediklerinde ba‘de’t-tezkiyye şehâdetleri makbûle olup ba‘de’t-tahlîfi’l-mu‘teber mûcebince meblağ-ı mezbûru müteveffâ-yı mezbûrun terekesinden edâ etmek üzre mezbûretâna tenbîh olunmağın mâ vaka‘a bi’t-taleb ketb olundu. Fi’l-yevmi’r-râbi‘ min Recebi’l-ferd sene 1097.

Şuhûdü’l-hâl: El-Hâc Mustafa b. Tevekkül, İbrahim Çelebi b. Ahmed, Mustafa Çelebi b. ( ) Ser-muhzırân, Mustafa Çelebi Kethüdâ-yı muhzırân ve gayruhüm mine’l-hâzırîn.

(BAB46 - cilt: 19, sayfa: 173 - Hüküm no: 145 - Orijinal metin no: [20b-1])﻿

﻿

﻿

146. Hüküm

Abdi Beşe b. Sefer’in câriyesi Belkıs’ı azat etmesi

Mahmiye-i İstanbul’da Üskübî mahallesinde sâkin Abdi Beşe b. Sefer meclis-i şer‘-i şerîfde takrîr-i kelâm ve ta‘bîr ani’l-merâm edip bana rıkkını mu‘terife olan işbu orta boylu, açık kaşlı, ala gözlü Rûsiyyetü’l-asl Mesihiyyetü’l-mille bâ‘isü hâzihi’l-vesîka Belkıs bt. Maskov nâm câriye-i memlûkemi hasbeten li’llâhi’l-meliki’l-Hallâk ve taleben li merzâti’r-Rabbi’r-Rezzâk malımdan tahrîr ve i‘tâk ve zümre-i harâir-i asliyyâta idrâc ve ilhâk eyledim ba‘de’l-yevm mevsûfe-i mezbûre sâir harâir-i asliyyât gibi hürre olmuşdur ve üzerinde velâ-i şer‘îden gayri hakkım kalmadı dedikde mâ vaka‘a bi’t-taleb ketb olundu. Fi’l-yevmi’s-sâmin min Recebi’l-ferd li sene seb‘a ve tis‘în ve elf.

Şuhûdü’l-hâl: Hasan Efendi el-İmâm, Mustafa Çelebi el-Müezzin, Mehmed Çelebi b. Receb, Hasan Çelebi b. el-Hâc Bayram, Mehmed b. Abdi, İbrahim Beşe b. Süleyman.

(BAB46 - cilt: 19, sayfa: 174 - Hüküm no: 146 - Orijinal metin no: [20b-2])﻿

﻿

﻿

147. Hüküm

Hamdi Efendi b. Osman Efendi’nin Ömer Ağa b. Osman’a borçlu olduğu

Vilâyet-i Anadolu’da Kastamonu sancağında Eflani kazâsına tâbi‘ Saruhanlı nâm karye ahâlîsinden olup mahmiye-i İstanbul’da müsâfiren sâkin Hamid Efendi b. Osman Efendi meclis-i şer‘-i şerîf-i enverde yine mahmiye-i mezbûrede Debbâğzade mahallesinde sâkin işbu bâ‘isü’l-kitâb Ömer Ağa b. Osman nâm kimesne mahzarında ikrâr-ı tâm ve takrîr-i kelâm edip mezbûr Ömer Ağa’ya yedinden iştirâ ve kabz eylediğim semeni târih-i kitâbdan dört yüz elli gün tamâmına değin müeccel ve mev‘ûd beynimizde ilm-i şer‘î ile ma‘lûm iplik ve esvâb semenlerinden iki yüz elli kıt‘a esedî guruşu hâlâ zimmetimde lâzımü’l-edâ ve vâcibü’l-kazâ deynim vardır dedikde gıbbe’t-tasdîki’ş-şer‘î mâ hüve’l-vâki‘ hıfzan li’l-makāl bi’t-taleb ketb olundu. Fi’l-yevmi’r-râbi‘ min şehri Recebi’l-ferd li sene seb‘a ve tis‘în ve elf.

Şuhûdü’l-hâl: Mehmed Efendi b. Karabaşzâde, Ahmed Efendi b. Atâullah, Hasan Efendi el-Müezzin, Ahmed Efendi b. Hasan, Ali b. el-Hâc Hasan.

(BAB46 - cilt: 19, sayfa: 174 - Hüküm no: 147 - Orijinal metin no: [20b-3])﻿

﻿

﻿

148. Hüküm

Martik v. Sedka’nın eşine bazı eşyaları hibe etmesi ve oğlunun da kendisine vermeyi taahhüt etmesi

Mahmiye-i İstanbul’da Ebâ Eyyûb Ensârî kapısı dâhilinde Koca Mustafa Paşa mahallesinde sâkin Martik v. Sedka nâm zimmî meclis-i şer‘-i hatîr-i enverde zevcesi bâ‘isetü hâzihi’l-vesîka Zelmal bt. Lebar nâm nasrâniye mahzarında ikrâr ve takrîr-i kelâm edip eşyâ-i memlûkemden otuz beş sahan ve dört tencere ve bir kazgan ve dört beledî döşek ve altı yorgan ve iki çuka mak‘ad ve beş minderi ki mezbûre Zelmal’a hibe-i sahîha-i şer‘iyye ile hibe ve teslîm ve temlîk ol dahi meclis-i hibede ittihâb ve kabz ve tesellüm eyledi ba‘de’l-yevm eşyâ-i merkūme mezbûre Zelmal’in mülk-i mevhûbu olmuşdur dedikde gıbbe’t-tasdîki’ş-şer‘î merkūm Martik’in oğlu işbu hâzır bi’l-meclis Kirkor nâm zimmî ikrâr ve takrîr-i kelâm edip ben dahi babam merkūm Martik’e harçlık için kendi malımdan beher yevm üçer akçe vermeğe ta‘ahhüd eyledim dedikde isre’t-tahkīki’l-mer‘î mâ vaka‘a bi’t-taleb ketb olundu. Fî gurreti Recebi’l-mürecceb li sene seb‘a ve tis‘în ve elf.

Şuhûdü’l-hâl: Hâfız İsmail Efendi el-İmâm, Ahmed Çelebi b. ( ) el-Müezzin, Musa b. İbrahim, İsmail Beşe b. Resul, Halil b. Mehmed, Mustafa b. ( ).

(BAB46 - cilt: 19, sayfa: 175 - Hüküm no: 148 - Orijinal metin no: [20b-4])﻿

﻿

﻿

149. Hüküm

Ümmühâni bt. Hacı Hasan’ın Mesud Efendi b. Receb Efendi’den muhâlaa yoluyla boşandığı

Mahmiye-i İstanbul’da Davudpaşa kurbunda Kürkçübaşı mahallesinde sâkine olup zâtı ma‘rifet-i şer‘iyye ile ârifân mahalle-i mezbûre sükkânından İbrahim Çelebi b. Ahmed ve Bekir Çelebi b. Abdullah ta‘rîfleriyle mu‘arrefe olan Ümmühâni bt. el-Hâc Hasan nâm hâtun meclis-i şer‘-i şerîf-i enverde zevc-i dâhili işbu bâ‘isü’l-kitâb İmâm Mesud Efendi b. Receb Efendi mahzarında bi tav‘ihâ ikrâr-ı tâm ve takrîr-i kelâm edip zevcim mezbûr Mesud Efendi zimmetinde mütekarrir ve ma‘kūdun-aleyh olan mehr-i müeccelim beş bin akçe olmağla ve mahalle-i mezbûre [21a] avârızı vakfına benim zimmetimde iki bin dört yüz akçe vâcibü’l-edâ deynim olmağın hâlâ biz ber vech-i muharrer deynim olan meblağ-ı mezbûr iki bin dört yüz akçe için vakf-ı mezbûrun mütevellîsi işbu hâzır bi’l-meclis el-Hâc Sâlih b. Abdülkerim zevcim mezbûr Mesud Efendi üzerine üçümüz bir yerde iken havâle-i sahîha-i şer‘iyye ile havâle edip mezbûrândan her biri dahi havâle-i mezbûreyi kabûl ettiklerinden sonra mehr-i mezbûrdan bâkī kalan iki bin altı yüz akçe ve nafaka-i iddet-i ma‘lûmem üzerlerine ve me’ûnet-i süknâm dahi kendi üzerime olmak üzre mezbûr Mesud Efendi ile muhâla‘a-i sahîha-i şer‘iyye ile muhâla‘a edip ol dahi hul‘-ı mezbûru ba‘de’l-kabûl hukūk-ı zevciyyete ve sâir hukūk-ı ma‘lûmeye ve mechûleye müte‘allika âmme-i da‘vâdan her birimiz âharın zimmetini ibrâ-i âmla ibrâ ve iskāt eyledik dedikde gıbbe’t-tasdîki’ş-şer‘î mâ vaka‘a bi’t-taleb ketb olundu. Fi’l-yevmi’r-râbi‘ min Recebi’l-mürecceb li sene seb‘a ve tis‘în ve elf.

Şuhûdü’l-hâl: Hüseyin Efendi b. ( ) İmâm-ı câmi‘, el-Hâc Osman b. Mustafa, el-Hâc Mehmed b. Hüseyin, el-Hâc Mustafa b. Osman, İbrahim Bey b. Ali.

(BAB46 - cilt: 19, sayfa: 175 - Hüküm no: 149 - Orijinal metin no: [20b-5])﻿

﻿

﻿

150. Hüküm

Hacı Osman b. Sefer’in Nikefos v. Agop’tan alacaklı olduğu

Navulcu tâifesinden olup mahmiye-i İstanbul’da Çelebioğlu mahallesinde sâkin bâ‘isü hâze’l-kitâb el-Hâc Osman b. Sefer meclis-i şer‘-i şerîf-i enverde Yenibahçe kurbunda ekmekçi olan Nikefos v. Agop nâm Ermeni muvâcehesinde üzerine da‘vâ ve takrîr-i kelâm edip mezbûr Nikefos zimmetinde yedimden müşterâ ve makbûz her keyli yüz doksanar akçeye olmak üzre yüz bir keyl buğday bahâsından on dokuz bin yüz doksan akçe hakkım olup meblağ-ı mezbûrun sekiz bin dört yüz akçesini bundan akdem mezbûr Nikefos yedinden ahz u istîfâ edip bakī on bin yedi yüz doksan akçe kalmağla hâlâ suâl olunup meblağ-ı bâkī-i mezbûru dahi edâ ve teslîme tenbîh olunmak matlûbumdur dedikde gıbbe’s-suâl mezbûr Nikefos cevâbında fi’l-hakīka müdde‘î-i mezbûra ber vech-i muharrer cihet-i mezbûreden bâkī on bin yedi yüz doksan akçe elân zimmetimde lâzımü’l-edâ deynimdir deyû tâyi‘an ikrâr ve i‘tirâf etmeğin mûcebince meblağ-ı mezbûr bâkīsi dahi müdde‘î-i mezbûra edâ ve teslîme mezbûr Nikefos’a tenbîh olunup mâ vaka‘a bi’t-taleb ketb olundu. Fi’l-yevmi’l-hâmis min Recebi’l-mürecceb li sene seb‘a ve tis‘în ve elf.

Şuhûdü’l-hâl: El-Hâc Mustafa b. Tevekkül, Ahmed Çelebi b. Mehmed, İbrahim Çelebi b. Ahmed, Hüseyin b. Mustafa, Mehmed Çelebi b. Ahmed ve gayruhüm.

(BAB46 - cilt: 19, sayfa: 176 - Hüküm no: 150 - Orijinal metin no: [21a-1])﻿

﻿

﻿

151. Hüküm

Ahmed Bey b. Hüseyin Paşa’nın bahçesini Mustafa Çavuş Vakfı’na bey‘ bi’l-istiğlâl yoluyla sattığı

Mahmiye-i İstanbul’da Deniz Abdal mahallesinde sâkin umdetü’l-a‘yân Mehmed Bey b. el-merhûm Hüseyin Paşa meclis-i şer‘-i şerîf-i enverde mahmiye-i mezbûrede merhûm Mustafa Çavuş vakfına bi’l-fi‘l mütevellî olan işbu râfi‘ü’l-kitâb Abdullah Efendi b. Receb mahzarında ikrâr ve takrîr-i kelâm edip silk-i mülkümde münselik olup mahalle-i mezbûrede vâki‘ bir tarafdan karındaşım Ahmed Bey mülkü ve bir tarafdan vâlidem Emine bt. Abdullah mülkü ve bir tarafdan Ahmed Paşa mülkü ve bir tarafdan tarîk-i âm ile mahdûd bir tarafda taş duvar ve eşcâr-ı müsmire ve gayri müsmireyi müştemil tûlen ve arzen bi hesâb-ı terbî‘î yedi yüz seksen dört zirâ‘ bahçemi, bi cümleti’t-tevâbi‘ ve’l-levâhık mütevellî-i merkūm Abdullah Efendi’ye yüz altmış esedî guruşa bey‘ ve teslîm ol dahi mâl-ı vakf-ı mezbûr ile bi’t-tevliyye iştirâ ve kabûl ve tesellüm edip semeni olan meblağ-ı mezbûr yüz altmış guruşu yedinden tamâmen ahz u kabz eylediğimden sonra yine mütevellî-i mezbûr zikr olunan bahçeyi ba‘de’t-tahliyye târih-i kitâbdan bir sene tamâmına değin yirmi dört guruşa bana îcâr ve teslîm ben dahi istîcâr ve tesellüm eyledim eğer müddet-i mezkûre tamâmında asl-ı mâl-ı merkūm yüz altmış guruş ile ücret-i mezkûre yirmi dört guruşu mütevellî-i mezbûra edâ etmezsem zikr olunan bahçeyi semen-i misliyle âhara bey‘ ve kabz-ı semene ve semeninden deyn-i mezbûru istîfâ ve fazlasını bana îsâle ve husûs-ı mezbûr mütevakkıf olduğu umûrun cümlesine akd-i rehinde meşrût vekâlet-i devriyye ile tarafımdan mütevellî mezbûr Abdullah Efendi’yi vekîl nasb ve ta‘yîn edip ol dahi vekâlet-i mezbûreyi kabûl ve merâsimini edâya ta‘ahhüd eyledi dedikde gıbbe’t-tasdîki’ş-şer‘î mâ vaka‘a bi’t-taleb ketb olundu. Fi’l-yevmi’s-sâlis min şehri Recebi’l-mürecceb li sene seb‘a ve tis‘în ve elf.

Şuhûdü’l-hâl: Eş-Şeyh Ahmed Efendi b. Hamza, Mehmed Efendi b. Ahmed, Hüseyin Efendi b. Mehmed, Mehmed b. Yusuf ve gayruhüm.

(BAB46 - cilt: 19, sayfa: 176 - Hüküm no: 151 - Orijinal metin no: [21a-2])﻿

﻿

﻿

152. Hüküm

Mahmud Efendi b. Mehmed’in menzilini Rifâîzâde Mehmed Efendi Vakfı’na bey‘ bi’l-istiğlâl yoluyla sattığı

Husûs-ı âti’z-zikrin mahallinde ketb u tahrîri için savb-ı şer‘den bi’l-iltimâs irsâl olunan Ebûbekir b. el-Hâc Abdülkerim umdetü’l-mevâli’l-izâm zübdetü’l-fuzalâ’i’l-fihâm yenbû‘ü’l-fezâil metbû‘ü’l-efâzıl Mahmud Efendi b. Mehmed’in mahmiye-i İstanbul’da Yarhisarî Muslihiddin Efendi mahallesinde vâki‘ sa‘âdet-hânelerine varıp zeyl-i kitâbda muharrerü’l-esâmî müslimîn huzûrlarında akd-i meclis-i şer‘î şerîf eyledikde müşârün-ileyh Mahmud Efendi meclis-i ma‘kūd-ı mezbûrda, mahmiye-i mezbûrede merkūm Rifâîzâde Mehmed Efendi vakfına meşrûtiyyet üzre mütevellî olan sulbî oğlu İbrahim Çelebi mahzarında ikrâr-ı tâm ve takrîr-i kelâm edip silk-i mülkünde münselik olup mahalle-i mezbûrede vâki‘ bir tarafdan Kethüdâ Mustafa Efendi vakfından olup umdetü müderrisînü’l-kirâm es-Seyyid Halil Efendi tasarrufunda olan menzil ve bir tarafdan Hâcegî Câmi‘i vakfından olan odalar ve bir tarafdan ba‘zan Receb Ağa vakfı olan menzil ve ba‘zan Hüseyin Ağa mülkü ve bir tarafdan tarîk-i âm ile mahdûd hâriciyye ve dâhiliyye büyût-ı adîdeyi müştemil mülk menzilimi bi cümleti’t-tevâbi‘ ve’l-levâhık mütevellî-i mezbûr İbrahim Çelebi’ye bi tarîki’l-istiğlâl bin esedî guruşa bey‘ ve teslîm ol dahi mâl-ı vakf-ı mezbûr ile bi’t-tevliyye iştirâ ve tesellüm edip semeni olan meblağ-ı mezbûr bin guruşu işbu meclis-i ma‘kūd-ı mezbûrda yedimden ahz u kabz eylediğimden sonra yine mütevellî-i mezbûr menzili mahdûd-ı mezkûru ba‘de’t-tahliyyeti’ş-şer‘iyye târih-i kitâbdan bir sene tamâmına değin yüz elli guruşa bana îcâr ve teslîm ben dahi istîcâr ve tesellüm eyledim dedikde gıbbe’t-tasdîki’ş-şer‘î menzili mezbûrun derkine umdetü’l-müderrisînü’l-kirâm es-Seyyid Halil Efendi ve zübdetü’l-müdakkikīni’l-fihâm Muharrem Efendi emr ve kabûlü hâviye kefâlet-i sahîha-i şer‘iyye ile kefîller olmağın vâki‘ hâli Mevlânâ-yı merkūm mahallinde ketb ü tahrîr edip ba‘dehû ma‘an ba‘s olunan Mehmed b. Abdullah ile meclis-i şer‘a gelip alâ vukū‘ihî inhâ ve takrîr etmeğin mâ vaka‘a bi’t-taleb ketb olundu. Fi’l-yevmi’s-sâmin min Recebi’l-mürecceb li sene seb‘a ve tis‘în ve elf.

Şuhûdü’l-hâl: Umdetü mehâdîmü’l-kirâm es-Seyyid Mehmed Fâzıl Efendi, umdetü mehâdîmü’l-kirâm es-Seyyid Ahmed Efendi, el-Hâc Mehmed b. Abdullah, Abdülbâkī Efendi b. Ahmed, Ali Efendi b. Abdülhalim, Hüseyin Çelebi b. Abdullah, Ali Çelebi b. Abdullah.

(BAB46 - cilt: 19, sayfa: 177 - Hüküm no: 152 - Orijinal metin no: [21a-3])﻿

﻿

﻿

153. Hüküm

Tatos v. Asvador’un Osman b. Abdullah’a olan borcunu ödemiş bulunduğu

Min mümzâtihî Mahmiye-i İstanbul’da Mercan Ağa mahallesinde sâkin iken bundan akdem vefât eden Osman Bey b. Abdullah b. Abdülmennân’ın verâseti zevce-i metrûkesi Hatice bt. Abdurrahman ile kendiyi i‘tâk eden Hazînedâr Mehmed Ağa b. Mustafa’ya münhasıra olduğu şer‘an zâhir ve mütebeyyin oldukdan sonra mezbûre Hatice tarafından husûs-ı âti’l-beyâna vekîl olup zât-ı mezbûreyi ma‘rifet-i şer‘iyye ile ârifân olan Mehmed b. Ahmed ve Ahmed b. Murtaza şehâdetleriyle şer‘an vekâleti sâbite olan babası mezbûr Abdurrahman ve merkūm Mehmed Ağa tarafından kezâlik husûs-ı âti’z-zikre vekîl olup şâhidân-ı mezbûrân şehâdetleriyle vekâleti sâbite olan Abdullah Efendi b. Ali nâm kimesneler meclis-i şer‘-i şerîf-i enverde Mercan fırını ustası olan işbu bâ‘isü’l-vesîka Tatos v. Asvador nâm Ermeni muvâcehesinde her biri bi’l-vekâle üzerine da‘vâ ve takrîr-i kelâm edip mezbûr Osman Bey’in mezkûr Tatos zimmetinde cihet-i deyn-i şer‘îden altı yüz esedî guruş hakkı olup meblağ-ı mezbûrdan iki yüz esedî guruşunu hayâtında mezbûr Tatos yedinden ahz u kabz edip bâkī dört yüz guruşu kable’l-ahz vefât edip meblağ-ı mezbûr bi’l-irsi’ş-şer‘î müvekkili mezbûra isâbet etmeğin mezbûr Tatos’a suâl olunup meblağ-ı bâkī-i mezbûr dört yüz guruşu vekâletimiz hasebiyle bize edâ ve teslîme tenbîh olunması matlûbumuzdur dediklerinde gıbbe’s-suâl mezbûr Tatos cevâbında fi’l-hakīka müvekkilân-ı mezbûrânın mûrisleri müteveffâ-yı mezbûr Osman Bey’e cihet-i mezkûreden altı yüz esedî guruş zimmetinde edâsı vâcib deynim olup lâkin mezbûrânın ber vech-i meşrûh merkūm Osman Bey’in hayâtında kabzını i‘tirâf eyledikleri iki yüz guruşunu bâkī dört yüz guruşu dahi merkūm Osman Bey’e hâl-i hayâtında bi’t-tamâm edâ ve teslîm ol dahi ahz u kabz ve tesellüm etmiş idi deyû def‘le mukābele edicek gıbbe’l-istintâk ve’l-inkâr mezkûr Tatos’dan def‘-i meşrûhuna beyyine taleb olundukda udûl-i müslimîn ve sikāt-ı muvahhidînden olup Mercan Ağa câmi‘-i şerîfi kurbunda sâkin berber Mustafa Çelebi b. Veli ve Mirahor-ı kebîr etbâ‘ından Ahmed Bey b. Murtaza nâm kimesneler li ecli’ş-şehâde meclis-i şer‘a hâzırân olduklarında isre’l-istişhâd fi’l-vâki‘ müteveffâ-yı mezbûr Osman Bey b. Abdullah b. Abdurrahman [Abdülmennân] işbu mezkûr Tatos hâl-i hayâtında ve kemâl-i âfiyette cihet-i mezkûreden zimmetinde bâkī kalan meblağ-ı mezbûr dört yüz guruşu dahi bizim huzûrumuzda bi’t-tamâm edâ ve teslîm ol dahi ahz u kabz ve istîfâ etmiş idi biz bu husûsa bu vech üzre şâhidleriz ve şehâdet dahi ederiz deyû her biri edâ-i şehâdet-i şer‘iyye eylediklerinde şâhidân-ı mezbûrânı ta‘dîl ve tezkiyye için cânib-i şer‘den irsâl olunan Şaban Efendi mârrü’z-zikr Mercan Ağa mahallesine varıp ahâlîsinden el-Hâc Mustafa b. Hasan ve Murad Beşe b. Ali ve Hüseyin Çelebi b. Mehmed ve Ahmed Bey b. Ahmed ve Hüseyin b. Halil ve Ömer b. Osman ve Oruc b. İsâ ve el-Hâc İsmail b. Abdurrahman ve Mehmed b. Ramazan ve Müezzin Yusuf b. İsâ ve Mehmed Efendi b. el-Hâc Ömer ve Ahmed Ağa b. Ömer ve İbrahim b. Abdullah ve sâirlerinden şâhidân-ı mezbûrânı keyfiyyet-i hâlin suâl ettikde, her biri şâhidân-ı mezbûrânın adl ve makbûlü’ş-şehâde dediklerin haber vermeğin vâki‘ hâli mezbûr Şaban Efendi mahallinde tahrîr ba‘dehû ma‘an irsâl olunan Ahmed ve Mehmed nâm kimesneler ile meclis-i şer‘a [gelip] alâ vukū‘ihî haber vermekle emr-i ta‘dîl ve tezkiyye tamâm ve şehâdetleri makbûle olmağın mûcebiyle mezbûrân bî-vech mu‘ârazadan men‘ olunup mâ vaka‘a bi’t-taleb ketb olundu. Fî evâhiri Cumâdelâhire li sene seb‘a ve tis‘în ve elf.

Şuhûdü’l-hâl: Mustafa Çelebi b. el-Hâc Ahmed, Mustafa Çelebi b. Abdurrahman, İbrahim Çelebi b. Ahmed, el-Hâc Mustafa b. Tevekkül, Bâkī Mustafa b. Hasan, Murad Beşe b. Ali, Hüseyin Çelebi b. Mehmed, Ahmed Bey b. Mehmed, Oruc b. İsa, el-Hâc İsmail b. Abdullah ve gayruhüm mine’l-huzzâr.

(BAB46 - cilt: 19, sayfa: 178 - Hüküm no: 153 - Orijinal metin no: [21b-1])﻿

﻿

﻿

154. Hüküm

Bogos v. Mircan’ın İstanbul koyuncularına kethüdâ seçildiği

Mahmiye-i İstanbul’da vâki‘ koyuncu tâifesinin ihtiyârlarından Mustafa b. Hüseyin nâm kimesne ile Kasbar v. (…) Bağdasar v. Kalok ve Mısır? v. Ağya ve Todor v. Mardiros ve Hokaz v. Bedros ve Mıgırdiç v. Ohan ve Arakil v. Mağsor ve Agop v. Yorgi nâm zimmîler meclis-i şer‘-i hatîr-i lâzımü’t-tevkīrde tâife-i merkūmdan işbu bâ‘isü’s-sifr Bogos v. Mircan nâm zimmî muvâcehesinde her biri takrîr-i kelâm ve ta‘bîr ani’l-merâm edip beynimizde vâki‘ umûrumuza ikāmete bir kethüdâ nasb olunmak lâzım gelmekle hâlâ tekâlîf-i örfiyyemizi ve sâir beynimizde ma‘lûm umûrumuzu ikāmete mezbûr Bogos’u cümlemizin ihtiyârıyla beynimizde kethüdâ nasb ve ihtiyâr eyledik dediklerinde ol dahi kabûl ve hizmeti lâzımesini edâya ta‘ahhüd etmeğin mâ vaka‘a bi’t-taleb ketb olundu. Fi’l-yevmi’s-sânî min Recebi’l-ferd li sene seb‘a ve tis‘în ve elf.

Şuhûdü’l-hâl: Hacı Mustafa b. Tevekkül, İbrahim Çelebi b. Ahmed, Ali b. Bâli, Mehmed Beşe b. ( ) ve gayruhüm.

(BAB46 - cilt: 19, sayfa: 179 - Hüküm no: 154 - Orijinal metin no: [21b-2])﻿

﻿

﻿

155. Hüküm

Hasan b. Cafer’in Hacı Mehmed b. Ramazan’a borcu olduğu

Mahrûse-i Galata kurbunda Reyhan mahallesinde sâkin olup hâlâ mahmiye-i İstanbul’da Kebeciler hanında müsâfiren sâkin bâ‘isü hâze’l-kitâb el-Hâc Mehmed b. Ramazan nâm kimesne meclis-i şer‘-i şerîf-i enverde medîne-i Üsküdar’a tâbi‘ Papasoğlu mahallesinde sâkin Hasan b. Cafer nâm kimesne mahzarında üzerine da‘vâ ve takrîr-i kelâm edip mezbûr Hasan zimmetinde yedimden iştirâ ve makbûz beynimizde ma‘lûm kadife yastık bahâsından yüz yirmi yedi guruş hakkım olup bundan akdem yirmi üç buçuk guruşunu bana def‘ ve teslîm ben dahi yedinden ahz u kabz edip yüz üç buçuk guruşunu zimmetinde bâkī kalmağla hâlâ suâl olunup meblağ-ı bâkī-i mezbûru dahi bana edâya tembîh olunmak matlûbumdur dedikde gıbbe’s-suâl mezbûr Hasan cevâbında fi’l-hakīka kaziyye minvâl-i muharrer üzre olup müdde‘î-i mezbûra zikr olunan kadife yastık bahâsından ber vech-i muharrer kabzını i‘tirâf eylediği meblağ-ı mezbûrdan bâkī yüz üç buçuk guruş zimmetinde vâcibü’l-edâ deynim olduğunu tâyi‘an ikrâr ve i‘tirâf etmeğin alâ mûcebi i‘tirâfihî meblağ-ı mezbûr-ı bâkī yüz üç buçuk guruşu müdde‘î-i mezbûra edâ ve teslîme mezbûr Hasan’a tenbîh olunup mâ vaka‘a bi’t-taleb ketb olundu. Fi’l-yevmi’s-sâbi‘ min Recebi’l-ferd li sene seb‘a ve tis‘în ve elf.

Şuhûdü’l-hâl: Hüseyin Efendi b. Mehmed, Mustafa b. Hızır, Ali Bâli, el-Hâc Mustafa b. Tevekkül.

(BAB46 - cilt: 19, sayfa: 180 - Hüküm no: 155 - Orijinal metin no: [21b-3])﻿

﻿

﻿

156. Hüküm

Hacı Mehmed b. Ahmed’in Osman Efendi b. Şaban’ı vasî tayin etmesi

Mahmiye-i İstanbul’da Müftü Ali Çelebi mahallesi ahâlîsinden olup bundan akdem vefât eden Kefeli el-Hâc Mehmed b. Ahmed b. Abdullah’ın ber vech-i âtî vasiyy-i muhtârı olduğunu iddi‘â eden işbu bâ‘isü’l-kitâb Osman Efendi b. Şaban meclis-i şer‘-i şerîf-i enverde mahmiye-i mezbûrede Haydarpaşa mahallesinde sâkin Mesud b. Yusuf nâm kimesne mahzarında üzerine da‘vâ ve takrîr-i kelâm edip mezbûr el-Hâc Mehmed b. Ahmed b. Abdullah bundan akdem maraz-ı mevtinde bi emrillâhi [22a] te‘âlâ fevt olduğumda mecmû‘-ı malımı ba‘de’l-kabz sünnet-i seniyye üzre techîz ve tekfîn ve iskāt-ı salât ve sâir levâzım-ı defnim görüldükden sonra mâ‘adâ terekemden zevcesi olup mahalle-i mezbûrede sâkine olan Mihriban bt. Abdullah nâm hâtuna mehr-i müecceli ile rub‘ hissesi verilip bâkīsi li ebeveyn kız karındaşlarım olup hâlâ İskenderiye’de sâkineler olan Fâtıma ve Ayşe ve Hatice nâm hâtunlara irsâl oluna deyû vasiyyet edip tenfîzine beni vasiyy-i muhtâr nasb ve ta‘yîn edip ben dahi vesâyet-i mezbûreyi kabûl ve musırran aleyhâ vefât ettiğinden sonra mezbûr Mesud zimmetinde müteveffâ-yı mezbûrun cihet-i karz-ı şer‘îden on esedî guruş hakkı olup kable’l-ahz fevt olmağın hâlâ meblağ-ı mezbûr merkūm Mesud’dan bi’l-vesâye taleb ederim suâl olunup alıverilmesi murâdımdır dedikde gıbbe’s-suâl mezbûr Mesud cevâbında müteveffâ-yı mezbûra cihet-i mezkûreden meblağ-ı mesfûr zimmetinde deyni olduğunu ikrâr lâkin müdde‘î-i mezbûrun vesâyetini inkâr etmeğin müdde‘î-i mezbûrdan sıdk-ı makāline beyyine taleb olundukda udûl-i müslimînden olup mahalle-i mezbûrede sâkin İmâm Mehmed Efendi b. Sâlih ve Mehmed Halîfe b. İbrahim el-Müezzin ve el-Hâc Ahmed b. Musa ve el-Hâc Abdul[lah el]- el-Hâc Said ve el-Hâc Musa b. Ebûbekir ve el-Hâc Kenan b. Abdullah nâm kimesneler li ecli’ş-şehâde meclis-i şer‘-i şerîfe hâzırûn olup istişhâd olunduklarında fi’l-hakīka mahalle-i mezbûrede sâkin iken fevt olan mütevellî el-Hâc Mehmed b. Ahmed [b.] Abdullah bundan akdem maraz-ı mevtinden bi emrillâhi te‘âlâ fevt olduğumda, mecmû‘-ı malımı müdde‘î-i mezbûr Osman Efendi ba‘de’l-kabz mu‘tâd-ı muvahhidîn üzre techîz ve tekfîn ve iskāt-ı salât ve sâir mesârif-i dahi görüldükden sonra mâ‘adâ terekemden zevcem Mihriban bt. Abdullah’a mehr-i müecceli ile rub‘ hissesi verilip bâkīsi li ebeveyn kız karındaşlarım olup İskenderiye’de sâkineler olan Fâtıma ve Ayşe ve Hatice’ye irsâl oluna deyû bizim huzûrumuzda vasiyyet ve tenfîzine işbu müdde‘î-i mezbûru vasiyy-i muhtâr nasb ve ta‘yîn edip ol dahi vesâyet-i mezbûreyi kabûl ve musırran aleyhâ fevt olmağla müdde‘î-i mezbûr için meblağ-ı merkūm-ı mezbûru mesfûrdan bi’l-vesâye hakk-ı taleb ve ahz vardı[r] biz bu husûsa bu vech üzre şâhidleriz şehâdet dahi ederiz deyû her biri edâ-i şehâdet-i şer‘iyye ettikde, ba‘de’t-ta‘dîl ve’t-tezkiyye şehâdetleri makbûle olmağın mûcebiyle ba‘de’l-hükm meblağ-ı mezbûr on guruşu mezbûra edâ ve teslîme merkūm Mesud’a tenbîh olunmağın mâ vaka‘a bi’t-taleb ketb olundu. Fi’l-yevmi’l-âşir min Recebi’l-mürecceb li sene seb‘a ve tis‘în ve elf.

Şuhûdü’l-hâl: Ahmed Efendi b. Mustafa, İbrahim Çelebi b. ( ), el-Hâc Yahya b. ( ), İvaz Efendi b. Şaban, Ahmed Efendi b. Mehmed.

(BAB46 - cilt: 19, sayfa: 180 - Hüküm no: 156 - Orijinal metin no: [21b-4])﻿

﻿

﻿

157. Hüküm

Agop v. Mayla’nın alacaklarının kefillerden tahsil edildiği

Mahmiye-i İstanbul’da Balatkapısı kurbunda sâkin Agop v. Mayla nâm zimmî tarafından husûs-ı âti’l-beyâna vekîl-i müsecceli olan Sefro v. Donik nâm Ermeni meclis-i şer‘-i hatîrde ashâb-ı hâze’l-kitâb Papa Ohan v. Kirkor ve tabîb Kapril v. Murad ve Arakil v. Kabril ve Mardiros v. Eçhan? nâm zimmîler mahzarlarında bi’l-vekâle ikrâr-ı tâm ve takrîr-i kelâm edip müvekkili mezbûr Agop’un gāib ani’l-meclis Asvador v. Yazıcıyan zimmetinde işbu meclis-i şer‘îde nâtık olduğu üzre beş yüz yetmiş beş guru[ş] hakkı olup meblağ-ı mezbûr bundan akdem mezbûrûn Papa Ohan ve tabîb Kapril ve Arakil ve Mardiros ile kefîller olmağın hâlâ meblağ-ı mezbûr beş yüz yetmiş beş guruşdan hisselerine isâbet eden yüz on beşer guruş ki cem‘an dört yüz altmış guruş bi hükmi’l-kefâle bana edâ ve teslîm ben dahi müvekkilim merkūm için bi’l-vekâle mezkûrûn Papa Ohan ve tabîb Kapril ve Arakil ve Mardiros yedlerinden kabz ve tesellüm eyledim dedikde gıbbe’t-tasdîki’ş-şer‘î mâ vaka‘a bi’t-taleb ketb olundu. Fi’l-yevmi’r-Râbi‘ min Recebi’l-ferd li sene seb‘a ve tis‘în ve elf.

Şuhûdü’l-hâl: İsmail b. Mustafa, Mehmed Çelebi b. Ahmed, el-Hâc Mustafa b. Tevekkül, İbrahim Çelebi b. Ahmed.

(BAB46 - cilt: 19, sayfa: 182 - Hüküm no: 157 - Orijinal metin no: [22a-1])﻿

﻿

﻿

158. Hüküm

Gregoryos v. Yani’nin borçlu olması

Gelibolu kazâsında vâki‘ Rum tâifesinden sâbıkan pistefyoz olan Atanaşyos v. Yorgi nâm râhib meclis-i şer‘-i şerîf-i enverde hâlâ pistefyoz olan Gregoryos v. Yani nâm râhib muvâcehesinde ikrâr ve takrîr-i kelâm edip hâlâ ben bistefyozluk-ı mezbûrdan kasr-ı yed ve yerime işbu mezbûr Gregoryos pistefyoz ta‘yîn olunmağla mukaddemâ andan vâki‘ olan kilise ve sâir mesârif-i ma‘lûme-i lâzıme için istidâne olunmuş [olan] Bâlizâde Efendi’den yetmiş guruş ve vârisen Mehmed Efendi veresesinden altı yüz beş guruş ve Mustafa Efendi’den yüz guruş ve Ali Ağa’dan yüz seksen guruş ve su vakfı mütevellîsinden yetmiş beş guruş ve Ortanca Afîfe Hâtun’dan altı yüz guruş ve Tomacoki’den yüz otuz guruş ve İstani zevcesinden yüz guruş ve Pereskir’den? yüz guruş ve Karayazıcı Manori’den yüz altmış beş guruş ve Andoni’den elli guruş ve Petre’den elli guruş ve müsellem Yorgaki’den beş yüz guruş ve mendilci Zahar’dan dört yüz elli guruş ve Mehmed Çavuş’dan yetmiş guruş, cem‘an üç bin iki yüz kırk beş guruş mezbûr Gregoryos ba‘de’l-yevm âdetimiz üzre tedrîcen erbâbına edâ ve teslîm etmeğe ta‘ahhüd ve iltizâm edip ve merkūmûndan mâ‘adâ âhar düyûn zuhûr ederse benim kendi zimmetimde deynim olup mezbûr Gregoryos’dan taleb olunmamak üzre ben dahi ta‘ahhüd ve iltizâm ve bu minvâl üzre ahd ü mîsâk ve kavl ü ittifâk eyledik dedikde mezbûr Gregoryo[s] dahi mezbûr Aşaşyoz’un cemî‘ kelimât-ı meşrûhasını bi’l-muvâcehe tasdîk ve bi’l-müşâhede tahkīk etmeğin mâ hüve’l-vâki‘ bi’t-taleb ketb olundu. Fi’l-yevmi’s-sâdis min Recebi’l-müreccebi’l-harâm li sene seb‘a ve tis‘în ve elf.

Şuhûdü’l-hâl: İbrahim Çelebi b. Ahmed, el-Hâc Mustafa b. Tevekkül, Hüseyin Çelebi b. Bâli, İsmail Çelebi b. Mustafa.

(BAB46 - cilt: 19, sayfa: 182 - Hüküm no: 158 - Orijinal metin no: [22a-2])﻿

﻿

﻿

159. Hüküm

Sinan v. Şerdan’ın Ahmed b. Abdullah’a borçlu olduğu

Mahmiye-i İstanbul’da Kızıltaş mahallesinde sâkin bâ‘isü hâze’l-kitâb Ahmed b. Abdullah meclis-i şer‘-i şerîf-i enverde Sinan v. Şerdan nâm zimmî muvâcehesinde üzerine da‘vâ ve takrîr-i kelâm edip mezbûr Sinan zimmetinde cihet-i karz-ı şer‘îden yirmi bir guruş hakkım olmağla suâl olunup alıverilmesi matlûbumdur dedikde gıbbe’s-suâl mezbûr Sinan cevâbında fi’l-hakīka müdde‘î-i mezbûr Ahmed’e ber vech-i muharrer cihet-i mezbûreden yirmi bir guruş deyni olduğunu bi tav‘ihî ikrâr ve i‘tirâf etmeğin alâ mûcebi i‘tirâfihî meblağ-ı [mezbûr] yirmi bir guruş müdde‘î-i mezbûra edâ ve teslîme mezbûr Sinan’a tenbîh birle mâ vaka‘a bi’t-taleb ketb olundu. Fi’l-yevmi’s-sânî min Recebi’l-mürecceb li sene seb‘a ve tis‘în ve elf.

Şuhûdü’l-hâl: El-Hâc Mustafa b. Tevekkül, İbrahim Çelebi b. Ahmed, Mehmed b. İdris.

(BAB46 - cilt: 19, sayfa: 183 - Hüküm no: 159 - Orijinal metin no: [22a-3])﻿

﻿

﻿

160. Hüküm

Abdülkadir b. Hacı Mehmed’in gemi inşası ve sair emtiadan olan alacağını kardeşi İsmail Ağa’dan tahsil ettiği

Mahrûse-i Galata’ya tâbi‘ kasaba-i Tophâne’de sâkin Abdülkādir b. el-Hâc Mehmed nâm kimesne meclis-i şer‘-i şerîf-i enver ve mahfil-i dîn-i münîf-i ezherde mahmiye-i İstanbul’da Şeyh Ebülvefâ mahallesi sükkânından işbu bâ‘isü’l-kitâb umdetü’l-eşbâh ve’l-a‘yân İsmail Ağa b. el-Hâc Hasan mahzarında bi’t-tav‘i’s-sâf ikrâr-ı sahîh-i şer‘î ve i‘tirâf-ı sarîh-i mer‘î kılıp mezbûr İsmail Ağa karındaşım olup bundan akdem vefât eden Mustafa Çelebi’ye ma‘lûmü’l-mikdâr meblağ teslîm ve bir sefîne binâ eyleyivermeyi sipâriş etmekle ol dahi sefîne binâsına şürû‘ edip itmâmı müyesser olmamağın mezbûr Mustafa Çelebi fevt olmağla merkūm İsmail Ağa sefîne-i mezkûreyi itmâm ve getirip bunda kendiye teslîm etmek üzre beni tarafından tevkîl etmekle ben dahi kabûl ve mârrü’z-zikr sefînemi itmâm ettirdiyiver [ve] ma‘lûmü’l-mikdâr tuz tahmîl ve getirip merkūm İsmail Ağa’ya ba‘de’t-teslîm harc ve sarfımı ba‘de’l-muhâsebe mârrü’z-zikr sefînenin kendiye ve âlât-ı lâzıme ve sâir mühimmât ve tahmîl olunan tuzun masrûfu olan meblağı mezbûr İsmail Ağa bana teslîm ben dahi bi’t-tamâm ve’l-kemâl yedinden ahz u kabz ve tesellüm edip mârrü’z-zikr sefîne ve âlât ve içinde mevcûd tuz ve sâir eşyâsında benim ve âharın aslâ ve kat‘â hak ve alâkamız olmayıp husûs-ı mezbûra müte‘allika âmme-i de‘âvî ve mütâlebât ve eymân ve muhâsamâtdan mezbûr İsmail Ağa’yı ibrâ-i âmm-ı kātı‘ü’n-nizâ‘ ve iskāt eyledim dedikde gıbbe’t-tasdîki’l-mu‘teberi’l-vicâhî mâ vaka‘a bi’t-taleb ketb olundu. Fi’l-yevmi’l-âşir min Recebi’l-ferd li sene seb‘a ve tis‘în ve elf.

Şuhûdü’l-hâl: Mustafa Çelebi b. el-Hâc Osman, attâr Mustafa Çelebi b. Hızır, Hammâmî Hüseyin Çelebi b. Hasan, Ahmed Efendi el-İmâm.

(BAB46 - cilt: 19, sayfa: 183 - Hüküm no: 160 - Orijinal metin no: [22b-1])﻿

﻿

﻿

161. Hüküm

Fazlı Beşe b. Mustafa’nın evlatlığı Ayşe’ye nafaka bağlandığı

Mahmiye-i İstanbul’da Şeyh Ebülvefâ kurbunda Receb Paşa odaları demekle ma‘rûf odaların birinde sâkin olup Dergâh-ı âlî yeniçerilerinin Onuncu Ağa bölüğüne mahsûs odanın odabaşısı işbu bâ‘isü’l-kitâb Fazlı Beşe b. Mustafa nâm kimesne meclis-i şer‘-i şerîf-i enverde ve mahfil-i dîn-i münîf-i ezherde takrîr-i kelâm ve ta‘bîr ani’l-merâm edip işbu sagīre Ayşe’yi bundan akdem vâlidesi gāibe ani’l-meclis Fâtıma nâm hâtun …? için bana def‘ ve teslîm ben dahi ahz u kabz edip hâlâ sagīre-i mezbûre hucr ve terbiyyemde olmağla sagīre-i mezbûrenin nafaka ve kisve ve sâir levâzım-ı zarûriyyesi için kıbel-i şer‘den men lehû hakku’t-taleb üzerine kadr-i ma‘rûf nafaka farz ve takdîr olunmak matlûbumdur dedikde fi’l-vâki‘ kaziyye vech-i muharrer üzre idiği müte‘ayyin olmağın hâkim-i muvakki‘-i sadr-ı kitâb -tûbâ-lehû ve hüsnü me’âb-hazretleri dahi sagīre-i mezbûrenin nafaka ve kisve ve sâir havâyic-i zarûriyyesi için yevmî beşer akçe farz ve takdîr edip meblağ-ı mefrûz-ı mezbûru sagīre-i mezbûrenin levâzım-ı mühimmesine harc ve sarf ve lede’l-iktizâ istidâneye ve inde’z-zafer men lehû hakku’t-taleb üzerine rücû‘a mezbûr Fazlı Beşe’ye izin vermeğin mâ hüve’l-vâki‘ bi’t-taleb ketb olundu. Fi’l-yevmi’l-âşir min şehri Recebi’l-ferd li sene seb‘a ve tis‘în ve elf.

Şuhûdü’l-hâl: İbrahim Efendi b. Mehmed el-Kâtib, Hüseyin Efendi b. Abdullah, el-Hâc Mustafa b. Tevekkül, İbrahim Çelebi b. Ahmed ve gayruhüm mine’l-huzzâr.

(BAB46 - cilt: 19, sayfa: 184 - Hüküm no: 161 - Orijinal metin no: [22b-2])﻿

﻿

﻿

162. Hüküm

Marko v. Lefter’in menzilini Avram v. Kostantin’e sattığı

Vilâyet-i Anadolu’da Trabzon sancağında Pulatane [Polathâne] nâm karye ahâlîsinden olup hâlâ mahmiye-i İstanbul’da Unkapanı kurbunda müsâfiren sâkin Marko v. Lefter nâm zimmî meclis-i şer‘-i şerîf-i enverde karye-i mezbûr sükkânından bâ‘isü hâze’s-sifr Avram v. Kostantin nâm zimmî muvâcehesinde ikrâr ve takrîr-i kelâm edip akd-i âti’z-zikrin sudûruna değin yedimde mülküm olup karye-i mezbûrede vâki‘ bir tarafdan Kaltebo nâm zimmî mülkü ve bir tarafdan ırmak ve iki tarafdan tarîk-i âmla mahdûd bir bâb tahtânî oda ve kenîfi ve havluyu ve bahçeyi müştemil menzilimi cemî‘ tevâbi‘ ve levâhıkıyla mezbûr Avram tarafından îcâb ve kabûlü hâvî bey‘-i bâtt-ı sahîh-i şer‘î ile elli guruşa bey‘ ve temlîk ol dahi ber vech-i muharrer iştirâ ve temellük ve kabûl eylediğinden sonra semeni olan meblağ-ı mezbûr elli guruşu mezbûr Avram yedinden tamâmen ahz u kabz edip ba‘de’l-yevm menzili mezbûr Avram’ın mülk-i müşterâsı olmuşdur mahallinde zabt ve tasarrufa mezbûr Avram’ı taslît eyledim dedikde gıbbe’t-tasdîki’ş-şer‘î mâ vaka‘a bi’t-taleb ketb olundu. Fi’l-yevmi’s-sâbi‘ min Recebi’l-ferd li sene seb‘a ve tis‘în ve elf.

Şuhûdü’l-hâl: El-Hâc Mustafa b. Tevekkül, İbrahim Çelebi b. Ahmed, Hüseyin Efendi b. Mehmed, Mehmed b. İdris ve gayruhüm.

(BAB46 - cilt: 19, sayfa: 184 - Hüküm no: 162 - Orijinal metin no: [22b-3])﻿

﻿

﻿

163. Hüküm

Mehmed Çelebi b. İbrahim’in hac yolculuğunda ölmesi halinde oğlu Abdullah b. Mehmed Çelebi’yi vasî tayin etmesi

Mahmiye-i İstanbul’da Cebealikapısı dâhilinde Molla Hüsrev mahallesinde sâkin navlî Mehmed Çelebi b. el-Hâc İbrahim meclis-i şer‘-i hatîrde vâlidesi Emine bt. Hüseyin nâm hâtun ile li ebeveyn karındaşı İsmail Çelebi tarafından husûs-ı âti’l-beyâna sâbitü’l-vekâle vekîlleri olan işbu sene-i mübârekede sıdk-ı niyyet ve safâ-yı taviyyet ile hacc-ı şerîfe âzim ve ziyâret-i Ravza-i mutahhara’ya câzim olmağın bi emrillâhi te‘âlâ avdet müyesser olmayıp kazâ-i nahb mukadder ise sulbî oğlum Abdullah nâm sagīrin tesviye-i umûru için vâlidem müvekkili mezbûre Emine Hâtun vasiyy-i muhtârım olup bi emrillâhi te‘âlâ vâlide merkūme Emine dahi fevt olursa karındaşım müvekkili merkūm İsmail Çelebi kezâlik oğlum sagīr-i mezbûrun tesviye-i umûruna vasiyy-i muhtârım olup emr-i Rabbâniyle karındaşım mezbûr İsmail Çelebi dahi fevt olursa işbu mezbûr Ahmed Çelebi sagīr-i mezkûrûn tesviye-i umûruna vasiyy-i muhtârım olsun dedikde merkūm Ahmed Çelebi dahi asâlet ve vekâleti hasebiyle vesâyet-i mezkûreyi kabûl ve’t-tescîl [ve] kemâ yenbağī edâya ta‘ahhüd ve iltizâm etmeğin mâ hüve’l-vâki‘ bi’l-ibtigā ketb olundu. Fi’l-yevmi’r-râbi‘ min Recebi’l-ferd li sene seb‘a ve tis‘în ve elf.

Şuhûdü’l-hâl: El-Hâc Mustafa b. Musa, el-Hâc Veli b. Mustafa, el-Hâc Ali b. Durmuş, Mustafa Beşe b. Receb, Ali Bey b. Satılmış.

(BAB46 - cilt: 19, sayfa: 185 - Hüküm no: 163 - Orijinal metin no: [22b-4])﻿

﻿

﻿

164. Hüküm

Hacı Mehmed Çelebi b. Hacı İbrahim’in vasiyeti

Mahmiye-i İstanbul’da Cebealikapısı dâhilinde Molla Hüsrev mahallesi ahâlîsinden Navulcu el-Hâc Mehmed Çelebi b. el-Hâc İbrahim meclis-i şer‘-i şerîf-i enverde ashâb-ı hâze’l-kitâb el-Hâc Mehmed b. Kaya ve el-Hâc Hasan b. Hüseyin ve el-Hâc Halil b. Mehmed muvâcehelerinde ikrâr-ı sahîh-i şer‘î ve i‘tirâf-ı sarîh-i mer‘î kılıp ve hâlâ biz işbu sene-i mübârekede tavâf-ı Beytü’l-harâm ve ziyâret-i Ravza-i Hazret-i Seyyidü’l-için sıdk-ı niyyet ve safâ-yı taviyyet ile hacc-ı şerîfe azîmet etmeğin avdet müyesser olmayıp bi emrillâhi te‘âlâ kazâ-i nahb mukadder ise mecmû‘-ı malımın ba‘de ihrâci’l-mesârifi’ş-şer‘iyye sülüsü ifrâz olunup sülüs-i mezkûrdan otuz guruş mu‘takam Gülistan bt. Abdullah’a verildikden sonra mâ‘adâsının sülüsü ile kifâyet mikdârı Mushaf-ı şerîf ve sülüs-i âharı ile kitâb iştirâ ve vakf olup rûhum için kırâat olunmak üzre müstehıkkına verile ve sülüs-i bâkī ile mahmiye-i mezbûrede kifâyet ettiği mertebe kaldırım ta‘mîr oluna deyû vasiyyet edip tenfîzine işbu mezkûrûn el-Hâc Mehmed ve el-Hâc Hasan ve el-Hâc Halil’i vasiyy-i muhtâr nasb ve ta‘yîn eyledim dedikde mezbûrûn dahi minvâl-i [24a] meşrûh üzre vesâyetini kabûl edip hizmeti lâzımelerin kemâ yenbağī edâya ta‘ahhüd ve iltizâm etmeğin işbu vesîka bi’t-taleb ketb olundu. Fi’l-yevmi’r-râbi‘ min Recebi’l-mürecceb li sene seb‘a ve tis‘în ve elf.

Şuhûdü’l-hâl: El-Hâc Mehmed b. Musa, el-Hâc Veli b. Mustafa, el-Hâc Ali b. Durmuş, Mustafa Beşe b. Receb, Mustafa b. Mehmed, sarrâc el-Hâc Hasan b. el-Hâc Osman, sarrâc el-Hâc Mehmed b. el-Hâc Osman.

(BAB46 - cilt: 19, sayfa: 185 - Hüküm no: 164 - Orijinal metin no: [22b-5])﻿

﻿

﻿

165. Hüküm

Ayşe bt. Hasan’ın boşandığı Nazar b. Mehmed ile sulh oldukları

Mahmiye-i İstanbul’da Yenikapı kurbunda Çukur mahallesinde sâkine olup zâtı Hasan b. Abdullah ve Yusuf b. Abdullah nâm kimesneler ta‘rîfleriyle mu‘arrefe olan Ayşe bt. Hasan nâm hâtun meclis-i şer‘-i enverde zevc-i dâhili bâ‘isü’l-kitâb Nazar b. Mehmed nâm kimesne mahzarında bi tav‘ihâ ikrâr-ı tâm ve takrîr-i kelâm edip mezbûr Nazar talâk-ı bâyin ile beni tatlîk etmekle zimmetinde mütekarrir ve ma‘kūdun-aleyh olan beş bin akçe mehr-i müeccelimin dört bin sekiz yüz akçesini mezbûr Nazar’a cihet-i karz-ı şer‘îden zimmetimde lâzımü’l-edâ deynim olan dört bin sekiz yüz akçeye takās edip ol dahi mukāssa ve kabûl eylediğinden sonra mehr-i müeccelimden bâkī iki yüz akçe ile nafaka-i iddet-i mu‘ayyenem ve me’ûnet-i süknâm mukābelesinde bi’t-terâzî dört yüz akçe ki cem‘an altı yüz akçe hissemi mezbûr Nazar yedinden ahz u kabz eylediğimden sonra hukūk-ı zevciyyete müte‘allika âmme-i da‘vâdan her birimiz âharın zimmetini ibrâ-i âmm-ı kātı‘ü’n-nizâ‘la ibrâ ve iskāt eyledik dedikde gıbbe’t-tasdîki’ş-şer‘î mâ vaka‘a bi’t-taleb ketb olundu. Fi’l-yevmi’t-tâsi‘ min Recebi’l-mürecceb li sene seb‘a ve tis‘în ve elf.

Şuhûdü’l-hâl: Ahmed Efendi b. ( ) el-İmâm, Yusuf Halîfe b. Abdullah, el-Hâc Mustafa b. Tevekkül, İbrahim Çelebi b. Ahmed ve gayruhüm.

(BAB46 - cilt: 19, sayfa: 186 - Hüküm no: 165 - Orijinal metin no: [23a-1])﻿

﻿

﻿

166. Hüküm

Mustafa b. Abdullah’ın küçük çocuklarına vekil ve naib tayini

Medîne-i Üsküdar müzâfâtından Şile kasabasında sâkin iken bundan akdem vefât eden Ali b. ( ) verâseti li üm karındaşları Ahmed ve Ayşe nâm sagīrlere münhasıra olduğu şer‘an zâhir ve müte‘ayyin oldukdan sonra sagīrân-ı mezbûrânın babaları Mustafa b. Abdullah nâm kimesne meclis-i şer‘-i şerîf-i enverde li ebeveyn karındaşı Fâtıma nâm hâtun mahzarında bi’l-velâye ikrâr ve takrîr-i kelâm edip kasaba-i mezbûrede sâkin olup müteveffâ-yı mezbûrun terekesine bi gayri hakkın vâzı‘ü’l-yed olan Mehmed nâm kimesneden sagīrân-ı mezbûrân için tereke-i müteveffâ-yı mezbûru taleb ve da‘vâ ve ahz u kabz ve bana îsâle ve kabz ve îsâl mütevakkıf olduğu umûrun küllîsine tarafımdan kız karındaşım mezbûre Fâtıma Hâtun’u vekîl ve nâib-i menâb nasb ve ta‘yîn eyledim dedikde mezbûre Fâtıma Hâtun dahi ber vech-i muharrer vekâlet-i mezbûreyi kabûl ve merâsimini edâya ta‘ahhüd ve iltizâm etmeğin mâ vaka‘a bi’t-taleb ketb olundu. Fi’l-yevmi’l-âşir min Recebi’l-mürecceb li sene seb‘a ve tis‘în ve elf.

Şuhûdü’l-hâl: Mustafa b. Mehmed, Mehmed Beşe, el-Hâc Mustafa b. Mehmed, Ahmed b. Yahya, Yusuf Beşe b. İbrahim.

(BAB46 - cilt: 19, sayfa: 187 - Hüküm no: 166 - Orijinal metin no: [23a-2])﻿

﻿

﻿

167. Hüküm

Ramazan Çelebi b. Mehmed’in evini Solak Mustafa Ağa Vakfı’na bey‘ bi’l-istiğlâl yoluyla satması, borcunu ödeyemeyince de daha sonra Hamide bt. İvaz’a satması

Min mümzâtihî Mahmiye-i İstanbul’da Defterdâr Ahmed Çelebi mahallesinde vâki‘ ashâb-ı hayrâtdan merhûm Solak Mustafa Ağa vakfına evlâdından olmağla meşrûtiyyet üzre mütevellîye olan Ayşe bt. el-merhûm el-mezbûr tarafından husûs-ı âti’l-beyâna vekîl olup zât-ı mezbûreyi ma‘rifet-i şer‘iyye ile ârifân olan Ramazan Çelebi b. Mehmed ve Ahmed Bey b. Abdullah şehâdetleriyle şer‘an vekâleti sâbite olan Mehmed Efendi b. el-Hâc Receb meclis-i şer‘-i şerîf-i enverde mahalle-i mezbûre sükkânından işbu hâzır bi’l-meclis Ramazan Çelebi b. Mehmed Bey doksan üç senesi Cumâdelâhiresi’nin ikinci günü silk-i mülkünde münselik olup mahalle-i mezbûrede vâki‘ bir tarafdan Mustafa Paşa-yı Atîk zâviyesi şeyhlerine meşrûta vakıf menzil ve bir tarafı medîne-i mezbûre vakfı ve tarafeyni tarîk-i âm ile mahdûd ve hâriciyyesi bir bâb fevkānî oda ve tahtapûş ve kenîf ve dâhiliyyesi tahtânî bir oda ve bir matbah ve sofa ve cüneyneyi müştemil mülk menzilini, müvekkile-i mezbûreden mukaddem vakf-ı mezbûra mütevellî olan Sâlih Ağa b. Mehmed’e üç yüz on esedî guruşa bi tarîki’l-istiğlâl bey‘ ve teslîm ol dahi mâl-ı vakf-ı mezbûr ile iştirâ ve kabz ve tesellüm-i semen eyledikden sonra yine mütevellî-i mezbûr menzili mahdûd-ı mezbûru bir sene tamâmına değin kırk altı buçuk esedî guruşa ba‘de’t-tahliyye mezbûr Ramazan Çelebi’ye îcâr ve teslîm ol dahi istîcâr ve kabûl edip hattâ hüccet-i şer‘iyye tahrîr olunmuş idi lâkin mezbûr Ramazan Çelebi’nin el-yevm menzili mezbûrdan gayri ism-i mâl ıtlâk olunur şeyi olmayıp menzili mezbûr bey‘ ve semeni ile kifâyet ettiği mikdâr deyn edâ olunmak lâzım olmağla müvekkilim mezbûre Ayşe Hâtun vech-i meşrûh üzre bi’t-tevliyye menzili mezbûru fek eyledi dedikde gıbbe’t-tasdîk mezbûr Ramazan Çelebi meclis-i şer‘-i şerîf-i enverde işbu sâhibetü’l-kitâb Hâmide bt. İvaz nâm hâtun tarafından husûs-ı câ’i’z-zikre vekîl olup bimâ hüve nehci’s-sübût şer‘an vekâleti sâbite olan zevci el-Hâc Hüseyin b. Ahmed mahzarında ikrâr-ı tâm ve takrîr-i kelâm edip menzili mahdûd-ı mezbûr müddet-i medîde nidâ ve müzâyede olunup rağabât-ı nâs bi’l-külliye münkatı‘ oldukdan sonra otuz üç bin akçeye müvekkili mezbûre Hâmide Hâtun üzerinde karâr edip ziyâde ile tâlib-i âhar zuhûr etmeyip ve meblağ-ı mezbûr menzili mezkûrûn semen-i misli idiği dahi zâhir ve müte‘ayyin olmağla menzili mezbûru bi cümleti’t-tevâbi‘ ve’l-levâhık mezbûre Hâmide Hâtun’a meblağ-ı mezbûr otuz üç bin akçeye bey‘ ve temlîk ve teslîm ol dahi iştirâ ve kabûl ve temellük ve tesellüm eyledikden sonra semeni olan meblağ-ı mezbûru vekîl-i mezbûr yedinden bi’t-tamâm alıp kabz eyledim ba‘de’l-yevm menzili mezbûr mezkûre Hâmide Hâtun’un mülk-i müşterâsıdır keyfe mâ yeşâ mutasarrıf olsun dedikde gıbbe’t-tasdîki’ş-şer‘î mâ hüve’l-vâki‘ bi’t-taleb ketb olundu. Fi’l-yevmi’s-sâbi‘ ve’l-ışrîn min Cumâdelâhire li sene seb‘a ve tis‘în ve elf.

Şuhûdü’l-hâl: Mehmed Efendi b. Mustafa el-İmâm, Mehmed Çelebi b. Ali, Ahmed Bey b. Abdullah, Mahmud Efendi …?, Mehmed Çelebi b. Halil.

(BAB46 - cilt: 19, sayfa: 187 - Hüküm no: 167 - Orijinal metin no: [23a-3])﻿

﻿

﻿

168. Hüküm

Merhum Hacı Hüseyin Ağa b. Mustafa’nın Ahmed Bey b. Mustafa’ya borçlu olduğu

Saray-ı atîk-i sultânî teberdârlarından fahrü’l-akrân bâ‘isü hâze’l-kitâb Ahmed Bey b. Mustafa nâm kimesne meclis-i şer‘-i şerîf-i enverde bin doksan altı senesinde sakabaşı iken tarîk-i hacc-ı şerîfde Bedr-i Huneyn’de vefât eden Dalkozlu el-Hâc Hüseyin Ağa b. Mustafa b. Hüseyin’in li üm kız karındaşları ve vâriseleri olmağla terekesine vâzı‘a[t]-ı yed eden Âsiye ve Fâtıma’nın vekîl-i müseccelleri Ali Efendi b. Yusuf mahzarında üzerine da‘vâ ve takrîr-i kelâm edip müteveffâ-yı mezbûr zimmetinde cihet-i karz-ı şer‘îden dört yüz esedî guruş hakkım olup hattâ ifrâz dahi ettiğinden sonra kable’l-edâ fevt olmağla suâl olunup terekesinden edâ olunmak matlûbumdur dedikde gıbbe’s-suâl vekîl-i mezbûr cevâbında müvekkilelerinin tereke-i merkūmeye vaz‘-ı yedlerini ikrâr lâkin deyn-i mezkûru inkâr edicek müdde‘î-i mezbûrdan müdde‘âsını mübeyyine beyyine taleb olundukda udûl-i müslimînden olup mahmiye-i mezbûrede Eski Odalar kurbunda sâkin Mustafa Çelebi b. Osman ve Derviş Ali b. Mustafa nâm kimesneler li ecli’ş-şehâde meclis-i şer‘a hâzırân olup istişhâd olunduklarında fi’l-hakīka müteveffâ-yı mezbûr el-Hâc Hüseyin Ağa b. Mustafa b. Hüseyin bundan akdem hayâtında işbu müdde‘î-i mezbûr Ahmed Bey’e cihet-i karzdan dört yüz esedî guruş zimmetimde vâcibü’l-edâ deynimdir deyû bizim huzûrumuzda ikrâr ve bizi işhâd eyledi biz bu husûsa bu vech üzre şâhidleriz şehâdet dahi ederiz deyû her biri edâ-i şehâdet-i şer‘iyye ettiklerinde ba‘de’t-ta‘dîl ve’t-tezkiyye şehâdetleri makbûle olup müdde‘î-i mezbûr tahlîf-i (…) [şer‘î ile tahlîf olundukdan sonra] [23b] meblağ-ı mezbûr dört yüz guruşu müvekkiletân-ı mezbûretân tereke-i müteveffâ-yı mezbûrdan müdde‘î-i mezbûra edâ etmek üzre vekîl-i mersûma tenbîh olunmağın mâ vaka‘a bi’t-taleb ketb olundu. Fi’l-yevmi’r-râbi‘ min Recebi’l-mürecceb li sene seb‘a ve tis‘în ve elf.

Şuhûdü’l-hâl: Mustafa Çelebi b. ( ) Ser-muhzırân, Mustafa Çelebi Kethüdâ-yı muhzırân, İbrahim Çelebi b. Ahmed, Mehmed Efendi b. Mehmed, Mehmed Beşe b. ( ).

(BAB46 - cilt: 19, sayfa: 188 - Hüküm no: 168 - Orijinal metin no: [23a-4])﻿

﻿

﻿

169. Hüküm

Amen v. Ayasendel’in Hristo v. Levize’ye olan borcunu ödediği

Vilâyet-i Anadolu’da Maçka kasabasına tâbi‘ Kostori nâm karye ahâlîsinden olup mahmiye-i İstanbul’da Sultan Bayezid-i Velî sûkunda kazgancı iken bundan akdem hâlik olan Hristo v. Levize nâm zimmînin verâseti vâlidesi Manika bt. Toros nâm nasrâniye ile li ebeveyn karındaşı Lefter nâm nasrâniye münhasıra olduğu şer‘an zâhir ve müte‘ayyin oldukdan sonra mezbûr Lefter kendi asâleten ve anası mezbûre Manika tarafından husûs-ı âti’l-beyâna vekîl olduğu Abram v. Hristodoli ve Pireşkova v. Kostantin nâm zimmîler şehâdetleri ile şer‘an sâbit olan Lefter v. Meri nâm zimmî meclis-i şer‘-i şerîfde hâlik-i mezbûrun vasiyy-i muhtârı olup terekesine bi’l-vesâye vâzı‘ü’l-yed olan bâ‘isü hâze’s-sifr Amen v. Ayasendel nâm zimmî muvâcehesinde ikrâr ve takrîr-i kelâm edip mûrisim hâlik-i mezbûrun terekesinden ba‘de edâi’d-deyn bâkī kalan kırk esedî guruş ile beynimizde ma‘lûm eşyâsını mezbûr Amen bana teslîm ben dahi bi’l-asâle ve bi’l-vekâle yedinden ahz u kabz eylediğimden sonra hâlik-i mezbûrun mîrâsına müte‘allika âmme-i da‘vâdan mezbûr Amen’in zimmetini ibrâ ve iskāt eyledik, gıbbe’t-tasdîki’ş-şer‘î mâ vaka‘a bi’t-taleb ketb olundu. Fi’l-yevmi’t-tâsi‘ min Recebi’l-mürecceb li sene seb‘a ve tis‘în ve elf.

Şuhûdü’l-hâl: El-Hâc Mustafa b. Tevekkül, el-Hâc Süleyman Ağa Ser-kazgani, el-Hâc Mehmed Ağa b. Hüseyin Kethüdâ, Veli Beşe, Veli Beşe Kastamonî, kalaycı Mehmed Beşe.

(BAB46 - cilt: 19, sayfa: 189 - Hüküm no: 169 - Orijinal metin no: [23b-1])﻿

﻿

﻿

170. Hüküm

Hüseyin b. İbrahim’in menzil, değirmen ve tarla hisselerini Halil Efendi’ye satması

Vilâyet-i Anadolu’da Kastamonu kasabasında Görceğiz mahallesinde sâkin iken bundan akdem vefât eden İbrahim b. el-Hâc Hasan’ın verâseti zevce-i metrûkesi Rahime bt. Halil Efendi ile sulbî oğlu Hüseyin ve sulbiye kızı Râbia nâm hâtuna münhasıra olduğu şer‘an zâhir ve müte‘ayyin oldukdan sonra mezbûr Hüseyin meclis-i şer‘-i şerîf-i enverde hâlâ Hazîne-i âmire kâtibi olan bâ‘isü hâze’l-kitâb Halil Efendi b. ( ) tarafından husûs-ı âti’l-beyâna vekîl olduğu Ömer Bey b. Mehmed ve Ahmed Bey b. İbrahim şehâdetleriyle şer‘an sâbit olan el-Hâc Mustafa b. Mehmed mahzarında ikrâr ve takrîr-i kelâm [edip] babam müteveffâ-yı mezbûrdan müntakile olup kasaba-i mezbûreye tâbi‘ Suncı? nâm karyede vâki‘ bir tarafdan Mehmed Çelebi mülkü ve bir tarafdan İbrahim nâm kimesne mülkü ve bir tarafdan mezbûr Halil Efendi haremi ve bir tarafdan tarîk-i âmla mahdûd bir bâb fevkānî oda ve bir bâb tahtânî oda ve bir köşk ve bir ahır ve bir anbar ve bir samanhâne ve kenîf ve eşcâr-ı müsmire ve gayr-ı müsmire bahçeyi müştemil çiftlik ta‘bîr olunur menzil ve karye-i mezbûre dâhilinde bir göz su değirmenini beynimizde yirmi dört sehimden i‘tibâr olunur sihâm-ı mezbûreden üç sehimi önü vâlidem mezbûre Rahime Hâtun’a ve yedi sehmi kız karındaşım mezbûre Râbia Hâtun’a ve on dört sehmi bana isâbet etmekle menzili mezbûrdan ve değirmenden bana isâbet eden on dört sehimi cümle tevâbi‘ ve levâhıkı ile mezbûr Halil Efendi’ye tarafeynden îcâb ve kabûlü hâvî bey‘-i kat‘î ile altmış esedî guruşa bey‘ ve temlîk edip ve çiftlik-i mezbûra tebe‘iyyetle taht-ı tasarrufumda olan ma‘lûmü’l-hudûd tarlaları dahi sâhib-i arz ma‘rifetiyle yüz doksan esedî guruş bedel mukābelesinde ferâğ ve tefvîz edip ol dahi ber vech-i muharrer emlâk-i mezkûreyi iştirâ ve temellük ve tarlaları tefevvüz ve kabûl eylediğinden sonra semen-i mezbûr altmış guruş ile bedel-i mezkûr yüz doksan guruş ki cem‘an iki yüz elli guruş mezbûr Halil Efendi’den tamâmen ahz u kabz eyledim ba‘de’l-yevm emlâkin on dört sehimi mülk-i müşterâsı ve tarlalar hakk-ı müfevvezi olmağla her birini mahallinde kabz ve tasarrufa mezbûr Halil Efendi’yi taslît eyledim dedikde gıbbe’t-tasdîki’ş-şer‘î mâ hüve’l-vâki‘ bi’t-taleb ketb olundu. Fi’l-yevmi’l-âşir min Recebi’l-ferd li sene seb‘a ve tis‘în ve elf.

Şuhûdü’l-hâl: Nuri oğlu Osman Çelebi, Bulamaç? oğlu Mehmed Beşe, Şehresığmaz Ömer Beşe, el-Hâc Mustafa b. Tevekkül ve gayruhüm mine’l-huzzâr.

(BAB46 - cilt: 19, sayfa: 190 - Hüküm no: 170 - Orijinal metin no: [23b-2])﻿

﻿

﻿

171. Hüküm

İstati v. Panayot’un eşiyle ortak oldukları menzili satması

Mahmiye-i İstanbul’da Ayvansaray kapısı dâhilinde Koca Mustafa Paşa mahallesinde sâkin İstati v. Panayot nâm zimmî meclis-i şer‘-i şerîf-i enverde kendi tarafından asîl ve zevcesi Sultana bt. Toka nâm nasrâniye tarafından ikrâr-ı âti’z-zikri tasdîke vekîl olup bimâ hüve nehci’s-sübût şer‘an vekâleti sâbit olan Andon v. Marko nâm zimmî muvâcehesinde ikrâr ve takrîr-i kelâm edip mahalle-i mezbûrede vâki‘ bir tarafı Nikola v. Bahsi? mülkü ve bir tarafı Susana nâm nasrâniye mülkü ve bir tarafı cevâhirci Manolaki veresesi mülkleri ve bir tarafı tarîk-i âmla mahdûd tabaka-i ulyâda bir bâb oda ve dehliz ve vustâda bir oda ve süflâda bir kenîf ve muhavvatayı müştemil mülk menzilimi mezbûr Andon’a yüz yetmiş esedî guruşa tarafeynden îcâb ve kabûlü hâvî bey‘-i bâtt-ı sahîh-i şer‘î ile bey‘ ve temlîk ve teslîm ol dahi nısfı kendinin ve nısf-ı âharı zevcesi mezbûrenin olmak üzre asâleten ve vekâleten iştirâ ve kabûl ve temellük ve tesellüm eylediğinden sonra semeni olan meblağ-ı mezbûr yüz yetmiş esedî guruşu yedinden tamâmen alıp kabz eyledim ba‘de’l-yevm menzili mezbûr mezkûrân Andon ve zevcesi Sultana’nın iştirâk-i seviy üzre mülk-i müşterâlarıdır, keyfe mâ yeşâ mutasarrıf olsunlar dedikde gıbbe’t-tasdîki’ş-şer‘î mâ vaka‘a bi’t-taleb ketb olundu. Fi’l-yevmi’l-âşir min Recebi’l-ferd li sene seb‘a ve tis‘în ve elf.

Şuhûdü’l-hâl: Hâfız İsmail Efendi b. Mehmed Efendi, Müezzin Abdurrahman Efendi b. Abdullah, Hâfız Mehmed Halîfe b. el-Hâc Musli, Ahmed Beşe b. Resul, Halil Bey b. Mehmed Bevvâb-ı sultânî, Ali Dede b. Ahmed el-Müezzin.

(BAB46 - cilt: 19, sayfa: 191 - Hüküm no: 171 - Orijinal metin no: [23b-3])﻿

﻿

﻿

172. Hüküm

Kazar v. Arslan’ın vârislerinin mirasın taksimi konusunda anlaştıkları

Mahmiye-i İstanbul’da ...? mahallesinde sâkin iken bundan akdem hâlik olan Kazar v. Arslan’ın verâseti zevce-i menkûhası Meleki bt. Timur ile li ebeveyn kız karındaşları kızları Ağna ve Anabetpin Behpa’ya? münhasır olduğu şer‘an zâhir ve müte‘ayyin oldukdan sonra mezbûre Ağna meclis-i şer‘-i şerîf-i enverde hâlik-i mezbûrun terekesine vâzı‘atü’l-yed olan işbu bâ‘isetü’l-vesîka mezbûr Meleki muvâcehesinde ikrâr-ı tâm ve takrîr-i kelâm edip mûrisimiz hâlik-i mezbûrun ber mûceb-i defter Anas bt. Vadani nühâsiyye ve gayr-ı nühâsiyye ve nalband dükkânında mevcûd âlât ve bi’l-cümle ism-i mâl ıtlâk olunur terekesinin kıymetleri min haysi’l-mecmû‘ yirmi yedi bin altı yüz kırk akçeye bâliğ ve meblağ beynimizde bi’l-farziyyeti’ş-şer‘iyye iktisâm olundukda meblağ-ı mezbûrun on bin yedi yüz otuz akçesi bi’l-irsi’ş-şer‘î bana isâbet etmekle meblağ-ı mezbûru vâzı‘atü’l-yed olan mezbûr Meleki yedinden bi’t-tamâm alıp kabz edip hâlik-i mezbûr takrîr-i târih-i kitâb senesi on altıncı günü hâl-i hayâtında mahalle-i mezbûrede vâki‘ lede’l-ahâlî ve’l-cîrân ma‘lûmü’l-hudûd menzilini beş yüz esedî guruşa zevcesi mezbûre Meleki’ye bey‘ ve teslîm ve kabz-ı semen eylediği dahi ma‘lûm olmağla hâlik-i mezbûrun terekesine ve menzili mezbûreye müte‘allika âmme-i de‘âvî ve muhâsamât ve eymânı [ve] mütâlebâtdan mezbûre Meleki’yi ibrâ-i âmm-ı kātı‘ü’n-nizâ‘la ibrâ ve iskāt eyledim min ba‘d mezbûre ile kat‘â da‘vâ ve nizâ‘ım kalmamışdır dedikde gıbbe’t-tasdîki’ş-şer‘î mâ vaka‘a bi’t-taleb ketb olundu. Fi’l-yevmi’s-sânî min Recebi’l-ferd li sene seb‘a ve tis‘în ve elf.

Şuhûdü’l-hâl: Ali Efendi b. Hüseyin, Halil Efendi el-Müezzin, Ahmed Çelebi b. ( ), Ömer Çelebi b. Veli, Ahmed Çelebi b. Bâli, Abraham v. ( ), Mahut v. Sahak, Şirin v. Kirkor, Yatoz v. Haçador, Sahak v. Meldon.

(BAB46 - cilt: 19, sayfa: 191 - Hüküm no: 172 - Orijinal metin no: [24a-1])﻿

﻿

﻿

173. Hüküm

Hazine-i Âmire kâtibi Halil Efendi’nin Hüseyin Çelebi’den olan alacak davasından vazgeçtiği

Mahmiye-i İstanbul’da hâlâ hazîne-i âmire kâtibi olan umdetü erbâb-ı tahrîr ve’l-kalem Halil Efendi b. ( ) nâm kimesne tarafından husûs-ı âti’l-beyâna vekîl olduğu Ahmed Bey b. İbrahim ve Ömer Bey b. Mehmed nâm kimesneler şehâdetleriyle şer‘an sâbit olan el-Hâc Mustafa b. Mehmed nâm kimesne meclis-i şer‘-i şerîf-i enverde fi’l-a[sl] vilâyet-i Anadolu’da Kastamonu kasabası mahallâtından Görceğiz mahallesi ahâlîsinden olup hâlâ mahmiye-i mezbûrede müsâfiren sâkin olan işbu bâ‘isü’l-kitâb Hüseyin Çelebi b. el-Hâc İbrahim mahzarında bi’l-vekâle ikrâr ve takrîr-i kelâm edip mezbûr Hüseyin Çelebi’nin babası mezbûr el-Hâc İbrahim’den müte‘allika mülk-i mezbûr olup kasaba-i mezbûreye tâbi‘ Doğancı nâm karyede vâki‘ ma‘lûmü’l-hudûd çiftlik ta‘bîr olunur menzil ve bir göz değirmen mülk-i müşterâsı ve tasarruf olunan tarla hakk-ı müfevvezi olmak üzre müvekkili mezbûr Halil Efendi bundan akdem mezbûr Hüseyin’den taleb ve da‘vâ sadedinde olmağla beynlerinde nizâ‘-ı küllî vâki‘ olmuş idi el-hâletü hâzihî müvekkili mezbûr Halil Efendi da‘vâ-yı mezkûresinden fâriğ olup husûs-ı mezbûra ve sâir hukūka müte‘allik âmme-i da‘vâdan mezbûr Hüseyin Çelebi’nin zimmetini ibrâ-i âm râfi‘ü’l-hısâm ibrâ ve iskāt eyledi dedikde gıbbe’t-tasdîki’ş-şer‘î mâ hüve’l-vâki‘ bi’t-taleb ketb olundu. Fi’l-yevmi’l-hâdî aşer min Recebi’l-mürecceb li sene seb‘a ve tis‘în ve elf.

Şuhûdü’l-hâl: El-Hâc Kenan b. Abdullah, Tuzcuzâde Osman Beşe, Yulafçı? ağası Mehmed Beşe, Şehresığmazoğlu Ömer Beşe, Osman b. el-Hâc Mehmed.

(BAB46 - cilt: 19, sayfa: 192 - Hüküm no: 173 - Orijinal metin no: [24a-2])﻿

﻿

﻿

174. Hüküm

Şayka türü geminin dokuzda bir hissenin Ahmed b. Ferhad’a ait olduğu

Cezâyir-i Bahr-i Sefîd’den medîne-i İstanbul’da sâkine sefîne reislerinden İlyaki Reis v. Kostadavili nâm zimmî meclis-i şer‘-i şerîf-i enverde işbu bâ‘isü’l-kitâb el-Hâc Ahmed b. Ferhad nâm kimesne mahzarında bi’t-tav‘i’s-sâf ikrâr-ı sahîh-i şer‘î ve i‘tirâf-ı sarîh-i mer‘î kılıp yine târih-i kitâbdan beş sene mukaddem gāibûn ani’l-meclis İbrahim Çorbacı nâm kimesneden bin sekiz yüz guruş ve Safvan ve el-Hâc Hasan nâm kimesnelerden bin iki yüz guruş ve mezbûr el-Hâc Ahmed’den altı yüz guruş kabz ve kendi malım olan bin sekiz yüz guruşa halt ve meblağ-ı mezbûr ile hâlâ yedimde olup mahmiye-i İstanbul iskelesinde merbût şayka ta‘bîr olunur bir sefîne binâ ve meblağ-ı mezbûru mesârifimize sarf ve harc etmeyip el-hâletü hâzihî mesfûrun ile beynimizde olan hesâbımız görüp beyân-ı zikr sefînenin dokuz sehmden bir sehm-i şâyi‘i mezbûr el-Hâc Ahmed’in şerîki olup Şira’da sâkin Fettân el-Hâc Ahmed ile mezbûr el-Hâc Ahmed’in mülk ve hakkıdır dedikde hattâ mezbûr İlyaki Reis’in ber minvâl-i muharrer câzim ve sâdır olan ikrârını mukırr-ı mezbûr el-Hâc Ahmed bi’l-muvâcehe tasdîk ve bi’l-müşâhede tahkīk etmeğin mâ hüve’l-vâki‘ bi’t-taleb ketb olundu. Fi’l-yevmi’l-âşir min Recebi’l-ferd li sene seb‘a ve tis‘în ve elf.

Şuhûdü’l-hâl: Es-Seyyid el-Hâc Mehmed b. el-Hâc Mehmed, Seyyid Hasan b. Abdullah, el-Hâc İsâ b. el-Hâc İsa, Mustafa Çelebi b. el-Hâc Ahmed, el-Hâc Mustafa b. Tevekkül, İbrahim Çelebi b. Ahmed.

(BAB46 - cilt: 19, sayfa: 193 - Hüküm no: 174 - Orijinal metin no: [24a-3])﻿

﻿

﻿

175. Hüküm

Hasan Ağa b. Hüseyin Ağa’nın kölesi Osman’ı azat etmesi

Mahmiye-i İstanbul’da Harrât Kemal mahallesi ahâlîsinden olup sâbıkan Dergâh-ı âlî yeniçerilerinin elli yedinci cemâ‘atinin çorbacısı olan umdetü’l-emâcid ve’l-ekârim Hasan Ağa b. Hüseyin Ağa kıbelinden ıtk-ı âti’z-zikri ikrâra vekîl olduğu Ali Ağa b. Halil ve Osman Beşe b. Abdullah şehâdetleriyle şer‘an sâbit olan Mehmed Efendi b. Hüseyin meclis-i şer‘-i şerîf-i Ahmedî’de bi’l-vekâle ikrâr ve takrîr-i kelâm edip hâlâ müvekkilim mezbûr Hasan Ağa kendiye rıkkını mu‘terif olan uzun boylu sarı bıyıklı, gök ala gözlü, açık kaşlı Gürciyyü’l-asl işbu râfi‘ü’l-vesîka Osman b. Abdullah nâm abd-i memlûkünü hasbeten li’llâhi’l-aliyyi’l-a‘lâ ve haseneten li rûhi rasûlihi’l-mu‘allâ malından tahrîr ve i‘tâk ve zıyk-ı rıkdan ihrâc ve ıtlâk ve zümre-i ahrâr-ı asliyyîne idrâc ve ilhâk eyledi ba‘de’l-yevm mevsûf-ı mezbûr Osman sâir ahrâr-ı asliyyîn gibi hür olmuşdur dedikde mâ vaka‘a bi’t-taleb ketb olundu. Fi’l-yevmi’l-âşir min Recebi’l-ferd li sene seb‘a ve tis‘în ve elf.

Şuhûdü’l-hâl: Süleyman Çelebi b. Abdullah, Hazînedâr Mehmed Ağa, Mustafa Çelebi b. Muhsin, Ahmed Beşe b. Abdullah, Ömer Beşe b. Receb, Hüseyin Beşe b. Ali, Diğer Hüseyin Beşe b. ( ).

(BAB46 - cilt: 19, sayfa: 193 - Hüküm no: 175 - Orijinal metin no: [24b-1])﻿

﻿

﻿

176. Hüküm

Hasan Ağa b. Hüseyin Ağa’nın kölesi Süleyman’ı azat etmesi

Kezâlik müvekkilim mûmâ-ileyh Hasan Ağa hâlâ kendiye rıkkını mu‘terif olan orta boylu sarı sakallı, gök ala gözlü Gürciyyü’l-asl bâ‘isü hâze’l-kitâb Süleyman b. Abdullah nâm abd-i memlûkünü hasbeten lillâhi te‘âlâ ve haseneten li rûhi rasûlihi’l-mu‘allâ malından tahrîr ve i‘tâk ve kayd-ı rıkdan ihrâc ve ıtlâk ve kazâ-i hürriyete idrâc ve ilhâk eyledi dedikde mâ hüve’l-vâki‘ bi’t-taleb ketb olundu. Fi’l-yevmi’l-âşir min Recebi’l-ferd li sene seb‘a ve tis‘în ve elf.

Şuhûdü’l-hâl: Es-Sâbıkūn.

(BAB46 - cilt: 19, sayfa: 194 - Hüküm no: 176 - Orijinal metin no: [24b-2])﻿

﻿

﻿

177. Hüküm

Hasan Ağa b. Hüseyin Ağa’nın kölesi Osman’ı azat etmesi

Kezâlik müvekkilim mûmâ-ileyh Hasan Ağa hâlâ kendiye rıkkını mu‘terif olan orta boylu, açık kaşlı, sarı bıyıklı, ala gözlü Rûsiyyü’l-asl bâ‘isü’l-vesîka Osman b. Abdullah nâm abd-i memlûkünü hasbeten lillâhi te‘âlâ ve haseneten li rûhi rasûlihi’l-mu‘allâ malından tahrîr ve i‘tâk ve dıyk-ı rıkdan ihrâc ve ıtlâk ve zümre-i ahrâr-ı asliyyîne idrâc ve ilhâk eyledi dedikde mâ hüve’l-vâki‘ bi’t-taleb ketb olundu. Fi’l-yevmi’l-âşir min Recebi’l-ferd li sene seb‘a ve tis‘în ve elf.

Şuhûdü’l-hâl: Es-Sâbıkūn.

(BAB46 - cilt: 19, sayfa: 194 - Hüküm no: 177 - Orijinal metin no: [24b-3])﻿

﻿

﻿

178. Hüküm

Hasan Ağa b. Hüseyin Ağa’nın kölesi Şahin b. Abdullah’ı azat etmesi

Kezâlik müvekkilim mûmâ-ileyh Hasan Ağa hâlâ kendi rıkkını mu‘terif olan uzun boylu gök ala gözlü, sarı sakallı Rûsiyyü’l-asl hâmilü’l-kitâb Şâhin b. Abdullah nâm abd-i memlûkünü hasbeten lillâhi te‘âlâ ve haseneten li rûhi rasûlihi’l-mu‘allâ malından tahrîr ve i‘tâk ve kayd-ı rıkdan ihrâc ve ıtlâk eyledi dedikde mâ vaka‘a bi’t-taleb ketb olundu. Fi’l-yevmi’l-âşir min Recebi’l-ferd li sene seb‘a ve tis‘în ve elf.

Şuhûdü’l-hâl: Es-Sâbıkūn.

(BAB46 - cilt: 19, sayfa: 194 - Hüküm no: 178 - Orijinal metin no: [24b-4])﻿

﻿

﻿

179. Hüküm

Rıdvan Beşe b. Abdullah’ın menzilini Ali Çelebi b. Ali’ye satması

Mahmiye-i İstanbul’da Fâtıma Sultan mahallesinde sâkin Rıdvan Beşe b. Abdullah meclis-i şer‘-i şerîf-i enverde Ali Çelebi b. Ali mahzarında ikrâr-ı tâm ve takrîr-i kelâm edip akd-i âtî sudûruna değin silk-i mülkümde münselik olup mahalle-i mezbûrede vâki‘ bir tarafı Ömer Efendi vakfı ve bir tarafı Ali Beşe vakfı ve bir tarafı Kâmile Hâtun mülkü ve bir tarafı tarîk-i âm ile mahdûd iki bâb fevkānî oda ve bir tahtânî oda ve bir sagīr oda ve bir kiler ve müşterek kapısı ve ahır ve cüneyne ve kenîfi müştemil mülk menzilimi bi cümleti’t-tevâbi‘ ve’l-levâhık mezbûr Ali Çelebi’ye tarafeynden îcâb ve kabûlü hâvî bey‘-i bâtt-ı sahîh-i şer‘î ile iki yüz esedî guruşa bey‘ ve temlîk ve teslîm ol dahi iştirâ ve kabûl ve temellük ve tesellüm eyledikden sonra semeni olan meblağ-ı mezkûr iki yüz esedî guruşu yedinden tamâmen ahz u kabz ve tesellüm eyledim ba‘de’l-yevm menzili mezbûr mezkûr Ali Çelebi’nin mülk-i müşterâsıdır keyfe mâ yeşâ mutasarrıf olsun dedikde gıbbe’t-tasdîki’ş-şer‘î mâ vaka‘a bi’t-taleb ketb olundu. Fi’l-yevmi’l-hâdî aşer min Recebi’l-ferd li sene seb‘a ve tis‘în ve elf.

Şuhûdü’l-hâl: Halil Beşe b. Mustafa, Mustafa Çelebi b. Hızır, Yusuf b. Abdullah, el-Hâc Osman b. İlyas, İbrahim Efendi b. ( ).

(BAB46 - cilt: 19, sayfa: 195 - Hüküm no: 179 - Orijinal metin no: [24b-5])﻿

﻿

﻿

180. Hüküm

Mustafa Çelebi b. Abdullah’ın Receb b. Ali’den alacağı olduğu

Mahmiye-i İstanbul’da Kâtib Kasım mahallesinde sâkin Mustafa Çelebi b. Abdullah meclis-i şer‘-i şerîfde mahmiye-i mezbûrede Horhor çeşmesi kurbunda sâkin Receb b. Ali mahzarında üzerine da‘vâ ve takrîr-i kelâm edip mezbûr Receb zimmetinde cihet-i karz-ı şer‘îden altı yüz elli guruş ve yedimden müşterâ ve makbûz bir samur kürk bahâsından dahi yüz elli guruş ki cem‘an sekiz yüz guruş hakkım olup meblağ-ı mezbûrun yedi yüz elli yedi buçuk guruşunu ahz u kabz edip bakī kırk iki buçuk guruşu dahi mezbûrdan taleb ve da‘vâ eylediğimde beynimizde ba‘de’l-münâza‘a muslihûn tavassut edip da‘vâ-yı mezbûrûndan merkūm Receb ile beni yirmi dört guruş üzerine sulh eylediklerinde ben dahi sulh-i mezbûru kabûl ve mâ‘adâsına müte‘allika da‘vâdan zimmetini ibrâ ve iskāt edip bedel-i sulh-i mezbûru taleb eylediğimde bana edâdan imtinâ‘ eder suâl olunup alıverilmesi matlûbumdur dedikde gıbbe’s-suâl mezbûr Receb cevâbında fi’l-hakīka kaziyye bâlâda tafsîl ve beyân olunan vech üzre olup bedel-i sulh-i mezbûr yirmi dört guruş elân zimmetinde lâzımü’l-edâ deyni idiğini tâyi‘an ikrâr ve i‘tirâf etmeğin mûcebince meblağ-ı mezbûr yirmi dört guruşu müdde‘î-i merkūma edâya mezbûr Receb’e tenbîh birle mâ hüve’l-vâki‘ bi’t-taleb ketb olundu. Fi’l-yevmi’l-âşir min Recebi’l-ferd li sene seb‘a ve tis‘în ve elf.

Şuhûdü’l-hâl: El-Hâc Mustafa b. Tevekkül, İbrahim Çelebi b. Ahmed, Receb b. Osman, Ali b. Bâli.

(BAB46 - cilt: 19, sayfa: 195 - Hüküm no: 180 - Orijinal metin no: [24b-6])﻿

﻿

﻿

181. Hüküm

Nazar b. Mehmed’in kendi rızasıyla kızı Fâtıma için nafaka ödemeyi kabul ettiği

Mahmiye-i İstanbul’da Yenikapı kurbunda Çukur mahallesinde sâkine olup zâtı Hasan b. Abdullah ve Yusuf Hoca b. Abdullah ta‘rîfleriyle mu‘arrefe olan Ayşe bt. Hasan nâm hâtun meclis-i şer‘-i şerîf-i enverde takrîr-i kelâm ve ta‘bîr ani’l-merâm edip zevc-i mutallıkım işbu hâzır bi’l-meclis Nazar b. Mehmed’in firâşından hâsıl benden mütevellid sadriye sagīre kızım Fâtıma’nın nafaka ve kisve ve sâir levâzım-ı mühimmesi için babası mezbûr Nazar üzerine kıbel-i şer‘den kadr-i ma‘rûf akçe farz ve takdîr olunmak matlûbumdur dedikde hâkim-i muvakki‘-i sadr-ı kitâb -tûbâ-lehû ve hüsnü me’âb-hazretleri sagīre-i mezbûrenin nafaka ve kisve ve sâir levâzım-ı mühimmesi için babası mezbûr Nazar üzerine bi’t-terâzî târih-i kitâbdan yevmî beşer akçe farz ve takdîr edip meblağ-ı mezbûru sagīre-i mezbûreye harc ve sarfa ve lede’l-hâce istidâneye ve inde’z-zafer mezbûr Nazar üzerine rücû‘a mezbûre Ayşe’ye izn verilmeğin mâ vaka‘a bi’t-taleb ketb olundu. Fi’l-yevmi’l-âşir min Recebi’l-ferd li sene seb‘a ve tis‘în ve elf.

Şuhûdü’l-hâl: El-Hâc Mustafa b. Tevekkül, İbrahim Çelebi b. Ahmed, Hüseyin b. Mustafa, Mahmud b. Hasan, Hasan b. Mehmed.

(BAB46 - cilt: 19, sayfa: 196 - Hüküm no: 181 - Orijinal metin no: [24b-7])﻿

﻿

﻿

182. Hüküm

Ayşe bt. Mahmud’un boşandığı kocası Musa b. Mustafa’dan mehr-i müeccelini aldığı

Mahmiye-i İstanbul’da Parmakkapı kurbunda Emin Bey mahallesinde sâkine Ayşe bt. Mahmud nâm hâtun zâtı Mahmud b. Mustafa ve Hasan b. Mehmed ta‘rîfleriyle mu‘arrefe oldukdan sonra meclis-i şer‘-i şerîf-i enverde zevc-i mutallıkı işbu bâ‘isü’l-kitâb Musa b. Mustafa mahzarında bi tav‘ihâ ikrâr ve takrîr-i kelâm edip mezbûr Musa zevcim olup târih-i kitâbdan on gün mukaddem beni tatlîk etmekle zimmetinde mütekarrir ve ma‘kūdun-aleyh olan dokuz buçuk akçe mehr-i müeccelimi bana edâ ve teslîm ben dahi ahz u kabz edip lâkin mehr-i mu‘accelim olan bir yemeni yorgan ve bir beledî döşek ve bir minder ve bir yemeni yastık ve bir tencere ve bir sahan ve bir leğen ve bir ibrik mezbûr Musa’nın yedinden bana kalmış idi hâlâ mezbûr Musa [25a] ber vech-i muharrer mehr-i mu‘accelim olan eşyâ-i mezkûreyi dahi bana def‘ ve teslîm ben dahi yedinden ahz u kabz ettiğimden sonra hukūk-ı zevciyyete müte‘allika âmme-i da‘vâdan her birimiz âharın zimmetini ibrâ-i âmla ibrâ ve iskāt eyledik dedikde gıbbe’t-tasdîki’l-vicâhî mâ vaka‘a bi’t-taleb ketb olundu. Fi’l-yevmi’l-âşir min Recebi’l-ferd li sene seb‘a ve tis‘în ve elf.

Şuhûdü’l-hâl: Osman b. Mehmed, es-Seyyid İbrahim Çelebi b. ( ), Ramazan b. Müstakīm, İbrahim b. Mehmed, Mehmed b. Mustafa.

(BAB46 - cilt: 19, sayfa: 196 - Hüküm no: 182 - Orijinal metin no: [24b-8])﻿

﻿

﻿

183. Hüküm

Rafayel v. David’in Yako v. Yahuda’ya borçlu olması

Mahmiye-i İstanbul’da Yemiş iskelesi kurbunda sâkin işbu bâ‘isü’l-kitâb el-Hâc İsmail b. Abdurrahman meclis-i şer‘-i şerîf-i enverde mahrûse-i Galata’ya tâbi‘ Ortaköy’de sâkin iken bundan akdem hâlik olan yapağıcı Yako v. Yahuda v. Murdehay nâm yahudinin verâseti evlâd-ı sıgārı Yahuda ve Yasef ve Murdehay ve Radye Arhondabula ve Rine ve Meyram ve Bafa’ya münhasıra olduğu zâhir ve müte‘ayyin oldukdan sonra sıgār-ı mezkûrûnun tesviye-i umûrları için kıbel-i şer‘-i şerîfden mansûb vasîleri olmağla ba‘zı terekesine vâzı‘ü’l-yed olduğu sâbit ve müte‘ayyin olan Rafayel v. David nâm yahudi muvâcehesinde üzerine da‘vâ ve takrîr-i kelâm edip mezbûr Yako zimmetinde cihet-i karz-ı şer‘îden bin kırk beş esedî guruş hakkım olup mezbûr Yako târih-i kitâbdan dokuz ay mukaddem kendi dükkânında meblağ-ı mezbûrdan kırk beş esedî guruşunu bana edâ ve teslîm ben dahi ahz u kabz eylediğimden sonra meblağ-ı bâkī bin esedî guruş bana zimmetinde lâzımü’l-edâ ve vâcibü’l-kazâ deyni olduğunu alâ ruûsi’l-işhâd ikrâr ve işhâd ve imzâ [ve] hatmini hâvî yedime deyn temessükü verip kable’l-edâ hâlik olmağın vasiyy-i mezbûra suâl olunup hâlik-i mezbûrun terekesinden meblağ-ı mezbûr bana edâ olunmak üzre vasiyy-i mezbûra tenbîh olunmak matlûbumdur deyû hâlik-i mezbûrun imzâ ve hatmini hâvî deyn-i mezbûru nâtık bir kıt‘a temessük dahi ibrâz etmeğin gıbbe’s-suâl mezbûr Rafayel hayâtında hâlik-i mezbûrun ba‘zı terekesini bi’l-vesâye vaz‘-ı yedini ikrâr lâkin deyn-i mezbûru inkâr edicek müdde‘î-i mezbûrdan müdde‘âsını mübeyyine beyyine taleb olundukda tâife-i mezkûreden olup mahmiye-i İstanbul’da Hâcce Hâtun mahallesinde sâkin udûl-i müslimînden Mehmed Çelebi b. Mustafa ve Azebler’de sâkin Mehmed Beşe b. Abdurrahman ve soğancı Seydî Beşe b. Ahmed nâm kimesneler li ecli’ş-şehâde meclis-i şer‘a hâzırûn olup isre’l-istişhâd fi’l-vâki‘ hâlik-i mezbûr yapağıcı Yako v. Yahuda v. Murdehay târih-i mezkûrda hâl-i âfiyetinde müdde‘î-i mezbûrdan kendi dükkânına meblağ-ı mezbûrdan müdde‘î-i mezbûra edâ ve teslîm eylediği kırk beş esedî guruşdan mâ‘adâ bin esedî guruş cihet-i karz-ı şer‘îden zimmetinde lâzımü’l-edâ ve vâcibü’l-kazâ deyni olduğunu bizim huzûrumuzda ikrâr ve bizi işhâd eyledi işbu deyn-i mezbûr nâtık temessükü tahrîr edip müdde‘î-i mezbûra teslîm etmiş idi biz bu husûsa bu vech üzre şâhidleriz şehâdet dahi ederiz deyû her biri edâ-i şehâdet-i şer‘iyye eylediklerinde şuhûd-ı mezkûrûn sırren ve alenen ta‘dîl ve tezkiyye olunup her birinin udûl-i makbûlü’ş-şehâde idikleri zâhir ve şehâdetleri makbûle oldukdan sonra meblağ-ı mezbûr bin guruşu hâlik-i mezbûrdan hayâtında küllen ve ba‘zan ahz u kabz veya hibe veya âhara havâle etmeyip ve’l-hâsıl vücûh-ı şer‘îden bir vech ile zimmetini ibrâ etmediğine mezbûr el-Hâc İsmail’e yemîn teklîf olundukda ol dahi hasbe’s-suâl yemîn billâhi te‘âlâ etmeğin mûcebince ba‘de’l-hükm tereke-i hâlik-i mezbûrdan deyn-i mezbûr müdde‘î-i mezbûra edâ olunmak üzre vasiyy-i mezbûra tenbîh olunup mâ vaka‘a bi’t-taleb ketb olundu. Fi’l-yevmi’s-sânî aşer min Recebi’l-ferd li sene seb‘a ve tis‘în ve elf.

Şuhûdü’l-hâl: Mustafa Çelebi b. Ahmed, İbrahim Çelebi b. Ahmed, el-Hâc Mustafa b. Tevekkül, Ali Bâli Mehmed b. Ahmed.

(BAB46 - cilt: 19, sayfa: 197 - Hüküm no: 183 - Orijinal metin no: [25a-1])﻿

﻿

﻿

184. Hüküm

Zâhide bt. Ahmed’in annesi aracılığıyla kocası Mustafa b. Hüdaverdi’den birikmiş nafakasını aldığı ve muhâlaa yoluyla boşandığı

Mahmiye-i İstanbul’da Tavşantaşı mahallesinde sâkine Zâhide bt. Ahmed nâm mürâhikanın vâlidesi Sâkine bt. Mustafa nâm hâtun ba‘de’t-ta‘rîf meclis-i şer‘-i şerîf-i lâzımü’t-tevkīrde mezbûre Zâhide’nin zevc-i dâhili işbu bâ‘isü’l-kitâb Mustafa b. Hüdâverdi mahzarında ikrâr ve takrîr-i kelâm edip mezbûre Zâhide’nin merkūm Mustafa zimmetinde mütekarrir ve ma‘kūdun-aleyh olan yüz elli guruş mehri ve nafaka-i iddet-i ma‘lûmesi üzerlerine ve me’ûnet-i süknâsı dahi kendi üzerine olmak üzre zevc-i mezbûr Mustafa ile ben velâyeten muhâla‘a-i sahîha ile muhâla‘a edip ol dahi muhâla‘a-i mezbûreyi kabûl ve mukaddemâ mezbûr Mustafa mezbûre Zâhide’yi bilâ-nafaka bırakıp âhar diyâra gitmekle şer‘an üzerine farz olunan nafaka-i ma‘lûmeden zimmetinde müctemi‘ olan bin iki yüz yetmiş akçeyi bana edâ ve teslîm ben dahi yedinden ahz u kabz eyledim eğer kızım merkūme Zâhide fîmâ ba‘d mezbûr Mustafa[‘dan] mehr-i müeccel-i mezbûru da‘vâ ve bir nesne ahz ederse ben makbûza zâmin ve kefîl oldum dedikde gıbbe’t-tasdîki’l-vicâhî mâ vaka‘a bi’t-taleb ketb olundu. Fi’l-yevmi’t-tâsi‘ min şehri Recebi’l-ferd li sene seb‘a ve tis‘în ve elf.

Şuhûdü’l-hâl: Hüseyin b. Receb, Musa b. Hayrullah, Bekir b. Osman, Hasan b. Mehmed, Mustafa b. Sefer, el-Hâc Mustafa b. Kasım.

(BAB46 - cilt: 19, sayfa: 198 - Hüküm no: 184 - Orijinal metin no: [25a-2])﻿

﻿

﻿

185. Hüküm

Sâkine bt. Murad’ın Emine bt. Ali’ye borçlu olduğu

Mahmiye-i İstanbul’da Sarrâc İshak mahallesinde sâkine olup zâtı ma‘rifet-i şer‘iyye ile ârifân Hasan b. Murad ve Mahmud b. Mehmed ta‘rîfleriyle mu‘arrefe olan Emine bt. Ali nâm hâtun meclis-i şer‘-i şerîf-i enverde Sâkine bt. Murad nâm hâtun mahzarında üzerine da‘vâ ve takrîr-i kelâm edip mezbûre Sâkine zimmetinde cihet-i karz-ı şer‘îden kırk guruş hakkım olmağın suâl olunup alıverilmesi matlûbumdur dedikde gıbbe’s-suâl mezbûre Sâkine Hâtun cevâbında fi’l-hakīka müdde‘iye-i mezbûre Emine Hâtun ber vech-i muharrer cihet-i karzdan zimmetinde kırk guruş hakkı olduğunu bi tav‘ihâ ikrâr ve i‘tirâf etmeğin alâ mûcebi’t-terâzi meblağ-ı mezbûr kırk guruşu müdde‘iye-i mezbûreye edâ ve teslîme mezbûre Sâkine Hâtun’a tenbîh birle mâ hüve’l-vâki‘ bi’t-taleb ketb olundu. Fî 8 min Recebi’l-ferd li sene seb‘a ve tis‘în ve elf.

Şuhûdü’l-hâl: El-Hâc Mustafa b. Tevekkül, İbrahim Çelebi b. Ahmed, Mehmed b. İdris, Ali b. Bâli, el-Hâc Halil b. Hasan, Ahmed Çelebi b. Mehmed, Mehmed b. Mahmud ve gayruhüm mine’l-hâzırîn.

(BAB46 - cilt: 19, sayfa: 198 - Hüküm no: 185 - Orijinal metin no: [25a-3])﻿

﻿

﻿

186. Hüküm

Şevki Mehmed Efendi b. Mustafa’nın câriyesi Anter’i azat etmesi

El-Hâc Hasanzâde mahallesinde sâkin Şevki Mehmed Efendi b. Mustafa meclis-i şer‘de orta boylu, kara kaşlı, ala gözlü Rûsiyyetü’l-asl Anter nâm câriyemi âzâd eyledim dedikde gıbbe’t-tasdîk mâ vaka‘a ketb olundu. Fî evâili Receb sene 1097.

Şuhûdü’l-hâl: Mustafa Çelebi b. Hasan, Mehmed Efendi b. İbrahim, Ebûbekir el-Müezzin, el-Hâc Ahmed b. Abdülehad, Receb Çelebi, el-Hâc İbrahim.

(BAB46 - cilt: 19, sayfa: 199 - Hüküm no: 186 - Orijinal metin no: [25b-1])﻿

﻿

﻿

187. Hüküm

Şevki Efendi b. Muzaffer’in câriyesi Kalender’i azat etmesi

El-Hâc Hasanzâde mahallesinde sâkin Şevki Efendi b. Muzaffer meclis-i şer‘de orta boylu, gök gözlü, sarı kaşlı Rûsiyyetü’l-asl Kalender nâm câriyemi âzâd eyledim dedikde gıbbe’t-tasdîk mâ vaka‘a ketb olundu. Fî evâili Receb sene 1097.

Şuhûdü’l-hâl: Es-Sâbıkūn.

(BAB46 - cilt: 19, sayfa: 199 - Hüküm no: 187 - Orijinal metin no: [25b-2])﻿

﻿

﻿

188. Hüküm

Manol v. Pireşkova’nın Kosta v. Vasil’deki alacağını taksite bağlaması

Medîne-i Galata’ya tâbi‘ Kapıdağı nâhiyesi ahâlîsinden olup hâlâ mahmiye-i İstanbul’da müsâfiren sâkin Manol v. Pireşkova nâm zimmî meclis-i şer‘-i şerîf-i enverde mahmiye-i mezbûrda Mevlevihâne Yenikapısı hâricinde vâki‘ taşlıkda taşçı olan Kosta v. Vasil muvâcehesinde ikrâr ve takrîr-i kelâm edip mezbûr Kosta zimmetinde yedinden iştirâ ve kabz eylediğim ma‘lûmü’l-mikdâr ham sirke bahâsından beş bin beş yüz kırk akçe hakkım olup lâkin mezbûr Kosta hâlâ edâya iktidârı olmamağla te’cîl ve taksîte tâlib olmağın ben dahi meblağ-ı mezbûrun bin akçesini târih-i kitâb şehri gāyetine ve bâkī dört bin beş yüz kırk akçesi beher otuz gün tamâmında beşer yüz dörder akçe almak üzre gāyet-i mezbûreden dokuz ay tamâmına değin taksît ve te’cîl eylediğimde mezbûr Kosta te’cîl ve taksît-i mezbûru kabûl ve deyni olan meblağ-ı mezbûr beş bin beş yüz kırk akçeyi vech-i muharrer üzre bana edâ ve teslîme ta‘ahhüd ve iltizâm eyledi dedikde gıbbe’t-tasdîki’l-vicâhî mâ vaka‘a bi’t-taleb ketb ve imlâ olundu. Fî 8 Receb sene 1097.

Şuhûdü’l-hâl: İbrahim Çelebi b. Ahmed, Hacı Mustafa b. Tevekkül, Ali Beşe b. Bâli, Mehmed b. Üveys, Kostantin v. Dimitri, Nikola v. Frenk, Radka v. Koler Suyolcu ve gayruhüm.

(BAB46 - cilt: 19, sayfa: 199 - Hüküm no: 188 - Orijinal metin no: [25b-3])﻿

﻿

﻿

189. Hüküm

Fâtıma bt. Mehmed Bey’in menzilini Abdurrahman Efendi b. Mehmed Efendi’ye satması

Husûs-ı âti’l-beyânın mahallinde ketb u tahrîri iltimâs olunmağın savb-ı şer‘den irsâl olunan Mevlânâ İbrahim Efendi b. Mehmed fahrü’l-akrân el-Hâc Ali Ağa b. Hasan’ın mahmiye-i İstanbul’da Hatice Sultan mahallesinde vâki‘ menziline varıp zeyl-i kitâbda muharrerü’l-esâmî müslimîn huzûrunda akd-i meclis-i şer‘-i Nebevî eyledikde mahalle-i mezbûrede sâkine olup zâtını ma‘rifet-i şer‘iyye ile ârifân Feyzullah Efendi b. el-Hâc Mehmed ve imâmHasan Efendi b. Bayram nâm kimesneler ta‘rîfleriyle mu‘arrefe olan Fâtıma bt. Mehmed Bey b. Mustafa nâm hâtun meclis-i şer‘-i ma‘kūd-ı mezkûrda bâ‘isü hâze’l-kitâb Abdurrahman Efendi b. Mehmed Efendi mahzarında ikrâr ve takrîr-i kelâm edip silk-i mülkümde münselik olup mahalle-i mezbûrede vâki‘ bir tarafı Halil Ağa menzili ve bir tarafı ba‘zan mahalle-i mezbûre imâmına meşrûta vakf menzil ve ba‘zan mezbûr el-Hâc Ali Ağa tasarrufunda olan bakkal dükkânı mahzeni ve bir tarafı kezâlik mezbûr el-Hâc Ali Ağa’nın tasarrufunda olan tahtânî bakkal ve silâh ve terzi dükkânları ve bir tarafı tarîk-i âm ile mahdûd olup dâhiliyyesinde bir kârgîr hamam ve bir câmekân ve bir bahçe ve bir köşk ve köşk-i mezbûr üzerinde bir fevkānî kebîr oda ve bir kiler ve mezbûr el-Hâc Ali Ağa’nın mârrü’z-zikr dükkânları üzerinde üç fevkānî oda ve bir sofa ve karşısında iki sofa ve bir kebîr dehliz ve kenîf ve abdesthâne ve tahtânî bir matbah ve hâriciyyesinde fevkānî iki oda ve bir sofa ve ahır ve kezâlik mezbûr el-Hâc Ali Ağa’nın bakkal dükkânı üzerinde fevkānî bir oda ve mezbûr Halil Ağa’nın menzili tarafından mâ‘adâ etrâf-ı selâsesi taş duvarı müştemil mülk menzilimi bi cümleti’t-tevâbi‘ ve’l-levâhık ve kâffeti’l-hukūk ve’l-merâfık tarafeynden îcâb ve kabûlü hâvî bey‘-i bâtt-ı sahîh-i şer‘î ile bin beş yüz esedî guruşa mezbûr Abdurrahman Efendi’ye bey‘ ve temlîk ve teslîm ol dahi ber vech-i muharrer iştirâ ve temellük ve tesellüm ve kabûl eylediğinden sonra semeni olan meblağ-ı mezbûr bin beş yüz esedî guruşu yedinden bi’t-tamâm ahz u kabz eyledim ba‘de’l-yevm menzili mahdûd-ı mezkûrda benim aslâ alâka ve medhalim kalmayıp mezbûr Abdurrahman Efendi’nin mülk-i müşterâsı ve hakk-ı sırfı olmuşdur keyfe mâ yeşâ ve yahtâr mutasarrıf olsun dedikde gıbbe’t-tasdîki’ş-şer‘î menzili mezbûrun derkine mezbûre Fâtıma Hâtun’un dâmâdı Ahmed Ağa b. Mehmed tarafından emr ve kabûlü hâviye kefâlet-i sahîha-i şer‘iyye ile kefîl olmağın vâki‘ hâli Mevlânâ-yı mezbûr mahallinde ketb ü tahrîr ba‘dehû irsâl olunan Mehmed b. Mehmed ve Mustafa b. Ramazan nâm kimesneler ile meclis-i şer‘a gelip alâ vukū‘ihî inhâ ve takrîr etmeğin mâ vaka‘a bi’t-taleb ketb olundu. Fi’t-tâsi‘ min Recebi’l-ferd li sene seb‘a ve tis‘în ve elf.

Şuhûdü’l-hâl: Hasan Çelebi b. Ali, Mehmed Efendi b. el-Hâc Şaban, Ahmed Ağa b. Mehmed, el-Hâc İbrahim Çelebi b. Mehmed, imâm Hasan Efendi b. Bayram, Hasan Ağa b. Mehmed, Feyzullah Efendi b. ( ), Abdülkādir Çelebi b. Sefer, kazgancı Ali Çelebi b. Ömer, Diğer Mustafa b. Ali, Mustafa Çelebi b. Ali.

(BAB46 - cilt: 19, sayfa: 200 - Hüküm no: 189 - Orijinal metin no: [25b-4])﻿

﻿

﻿

190. Hüküm

Mehmed Çelebi b. Hacı Ahmed’in İstanbul’da nalçacıların duacısı olarak seçildiği

Mahmiye-i İstanbul’da vâki‘ na‘lçacı tâifesinden Mustafa Ağa b. Yusuf el-mütevellî ve el-Hâc Mustafa b. Hasan ve Çalık Mehmed Çelebi b. Ömer ve Müezzin Hüseyin Çelebi b. Osman ve Müezzin Mehmed Çelebi b. Hüseyin ve Horhorlu Mehmed Çelebi b. Bâli ve Kıbrıslı Ahmed Çelebi b. Ahmed ve Tophâneli Mustafa b. Ramazan ve üstâd Yusuf b. Abdullah ve Zeyrekli üstâd Ali b. Abdülkādir ve Kara Mehmed b. Yusuf ve Aşçı Hüseyin Çelebi b. İsmail ve Kırkçeşmeli Mustafa b. Şaban ve üstâd İbrahim b. Abdullah ve üstâd Fazlullah b. Ahmed ve mu‘allim Ahmed Efendi b. Abdi ve üstâd Süleyman b. Rûşen ve Hasan Beşe b. Abdullah ve Seyyid Mehmed b. es-Seyyid Mustafa ve Ali Bey b. Ahmed ve el-Hâc Ebûbekir b. Mehmed ve üstâd Mustafa b. Mahmud ve üstâd Hasan b. Yusuf ve üstâd İsmail b. Hasan ve üstâd Abdünnebi b. Süleyman ve Mustafa Çelebi b. Ali ve Mehmed b. Ahmed ve Ali b. Hüseyin ve Şâhin b. Abdullah ve Hasan b. Abdullah ve Mustafa b. Musli ve İbrahim b. Mehmed ve Ali b. Hüseyin ve Ömer Halîfe b. Abdullah ve üstâd Abdülaziz ve sâirleri bi ecma‘ihim meclis-i şer‘-i şerîf-i enverde ve mahfil-i dîn-i münîf-i ezherde yine tâife-i mezbûreden olup kadîmü’l-eyyâmdan ehl-i hibre ve kethüdâ ve yiğitbaşı ve sâir ihtiyâr üstâdlarımız ihtiyâr eyledikleri bir kimesne beynimizde du‘âcı olmak üzre ittifâk ile gelmekle işbu hâzır bi’l-meclis Mehmed Çelebi b. el-Hâc Ahmed’i kadîmden olageldiği üzre beynimizde du‘âcı nasb ve ihtiyâr eylediğimizde mezbûr Hüseyin kadîme muhâlif du‘âcılık ve sâir umûrumuza müdâhaleden hâlî olmamağla nizâmımız bi’l-külliye muhtel olmağla mezbûrun hucrunu? ve iltimâsını murâd etmişidi el-hâletü hâzihî mezbûr Hüseyin fîmâ ba‘d du‘âcılık ve kethüdâlık ve yiğitbaşılık umûruna ve evkāfımızın eczâ-i şerîfesine ve bi’l-cümle umûrumuza karışmayıp beynimizde ihtilâle bâdî olmamağın iltizâm etmişdir husûs-ı mezbûr kendiden dahi suâl olunup takrîr[i] tahrîr işbu ve cânib-i şerî‘at-i şerîfden vesîka ketb olunması murâdımızdır dediklerinde gıbbe’s-suâl mezbûr Hüseyin cevâbında fi’l-hakīka hâlâ bâlâda şerh ve beyân [26a] ve tafsîl ve ıyân olunan minvâl üzre olmuş idi ben dahi ba‘de’l-yevm tâife-i mezkûrenin du‘âcı ve kethüdâ ve yiğitbaşılığı ve sâir üstâdların umûrlarına kat‘â inkırâz? etmeyip ve vakıflarında evâmir-i şerîfelerine müdâhale etmeyip ihsâs-ı re’ylerine muhâlefet etmemeğe ta‘ahhüd ve iltizâm eyledim deyû mezbûrûnun kelimât-ı meşrûhalarını tasdîk etmeğin işbu vesîka bi’t-taleb ketb olundu. Fi’l-yevmi’l-âşir min Recebi’l-ferd li sene seb‘a ve tis‘în ve elf.

Şuhûdü’l-hâl: Mustafa Çelebi b. el-Hâc Ahmed, Mustafa Çelebi b. el-Hâc Abdurrahman, Ebûbekir Efendi b. el-Hâc Abdi, İbrahim Çelebi b. Ahmed, Mehmed b. İdris.

(BAB46 - cilt: 19, sayfa: 201 - Hüküm no: 190 - Orijinal metin no: [25b-5])﻿

﻿

﻿

191. Hüküm

İstanbul’da nalçacıların duacısının Mehmed Çelebi b. Hacı Ahmed olması

Mahmiye-i İstanbul’da vâki‘ na‘lçacı tâifesinden Mustafa Ağa b. Yusuf el-mütevellî ve el-Hâc Mustafa b. Hasan ve Çalık Mehmed b. Çelebi b. Ömer ve Müezzin Hüseyin Çelebi b. Osman ve Müezzin Mehmed Çelebi b. Hüseyin ve Horhorlu Mehmed Beşe b. Bâli ve Kıbrıslı Ahmed Çelebi b. Ahmed ve Tophâneli Mustafa b. Ramazan ve üstâd Yusuf b. Abdullah ve Zeyrekli üstâd Ali b. Abdülkādir ve Kara Mehmed b. Yusuf ve Aşçı Hüseyin Çelebi b. İsmail ve Kırkçeşmeli Mustafa b. Şaban ve üstâd İbrahim b. Abdullah ve üstâd Feyzullah b. Ahmed ve mu‘allim Mehmed Efendi b. Abdi ve üstâd Süleyman b. Rûşen ve Hasan Beşe b. Abdullah ve es-Seyyid Mehmed b. es-Seyyid Mustafa ve Ali Bey b. Ahmed ve el-Hâc Ebûbekir b. Mehmed ve üstâd Hasan b. Yusuf ve üstâd İsmail b. Hasan ve üstâd Abdünnebi b. Süleyman ve üstâd Mustafa b. Mahmud ve Şâhin b. Abdullah ve Hasan b. Abdullah ve Mustafa b. Mahmud ve Mustafa b. Musa ve İbrahim b. Mehmed ve Ali b. Hüseyin ve Ömer Halîfe b. Abdullah ve üstâd Abdi b. Ali ve sâirleri bi ecma‘ihim meclis-i şer‘-i şerîf-i enverde ve mahfil-i dîn-i münîf-i ezher[de] işbu bâ‘isü’l-kitâb Mehmed Çelebi b. el-Hâc Ahmed mahzarında her biri takrîr-i kelâm ve ta‘bîr ani’l-merâm edip kadîmü’l-eyyâmdan üstâdlarımızdan birini beynimizde du‘âcı ihtiyâr etmekle ol dahi kendiye mahsûs gediğe mutasarrıf ve şâkirdlerimiz başka çıkdıkda vâki‘ olan teferrüclerimizde ve sâire cem‘iyyetimizde du‘â edip ilâ yevminâ hâzâ hâl bâlâda ketb ve terkīm olunan minvâl-i muharrer üzre olmağla mezbûr Mehmed Çelebi cemâ‘atimizden hizmeti mezkûre uhdesinden gelmekde kemâ yenbağī kādir olmağın kadîmden sâir üstâdlarımızdan ba‘zına mahsûs olduğu üzre Saraçhâne’de kadîmden mutasarrıf olduğu üzre haftada bir nevbetten mâ‘adâ du‘âcı olanlara mahsûs olan yine haftada bir gün bezzâzistân önünde olan nevbete mutasarrıf olup du‘âcılıkda mezbûr Mehmed Çelebi’yi ihtiyâr eylediğimizde ol dahi kabûl ve hizmeti lâzımesin edâya ta‘ahhüd eyledi dediklerinde gıbbe’t-tasdîki’l-mu‘teber ber vech-i mübeyyen ittifâklarına kıbel-i şer‘den dahi müsâ‘ade olunup işbu vesîka bi’t-taleb ketb olundu. Fi’l-yevmi’l-âşir min Recebi’l-ferd li sene seb‘a ve tis‘în ve elf.

Şuhûdü’l-hâl: Es-Sâbıkūn.

(BAB46 - cilt: 19, sayfa: 202 - Hüküm no: 191 - Orijinal metin no: [26a-1])﻿

﻿

﻿

192. Hüküm

Ağma Çelo v. Karim’in kölesi Vasil v. Yuvan’ı azat etmesi

Vilâyet-i Rumeli’nde Premedi kazâsına tâbi‘ Ayladine nâm karyede sâkin a‘mâ Çelo v. Ferec nâm zimmî meclis-i şer‘-i şerîf-i enverde kendiye rıkkını i‘tirâf eden çatık kaşlı, sarı ala gözlü, uzun boylu Rûsiyyü’l-asl hâmil-i hâzihi’l-vesîka Vasil v. Yuvan muvâcehesinde takrîr-i kelâm ve ta‘bîr ani’l-merâm edip mezbûr Vasil abd-i memlûküm olmağla mevsûf-ı mezbûru lâ li garazin ‘âcil ve lâ li ivazin âcil malımdan tahrîr ve i‘tâk ve dıyk-ı rıkdan ıtlâk ve kazâ-i hürriyete ilhâk eyledim ba‘de’l-yevm mezbûr Vasil sâir ahrâr-ı asliyyîn gibi hür olup üzerinde velâdan gayri hakkım kalmadı dedikde mâ vaka‘a bi’t-taleb ketb olundu. Fi’l-yevmi’s-sâlis aşer min Recebi’l-ferd li sene seb‘a ve tis‘în ve elf.

Şuhûdü’l-hâl: Ali b. Bâli, Mehmed b. Ahmed, Siyavuş b. Abdullah, Ligo v. Nikola, Moskov v. Toler, Mired? v. Yani, Zono v. Peçko, Lasko v. Celo.

(BAB46 - cilt: 19, sayfa: 203 - Hüküm no: 192 - Orijinal metin no: [26a-2])﻿

﻿

﻿

193. Hüküm

Rabia bt. Abdullah’ın boşandığı kocası Mehmed b. Hacı İsmail ile mehir ve diğer alacakları konusunda sulh olduğu

Mahmiye-i İstanbul’da Dülgerzâde mahallesinde sâkine olup zâtı Mehmed Halîfe b. İslâm ve İbrahim Efendi b. Mehmed nâm kimesneler ta‘rîfleriyle mu‘arrefe olan Râbia bt. Abdullah nâm hâtun meclis-i şer‘-i şerîf-i enverde mukaddemâ zevci olan bâ‘isü hâze’l-kitâb Mehmed b. el-Hâc İsmail mahzarında bi tav‘ihâ ikrâr ve takrîr-i kelâm edip mezbûr Mehmed zevcim olup târih-i kitâbdan yirmi iki ay mukaddem beni tatlîk etmekle zimmetinde mütekarrir ve ma‘kūdun-aleyh olan dokuz yüz akçe mehr-i müeccelim ile eşyâ-i memlûkemden on guruş kıymetli bir kürk ve bir Acem keçesi ve bir leğen ve üç minder ve iki beyaz bogasi ve ba‘zı beynimizde ma‘lûm eşyâm yedinde kalmış idi deyû bundan akdem da‘vâ ve taleb eylediğimde ol dahi def‘le mukābele etmekle beynimizde münâza‘ât-ı kesîre vukū‘undan sonra vesâtat-ı muslihûn ile da‘vâ-yı mezkûrumdan altı yüz akçe üzerine mezbûr Mehmed benimle sulh oldukda ben dahi ber vech-i muharrer sulh-i mezbûru kabûl ve bedel-i sulh olan meblağ-ı mezbûr altı yüz akçeyi mezbûr Mehmed yedinden tamâmen ahz u kabz eylediğimden sonra hukūk-ı zevciyyete ve sâir beynimizde ma‘lûm ve mechûl ve kalîl ve kesîr ahz u i‘tâ ve mu‘âmelât-ı şettâya müte‘allika âmme-i da‘vâdan zimmetini ibrâ-i âmm-ı kātı‘ü’n-nizâ‘ ile ibrâ ve iskāt eyledim dedikde gıbbe’t-tasdîki’ş-şer‘î mâ vaka‘a bi’t-taleb ketb olundu. Fi’l-yevmi’l-hâdî aşer min Recebi’l-ferd li sene seb‘a ve tis‘în ve elf.

Şuhûdü’l-hâl: Mustafa b. Şaban, Mehmed Çelebi b. İslâm, İbrahim Efendi b. ( ), el-Hâc Mustafa b. Tevekkül, İbrahim Çelebi b. Ahmed.

(BAB46 - cilt: 19, sayfa: 203 - Hüküm no: 193 - Orijinal metin no: [26a-3])﻿

﻿

﻿

194. Hüküm

Kirkor v. Aser’in Arnatez v. Mafrah’a borçlu olduğu

Mahmiye-i İstanbul’da Balat kapısı dâhilinde el-Hâc İsâ mahallesinde sâkin bâ‘isü’l-vesîka Armatez v. Mıgrıc nâm zimmî meclis-i şer‘-i şerîf-i enverde medîne-i hazret-i Ebâ Eyyûb Ensârî mahallâtından Servi mahallesinde sâkin Kirkor v. Esmer nâm zimmî muvâcehesinde üzerine da‘vâ ve takrîr-i kelâm edip mezbûr Kirkor zimmetinde cihet-i karz-ı şer‘îden otuz guruş ile yüz akçe hakkım olmağla suâl olunup meblağ-ı mezbûru bana edâ ve teslîme tenbîh olunmak matlûbumdur dedikde gıbbe’s-suâl mezbûr Kirkor cevâbında fi’l-hakīka müdde‘î-i mezbûra ber vech-i muharrer cihet-i ma‘lûmeden otuz guruş ile yüz akçe elân zimmetimde lâzımü’l-edâ deynimdir deyû bi tav‘ihî ikrâr ve i‘tirâf etmeğin alâ mûcebi i‘tirâfihî meblağ-ı mezbûru müdde‘î-i mezbûra edâ ve teslîme merkūm Kirkor’a tenbîh olunup mâ hüve’l-vâki‘ bi’t-taleb ketb olundu. Fi’l-yevmi’s-sânî aşer min Recebi’l-ferd li sene seb‘a ve tis‘în ve elf.

Şuhûdü’l-hâl: El-Hâc Mustafa b. Tevekkül, İbrahim Çelebi b. Ahmed, Hüseyin Çelebi b. Mehmed, Ali Çelebi Mehmed b. Abdullah.

(BAB46 - cilt: 19, sayfa: 204 - Hüküm no: 194 - Orijinal metin no: [26a-4])﻿

﻿

﻿

195. Hüküm

Ergiri bt. Fobin’in bakımını üstlendiği kızı için nafaka talep etmemesi

Mahmiye-i İstanbul’da Mirahor mahallesinde sâkine Despono bt. Yamandi nâm sagīrenin vâlidesi Ergiri bt. Fobin nâm nasrâniye meclis-i şer‘-i şerîf-i enverde sagīre-i mezbûrenin avenesi olan işbu bâ‘isetü’s-sifr Pilaşe bt. Benohar nâm nasrâniye muvâcehesinde ikrâr ve takrîr-i kelâm edip bundan akdem kızım sagīre-i mezbûre Despono bi hakki’l-hidâne hucr ve terbiyyemde olup ba‘dehû ben zevc-i âhara varmağla hakk-ı hidâne benden sâkıta olup sagīre-i mezbûreyi mezbûre Pilaşe bi hakki’l-hidâne yedimden ahz u kabz etmişidi hâlâ mezbûre Pilaşe rızâsıyla sagīre-i mezbûreyi bana verip ben dahi yedinden ahz u kabz ettiğimden sonra mezbûreyi bilâ-nafaka kendi malımdan infâk ve iksâ edip mezbûre Pilaşe’den nafaka taleb etmemek üzre ta‘ahhüd eyledim dedikde gıbbe’t-tasdîki’ş-şer‘î mâ vaka‘a bi’t-taleb ketb olundu. Fi’l-yevmi’l-âşir min Recebi’l-mürecceb li sene seb‘a ve tis‘în ve elf.

Şuhûdü’l-hâl: Çavuşzâde Mehmed Çelebi, el-Hâc Mustafa b. Tevekkül, Ali Beşe b. Bâli, Ebûbekir b. Hüseyin.

(BAB46 - cilt: 19, sayfa: 204 - Hüküm no: 195 - Orijinal metin no: [26b-1])﻿

﻿

﻿

196. Hüküm

Ayşe Hatun bt. Muslihiddin’in menzil, bahçe ve eşyalarını 38. Yeniçeri Ağa bölüğü para vakfı mütevellisine bey‘ bi’l-istiğlâl yoluyla satması

Husûs-ı âti’l-beyânı[n] mahallinde ketb u tahrîri iltimâs olunmağın savb-ı şer‘-i şerîfden irsâl olunan Mevlânâ Ahmed Efendi b. Halîfe mahmiye-i İstanbul’da Sofular mahallesinde Ayşe Hâtun bt. el-merhûm Muslihiddin’in menziline varıp zeyl-i sahîfede isimleri mastûr olan müslimîn huzûrlarında akd-i meclis-i şer‘-i Nebevî eyledikde zâtı ma‘rifet-i şer‘iyye [ile] ârifân olan sarıklı Ali Çelebi b. Abdullah ve Mehmed Ustabaşı b. Abdullah nâm kimesnelerin ta‘rîfleriyle mu‘arrefe olan mezbûre Ayşe Hâtun meclis-i ma‘kūd-ı mezbûrda Dergâh-ı âlî -dâme mahfûfen bi’l-me‘âlî- yeniçerilerinin otuz sekizinci ağa bölüğüne mahsûs odanın mühimmâtı için mevkūfe nukūda bi’l-f‘il mütevellî olan fahrü’l-akrân sâhib-i hâze’l-kitâb Süleyman Ağa b. Bâli mahzarında ikrâr-ı tâm ve takrîr-i kelâm edip bundan akdem Süleyman Ağa’dan yedinde olan işbu hüccetde nâtıka olduğu üzre istidâne ve kabz ve mukābelesinde zikr-i âtî menzilimin bi tarîki’l-istiğlâl bey‘ ve teslîm ve senede dokuz yüz yetmiş beş guruşa istîcâr ve kabûl eylediğim altı bin beş yüz elli guruş ve ücret-i menzilden zimmetimde olan dokuz yüz yetmiş beş cem‘an cânib-i vakfa deynim olan yedi bin beş yüz yirmi beş guruşun iki bin beş yüz yirmi beş guruşunu mûmâ-ileyh Süleyman Ağa’ya def‘ ve teslîm ol dahi vakf için bi’t-tevliyye kabz ve tesellüm edip bakī beş bin guruş hâlâ zimmetimde taraf-ı vakfa deynim olmağla yedimde mülküm olup mahalle-i mezbûrede vâki‘ bir tarafdan Hüseyin Ağa vakfı iki tarafdan tarîk-i âm ve bir tarafdan tarîk-i hâs ile mahdûd hâriciyyesinde üç bâb fevkānî oda ve iki sofa ve orta tabakasında dört bâb oda ve bir sofa ve süflâsında bir ahır ve bir mikdâr havlu ve bir mahzen ve dâhiliyyesinde dört bâb fevkānî oda ve iki sofa ve orta tabakada beş bâb oda ve iki sofa ve bir kiler ve matbah ve bir mahzen ve iki hamam ve zât-ı eşcâr-ı müsmire ve gayr-ı müsmire bahçeyi müştemil mülk menzilimin ve menzili mezbûr karşısında vâki‘ iki tarafdan mefharü’l-ekâbir Yusuf Ağa mülkleri ve bir tarafdan kasabbaşı olan Mustafa Ağa’nın bahçesi ve bir tarafdan tarîk-i âm ile mahdûd zât-ı eşcâr-ı müsmire ve gayr-ı müsmire[yi] müştemil mülk bahçemi cemî‘ tevâbi‘ ve levâhıkları ve kâffe-i hukūk ve merâfıklarıyla mütevellî-i mûmâ-ileyh Süleyman Ağa’ya bi safkatin vâhidetin meblağ-ı bâkī-i mezbûr beş bin esedî guruş mukābelesinde akd-i cedîd ile bi tarîki’l-istiğlâl bey‘ ve teslîm ve semen-i mezbûru deyn-i mezbûra takās edip ol dahi ber vech-i muharrer bi’t-tevliyye iştirâ ve tesellüm ve mukāssa ve kabûl ettikden sonra mütevellî-i mûmâ-ileyh Süleyman Ağa menzili mezkûr ile bahçe-i merkūmeyi gıbbe’t-tahliyyeti’ş-şer‘iyye ve’t-tekābuzi’l-mer‘î târih-i kitâbdan bir sene tamâmına değin yedi yüz elli guruşa bana îcâr ve teslîm ben dahi istîcâr ve tesellüm ve kabûl eylediğimden mâ‘adâ yine eşyâ-i memlûkemden işbu mevcûd bi’l-meclis bir çift zümrüd altın küpemi ve beş ayaklı bir çift la‘l altın küpemi ve bir altın elmas hâtemimi meblağayn-i mezbûreyn mukābelesinde mütevellî-i mûmâ-ileyh Süleyman Ağa alâ tarîki’r-rehn vaz‘ ve teslîm ol dahi ber vech-i muharrer irtihân ve kabz eyledi dedikde gıbbe’t-tasdîki’ş-şer‘î mezbûre Ayşe Hâtun meclis-i ma‘kūd-ı merkūmda i‘âde-i kelâm edip eğer müddet-i mezkûre tamâmında meblağ-ı mezbûr beş bin guruş ile ve ücret-i mevkūfe yedi yüz elli guruşumu mütevellî-i mezbûra edâ edemezsem mârrü’z-zikr menzil ve bahçe ve eşyâmı semen-i misilleriyle âhara bey‘ ve kabz-ı semen ve semenlerinden mezbûr Süleyman Ağa’ya deynim olan cem‘an beş bin yedi yüz elli guruşu edâya ve fazlası kalırsa bana îsâle ve bunlara mütevakkıf olduğu umûrun [27a] cümlesine azl ve in‘izâlden masûne vekâlet-i devriyye ile Davudpaşa’da Sultan câmi‘-i şerîfi kurbunda sâkin işbu hâzır bi’l-meclis el-Hâc Receb Ağa b. Mustafa’yı tarafından vekîl ve nâib-i menâb nasb ve ta‘yîn eyledim dedikde ol dahi vekâlet-i mezbûreyi kabûl ve merâsimini edâya ta‘ahhüd ve iltizâm etmeğin husûs-ı mezbûru Mevlânâ-yı mezbûr tahrîr ba‘dehû ma‘an irsâl olunan Ahmed b. Abdullah meclis-i şer‘a gelip alâ vukū‘ihî haber vermeleriyle mâ vaka‘a bi’t-taleb ketb olundu. Hurrire fi’l-yevmi’s-sâdis aşer min Recebi’l-ferd li sene seb‘a ve tis‘în ve elf.

Şuhûdü’l-hâl: Mehmed Efendi b. Mustafa Efendi el-İmâm, Veli Beşe b. Hamza, Ali Efendi b. Abdülhalim Efendi, Ömer Beşe b. Yusuf, el-Hâc Ahmed b. Ömer, Mustafa Çelebi b. Abdullah.

(BAB46 - cilt: 19, sayfa: 205 - Hüküm no: 196 - Orijinal metin no: [26b-2])﻿

﻿

﻿

197. Hüküm

Nimetullah Efendi b. Ahmed Efendi’nin borcuna 301 gün vade aldığı

Mahmiye-i İstanbul’da Seferikoz mahallesinde sâkin iken bundan akdem vefât eden Mehmed b. Yusuf’un hasren vârisleri olan sulbî kebîr oğlu Mehmed ile zevcesi Emine bt. ( ) ve kebîre kızı Afîfe nâm hâtunlara meclis-i şer‘-i şerîf-i enverde bâ‘isü hâze’l-kitâb mefharü’l-kuzât Merhabazâde Nimetullah Efendi b. Ahmed Efendi mahzarında her biri ikrâr ve takrîr-i kelâm edip mûrisimiz müteveffâ-yı mezbûrun mûmâ-ileyh Nimetullah Efendi zimmetinde cihet-i deyn-i şer‘îden dokuz bin para hakkı olup kable’l-ahz vefât edip meblağ-ı merkūm irsen bize intikāl etmekle meblağ-ı mezbûru mûmâ-ileyhden taleb ve da‘vâ eylediğimizde hâlâ edâya iktidârı olmayıp te’cîle taleb olunmağın biz dahi meblağ-ı mezbûru târih-i kitâbdan üç yüz bir gün tamâmına değin te’cîl edip mersûm Nimetullah Efendi dahi kabûl ve ecel-i mezkûr hulûlüne değin meblağ-ı merkūmu bi’t-tamâm bize edâya ta‘ahhüd eyledi dediklerinde gıbbe’t-tasdîki’ş-şer‘î mâ vaka‘a bi’t-taleb ketb olundu. Fi’l-yevmi’t-tâsi‘ fî Recebi’l-ferd li sene seb‘a ve tis‘în ve elf.

Şuhûdü’l-hâl: Mehmed Çelebi b. Mehmed, Hüseyin Çelebi b. Hasan, Hasan Efendi [b.] Âsım, Mehmed Efendi el-İmâm, Mustafa Çelebi [b.] Osmanzâde, es-Seyyid Mehmed Efendi b. Hasan, Mehmed Çelebi b. Mahmud ve gayruhüm.

(BAB46 - cilt: 19, sayfa: 206 - Hüküm no: 197 - Orijinal metin no: [27a-1])﻿

﻿

﻿

198. Hüküm

Osman Ağa b. Şaban’ın kölesi Cafer b. Abdullah’ı azat etmesi

Dârü’l-hilâfeti’l-behiyyeti’l-Osmâniyye Kostantıniyye el-mahmiyye’de Unkapanı dâhilinde Harâccı Kara Mehmed mahallesi ahâlîsinden olup hâlâ mirahor-ı sânî-i şehriyârî olan umdetü erbâbü izzi ve’l-ikbâl zübdetü ashâbü’l-câh ve’l-celâl sa‘âdetlü Osman Ağa b. Şaban taraf-ı bâhirü’ş-şereflerinden husûs-ı âti’l-beyânı ikrâra vekîl olduğu Habib Çelebi b. İslâm ve Mustafa Ağa b. Osman şehâdetleriyle şer‘an sâbit olan İbrahim Ağa b. Hüseyin meclis-i şer‘-i şerîf-i şâmihü’l-imâdda bi’l-vekâle ikrâr-ı sahîh-i şer‘iyye ve i‘tirâf-ı sarîh-i mer‘î kılıp müvekkilim mûmâ-ileyh Osman Ağa hâlâ kendiye rıkkını mu‘terif olan orta boylu açık kaşlı ala gözlü kösec Gürciyyü’l-asl müslimü’l-mille bâ‘isü’l-vesîka Cafer b. Abdullah nâm abd-i memlûkünü hasbeten lillâhi te‘âlâ ve haseneten li rûhi rasûlihi’l-mu‘allâ malından bâ tahrîr ve i‘tâk ve kayd-ı rıkdan ihrâc ve ıtlâk ve zümre-i ahrâr-ı asliyyîne idrâc ve ilhâk eyledi ba‘de’l-yevm mevsûf-ı mezbûr Cafer sâir ahrâr-ı asliyyîn gibi hür olmuşdur dedikde mâ hüve’l-vâki‘ bi’t-taleb ketb olundu. Fi’l-yevmi’r-râbi‘ aşer min Recebi’l-ferd li sene seb‘a ve tis‘în ve elf.

Şuhûdü’l-hâl: Mustafa Efendi b. Mehmed el-İmâm, Ahmed Efendi b. Mehmed, Ahmed Ağa b. İbrahim, Ahmed [E]fendi b. Mehmed.

(BAB46 - cilt: 19, sayfa: 207 - Hüküm no: 198 - Orijinal metin no: [27a-2])﻿

﻿

﻿

199. Hüküm

Hacı İbrahim b. Ahmed’in arsasını Hacı Mehmed Ağa b. Turan’a sattığı

Mahmiye-i İstanbul’da Hatîb Muhyiddin mahallesinde sâkin el-Hâc İbrahim b. Ahmed nâm kimesne meclis-i şer‘-i şerîf-i enverde yine mahalle-i mezbûrede sâkin işbu râfi‘ü’l-kitâb fahrü’l-akrân el-Hâc Mehmed Ağa b. Turan mahzarında ikrâr ve takrîr-i kelâm edip akd-i âti’z-zikrin sudûruna değin silk-i mülkümde münselik olup mahalle-i mezbûrede vâki‘ bir tarafdan Halim Çelebi vakfı olan odalar ve bir tarafdan Çavuş odaları demekle ma‘rûf odalar ve bir tarafdan tarîk-i hâs ve bir tarafdan tarîk-i âm ile mahdûd bi’r-i mâ ve iki tarafı taş duvarı müştemil mülk arsa-i hâliyemi tarafeynden îcâb ve kabûlü hâvî bey‘-i bâtt-ı sahîh-i şer‘î ile mezbûr el-Hâc Mehmed Ağa’ya iki yüz esedî guruşa bey‘ ve temlîk ve teslîm ol dahi iştirâ ve kabûl ve temellük ve tesellüm eyledikden sonra semeni olan meblağ-ı mezbûr iki yüz guruşu yedimden tamâmen ahz u kabz eyledim. Fî mâ ba‘d arsa-i mezbûr el-Hâc Mehmed Ağa’nın mülk-i müşterâsı olmuşdur keyfe mâ yeşâ ve yahtâr mutasarrıf olsun dedikde gıbbe’t-tasdîki’ş-şer‘î mâ hüve’l-vâki‘ bi’t-taleb ketb olundu. Fi’l-yevmi’r-râbi‘ aşer min Recebi’l-ferd li sene seb‘a ve tis‘în ve elf.

Şuhûdü’l-hâl: Hoca Mehmed Efendi, Ahmed Efendi b. Haseki imâm-ı mahalle-i mezbûr, Mustafa Beşe b. ( ), kemerci Mehmed Beşe b. ( ), Ahmed Çelebi b. ( ) el-Müezzin, Mehmed Beşe b. Mustafa, Ahmed Çelebi b. Mehmed, Mehmed Beşe.

(BAB46 - cilt: 19, sayfa: 208 - Hüküm no: 199 - Orijinal metin no: [27a-3])﻿

﻿

﻿

200. Hüküm

Yorgaki v. Yanaki’nin câriyesi Maruşa bt. Mazasko’yu azat etmesi

Mahmiye-i İstanbul’da Fenârîkapısı hâricinde Abdi Subaşı mahallesinde sâkin Selem? Yorgaki v. Yanaki nâm zimmî tarafından husûs-ı âti’l-beyâna vekîl olduğu mahalle-i mezbûre sükkânından attâr Manol v. İstemadi ve bakkal Dimitri v. Manol şehâdetleriyle şer‘an sâbit olan Dimitri v. İstemadi nâm zimmî meclis-i şer‘-i şerîf-i lâzımü’t-tevkīrde ikrâr-ı tâm ve takrîr-i kelâm edip müvekkilim mezbûr Yorgaki kendiye rıkkını mu‘terife olan uzun boylu, açık kaşlı, gök gözlü Moskoviyyetü’l-asl Maruşa bt. Mazasko nâm câriye-i memlûkesini lâ li ivazin ‘âcil ve lâ li garazin âcil malından tahrîr ve i‘tâk ve zümre-i ahrâr-ı asliyyâta idrâc ve ilhâk eyledi ba‘de’l-yevm mevsûf-ı mezbûre Maruşa sâir harâir-i asliyyât gibi hürre olup üzerinde müvekkili mezbûrun bir [27b] hakkı kalmamışdır dedikde mâ hüve’l-vâki‘ bi’t-taleb ketb olundu. Fi’l-yevmi’s-sâlis aşer min Recebi’l-müreccebi’l-ferd li sene seb‘a ve tis‘în ve elf.

Şuhûdü’l-hâl: Mehmed Çelebi b. Ahmed, Kara Mehmed Çelebi b. Bedir, Ali Beşe b. Bâli, el-Hâc Mustafa b. Tevekkül.

(BAB46 - cilt: 19, sayfa: 208 - Hüküm no: 200 - Orijinal metin no: [27a-4])﻿

﻿

﻿

201. Hüküm

Yorgaki v. Yanaki’nin câriyesi Marya bt. Adankov’u azat etmesi

Kezâlik müvekkilim merkūm Yorgaki kendiye rıkkını mu‘terife olan orta boylu, açık kaşlı, gök gözlü Moskoviyyetü’l-asl Marya bt. Avanko nâm câriye-i memlûkesini lâ li garazin ‘âcil ve lâ li ivazin âcil malından tahrîr ve i‘tâk ve zümre-i harâir-i asliyyâta idrâc ve ilhâk eyledi dedikde mâ vaka‘a bi’t-taleb ketb olundu. Fi’l-yevmi’s-sâlis aşer min Recebi’l-mürecceb li sene seb‘a ve tis‘în ve elf.

Şuhûdü’l-hâl: Es-Sâbikūn.

(BAB46 - cilt: 19, sayfa: 209 - Hüküm no: 201 - Orijinal metin no: [27b-1])﻿

﻿

﻿

202. Hüküm

Gaib Hüseyin b. Mustafa’nın bey‘ bi’l-istiğlâl yoluyla sattığı evi açılarak eşyasının mütevelliye teslim edilmesi

Mahmiye-i İstanbul’da Uzun Şucâ‘ mahallesinde sâkin mütevellî bâ‘isü hâze’l-ki[tâb] Abdullah Çelebi b. Abdurrahman nâm kimesne meclis-i şer‘-i şerîfde takrîr-i kelâm edip mahmiye-i mezbûrede Muhsine Hâtun mahallesinde sâkin Hüseyin b. Mustafa nâm kimesne târih-i kitâbdan üç sene mukaddem yedinde mülkü olup mezbûre Muhsine Hâtun mahallesinde vâki‘ ma‘lûmü’l-hudûd mülk menzilini üç yüz guruşa bana istiğlâl eylediğinden sonra mezbûr menzili mezbûrun mukaffel bırakıp gaybet ve firâr etmekle taraf-ı şer‘den üzerine varılıp kilidini feth ve gāib-i mezbûru içinde mevcûd olan eşyâyı ba‘de’t-tahrîr bir mu‘temedün-aleyh kimesne yedine emânet vaz‘ olundukdan sonra ba‘de’t-tahliyyeti’ş-şer‘iyye menzili mezbûru bana teslîme tenbîh olunmak matlûbumdur dedikde savb-ı şer‘den Mevlânâ Abdullah Efendi irsâl olunup ol dahi zeyl-i rakīmde isimleri terkīm olunan müslimîn huzûrlarında saray-ı mezkûrûn üzerine varıp kilidini feth ve gāib-i mezbûrun içinde mevcûd olan eşyâsını ba‘de’t-tahrîr müslimîn-i mezkûrînin ma‘rifetleriyle mütevellî-i mezbûr Abdullah Çelebi yedine emânet vaz‘ ve teslîm eyledikleri eşyâsıdır ki vech-i âtî üzre zikr olunur. Fi’l-yevmi’l-âşir min Recebi’l-ferd li sene seb‘a ve tis‘în ve elf. Kaba köhne hasır Aded 4 Mısır hasırı köhne Aded 1 Ocak yaşmağı köhne [Aded] 1 Köhne Kilim Aded 2 Sepet sandık köhne Aded 2 Boş kutu Aded 3 Tahta sandık köhne Aded 2 Gergef Aded 1 Tekne Aded 2 Hasır Yün Aded 2 İlimye? Aded 2 Öreke Aded 2 Küp Aded 4 Çalkama dîde? kâsesi Aded 1

Şuhûdü’l-hâl: Mehmed Efendi b. Sefer el-İmâm, Abdullah Efendi b. Abdullah, Mehmed b. Mustafa el-Müezzin, Mehmed Çelebi b. Ali, Osman Bey b. Musa, Abdullah Bey b. Ramazan, İsmail Çelebi b. Halil.

(BAB46 - cilt: 19, sayfa: 209 - Hüküm no: 202 - Orijinal metin no: [27b-2])﻿

﻿

﻿

203. Hüküm

Öldürülen iki zimminin kan parası davasında katil zanlılarıyla sulh olduğu

Vilâyet-i Anadolu’da Bandırma kasabası sâkinlerinden iken Ziyâretli nâm karyede maktûlen hâlik olan Mihal v. Mavridi nâm zimmînin li ebeveyn kız karındaşı ve hasren vârisi olan Karanfili nâm zimmî ile hâlik-i merkūmun şerîki olup ma‘an katl olunan Nikola v. Mekine’nin kezâlik li ebeveyn karındaşı ve hasren vârisi olan Yani nâm zimmî meclis-i şer‘-i enverde zikr olunan Ziyâretli nâm karye ahâlîsinden ashâb-ı hâzihi’l-vesîka el-Hâc Mehmed b. el-Hâc Hüseyin b. Hüseyin ve Abdullah b. Yusuf ve işbu hâzır bi’l-meclis Hasan nâm kimesnenin abd-i memlûkü Kahraman nâm kimesnenin mahzarlarında her biri ikrâr ve takrîr-i kelâm edip mezbûrûn el-Hâc Mehmed b. Derviş ve Abdullah ve Kahraman karye-i mezbûrede mezbûrân Mahal ve Nikola’yı bi gayri hakkın katl ve ikisinin iştirâk üzre mâllarından iki bin guruşlarını ahz u kabz etmekle meblağ-ı mezbûru ve husûs-ı merkūmu mezkûrûndan taleb ve da‘vâ eylediğimizde münkir olmalarıyla beynimizde nizâ‘-ı küllî vukû‘undan sonra muslihûn tavassut edip merkūmûn el-Hâc Mehmed ve Derviş ve Abdullah ve mezbûr Kahraman’ın mevlâsı mezbûr Hasan da‘vâ-yı mezkûremizden beş esedî guruş ve meclis-i sulhde mevcûdûn ve nizâ‘ı beynimizde ma‘lûm yüz guruş kıymetli çuka üzerine bizim ile sulh olunduklarında biz dahi sulh-i mezbûru kabûl ve bedel-i sulh olan meblağ-ı mezbûr ile mârrü’z-zikr çukayı mezbûrûndan bi’t-tamâm ahz u kabz eylediğimizden sonra hâlikân-ı mezbûrânın ve dem ve diyetini müte‘allika da‘vâdan her birimiz âharın zimmetlerini ibrâ ve iskāt eyledik dediklerinde gıbbe’t-tasdîki’ş-şer‘î mâ hüve’l-vâki‘ bi’t-taleb ketb olundu. Fi’l-yevmi’s-sâlis aşer min şehri Recebi’l-mürecceb li sene seb‘a ve tis‘în ve elf.

Şuhûdü’l-hâl: Hasan Haseki el-mübaşir, Mehmed Efendi b. Ahmed, el-Hâc İbrahim, İsâ Bey b. Yusuf, el-Hâc Mehmed.

(BAB46 - cilt: 19, sayfa: 210 - Hüküm no: 203 - Orijinal metin no: [27b-3])﻿

﻿

﻿

204. Hüküm

Yusuf b. Abdullah’ın kayığında ölü bulunduğu

Medîne-i hazret-i Ebâ Eyyûb el-Ensârî’de Otakçılar nâm mahalde sâkine Sâliha bt. Abdullah meclis-i şer‘de takrîr-i kelâm edip merhûm ( ) nâm kimesnenin mu‘takı olup zevcim Kayıkçı Yusuf b. Abdullah üç gün mat‘ûnen sâhib-i firâş olup târih-i kitâbdan bir gün mukaddem Balatkapısı hâricinde vâki‘ kayıkhâneye merbût olan kayığını yoklamağa vardıkda anda bi emrillâhi te‘âlâ fevt olmuşdur savb-ı şer‘îden üzerine varılıp keşf ve tahrîr ve meyyiti defn olunmak matlûbumdur deyû husûs-ı mezbûru nâtık fermân-ı şerîf dahi ibrâz etmeğin imtisâlen-leh savb-ı şer‘îden [irsâl] olunan Ebûbekir Efendi b el-Hâc Abdülkerim hâlâ subaşı olan Ömer Ağa ve asesbaşı Bektaş Ağa ile zikr olunan kayıkhâneye varıp zeyl-i kitâbda muharrerü’l-esâmî olan müslimîn huzûrlarında mezbûr Yusuf’un a‘zâsına nazar olundukda aslâ eser-i cerh bir nesne olmayıp bi emrillâhi te‘âlâ fevt olduğu mu‘âyene ve müşâhede olunmağın vâki‘ hâli mezbûr Ebûbekir Efendi mahallinde tahrîr ba‘dehû ma‘an ba‘s olunan Mustafa Çelebi b. Mehmed ve Hasan b. Mehmed ile meclis-i şer‘a gelip alâ vukū‘ihî inhâ ve takrîr etmeğin mâ hüve’l-vâki‘ bi’t-taleb ketb olundu. Fi’l-yevmi’r-râbi‘ aşer min Recebi’l-ferd li sene seb‘a ve tis‘în ve elf.

Şuhûdü’l-hâl: Abdülkādir Efendi b. İsmail, İsmail b. Abdülkādir, İsmail b. Ahmed, Mehmed Çelebi b. Abdullah, Hasan b. Abdullah.

(BAB46 - cilt: 19, sayfa: 211 - Hüküm no: 204 - Orijinal metin no: [27b-4])﻿

﻿

﻿

205. Hüküm

Ahmed Çavuş b. Ali’nin menzilini Abdullah Efendi b. Receb’e Kara Ali Ağa Vakfı’na bey‘ bi’l-istiğlâl yoluyla sattığı

Mahmiye-i İstanbul’da Deniz Abdal mahallesi sükkânından Ahmed Çavuş b. Ali meclis-i şer‘-i şerîfde mahmiye-i mezbûrede merhûm Kara Ali Ağa vakfına bi’l-f‘il mütevellî olan işbu râfi‘ü’l-kitâb Abdullah Efendi b. Receb mahzarında ikrâr-ı tâm ve takrîr-i kelâm edip silk-i mülkünde münselik olup mahalle-i mezbûrede vâki‘ iki tarafdan Bedirhan Hâtun mülkü ve iki tarafdan tarîk-i âm ve hâs ile mahdûd büyût-ı adîdeyi müştemil mülk menzilimi mütevellî-i mezbûra yüz yirmi esedî guruşa bi tarîki’l-istiğlâl bey‘ ve teslîm ol dahi mâl-ı vakf-ı mezbûr ile bi’t-tevliyye iştirâ ve tesellüm edip semeni olan meblağ-ı mezbûr yüz yirmi guruşu yedinden ahz u kabz eylediğimden sonra yine mütevellî-i mezbûr menzili mahdûd-ı mezkûru târih-i kitâbdan bir sene tamâmına değin ba‘de’t-tahliyyeti’ş-şer‘iyye on sekiz guruşa bana îcâr ve teslîm ben dahi istîcâr ve kabûl ve tesellüm eyledim dedikde gıbbe’t-tasdîki’ş-şer‘î mukırr-ı mezbûrun zevcesi olup zâtı Mehmed Bey b. el-merhûm Hüseyin Paşa ve Mehmed Bey b. Ahmed ta‘rîfleriyle mu‘arrefe olan Ümmühâni bt. Mustafa nâm hâtun menzili mezbûrun derkine ve asl-ı mâl-ı mezbûra ve şer‘an lâzım gelen ücretine ahz u kabûlü hâviye kefâlet-i sahîha-i şer‘iyye ile kefîl olmağın mâ hüve’l-vâki‘ bi’t-taleb ketb olundu. Fi’l-yevmi’s-sâlis min şehri Recebi’l-ferd li sene seb‘a ve tis‘în ve elf.

Şuhûdü’l-hâl: El-Hâc Ahmed Efendi b. Hamza, Mehmed Efendi b. Ahmed, Hüseyin Efendi b. Mehmed, Bosnevî Mehmed Bey, Arnavud Ali Bey.

(BAB46 - cilt: 19, sayfa: 211 - Hüküm no: 205 - Orijinal metin no: [28a-1])﻿

﻿

﻿

206. Hüküm

Mustafa b. Ömer’in Mustafa b. Ahmed’den kiraladığı tarlaların kirasını ödemesi gerektiği

Vilâyet-i Anadolu’da Kastamonu müzâfâtından Cide? kasabasında Câmi‘-i Kebîr mahallesi ahâlîsinden olup mahmiye-i İstanbul’da Sultan Mehmed Hân Câmi‘-i şerîfi kurbunda Harâ[c]cı Muhyiddin mahallesinde mütemekkin olan bâ‘isü hâze’l-kitâb Mustafa b. Ahmed meclis-i şer‘-i şerîf-i enverde kasaba-i mezbûre sükkânından olup mahalle-i mezbûrede Debbâğzâde mahallesinde müsâfiren sâkin olan diğer Mustafa b. Ömer mahzarından üzerine da‘vâ ve takrîr-i kelâm edip taht-ı tasarrufunda olup kasaba-i mezbûre sınırı dâhilinde vâki‘ ma‘lûmü’l-hudûd ve’l-kıta‘ tarlalarımı bin doksan iki senesi rûz-ı Kasımı’ndan bir sene tamâmına değin altı keyl buğday ve altı keyl arpaya mezbûr diğer Mustafa’ya îcâr ve teslîm ol dahi ber vech-i muharrer istîcâr ve kabûl ve yevm-i mezbûrdan bin doksan altı senesi rûz-ı Kasımı’na gelince dört sene zabt ve tasarruf etmekle hâlâ mezbûr diğer Mustafa’ya suâl olunup sene-i evvelde ücret-i mezbûreyi ve üç senede arâzi-i mezbûrenin ecr-i mislini bana edâ ve teslîme tenbîh olunmak matlûbumdur dedikde gıbbe’s-suâl ve’l-inkâr müdde‘î-i mezbûrdan müdde‘âsına beyyine taleb olundukda kasaba-i mezbûre ahâlîsinden olup mezkûr Harâccı Muhyiddin mahallesinde mütemekkin Mustafa b. Musli ve Hasan b. Şaban nâm kimesneler li ecli’ş-şehâde meclis-i şer‘a hâzırân olup isre’l-istişhâd fi’l-hakīka müdde‘î-i mezbûr Mustafa taht-ı tasarrufunda olup kasaba-i mezbûre sınırında vâki‘ ma‘lûmü’l-hudûd ve’l-kıta‘ tarlalarını bin doksan iki senesi rûz-ı Kasımı’nda altı keyl buğday ve altı keyl arpaya mezbûr diğer Mustafa’ya bizim huzûrumuzda îcâr ve teslîm ol dahi ber vech-i muharrer istîcâr ve kabûl ve târih-i mezbûrdan bin doksan altı senesi rûz-ı Kasımı’nda istîcâr ve dört sene zabt ve tasarruf eyledi biz bu husûsa bu vech üzre şâhidleriz şehâdet dahi ederiz deyû her biri edâ-i şehâdet-i şer‘iyye eylediklerinde ba‘de’t-ta‘dîl ve’t-tezkiyye şehâdetleri makbûl olmağın mûcebince ba‘de’l-hükm sene-i ûlâda ücret-i mezbûreyi ve üç senede arâzi-i merkūmenin ecr-i mislini mahallinde müdde‘î-i mezbûra def‘ ve teslîme merkūm diğer Mustafa’ya tenbîh olunup mâ vaka‘a bi’t-taleb ketb olundu. Fi’l-yevmi’r-râbi‘ min Recebi’l-ferd li sene seb‘a ve tis‘în ve elf.

Şuhûdü’l-hâl: Mehmed b. Hasan, Hasan b. Şaban, El-Hâc Mustafa b. Tevekkül, İbrahim Çelebi b. Ahmed, Mehmed Çelebi b. İdris.

(BAB46 - cilt: 19, sayfa: 212 - Hüküm no: 206 - Orijinal metin no: [28a-2])﻿

﻿

﻿

207. Hüküm

Hüseyin Efendi b. Hacı Eyüp’ün terekesinin babasına teslim edildiği

Fi’l-asl vilâyet-i Anadolu’da kasaba-i Beypazarı sükkânından olup hâlâ Basra vâlisi olan vezîr-i rûşen-zamîr sa‘âdetlü Hüseyin Paşa hazretlerinin hizmetinde iken bundan akdem vefât eden Hüseyin Efendi’nin babası ve hasren vârisi olduğu lede’ş-şer‘i’l-enver sâbit ve mütehakkik olan el-Hâc Eyyûb b. Abdülkerim meclis-i şer‘-i şerîf-i enver ve mahfil-i dîn-i münîf-i ezherde paşa-yı mûmâ-ileyh hazretlerinin cizyedârı ve tereke-i müteveffâ-yı mezbûra vâzı‘ü’l-yed olan el-Hâc Hüseyin Ağa b. Abdullah tarafından ikrâr-ı âti’z-zikri tasdîke vekîl-i sâbitü’l-vekâlesi olan Hasan b. Mustafa mahzarında bi’t-tav‘i’s-sâf ikrâr-ı tâm ve takrîr-i kelâm edip oğlum ve mûrisim müteveffâ-yı mezbûrun yanında mevcûd olup ba‘de vefâtihî bi’l-emâne mezkûr el-Hâc Hüseyin Ağa’nın makbûzu olan kalîl ve kesîr ve celîl ve sagīr terekesini vâzı‘ü’l-yed olan müvekkili mezbûrdan bi’t-tamâm ve’l-kemâl ahz u kabz ve tesellüm eyledim. Oğlum müteveffâ-yı mezbûrun terekesinden müvekkili mezbûrda kat‘â hak ve alâkam olmayıp husûs-ı mezbûra müte‘allika âmme-i da‘vâdan mezbûr el-Hâc Hüseyin Ağa’yı ibrâ ve iskāt eyledim dedikde gıbbe’t-tasdîki’l-mu‘teber mâ hüve’l-vâki‘ bi’t-taleb ketb olundu. Fi’l-yevmi’s-sânî aşer min şehri Recebi’l-ferd li sene seb‘a ve tis‘în ve elf.

Şuhûdü’l-hâl: Hoca Mehmed Efendi el-Müderris, Hüseyin Çelebi b. Hasan, Ahmed Efendi b. Receb, İbrahim Çelebi b. Mustafa, Mûytâb el-Hâc Mehmed b. el-Hâc Mustafa.

(BAB46 - cilt: 19, sayfa: 213 - Hüküm no: 207 - Orijinal metin no: [28a-3])﻿

﻿

﻿

208. Hüküm

Halil b. Veli’nin merhum Mustafa b. Hüseyin’e olan borcunu vasî Ali Efendi b. Veli’ye ödemesi gerektiği

Vilâyet-i Anadolu’da Akyürek kazâsına tâbi‘ Sirke nâm karye ahâlîsinden olup mahmiye-i İstanbul’da Yedikule kurbunda el-Hâc İlyas mahallesinde mütemekkin iken bundan akdem vefât eden Mustafa b. Hüseyin b. Süleyman’ın ber vech-i âtî vasiyy-i muhtârı olduğunu iddi‘â eden Müezzin Ali Efendi b. Veli meclis-i şer‘-i şerîf-i enverde müteveffâ-yı mezbûrun medyûnu olup mahalle-i mezbûrede sâkin Halil b. Veli mahzarında üzerine da‘vâ ve takrîr-i kelâm edip müteveffâ-yı mezbûr Mustafa hayâtında maraz-ı mevtinde eğer bi emrillâhi te‘âlâ vefât edersem tereke-i mevcûdem ve zimem-i nâsda olan hukūkum dahi ahz u kabz olunup içinden techîz ve tekfînim görüldükden sonra düyûn-ı müsbetem erbâbına edâ ve teslîm ve bakī kalan karye-i mezbûrede sâkin vereseme irsâl ve îsâl oluna deyû vasiyyet edip tenfîzine beni vasiyy-i muhtâr nasb ve ihtiyâr ettiğinden sonra ben dahi vesâyet-i mezbûreyi kabûl ba‘dehû mezbûr Mustafa musırran aleyhâ vefât etmeğin hâlâ mezbûr Halil’e suâl olunup cihet-i karz-ı şer‘îden zimmetinde müteveffâ-yı mezbûra deyn olan on esedî guruşu vesâyetim hasebiyle bana edâya tenbîh olunmak matlûbumdur dedikde gıbbe’s-suâl mezbûr Halil cevâbında müteveffâ-yı mezbûra cihet-i mezkûreden meblağ-ı mezbûr on esedî guruşu hâlâ zimmetinde vâcibü’l-edâ deyni olduğunu ikrâr lâkin vesâyet-i mezbûreyi inkâr edicek müdde‘î-i mezbûrdan sıdk-ı makāline muvâfık beyyine taleb olundukda mahalle-i mezbûre sükkânından Mustafa Beşe b. Musli ve Veli Çelebi b. Şaban nâm kimesneler li ecli’ş-şehâde meclis-i [28b] şer‘a hâzırân olup isre’l-istişhâd fi’l-hakīka müteveffâ-yı mezbûr Mustafa b. Halil b. Süleyman hayâtında maraz-ı mevtinde eğer bi emrillâhi te‘âlâ vefât edersem tereke-i mevcûdem ve zimem-i nâsda olan hukūkum dahi ahz u kabz olunup içinden techîz ve tekfînim görüldükden sonra düyûn-ı müsbetem erbâbına edâ ve teslîm ve bâkī kalan karye-i mezbûrede sâkin veresesine irsâl ve îsâl oluna deyû vasiyyet edip hayâtında işbu müdde‘î-i mezbûr Ali Efendi’yi bizim huzûrumuzda vasiyy-i muhtâr nasb ve ihtiyâr ettiğinden sonra mezbûr Ali Efendi dahi ba‘de’l-kabûl merkūm Mustafa musırran-aleyhâ vefât eyledi biz bu husûsa bu vech üzre şâhidleriz şehâdet dahi ederiz deyû her biri edâ-i şehâdet-i şer‘iyye ettiklerinde ba‘de’t-ta‘dîl ve’t-tezkiyye şehâdetleri makbûl olmağın mûcebince müdde‘î-i mezbûrdan vesâyetine ba‘de’l-hükmi’ş-şer‘î meblağ-ı mezbûr on guruşu dahi merkūma edâ ve teslîme mezbûr Halil’e tenbîh olunup mâ vaka‘a bi’t-taleb ketb olundu. Fi’l-yevmi’r-râbi‘ aşer min Recebi’l-ferd li sene seb‘a ve tis‘în ve elf.

Şuhûdü’l-hâl: İbrahim Çelebi b. Ahmed, el-Hâc Mustafa b. Tevekkül, Ali Beşe b. Bâli, Mehmed Beşe b. İdris.

(BAB46 - cilt: 19, sayfa: 213 - Hüküm no: 208 - Orijinal metin no: [28a-4])﻿

﻿

﻿

209. Hüküm

Emine bt. Osman’ın babasından intikal eden bağ konusunda İsmail Çelebi b. Muharrem ile sulh olduğu

Mahmiye-i İstanbul’da Soğanağa mahallesi sâkinelerinden Emine bt. Osman nâm hâtun meclis-i şer‘de işbu bâ‘isü’l-kitâb İsmail Çelebi b. Muharrem nâm kimesne mahzarında ikrâr ve takrîr-i kelâm edip mahrûse-i Galata’ya tâbi‘ Beşiktaş’da Ayazma nâm mevzi‘de vâki‘ bir tarafdan Bâlioğlu bağı ve bir tarafdan Sâ‘atçi bağı ve bir tarafdan dere ve bir tarafdan tarîk-i âm ile mahdûd olup mezbûr İsmail’in tasarrufunda olan bir kıt‘a mülk bağ benim babamdan müntakil mülk-i mevrûsum olmak üzre bundan akdem taleb ve da‘vâ eylediğimde ol dahi hâl-i hayâtından baban mezbûr Osman’dan semen-i merkūma iştirâ edip mülküm olmuşdur deyû ta‘allül etmekle beynimizde münâza‘ât-ı kesîre vâki‘ olmuş idi el-hâletü hâzihî muslihûn tavassut edip mezbûr İsmail altı guruş üzerine benimle müsâlaha olup ben dahi sulh-i mezbûru kabûl ve bedel-i sulh olan meblağ-ı mezbûr altı guruşu mezbûr İsmail yedinden ahz u kabz eylediğimden sonra husûs-ı mezbûra müte‘allika âmme-i da‘vâdan mezbûr İsmail’in zimmetini ibrâ-i âmm-ı kātı‘ü’n-nizâ‘la ibrâ ve iskāt eyledim dedikde gıbbe’t-tasdîki’ş-şer‘î mâ vaka‘a bi’t-taleb ketb olundu. Fi’l-yevmi’s-sânî aşer min Recebi’l-ferd li sene seb‘a ve tis‘în ve elf.

Şuhûdü’l-hâl: Mehmed Efendi b. İbrahim, Mustafa Çelebi b. İbrahim, el-Hâc Mustafa b. Tevekkül, İbrahim Çelebi b. Ahmed, Mehmed Çelebi b. İdris.

(BAB46 - cilt: 19, sayfa: 214 - Hüküm no: 209 - Orijinal metin no: [28b-1])﻿

﻿

﻿

210. Hüküm

Rukiye bt. Mehmed’in küçük oğlunun nafakasını boşandığı kocası Mehmed Efendi b. Ali’den tahsil etmesi

Mahmiye-i İstanbul’da Davudpaşa mahallesinde sâkine olup zâtı el-Hâc Süleyman b. İbrahim ve İbrahim Çelebi b. Ahmed nâm kimesneler ta‘rîfleriyle mu‘arrefe olan Rukiye bt. Mehmed nâm hâtun meclis-i şer‘-i şerîf-i enverde zevc-i mutallıkı bâ‘isü hâze’l-kitâb Mehmed Efendi b. Ali mahzarında bi tav‘ihî ikrâr-ı tâm ve takrîr edip mezbûr Mehmed Efendi’nin firâşından hâsıl benden mütevellide bi hakki’l-hidâne hucr ve terbiyyemde olan sadrî sagīr oğlum Mehmed’in nafaka ve kisve ve sâir levâzım-ı mühimmesiyçün bin doksan beş Rebî‘ulâhiri’nin yirmi altıncı gününde takrîr olunan yevmî altışar akçe nafaka-i mefrûzasından doksan yedi senesi Recebü’l-müreccebi gāyetine gelince müctemi‘ olan dört bin altı yüz seksen akçeyi merkūm Mehmed Efendi bana def‘ ve teslîm ben dahi yedinden tamâmen ahz u kabz eyledim. Târih-i mezbûra gelince nafaka-i mezbûreden merkūm Mehmed Efendi zimmetinde bir akçe ve bir habbe bâkī kalmadı dedikde gıbbe’t-tasdîki’ş-şer‘î mâ hüve’l-vâki‘ bi’t-taleb ketb olundu. Fi’l-yevmi’l-hâmis aşer min Recebi’l-ferd li sene seb‘a ve tis‘în ve elf.

Şuhûdü’l-hâl: El-Hâc Süleyman b. İbrahim, el-Hâc Mustafa b. Tevekkül, İbrahim Çelebi b. Ahmed, İsmail b. Mustafa, Hüseyin b. Mustafa.

(BAB46 - cilt: 19, sayfa: 215 - Hüküm no: 210 - Orijinal metin no: [28b-2])﻿

﻿

﻿

211. Hüküm

Totoş v. Badeki’nin borcunu ödemesi için oğlu Kostaned’e süre verilmesi

Mahmiye-i İstanbul’da Unkapanı kurbunda olan selhhânede sâkin kasab tâifesinden olup bundan akdem hâlik olan Totoş v. Badeki’nin kebîr oğlu ve hasren vârisi Kostaned nâm zimmî meclis-i şer‘-i şerîf-i enverde işbu bâ‘isü’l-vesîka Yamandi v. Totoy nâm zimmî muvâcehesinde ikrâr-ı tâm ve takrîr-i kelâm edip babam hâlik-i mezbûrun merkūm Yamandi’ye cihet-i deyn-i şer‘îden kırk dört bin beş yüz akçe lâzımü’l-edâ deyni olup kable’l-edâ hâlik oldukdan sonra mezbûr Yamandi hâlik-i mezbûrun terekesinde olup âhara bey‘ olunan Havâss-ı Refî‘a kazâsı müzâfâtından Oklağı nâm karyede vâki‘ ma‘lûmü’l-hudûd bir menzilde iki kıt‘a bağ semenlerinden on üç bin akçesini istîfâ edip otuz bir bin beş yüz akçe hakkı bâkī kalmışdır ben hâlik-i mezbûrun tereke-i vâfiyesini kabz etmekle meblağ-ı mezbûru merkūma edâ lâzım gelip lâkin hâlâ edâya iktidârım olmamağın te’cîle tâlib olduğumda mezbûr Yamandi deyn-i mesfûru târih-i kitâbdan elli bir gün tamâmına te’cîl etmekle meblağ-ı mezbûr otuz bir bin beş yüz akçe müeccel ve mev‘ûd zimmetimde lâzımü’l-edâ deynimdir dedikde gıbbe’t-tasdîki’ş-şer‘î mâ vaka‘a bi’t-taleb ketb olundu. Fî 14 min Recebi’l-ferd li sene [10]97.

Şuhûdü’l-hâl: Abdürrauf b. Abdürrezzak, terzi Abdullah Çelebi, Ali Bey b. ( ), Fazlızâde b. Ahmed ve gayruhüm.

(BAB46 - cilt: 19, sayfa: 216 - Hüküm no: 211 - Orijinal metin no: [28b-3])﻿

﻿

﻿

212. Hüküm

Döndü bt. Şaban’ın ölen boşandığı kocasında olan mehir alacağını Şaban b. Mustafa’dan talebe yetkili olmadığı

Mahmiye-i İstanbul’da Ayazmakapısı kurbunda sâkine Döndü bt. Şaban nâm hâtun meclis-i şer‘-i şerîf-i enverde Şaban b. Mustafa mahzarında takrîr-i da‘vâ edip zevc-i mutallıkım olup bundan akdem fevt olan Yusuf b. Abdullah hâl-i hayâtında mezbûr Şaban’a elli guruşunu bi tarîk def‘ ve teslîm ol dahi ahz u kabz eyledikden sonra mezbûr Yusuf meblağ-ı mezbûr elli guruşu kable’l-ahz zimmetinde ma‘kūdun-aleyh olan ma‘lûmü’l-mikdâr mehr-i müeccelimi bana kable’l-edâ fevt olmağla hâlâ meblağ-ı mezbûr elli guruşu mehr-i mezkûrum için merkūm Şaban’dan taleb ederim suâl olunsun dedikde müdde‘iye-i mezbûrenin takrîr-i meşrûhu üzre müteveffâ-yı mezbûr zevce-i mutallakası olmağla meblağ-ı mezbûru da‘vâya kendi sâliha olmamağla mezbûr Şaban’a suâl teveccüh etmeyip mezbûre Döndü bî-vech mu‘ârazadan men‘ olunup mâ hüve’l-vâki‘ bi’t-taleb ketb olundu. Fi’l-yevmi’s-sânî aşer min Recebi’l-ferd [29a] li sene seb‘a ve tis‘în ve elf.

Şuhûdü’l-hâl: Hasan b. Mehmed, el-Hâc Mustafa b. ( ), İbrahim Çelebi b. Ahmed.

(BAB46 - cilt: 19, sayfa: 216 - Hüküm no: 212 - Orijinal metin no: [28b-4])﻿

﻿

﻿

213. Hüküm

Kasap taifesi ile İbrahim Çelebi b. Ahmed’in sulh oldukları

Min mümzâtihî Kasab tâifesinden koyun kethüdâsı Mehmed Ağa b. Mustafa ve Hüseyin Çelebi b. Ömer ve Hasan Beşe b. Abdullah ve Ali Beşe b. Mehmed ve el-Hâc Mustafa b. Yusuf ve Osman b. Abdi ve Mehmed Beşe b. Abdullah [ve] Tavîl Musli b. Abdullah ve el-Hâc Hasan [b.] Yusuf ve topal el-Hâc Hasan nâm kimesneler meclis-i şer‘-i şerîf-i enverde yine tâife-i mezkûreden işbu bâ‘isü’l-kitâb İbrahim Çelebi b. Ahmed mahzarında her biri ikrâr ve takrîr-i kelâm edip mezbûr İbrahim Çelebi ile beynimizde münâza‘ât-ı kesîre ve muhâsamât-ı ekîde cereyân etmiş idi el-hâletü hâzihî muslihûn tavassut edip da‘vâ-yı mezkûremizden mezkûr İbrahim Çelebi ile an inkâr iki yüz esedî guruş üzerine akd-i müsâlaha olundukda biz dahi sulh-i mezbûru kabûl ve bedel-i sulh olan meblağ-ı mezbûr iki yüz esedî guruşu yedinden alıp kabz edip ziyâdeye müte‘allika âmme-i da‘vâdan mezbûr İbrahim Çelebi’yi ibrâ ve iskāt eyledik ba‘de’l-yevm husûs-ı mezbûra müte‘allika mezkûr İbrahim Çelebi ile kat‘â da‘vâ ve nizâ‘ımız kalmamışdır dediklerinde gıbbe’t-tasdîki’ş-şer‘î mâ vaka‘a bi’t-taleb ketb olundu. Fi’l-yevmi’s-sâdis aşer min Recebi’l-ferd li sene seb‘a ve tis‘în ve elf.

Şuhûdü’l-hâl: Mustafa Çelebi b. Abdurrahman, el-Hâc Mustafa b. Tevekkül, İbrahim Çelebi b. Ahmed, Mehmed b. İdris.

(BAB46 - cilt: 19, sayfa: 217 - Hüküm no: 213 - Orijinal metin no: [29a-1])﻿

﻿

﻿

214. Hüküm

Envere bt. Abdullah’ın vasiyeti ve bunu tenfize damadı Şükrullah Efendi b. İbadullah’ı vasî tayin etmesi

Husûs-ı âti’l-beyânın mahallinde ketb u tahrîri için bi’l-iltimâs savb-ı şer‘den irsâl olunan Mevlânâ Ahmed Efendi b. Yusuf Halîfe mahmiye-i İstanbul’da Dülgerzâde mahallesinde sâkin Şükrullah Efendi b. İbâdullah nâm kimesnenin menziline varıp zeyl-i kitâbda muharrerü’l-esâmî müslimîn huzûrlarında akd-i meclis-i şer‘-i Nebevî eyledikde mezbûr Şükrullah Efendi’nin kayınanası olup zâtı ma‘rifet-i şer‘iyye ile ârifân Ali Efendi b. Mahmud ve Osman Ağa b. Mehmed nâm kimesneler ta‘rîfleriyle mu‘arrefe olan Envere bt. Abdullah nâm hâtun meclis-i ma‘kūd-ı mezkûrda dâmâdı bâ‘isü hâze’l-kitâb merkūm Şükrullah Efendi mahzarında ikrâr-ı tâm ve takrîr-i kelâm edip bi emrillâhi te‘âlâ vefât eylediğimde malımdan nakid yüz kırk guruşun sülüsü olan kırk altı guruş ile bir zolotayı ahz u kabz edip sülüs-i mezbûrdan iki bin akçesini techîz ve tekfînime bin akçesini iskāt-ı salâtıma ve altı yüz akçesi mahalle-i mezbûre imâmı olan kimesneye ve üç yüz akçesini dahi mahalle-i mezbûre müezzini olan kimesneye ve bâkī kalan meblağ-ı mezbûr ile eyyâm-ı mu‘tâdda tabh-ı ta‘âm edip fukarâ-i müslimîne it‘âm eyleye deyû vasiyyet edip ber vech-i muharrer vasiyyetimi tenfîze dâmâdım merkūm Şükrullah Efendi’yi tarafımdan vasiyy-i muhtâr nasb ve ihtiyâr eyledim dedikde merkūm Şükrullah Efendi dahi ber vech-i muharrer vesâyet-i mezbûreyi kabûl ve hizmeti lâzımesini edâya ta‘ahhüd ve iltizâm etmeğin vâki‘ hâli Mevlânâ-yı mezbûr mahallinde ketb ü tahrîr ba‘dehû ma‘an ba‘s olunan Receb Beşe b. Ramazan ve İbrahim Çelebi b. Ahmed ile meclis-i şer‘a gelip alâ vukū‘ihî haber vermeleriyle mâ vaka‘a bi’t-taleb ketb olundu. Hurrire fi’l-yevmi’s-sânî min Recebi’l-ferd li sene seb‘a ve tis‘în ve elf.

Şuhûdü’l-hâl: Mehmed Efendi b. Osman el-İmâm, Solak Mehmed Çelebi b. Mustafa, Hanefi Efendi b. Hüseyin, Musli Çelebi b. el-Hâc Abdi, Osman Ağa b. Mehmed, Ali Çelebi b. Kâmil, Mustafa Bey b. Kadri.

(BAB46 - cilt: 19, sayfa: 217 - Hüküm no: 214 - Orijinal metin no: [29a-2])﻿

﻿

﻿

215. Hüküm

Envere bt. Abdullah’ın menzilini Şükrullah Efendi b. Abdullah’a sattığı

Husûs-ı âti’l-beyânı mahallinde ketb ü tahrîr için bi’l-iltimâs savb-ı şer‘den irsâl olunan Mevlânâ Ahmed Efendi b. Yusuf mahmiye-i İstanbul’da Dülgerzâde mahallesi sükkânından Şükrullah Efendi b. Abdullah nâm kimesnenin menziline varıp zeyl-i sahîfede muharrer esâmî-i müslimîn huzûrlarında akd-i meclis-i şer‘-i şerîf olundukda zikr olunan menzilinde sâkine olup zâtını ma‘rifet-i şer‘iyye ile ârifân Ali Efendi b. Mahmud ve Osman Ağa b. Mehmed nâm kimesneler ta‘rîfleriyle mu‘arrefe mezbûr Şükrullah Efendi’nin kayınanası Envere bt. Abdullah nâm hâtun meclis-i ma‘kūd-ı mezbûrda, işbu sâhib-i hâze’l-kitâb mezbûr Şükrullah Efendi mahzarında ikrâr-ı tâm ve takrîr-i kelâm edip zikri âtî akdin sudûruna değin silk-i mülkümde münselik olup mahalle-i mezbûrede vâki‘ bir tarafdan kahveci Şaban Beşe mülkü ve bir tarafdan Emir Ağa mülkü ve bir tarafdan Gülizar nâm hâtun mülkü ve bir tarafdan tarîk-i âm ile mahdûd fevkānî bir bâb oda ve bir sofa ve tahtânî bir bâb oda ve zât-ı eşcâr bahçe ve iki kenîf ve havluyu müştemil mülk menzili, bi cümleti’t-tevâbi‘ ve’l-levâhık ve kâffeti’l-menâfi‘ ve’l-merâfık mezbûr Şükrullah Efendi’ye iki yüz kıt‘a esedî guruşa bey‘-i bâtt-ı sahîh-i şer‘î ile bey‘ ve teslîm edip ol dahi iştirâ ve kabz ve tesellüm ettikden sonra semeni olan meblağ-ı mezbûr iki yüz kıt‘a esedî guruşdan mezbûr Şükrullah Efendi’nin zimmetini ibrâ-i âm ile ibrâ ve iskāt eyledim ba‘de’l-yevm menzili mahdûd-ı mezkûr mezbûr Şükrullah Efendi’nin mülk-i müşterâsıdır keyfe mâ yeşâ ve yahtâr mutasarrıf olsun dedikde gıbbe’t-tasdîki’ş-şer‘î vâki‘ hâli Mevlânâ-yı mezbûr mahallinde ketb ü tahrîr ba‘dehû ma‘an ba‘s olunan Receb Beşe b. Ramazan ve İbrahim Çelebi b. Ahmed meclis-i şer‘a gelip alâ vukū‘ihî haber vermeleriyle mâ vaka‘a bi’t-taleb ketb olundu. Fi’l-yevmi’s-sâmin min Recebi’l-ferd li sene seb‘a ve tis‘în ve elf.

Şuhûdü’l-hâl: Mehmed Efendi b. Osman, Solak Mehmed Çelebi b. Mustafa, Hanefi Efendi b. Hüseyin, Musli Çelebi b. el-Hâc Abdi, Osman Ağa b. Mehmed.

(BAB46 - cilt: 19, sayfa: 218 - Hüküm no: 215 - Orijinal metin no: [29a-3])﻿

﻿

﻿

216. Hüküm

Şükrullah Efendi b. Abdullah’ın menzilini eşine hibe etmesi

Husûs-ı âti’l-beyânı mahallinde ketb ü tahrîr ve iltimâs olunmağın savb-ı şer‘den irsâl olunan Ahmed Efendi b. Yusuf mahmiye-i İstanbul’da Dülgerzâde mahallesinde sâkin Şükrullah Efendi b. Abdullah nâm kimesnenin menziline varıp zeyl-i sahîfede muharrerü’l-esâmî müslimîn huzûrunda akd-i meclis-i şer‘-i şerîf eyledikde mezbûr Şükrullah Efendi meclis-i şer‘-i ma‘kūd-ı mezbûrda, hâlâ zevcesi olan işbu sâhibü’l-kitâb Emetullah bt. Hamza Beşe nâm hâtun mahzarında ikrâr-ı tâm ve takrîr-i kelâm edip silk-i mülkümde münselik olup mahalle-i mezbûrede vâki‘ bir tarafdan kahveci Şaban Beşe mülkü ve bir tarafdan Ahmed Ağa mülkü ve bir tarafdan Gülizar nâm hâtun mülkü ve bir tarafdan tarîk-i âm ile mahdûd [29b] fevkānî bir bâb oda ve bir sofayı ve tahtânî bir bâb oda ve zât-ı eşcâr bahçe ve iki kenîf ve havluyu müştemil işbu menzilimi bi cümleti’t-tevâbi‘ ve’l-levâhık ba‘de’t-tahliyyeti’ş-şer‘iyye zevcem mezbûr Emetullah’a hibe-i sahîha-i şer‘iyye ile hibe ve temlîk ve teslîm ol dahi meclis-i hibede ittihâb ve kabûl ve tesellüm eyledi ba‘de’l-yevm menzili mahdûd-ı mezkûr zevcem mezbûre Emetullah’ın mülk-i mevhûbu olmuşdur benim alâka ve medhalim kalmadı dedikde gıbbe’t-tasdîki’ş-şer‘î husûs-ı mezbûru Mevlânâ-yı mezbûr mahallinde tahrîr ba‘dehû ma‘an ba‘s olunan Receb Beşe b. Ramazan ve İbrahim Çelebi b. Ahmed meclis-i şer‘a gelip alâ vukū‘ihî haber vermeleriyle mâ vaka‘a bi’t-taleb ketb olundu. Fi’l-yevmi’l-âşir min Recebi’l-ferd li sene seb‘a ve tis‘în ve elf.

Şuhûdü’l-hâl: Mehmed Efendi b. Osman el-İmâm, Solak Mehmed Çelebi b. Mustafa, Hanefi Efendi b. Hüseyin, Mustafa Çelebi b. el-Hâc Abdi.

(BAB46 - cilt: 19, sayfa: 219 - Hüküm no: 216 - Orijinal metin no: [29a-4])﻿

﻿

﻿

217. Hüküm

Envere bt. Abdullah’ın Mustafa Bey b. Kadri’den muhâlaa yoluyla boşanması

Husûs-ı âti’l-beyânın mahallinde ketb u tahrîri iltimâs olunmağın savb-ı şer‘den Mevlânâ Ahmed Efendi b. Yusuf irsâl olunup ol dahi mahmiye-i İstanbul’da Dülgerzâde mahallesi sâkinlerinden Şükrullah Efendi b. Abdullah nâm kimesnenin menziline varıp zeyl-i kitâbda muharrerü’l-esâmî müslimîn huzûrunda akd-i meclis-i şer‘-i şerîf eyledikde mahalle-i mezbûrede sâkine olup zâtını ma‘rifet-i şer‘iyye ile ârifân Ali Efendi b. Mahmud ve Osman Ağa b. Mehmed nâm kimesneler ta‘rîfleriyle mu‘arrefe Envere bt. Abdullah nâm hâtun meclis-i ma‘kūd-ı mezbûrda, zevc-i dâhili işbu bâ‘isü’l-vesîka Mustafa Bey b. Kadri mahzarında ikrâr ve takrîr-i kelâm edip zevcim mezbûr Mustafa Bey ile beynimizde hüsn-i zindegânîmiz olmamağla mehr-i müeccelim olup zimmetinde mütekarrir ve ma‘kūdun-aleyh olan iki bin beş yüz akçe ve bedel-i hul‘ olmak üzre kendiye def‘ ve teslîm eylediğim beş bin dört yüz akçe ve nafaka-i iddet-i ma‘lûmem üzerlerine ve me’ûnet-i süknâm dahi kendi üzerime olmak üzre zevcim mezbûr Mustafa ile muhâla‘a-i sahîha-i şer‘iyye ile muhâla‘a edip ol dahi vech-i meşrûh üzre hul‘-ı mezbûru kabûl eyledikden sonra hukūk-ı zevciyyete müte‘allika da‘vâdan her birimiz âharın zimmetini ibrâ ve iskāt eyledik dedikde gıbbe’t-tasdîki’ş-şer‘î vâki‘ hâli Mevlânâ-yı mezbûr mahallinde ketb ü tahrîr ba‘dehû ma‘an ba‘s olunan Receb Beşe b. Ramazan ile meclis-i şer‘a gelip alâ vukū‘ihî haber vermeleriyle mâ vaka‘a bi’t-taleb ketb olundu. Fi’l-yevmi’s-sâbi‘ min Recebi’l-ferd li sene seb‘a ve tis‘în ve elf.

Şuhûdü’l-hâl: Es-Sâbıkūn.

(BAB46 - cilt: 19, sayfa: 219 - Hüküm no: 217 - Orijinal metin no: [29b-1])﻿

﻿

﻿

218. Hüküm

Fâtıma bt. Mustafa’nın kaynanasından alacaklı olmadığının sabit olduğu

Mahmiye-i İstanbul’da Mesih Paşa mahallesinde sâkine Fâtıma bt. Mustafa b. Abdullah nâm hâtunun zevci ve tarafından husûs-ı âti’l-beyâna vekîl olduğu zâtını ma‘rifet-i şer‘iyye ile ârifân Ömer ve Hasan ibney Ahmed nâm kimesneler şehâdetleriyle şer‘an sâbit olan Mehmed Efendi b. Ali nâm kimesne meclis-i şer‘-i şerîf-i enverde müvekkile-i mezbûrenin sâbıkan zevci olan Hüseyin Çelebi b. Ebûbekir’in vâlidesi Hatice bt. Abdullah nâm hâtun mahzarında bi’l-vekâle üzerine da‘vâ ve takrîr-i kelâm edip müvekkile-i mezbûre Fâtıma merkūme Hatice’nin oğlu mezbûr Hüseyin’in zevcesi iken mezbûre Hatice Hâtun müvekkilemin beynlerinde ma‘lûm dört bâb menzil ücretinden bir buçuk senede doksan esedî guruşunu ahz u kabz ve kendi mesârifine sarfla istihlâk etmekle suâl olunup meblağ-ı mezbûru ve bir incili kuşak semeninden dahi zimmetinde müvekkilemin hakkı olan on guruşu bana edâya mezbûre Hatice’ye tenbîh olunmak matlûbumdur dedikde gıbbe’s-suâl merkūme Hatice cevâbında husûs-ı mezbûru münkire olduğundan mâ‘adâ merkūm Fâtıma sâbıkan zevci olan oğlum mezbûr Hüseyin Çelebi ile yedimde olan hüccet-i şer‘iyye nâtık olduğu üzre nafaka-i iddet ve me’ûnet-i süknâsı üzerlerine muhâla‘a edip ol dahi hul‘-ı mezbûru kabûl eyledikde ol hayâtında zikr olunan menzil ücretlerine ve sâir hukūka müte‘allika âmme-i da‘vâdan benim zevcim Musli b. Abdullah nâm kimesnenin zimmetinden beni ibrâ ve iskāt etmekle meblağ-ı mezbûr mütâlebesinden zimmetimiz berî olmuşdur deyû def‘le mukābele edicek isre’l-istintâk ve’l-inkâr mezbûre Hatice’den müdde‘âsını mübeyyine beyyine taleb olundukda udûl-i müslimînden olup mahmiye-i mezbûrede Kovacı Dede mahallesinde sâkin Hasan Çelebi b. Ali ve Şaban Efendi b. İbrahim nâm kimesneler li ecli’ş-şehâde meclis-i şer‘a hâzırân olup istişhâd olunduklarında fi’l-hakīka müvekkili merkūme Fâtıma bt. Mustafa sâbıkan zevci olan mezbûr Hüseyin Çelebi ile hüccet-i mezkûre nâtık olduğu üzre nafaka-i iddet ve me’ûnet-i süknâsı üzerlerine mukaddemâ hul‘ oldukda o esnâda zikr olunan dört menzil ücretlerine ve sâir hukūka müte‘allika cemî‘ da‘vâdan kayınanası merkūme Hatice’nin ve mezbûr Musli’nin zimmetlerini ibrâ ve iskāt edip hüccet dahi tahrîr olunmuş idi biz bu husûsa bu vech üzre şâhidleriz şehâdet dahi ederiz deyû her biri edâ-i şehâdet-i şer‘iyye eylediklerinde ba‘de’t-ta‘dîl ve’t-tezkiyye şehâdetleri makbûle olmağın mûcebiyle şer‘an mezbûr ber vech-i muharrer bî-vech mu‘ârazadan men‘ olunup mâ vaka‘a bi’t-taleb ketb olundu. Fi’l-yevmi’l-hâmis min Recebi’l-ferd li sene seb‘a ve tis‘în ve elf.

Şuhûdü’l-hâl: El-Hâc Osman b. Ahmed, el-Hâc Hasan b. Şaban, İsmail Çelebi b. Mazhar, el-Hâc Ali b. Mehmed, el-Hâc Mehmed b. el-Hâc Şaban.

(BAB46 - cilt: 19, sayfa: 220 - Hüküm no: 218 - Orijinal metin no: [29b-2])﻿

﻿

﻿

219. Hüküm

Hüseyin Efendi b. Hasan’ın Hasan Çavuş b. Sefer’deki alacak davasından vazgeçtiği

Min mümzâtihî Mahmiye-i İstanbul’da Aksaray kurbunda sâkin Hüseyin Efendi b. Hasan saray-ı kāimmakām-ı hazret-i sadr-ı a‘zamîde ma‘kūd meclis-i şer‘-i şerîf-i enverde işbu sâhibü’l-kitâb Hasan Çavuş b. Sefer muvâcehesinde ikrâr-ı tâm ve takrîr-i kelâm edip mahmiye-i mezbûrede Emin Bey mahallesinde sâkin za‘im Abdurrahman Ağa b. Halil nâm kimesne zimmetinde cihet-i deyn-i şer‘îden bin altı yüz esedî guruş hakkım olup meblağ-ı mezbûrun bin altı yüz guruşuna bundan akdem işbu mezbûr Hasan Çavuş kefîl olmuş idi deyû meblağ-ı merkūm bin altı yüz guruşu mezkûr Hasan Çavuş’dan bi hükmi’l-kefâle taleb ve da‘vâ sadedinde olmuş idim el-hâletü hâzihî da‘vâ-yı mezkûremden fâriğ olup husûs-ı mezkûra müte‘allika âmme-i da‘vâdan mezbûr Hasan Çavuş’un zimmetini ibrâ-i âmm-ı kātı‘ü’n-nizâ‘la ibrâ ve iskāt eyledim min ba‘d da‘vâ ve nizâ‘ım yoktur dedikde gıbbe’t-tasdîki’ş-şer‘î mâ hüve’l-vâki‘ bi’t-taleb ketb olundu. Fi’l-yevmi’s-sâmin ve’l-ışrîn min Cumâdelâhire li sene seb‘a ve tis‘în ve elf.

Şuhûdü’l-hâl: Arabzâde Mustafa Çavuş, el-Hâc Yusuf b. Ahmed, Ahmed Çavuş b. Abdülkerim, Hüseyin Ağa b. Mehmed, Ahmed Çavuş b. Hüseyin, Mehmed Çavuş b. Mustafa, Hüseyin Çavuş b. Ahmed, Hüseyin Efendi Kâtib-i dîvân, Ali Efendi b. Muzaffer, Seyyid Ahmed Çavuş, Ahmed Çavuş b. Halil.

(BAB46 - cilt: 19, sayfa: 221 - Hüküm no: 219 - Orijinal metin no: [29b-3])﻿

﻿

﻿

220. Hüküm

Fâtıma bt. Mehmed Efendi’nin Mustafa Efendi b. Abdullah’tan alacaklı olduğu

Mahmiye-i İstanbul’da Dizdâriye mahallesinde sâkin iken bundan akdem vefât eden masraf kâtibi Mehmed Efendi b. Mahmud’un sagīre kızı Fâtıma’nın li ebeveyn ammi ve vasîsi olan bâ‘isü hâze’l-kitâb el-Hâc Mustafa nâm kimesne meclis-i şer‘-i hatîr-i lâzımü’t-tevkīrde mahmiye-i merkūmede Mehmed Ağa câmi‘-i şerîfi şeyhî olan Mustafa Efendi b. Abdullah mahzarında bi’l-vesâye üzerine da‘vâ ve takrîr-i kelâm edip mezbûr Mustafa Efendi ile gāibetü’l-meclis Emetullah nâm hâtunda imzâ ve hatmlerini hâvî yedimde olan temessük nâtık olduğu üzre zimmetlerinde edâsı lâzım asl-ı mâl iki yüz esedî guruş ve üzerlerine devr-i şer‘î ile ilzâm olunan otuz guruş ki cem‘an iki yüz otuz esedî guruş deynleri olup ve her biri âharın zimmetinde lâzım gelen meblağa dahi emr ve kabûlü hâviye kefâlet-i sahîha-i şer‘iyye ile kefîl olmağla hâlâ merkūm Mustafa Efendi’ye suâl olunup asâlet ve kefâletine binâen meblağ-ı mezbûr iki yüz otuz esedî guruşun alıverilmesi matlûbumdur dedikde gıbbe’s-suâl mezbûr Mustafa Efendi cevâbında fi’l-hakīka mârrü’z-zikr temessük nâtık olduğu üzre merkūme Emetullah ile ikisinin vech-i meşrûh üzre sagīre-i merkūmeye iki yüz otuz guruş vâcibü’l-edâ deynleri olup her biri âharın zimmetine lâzım gelen meblağa dahi emr ve kabûlü hâviye kefâlet-i sahîha ile kefîl olduğunu ikrâr ve i‘tirâf etmeğin ikrârı mûcebince meblağ-ı mezbûr iki yüz otuz guruşu müdde‘î-i mezkûra edâ ve teslîme mezbûr Mustafa Efendi’ye tenbîh olunmağın mâ vaka‘a bi’t-taleb ketb olundu. Fi’t-tâsi‘ min Recebi’l-ferd li sene seb‘a ve tis‘în ve elf.

Şuhûdü’l-hâl: İbrahim Çelebi b. Ahmed, Mustafa Çelebi b. el-Hâc Ahmed Kethüdâ-yı Muhzırân, el-Hâc Mustafa b. Tevekkül, Mehmed Çelebi b. ( ).

(BAB46 - cilt: 19, sayfa: 222 - Hüküm no: 220 - Orijinal metin no: [30a-1])﻿

﻿

﻿

221. Hüküm

Güğümcübaşı İbrahim Ağa b. Ahmed’in borcuna karşılık kefiller göstermesi

Mahmiye-i İstanbul’da İskender Paşa mahallesinde sâkin el-Hâc Ramazan b. Hasan nâm kimesne meclis-i şer‘-i hatîr-i enverde bâ‘isü hâze’l-kitâb güğümcübaşı İbrahim Ağa b. Ahmed mahzarında ikrâr ve takrîr-i kelâm edip mezbûr İbrahim Ağa zimmetinde cihet-i deyn-i şer‘îden iki yüz seksen guruş hakkım olup hâlâ edâya kudreti olmamağla târih-i kitâbdan yüz seksen bir gün tamâmına değin te’cîl edip mezbûr İbrahim Ağa dahi kabûl ve ecel-i mezkûr hulûlüne değin meblağ-ı mezbûr iki yüz seksen guruşu bi’t-tamâm bana edâya ta‘ahhüd eyledi dedikde gıbbe’t-tasdîki’ş-şer‘î merkūm İbrahim Ağa’nın li ebeveyn karındaşı işbu hâzır bi’l-meclis Mustafa Ağa nâm kimesne meblağ-ı müeccel-i mezbûra emr ve kabûlü hâviye kefâlet-i sahîha-i şer‘iyye ile kefîl olduğundan sonra mahalle-i merkūmeden Mehmed Çelebi b. Mustafa nâm kimesne dahi mezbûr Mustafa Ağa’nın nefsine ve firâr ederse meblağ-ı mezbûra kezâlik emr ve kabûlü hâviye kefâlet-i sahîha-i şer‘iyye ile kefîl olmağın mâ vaka‘a bi’t-taleb ketb olundu. Fi’l-yevmi’r-râbi‘ aşer min Recebi’l-ferd li sene seb‘a ve tis‘în ve elf.

Şuhûdü’l-hâl: İbrahim b. Mustafa, Bâli İbrahim Beşe, Mehmed Ağa b. Hasan, Ahmed Çavuş b. Sefer, Veli Halîfe [b.] Durmuş, Osman b. Abdullah.

(BAB46 - cilt: 19, sayfa: 222 - Hüküm no: 221 - Orijinal metin no: [30a-2])﻿

﻿

﻿

222. Hüküm

İbrahim Bey b. Mehmed’e Hüseyin b. Abdullah ve Fâtıma bt. Mehmed’in borçlu oldukları

Havâss-ı Aliyye kazâsına tâbi‘ Yassıviran nâm karye sâkinlerinden işbu râfi‘ü’l-kitâb İbrahim Bey b. Mehmed nâm kimesne meclis-i şer‘-i şerîf-i enverde yine karye-i mezbûre sâkinlerinden Hüseyin b. Abdullah ve zevcesi Fâtıma bt. Mehmed mahzarlarında üzerlerine da‘vâ ve takrîr-i kelâm edip târih-i kitâbdan altı ay mukaddem mezbûrân Hüseyin ve Fâtıma yedimde mülk ve hakkım olan kırk guruş kıymetli bir çift su sığırı öküzlerimi karye-i mezbûrede bi gayri hakkın ahz u kabz [ve] âhara bey‘ ile istihlâk ve ikrâr dahi eylediklerinden sonra zikr olunan öküzlerin kıymet-i şer‘iyyeleri olan meblağ-ı mezbûr kırk guruşun on altı guruşunu bana edâ ve teslîm ben dahi ahz u kabz edip bâkī yirmi dört guruşu dahi mezbûrândan taleb ederim suâl olunsun dedikde gıbbe’s-suâl ve’l-inkâr, müdde‘î-i mezbûrdan müdde‘âsını mübeyyine beyyine taleb olundukda udûl-i müslimînden olup karye-i mezbûre sükkânından Sâlih b. Osman ve Musa b. Mahmud ve Mustafa b. Abdullah ve İbrahim b. Mustafa nâm kimesneler li ecli’ş-şehâde meclis-i şer‘a hâzırûn olup istişhâd olunduklarında fi’l-hakīka târih-i kitâbdan altı ay mukaddem müdde‘î-i mezbûr İbrahim Bey b. Mehmed’in kıymeti kırk guruş olan bir çift su sığırı öküzlerini işbu mezbûrân Hüseyin ve Fâtıma karye-i mezbûrede bizim huzûrumuzda bi gayri hakkın ahz u kabz ve âhara bey‘ ile istihlâk eylediklerini ikrâr ve bizi işhâd eylediler biz bu husûsa bu vech üzre şâhidleriz şehâdet dahi ederiz deyû her biri edâ-i şehâdet-i şer‘iyye eylediklerinde ba‘de’t-ta‘dîl ve’t-tezkiyye şehâdetleri makbûle olmağın mûcebince ba‘de’l-hükm meblağ-ı bâkī-i mezbûr yirmi dört guruşu müdde‘î-i mezbûra edâya mezbûrân Hüseyin ve Fâtıma’ya tenbîh olunup mâ vaka‘a bi’t-taleb ketb olundu. Fi’l-yevmi’s-sâmin min Recebi’l-ferd li sene seb‘a ve tis‘în ve elf.

Şuhûdü’l-hâl: El-Hâc Mustafa b. Tevekkül, İbrahim Çelebi b. Ahmed, Ali b. Bâli, Mehmed b. Ahmed.

(BAB46 - cilt: 19, sayfa: 223 - Hüküm no: 222 - Orijinal metin no: [30a-3])﻿

﻿

﻿

223. Hüküm

Fâtıma bt. Yusuf’un kölesi Andriye v. Pasko’yu azat etmesi

Husûs-ı âti’l-beyânın mahallinde tahrîri için bi’l-iltimâs cânib-i şer‘-i şerîf-i enverden Mevlânâ Abdullah Efendi irsâl olunup ol dahi Fâtıma bt. Yusuf’un mahmiye-i İstanbul’da Haydarpaşa mahallesinde sâkine olduğu menziline varıp zeyl-i sahîfe[de] mastûrü’l-esâmî olan müslimîn huzûrunda akd-i meclis-i şer‘-i mübîn eyledikde zâtını ma‘rifet-i şer‘iyye ile ârifân Mehmed Çelebi b. Ali ve Mustafa Çelebi b. Ali nâm kimesneler ta‘rîfleriyle mu‘arrefe olan mezbûre Fâtıma Hâtun meclis-i ma‘kūd-ı mezbûrda ikrâr ve takrîr-i kelâm edip kendiye rıkkını mu‘terif olan işbu uzun boylu, sarı açık kaşlı, gök gözlü, köse sakallı Paraş kazağı Andriye v. Pasko nâm abd-i memlûkümü malımdan tahrîr ve i‘tâk ve zümre-i ahrâr-ı asliyyîne idrâc ve ilhâk eyledim mevsûf-ı mezbûr Andriye sâir ahrâr-ı asliyyîn gibi hür olmuşdur dedikde vâki‘ hâli Mevlânâ-yı mezbûr mahallinde tahrîr ba‘dehû ma‘an irsâl olunan Mahmud b. Ömer ile meclis-i şer‘a gelip alâ vukū‘ihî inhâ ve takrîr etmeğin mâ hüve’l-vâki‘ [bi’t-taleb] ketb olundu. Fi’l-yevmi’s-sâbi‘ aşer min Recebi’l-mürecceb li sene seb‘a ve tis‘în ve elf.

Şuhûdü’l-hâl: El-Hâc Mehmed b. el-Hâc Ali, Abdi Çelebi b. Maksud, Mustafa Çelebi b. Ali, Ali Çelebi b. Mehmed, Mehmed Çelebi b. Mustafa, el-Hâc Ebûbekir b. Mehmed.

(BAB46 - cilt: 19, sayfa: 224 - Hüküm no: 223 - Orijinal metin no: [30b-1])﻿

﻿

﻿

224. Hüküm

Fâtıma bt. Mehmed’in Hacı Süleyman b. Ömer’den muhâlaa yoluyla boşanması

Mahmiye-i İstanbul’da Molla Hüsrev mahallesinde sâkine fahrü’l-muhadderât Fâtıma bt. Mehmed nâm hâtun tarafından husûs-ı âti’l-beyâna vekîl olup vekâleti mahalle-i mezbûre sükkânından Halil Çelebi b. İlyas ve Ahmed Çelebi Beşe b. Osman nâm kimesneler şehâdetleri ile şer‘an sâbite olan el-Hâc Hüseyin b. Çelebi Abdullah nâm kimesne meclis-i şer‘-i şerîfde bâ‘isü hâze’l-kitâb el-Hâc Süleyman b. Ömer nâm kimesne mahzarında bi’l-vekâle ikrâr-ı tâm ve takrîr-i kelâm edip müvekkilem mezbûre Fâtıma Hâtun’un merkūm el-Hâc Süleyman zevc-i dâhili olup lâkin beynlerinde hüsn-i zindegânî olmamağla müvekkilem mezbûre Fâtıma Hâtun zevci merkūm el-Hâc Süleyman zimmetinde mütekarrir ve ma‘kūdun-aleyh olan altmış beş esedî guruş mehr-i müecceli ve nafaka-i iddet-i mu‘ayyene-i ma‘lûmesi üzerlerine ve me’ûnet-i süknâsı dahi kendi üzerine olmak üzre müvekkilem mezbûre Fâtıma Hâtun merkūm el-Hâc Süleyman ile muhâla‘a-i sahîha-i şer‘iyye ile muhâla‘a olup ol dahi muhâla‘a-i mezbûreyi kabûl eylediklerinden sonra hukūk-ı zevciyyete ve gayra müte‘allika da‘vâdan müvekkilem mezbûre Fâtıma Hâtun merkūm el-Hâc Süleyman’ın zimmetini ibrâ ve iskāt edip ve merkūm el-Hâc Süleyman dahi kezâlik hukūk-ı mezkûreye müte‘allika da‘vâdan müvekkilimin zimmetini ibrâ ve iskāt eyledi dedikde gıbbe’t-tasdîki’ş-şer‘î mâ vaka‘a bi’t-taleb ketb olundu. Fi’l-yevmi’s-sâdis aşer min şehri Recebi’l-ferd li sene seb‘a ve tis‘în ve elf.

Şuhûdü’l-hâl: Halil Çelebi b. İlyas, Ahmed Beşe b. Abdullah, Mustafa b. Abdullah, el-Hâc Mustafa b. Tevekkül, Hüseyin Çelebi b. Mustafa.

(BAB46 - cilt: 19, sayfa: 224 - Hüküm no: 224 - Orijinal metin no: [30b-2])﻿

﻿

﻿

225. Hüküm

Rum Ali Ağa Vakfı’nın eski mütevellisi üzerinde herhangi bir para ve mal kalmadığı

Nezâreti İstanbul kadılarına meşrûta evkāfdan Beşiktaş’da Rum Ali Ağa vakfına hâlâ mütevellî olan Ömer Efendi b. İshak meclis-i şer‘-i şerîf-i enverde vakf-ı mezbûra sâbıkan mütevellî olan işbu sâhibü’l-kitâb Mustafa Efendi b. Mustafa mahzarında ikrâr ve takrîr-i kelâm edip mezbûr Mustafa Efendi tevliyyetden kasr-ı yed edip yerine bir mütevellî nasb ve ta‘yîn olunmağla mâl-ı vakf olan nakid ve zimem cem‘an sekiz yüz altmış sekiz buçuk guruşu mezbûr Mustafa Efendi bana teslîm ben dahi kabûl ve kabz edip mâl-ı vakf-ı mezbûrdan merkūm Mustafa Efendi’de bir akçe ve bir habbe kalmamışdır dedikde gıbbe’t-tasdîki’l-mu‘teber mâ vaka‘a bi’t-taleb ketb olundu. Fi’l-yevmi’l-hâmis min şehri Recebi’l-ferd li sene seb‘a ve tis‘în ve elf.

Şuhûdü’l-hâl: Mehmed Efendi b. Sâlih el-İmâm, el-Hâc Mehmed Ağa b. Receb, Hüseyin Ağa b. Mehmed, Mehmed Çelebi b. İbrahim.

(BAB46 - cilt: 19, sayfa: 225 - Hüküm no: 225 - Orijinal metin no: [30b-3])﻿

﻿

﻿

226. Hüküm

Ayşe bt. Abdullah’ın Mehmed b. Hacı Hüseyin’den muhâlaa yoluyla boşandığı

Mahmiye-i İstanbul’da Koca [Hoca] Kasım Gönanî mahallesi sâkinelerinden olup zâtı ma‘rifet-i şer‘iyye ile ârifân Mehmed v. Abdullah ve Hüseyin b. Mustafa nâm kimesneler ta‘rîfleriyle mu‘arrefe olan Ayşe bt. Abdullah nâm hâtun meclis-i şer‘-i şerîf-i enverde zevc-i dâhili bâ‘isetü’l-kitâb Mehmed b. el-Hâc Hüseyin nâm kimesne mahzarında ikrâr ve takrîr-i kelâm edip zevcim mezbûr Mehmed ile beynimizde hüsn-i zindegânîmiz olmamağla zimmetinde mütekarrir ve ma‘kūdun-aleyh olan dokuz yüz akçe mehr-i müeccelim ve nafaka-i iddet-i mu‘ayyenem üzerlerine ve me’ûnet-i süknâm dahi kendi üzerime olmak üzre ve malımdan mukaddemâ yedine def‘ ve teslîm eylediğim on iki esedî guruşa dahi bedel-i hul‘ olmak üzre mezbûr Mehmed ile muhâla‘a-i sahîha-i şer‘iyye ile muhâla‘a edip ol dahi hul‘-ı mezbûru kabûl eyledikden sonra hukūk-ı zevciyyete ve gayrıya müte‘allika âmme-i da‘vâdan her birimiz âharın zimmetini ibrâ-i âm ile ibrâ ve iskāt eyledik dedikde gıbbe’t-tasdîki’ş-şer‘î mâ hüve’l-vâki‘ bi’t-taleb ketb olundu. Fi’l-yevmi’s-sâdis aşer min Recebi’l-ferd li sene seb‘a ve tis‘în ve elf.

Şuhûdü’l-hâl: Ahmed Çelebi bin Abd[ullah], Hüseyin b. Mehmed, Mehmed Çelebi b. Mustafa kasab, Mehmed b. Abdullah.

(BAB46 - cilt: 19, sayfa: 225 - Hüküm no: 226 - Orijinal metin no: [30b-4])﻿

﻿

﻿

227. Hüküm

Kasap İlyas ve Sirkecizâde Mehmed Efendi vakıfları eski mütevellisi Hacı Ali b. Ahmed’in vakfa borçlu olduğu

Min mümzâtihî Dârü’l-hilâfeti’l-aliyye Kostantıniyye el-mahmiyye’de Davudpaşa iskelesi kurbunda Kasab İlyas mahallesinde vâki‘ ashâb-ı hayrâtdan merhûm Kasab İlyas ve Sirkecizâde Mehmed Efendi ve anlara mülhak olan evkāf-ı müteferrikaya hâlâ mütevellî olan bâ‘isü hâze’l-kitâb el-Hâc Halil b. Yusuf meclis-i şer‘-i şerîf-i enverde ve mahfil-i dîn-i münîf-i ezherde evkāf-ı mezkûreye sâbıkan mütevellî olan el-Hâc Ali b. Ahmed nâm râcil mahzarında bi’t-tevliyye üzerine da‘vâ ve takrîr-i kelâm edip mezbûr el-Hâc Ali evkāf-ı mezkûreye birkaç sene mütevellî olup ber vech-i âtî hiyânetine binâen azl ve yerine bir [31a] mütevellî [nasb] olmağla ahâlî-i mahalle-i mezbûre huzûrlarında mezbûr el-Hâc Ali’nin muhâsebesi görüldükde mezkûr el-Hâc Ali’nin evkāf-ı mezkûreye mütevellî oldukdan evkāf-ı mezkûrenin asl-ı mâlı olan üç bin otuz altı esedî guruşun yüz altmış guruşu zimem-i atîk ve mâ‘adâ iki bin sekiz yüz yetmiş altı guruşu nakid bi’t-tevliyye ahz u kabz edip meblağ-ı mezbûru kendi mesârifine sarfla istihlâk eylediği zâhir ve müte‘ayyin olmağın hâlâ suâl olunup takrîr[i] tahrîr ve meblağ-ı mezbûru evkāf-ı mezkûre için bana red ve teslîme tenbîh olunması matlûbumdur dedikde gıbbe’s-suâl mezbûr el-Hâc Ali cevâbında bâlâda şerh ve beyân olunan minvâl üzre evkāf-ı mezkûreye mütevellî oldukdan mâl-ı mezbûr üç bin otuz altı guruşun yüz altmış guruşunu zimem-i atîk olmak üzre temessükünü ve mâ‘adâ iki bin sekiz yüz yetmiş altı guruşu nakid kabz ve kendi mesârifine sarfla istihlâk edip meblağ-ı mezbûru zimmetine red ve zamân lâzım geldiğini ikrâr ve i‘tirâf etmeğin alâ mûcebi i‘tirâfihî meblağ-ı mezbûr iki bin sekiz yüz yetmiş altı guruşu mütevellî-i mezbûra red ve teslîme merkūm el-Hâc Ali ilzâm olunup mâ vaka‘a bi’t-taleb ketb olundu. Fi’s-sâdis aşer min Recebi’l-ferd li sene seb‘a ve tis‘în ve elf.

Şuhûdü’l-hâl: El-Hâc Mustafa b. Süleyman, Hüseyin Ağa b. Hasan, Ahmed Ağa b. Ali, Musa b. Ali, Mehmed Ağa b. Abdullah.

(BAB46 - cilt: 19, sayfa: 226 - Hüküm no: 227 - Orijinal metin no: [30b-5])﻿

﻿

﻿

228. Hüküm

Mehmed Efendi b. Hacı Yusuf’un kölesi Süleyman b. Abdullah’ı azat ettiği

Husûs-ı âti’l-beyânı mahallinde ketb ü tahrîr için kıbel-i şer‘den bi’l-iltimâs Mevlânâ Karabaşzâde Mehmed Efendi irsâl olunup ol dahi mahmiye-i İstanbul’da Mesih Paşa-yı Atîk mahallesinde sâkine olup hâlâ arpa emîni olan umdetü erbâbü’t-tahrîr ve’l-kalem Mehmed Efendi b. el-Hâc Yusuf’un menziline varıp zeyl-i kitâbda mastûrü’l-esâmî olan müslimîn huzûrunda akd-i meclis-i şer‘ ettikde, mûmâ-ileyh Mehmed Efendi meclis-i ma‘kūd-ı mezbûrda ikrâr ve takrîr-i kelâm edip hâlâ bana rıkkını mu‘terif olup orta boylu, ala gözlü, oluk kaşlı Gürciyyü’l-asl bâ‘isü’l-kitâb Süleyman b. Abdullah nâm abd-i memlûkümü, hasbeten lillâhi te‘âlâ ve haseneten li rûhi rasûlihi’l-mu‘allâ malımdan tahrîr ve i‘tâk ve kayd-ı rıkdan ıtlâk ve silk-i ahrâr-ı asliyyîne idrâc ve ilhâk eyledi ve ba‘de’l-yevm mevsûf-ı mezbûr Süleyman sâir ahrâr-ı asliyyîn gibi hür olmuşdur dedikde vâki‘ hâli Mevlânâ-yı mezbûr mahallinde tahrîr edip ba‘dehû ma‘an irsâl olunan Mehmed b. Mustafa ve Mehmed Rıdvan meclis-i şer‘a gelip alâ vukū‘ihî inhâ ve takrîr etmeğin mâ vaka‘a bi’t-taleb ketb olundu. Fi’s-sâbi‘ aşer min Recebi’l-ferd li sene seb‘a ve tis‘în ve elf.

Şuhûdü’l-hâl: Umdetü erbâbü’l-iz ve’l-ikbâl Hasan Efendi, Fahrü erbâbü’t-tahrîr ve’l-kalem Nigâhî? Mustafa Efendi, ve fahrü’l-eşbâh Acem Mehmed Ağa, Fahrü erbâbü’l-kalem Mahmud Efendi, umdetü erbâbü’l-kalem Osman Efendi, imâm Şaban Efendi b. Abdurrahman.

(BAB46 - cilt: 19, sayfa: 227 - Hüküm no: 228 - Orijinal metin no: [31a-1])﻿

﻿

﻿

229. Hüküm

Mehmed Ağa b. İsmail Efendi’nin menzilini Abdüllatif Efendi’ye sattığı

Min mümzâtihî Husûs-ı âti’l-beyânın mahallinde ketb u tahrîri iltimâs olunmağın savb-ı şer‘-i şerîf-i enverden keşşâf Mehmed Efendi b. İbrahim irsâl olunup ol dahi sâbıkan Haleb-i şehbâ kadısı olan umdetü’l-mevâliyyi’l-izâm zübdetü’l-fuzalâ’i’l-fihâm sâhib-i hâze’l-kitâb Hâfız Abdüllatîf Efendi b. Mehmed Efendi’nin mahmiye-i İstanbul’da Harâccı Muhyiddin mahallesinde vâki‘ menziline varıp zeyl-i vesîkada muharrerü’l-esâmî olan müslimîn huzûrunda akd-i meclis-i şer‘-i şerîf eyledikde mahalle-i mezbûrede sâkin Mehmed Ağa b. el-merhûm İsmail Efendi meclis-i ma‘kūd-ı merkūmda mûmâ-ileyh Abdüllatîf Efendi mahzarında ikrâr-ı tâm ve takrîr-i kelâm edip akd-i âtî sudûruna değin yedimde mülk-i mevrûsum olup mahalle-i mezbûrede vâki‘ bir tarafdan hâlâ Mekke-i Mükerreme -şerrefehüma’llâhü te‘âlâ- kadısı olan a‘lemü’l-ulemâ’i’l-izâm efdalü’l-fuzalâ’i’l-fihâm yenbû‘ü’l-efâzıl Ali Efendi sa‘âdet-hâneleri ve ba‘zan Şâhin Beşe b. Abdullah ve ba‘zan Hisar medresesi ve bir tarafdan ba‘zan Mehmed Efendi mülkü ve ba‘zan Nefise Hâtun vakfından olup Sıdıka Emetullah Hâtun tasarrufunda olan menzil ve bir tarafdan ba‘zan Receb Ağa menzili ve ba‘zan merhûm Kasûnîzâde? veresesi mülkleri ve bir tarafdan tarîk-i âm ile mahdûd olup dâhiliyyesinde fevkānî üç bâb oda ve tahtânî iki bâb oda ve bir matbah ve bir câmekân odası ve bir hamam ve iki kiler ve hâriciyyesinin tabaka-i ulyâsında üç bâb oda ve iki sofa ve tabaka-i vustâsında altı bâb oda ve tabaka-i süflâsında iki bâb oda ve bir köşk ve bir mahzen ve bir ahır ve kenîf ve üç su kuyusu ve zât-ı eşcâr-ı müsmire bahçeyi müştemil menzilimi cümle tevâbi‘ ve levâhıkı ve kâffe-i hukūk ve merâfıkı ile tarafeynden îcâb ve kabûlü hâvî bey‘-i kat‘î ile mûmâ-ileyh Abdüllatîf Efendi’ye yedi bin dört yüz esedî guruşa bey‘ ve temlîk ve teslîm ol dahi vech-i meşrûh üzre iştirâ ve temellük ve tesellüm ve kabûl ettiğinden sonra semeni [olan] meblağ-ı mezbûr yedi bin dört yüz esedî guruşu mûmâ-ileyh Abdüllatîf Efendi bana def‘ ve teslîm ben dahi yedinden bi’t-tamâm ve’l-kemâl ahz u kabz eyledim. Mezbûr menzili mahdûd-ı mezkûrda hak ve alâkam kalmadı mûmâ-ileyh Abdüllatîf Efendi’nin mülk-i müşterâsı ve hakk-ı sırfı olmuşdur keyfe mâ yeşâ ve yahtâr mutasarrıf olsun dedikde gıbbe’t-tasdîki’ [31b] ş-şer‘î ve’t-tahkīki’l-mer‘î merkūm Mehmed Ağa’nın li ebeveyn kız karındaşı olup zâtı Rûmî Hâfız Çelebi b. Mehmed ve Ömer Çelebi b. Hüseyin ta‘rîfleriyle mu‘arrefe olan Ayşe Hâtun meclis-i ma‘kūd-ı mezbûrda takrîr-i kelâm edip beni babam müteveffâ-yı mezbûrun terekesinden bi tarîki’t-tehârüci’ş-şer‘î hissemi bundan akdem ahz u kabz etmiş idim hâlâ menzili mezkûrda benim dahi hakkım ve müstahakkım kalmadı dedikde vâki‘ hâli Mevlânâ-yı mezbûr mahallinde tahrîr ba‘dehû ma‘an irsâl olunan Ahmed Çelebi b. el-Hâc Mustafa ile meclis-i şer‘a gelip alâ vukū‘ihî inhâ ve takrîr etmeğin mâ vaka‘a bi’t-taleb ketb olundu. Fi’l-yevmi’l-hâmis aşer min Recebi’l-ferd li sene seb‘a ve tis‘în ve elf.

Şuhûdü’l-hâl: Sâbıkan Şâm-ı dârü’s-selâm kadısı olan Mehmed Efendi, umdetü’l-müderrisînü’l-kirâm Şâfi‘î? Mustafa Efendi, umdetü’l-müderrisînü’l-kirâm sâbıkan Galata kadısı Mustafa Efendi, Mustafa Efendi b. Mehmed Hoca, fahrü’l-müderrisînü’l-kirâm Halil Efendi, Ahmed Efendi İmâm-ı mahalle-i mezbûr, Mustafa Efendi b. Hüseyin, Hüseyin Efendi b. Hasan, Mehmed Çelebi b. Şaban.

(BAB46 - cilt: 19, sayfa: 227 - Hüküm no: 229 - Orijinal metin no: [31a-2])﻿

﻿

﻿

230. Hüküm

Hatib Muhyiddin mahallesindeki icâreteynli enkazlı vakıf arsasının Hacı Yunus b. Mehmed’e ait olduğu

Mine’l-keşşâf Husûs-ı âti’l-beyânın istimâ‘ ve tahrîri iltimâs olunmağın savb-ı şer‘den me’zûnen irsâl olunan Mevlânâ İbrahim Efendi b. Mehmed arsası icâreteyni ma‘lûmeteyn merhûme Aliyye Hâtun vakfından olup mahmiye-i İstanbul’da Hatîb Muhyiddin mahallesinde vâki‘ bir tarafdan Medîne-i Münevvere vakfından Ali Beşe tasarrufunda olan menzil ve bir tarafdan el-Hâc Mustafa mülkü ve bir tarafdan mu‘allimhâne ve bir tarafdan tarîk-i âm ile mahdûd menzile varıp zeyl-i kitâbda muharrerü’l-esâmî [olan] müslimîn huzûrunda akd-i meclis-i şer‘-i Nebevî eyledikde mahalle-i mezbûrede sâkin Ali Beşe b. Ahmed meclis-i ma‘kūd-ı mezbûrda, bi’l-fi‘l mütevellî olan Ali Bey b. Ahmed hâzır olduğu hâlde menzili mezbûra vâzı‘ü’l-yed olan el-Hâc Yunus b. Mehmed mahzarında üzerine da‘vâ ve takrîr-i kelâm edip menzili mezbûrun arsası icâreteyni mezkûreteyn ile Mustafa Beşe b. Abdullah nâm kimesnenin tasarrufunda ve ebniyesi yedinde mülk ve hakkı olup mezbûr Mustafa Beşe bin seksen dokuz senesinde arsa-i mezbûrenin nısfı mu‘takı Osman b. Abdullah ve nısf-ı âharı mu‘takası Ayşe bt. Abdullah’a menzili mezbûr Ali Bey’in izn ve ma‘rifetiyle meccânen ferâğ ve tefvîz ve ebniye-i memlûkenin nısfı mezbûr Osman ve nısf-ı âharını merkūme Ayşe’ye semen-i ma‘lûm ve makbûza bey‘ ve teslîm anlar dahi tefevvüz ve kabûl ve iştirâ ve temellük ve tesellüm eylediklerinden sonra mezbûr Osman bilâ-veled fevt olup menzili mezbûrun arsasında olan nısf hisse-i şâyi‘ası taraf-ı vakf-ı mezbûra âid olmağla zikr olunan nısf hisseyi vakf-ı mezbûr mütevellîsi işbu mezbûr Ali Bey bana îcâr edip ben dahi istîcâr etmiş iken mezbûr el-Hâc Yunus bi gayri hakkın vaz‘-ı yed eder suâl olunsun dedikde gıbbe’s-suâl mezbûr el-Hâc Yunus cevâbında fi’l-hakīka menzili mezbûrun nısf-ı sâbıkına ber vech-i muharrer mutasarrıf olan mezbûr Osman fevt olup verâseti zevce-i metrûke-i mezbûre Ayşe ile velâyet-i itâk cihetinden mu‘takı Hasan Ağa nâm kimesneye münhasıra ve zikr olunan nısf ebniyenin bâlâda tafsîl ve beyân olunan üzre olup lâkin müteveffâ-yı mezbûr Osman’ın mezbûre Ayşe zevcesi olup bilâ-veled fevt oldukda rub‘u mezbûre Ayşe Hâtun’a ve selâse-i erbâ‘ı velâyet-i itâk cihetinden mezbûr Hasan Ağa’ya isâbet ve zikr olunan nısf arsa taraf-ı vakfa âid olmağla mütevellî-i mezbûr Ali Bey arsa-i mezbûrenin nısfının rub‘unu mezbûre Ayşe’ye ve selâse-i erbâ‘ını mezbûr Hasan Ağa’ya taraf-ı vakf-ı mezbûrdan îcâr anlar dahi istîcâr eylediklerinden sonra mezbûr Hasan Ağa dahi ebniye-i mezbûrenin nısfında olan selâse-i erbâ‘ hisse-i şer‘iyyesini semen-i ma‘lûma mezbûre Ayşe’ye bey‘ ve arsasında olan hisse-i merkūmesini müteveffâ-yı mezbûrun izin ve ma‘rifetiyle ferâğ ve tefvîz ol dahi ba‘de’l-iştirâ ve tefevvüz ebniye-i mezbûrenin mecmû‘u irsen ve şirâen mezbûre Ayşe’nin mülkü ve arsanın mecmû‘u hakk-ı müfevvezi iken harîk vâki‘ oldukda menzili mezbûrun ebniyesi bi’l-külliye muhterik olup arsa-i sırfa kaldıkda mezbûr Ayşe Hâtun dahi arsa-i mezbûreyi mütevellî-i mezbûrun izn ve ma‘rifetiyle Ali Dede nâm kimesneye ferâğ ve tefvîz ol dahi ba‘de’t-tefevvüz mezbûr Ali Dede dahi arsa-i mezbûreyi mütevellî-i mezbûrun izniyle bana ferâğ ve tefvîz ben dahi tefevvüz ol vechile hakk-ı müfevvezim olmuşdur deyicek gıbbe’l-istintâk mezbûr Ali Beşe kaziyye merkūm el-Hâc Yunus’un takrîr-i meşrûhu üzre olduğunu ikrâr ve i‘tirâf etmeğin Mevlânâ-yı mezbûr Osman Beşe’yi bî-vech mu‘ârazadan men‘ edip vâki‘ hâli mahallinde tahrîr ba‘dehû ma‘an irsâl olunan Mehmed b. İdris ve Ali b. Bâli ile meclis-i şer‘a gelip alâ vukū‘ihî inhâ ve takrîr etmeğin mâ hüve’l-vâki‘ bi’t-taleb ketb olundu. Fi’l-yevmi’s-sâbi‘ min Recebi’l-ferd li sene seb‘a ve tis‘în ve elf.

Şuhûdü’l-hâl: İmâm Ahmed Efendi b. Ramazan, Ahmed Çelebi b. Memi el-Müezzin, Mehmed b. Hasan, Hüseyin Efendi b. Bayram.

(BAB46 - cilt: 19, sayfa: 228 - Hüküm no: 230 - Orijinal metin no: [31b-1])﻿

﻿

﻿

231. Hüküm

Yeniçeriler 28. Bölük Vakfı mütevellisi Mehmed Ağa b. Mustafa’nın vakıf nâzırlarının vakıf paraya ait muhasebeyi kabul ettiği

Dergâh-ı âlî yeniçerilerinin yirmi sekizinci bölük yoldaşları ve zikr-i âtî vakıflarının beynlerinde nâzırları olan Hasan Odabaşı b. Mustafa ve Ahmed Çelebi b. İsâ ve el-Hâc Ahmed Beşe b. Mehmed ve el-Hâc Ramazan Beşe b. Hasan ve Süleyman Odabaşı b. Ömer ve diğer el-Hâc Ramazan Beşe b. Ali ve el-Hâc Emrullah b. Ahmed ve Receb Odabaşı b. Mehmed ve Bayrakdar Süleyman Beşe b. Musa ve Mahmud Beşe b. Murad nâm kimesneler meclis-i şer‘-i şerîf-i enverde zikr olunan yirmi sekizinci bölüğe mahsûs oda mühimmâtına mevkūfe nukūda bi’l-fi‘l mütevellî olan bâ‘isü hâze’l-kitâb Mehmed Ağa b. Mustafa nâm kimesne mahzarında her biri takrîr-i kelâm ve ta‘bîr ani’l-merâm edip mezbûr Mehmed Ağa vakf-ı mezbûra dört sene mukaddem mütevellî nasb olunmağla asl-ı mâl-ı vakf olan iki yük akçeyi bi’t-tevliyye kabz ve bu âna gelince i‘mâl edip meblağ-ı mezbûrun altmış dört bin akçe ribhi hâsıla olduğu beynimizde muhâsebesin gördüğümüzde zâhir ve mütebeyyin olduğundan sonra merkūm Mehmed Ağa galle-i vakf-ı merkūm olan meblağ-ı mezbûr altmış dört bin akçenin bir def‘a dokuz bin akçesine ve bir def‘a dahi on altı bin akçe ve işbu sene-i mübârekede dahi otuz bin akçe cem‘an elli beş bin akçesine cümlemizin re’y ve ma‘rifetleriyle oda-i mezkûra neferâtı mühimmâtına harc ve sarf edip bâkī dokuz bin akçesi dahi asl-ı [mâl-ı] vakfa zam olunup hâlâ mütevellî-i mezbûr yedinde mâl-ı vakf-ı mezbûr iki yüz dokuz bin akçedir suâl olunup [32a] takrîri tahrîr olunmak matlûbumdur dedikde gıbbe’s-suâl mütevellî-i mersûm kaziyye bâlâda tafsîli mürûr eylediği vech üzre olup mâl-ı vakf-ı mezbûr olan meblağ-ı mezbûr iki yüz dokuz bin akçe hâlâ yedinde olduğunu ikrâr ve i‘tirâf etmeğin hıfzan li’l-makāl mâ vaka‘a bi’t-taleb ketb olundu. Fi’l-yevmi’l-hâmis aşer min Recebi’l-ferd li sene seb‘a ve tis‘în ve elf.

Şuhûdü’l-hâl: El-Hâc Mustafa b. Tevekkül, İbrahim Çelebi b. Ahmed, Ahmed Beşe b. İsa, el-Hâc Ramazan b. Hasan.

(BAB46 - cilt: 19, sayfa: 230 - Hüküm no: 231 - Orijinal metin no: [31b-2])﻿

﻿

﻿

232. Hüküm

Yeniçeriler 28. Bölük Vakfı mütevellisi Mehmed Ağa b. Mustafa’nın vakıf nâzırlarının vakfa ait muhasebeyi kabul ettiği

Dergâh-ı âlî yeniçerilerinin yirmi sekizinci bölüğe mahsûs oda ihtiyârlarından Hüseyin Odabaşı b. Mustafa ve Ahmed Çelebi b. İsâ ve el-Hâc Ahmed b. Mehmed ve el-Hâc Ramazan Beşe b. Hasan ve Süleyman Odabaşı b. Mehmed ve diğer el-Hâc Ramazan Beşe b. Ali ve el-Hâc Emrullah b. Ahmed ve Receb Odabaşı b. Mehmed ve Bayrakdar Süleyman Beşe b. Musa ve Mahmud Beşe b. Murad nâm kimesneler meclis-i şer‘-i şerîf-i enverde oda-i merkūme neferâtının düzenleri mühimmâtı vakfına bi’l-fi‘l mütevellî olan bâ‘isü hâze’l-kitâb Mehmed Ağa b. Mustafa mahzarında her biri takrîr-i kelâm ve bast-ı merâm edip mezbûr Mehmed Ağa târih-i kitâbdan dört sene mukaddem oda-i merkūmenin düzen akçesi nâmına asl-ı nukūd-ı mevkūfesi olan bin dokuz yüz esedî guruşu bi’t-tevliyye kabz ve i‘mâl etmeğin mütevellî-i mezbûrun beynimizde muhâsebesini gördüğümüzde meblağ-ı mezbûrun dört yüz yetmiş guruş ribhi olduğu müte‘ayyin olduğundan sonra mütevellî-i mezbûr meblağ-ı mezbûrun yedinde hüccet nâtık olduğu üzre bir def‘a dokuz yüz guruşunu ve bir def‘a dahi beş yüz otuz guruş ki cem‘an bin dört yüz otuz guruşunu cümlemizin re’y ve ma‘rifetiyle neferât-ı merkūmenin düzenleri mühimmâtına harc ve sarf edip asl-ı mâl ve ribhden yedinde dokuz yüz kırk guruş mevcûd bulunduğu mütehakkik oldukdan sonra merkūm Bayrakdar Süleyman Beşe oda-i mezbûrenin köle muhâfazasında olan neferâtı taraflarından mâl-ı vakf-ı mezbûr olmak üzre beş yüz esedî guruşu dahi getirip mütevellî-i mezbûra teslîm ol dahi kabz ve tesellüm edip hâlâ yedinde olan mâl-ı vakf-ı mezbûr bin dört yüz kırk esedî guruşdur dediklerinde mütevellî-i mezbûr kaziyye minvâl-i meşrûh üzre olup yedinde olan mâl-ı vakf-ı mezbûr vech-i meşrûh üzre elân bin dört yüz kırk guruş olduğunu ikrâr ve i‘tirâf etmeğin hıfzan li’l-makāl mâ vaka‘a bi’t-taleb ketb olundu. Fi’l-yevmi’l-hâmis aşer min Recebi’l-ferd li sene seb‘a ve tis‘în ve elf.

Şuhûdü’l-hâl: El-Hâc Mustafa b. Tevekkül, İbrahim Çelebi b. Ahmed, Ahmed Çelebi b. İsa, Receb Odabaşı.

(BAB46 - cilt: 19, sayfa: 231 - Hüküm no: 232 - Orijinal metin no: [32a-1])﻿

﻿

﻿

233. Hüküm

Mustafa Efendi b. İbrahim’in evini Yusuf Odabaşı b. Abdullah’a satması

Mahmiye-i İstanbul’da Kazasker Mehmed Efendi mahallesinde sâkin olan Mustafa Efendi b. İbrahim meclis-i şer‘-i şerîf-i enverde beşinci cemâ‘at çorbacısı olup hâlâ medîne-i Belgrad’da sâkin bâ‘isü hâze’l-kitâb Ali Ağa b. Abdullah tarafından husûs-ı âti’l-beyâna vekîl olduğu Çukadâr Mustafa Beşe b. Receb ve Ahmed Beşe b. Osman şehâdetleriyle şer‘an sâbit olan Yusuf Odabaşı b. Abdullah mahzarında ikrâr-ı tâm ve takrîr-i kelâm edip yedimde mülk ve hakkım olup mahalle-i mezbûrede vâki‘ bir tarafdan Ahmed Ağa b. Mehmed mülkü ve iki tarafdan Yedekçizâde Mehmed Ağa mülkü ve bir tarafdan tarîk-i âm ile mahdûd bir bâb fevkānî oda ve bir sofa ve bir kenîf ve gasilhâne ve tahtında bir bâb oda ve bir sofa ve bir matbah ve kiler ve havlu ve cüneyne ve kenîfi müştemil mülk menzilimi cümle tevâbi‘ ve levâhıkı ve kâffe-i menâfi‘ ve merâfıkı ile vekîl-i mezbûr Yusuf Odabaşı’ya tarafeynden îcâb ve kabûlü hâvî bey‘-i bâtt-ı sahîh-i şer‘î ile altı yüz elli beş esedî guruşa bey‘ ve teslîm ol dahi ber vech-i muharrer müvekkili için bi’l-vekâle iştirâ ve kabûl ve kabz eylediğinden sonra semeni olan meblağ-ı mezbûr altı yüz elli beş guruşu yedinden bi’t-tamâm ve’l-kemâl ahz u kabz eyledim ba‘de’l-yevm menzili mahdûd-ı mezkûrda benim bir vechile alâkam kalmayıp müvekkili mezbûr Ali Ağa’nın mülk-i müşterâsıdır keyfe mâ yeşâ ve yahtâr mutasarrıf olsun dedikde gıbbe’t-tasdîki’ş-şer‘î mâ vaka‘a bi’t-taleb ketb olundu. Fi’l-yevmi’s-sâdis aşer min Recebi’l-ferd li sene seb‘a ve tis‘în ve elf.

Şuhûdü’l-hâl: Abdullah Çelebi b. Ahmed, Osman Beşe b. Abdullah, Musli Beşe b. Hüseyin, esirci Ali Beşe b. ( ), Mahmud Odabaşı.

(BAB46 - cilt: 19, sayfa: 231 - Hüküm no: 233 - Orijinal metin no: [32a-2])﻿

﻿

﻿

234. Hüküm

Mehmed Ağa b. Ahmed ile ortağı İbrahim Çelebi arasında câri olan ticarette birbirlerine borçlu olmadıkları

Min mümzâtihî Hâlâ Diyârbekir vâlisi olup sefer-i hümâyûna me’mûr olan vezîr-i rûşen-zamîr devletlü silahdâr Hüseyin Paşa hazretlerinin hazînedârı olan zahrü’l-eşbâh Mehmed Ağa b. Ahmed saray-ı kāimmakām-ı hazret-i sadr-ı a‘zamîde ma‘kūd meclis-i şer‘-i âlîde mahrûse-i Bağdad-ı bihişt-âbâd tüccârından olup bi tarîki’l-müsâfire mahmiye-i İstanbul’da Vâlide hanında sâkin hâmil-i hâze’l-kitâb Ağalızâde İbrahim Çelebi mahzarında bi’t-tav‘i’s-sâf ikrâr-ı sahîh-i şer‘î ve i‘tirâf-ı sarîh-i mer‘î kılıp mezkûr İbrahim Çelebi ile târih-i kitâba gelince beynimizde nice bey‘ ü şirâ ve ahz u i‘tâ vâki‘ olmuş idi el-hâletü hâzihî cemî‘ hesâbımız görüp her birimizin âharın zimmetinde ve yedinde bir akçe ve bir habbe hakkı kalmayıp zikr olunan bey‘ ü şirâ ve ahz u i‘tâ ve kefâlet ve havâlât ve bi’l-cümle târih-i kitâb gününe değin cereyân eden mu‘âmelâta müte‘allika âmme-i de‘âvî ve muhâsamât ve eymân ve mütâlebâtdan her birimiz âharı ibrâ-i âmm-ı kātı‘ü’n-nizâ‘la ibrâ ve iskāt eyledik fîmâ ba‘d her birimizin âhar ile bi vechin mine’l-vücûh sebeben mine’l-esbâb da‘vâ ve nizâ‘ımız kalmamışdır dedikde gıbbe’t-tasdîki’ş-şer‘î mâ vaka‘a bi’t-taleb ketb olundu. Fi’l-yevmi’s-sâlis min Recebi’l-ferd li sene seb‘a ve tis‘în ve elf.

Şuhûdü’l-hâl: Es-Seyyid Abdülkerim Çelebi b. Selahaddin, es-Seyyid Mahmud Çelebi b. el-Hamîdî, es-Seyyid Selahaddin Çelebi b. Fethullah, es-Seyyid Ebülleys Çelebi b. Salah, el-Hâc İsmail b. Mehmed, el-Hâc Osman b. Abdullah, el-Hâc Ahmed b. el-Hâc Mehmed es-Seyyâh?, el-Hâc Hüseyin Halîfe, İbrahim Ağa Kapı kethüdâsı.

(BAB46 - cilt: 19, sayfa: 232 - Hüküm no: 234 - Orijinal metin no: [32a-3])﻿

﻿

﻿

235. Hüküm

Veli Ağa’nın vârislerinin Hacı Hüseyin Ağa b. Ramazan’da alacağı kalmadığı

Husûs-ı âti’l-beyânı mahallinde ketb ve terkīm için savb-ı şer‘-i kavîmden bi’l-iltimâs irsâl olunan İmâmzâde Mehmed Efendi b. Mustafa, medîne-i Babadağı’nda zağarcıbaşı oldukdan sonra emr-i Rabbânî birle vedâ‘-ı âlem-i fânî edip verâseti zevce-i menkûha-i metrûkesi umdetü’l-muhadderât Râbia Hanım ile sulbî kebîr oğlu Süleyman Ağa ve sulbiye kebîre kızı Fâtıma Hanım’a münhasıra olan merhûm Veli Ağa’nın mahmiye-i İstanbul’da Ali Paşa-yı Atîk mahallesinde Zincirlikapı nâm mahalde vâki‘ menziline varıp zeyl-i kitâbda mektûbü’l-esâmî müslimîn huzûrlarında akd-i meclis-i şer‘-i Nebevî ettikde mezbûre Râbia Hanım zâtını ma‘rifet-i şer‘iyye ile ârifân olan fazîletlü Hâmid Efendi hazretleri kethüdâları Mehmed Ağa ile Lütfullah Çelebi b. Mehmed ta‘rîfleriyle mu‘arrefe oldukdan sonra meclis-i ma‘kūd-ı mezbûrda, işbu bâ‘isü’l-kitâb umdetü’l-eşbâh ve’l-a‘yân el-Hâc Hüseyin Ağa b. Ramazan mahzarında ikrâr-ı tâm ve takrîr-i kelâm edip zevcim mûmâ-ileyh Veli Ağa mukaddemâ hâl-i hayâtında medyûnundan hakkı mukābelesinde ahz u kabz eylediği iki bin yedi yüz elli bir vakıyye kahveyi mahmiye-i İstanbul’a geldikde kabz ve âhara bey‘ ve kabz-ı semene mezkûr el-Hâc Hüseyin Ağa’yı tarafından vekîl ettikde, ol dahi vekâlet-i mezbûreyi kabûl ve mârrü’z-zikr kahveyi kabz ve dört yüz vakıyyesini bir def‘a üç yüz otuz iki esedî guruşa ve bir def‘a bin altmış üç vakıyyesini sekiz yüz otuz dokuz guruşa ve bir def‘a bâkī bin iki yüz seksen sekiz vakıyyesini bin altmış iki guruşa ki cem‘an iki bin iki yüz otuz üç guruşa ba‘de’l-müzâyede ve inkıtâ‘i’r-rağbe âhara bey‘ ve teslîm ve kabz-ı semen eyledikden sonra merhûm-ı mezbûrun yedinde bey‘a arz olunan sagīr ve kebîr on dört tüfenk ve bir pîş-tahta ve sekiz kitâb ve sekiz kemanını dahi yüz guruşa iştirâ ve kabûl edip min haysi’l-mecmû‘ mezkûr el-Hâc Hüseyin Ağa’nın yed ve zimmetinde olan iki bin üç yüz otuz üç guruşun iki yüz yirmi yedi buçuk guruşu mârrü’z-zikr kahvenin Mudanya’dan hana gelince olan kirâ ve gümrük ve sâir mesârifine ve on guruş bohça semeni ve yetmiş guruş Ömer Efendi yetîmine olan deynine ve iki yüz elli guruşunu yine kendi emriyle evine harçlık ve on beş guruş çukadârı Mustafa’ya ve yirmi guruşu mârrü’z-zikr kahveyi getiren kimesneye harçlık verilip ve mesârif-i mezkûre kendinin dahi hayâtında makbûlü olup mâ‘adâyı kable’l-kabz vefât ettikde, hâlâ mezkûr el-Hâc Hüseyin Ağa ile muhâsebe gördüğümüzde mezbûr el-Hâc Hüseyin Ağa merhûm-ı mezbûrun bin seksen guruş deynini dâyinine emrimiz ile edâ ve yüz elli guruşunu merhûm-ı mezbûrun terekesini tahlîs için Edirne’ye gittiğimde mezbûrdan ahz edip bâkī kalan bin beş yüz on bir guruşun yüz seksen sekiz buçuk guruşu bi’l-irsi’ş-şer‘î benim hisseme isâbet etmekle meblağ-ı mezbûr yüz seksen sekiz buçuk guruşu mezbûr el-Hâc Hüseyin yedinden bi’t-tamâm ve’l-kemâl ahz u kabz edip mârrü’z-zikr kahve semeni ve eşyâ-i mezkûre bahâsından merkūm el-Hâc Hüseyin’de bir akçe ve bir habbe hakkım kalmayıp husûs-ı mezbûra ve sâire müte‘allika âmme-i de‘âvî ve muhâsebât ve eymân ve mütâlebâtdan mezbûr el-Hâc Hüseyin’i ibrâ-i âmm-ı kātı‘ü’n-nizâ‘la ibrâ ve iskāt eyledim ba‘de’l-yevm bi vechin mine’l-vücûh ve sebeben mine’l-esbâb da‘vâ ve nizâ‘ım kalmamışdır dedikde gıbbe’t-tasdîki’ş-şer‘î vâki‘ hâli mezbûr Mehmed Efendi mahallinde ketb ü tahrîr edip ba‘dehû cânib-i şer‘den ma‘an irsâl olunan Mehmed b. Ahmed ve Yusuf b. Abdullah meclis-i şer‘a gelip alâ vukū‘ihî inhâ ve takrîr etmeğin mâ vaka‘a bi’t-taleb ketb olundu. Fî 14 min Receb sene [10]97.

Şuhûdü’l-hâl: Mehmed Efendi Kethüdâ-yı Hâmid Efendi, Hasan Efendi b. Mehmed, Mehmed Efendi b. Ahmed, el-Hâc Mehmed b. Mehmed, Hacı Hasan b. Nasuh, Ahmed Çelebi b. Mustafa, Ahmed b. Mehmed, Lütfullah Çelebi b. Mehmed, Solak Şaban Çelebi b. Ali, Ömer Efendi b. Mustafa, İbrahim Çelebi b. Süleyman, Mehmed Odabaşı b. Ali, üstâd Ali b. Abdullah, Hüseyin Çelebi b. Hasan, Mustafa b. Abdullah, Mustafa b. Abdullah, Müezzin Mehmed Çelebi ve gayruhüm.

(BAB46 - cilt: 19, sayfa: 233 - Hüküm no: 235 - Orijinal metin no: [32b-1])﻿

﻿

﻿

236. Hüküm

Veli Ağa’nın vârislerinin Hacı Hüseyin Ağa b. Ramazan’da alacaklarının kalmadığı

Husûs-ı âti’l-beyânın mahallinde ketb ve terkīmi için cânib-i şerî‘at-i garrâdan bi’l-iltimâs irsâl olunan İmâmzâde Mehmed Efendi medîne-i Babadağı’nda zağarcıbaşı oldukdan sonra emr-i Rabbânî ile vedâ‘-ı âlem-i fânî edip verâseti zevce-i menkûhası Râbia Hanım ile sulbî kebîr oğlu Süleyman Ağa ve kızı Fâtıma Hanım’a münhasıra olan merhûm Veli Ağa’nın mahmiye-i İstanbul’da Ali Paşa-yı Atîk mahallesinde Zincirlikapı nâm mahalde vâki‘ menziline varıp zeyl-i kitâbda mektûbü’l-esâmî olan müslimîn mahzarlarında akd-i meclis eyledikde mezbûre Fâtıma Hâtun zâtını ma‘rifet-i şer‘iyye ile ârifân olan fazîletlü Hâmid Efendi hazretlerinin kethüdâları Mehmed Ağa ve Lütfullah Çelebi b. Mehmed ta‘rîfleriyle mu‘arrefe oldukdan sonra meclis-i ma‘kūd-ı mezbûrda, işbu hâmilü’l-kitâb Hacı Hüseyin Ağa b. Ramazan mahzarında ikrâr-ı tâm edip babam mûmâ-ileyh Veli Ağa mukaddemâ hayâtında medyûnundan hakkı mukābelesinde ahz ettiği iki bin yedi yüz elli bir vakıyye kahveden İstanbul’a geldikde kabz ve âhara bey‘ ve kabz-ı semene mezkûr Hacı Hüseyin Ağa’yı tarafından vekîl ettikde, ol dahi kabûl ve mârrü’z-zikr kahveyi kabz ve âhara bir def‘ada dört yüz vakıyyesini üç yüz otuz iki guruşa ve bir def‘a bin altmış üç vakıyyesi sekiz yüz otuz dokuz guruşa ve bir def‘a dahi bâkī bin iki yüz seksen sekiz vakıyyesi bin altmış iki guruşa ki cem‘an iki bin iki yüz otuz üç guruşa ba‘de’l-müzâyede ve inkıtâ‘i’r-rağbet bey‘ ve kabz-ı semen eylediğinden sonra merhûm-ı mezbûrun yedinde bey‘a arz olan sagīr ve kebîr on dört tüfenk ve bir tencere ve sekiz kitâb ve sekiz kemanını dahi yüz guruşa iştirâ ve kabûl edip min haysi’l-mecmû‘ mezkûr Hacı Hüseyin Ağa’nın yed ve zimmetinde olan iki bin üç yüz otuz üç guruşun iki yüz yirmi yedi buçuk guruşu mârrü’z-zikr [33a] kahvenin Mudanya’dan hana gelince olan kirâ ve gümrük ve sâir mesârifine ve on guruş bohçasına ve yetmiş guruş Ömer Efendi zimmetinde olan deynine ve iki yüz elli guruşu yine kendi emriyle evine harçlık ve on beş guruşu hazînedârı Mustafa’ya ve yirmi guruşu mârrü’z-zikr kahveyi getiren kimesneye harçlık verilip ve mesârif-i mezkûre kendinin dahi hayâtında makbûlü olup mâ‘adâyı kable’l-kabz vefât ettikde hâlâ mezkûr el-Hâc Hüseyin Ağa ile muhâsebe gördüğümüzde mezbûr Hacı Hüseyin Ağa merhûm-ı mezbûrun seksen guruş deynini dâyinine emrim ile edâ ve yüz elli guruşu merhûm-ı mezbûrun terekesinden tahlîs için Edirne’ye vâlidem mezbûra gittiğinde mezbûrdan ahz edip bâkī kalan bin beş yüz on bir guruşun yüz seksen sekiz buçuk guruşu bi’l-irsi’ş-şer‘î vâlidem mezbûreye dört yüz kırk guruşu bana isâbet etmekle hâlâ meblağ-ı mezbûr dört yüz kırk guruşun mezbûr el-Hâc Hüseyin Ağa işbu meclisde bana teslîm ben dahi bi’t-tamâm ahz u kabz edip mârrü’z-zikr kahve ve eşyâ-i mezkûre bahâsından mezbûr Hacı Hüseyin Ağa’da bir akçe ve bir habbe hakkım kalmayıp husûs-ı mezbûra ve sâire müte‘allika cemî‘ da‘vâdan mezbûr Hacı Hüseyin Ağa’yı ibrâ-i âmm-ı kātı‘ü’n-nizâ‘ ile ibrâ ve iskāt eyledim min ba‘d bi vechin mine’l-vücûh ve sebeben mine’l-esbâb da‘vâ ve nizâ‘ım kalmadı dedikde gıbbe’t-tasdîki’ş-şer‘î vâki‘ hâli mezbûr Mehmed Efendi mahallinde ketb ü tahrîr edip ba‘dehû cânib-i şer‘den ma‘an ba‘s olunan Mehmed b. Ahmed ve Yusuf b. Abdullah ile meclis-i şer‘a gelip inhâ ve takrîr etmeğin mâ vaka‘a bi’t-taleb ketb olundu. Fî 14 min Recebi’l-ferd sene [10]97.

Şuhûdü’l-hâl: Es-Sâbıkūn.

(BAB46 - cilt: 19, sayfa: 234 - Hüküm no: 236 - Orijinal metin no: [32b-2])﻿

﻿

﻿

237. Hüküm

Haham Mosi v. Kerson’un borcunu oğlu ve kefili Kerson’un ödemesi

Min mümzâtihî Mahmiye-i İstanbul’da Elvanzâde mahallesi sükkânında iken bundan akdem vefât eden Sâlih Ağa b. Fazlullah’ın verâseti zevce-i metrûkesi Fâtıma bt. Mustafa ile sulbî kebîr oğlu Süleyman ve kebîre kızı Hatice’ye münhasıra olduğu şer‘an sâbit ve mütehakkik oldukdan sonra mezbûre Hatice’nin zevci ve tarafından husûs-ı âti’l-beyâna vekîl olup zât-ı mezbûreyi ma‘rifet-i şer‘iyye ile ârifân olan es-Seyyid İslâm Çelebi b. es-Seyyid Mustafa ve Ali Ağa b. Ömer şehâdetleriyle şer‘an vekâleti sâbit olan işbu bâ‘isü’l-kitâb es-Seyyid Abdullah Efendi b. İslâm meclis-i şer‘-i şerîf-i enverde Havâss-ı Refî‘a kazâsı müzâfâtından Hasköy’de sâkin iken bunda akdem hâlik olan Haham Mosi v. Kerson nâm yahudinin kebîr oğlu Kerson nâm yahudi muvâcehesinde bi’l-vekâle üzerine da‘vâ ve takrîr-i kelâm edip müteveffâ-yı mezbûr Sâlih Ağa’nın merkūm Haham Mosi zimmetinde işbu deyn temessükü nâtık olduğu üzre cihet-i karz-ı şer‘îden bin esedî guruş ile yedinden müşterâ ve makbûz beynlerinde ilm-i şer‘î ile ma‘lûm bir samur kürk semeninden hakkı yüz otuz iki esedî ki cem‘an bin yüz otuz iki esedî hakkı olup meblağ-ı mezbûra oğlu mezkûr Kerson emr ve kabûlü hâvî kefâlet-i sahîha-i şer‘iyye ile kefîl olduğundan sonra meblağ-ı mezbûru kable’l-ahz mezkûr Sâlih Ağa vefât edip meblağ-ı mezbûrdan üç yüz yirmi yedi buçuk esedî guruşu bi’l-irsi’ş-şer‘î mezkûre Hatice’ye isâbet eylediğinden sonra mezbûr Haham Mosi meblağ-ı mezbûrun bi’d-defe‘ât yüz yetmiş üç buçuk guruşunu bana edâ ve teslîm ben dahi bi’l-vekâle ahz u kabz edip bâkī yüz elli üç buçuk guruşu kable’l-edâ mezkûr Mosi dahi hâlik olmağın hâlâ mezkûr Kerson’a suâl olunup meblağ-ı bâkī-i mezbûru bi hükmi’l-kefâle bana edâ ve teslîme tenbîh olunması matlûbumdur dedikde gıbbe’s-suâl mezbûr Kerson cevâbında babası hâlik-i mezbûrun merkūm Sâlih Ağa’ya cihet-i karz-ı şer‘îden olan bin guruş deynine emriyle kefîl olmağla müdde‘î-i mezbûrun hisse-i mezbûreden kabzına i‘tirâf eylediği yüz yetmiş üç buçuk guruşdan mâ‘adâ yüz sekiz buçuk guruş hâlâ bi hükmi’l-kefâle müvekkile-i mezbûreye edâsı lâzım deyni olduğunu ikrâr kürk bahâsından olan yüz otuz iki guruşu kefâletini inkâr edicek müdde‘î-i mezbûrdan müdde‘âsını mübeyyine beyyine taleb olundukda isbât-ı beyyine için istimhâl etmeğin mehil-i şer‘î birle imhâl olundukdan sonra i‘tirâfı üzre müvekkile-i mezbûrenin hissesinden bâkī kalan meblağ-ı mezbûr on sekiz buçuk esedî guruşu müdde‘î-i mezbûra bi hükmi’l-kefâle edâya mezbûr Kerson’a tenbîh olunup mâ hüve’l-vâki‘ bi’t-taleb ketb olundu. Fi’l-yevmi’s-sâdis aşer min Recebi’l-ferd li sene seb‘a ve tis‘în ve elf.

Şuhûdü’l-hâl: Es-Seyyid İsmail b. es-Seyyid Mustafa, el-Hâc Ahmed b. Ali, Ali Ağa b. Ömer, İbrahim Çelebi b. Ahmed, el-Hâc Mustafa b. Tevekkül.

(BAB46 - cilt: 19, sayfa: 235 - Hüküm no: 237 - Orijinal metin no: [33a-1])﻿

﻿

﻿

238. Hüküm

Mahmud Efendi b. Yahya’nın Beyzâde’nin fazladan topladığı avârız bedelini geri alan vekili Receb Ağa b. Hasan’da alacağı kalmadığı

Fi’l-asl vilâyet-i Anadolu’da Göyni kazâsına tâbi‘ Virankavak nâm karye ahâlîsinden olup medîne-i Üsküdar’da Sultantepesi nâm mahallede mütemekkin olan Mahmud Efendi b. Yahya meclis-i şer‘-i şerîf-i enverde bâ‘isü hâze’l-kitâb Receb Ağa b. Hasan mahzarında bi tav‘ihî ikrâr-ı tâm ve takrîr-i kelâm edip kazâ-i mezbûrun ma‘lûmü’l-esâmî ve mahsûrü’l-eşhâs re‘âyânın bin doksan beş senesinde üzerlerine edâsı lâzım avârız bedelini fermân-ı âlîşân ile cem‘ ve tecemmü‘ü ile me’mûr olan Beyzâde nâm kimesne fermândan ziyâde bi gayri hakkın makbûz olan yüz yirmi esedî guruşu mahmiye-i İstanbul’da mezbûr Beyzâde’den taleb ve da‘vâ ve ahz u kabza ve kendilere îsâle ve kabz ve îsâl mütevakkıf olduğu umûrun küllîsine taraflarından beni mukaddemâ vekîl ve nâib-i menâb nasb ve ta‘yîn ben dahi vekâlet-i mezbûreyi ba‘de’l-kabûl meblağ-ı mezbûr yüz yirmi guruşu mezbûr Beyzâde’den mahmiye-i mezbûrede taleb ve da‘vâ ve ahz u kabz eylediğimden sonra bi tarîki’l-emâne merkūm Receb Ağa yedine def‘ ve teslîm ol dahi ahz u kabz etmiş idi hâlâ meblağ-ı mezbûru bana red ve teslîm ben dahi ashâbına îsâl [33b] için tamâmen ahz u kabz eyledim merkūm Receb Ağa yedinde ve zimmetinde meblağ-ı mezbûr yüz yirmi guruşdan bir akçe ve bir habbe bâkī kalmadı dedikde gıbbe’t-tasdîki’l-mu‘teber vâki‘ hâli hıfzan li’l-makāl ketb ü tahrîr ve yed-i tâlibe vaz‘ [def‘] olundu. Fi’l-yevmi’s-sâdis ve’l-ışrîn min Cemâziyelevvel li sene seb‘a ve tis‘în ve elf.

Şuhûdü’l-hâl: Süleyman [b.] İbrahim, Mehmed Efendi b. Mehmed, Ahmed b. İbrahim, Mehmed Çavuş b. Musli, Hüseyin b. Mustafa.

(BAB46 - cilt: 19, sayfa: 237 - Hüküm no: 238 - Orijinal metin no: [33a-2])﻿

﻿

﻿

239. Hüküm

Mehmed Çelebi b. Ali b. Abdullah’ın Avak v. Araton’dan alacağını vekili Ahmed Efendi b. Abdurrahman’ın tahsil ettiği

Vilâyet-i Anadolu’da Alâiye kazâsına tâbi‘ Seydî Mahmud nâm karye sükkânından Mehmed Çelebi b. Ali b. Abdullah tarafından husûs-ı âti’l-beyâna vekîl olduğu karye-i mezbûre ahâlîsinden olup mahmiye-i İstanbul’da Hüseyin Efendi hanında müsâfiren sâkin Ahmed Efendi b. Mustafa ve Yusuf Efendi b. Mehmed şehâdetleriyle şer‘an sâbit olup hân-ı mezkûrda sâkin Ahmed Efendi b. Abdurrahman meclis-i şerîf-i enverde bâ‘isü’l-vesîka Avak v. Araton nâm zimmî muvâcehesinde ikrâr ve takrîr-i kelâm edip müvekkili mezbûr Mehmed Çelebi’nin merkūm Avak zimmetinde yedinden müşterâ ve makbûz bir re’s işbu kır bârgir semeninden otuz guruş ve âhar bir tokası onar esedî guruşa olmak üzre yedi toka harîr semeninden yetmiş esedî guruşunu cem‘an işbu yedinde olan hüccet-i şer‘iyye nâtık olduğu üzre hükm-i şer‘î lâhık olan yüz esedî guruşu mezbûr Avak yedinden bi’l-vekâle tamâmen ahz u kabz eyledim ba‘de’l-yevm müvekkili mezbûr Ahmed Efendi’nin zikr olunan bârgir ve harîr semenlerinden bir akçe ve bir habbe hakkı bâkī kalmadı dedikde gıbbe’t-tasdîki’ş-şer‘î mâ vaka‘a bi’t-taleb ketb olundu. Fi’l-yevmi’r-râbi‘ min Recebi’l-ferd li sene seb‘a ve tis‘în ve elf.

Şuhûdü’l-hâl: El-Hâc Mustafa b. Tevekkül, İbrahim Çelebi b. Ahmed, Mehmed Çelebi b. İdris, Mahmud b. Hasan, Hüseyin b. Mustafa.

(BAB46 - cilt: 19, sayfa: 237 - Hüküm no: 239 - Orijinal metin no: [33b-1])﻿

﻿

﻿

240. Hüküm

Kapıcı Şaban Bey’in ev ve bağ hisselerini kardeşi Ümmügülsüm’e satması

Min mümzâtihî Mahmiye-i İstanbul’da Kadı çeşmesi kurbunda vâki‘ Yarhisarî Mustafa Efendi mahallesi sâkinlerinden hayâtında sâbıkan atebe-i aliyyede küçük defterdâr olup bundan akdem medîne-i Edirne’de fevt olan merhûm Receb Efendi b. el-Hâc Ahmed’in verâseti zevce-i metrûkesi Ümmügülsüm Hâtun bt. Mehmed ile li eb er karındaşı olan kapıcı Şaban Bey’e münhasıra olduğu şer‘an zâhir ve sâbit oldukdan sonra mezbûr Şaban Bey meclis-i şer‘-i şerîf-i enverde merkūm Ümmügülsüm Hâtun mahzarında ikrâr ve takrîr-i kelâm edip vilâyet-i Anadolu’da Mihaliç kazâsında Karasu nâm karyede vâki‘ lede’l-ahâlî ve’l-cîrân müteveffâ-yı mezbûr Receb Efendi’ye intimâ’ ile tahdîd ve tavsîfden müstağnî dâhiliyyesinde fevkānî bir bâb oda ve tahtında bir kiler ve bir matbah ve bir sagīr kiler ve bir buzağı ahırı ve iki fırın ve bir su kuyusu ve bir kebîr at ahırı ve bir sâha ve hâriciyyesinde tahtânî bir bâb oda ve önünde bir sofa ve bir kebîr öküz ahırı ve sundurma ve havlu ve bir su sığırı ahırı ve bir mikdâr bahçeyi müştemil çiftlik ta‘bîr olunur menzil ve çiftlik-i mezbûr içinde mevcûd yedi re’s su sığırı öküzü ve bir çift kara sığır öküzü ve bir camus ineği ve bir düğe ve iki erkek malağı ve on yedi aded kara sığır ineği ve beş re’s kara sığır düğesi ma‘a buzağı ve üç re’s bârgir ve on saban demiri ve iki cedîd tava ve sekiz tencere ve dört aded pekmez tavası ve altı tencere ve iki tepsi ve bir kebîr kazgan ve bir bakraç ve bir vasat kazgan ve bir tava ve iki balta ve beş kazma ve on tırpan ve üç kütük kazması ve beş bel ve iki şırahâne ve üç anbar ve sekiz aded çuval ve dört köhne kilim ve bir vasat kaliçe ve iki beledî yastık ve iki sagīr yastık ve bir sahan ve iki aded sacayak ve iki re’s kısrak ve üç re’s tay ve müntefe‘un-bih yüz yirmi keyl mezrû‘ buğday ve kırk keyl müntefe‘un-bih mezrû‘ arpa ve yedi keyl müntefe‘un-bih mezrû‘ nohut ve kezâlik müntefe‘un-bih sekiz keyl mezrû‘ burçak ve bir keyl müntefe‘un-bih mezrû‘ mercimek ve bağ-ı cedîd demekle ma‘rûf bir dönüm bağı ve Garibce? bağı demekle ma‘rûf iki dönüm bağ ve Abdal bağı demekle ma‘rûf bir dönüm bağ ve [İ]brahim Kethüdâ bağı demekle meşhûr nısf dönüm bağ ve harâbe müşrif bir kıt‘a bağ ve İncirli bağı demekle ma‘rûf kezâlik bir kıt‘a bağ ki dört sehmden bana isâbet ve intikāl eden üç sehm-i şâyi‘imi safka-i vâhide ile mezbûre Ümmügülsüm Hâtun’a altı yüz on üç kıt‘a esedî guruşa bey‘ ve teslîm ol dahi iştirâ ve tesellüm ve kabûl ve semeni olan meblağ-ı mârrü’l-vasf altı yüz on üç kıt‘a esedî guruşu yedinden bi’t-tamâm ve’l-kemâl alıp kabz edip mahallinde zabt ve tasarrufa merkūm Ümmügülsüm Hâtun’u taslît eyledim dedikde gıbbe’t-tasdîki’l-mu‘teber merkūm kapıcı Şaban Bey meclis-i şer‘î enverde mezbûre Ümmügülsüm Hâtun muvâcehesinde i‘âde-i kelâm edip mûrisim müteveffâ-yı merkūmun terekesine müte‘allika cemî‘ de‘âvî ve mütâlebât ve eymân ve muhâsamâtdan her biriniz âharın zimmetini ibrâ ve iskāt eyledik dedikde gıbbe’t-tasdîki’ş-şer‘î mâ hüve’l-vâki‘ bi’l-ibtigā ketb olundu. Fi’l-yevmi’l-hâmis aşer min Recebi’l-ferd li sene seb‘a ve tis‘în ve elf.

Şuhûdü’l-hâl: Müftüzâde eş-Şeyh Mehmed Efendi, İbrahim Ağa el-Mübâşir, Mehmed Efendi b. Receb, el-Hâc Yusuf b. Murad, Mustafa Çelebi b. Şaban, Musli Bey Kapıcı, Ahmed Beşe b. Ali el-Attâr, Mehmed Efendi b. Sefer el-Kâtib Efendi, fahrü’l-eşbâh Ahmed Ağa b. ( ) Kethüdâ, Ahmed Efendi b. Mehmed Efendi, Mustafa b. Murtaza, Yusuf b. Abdülmennân, el-Hâc Yusuf el-Hayyât, Osman Efendi el-Kadı, Mehmed Halîfe el-Müezzin bi mahalle-i merkūm, Ahmed Bey Saka-i Dîvân-ı âlî.

(BAB46 - cilt: 19, sayfa: 238 - Hüküm no: 240 - Orijinal metin no: [33b-2])﻿

﻿

﻿

241. Hüküm

Seyyid Hasan Efendi b. Seyyid Mustafa’nın menzilini bey‘ bi’l-istiğlâl yoluyla Muîd Ahmed Efendi Vakfı’na sattığı

Husûs-ı âti’l-beyânı mahallinde ketb ü tahrîr için bi’t-taleb savb-ı şer‘-i şerîf-i enverden Mevlânâ Ahmed Efendi irsâl olunup ol dahi umdetü’l-kuzât sâbıkan Menûf? kadısı olan es-Seyyid Hasan Efendi b. es-Seyyid Mustafa’nın mahmiye-i İstanbul’da Gül Câmi‘i mahallesinde sâkin olduğu menzile varıp zeyl-i sahîfede muharrerü’l-esâmî olan müslimîn huzûrunda akd-i meclis-i şer‘-i mübîn eyledikde merkūm es-Seyyid Hasan Efendi meclis-i ma‘kūd-ı merkūmda merhûm Mu‘îd Ahmed Efendi vakfına kāimmakām-ı mütevellî olduğu nehc-i şer‘î üzre sâbit olan, işbu bâ‘isü hâzihi’l-vesîka Abdi Efendi b. Ahmed mahzarında ikrâr-ı tâm ve takrîr-i kelâm edip yedimde mülküm olan işbu bir tarafdan Mehmed Çelebi veresesi mülkleri [34a] ve bir tarafdan câmi‘-i şerîf cidârı ve bir tarafdan ba‘zan Medîne-i Münevvere vakfı ve bir tarafdan tarîk-i âm ile mahdûd hâriciyye ve dâhiliyye büyût-ı adîdeyi müştemil menzilimi cümle tevâbi‘ ve levâhıkıyla bi tarîki’l-istiğlâl merkūm Abdi Efendi’ye bin kıt‘a esedî guruşa bey‘ ve teslîm ol dahi ber vech-i muharrer iştirâ ve tesellüm ve kabûl ettiğinden sonra semeni olan meblağ-ı mezbûr bin guruşu merkūm Abdi Efendi mâl-ı vakf-ı mezbûrdan bana def‘ ve teslîm ben dahi yedinden tamâmen ahz u kabz ettiğimden sonra merkūm Abdi Efendi menzili mezkûru gıbbe’t-tahliyyeti’ş-şer‘î ve’t-tekābuzi’l-mer‘î senesi yüz ellişer guruşa olmak üzre târih-i kitâbdan iki seneye değin üç yüz esedî guruşa bana îcâr ve teslîm ben dahi istîcâr ve kabûl eyledim dedikde gıbbe’t-tasdîki’l-mu‘teberi’l-vicâhî zümre-i tüccârdan Emrullah Çelebi b. el-Hâc Cafer menzili mezbûrun ancak derkine ve mezbûr es-Seyyid Hasan Efendi’nin sulbî kebîr oğlu Mehmed Çelebi meblağ-ı mezbûr ile ücret-i merkūme ki cem‘an bin üç yüz guruşu tarafından emr ve kabûlü hâviye kefâlet-i sâbite ile kefîl oldukdan sonra mezbûr es-Seyyid Hasan Efendi meclis-i ma‘kūd-ı merkūmda i‘âde-i kelâm edip eğer cem‘an meblağ-ı mezbûr bin üç yüz guruşu mütevellî-i merkūma edâ edemezsem menzili mezbûru semen-i misli ile âhara bey‘ ve kabz-ı semene ve semen-i mezbûrdan deyn-i mezbûru edâya ve fazlası kalırsa bana îsâle vekâlet-i devriyye ile işbu hâzır bi’l-meclis Nuh Efendi b. Musa nâm kimesneyi tarafımdan vekîl nasb ve ta‘yîn eyledim dedikde mezbûr Nuh Efendi dahi vekâlet-i mezbûreyi kabûl etmeğin husûs-ı mezkûru Mevlânâ-yı mezbûr mahallinde tahrîr ve ma‘an irsâl olunan Mustafa b. Mehmed ile meclis-i şer‘a gelip alâ vukū‘ihî inhâ ve takrîr etmeğin mâ vaka‘a bi’t-taleb ketb olundu. Fi’l-yevmi’l-hâmis aşer min Cumâdelâhire li sene seb‘a ve tis‘în ve elf.

Şuhûdü’l-hâl: Umdetü’l-müderrisînü’l-kirâm Çivizâde Abdullah Efendi, umdetü’l-kuzât Kethüdâzâde Abdurrahman Efendi, umdetü’l-müderrisînü’l-kirâm sâbıkan nakīb dâmâdı Muharrem Efendi.

(BAB46 - cilt: 19, sayfa: 239 - Hüküm no: 241 - Orijinal metin no: [33b-3])﻿

﻿

﻿

242. Hüküm

Hüseyin Çelebi b. Mehmed Efendi’nin vârislerine intikal eden mülkün Ayşe bt. Ali’ye satılması

Husûs-ı âti’l-beyânın mahallinde ketb u tahrîri iltimâs olunmağın savb-ı şer‘den irsâl olunan Mevlânâ Ahmed Efendi b. Yusuf Halîfe mahmiye-i İstanbul’da Abdi Subaşı mahallesi sâkinlerinden iken bundan akdem vefât eden Hüseyin Çelebi b. Mehmed Efendi’nin menziline varıp huzûr-ı müslimînde akd-i meclis-i şer‘-i Nebevî eyledikde müteveffâ-yı mezbûrun verâseti vâlidesi Safiye bt. Abdullah nâm hâtun ile li ebeveyn kız karındaşı Halime’ye ve li üm karındaşları Mehmed ve Ayşe ibney el-Hâc Ahmed Ağa’ya münhasıra olup ba‘dehû mezbûre Ayşe dahi fevt olup verâseti vâlidesi mezbûre Safiye ile babası mezbûr el-Hâc Ahmed Ağa’ya münhasıra ve tashîh-i mes’eleleri bi tarîki’l-münâsahati’ş-şer‘iyye on sekiz sehimden olup sihâm-ı mezbûreden dört sehimi vâlidesi mezbûre Safiye Hâtun’a ve dokuz sehimi mezbûre Halime’ye ve üç sehimi mezbûr Mehmed’e ve iki sehimi babası mezbûr el-Hâc Ahmed Ağa’ya isâbet eylediği şer‘an mütehakkik oldukdan sonra mezbûr el-Hâc Ahmed Ağa b. Mehmed asâleten ve zevcesi mezbûre Safiye ve Halime taraflarından husûs-ı âti’l-beyâna vekîlleri olduğu Süleyman Efendi b. Abdullah ve Hüseyin b. Hasan nâm kimesneler şehâdetleriyle sâbit olmağla vekâleten ve oğlu mezbûr Mehmed sagīr olmağla velâyeten meclis-i ma‘kūd-ı mezbûrda, yine mahalle-i mezbûre sâkinelerinden Ayşe bt. Ali nâm hâtun mahzarında asâleten ve vekâleten ve velâyeten ikrâr-ı tâm ve takrîr-i kelâm edip müteveffâ-yı mezbûr Hasan Çelebi’nin terekesinden olup mahalle-i mezbûrede vâki‘ bir tarafdan mezbûre Ayşe Hâtun mülkü ve iki tarafdan merhûm Mehmed Efendi veresesi mülkleri ve bir tarafdan tarîk-i âm ile mahdûd bir bâb tahtânî oda ve bir mikdâr yer ta‘bîr olunur arsa ve bir mikdâr havluyu müştemil mülk-i mevrûsumuzu cemî‘ tevâbi‘ ve levâhıkı ile mezbûre Ayşe Hâtun’a tarafeynden îcâb ve kabûlü hâvî bey‘-i bâtt-ı sahîh-i şer‘î ile yüz elli kıt‘a esedî guruşa bey‘ ve teslîm ol dahi minvâl-i muharrer üzre iştirâ ve kabûl eyledikden sonra semeni olan meblağ-ı mezbûr elli kıt‘a esedî guruşu mezbûre Ayşe Hâtun yedinden bi’l-asâle ve bi’l-vekâle ve bi’l-velâye ahz u kabz eyledim ba‘de’l-yevm menzili mahdûd-ı mezkûr mezbûre Ayşe Hâtun’un mülk-i müşterâsıdır keyfe mâ yeşâ ve yahtâr mutasarrıfe olsun dediklerinde gıbbe’t-tasdîki’ş-şer‘î vâki‘ hâli Mevlânâ-yı mezbûr mahallinde tahrîr ba‘dehû ma‘an ba‘s olunan Receb Beşe b. Ramazan ile meclis-i şer‘a gelip alâ vukū‘ihî haber vermeleriyle mâ vaka‘a bi’t-taleb ketb olundu. Hurrire fi’l-yevmi’t-tâsi‘ min Recebi’l-ferd li sene seb‘a ve tis‘în ve elf.

Şuhûdü’l-hâl: Hasan Efendi b. Mehmed, Veli Efendi b. Ahmed, el-Hâc Osman b. Receb, Süleyman Efendi b. Abdullah, Hüseyin Çelebi b. Hasan.

(BAB46 - cilt: 19, sayfa: 240 - Hüküm no: 242 - Orijinal metin no: [34a-1])﻿

﻿

﻿

243. Hüküm

Musa Beşe b. Süleyman’ın borcunu kefili olan oğlu Mustafa Çelebi’nin ödemesi gerektiği

Mahmiye-i İstanbul’da vâki‘ keresteci el-Hâc Mahmud ve Hasan Ağa ve Şeyh Mehmed Efendi vakıflarına bi’l-fi‘l mütevellî olan işbu bâ‘isü’l-kitâb Mustafa Çelebi b. el-Hâc Ahmed meclis-i şer‘-i şerîf-i enverde Mustafa Çelebi nâm kimesne mahzarında bi’t-tevliyye üzerine da‘vâ ve takrîr-i kelâm edip mezbûr Mustafa Çelebi’nin babası olup bundan akdem vefât eden yine mahmiye-i mezbûreden Veled-i Karabaş mahallesinde sâkin Musa Beşe b. Süleyman bin doksan üç senesi Cumâdelâhiresi’nin selhinde hâl-i hayât ve kemâl-i âfiyetinde mahalle-i mezbûrede vâki‘ bir tarafı Mustafa b. Süleyman mülkü ve bir tarafı Mehmed Çelebi mülkü ve tarafeyni tarîk-i âm ile mahdûd mülk menzilimi benden mukaddem evkāf-ı mezkûreye mütevellî olan el-Hâc Mehmed b. Abdurrahman nâm kimesneye üç yüz esedî guruşa bi tarîki’l-istiğlâl bey‘ ve teslîm mezbûr el-Hâc Mehmed dahi evkāf-ı mezkûre mâllarıyla bi’t-tevliyye iştirâ ve kabûl ve kabz edip semeni olan meblağ-ı mezbûr üç yüz guruşu bi’t-tevliyye mezbûr yedinden tamâmen ahz u kabz eyledikden sonra yine mezbûr el-Hâc Mehmed menzili mezbûru ba‘de’t-tahliyyeti’ş-şer‘iyye ve’t-tekābuzi’l-mer‘î târih-i mezkûrdan üç sene tamâmına değin her senesi kırk beşer esedî guruşdan cem‘an yüz otuz esedî guruşa mezbûr Musa Beşe’ye îcâr ve teslîm ol dahi istîcâr ve kabûl ve kabz eyledikde oğlu işbu mezbûr Mustafa Çelebi asl-ı mâl-ı mezbûr ile ücret-i mezkûreyi ahz u kabûlü hâvî kefâlet-i sahîha-i şer‘iyye ile kefîl olup hattâ târih-i mezbûrda Davudpaşa mahkemesinde nâibü’ş-şer‘i’ş-şerîf olan Abdülbâkī Efendi huzûrunda her biri husûs-ı mezbûru ikrâr ve hüccet-i şer‘iyye tahrîr olundukdan sonra [34b] mezbûr Musa Beşe deyn-i mezbûru kable’l-edâ fevt olup ve mezkûr el-Hâc Mehmed dahi tevliyyeti mezkûreden azl ve yerine ben mütevellî olup beni tevkîl ve ihâle etmeğin mezbûr Mustafa Çelebi’ye suâl olunup hâlâ asl-ı mâl-ı mezbûr üç yüz guruşu bi hükmi’l-kefâle bana edâ ve teslîm[e] mezbûr Mustafa Çelebi’ye tenbîh olunmak matlûbumdur deyû mazmûnu min külli’l-vücûh takrîr-i meşrûhuna mutâbık hüccet-i şer‘iyye dahi ibrâz etmeğin gıbbe’s-suâl mezbûr Mustafa Çelebi kefâlet-i mezkûreyi inkâr edicek müdde‘î-i mezbûrdan müdde‘âsına beyyine taleb olundukda zeyl-i hüccet-i mezkûrede mektûbü’l-esâmî olan müslimînden İmâm Mehmed Efendi b. Mahmud ve Mehmed Çelebi b. Osman ve el-Hâc Ali b. Abdullah nâm kimesneler li ecli’ş-şehâde meclis-i şer‘a hâzırûn olup isre’l-istişhâd fi’l-vâki‘ işbu mezkûr Mustafa Çelebi’nin babası olup bundan akdem vefât eden mezbûr Musa Beşe b. Süleyman târih-i mezkûrda hâl-i hayâtında müdde‘î-i mezbûrdan mukaddem vakf-ı mezbûra mütevellî olan mezkûr el-Hâc Mehmed Ağa’ya hudûd-ı mezkûre ile mahdûd olan mülk menzilini üç yüz guruşa bi tarîki’l-istiğlâl bey‘ ve teslîm ve kabz ve semen-i mezkûr edip üç sene tamâmına değin ber vech-i mastûr yüz otuz guruşu ba‘de’t-tahliyye istîcâr ettikde, oğlu işbu Mustafa Çelebi asl-ı mâl-ı mezbûr ve ücrete bizim huzûrumuzda emr ve kabûlü hâvî kefâlet-i sahîha-i şer‘iyye ile kefîl olmuş idi biz bu husûsa bu vech üzre şâhidleriz şehâdet dahi ederiz deyû her biri edâ-i şehâdet eylediklerinde gıbbe’t-ta‘dîl ve’t-tezkiyye şehâdetleri makbûle olmağın mûcebiyle ba‘de’l-hükm asl-ı mâl-ı mezbûr üç yüz guruşu vakf için mütevellî-i mezbûra edâ ve teslîme mezbûr Mustafa Çelebi’ye tenbîh olunup mâ vaka‘a bi’t-taleb ketb olundu. Fî evâsıtı Recebi’l-ferd li sene seb‘a ve tis‘în ve elf.

Şuhûdü’l-hâl: İbrahim Çelebi b. Ahmed, el-Hâc Mustafa b. Tevekkül, Mehmed b. İdris, Ali b. Bâli, Ebûbekir Çelebi b. Abdi.

(BAB46 - cilt: 19, sayfa: 241 - Hüküm no: 243 - Orijinal metin no: [34a-2])﻿

﻿

﻿

244. Hüküm

Seyyid Süleyman b. Mustafa’nın Hacı Musli b. Abdullah’a borçlu olduğu

Mahmiye-i İstanbul’da ( ) Câmi‘i kurbunda Çelebioğlu mahallesinde sâkin el-Hâc Musli b. Abdullah meclis-i şer‘-i şerîfde mahmiye-i mezbûrede Tahtakale’de vâki‘ Büyük Arasta’da haffâf olan es-Seyyid Süleyman b. Mustafa mahzarında üzerine da‘vâ ve takrîr-i kelâm edip yedinde olan işbu memhûr deyn temessükü nâtık olduğu üzre târih-i kitâbdan on üç ay mukaddem mezbûr es-Seyyid Süleyman mudârebe-i nısfiyye tarîkiyle dört yüz guruşumu def‘ ve teslîm ol dahi kabz ve tesellüm ve kendi mesârifine istihlâk edip ba‘dehû mezbûr es-Seyyid Süleyman meblağ-ı mezbûr[u] bana vâcibü’l-edâ zimmetinde deyni olduğunu mu‘terif ve yedime işbu deyn temessükü vermiş idi hâlâ mezbûr es-Seyyid Süleyman’a suâl olunup meblağ-ı mezbûr dört yüz guruşu bana edâ ve teslîme tenbîh olunmak matlûbumdur dedikde gıbbe’s-suâl mezbûr es-Seyyid Süleyman cevâbında kaziyye vech-i meşrûh üzre olup meblağ-ı mezbûr dört yüz guruş temessük mûcebince müdde‘î-i mezbûr el-Hâc Musli’ye vâcibü’l-edâ ve lâzımü’l-kazâ zimmetinde deyni olduğunu tâyi‘an ikrâr ve i‘tirâf etmeğin mûcebince meblağ-ı mezbûr dört yüz guruşu müdde‘î-i merkūm el-Hâc Musli’ye edâ ve teslîme mezbûr es-Seyyid Süleyman’a tenbîh olunup mâ vaka‘a bi’t-taleb ketb olundu. Fi’l-yevmi’s-sâdis aşer min Recebi’l-ferd li sene seb‘a ve tis‘în ve elf.

Şuhûdü’l-hâl: Es-Seyyid Hâşim Çelebi [b.] Abbas, Ahmed Çelebi Kethüdâ-yı haffâf, Mustafa Efendi el-İmâm, Mustafa Çelebi b. Hüseyin.

(BAB46 - cilt: 19, sayfa: 242 - Hüküm no: 244 - Orijinal metin no: [34b-1])﻿

﻿

﻿

245. Hüküm

Yahya Çelebi b. Halil’in Seyyid Ömer Efendi b. Seyyid Mustafa Efendi’den alacağını tahsil ettiği

Mahmiye-i İstanbul’da Hoşkadem mahallesinde sâkin Yahya Çelebi b. Halil meclis-i şer‘-i şerîf-i enverde fi’l-asl medîne-i Tokat ahâlîsinden olup hâlâ mahmiye-i mezbûrede Sultan Selim Hân -aleyhi’r-rahmetü ve’l-gufrân-Câmi‘-i şerîfi kurbunda sâkin mefharü’l-kuzât es-Seyyid Ömer Efendi b. es-Seyyid Mustafa Efendi tarafından ikrâr-ı âti’z-zikri tasdîke vekîl olduğu Abdullah Efendi b. Mehmed Efendi ve İbrahim Çelebi b. Mahmud nâm kimesneler şehâdetleriyle şer‘an sâbit olan el-Hâc Abdullah Efendi b. el-Hâc Yakub mahzarında bi tav‘ihî ikrâr ve takrîr-i kelâm edip bundan akdem ben müvekkili mezbûr Ömer Efendi’nin hizmetinde olmağla malımdan yirmi beş guruşumu ikrâz ve teslîm ol dahi iktirâz ve kabz etmiş idi meblağ-ı mezbûru merkūm es-Seyyid Ömer Efendi’den taleb ve da‘vâ eylediğimde ol dahi inkâr etmeğin beynimizde nizâ‘-ı küllî vukū‘undan sonra muslihûn tavassut edip da‘vâ-yı mezbûremden on guruş üzerine merkūm es-Seyyid Ömer Efendi benimle müsâlaha olup ben dahi ber vech-i muharrer sulh-i mezbûru kabûl ve bedel-i sulh olan meblağ-ı mezbûru müvekkili mezbûr es-Seyyid Ömer Efendi yedinden bi’t-tamâm ve’l-kemâl ahz u kabz edip meblağ-ı bâkī-i mezbûr on guruşa müte‘allika da‘vâdan müvekkili mersûmun zimmetini ibrâ-i âmm-ı kātı‘ü’n-nizâ‘la ibrâ ve iskāt eyledim dedikde gıbbe’t-tasdîki’l-mu‘teberi’l-vicâhî mâ vaka‘a bi’t-taleb ketb olundu. Fi’l-yevmi’s-sâbi‘ aşer min Recebi’l-ferd li sene seb‘a ve tis‘în ve elf min hicreti men lehü’l-izzi ve’ş-şeref.

Şuhûdü’l-hâl: Es-Seyyid Ali Efendi b. el-Hâc Bekir, Mustafa Beşe b. el-Hâc Bekir, Ahmed Beşe b. ( ), Hoca Ahmed Efendi.

(BAB46 - cilt: 19, sayfa: 243 - Hüküm no: 245 - Orijinal metin no: [34b-2])﻿

﻿

﻿

246. Hüküm

Mehmed Çelebi b. Ali’ye ait köşkün üç penceresinin komşu iki evin harem kısmını gözetlemeye imkân vermeyecek şekilde değiştirilmesi

Husûs-ı âti’z-zikrin mahallinde keşf ve tahrîri için bâ fermân-ı âlî savb-ı şer‘den bi’t-taleb irsâl olunan Mevlânâ Ebûbekir Efendi b. Abdülkerim [ve] hâssa mi‘mârlarından üstâd Ahmed Halîfe b. ( ) ve Ali Halîfe b. Mustafa ile Mehmed Çelebi b. Ali ve vâlidesi Fâtıma bt. Abdülkerim’in merhûm Baba Nakkāş vakfından ale’l-iştirâki’s-seviy mutasarrıf olduğu mahmiye-i İstanbul’da Çelebioğlu mahallesinde vâki‘ menzile varıp zeyl-i kitâbda muharrerü’l-esâmî müslimîn huzûrlarında akd-i meclis-i şer‘-i şerîf eyledikde mezbûrânın zikr olunan menzilleri etrâfında sâkin el-Hâc Osman ve el-Hâc İbrahim b. Abdülmennân ve Ahmed Ağa b. Abdullah ve el-Hâc Mahmud b. Mahmud meclis-i ma‘kūd-ı mezbûrda, mezbûrân Mehmed Çelebi ve Fâtıma Hâtun mahzarında her biri takrîr-i da‘vâ edip mezbûrânın menzillerinin tabaka-i ulyâsında bundan [akdem] binâ ve ihdâs olunan işbu köşkün pencerelerinden bizim atîk menzillerimizin makarr-ı nisvân olan mahallerine havâlesi olmağın ba‘de’n-nazar suâl olunup havâlesini def‘ine mezbûrâna tenbîh olunmak matlûbumuzdur dediklerinde [35a] mi‘mârân-ı mezbûrân ve sâir vukūfu olan bî-garaz müslimîn ile nazar olunmağın fi’l-hakīka zikr olunan köşkün üç penceresinden mezbûrân el-Hâc Osman ve el-Hâc İbrahim’in menzillerinin makarr-ı nisvân olan mahallerine ve tarîk-i âm tarafında def‘-i havâle için mukaddemâ vaz‘ olunan tahta perdenin iki aded tahtası noksân olmağla andan mezbûr el-Hâc Mahmud’un penceresine havâlesi olduğu mütehakkik olmağın gıbbe’s-suâl mezbûrân dahi kaziyye vech-i meşrûh üzre olduğunu ikrâr ve i‘tirâf etmeleriyle mûcebince Mevlânâ-yı mezbûr Ebûbekir Efendi vech-i muharrer üzre havâlesini def‘a mezbûrân Mehmed Çelebi ve Fâtıma’ya tenbîh ve vâki‘ hâli mahallinde tahrîr edip ba‘dehû ma‘an ba‘s olunan Mustafa b. Ahmed ve Mehmed b. Abdullah ile meclis-i şer‘a gelip alâ vukū‘ihî inhâ ve takrîr etmeğin mâ hüve’l-vâki‘ bi’t-taleb ketb olundu. Fi’l-yevmi’t-tâsi‘ aşer min şehri Recebi’l-ferd li sene seb‘a ve tis‘în ve elf.

Şuhûdü’l-hâl: Mustafa Efendi b. Abdülcelil el-İmâm, Mustafa Çelebi el-Müezzin, Mehmed Ağa b. Abdullah, el-Hâc Veli b. Oruc, el-Hâc Mehmed b. Mustafa, Süleyman Çelebi b. Mustafa, Receb Çelebi b. Mehmed, Mehmed Çelebi b. Mahmud, el-Hâc Mustafa b. Tevekkül, Ahmed Bey b. ( ).

(BAB46 - cilt: 19, sayfa: 244 - Hüküm no: 246 - Orijinal metin no: [34b-3])﻿

﻿

﻿

247. Hüküm

Rukiye bt. Mehmed’in Ahmed Çelebi’ye borcunu ödediği ve menzilindeki rehnin kaldırıldığı

Mahmiye-i İstanbul’da Hoca Üveys mahallesinde sâkin Ahmed Çelebi b. Abdullah meclis-i şer‘-i şerîf-i enverde mahalle-i mezbûre sâkinelerinden Sorgucî kızı demekle ma‘rûf bâ‘isetü’l-kitâb Rukiye bt. Mehmed nâm hâtun mahzarında bi tav‘ihî ikrâr ve takrîr-i kelâm edip mezbûre Rukiye Hâtun yedinde mülk ve hakkı olup mahalle-i mezbûrede vâki‘ bir tarafdan Çâşnigir odaları ve bir tarafdan Yusuf Ağa mülkü ve bir tarafdan Hüseyin Efendi mülkü ve bir tarafdan tarîk-i âmla mahdûd mülk menzilini, cümle tevâbi‘ ve levâhıkı ile bin doksan senesi Rebî‘ulevveli gurresinde mezbûre Rukiye Hâtun dört yüz yetmiş esedî guruşa bi tarîki’l-istiğlâl bana bey‘ ve teslîm ve kabz-ı semen eylediğinden sonra ben menzili mezbûru ba‘de’t-tahliyye sene tamâmına değin kırk yedi guruşa yine mezbûre Rukiye Hâtun’a îcâr ve teslîm ol dahi ber vech-i muharrer istîcâr ve kabûl etmekle hâlâ târih-i kitâba gelince işbu yedimde olan hüccet-i şer‘iyye nâtık olduğu üzre asl-ı mâl ve ücret-i lâzımesinden min haysi’l-mecmû‘ beş yüz doksan beş guruş hakkımı mezbûre Rukiye bana edâ ve teslîm ben dahi yedinden tamâmen ahz u kabz ve fekk-i rehin edip menzili mezbûru mezbûre Rukiye Hâtun’a teslîm eyledim ba‘de’l-yevm meblağ-ı mezbûr beş yüz doksan beş esedî guruşdan zimmetinde bir akçe ve bir habbe hakkım bâkī kalmadı dedikde gıbbe’t-tasdîki’ş-şer‘î mâ vaka‘a bi’t-taleb ketb olundu. Fi’l-yevmi’s-sâbi‘ aşer min Recebi’l-mürecceb li sene seb‘a ve tis‘în ve elf.

Şuhûdü’l-hâl: Hasan Çavuş b. Mustafa el-Mübâşir, Osman Beşe b. Abdullah, el-Hâc Mustafa b. Tevekkül, Süleyman Çelebi b. Receb, Mahmud b. Ahmed.

(BAB46 - cilt: 19, sayfa: 245 - Hüküm no: 247 - Orijinal metin no: [35a-1])﻿

﻿

﻿

248. Hüküm

Şerife Rabia Hatun bt. Abdullah Efendi’nin câriyesi Müstakim bt. Abdullah’ı azat ettiği

Mahmiye-i İstanbul’da Yarhisarî Muslihiddin mahallesinde sâkine umdetü’l-muhadderât Şerife Râbia Hâtun bt. el-müvellâ’l-merhûm Abdullah Efendi tarafından akd-i âti’z-zikri ikrâra sâbitü’l-vekâle vekîli olan el-Hâc Hüseyin Efendi b. Mustafa meclis-i şer‘-i şerîf-i enverde bi’l-vekâle ikrâr ve takrîr-i kelâm edip müvekkilem mûmâ-ileyhâ Şerife Râbia Hâtun kendiye rıkk-ı sâbıkını i‘tirâf eden işbu açık kaşlı, ala gözlü, uzun boylu Moskoviyyetü’l-asl hâmiletü hâze’l-kitâb Müstakīm bt. Abdullah nâm câriye-i memlûkesini işbu mümzâ ve mahtûm temessük nâtık olduğu üzre, bin seksen yedi senesi Cumâdelâhire gurresinden hasbeten lillâhi te‘âlâ malından tahrîr ve i‘tâk ve kayd-ı rıkkıyyetden ıtlâk ve harâir-i hürriyete idrâc ve ilhâk etmiş idi hâlâ mevsûfe-i mezbûre Müstakīm sâir harâir-i asliyyât gibi hürre olmuşdur dedikde mâ vaka‘a bi’t-taleb ketb olundu. Fi’l-yevmi’t-tâsi‘ aşer min Recebi’l-ferd sene [10]97.

Şuhûdü’l-hâl: Umdetü’l-mevâliyyi’l-izâm Mahmud Efendi b. ( ), es-Seyyid Mehmed Fâzıl Efendi b. el-müşârün-ileyh Mahmud Efendi, es-Seyyid Ahmed Efendi b. el-müşârün-ileyh, Mustafa Efendi b. Kemal, Mehmed Çelebi b. Ahmed, Hüseyin b. Mustafa.

(BAB46 - cilt: 19, sayfa: 245 - Hüküm no: 248 - Orijinal metin no: [35a-2])﻿

﻿

﻿

249. Hüküm

Tokaki v. Kostantin’in kölesi Yuvan v. Vasil’i azat ettiği

Mahmiye-i İstanbul’da Tahtaminâre mahallesinde sâkin Tofaki v. Kostantin nâm zimmî tarafından husûs-ı âti’l-beyâna vekîl olduğu Kostantin v. Lefter ve Dimitri v. Folonari nâm zimmîler şehâdetleriyle şer‘an sâbit olan Yamandi v. Kostantin meclis-i şer‘-i şerîf-i enverde bi’l-vekâle ikrâr-ı tâm ve takrîr-i kelâm edip müvekkilim mezbûr Tokaki’ye rıkkını mu‘terif olan işbu uzun boylu, sarı açık kaşlı, ala gözlü Moskoviyyü’l-asl bâ‘isü’l-vesîka Yuvan v. Vasil nâm zimmîyi lâ li garazin ‘âcil ve lâ li ivazin âcil malından tahrîr ve i‘tâk ve zümre-i tarîk-i asliyyâta idrâc ve ilhâk eyledim ba‘de’l-yevm mevsûf-ı mezbûr Yuvan sâir harâir-i asliyyât gibi hür olmuşdur dedikde mâ vaka‘a bi’t-taleb ketb olundu. Fi’l-yevmi’s-sâmin aşer min Recebi’l-ferd li sene seb‘a ve tis‘în ve elf.

Şuhûdü’l-hâl: El-Hâc Mustafa b. Tevekkül, İbrahim Çelebi [b.] Ahmed, Mehmed Çelebi b. İdris, Hüseyin b. Mehmed, Ali b. Bâli, Nazar v. Panayot, Kapril v. Kostantin, Tanaş v. Todori, Vared? v. Yuri, Azmori? v. Yani. [35b] Kezâlik müvekkilim mezbûr Tofaki’ye rıkkını mu‘terife olan işbu orta boylu açık kaşlı ala gözlü Moskoviyyetü’l-asl bâ‘isetü hâze’l-vesîka Fando bt. Fasfor nâm nasrâniyeyi lâ li ivazin ‘âcil ve lâ li garazin âcil malından tahrîr ve i‘tâka ve zümre-i harâir-i asliyyâta idrâc ve ilhâk eyledim ba‘de’l-yevm mevsûfe-i mezbûre Fando sâir harâir-i asliyyât gibi hürre olmuşdur dedikde mâ vaka‘a bi’t-taleb ketb olundu. Fi’l-yevmi’s-sâmin aşer min Recebi’l-ferd li sene seb‘a ve tis‘în ve elf. Şuhûd: Sâbikūn.

(BAB46 - cilt: 19, sayfa: 246 - Hüküm no: 249 - Orijinal metin no: [35a-3])﻿

﻿

﻿

250. Hüküm

Emine bt. Sunullah Çelebi ve kızı Fâtıma’nın sözleşme yaptıkları köleleri Kenan’ı anlaştıkları miktarın önemli kısmını ödediği için azat ettikleri

Vilâyet-i Anadolu’da Bolu sancağında Ulaf kazâsına tâbi‘ Koltuk? nâm karye ahâlîsinden iken bundan akdem fevt olan Mustafa Bey b. İbrahim nâm kimesnenin verâseti zevce-i menkûha-i metrûkesi Emine bt. Sunullah Çelebi ile sulbiye kebîre kızı Fâtıma nâm hâtunlara münhasıra olduğu şer‘an zâhir ve müte‘ayyin oldukdan sonra kendi tarafından asîl ve mezbûre Fâtıma tarafından husûs-ı âti’z-zikre vekîl-i müsecceli olan mezbûre Emine Hâtun ba‘de’t-ta‘rîfi’ş-şer‘î meclis-i şer‘-i şerîf-i enverde açık kaşlı ala gözlü uzun boylu Rûsiyyü’l-asl hâmil-i hâze’l-kitâb Kenan b. Abdullah mahzarında asâleten ve vekâleten ikrâr ve takrîr-i kelâm edip mezbûr Kenan zevcim mezbûr Mustafa Bey’in ile’l-vefât abd-i memlûkü olup ba‘de’l-vefât bana ve müvekkilem mezbûreye irsen isâbet eyledikden sonra mevsûf-ı mezbûr Kenan bize yüz seksen guruş verip ba‘dehû sâir ahrâr-ı asliyyîn gibi hür olmak üzre kitâbete kat‘ edip ol dahi kabûl ve bedel-i kitâbetinin altmış beş guruşunu bize edâ ve teslîm etmişidi hâlâ otuz guruşunu dahi bana edâ ve teslîm ben dahi asâleten ve vekâleten ahz u kabz ve mâ‘adâsı olan seksen beş guruş mütâlebesinden mezbûrun zimmetini ibrâ ve iskāt eyledim fîmâ ba‘d mevsûf-ı mezbûr Kenan sâir ahrâr-ı asliyyîn gibi hürre olmuşdur dedikde gıbbe’t-tasdîki’ş-şer‘î mâ vaka‘a bi’t-taleb ketb olundu. Fi’l-yevmi’t-tâsi‘ aşer min Recebi’l-ferd li sene seb‘a ve seb‘în ve elf.

Şuhûdü’l-hâl: İbrahim b. İsmail, Mustafa b. Muharrem, el-Hâc Mustafa b. Tevekkül, İbrahim b. Ahmed.

(BAB46 - cilt: 19, sayfa: 247 - Hüküm no: 250 - Orijinal metin no: [35b-1])﻿

﻿

﻿

251. Hüküm

Hristodoli v. İstadrinoz’un mirası karısına ve ana bir kız kardeşine düşmekle vârisi olmayan diğer uzak akrabalarının miras iddialarının reddedilmesi

Min mümzâtihî Mahmiye-i İstanbul’da Eğrikapı kurbunda Çakır Ağa mahallesinde sâkine Lişaro bt. Velisar ve Üsküdar kazâsına tâbi‘ Pendik karyesi sükkânından Kırança bt. Yorgi nâm nasrâniye meclis-i şer‘-i şerîf-i enverde ba‘de’s-sübûti’ş-şer‘î yine Üsküdar kazâsına tâbi‘ Maltepe nâm karyede sâkin iken bundan akdem hâlik olan Hristodoli v. İstadrinoz nâm zimmînin terekesine ber vech-i âtî vâzı‘ü’l-yed olan Hırsafine bt. Mosko nâm nasrâniye muvâcehesinde üzerine da‘vâ ve takrîr-i kelâm edip biz hâlik-i mezbûr Hristodoli babasının li ebeveyn kız karındaşlarının kızları olmağın zî-rahm cihetinden vârisleri olmağın hâlâ mezbûre Hırsafine’den suâl olunup bi gayri hakkın vaz‘-ı yed eylediği tereke-i mezbûrede kasr-ı yed ve bize teslîme tenbîh olunmak matlûbumuzdur dediklerinde gıbbe’s-suâl mezbûre Hırsafine cevâbında ben hâlik-i mezbûr Hristodoli’nin li üm kız karındaşı olup hâlik-i mezbûrun verâseti li üm kız karındaşı olmağla bana ve zevce-i metrûkesi Forşine bt. Filikoz nâm nasrâniyeye münhasıra olmağla terekesine vâzı‘ü’l-yed ederim deyû def‘le mukābele edicek gıbbe’l-istintâk mezbûretân Lişaro ve Kırança [cevâblarında] mezbûre Hırsafine hâlik-i mezbûr Hristodoli’nin li üm kız karındaşı ve kurbiyyet tarîkiyle vârisesi olduğunu takrîr ve ikrâr ve i‘tirâf etmeğin mûcebince müdde‘iyetân-ı mezbûretân Lişaro ve Kırança bî-vech mu‘ârazadan men‘ olunmağın mâ hüve’l-vâki‘ bi’t-taleb ketb olundu. Fi’l-yevmi’s-sâdis aşer min Recebi’l-ferd li sene seb‘a ve seb‘în ve elf.

Şuhûdü’l-hâl: Mehmed Çavuş el-Mübâşir, Mustafa Ağa b. Abdurrahman, İbrahim Çelebi b. Ahmed, Ahmed Çelebi b. ( ).

(BAB46 - cilt: 19, sayfa: 247 - Hüküm no: 251 - Orijinal metin no: [35b-2])﻿

﻿

﻿

252. Hüküm

Merhum Receb b. Hacı Himmet’in karısının terekeden bazı eşyaları gizlediği iddiasını kardeşi Şaban Bey’in ispat edemediği

Mahmiye-i İstanbul’da Kadı çeşmesi kurbunda vâki‘ Yarhisarlı Mustafa Efendi mahallesinde sâkin iken atebe-i aliyyede sâbıkan küçük defterdâr olup bundan akdem medîne-i Edirne’de fevt olan Receb Efendi b. el-Hâc Himmet’in verâseti zevce-i metrûkesi Ümmügülsüm Hâtun bt. Mehmed ile li eb er karındaşı olan Şaban Bey nâm kimesneye münhasıra olduğu şer‘an zâhir ve sâbit oldukdan sonra mezbûr Şaban Bey meclis-i şer‘de müteveffâ-yı mezbûrun zevcesi ve tereke-i metrûkesine vâzı‘ü’l-yed olan mezbûre Ümmügülsüm Hâtun mahzarında üzerine da‘vâ ve takrîr-i kelâm edip mûrisim müteveffâ-yı mezbûrun terekesinden kırk bir aded sahan ve iki tencere ve def‘a bir kebîr tencere ve bir cedîd kazgan ve üç güğüm ve iki vasat güğüm ve bir kebîr sini ve bir sîm gülâbdân ma‘a buhurdan ve yirmi üç yemeni yorgan ve on iki minder ve beş beledî döşek ve iki kırmızı ihrâm ve bir işleme kapı perdesi ve bir çift mücevher bilezik ve bir münakkaş ocak yaşmağı ve bir sîm devât ve Seyfi nâm bir câriye ve Mihri nâm câriyemi mezbûre Ümmügülsüm Hâtun ketm ve ihfâ etmişdir suâl olunup eşyâ-i mezkûre ve iki re’s câriyelerden bana isâbet ve intikāl eden hisse-i şer‘iyyem alıverilmek matlûbumdur dedikde gıbbe’s-suâl ve’l-inkâr, müdde‘î-i mezbûrdan müdde‘âsını mübeyyin beyyine taleb olundukda ityân-ı beyyineden izhâr-ı acz edip istihlâf etmeğin eşyâ-i mezkûre ve iki re’s câriyeleri vech-i meşrûh üzre ketm ve ihfâ etmediğine mezbûre Ümmügülsüm Hâtun’a yemîn teklîf olundukda ol dahi alâ vefki’l-mes’ûl yemîn billâhi’l-aliyyi’l-Azîm etmeğin mûcebiyle müdde‘î-i merkūm Şaban Bey bî-vech mu‘ârazadan men‘ ve def‘ olunup mâ vaka‘a bi’t-taleb ketb olundu. Fi’l-yevmi’l-hâmis aşer min Recebi’l-mürecceb li sene seb‘a ve seb‘în ve elf.

Şuhûdü’l-hâl: Abdülbâkī Efendi b. Said el-İmâm, Osman Efendi b. Yusuf, Mehmed Çelebi b. Receb, Abdullah Efendi b. el-Hâc Veli, Ahmed Efendi b. Ali, Ahmed Bey b. Mustafa, el-Hâc Yusuf b. Murad, Mustafa b. Şaban, İbrahim b. ( ) el-Mübâşir, Ahmed Efendi b. Mehmed Efendi.

(BAB46 - cilt: 19, sayfa: 248 - Hüküm no: 252 - Orijinal metin no: [35b-3])﻿

﻿

﻿

253. Hüküm

Ahmed Çelebi b. Derviş Odabaşı’nın dükkân hisselerini Saliha Hatun Vakfı’na bey‘ bi’l-vefâ yoluyla satması

Mahmiye-i İstanbul’da Tercüman Yunus mahallesinde sâkin Ahmed Çelebi b. Derviş Odabaşı meclis-i şer‘-i hatîrde mahmiye-i mezbûrda Çakır Ağa mahallesinde vâki‘ musallâhâne için sâhibetü’l-hayr Sâliha Hâtun’un nukūd-ı mevkūfesine hâlâ mütevellî olan işbu bâ‘isü’l-vesîka el-Hâc Abdurrahman muvâcehesinde ikrâr-ı tâm ve takrîr-i kelâm edip mahmiye-i mezbûrede Kefeli mahallesinde vâki‘ bir tarafdan Ayşe ve Hatice bintey Yusuf nâm hâtunların mülkü ve bir tarafdan Ali ve Ayşe ibney el-Hâc Mehmed mülkleri ve iki tarafdan tarîk-i hâs ile mahdûd mülk menzil ve sâlifü’l-beyân Tercüman Yunus câmi‘-i şerîfi kurbunda olan çarşıda vâki‘ lede’l-ahâlî ma‘lûmü’l-hudûd bir bâb börekçi dükkânı ve iki bâb attâr dükkânlarının irsen ve şer‘an mülküm olan nısf-ı şâyi‘lerini bi tarîki’l-bey‘ bi’l-vefâ mütevellî-i mezbûra bu seneye değin üç yüz esedî guruşa bey‘ ve teslîm ol dahi bi’t-tevliyye iştirâ ve kabûl ve tesellüm eyledikden sonra semeni olan meblağ-ı mezbûr üç yüz esedî guruşu mâl-ı vakf-ı mezbûrdan olmak üzre yedinden bi’t-tamâm ahz u kabz eyledim dedikde gıbbe’t-tasdîki’ş-şer‘î mâ hüve’l-vâki‘ bi’t-taleb ketb olundu. Fi’l-yevmi’t-tâsi‘ min Recebi’l-ferd li sene seb‘a ve tis‘în ve elf.

Şuhûdü’l-hâl: Hüseyin Ağa b. Mehmed, Ali Çelebi b. Abdullah, İbrahim Çelebi b. ( ) el-mütevellî, Eyyûb Çelebi b. Hasan, el-Hâc Hasan b. Abdullah.

(BAB46 - cilt: 19, sayfa: 249 - Hüküm no: 253 - Orijinal metin no: [36a-1])﻿

﻿

﻿

254. Hüküm

Abdurrahman Efendi b. Ebitâlib Vakfı mütevelliliğine Seyyid Mehmed ve Seyyid Lütfullah’ın tayini

Mahmiye-i İstanbul’da Tarsus mahallesinde sâkin iken bundan akdem vefât eden merhûm Abdurrahman Efendi b. Ebîtâlib nâm sâhibü’l-hayrın bin altmış senesinin Recebi gurresinde vakf eylediği üç yüz guruşun nemâsından yevmî bir akçe vazîfeye mutasarrıf olan vâkıf-ı mezbûrun sadriye kızı Ayşe’nin kızı Şerife Emine bt. es-Seyyid Osman nâm hâtun fevt olmağla vazîfe-i mezbûre mahlûle olmağın işbu bâ‘isetü’l-kitâb mezbûre Emine Hâtun’un sadrî sagīr oğulları es-Seyyid Mehmed ve es-Seyyid Lütfullah ibney es-Seyyid Mustafa Efendi her biri mahal ve müstahık olmağla zikr olunan yevmî bir akçe vazîfe mezbûrân es-Seyyid Mehmed ve es-Seyyid Lütfullah iştirâki’s-seviy üzre cânib-i şer‘-i âlîden tevcîh olunup tasarrufları için işbu vesîka-i enîka bi’t-taleb ketb olundu. Fi’l-yevmi’r-râbi‘ aşer min Recebi’l-ferd li sene seb‘a ve tis‘în ve elf.

Şuhûdü’l-hâl: Fahrü’l-akrân Mustafa Ağa b. Hüseyin, İbrahim Çelebi b. Ahmed, el-Hâc Mustafa b. Tevekkül, Ahmed Beşe Çukadâr.

(BAB46 - cilt: 19, sayfa: 249 - Hüküm no: 254 - Orijinal metin no: [36a-2])﻿

﻿

﻿

255. Hüküm

Hüseyin b. Resul’ün menzilini Hatice bt. Ahmed Ağa’ya sattığı

Mahmiye-i İstanbul’da İskenderpaşa mahallesinde sâkin Hüseyin Efendi b. Resul meclis-i şer‘-i şerîfde bâ‘isetü’l-vesîka Hatice bt. Ahmed Ağa nâm hâtun tarafından husûs-ı âti’l-beyâna vekîl olup zât-ı mezbûreyi ma‘rifet-i şer‘iyye ile ârifân olan Resul Efendi b. Musa ve Hasan Efendi b. Burhaneddin şehâdetleriyle şer‘an vekâleti sâbite olan el-Hâc Süleyman b. Himmet mahzarında ikrâr-ı tâm ve takrîr-i kelâm edip akd-i âtî sudûruna değin yedimde mülküm ve hakkım olup mahalle-i mezbûrede vâki‘ bir tarafı mezbûre Hatice mülkü ve bir tarafı Hatice Hâtun mülkü ve bir tarafı Hurrem Bey vakfında türbedâr Mehmed Çelebi veresesi tasarruflarında olan menzil ve bir tarafı tarîk-i hâs ile mahdûd tahtânî bir oda ve bir kenîf ve bir ahır ve bi’r-i mâ ve taş duvar ve bir mikdâr havlu ve merkūm Hurrem Bey vakfı tarafından saçak bir ayrı damlalığı müştemil mülk menzilimi cümle tevâbi‘ ve levâhıkıyla müvekkile-i mezbûre Hatice Hâtun’a üç yüz on esedî guruşa tarafeynden îcâb ve kabûlü hâviye bey‘-i bâtt-ı sahîh-i şer‘î ile bey‘ ve temlîk ve teslîm ol dahi iştirâ ve temellük ve kabûl ve tesellüm eylediğinden sonra semeni olan meblağ-ı mezbûr üç yüz on esedî guruşu yedinden tamâmen ahz u kabz eyledim ba‘de’l-yevm menzili merkūm Hatice’nin mülk-i müşterâsıdır keyfe mâ yeşâ mutasarrıf olsun dedikde gıbbe’t-tasdîki’ş-şer‘î mâ hüve’l-vâki‘ bi’t-taleb ketb olundu. Fi’l-yevmi’s-sâdis aşer min Recebi’l-ferd li sene seb‘a ve tis‘în ve elf.

Şuhûdü’l-hâl: Mehmed Efendi b. Veli İmâm-ı Sunullah Efendi, el-Hâc Şaban b. Abdülmümin el-Müezzin, Halil Çelebi b. Mehmed, Ahmed b. Mehmed, Çorbacı Mehmed Ağa b. Mehmed, Mustafa Odabaşı C[emâ‘at] 41, Hüseyin Beşe b. Abdullah,

(BAB46 - cilt: 19, sayfa: 250 - Hüküm no: 255 - Orijinal metin no: [36a-3])﻿

﻿

﻿

256. Hüküm

Ortaklıkları sona eren uncu Anastaş v. Petro ile ortaklarının birbirlerinin zimmetlerini ibrâ ettikleri

Mahmiye-i İstanbul’da Unkapanı’nda sâkin uncu tâifesinden Anastaş v. Petro nâm zimmî meclis-i şer‘-i şerîf-i enverde yine tâife-i mezkûreden ashâbü hâze’l-vesîka Kalor v. Yorgi ve şerîkleri Panayot v. İspilyot ve Panayot v. İstamo nâm zimmîler muvâcehesinde ikrâr-ı tâm ve takrîr-i kelâm edip biz mukaddemâ mezbûrûn ile unculukda şerîkler olmağın hâlâ fesh-i şirket edip beynimizde hesâb gördüğümüzde mezbûrûna bey‘ ve kabz-ı semen ve istihlâk eylediğim un bahâsından ba‘de külli’l-hesâb zimmetimde ancak sekiz bin sekiz yüz elli akçe lâzım-ı edâ deynim zuhûr etmekle meblağ-ı mezbûrdan üç bin altı yüz akçesini kendilere sermâye olmak üzre mukaddemâ medfû‘um olan üç bin altı yüz akçeye takās anlar dahi mukāssa ve kabûl edip bâkī beş bin iki yüz elli akçeden üç bin iki yüz elli akçesinden beni ibrâ edip mâ‘adâ elli iki bin akçe hâsıl-ı mezkûrdan zimmetimde lâzımü’l-edâ deynim olup şirket-i mezkûreye müte‘allika her birimizin âhar ile aslâ ve kat‘â da‘vâ ve nizâ‘ı kalmamışdır dedikde gıbbe’t-tasdîki’ş-şer‘î mâ vaka‘a bi’t-taleb ketb olundu. Fi’l-yevmi’r-râbi‘ aşer min Recebi’l-ferd li sene seb‘a ve tis‘în ve elf.

Şuhûdü’l-hâl: İbrahim (…), Mustafa Çelebi b. (…), el-Hâc Mustafa b. Tevekkül, (…), (…), Kanilo v. Andriye.

(BAB46 - cilt: 19, sayfa: 250 - Hüküm no: 256 - Orijinal metin no: [36a-4])﻿

﻿

﻿

257. Hüküm

Hasan Ağa b. Hüseyin’in kölesi Ali b. Abdullah’ı azat ettiği

Sâbıkan Dergâh-ı âlî yeniçerilerinin elli yedinci cemâ‘atinin çorbacısı olup mahmiye-i İstanbul’da Harrât Kemal mahallesinde sâkin Hasan Ağa b. Hüseyin tarafından husûs-ı âti’l-beyânı ikrâra vekîl olduğu Ali Ağa b. Halil ve Osman Beşe b. Abdullah şehâdetleriyle şer‘an sâbit olan İmâm Mehmed Efendi b. Hüseyin meclis-i şer‘-i şerîf-i enverde bi’l-vekâle ikrâr ve takrîr-i kelâm edip müvekkilim mezbûr Hasan Ağa hâlâ kendiye rıkkını mu‘terif olan orta boylu çatık kaşlı sarı ala gözlü kırçıl sakallı Rûsiyyü’l-asl işbu râfi‘ü’l-vesîka Ali b. Abdullah nâm abd-i memlûkünü, hasbeten lillâhi te‘âlâ ve haseneten li rûhi rasûlihi’l-mu‘allâ malından tahrîr ve i‘tâk ve kayd-ı rıkdan ihrâc ve ıtlâk ve zümre-i ahrâr-ı asliyyîne idrâc ve ilhâk eyledim ba‘de’l-yevm mevsûf-ı mezbûr Ali sâir ahrâr-ı asliyyîn gibi hür olmuşdur dedikde mâ hüve’l-vâki‘ bi’t-taleb ketb olundu. Fi’l-yevmi’l-âşir min Recebi’l-ferd li sene seb‘a ve tis‘în ve elf

Şuhûdü’l-hâl: Hüseyin Beşe b. Ali, hazînedâr Mehmed Ağa, Mustafa Ağa b. Memiş, Hüseyin Beşe b. Abdullah, Ahmed Beşe b. Abdullah, Ömer Beşe b. Receb.

(BAB46 - cilt: 19, sayfa: 251 - Hüküm no: 257 - Orijinal metin no: [36b-1])﻿

﻿

﻿

258. Hüküm

Yakub Efendi b. Hacı Receb’in menzilini Mahmud Efendi’ye sattığı

Husûs-ı âti’z-zikrin mahallinde ketb ü tahrîr için savb-ı şer‘den irsâl olunan Ebûbekir Efendi b. el-Hâc Abdülkerim umdetü’l-mevâliyyi’l-izâm zübdetü’l-fuzalâ’i’l-fihâm yenbû‘ü’l-fezâil metbû‘ü’l-efâzıl Mahmud Efendi b. Mahmud’un mahmiye-i İstanbul’da Yarhisarî Muslihiddin Efendi mahallesinde vâki‘ sa‘âdet-hânelerine varıp zeyl-i kitâbda muharrerü’l-esâmî müslimîn huzûrlarına akd-i meclis-i şer‘-i şerîf eyledikde mahmiye-i mezbûrede Âbid Çelebi mahallesinde sâkin umdetü kuzâti’l-İslâm zübdetü vülâti’l-enâm Yakub Efendi b. el-Hâc Receb meclis-i ma‘kūd-ı mezbûrda râfi‘ü hâze’l-kitâbü’l-müstetâb müşârün-ileyh Mahmud Efendi mahzarında ikrâr-ı tâm ve takrîr-i kelâm edip bundan akdem yedimde mülk ve hakkım olup mahalle-i mezbûrede vâki‘ bir tarafdan Kethüdâ Mustafa Efendi vakfından olup umdetü’l-müderrisînü’l-kirâm es-Seyyid Halil Efendi tasarrufunda olan menzil ve bir tarafdan Hâcegî Câmi‘i vakfından olan odalar ve bir tarafdan ba‘zan Receb Ağa ve vakfı olan menzil ve ba‘zan Hüseyin Ağa mülkü ve bir tarafdan tarîk-i âm ile mahdûd hâriciyye ve dâhiliyye büyût-ı adîdeyi müştemil olup işbu akd-i meclis-i şer‘ olunan mülk menzilimi bi cümleti’t-tevâbi‘ ve’l-levâhık bin doksan beş senesi Recebü’l-ferdi’nin dördüncü günü mûmâ-ileyh Mahmud Efendi’ye dört bin beş yüz guruşa bey‘ ve temlîk ve teslîm ve Hâcegî vakfı tarafından yine Hâcegî vakfından da bir guruş mukāta‘a-i kadîme ile taht-ı tasarrufumda olan tûlen ve arzen bi hesâb-ı terbî‘î kırk zirâ‘ arsamı bâ ma‘rifet-i mütevellî elli guruş bedel mukābelesinde ferâğ ve tefvîz edip anlar dahi ber vech-i muharrer iştirâ ve temellük ve tesellüm ve tefevvüz ve kabûl eylediklerinden sonra semen-i mezbûr ile bedel-i merkūm cem‘an dört bin beş yüz elli guruşun üç bin beş yüz elli guruşunu yedlerinden ahz u kabz edip bâkī bin guruşu târih-i mezkûrdan yedi yüz yirmi gün tamâmına değin bi’t-taleb te’cîl etmişdim hâlâ ecel-i mezkûr dahi hulûl etmekle müşârün-ileyh Mahmud Efendi meblağ-ı mezbûr bin guruşu işbu meclis-i mezbûrda bana edâ ve teslîm ben dahi yedlerinden bi’t-tamâm ahz u kabz ve istîfâ eyledim fîmâ ba‘d menzili mezbûrun semeni ile arsa-i mezbûrenin bedelinden müşârün-ileyh Mahmud Efendi zimmetinde bir akçe ve bir habbe hakkım bâkī kalmayıp husûs-ı mezbûra müte‘allik müşârün-ileyh ile vechen mine’l-vücûh ve sebeben mine’l-esbâb da‘vâ ve nizâ‘ım yoktur dedikde gıbbe’t-tasdîki’ş-şer‘î vâki‘ hâli Mevlânâ-yı mezbûr mahallinde tahrîr ba‘dehû ma‘an ba‘s olunan Mehmed b. Abdullah ve Ahmed b. Mehmed ile meclis-i şer‘a gelip alâ vukū‘ihî inhâ ve takrîr etmeğin mâ hüve’l-vâki‘ bi’t-taleb ketb olundu. Fi’l-yevmi’s-sâbi‘ min şehri Recebi’l-ferd li sene seb‘a ve tis‘în ve elf.

Şuhûdü’l-hâl: Umdetü’l-müderrisînü’l-kirâm es-Seyyid Halil Efendi, Zübdetü’l-müdakkikīni’l-fihâm Muharrem Efendi, umdetü’l-mekârim es-Seyyid Mehmed Fâzıl Efendi, Ali Efendi b. Abdülhalim, Abdülbâkī Efendi b. Ahmed, Hüseyin Çelebi b. Abdullah, el-Hâc Mehmed b. Abdullah, Ali Çelebi b. Abdullah.

(BAB46 - cilt: 19, sayfa: 251 - Hüküm no: 258 - Orijinal metin no: [36b-2])﻿

﻿

﻿

259. Hüküm

Seyyid Süleyman Çelebi’nin Mahmud Çelebi b. Ahmed’e borçlu olduğu

Medîne-i Konya ahâlîsinden olup hâlâ mahmiye-i İstanbul’da Vâlide hanında ticâret vechi üzre sâkin Mahmud Çelebi b. Ahmed meclis-i şer‘-i şerîf-i enverde mahmiye-i mezbûrede Tahtakale’de vâki‘ Büyük Arasta’da haffâf olan es-Seyyid Süleyman Çelebi b. Mustafa mahzarında üzerine da‘vâ ve takrîr-i kelâm edip mezbûr es-Seyyid Süleyman zimmetinde bundan akdem yedimden iştirâ ve kabz eylediği adedi beynimizde ma‘lûm mestler ve iç edükler bahâsından cem‘an iki yüz altmış beş guruş hakkım olmağla hâlâ meblağ-ı mezbûr es-Seyyid Süleyman’dan taleb eyledikde edâdan imtinâ‘ eder suâl olunup meblağ-ı mezbûr iki yüz altmış beş guruşu bana edâ ve teslîme mezbûr es-Seyyid Süleyman’a tenbîh olunmak matlûbumdur dedikde gıbbe’s-suâl mezbûr es-Seyyid Süleyman cevâbında kaziyye vech-i meşrûh üzre olup meblağ-ı mezbûr iki yüz altmış beş guruş cihet-i mezbûreden müdde‘î-i mezbûr Mehmed Çelebi’ye vâcibü’l-edâ ve lâzımü’l-kazâ olan zimmetinde deyni olduğunu ikrâr ve i‘tirâf etmeğin mûcebince meblağ-ı mezbûr iki yüz altmış beş guruşu müdde‘î-i mezbûr Mahmud Çelebi’ye edâ ve teslîme merkūm es-Seyyid Süleyman’a ba‘de’t-tenbîh mâ vaka‘a bi’t-taleb ketb olundu. Fi’l-yevmi’s-sâdis aşer min Recebi’l-ferd li sene seb‘a ve tis‘în ve elf.

Şuhûdü’l-hâl: Es-Seyyid Hâşim Çelebi b. Abbas, Ahmed Çelebi Kethüdâ-yı haffâf, Mustafa Efendi el-İmâm, Mustafa Çelebi b. Hüseyin.

(BAB46 - cilt: 19, sayfa: 253 - Hüküm no: 259 - Orijinal metin no: [36b-3])﻿

﻿

﻿

260. Hüküm

Seyyid Süleyman b. Mustafa’nın Hacı Halil b. Ali’ye borçlu olduğu

Medîne-i Konya ahâlîsinden olup hâlâ mahmiye-i İstanbul’da Vâlide hanında ticâret vechi üzre [sâkin] el-Hâc Halil b. Ali meclis-i şer‘-i şerîfde mahmiye-i mezbûrede Tahtakale’de vâki‘ Büyük Arasta’da haffâf olan es-Seyyid Süleyman b. Mustafa mahzarında üzerine da‘vâ ve takrîr-i kelâm edip mezbûr es-Seyyid Süleyman zimmetinde cihet-i karz-ı şer‘îden altmış üç esedî guruş ve yedimden iştirâ ve kabz eylediği beynimizde ma‘lûm mestler ve iç edükler bahâsından beş yüz altmış guruş cem‘an mezbûrun zimmetinde altı yüz otuz üç guruş hakkım olmağla hâlâ meblağ-ı mezbûru merkūm es-Seyyid Süleyman’dan taleb eylediğimde edâdan imtinâ‘ eder suâl olunup meblağ-ı mezbûr cem‘an altı yüz otuz üç guruşu bana edâ ve teslîme mezbûr es-Seyyid Süleyman’a tenbîh olunmak matlûbumdur dedikde gıbbe’s-suâl mezbûr es-Seyyid Süleyman cevâbında kaziyye vech-i mübeyyen üzre olup meblağ-ı mezbûr [37a] cem‘an altı yüz otuz üç guruş ciheteyn-i merkūmeteynden müdde‘î-i mezbûr el-Hâc Halil’e vâcibü’l-edâ ve lâzımü’l-kazâ zimmetinde deyni olduğunu bi tav‘ihî ikrâr ve i‘tirâf etmeğin mûcebince meblağ-ı mezbûr cem‘an altı yüz otuz üç guruşu müdde‘î-i mezbûr el-Hâc Halil’e edâ ve teslîme mezbûr es-Seyyid Süleyman’a tenbîh olunmağın mâ vaka‘a bi’t-taleb ketb olundu. Fi’l-yevmi’s-sâdis aşer min Recebi’l-ferd li sene seb‘a ve tis‘în ve elf.

Şuhûdü’l-hâl: Es-Seyyid Hâşim Çavuş el-Mübâşir, Ahmed Çelebi Kethüdâ-yı haffâfân, Mustafa Efendi el-İmâm, Mustafa Çelebi b. Hüseyin.

(BAB46 - cilt: 19, sayfa: 253 - Hüküm no: 260 - Orijinal metin no: [36b-4])﻿

﻿

﻿

261. Hüküm

Seyyid Süleyman b. Mustafa’nın Seyyid Ali b. Mustafa’ya borcu olduğu

Medîne-i Konya ahâlîsinden olup hâlâ mahmiye-i İstanbul’da Vâlide hanında ticâret vechi üzre sâkin es-Seyyid Ali b. Mustafa meclis-i şer‘-i şerîf-i enverde mahmiye-i mezbûrede Tahtakale’de vâki‘ Büyük Arasta’da haffâf olan es-Seyyid Süleyman b. Mustafa mahzarında üzerine da‘vâ ve takrîr-i kelâm edip mezbûr es-Seyyid Süleyman zimmetinde bundan akdem yedimden iştirâ ve kabz eylediği beynimizde ma‘lûm mestler ve iç edükler bahâsından yüz elli guruş hakkım olmağla hâlâ mezbûr es-Seyyid Süleyman’a suâl olunup meblağ-ı mezbûr yüz elli guruşu bana edâ ve teslîme tenbîh olunmak matlûbumdur dedikde gıbbe’s-suâl mezbûr es-Seyyid Süleyman cevâbında kaziyye minvâl-i muharrer üzre olup meblağ-ı mezbûr yüz elli guruş cihet-i mezbûreden müdde‘î-i mezbûre vâcibü’l-edâ ve lâzımü’l-kazâ zimmetinde deyni olduğunu ikrâr ve i‘tirâf etmeğin mûcebince meblağ-ı mezbûr yüz elli guruşu müdde‘î-i mezbûr es-Seyyid Ali’ye edâ ve teslîme mezbûr es-Seyyid Süleyman’a ba‘de’t-tenbîh mâ vaka‘a bi’t-taleb ketb olundu. Fi’l-yevmi’s-sâdis aşer min Recebi’l-ferd li sene tis‘a ve tis‘în ve elf.

Şuhûdü’l-hâl: Es-Seyyid Hâşim Çavuş el-Mübâşir, Ahmed Çelebi Kethüdâ-yı haffâf, Mustafa Efendi el-İmâm, Mustafa Çelebi b. Hüseyin, Mustafa Çelebi b. İbrahim, el-Hâc Fazlı b. Abdullah.

(BAB46 - cilt: 19, sayfa: 254 - Hüküm no: 261 - Orijinal metin no: [37a-1])﻿

﻿

﻿

262. Hüküm

Togar v. Meldon ile ortağının fırın hisselerinin yarısını Agop ve Haçuk’a sattıkları

Ekmekçi tâifesinden olup mahmiye-i İstanbul’da Yenibahçe kurbunda sâkin Togar v. Meldon nâm zimmî ile şerîki Nikefos v. Agop nâm zimmîler meclis-i şer‘-i şerîf-i enverde işbu bâ‘isetü’l-vesîka Agop v. Ciron ve Haçuk v. Cani nâm zimmîler mahzarlarında her biri ikrâr ve takrîr-i kelâm edip yedimizde mülk ve hakkımız olup zikr olunan fırın içinde mevcûd yirmi dört re’s bârgirin ve sâir âlât-ı lâzımenin nısf-ı şâyi‘ini mezbûrân Agop ve Haçuk nâm zimmîlere tarafeynden îcâb ve kabûlü hâviye bey‘-i kat‘î ile bi safkatin vâhidetin üç yüz esedî guruşa bey‘ ve temlîk ve teslîm anlar dahi ale’l-iştirâki’s-seviy iştirâ ve tesellüm ve kabûl eylediklerinden sonra semeni olan meblağ-ı mezbûr üç yüz esedî guruşu mezbûrân Agop ve Haçuk yedlerinden bi’t-tamâm ahz u kabz eyledik ba‘de’l-yevm mârrü’z-zikr bârgir ve âlât-ı lâzımenin nısf-ı şâyi‘i mezbûrânın mülk-i müşterâları ve hakk-ı sırfları olmuşdur keyfe mâ yeşâ ve yahtâr mutasarrıf olsun dedikde gıbbe’t-tasdîki’ş-şer‘î mâ vaka‘a bi’t-taleb ketb olundu. Fi’l-yevmi’s-sâlis aşer min Recebi’l-ferd li sene seb‘a ve tis‘în ve elf.

Şuhûdü’l-hâl: El-Hâc Mustafa b. Tevekkül, İbrahim Çelebi b. Ahmed, Mehmed b. İdris.

(BAB46 - cilt: 19, sayfa: 254 - Hüküm no: 262 - Orijinal metin no: [37a-2])﻿

﻿

﻿

263. Hüküm

İbrahim Çelebi b. Halil’in Ali Efendi b. Abdülbâki’ye buğday sattığı

Mahrûse-i Galata’ya tâbi‘ Marmara Adası’na tâbi‘ Fılarak? nâm karye ahâlîsinden olup mahmiye-i İstanbul’da Haydarpaşa mahallesinde müsâfiren sâkin olan İbrahim Çelebi b. Halil nâm kimesne meclis-i şer‘î-i şerîfde bâ‘isü hâze’l-kitâb Ali Efendi b. Abdülbâkī mahzarında ikrâr ve takrîr-i kelâm edip hâlâ karye-i mezbûrede der anbâr olan Arnavud buğdayımdan bundan akdem mezbûr Ali Efendi’ye her kilesini yüz akçeye olmak üzre altı yüz keyl buğdayımı altmış bin akçe bi safkatin vâhidetin bey‘ ve temlîk ol dahi ber vech-i muharrer iştirâ ve temellük eyledikden sonra semeni olan meblağ-ı mezbûr altmış bin akçeyi mezbûr Ali Efendi bana edâ ve teslîm ben dahi yedinden bi’t-tamâm ahz u kabz eyledim hâlâ zikr olunan altı yüz keyl Arnavud buğdayını mezbûr Ali Efendi’ye mahallinde teslîmi üzerime vâcibdir dedikde gıbbe’t-tasdîki’ş-şer‘î mâ vaka‘a bi’t-taleb ketb olundu. Fi’l-yevmi’t-tâsi‘ aşer min Recebi’l-ferd li sene seb‘a ve tis‘în ve elf.

Şuhûdü’l-hâl: Yusuf Efendi el-İmâm, Mustafa Çelebi b. Sefer, Süleyman Çelebi b. Ahmed, el-Hâc Ali b. Ömer, İbrahim Çelebi b. Mehmed.

(BAB46 - cilt: 19, sayfa: 255 - Hüküm no: 263 - Orijinal metin no: [37a-3])﻿

﻿

﻿

264. Hüküm

Mehmed Çelebi b. Süleyman’ın vasiyeti ve vasî tayini

Fi’l-asl vilâyet-i Bosna’da Çayniçe kazâsına tâbi‘ Dupniçe nâm karye ahâlîsinden olup hâlâ mahmiye-i İstanbul’da Hüsam Bey mahallesinde mütemekkin Mehmed Çelebi b. Süleyman meclis-i şer‘-i şerîfde mahalle-i mezbûre sükkânından Şaban Çelebi b. Ahmed mahzarında ikrâr ve takrîr-i kelâm edip ben işbu sene-i mübârekede hacc-ı şerîfe âzim ve ziyâret-i Ravza-i mutahharaya câzim olmağla eğer ol tarîk-i sa‘âdet-feyzde bi iznillâhi te‘âlâ kazâ-i nahb ve likā-i Rab müyesser olursa cemî‘ terekem kabz olunup sülüsünden ba‘de’t-techîz ve’t-tekfîn bin akçe iskāt-ı salât için fukarâya verile ve üç sâlih kimesneler rûhum için birer hatm-i şerîf tilâvet edip anlara birer altın verile ve bin iki yüz akçe ile ta‘âm tabh olunup fukarâya it‘âm oluna ve bin akçe ile bir Mushaf-ı şerîf istihdâ olunup vakf ve mahallemizde vâki‘ Sunullah Efendi’nin câmi‘-i şerîfinde vaz‘ oluna ve zevcem Fâtıma bt. Abdullah nâm hâtunun zimmetinde mütekarrir ve ma‘kūdun-aleyh olan dört bin akçe mehr-i müecceli kendiye teslîm oluna ve sülüs-i mezbûrdan fazla kalırsa fukarâya tevzî‘ oluna ve bâkī kalan sülüsândan mezbûre Fâtıma Hâtun rub‘ hissesini aldıkdan sonra selâse-i erbâ‘ını karye-i mezbûrede sâkin li ebeveyn ammilerim evlâdı Halil ve İhsan ve Zülfi’ye ve li ebeveyn dayım İbrahim b. Cafer’e irsâl ve îsâl oluna deyû vasiyyet edip ve bu vasiyyetimin tenfîzine işbu mezbûr Şaban Çelebi’yi vasiyy-i muhtâr nasb ve ihtiyâr eyledim dedikde mezbûr Şaban Çelebi dahi vesâyet-i mezbûreyi kabûl ve hizmeti lâzımesini edâya ta‘ahhüd ve iltizâm etmeğin mâ vaka‘a bi’t-taleb ketb olundu. Fi’l-yevmi’r-râbi‘ aşer min Recebi’l-ferd li sene seb‘a ve tis‘în ve elf.

Şuhûdü’l-hâl: Mehmed Efendi el-İmâm, müezzin Ahmed Efendi, Hâfız Süleyman Efendi, Hüseyin b. Abdullah, el-Hâc Mahmud Beşe [b.] Mehmed, Sinan Beşe b. Abdülmennân.

(BAB46 - cilt: 19, sayfa: 255 - Hüküm no: 264 - Orijinal metin no: [37a-4])﻿

﻿

﻿

265. Hüküm

Laskari v. Papa İstani’nin menzilini Hacı Mahmud Vakfı’na bey‘ bi’l-istiğlâl yoluyla sattığı

Mahmiye-i İstanbul’da el-Hâc Hasan mahallesinde sâkin Laskari v. Papa İstani nâm zimmî meclis-i şer‘-i şerîf-i enverde merhûm keresteci el-Hâc Mahmud vakfına bi’l-fi‘l mütevellî olan bâ‘isü hâze’l-kitâb Mustafa Çelebi b. el-Hâc Ahmed mahzarında ikrâr ve takrîr-i kelâm edip yedimde mülk ve hakkım olup mahalle-i mezbûrede vâki‘ bir tarafdan odalar ve üç tarafdan tarîk-i âm ile mahdûd ulyâsı üç bâb oda ve bir sofa ve tahtapûş ve vustâsı bir oda ve bir kiler ve matbah ve süflâsı iki oda ve üç mahzen ve bir su kuyusu ve hadîka-i zât-ı eşcâr-ı müsmire ve gayr-ı müsmireyi müştemil mülk menzili bi cümleti’t-tevâbi‘ ve’l-levâhık mütevellî-i mezbûr Mustafa Çelebi’ye yüz kırk kıt‘a esedî guruşa bi tarîki’l-istiğlâl bey‘ ve teslîm ol dahi mâl-ı vakf-ı mezbûr ile vech-i muharrer üzre iştirâ ve tesellüm ve kabz eylediğinden sonra semeni olan meblağ-ı mezbûr yüz kırk guruşu mütevellî-i mezbûr yedinden bi’t-tamâm alıp kabz eylediğimden sonra mütevellî-i mezbûr Mustafa Çelebi menzili mahdûd-ı merkūmu ba‘de’t-tahliyyeti’ş-şer‘iyye ve’t-tekâbuz târih-i kitâbdan bir sene tamâmına değin yirmi bir kıt‘a esedî guruşa yine bana îcâr ve teslîm ben dahi vech-i muharrer üzre istîcâr ve kabûl ve kabz eyledim dedikde gıbbe’t-tasdîki’ş-şer‘î meblağ-ı mezbûr kırk guruş ile ücret-i merkūmeye mahmiye-i mezbûrede Süleymaniye kurbunda sâkin Papa Yanaki v. Mavri ve Kürkçü İstemad v. Yorgi nâm zimmîler tarafından emr ve kabûlü hâviye kefâlet-i sahîha-i şer‘î ile kefîl olduklarından sonra mezbûr Laskari meclis-i şer‘de i‘âde-i kelâm edip müddet-i merkūme tamâmında meblağ-ı mezbûr yüz kırk guruş ile ücret-i merkūmeyi mütevellî-i merkūm Mustafa Çelebi’ye edâdan âciz olursam menzili mezbûru semen-i misli ile âhara bey‘ ve semeninden deyn-i mezkûru mütevellî-i merkūma edâ ve teslîm ziyadesini bana îsâl mütevakkıf olduğu umûrun küllîsine tarafımdan işbu hâzır bi’l-meclis Mehmed Efendi b. Mahmud’u küllemâ azeltüke fe-ente vekîlî mazmûnu üzre azl ve in‘izâlden masûne vekâlet-i devriyye ile vekîl [ve] nâib-i menâb nasb ve ta‘yîn eyledim dedikde ol dahi ber vech-i muharrer vekâlet-i mezbûreyi kabûl ve merâsimini edâya ta‘ahhüd ve iltizâm etmeğin mâ hüve’l-vâki‘ bi’t-taleb ketb olundu. Fi’l-yevmi’l-hâmis aşer min Recebi’l-ferd li sene seb‘a ve tis‘în ve elf.

Şuhûdü’l-hâl: Müezzin Abdullah Efendi b. Ali, İbrahim Çelebi b. Ahmed, Mehmed Şâmî Efendi, Mustafa Çelebi b. Hüseyin.

(BAB46 - cilt: 19, sayfa: 256 - Hüküm no: 265 - Orijinal metin no: [37b-1])﻿

﻿

﻿

266. Hüküm

İsak v. Mosi ve ortağının Yako v. Yonan ve ortağından alacaklı oldukları

Mahmiye-i İstanbul’da yahud tâifesinden kalcı İsak v. Mosi ve Hayim v. Raho nâm şerîk yahudiler meclis-i şer‘-i şerîf-i enverde Yako v. Yonan ve İsak v. Yasef nâm şerîk yahudiler muvâcehesinde üzerine da‘vâ ve takrîr-i kelâm edip mezbûrân Yako ve İsak târih-i kitâbdan yirmi beş gün mukaddem bize sekiz çeki gümüş vermek için kırk dört şerîfî altın ve bir guruşluk paramızı mezbûrân yedlerine def‘ ve teslîm anlar dahi ahz u kabz etmişlerdi hâlâ suâl olunup meblağ-ı mezbûru bize red ve teslîme tenbîh olunmak matlûbumuzdur dediklerinde gıbbe’s-suâl ve akībe’l-inkâr müdde‘iyân-ı mezbûrân İsak ve Hayim’den müdde‘âlarına mutâbık beyyine taleb olundukda tâife-i mezbûreden Yaşu v. Hayim ve Menahem v. Mosi nâm yahudiler li ecli’ş-şehâde meclis-i şer‘a hâzırân olup istişhâd olunduklarında fi’l-hakīka işbu müdde‘iyân-ı mezbûrân İsak ve Hayim nâm yahudiler kendiler sekiz çeki gümüş vermek için târih-i kitâbdan yirmi beş gün mukaddem mâllarından kırk dört şerîfî altın ve bir guruşluk parayı mezbûrân Yako ve İsak yedlerine bizim huzûrumuzda def‘ ve teslîm anlar dahi ahz u kabz eylediler biz bu husûsa bu vech üzre şâhidleriz şehâdet dahi ederiz deyû her biri edâ-i şehâdet-i şer‘iyye eylediklerinde ba‘de’t-ta‘dîl ve’t-tezkiyye şehâdetleri makbûl olmağın mûcebiyle ba‘de’l-hükm meblağ-ı mezbûru müdde‘iyân-ı mezbûrâna red ve teslîme merkūmân Yako ve İsak’a tenbîh olunup mâ hüve’l-vâki‘ bi’t-taleb ketb olundu. Fi’l-yevmi’s-sâlis aşer min Recebi’l-ferd li sene seb‘a ve tis‘în ve elf.

Şuhûdü’l-hâl: El-Hâc Mustafa b. Tevekkül, İbrahim Çelebi b. Ahmed, Mustafa Çelebi b. Ahmed, Mehmed Çelebi b. İdris, Hüseyin Çelebi b. Ahmed, Hasan Beşe b. Mehmed.

(BAB46 - cilt: 19, sayfa: 257 - Hüküm no: 266 - Orijinal metin no: [37b-2])﻿

﻿

﻿

267. Hüküm

İshak Çelebi b. Mehmed’in alacak hususunda Yusuf b. Abdurrahman ile sulh olduğu

Mahmiye-i İstanbul’da Tahtaminâre mahallesi sükkânından İshak Çelebi b. Mehmed meclis-i şer‘-i şerîfde mahmiye-i mezbûrede yasakçı Ali Çelebi mahallesi sâkinlerinden işbu râfi‘ü’l-kitâb Yusuf b. Abdurrahman nâm kimesne mahzarında ikrâr ve takrîr-i kelâm edip mezbûr Yusuf zimmetinde cihet-i karz-ı şer‘îden doksan esedî guruş hakkım olup taleb ve da‘vâ eylediğimde mezbûr Yusuf inkâr etmekle beynimizde münâza‘ât-ı kesîre cereyân etmişdi el-hâletü hâzihî beynimizde muslihûn tavassut edip da‘vâ-yı mezbûremden merkūm Yusuf ile beni on guruş üzerine sulh eylediklerinde ben dahi sulh-i mezbûru kabûl ve bedel-i sulh-i mezbûr on guruşu mezbûr Yusuf yedinden tamâmen ahz u kabz edip husûs-ı mezbûra müte‘allik âmme-i da‘vâdan her birimiz âharın zimmetini ibrâ-i âmm-ı kātı‘ü’n-nizâ‘la ibrâ ve iskāt eyledik dedikde gıbbe’t-tasdîki’ş-şer‘î mâ hüve’l-vâki‘ bi’t-taleb ketb olundu. Fi’l-yevmi’l-hâmis aşer min şehri Recebi’l-ferd li sene seb‘a ve tis‘în ve elf.

Şuhûdü’l-hâl: Yusuf Efendi b. Abdurrahman, Ahmed Efendi b. ( ), Mehmed Çavuş el-Mübâşir, el-Hâc Mehmed b. ( ), İbrahim Ağa b. ( ), Musli Bey b. ( ).

(BAB46 - cilt: 19, sayfa: 258 - Hüküm no: 267 - Orijinal metin no: [37b-3])﻿

﻿

﻿

268. Hüküm

Fâtıma bt. Nasuh Usta’nın borcuna karşılık menzilini ve bazı eşyalarını rehin verdiği

Mahmiye-i İstanbul’da Uzun Yusuf mahallesi sâkinlerinden zâtı dâmâdı Süleyman Çelebi b. Mehmed ve Mahmud Çelebi b. Mehmed ta‘rîfleriyle mu‘arrefe olan Fâtıma bt. Nasuh Usta meclis-i şer‘-i şerîf-i enverde mahmiye-i mezbûrede Kırkçeşme kurbunda merhûm Sekbânbaşı İbrahim Ağa mahallesi avârızına mevkūfe nukūda bi’l-fi‘l mütevellî olan işbu bâ‘isü’l-kitâb Abdullah Efendi b. Receb mahzarında ikrâr-ı tâm ve takrîr-i kelâm edip mezbûr Abdullah Efendi yedinde olan mâl-ı vakf-ı mezbûrdan istidâne ve kabz eylediğim yüz seksen guruş ve semeni târih-i kitâbdan bir sene tamâmına değin müeccel ve mev‘ûd mâl-ı vakf-ı mezbûrdan merkūm Abdullah Efendi yedinden iştirâ ve kabz eylediğim beynimizde ma‘lûm çuka eshâmından dahi yirmi yedi esedî guruş, cem‘an vakf-ı mezbûra zimmetimde vâcibü’l-edâ iki yüz yedi esedî guruş deynim olmağın meblağ-ı mezbûr mukābelesinde yedimde mülküm olup mârrü’z-zikr Uzun Yusuf mahallesinde vâki‘ bir tarafdan Mustafa Efendi mülkü ve bir tarafdan kayyıma meşrûta vakıf menzil ve iki tarafdan tarîk-i hâsla mahdûd büyût-ı adîdeyi müştemil menzili, cümle tevâbi‘ ve levâhıkıyla fâriğan ani’ş-şevâgil ve yine eşyâ-i memlûkemden balık dişi kabzalı bir sîm kılıç ve bir sîm ayna ve bir sîm gaddâre ve bir sîm gülâbdân ve bir sîm buhurdan ve incili eyerliğimi dahi mezbûr Abdullah Efendi’ye rehin vaz‘ ve teslîm ol dahi vech-i meşrûh üzre irtihân ve tesellüm ve kabûl eyledi dedikde gıbbe’t-tasdîki’l-mu‘teberi’l-vicâhî meblağ-ı mezbûr cem‘an iki yüz yirmi esedî guruşa mezbûre Fâtıma Hanım’ın dâmâdı merkūm Süleyman Çelebi tarafeynden emr ve kabûlü hâviye kefâlet-i sahîha-i şer‘iyye ile kefîl olmağın mâ vaka‘a bi’t-taleb ketb olundu. Fi’l-yevmi’l-hâmis aşer min Recebi’l-ferd li sene seb‘a ve tis‘în ve elf.

Şuhûdü’l-hâl: Hüseyin Efendi b. Mehmed, eş-Şeyh Ahmed Efendi b. Hamza, Hasan Çelebi b. Abdülcelil, Bosnevî Mehmed b. Ali, Ali Beşe b. Abdullah, Süleyman b. Ömer, Mahmud Çelebi b. Mehmed, İbrahim Çelebi b. Ahmed.

(BAB46 - cilt: 19, sayfa: 258 - Hüküm no: 268 - Orijinal metin no: [37b-4])﻿

﻿

﻿

269. Hüküm

Ayşe bt. Erzen Bey’in mirasının vârisleri arasında paylaşılması

Mahmiye-i İstanbul’da Emir Buharî mahallesinde sâkine iken bundan akdem fevt olan Ayşe bt. Erzen Bey nâm hâtunun verâseti zevc-i metrûkü Çalık es-Seyyid Mehmed Efendi b. İbrahim ile li ebeveyn kız karındaşı Hatice hâtunlara münhasıra olduğu şer‘an zâhir ve müte‘ayyin oldukdan sonra mezbûr Hatice Hâtun zâtını ma‘rifet-i şer‘iyye ile ârifân es-Seyyid Mustafa Çavuş b. Mehmed ve es-Seyyid İbrahim Çavuş b. Mehmed ta‘rîfleriyle mu‘arrefe oldukdan sonra meclis-i şer‘-i hatîrde mezkûre Ayşe’den sonra fevt olan merkūm Çalık Mehmed Efendi’nin [verâseti] li ebeveyn karındaşı Şerife Ayşe bt. Ali nâm hâtun ile babası mezbûr İbrahim’in li ebeveyn karındaşı oğlu Abdülkādir Efendi b. Ahmed’e münhasıra olduğu şer‘an mütehakkik oldukdan sonra mezbûr mezbûrân Abdülkādir Efendi ve Şerife Ayşe mahzarında ikrâr ve takrîr-i kelâm edip mahalle-i mezbûrede vâki‘ bir tarafdan Solak Mehmed Bey mülkü ve bir tarafdan Şaban Ağa menzili ve bir tarafdan ba‘zan Ahmed Efendi mülkü ve ba‘zan tarîk-i hâs ve bir tarafdan tarîk-i âm ile mahdûd menzili mezbûr Çalık Mehmed Efendi’nin mülkü olmağla hayâtında bin yetmiş iki senesi Cemâziyelevvel evâilinde mezbûr Çalık Mehmed Efendi menzili mezbûrun dâhiliyyesini bi cümleti’t-tevâbi‘ elli dört bin akçeye zevcesi mezbûre Ayşe’ye hayâtında bey‘ ve teslîm ol dahi iştirâ ve kabûl ve tesellüm edip semeni olan meblağ-ı mezbûru merkūme Ayşe’nin zimmetinde mütekarrir ve ma‘kūdun-aleyh mehr-i müecceli olan yirmi dört bin akçe ile cihet-i karzdan otuz bin akçe ki cem‘an elli dört bin akçe deynine takās ol dahi mukāssa ve kabûl etmekle dâhiliyye mezbûre mülk-i müşterâsı oldukdan sonra mezbûre Ayşe fevt olmağla dâhiliyye-i mezbûre irsen zevce-i mezbûre ile bana intikāl edip ba‘dehû zevc-i mezbûr dahi vefât etmekle dâhiliyye-i mezbûrede hakk-ı irsiyyesi olan nısf-ı şâyi‘i mezbûrân Abdülkādir ve Şerife Ayşe hasren vârisleri olmağla anlara isâbet etmişdir hâlâ dâhiliyye-i mezbûrenin nısf-ı şâyi‘i benim ve nısf-ı şâyi‘i uhrâ mezbûranlar mülk-i mevrûsumuzdur dedikde gıbbe’t-tasdîki’ş-şer‘î mâ hüve’l-vâki‘ bi’t-taleb ketb olundu. Fi’l-yevmi’l-hâmis aşer min Recebi’l-ferd li sene seb‘a ve tis‘în ve elf.

Şuhûdü’l-hâl: İbrahim Çelebi b. Ahmed, el-Hâc Mustafa b. Tevekkül, Mehmed Çelebi b. Hasan, Siyavuş b. Abdullah.

(BAB46 - cilt: 19, sayfa: 259 - Hüküm no: 269 - Orijinal metin no: [38a-1])﻿

﻿

﻿

270. Hüküm

Menahem v. Kalaf ve ortağının Murtaza b. Mustafa ve ortağından alacakları olduğu

Mahmiye-i İstanbul’da tâife-i yahudun Derkir? cemâ‘atinden işbu râfi‘ü’s-sifr Menahem v. Kalaf ve şerîki David v. Hayim nâm yahudiler meclis-i şer‘-i şerîfde Havâss-ı Aliyye kazâsına tâbi‘ Azadlı nâm karye ahâlîsinden Murtaza b. Mustafa ve şerîki Zülfikār b. Abdullah nâm kimesneler mahzarlarında üzerlerine da‘vâ ve takrîr-i kelâm edip mezbûrân Murtaza ve Zülfikār mandıracı olmalarıyla bize peynir vermek için ber vech-i peşîn yüz elli esedî guruşu mezbûrâna teslîm anlar dahi ba‘de’l-ahz meblağ-ı mezbûrun altmış bir guruş ile bir rub‘u mukābelesinde yedi yüz vakıyye çayır? peyniri ve yetmiş iki vakıyye lor peyniri bize def‘ ve teslîm biz dahi ahz u kabz edip doksan guruş ile üç rub‘ zimmetlerinde bâkī kalmışdır hâlâ suâl olunup meblağ-ı mezbûr-ı bâkīnin alıverilmesi matlûbumuzdur dediklerinde gıbbe’s-suâl mezbûrân Murtaza ve Zülfikār cevâblarında fi’l-hakīka kaziyye vech-i muharrer üzre olup müdde‘iyân-ı mezbûrân kabzlarına mu‘terif oldukları zikr olunan altmış bir guruş ve bir rub‘luk peynir mâ‘adâ doksan guruş ile üç rub‘ elân zimmetlerinde edâsı lâzım deynleri idiğini her biri ikrâr ve i‘tirâf etmeğin mûcebince meblağ-ı mezbûr-ı bâkī doksan guruş ile üç rub‘u müdde‘iyân-ı mezbûrâna red ve teslîme ve merkūmân Murtaza ve Zülfikār’a tenbîh birle mâ hüve’l-vâki‘ bi’t-taleb ketb olundu. Fi’l-yevmi’s-sânî aşer min Recebi’l-ferd li sene seb‘a ve tis‘în ve elf.

Şuhûdü’l-hâl: El-Hâc Mustafa b. Tevekkül, İbrahim Çelebi b. Ahmed, Mehmed Çelebi b. İdris, Receb b. Osman.

(BAB46 - cilt: 19, sayfa: 260 - Hüküm no: 270 - Orijinal metin no: [38a-2])﻿

﻿

﻿

271. Hüküm

Safiye bt. Abdülmennân’ın boşandığı kocası Mehmed Çelebi b. Hacı Sefer’in zimmetini ibrâ ettiği

Mahmiye-i İstanbul’da Kovacı Dede kurbunda sâkine Safiye bt. Abdülmennân nâm hâtun tarafından husûs-ı âti’l-beyâna vekîl olduğu zât-ı mezbûreyi ma‘rifet-i şer‘iyye ile ârifân Abdülkādir Çelebi b. Abdi ve Mehmed Çelebi b. Mustafa nâm kimesneler şehâdetleriyle şer‘an sâbit olan Abdülkādir Çelebi b. el-Hâc Sefer meclis-i şer‘-i şerîf-i enverde müvekkile-i mezbûrenin sâbıkan zevci olan bâ‘isü hâze’l-kitâb Mehmed Çelebi b. Yusuf mahzarında bi’l-vekâle ikrâr ve takrîr-i kelâm edip müvekkilem mezbûreyi zevc-i mezbûr Mehmed Çelebi bundan akdem talâk-ı selâse ile tatlîk etmekle zimmetinde mütekarrir ve ma‘kūdun-aleyh olan iki bin iki yüz akçe mehr-i müecceli ile nafaka-i iddet ve me’ûnet-i süknâsiyçün dahi bi’t-terâzî üç yüz akçe ki cem‘an iki bin beş yüz akçeyi müvekkilem mezbûrenin yedine def‘ ve teslîm ol dahi ber vech-i muharrer ahz u kabz edip hukūk-ı zevciyyete müte‘allik âmme-i da‘vâdan her biri âharın zimmetini ibrâ-i âmm-ı kātı‘ü’n-nizâ‘ ile ibrâ ve iskāt eyledi dedikde gıbbe’t-tasdîki’ş-şer‘î mâ hüve’l-vâki‘ bi’t-taleb ketb olundu. Fi’l-yevmi’s-sâdis aşer min Recebi’l-ferd fî sene seb‘a ve tis‘în ve elf.

Şuhûdü’l-hâl: Ahmed Ağa b. Sinan, Hüseyin b. Mustafa, Mahalle-i mezbûr imâmı Mehmed Efendi, Müezzin Mehmed Efendi, Abdullah Çelebi b. Ömer, Mehmed b. İdris, Ömer b. Halil, el-Hâc Mustafa b. Tevekkül.

(BAB46 - cilt: 19, sayfa: 261 - Hüküm no: 271 - Orijinal metin no: [38a-3])﻿

﻿

﻿

272. Hüküm

43. Yeniçeri Cemaati Vakfı mütevelliliğine Ali Ağa b. Abdullah’ın tayini

Min mümzâtihî Dergâh-ı âlî -dâme mahfûfen bi’l-me‘âlî- yeniçerilerinin kırk üçüncü cemâ‘atine mahsûs oda ahâlîsinin mühimmâtlarına mevkūfe nukūda bi’l-fi‘l mütevellî olan el-Hâc Mustafa b. Abdullah fevt olup umûr-ı tevliyyeti mezkûre hâlî ve mu‘attal ve müteveffâ-yı mezbûrun yerine bir mütevellî nasb ve ta‘yîn olunmak lâzım ve mühim ve işbu hâzır bi’l-meclis Ali Ağa b. Abdullah her vechile tevliyyeti mezkûre uhdesinden gelmeğe kādir olduğunu zeyl-i kitâbda muharrerü’l-esâmî müslimîn ihbâr etmeleriyle işbu kitâb-ı müşgîn-nikābı tevkī‘-i refî‘-i müstetâbı ile şeref-yâb olan hâkim-i ma‘delet-nisâb -tûbâ-lehû ve hüsnü me’âb-hazretleri dahi müteveffâ-yı mezbûrun yerine mezbûr Ali Ağa’yı nukūd-ı mevkūfe-i mezbûreye ber vech-i hasbî mütevellî nasb ve ta‘yîn buyurduklarında ol dahi kabûl ve hizmeti lâzımesin edâya ta‘ahhüd etmeğin mâ hüve’l-vâki‘ bi’t-taleb ketb olundu. Fî gurreti şehri Recebi’l-ferd li sene seb‘a ve tis‘în ve elf.

Şuhûdü’l-hâl: El-Hâc Yusuf b. Ali, İsmail Beşe b. Ali, Mustafa Beşe b. Hüseyin, Rıdvan b. Abdullah, Murad Beşe b. Ali, Takyeci Ali Beşe b. ( ), el-Hâc Mustafa b. Tevekkül.

(BAB46 - cilt: 19, sayfa: 261 - Hüküm no: 272 - Orijinal metin no: [38b-1])﻿

﻿

﻿

273. Hüküm

Hacı Mehmed b. İbrahim’in menzilinin vârisleri tarafından satılması

Mahmiye-i İstanbul’da Silivrikapısı dâhilinde Veled-i Karabaş mahallesinde sâkin iken bundan akdem vefât eden berber el-Hâc Mehmed b. İbrahim’in verâseti zevce-i metrûkesi Salime bt. Ali ile sulbiye sagīr oğulları Mustafa ve Ahmed’e münhasıra olduğu şer‘an zâhir ve tashîh-i mes’elesi onaltı sehimden olup sihâm-ı mezbûreden iki sehmi mezbûre Sâliha Hâtun’a ve yedişer sehmi mezbûrân Mustafa ve Ahmed’den her birine isâbet eylediği şer‘an zâhir ve mütebeyyin oldukdan sonra zât-ı mezbûreyi ma‘rifet-i şer‘iyye ile ârifân Mehmed Efendi b. Sinan ve Ahmed Çelebi b. Ali Bey nâm kimesneler ta‘rîfleriyle mu‘arrefe olan mezbûre Sâliha Hâtun asâleten ve sagīrân-ı merkūmânın vasiyy-i muhtârları olan Ahmed Efendi b. Mustafa nâm kimesne vesâyeten meclis-i şer‘-i hatîrde işbu bâ‘isetü’l-kitâb Emine bt. Rıdvan nâm hâtun mahzarında her biri ikrâr ve takrîr-i kelâm edip mûrisimiz müteveffâ-yı mezbûrun mahalle-i mezbûrede vâki‘ bir tarafdan Yusuf Beşe mülkü ve bir tarafdan Mehmed Çelebi mülkü ve bir tarafdan ba‘zan Ayşe Hâtun mülkü ve ba‘zan Hatice Hâtun mülkü ve bir tarafdan tarîk-i âm ile mahdûd bir bâb tahtânî oda ve bir sofa ve bir kenîf ve havluyu müştemil mülk menzilden gayrı dey[ni]ne vefâ eder terekesi olmayıp ve sagīrân-ı mezbûrânın dahi nafaka ve kisveye eşedd-i ihtiyâc ile muhtâc olmağla menzili mahdûd-ı mezbûru semen-i misli ile âhara bey‘ ve kabz ve semen-i mezbûrdan deyn-i müsbeti edâya ve bâkī kalan meblağ-ı mezbûru sagīrân-ı mezbûrân için istirbâha biz me’zûn olmağla menzili mezbûr sûk-ı sultânîde kirâren ve mirâren müzâyede olunup rağabât-ı nâs bi’l-külliye münkatı‘a olup mezbûre Emine Hâtun üzerine sekiz bin akçede karâr edip ziyâde ile tâlib-i âhar dahi zuhûr etmeyip ve meblağ-ı mezbûr da menzili mezbûrun semen-i misli olmağla menzili mahdûd-ı mezbûru cümle tevâbi‘ ve levâhıkı ile semen-i mezbûra merkūme Emine Hâtun[‘a] bi’l-asâle ve bi’l-vesâye bey‘ ve teslîm ol dahi ber vech-i muharrer iştirâ ve kabz ve tesellüm eylediğinden semeni olan meblağ-ı mezbûr sekiz bin akçeyi merkūme Emine Hâtun yedinden ahz u kabz eyledik ba‘de’l-yevm menzili mahdûd-ı mezkûr merkūme Emine Hâtun’un mülk-i müşterâsı ve hakk-ı sırfıdır, keyfe mâ yeşâ ve yahtâr mutasarrıf olsun dediklerinde gıbbe’t-tasdîki’ş-şer‘î mâ hüve’l-vâki‘ bi’t-taleb ketb olundu. Fi’l-yevmi’t-tâsi‘ aşer min Recebi’l-ferd li sene seb‘a ve tis‘în ve elf.

(BAB46 - cilt: 19, sayfa: 262 - Hüküm no: 273 - Orijinal metin no: [38b-2])﻿

﻿

﻿

274. Hüküm

Abraham v. Harun’un mirası davasında vekili ve oğlunun birbirlerinin zimmetlerini ibrâ ettikleri

Yahud tâifesinin Portakal cemâ‘atinden ve mahmiye-i İstanbul’da vâki‘ Balkapanı bâzirgânlarından olup bundan akdem Ortaköy’den gelirken garîkan helâk olan Mısırlı Yahudi demekle ma‘rûf Abraham v. Harun nâm yahudinin hayâtında vekîli ve beyyâ‘ı olan Yasef v. Yahud nâm yahudi meclis-i şer‘-i şerîf-i enverde hâlik-i mezbûrun sulbî kebîr oğlu işbu râfi‘ü’s-sifr Menahem nâm yahudi muvâcehesinde ikrâr ve takrîr-i kelâm edip bundan akdem ben hâlik-i mezbûrun hayâtında yedimde olan malından hâlâ diyâr-ı Kırım’da Bahçesaray şehrinde sâkin olup sa‘âdetlü Hân hazretlerinin bâzirgânbaşısı olan Mosi ve şerîki Senito nâm yahudiler işbu iki kıt‘a deyn temessüklerinde mastûr olan altı yüz esedî guruş idâne ve teslîm anlar dahi istidâne ve kabz ve temessükleri benim ismimle tahrîr edip lâkin meblağ-ı mezbûr altı yüz guruş hâlik-i mezbûr Abraham’ın malı ve hakkı olup benim aslâ meblağ-ı mezbûr altı yüz guruşda vechen mine’l-vücûh ve sebeben mine’l-esbâb alâka ve medhalim yoktur ve hâlâ hâlik-i mezbûrun oğlu mezbûr Menahem ile beynimizde hesâb görüp târih-i kitâba gelince hâlik-i mezbûrun ve oğlu mezbûr Menahem’in ve sâir veresesinin zimmetlerinde gerek ücret-i ma‘lûmemden ve sâir ahz u i‘tâdan bir akçe ve bir habbe hakkım kalmamağla beynimizde cereyân eden ahz u i‘tâ ve mu‘âmelât-ı şettâ ve sâir husûs-ı ma‘lûm ve mechûleye müte‘allika âmme-i da‘vâdan her birimiz âharın zimmetini ibrâ-i âmla ibrâ ve iskāt eyledik min ba‘d birbirimizin [âharla] da‘vâ nizâ‘ı kalmamışdır dedikde gıbbe’t-tasdîki’l-mu‘teberi’l-vicâhî mâ vaka‘a bi’t-taleb ketb olundu. Fi’l-yevmi’s-[sânî aşer] min Recebi’l-ferd li sene seb‘a ve seb‘în ve elf.

Şuhûdü’l-hâl: İsmail Çelebi b. Mehmed, Mehmed b. İdris, el-Hâc Mustafa b. Tevekkül, İbrahim [b.] İbrahim.

(BAB46 - cilt: 19, sayfa: 263 - Hüküm no: 274 - Orijinal metin no: [38b-3])﻿

﻿

﻿

275. Hüküm

Şaban b. Mehmed’in alacak davasında İvaz b. Abdullah ile sulh olduğu

Mahmiye-i İstanbul’da Akseki mahallesinde sâkin Şaban b. Mehmed meclis-i şer‘-i şerîfde mahmiye-i mezbûrede Kefeli mahallesinde sâkin İvaz b. Abdullah mahzarında ikrâr ve takrîr-i kelâm edip bundan akdem mezbûr İvaz’a doksan sekiz guruşumu idâne ve teslîm ol dahi istidâne ve kabz ve mukābelesinde üçer ayaklı bir çift zümrüd küpe ve bir çift altın bilezik ve üç paftalı bir inci kuşak ve on yedi dal inci ve mâî çukalara kaplı üçer sincab kürklerini bana irhân ve teslîm ben dahi irtihân ve kabz edip ba‘dehû mezbûr İvaz meblağ-ı mezbûrun kırk guruşla üçer rub‘unu bana edâ ve teslîm ben dahi istîfâ ve kabz bâkī elli yedi guruş bir rub‘u mezbûrun zimmetinde bâkī kalmağın hâlâ mezbûr İvaz meblağ-ı bâkī-i mezbûr elli yedi guruş ile bir rub‘u dahi bana edâ ve teslîm ben dahi yedinden tamâmen ahz u kabz ettiğimden sonra fekk-i rehin edip eşyâ-i mezkûreyi kendiye def‘ ve teslîm ol dahi kabz ve tesellüm etmişdi lâkin bundan mâ‘adâ bir def‘a dahi mezbûr İvaz’a yüz yedi guruş ikrâz ve teslîm ol dahi iktirâz ve kabz etmekle hâlâ ben meblağ-ı mezbûr yüz yedi guruşu mezbûr İvaz’dan taleb ve da‘vâ eylediğimde ol dahi inkâr etmekle beynimizde ba‘de’n-nizâ‘ muslihûn tavassut edip mezbûr İvaz benimle elli beş buçuk guruş üzerine sulh oldukda ben dahi sulh-i mezbûru kabûl ve bedel-i sulh olan meblağ-ı mezbûr elli beş buçuk guruşu dahi mezbûr İvaz’ın yedinden kezâlik ahz u kabz ettiğimden sonra bâkī kalan elli bir buçuk guruşa ve bi’l-cümle husûsayn-ı mezbûreyn ve târih-i kitâba gelince beynimizde cereyân eden sâir hukūk-ı ma‘lûme ve mechûleye müte‘allik âmme-i da‘vâdan her birimiz âharın zimmetini ibrâ-i âmla ibrâ ve iskāt eyleyedik, min ba‘d da‘vâ ve nizâ‘ımız kalmamışdır dedikde mezbûr İvaz dahi mukırr-ı merkūm Şaban’ın cemî‘ kelimât-ı meşrûhasını bi’l-muvâcehe tasdîk etmekle mâ hüve’l-vâki‘ bi’t-taleb ketb olundu. Fi’l-yevmi’s-sâmin aşer min Recebi’l-ferd li sene seb‘a ve seb‘în ve elf.

Şuhûdü’l-hâl: Ağazâde Sâlih Çavuş el-Mübâşir, el-Hâc Mehmed b. Abdülcebbâr, Sâlih Çelebi b. Abdullah, Yusuf Çelebi Nakkāş, Durmuş b. ( ) Kapıcı, Ahmed Çelebi el-Müezzin, Hüseyin Çelebi Müezzinzâde.

(BAB46 - cilt: 19, sayfa: 263 - Hüküm no: 275 - Orijinal metin no: [39a-1])﻿

﻿

﻿

276. Hüküm

Sara bt. Murad’ın Rabia bt. İbrahim’e borcu olduğu

Mahmiye-i İstanbul’da Emin Bey mahallesi sükkânından Râbia bt. İbrahim nâm hâtun meclis-i şer‘-i hatîrde mahmiye-i mezbûrede Sulumanastır kurbunda sâkine Sara bt. Murad nâm nasrâniye ba‘de’t-ta‘rîfi’l-mu‘teber muvâcehe üzerine da‘vâ ve takrîr-i kelâm edip merkūme Sara zimmetinde yedimde olan hüccet-i şer‘iyye nâtık olduğu üzre cihet-i deyn-i şer‘îden ba‘de küllî hesâb doksan esedî guruş hakkım olmağla suâl olunup meblağ-ı mezbûru alıverilmek matlûbumdur dedikde gıbbe’s-suâl mezbûre Sara cevâbında fi’l-hakīka kaziyye minvâl-i meşrûh üzre olup hüccet-i mezbûre nâtıka olduğu üzre cihet-i merkūmeden müdde‘iye-i mersûmeye doksan esedî guruş zimmetinde vâcibü’l-edâ deyni olduğunu tav‘an ikrâr ve i‘tirâf etmeğin mûcebiyle meblağ-ı mezbûr doksan guruş müdde‘iye-i mezbûreye edâ ve teslîm mezbûre Sara’ya tenbîh birle mâ vaka‘a bi’t-taleb ketb olundu. Fi’l-yevmi’s-sâdis aşer min Cumâdelâhire li sene seb‘a ve seb‘în ve elf.

Şuhûdü’l-hâl: Ebûbekir b. Hüseyin, el-Hâc Mustafa b. Tevekkül, İbrahim Çelebi b. Ahmed, Mehmed Beşe , Musa Efendi el-İmâm, Ahmed Ağa ve gayruhüm mine’l-huzzâr.

(BAB46 - cilt: 19, sayfa: 264 - Hüküm no: 276 - Orijinal metin no: [39a-2])﻿

﻿

﻿

277. Hüküm

İshak Paşa Vakfı’na ait Ankara’daki Şengüli Hamamı’nın kazanının ve bazı enkazının satılması

Min mümzâtihî Mahmiye-i Bursa İnegöl’ünde merkūm-ı merhûm İshak Paşa nâm sâhibü’l-hayrın evkāfına hâlâ mütevellî olan Zeynelabidin Ağa b. Mehmed nâm kimesne meclis-i şer‘-i şerîf-i Ahmedî ve mahfil-i dîn-i münîf-i Muhammedî’de hâlâ Rumeli kazasker[i] olan a‘lemü’l-ulemâ’i’l-mütebahhirîn efdalü’l-fuzalâ’i’l-mütevveri‘în alemü’l-ilm ve’l-hüdâ menârü’l-fazl ve’l-yakīn câmi‘ü’l-fürû‘ ve usûl hâviyü’l-menkūl ve’l-ma‘kūl sa‘âdetlü Mehmed Emin Efendi hazretleri taraf-ı karînü’ş-şerîflerinden ikrâr-ı âti’z-zikri tasdîke vekîl olup nehc-i şer‘î ve tarîk-i mer‘î üzre şer‘an vekâleti sâbite olan Hasan Efendi b. Abdullah mahzarında bi’t-tevliyye takrîr-i kelâm ve ta‘bîr ani’l-merâm edip vâkıf-ı mûmâ-ileyhin evkāfından olup medîne-i Ankara’da el-Hâc Ashâb mahallesinde vâki‘ tarafeyni tarîk-i âm ve bir tarafı tarîk-i hâs ve bir taraf-ı râbi‘i Ayâşîzâde menzili ile mahdûd ve mümtâz Şengüli hamamı demekle ma‘rûf çifte hamam devr-i eyyâm ve şühûr [ve] kürûr-ı a‘vâm ile müşrif-i harâb ve mâil-i türâb olup bir vechile kābil-i intifâ‘ olmamağla kimesnenin dahi tasarrufunda dahi olmayıp ve müceddeden binâ ve ta‘mîre cânib-i vakıfdan müsâ‘ade olmadığından gayrı icâre-i mu‘accelesine mahsûb [olmak] üzre binâ ve tasarrufa kimesne rağbet etmemekle hamam-ı mezkûrun hükm-i nakzda olan ebniye-i mevcûde ve bir kazganı semen-i misli ile taraf-ı vakıfdan bey‘ ve îcâr ve tefevvüz olunmak ve min külli’l-vücûh vakfa enfa‘ ve evlâ olmağın ben dahi ebniye ve kazganı ba‘de’l-müzâyede ve inkıtâ‘i’r-rağbet bin esedî guruşa ma‘rifet-i şer‘le ve nâzır-ı vakıf olup Saray-ı cedîd-i sultânî ağası olan iftihârü’l-havâs ve’l-mukarrebîn Mehmed Ağa ma‘rifetiyle bi’t-tevliyye müevekkil-i müşârün-ileyh hazretlerine bey‘ ve arsa-i sırfasını dahi senede yirmi esedî guruş mukāta‘a-i müsbete ile îcâr edip anlar dahi ber vech-i mastûr iştirâ ve temellük ve kabûl buyurduklarından sonra semen-i merkūm bin esedî guruş vakıf için tevliyyetim hasebiyle ahz u kabz edip ebniye-i merkūmeyi mahallinde kabz ve tasarrufa taraf-ı bâhirü’ş-şereflerinden vekîl eyledikleri el-Hâc İsâ’ya teslîme ta‘ahhüd eyledim. Arsa-i mezkûreyi mukāta‘a-i merkūme ile emsâli gibi tasarrufa varırsa kendi mâllarıyla mülkleri olmak üzre binâya bi’t-tevliyye izin verdim dedikde gıbbe’t-tasdîki’l-mu‘teber mâ hüve’l-vâki‘ bi’t-taleb ketb olundu. Fi’l-yevmi’t-tâsi‘ aşer min Recebi’l-ferd li sene seb‘a ve tis‘în ve elf.

Şuhûdü’l-hâl: Umdetü’l-müderrisînü’l-kirâm Mehmed Şeyhî Efendi, fahrü’l-müderrisîn Ahmed Efendi b. Abdülbâkī, el-Hâc Derviş b. Hasan, el-Hâc Halil el-Ankaravî, Mehmed Efendi İmâmzâde.

(BAB46 - cilt: 19, sayfa: 265 - Hüküm no: 277 - Orijinal metin no: [39a-3])﻿

﻿

﻿

278. Hüküm

Fâtıma Hatun bt. Ali’nin vakfettiği arsa ve binalardan işgalin kaldırılıp vakfa iadesi

Yu‘teberu mâ fîh sâlimen mimmâ yünâfîhi Nemekahû el-fakīr ileyhi sübhânehû Mehmed el-Kadı bi askeri Rumeli -ufiye anh-. Mâ hüve’l-mastûr fî tayyi’l-kitâb sahha indî hâliyen an irtiyâb Ahmed el-Kadı bi askeri Rumeli sâbıkan kad harrerehû yercü’s-sevâb el-müvellâ fîhi mimmen emruhû nâfizü’l-ahkām mashûbü’s-sevâb Husûs-ı âti’z-zikri istimâ‘ ve fasl ve hasm için hâlâ kāimmakām-ı sadâret-i uzmâ olan vezîr-i mükerrem düstûr-ı müfahham izzetlü Mustafa Paşa hazretlerine ve bu fakīre müvellâ olmak üzre hitâben târih-i kitâb senesi şehri Ramazâni’l-mübârek ve Zilka‘detü’ş-şerîfesi’nin evâsıtları [ile] müverrah iki kıt‘a emr-i şerîf sâdır olmağın huzûrlarında akd-i meclis-i şerîf olundukda mahmiye-i mezbûrede Yedikule dizdârı ve meşrûtiyyet ve berât-ı şerîfle vakf-ı âti’l-beyâna mütevellî olan bâ‘isü’l-kitâb Mehmed Ağa b. Süleyman ma‘kūd-ı mezkûrda arsa-i hâliyetü’z-zikre vâzı‘ü’l-yed olan Sultân Bayezid-i Cedîd mahallesinde sâkin el-Hâc Mustafa b. Abdullah nâm kimesne muvâcehesinde bi’t-tevliyye üzerine da‘vâ ve takrîr-i kelâm edip işbu yedimde olan bin on yedi senesi Cumâdelâhiresi evâsıtı ile müverraha târih-i mezbûrda Davud Paşa mahkemesi nâibi olan Abdullah b. Hüdâverdi imzâsıyla mümzât ve hatmi ile mahtûme ve asrında şeyhülislâm ve merhûm Mehmed Efendi b. Sadeddin imzâsıyla mümzât vakfiye-i ma‘mûlün-bihâ nâtıka olduğu üzre, merhûme Fâtıma Hâtun bt. Ali nâm sâhibetü’l-hayrın vakf ve tevliyyetini Yedikule dizdârı olanlara ve gallesini evvelâ kendi nefsine ba‘dehâ utekā ve evlâd-ı utekā evlâd-ı evlâd-ı utekāsına batnen ba‘de batnin ve ba‘de’l-inkırâz Harameyn-i şerîfeyn fukarâsına şart eylediği zikr olunan Yedikule kurbunda Bucakbağı mahallesinde vâki‘ ber mûceb-i vakfiye hudûd-ı kadîmesi bir tarafdan Şehzâde vakfından Mısır Muslisi Bahçesi demekle ma‘rûf bostana ve bir tarafdan kâtib Mustafa b. Pervâne ve ba‘zan Muharrem b. Yakub ve ba‘zan Durmuş b. Ramazan mülklerine ve iki tarafdan tarîk-i hâssa müntehî olan bostan-ı kebîrden münferiz olup hâlâ garben tarîk-i hâs ve Hatice Hâtun bt. İbrahim Efendi menzili ve şimâlen mezbûr el-Hâc Mustafa mülkü olan hadîka ile Şahzâde vakfı olan bostan ve şarkan vâkıfe-i mezbûre Fâtıma Hâtun’un vakfı olan bostan-ı mezbûr ile mahdûd ve mümtâz olan arsa-i mevkūfe üzerinde mebnî ebniye-i mevkūfe-i kadîmesinden dâhiliyyede iki bâb fevkānî oda ve bir sofa ve tahtlarında bir ahır ve tahtânî bir matbah ve bir kiler ve cüneyne ve bi’r-i mâ ve hâriciyyede bir bâb tahtânî oda ve sofa ve bir kenîf ve havluyu müştemil menzil i‘tibâr olunan mahalli, mezbûr el-Hâc Mustafa vakf-ı mezbûrdan olduğunu âlim iken târih-i kitâbdan on iki sene mukaddem bi gayri hakkın kendi mülkü olmak zu‘mu ile tasarruf ve dört sene mukaddem mahalli süknâ olan ebniye-i mevkūfe-i mezbûresin fuzûlen kal‘ ve hedm ve enkāzını itlâf ve istihlâk ve arsa-i sırfa kaldıkdan sonra bostan yeri olmak üzre tehyi’e ve kendi malıyla nefsiyçün devri dokuz zirâ‘ ve umkı on sekiz zirâ‘ bir kebîr bostan kapısı hafr ve binâ ve üzerine çarhlı dolab ve havuz ve levâzımını vaz‘ ve ihdâs ve yüz seksen altı aded eşcâr-ı müsmire ve ba‘zı sebzevât gars eyledi hattâ târih-i kitâbdan dört sene mukaddem dahi yedinde mutasarrıf olduğu arsa-i mahdûde-i mezbûre ve hedm eylediği mecmû‘-ı ebniye ve sukūk-ı mezkûre vakf-ı mezbûrdan olduğunu alâ ruûsi’l-istişhâd ikrâr dahi eylediğinden sonra yine mâlikâne zabt etmekle evlâd-ı utekādan işbu hâzıre bi’l-meclis Ayşe Hâtun [40a] bt. Hasan arsa-i mevkūfe-i mezbûreyi el-Hâc Mustafa’dan meşrûtün-lehâ olmağın mukaddemâ da‘vâ ve sâbıkan vech-i meşrûh üzre mezbûr el-Hâc Mustafa’nın mu‘terif dahi olduğunu isbâten tesaddî edip lâkin vâkıf da‘vâlarında hasm ancak mütevellî olmak kavl-i müftâ-bîh olduğu i‘lâm olunup hakk-ı taleb bana müteveccih olmağın hâlâ mezbûr el-Hâc Mustafa’dan suâl olunup ref‘i muzır olmayan ebniye ve eşcârını ref‘ ve arsayı bana teslîme tenbîh ve ebniye-i mehdûmenin yevm-i hedminde olan kıymet-i şer‘iyyesini ve sinîn-i mezkûrede lâzım gelen ecr-i mislini bi’t-tevliyye alıverilmek matlûbumdur dedikde gıbbe’s-suâl mezbûr el-Hâc Mustafa cevâbında arsa-i mezkûreyi üzerinde mebnî ebniye-i mezkûresiyle on iki sene mukaddem el-Hâc Abdullah nâm kimesneden semen-i ma‘lûma iştirâ etmekle mülkiyyet üzerinde tasarruf ederim ve ebniye-i mezkûreyi mülkümdür deyû hedm ve enkāzını istihlâk ve ebniye-i mevcûdeyi ihdâs ve eşcâr-ı mezkûreyi gars eyleyip aslâ vakf-ı mezbûrdan olduğu ma‘lûmum olmayıp ve vech-i mezkûr üzre ikrâr dahi ettim deyû mütevellî-i mezbûrun iddi‘â-i meşrûhunu bi’l-külliye inkâr edicek müdde‘î-i mezbûr Mehmed Ağa’dan müdde‘âsını mübeyyin beyyine taleb olundukda udûl-i ahrâr-ı ricâl-i müslimînden mârrü’z-zikr Bucakbağı mahallesinde sâkin Emine Hâtun mescidi İmâmı Mustafa Efendi b. Ömer ve tüccârdan İbrahim Çelebi b. Abdullah nâm kimesneler li ecli’ş-şehâde meclis-i ma‘kūd-ı mezkûra hâzırân olup istişhâd olunduklarında fi’l-vâki‘ mezbûr el-Hâc Mustafa arsa-i mahdûde-i mezkûreye mutasarrıf olduğu hâlde târih-i kitâbdan dört sene mukaddem zabt ve tasarrufumda olan arsa-i mahdûde-i mezkûre ve üzerinde olan mecmû‘-ı ebniyesi vâkıfe-i mezbûre Fâtıma Hâtun bt. Ali’nin vakfındandır deyû huzûrumuzda kirâren ve mirâren ikrâr ve i‘tirâf eyledi biz bu husûsa bu minvâl üzre şâhidleriz şehâdet dahi ederiz deyû her biri hasm-ı mezbûr muvâcehesinde vech-i şer‘î üzre edâ-i şehâdet-i mer‘iyye eylediklerinde şâhidân-ı mezbûrânı mahallerinden ta‘dîl için fahrü’l-müderrisîn Mehmed Müstakīm Efendi b. Yusuf ba‘s ve ol dahi mârrü’z-zikr sâkin oldukları Bucakbağı mahallesine varıp mezbûr el-Hâc Mustafa muvâcehesinde ahâlîsinden Hasan Bey b. Mehmed Paşa ve Ahmed b. İbrahim ve İshak Bey b. Ahmed ve Halil Bey b. İbrahim ve Mustafa b. Hüseyin ve İsmail b. İbrahim Çavuş ve el-Hâc İbrahim b. Ebûbekir ve Mustafa b. İlyas ve Hüseyin b. Mahmud ve Mahmud b. Gazanfer ve Ahmed b. Zeyneddin ve Mehmed b. İsmail ve İbrahim b. Ahmed ve Mehmed b. Mahmud Ali b. Himmet ve Mustafa b. Şaban ve Mahmud b. Ahmed nâm kimesneler ile mahalle-i mezbûreye muttasıl Yedikule mahallesi ahâlîsinden Yedikule Câmi‘i imâmı Mustafa b. Mehmed ve İbrahim Çelebi b. Mustafa ve Yedikule Câmi‘i hatîbi İsmail Efendi b. Ahmed ve Abdullah b. Mehmed el-Müezzin ve İsmail b. Abdülkādir ve Mustafa b. İbrahim ve Yakub b. İdris ve Mehmed b. Mustafa nâm kimesnelerden dahi sırren ve alenen lede’t-tezkiyye her birinin adl ve makbûlü’ş-şehâde oldukları iş‘âr ve ihbâr olunmağın keyfiyyet-i ahvâllerinden istikşâf eyledikde şâhidân-ı mezbûrân imâm Mustafa Efendi ve tâcir İbrahim Çelebi için [40b] her biri adl ve makbûlü’ş-şehâdelerdir velev aleynâ deyû haber verdiklerinde vâki‘ hâli tahrîr ve ma‘an irsâl olunan Receb b. Ahmed ve Şatır Ahmed Çavuş b. Hüseyin ile meclis-i şer‘a gelip alâ vukū‘ihî inhâ ve takrîr etmeğin şâhidân-ı mezbûrân şehâdet-i mezbûrelerinde kâzibler olmadıklarına hasm-ı mezbûr el-Hâc Mustafa muvâcehesinde talebiyle yemîn teklîf olunduklarında her biri hasbe’l-mes’ûl yemîn billâhi’l-aliyyi’l-a‘lâ dahi ettiklerinde şehâdetleri makbûle olup mûcebiyle ref‘i muzır olmayan ebniye ve eşcârını ref‘ ve arsa-i mezbûreyi mütevellî-i mezbûr Mehmed Ağa’ya teslîme mezbûr el-Hâc Mustafa’ya tenbîh ve ebniye-i mehdûme-i mezbûrenin hîn-i hedminde mebniyyen kıymetini ve ecr-i mislini mütevellî-i mezbûr beyâna ihâle olunmağın mâ vaka‘a bi’t-taleb ketb olundu. Fi’l-yevmi’l-hâmis ve’l-ışrîn min Zilka‘deti’ş-şerîfe li sene sitte ve tis‘în ve elf.

Şuhûdü’l-hâl: Ahmed Efendi b. Hasan el-Hatîb, Ali b. Mahmud el-Kayyım, el-Hâc Hüseyin b. Musa, berber İbrahim Çelebi tâbi‘-i Mehmed Ağa, Halil Ağa b. İbrahim, Hasan b. Mahmud, Mustafa b. Hüseyin, Mustafa b. İlyas, İbrahim Çelebi b. Mehmed ve gayruhüm mine’l-hâzırîn.

(BAB46 - cilt: 19, sayfa: 266 - Hüküm no: 278 - Orijinal metin no: [39b-1])﻿

﻿

﻿

279. Hüküm

Rukiye Hatun bt. Hüseyin Efendi’nin vasiyeti ve vakfiyesi

Elhamdü lillâhi ve’s-salâtü alâ nebiyyihî seyyidinâ Muhammedin ve âlihî ve sahbihi ecma‘în ammâ ba‘d işbu kitâb-ı sıhhat-nisâbın tahrîr ve inşâsına bâ‘is ve bâdî oldur ki Dârü’l-hilâfeti’l-aliyye Kostantıniyye el-mahmiyye’de Ayasofya-i kebîr kurbunda Üskübî mahallesinde sâkine iken bundan akdem fevt olan sâhibetü’l-hayrât ve’l-hasenât tâlibetü’s-sadakāt ve’l-meberrât Rukiye Hâtun bt. Hüseyin Efendi’nin zikr-i âtî vasiyyetini tenfîze vasiyy-i muhtârı idiği lede’ş-şer‘i’l-enver zâhir ve mukarrer olan Ahmed Ağa b. Abdullah meclis-i şer‘-i şerîf-i enverde vakf-ı âti’z-zikre li ecli’t-tescîl ve’l-itmâmi emrü’t-tescil mütevellî nasb ve ta‘yîn olunan Abdurrahman Efendi b. ( ) mahzarında bi’l-vesâye ikrâr ve takrîr-i kelâm edip müteveffât-ı mezbûre Rukiye Hâtun hâl-i hayâtında mâ ba‘d-ı mevtine izâfet ile cemî‘ malımın sülüsünden üç yüz elli guruş ifrâz ve hasbeten lillâhi’s-Samed vakf-ı sahîh-i müebbed [ve] haps-i sarîh-i muhalled ile vakf ve haps olup meblağ-ı mezbûr her onu on bir buçuk akçe hesâbı üzre yed-i mütevellî ve rehn-i kavî ve kefîl-i melî yâhud ikisinden biri ile ale’l-vechi’l-helâl istirbâh ve istiğlâl olunup hâsıl olan rey‘ ve nemâsından zikr olunan Üskübî mescidi şerîfinde her kim imâm olursa yevmî beş akçe vazîfeye mutasarrıf olup mukābelesinde beher yevm vakt-i subhda mescidi mezkûr mihrâbında birer Yâsin-i şerîf tilâvet edip sevâbını vâkıfe-i mezbûrenin rûhuna ihdâ eyleye ve Lâleli çeşme kurbunda Ahmed Ağa mescidi şerîfinde her kim müezzin olursa yevmî iki akçe vazîfeye mutasarrıf olup mukābelesinde beher yevm kable[’s-]salâti’l-asr birer sûre tilâvet [41a] edip sevâbını vâkıfe-i mezkûrenin rûhuna ihdâ eyleye ve yevmî iki akçe cihet-i tevliyyet ve iki akçe cihet-i kitâbet olup tevliyyeti mezbûre vazîfe-i mezkûresiyle hayâtda olduğumca benim için Ahmed Ağa b. Abdullah’a ve kitâbet-i merkūme benim oğlum Mahmud Çelebi’ye meşrûta olup ba‘de vefâtihimâ re’y-i hâkimü’ş-şer‘a müfevvez ola ve vakf-ı mezbûra mahmiye-i İstanbul’da seccâde-nişîn-i şerî‘at-i garrâ olan efendiler kemâl-i lütuf ve keremlerinden nezâret buyuralar ve mürûr-ı eyyâm ile şurût-ı mezkûreye ri‘âyet müte‘azzir olursa vakf-ı mezbûr mutlaka fukarâ-i müslimîne sarf oluna deyû vasiyyet ve tenfîzde beni vasiyy-i muhtâr nasb ve ta‘yîn edip ben dahi vesâyet-i mezbûreyi kabûl eyledikden sonra mezbûre Rukiye Hâtun musırraten alâ zâlik fevt olup terekesinin sülüsü meblağ-ı mezbûra müsâ‘id olmağla ben dahi meblağ-ı merkūm üç yüz elli guruşu müteveffât-ı mezbûre Rukiye Hâtun’un terekesinin sülüsünden ifrâz ve hasbeten lillâhi te‘âlâ vakf-ı sahîh-i müebbed ve haps-i sarîh-i muhalled ile vakf ve haps edip müteveffât-ı mezbûrenin vasiyyeti üzre ta‘yîn-i şurût eyledim ki meblağ-ı mezbûr senede her onu on bir akçe hesâbı üzre yed-i mütevellî ve rehn-i kavî ve kefîl-i melî yâhud ikisinden biri ile istirbâh ve istiğlâl olunup hâsıl olan rey‘ ve nemâsını zikr olunan Üskübî mescidi şerîfinde her kim imâm olursa yevmî beş akçe vazîfeye mutasarrıf olup mukābelesinde beher yevm vakt-i subhda mihrâbda birer Yâsin-i şerîf tilâvet edip sevâbını vâkıfe-i mezbûrenin rûhuna ihdâ eyleye ve Lâleli çeşme kurbunda mârrü’z-zikr Ahmed Ağa mescidi şerîfinde her kim müezzin olursa yevmî iki akçe vazîfeye mutasarrıf olup mukābelesinde beher yevm kable’s-salâti’l-asr birer sûre tilâvet edip sevâbını kendi rûhuna ihdâ eyleye ve yevmî iki akçe cihet-i tevliyyet ve iki akçe cihet-i kitâbet olup tevliyyeti mezbûre vazîfe-i mersûmesiyle hayâtda olduğumca bana ve kitâbet-i mezbûre hayâtda olduğunca oğlum mezbûr Mahmud Çelebi’ye meşrûta olup ba‘de vefâtihimâ re’y-i hâkimü’ş-şer‘a tefvîz olup ve vakf-ı mezbûra mahmiye-i mezbûrede bi’l-fi‘l seccâde-nişîn-i şer‘-i Nebevî olan Efendi hazretleri nâzırlar ola ve mürûr-ı eyyâm ile şurût-ı mezbûreye ri‘âyet müte‘azzire olursa vakf-ı mezbûra mutlaka fukarâ-i müslimîne sarf oluna deyû meblağ-ı merkūm üç yüz elli guruşu mütevellî-i mezbûra teslîm ol dahi ahz u kabz ve sâir mütevellîlerin evkāfda tasarrufları gibi tasarruf eyledi dedikde gıbbe’t-tasdîki’ş-şer‘î mâ hüve’l-vâki‘ bi’t-taleb ketb olundu. Fî gurreti Recebi’l-ferd li sene seb‘a ve tis‘în ve elf.

Şuhûdü’l-hâl: Fahrü’l-müderrisînü’l-kirâm Ebûbekir Efendi b. Abdülbâkī Efendi, Mehmed Efendi Edirnevî, umdetü’l-müderrisîn Abdullah Efendi b. Mustafa Efendi, fahrü’l-müderrisîn Ali Efendi b. Mustafa, Abdurrahman Efendi b. İshak, Ahmed Kethüdâ b. İbrahim, Abdullah Efendi b. el-Hâc Halil, Mahmud Efendi b. Mehmed, Hasan Efendi, Ali Efendi ve gayruhüm.

(BAB46 - cilt: 19, sayfa: 268 - Hüküm no: 279 - Orijinal metin no: [40b-1])﻿

﻿

﻿

280. Hüküm

Çoban Zafiri v. Dimo’nun alacak davasında iddiasını ispat edemediği

Mahmiye-i İstanbul’da Yedikule kurbunda sâkin çoban tâifesinden Zafiri v. Dimo meclis-i şer‘-i şerîf-i enverde celeb tâifesinden işbu bâ‘isü’l-vesîka Aleksi v. Yano mahzarında üzerine da‘vâ ve takrîr-i kelâm edip târih-i kitâbdan üç sene mukaddem ben mezbûr Aleksi’nin çobanı olmağla kendi mülküm olan her biri yüz kırk dörder akçe kıymetli yirmi altı re’s koyunumu mezbûrun koyunları içine ilhâk eylediğimde mezbûr Aleksi zikr olunan koyunlarımı bi gayri hakkın ahz u kabz ve istihlâk etmekle hâlâ kıymet-i şer‘iyyesini mezbûr Aleksi’den taleb ederim suâl olunup alıverilmesi murâdımdır dedikde gıbbe’s-suâl ve akībe’l-inkâr, müdde‘î-i mezbûrdan sıdk-ı makāline beyyine taleb olundukda ityân-ı beyyineden izhâr-ı acz ile istihlâf etmeğin fi’l-vâki‘ müdde‘î-i mezbûr Zafiri’nin minvâl-i meşrûh üzre yirmi altı re’s koyununu ahz u kabz ve istihlâk etmeyip ol vechile üzerinde hakkı olmadığına mezkûr Aleksi’ye yemîn teklîf olundukda ol dahi half billâhi’llezî enzele’l-İncîle alâ İsâ -aleyhi’s-selâm-etmeğin mûcebiyle müdde‘î-i mezbûr Zafiri bilâ-beyyine bî-vech mu‘ârazadan men‘ olunup mâ vaka‘a bi’t-taleb ketb olundu. Fi’l-yevmi’t-tâsi‘ aşer min Recebi’l-ferd li sene seb‘a ve tis‘în ve elf.

Şuhûdü’l-hâl: İbrahim Çelebi b. Ahmed, el-Hâc Mustafa b. Tevekkül, Mehmed Çelebi b. Hasan, Mehmed Çelebi b. İdris.

(BAB46 - cilt: 19, sayfa: 270 - Hüküm no: 280 - Orijinal metin no: [41b-1])﻿

﻿

﻿

281. Hüküm

Viranşehir öşür ve vergilerini toplamaktan vazgeçen Ali Ağa b. Ahmed’e Mehmed Ağa b. Abdülgani’nin peşin aldığı meblağı iade edeceği

Min mümzâtihî Mahmiye-i İstanbul’da Hocapaşa mahallesinde sâkin Ali Ağa b. Ahmed meclis-i şer‘-i şerîf-i enverde Dergâh-ı âlî yeniçerilerinin Yayabeyi olan Mehmed Ağa b. Abdülganî mahzarında üzerine da‘vâ ve takrîr-i kelâm edip yedimde olan işbu temessük nâtık olduğu [üzre] merkūm Mehmed Ağa târih-i kitâbdan bir ay mukaddem vilâyet-i Anadolu’da Bolu sancağında vâki‘ berât-ı pâdişâhiyle mutasarrıf olduğu Viranşehir nâm ze‘âmeti işbu bin doksan yedi senesinde vâki‘ olacak a‘şâr ve rüsûmâtını bana bin beş yüz elli guruşa der-uhde edip ben dahi iltizâm ve kabûl ve kendiye ber vech-i peşîn bin iki yüz guruşumu def‘ ve teslîm ol dahi yedimden ahz u kabz edip ba‘dehû ben ze‘âmet-i mezbûreye vardığımda kurâsı re‘âyâları perîşân olmağla vaz‘-ı yed ve zabt mümkün olmamağın hâlâ merkūm Mehmed Ağa’ya suâl olunup makbûz olan peşîn-i mezbûr bin iki yüz guruşu bana red ve teslîme tenbîh olunmak matlûbumdur dedikde gıbbe’s-suâl mezbûr Mehmed Ağa cevâbında kaziyye vech-i mezkûr üzre olup meblağ-ı mezbûr bin iki yüz guruşu ber vech-i peşîn müdde‘î-i mezbûr yedinden ahz u kabz ve istihlâk eylediğini ikrâr ve i‘tirâf etmeğin mûcebince meblağ-ı mezbûr bin iki yüz guruşu müdde‘î-i mezbûr es-Seyyid Ali Ağa’ya red ve teslîme merkūm Mehmed Ağa’ya tenbîh olunup mâ vaka‘a bi’t-taleb ketb olundu. Fi’l-yevmi’s-sâbi‘ aşer min Recebi’l-ferd li sene seb‘a ve tis‘în ve elf.

Şuhûdü’l-hâl: Mumcu Ahmed Beşe el-Mübâşir, Mustafa Çelebi b. Tevekkül, Ahmed Beşe Çukadâr, İbrahim Çelebi b. Ahmed.

(BAB46 - cilt: 19, sayfa: 271 - Hüküm no: 281 - Orijinal metin no: [41b-2])﻿

﻿

﻿

282. Hüküm

Kerime bt. Abdullah’ın İsmail b. Mustafa’dan muhâlaa yoluyla boşandığı

Mahmiye-i İstanbul’da Küçük Karaman kurbunda hâfız odalarında sâkine olup zâtını ma‘rifet-i şer‘iyye ile ârifân Mustafa b. Mehmed ve Mehmed b. Mehmed nâm kimesneler ta‘rîfleriyle mu‘arrefe olan Kerime bt. Abdullah nâm hâtun meclis-i şer‘-i şerîf-i enverde zevc-i dâhili bâ‘isü hâze’l-kitâb İsmail b. Mustafa mahzarında bi tav‘ihâ ikrâr ve takrîr-i kelâm edip zevcim mezbûr İsmail ile beynimizde hüsn-i zindegânîmiz olmamağla zimmetinde mütekarrir ve ma‘kūdun-aleyh olan üç yüz akçe mehr-i müeccelim ve nafaka-i iddet-i mu‘ayyenem mezbûr üzerine ve me’ûnet-i süknâm dahi kendi üzerime olmak üzre zevcim mezbûr İsmail ile muhâla‘a-i sahîha-i şer‘iyye ile muhâla‘a edip ol dahi ber vech-i muharrer hul‘-ı mezbûru kabûl eylediğinden sonra hukūk-ı zevciyyete ve gayra müte‘allika âmme-i da‘vâdan her biri âharın zimmetini ibrâ-i âmm-ı kātı‘ü’n-nizâ‘la ibrâ ve iskāt eyledik dedikde gıbbe’t-tasdîki’ş-şer‘î mâ vaka‘a bi’t-taleb ketb olundu. Fi’l-yevmi’s-sâdis aşer min Recebi’l-ferd li sene seb‘a ve tis‘în ve elf.

Şuhûdü’l-hâl: El-Hâc Mustafa b. Tevekkül, İbrahim Çelebi b. Ahmed, Ali b. Bâli, Mehmed b. İdris.

(BAB46 - cilt: 19, sayfa: 271 - Hüküm no: 282 - Orijinal metin no: [41b-3])﻿

﻿

﻿

283. Hüküm

Mehmed Çelebi b. Yusuf’un küçük çocuklarına nafaka takdiri

Mahmiye-i İstanbul’da Kovacı mahallesi kurbunda sâkine Safiye bt. Abdülmennân nâm hâtun tarafından husûs-ı âti’l-beyâna vekîl olduğu zât[ı] ma‘rifet-i şer‘iyye ile ârifân ola[n] Abdülkādir Çelebi b. Abdi ve Mehmed Çelebi b. Mustafa nâm kimesneler şehâdetleriyle şer‘an sâbit olan Abdülbâkī Çelebi b. el-Hâc Süleyman nâm kimesne meclis-i şer‘-i şerîf-i enverde mezbûre Safiye Hâtun’un sâbıkan zevci olan işbu hâzır bi’l-meclis Mehmed Çelebi b. Yusuf mahzarında bi’l-vekâle ikrâr ve takrîr-i kelâm edip müvekkilem mezbûrenin zevci mezbûr Mehmed’in firâşından hâsıl ve müvekkilem mezbûreden mütevellid sulbiye oğulları olup bi hakki’l-hidâne hucr ve terbiyyesinde olan Yahya ve Mustafa nâm sagīrlerin nafaka ve kisve ve sâir havâyic-i zarûriyyeleri için kıbel-i şer‘den babası mezbûr Mehmed Çelebi üzerine kadr-i ma‘rûf nafaka farz ve takdîr olunmak matlûbumdur dedikde hâkim-i muvakki‘-i sadr-ı kitâb -tûbâ-lehû ve hüsnü me’âb-hazretleri sagīrân-ı mezbûrânın nafaka ve kisve-bahâ ve sâir levâzım-ı mühimmeler[i] için mezbûr Mehmed üzerine bi’t-terâzî târih-i kitâbdan yevmî beşer akçe nafaka farz ve takdîr edip meblağ-ı mefrûz-ı mezbûru levâzım-ı sagīrân-ı mezbûrâna harc ve sarf ve lede’l-iktizâ istidâneye inde’z-zafer mezbûr Mehmed Çelebi üzerine rücû‘a mezbûre Safiye’ye izin vermeğin mâ vaka‘a bi’t-taleb ketb olundu. Fi’l-yevmi’s-sânî aşer min Recebi’l-ferd li sene seb‘a ve tis‘în ve elf.

Şuhûdü’l-hâl: Hüseyin b. Mustafa, Ahmed Ağa b. Sinan, Mahalle-i mezbûr imâmı Mehmed Efendi, Mehmed Efendi, İbrahim Çelebi b. Hüseyin.

(BAB46 - cilt: 19, sayfa: 272 - Hüküm no: 283 - Orijinal metin no: [41b-4])﻿

﻿

﻿

284. Hüküm

Mehmed b. Abdülfettah’ın el-Hâc Osman aleyhine açtığı alacak davasının yerinde olmadığı

Mahmiye-i İstanbul’da Eğrikapı hâricinde sâkin Mehmed b. Abdülfettâh nâm kimesne meclis-i şer‘-i şerîf-i enverde Eski saray teberdârlarından bâ‘isü hâze’l-kitâb el-Hâc Osman b. İbrahim mahzarında üzerine da‘vâ ve takrîr-i kelâm edip sulbî kebîr oğlum olup saray-ı mezkûrda merkūm el-Hâc Osman ile ma‘an sâkin iken bundan akdem vefât eden Hüseyin kendi malından doksan esedî guruşu merkūm el-Hâc Osman’ın re’y-i ile gāib ani’l-meclis attâr Ali Çelebi nâm kimesneye idâne ve teslîm ol dahi istidâne ve kabz ve tesellüm edip meblağ-ı mezbûru kable’l-ahz ve oğlum mezbûr Hüseyin vefât edip meblağ-ı mezbûr bi haseb-i irsi’ş-şer‘î bana isâbet etmekle mezbûr el-Hâc Osman’a suâl olunup meblağ-ı mezbûru bana teslîme tenbîh olunmak matlûbumdur dedikde müdde‘î-i mezbûrun kendi takrîri üzre da‘vâsı meşrû‘ olmayıp şer‘an mezbûr el-Hâc Osman’a dahi suâl teveccüh etmemekle müdde‘î-i mezbûr merkūm el-Hâc Osman’a bî-vech mu‘ârazadan men‘ olunup mâ vaka‘a bi’t-taleb ketb olundu. [42a] Fi’l-yevmi’l-hâmis aşer min Recebi’l-ferd li sene seb‘a ve tis‘în ve elf.

Şuhûdü’l-hâl: El-Hâc Mustafa b. Tevekkül, İbrahim Çelebi b. Ahmed, Mehmed Çelebi b. İdris.

(BAB46 - cilt: 19, sayfa: 272 - Hüküm no: 284 - Orijinal metin no: [41b-5])﻿

﻿

﻿

285. Hüküm

İbrahim Ağa b. Tanrıverdi’nin mirasının dörtte üçünün Seydi b. Yakub’a ait olduğu

Min mümzâtihî Fi’l-asl vilâyet-i Anadolu’da medîne-i Maraş ahâlîsinden olup mahrûse-i Üsküdar’da Evliyâ Hoca mahallesinde mutavattın İsmail Paşa hazretlerinin kapıcılar kethüdâsı olmağla Ayamavra muhârebesinde şehîden vefât eden İbrahim Ağa b. Tanrıverdi b. Tebsin nâm müteveffânın verâseti zevce-i metrûkesi Sâliha bt. Mehmed ile anasının kız karındaşı oğlu Seydî b. Yakub’a münhasıra olduğu şer‘an zâhir ve müte‘ayyin oldukdan sonra mezbûr Seydî meclis-i şer‘-i şerîf-i enverde müteveffâ-yı mezbûrun terekesine vâzı‘atü’l-yed olduğu sâbit olan mezbûre Sâliha mahzarında üzerine da‘vâ ve takrîr-i kelâm edip müteveffâ-yı mezbûr İbrahim Ağa’nın vâlidesinin kız karındaşı olup verâseti zevcesi işbu mezbûre Sâliha ile bana münhasıra iken hâlâ mezbûre Sâliha Hâtun tereke-i müteveffâ-yı mezbûrun mecmû‘unu kabz edip hisse-i irsiyyemi bana teslîmden imtinâ‘ eder suâl olunup bana teslîme tenbîh olunması matlûbumdur dedikde inde’s-suâl mezbûre Sâliha cevâbında fi’l-hakīka müdde‘î-i mezbûr müteveffâ-yı mezbûrun bâlâda ketb ve terkīm olunan minvâl üzre vârisi olup müteveffâ-yı mezbûrun terekesinin rub‘u kendiye ve selâse-i erbâ‘ı mezbûr Seydî’ye irsen isâbet edip ol vechile müteveffâ-yı mezbûrun terekesin selâse-i erbâ‘ını müdde‘î-i mezbûra red ve teslîm lâzım geldiğini tâyi‘an ikrâr ve i‘tirâf etmeğin alâ mûcebi i‘tirâfihâ müteveffâ-yı mezbûrun terekesinden ber vech-i meşrûh hisse-i irsiyyesin müdde‘î-i mezbûra teslîme mezbûra Sâliha’ya tenbîh olunup mâ hüve’l-vâki‘ bi’t-taleb ketb olundu. Fi’l-yevmi’s-sânî ve’l-ışrîn min Recebi’l-ferd li sene seb‘a ve tis‘în ve elf.

Şuhûdü’l-hâl: Osman b. Abdullah, Veli b. Hamza, el-Hâc Mustafa b. Tevekkül, İbrahim Çelebi b. Ahmed ve gayruhüm.

(BAB46 - cilt: 19, sayfa: 273 - Hüküm no: 285 - Orijinal metin no: [42a-1])﻿

﻿

﻿

286. Hüküm

Ebûbekir Efendi b. Osman Reis’in mahzenlerinin oğlu Osman’a verilmesi gerektiği

Min mümzâtihî Ordu-yı hümâyûn defterdârı iken Belgrad’da bundan akdem vefât eden Ebûbekir Efendi b. Osman Reis b. Muhyiddin nâm müteveffânın sulbî oğlu olduğu iddi‘â olunan Osman nâm sagīrin tesviye-i umûru için vasiyy-i şer‘îsi olan bâ‘isü hâze’l-vesîka Mehmed Ağa b. Mahmud meclis-i şer‘-i şerîf-i enverde merhûm el-Hâc Davud vakfına hâlâ mütevellî olmağla zikr-i âtî iki bâb tahta mahzene vâzı‘ü’l-yed idiği sâbit ve mütehakkik olan Hüseyin Efendi b. Mehmed mahzarında bi’l-vesâye üzerine da‘vâ ve takrîr-i kelâm edip mezkûr Ebûbekir Efendi mukaddemâ mahrûse-i mezkûrede hâl-i hayâtında câriye-i memlûkesi işbu Ayşe bt. Abdullah için mezbûreyi firâşına idhâl ve batnında olan hamli bendendir deyû alâ ruûsi’l-işhâd da‘vet ve işhâd edip ba‘de vefâtihî vakt-i ikrârdan yedi buçuk ay mürûrunda mezkûre Ayşe’den işbu sagīr-i mezbûr Osman tevellüd edip sagīr-i mezbûr Osman müteveffâ-yı mezbûrun firâşından hâsıl ve mezbûre Ayşe’den mütevellid sulbî oğlu ve hasren vârisi olup ve vakf-ı mezbûrda zikr olunan Ayazmakapısı hâricinde vâki‘ merhûm-ı mezbûra intimâ’ ile tahrîr ve tavsîfden müstağnî iki bâb tahta mahzen mu‘accele-i ma‘lûme ve yevmî iki akçe müeccele ile müteveffâ-yı mezbûrun tasarrufunda olup ba‘de vefâtihî oğlu sagīr-i mezbûra intikāl-i âdî ile intikāl etmişiken mütevellî-i mezbûr Hüseyin Efendi müteveffâ-yı mezbûr bilâ-veled fevt olup zikr olunan mahzenler cânib-i vakfa intikāl etmişdir deyû bi gayri hakkın zabt edip tasarrufuma mâni‘ olur suâl olunup vesâyetim hasebiyle bana zabt ettirilmek murâdımdır dedikde gıbbe’s-suâl mezkûr Hüseyin Efendi cevâbında fi’l-hakīka müteveffâ-yı mezbûrun tasarrufunda olan mârrü’z-zikr mahzenler bilâ-veled fevt olmağla cânib-i vakfa intikāl etmek üzre bi’t-tevliyye vaz‘-ı yedini ikrâr lâkin sagīr-i mezbûr müteveffâ-yı mezbûrun minvâl-i mübeyyen üzre sulbî oğlu olduğunu inkâr edicek vasiyy-i mezbûrdan müdde‘âsına beyyine taleb olundukda mahmiye-i İstanbul’da Sunullah Efendi câmi‘-i şerîfi kurbunda sâkin udûl-i müslimînden Ali Çelebi b. Süleyman ve mahrûse-i Galata’da Emekyemez mahallesinde sâkin el-Hâc Mehmed b. Abdullah nâm kimesne li ecli’ş-şehâde meclis-i şer‘a hâzırân olup isre’l-istişhâd fi’l-vâki‘ müteveffâ-yı mezbûr Ebûbekir Efendi b. Osman Reis b. Muhyiddin mahrûse-i Belgrad’da hâl-i hayâtında câriye-i memlûkesi işbu mezbûre Ayşe için mezbûreyi firâşıma idhâl eyledim batnında olan hamli bendendir deyû bizim huzûrumuzda da‘vet ve işhâd edip ba‘de vefâtihî vakt-i ikrârından yedi buçuk ay mürûrunda mezbûre Ayşe’den işbu sagīr-i mezkûr Osman tevellüd etmişdir. Sagīr-i mezkûr müteveffâ-yı mezbûrun firâşından hâsıl ve ümm-i veledi mezbûre Ayşe’den mütevellid sulbî oğludur biz bu husûsa bu vech üzre şâhidleriz şehâdet dahi ederiz deyû her biri şehâdet-i şer‘iyye eylediklerinde şâhidân-ı mezbûrân sırren ve alenen ta‘dîl ve tezkiyye olunup her birinin adl ve makbûlü’ş-şehâde idikleri zâhir ve müte‘ayyin ve şehâdetleri makbûle oldukdan sonra …? sûretinde vakt (…) vücûda [42b] gelen veledin nesebi ikrâr-ı mezkûra binâen sahîh idiği kütüb-i fıkhiyyede mastûr ve mukayyed olmağla mûcebiyle ba‘de’l-hükm ve’l-kazâ mâ hüve’l-vâki‘ bi’t-taleb ketb olundu. Fi’l-yevmi’l-ışrîn min Recebi’l-ferd li sene seb‘a ve tis‘în ve elf.

Şuhûdü’l-hâl: Sunullah Efendi b. Ali el-Müezzin, Ahmed Efendi b. el-Hâc Mustafa, Mehmed Efendi b. Mustafa, Mustafa Çelebi b. Abdurrahman , el-Hâc Mustafa b. Tevekkül, el-Hâc İshak b. ( ), Mustafa b. Ali Bevvâb, Abdülbâkī Efendi b. Ali.

(BAB46 - cilt: 19, sayfa: 274 - Hüküm no: 286 - Orijinal metin no: [42a-2])﻿

﻿

﻿

287. Hüküm

Safiye bt. Abdullah’ın vakfiyesi

Elhamdü lillâhi alâ küllî hâl el-muttalli‘i alâ mâ hâle fi’l-bâl âlimi’l-gaybi ve’ş-şehâdeti’l-kebîri’l-müte‘âl ve’s-salâtü ve’s-selâmü alâ seyyidinâ Muhammedi’l-meb‘ûs bi nübüvveti’l-kemâl ve alâ âlihî ve ashâbihî hayri’l-ashâb ve’l-âl ammâ ba‘d işbu kitâb-ı sıhhat-nisâbın tahrîr ve inşâsına bâ‘is ve bâdî oldur ki Dârü’l-hilâfeti’l-aliyye Kostantıniyye el-mahmiyye’de Kazganî Sadi mahallesinde sâkine sâhibetü’l-hayrât ve’l-hasenât tâlibetü’s-sadakāt ve’l-meberrât Safiye bt. Abdullah nâm hâtun tarafından vakf-ı âti’z-zikri ifâde ve da‘vâ-yı rücû‘a vekîl olup zât-ı mezbûreyi ma‘rifet-i şer‘iyye ile ârifân olan yine mahalle-i mezbûrede sâkin el-Hâc Ali b. Veli ve Musa Çelebi b. Mustafa nâm kimesneler şehâdetleriyle şer‘an vekâleti sâbite olan Ahmed Efendi b. Hüseyin meclis-i şer‘-i şerîf-i şâmihü’l-imâd ve mahfil-i dîn-i münîf-i râsihu’l-evtâdda vakf-ı câ’i’l-beyâna mütevellî nasb ve ta‘yîn eylediği es-Seyyid Mustafa Efendi b. es-Seyyid Mehmed mahzarında bi’l-vekâle ikrâr-ı sahîh-i şer‘î ve i‘tirâf-ı sarîh-i mer‘î kılıp müvekkilim mezkûre Safiye Hâtun etyab-ı mâl ve ahsen-i menâlinden yüz esedî guruşunu ifrâz ve imtiyâz-ı tâm ile mümtâz kılıp hasbeten lillâhi te‘âlâ ve haseneten li rûhi resûlihi’l-mu‘allâ vakf-ı sahîh-i müebbed ve haps-i sarîh-i muhalled ile vakf ve haps edip şöyle şart ve ta‘yîn eyledim ki meblağ-ı mezbûr rehn-i kavî ve kefîl-i melî ve senede onu on bir hesâbı ile istirbâh ve istiğlâl olunup hâsıl olan rey‘ ve gılâl yed-i mütevellîde hıfz olundukdan sonra mahmiye-i mezbûre hısnı ebvâbından Samatyakapısı hâricinde el-Hâc Fâik câmi‘-i şerîfi’nde hatîb olanlara yetmiş guruşun nemâsı olan senede yedi guruş verile ve bâkī otuz guruşun nemâsı üç guruş her sene Langa kurbunda Çakır Ağa mahallesi avârızına teslîm oluna ve vakf-ı mezbûra hayâtda oldukça mezbûr es-Seyyid Mustafa Efendi hasbî mütevellî olup ba‘de vefâtihî tevliyyeti mezkûra mârrü’l-beyân el-Hâc Fâik câmi‘-i şerîfi’nde hatîb olanlara meşrûta ola ve Dersi‘âm Efendi merhûmun dâmâdları eş-Şeyh Mustafa Efendi b. eş-Şeyh Mehmed Efendi vakf-ı mezbûra nâzır olup ba‘de vefâtihimâ mahalle-i mezbûre ahâlîsi hasbî nâzır olalar ve mürûr-ı eyyâm ile şerâit-i mezkûreye ri‘âyet müte‘azzire olursa mutlaka fukarâ-i müslimîne sarf oluna deyû meblağ-ı mezbûru mütevellî-i mezbûra teslîm ol dahi tesellüm ve kabz ve sâir mütevellîlerin evkāfda olan tasarrufları gibi tasarruf eylesin dedikde gıbbe’t-tasdîki’ş-şer‘î ve’t-tahkīki’l-mer‘î vekîl-i mezbûr semt-i vifâkdan cânib-i şikāka azîmet ve bi’l-vekâle husûmet ve nizâ‘a câzime olup vakf-ı nukūd inde eimmeti’s-selâseti’n-nehârîr mefkūd olmağın vakf-ı mezbûrdan bi’l-vekâle rücû‘ eyledim meblağ-ı mezbûru mülk-i müvekkileme tard olunmasını taleb ederim dedikde mütevellî-i reşîd cevâb-ı bâ savâba mütesaddî [olup] eğerçi vakf-ı nukūd inde’l-eimmeti’s-selâse mefkūddur lâkin İmâm Züfer -aleyhi’r-rahmetü’l-meliki’l-ekber-den İmâm Ensârî -radiye anhü’l-Bârî- rivâyeti üzre sahîh ve câiz olduğuna binâen meblağ-ı mezbûru teslîm etmem deyû imtinâ‘ ve husûmet ve nizâ‘ edip hâkim-i muvakki‘-i sadr-ı kitâb -tûbâ-lehû ve hüsnü me’âb-hazretleri huzûr-ı şerîflerine müterâfi‘ân ve fasl ve hasma tâlibân olduklarında hâkim-i müşârün-ileyh hazretleri dahi kavl-i imâm-ı mûmâ-ileyh ile vakf-ı mezbûrun sıhhatine hükm ettikden sonra vekîl-i mezbûr semt-i âhardan nizâ‘ edip eğerçi hükm-i mezbûr ile vakıf sahîh oldu lâkin İmâm-ı A‘zam ve hümâm-ı akdem Ebû Hanîfe el-Kûfî -cûziye bi’l-hayr ve kûfiye-hazretleri katında sıhhat müstelzim-i lüzûm olmamağın vakf-ı mezbûrdan bi’l-vekâle rücû‘ eyledim meblağ-ı mezbûru istirdâd ederim deyicek mütevellî-i mezbûr tekrâr cevâb verip eğerçi hâl imâm-ı müşârün-ileyh hazretleri katında bast olunan minvâl üzredir lâkin inde’l-imâmeyni’l-hümâmeyn siyyemâ ba‘de’t-teslîm ile’l-mütevellî sıhhat müstelzim-i lüzûmdur deyû redden imtinâ‘ ve tekrâr mürâfa‘a olduklarında hâkim-i müşârün-ileyh -lâ zâle âliyen beyne yedeyhi-tarafeynin kelâmında fikr-i dakīk ve teemmül-i enîk edip âlimen bi’l-hilâf ve mürâ‘iyen limâ yecibü mürâ‘âtühü fi’t-tescîli’l-evkāf vakf-ı mezbûrun lüzûmuna dahi hükm-i şer‘î etmeğin ba‘de’l-yevm vakf-ı mezbûr sahîh ve lâzım olup naks ve nakzına mecâl muhâl oldu. Fe-men beddelehû ba‘de mâ semi‘âhû fe-innemâ ismuhû ale’llezîne yübeddilûnehû innallâhe semî‘un alîm ve ecrü’l-vâkıfı ale’l-hayyi’l-cevâdi’l-kerîm.

Cerâ zâlik ve hurrire fî gurreti şehri Recebi’l-ferd li sene seb‘a ve tis‘în ve elf.

Şuhûdü’l-hâl: Mehmed Efendi b. Osman el-İmâm, Ahmed Efendi el-İmâm, Mehmed Çelebi b. Ahmed Çelebi Kâtib, Süleyman Efendi vâ‘iz-i Davudpaşa, Molla Mustafa b. ( ) el-Müezzin, Hüseyin Efendi el-İmâm, Ahmed Efendi İmâm, Mustafa Çelebi b. Ahmed, İbrahim Çelebi b. Ahmed, Ahmed Efendi b. Hüseyin, el-Hâc Ali b. Veli, Musa Çelebi b. Mustafa.

(BAB46 - cilt: 19, sayfa: 275 - Hüküm no: 287 - Orijinal metin no: [42b-1])﻿

﻿

﻿

288. Hüküm

Ali Efendi b. Yusuf’un menzilini Emrullah Çelebi b. Hacı Cafer’e bey‘ bi’l-istiğlâl yoluyla sattığı

Husûs-ı âti’l-beyânın mahallinde ketb u tahrîri iltimâs olunmağın savb-ı şer‘-i şerîfden irsâl olunan Mevlânâ Ali Efendi b. Yusuf fahrü’l-müderrisînü’l-kirâm Çivizâde demekle şehîr Atâullah Efendi’nin mahmiye-i İstanbul’da Harâccı Muhyiddin mahallesinde vâki‘ sâkin oldukları menzile varıp zeyl-i sahîfede mastûrü’l-esâmî müslimîn huzûrunda akd-i meclis-i şer‘-i şerîf eylediğinde muvakkaten Mekke-i Mükerreme ve Belde-i mutahhara kadısı olan a‘lemü’l-ulemâ’i’l-mütebahhirîn efdalü’l-fuzalâ’i’l-müteverri‘în yenbû‘ü’l-fezâil ve’l-me‘âlî metbû‘ü’l-efâzıl ve’l-e‘âlî kerîmü’l-evsâf ve’l-ahlâk adîmü’l-adîl fi’l-âfâk sa‘âdetlü Ali Efendi hazretleri taraf-ı bâhirü’ş-şereflerinden husûs-ı câ’i’l-beyâna vekîlleri olduğu mûmâ-ileyh Atâullah Efendi ile mefhari’l-kuzât Kethüdâzâde demekle şehîr Abdurrahman Efendi şehâdetleri ile şer‘an sâbit olan kethüdâları Abdülaziz Efendi b. Mehmed meclis-i ma‘kūd-ı merkūmda tüccâr-ı zevi’l-iktidârdan fahrü’l-eşbâh bâ‘isü hâze’l-kitâb Emrullah Çelebi b. el-Hâc Cafer mahzarında bi’l-vekâle takrîr-i kelâm ve ta‘bîr ani’l-merâm edip müvekkilim müşârün-ileyh Ali Efendi hazretleri işbu târih-i kitâb senesi Cemâziyelevvel’in on beşinci günü mahmiye-i mezbûrede Eskiimaret mahallesinde vâki‘ bir tarafdan İsmail Efendi veresesi mülkleri ve bir tarafdan ba‘zan Yarhisar mescidi imâmına meşrûta vakıf menzil ve ba‘zan mu‘îd Ahmed Efendi’nin vakıf odaları ve bir tarafdan ba‘zan Zekeriya Efendi menzili ve ba‘zan Şâhin Beşe menzili ve bir tarafdan [43a] tarîk-i âm ile mahdûd hâriciyye ve dâhiliyyesinde büyût-ı adîdeyi ve ahırı ve cüneyneyi ve tarîk-i âm tarafından beş bâb dükkânı müştemil mülk menzilini, mûmâ-ileyh Emrullah Çelebi’ye bi tarîki’l-istiğlâl beş bin beş yüz yedi buçuk guruşa bey‘ ve teslîm ol dahi minvâl-i muharrer üzre tesellüm [ve] kabûl edip semeni olan meblağ-ı mezbûr beş bin beş yüz yedi buçuk esedî guruşu yedinden tamâmen ahz u kabz eylediğinden sonra menzili mahdûd-ı mezkûru mûmâ-ileyh Emrullah Çelebi ba‘de’t-tahliyyeti’ş-şer‘iyye ve’t-tekābuzi’l-mer‘î yine târih-i mezkûrdan iki sene tamâmına değin beher yevm bir guruşdan yedi yüz yirmi esedî guruş müvekkilim müşârün-ileyh îcâr ve teslîm anlar dahi vech-i meşrûh üzre istîcâr ve kabûl eyledi dedikde gıbbe’t-tasdîki’ş-şer‘î vâki‘ hâli Mevlânâ-yı mezbûr mahallinde tahrîr ba‘dehû ma‘an ba‘s olunan Çukadâr Ahmed Beşe b. Abdullah ile meclis-i şer‘a gelip alâ vukū‘ihî haber vermeğin mâ hüve’l-vâki‘ bi’t-taleb ketb olundu. Fî gurreti Recebi’l-mürecceb li sene seb‘a ve tis‘în ve elf.

Şuhûdü’l-hâl: Mefharü’l-müderrisînü’l-kirâm Uşşâkī Mustafa Efendi, mefharü’l-müderrisînü’l-kirâm Çivizâde Atâullah Efendi, Merhabazâde Nimetullah Efendi, Cebe Ali İmâmı Mustafa Efendi, Yemenlizâde Mustafa Efendi, Halil Efendi tâbi‘-i Kethüdâzâde Efendi, Mustafa Çavuş tâbi‘-i Ali Efendi, fahrü’l-müderrisînü’l-kirâm Muharrem Efendi dâmâd-ı hazret-i Nakīb Efendi sâbıkan, İbrahim Çelebi tâbi‘-i Muharrem Efendi, Mehmed Çelebi tâbi‘-i Kethüdâzâde Efendi, Osman Çelebi tâbi‘-i Çivizâde Efendi, Receb Çelebi tâbi‘-i Çivizâde Efendi, Mustafa Çelebi tâbi‘-i Kethüdâzâde Efendi, İsmail Çelebi, Mustafa Çelebi ve gayruhüm mine’l-hâzırîn.

(BAB46 - cilt: 19, sayfa: 277 - Hüküm no: 288 - Orijinal metin no: [42b-2])﻿

﻿

﻿

289. Hüküm

Rusçuk’taki Ermeni murahhasası Nikogos’un rahiplik yapabileceği

Mahmiye-i İstanbul’da ve bağlı olan yerlerdeki Ermeni tâifesi üzerlerine patrik olan Karabet nâm râhib tarafından husûs-ı âti’l-beyâna vekîl-i müsecceli olan Meldon v. Minas nâm Ermeni meclis-i şer‘î-i enver ve mahfil-i dîn-i münîf-i ezherde hâlâ Ruscuk’da Ermeni murahhasası olan Nikogos nâm râhib tarafından ikrâr-ı âti’z-zikri tasdîke vekîl-i sâbitü’l-vekâlesi olan bâ‘isü hâzihi’l-vesîka Agop v. Sahak nâm Ermeni muvâcehesinde bi’l-vekâle takrîr-i kelâm ve ta‘bîr ani’l-merâm edip müvekkilim mezkûr Karabet râhib-i mezkûr Nikogos için zikr olunan murahhasalığa bî-berât mutasarrıfdır kānûn-ı kadîm üzre müceddeden berât olmadıkça murahhasalığa müdâhale etmeye deyû emr-i şerîf-i âlîşân ısdâr ve müvekkili mezbûr Nikogos’a müdâhale etmişdi lâkin kadîmü’l-eyyâmdan ilâ yevminâ hâzâ Ruscuk’da Ermeni murahhasası olanlara berât verilegelmemiş olmağla müvekkilim mezkûr Karabet’in husûs-ı mezbûra müte‘allik mezkûr Nikogos ile aslâ ve kat‘â da‘vâ ve nizâ‘ı kalmamışdır dedikde mukırr-ı mezkûr Meldon’un bi’l-vekâle vech-i meşrûh üzre cârî ve sâdır olan i‘tirâfını vekîl-i mezkûr Agop bi’l-muvâcehe tasdîk ve bi’l-müşâfehe tahkīk etmeğin mâ hüve’l-vâki‘ bi’t-taleb ketb olundu. Fi’l-yevmi’s-sânî ve’l-ışrîn min Recebi’l-ferd li sene seb‘a ve tis‘în ve elf.

Şuhûdü’l-hâl: Mustafa Çelebi b. Ahmed, İbrahim Çelebi b. Ahmed, el-Hâc Mustafa b. Tevekkül, Mehmed b. İdris, Sahak v. Meldon, Ohan v. Murad, Mosis v. Serkis, Papa Oseb v. Toros, Karabet v. Sefer, Manos [v.] Milket, Haçador v. Bahadır.

(BAB46 - cilt: 19, sayfa: 278 - Hüküm no: 289 - Orijinal metin no: [43a-1])﻿

﻿

﻿

290. Hüküm

Lolo v. Rako’nun vârisleri ile ortağının sulh oldukları

Vilâyet-i Rumeli’nde Avlonya sancağında Ergiri kazâsına tâbi‘ Sanamavilos? nâm karyeden olup mahmiye-i İstanbul’da Topkapısı kurbunda sâkin Gürcü tâifesinden iken bundan akdem hâlik olan Lolo v. Rako’nun verâseti anası Lilo bt. Niko ile li ebeveyn karındaşı Ebkeri’ye münhasıra olduğu şer‘an zâhir ve müte‘ayyin oldukdan sonra mezbûre Lilo tarafından husûs-ı âti’l-beyâna vekîl olup Kiro v. Niko ve İstopo v. Andriye şehâdetleriyle şer‘an vekâleti sâbit olan mezbûr Kiro meclis-i şer‘-i şerîfde işbu bâ‘isü’l-vesîka Kiro v. Niko nâm zimmî muvâcehesinde ikrâr ve takrîr-i kelâm edip hâlik-i mezbûr Lolo hayâtında mezbûr Kiro ile kiremidçilikde şerîkler olup hâlik oldukda beynimizde hesâb gördüğümüzde hâlik-i mezbûrun mâl-ı şirketden beynimizde ilm-i şer‘î ile ma‘lûm oda ücretinden ba‘de külli’l-hesâb mezbûr Kiro’da hâlik-i mezbûrun beş bin beş yüz akçe hakkı zuhûr etmeğin meblağ-ı mezbûru da‘vâ eylediğimde beynimizde ba‘de’l-münâza‘a muslihûn tavassut edip da‘vâ-yı mezkûrumdan mezbûr Kiro ile beynimizde üç bin beş yüz akçe üzre akd-i müsâlaha olundukda ben dahi asâleten ve vekâleten sulh-i mezbûru kabûl ve bedel-i sulh olan meblağ-ı mezbûr üç bin beş yüz akçeyi yedinden alıp kabz [edip] husûs-ı mezbûra [müte‘allik] cemî‘ da‘vâdan mezbûr Kiro’yu ibrâ ve iskāt eyledim dedikde gıbbe’t-tasdîki’ş-şer‘î mâ vaka‘a bi’t-taleb ketb olundu. Fi’l-yevmi’s-sâlis ve’l-ışrîn mine’r-Recebi’l-ferd li sene seb‘a ve tis‘în ve elf.

Şuhûdü’l-hâl: Derviş b. Mehmed, Mustafa Çelebi [b.] Ahmed, Mehmed b. İdris, el-Hâc Himmet, Nikola v. Kiro, Nikol v. Luka, Sepeka v. İstat, (…) v. Yorgi, Kiro v. Niko.

(BAB46 - cilt: 19, sayfa: 278 - Hüküm no: 290 - Orijinal metin no: [43a-2])﻿

﻿

﻿

291. Hüküm

Safiye bt. Şaban Paşa ile eski kocası Ali Ağa b. Ahmed’in birbirlerinin zimmetini ibrâ ettikleri

Husûs-ı âti’l-beyânın mahallinde ketb u tahrîri iltimâs olunmağın cânib-i şerî‘at-i garrâdan bi’t-taleb irsâl olunan Mevlânâ Ahmed Efendi ibn el-merhûm Mustafa Efendi mahmiye-i İstanbul’da Çerağī Hamza mahallesinde sâkin İbrahim Çelebi b. Süleyman’ın menziline varıp zeyl-i kitâbda muharrerü’l-esâmî müslimîn huzûrlarında akd-i meclis-i şer‘-i şerîf eyledikde medîne-i Üsküdar’da Mehmed Paşa mahallesinde sâkine olup zâtını ma‘rifet-i şer‘iyye ile ârifân olan yine mahmiye-i mezbûrede Âşık Paşa mahallesinde sâkin Sefer Efendi b. Mahmud mezbûr İbrahim Çelebi b. Süleyman ta‘rîfleriyle mu‘arrefe olan fahrü’l-muhadderât Safiye Hanım bt. Şaban Paşa meclis-i ma‘kūd-ı mezbûrda, mahmiye-i mezbûrede Debbâğ Yunus mahallesinde sâkin sâbıkan mezbûrenin zevci olan bâ‘isü’l-kitâb fahrü’l-eşbâh Ali Ağa b. Ahmed mahzarında ikrâr ve takrîr-i kelâm edip mezbûr Ali Ağa zevcim olup beni tatlîk etmekle zimmetinde sâbit ve mütekarrir bin esedî [guruş] mehr-i müeccelim ve nafaka-i iddet-i ma‘lûmem ve me’ûnet-i süknâm ve mezbûr Ali Ağa’nın zimmetinde deyn-i şer‘îden olan bin esedî guruş hakkım ve kıymetleri beynimizde ilm-i şer‘î ile ma‘lûm iki Cezâyir gürdesi ve bir zümrüd hâtemi mezbûr Ali Ağa’dan taleb ve da‘vâ eylediğimde ol dahi ben mezbûrun zimmetinde olan bin esedî guruş mehr-i müeccelim ve nafaka-i iddet-i ma‘lûmem üzerlerine ve me’ûnet-i süknâm dahi kendi üzerime olmak üzre muhâla‘a ve hukūk-ı zevciyyete ve sâire müte‘allik âmme-i da‘vâdan kendiyü ibrâ etmek üzre def‘le mukābele ettikden sonra zimmetimde karz-ı şer‘îden beş yüz otuz yedi buçuk esedî guruş hakkı olmak üzre benden da‘vâ ve ol vechile beynimizde münâza‘ât-ı kesîre ve muhâsamât-ı şedîde vâki‘ olmuşdu el-hâletü hâzihî beynimize muslihûn tavassut edip mezbûr Ali Ağa ile da‘vâ-yı mezkûrumdan beni iki yüz kırk guruş üzerine inşâ-i akd-i sulh eylediklerinde ben dahi sulh-i mezbûru kabûl ve bedel-i sulh olan meblağ-ı mezbûr iki yüz kırk guruşu yedinden tamâmen ahz u kabz edip mezbûr Ali Ağa meblağ-ı mezbûra müte‘allik da‘vâdan beni ibrâ etmekle ben dahi hukūk-ı zevciyyete ve meblağ-ı mezbûra ve sâire müte‘allik âmme-i de‘âvî ve mütâlebât ve eymân ve muhâsamâtdan mezbûr Ali Ağa’nın zimmetini ibrâ-i âmm-ı kātı‘ü’n-nizâ‘ ile ibrâ ve iskāt eyledim ba‘de’l-yevm her birimizin âhar ile vechen mine’l-vücûh da‘vâ ve nizâ‘ımız kalmadı dedikde gıbbe’t-tasdîki’ş-şer‘î vâki‘ hâli Mevlânâ-yı mezbûr mahallinde tahrîr ba‘dehû ma‘an irsâl olunan Çukadâr Ahmed Beşe b. Abdullah ve Mustafa b. Ahmed ile meclis-i şer‘a gelip alâ vukū‘ihî inhâ ve takrîr etmeğin mâ hüve’l-vâki‘ bi’t-taleb ketb olundu. Fi’l-yevmi’s-sâbi‘ min Recebi’l-mürecceb li sene seb‘a ve tis‘în ve elf.

Şuhûdü’l-hâl: Umdetü’l-müderrisînü’l-kirâm Abdülvehhâb Efendi b. Ahmed Efendi, Ahmed Efendi b. Mahmud, Abdülkādir Efendi b. Hüseyin, el-Hâc Mehmed müezzin-i Sultân Selim, el-Hâc Yusuf müezzin, Süleyman Efendi b. Osman müezzin-i Debbâğ Yunus, Abdullah Çelebi b. Mehmed müezzin, İsmail Çelebi b. Musli müezzin-i Sultân Selim, Musa Efendi b. Mahmud müezzin, Abdurrahman b. Sefer.

(BAB46 - cilt: 19, sayfa: 279 - Hüküm no: 291 - Orijinal metin no: [43b-1])﻿

﻿

﻿

292. Hüküm

Uncu Nikola v. Yani’ye buğday alıp İstanbul’a getirmesine izin verilmesi

Mahmiye-i İstanbul’da uncu tâifesinden bâ‘isü hâze’l-vesîka Nikola v. Yani nâm zimmî meclis-i şer‘-i şerîf-i enverde takrîr-i kelâm ve ta‘bîr ani’l-merâm edip vilâyet-i Anadolu’da vâki‘ Çandarlı ve Kuşadası’ndan akçem ile buğday iştirâ edip harbî kefereye ve sâir yerlere bey‘ etmeyip sefîne ile doğru İstanbul’da getirmeye azîmetim olmağla taraf-ı şer‘den kefîl alınıp vesîka tahrîr ve bana izin verilmek matlûbumdur dedikde mahmiye-i mezbûrede uncular kethüdâsı olan İsmail Çelebi b. İskender nâm kimesne mezbûr Nikol’a ber vech-i muharrer zikr olunan Çandarlı ve Kuşadası’ndan iştirâ edeceği buğdayı harbî kefere ve sâir yerlere bey‘ etmeyip sefîne ile doğru İstanbul’a getirmek üzre kefîl oldum dedikde işbu vesîka ketb ve terkīm olundu. Fi’l-yevmi’l-hâdî ve’l-ışrîn min Recebi’l-ferd li sene seb‘a ve tis‘în ve elf.

Şuhûdü’l-hâl: El-Hâc Mustafa b. Tevekkül, İbrahim [b.] Ahmed, Mustafa Çelebi b. Ahmed.

(BAB46 - cilt: 19, sayfa: 280 - Hüküm no: 292 - Orijinal metin no: [43b-2])﻿

﻿

﻿

293. Hüküm

Angelo v. Yani’nin dükkân hissesini Mustafa Çavuş b. Mehmed’e devrettiği

Vilâyet-i Rumeli’nde Gerbeniş kazâsına tâbi‘ Katar? nâm karyede sâkine Angelo v. Yani v. Miho nâm nasrâniye tarafından husûs-ı âti’l-beyâna vekîl olup vekâleti merkūme Angelo’nun zâtı ma‘rifet-i şer‘iyye ile [44a] ârifân karye-i mezbûre ahâlîsinden Maskola v. Kiryazi ve Yorgi v. Dimo nâm zimmîler şehâdetleri şer‘an sâbit olan Yani v. Nikola nâm zimmî meclis-i şer‘-i şerîfde bâ‘isü hâze’l-kitâb Mustafa Çavuş b. Mehmed tarafından tasdîk-i âti’z-zikre vekîl-i müsecceli olan Nuh Efendi b. Musa mahzarında bi’l-vekâle ikrâr ve takrîr-i kelâm edip mahmiye-i mezbûrede Edirnekapısı dâhilinde Acıçeşme kurbunda Hatice Sultan mahallesinde vâki‘ bir tarafdan Samancı Ömer Çelebi menzili ve bir tarafdan diğer Ömer Çelebi menzili ve iki tarafdan tarîk-i âmla mahdûd dokuz kepenk ta‘bîr olunur bakkal dükkânından bir kepengi müvekkilem merkūme Angelo’nun icâreteyni ma‘lûmeteyn ile tasarrufunda olmağla zikr olunan dokuz kepenk bakkal dükkânından müvekkilemin tasarrufunda olan bir kepenk dükkânı vakf-ı mezbûr mütevellîsi izni ile otuz beş guruş bedel mukābelesinde mezbûr Mustafa Çavuş vekâleti hasebiyle ferâğ ve tefvîz ol dahi ber vech-i muharrer tefevvüz ve kabûl eylediğinden sonra bedeli olan meblağ-ı mezbûr otuz beş guruşu mezbûr Mustafa Çavuş’dan kabz ve tesellüm eyledim ba‘de’l-yevm zikr olunan bir kepenk dükkânda merkūme Angelo’nun alâka ve medhali yoktur dedikde gıbbe’t-tasdîki’ş-şer‘î mâ vaka‘a bi’t-taleb ketb olundu. Fi’l-yevmi’s-sânî ve’l-ışrîn min Recebi’l-ferd li sene seb‘a ve tis‘în ve elf.

Şuhûdü’l-hâl: Es-Seyyid Mehmed Çelebi b. Cafer es-Seyyid, Mustafa Çelebi b. Zülfikār, el-Hâc Mustafa b. Tevekkül, Hüseyin b. Mustafa, Ali [b.] Bâli.

(BAB46 - cilt: 19, sayfa: 281 - Hüküm no: 293 - Orijinal metin no: [43b-3])﻿

﻿

﻿

294. Hüküm

Feraşet v. Tecni’nin Mihal v. Dolet’e Eğin’deki bağını sattığı

Eğin kazâsına tâbi‘ Sudak nâm karye ahâlîsinden olup hâlâ Hasköy’de kiremidçi olan Feraşet v. Tecni nâm zimmî meclis-i şer‘-i şerîf-i enverde karye-i mezbûr ahâlîsinden olup hâlâ mahmiye-i İstanbul’da Ebâ Eyyûb-i Ensârî kapısı kurbunda ekmekçi olan işbu bâ‘isü’s-sifr Mihal v. Devlet muvâcehesinde ikrâr ve takrîr-i kelâm edip bundan akdem yedimde mülküm olup karye-i mezbûrda vâki‘ bir tarafdan Kazar ve Bağdasar ve mezbûre Mihayil bağları ve hark ile mahdûd olan bağımı mezbûre Mihal’e altmış guruşa bey‘ ve temlîk ve kabz-ı semen etmişdim hâlâ akd-i mezbûru fesh ve ikāle ettiğimden sonra yine mârrü’z-zikr Sudak karyesi sınırı dâhilinde vâki‘ bir tarafdan İsrail bağı ve bir tarafdan İnimo nâm zimmî bağı ve bir tarafdan Kelas bağı ve bir tarafdan nehr-i Fırat’la mahdûd olan âhar mülk bağımı, mezbûr Mihal’e bi cümleti’t-tevâbi‘ ve’l-levâhık ve kâffeti’l-hukūk ve’l-merâfık tarafeynden îcâb ve kabûlü hâvî şurût-ı müfsideden ârî bey‘-i bâtt-ı sahîh-i şer‘î-i kat‘î ile yetmiş esedî guruşa bey‘ ve temlîk ol dahi iştirâ ve temellük ve kabûl eylediğinden sonra semeni olan meblağ-ı mezbûr yetmiş guruşun altmış guruşu mukaddemâ bana ber vech-i muharrer teslîm eylediği semen-i evvel-i mezbûr altmış guruşa takās ve bâkī kalan on guruşu dahi bana edâ ve teslîm ben dahi mukāssa ve kabûl ve kabz ve tesellüm eylediğimden sonra bağ-ı sânî-i mezbûru mahallinde kabz ve tasarrufa mezbûr Mihayil’i taslît eyledim ba‘de’l-yevm bağ-ı mezbûrda alâka ve medhalim kalmayıp mezbûr Mihayil’in mülk-i müşterâsı ve hakk-ı sırfı olmuşdur dedikde gıbbe’t-tasdîki’l-mu‘teberi’l-vicâhî mâ hüve’l-vâki‘ bi’t-taleb ketb olundu. Fi’l-yevmi’s-sâbi‘ ışrîn min Recebi’l-ferd li sene seb‘a ve tis‘în ve elf.

Şuhûdü’l-hâl: İbrahim b. Ahmed, el-Hâc Mustafa b. Tevekkül, Mehmed [b.] İdris, Hüseyin b. Mehmed.

(BAB46 - cilt: 19, sayfa: 281 - Hüküm no: 294 - Orijinal metin no: [44a-1])﻿

﻿

﻿

295. Hüküm

Mehmed Bey b. Gür Ağa’nın merhum Osman b. Mehmed’deki alacağını mirasçılarından kısmen tahsil edip sulh olduğu

Vilâyet-i Anadolu’da medîne-i Musul sükkânından olup mahmiye-i İstanbul’da müsâfiren sâkin sâbıkan Menkub beyi olan Mehmed Bey b. Gür? Ağa nâm kimesne meclis-i şer‘-i şerîf-i enverde mahmiye-i İstanbul’da Soğan mahallesinde sâkin iken bundan akdem hacc-ı şerîfe gelirken Şâm-ı şerîf’de vefât eden el-Hâc Osman b. Mehmed b. Ebûbekir’in verâseti zevce-i metrûkesi Ayşe bt. Yusuf ile sulbî kebîr oğulları el-Hâc Abdullah Çelebi ve Ebûbekir Çelebi ve el-Hâc Hüseyin Çelebi ve İsmail Çelebi ve kızı Râbia Hâtun’a münhasıra olduğu şer‘an sâbit olduğundan sonra mezbûr Abdullah Çelebi mahzarında ikrâr ve takrîr-i kelâm edip müteveffâ-yı mezbûr el-Hâc Osman zimmetinde cihet-i deyn-i şer‘îden bin yüz guruş ile yedimden müşterâ ve makbûz bir sîm sâ‘at bahâsından elli guruş ki cem‘an bin yüz elli guruş hakkım olup meblağ-ı mezbûrun sekiz yüz guruşunu hayâtında yedinden ahz u kabz edip bâkī üç yüz elli guruş hakkım kalmağla meblağ-ı mezbûru verese-i mezbûrûndan [44b] taleb ve da‘vâ eylediğimde anlar dahi inkâr etmekle beynimizde nizâ‘-ı küllî vâki‘ olmuşidi el-hâletü hâzihî muslihûn tavassut edip da‘vâ-yı mezkûrumdan mezbûr el-Hâc Abdullah Çelebi nakid otuz esedî guruş ile bir köse tülbent ve iki İmâm Musa bezi üzerine benim ile sulh olup ben dahi ber vech-i muharrer sulh-i mezbûru kabûl ve bedel-i sulh olan meblağ-ı mezbûr otuz guruş ile eşyâ-i mezkûreyi mezbûr el-Hâc Abdullah Çelebi yedinden bi’t-tamâm ahz u kabz eylediğimden sonra husûs-ı mezbûra müte‘allik âmme-i da‘vâdan verese-i mezbûrûnun zimmetlerini ibrâ-i âmm-ı kātı‘ü’n-nizâ‘ ile ibrâ ve iskāt eyledim dedikde gıbbe’t-tasdîki’ş-şer‘î mâ hüve’l-vâki‘ bi’t-taleb ketb olundu. Fi’l-yevmi’s-sânî ve’l-ışrîn min şehri Recebi’l-mürecceb li sene seb‘a ve tis‘în ve elf.

Şuhûdü’l-hâl: Şatır Ali Ağa b. Mehmed tâbi‘-i silahdâr Ağa, el-Hâc Ahmed [b.] Sâim, es-Seyyid Ahmed b. es-Seyyid Mustafa, Sinan b. Süleyman el-Mübâşir, el-Hâc Mustafa [b.] Tevekkül, es-Seyyid Mustafa b. es-Seyyid Halil.

(BAB46 - cilt: 19, sayfa: 282 - Hüküm no: 295 - Orijinal metin no: [44a-2])﻿

﻿

﻿

296. Hüküm

Ayşe bt. Hasan Bey’in menzilini Hüseyin Efendi b. Şeyh Mehmed Efendi’ye satması

Husûs-ı âti’l-beyânın mahallinde ketb u tahrîri iltimâs olunmağın savb-ı şer‘-i mutahhardan Mevlânâ Mehmed Efendi b. Ahmed irsâl olunup ol dahi sâbıkan Rumeli kazaskeri olan a‘lemü’l-ulemâ’i’l-mütebahhirîn efdalü’l-fuzalâ’i’l-müteverri‘în yenbû‘ü’l-efâzıl ve’l-e‘âlî metbû‘ü’l-fezâil ve’l-me‘âlî hallâlü’l-müşkilâti’d-dîniyye keşşâfü’l-mu‘dilâti’l-yakīniyye sa‘âdetlü Mehmed Efendi hazretlerinin mahmiye-i İstanbul’da Çerağī Hamza mahallesinde vâki‘ sa‘âdet-hânelerine varılıp zeyl-i kitâbda muharrerü’l-esâmî udûl-i müslimîn huzûrunda akd-i meclis-i şer‘-i Nebevî eyledikde mahmiye-i mezbûre hısnı ebvâbından Yenikapı hâricinde vâki‘ merhûm Emanî Çelebi mahallesinde sâkine olup zâtını ma‘rifet-i şer‘iyye ile ârifân Mehmed Bey b. Mustafa ve Mehmed Çelebi b. Ahmed nâm kimesneler ta‘rîfleriyle mu‘arrefe olan Ayşe Hâtun bt. Hasan Bey meclis-i ma‘kūd-ı mezbûrda, müşârün-ileyh hazretlerinin kethüdâları işbu bâ‘isü’l-kitâb fahrü’l-eşbâh Hüseyin Efendi b. eş-Şeyh Mehmed Efendi mahzarında ikrâr ve takrîr-i kelâm edip akd-i âtî sudûruna değin silk-i mülkümde münselik olup mahalle-i mezbûrda vâki‘ bir tarafdan Mehmed Beşe b. Abdullah nâm kimesne mülkü ve bir tarafdan Sâlih bt. Hasan nâm hâtun mülkü ve bir tarafdan ba‘zan Safiye Hâtun bt. eş-Şeyh Mehmed Efendi ve ba‘zan Mehmed b. Mustafa mülkü ve bir tarafdan ba‘zan Lâlezâr Hâtun tasarrufunda olan vakıf menzili ve bir tarafdan tarîk-i âm ile mahdûd iki bâb fevkānî oda ve bir tahtânî oda ve bir ahır ve bi’r-i mâ ve kenîfi ve zât-ı eşcâr-ı müsmire ve gayr-ı müsmireyi müştemil mülk menzilimi bi cümleti’t-tevâbi‘ ve levâhıkı ile tarafeynden îcâb ve kabûlü hâviye şurût-ı müfsideden ârî bey‘-i bâtt-ı sahîh-i şer‘î ile merkūma yirmi bin akçeye meclis-i akidde mevcûde müşârün-ileyhâ min haysi’l-işâre ma‘lûme ve min ciheti’l-kemmiyye mechûle ba‘de’l-kabz muzî‘aya bir kabza fülûsa bey‘ ve teslîm ol dahi iştirâ ve kabûl ve tesellüm eyledikden sonra semeni olan meblağ-ı mezbûr yirmi bin akçeyi yedinden tamâmen ahz u kabz eyledim ba‘de’l-yevm menzili mahdûd-ı mezkûr merkūm Hüseyin Efendi’nin mülk-i müşterâsıdır keyfe mâ yeşâ ve yahtâr mutasarrıf olsun dedikde gıbbe’t-tasdîki’ş-şer‘î vâki‘ hâli Mevlânâ-yı mezbûr mahallinde ketb ü tahrîr edip ma‘an ba‘s olunan Mahmud b. Hasan ile meclis-i şer‘a gelip alâ vukū‘ihî inhâ ve takrîr etmeğin mâ hüve’l-vâki‘ bi’t-taleb ketb olundu. Fi’l-yevmi’t-tâsi‘ aşer min Recebi’l-ferd li sene seb‘a ve tis‘în ve elf.

Şuhûdü’l-hâl: Fahrü’l-kuzât İvaz Efendi b. Muharrem, Mehmed Efendi b. İvaz Efendi, Hüseyin Efendi b. Hasan, es-Seyyid Mehmed b. Osman, Ömer Efendi b. ( ) tâbi‘-i Efendi, Hasan Efendi b. Abdülbâkī, İslâm Beşe tâbi‘-i Efendi.

(BAB46 - cilt: 19, sayfa: 283 - Hüküm no: 296 - Orijinal metin no: [44b-1])﻿

﻿

﻿

297. Hüküm

Ümmühâni bt. Abdullah’ın terekesinin kardeşi kızı Ayşe bt. Abdullah’a teslim edilmesi

Mahmiye-i İstanbul hısnı ebvâbından Balatkapısı dâhilinde Çavuş Mescidi mahallesinde sâkine iken bundan akdem vefât eden Ümmühâni bt. Abdullah b. Abdullah’ın li ebeveyn kız karındaşı kızı ve hasren vârisesi Ayşe bt. Abdullah nâm hâtun meclis-i şer‘-i şerîf-i enverde müteveffât-ı mezbûre Ümmühâni’nin rabîbesi ve terekesine vâzı‘atü’l-yed olan işbu râfi‘atü’l-kitâb Ayşe bt. Abdullah nâm hâtun mahzarında ikrâr ve takrîr-i kelâm edip mûrisem müteveffât-ı mezbûrenin hîn-i vefâtında ben bunda bulunmamağla tereke-i müteveffât-ı mezbûre mezkûre Ayşe yedinde mazbûta olmağın hâlâ mûrisem müteveffât-ı mezbûrenin mecmû‘-ı terekesini mezbûre Ayşe bana def‘ ve teslîm ben dahi yedinden ahz u kabz eylediğimden sonra husûs-ı mezbûra müte‘allik âmme-i de‘âvî ve mütâlebât ve eymân ve muhâsamâtdan mezbûre Ayşe’nin zimmetini ibrâ-i âmm-ı kātı‘ü’n-nizâ‘ ile ibrâ ve iskāt eyledim min ba‘d muhallefât-ı müteveffât-ı mezbûreden mezbûre Ayşe zimmetinde bir şey kalmamışdır [45a] dedikde gıbbe’t-tasdîki’ş-şer‘î mâ hüve’l-vâki‘ bi’t-taleb ketb olundu. Fi’l-yevmi’s-sâlis ve’l-ışrîn min Recebi’l-mürecceb li seneti seb‘a ve tis‘în ve elf, min hicreti men lehü’l-izzi ve’ş-şeref.

Şuhûdü’l-hâl: İbrahim Efendi b. ( ) el-İmâm, Ahmed b. ( ) el-Müezzin, na‘lıncı Ahmed Beşe b. ( ), el-Hâc Mustafa b. Tevekkül

(BAB46 - cilt: 19, sayfa: 284 - Hüküm no: 297 - Orijinal metin no: [44b-2])﻿

﻿

﻿

298. Hüküm

[Ali Efendi b. Salih’e ait menzil davasından vazgeçilmesi]

<

(BAB46 - cilt: 19, sayfa: 285 - Hüküm no: 298 - Orijinal metin no: [45a-1])﻿

﻿

﻿

299. Hüküm

Receb Efendi b. Hacı Himmet’in mirası ihtilafından ferman gereği tekrar görülmesi ve kardeşi Şaban Bey’in hissesinin verilmesi

Mahmiye-i İstanbul’da Kadı çeşmesi kurbunda Yarhisarî Mustafa Efendi mahallesi ahâlîsinden olup atebe-i aliyyede sâbıkan küçük defterdâr oldukdan sonra fevt olan merhûm Receb Efendi b. el-Hâc Himmet’in verâseti zevce-i metrûkesi Ümmügülsüm Hâtun bt. Mehmed ile li eb er karındaşı kapıcı Şaban Bey’e münhasıra olduğu şer‘an sâbit ve müte‘ayyin oldukdan sonra mezbûr Şaban Bey meclis-i şer‘-i şerîf-i enverde merkūme Ümmügülsüm mahzarında üzerine da‘vâ ve takrîr-i kelâm edip vilâyet-i Anadolu’da Mihaliç kazâsında Karasu nâm karyede vâki‘ lede’l-[ahâlî] ve’l-cîrân ma‘lûmü’l-hudûd merhûm-ı mezbûr[a] intimâ’ ile tahdîd ve tavsîfden müstağnî hâriciyye ve dâhiliyyesi ve büyût-ı adîde ve matbah ve kiler ve dört ahırı ve bir mikdâr bahçeyi müştemil çiftlik ta‘bîr olunur menzil ve içinde olup işbu yedimde olan defterde mastûr devâb ve mevâşî ve evânî-i nühâsiyye ve gayr-ı nühâsiyye ve âlât-ı zirâ‘at ve hırâset ve müntefe‘un-bih mezrû‘ât ve altı kıt‘a bâğ ve dokuz re’s gulâm ve cevârî mûrisimiz müteveffâ-yı mezbûrun ile’l-vefât mülkü olup ba‘de vefâtihî rub‘u zevcesi mezbûr Ümmügülsüm’e ve selâse-i erbâ‘ı bi’l-irsi’ş-şer‘î bana isâbet ve intikāl etmişiken mezbûre Ümmügülsüm mârrü’z-zikr çiftliği cemî‘ tevâbi‘ ve müştemilâtıyla zabt ve tasarruf etmekle bin doksan yedi senesi Muharremü’l-harâmı’nın on altıncı günü mârrü’z-zikr çiftlikden hisse-i irsiyyemi merkūme Ümmügülsüm’den da‘vâ eylediğimde merkūme Ümmügülsüm mârrü’z-zikr çiftliği dahi zevci müteveffâ-yı mezbûr hayâtında kendiye hibe eylediğini iddi‘â ve husûs-ı mezbûru mahrûse-i Edirne’de ba‘de’l-isbât nakil hücceti ihrâc ve vürûdunu mahmiye-i mezbûrda isbât edip ol vechile hisse-i irsiyyeme müdâhaleden beni men‘ ettirmekle ben dahi taraf-ı Devleti aliyye’ye arzuhâl eylediğimde mezbûre Ümmügülsüm’ün da‘vâ-yı muharreresi istînâf olunup müceddeden da‘vâ-yı meşrûhamın istimâ‘ ve fasl olunmak için yedime emr-i şerîf-i âlîşân ihsân olunmağın hâlâ ber mûceb-i emr-i şerîf mezkûre Ümmügülsüm’e suâl olunup [45b] mârrü’z-zikr çiftlik ve müştemilâtının selâse-i erbâ‘ından kasr-ı yed ve bana zabt ettirilmek matlûbumdur deyû tuğrâ-yı garrâ-yı sultânî ile mücellâ emr-i şerîf-i cihân-mutâ‘ ibrâz edip merkūme Ümmügülsüm muvâcehesinde feth ve kırâat olundukda merkūme Ümmügülsüm’ün bâlâda tahrîr olunan çiftliği hayâtında zevci merkūmun kendiye hibe eylediğini isbât ve nakl-i mezbûrun vürûdunu isbât-ı istînâf olunup müceddeden da‘vâları istimâ‘ ve fasl olunmak üzre bu fakīre hitâben fermân-ı âlî sudûrunu nâtık bulunmağın imtisâlen li’l-emri’l-âlî mezkûre Ümmügülsüm’e suâl olundukda merkūme Ümmügülsüm cevâbında fi’l-vâki‘ mârrü’z-zikr çiftlik bâlâda tahrîr olunan müştemilâtıyla zevcim mezbûr Receb Efendi’nin mülkü olup lâkin mezbûr Receb Efendi hâl-i hayâtında mezkûr çiftliği mahalle-i mezbûrede kendi sâkin olduğu menzilinde bana hibe ve temlîk ve mahallinde kabz ve tasarrufa beni taslît eyledikde ben dahi ittihâb ve kabûl ve mahallinde kabz edip ol vechile mülk-i mevhûbum olup hattâ vech-i meşrûh üzre olan hibeyi mahrûse-i Edirne’de nakl ve târih-i mezkûrda vürûdunu İstanbul’da isbât etmişdim deyû def‘le mukābele edicek gıbbe’l-istintâk ve’l-inkâr mezbûre Ümmügülsüm’den mârrü’z-zikr çiftliği zevci mezbûr Receb Efendi hayâtında kendiye hibe ve kabza taslît ol dahi ittihâb ve kabûl ve kabzına beyyine taleb olundukda merkūme Ümmügülsüm’ün mahrûse-i Edirne’de iczâm eylediği nakle şehâdet eden Ali Efendi b. Abdüssamed ve Mehmed Çavuş b. Mustafa ve Mustafa Beşe b. İbrahim ve Süleyman b. Abdurrahman’dan mezbûrân Ali Efendi ve Mustafa Beşe meclis-i şer‘a li ecli’ş-şehâde hâzırân olup isre’l-istişhâd şâhidân-ı mezbûrân şehâdetlerinde müteveffâ-yı mezbûr Receb Efendi hayâtında sâkin olduğu menzili mezbûra bizi da‘vet edip biz dahi vardığımızda kapı ardına bir hâtun çağırıp işbu kapı ardında olan hâtun benim zevcem Ümmügülsüm’dür, hâlâ mülküm olup Mihaliç’de vâki‘ çiftliği zevcem mezbûreye hibe eyledim deyû bizi kavl-i mücerredine işhâd eyledi demeleriyle bu minvâl üzre şehâdetleri kabûle sâlih olmayıp ve şâhidân-ı âharân-ı mezbûrân Mehmed Çavuş ve Süleyman’ı meclis-i şer‘a ihzâr eylediğinden mâ‘adâ kirâren ve mirâren imhâl olundukda müddet-i mehil münkaziye olup ityân-ı beyyineye bir vechile iktidârı olmadığı zâhir ve müte‘ayyin oldukdan sonra istihlâf edicek fi’l-vâki‘ müteveffâ-yı mezbûr Receb Efendi hâl-i hayâtında mârrü’z-zikr çiftliği cemî‘ müştemilât ve şerâiti ile zevcesi mezbûre Ümmügülsüm’e hibe-i sahîh ile hibe ve temlîk etmeyip mezbûre Ümmügülsüm’den kabz mu‘teber bulunmamağla çiftlik-i mezbûr merkūme Ümmügülsüm’ün mülk-i mevhûbu olduğu ma‘lûmu olmadığına mezbûr Şaban Bey’e yemîn teklîf olundukda ol dahi hasbe’l-mes’ûl yemîn billâhi’l-aliyyi’l-a‘lâ etmeğin mûcebiyle çiftlik-i mezbûrun selâse-i erbâ‘ından kasr-ı yed etmek üzre mezbûre Ümmügülsüm’e ba‘de’t-tenbîh mâ vaka‘a bi’t-taleb ketb olundu. Fi’l-yevmi’l-hâmis aşer min şehri Recebi’l-ferd li sene seb‘a ve tis‘în ve elf.

Şuhûdü’l-hâl: Mustafa Çelebi b. el-Hâc Ahmed, Mehmed Efendi b. Mustafa, Mustafa Çelebi b. Abdurrahman, İbrahim Çelebi b. Abdurrahman, el-Hâc Mustafa b. Tevekkül, Mehmed b. Derviş ve gayruhüm mine’l-hâzırîn.

(BAB46 - cilt: 19, sayfa: 286 - Hüküm no: 299 - Orijinal metin no: [45a-2])﻿

﻿

﻿

300. Hüküm

İbrahim b. Hüseyin’in köle davasında Mehmed Beşe b. Mustafa’nın zimmetini ibrâ etmesi

Vilâyet-i Anadolu’da Şebinkarahisarı sancağından Bayramlı kazâsına tâbi‘ Maişe? nâm karye ahâlîsinden olup mahmiye-i İstanbul’da müsâfiren sâkin olan İbrahim b. Hüseyin nâm kimesne meclis-i şer‘-i şerîfde kazâ-i mezbûr kurbunda Uzun Ömer nâm karye ahâlîsinden olup Dergâh-ı âlî yeniçerilerinin yirmi dördüncü cemâ‘atine mahsûs oda yoldaşlarından Mehmed Beşe b. Mustafa nâm kimesne mahzarında ikrâr ve takrîr-i kelâm edip mezbûr Mehmed Beşe [benden] târih-i kitâbdan üç sene mukaddem seksen guruş kıymetli iki re’s Gürciyyü’l-asl gulâmı ayartıp âhara bey‘ ile istihlâk etmişidi deyû bundan akdem da‘vâ ve taleb eylediğimde ol dahi münkir olduğundan mâ‘adâ cihet-i karz-ı şer‘îden zimmetinde yüz elli guruş hakkım vardır deyû taleb ve da‘vâ eylediğinde beynimizde nizâ‘-ı küllî vâki‘ olmuşdu hâlâ ben zikr olunan iki gulâma müte‘allik da‘vâdan mezbûr Mehmed Beşe’nin zimmetini ibrâ ve iskāt edip ve mezbûr Mehmed Beşe dahi mârrü’z-zikr elli guruşa müte‘allika da‘vâdan benim zimmetimi ibrâ ve iskāt eyledi dedikde gıbbe’t-tasdîki’ş-şer‘î mâ hüve’l-vâki‘ bi’t-taleb ketb olundu. Fi’l-yevmi’s-sâlis ve’l-ışrîn min Recebi’l-ferd li sene seb‘a ve tis‘în ve elf.

Şuhûdü’l-hâl: Mehmed b. Halil, Yusuf b. Ali , Murad b. Hasan, Şaban b. Ramazan, Ali Ağa b. Hasan, Mehmed b. Mustafa, Mustafa b. Abd[ullah], Ali Bâşe b. Mehmed.

(BAB46 - cilt: 19, sayfa: 287 - Hüküm no: 300 - Orijinal metin no: [46a-1])﻿

﻿

﻿

301. Hüküm

Dimo v. Yorgo’nun mirası hususunda kızı Zağfaro’nun kardeşi Yani’nin zimmetini ibrâ etmesi

Fi’l-asl vilâyet-i Rumeli’nde medîne-i Yenişehir nevâhîsinden Fener nâhiyesine tâbi‘ Arafe nâm karyeden olup mahmiye-i İstanbul’da Yedikule hâricinde mumcu tâifesinden iken bundan akdem hâlik olan Dimo v. Yorgo’nun verâseti kebîr oğlu Yani ile kebîr kızları Zağrafo ve Ezmerağda’ya münhasır olduğu zâhir ve müte‘ayyin oldukdan sonra mezbûr Zağrafo tarafından husûs-ı âti’l-beyâna vekîl olup yine tâife-i mezbûreden Yuliz v. Kostandi ve Dimola v. Hristodolo şehâdetleriyle şer‘an vekâleti sâbite olan Aleksi v. Kosta meclis-i şer‘-i şerîf-i enverde hâlik-i mezbûrun bunda olan terekesine vâzı‘ü’l-yed olan işbu bâ‘isü’l-kitâb mezbûr Yani muvâcehesinde bi’l-vekâle ikrâr ve i‘tirâf edip hâlik-i mezbûrun karye-i mezbûrda olan terekesi veresesi beynlerinde iktisâm ve her biri bi’l-farîzati’ş-şer‘iyye hissesini ahz u kabz edip hâlik-i mezbûrun hayâtında mumcu kârhânesinde olan sermâye ve bi’l-cümle terekesinden müvekkilem mezbûreye irsen isâbet eden on beş bin akçeyi vaz‘-ı yed eden mezbûr Yani yedinden tamâmen alıp kabz edip hâlik-i mezbûr terekesine müte‘allik cemî‘ da‘vâdan mezbûru bi’l-vekâle ibrâ ve iskāt eyledim ba‘de’l-yevm müvekkilem mezbûrenin karındaşı mezbûr ile da‘vâ ve nizâ‘ı kalmamışdır dedikde gıbbe’t-tasdîki’ş-şer‘î mâ vaka‘a bi’t-taleb ketb olundu. Fi’l-yevmi’s-sânî ve’l-ışrîn min Recebi’l-ferd li sene seb‘a ve tis‘în ve elf.

Şuhûdü’l-hâl: Aleksi v. Toros, Abori v. Apostol, Yani v. Panayot, Ali b. Bâli, Mehmed b. İdris, İbrahim Çelebi b. Ahmed, el-Hâc Mustafa b. Tevekkül.

(BAB46 - cilt: 19, sayfa: 288 - Hüküm no: 301 - Orijinal metin no: [46a-2])﻿

﻿

﻿

302. Hüküm

Mumcu Panayot v. Yani’nin mumhanesine iki ortak alması

Mahmiye-i İstanbul’da Yedikule hâricinde sâkin mumcu tâifesinden Panayot v. Yani nâm zimmî meclis-i şer‘-i şerîf-i enverde işbu râfi‘atü’l-vesîka Yani v. Dimo ve Polizo v. Kostandi nâm zimmîler muvâcehelerinde ikrâr ve takrîr-i kelâm edip Ayasofya-i kebîr vakfından icâreteyni ma‘lûmeteyn ile taht-ı tasarrufumuzda mahalle-i mezbûrda vâki‘ lede’l-ahâlî ve’l-cîrân ma‘lûmü’l-hudûd mumhânede silk-i mülkümde münselik yüz yirmi vakıyye bir kazgan ve bir mengene ve bir kebîr küp ve üç kepçe ve altı yüz çubuk ve iki tencere ve bir kebîr kantar ve bir orta kantar ve sâir beynimizde ilm-i şer‘î ile ma‘lûm mumcu âlâtının üç sehimden bir sehmi mezbûrân Yani ve Polizo’ya sekiz bin akçeye bey‘ ve temlîk ve teslîm anlar dahi iştirâ ve kabûl ve temellük ve tesellüm eylediklerinden sonra semen-i mezbûr cem‘an on altı bin akçeyi yedlerinden alıp kabz eyledim ba‘de’l-yevm emlâk-i merkūme üçümüzün iştirâki’s-seviy üzre mülkümüzdür dedikde gıbbe’t-tasdîki’ş-şer‘î mâ vaka‘a bi’t-taleb ketb olundu. Fi’l-yevmi’s-sâlis ve’l-ışrîn min Recebi’l-ferd li sene seb‘a ve tis‘în ve elf.

Şuhûdü’l-hâl: Aleksi v. Toroşi, Tanaş v. Dimo, Panayot v. Yani, Ali b. Bâli, Mehmed b. İdris, Mustafa Çelebi b. Ahmed, el-Hâc Mustafa b. Tevekkül.

(BAB46 - cilt: 19, sayfa: 289 - Hüküm no: 302 - Orijinal metin no: [46a-3])﻿

﻿

﻿

303. Hüküm

Ayasofya Vakfı’na ait Yedikule’deki mumhanenin kiralanması

Mahmiye-i İstanbul’da Yedikule hâricinde sâkin mumcu tâifesinden Panayot v. Yani nâm zimmî meclis-i şer‘-i şerîf-i enverde işbu bâ‘isü hâze’l-vesîka Yani v. Dimo nâm zimmî muvâcehesinde ikrâr ve takrîr-i kelâm edip yine tâife-i mezkûrdan olan Andriye v. Papa Dimo nâm zimmînin Ayasofya-i kebîr vakfından beher şehr otuz akçe icâre-i müeccele ile tasarrufunda olup zikr olunan Yedikule hâricinde vâki‘ ma‘lûmü’l-hudûd bir mumhâne ve ayda on bir akçe icâr[e]li [46b] ma‘lûmü’l-hudûd nısf mumhâne arsası mezbûr Andriye bilâ-veled hâlik olup cânib-i vakfa intikāl etmekle ben mârrü’z-zikr mumhâne ve nısf mumhâne arsasını müeccel-i mezkûre ve mu‘accele-i ma‘lûme ile üç sehimden bir sehmi işbu hâzır bi’l-meclis Yulizi ve bir sehmi mezbûr Yani ve bir sehmi benim olup ale’l-iştirâki’s-seviy mutasarrıf olmak üzre cânib-i vakıfdan tefevvüz ve mu‘accelesinden her birimiz hissemizi vakf-ı mezbûr mütevellîsine teslîm ol dahi tesellüm ve vech-i meşrûh üzre yedimize mütevellî temessükü vermişdi mârrü’z-zikr kârhâne ve nısf kârhâne arsası üçümüzün dâhil-i havza-i tasarrufu olup her birimiz âharın hissesine müte‘allik da‘vâ ve nizâ‘ımız yoktur dedikde gıbbe’t-tasdîki’l-vicâhî mâ hüve’l-vâki‘ bi’t-taleb ketb olundu. Fi’l-yevmi’s-sâlis ve’l-ışrîn min Recebi’l-ferd li sene seb‘a ve tis‘în ve elf.

Şuhûdü’l-hâl: Mehmed b. Ömer Hasan b. Mehmed, Mahmud b. Hasan, Hüseyin b. Mustafa, Mehmed Çelebi b. İdris, İbrahim Çelebi b. Ahmed, el-Hâc Mustafa b. Tevekkül.

(BAB46 - cilt: 19, sayfa: 289 - Hüküm no: 303 - Orijinal metin no: [46a-4])﻿

﻿

﻿

304. Hüküm

Mustafa b. İbrahim’in İsmail ve Ahmed’e olan borcunu ödemesine tembih

Mahmiye-i İstanbul’da Akşemseddin mahallesinde sâkineler olan İsmail ve Ahmed ibney İsmail nâm sagīrlerin tesviye-i umûrlarına savb-ı şer‘den mansûb vasîleri olan el-Hâc Mustafa b. Mehmed ve Ahmed Çelebi b. Mahmud meclis-i şer‘-i şerîf-i enverde mahmiye-i mezbûrda Demirkapı kurbunda sâkin Mustafa b. İbrahim nâm kimesne mahzarında her biri bi’l-vesâye üzerine da‘vâ ve takrîr-i kelâm edip bundan akdem vasîleri olduğum sagīrân-ı mezbûrânın mâllarından mezbûr Mustafa’ya üç yüz otuz esedî guruş bi’l-vesâye edâ ve teslîm ol dahi iştirâ ve kabz ve tesellüm ve deyn-i mezbûr mukābelesinde iki sîm dîvân rahtı ve iki sîm kemer raht ve bir sîm reşme ve iki çift üzengisini bize rehin vaz‘ ve teslîm biz dahi irtihân ve kabz etmişdik hâlâ meblağ-ı mezbûru taleb eylediğimizde bize edâdan imtinâ‘ eder suâl olunup alıverilmesi matlûbumuzdur dediklerinde gıbbe’s-suâl mezbûr Mustafa cevâbında fi’l-hakīka kaziyye vech-i muharrer üzre olup bundan akdem sagīrân-ı mezbûrân mâllarından olmak üzre müdde‘iyân-ı mezbûrândan üç yüz otuz guruş istidâne ve kabz ve meblağ-ı mezbûru mukābelesinde eşyâ-i mezkûreyi yedlerine rehin vaz‘ ve teslîm etmişdim hâlâ meblağ-ı mezbûr üç yüz otuz guruş zimmetimde lâzımü’l-edâ deynimdir deyû tâyi‘an ikrâr ve i‘tirâf etmeğin mûcebince meblağ-ı mezbûr üç yüz otuz guruş müdde‘iyân-ı mezbûrâna edâya merkūm Mustafa’ya tenbîh birle mâ vaka‘a bi’t-taleb ketb olundu. Fi’l-yevmi’s-sâlis ve’l-ışrîn min Recebi’l-ferd li sene seb‘a tis‘în ve elf.

Şuhûdü’l-hâl: El-Hâc Mustafa b. Tevekkül, İbrahim Çelebi b. Ahmed, Ali b. Bâli.

(BAB46 - cilt: 19, sayfa: 290 - Hüküm no: 304 - Orijinal metin no: [46b-1])﻿

﻿

﻿

305. Hüküm

Hasan Çelebi b. Abdullah’ın menzilini satması

Mahmiye-i İstanbul’da Esirci Kemal mahallesinde sâkin olup kendi tarafından asîl ve zevcesi Rahime bt. Nasuh ve kayınanası Atîke bt. Sâlih nâm hâtunlar tarafından husûs-ı âti’l-beyâna vekîl olup zâtı mezbûretân ma‘rifet-i şer‘iyye ile ârifân olan Receb Efendi b. Yusuf ve Hasan Çelebi b. Veli ve Hammâlîzâde Mehmed Çelebi b. Mustafa ve İsmail Çelebi b. Hüseyin şehâdetleriyle şer‘an vekâleti sâbite olan Hasan Çelebi b. Abdullah menzili âti’z-zikrin mâliki Ahmed Efendi b. Nasuh huzûrunda meclis-i şer‘-i şerîf-i enverde menzili mezbûr rehin olmak üzre vâzı‘ü’l-yed eylediği sâbit ve mütehakkik olan bâ‘isü hâze’l-kitâb Ali Efendi b. Sâlih tarafından vekîl-i müsecceli olan kayınatası umdetü’l-eşbâh el-Hâc Hamza b. Mehmed mahzarında asâleten ve vekâleten ikrâr ve takrîr-i kelâm [edip] işbu mezkûr Ahmed Efendi bin ( ) doksan dört senesi Zilka‘desi’nin on dördüncü günü hâlâ Selânik kadısı olan umdetü’l-mevâli’l-kuzât İsâ Efendizâde Mehmed Azîz Efendi’den semen-i ma‘lûm-ı makbûz iştirâ ve temlîk eylediği mahalle-i mezbûrede vâki‘ etrâf-ı erba‘ası yine mezbûre Ahmed Efendi’nin ve bir tarafı Ali ve Mahmud mülkleri ve tarîk-i âm ile mahdûd hâriciyye ve dâhiliyye büyût-ı adîdeyi müştemil mülk menzil hâriciyyesi olan kapısında iki oda ve bir matbah ve fevkānî bir kebîr oda ve bir kahve odası ve tahtânî bir odayı müştemil menzili, yevm-i mezbûrda iki bin beş yüz esedî guruşa bi tarîki’l-istiğlâl müvekkili merkūm Ali Efendi’ye bey‘ ve teslîm ve kabz-ı semen etmişdi lâkin mâlik-i? mezkûr [47a] Ahmed Efendi menzili mezbûru şehr-i mezbûr on ikinci günü iştirâ ve temlîk edip yevm-i mezbûrda iki bin esedî guruşa bize bey‘-i kat‘î ile bey‘ ve temlîk edip ol vechile hâriciyye menzili mezbûr mülk-i müşterâmız olmuşiken iki gün sonra istiğlâl etmişidi deyû müvekkili merkūm Ali Efendi’den da‘vâ ve ol vechile beynimizde münâza‘ât-ı kesîre cereyân etmişdi el-hâletü hâzihî ben ber vech-i meşrûh da‘vâmdan fâriğ olup menzili mezbûra müte‘allik âmme-i da‘vâdan ve mütâlebâtdan mezbûrân Ahmed Efendi ve Ali Efendi’yi ibrâ-i âmm-ı kātı‘ü’n-nizâ‘ ile ibrâ ve iskāt eyledik ba‘de’l-yevm menzili mezbûrda kat‘â hak ve alâkamız kalmamışdır dedikde gıbbe’t-tasdîki’ş-şer‘î mâ vaka‘a bi’t-taleb ketb olundu. Fi’l-yevmi’l-ışrîn min Recebi’l-ferd li sene seb‘a ve tis‘în ve elf.

Şuhûdü’l-hâl: Mehmed b. Zülfikār Efendi, Hüseyin Ağa b. Mustafa, Hammâmî el-Hâc Ali Ağa, Seyyid Mustafa b. Ahmed.

(BAB46 - cilt: 19, sayfa: 290 - Hüküm no: 305 - Orijinal metin no: [46b-2])﻿

﻿

﻿

306. Hüküm

Parnik v. Murad’ın terekesinin mirasçıları arasında paylaşılması

Mahmiye-i İstanbul’da Çakır Ağa mahallesinde sâkin iken bundan akdem hâlik olan dülger Parnik v. Murad nâm zimmînin verâseti zevce-i metrûkesi Altun [bt.] Karabet nâm nasrâniye ile sulbiye kebîre kızları Meleki ve Melik ve Turfanda ve Hori nâm nasrâniyelere münhasıra ve tashîh-i mes’elesi otuz iki sehimden olup sihâm-ı mezbûrdan dört sehmi zevcesi mezbûre altın ve yedişer sehmi mezbûrân Meleki ve Melik ve Turfanda ve Hori meclis-i şer‘-i şerîf-i enverde vâlideleri işbu bâ‘isetü’l-vesîka mezbûre Altun mahzarında her biri ikrâr-ı tâm ve takrîr-i kelâm edip babamız hâlik-i mezbûr terekesinden olup mahalle-i mezbûrda vâki‘ bir tarafdan Karagöz nâm zimmî mülkü ve bir tarafdan Melame nâm zimmî mülkü ve bir tarafdan Vartan nâm zimmî mülkü ve bir tarafdan tarîk-i âm ile mahdûd ve fevkānî iki bâb oda ve tahtânî iki bâb oda ve bir mahzen ve bir su kuyusu ve bir tahtapûş ve bir mikdâr havluyu müştemil menzilden tashîh-i mezkûr üzre her birimize isâbet eden yedişer sehim hisse-i şâyi‘amızı cümle tevâbi‘ ve levâhıkı ile bi safkatin vâhidetin tarafeynden îcâb ve kabûlü [hâvî] bey‘-i kat‘î ile vâlide-i mezbûre Altun’a altı yüz yirmi esedî guruşa bey‘ ve temlîk ve teslîm ol dahi ber vech-i muharrer iştirâ ve temellük eylediğinden sonra semeni olan altı yüz yirmi guruşun dört yüz guruşunu babamız hâlik-i mezbûrun beynimizde ma‘lûm ba‘zı kimesnelere deyni olmağla erbâbına ma‘rifetimiz ile edâ edip bâkī iki yüz on guruşdan her birimize isâbet eden kırk beşer guruşu bize def‘ ve teslîm biz dahi yedinden tamâmen ahz u kabz eyledik ba‘de’l-yevm menzili mezkûrda bizim kat‘â alâka ve medhalimiz kalmadı cümlesi irsen ve şirâen vâlidemiz mezbûre Altun’un mülk-i müşterâsı ve hakk-ı sırfı olmuşdur dedikde gıbbe’t-tasdîki’l-vicâhî mâ hüve’l-vâki‘ bi’t-taleb ketb olundu. Fi’l-yevmi’r-râbi‘ ve’l-ışrîn min Recebi’l-ferd li sene seb‘a ve tis‘în ve elf.

Şuhûdü’l-hâl: El-Hâc Mustafa b. Tevekkül, İbrahim Çelebi b. Ahmed, Mehmed b. İdris, Ebûbekir b. Hüseyin.

(BAB46 - cilt: 19, sayfa: 291 - Hüküm no: 306 - Orijinal metin no: [47a-1])﻿

﻿

﻿

307. Hüküm

Ahmed Efendi b. Nasuh’un hamamını Hacı Abdullah Ağa b. Mehmed’e sattığı ve birbirlerinin zimmetini ibrâ ettikleri

Mahmiye-i İstanbul’da Esirci Kemal mahallesinde sâkin Ahmed Efendi b. Nasuh meclis-i şer‘-i şerîf-i enverde mahmiye-i mezbûrede Hobyar mahallesinde sâkin işbu bâ‘isü’l-kitâb el-Hâc Abdullah Ağa b. Mehmed mahzarında ikrâr ve takrîr-i kelâm edip bundan akdem yedimde mülküm olup mârrü’z-zikr Esirci Kemal mahallesinde vâki‘ bir tarafdan ba‘zan benim mülk menzilim ve ba‘zan Mûytâb Mahmud menzili ve bir tarafdan Akçalı Ahmed vakfından mezbûr Mahmud ile berber Mustafa tasarrufunda olan odalar ve bir tarafdan ba‘zan Derviş Efendi veresesi mülkleri ve ba‘zan tarîk-i âm ve ba‘zan Zühre Hâtun vakfı ve bir tarafdan tarîk-i âmla mahdûd olup dört halvet ve câmekân ve sovukluk ve külhan ve dolab kapısını müştemil mülk hamamını bi cümleti’t-tevâbi‘ merkūm Abdullah Ağa’ya sekiz bin yedi yüz guruşa bey‘ ve teslîm ol dahi iştirâ ve tesellüm edip mezbûre Zühre Hâtun vakfından olup hudûd-ı mezkûre dâhilinde vâki‘ icâre-i mu‘accele ve yirmi akçe ücret-i müeccele ile taht-ı tasarrufumda olup bir bâb fevkānî ve bir bâb tahtânî odayı ve bir matbah ve bir su kuyusunu müştemil olan vakıf menzilimi dahi üç yüz guruşa izn-i mütevellî ile ferâğ ve tefvîz ol dahi tefevvüz ve kabûl edip ve semen-i mezbûr ile bedel-i merkūm cem‘an dokuz bin guruşun beş bin beş yüz guruşunu cihet-i ma‘lûmeden cihet-i şer‘iyye ile kendiye deynim olan beş bin beş yüz guruşa takās, ben dahi mukāssa ve kabûl edip ve iki bin dokuz yüz elli guruşunu yedinden istîfâ ve kabz edip ve beş yüz elli guruşu zimmetinde bâkī kalıp ba‘dehû merkūm Abdullah Ağa meblağ-ı bâkī-i mezbûr beş yüz elli guruşu kezâlik benim emrimle deynim için Solak el-Hâc Mehmed’e def‘ ve teslîm etmişidi hâlâ merkūm Abdullah Ağa hamam-ı mezbûra muttasıl menzili mezbûru izn-i mütevellîyle bana meccânen ferâğ ve tefvîz ben dahi tefevvüz ve kabûl ettiğimden sonra hamam-ı mezbûru semen-i mislinden noksâna iştirâ eyledi deyû [47b] merkūm Abdullah Ağa ile beynimizde nizâ‘ vâki‘ olmağın beynimize muslihûn tavassut edip merkūm Abdullah Ağa benimle yedi yüz guruş üzerine sulh oldukda ben dahi sulh-i mezbûru ba‘de’l-kabûl merkūm Abdullah Ağa bedel-i sulh olan meblağ-ı mezbûr yedi yüz guruşun yüz yirmi guruşunu dâyinim keresteci el-Hâc Hüseyin’e ve sekiz guruşunu dahi dâyinim merkūm Solak el-Hâc Mehmed’e kezâlik benim emrimle edâ ve teslîm ve bâkī beş yüz guruşunu bana edâ ve teslîm ben dahi yedinden tamâmen ahz u kabz ettiğimden sonra hamam-ı mezbûra [ve] bi’l-cümle husûs-ı mezkûra ve gayra müte‘allik âmme-i da‘vâdan merkūm Abdullah Ağa’nın zimmetini ibrâ-i âmla ibrâ ve iskāt eyledim. Mezbûr Abdullah Ağa dahi menzili mezbûra ve medîne-i Eyyûb’de Bostan iskelesinde vâki‘ beynimizde ma‘lûmü’l-hudûd Müftü Mehmed Efendi vakfından olan yalı ta‘bîr olunur menzile müte‘allik âmme-i da‘vâdan benim zimmetimi ibrâ ve iskāt eyledi min ba‘d da‘vâ ve nizâ‘ım kalmamışdır dedikde gıbbe’t-tasdîki’l-vicâhî ve’t-tahkīki’ş-şifâhî mâ hüve’l-vâki‘ bi’t-taleb ve’l-ibtigā ketb olundu. Fi’l-yevmi’s-sânî min Recebi’l-mürecceb li sene seb‘a ve tis‘în ve elf.

Şuhûdü’l-hâl: Mehmed Efendi b. Zülfikār, el-Hâc Ömer Ağa b. Mehmed, Mehmed Efendi b. Sefer el-İmâm, Hammâmî el-Hâc Mustafa b. Bektaş, Mahmud Çavuş b. ( ) el-Mübâşir, İbrahim Efendi b. Yusuf Hoca, Seyyid Mustafa Çelebi b. ( ) Hammâmî, Mustafa Çelebi b. İbrahim, el-Hâc Ali Ağa b. ( ) Hammâmî, el-Hâc İbrahim b. Ali.

(BAB46 - cilt: 19, sayfa: 292 - Hüküm no: 307 - Orijinal metin no: [47a-2])﻿

﻿

﻿

308. Hüküm

Mehmed Efendi b. Süleyman’ın Kazasker Abdurrahman Efendi Vakfı’na borçlu olduğu

Ashâb-ı hayrâtdan merkūm Kazasker Abdurrahman Efendi vakfına bi’l-fi‘l mütevellî olan işbu bâ‘isü’l-kitâb Ali Ağa b. Oruc meclis-i şer‘-i şerîf-i enverde Âbid Çelebi mahallesi imâmı olan Mehmed Efendi b. Süleyman mahzarında üzerine da‘vâ ve takrîr-i kelâm edip mezbûr Mehmed Efendi zimmetinde işbu yedimde olan mümzâ ve mahtûm deyn temessükü mûcebince benden istidâne ve kabz eylediği asl-ı mâl-ı vakf-ı mezbûrdan üç yüz esedî guruş ile yedimden müşterâ ve makbûz bir tilki kürkü bahâsından dahi kırk beş guruş ki cem‘an üç yüz kırk beş esedî guruş deyni olup meblağ-ı mezbûrdan on dokuz guruşu bana edâ ve teslîm ben dahi ahz kabz edip mâ‘adâ üç yüz yirmi altı esedî [guruş] bana edâdan imtinâ‘ eder suâl olunup meblağ-ı mezbûru vakıf için bana edâya mezbûr Mehmed Efendi’ye tenbîh olunması matlûbumdur deyû mazmûnu min külli’l-vücûh takrîr-i meşrûhuna mutâbık [bir] kıt‘a deyn temessükü dahi ibrâz etmeğin gıbbe’s-suâl mezbûr Mehmed Efendi cevâbında fi’l-hakīka mütevellî-i mezbûre mütevellîsi olduğu vakf-ı mezbûra kabzını i‘tirâf eylediği on dokuz guruşdan mâ‘adâ ber mûceb-i temessük üç yüz yirmi altı esedî guruş zimmetimde lâzımü’l-edâ vâcibü’l-kazâ deynimdir deyû ikrâr ve i‘tirâf etmeğin alâ mûcebi i‘tirâfihî meblağ-ı mezbûr üç yüz yirmi altı esedî guruşu mütevellî-i mezbûra edâya mezkûr Mehmed Efendi’ye tenbîh olunup mâ vaka‘a bi’t-taleb ketb olundu. Fi’l-yevmi’r-râbi‘ ve’l-ışrîn min Recebi’l-ferd li sene seb‘a ve tis‘în ve elf.

Şuhûdü’l-hâl: Mustafa Çelebi b. Abdurrahman, İbrahim b. Ahmed ve Mehmed [b.] İdris.

(BAB46 - cilt: 19, sayfa: 293 - Hüküm no: 308 - Orijinal metin no: [47b-1])﻿

﻿

﻿

309. Hüküm

Hasan b. Yusuf’un Kastamonu’daki emlâk hisselerini kardeşi oğullarına sattığı

Vilâyet-i Anadolu’da Kastamonu kazâsına tâbi‘ Lesavi? nâm karye sükkânından olup mahmiye-i İstanbul’da Topkapısı kurbunda Sultan mahallesinde sâkin olan Hasan b. Yusuf nâm kimesne meclis-i şer‘-i şerîf-i enverde li ebeveyn karındaşı oğulları işbu ashâbü hâze’l-kitâb Abdullah ve Yusuf ve Mehmed nâm kimesneler mahzarında ikrâr ve takrîr-i kelâm edip mezbûrûn ile silk-i mülkümüzde münselik olup karye-i mezbûrede vâki‘ bir tarafdan Mustafa mülkü ve bir tarafdan el-Hâc İbrahim mülkü ve bir tarafdan Şaban mülkü ve bir tarafdan tarîk-i âmla mahdûd iki bâb tahtânî oda ve bir anbar ve bir ahır ve bir samanhâne ve bir harman yeri ve karye-i mezbûre kurbunda vâki‘ ma‘lûmü’l-hudûd dört kıt‘a eşcâr-ı müsmire ve gayr-ı müsmire bahçeyi müştemil menzilde olan nısf hisse-i şâyi‘amı cümle tevâbi‘ ve levâhıkıyla tarafeynden îcâb ve kabûlü hâvî bey‘-i kat‘î ile yüz esedî guruşa mezbûrûn Abdullah ve Yusuf ve Mehmed’e bey‘ ve temlîk ve yine karye-i mezbûre sınırı dâhilinde vâki‘ ma‘lûmü’l-hudûd ve’l-kıta‘ taht-ı tasarrufumuzda olan tarlaların dahi nısfını izn-i sâhib-i arz ile yüz esedî guruş bedel mukābelesinde mezbûrûna ferâğ ve tefvîz mezbûrûn dahi ale’l-iştirâki’s-seviy emlâk-i mezbûreyi iştirâ ve temellük ve arâzi-i mezbûreyi tefevvüz ve kabûl eylediğinden sonra emlâk-i mezkûr ile arâzi-i mezbûreyi mahallinde her birini kabz ve tasarrufa mezbûrûnu taslît eyledim dedikde gıbbe’t-tasdîki’ş-şer‘î mâ hüve’l-vâki‘ bi’t-taleb ketb olundu. Fi’l-yevmi’l-hâmis ve’l-ışrîn min Recebi’l-ferd li sene seb‘a ve ve tis‘în ve elf.

Şuhûdü’l-hâl: Şaban b. İbrahim, Murtaza b. Osman, Resul b. Şaban, Mustafa b. Mehmed, Çakır b. Ağa Han, Mehmed b. Receb.

(BAB46 - cilt: 19, sayfa: 294 - Hüküm no: 309 - Orijinal metin no: [47b-2])﻿

﻿

﻿

310. Hüküm

Osman b. Ramazan’ın Osmanzâde Mehmed Efendi Vakfı’na borçlu olduğu

Mahmiye-i İstanbul’da vâki‘ merkūm Osmanzâde Mehmed Efendi vakfına hâlâ mütevellî olan işbu bâ‘isü’l-kitâb Ahmed Efendi b. Ahmed meclis-i şer‘-i şerîf-i enverde yine vakf-ı mezkûr câbîsi olan Osman b. Ramazan mahzarında bi’t-tevliyye üzerine da‘vâ ve takrîr-i kelâm edip mezbûr Osman vakf-ı mezbûra sâbıkan mütevellî olan Abdullah Efendi nâm kimesneden mâl-ı vakf-ı mezbûrdan iki yüz guruş istidâne ve kabz edip kable’l-edâ mezkûr Abdullah Efendi tevliyyeti mezkûreden azl ve yerine ben mütevellî olup ve merkūm Abdullah Efendi meblağ-ı mezbûru ahz u kabz için beni tevkîl ve ihâle etmeğin meblağ-ı mezbûr iki yüz guruş mezkûr Osman’dan taleb eylediğimde merkūm Osman meblağ-ı mezbûrdan onaltı guruşunu bana edâ, ben dahi vakıf için ahz u kabz edip mâ‘adâ yüz seksen dört guruşu edâdan imtinâ‘ eder suâl olunup meblağ-ı mezbûrun alıverilmesi matlûbumdur dedikde gıbbe’s-suâl mezbûr Osman cevâbında fi’l-hakīka müdde‘î-i mezkûrdan mukaddem vakf-ı mezkûre mütevellîsi olan merkūm Abdullah Efendi’den iki yüz guruş istidâne ve kabzını ikrâr lâkin mütevellî-i sâbık-ı mezkûr Abdullah Efendi’nin babası olup vefât eden Sitarî? Mehmed Efendi hayâtında vakf-ı mezbûrun ba‘zı umûrunu görmeğe vekîl olmağla meblağ-ı mezbûrun yüz guruşunu mezkûr Sitarî Mehmed Efendi’ye edâ ve teslîm edip müdde‘î-i mezkûrûn ber vech-i meşrûh kabzını i‘tirâf eylediği onaltı guruşdan mâ‘adâsın seksen dört guruş vakf-ı mezbûra hâlâ zimmetimde lâzımü’l-edâ deynimdir deyû meblağ-ı mezkûrdan yüz guruşu def‘le mukābele edip lâkin mezbûr Sitarî Mehmed Efendi’ye meblağ-ı mezbûr yüz guruşa vekâleti sâbite olmaksızın teslîmini mu‘terif olmağla def‘-i meşrûhu vech-i şer‘î olmamağın [d]a‘vâ-yı def‘ine iltifât olunmayıp mûcebiyle müdde‘î-i mezkûrûn kabzını i‘tirâf eylediği on altı guruşdan mâ‘adâ yüz seksen dört guruş vakıf için mütevellî-i mezbûra edâ ve teslîme mezkûr Osman’a tenbîh olunup mâ vaka‘a bi’t-taleb ketb olundu. Fi’l-yevmi’s-sâlis ve’l-ışrîn min Recebi’l-ferd li sene seb‘a ve tis‘în ve elf.

Şuhûdü’l-hâl: Ahmed Efendi b. Mehmed el-İmâm, Abdullah Çelebi b. Ali, Abdurrahman Efendi şeyhü’l-kurrâ, Mustafa Çelebi b. el-Hâc Mehmed.

(BAB46 - cilt: 19, sayfa: 295 - Hüküm no: 310 - Orijinal metin no: [48a-1])﻿

﻿

﻿

311. Hüküm

Ayasofya Vakfı’na ait Yedikule’deki mumhane ve arsasının Panayot, Polizo ve Yani tarafından kiralandığı

Mahmiye-i İstanbul’da Yedikule hâricinde sâkin mumcu tâifesinden Panayot v. Yani zimmî meclis-i şer‘-i şerîf-i enverde bâ‘isetü’l-vesîka Polizo v. Kostantin nâm zimmî muvâcehesinde ikrâr ve takrîr-i kelâm edip yine tâife-i mezkûreden olan Andriye v. Papa Dimo nâm zimmînin Ayasofya-i kebîr evkāfından beher şehr otuz akçe müeccele ile tasarrufunda olup zikr olunan Yedikule hâricinde vâki‘ ma‘lûmü’l-hudûd bir mumhâne ve ayda on bir akçe icâreli ma‘lûmü’l-hudûd ve nısf mumhâne arsası mezbûr bilâ-veled hâlik olup cânib-i vakfa intikāl etmekle ben mârrü’z-zikr mumhâne ve nısf mumhâne ve arsası müeccele-i mezkûre ve mu‘accele-i ma‘lûme ile üç sehimden bir sehmi işbu hâzır bi’l-meclis Yani v. Dimo ve bir sehmi mezbûr Polizo ve bir sehmi benim olup ale’l-iştirâki’s-seviy mutasarrıflar olmak üzre cânib-i vakıfdan tefevvüz ve mu‘accelesinden her birimiz hissemizi vakf-ı mezbûr mütevellîsine teslîm ol dahi tesellüm ve vech-i meşrûh üzre yedimize mütevellî temessükü vermişdir mârrü’z-zikr kârhâne ve nısf kârhâne arsası üçümüzün dâhil-i tasarrufu olup her birimiz âharın hissesine müte‘allik da‘vâ ve nizâ‘ımız yoktur dedikde gıbbe’t-tasdîki’ş-şer‘î mâ vaka‘a bi’t-taleb ketb olundu. Fi’l-yevmi’s-sâlis ve’l-ışrîn min Recebi’l-ferd li sene seb‘a ve tis‘în ve elf.

Şuhûdü’l-hâl: Mustafa Çelebi b. Ahmed, İbrahim Çelebi [b.] Ahmed, el-Hâc Mustafa b. Tevekkül, Mehmed b. İdris, Aleksi v. Taruşa, Abori v. Apostol, Yani v. Panayot, Tanaş v. Dimo.

(BAB46 - cilt: 19, sayfa: 295 - Hüküm no: 311 - Orijinal metin no: [48a-2])﻿

﻿

﻿

312. Hüküm

Mumcu Dimo v. Yorgi’nin mumhane hisselerini Dimo v. Hristo’ya sattığı

Mumcu tâifesinden Dimo v. Yorgi nâm zimmî meclis-i şer‘-i hatîr-i lâzımü’t-tevkīrde tâife-i merkūmeden bâ‘isü hâze’l-kitâb diğer Dimo v. Hristo nâm zimmî mahzarında ikrâr ve takrîr-i kelâm edip Davud Ağa vakfından olup mahrûse-i Galata’da Kaliyorke kapısı karşısında vâki‘ lede’l-cîrân ma‘lûmü’l-hudûd bir mumhâneden tasarrufumda olan rub‘ hissemin ve ana karîb cidâr-ı hısna muttasıl İbrahim Paşa vakfından olan mumhâneden dahi rub‘ hissemin hakk-ı tasarruflarını, mezbûr diğer Dimo’ya mütevellîleri izinleriyle yüz guruş, cem‘an iki yüz guruş bedel mukābelesinde ferâğ ve tefvîz ve zikr olunan iki mumhâne içinde mevcûd olan beynimizde ma‘lûme mülk âlât-ı lâzımeden rub‘ hisse-i şâyi‘alarımı yüz yirmi beş guruşdan iki yüz elli esedî guruşa bey‘-i kat‘î ile bey‘ ve teslîm ol dahi ber vech-i muharrer tefevvüz ve kabûl ve iştirâ ve tesellüm eylediğimden sonra mezkûr iki yüz guruş ile semen-i merkūm iki yüz elli guruş ki cem‘an altı yüz elli guruşu mezbûr diğer Dimo’dan bi’t-tamâm ahz u kabz eyledim ba‘de’l-yevm alâka ve medhalim kalmadı dedikde gıbbe’t-tasdîki’ş-şer‘î mâ vaka‘a bi’t-taleb ketb olundu. Fi’l-yevmi’l-ışrîn min Recebi’l-ferd li sene seb‘a ve tis‘în ve elf.

Şuhûdü’l-hâl: Eş-Şuhûdü’s-sâbikūn.

(BAB46 - cilt: 19, sayfa: 296 - Hüküm no: 312 - Orijinal metin no: [48a-3])﻿

﻿

﻿

313. Hüküm

Rukiye bt. Yusuf’un Mehmed Çelebi b. Mustafa’dan muhâlaa yoluyla boşandığı

Mahmiye-i İstanbul’da Hatice Sultan mahallesi sâkinelerinden olup zâtını ma‘rifet-i şer‘le ârifân Abdi Çelebi b. Hasan ve Ali b. Bâli nâm kimesneler ta‘rîfleriyle mu‘arrefe olan Rukiye bt. Yusuf nâm hâtun meclis-i şer‘-i şerîf-i enverde zevc-i dâhili bâ‘isü’l-kitâb Mehmed Çelebi b. Mustafa nâm kimesne mahzarında ikrâr ve takrîr-i kelâm edip zevcim mezbûr Mehmed Çelebi zimmetiyle mütekarrir ve ma‘kūdun-aleyh olan iki bin akçe mehr-i müeccelim ve nafaka-i iddet-i ma‘lûme ve me’ûnet-i süknâm dahi kendi üzerime olmak üzre mezbûr Mehmed Çelebi ile muhâla‘a-i sahîh-i şer‘iyye ile muhâla‘a edip ol dahi hul‘-ı mezbûru kabûl eylediğinden sonra hukūk-ı zevciyyete müte‘allika âmme-i da‘vâdan her birimiz âharın zimmetini ibrâ-i âmm-ı kātı‘ü’n-nizâ‘la ibrâ ve iskāt eyledim dedikde gıbbe’t-tasdîki’ş-şer‘î mâ hüve’l-vâki‘ bi’t-taleb ketb olundu. Fi’l-yevmi’l-hâmis ve’l-ışrîn min Recebi’l-mürecceb li sene seb‘a ve tis‘în ve elf.

Şuhûdü’l-hâl: El-Hâc Mustafa b. Tevekkül, Siyavuş b. Abdullah, Ali Çelebi b. Bâli, Mehmed Çelebi b. İdris.

(BAB46 - cilt: 19, sayfa: 297 - Hüküm no: 313 - Orijinal metin no: [48b-1])﻿

﻿

﻿

314. Hüküm

İsak v. Avraham’ın aldığı ödünce karşılık evini Eliyaz v. İsak’a rehin verdiği

Mahrûse-i Galata müzâfâtından Beşiktaş nâhiyesine tâbi‘ Kuruçeşme nâm karyede sâkin İsak v. Avraham nâm yahudi meclis-i şer‘-i hatîr-i lâzımü’t-tevkīrde işbu bâ‘isü’s-sifr Eliyaz v. İsak nâm yahudi muvâcehesinde ikrâr ve takrîr-i kelâm edip mezbûr Eliyaz kendi malından yedi yüz esedî guruş bana idâne ve teslîm ben dahi istidâne ve kabz ettiğimden sonra meblağ-ı mezbûr yedi yüz esedî guruşu târih-i kitâb senesi Şaban’ı gurresinden her otuz gün tamâmında yüz guruş vermek üzre iki yüz on gün tamâmına değin edâ etmek üzre müeccel vâcibü’l-edâ ve lâzımü’l-kazâ deynim olmağla meblağ-ı mezbûr mukābelesinde karye-i mezbûrede vâki‘ bir tarafdan İsak nâm yahudi mülkü ve iki tarafdan tarîk-i âm ile mahdûd büyût-ı adîdeyi müştemil mülk menzilimi cümle tevâbi‘ ve levâhıkı ile mezbûr Eliyaz yahudiye fâriğan ani’ş-şevâgil rehin vaz‘ ve teslîm ol dahi irtihân ve kabz ve tesellüm eyledi dedikde gıbbe’t-tasdîki’ş-şer‘î yine mezbûr İsak i‘âde-i kelâm edip eğer meblağ-ı mezbûr yedi yüz guruşa ber vech-i peşîn va‘de-i mezbûre tamâmında edâ-i fekk-i rehin etmezsem menzili mezbûru semen-i misliyle âhara bey‘ ve kabz ve semen ve semeninden deyn-i mezbûru merkūm Eliyaz’a edâya ve fazlası kalırsa bana îsâle ve husûs-ı mezbûr mütevakkıf olduğu umûrun cümlesine tarafımızdan işbu hâzır bi’l-meclis mahmiye-i İstanbul’da Tahtaminâre mahallesinde sâkin Karaferye cemâ‘atinden Harun v. Yaven nâm yahudiyi vekâlet-i devriyye ile vekîl ve menâbıma nâib nasb ve ta‘yîn eyledim dedikde mezbûr Harun dahi vekâlet-i mezbûreyi kabûl ve merâsimini edâya ta‘ahhüd ve iltizâm etmeğin mâ vaka‘a bi’t-taleb ketb olundu. Fi’l-yevmi’s-sâdis ve’l-ışrîn min Recebi’l-mürecceb li sene seb‘a ve tis‘în ve elf.

Şuhûdü’l-hâl: El-Hâc Mustafa b. Tevekkül, İbrahim Çelebi b. Ahmed, Ali Çelebi b. Bâli, Mehmed Çelebi b. İdris, Hüseyin b. Mustafa, Harun v. ( ), (…).

(BAB46 - cilt: 19, sayfa: 297 - Hüküm no: 314 - Orijinal metin no: [48b-2])﻿

﻿

﻿

315. Hüküm

Cafer b. Abdullah’ın alacak davasında iddiasını ispat edememesi

Mahrûse-i İstanbul’da Kazganî Sadi mahallesinde sâkin İbrahim b. Hüseyin nâm kimesnenin elân abd-i mükâtebi olan Cafer b. Abdullah meclis-i şer‘-i şerîf-i enverde işbu bâ‘isü’l-kitâb Ali Odabaşı b. Mehmed mahzarında üzerine da‘vâ ve takrîr-i kelâm edip mezbûr Odabaşı bundan akdem seni Mevlânâ kitâbete kat‘ ettireyim deyû benim bi gayri hakkın yirmi yedi guruşumu ahz u kabz ve istihlâk etmekle hâlâ mezbûr Ali Odabaşı’ya suâl olunup meblağ-ı mezbûrun alıverilmesi matlûbumdur dedikde gıbbe’s-suâl mezbûr Ali Odabaşı cevâbında işbu hâzır bi’l-meclis mezbûr İbrahim bundan esbak müdde‘î-i mezbûr Cafer yedinde abd-i âbıkı olduğu hâlde mezbûr Cafer’den ber vech-i muharrer meblağ-ı mezbûru ahz u kabz etmişsin deyû benden taleb ve da‘vâ eyledikde beynimizde ba‘de’l-münâza‘a tavassut-ı muslihîn ile yedi guruşa benimle sulh olup ve bedel-i mezbûru yedimden ba‘de’l-kabz husûs-ı mezkûra müte‘allik da‘vâdan zimmetimi ibrâ ve iskāt eyledi deyû def‘le mukābele edicek gıbbe’l-istintâk mezbûr İbrahim ve Cafer cevâblarında fi’l-hakīka kaziyye mezbûr Ali Odabaşı[‘nın] takrîr-i meşrûhu üzre olduğunu her biri tâyi‘an ikrâr ve i‘tirâf etmeğin mûcebiyle müdde‘î Cafer meblağ-ı mezbûr talebiyle bî-vech mu‘ârazadan men‘ olunup mâ hüve’l-vâki‘ bi’t-taleb ketb olundu. Fi’l-yevmi’l-hâmis ve’l-ışrîn min Recebi’l-ferd li sene seb‘a ve tis‘în ve elf.

Şuhûdü’l-hâl: Karabaşzâde Mehmed Efendi b. Hasan Efendi, el-Hâc Mustafa b. Tevekkül, İbrahim Çelebi b. Ahmed, Mehmed b. İdris, Mahmud [b.] Hasan.

(BAB46 - cilt: 19, sayfa: 298 - Hüküm no: 315 - Orijinal metin no: [48b-3])﻿

﻿

﻿

316. Hüküm

Hacı İbrahim b. Hacı Osman’ın terekesinin kardeşi Ahmed’e teslim edilmesi

Min mümzâtihî Ani’l-asl medîne-i Manisa’da Yülücek mahallesi ahâlîsinden olup mahmiye-i İstanbul’da Bodrum hanında ticâret üzerine iken bundan akdem vefât eden el-Hâc İbrahim b. el-Hâc Osman b. el-Hâc Ebûbekir’in li ebeveyn karındaşı hasren vârisi olduğunu iddi‘â eden işbu bâ‘isü’l-kitâb Ahmed nâm kimesne meclis-i şer‘-i şerîf-i enverde mahmiye-i mezbûrede beytülmâl-i hâssa emîni olmağla müteveffâ-yı mezbûrun zâhirde vâris-i ma‘rûfu olmayıp terekesi beytülmâle âid olmak zu‘muyla terekesine vaz‘-ı yed eden Ömer Ağa b. Osman tarafına vekîl-i müsecceli olan diğer Ömer Ağa b. Mustafa mahzarında üzerine da‘vâ ve takrîr-i kelâm edip ben müteveffâ-yı mezbûr el-Hâc İbrahim ile li ebeveyn karındaşlar olup babamız ismi el-Hâc Osman b. el-Hâc Ebûbekir ve vâlidemiz ismi Hasnâ ve maskat-ı re’simiz Yülücek mahallesi olup müteveffâ-yı mezbûrun verâseti bana münhasıra iken mezbûr Ömer Ağa tereke-i müteveffâ-yı mezbûru kabz edip bana teslîmden imtinâ‘ eder suâl olunup bana teslîm olunmak üzre mezbûr Ömer Ağa’ya tenbîh olunması matlûbumdur dedikde gıbbe’s-suâl mezbûr Ömer Ağa cevâbında fi’l-hakīka tereke-i müteveffâ-yı mezbûra müvekkilinin vaz‘-ı yedini ikrâr lâkin müdde‘î-i mezbûr verâsetini inkâr edicek müdde‘î-i mezbûrdan müdde‘âsını mübeyyine beyyine taleb olundukda yine mahalle-i mezbûre Yülücek’den olup medîne-i Hazret-i Ebâ Eyyûb el-Ensârî -raziye anhü’l-Bârî-de İdris Köşkü mahallesinde sâkin udûl-i müslimînden Hasan Beşe b. Mustafa ve Çavuş Kasım mahallesinde sâkin el-Hâc Ali b. el-Hâc Veli nâm kimesneler li ecli’ş-şehâde meclis-i şer‘a hâzırân olup isre’l-istişhâd fi’l-vâki‘ işbu müdde‘î-i mezbûr Ahmed müteveffâ-yı mezbûr el-Hâc İbrahim ile li ebeveyn karındaşlar olup babaları ismi el-Hâc Osman b. el-Hâc Ebûbekir ve vâlideleri ismi Hasnâ ve maskat-ı re’sleri medîne-i Manisa’da mârrü’z-zikr Yülücek mahallesidir, müteveffâ-yı mezbûrun vârisi [verâseti] li ebeveyn karındaşı mezbûr Ahmed’e münhasıradır gayrı vârisi ve terekesine müstahıkk-ı âhar olduğu ma‘lûmumuz değildir biz bu husûsa bu vech üzre şâhidleriz şehâdet dahi ederiz deyû her biri edâ-i şehâdet eylediklerinde gıbbe’t-ta‘dîl ve’t-tezkiyye şehâdetleri makbûle olmağın mûcebiyle ba‘de’l-hükm ve’l-kazâ tereke-i müteveffâ-yı mezbûru mezkûr Ahmed’e teslîm etmek üzre mezkûr Ömer Ağa’ya tenbîh olunup işbu vesîka bi’t-taleb ketb olundu. Fi’l-yevmi’s-sâdis ve’l-ışrîn li sene seb‘a ve tis‘în ve elf.

Şuhûdü’l-hâl: Mustafa b. el-Hâc Ahmed, Mustafa Çelebi b. Abdurrahman, el-Hâc Mustafa b. Tevekkül, Mehmed b. İdris.

(BAB46 - cilt: 19, sayfa: 298 - Hüküm no: 316 - Orijinal metin no: [49a-1])﻿

﻿

﻿

317. Hüküm

Âşir Ağa Vakfı’nın Fâtıma bt. İbrahim’deki alacağının kefil Mustafa Çelebi b. Mustafa’dan tahsil edildiği

Ashâb-ı hayrâtdan merhûm Âşir Ağa vakfına bi’l-fi‘l mütevellî olan bâ‘isü hâze’l-kitâb Hüseyin Ağa b. Kenan meclis-i şer‘-i şerîf-i enverde mahmiye-i İstanbul’da Ali Fakīh mahallesinde sâkin Mustafa Çelebi b. Mustafa mahzarında üzerine da‘vâ ve takrîr-i kelâm edip işbu hâzır bi’l-meclis Fâtıma bt. İbrahim nâm hâtun zimmetinde mütevellî olduğumuz vakf-ı mezbûr malından altmış esedî guruş edâsı lâzım deyni olup mukābelesinde işbu yedimde olan istiğlâl hücceti nâtık olduğu üzre mahalle-i mezbûrda vâki‘ lede’l-ahâlî ve’l-cîrân ma‘lûmü’l-hudûd menzilini bi tarîki’l-istiğlâl bana irhân ve teslîm ben dahi irtihân ve kabz eylediğimden sonra yine mütevellî-i mezkûr bir senesi dokuz guruş ücret ile ba‘de’l-istîcâr merkūm Mustafa Çelebi asl-ı mâl-ı mezbûru ve ücret-i menzili emr ve kabûlü hâviye kefâlet-i sahîha-i şer‘iyye ile kefîl ve işbu hüccet-i şer‘îde ketb ve terkīm olunmağın hâlâ mezbûr Mustafa Çelebi’ye suâl olunup asl-ı mâl-ı mezbûr ile târih-i kitâba gelince şer‘an lâzım gelen âharından müctemi‘a olan üç buçuk guruş ki cem‘an yetmiş üç buçuk guruş ki bi hükmi’l-kefâle mezbûr Mustafa Çelebi’den alıverilmesi matlûbumdur deyû mazmûnu min külli’l-vücûh takrîr-i meşrûhunu mutâbık deyn-i mezbûr-ı mezkûr Mustafa Çelebi’nin kefâletini nâtık hüccet-i şer‘iyye dahi ibrâz etmeğin gıbbe’s-suâl mezbûr Mustafa Çelebi cevâbında fi’l-hakīka asl-ı mâl-ı mezbûr bedel-i ücret-i mezkûrdan müctemi‘a olup mezkûr Fâtıma’nın vakf-ı mezbûreye zimmetinde edâsı lâzım gelen yetmiş üç buçuk guruş emr ve kabûlü hâviyeye kefâlet-i sahîha-i şer‘iyye ile kefîl olmağla bi hükmi’l-kefâle meblağ-ı mezbûru zimmetinde edâsı lâzım geldiğini tav‘an ikrâr ve i‘tirâf etmeğin alâ mûcebi i‘tirâfihî meblağ-ı mezbûru mütevellî-i mezbûr meclis-i şer‘de merkūm Mustafa Çelebi mahzarında ikrâr ve i‘tirâf edip zimmetini edâya hükm-i şer‘î lâhık olan meblağ-ı mezbûru kefâletine binâen mezkûr Mustafa Çelebi yedinden vakıf için bi’t-tevliyye ahz u kabz ve tesellüm eyledim dedikde gıbbe’t-tasdîki’ş-şer‘î mâ hüve’l-vâki‘ bi’t-taleb ketb olundu. Fi’l-yevmi’l-hâmis ve’l-ışrîn min Recebi’l-ferd li sene seb‘a ve tis‘în ve elf.

Şuhûdü’l-hâl: Mustafa Çelebi b. Abdurrahman, Mustafa Çelebi b. Ahmed, İbrahim b. Ahmed, Mustafa [b.] Tevekkül.

(BAB46 - cilt: 19, sayfa: 299 - Hüküm no: 317 - Orijinal metin no: [49a-2])﻿

﻿

﻿

318. Hüküm

Ahlan v. Kemal ile İsak v. Avraham’ın şirketlerini feshettikleri

Yahud tâifesinden Portakal cemâ‘atinden olup mahmiye-i İstanbul’da Balatkapısı hâricinde Karabaş mahallesinde sâkin Ahlan v. Kemal nâm yahudi meclis-i şer‘-i şerîf-i enverde medîne-i Galata müzâfâtından Beşiktaş nâhiyesine tâbi‘ Kuruçeşme nâm karye sükkânından İsak v. Avraham nâm yahudi muvâcehesinde ikrâr ve takrîr-i kelâm edip ben mezbûr İsak’la yedi seneden beri yağlıkçılık ve sâir emti‘a ticâretinde şerîkler olup hâlâ beynimizde bi’t-terâzî fesh-i akd-i şirket edip ve her birimiz beynimizde ma‘lûm re’s-i malını ve fâideden kendiye âid olan [49b] hissesini tamâmen ahz u kabz ve birbirimizin zimmetinde bir akçe ve bir habbe hakkı ve bir şey bâkī kalmamağla husûs-ı şirket-i mezbûru ve târih-i kitâba gelince beynimizde cereyân eden ahz u i‘tâdan ve mu‘âmelât-ı şettâ ve sâir hukūk-ı ma‘lûme ve mechûleye müte‘allik âmme-i de‘âvî ve mütâlebâtdan her birimiz âharın zimmetini ibrâ-i âm [ile ibrâ] ve iskāt eyledik min ba‘d bir vechile da‘vâ ve nizâ‘ımız kalmamışdır dedikde gıbbe’t-tasdîk mâ vaka‘a bi’t-taleb ketb olundu. Fi’l-yevmi’l-hâmis ve’l-ışrîn min Recebi’l-ferd li sene seb‘a ve tis‘în ve elf.

Şuhûdü’l-hâl: İbrahim Çelebi b. Ahmed, el-Hâc Mustafa b. Tevekkül, Ali [b.] Bâli, İsmail b. Mehmed ve gayruhüm.

(BAB46 - cilt: 19, sayfa: 300 - Hüküm no: 318 - Orijinal metin no: [49a-3])﻿

﻿

﻿

319. Hüküm

Mehmed b. Mustafa ve oğullarının fena kişiler oldukları

Mahmiye-i İstanbul’da Hızır Bey mahallesinde sâkin olup hâlâ mecrûh ve sâhib-i firâş olduğu mütehakkik olan Ömer b. el-Hâc İbrahim b. Ali’nin vâlidesi Gülbûy bt. Abdullah nâm hâtun ile li ebeveyn ammi Mustafa Beşe nâm kimesne meclis-i şer‘-i şerîf-i enverde her biri takrîr-i kelâm ve ta‘bîr ani’l-merâm edip mahalle-i mezbûre sükkânından işbu hâzır meclis Mehmed b. Mustafa’nın sulbî kebîr oğlu abacı Ahmed Beşe târih-i kitâbdan bir gün mukaddem siyah saplı bıçak ile mezbûr Ömer’i sağ gözü üstünde ve sağ cenbesi ve sol omuzu üzerinde darb ve cerh ettiğinden sonra firâr ve gaybet etmişidi hâlâ hâzırûn bi’l-meclis mahalle-i mezbûre ahâlîsinden mezbûr Ahmed Beşe ve babası işbu mezbûr Mehmed’in keyfiyyet-i hâlleri suâl olunup ihbârları tahrîr olunmak matlûbumdur dediklerinde mahalle-i mezbûre sükkânından olup hâzırûn bi’l-meclis olan imâm İsmail Efendi b. Mustafa ve el-Hâc Mehmed b. Mustafa ve Veli Beşe b. Ebûbekir ve Ahmed Çelebi b. Mehmed ve Hüseyin Çelebi b. Mustafa ve el-Hâc Şaban b. Receb ve Müezzin Mustafa Çelebi b. Mehmed ve el-Hâc Ahmed b. Abdullah ve Ali b. Süleyman ve Hüseyin Çelebi b. Abdullah ve Mehmed Çelebi b. Ali ve Süleyman b. Hasan ve Ali Beşe b. Abdullah ve Hüseyin Üveys ve Ömer Ağa b. Mustafa nâm kimesneden istifsâr olundukda fi’l-vâki‘ mezbûr Mehmed oğlu mezbûr Ahmed Beşe ve âhar oğlu İbrahim dâimâ fesâd ve şekāvet üzre olup menzillerinde kirâcı nâmıyla nice edebsiz avratlar iskân ve anlar ile ihtilât edip ve mezbûrdan Ahmed Beşe ve İbrahim gece ile mahalle sokaklarında gezip hâtunlarına ta‘arruz ve âlet-i câriha ile tahvîf ve bi’l-cümle şürb-i hamr ve sâir yaramazlık ve fesâd işden ictinâbları ve tehâşîleri yoktur cümlemiz anların evzâ‘ ve etvârlarından ve şürb ve fesâdlarından müteşekkî ve müte’ezzî olmuşuzdur deyû her biri merkūm Mehmed’in ve oğlu mezbûrân Ahmed Beşe ve İbrahim’in sû-i hâllerinden ve sâbıkalarından haber vermeğin vâki‘ü’l-hâl bi’t-taleb ve’l-ibtigā ketb olundu. Fi’l-yevmi’s-sâmin min Recebi’l-ferd li sene seb‘a ve tis‘în ve elf.

Şuhûdü’l-hâl: Mustafa Ağa b. Abdurrahman, Ahmed Beşe Çukadâr, İbrahim Çelebi b. Ahmed, el-Hâc Mustafa [b.] Tevekkül.

(BAB46 - cilt: 19, sayfa: 301 - Hüküm no: 319 - Orijinal metin no: [49b-1])﻿

﻿

﻿

320. Hüküm

Kiro v. Dimo ile Manol v. Yuvan’ın satın aldıkları buğdaydan dolayı Hacı Ahmed b. Hasan’a borçları olduğu

Mahmiye-i İstanbul’da Sâlih Paşa mahallesinde sâkin işbu râfi‘ü’l-kitâb el-Hâc Ahmed b. Hasan nâm kimesne meclis-i şer‘-i şerîf-i enverde Davud Paşa iskelesi kurbunda sâkine habbâz tâifesinden Kiro v. Dimo ve Manol v. Yuvan nâm zimmîler muvâcehelerinde üzerine da‘vâ ve takrîr-i kelâm edip mezbûrân Kiro ve Manol zimmetlerinde yedimden müşterâ ve makbûz doksan sekiz keyl buğday bahâsından yirmi iki bin üç yüz kırk dört akçe hakkım olup meblağ-ı mezbûrun dört bin dört yüz akçesini bedelinden ahz u kabz edip mâ‘adâsı olan on yedi bin dokuz yüz kırk dört akçeyi dahi mezbûrândan taleb eylediğimde bana edâdan imtinâ‘ eder suâl olunup alıverilmesi matlûbumdur dedikde gıbbe’s-suâl mezbûrân Kiro ve Manol cevâblarında fi’l-hakīka kaziyye vech-i muharrer üzre olup müdde‘î-i mezbûr el-Hâc Ahmed’e yedinden müşterâ ve makbûz doksan sekiz keyl buğday bahâsından kabzına mu‘terif olduğu meblağ-ı mezbûr dört bin dört yüz akçeden mâ‘adâ on yedi bin dokuz yüz kırk dört akçe elân zimmetimizde lâzımü’l-edâ deynimiz vardır deyû bi tav‘ihîmâ ikrâr ve i‘tirâf etmeğin alâ mûcebi i‘tirâfihimâ meblağ-ı mezbûr on yedi bin dokuz yüz kırk dört akçeyi müdde‘î-i mezbûra edâya mezbûrân Kiro ve Manol’e tenbîh olunup mâ vaka‘a bi’t-taleb ketb olundu. Fi’l-yevmi’s-sâdis ve’l-ışrîn min Recebi’l-ferd li sene seb‘a ve tis‘în ve elf.

Şuhûdü’l-hâl: El-Hâc Mustafa b. Tevekkül, İbrahim Çelebi b. Ahmed, Mehmed b. İdris, Ebûbekir b. Hüseyin.

(BAB46 - cilt: 19, sayfa: 302 - Hüküm no: 320 - Orijinal metin no: [49b-2])﻿

﻿

﻿

321. Hüküm

Ali b. Mehmed’in bazı mülklerini Miço v. Kolo’ya sattığı

Fi’l-asl vilâyet-i Rumeli’nde İstarova kazâsına tâbi‘ Peşişte? nâm karye ahâlîsinden olup hâlâ mahmiye-i İstanbul’da Küçükpazar kurbunda müsâfiren sâkin Ali b. Mehmed nâm kimesne meclis-i şer‘-i şerîf-i enverde yine karye-i mezbûre ahâlîsinden işbu râfi‘ü’l-vesîka Miço v. Kolo nâm zimmî muvâcehesinde ikrâr ve takrîr-i kelâm edip karye-i mezbûrede vâki‘ bir tarafdan dere ve bir tarafdan Ali Beşe mülkü ve iki tarafdan tarîk-i âmla mahdûd üç bâb oda ve bahçe ve keten ve kendir ve bostan ve harman yerleri altı sehimden olup sihâm-ı mezbûrenin üç sehmi benim ve birer sehmi karındaşlarım Fâtıma ve Sali[ha] ve diğer Fâtıma’nın mülkleri olmağın hâlâ emlâk-i mezbûrede olan sâlifü’z-zikr üç sehim hisse-i şer‘iyyemi tarafeynden îcâb ve kabûlü hâviye bey‘-i kat‘î ile bi safkatin vâhidetin mezbûr Miço’ya beş bin akçeye bey‘ ve temlîk edip ol dahi iştirâ ve kabûl ve temellük eylediğinden sonra semeni olan meblağ-ı mezbûr beş bin akçeyi yedinden tamâmen ahz u kabz edip mebî‘-i mezbûru mahallinde kabza mezbûr Miço’yu taslît eyledim fîmâ ba‘d zikr olunan üç oda ve bahçe ve keten ve kendir ve bostan ve harman yerlerinde olan üç sehim hisse-i şâyi‘am mezbûr Miço’nun mülk-i müşterâsı olmuşdur keyfe mâ yeşâ ve yahtâr mutasarrıf olsun dedikde gıbbe’t-tasdîki’ş-şer‘î mâ hüve’l-vâki‘ bi’t-taleb ketb olundu. Fi’l-yevmi’l-hâmis ve’l-ışrîn min Recebi’l-ferd li sene seb‘a ve tis‘în ve elf.

Şuhûdü’l-hâl: İbrahim Çelebi b. Hüseyin, İbrahim b. Hüseyin, Hasan b. Hüseyin, Hüseyin Beşe b. Mehmed, Ali b. Hasan, Ebûbekir b. Hasan, İbrahim Çelebi [b.] Ahmed.

(BAB46 - cilt: 19, sayfa: 302 - Hüküm no: 321 - Orijinal metin no: [49b-3])﻿

﻿

﻿

322. Hüküm

Ayşe bt. Mehmed’in kocası Hacı Yusuf b. İbrahim’deki alacağı karşılığında ondan üç câriye aldığı, kalan borçtan onu ibrâ ettiği

Mahmiye-i İstanbul’da Haydar Paşa mahallesinde sâkine Ayşe bt. Mehmed nâm hâtun ba‘de’t-ta‘rîfi’ş-şer‘î meclis-i şer‘-i şerîf-i enverde hâlâ zevci olan işbu bâ‘isü’l-kitâb el-Hâc Yusuf b. İbrahim mahzarında ikrâr ve takrîr-i kelâm edip mezbûr el-Hâc Yusuf zimmetinde cihet-i deyn-i şer‘îden ber mûceb-i hüccet-i şer‘iyye şer‘an ilzâm olunmuş dört yüz otuz dört guruş hakkım olup mezbûr el-Hâc Yusuf işbu meclis-i şer‘de Rûsiyyetü’l-asl Hatice ve Ayşe ve Gülbûy nâm câriye-i memlûkelerini safka-i vâhide ile üç yüz kırk beş esedî guruşa bana bey‘ ve teslîm ben dahi iştirâ ve kabûl ve temellük ve tesellüm eylediğimden sonra mezbûr üç yüz kırk beş guruş deyn-i mezbûrdan ol mikdârına takās, ol dahi mukāssa ve kabûl eylediğinden sonra bâkī kalan seksen dokuz guruş mütâlebesinden mezbûr el-Hâc Yusuf’u ibrâ ve iskāt eyledim ba‘de’l-yevm husûs-ı mezbûra müte‘allik mezbûr el-Hâc Yusuf ile da‘vâ ve nizâ‘ım kalmadı dedikde gıbbe’t-tasdîki’ş-şer‘î mâ hüve’l-vâki‘ bi’t-taleb ketb olundu. Fi’l-yevmi’s-sâdis ve’l-ışrîn min Recebi’l-ferd li sene seb‘a ve tis‘în ve elf.

Şuhûdü’l-hâl: İvaz b. el-Hâc Mehmed, Dilaver b. Abdullah, Mustafa Çelebi b. Zülfikār, es-Seyyid Mustafa b. İbrahim, İbrahim Çelebi [b.] Ahmed, el-Hâc Mustafa b. Tevekkül, Mehmed b. İdris.

(BAB46 - cilt: 19, sayfa: 303 - Hüküm no: 322 - Orijinal metin no: [50a-1])﻿

﻿

﻿

323. Hüküm

Ayşe bt. Mustafa’nın eski kocası Abdülkerim b. Hamza’dan muhâlaa yoluyla boşandığı

Mahmiye-i İstanbul’da Keçeci Pîrî mahallesinden sâkine Ayşe bt. Mustafa nâm hâtun zâtını ma‘rifet-i şer‘iyye ile ârifân olan babası Mustafa Çelebi ve Mehmed b. Mustafa ta‘rîfleriyle mu‘arrefe oldukdan sonra meclis-i şer‘-i şerîf-i enverde zevc-i muhâlı‘ı işbu bâ‘isü’l-kitâb Abdülkerim b. Hamza mahzarında bi tav‘ihâ ikrâr ve takrîr-i kelâm edip mezbûr Abdülkerim zimmetinde mütekarrir ve ma‘kūdun-aleyh olan iki bin beş yüz akçe mehr-i müeccelim üzerine mukaddemâ mezbûr ile muhâla‘a-i sahîha-i şer‘iyye ile muhâla‘a eylediğimde ol dahi hul‘-ı mezbûru ba‘de’l-kabûl mezbûrun firâşından hamlim olmağla vaz‘-ı haml edince bi’t-terâzî farz ve takdîr olunan ber mûceb-i hüccet-i şer‘iyye külle yevm yedi akçeden mâ‘adâ hukūk-ı zevciyyete müte‘allik cemî‘ da‘vâdan mezbûr Abdülkerim’i ibrâ-i âmm-ı kātı‘ü’n-nizâ‘ ile ibrâ ve iskāt eyledim ba‘de’l-yevm husûs-ı mezbûra müte‘allik mezbûr ile nizâ‘ım kalmadı dedikde gıbbe’t-tasdîki’l-mu‘teber mâ vaka‘a bi’t-taleb ketb olundu. Fi’l-yevmi’s-sâlis ve’l-ışrîn min Recebi’l-ferd li sene seb‘a ve seb‘în ve elf.

Şuhûdü’l-hâl: Es-Seyyid Cemaleddin b. Ahmed, el-Hâc Hüseyin b. Mehmed, Hasan Beşe b. Abdullah, İbrahim Beşe b. Hüseyin, Mehmed Beşe b. Ali, Mehmed Çelebi b. Ebûbekir.

(BAB46 - cilt: 19, sayfa: 303 - Hüküm no: 323 - Orijinal metin no: [50a-2])﻿

﻿

﻿

324. Hüküm

Abdülbâki Efendi b. Abdurrahman’a zeâmet bedeli olarak peşin verdiği paranın zeâmetin başkasına havale edilmesi sebebiyle iade edilmesi gerektiği

Zümre-i kuzât bâ‘isü hâze’l-kitâb Abdülbâkī Efendi b. Abdurrahman meclis-i şer‘-i şerîf-i enverde sâbıkan turnacıbaşı olup vefât eden İbrahim Ağa’nın dâmâdı Kasım Ağa b. Mustafa nâm kimesne mahzarında üzerine da‘vâ ve takrîr-i kelâm edip mezbûr Kasım Ağa bin doksan altı senesine mahsûb olmak üzre Ali Ağa nâm kimesne berât-ı şerîf-i âlîşânla mutasarrıf olduğu vilâyet-i Anadolu’da Gümüş kazâsına tâbi‘ Güvendi ve tevâbi‘i karyelerini Ağa-yı mezkûrûn iltizâmından olup kendi vekîli olmak üzre yüz on beş guruş bana ilzâm, ben dahi iltizâm ve meblağ-ı mezbûru mezkûr Kasım Ağa’ya teslîm eylediğimden sonra mezbûr Ali Ağa ze‘âmet-i mezkûreyi âhara iltizâm ve yedine zabıt temessükü verilmekle bana zabtı müyesser olmamağla hâlâ mezbûr Kasım Ağa’ya suâl olunup ber vech-i peşîn makbûzu olan meblağ-ı mezbûru bana red ve teslîme tenbîh olunmak matlûbumdur dedikde gıbbe’s-suâl mezbûr Kasım Ağa cevâbında fi’l-hakīka bâlâda şerh [ve] beyân ve tafsîl ve ayân olunan Güvendi ve tevâbi‘i karyelerini Ağa-yı mezkûrûn sene-i mezbûrede iltizâmı olup kendi vekîl olmak üzre on beş guruş mezkûr Abdülbâkī Efendi’yi ilzâm ve meblağ-ı mezbûru ber vech-i peşîn kabz eylediğimden sonra mezkûr Ali Ağa ze‘âmet-i mezbûreyi âhara der-uhde etmekle meblağ-ı mezkûru red ve teslîm lâzım geldiğini ikrâr ve i‘tirâf etmeğin alâ mûcebi i‘tirâfihî meblağ-ı mezbûru müdde‘î-i mezkûra red ve teslîme merkūm Kasım Ağa’ya tenbîh olunup mâ vaka‘a bi’t-taleb ketb olundu. Fi’l-yevmi’l-hâmis ve’l-ışrîn min Recebi’l-ferd li sene seb‘a ve tis‘în ve elf.

Şuhûdü’l-hâl: İbrahim Çelebi b. Ahmed, Mustafa Çelebi b. Abdurrahman, el-Hâc Mustafa [b.] Tevekkül, Mehmed b. İdris.

(BAB46 - cilt: 19, sayfa: 304 - Hüküm no: 324 - Orijinal metin no: [50a-3])﻿

﻿

﻿

325. Hüküm

Fâtıma bt. Mansur’un oğlunu kürekten kurtarmak için para verdiği iddiasını ispat edemediği

Şâm-ı şerîf kazâsı müzâfâtından Havran nâhiyesine tâbi‘ Şeyh Sa‘d nâm karye ahâlîsinden olup hâlâ mahrûse-i Galata’ya tâbi‘ kasaba-i Kasımpaşa’da Tahtakadı mahallesinde müsâfiren sâkin olan Fâtıma bt. Mansur nâm hâtun ba‘de’t-ta‘rîfi’ş-şer‘î meclis-i şer‘-i şerîf-i enverde mahalle-i mezbûre sükkânından işbu bâ‘isü’l-kitâb Mısırlı el-Hâc Selim b. Ebû Zeyd mahzarında üzerine da‘vâ ve takrîr-i kelâm edip mezbûr el-Hâc Selim’e târih-i kitâbdan üç ay mukaddem Tersâne-i âmire zindanında mahbûs olan sadrî oğlum Mehmed’i kürekden tahlîs için nakid altmış esedî guruşumu ve mecmû‘u seksen guruş kıymetli on aded sîm hazme [halîka?] ve iki sîm bileziğimi def‘ ve teslîm mezbûr el-Hâc Selim dahi ahz u kabz edip lâkin mezbûr Mehmed’i tahlîs mümkün olmayıp elân kürekde kalmağın hâlâ mezbûr el-Hâc Selim’e suâl olunup meblağ-ı mezbûr ile merkūmeyi bana red ve teslîme tenbîh olunmak matlûbumdur dedikde gıbbe’s-suâl ve akībe’l-inkâr, müdde‘iye-i mezbûreden sıdk-ı makāline mutâbık beyyine taleb olundukda isbât-ı beyyineden izhâr-ı acz ile istihlâf etmeğin fi’l-hakīka târih-i mezbûrda meblağ-ı mezbûr nakid altmış guruş ve zikr olunan sîm halîka ve iki sîm bilezik müdde‘iye-i mezbûre Fâtıma’dan ber vech-i muharrer ahz u kabz etmeyip üzerine şer‘an redd-i zamândan bir nesne lâzım gelmediğine mezbûr el-Hâc Selim’e yemîn teklîf olundukda ol dahi [alâ] vefki’l-mes’ûl yemîn billâhi’l-a‘lâ etmeğin mûcebince müdde‘iye-i merkūme Fâtıma bilâ-beyyine ber vech-i mübeyyen mu‘ârazadan men‘ olunup mâ hüve’l-vâki‘ bi’t-taleb ketb ve imlâ olundu. Fi’l-yevmi’s-sâbi‘ ve’l-ışrîn min Recebi’l-ferd li sene seb‘a ve tis‘în ve elf.

Şuhûdü’l-hâl: Eş-Şeyh Mehmed b. Mansur Birâdereş, Mehmed Efendi b. ( ) el-Müezzin, el-Hâc Hasan b. Nasuh, el-Hâc Şaban b. Sâlih, İbrahim Çelebi b. Ahmed, el-Hâc Mustafa b. Tevekkül.

(BAB46 - cilt: 19, sayfa: 305 - Hüküm no: 325 - Orijinal metin no: [50a-4])﻿

﻿

﻿

326. Hüküm

Hacı Hasan b. Resul’ün Hacı Mehmed b. Mustafa’da alacağı olması

Mahrûse-i Galata’ya tâbi‘ kasaba-i Tophâne’de Cihangir mahallesinde sâkin el-Hâc Hasan b. Resul nâm kimesne meclis-i şer‘-i şerîfde kasaba-i mezbûrede Fındıklı mahallesinde sâkin el-Hâc Mehmed b. Mustafa nâm kimesne üzerine da‘vâ ve takrîr-i kelâm edip mezbûr el-Hâc Mehmed’in gāib ani’l-meclis kız karındaşı oğlu (…) b. Muharrem nâm kimesne ile ale’l-iştirâki’s-seviy işbu hâzır bi’l-meclis el-Hâc Yusuf b. Abdullah nâm kimesneye üç yüz sekiz guruş deynleri olup meblağ-ı mezbûr üç yüz sekiz guruşu ben mezbûrânın (…) [emriyle] kefîl oldukdan sonra meblağ-ı mezbûr üç yüz sekiz guruşu kendi malımdan dâyinleri olan merkūm (…) [el-Hâc Yusuf’a] edâ ve teslîm ol dahi bi’t-tamâm benden ahz u istîfâ etmekle hâlâ mezbûr el-Hâc Mehmed’e suâl olunup mezbûrdan kendi hissesine isâbet eden yüz doksan guruşun bana alıverilmesi matlûbumdur dedikde gıbbe’s-suâl mezbûr el-Hâc Mehmed cevâbında kaziyye minvâl-i muharrer üzre olup müdde‘î-i mezbûr kendi (…) [emriyle] meblağ-ı mezbûr üç yüz sekiz guruşa kefîl olup bi hasebi’l-kefâle meblağ-ı mezbûru dâyin-i mezbûr (…) [el-Hâc Yusuf’a] edâ eylediğini ikrâr lâkin ben gāib-i mezbûr el-Hâc Ahmed ile şerîkler olup mahrûse-i Mısr-ı Kahire’den (…) mecmû‘ altı yüz yirmi sekiz guruş kıymetli yedi irdeb pirinç ve dört irdeb mercimek ve her faslası altı (…) kantar on iki fasla ketenimizi müdde‘î-i mezbûr el-Hâc Hasan’a irsâl ve îsâl, ol dahi ba‘de’l-kabz (…) bey‘ ve semenlerinden merkūme el-Hâc Yusuf deynimiz olan üç yüz sekiz guruş edâ etmişdir deyû (…) [red ile] mukābele edicek gıbbe’l-istintâk ve’l-inkâr, mezbûr el-Hâc Mehmed’den def‘-i mezbûrlarına beyyine taleb olundukda ityân-ı beyyineden izhâr-ı acz edip istihlâf etmeğin fi’l-hakīka mezbûr el-Hâc Mehmed’in mecmû‘u altı yüz (…) [yirmi] sekiz guruş kıymetli yedi irdeb pirinç ve dörd irdeb mercimek ve on iki fasla ketenini ber vech-i muharrer ahz u kabz ve âhara bey‘ ve semenlerinden deyn-i mezkûru edâ etmeyip ve ol vechile merkūm el-Hâc Mehmed zimmeti mütâlebeden beri olmadığına müdde‘î-i mezbûr el-Hâc Hasan’a yemîn teklîf olundukda ol dahi alâ vefki’l-mes’ûl yemîn billâhi’l-aliyyi’l-a‘lâ etmeğin mûcebince meblağ-ı mezbûr yüz doksan guruş müdde‘î-i mezbûr el-Hâc Hasan’a edâ ve teslîme mezbûr el-Hâc Mehmed’e tenbîh olunup mâ vaka‘a bi’t-taleb ketb olundu. Fi’l-yevmi’s-sâbi‘ ve’l-ışrîn min Recebi’l-ferd li sene seb‘a tis‘în ve elf.

Şuhûdü’l-hâl: Mehmed Beşe b. Mehmed, Mehmed b. Mehmed, el-Hâc Mustafa b. Tevekkül, İbrahim Çelebi b. Ahmed, Mehmed Beşe b. İbrahim.

(BAB46 - cilt: 19, sayfa: 305 - Hüküm no: 326 - Orijinal metin no: [50b-1])﻿

﻿

﻿

327. Hüküm

Yahya Çelebi b. Receb’in menzilini Yavaşça Mehmed Ağa Vakfı’na bey‘ bi’l-istiğlâl yoluyla sattığı

Mahmiye-i İstanbul’da Ma‘cûncu Kasım mahallesinde sâkin Yahya Çelebi b. Receb meclis-i şer‘-i şerîfde merhûm Yavaşça Mehmed Ağa vakfına hâlâ mütevellî bâ‘isü hâze’l-kitâb Ahmed Efendi b. Ali mahzarında ikrâr ve takrîr-i kelâm edip yedimde mülk-i mevrûsum olup mahalle-i mezbûrede vâki‘ bir tarafdan el-Hâc Mehmed mülkü ve bir tarafdan Osman Ağa mülkü ve bir tarafdan benim mutasarrıf olduğum vakıf menzil ve bir tarafdan tarîk-i hâs ile mahdûd bir tahtânî oda ve bir havlu ve bir sofa ve kenîfi müştemil menzilimi cümle tevâbi‘ ve levâhıkıyla menzili merkūmu Ahmed Efendi’ye bi tarîki’l-istiğlâl kırk altı buçuk guruşa bey‘ ve teslîm ol dahi mâl-ı vakf-ı mezbûr ile ber vech-i muharrer iştirâ ve tesellüm ve kabûl edip semen-i mezbûr kırk altı buçuk guruşu yedinden ahz u kabz ettiğimden sonra mütevellî-i mezbûre menzili mezkûru gıbbe’t-tahliyyeti’ş-şer‘iyye ve’t-tekābuzi’l-mer‘î târih-i kitâbdan bir sene tamâmına değin yedi guruşa bana îcâr ve teslîm ben dahi istîcâr ve tesellüm ve kabûl eyledim dedikde gıbbe’t-tasdîki’l-mu‘teber mezbûr Yahya Çelebi’nin zevcesi işbu hâzır bi’l-meclis Âbide bt. İbrahim nâm hâtun meblağ-ı mezbûr ile ücret-i merkūma tarafından emr ve kabûlü hâviyeye kefâlet-i tâmme ile kefîl olup mezbûre Âbide’nin dahi nefsine ve hîn-i mütâlebede meclis-i şer‘a ihzârına mezbûr Yahya Çelebi’nin li ebeveyn karındaşı işbu hâzır Ali Çelebi dahi kefîl olmağın mâ vaka‘a bi’t-taleb ketb olundu. Fî gurreti Şa‘bâni’l-mu‘azzam li sene seb‘a ve tis‘în ve elf.

Şuhûdü’l-hâl: Mehmed Efendi b. Receb, Ali Çelebi b. Mustafa, İslâm Efendi câbî-i vakf, Mehmed Efendi Kâtib-i vakf, Ali Çelebi b. Siyami, Sunullah Efendi [b.] Ahmed, Mehmed [b.] Osman.

(BAB46 - cilt: 19, sayfa: 306 - Hüküm no: 327 - Orijinal metin no: [50b-2])﻿

﻿

﻿

328. Hüküm

Ahmed Çelebi b. Hacı Yusuf’un kölesi İvaz b. Abdullah’ı azat etmesi

Mahrûse-i İstanbul’da Molla Zeyrek mahallesinde sâkin Ahmed Çelebi b. el-Hâc Yusuf nâm kimesne meclis-i şerîf-i Ahmedî ve mahfil-i dîn-i münîf-i Muhammedî’de ikrâr ve takrîr-i kelâm edip bana rıkkını mu‘terif olan işbu orta boylu gök ala gözlü açık kaşlı kumral sakallı Rûsiyyü’l-asl râfi‘ü hâze’l-kitâb İvaz b. Abdullah nâm abd-i memlûkümü hasbeten lillâhi te‘âlâ ve taleben li merzâti’r-Rabbi’l-a‘lâ malımdan tahrîr ve i‘tâk ve zümre-i ahrâr-ı asliyyîne idrâc ve ilhâk eyledim ba‘de’l-yevm mevsûf-ı mezbûr İvaz sâir ahrâr-ı asliyyîn gibi hür olmuşdur üzerinde velâdan gayrı alâka ve medhalim kalmadı dedikde gıbbe’t-tasdîki’ş-şer‘î mâ hüve’l-vâki‘ bi’t-taleb ketb olundu. Fi’l-yevmi’s-sâmin ve’l-ışrîn min şehri Recebi’l-ferd li sene seb‘a ve tis‘în ve elf.

Şuhûdü’l-hâl: Mehmed Çelebi b. el-Hâc Ahmed, İbrahim Efendi el-Müezzin, Hasan b. Mehmed, Abdurrahman [b.] Mustafa, Ahmed Ağa b. İbrahim, Ali Efendi b. Derviş Yusuf.

(BAB46 - cilt: 19, sayfa: 307 - Hüküm no: 328 - Orijinal metin no: [50b-3])﻿

﻿

﻿

329. Hüküm

Yorgi v. Niko’nun evini Mustafa Beşe b. Abdullah’a bey‘ bi’l-istiğlâl yoluyla sattığı

Mahmiye-i İstanbul’da Tahtaminâre mahallesinde sâkin Yorgi v. Niko meclis-i şer‘-i şerîf-i enverde işbu bâ‘isü’l-vesîka Mustafa Beşe b. Abdullah muvâcehesinde ikrâr ve takrîr-i kelâm edip akd-i âtî sudûruna değin yedimde mülküm olup mahalle-i mezbûrede vâki‘ bir tarafdan terzi İstemaki nâm zimmî mülkü ve bir tarafdan Harbeci Yusuf mülkü ve bir tarafdan Hüseyin mülkü ve bir tarafdan tarîk-i âmla mahdûd fevkānî ve tahtânî iki bâb ve bir sofa ve bir tahtapûş ve bir kiler ve havluyu müştemil mülk menzilimi bi cümleti’t-tevâbi‘ ve’l-levâhık yüz elli esedî guruşa merkūm Mustafa Beşe[‘ye] bi tarîki’l-istiğlâl bey‘ ve teslîm [51a] ol dahi iştirâ ve kabûl ve tesellüm edip semeni olan meblağ-ı mezbûr yüz elli guruşu yedinden tamâmen ahz u kabz eylediğimden sonra mezbûr Mustafa Beşe menzili mezbûru gıbbe’t-tahliyye ve’t-tekābuz târih-i kitâbdan bir sene tamâmına değin her ayda elli akçeye olmak üzre bana îcâr ve teslîm ben dahi istîcâr ve kabûl eyledim dedikde gıbbe’t-tasdîki’ş-şer‘î mâ hüve’l-vâki‘ bi’l-ibtigā ketb olundu. Fi’l-yevmi’l-hâmis ve’l-ışrîn min Recebi’l-ferd li sene seb‘a ve tis‘în ve elf.

Şuhûdü’l-hâl: Mustafa Efendi b. Abdülhalim, Mustafa Beşe b. Muharrem, Hasan Çelebi b. Mustafa, Ahmed Beşe b. Mustafa, Osman b. Ali, Bayram b. Abdullah.

(BAB46 - cilt: 19, sayfa: 308 - Hüküm no: 329 - Orijinal metin no: [50b-4])﻿

﻿

﻿

330. Hüküm

Pireşkova v. Yorgi’nin Yorgi v. Nikola ve ortağından alacaklı olduğu

Mahmiye-i İstanbul’da Eski Odalar kurbunda sâkin tüccâr tâifesinden işbu bâ‘isü’l-vesîka Pireşkova v. Yorgi nâm zimmî meclis-i şer‘-i şerîf-i enverde bahçevân tâifesinden Yorgi v. Nikola ve şerîki Nikol v. Andriye nâm zimmîler muvâcehelerinde üzerlerine da‘vâ ve takrîr-i kelâm edip mezbûrân Yorgi ve Nikola zimmetlerinde cihet-i deyn-i şer‘îden yüz kırk esedî guruş hakkım olmağın mezbûrâna suâl olunup meblağ-ı mezbûru [bana] edâya tenbîh olunmak matlûbumdur dedikde gıbbe’s-suâl mezbûrân Nikola ve Yorgi cevâblarında fi’l-hakīka müdde‘î-i mezbûru Pireşkova’ya cihet-i mezkûreden ber vech-i muharrer yüz kırk esedî guruş ale’l-iştirâki’s-seviy deynimiz vardır deyû bi tav‘ihâ ikrâr ve i‘tirâf etmeleriyle alâ mûcebi i‘tirâfihâ meblağ-ı mezbûr yüz kırk guruşu müdde‘î-i mezbûru Pireşkova’ya edâ ve teslîme mezbûrân Yorgi ve Nikola’ya tenbîh olunup mâ vaka‘a bi’t-taleb ketb olundu. Fi’l-yevmi’s-sâmin ve’l-ışrîn min Recebi’l-ferd li sene seb‘a ve tis‘în ve elf.

Şuhûdü’l-hâl: Hüseyin Beşe, Ali Çelebi b. Şaban, el-Hâc Osman Beşe, Hasan b. Abdullah, Mahmud b. Ömer.

(BAB46 - cilt: 19, sayfa: 308 - Hüküm no: 330 - Orijinal metin no: [51a-1])﻿

﻿

﻿

331. Hüküm

Mahmud b. Ali’nin Ahmed Ağa b. Mustafa’nın vârislerine olan borcunun taksite bağlanması

Medîne-i Ebâ Eyyûb-i Ensârî’de Câmi‘-i Kebîr mahallesi sükkânından iken bundan akdem vefât eden Ahmed Ağa b. Mustafa’nın evlâd-ı sıgārının ceddeleri ve vasîleri Rukiye Hanım bt. Abdullah tarafından husûs-ı âti’l-beyâna vekîl olduğu el-Hâc Abdullah b. Hasan ve Ahmed b. Mustafa şehâdetleriyle sâbit olan sıgār-ı mezbûrûnun vâlideleri Hatice bt. Abdullah nâm hâtun meclis-i şer‘-i şerîf-i enverde bâ‘isü hâze’l-kitâb Mahmud b. Ali mahzarında bi’l-vekâle ikrâr ve takrîr-i kelâm edip mezbûr Mahmud’un imzâ ve hatmini hâviye işbu temessükü nâtık olduğu üzre sıgār-ı mezbûrûna yüz yirmi esedî guruş vâcibü’l-edâ deyni olup lâkin hâlâ edâya kudreti olmamağla te’cîle tâlib olmağın müvekkilem vasiyy-i merkūm dahi meblağ-ı mezbûr her otuz günde beş yüz akçe vermek üzre târih-i kitâbdan sekiz yüz altmış gün tamâmına değin te’cîl ve taksît eyledikde merkūm Mahmud dahi kabûl ve vech-i meşrûh üzre meblağ-ı mezbûr yüz yirmi guruşu ecel-i mezkûr hulûlüne değin bi’t-tamâm edâya ta‘ahhüd ve iltizâm eyledi dedikde gıbbe’t-tasdîki’ş-şer‘î mâ vaka‘a bi’t-taleb ketb olundu. Fi’s-sâlis ve’l-ışrîn min Recebi’l-ferd li sene seb‘a ve tis‘în

Şuhûdü’l-hâl: El-Hâc Mustafa b. Tevekkül, Mustafa Çelebi Ser-muhzırân, Ebûbekir b. Hüseyin Kethüdâ-yı muhzırân.

(BAB46 - cilt: 19, sayfa: 309 - Hüküm no: 331 - Orijinal metin no: [51a-2])﻿

﻿

﻿

332. Hüküm

Ahmed Çavuş b. İbrahim’in Ayşe bt. Mehmed’de alacağı olduğu

Mahmiye-i İstanbul’da Selvi mahallesinde sâkin bâ‘isü’l-kitâb Ahmed Çavuş b. İbrahim meclis-i şer‘-i şerîf-i enverde mahmiye-i mezbûrede Horhor çeşme kurbunda sâkine Ayşe bt. Mehmed nâm hâtun mahzarında üzerine da‘vâ ve takrîr-i kelâm edip mezbûr Ayşe zimmetinde cihet-i deyn-i şer‘îden altmış iki esedî guruş hakkım olup meblağ-ı mezbûre on dokuz guruş ile iki sümününü yedinden ahz u kabz edip kırk iki guruş ile on sümün bâkī kalmağla suâl olunup alıverilmesi meblağ-ı bâkī-i mezbûru dahi bana edâ ve teslîme mezbûre Ayşe Hâtun’a tenbîh olunmak matlûbumdur dedikde gıbbe’s-suâl mezbûre Ayşe Hâtun cevâbında fi’l-hakīka müdde‘î-i mezbûr Ahmed Çavuş’a ber vech-i muharrer cihet-i mezbûrdan bâkī kırk iki guruş ile on sümün zimmetinde lâzımü’l-edâ deyni olduğunu bi tav‘ihâ ikrâr ve i‘tirâf etmeğin alâ vechi i‘tirâfihâ [51b] meblağ-ı bâkī-i mezbûru dahi müdde‘î-i mezbûr Ahmed Çavuş’a edâ ve teslîme merkūme Ayşe Hâtun’a tenbîh olunup mâ vaka‘a ketb olundu. Fi’l-yevmi’r-râbi‘ ve’l-ışrîn min Recebi’l-ferd li sene seb‘a ve tis‘în ve elf.

Şuhûdü’l-hâl: Hüseyin Çavuş el-Mübâşir, İbrahim b. Ahmed, Süleyman b. Receb, Mahmud b. Hasan.

(BAB46 - cilt: 19, sayfa: 309 - Hüküm no: 332 - Orijinal metin no: [51a-3])﻿

﻿

﻿

333. Hüküm

Alime bt. Hüseyin’in kendisi ilk evliliğinden mehir borcu olan kocası İvaz b. Abdullah’ın zimmetini ibrâ etmesi

Mahmiye-i İstanbul’da el-Hâc İlyas mahallesinde sâkine olup zâtı ma‘rifet-i şer‘iyye ile mu‘arrifeyn Ebûbekir Efendi b. Sefer ve el-Hâc Mustafa b. Musa ta‘rîfleriyle mu‘arrefe olan Âmile bt. Hüseyin nâm hâtun meclis-i şer‘-i şerîf-i lâzımü’t-teşrîfde hâlâ zevci olan bâ‘isü hâze’l-kitâb İvaz b. Abdullah mahzarında ikrâr ve takrîr-i kelâm edip bundan akdem mezbûr [İvaz] iki bin beş yüz akçe mehr-i müeccel ile nefsimi inkâh ve tezvîc ol dahi tezevvüc ve duhûl edip ba‘dehû beni bâyinen tatlîk etmekle mehr-i müeccelim olan meblağ-ı mezbûru kable’l-ahz tekrâr iki bin akçe üzerine nefsimi mezbûr İvaz’a inkâh ve tezvîc ol dahi şuhûd mahzarında ber vech-i muharrer tezevvüc ve kabûl etmişdi el-hâletü hâzihî mukaddemâ mehr-i müeccelim olan meblağ-ı mezbûr iki bin beş yüz akçeye müte‘allik da‘vâdan mezbûr İvaz’ın zimmetini ibrâ ve iskāt eyledim. elân zimmetinde mehr-i müeccelim olan iki bin akçe kalmışdır dedikde gıbbe’t-tasdîki’ş-şer‘î mâ vaka‘a bi’t-taleb ketb olundu. Fi’l-yevmi’s-sâbi‘ ve’l-ışrîn min Recebi’l-ferd li sene seb‘a ve tis‘în ve elf.

Şuhûdü’l-hâl: İbrahim b. Yunus, Hasan b. Mehmed, İbrahim Çelebi b. Ramazan, el-Hâc Mustafa el-Müezzin, Ebûbekir Efendi b. ( ) el-Müezzin, Abdurrahman (…).

(BAB46 - cilt: 19, sayfa: 310 - Hüküm no: 333 - Orijinal metin no: [51b-1])﻿

﻿

﻿

334. Hüküm

Kasandır bt. Yani’nin Mukabeleci Mehmed Efendi Vakfı’na olan borcunun vârislerince ödenmesi gerektiği

Mahmiye-i İstanbul’da vâki‘ merhûm Mukābeleci Mehmed Efendi vakfına bi’l-fi‘l mütevellî olan el-Hâc Musa b. Osman meclis-i şer‘-i şerîf-i enverde mahmiye-i mezbûrda Samatya kurbunda Mirahor mahallesinde sâkinler iken bundan akdem hâlike olan Kasandır bt. Yani v. Yorgo nâm nasrâniyenin verâseti zevci Yorgi v. Tanaş ile anası Babik bt. Mihal ve babası mezbûr Yani ve sadrî sagīr oğlu Apostol’e münhasır olup ba‘dehâ sagīr-i mezbûr Apostol dahi fevt olup verâseti babası mezbûr Yorgi ile ceddesi mezbûre Babik’e münhasır olduğu mütehakkik oldukdan sonra verese-i merkūmûn Yorgi ve Yani ve Babik mahzarlarında üzerlerine bi’t-tevliyye da‘vâ ve takrîr-i kelâm edip yedimde olan işbu istiğlâl hücceti nâtık olduğu üzre hâlik-i mezbûre Kasandır hayâtında helâkinden evvel altı ay mukaddem mahalle-i mezbûrede vâki‘ bir tarafdan Nikola ve bir tarafdan Begler ve bir tarafdan Sadet nâm zimmîler menzilleri ve bir tarafdan tarîk-i âmla mahdûd iki oda ve bir sofa ve bahçeyi müştemil mülk menzilimi bi tarîki’l-istiğlâl bana elli guruşa bey‘ ve teslîm ve meblağ-ı mezbûr yedimde olan mâl-ı vakf-ı mezbûrdan kabz ve tesellüm ve ba‘de’t-tahliyye ve’t-tekābuz mezbûre Kasandır’a menzili mezbûru târih-i mezbûrdan iki sene tamâmına değin on beş guruşa istîcâr ve kabz ve tasarruf ve kable edâ-i deyn-i vakf hâlik olmuşdu hâlâ verese-i merkūmeye suâl olunup asl-ı mâl-ı mezbûr ile şühûr-ı mezkûrede lâzım gelen on guruş ücrete dahi vaz‘-ı yed eyledikleri hâlik-i mezbûrenin terekesinden bana edâ ve fekk-i rehine tenbîh olunmaları matlûbumdur dedikde gıbbe’s-suâl verese-i merkūmûn cevâblarında kaziyye minvâl-i meşrûh üzre olduğunu her biri tâyi‘an ikrâr ve i‘tirâf etmeğin mûcebince asl-ı mâl-ı merkūm ile ücret-i merkūme ki cem‘an altmış guruşu mütevellî-i merkūma tereke-i mezbûreden edâ ve teslîme ve fekk-i rehin verese-i merkūmûna ba‘de’t-tenbîh mâ vaka‘a bi’t-taleb ketb olundu. Fi’l-yevmi’l-hâdî ve’l-ışrîn min Recebi’l-ferd li sene seb‘a ve tis‘în ve elf.

Şuhûdü’l-hâl: İbrahim b. Ahmed, el-Hâc Mustafa b. Tevekkül, Mustafa b. Mehmed, İsmail b. Mehmed.

(BAB46 - cilt: 19, sayfa: 310 - Hüküm no: 334 - Orijinal metin no: [51b-2])﻿

﻿

﻿

335. Hüküm

Receb Ağa b. Mehmed’in kölesi Receb’i azat etmesi

Husûs-ı âti’l-beyânın mahallinde ketb ü tahrîr için bi’l-iltimâs savb-ı şer‘den irsâl olan Mehmed Efendi b. Mustafa mahmiye-i İstanbul’da Sultanhamamı kurbunda vâki‘ zahrü’l-eşbâh [52a] Receb Ağa b. Mehmed’in sâkin oldukları menzile varıp zeyl-i kitâbda muharrerü’l-esâmî müslimîn huzûrlarında akd-i meclis-i şer‘-i şerîf eyledikde mûmâ-ileyh Receb Ağa meclis-i ma‘kūd-ı mezbûrede kendiye rıkkını i‘tirâf eden açık kaşlı gök gözlü sarı sakallı uzun boylu başında eser-i cerhleri var Rûsiyyü’l-asl müslimetü’l-mille sâhibü’l-vesîka Receb b. Abdullah mahzarında ikrâr ve takrîr-i kelâm edip ıtk-ı rakabât a‘zam-ı rakabât ve vesîle-i ref‘-i derecât ve sebeb-i duhûl-i cennât-ı âliyât olduğundan mâ‘adâ mu‘tak[ın] ıtkı mukābelesinde mu‘tıkın cemî‘ uzvu nârdan âzâd olduğunu nâtık hadîs-i şerîfin mefhûm-ı latîf[i] ıttılâ‘ım olmağın mevsûf-ı mezbûr Receb hasbeten lillâhi te‘âlâ ve haseneten li rûhi rasûlihi’l-mu‘allâ tahrîr ve i‘tâk ve kayd-ı rıkkıyyetden ıtlâk ve kazâ-i hürriyete ilhâk eyledim ba‘de’l-yevm merkūm Receb sâir harâir-i ahrâr-ı asliyyîn gibi hür olup üzerinde şer‘an mevâlî için sâbit olan velâdan gayrı hakkım kalmadı dedikde vâki‘ hâli Mevlânâ-yı mezbûr mahallinde ketb ve terkīm ba‘dehû cânib-i şer‘den ma‘an ba‘s olunan Ali b. Bâli ile meclis-i şer‘a gelip alâ vukū‘ihî inhâ ve takrîr etmeğin işbu vesîka ketb olundu. Fi’l-yevmi’s-sâbi‘ ve’l-ışrîn min Recebi’l-ferd li sene seb‘a ve tis‘în ve elf.

Şuhûdü’l-hâl: Halil b. Ahmed, Ahmed Efendi b. Hasan, Abdülkādir Efendi, Seyyid Ahmed Efendi b. Abdullah, Şeyh İsmail Efendi b. Ahmed.

(BAB46 - cilt: 19, sayfa: 311 - Hüküm no: 335 - Orijinal metin no: [51b-3])﻿

﻿

﻿

336. Hüküm

Kiro v. Dimo’nun tezgâhtarı Simo v. İstirati’de alacağı olduğu

Mahmiye-i İstanbul’da Denizhamamı fırını ustası olan işbu bâ‘isü’l-vesîka Kiro v. Dimo nâm zimmî meclis-i şer‘-i şerîf-i enverde mukaddemâ destgâhdârı olan Simo v. İstirati nâm zimmî muvâcehesinde üzerine da‘vâ ve takrîr-i kelâm edip mezbûr Simo iki yüz on sekiz gün mârrü’z-zikr fırında destgâhdârım olup mezbûru ihrâc ve târih-i kitâbdan bir gün mukaddem beynimizde hesâb gördüğümüzde bana teslîm eylediği bir re’s bârgir sekiz bin sekiz yüz seksen akçe ve bir kara kılıç hesâbımıza dâhil ve deynine takās olunduğundan mâ‘adâ ba‘de külli’l-hesâb otuz bin yedi yüz kırk akçe bana zimmetinde lâzımü’l-edâ deyni olduğu zâhir ve meblağ-ı mezbûr bana zimmetinde deyni olduğunu alâ ruûsi’l-işhâd ikrâr ve işhâd etmeğin hâlâ suâl olunup meblağ-ı mezbûrun alıverilmesi matlûbumdur dedikde gıbbe’s-suâl mezbûr Simo husûs-ı mezbûru inkâr edicek müdde‘î-i mezbûrdan müdde‘âsına beyyine taleb olundukda hâlâ kapan kethüdâsı olan el-Hâc Fazlullah b. Mahmud ve ekmekçiler yiğitbaşısı olan Mustafa b. İbrahim ve Sâlih Hasan b. Osman nâm kimesneler ile yine ekmekçi tâifesinden Dimo v. Hırsafo ve Mano v. Yuvan nâm zimmîler li ecli’ş-şehâde meclis-i şer‘a hâzırân olup isre’l-istişhâd fi’l-vâki‘ işbu mezkûr Simo v. müdde‘î-i mezbûrun destgâhdârı olmağla târih-i kitâbdan bir gün mukaddem bâlâda tafsîl olunduğu minvâl üzre mezkûr Kiro’ya teslîminden mâ‘adâ ba‘de külli’l-hesâb müdde‘î-i mezbûra otuz bin yedi yüz kırk deyni zuhûr etmekle meblağ-ı mezbûr ber vech-i mastûr lâzımü’l-edâ deyni olduğunu bizim huzûrumuzda ikrâr ve i‘tirâf etmişdir biz bu husûsa bu vech üzre şâhidleriz şehâdet dahi ederiz deyû her biri edâ-i şehâdet-i şer‘iyye eylediklerinde gıbbe’t-ta‘dîl ve’t-tezkiyye şehâdetleri makbûle olmağın mûcebiyle ba‘de’l-hükm meblağ-ı mezbûr otuz bin kırk akçeyi müdde‘î-i mezbûra edâ ve teslîme mezkûr Simo’ya tenbîh olunup mâ vaka‘a bi’t-taleb ketb olundu. Fi’l-yevmi’s-sâbi‘ ve’l-ışrîn min Recebi’l-ferd li sene seb‘a ve tis‘în ve elf.

Şuhûdü’l-hâl: El-Hâc Mustafa b. Tevekkül, İbrahim Çelebi b. Ahmed, Mustafa Çelebi b. Abdurrahman, Ali b. Bâli.

(BAB46 - cilt: 19, sayfa: 312 - Hüküm no: 336 - Orijinal metin no: [52a-1])﻿

﻿

﻿

337. Hüküm

Apostol v. Dimo’nun Aleksi v. Niko’dan alacağını tahsil ettiği

Kasab tâifesinden olup kasaba-i Kasımpaşa’da Tersânekapısı kurbunda sâkin Apostol v. Dimo nâm zimmî meclis-i şer‘-i şerîf-i enverde celeb-keşân tâifesinden olup mahmiye-i İstanbul’da Edirnekapısı kurbunda sâkin işbu bâ‘isü’s-sifr Aleksi v. Niko v. Andron nâm zimmî muvâcehesinde ikrâr ve takrîr-i kelâm edip bundan akdem mezbûr Aleksi’den ben sana ve babana beş buçuk sene mikdârı hizmet etmekle zimmetinizde müctemi‘a olan ücret-i ma‘lûmemden ba‘de külli’l-hesâb kırk beş guruş hakkım bâkī kalmışdı [52b] deyû meblağ-ı bâkī kırk beş guruşun nısfı taleb ve da‘vâ eylediğimde beynimizde nizâ‘-ı küllî vukū‘undan sonra muslihûn tavassut edip mezbûr Aleksi benimle yirmi guruş üzerine sulh olmuşdur ben dahi sulh-i mezbûru kabûl ve bedel-i sulh olan meblağ-ı mezbûr yirmi guruşu mezbûr Aleksi yedinden ahz u kabz eylediğimden sonra bâkī kalan yirmi beş guruş ve bi’l-cümle husûs-ı mezbûra müte‘allik âmme-i da‘vâdan merkūm Aleksi’nin ve babası mezbûr Diyako’nun zimmetlerini ibrâ-i âmla ibrâ ve iskāt eyledim min ba‘d da‘vâ ve nizâ‘ımız kalmamışdır dedikde gıbbe’t-tasdîki’ş-şer‘î mâ vaka‘a bi’t-taleb ketb olundu. Fi’l-yevmi’t-tâsi‘ ve’l-ışrîn min Recebi’l-ferd li sene seb‘a ve tis‘în ve elf.

Şuhûdü’l-hâl: Mehmed b. Halil, Halil Çelebi b. Ali, Mustafa b. İsmail, Hasan Çelebi b. Hüseyin, Halil Çelebi b. İbrahim, Ahmed Beşe b. Ali Çukadâr, Mehmed Bey b. İbrahim, İlya v. Nikola.

(BAB46 - cilt: 19, sayfa: 312 - Hüküm no: 337 - Orijinal metin no: [52a-2])﻿

﻿

﻿

338. Hüküm

İsmihan bt. Ali’nin Hacı Ali Efendi b. Abdurrahman’a olan borcunu ödediği ve rehin verdiği eşyayı geri aldığı

Mahmiye-i İstanbul’da Yenibahçe kurbunda Keçeciler kurbunda sâkine olup zâtı ma‘rifet-i şer‘iyye ile ârifân olan mezbûre Havva’nın li ebeveyn er karındaşı Osman b. Ali ve Mustafa b. Abdullah nâm kimesneler ta‘rîfleriyle mu‘arrefe olan İsmihan bt. Ali nâm hâtun meclis-i şer‘-i şerîfde mahmiye-i mezbûrda Debbâğ Yunus mahallesinde sâkin el-Hâc Ali Efendi b. Abdurrahman tarafından husûs-ı âti’l-beyâna vekîl olduğu Kenan b. Abdullah ve Mustafa b. Abdullah nâm kimesneler şehâdetleriyle şer‘an sâbit olan İbrahim Çelebi b. Süleyman mahzarında ikrâr-ı tâm ve takrîr-i kelâm edip müvekkili mezbûr el-Hâc Ali Efendi’ye işbu hat ve hatmi hâviye deyn temessükü nâtık olduğu üzre zimmetimde dört yüz altmış guruş deynim olup meblağ-ı mezbûr iki yüz seksen yedi guruşu mezbûr el-Hâc [Ali] Efendi’ye ve yüz altmış üç guruşunu vekîl-i mezbûr İbrahim Çelebi’ye teslîm edip mezbûrân el-Hâc Ali Efendi ve İbrahim Çelebi’den her biri ahz u kabz eylediklerinden sonra bâkī on guruş da‘vâsından vekîl-i mezbûr İbrahim Çelebi benim zimmetimi ibrâ ve iskāt eylediğimden sonra meblağ-ı mezbûr dört yüz altmış guruş mukābelesinde müvekkili mezbûr el-Hâc [Ali] Efendi yedine alâ tarîki’r-rehn vaz‘ ve teslîm eylediğim eşyâ-i memlûkemden inci esfârı ile altın küpe ve def‘a ortası la‘l taşlı bir çift altın küpe ve bir altın hançer ve dokuz aded altından düğme ve bir altın saç bağı ve yine dokuz aded şerîfî altından bir saç bağı ve bir sîm kuşak ve bir sâ‘atimi vekîl-i mezbûr İbrahim Çelebi işbu meclis-i şer‘-i şerîfde ba‘de’l-fek bana teslîm ben dahi eşyâ-i mezkûreyi bi’t-tamâm yedinden kabz ve tesellüm eyledim dedikde gıbbe’t-tasdîki’ş-şer‘î mâ vaka‘a bi’t-taleb ketb olundu. Fi’l-yevmi’s-sânî aşer min Recebi’l-mürecceb li sene seb‘a ve tis‘în ve elf.

Şuhûdü’l-hâl: Halil Çelebi b. Receb, Mustafa b. Abdullah, Kenan b. Abdullah, el-Hâc Mustafa b. Tevekkül, İbrahim b. Mehmed.

(BAB46 - cilt: 19, sayfa: 313 - Hüküm no: 338 - Orijinal metin no: [52b-1])﻿

﻿

﻿

339. Hüküm

Ayşe bt. Mehmed’in mirası hususunda vârislerinin sulh olması

Mahrûse-i Üsküdar’da kassâm odalarında sâkine iken bundan akdem vefât eden Ayşe bt. Mehmed nâm hâtunun verâseti zevci Mehmed b. Seydî Cafer ile li ebeveyn er karındaşı kızı Fâtıma bt. Mehmed nâm hâtuna münhasıra olduğu şer‘an mütehakkik oldukdan sonra mezbûr Fâtıma Hâtun tarafından husûs-ı âti’l-beyâna vekîl olduğu zâtı ma‘rifet-i şer‘iyye ile ârifân Halil Çelebi b. Süleyman ve Musa b. Mustafa nâm kimesneler şehâdetleriyle şer‘an sâbit olan el-Hâc Süleyman b. Abdullah meclis-i şer‘-i şerîf-i enverde müteveffât-ı mezbûrenin terekesine vâzı‘ü’l-yed olan işbu bâ‘isü’l-kitâb zevci mezbûr Mehmed mahzarında bi’l-vekâle ikrâr ve takrîr-i kelâm edip müvekkilem mezbûre Fâtıma Hâtun mûrisesi müteveffât-ı mezbûre Ayşe’nin terekesinden nısf hissesi mukābelesinde mezbûr Mehmed ile şerâit-i sıhhat-i sulhü hâvî menâfi‘i müfsideden ârî bi tarîki’t-tehârüci’ş-şer‘î nukūd-ı terekeden hissesinden ezyed beş yüz akçe üzerine sulh olup ve bedel-i sulh olan meblağ-ı mezbûr beş yüz akçeyi mezbûr Mehmed müvekkile-i mezbûreye def‘ ve teslîm ol dahi yedinden tamâmen ahz u kabz edip tereke-i müteveffât-ı mezbûre müte‘allik âmme-i da‘vâdan her biri âharın zimmetini ibrâ ve iskāt eyledi dedikde gıbbe’t-tasdîki’ş-şer‘î mâ vaka‘a bi’t-taleb ketb olundu. Fi’l-yevmi’t-tâsi‘ ve’l-ışrîn min Recebi’l-ferd li sene seb‘a ve tis‘în ve elf.

Şuhûdü’l-hâl: Attâr Ahmed b. Siyavuş, berber Halil b. ( ), Murtaza b. Abd[ullah], berber Hasan b. Abdullah.

(BAB46 - cilt: 19, sayfa: 314 - Hüküm no: 339 - Orijinal metin no: [52b-2])﻿

﻿

﻿

340. Hüküm

Maroki v. Dimitri’nin terekesine İstorli v. Yanaki’nin vasî tayin edildiği

Mahmiye-i İstanbul’da Parmakkapı kurbunda sâkin papuççu tâifesinden olup bundan akdem hâlik olan Maroke v. Dimitri’nin zâhirde vâris-i ma‘rûfu olmayıp düyûn-ı kesîresi olmağla terekesini kabz ve deynini [53a] edâya cânib-i şerî‘at-i garrâdan bir vasî nasb ve ta‘yîn olunmak lâzım ve yine tâife-i mezkûreden işbu bâ‘isü’l-vesîka İstorli v. Yanaki nâm zimmî vesâyet-i mezkûre uhdesinden gelmeğe kādir olduğunu zeyl-i kitâbda mektûbü’l-esâmî müslimîn ihbârâtıyla hâkim-i muvakki‘-i sadr-ı kitâb -tûbâ-lehû ve hüsnü me’âb-hazretleri mezbûr İstorli’yi cânib-i şer‘-i kavîmden vekîl nasb ve ta‘yîn eyledikde ol dahi kabûl ve hizmeti lâzımesin kemâ yenbağī edâya iltizâm etmeğin işbu vesîka bi’t-taleb ketb olundu. Fi’l-yevmi’s-sâdis ve’l-ışrîn min Recebi’l-ferd li sene seb‘a ve tis‘în ve elf.

Şuhûdü’l-hâl: El-Hâc Mustafa Kethüdâ-yı Ali, es-Seyyid Mustafa b. Ali, el-Hâc Mustafa [b.] Tevekkül, üstâd Yusuf [b.] Mehmed.

(BAB46 - cilt: 19, sayfa: 314 - Hüküm no: 340 - Orijinal metin no: [52b-3])﻿

﻿

﻿

341. Hüküm

Zaharya bt. Göne’nin menzilini Ayşe Hatun bt. Abdullah’a satıp kiraladığı

Mahmiye-i İstanbul’da Ali Paşa-yı Atîk mahallesinde sâkine olup zâtı ma‘rifet-i şer‘iyye ile ârifân Müezzin Mustafa b. Hasan ve kayyım Ahmed b. Mehmed ta‘rîfleriyle mu‘arrefe olan Zaharya bt. Göne nâm nasrâniye meclis-i şer‘-i şerîf-i enverde mahmiye-i merkūmede Neslişah Sultân mahallesinde sâkine fahrü’l-muhadderât bâ‘isü’l-vesîka Saraylı Ayşe Hâtun bt. Abdullah tarafından husûs-ı âti’l-beyâna vekîl olduğu kezâlik zâtı ma‘rifet-i mezkûrân Mustafa Çelebi ve Ahmed şehâdetleriyle şer‘an sâbit olan fahrü’l-akrân Mehmed Ağa b. Ahmed mahzarında ikrâr ve takrîr-i kelâm edip yedimde mülküm olup zikr olunan Ali Paşa-yı Atîk mahallesinde vâki‘ bir tarafdan Cetayiz zimmî mülkü ve bir tarafdan Sıvacı menzili ve tarafeyni tarîk-i âmla mahdûd bir bâb fevkānî ve bir bâb tahtânî oda ve sofa ve havluyu müştemil mülk ve menzilimi cümle tevâbi‘iyle merkūme Ayşe Hâtun’a altmış beş esedî guruşa bi tarîki’l-istiğlâl bey‘ ve teslîm ol dahi ba‘de’l-iştirâ ve’t-tesellüm meblağ-ı mezbûr altmış beş esedî guruşu mezkûre Ayşe Hâtun’dan bi’t-tamâm ahz u kabz eylediğimden sonra merkūm Ayşe Hâtun menzili mezkûru gıbbe’t-tahliyyeti’ş-şer‘iyye ve’t-tekābuzi’l-mer‘î târih-i kitâbdan üç yüz altmış gün tamâmına değin on bir guruşa bir rub‘u bana îcâr ve teslîm ben dahi istîcâr ve tesellüm eyledim dedikde gıbbe’t-tasdîki’ş-şer‘î merkūm Zaharya’nın oğlu Senir? v. Kuzma nâm zimmî meblağ-ı mezbûr yetmiş beş guruş ve ücret-i menzili mezkûre emr ve kabûlü hâviye kefâlet-i sahîha-i şer‘iyye ile kefîl olmağın mâ vaka‘a bi’t-taleb ketb olundu. Fi’l-yevmi’l-âşir min Recebi’l-ferd li sene seb‘a ve tis‘în ve elf.

Şuhûdü’l-hâl: Yençeci Mustafa, Mustafa Çelebi b. İbrahim, Mehmed b. Ömer Ağa b. Nurullah, es-Seyyid Mehmed Efendi el-İmâm, Mehmed b. Mustafa.

(BAB46 - cilt: 19, sayfa: 315 - Hüküm no: 341 - Orijinal metin no: [53a-1])﻿

﻿

﻿

342. Hüküm

Fâtıma bt. Mustafa’nın câriye satışı ve diğer davalarından Mustafa Çelebi b. Musa ile sulh olduğu

Mahmiye-i İstanbul’da Müftü Ali Çelebi mahallesinde sâkine Fâtıma bt. Mustafa nâm hâtun tarafından husûs-ı âti’l-beyâna vekîl-i müsecceli olan Ömer b. Mustafa meclis-i şer‘-i şerîf-i enverde bâ‘isü hâze’l-kitâb Mustafa Çelebi b. Musa mahzarında bi’l-vekâle takrîr-i kelâm ve ta‘bîr ani’l-merâm edip bundan akdem mezbûre Fâtıma Hâtun yediyle câriye-i memlûkesi olup evsâfı beynlerinde ma‘lûm ( ) bt. Abdullah üzerinde setr-i avrat olucak mertebesinden ziyâdesin müvekkilem mezbûreye red etmek üzre semen-i ma‘lûm ve makbûza bey‘ ve teslîm ol dahi iştirâ ve kabz etmişidi hâlâ üzerinde lâbis olduğu esvâbından bir münakkaş ferâce ve bir entari ve bir sagīr ön kuşağı ve bir yaşmak ve canfesi mezbûr Mustafa Çelebi bana red ve teslîm ben dahi bi’l-vekâle yedinden ahz u kabz edip husûs-ı mezbûra ve mahmiye-i mezbûre mahallâtından Âşık Paşa mahallâtında vâki‘ lede’l-ahâlî ve’l-cîrân ma‘lûmü’l-hudûd menzile müte‘allika âmme-i [da‘vâdan ibrâ-i âmm-ı] kātı‘ü’n-nizâ‘la mezbûr Mustafa’nın zimmetini ibrâ eyledim dedikde gıbbe’t-tasdîki’ş-şer‘î mâ vaka‘a ketb olundu. Fi’l-yevmi’s-sâbi‘ ve’l-ışrîn min Recebi’l-ferd li sene seb‘a ve tis‘în ve elf.

Şuhûdü’l-hâl: Abdülkerim Efendi b. Halil, el-Hâc Mehmed b. İsmail, Hüseyin b. İdris, Hüseyin b. Mustafa.

(BAB46 - cilt: 19, sayfa: 316 - Hüküm no: 342 - Orijinal metin no: [53a-2])﻿

﻿

﻿

343. Hüküm

Gevher bt. Abdullah’ın azat ettiği kölesi ve kocası İvaz b. Abdullah’ta alacağı olduğu

Mahmiye-i İstanbul’da Yenibahçe kurbunda Karabaş mahallesinde sâkine işbu bâ‘isü’l-kitâb Gevher bt. Abdullah Hâtun ba‘de’t-ta‘rîfi’ş-şer‘î meclis-i şer‘-i şerîfde abd-i mu‘takı ve hâlâ zevci olan İvaz b. Abdullah mahzarında üzerine da‘vâ ve takrîr-i kelâm edip mezbûr İvaz zimmetinde yedimden iştirâ ve kabz eylediği beynimizde ma‘lûm hurdacı metâ‘ı bahâsından yüz esedî guruş hakkım olup hattâ şuhûd mahzarında dahi ikrâr etmişidi hâlâ merkūm İvaz’a suâl olunup meblağ-ı mezbûr yüz esedî guruşu bana edâ ve teslîme tenbîh olunmak matlûbumdur dedikde gıbbe’s-suâl ve akībe’l-inkâr, müdde‘î-i mezbûreden müdde‘âsına muvâfık beyyine taleb olundukda mahalle-i mezbûr sükkânından Müezzin Mehmed Efendi b. Mustafa, Mustafa b. Mehmed b. ve diğer Mustafa b. Mustafa nâm kimesneler li ecli’ş-şehâde meclis-i şer‘a hâzırûn olup istişhâd olunduklarında fi’l-vâki‘ işbu müdde‘iye-i mezbûrenin abd-i mu‘takı ve zevci mezbûr İvaz bundan akdem müdde‘iye-i mezbûre zevcem Gevher Hâtun’a yedinden iştirâ ve kabz eylediğim beynimizde ma‘lûm hurdacı metâ‘ı bahâsından yüz esedî guruş zimmetimde vâcibü’l-edâ deynimdir deyû bizim huzûrumuzda ikrâr ve i‘tirâf etmişdi. Bu husûsa bu vech üzre şâhidleriz şehâdet dahi ederiz her biri edâ-i şehâdet-i şer‘iyye eylediklerinde ba‘de’t-ta‘dîl ve’t-tezkiyye şehâdetleri makbûle olmağın mûcebince meblağ-ı mezbûr yüz esedî guruş müdde‘iye-i mezbûre Gevher Hâtun’a edâ ve teslîme zevci mezbûr İvaz’a ba‘de’ [53b] t-tenbîh mâ vaka‘a bi’t-taleb ketb olundu. Fi’l-yevmi’s-sâbi‘ aşer min Recebi’l-ferd li sene seb‘a ve tis‘în ve elf.

Şuhûdü’l-hâl: İbrahim b. Mustafa, Mustafa b. Muharrem, İbrahim b. Ahmed, el-Hâc Mustafa b. Tevekkül.

(BAB46 - cilt: 19, sayfa: 316 - Hüküm no: 343 - Orijinal metin no: [53a-3])﻿

﻿

﻿

344. Hüküm

Bolu’daki Hacı İmam Pınarı mezraasının tasarruf hakkına Şeyh Mehmed ile Osman Efendi’nin müştereken sahip oldukları

İttifâk hüccetidir Vilâyet-i Anadolu’da Bolu sancağında Viranşehir kazâsında Şerefeddin nâm karyede vâki‘ Hacı İmâm Pınarı mezra‘asına evlâddan olmağla meşrûtiyyet üzre mutasarrıf olan Şeyh Mehmed Efendi b. Ahmed Efendi meclis-i şer‘-i şerîf-i enverde işbu bâ‘isü’l-kitâb Osman Efendi b. Murad mahzarında bi’t-tav‘i’s-sâf ikrâr-ı tâm ve takrîr-i kelâm edip mezbûr Osman Efendi vâkıf-ı mezbûrun evlâdından derecede benimle müsâvî olmağla vâkıf-ı mezbûrun şart ve ta‘yîni üzre mezbûr Osman Efendi ile zâviye-i mezkûreyi iştirâk-i seviy üzre zabt ve tasarruf edip her birimiz âhara bî-vech mu‘âraza etmemek üzre ahd ü mîsâk eyledik dedikde gıbbe’t-tasdîki’l-mu‘teberi’l-vicâhî, mâ hüve’l-vâki‘ bi’t-taleb ketb olundu. Fî evâhiri Recebi’l-ferd li sene seb‘a ve tis‘în ve elf.

Şuhûdü’l-hâl: Es-Seyyid Mehmed Efendi b. İbrahim Ağa, Molla Mehmed b. Satılmış, Mehmed Ağa b. Köse Mehmed, İbrahim Çelebi [b.] Ahmed, Ahmed Efendi b. Mehmed el-Kadı, el-Hâc Mustafa b. Tevekkül.

(BAB46 - cilt: 19, sayfa: 317 - Hüküm no: 344 - Orijinal metin no: [53b-1])﻿

﻿

﻿

345. Hüküm

Rabia Hanım bt. Ahmed Ağa’nın çeşmeye gelen suyu engellememesi

Min mümzâtihî Suyolu hüccetidir Merhûm Kethüdâ Bey Süleyman Paşa vakfı olup mahmiye-i İstanbul’da Kasab İvaz mahalle[sinde] vâki‘ olan çeşmenin meşrûtiyyet üzre bi’l-fi‘l mütevellîsi olan vâkıf-ı müşârün-ileyhin sulbî oğlu fahrü’l-eşbâh Mehmed Bey’in vekîli kāimmakāmı Ahmed Ağa b. Mustafa meclis-i şer‘-i şerîf-i enverde mahalle-i mezbûr sükkânından fahrü’l-muhadderât Râbia Hanım bt. Ahmed Ağa tarafından husûs-ı âti’l-beyâna vekîl-i müsecceli olan el-Hâc Hüseyin b. Ahmed mahzarında üzerine da‘vâ ve takrîr-i kelâm edip mârrü’z-zikr çeşmenin suyu kanavât-ı müsennât-ı mevkūfât [ile] müvekkile-i mezbûrenin menziline muttasıl vakıf su hazînesinden kadîmü’l-eyyâmdan beri çeşme-i mezbûreye cereyân edegelmiş iken hâlâ mezbûre Râbia Hanım mâ-i mezbûrun bir masura mikdârını vakıf su hazînesinden kendi menziline fuzûlen icrâ etmekle vekîl-i mezbûra suâl olunup müvekkilesi mâ-i mezbûrun ke’l-evvel çeşme-i mezbûreye cereyânına mâni‘ olmamak üzre vekîl-i mezbûr[a] tenbîh olunmak matlûbumdur dedikde gıbbe’s-suâl vekîl-i mezbûr el-Hâc Hüseyin cevâbında müvekkile-i mezbûrenin hâlâ mülkü ve hakkı olan menzili merkūm müşârün-ileyh Süleyman Paşa’nın hayâtında mülkü olup çeşme-i mezbûru vakf etmezden mukaddem menzili mezbûr ve kanavât-ı merkūme yedinde mülkü iken bin yetmiş bir senesinde müşârün-ileyh Paşa menzili mezbûru karındaşı Osman Ağa’ya semen-i ma‘lûma bey‘ ve teslîm eyledikde mâ-i mezbûrun bir masurasını dahi menzili mezbûr ile ma‘an merkūm Osman Ağa’ya ma‘a kanavâtihî bey‘ ve temlîk ettiğinden sonra merkūm Osman Ağa dahi İzvornik beyi iken vefât eyledikde menzili mezbûr taraf-ı mîrîden zabt olunup ba‘dehû merkūme Râbia Hanım’ın zevci merhûm Mehmed Paşa hayâtında bi’l-vekâle menzili mezbûru mâ-i mezkûr ile cânib-i mîrîden zevcesi mezbûre Râbia Hanım için kezâlik semen-i ma‘lûma iştirâ ve kabz ve mezbûre Râbia Hanım’a teslîm etmekle mâ-i merkūmun bir masurası menzili mezbûr ile ma‘an merkūme Râbia Hanım’ın mülk-i müşterâsı olmuşdur deyû def‘le mukābele edicek gıbbe’l-istintâk ve’l-inkâr vekîl-i mezbûrdan def‘-i mezbûruna muvâfık beyyine taleb olundukda isbât-ı beyyine için istimhâl etmekle mehil-i şer‘î ile imhâl olunup müddet-i mehil münkaziye olup ve vekîl-i mezbûr def‘-i mezbûru isbâtdan âciz olduğundan mâ‘adâ hâlâ su nâzırı Hüseyin Ağa b. Abdullah ve su yolcuları bölükbaşılarından Mahmud b. İbrahim ve Şatır Ali b. Abdullah ve Ahmed b. İbrahim nâm kimesnelerden dahi istikşâf-ı hâl olundukda merkūmûnun her biri fi’l-vâki‘ mârrü’z-zikr çeşme suyu kanavât-ı müsennât-ı mevkūfe ile merkūme Râbia Hanım’ın menziline muttasıl vakıf su hazînesinden kadîmü’l-eyyâmdan beri çeşme-i mezbûreye cereyân edegelmişdir deyû bi’l-muvâcehe alâ tarîki’ş-şehâde haber vermeğin mûcebince müvekkile-i mezbûre Râbia Hanım mâ-i mezbûrun ke’l-evvel çeşme-i mezbûreye cereyânına bilâ-beyân mâni‘ olmamak üzre vekîl-i mezbûr el-Hâc Hüseyin’e ba‘de’t-tenbîh mâ hüve’l-vâki‘ bi’t-taleb ketb olundu. Fi’l-yevmi’s-sâbi‘ min Recebi’l-ferd li sene seb‘a ve tis‘în ve elf.

Şuhûdü’l-hâl: Süleyman Efendi b. Abdullah el-İmâm, es-Seyyid Musa Efendi müezzin-i mahalle-i mezbûre, Hacı İbrahim Çelebi b. ( ), İbrahim Ağa b. Mehmed Ağa, Veli Efendi b. Kemaleddin, sarrâc Mehmed Halîfe, silahdâr Mustafa Bey b. Abdullah, el-Hâc Ali Ağa b. Süleyman, attâr el-Hâc Ahmed, berber Mustafa Çelebi, terzi Halil Beşe b. Mustafa, Osman Odabaşı, Hasan Ağa b. Abdullah, Mirza b. Abdullah, el-Hâc İshak b. Abdullah, Mehmed Hoca b. Abdullah ve gayruhüm mine’l-huzzâr.

(BAB46 - cilt: 19, sayfa: 317 - Hüküm no: 345 - Orijinal metin no: [53b-2])﻿

﻿

﻿

346. Hüküm

Enbiya Dede Zâviyesi zâviyedârlığının Abdullah’a ait olduğu

Vilâyet-i Anadolu’da Fırat ma‘a Şâmî kazâsında vâki‘ merhûm Enbiyâ Dede zâviyesinde zâviyedâr olan işbu bâ‘isü’l-kitâb Abdullah nâm kimesne saray-ı kāimmakām-ı hazret-i sadr-ı a‘zamîde ma‘kūd meclis-i şer‘-i şerîf-i enverde Karabaş Halil nâm kimesne mahzarında üzerine da‘vâ ve takrîr-i kelâm edip bin seksen senesi Cumâdelâhiresi’nde mârrü’z-zikr zâviyede zâviyedâr olan Hüseyin Dede fevt olup zikr olunan zâviyedârlık kıbel-i Devleti aliyye’den bana tevcîh ve inâyet ve yedime berât-ı şerîf-i âlîşân sadaka ve ihsân buyurulup târih-i mezbûrdan beri ber mûceb-i şart-ı vâkıf hizmeti lâzımeyi edâ ve zâviye-i mezkûrede zâviyedâr iken mezbûr Halil zâviyedârlığı hilâf-ı inhâ ile kendiye tevcîh ettirmekle kazâ-i mezbûrda nâibü’ş-şer‘i’ş-şerîf olan Ahmed Efendi ahvâlimi der-i devlete arz [54a] ettikde mezkûr Halil ref‘ ve zâviyedârlık ke’l-evvel bana tevcîh ve müceddeden yedime berât-ı şerîf-i âlîşân sadaka ve ihsân buyurulduğundan mâ‘adâ bâ fermân-ı âlî husûs-ı mezbûr mahallinden istikşâf dahi olunup mezbûr Halil’in zâviyedârlıkda kat‘â alâkası olmadığı zâhir olmağın hâlâ yedimde olan müte‘addid berât-ı âlîşâna nazar olunup mezkûr Halil bî-vech mu‘âraza etmemek üzre cânib-i şer‘den men‘ olunmak matlûbumdur deyû tuğrâ-yı garrâ-yı sultânî ile mücellâ müte‘addid berât-ı hâkānî ibrâz edip nazar olundukda mezbûr Abdullah bin seksen senesi Cumâdelâhiresi’nden beri zâviye-i mezkûreye zâviyedâr olduğunu nâtık bulunup ve mezbûr Halil’in ta‘arruzunu bî-vech mu‘ârazadan men‘ olunup mâ vaka‘a bi’t-taleb ketb olundu. Fi’l-yevmi’s-sâbi‘ ve’l-ışrîn min Recebi’l-ferd li sene seb‘a ve tis‘în ve elf.

Şuhûdü’l-hâl: Mustafa Çelebi b. Ahmed, Mustafa Çelebi b. Abdurrahman, İbrahim Çelebi b. Ahmed, Ali b. Bâli ve gayruhüm mine’l-huzzâr.

(BAB46 - cilt: 19, sayfa: 319 - Hüküm no: 346 - Orijinal metin no: [53b-3])﻿

﻿

﻿

347. Hüküm

Mardile v. Dimitri’nin terekesine İstedoli v. Yanaki’nin vasî tayin edilmesi

Mahmiye-i İstanbul’da Parmakkapı kurbunda sâkin boyacı tâifesinden olup bundan akdem düyûnen hâlik olan Mardile v. Dimitri’nin zâhirde vâris-i ma‘rûfu olmayıp düyûn-ı kesîresi olmağla terekesini kabz ve düyûnunu edâya cânib-i şerî‘at-i garrâdan bir vasî nasb ve ta‘yîn olunmak lâzım ve yine tâife-i mezbûreden işbu bâ‘isü’l-vesîka İstedoli v. Yanaki nâm zimmî vesâyet-i mezkûre uhdesinden gelmeğe kādir olduğu zeyl-i kitâbda mektûbü’l-esâmî müslimîn ihbâr etmekle hâkim-i muvakki‘-i sadr-ı kitâb -tûbâ-lehû ve hüsnü me’âb-hazretleri mezbûr İstedoli’yi cânib-i şer‘-i kavîmden vasî nasb ve ta‘yîn ettikde, ol dahi kabûl ve hizmeti lâzımesin kemâ yenbağī edâyı iltizâm etmeğin işbu vesîka bi’t-taleb ketb olundu. Fi’l-yevmi’s-sâdis ve’l-ışrîn min Recebi’l-ferd li sene seb‘a ve tis‘în ve elf.

Şuhûdü’l-hâl: El-Hâc Mustafa Kethüdâ, es-Seyyid Mustafa Çelebi b. Ali, Mustafa b. Ali, el-Hâc Mustafa b. Tevekkül, üstâd Yusuf b. Mehmed.

(BAB46 - cilt: 19, sayfa: 319 - Hüküm no: 347 - Orijinal metin no: [54a-1])﻿

﻿

﻿

348. Hüküm

Ahmed Ağa b. Mehmed’den miras kalan evin mirasçılar arasında satılması

Mahmiye-i İstanbul’da Kürkçübaşı mahallesi ahâlîsinden olup mahrûse-i Edirne’de Murâdiye mütevellîsi iken bundan akdem vefât eden Ahmed Ağa b. Mehmed b. Abdullah’ın verâseti zevceteyn-i metrûketeyni Sâliha bt. Abdullah ve Sâime bt. Abdullah nâm hâtunlara ve sagīre kızı Fâtıma’ya ve vâlidesi Vefârâ bt. [Abd]ullah’ı i‘tâk eden Hatice bt. el-Hâc Hızır’ın oğlu Ahmed Çelebi b. Ali’ye münhasıra ve mes’elesi sekiz sehimden olup sihâm-ı mezbûreden üç sehimi mezkûr Ahmed Çelebi’ye isâbeti tahakkukundan sonra mezbûr Ahmed Çelebi meclis-i şer‘-i şerîf-i enverde sagīre-i mezbûrenin tesviye-i umûru için kıbel-i şer‘den mansûb vasîsi olan bâ‘isü hâze’l-kitâb el-Hâc Süleyman mahzarında ikrâr-ı tâm ve takrîr-i kelâm [edip] mahalle-i mezbûrede vâki‘ bir tarafı tarîk-i âm ve bir tarafı Ali Çavuş mülkü ve bir tarafı Hasan Ağa mülkü ve bir tarafı Hüseyin Ağa mülkü ile mahdûd hâriciyyesi fevkānî iki oda ve bir kahve odası ve bir kenîf ve dehliz ve iki yan sofası ve altında ahır ve bir hizmetkâr odası ve bi’r-i mâ ve havlu ve dâhiliyyesi fevkānî iki oda ve bir sofa ve bir matbah ve bir kiler ve bir kenîf ve mahtab ve cüneyneyi müştemil mülk menzil müteveffâ-yı mezbûrun ile’l-vefât mülkü olup ba‘de vefâtihî bi’l-irsi’ş-şer‘î bize isâbet eyledikden sonra menzili mezbûrda olan hisse-i irsiyyemin semen-i misli yedi yüz elli guruş idiği vukūf-ı tâmmı olan bî-garaz müslimîn icmâ‘ ve ittifâklarıyla zâhir ve müte‘ayyin ve sagīre-i mezbûre için hisse-i mezkûreyi malıyla iştirâ her vechile evlâ ve enfa‘ olmağla hisse-i mezkûremi meblağ-ı mezbûr yedi yüz elli esedî guruşa vasiyy-i mezbûr Süleyman Çelebi’ye sagīre-i mezbûre için bey‘ ve teslîm ol dahi sagīre-i mezbûre malıyla sagīre-i mezbûre için bi’l-izni’ş-şer‘î vesâyeten iştirâ ve kabûl ve tesellüm eyledikden sonra semeni olan meblağ-ı mezkûrûn üç yüz guruşundan sagīre-i mezbûrenin zimmetini ibrâ ve mâ‘adâ dört yüz elli guruşu vasiyy-i mezbûr yedinden ahz u kabz eyledim ba‘de’l-yevm menzili mezbûrda olan hisse-i irsiyyem sagīre-i mezkûrenin mülk-i müşterâsıdır menzili mezbûrda alâka ve medhalim kalmamışdır dedikde gıbbe’t-tasdîki’ş-şer‘î mâ hüve’l-vâki‘ bi’t-taleb ketb olundu. Fi’l-yevmi’s-sâbi‘ ve’l-ışrîn min Recebi’l-ferd li sene seb‘a ve tis‘în ve elf.

Şuhûdü’l-hâl: El-Hâc Bektaş Ağa, el-Hâc Mahmud Ağa Dîvân çavuşu, bâzirgân el-Hâc Veli, el-Hâc Abdurrahman, el-Hâc İsmail, Üsküdarî Hasan, el-Hâc Murtaza Ağa, el-Hâc Mustafa b. Tevekkül, İbrahim b. Ahmed, Mehmed b. İdris.

(BAB46 - cilt: 19, sayfa: 320 - Hüküm no: 348 - Orijinal metin no: [54a-2])﻿

﻿

﻿

349. Hüküm

Kara Yorgi v. Kiryako’nun Mustafa b. Mehmed’deki alacağının mirasçısı Yorzan v. Andriye tarafından tahsil edilmesi

Vilâyet-i Anadolu’da Torul kazâsına tâbi‘ Herek nâm karye ahâlîsinden olup vilâyet-i Rumeli’nde Kavarine nâm kasabada ticâret üzre iken bundan akdem hâlik olan Kara Yorgi v. Kiryako v. Yorgi nâm zimmînin li eb ammi oğlu ve hasren vârisi olan Yorzan v. Andriye v. Marinzor nâm zimmî meclis-i şer‘-i şerîf-i enverde mahmiye-i İstanbul’da Üskübî mahallesinde sâkin el-Hâc Mustafa b. Mehmed’in şerîki ve tarafından husûs-ı âti’l-beyâna vekîl-i şer‘îsi olan işbu bâ‘isü’l-vesîka el-Hâc İbrahim b. Ali muvâcehesinde ikrâr-ı tâm ve takrîr-i kelâm edip mûrisim mezbûr Kara Yorgi bundan akdem hayâtında kasaba-i merkūmede müvekkili mezbûr el-Hâc Mustafa’ya mahmiye-i mezkûrede şerîki mezbûr el-Hâc İbrahim’den almak üzre üç yüz yirmi esedî guruş def‘ ve teslîm ol dahi kabz ve tesellüm edip kable’l-ahz hâlik olmağla meblağ-ı mezbûr irsen bana isâbet etmeğin meblağ-ı mezbûr üç yüz yirmi guruşu mezbûr el-Hâc İbrahim bi’l-vekâle def‘ ve teslîm ben dahi yedinden bi’t-tamâm kabz ve tesellüm eyledim dedikde gıbbe’t-tasdîk mahmiye-i mezbûrede Unkapanı kurbunda sâkin İsmail b. Mehmed ile Yeniçarşıda sâkin kazgancı Moskoye v. Doğdu meclis-i şer‘de mezbûr el-Hâc İbrahim mahzarında her biri ikrâr ve i‘tirâf edip mezbûrânın işbu merkūm el-Hâc İbrahim’den bi’l-verâse kabz eylediği meblağ-ı mezbûr üç yüz yirmi guruşa âhar müstehık zuhûr edip mezbûr el-Hâc İbrahim’den nesne ahz olunursa me’hûzdan mikdârına her birimiz kefîl ve zâmin olduk dediklerinde gıbbe’t-tasdîki’l-mu‘teber mâ hüve’l-vâki‘ bi’t-taleb ketb olundu. Fi’l-yevmi’s-sânî min Şa‘bâni’l-mu‘azzam li sene seb‘a ve tis‘în ve elf.

Şuhûdü’l-hâl: El-Hâc Mustafa b. Tevekkül, İbrahim Çelebi [b.] Ahmed, Mehmed Çelebi b. Ahmed, Mehmed Çelebi b. Hüseyin.

(BAB46 - cilt: 19, sayfa: 321 - Hüküm no: 349 - Orijinal metin no: [54b-1])﻿

﻿

﻿

350. Hüküm

Pehlivan Tekkesi’nde Duacı Hasan b. Ali’nin ailesiyle ikamet ettiği

Güleşçiler hüccetidir. Pehlivan tâifesinden Pehlivan Ali b. Ma‘den ve Pehlivan Mustafa ve Pehlivan Mehmed Bey b. Eyyûb ve Pehlivan Mustafa b. Mehmed ve Pehlivan Ramazan b. Receb nâm kimesneler meclis-i şer‘-i şerîf-i enverde her biri takrîr-i kelâm ve ta‘bîr ani’l-merâm edip mahmiye-i İstanbul’da Hızır Bey mahallesinde vâki‘ pehlivanlara meşrûta olan tekyede mâ tekaddemden nisvân tâifesi sâkin olmayıp zikr olunan tekye mürûr-ı eyyâmla münhedim olmağla du‘âcı Hasan b. Mustafa ta‘mîr üzre iken tekye-i mezbûrede vâki‘ pehlivanların sâkin olduğu bir köhne odada iyâli ile sâkin ve atîk duvarını delip bir kuyu ihdâs etmişdir savb-ı şer‘den üzerine varılıp husûs-ı mezbûra vukūf-ı tâmmı olan mahalle-i mezbûreden istihbâr ve haberleri tahrîr olunmak matlûbumdur deyip husûs-ı mezbûr için fermân-ı şerîf dahi ibrâz etmeleriyle imtisâlen-leh savb-ı şer‘den irsâl olunan Ebûbekir Efendi zikr olunan tekyeye varıp zeyl-i kitâbda muharrerü’l-esâmî müslimîn huzûrlarında husûs-ı mezbûru vukūf-ı tâmmı olup mahalle-i mezbûre ahâlîsinden olan Durmuş b. Hasan ve Hasan Abidin ve Hüseyin b. Abdullah ve el-Hâc Mehmed b. Receb ve el-Hâc Osman b. Mehmed ve Şaban b. İsmail ve Yusuf b. Mehmed ve Ahmed Çelebi b. Memi ve Hüseyin b. Hasan ve Mustafa b. Ali ve Hasan b. Mehmed ve Hasan b. İbrahim ve sâirlerinden suâl eyledikde anlar dahi fi’l-hakīka işbu tekyede ve köhne odada mâ tekaddemden aslâ nisvân tâifesi sâkin olmayıp pehlivan tâifesi sâkin olagelmişdir deyû mezbûrun muvâcehesinde haber verip ve mezbûr du‘âcı Hasan atîk duvarı delip bir kuyu ihdâs eylediği mu‘âyene ve müşâhede olunmağın vâki‘ hâli Mevlânâ-yı mezbûr mahallinde tahrîr ba‘dehû ba‘s olunan el-Hâc Ahmed b. el-Hâc Mehmed ile meclis-i şer‘a gelip alâ vukū‘ihî inhâ ve takrîr etmeğin mâ hüve’l-vâki‘ bi’t-taleb ketb olundu. Fi’l-yevmi’s-sâmin min Şa‘bâni’l-mu‘azzam li sene seb‘a ve tis‘în ve elf.

Şuhûdü’l-hâl: Hasan Haseki b. Mehmed el-Mübâşir, Ali Halîfe b. Abdullah, Yusuf Ağa b. Abdullah, Mehmed Çelebi b. Hasan, İbrahim Çelebi [b.] Ahmed.

(BAB46 - cilt: 19, sayfa: 321 - Hüküm no: 350 - Orijinal metin no: [54b-2])﻿

﻿

﻿

351. Hüküm

Fâtıma Hatun bt. Mehmed’in evinin sarnıcına müdahale edilmemesi

Mahmiye-i İstanbul’da Topkapısı dâhilinde Kürkçübaşı mahallesinde sâkine olup zikri âtî menzile vâzı‘ü’l-yed olduğu lede’ş-şer‘i’l-enver zâhir ve müte‘ayyin olan işbu bâ‘isü’l-kitâb Fâtıma Hâtun bt. Mehmed tarafından husûs-ı âti’l-beyâna vekîl olup zât-ı mezbûreyi ma‘rifet-i şer‘iyye ile ârifân olan Mehmed b. Yusuf ve Mustafa b. Abdullah nâm kimesneler şehâdetleriyle şer‘an vekâleti sâbite olan el-Hâc Ahmed b. Ömer nâm kimesne meclis-i şer‘-i şerîf-i enverde hâlâ Şehremini olan umdetü’l-eşbâh Musa Ağa tarafından vekîl-i müsecceli olan Abdullah Ağa b. Mustafa mahzarında bi’l-vekâle üzerine da‘vâ ve takrîr-i kelâm edip mahalle-i mezbûrede vâki‘ bir tarafı ba‘zan Mustafa Çelebi ve ba‘zan Abdullah Çelebi mülkleri ve bir tarafı yine mezbûr Abdullah Çelebi mülkü ve bir tarafı tarîk-i hâs ile mahdûd bir fevkānî oda ve bir sofa ve bir mahtab ve cüneyne ve bir su sarnıcını muhtevî menzil Ayşe bt. Murad ve Safiye bt. [55a] Abdullah nâm hâtunlar mûrisleri olup menzili mezbûr yirmi beş seneden mütecâviz mâlikâne zabt ve tasarruf eden es-Seyyid Ahmed Ağa’dan müntakil mülk ve hakları olup bir mikdâr zamân tasarruflarından sonra müvekkile-i mezbûre Fâtıma Hâtun işbu yedinde olan hüccet-i şer‘iyye nâtıka olduğu üzre semen-i ma‘lûma bey‘ ve teslîm ol dahi iştirâ ve kabûl ve teslîm-i semen edip menzili mezbûr mârrü’l-beyân sarnıcı ve sâir tevâbi‘ ve levâhıkı ile müvekkile-i mezbûrenin mülk ve hakkı iken mezbûr Abdullah Ağa zikr olunan sarnıc kimesnenin tasarrufunda olmamak üzre müdâhaleden hâlî değildir suâl olunup bî-vech ta‘arruzdan men‘ olunması matlûbumdur deyip mazmûnu takrîr-i meşrûha mutâbık hüccet-i şer‘iyye dahi ibrâz etmeğin gıbbe’s-suâl mezbûr Abdullah [cevâbında] fi’l-hakīka mârrü’z-zikr sarnıc menzili mezbûrun müştemilâtından olup menzili mezbûr ilâ yevminâ hâzâ mülkiyyet üzre zabt olunduğunu tav‘an ikrâr ve vekîl-i mezbûrun cemî‘ kelimât-ı meşrûhasın tasdîk ve tahkīk etmeğin mûcebiyle mezbûr Abdullah Ağa bî-vech mu‘ârazadan men‘ olunup mâ vaka‘a bi’t-taleb ketb olundu. Fî evâhiri Recebi’l-ferd li sene seb‘a ve tis‘în ve elf.

Şuhûdü’l-hâl: Mehmed Odabaşı b. Ahmed, Mehmed b. Yusuf, Mustafa b. Abdullah, Hasan b. Ali, İbrahim Çelebi [b.] Ahmed.

(BAB46 - cilt: 19, sayfa: 322 - Hüküm no: 351 - Orijinal metin no: [54b-3])﻿

﻿

﻿

352. Hüküm

Fâtıma Hatun bt. Osman Çavuş’un evini Habib Çelebi b. İslâm’a sattığı

Husûs-ı âti’z-zikrin mahallinde ketb u tahrîri için bi’l-iltimâs savb-ı şer‘-i enverden irsâl olunan keşşâf Mehmed Efendi [b.] İbrahim fi’l-asl vilâyet-i Rumeli’nde Bosna eyâletinde Graceste kazâsında Modic nâm kasaba sükkânından olup hâlâ Dârü’l-hilâfeti’l-aliyye Kostantıniyye el-mahmiyye’de Dülgerzâde mahallesinde mütemekkine Fâtıma Hâtun bt. Osman Çavuş’un menziline varıp zeyl-i rakīmde isimleri terkīm olunan müslimîn huzûrlarında akd-i meclis-i şer‘-i hatîr eylediklerinde zâtı ma‘rifet-i şer‘iyye ile ârifân Ahmed Ağa b. Kasım ve Müezzin Ali Halîfe b. Mahmud ta‘rîfleriyle mu‘arrefe mezbûre Fâtıma Hâtun meclis-i ma‘kūd-ı mezbûrda bâ‘isü hâze’l-kitâbü’l-müstetâb Habib Çelebi b. İslâm mahzarında bi’t-tav‘i’s-sâf ikrâr ve i‘tirâf edip akd-i âtî sudûruna değin yedimde mülküm ve hakkım olan mahalle-i mezbûrda vâki‘ işbu bir tarafdan Sâlih Ağa b. Abdullah mülküne ve bir tarafdan Şalgam el-Hâc Mehmed mülküne ve bir tarafdan haffâflar sûkuna ve bir tarafdan tarîk-i hâssa müntehî tabaka-i ulyâsında bir bâb oda ve tabaka-i vustâsında iki bâb oda ve dehliz ve süflâsında bir matbah ve bir kiler ve bir su kuyusu ve cüneyneyi müştemil mülk menzilimi bi cümleti’t-tevâbi‘ ve’l-levâhık ve kâffeti’l-hukūk ve’l-merâfık [li e]beveyn karındaşım İslâm’ın sulbî oğlu mezbûr Habib Ağa’ya tarafeynden îcâb ve kabûlü hâvî bey‘-i kat‘î ile sekiz yüz guruşa [bey‘] ve teslîm edip ol dahi iştirâ ve tesellüm ve kabûl ettiğinden sonra semeni olan meblağ-ı mezbûr sekiz yüz guruşdan iki yüz on beş guruşunu mezbûr Habib Çelebi benim emrimle kendi mesârifime sarf ve düyûn-ı münsarıfa-i ma‘lûmemi edâ edip meblağ-ı bâkī beş yüz seksen guruşdan mezbûr Habib Çelebi’nin zimmetini ibrâ ve iskāt eyledim min ba‘d menzili mahdûd-ı mezkûr, mezkûr Habib Çelebi’nin mülk-i müşterâsıdır keyfe mâ yeşâ ve yahtâr mutasarrıf olsun dedikde gıbbe’t-tasdîki’ş-şer‘î mezbûr Fâtıma Hâtun yine meclis-i mezbûrda i‘âde-i kelâm ve ikrâr-ı tâm edip işbu meclis-i şer‘de müşâhede ve mu‘âyene olunan on aded beledî yastık ve üç minder ve üç sahan ve üç tencere ve bir güğüm ve bir el tavası ve bir leğen ve bir ibrik ve bir tepsi ve bir sînebend sandığı ve içinde iki müsta‘mel kaftan ve bir entari benim mülküm olup eşyâ-i mezkûreden mâ‘adâ işbu menzilde olan kalîl ü kesîr ve celîl ü hakīr eşyânın mecmû‘u mezbûr Habib Çelebi’nin mülkü ve hakkıdır eşyâ-i mezkûrede benim kat‘â hakkım ve müstahakkım yoktur dedikde mezbûr Habib Çelebi dahi mezbûr Fâtıma Hâtun’u bi’l-muvâcehe tasdîk ve bi’l-müşâfehe tahkīk ettiğini Mevlânâ-yı mezbûr mahallinde ketb ü tahrîr edip ba‘dehû ma‘an ba‘s olunan Mustafa Çelebi ve Ahmed b. Hasan ile meclis-i şer‘a gelip alâ vukū‘ihî inhâ ve takrîr etmeğin mâ vaka‘a bi’t-taleb ketb olundu. Fî gurreti Şa‘bâni’l-mu‘azzam li sene seb‘a ve tis‘în ve elf.

Şuhûdü’l-hâl: Fahrü’l-eimme Mehmed Efendi b. Osman, Osman Beşe b. Hüseyin, Hüseyin Odabaşı b. Abdullah, Nasuh Odabaşı b. Yusuf, Mehmed Çelebi b. Ömer, Ömer Çelebi b. Osman.

(BAB46 - cilt: 19, sayfa: 323 - Hüküm no: 352 - Orijinal metin no: [55a-1])﻿

﻿

﻿

353. Hüküm

Nesli bt. İnebâli’nin evini Tanrıvermiş v. İnebâli’nin daha önceden satın almış olduğu

Min mümzâtihî Mahmiye-i İstanbul’da Samatya kurbunda sâkin olup Yanaki v. Dimo ve Arslan v. Palologo ta‘rîfleriyle mu‘arrefe olan Nesli bt. İnebâli nâm Ermeniye meclis-i şerîf-i enverde zikri âtî menzile vâzı‘ü’l-yed olan işbu bâ‘isü’l-vesîka Tanrıvermiş v. İnebâli nâm Ermeni muvâcehesinde üzerine da‘vâ ve takrîr-i kelâm edip Havâss-ı Aliyye kazâsına tâbi‘ İstefanos nâm karyede vâki‘ bir tarafı Londari ve bir tarafı sâhil-i bahr ve bir tarafı Dulkarı menzili demekle ma‘rûfe menzili ve bir tarafı tarîk-i âm ile mahdûd menzilimi mezbûr Tanrıvermiş bi gayri hakkın zabt ve tasarruf eder suâl olunup menzili mezbûrdan kasr-ı yed ve bana teslîme tenbîh olunması matlûbumdur dedikde gıbbe’s-suâl mezbûr Tanrıvermiş cevâbında müdde‘iye-i mezbûre Nesli menzili mahdûd-ı mezbûru târih-i kitâb senesi Cumâdelâhiresi’nin yirmi yedinci günü yüz altmış guruşa bana bey‘-i kat‘î ile bey‘ ve teslîm ben dahi iştirâ ve kabûl ve kabz edip semeni olan meblağ-ı mezbûru kendiye teslîm ol dahi ahz u kabz edip hattâ mezbûre Nesli târih-i mezbûrda yedine Hazret-i Ebâ Eyyûb el-Ensârî -radiye anhü’l-Bârî-’de nâibü’ş-şer‘i’ş-şerîf olan el-Hâc Abdullah Efendi b. Mustafa huzûrunda ber vech-i muharrer bey‘ ve semenini kabzını ikrâr edip bana hüccet-i şer‘iyye dahi ibrâz etmeğin gıbbe’l-istintâk ve’l-inkâr, mezbûr Tanrıvermiş’den def‘-i meşrûhuna beyyine taleb olundukda isbât-ı beyyineden izhâr-ı acz ve istihlâf ettikde, fi’l-hakīka menzili mezbûru ber vech-i muharrer mezkûr Tanrıvermiş’e bey‘ ve kabz-ı semen etmediğine mezbûre Nesli’ye yemîn teklîf olundukda yemînden nükûl etmeğin mûcebince mezbûre Nesli bî-vech mu‘ârazadan men‘ olunup mâ vaka‘a bi’t-taleb ketb olundu. Fi’l-yevmi’s-sâmin min şehri Şa‘bâni’l-mu‘azzam li sene seb‘a ve tis‘în ve elf.

Şuhûdü’l-hâl: (…).

(BAB46 - cilt: 19, sayfa: 324 - Hüküm no: 353 - Orijinal metin no: [55a-2])﻿

﻿

﻿

354. Hüküm

Fâtıma bt. Hafız Mehmed Efendi’nin Salih Çelebi b. Ahmed’den muhâlaa yoluyla boşandığı

Mahmiye-i İstanbul’da Debbâğzâde mahallesi sâkinelerinden Fâtıma bt. Hâfız Mehmed Efendi nâm hâtun tarafından husûs-ı âti’l-beyâna vekîl olduğu zâtını ma‘rifet-i şer‘iyye ile ârifân İbrahim Çelebi b. Receb ve Ömer Çelebi b. Şaban nâm kimesneler şehâdetleriyle şer‘an sâbit olan Hâfız Mehmed Efendi b. Hüseyin nâm kimesne meclis-i şer‘-i şerîf-i enverde müvekkile-i mezbûrenin zevc-i dâhili bâ‘isü hâze’l-kitâb Sâlih Çelebi b. Ahmed mahzarında bi’l-vekâle ikrâr ve takrîr-i kelâm edip müvekkilem mezbûre Fâtıma’nın zevci mezbûr Sâlih Çelebi ile beynlerinde hüsn-i zindegânîleri olmamağla zimmetinde mütekarrir ve ma‘kūdun-aleyh olan dört bin akçe mehr-i müeccele ve nafaka-i iddet-i ma‘lûmesi üzerlerine ve me’ûnet-i süknâsı dahi kendi üzerine olup ve mezbûr Sâlih Çelebi’nin firâşından hâsıla mezbûre Fâtıma’dan mütevellide bir buçuk yaşında olan sagīre kızı Rukiye’yi dokuz yaşını tekmîl olunca değin kendi malından infâk ve iksâ etmek üzre mezbûr Sâlih Çelebi ile bi’l-vekâle muhâla‘a-i sahîha-i şer‘iyye ile muhâla‘a olup ol dahi ber vech-i muharrer hul‘-ı mezbûrun kabûl eylediğinden sonra hukūk-ı zevciyyete müte‘allika âmme-i da‘vâdan her birimiz âharın zimmetini ibrâ-i âmm-ı kātı‘ü’n-nizâ‘la ibrâ ve iskāt eyledik dedikde gıbbe’t-tasdîki’ş-şer‘î mâ hüve’l-vâki‘ bi’t-taleb ketb olundu. Fi’l-yevmi’t-tâsi‘ ve’l-ışrîn min Recebi’l-ferd li sene seb‘a ve tis‘în ve elf.

Şuhûdü’l-hâl: Mehmed Çelebi b. Yusuf, Ali Çelebi b. Halil, Mehmed Efendi b. Ahmed, Ramazan b. Ali, Mehmed Çelebi b. Ebûbekir, el-Hâc Mustafa b. Tevekkül ve gayruhüm.

(BAB46 - cilt: 19, sayfa: 325 - Hüküm no: 354 - Orijinal metin no: [55b-1])﻿

﻿

﻿

355. Hüküm

Mehmed b. Maden’in Mehmed b. Şaban’dan alacaklı olduğu

Mahmiye-i İstanbul’da Kazasker mahallesinde sâkin bâ‘isü hâze’l-kitâb Mehmed b. Maden nâm kimesne meclis-i şer‘-i şerîfde Mehmed b. Şaban nâm kimesne mahzarında üzerine da‘vâ ve takrîr-i kelâm edip mezbûr Mehmed zimmetinde cihet-i karz-ı şer‘îden yirmi esedî guruş hakkım olmağın mezbûr Mehmed’den taleb eylediğimde bana edâdan imtinâ‘ eder mezbûr Mehmed suâl olunup meblağ-ı mezbûr yirmi esedî guruşun bana alıverilmesi matlûbumdur dedikde gıbbe’s-suâl mezbûr Mehmed cevâbında kaziyye minvâl-i muharrer üzre olup cihet-i mezkûreden müdde‘î-i mezbûra zimmetimde vâcibü’l-edâ ve lâzımü’l-kazâ yirmi esedî guruş deynimdir deyû tâyi‘an ikrâr ve i‘tirâf etmeğin mûcebince meblağ-ı mezbûr yirmi esedî guruşu müdde‘î-i mezbûra edâ ve teslîme mezbûr Mehmed’e tenbîh olunup mâ vaka‘a bi’t-taleb ketb olundu. Fi’l-yevmi’s-sânî min Şa‘bâni’l-mu‘azzam li sene seb‘a ve tis‘în ve elf.

Şuhûdü’l-hâl: El-Hâc Mustafa b. Tevekkül, Mustafa Çelebi b. el-Hâc Ahmed, İbrahim Çelebi b. Halil, İsmail Çelebi b. Mehmed ve gayruhüm.

(BAB46 - cilt: 19, sayfa: 326 - Hüküm no: 355 - Orijinal metin no: [55b-2])﻿

﻿

﻿

356. Hüküm

Mehmed b. Halil’in Ayşe bt. Abdi’den alacaklı olduğu

Mahmiye-i İstanbul’da Şeyh Ebülvefâ mahallesinde sâkin bâ‘isü hâze’l-kitâb Mehmed b. Halil nâm kimesne meclis-i şer‘-i şerîf-i enverde mahalle-i mezbûrede sâkine Ayşe bt. Abdi nâm hâtun mahzarında üzerine da‘vâ ve takrîr-i kelâm edip mezbûre Ayşe Hâtun zimmetinde cihet-i karz-ı şer‘îden otuz guruş hakkım olmağla suâl olunup meblağ-ı mezbûru bana edâya tenbîh olunmak matlûbumdur dedikde gıbbe’s-suâl mezbûre Ayşe Hâtun cevâbında müdde‘î-i mezbûra cihet-i mezbûreden ancak yirmi yedi buçuk guruş deynim vardır deyû ikrâr ziyâde iki buçuk guruşunu inkâr edicek müdde‘î-i mezbûr ziyâdesi için beyyineye havâle olundukdan sonra mezbûre Ayşe Hâtun’un ikrârı mertebesi olan meblağ-ı mezbûr yirmi yedi buçuk guruşu müdde‘î-i mezbûra edâ ve teslîme tenbîh olunup mâ vaka‘a bi’t-taleb ketb olundu. Fi’l-yevmi’s-sâbi‘ ve’l-ışrîn min Recebi’l-ferd li sene seb‘a ve tis‘în ve elf.

Şuhûdü’l-hâl: Ali b. ( ), Mehmed b. İdris, Ali b. Bâli, İbrahim b. Ahmed, el-Hâc Mustafa b. Tevekkül.

(BAB46 - cilt: 19, sayfa: 326 - Hüküm no: 356 - Orijinal metin no: [55b-3])﻿

﻿

﻿

357. Hüküm

Ahmed b. Ali’nin Arakil v. Evgar’dan buğday satışından alacaklı olduğu

Mahmiye-i İstanbul’da el-Hâc Hasan mahallesinde sâkin buğdaycı tâifesinden bâ‘isü hâze’l-kitâb Ahmed b. Ali nâm kimesne meclis-i şer‘-i şerîf-i enverde mahmiye-i mezbûrda İncirdibin demekle ma‘rûf fırında ekmekçi olan Arakil v. Evgar nâm zimmî muvâcehesinde üzerine da‘vâ ve takrîr-i kelâm edip târih-i kitâbdan üç ay mukaddem her keyl yüz seksen buçuk akçeye olmak üzre yüz iki keyl buğdayımı on sekiz bin dört yüz on bir akçeye bey‘ ve teslîm ol dahi ber vech-i muharrer iştirâ ve kabz ve tesellüm eylediğinden sonra meblağ-ı mezbûrun on üç bin üç yüz kırk akçesin yedinden ahz u kabz edip dört bin dokuz yüz yetmiş bir akçe zimmetinde bâkī kalmağla suâl olunup meblağ-ı bâkī-i mezbûru dahi bana edâ ve teslîme tenbîh olunmak matlûbumdur dedikde gıbbe’s-suâl ve’l-inkâr, müdde‘î-i mezbûrdan müdde‘âsını mübeyyine beyyine taleb olundukda udûl-i müslimînden olup mahrûse-i Galata müzâfâtından kasaba-i Tophâne’de Karabaş mahallesinde sâkin Abdülcelil b. Mahmud ve sefîne reislerinden Mehmed b. Abdullah nâm kimesneler li ecli’ş-şehâde meclis-i şer‘a hâzırân olup istişhâd olunduklarında fi’l-hakīka müdde‘î-i mezbûr Ahmed b. Ali târih-i mezbûrda her keyl yüz seksen buçuk olmak üzre yüz iki keyl buğdayını on sekiz bin dört yüz on bir akçeye mezbûr Arakil’e bizim huzûrumuzda bey‘ ve teslîm ol dahi ber vech-i muharrer iştirâ ve kabz ve tesellüm eyledi biz bu husûsa bu vech üzre şâhidleriz şehâdet dahi ederiz deyû her biri edâ-i şehâdet-i şer‘iyye eylediklerinde ba‘de’t-ta‘dîl ve’t-tezkiyye şehâdetleri makbûle olmağın mûcebiyle ba‘de’l-hükm meblağ-ı bâkī-i mezbûr dört bin dokuz yüz yetmiş bir akçeyi dahi müdde‘î-i mezbûr[a] edâ ve teslîme mezbûr Arakil’e tenbîh birle mâ hüve’l-vâki‘ bi’t-taleb ketb olundu. Fi’l-yevmi’t-tâsi‘ ve’l-ışrîn min Recebi’l-ferd li sene seb‘a ve tis‘în ve elf.

Şuhûdü’l-hâl: El-Hâc Mustafa b. Tevekkül, İbrahim Çelebi b. Ahmed, Mehmed b. İdris, Ali b. Bâli ve gayruhüm.

(BAB46 - cilt: 19, sayfa: 326 - Hüküm no: 357 - Orijinal metin no: [55b-4])﻿

﻿

﻿

358. Hüküm

Agop v. Aleksan ve yeğeninin ev ve tarlalarını Hasan Ağa b. Mehmed’e sattıkları

Havâss-ı Aliyye kazâsına tâbi‘ Küçükçekmece nâhiyesinde Ermeniköy nâm karyede vâki‘ üç tarafdan tarîk-i âm ve bir tarafdan ba‘zan Hüseyin Ağa menzili ve ba‘zan kilise yeri ve bir tarafdan dere ile mahdûd bir anbar ve bir ahırı ve dört köhne oda ve bir harâbe fırın ve bir bahçeyi müştemil çiftlik ta‘bîr olunur mülk menzilin altı sehimden beş sehmi mahmiye-i İstanbul’da Langa kurbunda İnebey mahallesinde sâkin Agop v. Aleksan nâm zimmînin ve bir sehmi karındaşı oğlu Haçador v. Bağdasar nâm emredin mülkleri olup ve karye-i mezbûre sınırı dâhilinde mevâki‘-i müte‘addidede vâki‘ çiftlik-i mezbûra tebe‘iyyet ile tasarruf oluna gelip lede’l-ahâlî ma‘lûmetü’l-hudûd olup mecmû‘u dört müd tohum istî‘âb eder dokuz kıt‘a tarlaların kezâlik altışar [sehimden] beşer sehm-i şâyi‘leri mezbûr Agop’un ve bir sehm-i şâyi‘i mezbûr Haçador’un havza-i tasarruflarında olduğu zâhir ve müte‘ayyin oldukdan sonra mezbûrân Agop ve Haçador meclis-i şer‘-i şerîf-i enverde mahmiye-i mezbûrede Pirinççi Sinan mahallesi sükkânından işbu râfi‘ü’l-kitâb fahrü’l-eşbâh Hasan Ağa b. Mehmed mahzarında her biri ikrâr ve takrîr-i kelâm edip karye-i mezbûrede vâki‘ ber vech-i mübeyyen yedimizde mülkümüz olan çiftlik-i mezbûru bi cümleti’t-tevâbi‘ ve’l-levâhık ve kâffeti’l-menâfi‘ve’l-merâfık bey‘-i kat‘î ile merkūm Hasan Ağa’ya yüz elli guruşa bey‘ ve temlîk ve mârrü’z-zikr dokuz kıt‘a tarlalarımızı sâhib-i arz ma‘rifetiyle kezâlik merkūm Hasan Ağa’ya kırk guruş bedel mukābelesinde ferâğ ve tefvîz ol dahi iştirâ ve temellük ve tefevvüz ve kabûl ettiğinden sonra semen-i mezbûr ile bedel-i merkūm cem‘an yüz doksan guruşu bize edâ ve teslîm biz dahi yedinden tamâmen ahz u kabz ve iktisâm ettiğimizden sonra çiftlik-i mezbûr mülk-i müşterâsı ve arâzi-i merkūme hakk-ı müfevvezi olmuşdur bizim aslâ alâka ve medhalimiz kalmamışdır keyfe mâ yahtâr mutasarrıf olsun dediklerinde gıbbe’t-tasdîk mâ hüve’l-vâki‘ bi’t-taleb ketb olundu. Fi’l-yevmi’s-sânî ve’l-ışrîn min Recebi’l-ferd li sene seb‘a ve tis‘în ve elf.

Şuhûdü’l-hâl: Abdurrahman Efendi b. Mehmed, Mehmed Efendi Hammâmîzâde, Mustafa Çelebi muhzır-ı muhâsebe, el-Hâc İsmail Çelebi muhâsebe muhzır, İbrahim Çelebi b. Ahmed ve gayruhüm.

(BAB46 - cilt: 19, sayfa: 327 - Hüküm no: 358 - Orijinal metin no: [56a-1])﻿

﻿

﻿

359. Hüküm

Hacı Mehmed b. Abdullah’ın vârislerinin aralarında anlaşarak birbirlerinin zimmetlerini ibrâ ettikleri

Fi’l-asl vilâyet-i Rumeli’nde Saray kazâsına tâbi‘ Ayvacık nâm karye ahâlîsinden olup mahmiye-i İstanbul’da Dîvâne Ali mahallesinde sâkin iken bundan akdem vefât eden el-Hâc Mehmed b. Abdullah nâm kimesnenin verâseti zevce-i metrûkesi Ayşe bt. Abdullah nâm hâtun ile usûbet-i nesebiyye cihetinden li ebeveyn ammi oğlu Ahmed b. Abdullah nâm kimesneye münhasıra olduğu şer‘an zâhir ve müte‘ayyin oldukdan sonra mezbûr Ahmed tarafından husûs-ı âti’z-zikre vekîl olduğu yedinde olan mazmûnu müsbit hüccet-i şer‘iyye nâtıka olduğu üzre şer‘an sâbit olan Hüseyin Çelebi b. İbrahim meclis-i şer‘-i şerîf-i enverde müteveffâ-yı mezbûrun kızı Fâtıma’nın kızı Ümmügülsüm nâm sagīrenin babası ve velîsi Mehmed Ağa b. Nuh mahzarında bi’l-vekâle ikrâr ve takrîr-i kelâm edip mezbûr el-Hâc Mehmed mukaddemâ fevt oldukda müvekkilim mezbûr Ahmed âhar diyârda bul[un]mağla müteveffâ-yı mezbûrun verâseti zevcesi mezbûre Ayşe ile sagīre-i mezbûreye isâbet etmek zu‘muyla müteveffâ-yı mezbûrun terekesinden ve zimem-i nâsda olan hukūkundan mezbûr Mehmed Ağa yüz yirmi sekiz bin yüz altmış bir akçe bi’l-velâye ahz u kabz eyledikden sonra işbu bin doksan yedi senesi şehr-i Rebî‘ulâhir’inin üçüncü günü müvekkilim merkūm Ahmed gelip meblağ-ı mezbûr yüz yirmi sekiz bin yüz altmış bir akçeyi merkūm Ahmed Ağa’dan taleb ve da‘vâ ve ba‘de’l-münâza‘a altmış bin akçeye sulh ve kabz-ı bedel ve tereke-i müteveffâ-yı mezbûrdan husûsuna müte‘allika da‘vâdan sagīre-i mezbûre ve merkūm Mehmed Ağa’nın zimmetlerini ibrâ ve iskāt etmiş idi lâkin müteveffâ-yı mezbûrun gāib ani’l-meclis Tavil Mehmed Beşe zimmetinde olan yüz guruş hakkından ber vech-i muharrer sagīre-i mezbûre vâris olmak üzre ba‘de’s-sulh sen altmış dokuz guruş kabz eyledin deyû meblağ-ı mezbûr altmış dokuz guruşu mezbûr Mehmed Ağa’dan bi’l-vekâle taleb ve da‘vâ eylediğimde ol dahi cevâbında meblağ-ı mezbûr altmış dokuz guruşu merkūm Tavil Mehmed Beşe’den kable’s-sulh ahz edip meblağ-ı mezbûr bâlâda zikr olunan yüz yirmi sekiz bin yüz altmış bir akçede dâhildir demekle husûs-ı mezbûru vukūf-ı tâmmı olan müslimînden suâl dahi eylediğimde ber vech-i muharrer kable’s-sulh ahz edip bâlâda zikr olunan meblağda dâhil idiği ma‘lûmum olmağla husûs-ı mezbûra müte‘allika âmme-i da‘vâdan mezbûre ile merkūm Mehmed Ağa’nın zimmetlerini ibrâ-i âmm-ı kātı‘ü’n-nizâ‘la bi’l-vekâle ibrâ ve iskāt eyledim dedikde gıbbe’t-tasdîki’ş-şer‘î mâ hüve’l-vâki‘ bi’t-taleb ketb olundu. Fi’l-yevmi’t-tâsi‘ ve’l-ışrîn min Recebi’l-ferd li sene seb‘a ve tis‘în ve elf.

Şuhûdü’l-hâl: Mehmed Efendi b. Muharrem, Abdullah Çelebi b. el-Hâc Murad, Ahmed Efendi b. Veli, Mehmed Beşe b. Şaban, Osman Efendi b. Şaban, İbrahim Çavuş b. Ali, İbrahim Çelebi b. Abdullah, el-Hâc Mustafa b. Tevekkül, el-Hâc Yusuf b. Ahmed.

(BAB46 - cilt: 19, sayfa: 328 - Hüküm no: 359 - Orijinal metin no: [56a-2])﻿

﻿

﻿

360. Hüküm

Mehmed Bey b. Ramazan’ın Fâtıma bt. Hamza aleyhine açtığı davanın zaman aşımı sebebiyle reddi

Min mümzâtihî Mahmiye-i İstanbul’da Mustafa Paşa-yı Atîk hamamının sâbıkan müste’ciri olan Mehmed Bey b. Ramazan el-Yesârî saray-ı kāimmakām-ı hazret-i sadr-ı a‘zamîde ma‘kūd meclis-i şer‘-i hatîr-i lâzımü’t-tevkīrde yine mahmiye-i mezbûrede Acem Ağa mahallesinde sâkine sâhibetü hâzihi’l-vesîka Fâtıma bt. Hamza nâm hâtunun zevci ve tarafından husûs-ı âti’l-beyâna vekîl olup hasm-ı câhid-i şer‘î muvâcehesinde nehc-i şer‘î ve tarîk-i mer‘î üzre şer‘an vekâleti sâbite olan el-Hâc Mustafa b. Hasan mahzarında üzerine da‘vâ ve takrîr-i kelâm edip bin yetmiş altı senesinde ben hamam-ı mezbûru istîcâr eylediğimde müvekkile-i mezbûre Fâtıma Hâtun hamam-ı mezkûrda mülkü olan ma‘lûmü’l-mikdâr odun ve peştamal ve sâir hamam esvâbını iki bin beş yüz guruşa bana bey‘ ve teslîm ben dahi iştirâ ve teslîm-i semen eylediğimden sonra ben dahi bir mikdâr zamândan sonra eşyâ-i mezbûru yine mezbûr Mehmed Bey’in dâmâdı olan Mehmed nâm kimesneye bey‘ ve teslîm etmişidi[m] lâkin eşyâ-i mezkûrenin hîn-i iştirâmda kıymeti ancak altmış bin akçe iken bana iki bin beş yüz guruşa bey‘i semen-i fâhiş ile olmağın vekîl-i mezbûra suâl olunup eşyâ-i mezkûrenin kıymeti olan altmış bin akçeden ziyâdeyi müvekkile-i mezbûre bana red ve teslîm etmek üzre tenbîh olunması matlûbumdur dedikde müdde‘î-i mezbûrun iştirâ eylediği eşyânın mecmû‘u müstehleke olup tağrîr hafî olmadığından mâ‘adâ müdde‘î-i mezbûr yirmi bir sene bilâ-özr-i şer‘î sükût eylediğini mu‘terif olmağla ol mikdâr zamân bilâ-özr terk olunan da‘vânın bilâ-emrin istimâ‘ı memnû‘ olduğundan gayrı mezbûrun bir vechile da‘vâsı istimâ‘a sâlih olmamağın mezkûr Mehmed Bey bî-vech mu‘ârazadan men‘ olunup mâ vaka‘a bi’t-taleb ketb olundu. Fi’l-yevmi’s-sânî min şehri Şa‘bâni’l-mu‘azzam li sene seb‘a ve tis‘în ve elf.

Şuhûdü’l-hâl: Ali Çavuş el-Mübâşir, el-Hâc Sâlih el-Mübâşir, el-Hâc Halil b. Mehmed, el-Hâc İbrahim b. Mehmed, Ömer Ağa Kethüdâ-yı hamamiyân.

(BAB46 - cilt: 19, sayfa: 329 - Hüküm no: 360 - Orijinal metin no: [56b-1])﻿

﻿

﻿

361. Hüküm

İbrahim Beşe’nin Sultan Bayezid Vakfı’na ait Edirne’deki arsalar ve kiremithanedeki tasarruf hakkını Abdullah Efendi’ye devrettiği

Esirci tâifesinden olup mahmiye-i İstanbul’da Zeyrek kurbunda sâkin İbrahim Beşe b. Halil nâm kimesne meclis-i şer‘-i şerîf-i enverde Başmuhâsebe halîfelerinden bâ‘isü hâze’l-kitâb Abdullah Efendi b. Veli mahzarında ikrâr ve takrîr-i kelâm edip mezbûr Abdullah Efendi’ye yedimde olan temessükler nâtık olduğu üzre merhûm Sultan Bayezid Hân -tâbe serâhû- evkāfından olup mahrûse-i Edirne’de Kemikburnu demekle ma‘rûf mevzi‘de vâki‘ lede’l-ahâlî ma‘lûmü’l-hudûd at pazarı deverân yirmi dönüm arsa icâreteyni ma‘lûmeteyn ile tasarrufumda olmağla arsa-i merkūmeyi ve yine vakf-ı mezbûrdan tasarrufumda olup mahrûse-i merkūmede Yalıköprü demekle ma‘rûf cisr altında vâki‘ ma‘lûmü’l-hudûd kiremidhâne ve dört dönüm arsa-i hâliyeyi bi safkatin vâhidetin izn-i mütevellî ile yedi yüz esedî guruş bedel mukābelesinde ferâğ ve tefvîz ve mahallinde kabza taslît edip ol dahi ber vech-i muharrer tefevvüz ve kabûl ettikden sonra mezbûr Abdullah Efendi bedel-i merkūm yedi yüz guruşu yedinde olan hüccet nâtıka olduğu üzre cihet-i kefâletden zimmetimde hakkı olan iki bin iki yüz otuz guruşun yedi yüz guruşuna takās, ben dahi mukāssa ve kabûl eyledim dedikde gıbbe’t-tasdîki’ş-şer‘î mâ vaka‘a bi’t-taleb ketb olundu. Fi’l-yevmi’s-sâmin aşer min Recebi’l-mürecceb li sene seb‘a ve tis‘în ve elf.

Şuhûdü’l-hâl: Mustafa Ağa Ser-muhzırân, Mustafa Çelebi Kethüdâ-yı muhzırân, el-Hâc Mustafa b. Tevekkül, İbrahim Çelebi b. Ahmed ve gayruhüm.

(BAB46 - cilt: 19, sayfa: 330 - Hüküm no: 361 - Orijinal metin no: [56b-2])﻿

﻿

﻿

362. Hüküm

Papa Kevork v. Mardiros’un ölen başpapaz Devlet v. Agop’un terekesinden hisse isteğinin reddi

Min mümzâtihî Mahmiye-i İstanbul’da Meryem Ana kilisesi demekle ma‘rûfe kilise papazlarından olup zikri âtî da‘vâya kıbel-i şer‘den me’zûn olan Papa Kevork v. Mardiros meclis-i şer‘-i şerîf-i enverde hâlâ başpapazları olan Nişancı mahallesinde sâkin iken bundan akdem hâlik olan Devlet v. Agop nâm Ermeni mukaddemâ hasta ve sâhib-i firâş oldukda helâkinden sonra cemî‘ malının sülüsünü ifrâz ve kilise-i mezkûre avârızına ve kürekçi bedeline ve bir mikdârı dahi kilise-i mezkûre fukarâsına tevzî‘ oluna deyû vasiyyet edip tenfîze mezbûr Papa Haçador’u vasiyy-i muhtâr nasb ve ta‘yîn edip musırran alâ îsâ’ihî hâlik olup sülüs malı elli kîseye bâliğ ve mezkûr Papa Haçador dahi vesâyet-i mezbûreyi kabûl etmeğin hâlâ suâl olunup kilise-i mezkûre fukarâsından olmağla meblağ-ı mezbûrdan benim hisseme isâbet eden mikdârı bana teslîme tenbîh olunması matlûbumdur dedikde gıbbe’s-suâl mezbûr Haçador husûs-ı mezbûru bi’l-külliye inkâr edicek müdde‘î-i mezbûrdan müdde‘âsına [mutâbık] beyyine taleb olundukda ityân-ı beyyine için istimhâl etmeğin mehil-i şer‘î birle imhâl [57a] olundukdan sonra bir hafta dahi mürûr edip ityân-ı beyyineye adem-i iktidârı nümâyân olduğundan mâ‘adâ Ermeni tâifesi papazlarından İsayi v. Ovanes ve Agop v. Küçük ve Arslan v. Totil ve Simaven v. Krankol ve Kirkor v. İhtiyar ve Ermeni tâifesinden Beyler v. Asvador ve Simon v. Dursun ve Abraham v. İhtiyar ve sâirleri mezbûr Papa Kevork mücerred celb-i mâl için bunun emsâli da‘vâdan hâli değildir deyû mezbûrun hilâf-ı vâki‘ da‘vâlara mütesaddî ve mübâşir olduğunu ihbâr etmeğin işbu vesîka hıfzan li’l-makāl ketb olundu. Fî gurreti Şa‘bâni’l-mu‘azzam li sene seb‘a ve tis‘în ve elf.

Şuhûdü’l-hâl: Mehmed Efendi b. Mustafa, Mustafa Çelebi b. Ahmed, Mustafa Çelebi b. Abdurrahman, el-Hâc Mustafa b. Tevekkül, Ali b. Bâli, Mehmed tâbi‘-i Hasan Ağa ve gayruhüm mine’l-huzzâr.

(BAB46 - cilt: 19, sayfa: 331 - Hüküm no: 362 - Orijinal metin no: [56b-3])﻿

﻿

﻿

363. Hüküm

Selvi v. Dimitri’nin vârislerinin Sinan v. Kiragos’taki alacaklarını tahsili

Fi’l-asl Anadolu’da medîne-i Kayseriye müzâfâtından Ağrı nâm karye ahâlîsinden olup bundan akdem hâlik olan Selvi v. Dimitri nâm zimmînin verâseti zevce-i menkûha-i metrûkesi Kıymeti bt. ( ) nâm ile sulbî kebîr oğlu Aslan ve sulbî sagīr oğlu Manos nâm zimmîlere münhasıra ve tashîh-i mes’elesi on altı sehimden olup sihâm-ı mezbûreden iki sehmi mezbûre Kıymeti’ye ve yedişer mezbûrân Aslan ve Manos’dan her birine isâbet eylediği şer‘an zâhir ve mübeyyen oldukdan sonra mezbûre Kıymeti kendi tarafından asâleten sagīr-i mezbûrun vâlidesi ve vasiyyesi olmağla vesâyeten ve mezbûr Aslan dahi asâleten meclis-i şer‘-i şerîfde medîne-i mezbûreye tâbi‘ Efke nâm karye ahâlîsinden olup mahmiye-i İstanbul’da Gedikpaşa mahallesinde tavattun eden Sinan v. Kiragos nâm zimmî muvâcehesinde her biri asâleten ve vesâyeten üzerine da‘vâ ve takrîr-i kelâm edip mûrisimiz hâlik-i mezbûrun mezbûr Sinan zimmetinde cihet-i karz-ı şer‘îden kırk esedî guruş hakkı olup kable’l-ahz hâlik olmağla suâl olunup meblağ-ı mezbûrun bize edâya tenbîh olunmak matlûbumuzdur dediklerinde gıbbe’s-suâl mezbûr Sinan cevâbında fi’l-hakīka hâlik-i mezbûra ber vech-i muharrer cihet-i mezbûreden kırk esedî guruş deynim olup lâkin hâlik-i merkūma sıhhatinde def‘ ve teslîm eyledim deyû def‘le mukābele edicek gıbbe’l-istintâk ve’l-inkâr mezbûr Sinan’dan def‘-i mezbûruna beyyine taleb olundukda ityân-ı beyyineden izhâr-ı acz ve istihlâf etmeğin mezbûrân Kıymeti ve Aslan’a mûrisleri hâlik-i mezbûr hayâtında meblağ-ı mezbûru ahz u istîfâ veya âhara havâle veya bir tarîk ile mezbûr Sinan’ın zimmetini ibrâ eylediğini bilmediklerine yemîn [teklîf] olundukda mezbûr Aslan nükûl edip mezbûr[e] Kıymeti yemîn billâhi’llezî enzele’l-İncîle alâ İsâ -aleyhi’s-selâm-edip sagīr-i mezbûr dahi mevkūfen ale’l-yemîn mûcebiyle meblağ-ı mezbûrdan dokuz sehim hisselerine isâbet eden yirmi iki buçuk guruşu asâleten ve vesâyeten mezbûre Kıymeti’ye edâ ve teslîme mezbûr Sinan’a tenbîh olunup mâ vaka‘a bi’t-taleb ketb olundu. Fî gurreti Şa‘bâni’l-mu‘azzam li sene seb‘a ve tis‘în ve elf.

Şuhûdü’l-hâl: El-Hâc Mustafa b. Tevekkül, İbrahim Çelebi [b.] Ahmed, Mehmed b. İdris, Mustafa, Şaban, Süleyman Çelebi.

(BAB46 - cilt: 19, sayfa: 331 - Hüküm no: 363 - Orijinal metin no: [57a-1])﻿

﻿

﻿

364. Hüküm

Ayşe bt. Ahmed’in ölen kocası Salih Çelebi b. İbrahim’in terekesinden mehir ve hisse alacağının olduğu

Mahmiye-i İstanbul’da Sofular mahallesinde sâkine bâ‘isü hâzihi’l-vesîka Ayşe bt. Ahmed nâm hâtun meclis-i şer‘-i şerîfde mahmiye-i mezbûrda Yahnikapanı mahallesinde sâkin iken bundan akdem vefât eden Sâlih Çelebi b. İbrahim b. Himmet’in zevce-i metrûkesi ve sagīre kızı Fâtıma’nın tesviye-i umûruna kıbel-i şer‘den mansûbe vasîsi olmağla terekesine vâzı‘atü’l-yed olduğu mütehakkik olan diğer Ayşe bt. İbrahim nâm hâtun tarafından husûs-ı âti’l-beyâna vekîl olduğu zâtını ma‘rifet-i şer‘iyye ile ârifân Mustafa Çelebi b. Hasan ve el-Hâc Abdülkādir b. Ahmed şehâdetleriyle şer‘an sâbit olan Mustafa Çelebi b. Murad mahzarında üzerine da‘vâ ve takrîr-i kelâm edip ben târih-i kitâbdan sekiz sene mukaddem kırk bin akçe mehr-i müeccel tesmiyesiyle nefsimi mahzar-ı şuhûdda mezbûr Sâlih Çelebi’ye hayâtında inkâh ve tezvîc ol dahi tezevvüce ve kabûl ve bana duhûl [edip vefâtında terekesi Ayşe] hâtun ile sulbiye sagīre kızı Fâtıma’ya münhasıra olmağın hâlâ müvekkile-i mezbûre Ayşe Hâtun suâl olunup müteveffâ-yı mezbûrun zimmetinde mütekarrir ve ma‘kūdun-aleyh olan kırk bin akçe mehr-i müeccelimi ve nısf-ı sümün hisse-i irsiyyemi müteveffâ-yı mezbûrun terekesinden alıverilmesi matlûbumdur dedikde gıbbe’s-suâl vekîl-i mezbûr cevâbında müvekkile-i mezbûre müteveffâ-yı mezbûrun terekesine vâzı‘atü’l-yed olduğu ikrâr lâkin müdde‘iye-i mezbûre müteveffâ-yı mezbûrun ber vech-i muharrer zevce-i metrûkesi olduğu inkâr edicek müdde‘iye-i mezbûreden müdde‘âsını mübeyyine beyyine taleb olundukda zikr olunan Sofular mahallesinde sâkin Sâlih Çelebi b. Zülfikār ve Yedikule kurbunda Hâce Hâtun mahallesinde sâkin Mehmed Çavuş b. Hasan nâm kimesneler li ecli’ş-şehâde meclis-i şer‘a hâzırân olup isre’l-istişhâd fi’l-hakīka işbu müdde‘iye-i mezbûre Ayşe bt. Ahmed târih-i kitâbdan sekiz sene mukaddem kırk bin akçe mehr-i müeccel tesmiyesiyle nefsini müteveffâ-yı mezbûr Sâlih Çelebi b. İbrahim b. Himmet’e bizim huzûrumuzda inkâh ve tezvîc mezbûr Sâlih Çelebi dahi tezevvüc ve kabûl ve duhûl edip işbu müdde‘iye-i [57b] mezbûre dahi müteveffâ-yı mezbûrun ile’l-vefât zevce-i menkûhasıdır biz bu husûsa bu vech üzre şâhidleriz şehâdet dahi ederiz deyû her biri edâ-i şehâdet-i şer‘iyye ettiklerinde şâhidân-ı mezbûrânın keyfiyyet-i hâllerini mahalleleri ahâlîsinden suâl için savb-ı şer‘den Mevlânâ Şaban Efendi b. Halil irsâl olunup ol dahi evvelâ mârrü’z-zikr Sofular mahallesine varıp ahâlîsinden imâm Muharrem Efendi b. Himmet ve Mustafa Çelebi b. Hasan ve Ahmed Efendi b. Mehmed ve Mehmed Beşe b. Mustafa ve Mehmed Çelebi b. Hasan ve Mustafa Halîfe b. Ramazan ve Ali Çelebi b. Mehmed ve Mehmed Çelebi b. el-Hâc Derviş ve Yusuf b. Abdullah nâm kimesnelerden ve gayrılardan şâhid-i mezkûr Sâlih Çelebi’nin hâlleri suâl olunup sâniyen zikr olunan Hatice Hâtun mahallesi ahâlîsinden suâl olunup şâhid-i mezbûr Mehmed Çavuş’un keyfiyyet-i hâlini suâl eyledikde her biri şâhidân-ı mezbûrân adl ve makbûlü’ş-şehâde olduklarını mahallinde tahrîr ve ma‘an irsâl olunan Ebûbekir b. Hüseyin ile meclis-i şer‘a gelip alâ vukū‘ihî inhâ ve takrîr etmeğin şâhidân-ı mezbûrân sırren ve alenen ta‘dîl ve’t-tezkiyye olunduklarından sonra şehâdetleri makbûle olup ve müdde‘iye-i mezbûra meblağ-ı mezbûr mehr-i müecceli olan kırk bin akçeyi müteveffâ-yı mezbûrdan hayâtında küllen ve ba‘zan ahz u istîfâ veya hibe etmeyip ve bi’l-cümle turûk-ı şer‘îden bir tarîkle zimmetini ibrâ etmediğine yemîn teklîf olundukda ol dahi alâ vefki’l-mes’ûl yemîn billâhi te‘âlâ etmeğin mûcebince hükm ve’l-kazâ meblağ-ı mezbûr kırk bin akçe mehr-i müeccel ile nısf-ı sümün hisse-i şer‘iyyesini müteveffâ-yı mezbûr Sâlih Çelebi’nin terekesinden müdde‘iye-i mezbûre Ayşe Hâtun’a edâ ve teslîme vekîl-i mezbûra tenbîh birle mâ vaka‘a bi’t-taleb ketb olundu. Fi’l-yevmi’s-sânî aşer min Receb li sene seb‘a ve tis‘în ve elf.

Şuhûdü’l-hâl: Mustafa Çelebi b. Hasan, el-Hâc Abdülkādir b. Ahmed, el-Hâc Mustafa b. Tevekkül, Mustafa Çelebi b. Ahmed ve gayruhüm.

(BAB46 - cilt: 19, sayfa: 332 - Hüküm no: 364 - Orijinal metin no: [57a-2])﻿

﻿

﻿

365. Hüküm

Ahmed Bey b. Ali Paşa’nın dükkânındaki kiracı İstifo’nun eşyalarına el konulması

Mahmiye-i İstanbul’da Mi‘mâr Sinan mahallesi sükkânından umdetü’l-emâcid ve’l-ekâ[r]im Ahmed Bey b. el-merhûm Ali Paşa tarafından husûs-ı âti’z-zikre sâbitü’l-vekâle vekîl olan İshak Çelebi b. Ahmed meclis-i şer‘-i şerîfde takrîr-i kelâm edip mûmâ-ileyh Ahmed Bey taht-ı tasarrufunda olup mahmiye-i mezbûrda Molla Gürânî mahallesinde vâki‘ bir bâb kür[k]çü dükkânda müste’cir olan İstifo nâm zimmî üç ay mukaddem dükkânı mukaffel bırakıp gayb ve firâr etmekle dükkân-ı mezbûr mu‘attal kalmağın savb-ı şer‘den üzerine varılıp dükkân-ı mezbûr feth ve gāib-i mezbûrun dükkân-ı mezbûrda mevcûd olan eşyâsı tahrîr ve bir mü’temen kimesneye emânet vaz‘ ve dükkân-ı mezbûr tahliyye ve bana teslîm olunması matlûbumdur deyû husûs-ı mezbûr için buyruldu-yı şerîf dahi ibrâz etmeğin imtisâlen-leh savb-ı şer‘den Mevlânâ Ebûbekir Efendi irsâl olunup ol dahi zeyl-i kitâbda muharrerü’l-esâmî müslimîn ile mahalle-i mezbûreye varıp dükkân-ı mezbûru feth ve gāib-i mezbûrun dükkân-ı mezbûrda mevcûd olup ba‘de’t-tahrîr vekîl-i mezbûr[a] bi tarîki’l-emâne teslîm eylediği eşyâsıdır ki vech-i âtî üzre zikr olunur. [Fi’l-yevmi’]l-ışrîn min Recebi’l-ferd li sene seb‘a ve tis‘în ve elf. Kürk parçasından dolma yastık 4 aded Hâlî ağaç sandık 1 aded Hâlî kutu 1 aded Alaca meşin 1 aded Tağar 1 aded Sincab kürk parçası 1 aded Urgan 1 aded Köhne zıbın 1 aded Köhne kese 1 aded Kuzu kürkü parçası 4 aded Köhne zerdeva parçası 2 aded Köhne tilki kürk parçası 3 aded Köhne saç parçası 3 aded Demir kazma 1 aded

Şuhûdü’l-hâl: Ali Beşe b. Mehmed, Mehmed b. Ahmed, Mustafa b. Ahmed, Mehmed b. Abdullah, İbrahim Beşe b. Ahmed, Yusuf b. Abdullah, sarrâc Halil.

(BAB46 - cilt: 19, sayfa: 334 - Hüküm no: 365 - Orijinal metin no: [57b-1])﻿

﻿

﻿

366. Hüküm

Angeliye bt. Nikola’nın evini Raliha bt. sürücü Dimitraki’ye sattığı

Mahmiye-i İstanbul’da Fenerkapısı kurbunda Abdi Subaşı mahallesi sâkinelerinden Angeliye bt. Nikola nâm nasrâniye ba‘de’t-ta‘rîfi’ş-şer‘î meclis-i şer‘-i şerîf-i enverde mahalle-i mezbûre sâkinelerinden râfi‘atü hâzihi’l-vesîka Raliha bt. sürücü Dimitraki nâm nasrâniye tarafından husûs-ı âti’z-zikri tasdîke vekîl olduğu zâtını ârifân Mehmed b. Hasan ve diğer Mehmed b. Abdullah şehâdetleriyle şer‘an sâbit olan Dimitri v. İstemad nâm zimmî muvâcehesinde ikrâr ve takrîr-i kelâm edip arsası Ayasofya-i Kebîr evkāfından senede yirmi akçe mukāta‘a ile taht-ı tasarrufunda ve ebniyesi akd-i âtî sudûruna değin yedimde mülk ve hakkım olup zikr olunan Fenerkapısı hâricinde vâki‘ bir tarafdan Nalbandoğlu mülkü ve bir tarafdan Aleksandi mülkü ve bir tarafdan cidâr-ı hısn ve bir tarafdan tarîk-i âm ile mahdûd bir bâb fevkānî ve bir bâb tahtânî oda ve bir sofa ve bi’r-i mâ ve cüneyne ve kenîfi müştemil menzilin ebniye-i memlûkesi tarafeynden îcâb ve kabûlü hâvî bey‘-i kat‘î ile mezbûre Raliha’ya yüz elli guruşa bey‘ ve temlîk ve teslîm ve arsasını bâ ma‘rifet-i mütevellî meccânen ferâğ ve tefvîz ve kabûl eyledikden sonra semeni olan meblağ-ı mezbûr elli esedî guruşu yedinden tamâmen ahz u kabz eyledim fîmâ ba‘d ebniye-i mezbûre müvekkile-i merkūmenin mülk-i [58a] müşterâsı ve arsa-i mezkûre dâhil-i havza-i tasarrufu olmuşdur keyfe mâ yeşâ mutasarrıfe olsun dedikde gıbbe’t-tasdîki’ş-şer‘î mâ vaka‘a bi’t-taleb ketb olundu. Recebi’l-ferd li sene seb‘a ve tis‘în ve elf.

Şuhûdü’l-hâl: Süleyman Efendi b. Abdullah el-İmâm, Hüseyin Çelebi b. Hasan, Mehmed b. Abbas el-Attâr, Mustafa Kalaycı, Dilaver b. Abdullah.

(BAB46 - cilt: 19, sayfa: 335 - Hüküm no: 366 - Orijinal metin no: [57b-2])﻿

﻿

﻿

367. Hüküm

Hüseyin Çelebi b. Sinan’ın kölesi Yusuf b. Abdullah’la üç sene hizmetten sonra azat etmek üzere anlaştığı

Mahmiye-i İstanbul’da eş-Şeyh Ebülvefâ mahallesinde sâkin Hüseyin Çelebi b. Sinan nâm kimesne meclis-i şer‘-i şerîf-i enverde kendiye rıkkını mu‘terif olan işbu orta boylu açık kaşlı gök ala gözlü Lehiyyü’l-asl bâ‘isü hâze’l-kitâb Yusuf b. Abdullah mahzarında tav‘an ve ra‘iyyeten ikrâr ve i‘tirâf edip işbu abd-i memlûküm mevsûf-ı mezkûr Yusuf’u târih-i kitâbdan üç sene tamâmına değin sadâkat ve istikāmet ile bana hizmet etmek üzre kitâbete kestim ba‘de’l-yevm vech-i meşrûh üzre üç sene tamâmına değin bana hizmet eyledikden sonra mevsûf-ı mezkûr Yusuf sâir ahrâr-ı asliyyî[n] gibi hür olsun dedikde mevsûf-ı mezkûr Yusuf mevlâsı olan mezkûr Hüseyin Çelebi’yi cemî‘ kelimât-ı meşrûhasında vicâhen tasdîk ve şifâhen tahkīk edicek mâ hüve’l-vâki‘ bi’t-taleb ketb olundu. Fî gurreti Şa‘bâni’l-mu‘azzam li sene seb‘a ve tis‘în ve elf.

Şuhûdü’l-hâl: Hammâmî el-Hâc Mustafa, Kethüdâ el-Hâc Ömer Ağa, Süleyman Çelebi b. Mehmed, Mehmed Çelebi b. Mehmed, Sultan hammâmîsi Süleyman Çelebi, nâzır Mehmed, diğer Mehmed Çelebi ve gayruhüm.

(BAB46 - cilt: 19, sayfa: 335 - Hüküm no: 367 - Orijinal metin no: [58a-1])﻿

﻿

﻿

368. Hüküm

Murtaza Bey b. Ahmed’in Hacı Hüseyin Ağa b. Mustafa’da olan alacağını terekesinden alması

Saray-ı atîk-i sultânî’de anbarcı olan bâ‘isü hâze’l-kitâb Murtaza Bey b. Ahmed nâm kimesne meclis-i şer‘-i şerîf-i enverde bin doksan altı senesinde sakabaşı iken Bedr-i Huneyn’de vefât eden Dalkozlu el-Hâc Hüseyin Ağa b. Mustafa b. Hüseyin’in li üm karındaşları ve terekesine vaz‘-ı yed eden Âsiye ve Fâtıma taraflarından husûs-ı âti’l-beyâna vekîl-i müseccelleri olan Ali Efendi b. Yusuf mahzarında üzerine da‘vâ ve takrîr-i kelâm edip müteveffâ-yı mezbûr zimmetinde cihet-i karz-ı şer‘îden yüz yetmiş esedî guruş hakkım olup hattâ ikrâr dahi ettiğinden sonra kable’l-edâ vefât etmekle suâl olunup terekesinden edâya tenbîh olunmak matlûbumdur dedikde gıbbe’s-suâl vekîl-i merkūm cevâbında müvekkilelerinin tereke-i müteveffâ-yı merkūma vaz‘-ı yedlerini ikrâr lâkin deyn-i mezkûru inkâr edicek müdde‘î-i mezbûrdan müdde‘âsını mübeyyine beyyine taleb olundukda udûl-i müslimînden olup saray-ı mezkûr ahâlîsinden el-Hâc Mehmed b. Bayram ve Mustafa Bey b. Mehmed nâm kimesneler li ecli’ş-şehâde meclis-i şer‘a hâzırân olup istişhâd olunduklarında fi’l-hakīka müteveffâ-yı mezbûr el-Hâc Hüseyin Ağa b. Mustafa b. Hüseyin bundan akdem hayâtında işbu müdde‘î-i mezbûr Murtaza Bey’e cihet-i karzdan yüz yetmiş esedî guruş vâcibü’l-edâ deynimdir deyû bizim huzûrumuzda ikrâr ve bizi işhâd etmiş idi biz bu husûsa bu vech üzre şâhidleriz şehâdet dahi ederiz deyû her biri edâ-i şehâdet-i şer‘iyye ettiklerinde ba‘de’t-ta‘dîl ve’t-tezkiyye şehâdetleri makbûle olup müdde‘î-i merkūm tahlîf-i şer‘î ile [tahlîf] olundukdan sonra mûcebiyle meblağ-ı mezbûr yüz yetmiş guruş müteveffâ-yı mezbûrun terekesinden müdde‘î-i mezbûra edâ ve teslîme ba‘de’t-tenbîh mâ vaka‘a bi’t-taleb ketb olundu. Fi’l-yevmi’l-hâmis min Recebi’l-ferd li sene seb‘a ve tis‘în ve elf.

Şuhûdü’l-hâl: Mustafa Bey b. Osman, İbrahim b. Ahmed, el-Hâc Hasan b. İbrahim, Mustafa Çelebi Ser-muhzırân ve gayruhüm.

(BAB46 - cilt: 19, sayfa: 336 - Hüküm no: 368 - Orijinal metin no: [58a-2])﻿

﻿

﻿

369. Hüküm

Çeyrekçilerin Fatih Camii avlusunda narhtan noksana et satmalarına engel olunmaması

Çeyrekçi tâifesinden olup mahmiye-i İstanbul’da Cebecibaşı mahallesinde sâkin Mehmed b. Musa ve Ayazmakapısı’nda sâkin Hasan b. Maden ve Çıkrıkçı Kemal mahallesinde sâkin Mustafa b. Ali ve Hüseyin b. Mehmed nâm kimesneler meclis-i şer‘-i şerîfde takrîr-i kelâm ve ta‘bîr ani’l-merâm edip biz kadîmden olageldiği üzre mahmiye-i mezbûreye koyun getiren celeblerden akçemiz ile koyun iştirâ ve ba‘de’z-zebh ve’t-tetahhur mahmiye-i mezbûrede Sultan Mehmed câmi‘-i şerîfinin Büyük Karaman kapısı dâhilinde vaz‘ ve her vakıyyesi narh-ı cârîden bir akçe noksân olmak üzre lahm-ı ganem bey‘ edip ziyâdeye bey‘ etmemek üzre her birimiz âhara kefîller olmuşuzdur hâlâ kasab tâifesi bize mâni‘ olmamak matlûbumuzdur [de]diklerinde işbu vesîka-i ânife bi’t-taleb ketb olundu. Fî gurreti Şa‘bâni’l-mu‘azzam li sene seb‘a ve tis‘în ve elf.

Şuhûdü’l-hâl: El-Hâc Mustafa b. Tevekkül, Mustafa Çelebi b. el-Hâc Ahmed, İbrahim Çelebi b. Mehmed ve Mehmed b. Abdullah.

(BAB46 - cilt: 19, sayfa: 337 - Hüküm no: 369 - Orijinal metin no: [58a-3])﻿

﻿

﻿

370. Hüküm

Çeyrekçilerin Fatih Camii avlusunda narhtan noksana et satabilecekleri

Çeyrekçi tâifesinden olup mahmiye-i İstanbul’da Sultan Selim câmi‘-i şerîfi kurbunda Çukurbostan mahallesinde sâkin es-Seyyid Abdurrahman b. Mehmed ve Abdullah b. Haydar nâm kimesneler meclis-i şer‘-i şerîfde takrîr-i kelâm edip biz kadîmden olageldiği üzre mahmiye-i mezbûreye koyun getiren celeblerden akçemiz ile koyun iştirâ ve ba‘de’z-zebh ve’t-tetahhur mahmiye-i mezbûrede Sultan Mehmed câmi‘-i şerîfi’nin Küçük Karamankapısı dâhilinde vaz‘ ve her vakıyyesi narh-ı cârîden bir akçe noksân olmak üzre lahm-ı ganem bey‘ edip ziyâdeye bey‘ etmemek üzre taraf-ı şer‘den vesîka tahrîr ve yedimize def‘ olunmak matlûbumuzdur dedikler[inde] mahalle-i mezbûr sükkânından Abdullah’ın babası Haydar Beşe b. Ali nâm kimesne dahi ber vech-i mezkûr kefîl olmağın kıbel-i şer‘-i münîrden işbu vesîka-i anîfe ketb ü tahrîr olundu. Fî gurreti Şa‘bâni’l-mu‘azzam li sene seb‘a ve tis‘în ve elf.

Şuhûdü’l-hâl: El-Hâc Mustafa b. Tevekkül, Mustafa Çelebi b. el-Hâc Ahmed, İbrahim Çelebi b. Mehmed, Mehmed b. Abdullah ve gayruhüm.

(BAB46 - cilt: 19, sayfa: 337 - Hüküm no: 370 - Orijinal metin no: [58b-1])﻿

﻿

﻿

371. Hüküm

Havva bt. Ali Kaptan’ın bahçesini borcuna karşılık rehin verdiği

Mahrûse-i Galata müzâfâtından kasaba-i Kasımpaşa’da Çatma Mescid mahallesinde sâkine Havva bt. Ali Kapudân nâm hâtun tarafından husûs-ı âti’l-beyâna vekîl olduğu mezbûrenin zâtını ma‘rifet-i şer‘iyye ile ârifân olup mahalle-i mezbûre sükkânından Mustafa Çelebi b. Ali ve Mustafa Odabaşı b. Mahmud nâm kimesneler şehâdetleriyle şer‘an sâbit olan zevci Ali b. Abdullah nâm kimesne meclis-i şer‘-i şerîf-i enverde bâ‘isü hâze’l-kitâb Pehlivan el-Hâc Osman b. İbrahim mahzarında bi’l-vekâle ikrâr ve takrîr-i kelâm edip zevce-i müvekkile-i mezbûre Havva Hâtun’un mezbûr el-Hâc Osman’a târih-i kitâbdan yüz bir gün tamâmına değin müeccel ve mev‘ûd cihet-i deyn-i şer‘îden sekiz yüz esedî guruş deyni olmağla meblağ-ı mezbûr mukābelesinde yedinde mülk ve hakkı olup mahalle-i mezbûrede vâki‘ bir tarafdan Halil Kapudân veresesi mülkleri ve bir tarafdan mu‘allimhâne ve bir tarafdan Yahya Kethüdâ vakfı olan fırın ve bir tarafdan tarîk-i âm ile mahdûd eşcâr-ı müsmire ve gayr-ı müsmire mülk bahçesini cümle tevâbi‘ ve levâhıkı ile mezbûr el-Hâc Osman yedine rehin vaz‘ ve teslîm edip ol dahi ber vech-i muharrer irtihân ve kabz ve tesellüm eyledi dedikde gıbbe’t-tasdîki’ş-şer‘î vekîl-i mezbûr Ali meblağ-ı müeccel-i mezbûra tarafımdan emr ve kabûlü hâviye kefâlet-i sahîha-i şer‘iyye ile kefîl oldum dedikden sonra vekîl-i mezbûr Ali i‘âde-i kelâm edip meblağ-ı mezbûru müvekkilem mezbûre Havva Hâtun müddet-i mezkûrede mezbûr el-Hâc Osman’a edâdan âcize olursa zikr olunan bahçe-i mahdûde-i mezbûremi sûk-ı sultânîde semen-i misli ile âhara bey‘ ve kabz-ı semene ve semen-i mezbûrdan mezbûr el-Hâc Osman’a deyni olan meblağ-ı mezbûr sekiz yüz guruşu edâ ve teslîm ve bâkī kalan meblağ-ı fazlayı kendiye îsâle ve bunun mütevakkıf olduğu umûrun küllîsine tarafından işbu hâzır bi’l-meclis Mustafa Çelebi b. Ali nâm kimesneyi azl ve in‘izâlden masûne vekâlet-i devriyye ile vekîl ve nâib-i menâb nasb ve ta‘yîn eyledi dedikde ol dahi ber vech-i muharrer vekâlet-i mezbûreyi kabûl ve hizmeti lâzımesin edâya ta‘ahhüd ve iltizâm etmeğin mâ vaka‘a bi’t-taleb ketb olundu. Fî gurreti Şa‘bâni’l-mu‘azzam li sene seb‘a ve tis‘în ve elf.

Şuhûdü’l-hâl: Mehmed Efendi b. Yahya el-İmâm, Sinan Efendi b. Ali el-Müezzin, el-Hâc Mustafa b. Osman, Mustafa b. Mahmud, Mustafa b. Osman, Mustafa b. Süleyman.

(BAB46 - cilt: 19, sayfa: 338 - Hüküm no: 371 - Orijinal metin no: [58b-2])﻿

﻿

﻿

372. Hüküm

Yahudilerin eski ve yeni kethüdâları hakkında cemaatbaşılarından istihbar olunması

Mahmiye-i İstanbul’da vâki‘ yahud tâifesinin bundan akdem kethüdâsı olan işbu râfi‘ü’r-rakīm Harun v. Tavin nâm yahudi meclis-i şer‘-i hatîr-i lâzımü’t-tevkīrde takrîr-i kelâm ve bast-ı merâm edip tâife-i mezbûreye kethüdâ olanlar kadîmü’l-eyyâmda yahud tâifesinin cemâ‘atbaşılarının muhtârları olan kimesne olagelmiş iken hâlâ Aslan v. Kira nâm yahud hilâf-ı emr bir tarîk ile tâife-i mezbûre kethüdâlığını üzerine ettirmişdir vâki‘ hâl işbu tâife-i mezbûre cemâ‘atbaşılarından istihbâr olunup takrîr ve haberleri tahrîr ve hüccet olunmak matlûbumdur dedikde tâife-i mezbûre cemâ‘atbaşılarından Kirüz cemâ‘atbaşısı Haman ve Mayore cemâ‘atbaşısı Mosi ve Arguvan cemâ‘atbaşısı David ve Kaplan cemâ‘atbaşısı Mosi ve Küçük Sisilye cemâ‘atbaşısı Efrayim ve Sinyora cemâ‘atbaşısı Hayim ve Sisilye-i büzürg cemâ‘atbaşısı Dohami ve Kalaverye cemâ‘atbaşısı Mayer v. İsak ve Ekalye cemâ‘atbaşısı David ve Samatya cemâ‘atbaşısı Mosi ve Pedremi cemâ‘atbaşısı Menahem ve Serez cemâ‘atbaşısı Yasef ve Çan cemâ‘atbaşısı Avraham ve Misine cemâ‘atbaşısı Mosi ve Pedremi cemâ‘atbaşısı [59a] Yako ve Selânik cemâ‘atbaşısı İsak ve Portakal cemâ‘atbaşısı Menahem ve Sinab? cemâ‘atbaşısı Merdohami ve Kuruçeşme cemâ‘atbaşısı Eliyaz ve İzdin cemâ‘atbaşısı Avraham ve İstefe cemâ‘atbaşısı Yasef ve Tere? cemâ‘atbaşısı Manasi ve Merfoya? cemâ‘atbaşısı Yasef ve Kesriye cemâ‘atbaşısı Mosi ve Orhormi? cemâ‘atbaşısı Sariye ve Yanbolu cemâ‘atbaşısı Aslan v. Samon ve Ağrıboz cemâ‘atbaşısı Yako ve Morova cemâ‘atbaşısı Mosi ve Haman cemâ‘atbaşısı Yasef ve Yanbo cemâ‘atbaşısı Abraham ve Mosi nâm yahudiler li ecli’l-ihbâr meclis-i şer‘a hâzırûn olup istihbâr olunduklarında merkūmûn yahudilerin her biri mezbûr Harun’un her vechile hüsn-i hâlini inhâ edip ve mezbûr Aslan müflis ve hîlekâr olup mezbûrun kethüdâlık umûrunda olan ef‘âl ve akvâlinde hîle ve hiyânetden tehâşîsi yoktur deyû her biri haber vermeleriyle vâki‘ hâl hıfzan li’l-makāl ketb olundu. Fi’[l-yevmi’]s-sâlis aşer min şehri Recebi’l-mürecceb li sene seb‘a ve tis‘în ve elf.

Şuhûdü’l-hâl: Mustafa Çelebi Kethüdâ-yı muhzırân, İbrahim Çelebi b. Ahmed, el-Hâc Mustafa b. Tevekkül, Abdi Çelebi b. ( ) Ser-bölük, Ebûbekir ve gayruhüm.

(BAB46 - cilt: 19, sayfa: 338 - Hüküm no: 372 - Orijinal metin no: [58b-3])﻿

﻿

﻿

373. Hüküm

Ayşe Hatun bt. Mehmed’in Hasan Ağa b. Ali’den muhâlaa yoluyla boşanması

Husûs-ı âti’l-beyânın mahallinde ketb u tahrîri iltimâs olunmağın kıbel-i şer‘den Mehmed Efendi b. İbrahim irsâl olunup ol dahi mahmiye-i İstanbul’da Yarhisarî Mustafa Efendi mahallesinde sâkine fahrü’l-muhadderât Ayşe Hâtun bt. Mehmed’in menziline varıp zeyl-i kitâbda muharrerü’l-esâmî olan udûl-i müslimîn huzûrunda akd-i meclis-i şer‘-i kavîm ettikde, mezbûre Ayşe Hâtun zâtını ma‘rifet-i şer‘iyye ile ârifân imâm Abdülbâkī Efendi b. Ahmed ve Müezzin Mehmed Halîfe b. Receb ta‘rîfleriyle mu‘arrefe oldukdan sonra meclis-i ma‘kūd-ı mezbûrda, zevc-i dâhili işbu bâ‘isü’l-vesîka Hasan Ağa b. Ali mahzarında ikrâr ve takrîr-i kelâm edip mezbûr Hasan Ağa zevcim olup beynimizde hüsn-i zindegânîmiz olmamağla zimmetinde mütekarrir ve ma‘kūdun-aleyh olan otuz bin akçe mehr-i müeccelim ve nafaka-i iddet-i ma‘lûmem üzerlerine ve me’ûnet-i süknâm dahi kendi üzerime olmak üzre zevcim mezbûr Hasan Ağa ile muhâla‘a-i sahîha-i şer‘iyye ile muhâla‘a edip ol dahi hul‘-ı mezbûru kabûl ettiğinden sonra hukūk-ı zevciyyete ve bi’l-vekâle târih-i kitâba gelince beynimizde cârî olan hukūk-ı ma‘lûme ve mechûleye müte‘allik cemî‘ da‘vâdan mezbûr Hasan Ağa’yı ibrâ-i âmm-ı kātı‘ü’n-nizâ‘la ibrâ ve iskāt eyledim dedikde gıbbe’t-tasdîki’ş-şer‘î vâki‘ hâli merkūm Mehmed Efendi mahallinde tahrîr edip ba‘dehû ma‘an irsâl olunan Mustafa b. Ahmed ve Mehmed b. Ali ile meclis-i şer‘a gelip alâ vukū‘ihî inhâ ve takrîr etmeğin mâ vaka‘a bi’t-taleb ketb olundu. Fi’l-yevmi’s-sâlis min Şa‘bâni’l-mu‘azzam li sene seb‘a ve tis‘în ve elf.

Şuhûdü’l-hâl: Ali Çavuş b. Mehmed, İbrahim Beşe b. Mehmed, Ahmed b. Abdullah, Mustafa b. Ahmed ekmekçi, İsmail b. Abdullah.

(BAB46 - cilt: 19, sayfa: 339 - Hüküm no: 373 - Orijinal metin no: [59a-1])﻿

﻿

﻿

374. Hüküm

Mehmed Ağa b. Abdullah’ın kalan borcunu erteletmesi

Mahmiye-i İstanbul’da Molla Gürânî mahallesinde sâkin Mehmed Ağa b. Abdullah nâm kimesne meclis-i şer‘-i şerîf-i enverde yine mahmiye-i mezbûrede Şehremîni mahallesinde sâkin iken bundan akdem vefât eden Süleyman Bey b. Ömer’in vasiyy-i muhtârı olan işbu bâ‘isü’l-kitâb Musa Ağa b. Mehmed mahzarında ikrâr ve takrîr-i kelâm edip müteveffâ-yı mezbûr Süleyman Bey’e cihet-i karz-ı şer‘îden yedinde olan memhûr temessüküm nâtık olduğu üzre iki yüz altmış beş guruş deynim olup meblağ-ı mezbûrun yüz elli guruşunu hayâtında kendiye edâ ve teslîm ve dokuz guruşunu dahi vasiyy-i mezbûr Musa Ağa’ya teslîm edip ol dahi ahz u kabz eylediğinden sonra meblağ-ı bâkī-i mezbûr yüz guruşu vasiyy-i mezbûr Musa Ağa’ya hâlâ edâya iktidârım olmayıp te’cîle tâlib olduğumda, ol dahi târih-i kitâbdan otuz bir gün tamâmına değin edâ ve teslîm etmek üzre te’cîl eyledi dedikde gıbbe’t-tasdîki’ş-şer‘î mâ hüve’l-vâki‘ bi’t-taleb ketb olundu. Fi’l-yevmi’s-sânî min şehri Şa‘bâni’l-mu‘azzam li sene seb‘a ve tis‘în ve elf.

Şuhûdü’l-hâl: Çukadâr Ahmed Beşe b. Abdullah, İsmail Çelebi ser-bölük, Ali b. Hasan, İbrahim Efendi b. Hüseyin, İbrahim Çelebi b. Ahmed, el-Hâc Mustafa b. Tevekkül, Mehmed Efendi b. Ahmed el-Kâtib ve gayruhüm.

(BAB46 - cilt: 19, sayfa: 340 - Hüküm no: 374 - Orijinal metin no: [59a-2])﻿

﻿

﻿

375. Hüküm

İstanbul’daki nalçacıların vakfiyesi ve mütevelli tayini

Min mümzâtihî Elhamdü lillâhi’l-vâkıfi alâ külli hâl el-muttali‘i alâ mâ hâl fi’l-bâl âlimi’l-gaybi ve’ş-şehâdeti’l-kebîri’l-müte‘âl ve’s-salâtü ve’s-selâmü alâ seyyidinâ Muhammedini’l-meb‘ûs bi kemâli’l-hısâl ve alâ âlihî ve ashâbihî hayri’l-ashâb ve’l-âl ammâ ba‘d işbu kitâb-ı sıhhat-nisâbın tahrîr ve inşâsına bâ‘is ve bâdî oldur ki Dârü’l-hilâfeti’l-aliyye Kostantıniyye el-mahmiyye’de vâki‘ na‘lçacı tâifesinden hisseye mutasarrıf olan üstâdlardan Mehmed Çelebi b. el-Hâc Ahmed ve Mustafa Ağa b. Yusuf ve el-Hâc Mustafa b. Hasan ve Çalık Mehmed Çelebi b. Osman ve Müezzin Mehmed Çelebi b. Hüseyin ve Horhorlu Mehmed Beşe b. Bâli ve Kıbrıslı Ahmed Çelebi b. Ahmed ve Darbhâneli Mustafa b. Ramazan ve üstâd Yusuf b. Abdullah ve Zeyrekli üstâd Ali b. Abdülkādir ve Ali Bey ve Kara Mehmed b. Yusuf ve Aşçı Hüseyin Çelebi b. İsmail ve Kırkçeşmeli Mustafa b. Şaban ve üstâd İbrahim b. Abdullah ve üstâd Fazlullah b. Ahmed ve mu‘allim Mehmed Efendi b. Abdi ve Seyyid Mehmed Bey ve üstâd Süleyman b. Derviş ve Hasan Beşe b. Abdullah nâm kimesneler meclis-i şer‘-i şerîf-i şâmihü’l-imâd ve mahfil-i dîn-i münîf ve râsihu’l-evtâdda ve vakf-ı âti’z-zikre mütevellî nasb ve ta‘yîn olunan Mustafa Ağa b. Yusuf mahzarında her biri ikrâr-ı sahîh-i şer‘î ve i‘tirâf-ı sarîh-i mer‘î kılıp etyab-ı mâl ve ahsen-i menâlimizden her birimiz beşer guruş olmak üzre cem‘an yüz beş guruş ifrâz edip hasbeten lillâhi’s-Samed vakf-ı sahîh-i müebbed ve haps-i sarîh-i muhalled ile vakf ve haps edip şöyle ta‘yîn-i şurût ve tebyîn-i mesârif ve kuyûd eyledik ki meblağ-ı mezbûr şurût-ı âtiyemiz üzre vakf ve şart olunan Mehmed Çelebi vakfı olan yüz guruş ve Hasan Halîfe vakfı olan elli beş guruş ve es-Seyyid Mustafa vakfı olan yirmi guruş ve Kıbrıslı el-Hâc Ahmed vakfı olan on guruş ile ma‘an yed-i mütevellî ve senede her onu on bir buçuk hesâbı üzre rehn-i kavî ve kefîl-i melî veyâhud ikisinden biri ile istirbâh ve [istiğlâl] olunup bi fazlillâhi’l-meliki’l-müte‘âl hâsıla olan rey‘ ve galleden senede altı hatm-i şerîf tilâvet olunup tâlîsine yevmî nîm akçeden senede seksen akçe verile ve eczâ-i şerîfden birinin sevâbı mezbûr es-Seyyid Mehmed ve birinin sevâbı mezbûr Hasan Halîfe ve birinin sevâbı es-Seyyid Mustafa ve birinin sevâbı mezkûr Kıbrıslı el-Hâc Ahmed’in rûhlarına ve ikisinin sevâbı anlardan mâ‘adâmızın rûhumuza ihdâ oluna ve mârrü’z-zikr eczâ-i şerîfeden üçünün tilâveti Hasan Çelebi b. Osman ve üçünün tilâveti Mehmed Çelebi b. Hüseyin’e meşrûta ola ve mârrü’z-zikr eczâ-i şerîfeden iki hatm-i şerîf îd-i fıtr ta‘âmında ve iki hatm-i şerîf îd-i edhâ ta‘âmında ve iki hatm-i şerîf vakf ta‘âmı cem‘iyyetinde itmâm ve hayır du‘â oluna ve senede iki yüz kırk akçe Avratpazarı’nda vaz‘ olunan musluk âbkeşine vazîfe ve senede kırk akçe musluk meremmâtına ve senede yüz akçe vakf olan evânî-i nühâsiyye kalayına ve yüz elli akçe harc-ı muhâsebe ve senevî ikişer bin akçe teferrüclerde tabh-ı ta‘âm mesârifine harc oluna ve kezâlik senede dokuz yüz akçe vazîfe-i tevliyyet olup tevliyyeti mezkûr hayâtda oldukça mezbûr Mustafa Ağa’ya ba‘dehû Mehmed Çelebi b. el-Hâc Ahmed’e ba‘dehû du‘âcı ve ehl-i hayr ve sâir ihtiyâr üstâdların re’yleri üzre tevliyyeti mezkûre hizmetini kemâ yenbağī edâ[ya] kādir bir mütedeyyin ve bir perhizkâr kimesne ta‘yîn oluna ve üstâdlarımızdan el-Hâc Ebûbekir ve Hasan b. Yusuf ve üstâd Hüseyin b. Hasan ve üstâd Abdünnebi b. Süleyman ve Mustafa Çelebi b. Ali ve Mehmed b. Ahmed ve üstâd Mustafa b. Süleyman ve üstâd Mustafa b. Mahmud ve Şâhin Abdullah ve Mustafa b. Mahmud ve Mustafa b. Musa ve İbrahim b. Mehmed ve Ali b. Hüseyin ve üstâd Ömer b. Abdullah ve üstâd Abdi b. Ali vakf-ı mezkûra hasbî nâzır ola ve mesârif-i mezkûreden fazlası asl-ı mâla zam ve istirbâh olunup ta‘âm tabhına vefâ etmemek olursa ol zamânda mesârif-i mezkûreye sar[f] oluna ve şühûr ve kürûr-ı a‘vâm ve dühûruyla şerâit-i mezkûreye ri‘âyet müte‘azzire olursa mutlaka vakf-ı fukarâ-i ehl-i îmân ola deyû meblağ-ı mezbûru mütevellî-i mezbûr Mustafa Ağa’ya teslîm ol dahi tesellüm ve kabz ve sâir mütevellîlerin evkāfında olan tasarrufları gibi tasarruf eyledi dediklerinde gıbbe’t-tasdîki’ş-şer‘î ve’t-tahkīki’l-mer‘î mezbûrûn semt-i vifâkdan cânib-i şikāka âzim ve her biri husûmet ve nizâ‘a câzim olup vakf-ı nukūd inde’l-eimmeti’s-selâse en-nehârîr mefkūd olduğundan mâ‘adâ vâkıf menâfi‘-i vakfını nefsine şart eylese âlim-i rabbânî İmâm Muhammed b. Hasan eş-Şeybânî kātında mubtıl-ı vakf olmağın vakf-ı mezbûrdan rücû‘ eylediği mârrü’z-zikr meblağları mülkümüze istirdâd ettiririz dediklerinde mütevellî-i mezbûr cevâb-ı bâ savâba mütesaddî olup eğerçi hâl bâlâda şerh ve beyân olunan üzredir, lâkin hazret-i İmâm Züfer -aleyhi’r-rahmetü’l-meliki’l-ekber-’den İmâm Ensârî rivâyeti üzre sahîh olmağın ana binâen meblağ-ı mezbûru teslîm etmem deyû imtinâ‘ ve husûmet ve nizâ‘ edip sadr-ı kitâb-ı sıhhat-nisâba ünvân-tırâz-ı tevkī‘ ve tescîl olan hâkim-i hasm-ı ma‘delet-perver-i huzûr-ı âlîlerinde terâfu‘ân olduklarında hâkim-i müşârün-ileyh -esbağallâhu te‘âlâ ni‘metehû aleyh-hazretleri tarafeynin kelâmında fikr-i dakīkden sonra sıhhat-i vakf-ı nukūda hükm-i şer‘î ettiğinden sonra mezkûrûn semt-i âhardan rücû‘ edip eğerçi hükm-i mezbûr ile vakfa sıhhat hâsıla oldu lâkin inde İmâmi’l-A‘zam sıhhat-i vakf müstelzim-i lüzûm olmamağın vakf-ı mezbûrdan rücû‘ eyledik deyicek mütevellî-i mezbûr tekrâr cevâb verip eğerçi imâm-ı mûmâ-ileyh kātında hâl vech-i muharrer üzredir [60a] lâkin İmâm Ebû Yusuf hazretleri kātında şart-ı mezkûr mesârifda olursa sıhhat-i vakf müstelzim-i lüzûmdur ana binâen red ve teslîmden imtinâ‘ edip tekrâr mürâfa‘a olduklarında ol güher (…?) gencîne-i ahkâm ve faysalda isbât-ı? kazâyâ-yı enâm dahi emâil-i? fikr-i dakīkden sonra vakfın i‘tibârı mi‘yâr-ı tahrîrlerinde evvelen bi’l-ihtiyâr olmağla ilm-i kâmilleri muhît-i mesâil-i hilâf ve şâmil-i mevâzi‘-i ihtilâf olmağın lüzûm-ı vakfa dahi hüküm buyurup fîmâ ba‘d vakf-ı mezbûr sahîh ve lâzım oldu, cerâ zâlike ve hurrire fî evâili Recebi’l-ferd li sene seb‘a ve tis‘în ve elf.

Şuhûdü’l-hâl: Mustafa Çelebi b. el-Hâc Ahmed, el-Hâc Mustafa b. Tevekkül, İbrahim Çelebi b. Ahmed, Mehmed Efendi b. Mustafa, Ebûbekir Efendi b. Abdi, el-Hâc Abdullah b. Mahmud ve gayruhüm.

(BAB46 - cilt: 19, sayfa: 340 - Hüküm no: 375 - Orijinal metin no: [59b-1])﻿

﻿

﻿

376. Hüküm

Hatice bt. Ali için kayıp kocası üzerine nafaka takdiri

Mahmiye-i İstanbul’da el-Hâc Muhyiddin mahallesi sâkinelerinden olup zâtı ma‘rifet-i şer‘iyye ile ârifân Ahmed Çelebi b. Mustafa ve Bayram b. Şaban nâm kimesneler ta‘rîfleriyle mu‘arrefe olan Hatice bt. Ali nâm hâtun meclis-i şer‘-i şerîfde takrîr-i kelâm edip zevcim gāib ani’l-meclis Abdülbâkī b. Abdullah nâm kimesne târih-i kitâbdan üç ay mukaddem beni bilâ-nafaka bırakıp âhar diyâra gidip kimesneden havâle ve îsâl dahi etmemekle mezbûr Abdülbâkī üzerine kıbel-i şer‘den kadr-i ma‘rûf nafaka farz ve takdîr olunmak matlûbumdur dedikde gıbbe’t-tasdîki’ş-şer‘î hâkim-i muvakki‘-i sadr-ı kitâb -tûbâ-lehû ve hüsnü me’âb-hazretleri dahi mezbûre Hatice’nin ve kisve ve sâir levâzım-ı zarûriyyesi için kıbel-i şer‘den kadr-i ma‘rûf mezbûr Abdülbâkī üzerine târih-i kitâbdan yevmî altı akçe far[z] ve takdîr edip meblağ-ı mefrûz-ı mezbûru kendiye harc ve sarfa ve lede’l-iktizâ istidâneye ve inde’z-zafer mezbûr Abdülbâkī üzerine rücû‘a mezbûre Hatice’[ye] izin verilmeğin mâ vaka‘a bi’t-taleb ketb olundu. Fi’l-yevmi’s-sânî min Şa‘bâni’l-mu‘azzam li sene seb‘a ve tis‘în ve elf.

Şuhûdü’l-hâl: Mustafa Çelebi b. Veli, Ahmed Çelebi b. Hamza, Hasan b. Abdullah, el-Hâc Mustafa b. Tevekkül, İbrahim Çelebi b. Ahmed ve gayruhüm.

(BAB46 - cilt: 19, sayfa: 343 - Hüküm no: 376 - Orijinal metin no: [60a-1])﻿

﻿

﻿

377. Hüküm

Mehmed Çelebi ve Mustafa Çelebi b. Ahmed’in buğday satışından Ali Beşe’de alacaklarının kalmadığı

Mahmiye-i İstanbul’da Âşıkpaşa mahallesi sükkânından Mehmed Çelebi ve Mustafa Çelebi b. Ahmed meclis-i şer‘-i şerîf-i enverde yine mahalle-i mezbûre sükkânından Ali Beşe b. Mehmed mahzarında her biri ikrâr ve takrîr-i kelâm edip bundan akdem yedimizde mülk ve hakkımız olan ma‘lûmü’l-mikdâr buğdayımızı âhara bey‘ ve kabz-ı semene ve semenini bize teslîm merkūm Ali Beşe’yi tarafeynden vekîl edip ol dahi ba‘de’l-kabûl zikr olunan buğday âhara bey‘ ve semenleri elli bin iki yüz akçeye bâliğ ve meblağ-ı mezbûru merkūm Ali Beşe bi’l-vekâle ahz u kabz etmiş idi hâlâ merkūm Ali Beşe meblağ-ı mezbûr elli bin iki yüz akçe ile cihet-i karz-ı şer‘îden zimmetinde hakkımız olan seksen guruş bize edâ ve teslîm biz dahi yedinden bi’t-tamâm ahz u kabz eyledik fîmâ ba‘d meblağayn-i mezbûreynden merkūm Ali Beşe yedinde ve zimmetinde bir akçe ve bir habbe bâkī kalmadı dediklerinde gıbbe’t-tasdîki’ş-şer‘î mâ hüve’l-vâki‘ bi’t-taleb ketb olundu. Fi’l-yevmi’s-sâlis min Şa‘bâni’l-mu‘azzam li sene seb‘a ve tis‘în ve elf.

Şuhûdü’l-hâl: El-Hâc Ali b. Abdullah, el-Hâc Musa b. Hüseyin, Mehmed Çelebi b. İbrahim, Mehmed Çelebi b. Hüseyin, Mustafa b. Ali, Yunus Çelebi b. Haydar.

(BAB46 - cilt: 19, sayfa: 343 - Hüküm no: 377 - Orijinal metin no: [60a-2])﻿

﻿

﻿

378. Hüküm

Manoli v. Tosiri’nin evini Laskari’ye sattığı

Mahmiye-i İstanbul’da Ayvansaray kapısı dâhilinde Koca Mustafa Paşa mahallesinde sâkin Manoli v. Tosiri nâm zimmî meclis-i şer‘-i şerîf-i enverde işbu bâ‘isü’l-vesîka Laskari nâm zimmî muvâcehesinde ikrâr ve i‘tirâf edip silk-i mülkümde münselik olup mahalle-i mezbûrede vâki‘ bir tarafı Kalova mülkü ve bir tarafı müşter[î]-i mezbûr mülkü ve bir tarafı kilise hadîkası ve bir taraf tarîk-i âm ile mahdûd fevkānî iki oda ve tahtânî bir oda ve bir sofa ve bir ahır ve tahtapûş ve matbah ve kenîfi müştemil mülk menzilimi bi cümleti’t-tevâbi‘ ve’l-levâhık mezbûr Laskari’ye iki yüz kırk esedî guruşa tarafeynden îcâb ve kabûlü hâvî bey‘-i bâtt-ı sahîh-i şer‘î ile bey‘ ve temlîk ve teslîm ol dahi iştirâ ve kabûl ve temellük ve tesellüm eyledikden sonra semeni olan meblağ-ı mezbûr iki yüz kırk guruşu yedinden alıp kabz eyledim ba‘de’l-yevm menzili mezbûr mülk-i müşterâsıdır keyfe mâ yeşâ mutasarrıf olsun dedikde gıbbe’t-tasdîki’ş-şer‘î mâ vaka‘a bi’t-taleb ketb olundu. Fî gurreti Şa‘bâni’l-mu‘azzam li sene seb‘a ve tis‘în ve elf.

Şuhûdü’l-hâl: Hâfız İsmail Efendi b. Mehmed el-İmâm, Müezzin Ahmed Halîfe b. Abdurrahman, Mehmed Bey b. el-Hâc Mustafa, Hâfız Mehmed Halîfe b. Musli el-Muvakkit, Halil Bey b. Ahmed, Papa Londari v. Yorgi, Papa Dimitri v. Romanos, Papa Yano v. Todoş.

(BAB46 - cilt: 19, sayfa: 344 - Hüküm no: 378 - Orijinal metin no: [60a-3])﻿

﻿

﻿

379. Hüküm

Seyyid Ahmed Efendi Vakfı’na ait evin tasarruf hakkının İbrahim Çelebi’ye devredilmesi

Mahrûse-i Galata müzâfâtından kasaba-i Fındıklı mahallâtından Perizat Hâtun mahallesinde sâkin Hasan b. Abdullah nâm kimesne tarafından husûs-ı âti’l-beyâna vekîl olduğu mahalle-i mezbûr sükkânından es-Seyyid Ali Çelebi b. es-Seyyid Mehmed ve el-Hâc Mehmed b. Abdullah nâm kimesneler şehâdetleriyle şer‘an sâbit olan Mehmed Beşe b. Ömer nâm kimesne ile müvekkili mezbûr Hasan’ın zevce-i menkûhası Kâtibe bt. Abdullah nâm hâtun meclis-i şer‘-i şerîf-i enverde mahalle-i mezbûre ahâlîsinden bâ‘isü hâze’l-kitâb İbrahim Çelebi b. Abdullah tarafından ikrâr-ı âti’z-zikri tasdîke vekîl olduğu şâhidân-ı mezbûrân es-Seyyid Ali Çelebi b. es-Seyyid Mehmed ve el-Hâc Mehmed b. Abdullah şehâdetleriyle şer‘an sâbit olan el-Hâc Osman b. İlyas nâm kimesne mahzarında her biri bi’l-asâle ve bi’l-vekâle ikrâr-ı tâm ve takrîr-i kelâm edip merhûm Seyyid Ahmed Efendi vakfından olup mahalle-i mezbûrede vâki‘ bir tarafdan dahi yine vakf-ı mezbûrdan olup el-Hâc Ramazan tasarrufunda olan vakf menzil ve bir tarafdan dahi yine vakf-ı mezbûrdan olup Saraylı Sâliha Hâtun tasarrufunda olan menzil ve bir tarafdan dahi tarîk-i hâs ve bir tarafdan tarîk-i âm ile mahdûd icâre-i mu‘accele-i ma‘lûme ve yevmî bir akçe icâre-i müeccele ile ale’l-iştirâki’s-seviy taht-ı tasarrufumuzda olup bir bâb fevkānî ve bir bâb tahtânî odaları ve havlu ve kenîfi müştemil menzilimizi cümle tevâbi‘ ve levâhıkı ile mezbûr İbrahim Çelebi’ye doksan esedî guruş bedel mukābelesinde izn-i mütevellî-i vakf-ı mezbûr ile ferâğ ve tefvîz edip ol dahi ber vech-i muharrer tefvîz ve kabûl ve kabz eyledikden sonra bedel-i mezbûru yedinden tamâmen ahz u kabz eyledik ba‘de’l-yevm menzili mahdûd-ı mezkûr merkūm İbrahim Çelebi’nin hakk-ı müfevvezi olmuşdur dedikde gıbbe’t-tasdîki’ş-şer‘î mâ vaka‘a bi’t-taleb ketb olundu. Fi’l-yevmi’s-sâlis min Şa‘bâni’l-mu‘azzam li sene seb‘a ve tis‘în ve elf.

Şuhûdü’l-hâl: Ahmed Çelebi b. Abdullah kāimmakām-ı mütevellî, el-Hâc Osman [b.] İlyas, el-Hâc Mustafa b. Tevekkül, İbrahim Çelebi b. Ahmed ve gayruhüm.

(BAB46 - cilt: 19, sayfa: 344 - Hüküm no: 379 - Orijinal metin no: [60b-1])﻿

﻿

﻿

380. Hüküm

Ekmekçi Mandavak v. Sahak ve ortağının alacak iddiasını ispat etmeleri için süre verilmesi

Mahmiye-i İstanbul’da Edirnekapısı kurbunda sâkin habbâz tâifesinden Mandavak v. Sahak ve şerîki Dimo v. Voka nâm zimmîler meclis-i şer‘-i şerîf-i enverde destgâhdârları olan Riko v. Dimo nâm zimmî muvâcehesinde her biri üzerine da‘vâ ve takrîr-i kelâm edip mezbûr Riko bundan akdem destgâhdârımız olmağla on üç bin dokuz yüz otuz akçelik ekmeğimizi âhara bey‘ ve semeni kendi mesârifine sarfla istihlâk etmişdir hâlâ suâl olunup meblağ-ı mezbûrun alıverilmesi matlûbumuzdur dediklerinde gıbbe’s-suâl mezbûr Riko cevâbında fi’l-hakīka müdde‘iyânın destgâhdârı olmağla on üç bin dokuz yüz otuz akçelik ekmeklerini âhara bey‘ etmiş idim lâkin semen-i mezbûru kabz etmeyip elân zimem-i nâsdadır deyûcek, müdde‘iyân-ı mezbûrân[dan] müdde‘âlarını mübeyyine beyyine taleb olundukda ityân-ı beyyine için istimhâl etmekle mehl-i şer‘î birle imhâl olunmağın mâ hüve’l-vâki‘ bi’t-taleb ketb olundu. Fi’l-yevmi’l-hâmis ve’l-ışrîn min şehri Recebi’l-ferd li sene seb‘a ve tis‘în ve elf.

Şuhûdü’l-hâl: Es-Seyyid Mehmed Efendi b. es-Seyyid İsmail, Ahmed Çelebi [b.] Mehmed, el-Hâc Mustafa [b.] Tevekkül, İbrahim Çelebi b. Ahmed, Ali Çelebi b. Bâli ve gayruhüm.

(BAB46 - cilt: 19, sayfa: 345 - Hüküm no: 380 - Orijinal metin no: [60b-2])﻿

﻿

﻿

381. Hüküm

Saime bt. Mehmed’in Mehmed b. Mustafa’dan muhâlaa yoluyla boşandığı

Mahmiye-i İstanbul’da Ali Paşa-yı Atîk mahallesinde sâkine olup zâtını ma‘rifet-i şer‘iyye ile ârifân olan Mehmed b. Dilaver ve Ahmed b. Abdullah nâm kimesneler ta‘rîfleriyle mu‘arrefe Sâime bt. Mehmed nâm hâtun meclis-i şer‘-i şerîf-i enverde zevc-i dâhili bâ‘isü hâze’l-kitâb Mehmed b. Mustafa mahzarında bi tav‘ihâ ikrâr ve takrîr-i kelâm edip mezbûr Mehmed ile beynimizde hüsn-i zindegânîmiz ol[ma]mağla zimmetinde mütekarrir ve ma‘kūdun-aleyh olan bin sekiz yüz akçe mehr-i müeccelim ve nafaka-i iddet-i mu‘ayyenem üzerlerine ve me’ûnet-i süknâm dahi kendi üzerime olmak üzre mezbûr Mehmed ile muhâla‘a olup ol dahi ber vech-i muharrer hul‘u kabûl eylediğinden sonra hukūk-ı zevciyyete ve gayra müte‘allika âmme-i da‘vâdan her birimiz [âharın] zimmetini ibrâ-i âmm-ı kātı‘ü’n-nizâ‘la ibrâ ve iskāt eyledik dedikde gıbbe’t-tasdîki’ş-şer‘î mâ hüve’l-vâki‘ bi’t-taleb ketb olundu. Fi’l-yevmi’s-sânî min Şa‘bâni’l-mu‘azzam li sene seb‘a ve tis‘în ve elf.

Şuhûdü’l-hâl: Mustafa Efendi b. Durak el-İmâm, Mustafa Çelebi b. Mahmud, Mehmed Çelebi b. el-Hâc Yusuf, Sefer b. İslâm, Mehmed b. Abdullah, İbrahim Çelebi b. Ahmed, Hasan b. Mustafa, Mehmed b. Ahmed.

(BAB46 - cilt: 19, sayfa: 345 - Hüküm no: 381 - Orijinal metin no: [60b-3])﻿

﻿

﻿

382. Hüküm

Fâtıma Hatun bt. Şeyh Süleyman Efendi’nin kocasına 100 kuruş hibe ettiği

Mahmiye-i İstanbul’da Molla Zeyrek mahallesi sâkinelerinden Fâtıma Hâtun bt. eş-Şeyh Süleyman Efendi tarafından husûs-ı âti’l-beyâna vekîl olduğu zâtını ma‘rifet-i şer‘iyye ile ârifân Hâfız İbrahim Efendi b. Mehmed ve Müezzin Mehmed Halîfe b. Abdülmennân şehâdetleriyle şer‘an sâbit olan Sâlih Efendi b. el-Hâc Mehmed meclis-i şer‘-i şerîf-i enverde müvekkile-i mezbûrenin zevci olan işbu bâ‘isü’l-kitâb Mustafa Efendi b. eş-Şeyh Mehmed mahzarında bi’l-vekâle ikrâr-ı tâm ve takrîr-i kelâm edip müvekkile-i mezbûre Fâtıma Hâtun yüz esedî guruşu merkūm Mustafa Efendi’ye hibe-i sahîha-i şer‘iyye ile hibe ve temlîk ve teslîm ol dahi meblağ-ı mezbûr guruşu meclis-i hibede ittihâb ve tesellüm ve kabz eyledi min ba‘d meblağ-ı mezbûr yüz guruş merkūm Mustafa Efendi’nin mülk-i mevhûbudur dedikde gıbbe’t-tasdîki’ş-şer‘î mâ hüve’l-vâki‘ bi’t-taleb ketb olundu. Fi’l-yevmi’r-râbi‘ min Şa‘bâni’l-mu‘azzam li sene seb‘a ve tis‘în ve elf.

Şuhûdü’l-hâl: Ahmed Efendi b. Yahya, Molla Hasan b. Ali, İbrahim Efendi [b.] Receb, Sefer Beşe b. Abdullah, İbrahim Çelebi b. Ahmed ve gayruhüm.

(BAB46 - cilt: 19, sayfa: 346 - Hüküm no: 382 - Orijinal metin no: [61a-1])﻿

﻿

﻿

383. Hüküm

Saliha bt. Derviş için kayıp kocası üzerine nafaka takdiri

Mahmiye-i İstanbul’da Yatağan mahallesinde sâkine olup zâtı ba‘de’t-ta‘rîfi’ş-şer‘î mu‘arrefe olan Sâliha bt. Derviş nâm hâtun meclis-i şer‘-i şerîf-i enverde takrîr-i kelâm ve ta‘bîr ani’l-merâm edip gāib ani’l-meclis Sefer b. Mustafa nâm kimesne zevcim olup dört sene mukaddem beni bilâ-nafaka terk edip âhar diyâra gitmekle nafaka ve kisve ve sâir levâzım-ı mühimmesi için kıbel-i şer‘den zevcim gāib-i mezbûr Sefer üzerine kadr-i ma‘rûf akçe farz ve takdîr olunmak matlûbumdur dedikde hâkim-i muvakki‘-i sadr-ı kitâb -tûbâ-lehû ve hüsnü me’âb-hazretleri dahi ba‘de’t-tahlîfi’ş-şer‘î mezbûre Sâliha’nın nafaka ve kisve ve sâir levâzım-ı mühimmesi için târih-i kitâbdan yevmî altışar akçe farz ve takdîr edip meblağ-ı mezbûru kendi mesârifine harc ve sarfa ve lede’z-zarûre istidâneye ve inde’z-zafer zevci gāib-i mezbûr Sefer üzerine rücû‘a mezbûre Sâliha Hâtun’a izin vermeğin mâ hüve’l-vâki‘ bi’t-taleb ketb olundu. Fi’l-yevmi’s-sâlis min Şa‘bâni’l-mu‘azzam li sene seb‘a ve tis‘în ve elf.

Şuhûdü’l-hâl: El-Hâc Mustafa b. Tevekkül, Ali b. Bâli, İbrahim Çelebi b. Ahmed, Ahmed b. Mehmed, Hasan b. Mehmed.

(BAB46 - cilt: 19, sayfa: 346 - Hüküm no: 383 - Orijinal metin no: [61a-2])﻿

﻿

﻿

384. Hüküm

Ahmed Çelebi b. Mehmed’in Mehmed Ağa b. Şaban’dan alacaklı olduğu

Mahrûse-i Galata’ya tâbi‘ kasaba-i Kasımpaşa’da Tozkoparan mahallesinde sâkin Ahmed Çelebi b. Mehmed meclis-i şer‘-i şerîf-i enverde mahmiye-i İstanbul’da Davudpaşa mahallesinde sâkin Mehmed Ağa b. Şaban mahzarında üzerine da‘vâ ve takrîr-i kelâm edip gāib ani’l-meclis Ayaszâde demekle şehîr Ahmed Ağa zimmetinde cihet-i deyn-i şer‘îden yüz on guruş hakkım olmağla bundan akdem mezbûr Ahmed Ağa meblağ-ı mezbûr yüz on guruş için işbu Mehmed Ağa üzerine üçümüz bir mahalde iken havâle-i sahîha-i şer‘iyye ile havâle eyledikde her birimiz dahi havâle-i mezbûru kabûl etmekle meblağ-ı mezbûr min ciheti’l-havâleti’l-mezbûr merkūm Mehmed Ağa zimmetinde hakkım olmuş idi hâlâ merkūm Mehmed Ağa’ya suâl olunup meblağ-ı mezbûrun alıverilmesi matlûbumdur dedikde gıbbe’s-suâl mezbûr Mehmed Ağa cevâbında kaziyye minvâl-i meşrûh üzre olup meblağ-ı mezbûr yüz on guruşu havâle-i mezbûre cihetinden müdde‘î-i mezbûr[a] vâcibü’l-edâ ve lâzımü’l-kazâ zimmetinde deyni olduğunu ikrâr ve i‘tirâf etmeğin mûcebince meblağ-ı mezbûr yüz on guruşu müdde‘î-i mezbûr Ahmed Çelebi’ye edâ ve teslîme mezbûr Mehmed Ağa’ya tenbîh olunup mâ vaka‘a bi’t-taleb ketb olundu. Fi’l-yevmi’s-sâlis min Şa‘bâni’l-mu‘azzam li sene seb‘a ve tis‘în ve elf.

Şuhûdü’l-hâl: Mehmed b. Ebûbekir, Süleyman b. Abdi, el-Hâc Mustafa b. Tevekkül, Ebûbekir b. Hüseyin, Ali b. Bâli.

(BAB46 - cilt: 19, sayfa: 347 - Hüküm no: 384 - Orijinal metin no: [61a-3])﻿

﻿

﻿

385. Hüküm

Dimitri v. İstemat’ın veraset işleri için Eskopi v. Mosko’yı vekil tayin ettiği

Hâslar kazâsına tâbi‘ Karka nâm karyede sâkin iken bundan akdem hâlik olan İstemat v. Zaharya’nın verâseti sulbî kebîr oğlu Dimitri ile kebîre kızı Maryora ve zevce-i menkûhası Sultana nâm nasrâniyeye münhasıra olduğu şer‘an zâhir ve müte‘ayyin oldukdan sonra mezbûr Dimitri meclis-i şer‘-i şerîf-i enverde işbu bâ‘isü’l-vesîka Eskopi v. Mosko nâm zimmî muvâcehesinde ikrâr ve takrîr-i kelâm edip baba hâlik-i mezbûrun terekesinden bi’l-irsi’ş-şer‘î bana isâbet eden hisse-i şer‘iyyemi tereke-i hâlik-i mezbûra vaz‘-ı yed eden hemşîrem mezbûre Maryora ile zevci Yamandi nâm zimmîden taleb ve da‘vâ ve ahz u kabz ve bana îsâle ve ahz u kabz ve îsâle mütevakkıf olduğu umûrun küllîsine mezbûr Eskopi’yi tarafımdan vekîl ve nâib-i menâb nasb ve ta‘yîn eyledim dedikde ol dahi vekâlet-i mezbûre[yi] kabûl ve hizmeti lâzımesini kemâ yenbağī edâya ta‘ahhüd etmeğin mâ vaka‘a bi’t-taleb ketb olundu. Fi’l-yevmi’l-hâmis min Şa‘bâni’l-mu‘azzam li sene seb‘a ve tis‘în ve elf.

Şuhûdü’l-hâl: İbrahim Çelebi b. Ahmed (…), Mehmed b. Abdullah, Mustafa Çelebi.

(BAB46 - cilt: 19, sayfa: 348 - Hüküm no: 385 - Orijinal metin no: [61a-4])﻿

﻿

﻿

386. Hüküm

Keresteci Serkis v. Şerez’in Hacı Mehmed Efendi b. Hasan’dan alacaklı olduğu

Mahmiye-i İstanbul’da hısnı ebvâbından Ayazmakapısı hâricinde keresteci olan bâ‘isü hâze’l-kitâb Serkis v. Şerez nâm Ermeni meclis-i şer‘-i şerîf-i enverde el-Hâc Mehmed Efendi b. Hasan mahzarında üzerine da‘vâ ve takrîr-i kelâm edip mezbûr el-Hâc Mehmed Efendi zimmetinde yedimden müşterâ ve makbûz beynimizde ma‘lûm kereste bahâsından dört bin üç yüz on üç akçe hakkım olmağla hâlâ suâl olunup meblağ-ı mezbûru bana edâ ve teslîme tenbîh olunmak matlûbumdur dedikde gıbbe’s-suâl mezbûr el-Hâc Mehmed Efendi cevâbında fi’l-hakīka müdde‘î-i mezbûra ber vech-i muharrer cihet-i mezkûreden dört bin üç yüz on üç akçe elân zimmetinde lâzımü’l-edâ deyni olduğunu bi tav‘ihâ ikrâr ve i‘tirâf etmeğin alâ mûcebi i‘tirâf[ihî] meblağ-ı mezbûr dört bin üç yüz on üç akçeyi müdde‘î-i mezbûra edâ ve teslîme tenbîh olunup mâ vaka‘a bi’t-taleb ketb olundu. Fi’[l-yevmi’]s-sânî min Şa‘bâni’l-mu‘azzam li sene seb‘a ve tis‘în ve elf.

Şuhûdü’l-hâl: El-Hâc Ali b. İbrahim, el-Hâc Mustafa b. Tevekkül, Uzun Mehmed b. Şaban, Hasan b. Mehmed ve gayruhüm.

(BAB46 - cilt: 19, sayfa: 348 - Hüküm no: 386 - Orijinal metin no: [61b-1])﻿

﻿

﻿

387. Hüküm

Osman Çavuş b. Mustafa’nın kölesi Mustafa b. Abdullah’ı azat etmesi

Mahmiye-i İstanbul’da Hoca Üveys mahallesinde sâkin Dergâh-ı âlî yeniçerilerinin otuz ikinci sekbânlara mahsûs oda yoldaşlarından Osman Çavuş b. Mustafa meclis-i şer‘-i şerîf-i lâzımü’t-teşrîfde ikrâr-ı tâm ve takrîr-i kelâm edip bana rıkkını mu‘terif olan işbu orta boylu açık kaşlı ala gözlü alnında nişânı olup Abazaviyyü’l-asl Mustafa b. Abdullah nâm abd-i memlûkümü, târih-i kitâbdan dört sene mukaddem hasbeten lillâhi’l-meliki’l-Hallâk malımdan tahrîr ve i‘tâk ve zümre-i ahrâr-ı asliyyîne idrâc ve ilhâk eyledim mevsûf-ı mezbûr Mustafa târih-i mezkûrdan beri sâir ahrâr-ı asliyyîn gibi hür olup üzerinde velâ-i şer‘îden gayrı hakkım bâkī kal[ma]mışdır dedikde mâ hüve’l-vâki‘ bi’t-taleb ketb olundu. Fi’l-yevmi’r-râbi‘ min Şa‘bâni’l-mu‘azzam li sene seb‘a ve tis‘în ve elf.

Şuhûdü’l-hâl: Süleyman Beşe başkollukçu 16 sekbân, Mustafa Beşe Sarr[âc]başı 19 sekbân, el-Hâc Ahmed Beşe Hammâmî, Bekir Çelebi Hammâmî.

(BAB46 - cilt: 19, sayfa: 349 - Hüküm no: 387 - Orijinal metin no: [61b-2])﻿

﻿

﻿

388. Hüküm

Hacı Mehmed b. Receb’in azatlı kölesi Hasan b. Abdullah’a borcunun olmadığı

Mahmiye-i İstanbul’da Hoca Halil Attâr mahallesinde sâkin iken bundan akdem vefât eden merhûm el-Hâc Mehmed b. Receb[‘in] abd-i mu‘takı olan Hasan b. Abdullah nâm müteveffânın zevce-i metrûkesi Gülistan bt. Abdullah meclis-i şer‘-i şerîfde merkūm el-Hâc Mehmed’in sulbî oğlu ve hasren vârisi olmağla terekesine vâzı‘ü’l-yed olan Mustafa nâm kimesne mahzarında üzerine da‘vâ ve takrîr-i kelâm edip zevcem müteveffâ-yı merkūm Hasan hayâtında mu‘takı müteveffâ-yı merkūm el-Hâc Mehmed[‘e] yüz esedî guruş ikrâz ve teslîm merkūm el-Hâc Mehmed dahi iktirâz ve kabz ettiğinden sonra kable’l-edâ mezbûrân el-Hâc Mehmed ve Hasan vefât etmeleriyle hâlâ merkūm Mustafa Çelebi’den suâl olunup meblağ-ı mezbûr yüz guruşdan irsen bana isâbet ve intikāl eden yirmi beş guruş rub‘ hissemi babası müteveffâ-yı mezbûr el-Hâc Mehmed’in terekesinden bana edâya tenbîh olunmak matlûbumdur dedikde gıbbe’s-suâl ve akībe’l-inkâr, müdde‘iye-i mezbûre Gülistan’dan müdde‘âsına muvâfık beyyine taleb olundukda ityân-ı beyyineden izhâr-ı acz edip istihlâf etmeğin fi’l-hakīka babası müteveffâ-yı mezbûr el-Hâc Mehmed hayâtında müteveffâ-yı merkūm Hasan’dan meblağ-ı mezbûr yüz guruşu ber vech-i muharrer ikrâz ve kabz eylediğini bilmeyip ve ol vecihden üzerinde müdde‘iye-i mezbûrenin hakkı olmadığına mezbûr Mustafa’ya yemîn teklîf olundukda ol dahi vefki’l-mes’ûl yemîn billâhi te‘âlâ etmeğin mûcebince müdde‘iye-i mezbûre bilâ-beyyine mu‘ârazadan men‘ olunup mâ hüve’l-vâki‘ bi’t-taleb ketb olundu. Fi’l-yevmi’r-râbi‘ min Recebi’l-ferd li sene seb‘a ve tis‘în ve elf.

Şuhûdü’l-hâl: Mustafa Ağa b. Abdurrahman, el-Hâc Mustafa b. Tevekkül, Ahmed Beşe b. Abdurrahman, İbrahim Çelebi b. Ahmed.

(BAB46 - cilt: 19, sayfa: 349 - Hüküm no: 388 - Orijinal metin no: [61b-3])﻿

﻿

﻿

389. Hüküm

İsmihan bt. Abdülaziz’in Fâtıma bt. Osman’dan alacağı olduğu

Mahmiye-i İstanbul’da Tevkī‘î Cafer Çelebi mahallesinde sâkine İsmihan bt. Abdülaziz nâm hâtun tarafından husûs-ı âti’l-beyâna vekîl olduğu mezbûrenin zâtını ma‘rifet-i şer‘iyye ile ârifân olan mahalle-i mezbûre sükkânından Osman Beşe b. Ahmed ve Selim b. Ebûbekir nâm kimesneler şehâdetleriyle şer‘an sâbit olan Sâliha bt. Receb nâm hâtun meclis-i şer‘-i şerîfde mahmiye-i mezbûrede Karagümrük kurbunda Hatice Sultan mahallesinde sâkine olup zâtını ma‘rifet-i şer‘iyye ile ârifân olan mezbûrân Osman Beşe ve Selim ta‘rîfleri ile mu‘arrefe olan Fâtıma bt. Osman nâm hâtun mahzarında bi’l-vekâle üzerine da‘vâ ve takrîr-i kelâm edip müvekkilem mezbûre İsmihan Hâtun merkūme Fâtıma Hâtun’a yüz yetmiş esedî guruşa bundan akdem Rûsiyyü’l-asl bir re’s bikr câriye-i memlûkesini bey‘ ve teslîm merkūme Fâtıma Hâtun dahi ber vech-i muharrer üzre [62a] iştirâ ve tesellüm ettikden sonra semeni olan meblağ-ı mezbûr yüz yetmiş guruşun beş guruşunu merkūme Fâtıma Hâtun müvekkilem mezbûre İsmihan Hâtun’a def‘ ve teslîm edip zimmetinde yüz altmış beş guruş hakkı bâkī kalmağın hâlâ merkūme Fâtıma Hâtun’a suâl olunup meblağ-ı mezbûr yüz altmış beş guruşun alıverilmesi matlûbumdur dedikde gıbbe’s-suâl merkūme Fâtıma Hâtun cevâbında fi’l-hakīka kaziyye minvâl-i muharrer üzre olup müvekkile-i merkūme İsmihan’a yüz altmış beş guruş vâcibü’l-edâ ve lâzımü’l-kazâ deyni olduğunu tâyi‘an ikrâr ve i‘tirâf etmeğin alâ mûcebi i‘tirâfihî meblağ-ı bâkī-i mezbûr yüz altmış beş guruşunu müvekkile-i merkūme İsmihan Hâtun’a edâ ve teslîm mezbûre Fâtıma Hâtun’a tenbîh olunup mâ vaka‘a bi’t-taleb ketb olundu. Fi’l-yevmi’s-sâlis min Şa‘bâni’l-mu‘azzam li sene seb‘a ve tis‘în ve elf.

Şuhûdü’l-hâl: Mehmed Çavuş b. Ali el-Mübâşir, Mehmed b. [İ]dris Çavuş, Hüseyin b. Mustafa, el-Hâc Mustafa b. Tevekkül, Ebûbekir b. Hüseyin.

(BAB46 - cilt: 19, sayfa: 350 - Hüküm no: 389 - Orijinal metin no: [61b-4])﻿

﻿

﻿

390. Hüküm

Deli Ahmed b. Mustafa’nın İbrahim b. Abd’daki alacağının vârisi tarafından tahsil edildiği

Vilâyet-i Anadolu’da Tosya kasabası mahallâtından Yeni mahalle ahâlîsinden olup bundan akdem Beç seferi avdetinde medîne-i Belgrad’da vefât eden Deli Ahmed b. Mustafa’nın li ebeveyn karındaşı ve hasren vârisi olduğu şer‘an sâbit olan Mustafa nâm kimesne meclis-i şer‘-i şerîfde mahmiye-i İstanbul’da Mi‘mâr Sinan mahallesinde sâkin bâ‘isü hâze’l-kitâb İbrahim b. Abd[ullah] nâm kimesne mahzarında ikrâr ve takrîr-i kelâm edip karındaşı müteveffâ-yı mezbûr Ahmed hayâtında yirmi guruşu mezbûr İbrahim’e edâ ve teslîm ol dahi ber vech-i muharrer istidâne ve kabz ettiğinden sonra meblağ-ı mezbûru kable’l-ahz vefât etmekle meblağ-ı mezbûru, mezbûr İbrahim’den taleb ve da‘vâ eylediğimde ol dahi inkâr etmekle beynimizde nizâ‘-ı küllî vukū‘undan sonra muslihûn tavassut edip da‘vâ-yı mezkûremden altı guruş üzerine mezbûr İbrahim benimle müsâlaha olup ben dahi sulh-i mezbûru kabûl ve bedel-i sulh olan meblağ-ı mezbûr altı guruşu yedinden tamâmen ahz u kabz eylediğimden sonra bâkī on dört guruşa müte‘allika âmme-i da‘vâdan mezbûr İbrahim’in zimmetini ibrâ-i âmm-ı kātı‘ü’n-nizâ‘la ibrâ ve iskāt eyledim dedikde gıbbe’t-tasdîki’ş-şer‘î mâ vaka‘a bi’t-taleb ketb olundu. Fi’l-yevmi’r-râbi‘ min Şa‘bâni’l-mu‘azzam li sene seb‘a ve tis‘în ve elf.

Şuhûdü’l-hâl: Ömer Çelebi b. Osman, Receb Beşe b. Mustafa, Seydî Beşe b. Himmet, Kara Mehmed Beşe b. Himmet, Solak Mehmed Çelebi b. Abdi ve gayruhüm.

(BAB46 - cilt: 19, sayfa: 350 - Hüküm no: 390 - Orijinal metin no: [62a-1])﻿

﻿

﻿

391. Hüküm

Fâtıma bt. Solak Mehmed Çelebi’nin câriyesi Mülâyim bt. Abdullah’ı azat etmesi

Mahmiye-i İstanbul’da Hoca Üveys mahallesinde sâkine Fâtıma bt. Solak Mehmed Çelebi nâm hâtunun zevci ve tarafından husûs-ı âti’l-beyâna vekîl olduğu zât-ı mezbûru ma‘rifet-i şer‘iyye ile ârifân hammâmîler kethüdâsı Ahmed Ağa b. Mehmed ve Sâlih Çelebi b. Mahmud şehâdetleriyle şer‘an sâbit olan Osman Çavuş b. Mustafa meclis-i şer‘-i şerîf-i enverde bi’l-vekâle ikrâr-ı tâm ve takrîr-i kelâm edip müvekkile-i merkūme Fâtıma Hâtun kendiye rıkkını mu‘terife olan orta boylu açık kaşlı kara gözlü Rûsiyyetü’l-asl Mülâyim bt. Abdullah nâm câriye-i memlûkesini hasbeten lillâhi’l-meliki’l-Hallâk ve taleben li merzâti’l-kerîmi’r-Rezzâk malından tahrîr ve i‘tâk ve zümre-i harâir-i asliyyâta idrâc ve ilhâk eyledi ba‘de’l-yevm mevsûfe-i mezbûre Mülâyim sâir harâir-i asliyyât gibi hürre olup üzerinde velâ-i şer‘îden gayrı hakkı bâkī kal[ma]mışdır dedikde mâ hüve’l-vâki‘ bi’t-taleb ve’l-ibtigā ketb olundu. Fi’l-yevmi’r-râbi‘ min Şa‘bâni’l-mu‘azzam li sene seb‘a ve tis‘în ve elf.

Şuhûdü’l-hâl: Süleyman Beşe sekbân 16, sarrâcbaşı Mustafa Beşe sekbân 19, Musa Odabaşı sekbân 13, Mustafa Beşe b. ( ), Ali Beşe sekbân 13.

(BAB46 - cilt: 19, sayfa: 351 - Hüküm no: 391 - Orijinal metin no: [62a-2])﻿

﻿

﻿

392. Hüküm

Fâtıma bt. Dilaver’in evini Hamza Çavuş Vakfı’na bey‘ bi’l-istiğlâl yoluyla sattığı

Mahmiye-i İstanbul’da Sancakdar Hayreddin mahallesinde sâkine olup zâtını ma‘rifet-i şer‘iyye ile ârifân Mehmed Efendi b. el-Hâc Receb ve İbrahim b. Şaban nâm kimesneler ta‘rîfleriyle mu‘arrefe olan Fâtıma bt. Dilaver meclis-i şer‘-i şerîf-i enverde merhûm Hamza Çavuş nâm sâhibü’l-hayrın nukūd-ı mevkūfesine bi’l-fi‘l mütevellî olan işbu bâ‘isü’l-kitâb Abdullah Efendi b. Mehmed Efendi tarafından husûs-ı âti’l-beyâna vekîl olup bimâ hüve nehci’s-sübût şer‘an vekâleti sâbit olan Ahmed Efendi b. Mustafa mahzarında ikrâr ve takrîr-i kelâm edip akd-i âtî sudûruna değin silk-i mülkümde münselik olup mahalle-i mezbûrda vâki‘ bir tarafdan Hasan Beşe mülkü ve bir tarafdan mahalle-i mezbûr imâmına meşrût[a] vakıf menzili ve bir tarafdan Hüseyin mülkü ve bir tarafdan tarîk-i âm ile mahdûd bir beyt-i ulvî ve bir sofa-i ulviyye ve bir beyt-i süflâ ve bir ahır ve kenîf ve bir zîr-i zemîn ve bir su kuyusunu müştemil menzilimi bi cümleti’t-tevâbi‘ ve’l-levâhık [62b] ile vekîl-i mezbûr Ahmed Efendi’ye bi tarîki’l-istiğlâl altmış kıt‘a esedî guruşa bey‘ ve teslîm ol dahi bi’l-vekâle iştirâ ve kabûl ve teslîm eylediğinden sonra vekîl-i mezbûr Ahmed Efendi menzili mahdûd-ı mezkûru gıbbe’t-tahliyyeti’ş-şer‘iyye ve’t-tekābuzi’l-mer‘î târih-i kitâbdan bir sene tamâmına değin dokuz guruşa bana îcâr ve teslîm ben dahi istîcâr ve tesellüm ve kabûl eyledim dedikde gıbbe’t-tasdîki’ş-şer‘î yine mahalle-i mezbûrda sâkin Ahmed Çelebi b. Mehmed nâm kimesne asl-ı mâl-ı vakf-ı mezbûr altmış guruş ile ücret-i lâzımeyi emr ve kabûlü hâvî kefâlet-i sahîha-i şer‘iyye ile kefîl olup ve kefîl-i mezbûr Ahmed Çelebi’nin dahi nefsine ve hîn-i mütâlebede meclis-i şer‘a ihzâr mahmiye-i mezbûrda Sulu Manastır mahallesinde sâkin Hürmüz v. Asvador nâm zimmî kefîl olmağın mâ hüve’l-vâki‘ bi’t-taleb ketb olundu. Fi’l-yevmi’s-sâlis min şehri Şa‘bâni’l-mu‘azzam li sene seb‘a ve tis‘în ve elf.

Şuhûdü’l-hâl: Eyyûb Çavuş Ağa, İbrahim b. Sinan, Mehmed Efendi [b.] el-Hâc Receb, Çavuşzâde el-Muhzır ve gayruhüm.

(BAB46 - cilt: 19, sayfa: 352 - Hüküm no: 392 - Orijinal metin no: [62a-3])﻿

﻿

﻿

393. Hüküm

Ayşe Sultan Vakfı’na ait dükkânın tasarruf hakkında Emetullah ile Süleyman ve Hüseyin’in sulh oldukları

Mahmiye-i İstanbul’da Soğan Ağa mahallesinde sâkine Emetullah bt. Mustafa nâm hâtun zâtını ma‘rifet-i şer‘iyye ile ârifân olan dâmâdı es-Seyyid Nuh Çelebi b. Hasan ve Hüseyin Çavuş b. Abdullah ta‘rîfleriyle mu‘arrefe oldukdan sonra meclis-i şer‘-i şerîf-i enverde işbu bâ‘isü’l-kitâb Süleyman Çelebi b. ( ) ve Hüseyin Halîfe b. Halil nâm kimesneler muvâcehelerinde bi tav‘ihâ ikrâr-ı tâm ve takrîr-i kelâm edip Dârü’s-sa‘âdeti’s-seniyye ağası hazretlerinin sâye-i nezâretlerinde olan evkāfdan merhûme Ayşe Sultan vakfından Okçularbaşı’nda Sebîlhâne kurbunda vâki‘ lede’l-ahâlî ve’l-cîrân ma‘lûmü’l-hudûd bir bâb dükkân icâreteyni ma‘lûmeteyn ile babam Mustafa ve li ebeveyn er karındaşı Ahmed’in tasarrufunda olup babam mezbûr fevt oldukda dükkân-ı mezkûrda hissesi olan şâyi‘i benim ile li ebeveyn er karındaşım İbrahim’e intikāl etmekle dükkân-ı mezbûrun rub‘u benim hakkım iken mezbûrân Süleyman ve Hüseyin benim hisseme bi gayri hakkın vaz‘-ı yed ederler deyû da‘vâ anlar dahi fi’l-hakīka mârrü’z-zikr dükkânın nısfı benim ile karındaşım mezbûr İbrahim’in tasarrufumuzda olup lâkin her birimiz hissemizi dükkân-ı mezbûrun nısf-ı âharına mutasarrıf olan mezbûr Ahmed[‘e] ma‘rifet-i mütevellî ile ba‘de’l-ferâğ, dükkân-ı mezkûrûn mecmû‘u merkūm Ahmed’in hakk-ı müfevvezi olduğundan sonra mezbûr Ahmed dükkân-ı mezbûrun mecmû‘unu bâ izn-i mütevellî kendilere ferâğ anlar dahi alâ iştirâki’s-seviy tefevvüz ve kabûl ve ol vechile dükkân-ı mezbûrun kendilerin hakk-ı tefevvüzü olmak üzre def‘a mütesaddî olmuşlar idi el-hâletü hâzihî mezbûrân Süleyman Çelebi ve Hüseyin Halîfe ile beynimizde muslihûn tavassut edip kırk iki guruş üzerine beynimizde akd-i müsâlaha olundukda ben dahi sulh-i mezbûru kabûl ve bedel-i sulh olan meblağ-ı mezbûr kırk iki guruşu yedlerinden alıp kabz edip dükkân-ı mezbûrdan hisseme müte‘allika âmme-i de‘âvî ve muhâsamât ve eymân ve mütâlebâtdan mezbûrân Süleyman Çelebi ve Hüseyin Halîfe’yi ibrâ-i âmm-ı kātı‘ü’n-nizâ‘la ibrâ ve iskāt eyledim ba‘de’l-yevm mezbûrân ile vechen mine’l-vücûh ve sebeben mine’l-esbâb da‘vâ ve nizâ‘ım kalmadı dedi[kde] gıbbe’t-tasdîki’ş-şer‘î mâ hüve’l-vâki‘ bi’t-taleb ketb olundu. Fi’l-yevmi’l-hâmis ve’l-ışrîn min Recebi’l-ferd li sene seb‘a ve tis‘în ve elf.

Şuhûdü’l-hâl: Ahmed Efendi b. Veli, Ömer Beşe b. Halil, el-Hâc Hüseyin b. Hasan, Mehmed b. İsmail, İbrahim Çelebi b. Yusuf.

(BAB46 - cilt: 19, sayfa: 352 - Hüküm no: 393 - Orijinal metin no: [62b-1])﻿

﻿

﻿

394. Hüküm

Müstakim bt. Abdullah’ın evini Ahmed Efendi b. İlyas’a sattığı

Mahmiye-i İstanbul’da Mi‘mâr Sinan mahallesinde sâkine olup Ali Beşe b. Abdullah’ın mu‘takası olan Müstakīm bt. Abdullah nâm hâtun tarafından husûs-ı âti’l-beyâna vekîl olduğu zâtını ma‘rifet-i şer‘iyye ile ârifân Hüseyin Beşe b. Hasan ve Mustafa Beşe b. Sefer şehâdetleriyle şer‘an sâbit olan Mehmed Çelebi b. Sefer meclis-i şer‘-i hatîrde işbu bâ‘isü’l-vesîka fi’l-kazâ Ahmed Efendi b. İlyas mahzarında bi’l-vekâle ikrâr ve takrîr-i kelâm edip akd-i âtî sudûruna değin müvekkilem mezkûre Müstakīm’in yedimde mülkü olup mahalle-i mezbûrda vâki‘ bir tarafı el-Hâc Hüseyin b. Abdülmennân mülküne ve bir tarafı Muharrem Efendi’ye meşrûta menzile ve bir tarafı Fâtıma bt. Ramazan mülküne ve bir tarafı tarîk-i hâssa müntehî fevkānî iki bâb oda ve bir sofa ve tahtânî bir bâb oda ve bi’r-i mâ ve havluyu müştemil mülk menzilini, bi cümleti’t-tevâbi‘ ve’l-levâhık tarafeynden îcâb ve kabûlü hâvî bey‘-i kat‘î ile merkūm Ahmed Efendi’ye yirmi sekiz bin akçeye bey‘ ve teslîm ol dahi iştirâ ve kabûl ve tesellüm eyledikden sonra semeni olan meblağ-ı mezbûr yirmi sekiz bin akçeyi yedinden tamâmen kabz ve tesellüm eyledi ba‘de’l-yevm menzili mahdûd-ı mezkûr mezbûr Ahmed Efendi’nin mülk-i müşterâsı olmuşdur keyfe mâ yeşâ ve yahtâr mutasarrıf olsun dedikde gıbbe’t-tasdîk mâ hüve’l-vâki‘ bi’t-taleb ketb olundu. Fi’l-yevmi’r-râbi‘ min Şa‘bâni’l-mu‘azzam li sene seb‘a ve tis‘în ve elf. [63a]

Şuhûdü’l-hâl: Mehmed Efendi b. Abdurrahman, Ahmed Halîfe b. Receb.

(BAB46 - cilt: 19, sayfa: 353 - Hüküm no: 394 - Orijinal metin no: [62b-2])﻿

﻿

﻿

395. Hüküm

Nakkaş Musa Bey vakıf menzili mütevelliliğine Mustafa Çelebi b. Mehmed’in tayin edildiği

Mahmiye-i İstanbul’da Nahılbend mahallesinde vâki‘ merhûm nakkāş Musa Bey nâm sâhibü’l-hayr[ın] vakf eylediği menzilin mütevellîsi olan Mehmed fevt olup yeri hâlî ve hizmeti mu‘attal kalmağın işbu râfi‘ü’l-kitâb Mustafa Çelebi b. Mehmed nâm kimesne müstakīm ve her vech[ile] tevliyyet uhdesinden gelmeğe kādir olduğu zeyl-i kitâb-ı müstetâbda mastûrü’l-esâmî olan müslimîn ihbârlarıyla mezbûr Mustafa Çelebi menzili mezbûra hasbî mütevellî nasb ve ta‘yîn olundukda ol dahi tevliyyeti mezbûreyi kabûl ve merâsimini kemâ yenbağī edâ etmeyi ta‘ahhüd etmeğin işbu vesîka-i enîka ketb ve imlâ ve yedine vaz‘ olundu. Fi’l-yevmi’s-sâmin ve’l-ışrîn min şehri Recebi’l-ferd li sene seb‘a ve tis‘în ve elf.

Şuhûdü’l-hâl: Mehmed Efendi b. Sefer, Mustafa Çelebi b. Murad, el-Hâc Sâlih b. Receb, Ahmed Beşe b. Abdullah, Ahmed Efendi b. Yusuf, Mehmed Efendi b. Yusuf el-İmâm.

(BAB46 - cilt: 19, sayfa: 354 - Hüküm no: 395 - Orijinal metin no: [63a-1])﻿

﻿

﻿

396. Hüküm

Hasan Beşe b. Osman’ın alacaklarının vârislerinin vasîsi tarafından tahsil edildiği

Mahmiye-i İstanbul’da Âşıkpaşa mahallesinde sâkin iken bundan akdem vefât eden Hasan Beşe b. Osman’ın verâseti zevce-i metrûkesi Neslihan nâm hâtun ile evlâd-ı sıgārı Mustafa ve Osman ve Süleyman’a ve kebîre kızı Hatice’ye münhasır olduğu şer‘an zâhir ve müte‘ayyin oldukdan sonra mezbûre Neslihan’ın hâlâ zevci olan Hüseyin Çelebi b. Abdullah nâm kimesne meclis-i şer‘-i şerîf-i enverde merkūme Hatice’nin zevci ve sıgār-ı mezkûrûnun tesviye-i umûrları için kıbel-i şer‘den mansûb vasîleri olan işbu sâhibü’l-kitâb Ali Beşe b. Mehmed mahzarında takrîr-i kelâm edip müteveffâ-yı mezbûr Hasan Beşe’nin Hâslar kazâsı müzâfâtından Ereğli kasabasında mahsûrü’l-esâmî kimesneler zimmetlerinde olan hakkını taleb ve da‘vâ ve ahz u kabz ve kendiye îsâle mezbûr Ali Beşe beni tarafından vekîl etmekle ben dahi ba‘de’l-kabûli’l-vekâle kasaba-i mezbûreye varıp zimem-i nâsda olan yirmi dört bin üç yüz akçeyi kabz ve getirip mezbûra teslîm eyledim meblağ-ı mezbûrda benim alâka ve medhalim ve bir vechile da‘vâ ve nizâ‘ım yoktur dedikde gıbbe’t-tasdîki’ş-şer‘î mâ vaka‘a bi’t-taleb ketb olundu. Fi’l-yevmi’r-râbi‘ min Şa‘bâni’l-mu‘azzam li sene seb‘a ve tis‘în ve elf.

Şuhûdü’l-hâl: Mustafa Çelebi b. Ahmed, el-Hâc Musa b. Hasan, el-Hâc Mustafa b. Tevekkül, Mehmed Çelebi b. İbrahim, Mehmed Çelebi b. Hüseyin, Ali b. Veli, Mustafa Beşe b. Ali.

(BAB46 - cilt: 19, sayfa: 354 - Hüküm no: 396 - Orijinal metin no: [63a-2])﻿

﻿

﻿

397. Hüküm

Receb b. Siyami’nin Ali Dede b. Musa’yı evini satmak ve borçlarını ödemek üzere vekil ettiği

Fi’l-asl vilâyet-i Anadolu’da Aksaray kasabası mahallâtından Beldecik mahallesi ahâlîsinden olup mahmiye-i İstanbul’da Ali Paşa-yı Atîk mahallesinde mütemekkin olan Receb b. Siyami nâm kimesne meclis-i şer‘-i şerîf-i enverde mezbûr Beldecik mahallesi sükkânından bâ‘isü hâze’l-kitâb Ali Dede b. Musa nâm kimesne mahzarında bi tav‘ihî ikrâr ve takrîr-i kelâm edip silk-i mülkümde münselik olup mezbûr Belücek mahallesinde vâki‘ bir tarafdan Emir Ali mülkü ve bir tarafdan Mehmed Çelebi mülkü ve iki tarafdan tarîk-i hâs ile mahdûd üç bâb tahtânî oda ve havlu ve kenîfi müştemil mülk menzilimi cümle tevâbi‘ ve levâhıkı ile semen-i misline âhara bey‘ ve teslîm ve kabz-ı semene ve semen-i mezbûrdan işbu hâzır bi’l-meclis Ahmed b. Mehmed[‘e] cihet-i karzdan altı guruş deynimi ve mahalle-i mezbûre avâ[rı]z mütevellîsine olan beş esedî guruş ki cem‘an on bir guruş deynimi edâya ve teslîm ve bâkī kalırsa bana îsâl ve kabz ve îsâl mütevakkıf olduğu umûrun küllîsine tarafından mezbûr Ali Dede’yi vekîl ve nâib-i menâb nasb ve ta‘yîn eyledim dedikde ol dahi ber vech-i muharrer vekâlet-i mezbûreyi kabûl ve merâsimini edâya ta‘ahhüd ve iltizâm etmeğin mâ vaka‘a bi’t-taleb ketb olundu. Fi’l-yevmi’l-hâmis min Şa‘bâni’l-mu‘azzam li sene seb‘a ve tis‘în ve elf.

Şuhûdü’l-hâl: Mehmed b. el-Hâc Veli, Mehmed b. el-Hâc Ali, Ahmed b. Mehmed, Süleyman b. Receb.

(BAB46 - cilt: 19, sayfa: 355 - Hüküm no: 397 - Orijinal metin no: [63a-3])﻿

﻿

﻿

398. Hüküm

İsmail Ağa b. Ömer’in vârislerinin miras taksimi konusunda aralarında sulh olması

Husûs-ı âti’l-beyânın mahallinde keşf ve tahrîri için fermân-ı şerîf vârid olmağın imtisâlen-leh savb-ı şer‘-i şerîfden irsâl olunan Mevlânâ es-Seyyid Abdülmu‘tî Efendi hâssa mi‘mârlarından es-Seyyid Mustafa Halîfe b. Eyyûb ve Ahmed Halîfe b. Abdullah ile mahmiye-i İstanbul’da Ayasofya-i Kebîr mahallesinde vâki‘ zikri câ’î menzile varıp zeyl-i kitâbda muharrerü’l-esâmî olan müslimîn huzûrunda akd-i meclis-i şer‘-i mübîn eyledikde mahalle-i mezbûrede sâkin iken bundan akdem vefât eden İsmail Ağa b. Ömer’in verâseti zevce-i metrûkesi Ayşe bt. Abdullah ile sulbî kebîr oğlu Mehmed ve kebîre kızları Sâime ve Rukiye ve sagīre kızı Hatice’ye münhasıra olup ba‘dehû mezbûr Mehmed dahi fevt olup verâseti li ebeveyn karındaşı mezbûre Sâime ile li eb kız karındaşları mezbûretân Rukiye ve Hatice’ye münhasıra olduğu mütehakkik oldukdan sonra mezbûre Rukiye Hâtun’un kayınanası ve tarafından husûsü’l-beyâna vekîl-i müsecceli olan es-Seyyid Habib Çelebi b. es-Seyyid Mahmud meclis-i ma‘kūd-ı merkūmda Sâime Hâtun’un zevci ve tarafından ikrâr ve takrîrleri [63b] tasdîke vekîl-i sâbitü’l-vekâlesi olan Mehmed Ağa b. Hasan mahzarında ikrâr ve takrîr-i kelâm edip müteveffâ-yı mezbûr İsmail Ağa’nın terekesinden olup mahalle-i mezbûrede vâki‘ bir tarafdan Sakabaşı Ali Ağa vakfı ve bir tarafdan Saray-ı sultânî’nin odun anbarı duvarı ve bir tarafdan ba‘zan kule ve ba‘zan Medîne-i Münevvere vakfı ve bir tarafdan tarîk-i âmla mahdûd büyût-ı adîdeyi müştemil olan işbu mülk menzil târih-i kitâbdan on bir ay mukaddem verese-i merkūmûn talebleriyle beynlerinde taksîm ve her birinin hissesi tebeyyün ve temyîz ve hüccet olunup ve hîn-i taksîmde mezbûre Rukiye’nin hissesinden mezbûre Sâime hissesine dört bin akçeye mukārin ziyâde arsa geçip ve hâlâ mi‘mârân-ı mezbûrân mesâha ve tahmînleri üzre işbu tûlen iki zirâ‘ on sekiz parmak ve arzen iki buçuk zirâ‘ bi hesâb-ı terbî‘î altı buçuk zirâ‘ mikdârı fevkānî nerdübân sahanı mezbûre Sâime Hâtun’un hissesine düşüp kat‘ı lâzım gelmiş iken hâlâ mezbûre Sâime Hâtun mârrü’z-zikr nerdübân sahanından kasr-ı yed ve mezbûre Rukiye’ye temlîk ve teslîm ve ba‘de’l-yevm sahan-ı mezbûr merkūme Rukiye’nin mülkü olup ve arsası merkūme Sâime Hâtun’un mülkü olmak üzre her birimiz râzı oldukdan sonra ben müvekkilem mezbûre Rukiye’nin hissesine âid olan arsa ve ebniyeden merkūme Sâime’ye ziyâde gitmişdir deyû mezbûr Mehmed Ağa’dan taleb ve da‘vâ eylediğimde beynimizde münâza‘ât-ı kesîre ve muhâsamât-ı şedîde vukū‘undan sonra muslihûn tavassut edip merkūm Mehmed Ağa benimle sekiz bin akçe üzerine sulh oldukda ben dahi sulh-i mezbûru kabûl ve bedel-i sulh olan meblağ-ı mezbûr sekiz bin akçeyi yedinden tamâmen ahz u kabz eylediğimden sonra husûs-ı merkūma ve bi’l-cümle menzili mezbûr ve taksîm-i mezkûra müte‘allika âmme-i da‘vâdan mezbûre Sâime Hâtun’un ve merkūm Mehmed Ağa’nın zimmetini ibrâ-i âmla ibrâ ve iskāt eyleyip ol dahi bedel-i sulha ve mârrü’z-zikr nerdübân başının sahan-ı mezbûruna ve bi’l-cümle husûs-ı menzili mezbûra müte‘allika mezbûre Rukiye Hâtun’un zimmetini ibrâ-i âmla ibrâ ve iskāt eyledi dedikde gıbbe’t-tasdîki’ş-şer‘î mâ hüve’l-vâki‘ bi’t-taleb ketb olundu. Fi’l-yevmi’t-tâsi‘ ve’l-ışrîn min Recebi’l-mürecceb li sene seb‘a ve tis‘în ve elf.

Şuhûdü’l-hâl: Ali Çavuş b. Mehmed el-Mübâşir, el-Hâc Mehmed Bey, helvacı Abdullah, el-Hâc Mustafa b. Tevekkül, Receb b. Şaban, Mahmud b. Hızır.

(BAB46 - cilt: 19, sayfa: 356 - Hüküm no: 398 - Orijinal metin no: [63a-4])﻿

﻿

﻿

399. Hüküm

Rahime bt. Hidayet’in küçük oğlunu terbiyesi için Ayşe bt. Hacı İbrahim’e vermesi

Mahmiye-i İstanbul’da Debbâğzâde Hasan Çelebi mahallesinde sâkine olup Rahime bt. Hidâyet nâm hâtun meclis-i şer‘-i şerîf-i enverde bâ‘isetü’l-kitâb Ayşe bt. el-Hâc İbrahim nâm hâtun mahzarında takrîr-i kelâm edip sadrî oğlum işbu meclisde müşâhed iki aylık olan Mehmed b. Hüseyin nâm sagīri terbiyye için mezbûre Ayşe’ye teslîm ol dahi kabz ve tesellüm eyledikde sagīr-i mezbûrun nafaka ve kisve ve sâir levâzım-ı zarûriyyesi için yevmî beşer akçe farz ve takdîr edip harc ve sarfa ve lede’l-ihtiyâr istidâne ve bana râci‘ine izn ve icâzet ver[d]im dedikde gıbbe’t-tasdîk mezbûre Ayşe Hâtun dahi eğer sagīr-i mezbûru mezbûre Rahime Hâtun benden taleb ve ahz etmezsiz meblağ-ı mefrûzu da‘vâ ve taleb etmemek üzre ta‘ahhüd etmeğin mâ vaka‘a bi’t-taleb ketb olundu. Fi’l-yevmi’r-râbi‘ min Şa‘bâni’l-mu‘azzam li sene seb‘a ve tis‘în ve elf.

Şuhûdü’l-hâl: El-Hâc Mustafa [b.] Tevekkül, Hüseyin b. Mustafa, Ali b. Bâli, Hüseyin Efendi Kâtib.

(BAB46 - cilt: 19, sayfa: 357 - Hüküm no: 399 - Orijinal metin no: [63b-1])﻿

﻿

﻿

400. Hüküm

Hasan Beşe b. Osman’ın alacaklarını vârislerinin tahsil ettiği

Mahmiye-i İstanbul’da Âşıkpaşa mahallesi sükkânından olup bundan akdem vefât eden Hasan Beşe b. Osman’ın verâseti zevce-i metrûkesi Nesli nâm hâtun ile sulbî sagīr oğulları Mustafa ve Osman ve Süleyman ve sulbiye kebîre kızı Hatice’ye münhasır olduğu şer‘an zâhir ve müte‘ayyin oldukdan sonra mezbûre Hatice’nin zevci ve tarafından husûs-ı âti’l-beyâna vekîl-i müsecceli ve sıgār-ı mezkûrûnun tesviye-i um[ûr]ları için kıbel-i şer‘den mansûb vasîleri olan Ali Beşe b. Mehmed meclis-i şer‘-i şerîf-i enverde işbu bâ‘isü’l-kitâb Hüseyin Çelebi b. Abdullah mahzarında ikrâr-ı tâm ve takrîr-i kelâm edip müteveffâ-yı mezbûr Hasan Beşe ile şerîki olup fevt olan Ahmed Beşe b. Osman’ın Hâslar kazâsı müzâfâtından kasaba-i Ereğli’de zimem-i nâsda olan hakların cem‘ ve tahsîl ve ahz u kabza ve îsâle mezkûr Ahmed Beşe’nin veresesi ile mezbûr Hüseyin Çelebi’yi taraflarımızdan vekîl eylediğimizde ol dahi vekâlet-i mezbûru kabûl ve müteveffiyân-ı mezbûrânın anda zimem-i nâsda olan yetmiş bir bin altı yüz akçeyi bi’l-vekâle kabz edip geldikde hâlâ beynimizde hesâb gördükde meblağ-ı mezbûrun yirmi dört bin üç yüz akçesi mezkûr Hasan Beşe’nin malı olduğu sâbit ve mütehakkik olmağla meblağ-ı mezbûru yedinden kabz eyledim min ba‘d meblağ-ı mezbûra müte‘allika her birimizin âhar ile da‘vâ ve nizâ‘ımız kalmamışdır dedikde gıbbe’t-tasdîki’ş-şer‘î mâ vaka‘a bi’t-taleb ketb olundu. Fî evâili Şa‘bâni’l-mu‘azzam li sene seb‘a ve tis‘în ve elf.

Şuhûdü’l-hâl: El-Hâc Musa b. Hüseyin, Mehmed Çelebi b. İbrahim, Mehmed Çelebi b. Hüseyin, Ali [b.] Hüseyin, Mustafa b. Ali, Osman b. Halil.

(BAB46 - cilt: 19, sayfa: 357 - Hüküm no: 400 - Orijinal metin no: [63b-2])﻿

﻿

﻿

401. Hüküm

Ayşe bt. Abdullah’ın Şeyh Mehmed Beşe b. Mehmed’den muhâlaa yoluyla boşandığı

Mahmiye-i İstanbul’da Molla Hüsrev mahallesinde sâkin zâtı ma‘rifet-i şer‘iyye ile ârifân Çukadâr el-Hâc Mehmed Beşe b. Mehmed ve İbrahim b. Ahmed ta‘rîfleriyle mu‘arrefe olan Ayşe bt. Abdullah nâm hâtun meclis-i şer‘-i şerîf-i enverde zevci olup hâlâ vilâyet-i Anadolu’da Taşköprü kasabasında seferdâr olan Şeyh Mehmed Beşe b. Mehmed b. İbrahim’in karındaşı ve tarafından husûs-ı âti’l-beyâna vekîl olduğu kasaba-i mezbûre ahâlîsinden Mustafa b. Ömer ve Ali b. el-Hâc Mehmed şehâdetleriyle şer‘an sâbit olan şerbetçi Mustafa Beşe mahzarında ikrâr ve takrîr-i kelâm edip zevcim mezbûr Şeyh Mehmed Beşe zimmetinde mütekarrir ve ma‘kūdun-aleyh olan iki bin akçe mehr-i müecceli mukābelesinde beynimiz[de] ma‘lûm bir sîm kılıç ve bir münakkaş çuka dolama ve bir siyah kama alıp kabz ve kabûl ettiğimden sonra nafaka ve iddet-i ma‘lûmem ve me’ûnet-i süknâm dahi kendi üzerime olmak üzre vekîl-i mezbûr [64a] ile muhâla‘a-i sahîha-i şer‘iyye ile muhâla‘a edip ol dahi bi’l-vekâle hul‘-ı mezbûru kabûl ettikden sonra hukūk-ı zevciyyete müte‘allika âmme-i da‘vâdan ben müvekkilin zimmetini ve vekîl-i merkūm benim zimmetimi ibrâ ve iskāt eyledik dedikde gıbbe’t-tasdîki’ş-şer‘î mâ vaka‘a bi’t-taleb ketb olundu. Fi’l-yevmi’s-sâlis min Şa‘bâni’l-mu‘azzam li sene seb‘a ve tis‘în ve elf.

Şuhûdü’l-hâl: İbrahim Çelebi [b.] Ahmed, el-Hâc Mustafa b. Tevekkül, Mehmed Çelebi b. Derviş, Ali Beşe b. Bâli.

(BAB46 - cilt: 19, sayfa: 358 - Hüküm no: 401 - Orijinal metin no: [63b-3])﻿

﻿

﻿

402. Hüküm

Marşife bt. Yorgo ile Dimitri v. Sibofil’in anlaşarak yaptıkları ev satışını fesh ettikleri

Mahmiye-i İstanbul’da Mirahor mahallesinde sâkine olup zâtı Ali Çavuş b. Ahmed ve Mustafa b. Hüseyin ta‘rîfleriyle mu‘arrefe olan Marşife bt. Yorgo nâm nasrâniye meclis-i şer‘-i hatîr-i enverde Dimit[ri] v. Sibofil nâm zimmî mahzarında ikrâr ve takrîr-i kelâm edip mezbûr Dimitri’ye yedinde olan hüccet nâtıka olduğu üzre mahalle-i mezbûrede vâki‘ ma‘lûmü’l-hudûd büyût-ı adîdeyi müştemil mülk menzilimi iki yüz elli guruşa bey‘ ve teslîm ol dahi iştirâ ve tesellüm eyledikden sonra semeni olan meblağ-ı mezbûrun ancak otuz dört guruşunu alıp bâkīsini zimmetinde iken bi’t-tamâm aldım deyû kâziben ikrâr etmiş idi binâen alâ zâlik bâkī iki yüz on altı guruşu mezbûr Dimitri’den da‘vâ ve taleb eylediğimde beynimizde nizâ‘-ı küllî vâki‘ olmuşdu hâlâ bey‘-i mezkûru rızâmız ile beynimizde fesh ve ikāle edip mezbûr Dimitri menzili merkūmu bana teslîm ben dahi ba‘de’l-kabz makbûzum olan meblağ-ı mezbûr otuz dört guruşu yine merkūm Dimitri’ye teslîm ol dahi kabz ve tesellüm eylediğinden sonra husûs-ı mezbûra müte‘allika cemî‘ da‘vâ ve mütâlebâtdan her birimiz âharın zimmetini ibrâ ve iskāt eyledik dedikde gıbbe’t-tasdîki’ş-şer‘î mâ vaka‘a bi’t-taleb ketb olundu. Fi’l-yevmi’s-sânî min Recebi’l-ferd li sene seb‘a ve tis‘în ve elf.

Şuhûdü’l-hâl: Ali Çavuş [b.] Ahmed, Mustafa b. Hüseyin, el-Hâc Mustafa b. Tevekkül, Parsih v. Yasef, Pilaş v. Yorgi.

(BAB46 - cilt: 19, sayfa: 359 - Hüküm no: 402 - Orijinal metin no: [64a-1])﻿

﻿

﻿

403. Hüküm

Kolo v. Marti’nin Hızır Beşe b. Sinan’dan sattığı eşyadan dolayı alacaklı olduğu

Mahmiye-i İstanbul’da vâki‘ Kırkçeşme sakalarından işbu bâ‘isü’l-vesîka Kolo v. Marti nâm zimmî meclis-i şer‘-i şerîf-i [enverde] saka Hızır Beşe b. Sinan mahzarında üzerine da‘vâ ve takrîr-i kelâm edip târih-i kitâbdan bir sene mukaddem mezbûr Hızır Beşe’ye bey‘ ve teslîm ol dahi yedinden iştirâ ve kabz eylediği bir re’s bârgir ve bir çift kösele meşk ve kova bahâsından zimmetinde dokuz bin altı yüz akçe hakkım olup meblağ-ı mezbûrun bundan esbak yine? beş bin üç yüz kırk akçesini ahz u kabz edip dört bin iki yüz altmış akçesi zimmetinde bâkī kalmağla hâlâ mezbûr Hızır Beşe’ye suâl olunup meblağ-ı bâkī-i mezbûrun alıverilmesi matlûbumdur dedikde gıbbe’s-suâl mezbûr Hızır Beşe cevâbında kaziyye minvâl-i muharrer üzre olup zikr olunan bârgir ve meşk ve kova semenlerinden bâkī zimmetinde vâcibü’l-edâ dört bin iki yüz altmış akçe müdde‘î-i mezbûra deyni olduğunu ikrâr ve i‘tirâf etmeğin mûcebince meblağ-ı mezbûr dört bin iki yüz altmış akçeyi müdde‘î-i mezbûra edâya tenbîh oluna mâ hüve’l-vâki‘ bi’t-taleb ketb olundu. Fi’l-yevmi’s-sâlis min Şa‘bâni’l-mu‘azzam li sene seb‘a ve tis‘în ve elf.

Şuhûdü’l-hâl: Sakabaşı Ali b. Abdullah, Mustafa [b.] Abdullah, Ahmed b. Mustafa, Hüseyin b. Mahmud.

(BAB46 - cilt: 19, sayfa: 359 - Hüküm no: 403 - Orijinal metin no: [64a-2])﻿

﻿

﻿

404. Hüküm

Yenisaray Çamaşırcılar Odası Vakfı hesabının yeni mütevelliye teslim edildiği

Saray-ı cedîd-i sultânî -dâme mahfûfen bi’l-avni’s-Samedânî-’de câmeşûy odası ahâlîsinin mühimmâtına mevkūfe nukū[da] hâlâ mütevellî olan Hüseyin Bey b. Cafer meclis-i şer‘-i şerîf-i enverde ve mahfil-i dîn-i münîf-i ezherde vakf-ı mezbûr[a] sâbıkan mütevellî olan işbu bâ‘isü’l-kitâb Osman Efendi b. Ali mahzarında bi’t-tevliyye ikrâr-ı tâm ve takrîr-i kelâm edip mezbûr Osman Efendi vakf-ı mezbûra mütevellî olup tevliyyeti mezbûrdan azl ve yerine ben mütevellî olmağla mâl-ı vakf olan bin beş yüz guruşun beş yüz guruşu Mosis nâm zimmî zimmetinde olmağla meblağ-ı mezbûr ile beni mezkûr Mosis üzerine havâle eyledikde ben dahi kabûl ve bâkī bin guruşunu işbu meclis-i şer‘de nakid bana teslîm ben dahi yedinden bi’t-tamâm ahz u kabz edip husûs-ı mezbûra müte‘allika mezkûr Osman Efendi ile bi vechin mine’l-vücûh da‘vâ ve nizâ‘ımız kal[ma]mışdır dedikde gıbbe’t-tasdîki’l-mu‘teberi’l-vicâhî, mâ hüve’l-vâki‘ bi’t-taleb ketb olundu. Fi’l-yevmi’l-hâmis aşer min Recebi’l-ferd li sene seb‘a ve tis‘în ve elf.

Şuhûdü’l-hâl: El-Hâc Mehmed b. Mehmed, Yusuf Bey b. Ali, el-Hâc Hüseyin b. Abdullah, Ahmed Çelebi b. Yusuf, Ahmed Ağa b. el-Hâc Mehmed.

(BAB46 - cilt: 19, sayfa: 360 - Hüküm no: 404 - Orijinal metin no: [64a-3])﻿

﻿

﻿

405. Hüküm

Arzuman v. Bahadır’ın Süleyman Beşe b. Bayram ile alacak davasında sulh oldukları

Bennâ tâifesinden Arzuma[n] v. Bahadır nâm zimmî meclis-i şer‘-i şerîf-i enverde mahmiye-i İstanbul’da el-Hâc Hamza mahallesinde sâkin bâ‘isü hâzihi’l-vesîka Süleyman Beşe b. Bayram mahzarında ikrâr ve takrîr-i kelâm edip mezbûr Süleyman Beşe târih-i kitâbdan on ay mukaddem kendi menzili kurbunda vâki‘ çarşıda müceddeden bir mülk hamam binâ etmekle ben dahi ırgādiyyesi benim üzerime olmak üzre mezbûr Süleyman Beşe’ye hamam-ı mezkûru binâya üç yüz elli esedî guruş ücretle kavl edip ve hamam-ı mezkûru binâ ve itmâm ettikden sonra meblağ-ı mezkûrûn iki yüz altmış guruşu mezbûr Süleyman Beşe yedinden ahz u kabz edip doksan guruş kalmağla bundan akdem meblağ-ı bâkī-i mezbûru merkūm Süleyman Beşe’ [64b] den taleb ve da‘vâ eylediğimde beynimizde ba‘de’n-nizâ‘ muslihûn tavassut edip da‘vâ-yı mezkûremden beni mezbûr Süleyman Beşe ile üç esedî guruş üzerine inşâ-i akd-i sulh eylediklerinde ben dahi sulh-i mezbûru kabûl ve bedel-i sulh olan meblağ-ı mezbûr üç guruşu merkūm Süleyman Beşe yedinden ahz u kabz ettikden sonra mâ‘adâ seksen yedi guruşa ve bi’l-cümle ücretime müte‘allika âmme-i da‘vâdan her birimiz âharın zimmetini ibrâ-i âmm-ı kātı‘ü’l-hısâmla ibrâ ve iskāt eyledik dedikde gıbbe’t-tasdîki’ş-şer‘î mâ hüve’l-vâki‘ bi’t-taleb ketb olundu. Fi’l-yevmi’s-sâmin [min Cumâdel]âhire li sene seb‘a ve tis‘în ve elf.

Şuhûdü’l-hâl: Yakub b. Mehmed, Ali Beşe b. Abdünnebi, Abdurrahman b. Mehmed, Ahmed Ağa b. Abdullah, Süleyman Beşe [b.] Mustafa Kethüdâ, Ali Çelebi b. Mehmed, Odabaşı Mustafa b. Ahmed.

(BAB46 - cilt: 19, sayfa: 360 - Hüküm no: 405 - Orijinal metin no: [64a-4])﻿

﻿

﻿

406. Hüküm

Yeniçeriler 16. Ağa Bölük Odası Vakfı muhasebesinin görülmesi

Dergâh-ı âlî yeniçerilerinin on altıncı ağa bölüğüne mahsûs oda ahâlîsi tarafından husûs-ı âti’l-beyâna vekîl olduğu Mehmed Beşe b. Mustafa ve Mustafa Beşe b. Ali nâm kimesneler şehâdetleriyle şer‘an sâbit olan Süleyman Çelebi b. Bayram nâm kimesne meclis-i şer‘-i şerîfde oda-i mezkûrenin nukūd-ı mevkūfesi olan beş bin yüz altmış esedî guruşa bi’l-fi‘l mütevellî olan bâ‘isü hâze’l-kitâb el-Hâc Mustafa b. Ömer nâm kimesne mahzarında bi’l-vekâle ikrâr ve takrîr-i kelâm edip bin doksan altı senesi Şa‘bân gurresinde bin doksan yedi Şa‘bânı gurresine gelince beynimizde mezbûr el-Hâc Mustafa’nın muhâsebesini gördüğümüzde asl-ı mâl olan meblağ-ı mezbûr beş bin yüz altmış guruşun dört bin on guruşu zimem-i nâsda olup ve bin yüz elli guruşu der kîse bulunup ve târih-i mezbûrdan târih-i kitâba gelince meblağ-ı mezbûrun murâbahasından hâsıl ve cümlemizin izniyle odanın beynimizde ma‘lûm masrûfuna harc ve sarf eylediği meblağdan mâ‘adâ yüz on dört esedî guruş bâkī ve asl-ı mâl olan meblağ-ı mezbûra zam olunup yedinde olan memhûr temessükü mûcebince cem‘an beş bin iki yüz yetmiş dört guruşdan gayrı mezbûr el-Hâc Mustafa yedinden zimmetinde bir akçe ve bir habbe kal[ma]mışdır dedikde gıbbe’t-tasdîki’ş-şer‘î mâ vaka‘a bi’t-taleb ketb olundu. Fi’l-yevmi’s-sâlis min Şa‘bâni’l-mu‘azzam li sene seb‘a ve tis‘în ve elf.

Şuhûdü’l-hâl: Molla Mustafa b. Hüseyin tâbi‘-i Hüseyin Efendi, el-Hâc Osman b. Ömer tâbi‘-i Hurrem, Solak Ebûbekir Ağa b. ( ), Cafer Beşe b. ( ).

(BAB46 - cilt: 19, sayfa: 361 - Hüküm no: 406 - Orijinal metin no: [64b-1])﻿

﻿

﻿

407. Hüküm

Hasan Beşe b. Zülfikár ile ortağının un satışından Pilaş v. Pandazi’de alacakları olduğu

Mahmiye-i İstanbul’da Unkapanı kurbunda Hoca Hayreddin mahallesinde sâkin uncu Hasan Beşe b. Zülfikār asâleten ve mezbûr Hasan Beşe’nin şerîki İlya v. Yani tarafından husûs-ı âti’l-beyâna vekîl olduğu kapan-ı mezbûrede uncu olan Panayot v. Dimitri ve Yani v. Nikola nâm zimmîler şehâdetleriyle şer‘an sâbit olan Todori v. Yorgi vekâleten meclis-i şer‘-i şerîf-i enverde kasaba-i Beşiktaş’a tâbi‘ Arab iskelesi fırınında ekmekçi olan Pilaş v. Pandazi nâm zimmî mahzarında üzerine her biri asâleten ve vekâleten da‘vâ ve takrîr-i kelâm edip mezbûr Pilaş gāibân ani’l-meclis Nikola ve Yorgi nâm zimmîler ile zikr olunan Arab iskelesinde vâki‘ fırında ekmekçilikte şerîkler olmağla mezbûrûn Pilaş ve Nikola ve Yorgi zimmîler bundan akdem her biri âharın zimmetinde lâzım gelen mikdâr meblağa kefîl olmak üzre yedimizden müşterâ ve makbûz beynimizde i[lm-i] şer‘î ile ma‘lûm dakīk bahâsından ba‘de küllî hesâb on dokuz bin dört yüz otuz akçe hakkım olup meblağ-ı mezbûrun iki bin akçesini bundan akdem vefât [eden] mezbûr Yorgi’den ahz u kabz edip on yedi bin dört yüz otuz akçe hakkım zimmetinde bâkī kalmağın hâlâ mezbûr Pilaş’a suâl olunup meblağ-ı bâkī-i mezbûrun alıverilmesi bi’l-asâle [ve] bi’l-vekâle matlûbumdur dediklerinde gıbbe’s-suâl mezbûr Pilaş cevâbında fi’l-hakīka kaziyye vech-i meşrûh üzre olmağla meblağ-ı bâkī-i mezbûr on yedi bin dört yüz otuz akçe hâlâ zimmetinde lâzımü’l-edâ deyni olduğunu tâyi‘an ikrâr ve i‘tirâf etmeğin mûcebince meblağ-ı bâkī-i mezbûr on yedi bin dört yüz otuz akçeyi müdde‘iyân-ı mezbûrâna edâ ve teslîme merkūm Pilaş’a tenbîh olunup mâ hüve’l-vâki‘ bi’t-taleb ketb [olundu].

Şuhûdü’l-hâl: Ali Efendi el-Kâtib, Ali Beşe b. Bâli, Mehmed Efendi b. Ahmed, İbrahim Efendi el-Kâtib, Mihayil v. Dimitri, Mihayil v. Kosta.

(BAB46 - cilt: 19, sayfa: 361 - Hüküm no: 407 - Orijinal metin no: [64b-2])﻿

﻿

﻿

408. Hüküm

Havva bt. Hacı Mehmed ile oğlunun evlerini 34. Cemaat Oda Vakfı’na bey‘ bi’l-istiğlâl yoluyla sattıkları

Mahmiye-i İstanbul’da Gurebâ Hüseyin Ağa mahallesinde sâkine olup zâtı ma‘rifet-i şer‘iyye ile ârifân olan Hüseyin Odabaşı b. Abdullah ve demirci el-Hâc Mustafa b. ( ) nâm kimesneler ta‘rîfleriyle mu‘arrefe olan Havva bt. el-Hâc Mehmed ile sadrî kebîr oğlu Ali Beşe b. el-Hâc Ahmed nâm kimesne meclis-i şer‘-i şerîf-i enverde otuz dört cemâ‘ate mahsûs odanın mühimmâtı için mevkūfe nukūdun bi’l-fi‘l mütevellîsi olan bâ‘isü hâze’l-kitâb Haffâf Ali Çelebi b. Abdullah mahzarında her biri ikrâr-ı tâm ve takrîr-i kelâm edip ale’l-iştirâki’s-seviy silk-i mülkümüzde münselik olup mahalle-i mezbûrede vâki‘ bir tarafdan Kethüdâ Paşa mülkü ve bir tarafdan Murad Paşa hazînedârı mülkü ve bir tarafdan Sefer Ağa mülkü ve bir tarafdan tarîk-i hâs ile mahdûd dâhilinde üç oda ve bir matbah ve bir kiler ve havlu ve bahçe ve su kuyusu ve kenîfi ve hâricinde iki bâb fevkānî oda ve tahtında ahırı müştemil mülk menzilimi cümle tevâbi‘ ve levâhıkı ile mütevellî-i mezbûr Ali Çelebi bi tarîki’l-istiğlâl üç yüz on beş esedî guruşa bey‘ ve teslîm ol dahi ber vech-i muharrer yedinde olan mâl-ı vakf-ı mezbûr ile iştirâ ve kabz ve tesellüm eyledikden sonra semeni olan meblağ-ı mezbûru yedinden ale’l-iştirâki’s-seviy ahz u kabz eyledik menzili mahdûd-ı mezkûru mütevellî-i mezbûr gıbbe’t-tahliyyeti’ş-şer‘iyye ve’t-tekābuzi’l-mer‘î târih-i kitâbdan üç yüz altmış gün tamâmına değin kırk yedi guruş ile bir rub‘ guruşa yine bize îcâr ve teslîm biz dahi [65a] ber vech-i istîcâr kabûl eyledik dediklerinde gıbbe’t-tasdîki’ş-şer‘î mâ vaka‘a bi’t-taleb ketb olundu. Fi’l-yevmi’s-sâdis min Şa‘bâni’l-mu‘azzam li sene seb‘a ve tis‘în ve elf.

Şuhûdü’l-hâl: Hüseyin Odabaşı b. Abdullah, el-Hâc Mustafa b. demirci, Aşçı İbrahim Beşe, Mehmed Beşe b. ( ), el-Hâc Ali b. Mahmud b. Şaban, Yirmi iki cemâ‘at odabaşı[sı] Ali Çelebi, el-Hâc Mustafa b. Tevekkül, İbrahim Çelebi b. Ahmed, Ahmed b. Sefer.

(BAB46 - cilt: 19, sayfa: 362 - Hüküm no: 408 - Orijinal metin no: [64b-3])﻿

﻿

﻿

409. Hüküm

İsak v. Mosi’nin câriyesi Hatice’yi Hacı Musa b. Mehmed’e sattığı

Havâss-ı Aliyye kazâsı müzâfâtından kasaba-i Hasköy’de sâkin İsak v. Mosi nâm yahudi meclis-i şer‘-i şerîf-i enverde işbu râfi‘ü’l-kitâb el-Hâc Musa b. Mehmed nâm kimesne mahzarında ikrâr-ı sahîh-i şer‘î ve i‘tirâf-ı sahîh-i mer‘î kılıp câriye-i memlûkem işbu açık kaşlı ala gözlü orta boylu Rûsiyyetü’l-asl olup Hatice tesmiye olunan câriye yedimde şeref-i İslâm ile müşerref olmağla müslime bey‘i lâzım gelmeğin mevsûfe-i mezbûre nidâ ve müzâyede olundukda on dört bin yüz akçede mezbûr el-Hâc Musa üzerinde karâr edip ziyâde ile tâlib-i âhar olmamağla mevsûfe-i mezbûreyi mezkûr el-Hâc Musa’ya meblağ-ı mezbûra bey‘ ve temlîk ve teslîm ol dahi iştirâ ve kabûl ve temellük ve tesellüm eyledikden sonra semeni olan meblağ-ı mezbûr on dört bin yüz akçeyi yedinden tamâmen ahz u kabz eyledim ba‘de’l-yevm câriye-i mezbûre mülk-i müşterâsıdır dedikde gıbbe’t-tasdîki’ş-şer‘î mâ vaka‘a bi’t-taleb ketb olundu. Fi’l-yevmi’s-sâdis min Şa‘bâni’l-mu‘azzam li sene seb‘a ve tis‘în ve elf.

Şuhûdü’l-hâl: Haseki İbrahim Bey b. Hasan, du‘âcı Ahmed Çelebi, Hüseyin Efendi b. Abdülvehhâb, Bezzâ[zi]stân kethüdâsı Mehmed Ağa, Hüseyin b. Bayram.

(BAB46 - cilt: 19, sayfa: 363 - Hüküm no: 409 - Orijinal metin no: [65a-1])﻿

﻿

﻿

410. Hüküm

Hasan Çelebi b. Mustafa’nın terekesinin vârisleri arasında paylaşılması

Mahmiye-i İstanbul’da Çelebioğlu mahallesi sükkânından iken bundan akdem vefât eden nakkāş Hasan Çelebi b. Mustafa nâm kimesnenin verâseti zevce-i metrûkesi Kerime bt. Hızır nâm hâtun ile sulbiye kebîre kızı Emetullah nâm hâtuna münhasıra olup kable’l-kısme mezbûre Emetullah dahi fevt olup verâseti zevc-i metrûkü el-Hâc Osman b. Mehmed ile vâlidesi mezbûre Kerime’ye münhasıra ve tashîh-i mes’eleleri bi tarîki’l-münâsahati’ş-şer‘iyye on altı sehimden olup sihâm-ı mezbûreden yedi sehim merkūm el-Hâc Osman ve dokuz sehmi merkūme Kerime’ye isâbet eylediği şer‘an sâbit ve müte‘ayyin oldukdan sonra mezbûr el-Hâc Osman meclis-i şer‘-i şerîf-i enverde merkūme Kerime Hâtun mahzarında ikrâr-ı tâm ve takrîr-i kelâm edip müteveffâ-yı evvel-i mezbûrun terekesinden olup mahalle-i mezbûrede vâki‘ lede’l-ahâlî ma‘lûmü’l-hudûd mülk menzilden mâ‘adâ müteveffiyân-ı mezbûrânın cemî‘ terekelerinden her birimiz hesâb-ı mezkûr üzre kendiye isâbet eden hisse-i şer‘iyye-i mezbûrumuzu bi’t-tamâm ahz u kabz edip ve menzili mezbûrdan bana isâbet [eden] yedi sehim hisse-i şer‘iyyemi merkūme Kerime’ye otuz altı bin akçeye bey‘ ve temlîk ve semen-i mezbûrun altı bin akçesini ahz u kabz edip otuz bin akçesi bâkī kalmışdı hâlâ mezbûre Kerime meblağ-ı bâkī-i mezbûr otuz bin akçeyi dahi bana edâ ve teslîm ben dahi bi’t-tamâm ahz u kabz ve istîfâ edip müteveffân-ı mezbûrânın kalîl ü kesîr ve celîl ü hakīr bi’l-cümle ism-i mâl [ıtlâk] olunur terekelerinden hisse-i şer‘iyyemize ve târih-i kitâba gelince beynimizde cereyân eden sâir ahz u i‘tâya ve mu‘âmelât-ı şettâ ve hukūk-ı ma‘lûme ve mechûleye müte‘allika âmme-i da‘vâdan her birimiz âharın zimmetini ibrâ-i âm ve kātı‘ü’n-nizâ‘la ibrâ ve iskāt eyledik dedikde gıbbe’t-tasdîki’ş-şer‘î mâ vaka‘a bi’t-taleb ketb olundu. Fi’l-yevmi’l-hâmis min Şa‘bâni’l-mu‘azzam li sene seb‘a ve tis‘în ve elf.

Şuhûdü’l-hâl: Nasuhi Efendi b. Mehmed el-İmâm, Mustafa Efendi b. Musli, Musa Çelebi b. Ahmed, Abdullah Efendi, Hasan Çelebi b. Abdullah, el-Hâc Mustafa b. Abdullah, Mustafa Efendi b. Bayram Çelebi.

(BAB46 - cilt: 19, sayfa: 363 - Hüküm no: 410 - Orijinal metin no: [65a-2])﻿

﻿

﻿

411. Hüküm

Ali Ağa b. Süleyman’ın eşi Ümmügülsüm bt. Mehmed’e kendisiyle ortak olduğu evdeki hissesini hibe etmesi

Zikri âtî husûsun mahallinde ketb u tahrîri iltimâs olunmağın savb-ı şer‘-i şerîf-i Nebevîden irsâl olunan Mevlânâ Mehmed Efendi mahmiye-i İstanbul’da Davudpaşa mahallesinde vâki‘ Ali Ağa b. Süleyman’ın sâkin olduğu menzile varıp zeyl-i kitâb-ı müşgîn-nikābda mektûbü’l-esâmî müslimîn huzûrlarında akd-i meclis-i şer‘-i Mustafavî ettikde, mezbûr Ali Ağa meclis-i ma‘kūd-ı mezkûrda zevcesi işbu sâhibetü’l-kitâb Ümmügülsüm bt. Mehmed nâm hâtun mahzarında ikrâr-ı tâm ve takrîr-i kelâm edip zevcesi mezkûre Ümmügülsüm ile ale’l-iştirâki’s-seviy mülkümüz olup mahalle-i mezbûrede vâki‘ iki tarafı Aşçı Ali Ağa odaları ve bir tarafı tarîk-i âm ile mahdûd dâhiliyyesi bir bâb tahtânî oda ve bir sofa ve bir matbah ve bir su kuyusu ve cüneyne ve kenîf ve hâriciyyesi bir bâb tahtânî oda ve bir sofa ve bir ahır ve kenîfi müştemil mülk menzilinde olan nısf-ı şâyi‘i bi cümleti’t-tevâbi‘ ve’l-levâhık tarafeynden îcâb ve kabûlü hâvî şurût-ı müfsideden ârî bey‘-i bâtt-ı sahîh-i şer‘î ile yüz elli guruşa zevcem mezkûre Ümmügülsüm’e bey‘ ve temlîk ve teslîm ol dahi vech-i meşrûh üzre iştirâ ve temellük eyledikden sonra semeni olan meblağ-ı mezkûr yüz elli guruş hibetü’d-deyn mimmen aleyhi’d-deyn sahîhatün mısdâkınca mezbûre Ümmügülsüm’e hibe-i sahîha-i şer‘iyye ile hibe ve temlîk ol dahi meclis-i hibede ittihâb ve kabûl eyledi fîmâ ba‘d menzili mahdûd-ı mezkûrûn mecmû‘u zevcem mezkûre Ümmügülsüm’ün mülk-i sahîhi olup ( ). [65b] <

(BAB46 - cilt: 19, sayfa: 364 - Hüküm no: 411 - Orijinal metin no: [65a-3])﻿

﻿

﻿

412. Hüküm

İlyandi v. Kondistadilo’nun Mısır Valisi Hamza Paşa’ya ait buğdayın bir kısmının Ali Paşa tarafından alınıp kalanın İstanbul’a getirilip teslim edildiği

Sefîne reislerinden İstanköylü İlyandi v. Kondistadilo nâm zimmî meclis-i şer‘-i şerîf-i enverde ve mahfil-i dîn-i münîf-i ezherde hâlâ mısr-ı Kahire vâlisi olan düstûr-ı zî-şân vezîr-i âsaf-nişân râkibü huyûli’l-iz ve’l-ikbâl sâhibü ricâli’l-mecd ve’l-iclâl sa‘âdetlü Hamza Paşa -dâme birruhû ve fesâhû- hazretleri taraf-ı bâhirü’ş-şereflerinden husûs-ı âti’l-beyâna vekîl-i sâbitü’l-vekâleleri olan zahrü’l-emsâl Yahya Ağa mahzarında takrîr-i kelâm ve ta‘bîr ani’l-merâm edip vezîr-i müşârün-ileyh hazretleri mahrûse-i mezkûrede olan etbâ‘ından Ömer Ağa İskenderiye limanından İstanbul’a nakl için bin iki yüz doksan dokuz keyl buğdayını sefîneme tahmîl ben dahi kabz edip İstanbul’a gelirken sâbıkan teftîşe me’mûr olup hâlâ İstanköy muhâfızı olan Ali Paşa hazretleri mârrü’z-zikr buğdaydan altı yüz bir keyl buğday bi gayri hakkın cebren yedimden ahz u kabz ve tesellüm ve kabzı nâtık yedime temessük verdikden sonra hâlâ mahmiye-i İstanbul’a gelip bâkī kalan sekiz yüz doksan sekiz keyl buğdayı mûmâ-ileyh Yahya Ağa’ya teslîm ol dahi ahz u kabz etmeğin hâlâ mûmâ-ileyh Yahya Ağa’ya suâl olunup takrîri tahrîr olunması matlûbumdur dedikde gıbbe’s-suâl mûmâ-ileyh Yahya Ağa cevâbında fi’l-hakīka hâl bâlâda meşrûh ve beyân olunan minvâl üzre olup mezkûr İlyandi Reis’den sekiz yüz doksan sekiz keyl buğday ahz u kabz ve tesellüm eylediğini bi’t-tav‘ ikrâr ve i‘tirâf etmeğin mûmâ-ileyh Yahya Ağa’nın vech-i meşrûh üzre olan i‘tirâfı bi’t-taleb ketb olundu. Fi’l-yevmi’l-hâmis min Şa‘bâni’l-mu‘azzam li sene seb‘a ve tis‘în ve elf.

Şuhûdü’l-hâl: Mustafa Çelebi b. Ahmed, İbrahim Çelebi b. Ahmed, el-Hâc Mustafa b. Tevekkül, Mustafa Çelebi b. Abdülmümin, Mehmed b. Derviş.

(BAB46 - cilt: 19, sayfa: 365 - Hüküm no: 412 - Orijinal metin no: [65b-1])﻿

﻿

﻿

413. Hüküm

Defterdar Hasan Paşa b. Hacı Süleyman’dan çocuklarına miras kalan çiftliğin satışının hileli fiyat (gabn-i fâhiş) sebebiyle iptal edildiği

Temeşvar vâlisi oldukdan sonra maktûlen vefât eden defterdâr Hasan Paşa b. el-Hâc Süleyman’ın sulbî sagīr oğlu Mehmed Bey ve sulbiye sagīre kızı Fâtıma Hanım’ın tesviye-i umûrları için kıbel-i şer‘den mansûb vasîleri olan işbu bâ‘isü’l-kitâb İbrahim Efendi b. Yusuf dîvân-ı kāimmakām-ı hazret-i sadr-ı a‘zamîde ma‘kūd meclis-i şer‘-i şerîfde zikri âtî çiftliğe işbu vâzı‘ü’l-yed olan Mehmed Bey b. Mustafa mahzarında bi’l-vesâye üzerine da‘vâ ve takrîr-i kelâm edip Havâss-ı Aliyye kazâsına tâbi‘ Petinehor nâm karyede vâki‘ yine merhûm-ı mezbûr intimâ’ ile tahdîd ve tavsîfden müstağnî çiftlik ve içinde mevcûd olan işbu yedimde olan iki kıt‘a hüccet ve defter nâtık olduğu devâb ve mevâşî ve âlât-ı zirâ‘at ve hırâset ve sâir müştemilâtı müteveffâ-yı mezbûrun ile’l-vefât mülkü ve hakkı olup ba‘de vefâtihî vasîsi olduğu sagīrân-ı mezbûrânın hisse-i irsiyyelerine ta‘yîn ve ol vechile mülk ve hakları iken bin doksan beş senesi Şa‘bân’ında mahmiye-i İstanbul’da Şıkk-ı evvel defterdârı vekîli olan Mehmed Efendi sagīrân-ı mezbûrânın velîleri ve cedd-i sahîhleri mezbûr el-Hâc Süleyman ma‘rifetiyle müteveffâ-yı mezbûrun cânib-i mîrîye olan deyni için çiftlik-i mezbûru cemî‘ müştemilâtı ile yüz yirmi bin akçeye Mehmed Ağa b. Mehmed nâm kimesneye bey‘ ve teslîm ve kabz-ı semen edip ol dahi ba‘de’l-iştirâ sene-i mezbûre Ramazân-ı mübâreki’nde mezbûr Mehmed Bey’e bin yetmiş esedî guruşa bey‘ ve teslîm ol dahi iştirâ ve tesellüm-i semen eyledikden sonra çiftlik-i mezbûrun kıymet-i misli bin beş yüz guruş olup bey‘-i mezbûr gabn-i fâhiş ile bey‘ olunmağla kıbel-i saltanat-ı aliyyeye arz-ı hâl olundukda bey‘-i mezbûrun gabn-i fâhiş ile olduğu sâbit olursa semen deyû verilen meblağ geri red ve teslîm ve çiftlik-i mezbûr sagīrân-ı mezbûrân için ahz ve hıfz oluna deyû yedime emr-i şerîf-i âlîşân verilmeğin husûs-ı mezbûr mezkûr Mehmed Bey’den istikşâf olunup müeccel icrâ olunmak matlûbumdur deyû tuğrâ-yı garrâ-yı sultânî ile mu‘anven ve mahalli emr-i şerîf-i âlîşân ibrâz edip mezkûr Mehmed Bey muvâcehesinde feth ve kırâat olundukda mazmûnu min külli’l-vücûh vasiyy-i mezbûr İbrahim Efendi’nin takrîr-i meşrûhuna muvâfık bulunmağın gıbbe’s-suâl mezbûr Mehmed Bey cevâbında fi’l-hakīka çiftlik-i mezkûre bâlâda şerh ve beyân ve tafsîl ve ayân olunan minvâl üzre mûmâ-ileyh Mehmed Efendi’den yüz yirmi bin akçeye iştirâ eden mezkûr Mehmed Ağa’dan ben bin yetmiş kıt‘a esedî guruşa iştirâ ve teslîm-i semen eyledim deyû mülk-i müşterâsı olmak üzre zabt ve tasarrufuna ikrâr lâkin çiftlik-i mezbûrun [66a] hîn-i bey‘de kıymeti bin beş yüz kıt‘a esedî guruş olmağla bey‘-i mezbûr gabn-i fâhiş olduğunu inkâr edicek vasiyy-i mezbûrun husûs-ı merkūm için meclis-i mezkûra ihzâr eylediği yine karye-i mezbûre sükkânından olup husûs-ı mezbûra vukūf ve şu‘ûru olan müslimînden Ahmed Efendi b. Ali el-İmâm ve Hatîbî Mustafa Efendi b. Şemseddin ve Müezzin Mehmed Halîfe b. Ali ve Hasan b. Ahmed nâm kimesneler fi’l-hakīka çiftlik-i mezkûrûn bi cümleti’t-tevâbi‘ hîn-i bey‘-i mezkûrda kıymet-i misli bin beş yüz guruşdur bundan nâkıs değildir çiftlik-i mezkûrûn semeni olan yüz yirmi bin akçe semen-i mislinden noksân-ı fâhiş ile nâkıs olmağla bey‘-i mezbûr gabn-i fâhiş ile olduğuna biz şâhidleriz şehâdet dahi ederiz deyû her biri edâ-i şehâdet-i şer‘iyye eylediklerinde gıbbe’t-ta‘dîl ve’t-tezkiyye şehâdetleri makbûle olmağın mûcebiyle ba‘de’t-tenbîh mezbûr Mehmed Bey meclis-i şer‘-i kavîm-i lâzımü’t-tekrîmde vasiyy-i mezkûr İbrahim Efendi muvâcehesinde ikrâr ve i‘tirâf edip ben mezkûr çiftliğin evvel semeni olan meblağ-ı merkūm yüz yirmi bin akçeyi bi’t-tamâm ve’l-kemâl ahz u kabz ve tesellüm edip çiftlik-i mezbûr ve cemî‘ müştemilâtını mahallinde kendiye teslîmini iltizâm eyledim dedikde gıbbe’t-tasdîki’l-mu‘teberi’l-vicâhî, mâ hüve’l-vâki‘ bi’t-taleb ketb olundu. Fî evâhir min Recebi’l-mürecceb li sene seb‘a ve tis‘în ve elf.

Şuhûdü’l-hâl: Mehmed Efendi b. Mustafa, Mustafa Çelebi b. Abdurrahman, Mustafa Çelebi b. el-Hâc Ahmed, İbrahim Çelebi b. Ahmed, Zahrü’l-eşbâh Hasan Ağa Ser-mi‘mârân-ı hâssa, keresteci es-Seyyid Mehmed Çelebi, el-Hâc Ali Kethüdâ-yı Mi‘mâr ağa, Halil Efendi b. ( ), el-Hâc Hasan Ağa b. ( ), Mehmed Efendi b. ( ), el-Hâc Mustafa b. ( ) ve gayruhüm mine’l-huzzâr.

(BAB46 - cilt: 19, sayfa: 366 - Hüküm no: 413 - Orijinal metin no: [65b-2])﻿

﻿

﻿

414. Hüküm

Mehmed Ağa b. Sinan’ın İbrahim Ağa’dan alacaklı olduğu

Mahmiye-i İstanbul’da Kızıltaş mahallesinde sâkin işbu bâ‘isü’l-kitâb Mehmed Ağa b. Sinan meclis-i şer‘-i şerîf-i enverde İbrahim Ağa nâm kimesne mahzarında üzerine da‘vâ ve takrîr-i kelâm edip mezbûr İbrahim Ağa zimmetinde cihet-i deyn-i şer‘îden yüz on esedî guruş hakkım olup hattâ mezbûr İbrahim Ağa cihet-i mezkûrdan ol mikdâr deyni olduğunu ikrâr ve hat ve hatmini hâvî yedime temessük dahi verdikden sonra meblağ-ı mezbûrdan sekiz bin akçesini kendi tevkîl ve ihâlesiyle mülhak olduğu iki kıst ulûfesinden ahz u kabz edip kırk dört esedî guruşum zimmetinde bâkī kalmağın meblağ-ı mezbûru bana edâdan imtinâ‘ eder suâl olunup meblağ-ı bâkī-i mezkûrûn alıverilmesi matlûbumdur deyû deyn-i mezbûru nâtık mümzâ ve mahtûme bir kıt‘a temessük dahi ibrâz etmeğin gıbbe’s-suâl mezbûr İbrahim Ağa cevâbında fi’l-hakīka mârrü’z-zikr temessük nâtık olduğu üzre meblağ-ı mezbûrdan kabzını i‘tirâf eylediği sekiz bin akçeden mâ‘adâ kırk dört esedî guruş mezkûr Mehmed Ağa’ya zimmetinde lâzımü’l-edâ deyni olduğunu ikrâr ve i‘tirâf etmeğin alâ mûcebi i‘tirâfihî meblağ-ı mezbûr kırk dört esedî guruşu müdde‘î-i mezbûra edâ ve teslîm mezkûr İbrahim Ağa’ya tenbîh olunup mâ vaka‘a bi’t-taleb ketb olundu. Fi’l-yevmi’s-sâbi‘ min Şa‘bâni’l-mu‘azzam li sene seb‘a ve tis‘în ve elf.

Şuhûdü’l-hâl: Mustafa Çelebi b. Ahmed, İbrahim Çelebi b. Ahmed, el-Hâc Mustafa b. Tevekkül, Mehmed b. İdris.

(BAB46 - cilt: 19, sayfa: 367 - Hüküm no: 414 - Orijinal metin no: [66a-1])﻿

﻿

﻿

415. Hüküm

Bayezid Camii avlusunda et satan çeyrekçilere engel olunmaması

Mahmiye-i İstanbul’da Sultan Bayezid Hân Câmi‘-i şerîfi kurbunda çeyrekçi olan kasab tâifesinden bâ‘isü hâze’l-kitâb Mustafa b. Abdülkerim nâm kimesne meclis-i şer‘-i şerîf-i enverde tâife-i merkūmeden şerîkleri Şaban b. Receb ve Kara İbrahim b. Ömer ve Musli b. Mehmed nâm kimesneler mahzarlarında takrîr-i kelâm ve ta‘bîr ani’l-merâm edip biz taşradan gelen celeb tâifesinden malımız ile koyun iştirâ edip narh-ı cârîden her lahm-ı ganemin vakıyyesini birer akçe noksân üzre câmi‘-i mezkûr havlusunda bey‘ edip ve her birimiz âharın nefsine kefîl olmağla suâl olunup kasabbaşı ve gayrılar vech-i meşrûh üzre ashâbından koyun iştirâ edip bey‘ ettiğimizde mâni‘ olunmamak üzre kıbel-i şer‘den li ecli’l-istişhâd vesîka tahrîr olunmak matlûbumuzdur dedikde gıbbe’s-suâl mezbûrlardan her biri dahi kaziyye minvâl-i meşrûh üzre olduğunu ikrâr ve her biri âharın nefsine kefîl olmağın mezbûrların ashâbından koyun iştirâ ve lühûmunun her vakıyyesini mahalle-i mezkûrede narh-ı cârîden birer akçe noksân üzre bey‘ eylediklerine mâni‘ olmamak üzre kıbel-i şer‘den işbu vesîka ketb ve terkīm olunup yedine verildi. Fi’l-yevmi’s-sâmin min Şa‘bâni’l-mu‘azzam li sene seb‘a ve tis‘în ve elf. [66b]

Şuhûdü’l-hâl: El-Hâc ( ) b. Hüseyin, Mehmed b. Bayram, İbrahim b. Ahmed, Ali b. Mehmed.

(BAB46 - cilt: 19, sayfa: 368 - Hüküm no: 415 - Orijinal metin no: [66a-2])﻿

﻿

﻿

416. Hüküm

Mustafa Çelebi b. Ebûbekir’in iki odasını Osman Çelebi b. Ahmed’e sattığı

Mahmiye-i İstanbul’da Karagümrük kurbunda Ali Paşa-yı Atîk mahallesi ahâlîsinden Ahî Mustafa Çelebi b. Ebûbekir tarafından husûs-ı âti’l-beyâna vekîl olduğu mahalle-i mezkûreden İbrahim Çelebi b. Süleyman ve İmâmzâde Abdullah Çelebi b. Ahmed şehâdetleriyle şer‘an sâbit olan diğer İbrahim Çelebi b. Mehmed nâm kimesne meclis-i şer‘-i şerîf-i enverde işbu bâ‘isü’l-kitâb Osman Çelebi b. Ahmed muvâcehesinde bi’l-vekâle ikrâr ve takrîr-i kelâm edip müvekkilim mezbûr Ahî Mustafa Çelebi zikri âtî akdin sudûruna değin yedinden mülkü olup mahalle-i mezbûrda vâki‘ bir tarafdan kendi âhar mülkü ve bir tarafdan Mustafa Odabaşı menzili ve bir tarafdan semerci Mehmed Beşe menzili ve bir tarafdan tarîk-i hâs ile mahdûd ve biri birine mülâhık iki bâb müte’ehhilîn odalarını, tarafeynden îcâb ve kabûlü hâvî bey‘-i kat‘î ile merkūm Osman Çelebi’ye yüz elli esedî guruşa bi safkatin vâhidetin bey‘ ve temlîk ve teslîm ol dahi iştirâ ve kabûl ve temellük ve tesellüm eyledikden [sonra] semeni olan meblağ-ı mezbûr yüz elli guruşu yedinden bi’t-tamâm ahz u kabz eyledi ba‘de’l-yevm zikr olunan odalar Osman Çelebi’nin mülk-i müşterâsı olmuşdur dedikde gıbbe’t-tasdîki’ş-şer‘î mâ hüve’l-vâki‘ bi’t-taleb ketb olundu. Fi’l-yevmi’l-hâmis min Şa‘bâni’l-mu‘azzam li sene seb‘a ve tis‘în ve elf.

Şuhûdü’l-hâl: Mehmed Efendi b. Ahmed, Yusuf Çelebi b. Receb, Mehmed Çelebi b. Ahmed, el-Hâc Yusuf b. Abdullah.

(BAB46 - cilt: 19, sayfa: 368 - Hüküm no: 416 - Orijinal metin no: [66b-1])﻿

﻿

﻿

417. Hüküm

Ahmed Çelebi b. Mahmud’un Ahmed Ağa’dan alacaklı olduğu

Mahrûse-i Galata’ya tâbi‘ Kasımpaşa’da sâkin işbu bâ‘isü’l-kitâb Ahmed Çelebi b. Mahmud meclis-i şer‘-i şerîf-i enverde Ayaz Ağazâde demekle şehîr Ahmed Ağa mahzarında üzerine da‘vâ ve takrîr-i kelâm edip mezbûr Ahmed Ağa zimmetinde cihet-i karz-ı şer‘îden iki yüz esedî guruş ile yedinden müşterâ ve kabz beynimizde ilm-i şer‘î ile ma‘lûm emti‘a-i mütenevvi‘a bahâsından dahi beş yüz seksen guruş ki cem‘an yedi yüz seksen esedî guruş hakkım olup hattâ deyn-i mezbûru nâtık yedime temessük dahi verdikden sonra meblağ-ı mezbûrdan yüz elli guruşu Ahmed Çelebi nâm kimesneden ve yüz on guruşunu Mehmed Ağa’dan bana havâle ben dahi kabûl edip mâ‘adâ beş yüz yirmi guruşu bana edâdan imtinâ‘ eder suâl olunup alıverilmesin matlûbumdur deyû mazmûnu min külli’l-vücûh mezkûr Ahmed Ağa’nın imzâ ve hatmini hâvî deyn temessükü dahi ibrâz etmeğin gıbbe’s-suâl mezbûr Ahmed Ağa mazmûn-ı temessükü tav‘an ikrâr ve i‘tirâf etmeğin alâ mûcebi i‘tirâfihî meblağ-ı mezbûr beş yüz yirmi guruşu müdde‘î-i mezbûr[a] edâ ve teslîme mezkûr Ahmed Ağa’ya tenbîh olunup mâ vaka‘a bi’t-taleb ketb olundu. Fi’l-yevmi’s-sâbi‘ min Şa‘bâni’l-mu‘azzam li sene seb‘a ve tis‘în ve elf.

Şuhûdü’l-hâl: Mustafa Çelebi b. Abdi, İbrahim Çelebi b. Ahmed, Mehmed b. İdris, Ali b. Bâli.

(BAB46 - cilt: 19, sayfa: 369 - Hüküm no: 417 - Orijinal metin no: [66b-2])﻿

﻿

﻿

418. Hüküm

Şahbaz bt. Abdullah’ın buğdayına el koyulduğu iddiasını ispatlayamadığı

Mahrûse-i Galata’ya tâbi‘ kasaba-i Kasımpaşa’da Piyâle Paşa mahallesinde sâkine olup zâtını ma‘rifet-i şer‘iyye ile ârifân olan Süleyman b. Abdullah ve İsmail b. Mehmed nâm kimesneler ta‘rîfleriyle mu‘arrefe olan Şahbaz bt. Abdullah nâm hâtun meclis-i şer‘-i şerîfde bâ‘isü hâze’l-kitâb Şaban b. Ali nâm kimesne mahzarında üzerine da‘vâ ve takrîr-i kelâm edip zevcim olup mahrûse-i mezbûreye tâbi‘ Bandırma nâm mahalde vâki‘ altmış keyl buğdayını fuzûlî kabz ve âhara bey‘ ile istihlâk etmeğin merkūm Şaban’a suâl olunup zikr olunan altmış keyl buğdayın hâlâ misl-i şer‘îsinin alıverilmesi matlûbumdur dedikde gıbbe’s-suâl mezbûr inkâr edicek müdde‘iye-i merkūme Şahbaz’dan da‘vâsına mutâbık beyyine taleb olundukda ityân-ı beyyineden izhâr-ı acz etmeğin istihlâf olundukda merkūm Şaban ber vech-i muharrer müteveffâ-yı mezbûr Kenan’ın eşyâsından mârrü’z-zikr Bandırma nâm mahalde vâki‘ altmış keyl buğdayı fuzûlî ahz u kabz ve âhara bey‘ ile istihlâk etmediğine ve ol vechile müdde‘iye-i mezbûrenin zimmetinde hakkı kalmadığına yemîn teklîf ol dahi alâ vefki’l-mes’ûl yemîn etmeğin mûcebince müdde‘iye-i mezbûre Şahbaz Hâtun bilâ-beyyine mu‘ârazadan men‘ olunup mâ vaka‘a bi’t-taleb ketb olundu. Fi’l-yevmi’s-sâdis [min Şa‘bâni’l-mu‘azzam] li sene seb‘a ve tis‘în ve elf.

Şuhûdü’l-hâl: El-Hâc Mustafa b. Tevekkül, İsmail Çelebi b. Mehmed, Süleyman b. Abdullah, Mehmed b. İdris Çavuş.

(BAB46 - cilt: 19, sayfa: 369 - Hüküm no: 418 - Orijinal metin no: [66b-3])﻿

﻿

﻿

419. Hüküm

Ferhad v. Manas adlı Ermeni’nin Habeşli Yusuf Vakfı’na borcu olduğu

Ashâb-ı hayrâtdan merhûm Habeşli? Yusuf vakfına mütevellî olan işbu bâ‘isü’l-kitâb imâm Abdullah Efendi b. Hasan meclis-i şer‘-i şerîf-i enverde mahmiye-i İstanbul’da Topkapısı kurbunda sâkin Ferhad v. Manas nâm Ermeni muvâcehesinde üzerine da‘vâ ve takrîr-i kelâm edip mezbûr Ferhad zimmetinde mütevellîsi olduğum mâl-ı vakf-ı mezbûrdan mukaddemâ [67a] istidâne ve kabz eylediği ba‘de küllî hesâb seksen yedi esedî guruş deyni olup hâlâ taleb eylediğimde bana edâdan imtinâ‘ eder suâl olunup meblağ-ı mezbûrun alıverilmesi matlûbumdur dedikde gıbbe’s-suâl mezbûr Ferhad cevâbında fi’l-hakīka müdde‘î-i mezbûrun bâlâda ketb ü tahrîr olunan minvâl üzre yedinden istidâne ve kabz eylediğim ba‘de külli’l-hesâb seksen yedi esedî guruş vakf-ı mezbûra [lâzımü’l]-edâ vâcibü’l-kazâ deynimdir deyû bi’t-tav‘i’s-sâf ikrâr ve i‘tirâf etmeğin alâ mûcebi i‘tirâfihî meblağ-ı mezbûr seksen yedi esedî guruşu müdde‘î-i mezbûr vakf için edâ ve teslîm mezbûr Ferhad’a tenbîh olunup mâ vaka‘a bi’t-taleb ketb olundu. Fi’l-yevmi’t-tâsi‘ min Şa‘bâni’l-mu‘azzam li sene seb‘a ve tis‘în ve elf.

Şuhûdü’l-hâl: Mustafa Çelebi b. Ahmed, el-Hâc Mustafa b. Tevekkül, İbrahim Çelebi b. Ahmed, Mehmed b. İdris.

(BAB46 - cilt: 19, sayfa: 370 - Hüküm no: 419 - Orijinal metin no: [66b-4])﻿

﻿

﻿

420. Hüküm

Aynî bt. Süleyman’ın Hacı Ali b. Mehmed’den muhâlaa yoluyla boşandığı

Mahmiye-i İstanbul’da Üsküblü mahallesi sâkinelerinden Aynî bt. Süleyman nâm hâtun meclis-i şer‘-i şerîf-i enverde zevc-i dâhili bâ‘isü hâze’l-kitâb el-Hâc Ali b. Mehmed nâm kimesneler mahzarında ikrâr ve takrîr-i kelâm edip zevcim mezbûr el-Hâc Ali zimmetinde mütekarrir ve ma‘kūdun-aleyh olan altı bin akçe mehr-i müeccelim ve nafaka-i iddet-i ma‘lûmem üzerlerine me’ûnet-i süknâm dahi kendi üzerime olmak üzre mezbûr el-Hâc Ali ile muhâla‘a-i sahîha-i şer‘iyye ile muhâla‘a edip ol dahi hul‘-ı mezbûru kabûl eylediğinden sonra hukūk-ı zevciyyete ve gayra müte‘allika âmme-i da‘vâdan her birimiz âharın zimmetini ibrâ-i âmm-ı kātı‘ü’n-nizâ‘la ibrâ ve iskāt eyledik dedikde gıbbe’t-tasdîki’ş-şer‘î mâ hüve’l-vâki‘ bi’t-taleb ketb olundu. Fi’l-yevmi’s-sâmin min Şa‘bâni’l-mu‘azzam li sene seb‘a ve tis‘în ve elf.

Şuhûdü’l-hâl: El-Hâc Mehmed b. Nasreddin, el-Hâc Mustafa b. Tevekkül, İsmail Çelebi b. Mehmed, Hüseyin Çelebi b. Mustafa, Mehmed Çelebi [b.] Ali.

(BAB46 - cilt: 19, sayfa: 371 - Hüküm no: 420 - Orijinal metin no: [67a-1])﻿

﻿

﻿

421. Hüküm

Alime bt. Mehmed’in Ali b. İsmail’den muhâlaa yoluyla boşandığı

Mahmiye-i İstanbul’da Azebler mahallesinde sâkine olup zâtını Hüseyin b. Mustafa ve Ahmed b. Ahmed nâm kimesneler ta‘rîfleriyle mu‘arrefe olan Alime bt. Mehmed nâm hâtun meclis-i şer‘-i enverde zevci işbu bâ‘isü hâze’l-kitâb Ali b. İsmail nâm kimesne mahzarında ikrâr-ı kelâm edip zevcim mezbûr Ali zimmetinde mütekarrir ve ma‘kūdun-aleyh olan bin akçe mehr-i müeccelimin yüz akçesi hâlâ bana edâ ve teslîm ben dahi yedinden ahz u kabz edip ve iki yüz akçesi dahi târih-i kitâbdan altmış güne değin te’cîl eyledikde ol dahi bana edâya ta‘ahhüd edip bâkī yedi yüz akçe mehr-i müeccelim ve nafaka-i iddet-i ma‘lûmemden geçip mezbûr ile muhâla‘a-i sahîha-i şer‘iyye ile muhâla‘a edip ol dahi hul‘-ı mezbûru kabûl eyledikden sonra hukūk-ı zevciyyete ve sâir beynimizde cereyân eden hukūka müte‘allika âmme-i da‘vâdan her birimiz âharın zimmetini ibrâ-i âm ile ibrâ ve iskāt eyledik, gıbbe’t-tasdîki’ş-şer‘î mâ hüve’l-vâki‘ bi’t-taleb ketb olundu. Fi’l-yevmi’l-hâmis min Şa‘bâni’l-mu‘azzam li sene seb‘a ve tis‘în ve elf.

Şuhûdü’l-hâl: Hüseyin b. Mustafa, Ahmed Çelebi b. Ahmed, Nasuh b. Osman, İbrahim Çelebi b. Ahmed, Mahmud b. Ahmed, el-Hâc Mustafa b. Tevekkül.

(BAB46 - cilt: 19, sayfa: 371 - Hüküm no: 421 - Orijinal metin no: [67a-2])﻿

﻿

﻿

422. Hüküm

Bayezid Camii avlusunda çeyrekçilerin et satmalarına engel olunmaması

Çeyrekçi tâifesinden olup mahmiye-i İstanbul’da Akseki mahallesinde sâkin Mehmed b. Mustafa ve Emir Buharî mahallesinde sâkin Ramazan b. Mehmed ve Hoca Kasım mahallesinde sâkin Mustafa b. Mehmed nâm kimesneler meclis-i şer‘-i şerîfde her biri takrîr-i kelâm ve ta‘bîr ani’l-merâm edip kadîmden olageldiği üzre mahmiye-i mezbûrede Sultan Bayezid-i Velî câmi‘-i şerîfi havlusunda vaz‘ ve her vakıyyesi narh-ı cârîden bir akçe noksân olmak üzre lahm-ı ganem bey‘ edip ziyâdeye bey‘ etmemek üzre her birimiz âhara kefîl olup ve üçümüze dahi işbu hâzır bi’l-meclis mezbûr Akseki mahallesinde sâkin Mehmed Çelebi b. Ahmed kefîl olmuşdur hâlâ kasab tâife[si] mâni‘ olmamak üzre taraf-ı şer‘den vesîka ketb olundu. Fi’l-yevmi’t-tâsi‘ min Şa‘bâni’l-mu‘azzam li sene seb‘a ve tis‘în ve elf.

Şuhûdü’l-hâl: Mustafa Çelebi b. el-Hâc Ahmed, el-Hâc Mustafa b. Tevekkül, İbrahim Çelebi b. Ahmed, Mahmud b. Hasan.

(BAB46 - cilt: 19, sayfa: 372 - Hüküm no: 422 - Orijinal metin no: [67a-3])﻿

﻿

﻿

423. Hüküm

Hasan Çelebi b. Abdullah’ın vefat eden Hacı Hüseyin b. Mustafa’da olan alacağının terekesinden alıverilmesi

Min mümzâtihî Mahmiye-i İstanbul’a Yeniçarşı’da sâkin attâr tâifesinden işbu bâ‘isü’l-kitâb Hasan Çelebi b. Abdullah meclis-i şer‘-i şerîf-i enverde sakabaşı iken bundan akdem vefât eden el-Hâc Hüseyin b. Mustafa b. Hüseyin’in verâseti li eb kız karındaşları Hatice ve Döndü ve li üm kız karındaşları Fâtıma ve Âsiye bintey Ali’ye münhasıra olduğu şer‘an zâhir ve müte‘ayyin oldukdan sonra mezbûrât muvâcehelerinde üzerlerine da‘vâ ve takrîr-i kelâm [edip] ben merkūm el-Hâc Hüseyin’e hayâtında hacc-ı şerîfe müteveccih oldukda kendi dükkânımda beş yüz guruşluk para-i Mısrî ikrâz ve teslîm ol dahi iktirâz ve kabz [67b] ve kendi mesârifine sarfla istihlâk edip kable’l-edâ fevt olmağın terekesini mezbûrlar kabz etmeğin suâl olunup tereke-i vâfiyesinden meblağ-ı mezbûrun alıverilmesi matlûbumdur dedikde gıbbe’s-suâl mezbûrât cevâb[ların]da, tereke-i müteveffâ-yı mezbûra vaz‘-ı yedlerini ikrâr lâkin deyn-i mezbûru inkâr edicek müdde‘î-i mezbûrdan müdde‘âsına [mutâbık] beyyine taleb olundukda udûl-i müslimînden olup mahmiye-i mezbûrede Hocapaşa mahallesinde sâkin Mustafa Ağa b. Ahmed ve Alacahamam kurbunda Çelebioğlu mahallesinde sâkin Ahmed Ağa b. Mustafa nâm kimesneler li ecli’ş-şehâde meclis-i şer‘a hâzırân olup isre’l-istişhâd fi’l-vâki‘ müteveffâ-yı mezbûr sakabaşı el-Hâc Hüseyin b. Mustafa b. Hüseyin mukaddemâ hâl-i hayâtında hacc-ı şerîfe müteveccih oldukda işbu müdde‘î-i mezbûr Hasan Çelebi mârrü’z-zikr dükkânında bizim huzûrumuzda beş yüz guruşluk para ikrâz ve teslîm mezbûr el-Hâc Hüseyin dahi iktirâz ve kabz ve tesellüm etmişidi biz bu husûsa bu vech üzre şâhidleriz şehâdet dahi ederiz deyû her biri edâ-i şehâdet-i şer‘iyye eylediklerinde gıbbe’t-ta‘dîl ve’t-tezkiyye şehâdetleri makbûle olmağın meblağ-ı mezbûru hayâtında mezkûr el-Hâc Hüseyin’den küllen ve ba‘zan ahz u kabz veya hibe veya âhara havâle etmeyip ve’l-hâsıl vücûh-ı şer‘iyyeden bir vechile zimmetini ibrâ etmediğin mezbûr Hasan Çelebi’ye bi’t-taleb ketb olundu. Fi’l-yevmi’l-ışrîn min Recebi’l-ferd li sene seb‘a ve tis‘în ve elf.

Şuhûdü’l-hâl: Mustafa b. el-Hâc Ahmed, Mehmed Efendi b. Mustafa, Mehmed b. İdris, el-Hâc Mustafa b. Tevekkül.

(BAB46 - cilt: 19, sayfa: 372 - Hüküm no: 423 - Orijinal metin no: [67a-4])﻿

﻿

﻿

424. Hüküm

Hasan b. Ali’nin terekesinden küçük çocuklarına nafaka takdir edilmesi

Mahmiye-i İstanbul’da Sunullah Efendi mahallesi sükkânından iken bundan akdem vefât eden Hasan b. Ali nâm kimesnenin sulbiye sagīre kızları İsmihan ve Emine ve Ayşe’nin vâlideleri ve hâdıneleri Cennet bt. Seher nâm hâtun meclis-i şer‘-i şerîf-i enverde takrîr-i kelâm ve ta‘bîr ani’l-merâm edip sagīrât-ı mezbûrât bi hakki’l-hidâne benim hucr ve terbiyyemde olmağla babaları müteveffâ-yı mezbûrdan kendilere isâbet edip vasîleri olan işbu hâzır bi’l-meclis Ali Çelebi b. Süleyman yedinde mazbûta olan mâllarından her birine beher yevm kadr-i ma‘rûf nafaka ve kisve-bahâ farz ve takdîr olunmak matlûbumdur dedikde hâkim-i muvakki‘-i sadr-ı kitâb -tûbâ-lehû ve hüsnü me’âb-hazretleri dahi sagīrât-ı mezbûrâta babaları müteveffâ-yı mezbûrdan müntakil olup yed-i vasîde mazbûta olan mâllarından her birine beher yevm beşer akçeden târih-i kitâbdan cem‘an on beş akçe nafaka ve kisve-bahâ farz ve takdîr edip meblağ-ı mefrûz-ı mezbûru istidâne ve sarfa ve lede’z-zafer mâl-ı mezbûra rücû‘a merkūme Cennet Hâtun’a izin vermeğin mâ hüve’l-vâki‘ bi’t-taleb ketb olundu. Fi’l-yevmi’s-sânî min Şa‘bâni’l-mu‘azzam li sene seb‘a ve tis‘în ve elf.

Şuhûdü’l-hâl: El-Hâc Mustafa b. Tevekkül, İbrahim Çelebi b. Ahmed, Ali b. Bâli, Mehmed b. İdris.

(BAB46 - cilt: 19, sayfa: 373 - Hüküm no: 424 - Orijinal metin no: [67b-1])﻿

﻿

﻿

425. Hüküm

Hüseyin Beşe b. Mustafa’nın evini Saliha bt. Abdullah’a bey‘ bi’l-istiğlâl yoluyla satması

Mahrûse-i Galata’ya tâbi‘ kasaba-i Beşiktaş’da Sinan Paşa mahallesinde sâkin Hüseyin Beşe b. Mustafa meclis-i şerîf-i enverde mahmiye-i İstanbul’da Timurhan mahallesinde sâkin râfi‘atü hâze’l-kitâb Sâliha bt. Abdullah nâm hâtun tarafından husûs-ı âti’l-beyâna vekîl olduğu zât-ı ma‘rifet-i şer‘iyye ilâ ârifân Nasuh b. Mustafa ve Ömer b. Hasan şehâdetleriyle şer‘an sâbit olan el-Hâc Mehmed b. el-Hâc Osman mahzarında ikrâr ve takrîr-i kelâm edip silk-i mülkümde münselik olup mahmiye-i mezbûrda Küçükpazar kurbunda vâki‘ bir tarafdan el-Hâc Receb Pazarbaşı mülkü ve bir tarafdan Mehmed mülkü ve bir tarafdan tarîk-i hâs ve bir [tarafdan] tarîk-i âm ile mahdûd iki fevkānî oda ve bi’r-i mâ ve havluyu müştemil mülk menzil bi tarîki’l-istiğlâl altmış guruşa mezbûreye bey‘ ve teslîm ol dahi iştirâ ve tesellüm edip semeni olan meblağ-ı mezbûr altmış guruşu yedinden tamâmen ahz u kabz eyledikden sonra yine müvekkili mezbûr Sâliha Hâtun menzili mahdûd-ı mezkûr[u] ba‘de’t-tahliyyeti’ş-şer‘iyye târih-i kitâbdan bir sene tamâmına değin on iki guruşa bana îcâr ve teslîm ben dahi istîcâr ve kabûl ve tesellüm eyledim dedikde gıbbe’t-tasdîki’ş-şer‘î mâ vaka‘a bi’t-taleb ketb olundu. Fi’l-yevmi’s-sâmin min Şa‘bâni’l-mu‘azzam li sene seb‘a ve tis‘în ve elf.

Şuhûdü’l-hâl: İbrahim Efendi el-İmâm, kalaycı Mustafa b. Ramazan, el-Hâc Hüseyin b. Musa Beşe, el-Hâc Mehmed b. ( ).

(BAB46 - cilt: 19, sayfa: 373 - Hüküm no: 425 - Orijinal metin no: [67b-2])﻿

﻿

﻿

426. Hüküm

İsak’ın Şevki Mehmed Efendi b. Muzaffer’e olan borcunu erteletmesi

Tâife-i yahudun Kirü[z] cemâ‘atinden olup mahmiye-i İstanbul’da hısnı ebvâbından Balatkapısı hâricinde Karabaş mahallesinde sâkin Harunoğlu demekle şehîr İsak nâm yahudi meclis-i şer‘-i şerîf-i enverde işbu râfi‘ü’l-kitâb Şevki Mehmed Efendi b. Muzaffer mahzarında ikrâr ve takrîr-i kelâm edip mezbûr Şevki Mehmed Efendi ile târih-i kitâba gelince beynimizde nice ahz u i‘tâ ve mu‘âmelât-ı şettâ vâkı‘a olup el-hâletü hâzihî beynimizde hesâb gördüğümüzde mûmâ-ileyh Şevki Mehmed Efendi’nin benim zimmetimde dört bin beş yüz guruş hakkı zuhûr edip meblağ-ı mezbûr zimmetimde lâzımü’l-edâ deynim olmağla mukābelesinde elmas ile vaz‘ bir mücevver hançer ve kendi mührümle memhûr ma‘lûmü’l-mikdâr cevâhirimi yedine rehin vaz‘ ve teslîm ol dahi irtihân ve kabz ve deyn-i mezbûru târih-i kitâbdan beş ay tamâmına değin bi’t-taleb te’cîl eyledi fîmâ ba‘d deyn-i mezbûr ile rihân-ı merkūmeden mâ‘adâ kendi vakfından istidâne eylediğim meblağın murâbahâtına ve târih-i kitâba gelince beynimizde cereyân eden sâir ahz u i‘tâ ve mu‘âmelât-ı şettâya müte‘allika âmme-i da‘vâdan mûmâ-ileyh Şevki Mehmed Efendi’nin zimmetini ibrâ-i âmm-ı kātı‘ü’n-nizâ‘la ibrâ ve iskāt eyledim dedikde gıbbe’t-tasdîk mâ hüve’l-vâki‘ bi’t-taleb ketb olundu. Fi’l-yevmi’s-sâmin min Şa‘bâni’l-mu‘azzam li sene seb‘a ve tis‘în ve elf.

Şuhûdü’l-hâl: Fahrü’l-müderrisînü’l-kirâm İbrahim Efendi, Mustafa Çelebi b. eş-Şeyh Mehmed, İbrahim Efendi b. el-Hâc Receb, Mustafa Çelebi Kethüdâ-yı muhzırân, el-Hâc Mustafa b. Tevekkül.

(BAB46 - cilt: 19, sayfa: 374 - Hüküm no: 426 - Orijinal metin no: [68a-1])﻿

﻿

﻿

427. Hüküm

Fâtıma bt. Mustafa ile Salih Çelebi b. Mehmed’in boşanması

Mahmiye-i İstanbul’da Ali Paşa-yı Atîk mahallesi sâkinelerinden olup zâtı ma‘rifet-i şer‘iyye ile ârifân Ahmed Efendi b. Ali ve Ahmed Bey b. Mehmed nâm kimesneler ta‘rîfleriyle mu‘arrefe olan Fâtıma bt. Mustafa nâm hâtun meclis-i şerîf-i enverde zevc-i dâhili bâ‘isü hâze’l-kitâb Sâlih Çelebi b. Mehmed nâm kimesne mahzarında ikrâr ve takrîr-i kelâm edip zevcim mezbûr Sâlih Çelebi zimmetinde mütekarrir ve ma‘kūdun-aleyh olan üç bin akçe mehr-i müeccelim ve nafaka-i iddet-i mu‘ayyene-i ma‘lûmem üzerlerine ve me’ûnet-i süknâm dahi kendi üzerime olmak üzre zevcim mezbûr Sâlih ile muhâla‘a-i sahîha-i şer‘iyye ile muhâla‘a edip ol dahi ber vech-i muharrer muhâla‘a-i mezbûru kabûl ettikden sonra hukūk-ı zevciyyete müte‘allika âmme-i da‘vâdan her birimiz âharın zimmetini ibrâ-i âmm-ı kātı‘ü’n-nizâ‘la ibrâ ve iskāt eyledik dedikde gıbbe’t-tasdîki’ş-şer‘î bi’t-taleb ketb olundu. Fi’l-yevmi’l-âşir min Şa‘bâni’l-mu‘azzam li sene seb‘a ve tis‘în ve elf.

Şuhûdü’l-hâl: Ahmed Efendi b. Ali, Ahmed Bey b. Mehmed, Mehmed b. Ahmed, Ahmed Beşe b. Mehmed, Ali Çelebi b. Bâli.

(BAB46 - cilt: 19, sayfa: 375 - Hüküm no: 427 - Orijinal metin no: [68a-2])﻿

﻿

﻿

428. Hüküm

Serkis v. Cuyan’ın Matos v. Vikoz’dan alacaklı olduğu

Mahmiye-i İstanbul’da Vâlide kurbunda sâkin olan işbu bâ‘isü’l-vesîka Serkis v. Cuyan nâm zimmî meclis-i şer‘-i şerîf-i enverde mahrûse-i Üsküdar Kuz[g]uncuk mahallesinde sâkin Matos v. Vikoz nâm zimmî muvâcehesinde üzerine da‘vâ ve takrîr-i kelâm edip mezbûr Matos bundan akdem benim iskemlecim olup beynimizde hesâb gördüğümüzde ba‘de külli’l-hesâb ekmek bahâsından on bin akçe kendi mesârifine sarfla istihlâk etmekle suâl olunup bana edâya tenbîh olunmak matlûbumdur dedikde gıbbe’s-suâl mezbûr Matos cevâbında fi’l-hakīka müdde‘î-i mezbûr Serkis’e cihet-i mezkûreden ber vech-i muharrer ba‘de külli’l-hesâb ekmek bahâsından on bin akçeyi kendi mesârifine sarfla istihlâk etmekle meblağ-ı mezbûr zimmetinde lâzımü’l-edâ deyni olduğu bi tav‘ihî ikrâr ve i‘tirâf etmeğin alâ mûcebi i‘tirâfihî meblağ-ı mezbûr on bin akçeyi müdde‘î-i mezbûra edâ ve teslîm mezbûr Matos’a tenbîh birle mâ hüve’l-vâki‘ bi’t-taleb ketb olundu. Fi’l-yevmi’s-sâdis min Şa‘bâni’l-mu‘azzam li sene seb‘a ve tis‘în ve elf.

Şuhûdü’l-hâl: El-Hâc Mustafa b. Tevekkül ser-bölük, İbrahim Çelebi b. kethüdâ Ahmed, Mehmed b. İdris, Ali b. Bâli, [68b] <

(BAB46 - cilt: 19, sayfa: 375 - Hüküm no: 428 - Orijinal metin no: [68a-3])﻿

﻿

﻿

429. Hüküm

Mustafa Efendi b. Fazlullah Efendi’nin câriyesi Dürri bt. Abdullah’ı azat etmesi

Husûs-ı âti’l-beyânın mahallinde ketb [u] tahrîri iltimâs olunmağın savb-ı şer‘den irsâl olunan İbrahim Efendi b. Mehmed mahmiye-i İstanbul’da Karagümrük kurbunda Ali Paşa-yı Atîk mahallesinde müsâfiren sâkin olan fahrü’l-kuzât Fazlızâde demekle ma‘rûf Mustafa Efendi b. el-merhûm Fazlullah Efendi’nin menziline varıp zeyl-i kitâbda muharrerü’l-esâmî müslimîn huzûrunda akd-i meclis-i şer‘-i şerîf eyledikde meclis-i ma‘kūd-ı mezbûrda mezbûr Mustafa Efendi ikrâr ve takrîr-i kelâm edip bana rıkkını mu‘[te]rife orta boylu açık kaşlı ala gözlü Rûsiyyetü’l-asl bâ‘isetü’l-kitâb Dürri bt. Abdullah nâm câriye-i memlûkesini hasbeten lillâhi’l-meliki’l-Hallâk ve taleben li merzâti rabbi’r-Rezzâk malından tahrîr ve i‘tâk ve sâir harâir-i asliyyât silkine ilhâk ve idrâc eyledim mevsûfe-i mezbûre Dürri sâir harâir-i asliyyât gibi hürre olup üzerinde velâ-i şer‘îden gayrı hakkım kalmamışdır dedikde vâki‘ hâli Mevlânâ-yı mezbûr mahallinde ketb ü tahrîr ba‘dehû irsâl olunan Mehmed b. İdris ve Ali b. Bâli nâm kimesneler ile meclis-i şer‘a gelip alâ vukū‘ihî inhâ ve takrîr etmeğin mâ hüve’l-vâki‘ bi’t-taleb ketb olundu. Fi’l-yevmi’l-hâmis min Şa‘bâni’l-mu‘azzam li sene [seb‘a ve tis‘în ve elf].

Şuhûdü’l-hâl: Mefharü’l-kuzât Mehmed Efendi b. el-merhûm Ömer Efendi, Mustafa Çelebi [b.] el-Hâc Ahmed Kethüdâ-yı muhzırân, Ahmed Ağa tâbi‘-i Mehmed Efendi, Ali Çelebi b. ( ).

(BAB46 - cilt: 19, sayfa: 376 - Hüküm no: 429 - Orijinal metin no: [68b-1])﻿

﻿

﻿

430. Hüküm

Hacı Ali b. Bayezid’in çocuklarının miras ev hisselerinin diğer vârisler tarafından Mehmed b. Ali’ye satılması

Mahmiye-i İstanbul’da Mi‘mâr Ayas mahallesinde vâki‘ olup bir tarafdan Dergâh-ı âlî yeniçerilerinden sekizinci odanın odabaşı olan İbrahim Ağa mülkü ve bir tarafdan kemer ve bir tarafdan tarîk-i âm ile mahdûd fevkānî iki oda ve bir sofa ve tahtında bir matbah ve bir mahzen ve bi’r-i mâ ve zât-ı eşcâr-ı müsmire ve gayr-ı müsmireyi müştemil mülk menzili mahdûd-ı mezbûrede sâkin iken bundan akdem fevt olan el-Hâc Ali b. Bayezid nâm kimesne ile’l-vefât mülkü olup fevt oldukda verâseti zevce-i metrûkesi Hatice bt. Abdullah nâm hâtun ile sulbî kebîr oğulları İbrahim ve Mustafa’ya ve sagīr oğlu Mehmed ve sulbiye kebîre kızları Emine ve Fâtıma ve Ayşe’ye münhasıra ve tashîh-i mes’elesi yetmiş iki sehimden olup sihâm-ı mezbûreden dokuz sehimi merkūme Hatice’ye ve on dörder sehimi mezbûrûn İbrahim ve Mustafa ve Mehmed’den her birine ve yedişer sehimi mezbûrât Emine ve Fâtıma ve Ayşe’den [her birine] isâbet eylediği şer‘an zâhir ve mütehakkik olup mezbûr İbrahim yine sihâm-ı mezkûreden on dört sehim hisse-i şâyi‘asını bundan esbak Ahmed Ağa b. el-Hâc Zülfikār nâm kimesneye semen-i ma‘lûme-i makbûza bey‘ ve teslîm etmekle menzili mahdûd-ı mezkûrûn on dört sehimi mezbûr Ahmed Ağa’nın mülk-i müşterâsı oldukdan sonra mezbûr Ahmed Ağa kendi tarafından asâleten ve merkūm Emine Hâtun ile mezbûr Mustafa tarafından husûs-ı âti’l-beyâna vekîl olduğu mezbûre Emine’nin zâtını ma‘rifet-i şer‘iyye ile ârifân Osman b. Ömer [ve] Mustafa Çelebi b. el-Hâc Zülfikār şehâdetleriyle şer‘an sâbit olmağla vekâleten meclis-i şer‘-i şerîf-i enverde bâ‘isü hâze’l-kitâb sagīr-i mezbûr Mehmed’in tesviye-i umûruna kıbel-i şer‘den mansûb vasi[yye] olan merkūme Hatice mahzarında ikrâr ve takrîr-i kelâm edip menzili mahdûd-ı mezkûrdan mülküm olan on dört sehim hisse-i şâyi‘amı ve müvekkili mezbûr Mustafa’nın dahi kezâlik irsen on dört sehim hisse-i şâyi‘ası sagīr-i mezbûr için vasiy[ye]-i mezbûre tarafından îcâb ve kabûlü hâvî bey‘-i kat‘î ile üç yüz esedî guruşa bey‘ ve teslîm ol dahi sagīr-i mezbûr Mehmed’in malından vasi[yye]-i merkūme Hatice bize edâ ve teslîm biz dahi yedinden tamâmen ahz u kabz eyledik ba‘de’l-yevm menzili mezkûrda benim ve müvekkillerim mezbûrân Emine ve Mustafa’nın alâka ve medhalimiz kalmadı cümlesi sagīr-i mezbûrun irsen ve şirâen mülkü ve hakkı olmuşdur dedikde mâ hüve’l-vâki‘ bi’t-taleb ketb olundu. Fi’l-yevmi’r-râbi‘ min Şa‘bâni’l-mu‘azzam li sene seb‘a ve tis‘în ve elf.

Şuhûdü’l-hâl: Hasan Halîfe b. Abdi, Osman Çavuş b. Ömer, Yusuf b. Abdullah, el-Hâc Hasan b. Mahmud.

(BAB46 - cilt: 19, sayfa: 376 - Hüküm no: 430 - Orijinal metin no: [68b-2])﻿

﻿

﻿

431. Hüküm

Mustafa Çelebi b. İsmail’in evini Hacı Hasan b. Mustafa’ya satması

Dârü’l-hilâfeti’l-aliyye Kostantıniyye el-mahmiyye’de Kâtib Muslihiddin mahallesi sâkinlerinden Mustafa Çelebi b. İsmail nâm kimesne meclis-i şer‘-i şerîf-i enverde bâ‘isü hâze’l-kitâb el-Hâc Hasan b. Mustafa nâm kimesne mahzarında ikrâr-ı tâm ve takrîr-i kelâm edip akd-i âtî sudûruna değin yedimde mülk ve hakkım olup mahalle-i merkūmede vâki‘ etrâf-ı erba‘ası Mustafa Efendi veresesi mülkü ve merkūm el-Hâc Hasan mülkü ve Medîne-i Münevvere vakfından arabacı el-Hâc Mustafa tasarrufunda olan menzil ve tarîk-i âm ile mahdûd yedinde olan hüccet nâtıka olduğu üzerine binâlı ve binâsız mecmû‘-ı arsası tûlen ve arzen bi hesâb-ı terbî‘î bin üç yüz altmış iki buçuk zirâ‘ olup üzerine mebnî tahtânî üç bâb oda ve bir su kuyusu[nu] müştemil mülk menzilimi cemî‘ tevâbi‘ ve levâhıkı ve âmme-i hukūk ve merâfıkı ile mezbûr el-Hâc Hasan’a tarafeynden îcâb ve kabûlü hâvî şurût-ı müfsideden ârî bey‘-i bâtt-ı sahîh-i şer‘î ile beş yüz esedî guruşa bey‘ ve teslîm ol dahi ber vech-i muharrer iştirâ ve tesellüm eyledikden sonra semeni olan meblağ-ı mezbûr beş yüz guruşu mezbûr el-Hâc Hasan’dan tamâmen ahz u kabz eyledim ba‘de’l-yevm menzili mahdûd-ı mezkûr merkūm el-Hâc Hasan’ın mülk-i müşterâsıdır keyfe mâ yeşâ ve yahtâr mutasarrıf olsun dedikde gıbbe’t-tasdîki’ş-şer‘î mâ vaka‘a bi’t-taleb ketb olundu. Fi’l-yevmi’t-tâsi‘ min Şa‘bâni’l-mu‘azzam li sene seb‘a ve tis‘în ve elf.

Şuhûdü’l-hâl: Şeyh Hüseyin Efendi b. Mehmed, Mehmed Çelebi b. Mustafa el-Müderris, İbrahim b. Mustafa, Halil b. İbrahim, Mehmed b. Halil, İbrahim Çelebi b. Mustafa.

(BAB46 - cilt: 19, sayfa: 377 - Hüküm no: 431 - Orijinal metin no: [69a-1])﻿

﻿

﻿

432. Hüküm

Mehmed b. Hüseyin’in alacağını tahsil için Mustafa b. Yusuf’a vekâlet vermesi

Mahmiye-i İstanbul’da Beyceğiz mahallesinde sâkin Mehmed b. Hüseyin nâm kimesne meclis-i şer‘-i şerîf[de] râfi‘ü hâze’l-kitâb Mustafa b. Yusuf nâm kimesne mahzarında ikrâr ve takrîr-i kelâm edip gāib ani’l-meclis cilâcılar kethüdâsı Ömer Beşe nâm kimesne zimmetinde olan on beş guruş hakkı mezbûr Ömer Beşe’den taleb ve da‘vâ ve ahz u kabza ve bana îsâle mütevakkıf olduğu umûrun küllîsine tarafımdan mezbûr Mustafa’yı vekîl ve menâbıma nâib nasb ve ta‘yîn eyledim ol dahi vekâlet-i merkūmeyi kabûl ve merâsimini edâya ta‘ahhüd eyledi dedikde gıbbe’t-tasdîki’ş-şer‘î mâ vaka‘a bi’t-taleb ketb olundu. Fi’l-yevmi’l-âşir min Şa‘bâni’l-mu‘azzam li sene seb‘a ve tis‘în ve elf.

Şuhûdü’l-hâl: Osman b. Derviş, Hüseyin b. İbrahim, Abdi b. Mahmud.

(BAB46 - cilt: 19, sayfa: 378 - Hüküm no: 432 - Orijinal metin no: [69a-2])﻿

﻿

﻿

433. Hüküm

Fâtıma bt. Saliha’nın Musa b. Kâmil’den muhâlaa yoluyla boşandığı

Mahmiye-i İstanbul’da Kırkçeşme kurbunda sâkine Fâtıma bt. Sâliha nâm hâtun zâtı ma‘rifet-i şer‘iyye ile ârifân olan Ali b. Mustafa ve el-Hâc Mehmed b. Ali nâm kimesneler ta‘rîfleriyle mu‘arrefe oldukdan sonra meclis-i şer‘-i şerîf-i enverde zevci işbu bâ‘isü hâze’l-kitâb Musa b. Kâmil nâm kimesne mahzarında ikrâr ve takrîr-i kelâm edip zevcim mezbûr Musa zimmetinde mütekarrir ve ma‘kūdun-aleyh olan bin akçe mehr-i müeccelim ve nafaka-i iddet-i ma‘lûmem üzerlerine ve me’ûnet-i süknâm dahi kendi üzerime olmak üzre zevcim mezbûr ile muhâla‘a-i sahîha-i şer‘iyye ile muhâla‘a eylediğimden sonra ol dahi hul‘-ı mezbûr[u] ba‘de’l-kabûl hukūk-ı zevciyyete müte‘allika cemî‘ da‘vâdan mezbûr Musa’nın zimmetini ibrâ eyledim dedikde gıbbe’t-tasdîk mâ vaka‘a bi’t-taleb ketb [olundu]. Fi’l-yevmi’l-âşir min Şa‘bâni’l-mu‘azzam li sene seb‘a ve tis‘în ve elf.

Şuhûdü’l-hâl: El-Hâc Mehmed b. Ali, Ahmed Kâmil, Ali Mustafa, Halil b. Sâlih, Ahmed Çelebi b. Abdurrahman.

(BAB46 - cilt: 19, sayfa: 378 - Hüküm no: 433 - Orijinal metin no: [69a-3])﻿

﻿

﻿

434. Hüküm

Meryem bt. Hacı Sinan’ın kaynatasında olan alacağını taksitlendirmesi

Mahmiye-i İstanbul’da Hoca Ali mahallesinde sâkine Meryem bt. el-Hâc Sinan nâm hâtunun karındaşı ve tarafından husûs-ı âti’l-beyâna vekîl-i müsecceli olan Halil Çelebi b. el-Hâc Sinan meclis-i şer‘-i şerîfde müvekkile-i mezbûrenin kayınatası işbu bâ‘isü’l-kitâb kethüdâ Ahmed Ağa b. Abdurrahman mahzarında bi’l-vekâle ikrâr ve takrîr-i kelâm edip müvekkilem mezbûre Meryem Hâtun’un kayınatası merkūm Ahmed Ağa zimmetinde beynlerinde hâvî olan mu‘âmelât-ı şettâdan ba‘de küllî hesâb altı yüz esedî guruş hakkı olmağla bundan akdem meblağ-ı mezbûr için merkūm Ahmed Ağa sicn-i sultânî’de birkaç ay mahbûs oldukdan sonra meblağ-ı mezbûrun ancak iki yüz guruşunu müvekkile-i mezbûreye edâ ve teslîm ol dahi istîfâ ve kabz edip bâkī dört yüz guruşunu bir vechile edâya iktidârı olmamağla te’cîl ve taksîte tâlib olmağın müvekkile-i mezbûre Meryem meblağ-ı bâkī-i mezbûru beher otuz gün tamâmına on guruş olmak üzre târih-i kitâbdan bin iki yüz gün tamâmına değin te’cîl ve taksît eyledikde merkūm Ahmed Ağa dahi kabûl ve meblağ-ı bâkī-i mezbûr dört yüz guruşu vech-i muharrer üzre edâ ve teslîme ta‘ahhüd eyledi dedikde gıbbe’t-tasdîki’ş-şer‘î ketb [olundu]. Fi’l-yevmi’s-sânî min Şa‘bâni’l-mu‘azzam li sene seb‘a ve tis‘în ve elf.

Şuhûdü’l-hâl: İsmail Efendi el-İmâm, Ali Efendi b. Mehmed, Mahmud Efendi el-Müezzin, el-Hâc Ali Efendi el-Müezzin, Şaban Çelebi b. Âbid.

(BAB46 - cilt: 19, sayfa: 379 - Hüküm no: 434 - Orijinal metin no: [69a-4])﻿

﻿

﻿

435. Hüküm

Ahmed b. Hasan’ın Meryem bt. Mustafa’da olan alacağını vasîsinden tahsili

Mahmiye-i İstanbul’da Murad Paşa-yı Atîk mahallesinde sâkin Aksarayî Çavuş Ahmed b. Hasan meclis-i şer‘-i şerîf-i enverde mahmiye-i mezbûrede Ereğli mahallesinde sâkine iken bundan akdem bilâ-vâris fevt olan Meryem bt. Mustafa b. el-Hâc Hüseyin nâm hâtunun vasiyy-i muhtârı olmağla terekesine vâzı‘ü’l-yed olan bâ‘isü hâze’l-kitâb Yorganî Mustafa Çelebi b. Ahmed mahzarında ikrâr ve takrîr-i kelâm edip müteveffât-ı mezbûre Meryem Hâtun hayâtında mezbûr Mustafa Çelebi zimmetinde hakkı olan on beş bin akçenin beş bin akçesini Ebâ Eyyûb-i Ensârî’de Çömlekçiler kurbunda vâki‘ ma‘lûmü’l-hudûd mülk menzili ba‘de vefâtihâ bey‘ olunup semeni ve sâir terekesi bana verile deyû vasiyyet ve tenfîzine mezbûr Mustafa Çelebi’yi vasiyy-i muhtâr, ol dahi kabûl edip musırraten alâ vasiyyetihâ fevt olmağla vasiyy-i mezbûr Mustafa Çelebi dahi zimmetinde olan meblağ-ı mezbûrun beş bin akçesini ve menzili merkūmu yetmiş guruşa âhara bey‘ etmekle semeni olan meblağ-ı mezbûrun elli guruşunu bi’l-vesâye bana teslîm ben dahi yedinden ahz u kabz eylediğimden sonra bâkī yirmi guruşdan ve müteveffât-ı mezbûrenin sâir terekesine müte‘allika cemî‘ da‘vâdan mezbûr Mustafa Çelebi’nin zimmetini ibrâ-i âmm-ı kātı‘ü’n-nizâ‘la ibrâ ve iskāt eyledim dedikde gıbbe’t-tasdîki’ş-şer‘î bi’t-taleb ketb olundu. Fi’l-yevmi’l-hâmis min Şa‘bâni’l-mu‘azzam li sene seb‘a ve tis‘în ve elf.

Şuhûdü’l-hâl: Mehmed Bey b. Mustafa, Seyyid Mehmed Çelebi b. Ahmed, Ali Çelebi b. Mehmed, Ramazan b. Hüseyin, İsmail b. Mehmed, Ali b. Haydar, Mustafa b. Ömer.

(BAB46 - cilt: 19, sayfa: 379 - Hüküm no: 435 - Orijinal metin no: [69b-1])﻿

﻿

﻿

436. Hüküm

Yamandi v. Kirkor’un câriyesi Eline bt. Bosi’yi azat etmesi

Mahmiye-i İstanbul’da Abdi Subaşı mahallesinde sâkin Yamandi v. Kirkor nâm zimmî meclis-i şer‘-i şerîf-i lâzımü’t-tevkīrde ikrâr ve takrîr-i kelâm edip bana rıkkını mu‘terife olan işbu açık kara kaşlı ala gözlü orta boylu Lehiyyetü’l-asl bâ‘isetü’s-sifr Eline bt. Bosi nâm nasrâniye câriyemi lâ li ivazin ‘âcil ve lâ li garazin âcil malımdan tahrîr ve i‘tâk ve zümre-i harâir-i asliyyâta idrâc ve ilhâk eyledim ba‘de’l-yevm mevsûf-ı mezbûre Eline sâir harâir-i asliyyât gibi hürre olup üzerinde velâ-i şer‘îden gayrı hakkım kalmadı dedikde gıbbe’t-tasdîk mâ vaka‘a bi’t-taleb ketb [olundu]. Min Şa‘bâni’l-mu‘azzam li sene seb‘a ve tis‘în ve elf.

Şuhûdü’l-hâl: El-Hâc Mustafa b. Tevekkül, el-Hâc Abdi b. Mahmud, Mehmed b. Mustafa, Hüseyin b. Mustafa, Ali b. Bâli.

(BAB46 - cilt: 19, sayfa: 380 - Hüküm no: 436 - Orijinal metin no: [69b-2])﻿

﻿

﻿

437. Hüküm

Fazlı Efendi b. Ömer’in boşandığı eşi Kâtibe bt. Abdullah’a mehrini ödediği

Mahmiye-i İstanbul’da Kırkçeşme kurbunda Sekbânbaşı İbrahim Ağa mahallesinde sâkine Kâtibe bt. Abdullah nâm hâtun tarafından husûs-ı âti’z-zikre vekîl-i müsecceli olan Ahmed Efendi b. Hüseyin meclis-i şer‘-i hatîr-i lâzımü’t-tevkīrde müvekkile-i mezbûrenin zevc-i dâhili olup hâlâ Ordu-yı hümâyûn’da reisü’l-küttâb olan Fazlı Efendi b. Ömer tarafından ikrâr-ı âti’l-beyânı tasdîke vekîl olduğu Sâlih Ağa b. Osman ve Hüseyin Bey b. Ali şehâdetleriyle şer‘an sâbit olan Hasan Efendi b. Abdi mahzarında ikrâr ve takrîr-i kelâm edip müvekkili merkūm Fazlı Efendi târih-i kitâbdan üç ay mukaddem zevce-i medhûlün-bihâsı olan müvekkilem mezbûre Kâtibe Hâtun’u şâhidân-ı mezbûrân huzûrunda tatlîk eylediğinden sonra zimmetinde mütekarrir ve ma‘kūdun-aleyh olan otuz bin akçe mehr-i müeccelinin yirmi bin akçesini vekîl-i mezbûr Hasan Efendi’ye irsâl ve bâkī on bin akçesi müvekkilemin iddi‘âsı üzre kalmış idi hâlâ vekîl-i mezbûr Hasan Efendi mehr-i müeccel-i mezbûrun zikr olunan yirmi bin akçesini müvekkilem mezbûre Kâtibe Hâtun’a edâ ve teslîm ol dahi ahz u kabz eyledi dedikde gıbbe’t-tasdîki’ş-şer‘î ve’t-tahkīki’l-mer‘î mâ vaka‘a bi’t-taleb ketb olundu. Fi’l-yevmi’s-sânî min Şa‘bâni’l-mu‘azzam li sene seb‘a ve tis‘în ve elf.

Şuhûdü’l-hâl: Veli Bey b. Ahmed, İbrahim Ağa b. Osman, Ali Ağa b. ( ) Bosnevî, Ahmed Efendi b. Ahmed, Mustafa Çelebi b. Ahmed.

(BAB46 - cilt: 19, sayfa: 380 - Hüküm no: 437 - Orijinal metin no: [69b-3])﻿

﻿

﻿

438. Hüküm

İstanbul’daki dikicilerin Hacı Mustafa b. Ali’yi dikicibaşı seçmesi

Mahmiye-i İstanbul’da vâki‘ dikici tâifesinin yiğitbaşı olan Mehmed Çelebi b. Veli ve ihtiyârlarından Mehmed Çelebi b. Hasan ve Bayram b. Muharrem ve Osman Çelebi b. Ali ve Mustafa b. Hüseyin ve Hüseyin Çelebi b. Ali nâm kimesneler meclis-i şer‘-i şerîf-i enverde tâife-i mezbûrdan işbu bâ‘isü’l-kitâb el-Hâc Mustafa b. Ali mahzarında her biri takrîr-i kelâm edip hırfetimize bundan akdem bâ hüccet-i şer‘iyye dikicibaşı olan Habib nâm kimesne medyûnen firâr etmekle umûrumuz muhtel ve müşevveş olmağın mezbûr el-Hâc Mustafa husûs-ı mezbûrun her vechile uhdesinden gelmeğe kādir olmağla mezbûru beynimizde dikicibaşı nasb ve ta‘yîn eyledik, hâlâ taraf-ı şer‘-i şerîfden vesîka tahrîr olunmak matlûbumuzdur dedikde işbu vesîka-i enîka alâ mâ hüve’l-vâki‘ bi’t-taleb ketb olundu. Fi’l-yevmi’l-hâdî aşer min Şa‘bâni’l-mu‘azzam li sene seb‘a ve tis‘în ve elf.

Şuhûdü’l-hâl: İbrahim Çelebi [b.] İslâm, Mehmed Çelebi b. İdris, Ebûbekir [b.] Hüseyin, Ali b. Bâli.

(BAB46 - cilt: 19, sayfa: 381 - Hüküm no: 438 - Orijinal metin no: [69b-4])﻿

﻿

﻿

439. Hüküm

Şahin Ağa b. Abdullah’ın Ahmed Beşe b. Hüseyin’e ait buğday ve burçak bedelini vârislerine ödediği

Mahmiye-i İstanbul’da Sarrâc Doğan mahallesinde sâkin Şâhin Ağa b. Abdullah meclis-i şer‘-i şerîf-i enverde mahmiye-i mezbûrede Âşıkpaşa mahallesi ahâlîsinden olup vilâyet-i Anadolu’da Kemer kasabasında ticâret vechi üzre sâkin iken bundan akdem vefât eden Ahmed Beşe b. Hüseyin’in sulbî sagīr oğlu İsmail ve sulbiye sagīre kızı Fâtıma’nın tesviye-i umûrlarına kıbel-i şer‘den mansûb vasîleri olan işbu râfi‘ü’l-kitâb el-Hâc Ali b. Abdullah mahzarında ikrâr-ı tâm ve takrîr-i kelâm edip mezbûr Ahmed Beşe kasaba-i mezbûrede fevt oldukda ben kasaba-i mezbûrede yeniçeri serdarı bulunmağla müteveffâ-yı mezbûrun kasaba-i mezbûrede der mahzen olan seksen keyl buğday ve yüz sekiz keyl burçağını kabz etmiş idim hâlâ zikr olunan seksen keyl buğdayın beher keyli el-yevm semen-i misli olan ikişer yüz akçeden on altı bin akçeyi vasiyy-i mezbûr el-Hâc Ali’ye edâ ve teslîm ol dahi ahz u kabz edip yüz sekiz keyl burçağın aynı dahi mahallinde vasiyy-i mezbûra teslîme üzerime vâcibdir dedikde gıbbe’t-tasdîki’l-mu‘teber, mâ hüve’l-vâki‘ bi’t-taleb ketb olundu. Fi’l-yevmi’l-âşir min Şa‘bâni’l-mu‘azzam li sene seb‘a ve tis‘în ve elf.

Şuhûdü’l-hâl: Sahhâf Veli Efendi b. Mehmed, Süleyman b. Abdullah, el-Hâc Mehmed b. Süleyman, Hüseyin b. Abdullah, Mehmed Çelebi b. Süleyman, İbrahim Çelebi b. Ahmed ve gayruhüm mine’l-huzzâr.

(BAB46 - cilt: 19, sayfa: 381 - Hüküm no: 439 - Orijinal metin no: [70a-1])﻿

﻿

﻿

440. Hüküm

Hasan b. Şaban’ın Boyabat Gökçeağaç köyündeki ev ve tarlasını Ahmed b. Mehmed’e sattığı

Fi’l-asl vilâyet-i Anadolu’da Boyabad kazâsına tâbi‘ Gökçeağaç nâm karye ahâlîsinden olup hâlâ mahmiye-i İstanbul’da Yenibahçe kurbunda sâkin Hasan b. Şaban nâm kimesne meclis-i şer‘-i şerîf-i enverde medîne-i mezbûre ahâlîsinden işbu râfi‘ü’l-kitâb Ahmed b. Mehmed nâm kimesne mahzarında ikrâr ve takrîr-i kelâm [edip] akd-i âtî sudûruna değin silk-i mülkümde münselik olup karye-i mezbûrede vâki‘ bir tarafdan Mahmud ve bir tarafdan Hüseyin ve bir tarafdan Ali mülkleri ve bir tarafdan tarîk-i âm ile mahdûd bir çatma oda ve bir ahır ve bahçeyi müştemil çiftlik ta‘bîr olunur mülk menzilimi bi cümleti’t-tevâbi‘ ve’l-levâhık mezbûr Ahmed’e üç esedî guruşa bey‘ ve temlîk ve taht-ı tasarrufunda olup yine karye-i mezbûrede vâki‘ lede’l-ahâlî ma‘lûmü’l-hudûd tahmînen on keyl tohum istî‘âb eder tarlalarımı bâ ma‘rifet-i sâhib-i arz merkūm Ahmed’e on guruş bedel mukābelesinde ferâğ ve tefvîz edip ol dahi iştirâ ve kabûl ve temellük ve tefevvüz eylediğinden sonra semen-i mezbûr ile bedel-i merkūm cem‘an on üç esedî guruşu yedinden tamâmen ahz u kabz edip anları mahallinde zabt ve tasarrufa mezbûru taslît eyledim fîmâ ba‘d zikr olunan çiftlik-i mezbûr Ahmed’in mülk-i müşterâsı ve mârrü’l-beyân tarlalar dâhil-i havza-i tasarrufu olmuşdur benim alâka ve medhalim kalmadı dedikde gıbbe’t-tasdîki’ş-şer‘î mâ hüve’l-vâki‘ bi’t-taleb ketb olundu. Fi’l-yevmi’l-hâdî aşer min Şa‘bâni’l-mu‘azzam li sene seb‘a ve tis‘în ve elf.

Şuhûdü’l-hâl: Şaban b. Hasan, Ali b. Mehmed, Receb b. Mehmed, İsmail b. Mehmed, İbrahim b. Osman.

(BAB46 - cilt: 19, sayfa: 382 - Hüküm no: 440 - Orijinal metin no: [70a-2])﻿

﻿

﻿

441. Hüküm

Mehmed b. Mustafa’yı döverek vefatına sebep olan bostancıların merhumun vârisleriyle diyet ödeyerek sulh oldukları

Vilâyet-i Anadolu’da Gemlik kazâsına tâbi‘ Büyükkumla nâm karye sâkinlerinden iken bundan akdem vefât eden Mehmed b. Mustafa’nın verâseti vâlidesi Emine bt. Ahmed nâm hâtun ile li ebeveyn karındaşı Ahmed[‘e] münhasıra olduğu şer‘an zâhir ve mütehakkik oldukdan sonra mezbûrân Emine ve Ahmed meclis-i şer‘-i şerîfde Hadîka-i hâssa bostanîleri hasekilerinden işbu bâ‘isü’l-kitâb Mustafa Haseki b. Ahmed ve Ali Haseki b. Ahmed ve Çukadâr Musa b. ( ) mahzarlarında her biri ikrâr ve takrîr-i kelâm edip mezbûrdan Mustafa Haseki ve Ali Haseki ve Çukadâr Musa bundan akdem bir husûs için karye-i mezbûreye geldiklerinde sen bir kimesnenin bağını kat‘ etmekle müttehemsin deyû mû[ri]simiz mezbûr Mehmed’i ahz u kabz ve darb ve cerîme nâmıyla otuz guruşu kabz eylediklerinden sonra mûrisimiz mezbûr Mehmed merkūm[û]nun darblarından nâşî fevt olmuşdur deyû meblağ-ı mezbûr otuz guruş ile müteveffâ-yı mezbûr Mehmed’in dem ve diyetini mezbûr[ûn]dan Mustafa Haseki ve Ali Haseki ve Çukadâr Musa’dan taleb ve da‘vâ eylediğimizde anlar dahi bi’l-külliye inkâr etmekle beynimizde nizâ‘-ı küllî vukū‘undan sonra muslihûn tavassut edip da‘vâ-yı mezkûremizden biz dahi ber vech-i muharrer sulh-i mezbûru kabûl ve bedel-i sulh olan meblağ-ı mezbûr on guruşu yedlerinden tamâmen ahz u kabz edip meblağ-ı mezbûr ve mûrisimiz müteveffâ-yı mezbûrun dem ve diyetine müte‘allika âmme-i da‘vâdan mezbûr Mustafa Haseki ve Ali Haseki ve Çukadâr Musa’nın zimmetlerini ibrâ-i âmm-ı kātı‘ü’n-nizâ‘ ibrâ ve iskāt eyledik husûs-i mezbûra müte‘allika merkūmûn ile vechen mine’l-vücûh da‘vâ ve nizâ‘ımız kalmadı dedikde gıbbe’t-tasdîki’ş-şer‘î mâ hüve’l-vâki‘ bi’t-taleb ketb olundu. Fi’l-yevmi’l-hâdî aşer min Şa‘bâni’l-mu‘azzam li sene seb‘a ve tis‘în ve elf.

Şuhûdü’l-hâl: Abdi Haseki b. Mehmed, Ahmed b. Süleyman Kumlalı, Hüseyin Haseki, Mustafa Çavuş, Bahçe Ustası.

(BAB46 - cilt: 19, sayfa: 383 - Hüküm no: 441 - Orijinal metin no: [70a-3])﻿

﻿

﻿

442. Hüküm

Ermeni patriği Karabet v. Ramor’un Meryem Ana Kilisesi papazı Kevork v. Mardiros’u papazlıktan ihraç etmesi

Mahmiye-i İstanbul’da vâki‘ Ermeni tâifesinin patrikleri olan bâ‘isü hâze’l-vesîka Karabet v. Ramor nâm râhib meclis-i şer‘-i şerîf-i enverde yine tâife-i mezbûreden Kevork v. Mardiros nâm Ermeni muvâcehesinde üzerine da‘vâ ve takrîr-i kelâm edip mezbûr Kevork mukaddemâ Meryem Ana kilisesi sâ[kin]lerinden olup lâkin tâife-i mezbûrdan zî-mâl olanlardan mücerred celb-i mâl için kiminden akçe ve kimindense ba‘zı eşyâ da‘vâ ve mezbûr papazların azli benim re’y [ve] ma‘rifetimle olup bana müte‘allik umûrda mezbûrlar bana mu‘âraza etmemek yedimde olan berât-ı şerîf-i âlîşânda mastûr ve müsadda[k] olmağla mezbûrun şirret ve fesâdından uhdeme edâsı lâzım gelen mâl-ı mîrîyi tahsîlden âciz kalıp papazlıkdan mezbûru men‘ ve kadîmü’l-eyyâmdan beynimizde cârî âdetimiz üzre kilise-i mezkûreye müdâhaleden nehy etmiş iken bir vechile memnû‘ ve ma‘zûl olmamağla nizâm-ı hâlimiz bi’l-külliye muhtel olmağın mezbûr Kevork’un keyfiyyet-i hâli istikşâf olunup haberleri tahrîr olunması matlûbumdur dedikde tâife-i Ermeniyândan Agop v. Gerçek ve Sahak v. Meldon ve Kasper v. (….) ve Agop v. Kirkor ve Bogos v. Minas ve Ovanes v. Agop ve Agop v. Sefer ve Serkis v. Aritun ve Bogos v. Aritun ve Agop v. Anastas ve Mihayil v. Serkis ve Seratyon v. Hüdâverdi ve Abraham v. Sahak ve Kirkor v. Markar ve Agop v. Gerçek ve Serkis v. Agop ve Kalif v. Dador ve Serkis v. Markar ve Arakil v. Şahadır ve sâirleri fi’l-hakīka mezkûr Kevork bâlâda şerh ve beyân ve tafsîl ve ayân olunan minvâl üzre dâimâ mücerred kendi nef‘î için kiminden bi gayri hakkın akçe da‘vâ edip her-bâr şirret ve bunun emsâli ta‘bîr-i da‘vâdan hâlî değildir deyû mezbûrun sû-i hâlini her biri haber verdiklerinden sonra mezbûr Kevork dahi meclis-i şer‘de mârrü’l-beyân papazlıkdan kasr-ı yed ve fîmâ ba‘d patriklere müte‘allika olan umûra müdâhale etmemeği iltizâm etmemeğin işbu vesîka hıfzan li’l-makāl ketb olundu. Fî evâili Şa‘bâni’l-mu‘azzam li sene seb‘a ve tis‘în ve elf.

Şuhûdü’l-hâl: Mustafa Çelebi b. el-Hâc Ahmed, Mustafa Çelebi b. Abdurrahman, el-Hâc Mustafa b. Tevekkül, İbrahim Çelebi b. Ahmed, Mehmed b. İdris, Ali b. Bâli.

(BAB46 - cilt: 19, sayfa: 383 - Hüküm no: 442 - Orijinal metin no: [70b-1])﻿

﻿

﻿

443. Hüküm

Serkis v. Moçuk’un Mustafa b. İsmail’e olan borcunu ödemiş olduğu

Mahmiye-i İstanbul’da Mustafa Bey mahallesinde sâkin Mustafa b. İsmail nâm kimesne meclis-i şer‘-i hatîr-i lâzımü’t-tevkīrde Koca Mustafa Paşa kurbunda ekmekçi olan Serkis v. Moçuk nâm zimmî muvâcehesinde üzerine da‘vâ ve takrîr-i kelâm edip mezbûr Serkis zimmetinde yedimden müşterâ ve makbûz her keyli iki yüz yirmi beş akçeye olmak üzre yirmi keyl buğday bahâsından dört bin beş yüz akçe hakkım olmağla suâl olunup meblağ-ı mezbûru bana edâ ve teslîme tenbîh olunmak murâdımdır dedikde gıbbe’s-suâl mezbûr Serkis cevâbında fi’l-hakīka müdde‘î-i mezbûra ber vech-i muharrer cihet-i mezbûreden dört bin beş yüz akçe deynim olup lâkin meblağ-ı mezbûru bundan akdem kendiye tamâmen edâ ve teslîm eyledim deyû def‘le mukābele edicek gıbbe’l-istintâk ve akībe’l-inkâr, mezbûr Serkis’den def‘-i mezbûruna beyyine taleb olundukda udûl-i ricâlden olup mahmiye-i mezbûrede Canbâziye mahallesi sâkinlerinden Mustafa b. İbrahim ve Hasan b. Osman nâm kimesneler li ecli’ş-şehâde meclis-i şer‘a hâzırân olup istişhâd olunduklarında fi’l-hakīka mezbûr Serkis müdde‘î-i mezbûr Mustafa’nın müdde‘âsı olan dört bin beş yüz akçeyi bizim huzûrumuzda edâ ve teslîm ol dahi bizim huzûrumuzda yedinden tamâmen ahz u kabz eyledi bizler bu husûsa bu vech üzre şâhidleriz şehâdet dahi ederiz deyû her biri edâ-i şehâdet-i şer‘iyye eylediklerinde ba‘de’t-ta‘dîl ve’t-tezkiyye şehâdetleri makbûle olmağın mûcebiyle müdde‘î-i mezbûr merkūm Serkis’e bî-vech mu‘ârazadan men‘ olunup mâ hüve’l-vâki‘ bi’t-taleb ketb olundu. Fi’l-yevmi’l-âşir min Şa‘bâni’l-mu‘azzam li sene seb‘a ve tis‘în ve elf.

Şuhûdü’l-hâl: El-Hâc Mustafa b. Tevekkül, Abdullah Efendi el-Kâtib, Mahmud b. Mustafa.

(BAB46 - cilt: 19, sayfa: 384 - Hüküm no: 443 - Orijinal metin no: [70b-2])﻿

﻿

﻿

444. Hüküm

Ehl-i örf taifesinden Ebûbekir b. Hızır’ın Mehmed b. Sefer’den haksız yere aldığı parayı ödemesi

Vilâyet-i Anadolu’da Bolu sancağında Dörtdîvân kazâsına tâbi‘ Yakakayığı nâm karye sükkânından işbu bâ‘isü’l-kitâb Mehmed b. Sefer meclis-i şer‘-i şerîf-i enverde Ebûbekir b. Hızır nâm kimesne mahzarında üzerine da‘vâ ve takrîr-i kelâm edip [71a] mezbûr Ebûbekir Bolu mütesellimi olan Ali Ağa’nın etbâ‘ından olmağla bir ay mukaddem karye-i mezbûreye gelip beni haps edip karındaşın Ali avrat yoluna inmiş deyû bi gayri hakkın otuz guruşum ahz u kabz etmeğin suâl olunup meblağ-ı mezbûrun alıverilmesi matlûbumdur dedikde gıbbe’s-suâl mezbûr Mehmed [cevâbında] fi’l-hakīka bâlâda ketb ve terkīm olunan minvâl üzre müdde‘î-i mezbûrdan otuz esedî guruş ahz u kabz edip ol vechile meblağ-ı mezbûru müdde‘î-i mezbûra red ve teslîm lâzım geldiğini ikrâr ve i‘tirâf etmeğin alâ mûcebi i‘tirâfihî meblağ-ı mezbûr otuz guruşu müdde‘î-i mezbûra red ve teslîm mezkûr Ebûbekir’e tenbîh olunup mâ vaka‘a bi’t-taleb ketb olundu. Fi’l-yevmi’s-sâbi‘ min Şa‘bâni’l-mu‘azzam li sene seb‘a ve tis‘în ve elf.

Şuhûdü’l-hâl: Mustafa Çelebi b. Ahmed, Mustafa b. Abdurrahman, İbrahim Çelebi b. Ahmed, Mehmed b. İdris.

(BAB46 - cilt: 19, sayfa: 385 - Hüküm no: 444 - Orijinal metin no: [70b-3])﻿

﻿

﻿

445. Hüküm

Ayşe bt. Receb’in Osman b. Musa’dan muhâlaa yoluyla boşandığı

Hul‘ El-Hâc[e] Hâtun mahallesi Mahmiye-i İstanbul’da el-Hâc[e] Hâtun mahallesi sâkinlerinden olup zâtı ma‘rifet-i şer‘iyye ile ârifân Mustafa Çelebi b. Receb ve Ahmed Çelebi b. Hızır ta‘rîfleriyle mu‘arrefe olan Ayşe bt. Receb nâm hâtun meclis-i şer‘-i şerîf-i enverde zevc-i muhâlı‘ı işbu bâ‘isü’l-kitâb Osman b. Musa mahzarında ikrâr-ı tâm ve takrîr-i kelâm edip mezbûr Osman zevcim olup beynimizde hüsn-i zindegânîmiz olmamağla zimmetinde mütekarrir ve ma‘kūdun-aleyh olan yedi yüz akçe mehr-i müeccelim ve nafaka-i iddet-i ma‘lûmem üzerlerine ve me’ûnet-i süknâm dahi kendi üzerime olmak üzre zevcim mezbûr Osman muhâla‘a-i sahîha-i şer‘iyye ile muhâla‘a edip ol dahi ber vech-i muharrer hul‘-ı mezbûru kabûl eylediğinden sonra hukūk-ı zevciyyete müte‘allika âmme-i da‘vâdan her birimiz âharın zimmetini ibrâ-i âmm-ı kātı‘ü’n-nizâ‘la ibrâ ve iskāt eyledik dedikde gıbbe’t-tasdîki’ş-şer‘î mâ hüve’l-vâki‘ bi’t-taleb ketb olundu. Fi’l-yevmi’s-sâlis aşer min Şa‘bâni’l-mu‘azzam li sene seb‘a ve tis‘în ve elf.

Şuhûdü’l-hâl: Mustafa b. Receb, Ahmed b. Hızır, Mehmed b. İdris, Mehmed b. Hüseyin, Ali b. Sunullah.

(BAB46 - cilt: 19, sayfa: 386 - Hüküm no: 445 - Orijinal metin no: [71a-1])﻿

﻿

﻿

446. Hüküm

Mustafa Çelebi b. Hacı Receb’in ev arsasını Hacı Mustafa b. Hacı Abdullah’a bey‘ bi’l-istiğlâl yoluyla sattığı

Mahmiye-i İstanbul’da Çerağī Hamza mahallesinde sâkin Mustafa Çelebi b. el-Hâc Receb nâm kimesne meclis-i şer‘-i şerîfde işbu bâ‘isü hâze’l-kitâb el-Hâc Mustafa b. el-Hâc Abdullah nâm kimesne mahzarında ikrâr-ı tâm ve takrîr-i kelâm edip yedimde mülk ve hakkım olup mahmiye-i mezbûrede Çukur mahallede vâki‘ bir tarafdan Saraylı Demirhan mülkü ve bir tarafdan Kâhîci mülkü ve iki tarafdan tarîk-i âm ile mahdûd menzil arsasını, bi cümleti’t-tevâbi‘ ve’l-levâhık mezbûr el-Hâc Mustafa’ya iki yüz esedî guruşa bi tarîki’l-istiğlâl bey‘ ve teslîm ol dahi ber vech-i muharrer iştirâ ve tesellüm eylediğinden sonra semeni olan meblağ-ı merkūm iki yüz guruşu mezbûr el-Hâc Mustafa bana edâ ve teslîm ben dahi yedinden bi’t-tamâm kabz ve tesellüm eylediğimden sonra mezbûr el-Hâc Mustafa arsa-i mezkûreyi gıbbe’t-tahliyyeti’ş-şer‘iyye ve’t-tekābuzi’l-mer‘î târih-i kitâbdan bir sene tamâmına değin her otuz günde dörder yüz akçeye olmak üzre dört bin sekiz yüz akçeye bana îcâr ve teslîm ben dahi ber vech-i muharrer istîcâr ve tesellüm eyledim eğer müddet-i mezkûre tamâmında meblağ-ı mezbûr iki yüz guruşu ve ücret-i mezkûreyi edâ müyesser olmazsa, arsa-i merkūmeyi âhara bey‘ ve semeninden deyn-i mezkûru edâ ve fazla kalır ise bana îsâle ve kabz ve îsâl mütevakkıf olduğu umûrun küllîsine tarafımdan mezbûr el-Hâc Mustafa’yı vekâlet-i sahîha-i şer‘iyye ile vekîl ve nâib-i menâb nasb ve ta‘yîn eylediğimde ol dahi vekâlet-i merkūmeyi kabûl ve merâsimini edâya ta‘ahhüd eyledikden sonra gıbbe’t-tasdîki’ş-şer‘î [71b] mukırr-ı mezbûr Mustafa Çelebi’nin sulbî oğlu işbu hâzır bi’l-meclis Hasan Çelebi nâm kimesne meblağ-ı mezbûr iki yüz guruş ile ücret-i mezkûreye tarafeynden emr ve kabûlü hâviye kefâlet-i sahîha-i şer‘iyye ile kefîl olmağın mâ vaka‘a bi’t-taleb ketb olundu. Fi’l-yevmi’l-hâdî aşer min Şa‘bâni’l-mu‘azzam li sene seb‘a ve tis‘în ve elf.

Şuhûdü’l-hâl: Mehmed Efendi b. Sâlih, Mustafa b. Ali, Hacı İbrahim b. Sâlih, Mehmed Efendi b. Halil, nakkāş Halil b. İbrahim, imâm Musa [b.] Ali Çelebi, Aşçıbaşı el-Hâc Mehmed, Ebûbekir b. Hüseyin ve gayruhüm.

(BAB46 - cilt: 19, sayfa: 386 - Hüküm no: 446 - Orijinal metin no: [71a-2])﻿

﻿

﻿

447. Hüküm

Ümmühâni bt. Mehmed’in Mehmed Çelebi b. Süleyman’dan muhâlaa yoluyla boşandığı

Mahmiye-i İstanbul’da Davud Paşa mahallesinde sâkine olup zâtını ma‘rifet-i şer‘iyye ile ârifân İbrahim Ağa b. Osman ve Mehmed b. Halil ta‘rîfleriyle mu‘arrefe olan Ümmühâni bt. Mehmed meclis-i şer‘-i hatîrde zevc-i dâhili işbu râfi‘ü’l-vesîka Mehmed Çelebi b. Süleyman mahzarında ikrâr ve takrîr-i kelâm edip mezbûr Mehmed Çelebi zevcim olup beynimizde hüsn-i zindegânîmiz olmamağla zimmetinde mütekarrir ve makbûz olan altı bin akçe mehr-i müeccel-i müsemmâm ve nafaka-i iddet-i ma‘lûmem üzerine ve me’ûnet-i süknâm dahi kendi üzerime olup ve bedel-i hul‘ olmak üzre kendiye def‘ ve teslîm eylediğim otuz guruş üzerine zevcim mezbûr Mehmed Çelebi ile muhâla‘a-i sahîha ile muhâla‘a edip ol dahi hul‘-ı mezbûru kabûl edip min ba‘d hukūk-ı zevciyyete ve bedel-i mezbûre ve sâire müte‘allika cemî‘ da‘vâdan her birimiz âharı ibrâ ve iskāt eyledik, kat‘â da‘vâ ve nizâ‘ımız yoktur dedikde gıbbe’t-tasdîki’ş-şer‘î alâ mâ hüve’l-vâki‘ bi’t-taleb ketb olundu. Fi’l-yevmi’l-hâmis min Şa‘bâni’l-mu‘azzam li sene seb‘a ve tis‘în ve elf.

Şuhûdü’l-hâl: Osman Çavuş b. Mehmed el-Mübâşir, Hasan b. Ali, Ahmed Çelebi b. İbrahim, İbrahim Çelebi b. Ahmed.

(BAB46 - cilt: 19, sayfa: 387 - Hüküm no: 447 - Orijinal metin no: [71b-1])﻿

﻿

﻿

448. Hüküm

Terekesi borca batık Seyyid Esad Efendi’nin mallarının veresesi arasında paylaşılması

Min mümzâtihî Husûs-ı âti’l-beyânın mahallinde tahrîri iltimâs olunmağın savb-ı şer‘-i münîrden irsâl olunan Mevlânâ es-Seyyid Abdulmu‘tî Efendi mahmiye-i İstanbul’da Şeyh Ebül[ve]fâ mahallesinde vâki‘ merhûm es-Seyyid Esad Efendi’nin veresesi menziline varıp zeyl-i sahîfede muharrerü’l-esâmî udûl-i müslimîn ve sikāt-ı muvahhidîn huzûrunda akd-i meclis-i şer‘-i mübîn eyledikde mahalle-i mezbûrede sâkin iken bundan akdem vefât eden merhûm es-Seyyid Esad Efendi b. Abdurrahman Efendi b. Ebülcûd Efendi’nin verâseti zevceteyn-i metrûketeyni Kerime bt. Abdullah ve Sâliha bt. Abdullah nâm hâtunlara ve sulbî kebîr oğulları fahrü’l-eşrâfi’l-kirâm es-Seyyid Hüseyin Efendi ve es-Seyyid Abdüsselâm Efendi ve sulbiye kebîre kızları Şerife Ayşe Hâtun ve Şerife Ümmühâni Hâtun’a münhasıra olduğu şer‘an mütehakkik oldukdan sonra merkūmân es-Seyyid Hüseyin Efendi ve es-Seyyid Abdüsselâm Efendi ve merkūmât Kerime ve Sâliha ve Ayşe ve Ümmühâni zâtları ma‘rifet-i şer‘iyye ile ârifân es-Seyyid Ebülbeşir Çelebi b. Selahaddin ve Beyzâd[e] b. Abdullah ta‘rîfleriyle mu‘arrefât oldukdan sonra meclis-i ma‘kūd-ı mezkûrda merhûm-ı merkūmun hemşîrezâdesi zahrü’s-sâdât ve’l-a‘yân es-Seyyid Abdülkerim Çelebi b. el-Hâc Selahaddin mahzarında her biri ikrâr-ı tâm ve takrîr-i kelâm [edip] mûrisimiz merhûm-ı merkūmun bu tarafda mevcûd olan terekesi düyûn-ı müsbetesine vefâ etmeyip guremâ hesâbı üzre yedimizde olan işbu kassâm defteri nâtık olduğu üzre dâyinleri beynlerinde taksîm olundukda mezbûretân Kerime ve Sâliha mehr-i müeccelleri olan ikişer yüz guruş mukābelesinde her biri guremâdan on dokuz bin altışar yüz kırk altışar akçe alıp ve merkūm Abdülkerim Çelebi bâ hüccet-i şer‘iyye müteveffâ-yı merkūmun zimmetinde hakk-ı müsbeti olan üç bin beş yüz guruş mukābelesinde kezâlik guremâdan üç yük kırk üç bin sekiz yüz on iki akçe alıp ba‘dehû merhûm-ı merkūmun medîne-i Haleb’de Ferâfira mahallesinde vâki‘ bize irsen intikāl eden ma‘lûmü’l-hudûd mülk menzilini, merkūm es-Seyyid Abdülkerim Çelebi yediyle tüccârdan el-Hâc Ali Acemî nâm kimesneye iki bin guruşa bey‘ ve temlîk ve taslît ve kezâlik merhûm-ı merkūmun medîne-i mezbûrede mevâzi‘-i adîdede vâki‘ beynimizde ma‘lûmü’l-hudûd ve’l-müştemilât olup kezâlik bi’l-irsi’ş-şer‘î bize isâbet ve intikāl eden bahçe ve bağ [72a] hisselerini ve dört bâb kasab ve bakkal ve paçacı ve çömlekçi dükkânlarını ve kahvehâne arsasını merkūm Abdülkerim Çelebi’ye sekiz yüz guruşa bey‘ ve temlîk ve taslît ve meblageyn-i merkūmeyni cem‘an iki bin sekiz yüz guruş merkūm Abdülkerim Çelebi yedinden tamâmen ahz u kabz ve içinde beynimizde ma‘lûm hâlâ sâkin olduğumuz işbu menzilin ve medîne-i Haleb’de vâki‘ âhar menzilimizin ve hamamın meremmâtı için üç yüz guruş ihrâc ve bâkī iki bin beş yüz guruşdan mezbûretân Kerime ve Sâliha’ya tekmîl mehr-i müeccelleri için yetmiş iki buçuk guruşu def‘ ve teslîm ve merkūm es-Seyyid Abdülkerim Çelebi hakk-ı müsbet-i mezbûrûndan bâkī kalan yetmiş altı bin yüz seksen akçeden fâriğ ve ana müte‘allika da‘vâdan bizim zimmetimizi ibrâ etmekle meblağ-ı bâkī-i mezbûr iki bin beş yüz guruşdan ba‘de tekmîli’l-mehreyn bâkī kalan iki bin dört yüz yirmi yedi buçuk guruşu beynimizde bi hasebi’l-farîza iktisâm ve her birimiz kendiye âid olan hisse-i irsiyyesini bi’t-tamâm ve’l-kemâl ahz u kabz ve istîfâ eyledik min ba‘d her birimizin âharın yedinde ve zimmetinde bir akçe ve bir habbe bâkī kalmamağla husûs-ı mezbûra ve akārât-ı mezkûreye ve müteveffâ-yı mezbûrun kalîl ü kesîr [ve] celîl ü hakīr terekesine ve târih-i kitâba gelince beynimizde cereyân eden ahz u i‘tâ ve mu‘âmelât-ı şettâ ve sâir hukūk-ı ma‘lûme ve mechûleye müte‘allika âmme-i de‘âvî ve mütâlebât ve eymân ve muhâsamâtdan merkūm es-Seyyid Abdülkerim Çelebi’nin ve mukaddemâ husûs-ı mezbûra vekîl ta‘yîn olunan işbu hâzır bi’l-meclis İbrahim Efendi b. Mehmed ve kayyım ta‘yîn olunan kezâlik işbu hâzır bi’l-meclis es-Seyyid Ebülmevâhib Çelebi b. Abdülmecid’in zimmetlerini ve her birimiz âharın zimmetini ibrâ-i âmm-ı râfi‘ü’l-hısâm ve kātı‘ü’n-nizâ‘la ibrâ ve iskāt eyledik ba‘de’l-yevm vechen mine’l-vücûh ve sebeben mine’l-esbâb birbirimizle da‘vâ ve nizâ‘ımız ve hak ve müstahakkımız kalmamışdır dediklerinde gıbbe’t-tasdîki’l-vicâhî vâki‘ hâli Mevlânâ-yı mezkûr mahallinde tahrîr ve ma‘an irsâl olunan Mahmud Bey b. Mehmed ve Ahmed b. Ömer ile meclis-i şer‘a gelip alâ vukū‘ihî inhâ ve takrîr etmeğin mâ vaka‘a bi’t-taleb ketb olundu. Fi’l-yevmi’l-hâmis min Şa‘bâni’l-mu‘azzam li sene seb‘a ve tis‘în ve elf.

Şuhûdü’l-hâl: Fahrü’l-a‘yân es-Seyyid Mahmud Çelebi b. el-Hâc Mehmed, Mehmed Ağa b. İsmail, Ahmed Çelebi Hekimzâde, İsmail Ağa b. Hasan, aşçıbaşı el-Hâc Süleyman Ağa b. Mehmed, Mehmed Beşe Elyevî?, Hasan Beşe b. Mehmed, Mahmud Bey b. Mehmed ve gayruhüm.

(BAB46 - cilt: 19, sayfa: 387 - Hüküm no: 448 - Orijinal metin no: [71b-2])﻿

﻿

﻿

449. Hüküm

İsmihan bt. Mustafa’nın el-Hâc Yusuf b. İbrahim’den muhâlaa yoluyla boşandığı

Mahmiye-i İstanbul’da Âbid Çelebi mahallesi sâkinelerinden olup zâtını ma‘rifet-i şer‘iyye ile ârifân Ali Çelebi b. Bâli ve Mehmed Çelebi b. Mustafa nâm kimesneler ta‘rîfleriyle mu‘arrefe olan İsmihan bt. Mustafa nâm hâtun meclis-i şer‘-i şerîf-i enverde zevc-i dâhili bâ‘isü hâze’l-vesîka el-Hâc Yusuf b. İbrahim mahzarında ikrâr-ı tâm ve takrîr-i kelâm edip zevcim mezbûr el-Hâc Yusuf zimmetinde mütekarrir ve ma‘kūdun-aleyh olan altı bin akçe mehr-i müeccelim ve nafaka-i iddet-i ma‘lûmem üzerlerine ve me’ûnet-i süknâm dahi kendi üzerime olmak üzre mezbûr el-Hâc Yusuf ile muhâla‘a-i sahîha-i şer‘iyye ile muhâla‘a edip ol dahi hul‘-ı mezbûru kabûl eyledikden sonra hukūk-ı zevciyyete müte‘allika âmme-i da‘vâdan her birimiz âharın zimmetini ibrâ-i âm ile ibrâ ve iskāt eyledik dedikde gıbbe’t-tasdîki’ş-şer‘î mâ vaka‘a bi’t-taleb ketb olundu. Fi’l-yevmi’s-sânî aşer min Şa‘bâni’l-mu‘azzam li sene seb‘a ve tis‘în ve elf.

Şuhûdü’l-hâl: İbrahim Çelebi b. Ahmed, Baba Eyyûb b. Ömer, Hasan b. Mustafa, Hüseyin Çelebi b. Mehmed, Mehmed Çelebi b. İdris.

(BAB46 - cilt: 19, sayfa: 389 - Hüküm no: 449 - Orijinal metin no: [72a-1])﻿

﻿

﻿

450. Hüküm

Kiragos v. Manol’ün ödünç aldığı paranın Yorgi v. Kiryako’nun mirasçılarına ödenmesi

Vilâyet-i Anadolu’da Torul kazâsına tâbi‘ Herek nâm karye ahâlîsinden olup vilâyet-i Rumeli’nde Kavarine nâm kasabada ticâret üzre iken bundan akdem hâlik olan Kara Yorgi v. Kiryako v. Yorgi nâm zimmînin li ebeveyn ammisi oğlu ve hasren vârisi olan Yorzan v. Andriye nâm zimmî meclis-i şer‘-i şerîf-i enverde mahrûse-i Galata müzâfâtından Yeniköy’de sâkin olup kendi sefînesinde reis Kiragos v. Manol tarafından husûs-ı âti’l-beyâna vekîl-i müsecceli olan Palaloki v. Kostanil nâm zimmî muvâcehesinde ikrâr ve takrîr-i kelâm edip [72b] mûrisim hâlik-i merkūm hâl-i hayâtında müvekkili merkūm Kiragos’a iki yüz esedî guruşunu ikrâz ve teslîm ol dahi iktirâz ve kabz ve tesellüm edip kable’l-ahz hâlik olmağla meblağ-ı mezbûr irsen bana isâbet etmeğin hâlâ mezbûr Palaloki meblağ-ı mezbûru bi’l-vekâle bana def‘ ve teslîm ben dahi yedinden tamâmen kabz ve tesellüm eyledim dedikde gıbbe’t-tasdîki’ş-şer‘î mahmiye-i İstanbul’da Haseki hamamı kurbunda sâkin Moskona v. Doğdu nâm zimmî meclis-i şer‘de mezbûr Palaloki muvâcehesinde ikrâr ve i‘tirâf edip işbu mezbûr Yorzan’ın merkūm Palaloki’den bi’l-verâse kabz eylediği meblağ-ı merkūm iki yüz guruşu âhardan müstahak zuhûr edip mezbûr Palaloki’den bir nesne taleb ve da‘vâ ve ba‘de’l-hükm ahz u kabz ederse ben makbûzuna bi’l-emr ve’l-kabûl zâmin ve kefîl oldum dedikde gıbbe’t-tasdîki’l-mu‘teber mâ hüve’l-vâki‘ bi’t-taleb olundu. Fi’l-yevmi’l-hâdî aşer min Şa‘bâni’l-mu‘azzam li sene seb‘a ve tis‘în ve elf.

Şuhûdü’l-hâl: İbrahim Çelebi b. Ahmed, Süleyman Çelebi b. Receb, Ali b. Bâli.

(BAB46 - cilt: 19, sayfa: 390 - Hüküm no: 450 - Orijinal metin no: [72a-2])﻿

﻿

﻿

451. Hüküm

Ebûbekir b. Hasan’ın çocuklarına vasî tayini

Mahmiye-i İstanbul’da Uzun Yusuf mahallesinde sâkin iken bundan akdem vefât edip Ebûbekir b. Hasan’ın sulbî sagīr oğlu Hasan ve sulbiye sagīre kızı Emine’nin ahvâllerini zabt ve emvâllerini hıfz eylemek için bir vasî nasb etmek lâzım ve işbu bâ‘isü hâze’l-kitâb İbrahim Çelebi b. Mehmed dindâr ve müstakīm ve vesâyet uhdesinden gelmeye kādir olmağın mezbûr İbrahim Çelebi sagīrân-ı mezbûrânın tesviye-i umûrları için vasî nasb ve ta‘yîn olundukda ol dahi vesâyet-i mezbûreyi kabûl ve hizmeti lâzımesini edâya ta‘ahhüd etmeğin mâ vaka‘a bi’t-taleb ketb olundu. Fi’l-yevmi’l-âşir min Şa‘bâni’l-mu‘azzam li sene seb‘a ve tis‘în ve elf.

Şuhûdü’l-hâl: Mehmed Efendi b. Mahmud el-İmâm, Mehmed Efendi b. Abdurrahman, Abdullah Çelebi b. Mehmed, Abdullah Çelebi b. Mustafa, Kadri Çelebi b. Veli.

(BAB46 - cilt: 19, sayfa: 390 - Hüküm no: 451 - Orijinal metin no: [72b-1])﻿

﻿

﻿

452. Hüküm

Âsiye Hatun’un kefaletten doğan borcunu Zeyneb Hatun bt. Abdullah’ın vârislerine ödemesi

Bundan akdem vefât eden Zeyneb Hâtun [bt.] Abdullah’ın verâseti zevce-i metrûkü olup sâbıkan Mısr-ı Kahire kadısı olan a‘lemü’l-ulemâ’i’l-izâm efdalü’l-fuzalâ’i’l-fihâm es-Seyyid Ali Efendi ile evlâd-ı sıgārı Mehmed Çelebi ve Hatice ve Fâtıma’ya münhasıra olduğu şer‘an zâhir ve müte‘ayyin oldukdan sonra sıgār mezkûrûnun babaları ve velîleri olan mûmâ-ileyh es-Seyyid Ali Efendi tarafından husûs-ı âti’l-beyâna vekîl olup Mehmed Efendi b. Süleyman ve es-Seyyid Abdullah Efendi b. Mehmed şehâdetleriyle şer‘an vekâleti sâbite olan Şâhin Beşe b. Abdullah meclis-i şer‘-i şerîf-i enverde Âsiye nâm hâtun mahzarında bi’l-vekâle üzerine da‘vâ ve takrîr-i kelâm edip müteveffât-ı mezkûrenin gāib ani’l-meclis Memiş Ağa b. Mahmud zimmetinde işbu deyn temessükü nâtık olduğu üzre cihet-i karz-ı şer‘îden beş yüz esedî guruş ile yedinden müşterâ ve makbûz bir nâfe kürk bahâsından dahi elli esedî ki cem‘an beş yüz elli esedî guruş hakkı olup meblağ-ı mezbûr kefîl-i mezkûre Âsiye Hâtun’a edâ ve kabûlü hâviye kefâlet-i sahîha-i şer‘iyye ile kefîl oldukdan sonra kable’l-ahz mezkûr Zeyneb Hâtun vefât edip meblağ-ı mezbûr irsen veresesine isâbet eyledikden sonra mezkûr Memiş Ağa meblağ-ı mezbûrdan yüz elli guruşu edâ ve teslîm edip dört yüz esedî guruşu bâkī kalmağın hâlâ suâl olunup meblağ-ı bâkī-i mezbûr dört yüz esedî guruşun bi hükmi’l-kefâle mezkûre Âsiye Hâtun’dan alıverilmek matlûbumdur dedikde gıbbe’s-suâl mezbûre Âsiye cevâbında fi’l-hakīka meblağ-ı mezbûra emr ve kabûlü hâviye kefâlet-i sahîha-i şer‘iyye ile kefîl olup bi hükmi’l-kefâle meblağ-ı bâkī-i mezbûr dört yüz guruşu zimmetinde edâ lâzım geldiğini tav‘an ikrâr ve i‘tirâf etmeğin alâ mûceb-i i‘tirâfihâ meblağ-ı mezbûr dört yüz guruşu müvekkili mûmâ-ileyh için vekîl-i mezbûra edâ ve teslîme mezbûre Âsiye’ye tenbîh olunup mâ [va]ka‘a bi’t-taleb ketb olundu. Fi’l-yevmi’l-âşir min Şa‘bâni’l-mu‘azzam li sene seb‘a ve tis‘în ve elf.

Şuhûdü’l-hâl: İbrahim Çelebi b. Ahmed, Mustafa Çelebi b. Ahmed, Mehmed b. İdris, Ali b. Bâli.

(BAB46 - cilt: 19, sayfa: 391 - Hüküm no: 452 - Orijinal metin no: [72b-2])﻿

﻿

﻿

453. Hüküm

Hacı Hüseyin Ağa b. Mustafa b. Hüseyin’in vârislerinin Hacı Yusuf Bey b. Ömer’e olan borcu ödemesi

Mahmiye-i İstanbul’da Saray-ı atîk-i sultânî teberdârlarından bâ‘isü hâze’l-kitâb el-Hâc Yusuf Bey b. Ömer nâm kimesne meclis-i şer‘-i şerîf-i enverde bin doksan altı senesinde küçük sakabaşı iken bundan akdem tarîk-i hacc-ı şerîfde Bedr-i Huneyn’de vefât eden el-Hâc Hüseyin Ağa b. Mustafa b. Hüseyin’in li üm kız karındaşları ve vâriseleri olmağla terekesine vaz‘-ı yed eden Âsiye ve Fâtıma taraflarından husû[s]-ı âti’l-beyâna vekîl-i müsecceli olan Ali Efendi b. Yusuf mahzarında üzerine da‘vâ ve takrîr-i kelâm edip müteveffâ-yı mezbûra bundan akdem hayâtında yirmi dört kıt‘a yaldız altını ikrâz ve teslîm ol dahi iktirâz ve tesellüm ve kabz ve tesellüm ve mesârifa sarfla istihlâk edip kable’l-edâ vefât etmekle suâl olunup meblağ-ı mezbûru müvekkiletân-ı mezbûretân terekesinden edâ etmek üzre vekîl-i merkūma tenbîh olunmak matlûbumdur dedikde gıbbe’s-suâl vekîl-i mezbûr cevâbında müvekkilelerinin tereke-i müteveffâ-yı merkūma vaz‘-ı yedlerini ikrâr lâkin deyn-i mezbûru inkâr edicek müdde‘î-i mezbûrdan müdde‘âsını mübeyyine beyyine taleb olundukda udûl-i müslimînden olup saray-ı mezkûr teberdârlarından el-Hâc Mustafa b. Yusuf ve el-Hâc Ali b. Mustafa nâm kimesneler li ecli’ş-şehâde meclis-i şer‘a hâzırân olup işhâd olunduklarında fi’l-hakīka işbu müdde‘î-i merkūm el-hâ[c] Yusuf müteveffâ-yı mesfûr el-Hâc Hüseyin Ağa b. Mustafa b. Hüseyin’e bundan akdem hayâtında yirmi dört yaldız altını bizim huzûrumuzda ikrâz ve teslîm ol dahi istikrâz ve kabz ve tesellüm eyledi biz bu husûsa bu vech üzre şâhidleriz şehâdet dahi ederiz deyû her biri edâ-i şehâdet-i şer‘iyye eyledikler[inde] ba‘de’t-ta‘dîl olundukdan sonra mûcebiyle meblağ-ı mezbûr yirmi dört yaldız altını müvekkiletân-ı merkūmetân müteveffâ-yı mezbûrun terekesinden müdde‘î-i mezbûra edâ ve teslîm etmek üzre vekîl-i mersûma tenbîh olunmağın mâ [va]ka‘a bi’t-taleb ketb olundu. Fi’l-yevmi’l-âşir min Şa‘bâni’l-mu‘azzam li sene seb‘a ve tis‘în ve elf.

Şuhûdü’l-hâl: Mustafa Çelebi Ser-muhzırân, el-Hâc Ali b. İbrahim, Diğer İbrahim [b.] Ali, el-Hâc Mehmed b. Ali.

(BAB46 - cilt: 19, sayfa: 391 - Hüküm no: 453 - Orijinal metin no: [73a-1])﻿

﻿

﻿

454. Hüküm

Şenadono v. Panayot’un oğullarına yeni vasî tayini

Mahmiye-i İstanbul’da el-Hâc Hüseyin mahallesi sükkânından olup medîne-i Edirne’de müsâfiren sâkin iken bundan akdem hâlik olan Şenadono v. Panayot nâm zimmînin sulbî sagīr oğulları Yamandi ve Panayot’un tesviye-i emirlerine savb-ı şer‘den mansûb vasîleri olan ammileri olan Todori v. Panayot hâlik olmağla sagīrân-ı mezbûrânın tesviye-i emirlerine kıbel-i şer‘den bir vasî nasb ve ta‘yîn olunmak lâzım ve mühim ve işbu hâzır bi’l-meclis Nikola v. Kiryaki vesâyet-i mezbûre uhdesinden gelmeye her vechile kādir olduğu sikāt-ı makbûlü’l-kelimât ihbârlarıyla müte‘ayyin olmağla hâkim-i muvakki‘-i sadr-ı kitâb -tûba-lehü ve hüsnü me’âb-hazretleri dahi merkūm Nikola’yı sagīrân-ı mezbûrânın tesviye-i emirlerine kıbel-i şer‘den vasî nasb ve ta‘yîn eyledikde ol dahi kabûl ve merâsimini edâya ta‘ahhüd etmeğin mâ hüve’l-vâki‘ bi’t-taleb ketb olundu. Fi’l-yevmi’s-sânî min Şa‘bâni’l-mu‘azzam li sene seb‘a ve tis‘în ve elf.

Şuhûdü’l-hâl: El-Hâc Mustafa b. Veli, İbrahim b. Ahmed, Kostantin, Papa Todori, Tiryako v. ( ).

(BAB46 - cilt: 19, sayfa: 392 - Hüküm no: 454 - Orijinal metin no: [73a-2])﻿

﻿

﻿

455. Hüküm

Resul Reis b. Mehmed’in arpa taşıma ücretini tamamen aldığı

Sefîne reislerinden olup mahrûse-i Galata’ya tâbi‘ Tophâne kasabasında To[m]tom mahallesinde sâkin el-Hâc Resul Reis b. Mehmed meclis-i şer‘-i şerîf-i enverde bin doksan altı senesine mahsûb olmak üzre arpa iştirâsına me’mûr olan fahrü’l-âşiyân Hüseyin Ağa b. Veli tarafından husûs-ı câ’i’z-zikre vekîl-i müsecceli olan el-Hâc Ali b. Abdullah mahzarında ikrâr ve takrîr-i kelâm edip müvekkili merkūm Hüseyin Ağa yedinden sene-i mezbûreye mahsûb olmak üzre Bartın kazâsından iştirâsı fermân olunan üç bin üç yüz elli keyl-i İstanbulî arpayı fermân mûcebince İsakca’ya nakl için beher keyli sekizer akçe navl ile sefîneye tahmîl ve navl-ı mezbûrun nısfını ber vech-i peşîn bana edâ ve teslîm ettiğinden sonra ben dahi mârrü’z-zikr beheri arpayı getirip Vidin iskelesinde kabzına me’mûr olan kapıcıbaşı fahrü’l-emâsil Yusuf Ağa’ya teslîm ve zimmetine teslîm ettiğimden sonra bâkī kalan nısıf navl-ı mezbûr olan on üç bin dört yüz akçeyi dahi vekîl-i merkūm el-Hâc Ali yedinden tamâmen ahz u kabz eyledim min ba‘d hesâb-ı mezbûr üzre mârrü’z-zikr [73b] üç bin üç yüz elli keyl-i İstanbulî arpa navlı olan cem‘an yirmi altı bin sekiz yüz akçeden merkūm Hüseyin Ağa yedinde ve zimmetinde bir akçe ve bir habbe hakkım bâkī kalmamışdır dedikde gıbbe’t-tasdîki’l-vicâhî mâ hüve’l-vâki‘ bi’t-taleb ketb olundu. Fi’l-yevmi’l-hâdî aşer min Şa‘bâni’l-mu‘azzam li sene seb‘a ve tis‘în ve elf.

Şuhûdü’l-hâl: El-Hâc İsmail b. Abdullah, Hasan Resul b. Mustafa, İbrahim Çelebi b. Ahmed, Mehmed b. İdris.

(BAB46 - cilt: 19, sayfa: 393 - Hüküm no: 455 - Orijinal metin no: [73a-3])﻿

﻿

﻿

456. Hüküm

Hacı Mustafa b. Hacı Ahmed’in borçlu olmadığı ve davanın reddi

Mahmiye-i İstanbul’da Gedik Paşa kurbunda sâkin el-Hâc Osman b. Mahmud nâm kimesne meclis-i şer‘-i şerîf-i enverde işbu bâ‘isü’l-kitâb el-Hâc Mustafa b. el-Hâc Ahmed mahzarında üzerine da‘vâ ve takrîr-i kelâm edip bundan akdem mezbûr el-Hâc Mustafa’ya yüz otuz esedî guruş ikrâz ve teslîm ol dahi iktirâz ve kabz ve tesellüm etmeğin hâlâ mezbûr el-Hâc Mustafa meblağ-ı mezbûru bana edâdan imtinâ‘ eder suâl olunup alıverilmesi matlûbumdur dedikde gıbbe’s-suâl ve akībe’l-inkâr, müdde‘î-i mezbûrdan müdde‘âsına beyyine taleb olundukda ityân-ı beyyineden izhâr-ı acz ve istihlâf edicek fi’l-vâki‘ müdde‘î-i mezbûrdan yüz otuz guruş ikrâz ve kabz etmeyip meblağ-ı mezbûr zimmetine edâ lâzım gelmediğine mezbûr el-Hâc Mustafa’ya yemîn teklîf olundukda ol dahi hasbe’l-mes’ûl yemîn billâhi’l-aliyyi’l-a‘lâ etmeğin mûcebiyle mezbûr el-Hâc Osman bilâ-beyyine bî-vech mu‘ârazadan men‘ olunup mâ vaka‘a bi’t-taleb ketb olundu. Fi’l-yevmi’t-tâsi‘ ve’l-ışrîn min Şa‘bâni’l-mu‘azzam li sene seb‘a ve tis‘în ve elf.

Şuhûdü’l-hâl: Mehmed Efendi b. Mustafa, Mustafa Çelebi b. Abdurrahman, İbrahim Çelebi b. Ahmed, Mehmed b. İdris ve gayruhüm mine’l-hâzırûn.

(BAB46 - cilt: 19, sayfa: 393 - Hüküm no: 456 - Orijinal metin no: [73b-1])﻿

﻿

﻿

457. Hüküm

Hasan Reis b. Mustafa’nın arpa taşıma ücretini tamamen aldığı

Vilâyet-i Anadolu’da Amasra kal‘ası ahâlîsinden şahbaz Hasan Reis b. Mustafa meclis-i şer‘-i hatîr-i enverde taraf-ı saltanat-ı aliyyeden bin doksan beş senesinde bâ fermân-ı âlî Bolu sancağından asker-i İslâm için iştirâ olunup Rumeli’nde İsakcı iskelesine irsâl için şa‘îrin cem‘ine me’mûr olan bâ‘isü hâze’l-kitâb el-Hâc Hüseyin Ağa b. Veli’nin vekîl-i müsecceli olan el-Hâc Ali b. Abdullah mahzarında ikrâr ve takrîr-i kelâm [edip] müvekkili mezbûr yedimde olan hüccet nâtıka olduğu üzre Bartın iskelesinde der anbâr olan zikri sebk eden mîrî şa‘îrden iki bin üç yüz keyl-i İstanbulî şa‘îri sefîneye tahmîl ettiğinden sonra fermân-ı âlî mûcebince her keyl için ta‘yîn olunan sekizer navuldan müvekkili mezbûr ta‘yîn olunan dörder akçe ki cem‘an dokuz bin iki yüz akçeyi mezbûr el-Hâc Hüseyin Ağa ber vech-i peşîn mukaddemâ bana teslîm ben dahi ba‘de’l-ahz u kabz mârrü’z-zikr şa‘îri Vidin iskelesinde kabza me’mûr olan kapıcıbaşı Yusuf Ağa’ya teslîm ol dahi kabz ve yedime işbu teslîm temessükünü verdiğinden sonra hâlâ ben dahi zikr olunan temessükü vekîl-i mezbûr el-Hâc Ali Ağa’ya ba‘de’t-teslîm mezbûr el-Hâc Ali Ağa’ya vech-i meşrûh üzre zikr olunan navldan bâkī kalan dokuz bin altı yüz akçeyi dahi bi’l-vekâle bana teslîm ben dahi kabz ve tesellüm eyledim min ba‘d hakkım kalmadı dedikde gıbbe’t-tasdîki’ş-şer‘î mâ hüve’l-vâki‘ bi’t-taleb ketb olundu. Fi’l-yevmi’l-hâdî aşer min Şa‘bâni’l-mu‘azzam li sene seb‘a ve tis‘în ve elf.

Şuhûdü’l-hâl: El-Hâc İsmail b. Abdullah, el-Hâc Resul b. Mehmed, el-Hâc Mustafa b. Tevekkül, Ahmed Çelebi b. Mehmed.

(BAB46 - cilt: 19, sayfa: 394 - Hüküm no: 457 - Orijinal metin no: [73b-2])﻿

﻿

﻿

458. Hüküm

Nikefos v. Kirkor’un çocuklarına işlerini tesviyeye vasî tayin edilmesi

Mahmiye-i İstanbul’da İnebey mahallesinde sâkin Nikefos v. Kirkor v. Murad tarafından husûs-ı âti’l-beyâna vekîl olduğu Mustafa Çelebi b. Ömer ve Ali b. Muhtar nâm kimesneler şehâdetleriyle şer‘an sâbit olan Mehmed Çelebi b. Abdullah meclis-i şer‘-i şerîfde işbu sâhibü’l-vesîka Meczador v. Yani mahzarında bi’l-vekâle ikrâr ve takrîr-i kelâm edip müvekkilim mezbûr Nikefos alîlü’l-mizâc olmağla bi emrillâhi te‘âlâ hâlik oldukda mecmû‘-ı terekesini kabz ve içinden mu‘tâd-ı nasârâ üzre lâşesini kaldırıp ve mâ‘adâsından evlâd-ı sıgārı Şehbar ve Deros ve Gevher ve Abo’ya isâbet eden hisse-i irsiyyelerini zabt ve hıfz ve bi’l-cümle umûrlarını tesviyeye mezbûr Meczador’u vasiyy-i muhtâr nasb ve ta‘yîn eyledi dedikde ol dahi vesâyet-i mezkûreyi kabûl ve hizmeti lâzımesini kemâ yenbağī edâya ta‘ahhüd etmeğin işbu vesîka bi’t-taleb ketb olundu. Fi’l-yevmi’s-sâlis aşer min Şa‘bâni’l-mu‘azzam li sene seb‘a ve tis‘în ve elf.

Şuhûdü’l-hâl: Mehmed Çelebi b. Hüseyin, el-Hâc Mustafa b. Yusuf, İbrahim Çelebi b. Ahmed, Mehmed Çelebi b. İdris.

(BAB46 - cilt: 19, sayfa: 394 - Hüküm no: 458 - Orijinal metin no: [73b-3])﻿

﻿

﻿

459. Hüküm

Emetullah bt. Mustafa’nın Ayşe bt. Hasan’a borcu olduğu

Mahmiye-i İstanbul hısnı ebvâbından Yenikapı kurbunda sâkine Ayşe bt. Hasan nâm hâtun meclis-i şer‘-i şerîf-i enverde Emetullah bt. Mustafa nâm hâtun mahzarında üzerine da‘vâ ve takrîr-i kelâm edip mezbûr Emetullah zimmetinde yedimde olan deyn temessüküne ketb ve terkīm olunduğu üzre yedimden iştirâ ve kabz eylediği bir çift incili küpe ve dokuz inci düğme ve iki top bez ve bir mak‘ad bahâlarından altmış esedî guruş hakkım olmağın suâl olunup meblağ-ı mezbûrun alıverilmesi matlûbumdur dedikde gıbbe’s-suâl mezbûre Emetullah cevâbında fi’l-hakīka müdde‘iye-i mezkûreye cihet-i mezkûreden altmış esedî guruş zimmetinde lâzımü’l-edâ deyni olduğunu ikrâr ve i‘tirâf etmeğin alâ mûcebi i‘tirâfihî meblağ-ı mezbûr altmış esedî guruşu müdde‘iye-i mezkûreye edâ ve teslîme mezbûre Emetullah’a tenbîh olunup mâ vaka‘a bi’t-taleb ketb olundu. Fi’l-yevmi’l-âşir min Şa‘bâni’l-mu‘azzam li sene seb‘a ve tis‘în ve elf.

Şuhûdü’l-hâl: Mehmed b. İdris, Mehmed b. Ahmed, Ali b. Bâli, İbrahim Çelebi b. Ahmed, Hüseyin b. Mustafa, Şaban.

(BAB46 - cilt: 19, sayfa: 395 - Hüküm no: 459 - Orijinal metin no: [73b-4])﻿

﻿

﻿

460. Hüküm

Safiye Hatun bt. Durmuş’un Sefer b. Mehmed’den muhâlaa yoluyla boşandığı

Mahmiye-i İstanbul’da Sunullah Efendi mahallesinde sâkine olup zâtını ma‘rifet-i şer‘iyye ile ârifân Mehmed Habib? b. İdris ve Ebû Bekir b. Murad nâm kimesneler ta‘rîfleriyle mu‘arrefe olan Safiye Hâtun bt. Durmuş meclis-i şer‘-i şerîf-i enverde zevc-i muhâlı‘ı Sefer b. Mehmed nâm kimesne mahzarında ikrâr ve takrîr-i kelâm edip zevcim mezbûr Sefer ile beynimizde hüsn-i zindegânîmiz olmayıp hul‘a tâlibe olduğumda, beynimizde mütekarrir ve ma‘kūdun-aleyh olan bin mehr-i müeccelim ve nafaka-i iddet-i ma‘lûmem üzerlerine ve me’ûnet-i süknâm dahi kendi üzerime olmak üzre zevcim mezbûr Sefer ile muhâla‘a-i sahîha-i şer‘iyye ile muhâla‘a edip ol dahi hul‘-ı mezbûru kabûl eylediğinden sonra hukūk-ı zevciyyete ve bedel-i hul‘ deyû medfû‘um olan dört yüz akçeye müte‘allika âmme-i da‘vâdan her birimiz âharın zimmetini ibrâ-i âmm-ı râfi‘ü’l-hısâm ile ibrâ ve iskāt eyledik dedikde gıbbe’t-tasdîki’ş-şer‘î mâ hüve’l-vâki‘ bi’t-taleb ketb olundu. Fi’l-yevmi’s-sâlis aşer min Şa‘bâni’l-mu‘azzam li sene seb‘a ve tis‘în ve elf.

Şuhûdü’l-hâl: İbrahim Çelebi b. Ahmed, İbrahim Efendi b. Abdülkādir, Bekir Beşe b. Murad, Ömer Çelebi b. el-Hâc Bekir ve gayruhüm mine’l-huzzâr.

(BAB46 - cilt: 19, sayfa: 395 - Hüküm no: 460 - Orijinal metin no: [74a-1])﻿

﻿

﻿

461. Hüküm

İsak v. Abraham’ın kefaletten doğan borcunu müstemenler Danyal ve Kırinliya’ya ödemesi gerektiği

Felemenk tüccârından olup mahrûse-i Galata’da müsâfiren sâkinler olan bâ‘isü hâze’l-vesîka Danyal v. Golok ve şerîki Kırinliya v. Perşin nâm müste’menler meclis-i şer‘-i şerîf-i lâzımü’t-teşrîfde tâife-i yahudun Budin cemâ‘atinden olup Hasköy sâkinlerinden İsak v. Abraham nâm yahudi mahzarında her biri üzerine da‘vâ ve takrîr-i kelâm edip merkūm İsak ile şerîki gāib ani’l-meclis Azaryan nâm yahudi’ye bundan akdem her zirâ‘ı ikişer esedî guruş ve birer sümüne olmak üzre yedi yüz yirmi iki buçuk zirâ‘ Londrine çukamızı bin beş yüz esedî guruş ve yirmi bir akçeye bey‘ ve teslîm mezbûrân İsak ve Azaryan dahi ale’ş-iştirâki’s-seviy vech-i meşrûh üzre iştirâ ve kabz ve tesellüm ve her biri âharın zimmetine lâzım gelen meblağa dahi emr ve kabûlü hâviye kefâlet-i sahîha-i şer‘iyye ile kefîl olduklarından sonra meblağ-ı mezbûrun beş guruş ve bir akçesini mezbûrân ahz u kabz edip bin beş yüz esedî guruş zimmetlerinde bâkī kalmağla meblağ-ı bâkī-i mezbûru yedimde olan hüccet-i şer‘iyye nâtıka olduğu üzre asâlet ve kefâletine binâen mezbûr İsak’dan mukaddemâ taleb ve da‘vâ eylediğimde ol dahi cevâbında zikr olunan çukayı vech-i meşrûh üzre gāib-i mezbûr ile iştirâk-i seviy üzre iştirâ ve kabz edip ve semenleri olan meblağ-ı mezbûrdan hissesine isâbet eden yedi yüz elli guruş zimmetinde bize deyni olduğunu ikrâr lâkin şerîki gāib-i mezbûrun hissesine isâbet eden yedi yüz elli guruşa ber vech-i muharrer kefâleti münkir olmağın ikrârı mertebesi olan yedi yüz elli guruşu bize edâya kıbel-i şer‘den merkūm İsak’a tenbîh olunup kefâlet-i mezbûreyi dahi bize beyâna havâle olunmuşidi hâlâ mezbûr İsak’a suâl olunup gāib-i mezbûr Azaryan’ın hissesine isâbet eden yedi yüz elli guruşu dahi kefâletine binâen bize edâya tenbîh olunmak matlûbumdur dediklerinde gıbbe’s-suâl merkūm İsak cevâbında fi’l-hakīka kaziyye bâlâda tafsîli mürûr ettiği üzre olduğunu ikrâr lâkin kefâlet-i mezkûreyi inkâr edicek müdde‘iyân-ı mezbûrândan kefâlet-i mezkûreyi mübeyyine beyyine taleb olundukda mahmiye-i İstanbul’da Balat hâricinde Sinyora cemâ‘atinden Abraham v. Aslan ve Mahmud Paşa sûkunda dellâl olan Ortaköylü cemâ‘atinden Salam v. Abraham nâm yahudiler li ecli’ş-şehâde meclis-i şer‘a hâzırân olup isre’l-istişhâd fi’l-hakīka müdde‘iyân-ı mezbûrân Danyal ve Kırinliya her zirâ‘ı ikişer guruş birer semene olmak üzre yedi yüz yirmi iki buçuk zirâ‘ Londrine çukaları işbu mezbûrân İsak ile şerîki merkūm Azaryan’a bin beş yüz esedî guruş ve yirmi bir akçeye bizim huzûrumuzda bey‘ ve teslîm mezbûrân İsak ve Azaryan dahi ale’l-iştirâki’s-seviy ber vech-i muharrer iştirâ ve tesellüm ve her biri âharın zimmetine lâzım gelen meblağa dahi kezâlik huzûrumuzda emr ve kabûlü hâviye kefâlet-i sahîha ile kefîl olmuşlar idi biz bu husûsa bu vech üzre şâhidleriz şehâdet dahi ederiz deyû her biri edâ-i şehâdet-i şer‘iyye eylediklerinde ba‘de’t-ta‘dîl ve’t-tezkiyye şehâdetleri makbûle olmağın mûcebiyle yed-i mezkûrdan mezkûr Azaryan’ın hissesine isâbet eden meblağ-ı bâkī yedi yüz elli guruşu dahi kefâlet-i mahkiyesine binâen müdde‘iyân-ı mezbûrâna edâ ve teslîme merkūm İsak’a tenbîh olunmağın mâ vaka‘a bi’t-taleb ketb olundu. Fi’l-yevmi’l-hâmis aşer min Recebi’l-ferd li sene seb‘a ve tis‘în ve elf.

Şuhûdü’l-hâl: El-Hâc Mustafa b. Tevekkül, İbrahim b. Ahmed, Mustafa Çelebi Ser-muhzırân, diğer Mustafa Çelebi Kethüdâ-yı ser-muhzırân, İbrahim Çelebi b. Ahmed.

(BAB46 - cilt: 19, sayfa: 396 - Hüküm no: 461 - Orijinal metin no: [74a-2])﻿

﻿

﻿

462. Hüküm

Mustafa Efendi b. Ahmed Efendi Vakfı mütevelli kaymakamlığına tayin

Mahmiye-i İstanbul’da Emin Sinan mahallesinde vâki‘ ashâb-ı hayrâtdan Mustafa Efendi b. Ahmed Efendi’nin vakfına mütevellî olan yine vâkıf-ı mezbûrun oğlunun oğlu Mustafa b. Yahya sagīr olup tevliyyeti mezkûre merâsimi bi’z-zât edâya kādir olma[ma]kla, bir kāimmakām nasb ve ta‘yîn olunmak lâzım ve işbu bâ‘isü’l-kitâb yine mahalle-i mezbûr mescidi imâm nâib[i] olan Abdurrahman Efendi b. Ahmed hizmeti mezbûre uhdesinden gelmeye kādir mütedeyyin ve perhizkâr olduğu zeyl-i kitâbda muharrerü’l-esâmî olan müslimîn ihbâr etmekle mâl-ı vakf-ı mezbûru i‘mâl ve hıfz vakf-ı mezbûrun kâtib ve nâzır ve câbîsi ve ahâlî-i mahalle-i mezbûrdan cemm-i gafîr ma‘rifetleriyle [74b] istirbâh ve hıfz ve’l-cümle merâsim-i tevliyyeti kemâ yenbağī istikāmet üzre edâ ve tevliyyeti mezbûr fazlasından yevmî bir akçe ücrete mutasarrıf olmak üzre mezbûr Abdurrahman Efendi kāimmakām-ı mütevellî nasb ve ta‘yîn olundukdan sonra ol dahi kabûl ve hizmeti lâzımesin kemâ yenbağī edâya ta‘ahhüd etmeğin işbu hurûf ketb olundu. Fi’l-yevmi’l-âşir min Şa‘bâni’l-mu‘azzam li sene seb‘a ve tis‘în ve elf.

Şuhûdü’l-hâl: Fahrü erbâbü’t-tahrîr dükkânî Mustafa Efendi, nâzır Mehmed Efendi el-İmâm, kâtib-i vakf imâm İbrahim Efendi, el-Hâc Mehmed Ağa, el-Hâc Osman.

(BAB46 - cilt: 19, sayfa: 397 - Hüküm no: 462 - Orijinal metin no: [74a-3])﻿

﻿

﻿

463. Hüküm

Mustafa Efendi b. Ahmed Efendi Vakfı’na mütevelli tayini

Min mümzâtihî Mahmiye-i İstanbul’da Emin Sinan mahallesinde sâkin iken bundan akdem vefât eden ashâb-ı hayrâtdan yine mahalle-i mezbûre mescidi şerîfi müe[zzini] el-Hâc Mustafa Efendi b. İsmail ve sulbî oğlu ve vakfiye-i ma‘mûlün-aleyhâ üzre nemâsını eczâ-i şerîf ve sâir vücûh-ı birre şart ve ta‘yîn eylediği nukūd-ı mevkūfesine meşrûtiyyet üzre mütevellî olan Yahya Çelebi fevt olup yerine bir mütevellî nasb ve ta‘yîn olunması lâzım ve mühim ve mezbûr Yahya’nın sulbî sagīr oğlu Mustafa her vechile tevliyyeti mezkûreye müstahık olduğunu zeyl-i kitâb-ı müşgîn-nikābda mektûbü’l-esâmî olan müslimîn ihbâr etmeğin işbu kitâb-ı sıhhat-nisâbın tevkī-i refî‘-i müstetâbıyla şeref-yâb olan hâkim-i ma‘delet-bâb hazretleri umûr-ı tevliyyeti kāimma[k]ām ve nâib-i menâbı kemâ yenbağī görüp hizmeti lâzımesini ber vech-i meşrûh edâ olunmak üzre tevliyyeti mezkûru mezkûr Mustafa’ya tevcîh buyurulup işbu vesîka-i enîka ketb olundu. Fi’l-yevmi’s-sâmin min Şa‘bâni’l-mu‘azzam li sene seb‘a ve tis‘în ve elf.

Şuhûdü’l-hâl: Fahrü erbâbü’l-kalem dükkânî Mustafa Efendi, nâzır Fahreddin Efendi, kâtib-i vakf imâm İbrahim Efendi, el-Hâc Mehmed Ağa.

(BAB46 - cilt: 19, sayfa: 398 - Hüküm no: 463 - Orijinal metin no: [74b-1])﻿

﻿

﻿

464. Hüküm

Mehmed b. Yakub’un Ahmed b. Mustafa’ya borcu olduğu

Vilâyet-i Rumeli’nde medîne-i Sofya ahâlîsinden olup mahmiye-i İstanbul’da müsâfiren sâkin olan bâ‘isü hâze’r-rakīm Ahmed b. Mustafa nâm kimesne meclis-i şer‘-i şerîfde mahrûse-i Üsküdar müzâfâtından Kadıköyü’nde sâkin Mehmed b. Yakub nâm kimesne mahzarında üzerine da‘vâ ve takrîr-i kelâm edip mezbûr Mehmed zimmetinde yedimden müşterâ ve makbûz olan adedi beynimizde ma‘lûm ganem bahâsından üç yüz elli guruşun bana alıverilmesi matlûbumdur dedikde gıbbe’s-suâl merkūm Mehmed cevâbında fi’l-hakīka kaziyye minvâl üzre olup müdde‘î-i mezbûrun yedinden iştirâ ve kabz eylediği adedi beynlerinde ma‘lûm ganem bahâsından zimmetinde vâcibü’l-edâ ve lâzımü’l-kazâ meblağ-ı mezbûr üç yüz elli guruş müdde‘î-i mezbûra deyni olduğunu tâyi‘an ikrâr ve i‘tirâf etmeğin mûcebince meblağ-ı mezbûr üç yüz elli guruşu müdde‘î-i mezbûr Ahmed’e edâ ve teslîme mezbûr Mehmed’e tenbîh olunup mâ vaka‘a bi’t-taleb ketb olundu. Fi’l-yevmi’s-sâlis aşer min Şa‘bâni’l-mu‘azzam li sene seb‘a ve tis‘în ve elf.

Şuhûdü’l-hâl: Mahmud Bey b. Murad, Hasan Çavuş b. ( ), Mehmed Çavuş b. Süleyman, Osman Çavuş el-Mübâşir.

(BAB46 - cilt: 19, sayfa: 398 - Hüküm no: 464 - Orijinal metin no: [74b-2])﻿

﻿

﻿

465. Hüküm

Mehmed b. Yakub’un Yorgi v. Nikola’ya borcu olduğu

Mahrûse-i Üsküdar’a tâbi‘ Kartal köyünde sâkin işbu bâ‘isü’s-sifr Yorgi v. Nikola nâm zimmî meclis-i şer‘-i şerîf-i enverde kasab tâifesinden olup Kadıköyü’nde sâkin Mehmed b. Yakub mahzarında üzerine da‘vâ ve takrîr-i kelâm edip târih-i kitâbdan üç ay mukaddem mezbûr Mehmed’e bey‘ ve teslîm ol dahi yedimden iştirâ ve kabz eylediği adedi beynimizde ma‘lûm koyun bahâsından beş yüz otuz yedi esedî guruş hakkım olup meblağ-ı mezbûrun bundan akdem bi’d-defe‘ât iki yüz kırk altı guruşu yedimden ahz u kabz edip iki yüz doksan bir guruşum bâkī kalmışdır hâlâ mezbûr Mehmed’e suâl olunup meblağ-ı bâkī-i mezbûrun alıverilmesi matlûbumdur dedikde gıbbe’s-suâl mezbûr Mehmed cevâbında kaziyye tafsîli mürûr eylediği vech üzre olup zikr olunan koyun bahâsından bâkī müdde‘î-i mezbûra vâcibü’l-edâ ve lâzımü’l-kazâ iki yüz doksan bir guruş deyni olduğunu ikrâr ve i‘tirâf etmeğin mûcebince meblağ-ı bâkī-i mezbûr iki yüz doksan yedi guruşu müdde‘î-i mezbûr Yorgi’ye edâ ve teslîme mezbûr Mehmed’e tenbîh olunup mâ vaka‘a bi’t-taleb ketb olundu. Fi’l-yevmi’s-sâlis aşer min Şa‘bâni’l-mu‘azzam li sene seb‘a ve tis‘în ve elf.

Şuhûdü’l-hâl: Mahmud Bey b. el-Hâc Çavuş el-Mübâşir.

(BAB46 - cilt: 19, sayfa: 399 - Hüküm no: 465 - Orijinal metin no: [74b-3])﻿

﻿

﻿

466. Hüküm

Fâtıma b. Abdullah’ın Hasan b. Şaban’dan muhâlaa yoluyla boşandığı

Mahmiye-i İstanbul’da Hoca Hayreddin mahallesinde sâkine olup zâtını ma‘rifet-i şer‘iyye ile ârifân olan Hüseyin b. Şaban ve Ebûbekir ibn Hüseyin nâm kimesneler ta‘rîfleri ile mu‘arrefe olan Fâtıma bt. Abdullah nâm hâtun meclis-i şer‘-i şerîfde zevc-i dâhili bâ‘isü hâze’l-kitâb Hasan b. Şaban nâm kimesneler mahzarında bi tav‘ihâ ikrâr-ı tâm ve takrîr-i kelâm edip zevcim mezbûr Hasan zimmetinde mütekarrir ve ma‘kūdun-aleyh olan bin beş yüz akçe mehr-i müeccelim ve nafaka-i iddet-i mu‘ayyene-i ma‘lûmem üzerine ve me’ûnet-i süknâm kendi üzerime olmak üzre zevcim mezbûr Hasan ile muhâla‘a-i sahîha-i şer‘iyye ile muhâla‘a olup ol dahi muhâla‘a-i mezbûreyi kabûl eylediğinden sonra hukūk-ı zevciyyete müte‘allika da‘vâdan her birimiz âharın zimmetini ibrâ ve iskāt eyledik dedikde gıbbe’t-tasdîki’ş-şer‘î mâ hüve’l-vâki‘ bi’t-taleb ketb olundu. Fi’l-yevmi’r-râbi‘ aşer min Şa‘bâni’l-mu‘azzam li sene seb‘a ve tis‘în ve elf.

Şuhûdü’l-hâl: Hüseyin b. Şaban, Ebûbekir b. Hüseyin, İsmail Çelebi b. Mehmed, Mehmed b. Abdullah.

(BAB46 - cilt: 19, sayfa: 399 - Hüküm no: 466 - Orijinal metin no: [75a-1])﻿

﻿

﻿

467. Hüküm

Ayşe Hatun’un Selim Çelebi b. Ebûbekir’den muhâlaa yoluyla boşandığı

Mahmiye-i İstanbul’da Sancakdar Hayreddin mahallesinde sâkinelerinden olup zâtını ma‘rifet-i şer‘iyye ile ârifân Mehmed Efendi b. İbrahim ve es-Seyyid Mehmed Çelebi b. Ali ta‘rîfleriyle mu‘arrefe olan Ayşe Hâtun meclis-i şer‘-i şerîf-i enverde zevc-i muhâlı‘ı işbu bâ‘isü’l-kitâb Selim Çelebi b. Ebûbekir nâm kimesne mahzarında ikrâr ve takrîr-i kelâm edip zevcim mezbûr Selim Çelebi zimmetinde mütekarrir ma‘kūdun-aleyh olan dört bin akçe mehr-i müeccelim ve nafaka iddet-i ma‘lûme üzerlerine ve me’ûnet-i süknâm dahi kendi üzerime olmak üzre zevcim mezbûr Selim Çelebi ile muhâla‘a-i sahîha-i şer‘iyye ile muhâla‘a edip ol dahi hul‘u kabûl eyledikden sonra ben hukūk-ı zevciyyete ve zimmetimde olan altmış beş guruşa târih-i kitâba gelince beynimizde cereyân eden sâir ahz u i‘tâya müte‘allika âmme-i da‘vâdan mezbûr Selim Çelebi’nin zimmetini ve merkūm Selim Çelebi dahi hukūk-ı zevciyyete ve târih-i kitâba gelince beynimizde cereyân eden sâir ahz u i‘tâya müte‘allika âmme-i da‘vâdan benim zimmetimi ibrâ-i âmm-ı kātı‘ü’n-nizâ‘ ibrâ ve iskāt eyledik min ba‘d birbirimiz ile vechen mine’l-vücûh da‘vâ ve nizâ‘ımız kalmadı dedikde gıbbe’t-tasdîki’ş-şer‘î mâ vaka‘a bi’t-taleb ketb olundu. Fi’l-yevmi’s-sâlis min Şa‘bâni’l-mu‘azzam li sene seb‘a ve tis‘în ve elf.

Şuhûdü’l-hâl: Ali Efendi b. Sâlih, Hasan b. Mustafa, el-Hâc Ali b. Muharrem, Şaban b. Osman.

(BAB46 - cilt: 19, sayfa: 400 - Hüküm no: 467 - Orijinal metin no: [75a-2])﻿

﻿

﻿

468. Hüküm

Hacı Hüseyin Ağa b. Mustafa’nın terekesindeki altınların sahiplerine verilmesi

Mahmiye-i İstanbul’da Seferikoz mahallesi ahâlîsinden tarîk-i hacc-ı şerîfde Payas nâm mahalde vefât eden el-Hâc Ali b. Abdullah b. Abdurrahman Bey yedinde olan hüccet-i şer‘iyye nâtık olduğu üzre vasiyy-i muhtâr olduğu mütehakkik olan bâ‘isü hâze’l-kitâb el-Hâc Mehmed Ağa b. Ali nâm kimesne meclis-i şer‘-i hatîr-i lâzımü’t-tevkīrde bin doksan altı senesinde küçük sakabaşı iken tarîk-i hacc-ı şerîfde Bedr-i Huneyn’de vefât eden Dalkozlu el-Hâc Hüseyin Ağa b. Mustafa b. Hüseyin’in li üm kız karındaşları ve vârisleri olmağla terekesine vaz‘-ı yed eden Âsiye ve Fâtıma taraflarından vekîl-i müseccelleri olan Ali Efendi b. Yusuf nâm kimesne mahzarında bi’l-vesâye mak[b]ûzum olan yüz altmış üç şerîfî altını merkūm el-Hâc Hüseyin Ağa’ya hayâtında emânet vaz‘ ve teslîm ol dahi ahz u kabz edip hattâ hayâtında ikrâr ettiğinden sonra meblağ-ı mezbûrun on üç altını mukaddemâ bi’l-vesâye ahz u kabz edip bâkī [75b] yüz elli altını kable’t-tesellüm vefât etmekle suâl olunup terekesinden edâya tenbîh olunmak matlûbumdur dedikde gıbbe’s-suâl vekîl-i mezbûr cevâbında müvekkiletân-ı mezbûretânın ber vech-i muharrer tereke-i müteveffâ-yı merkūma vaz‘-ı yedlerini ikrâr lâkin husûs-ı mezkûru inkâr edicek vasiyy-i merkūmdan müdde‘âsını mübeyyine beyyine taleb olundukda udûl-i müslimînden olup mahmiye-i merkūmede Hoca Paşa mahallesi sükkânından el-Hâc Ali b. İbrahim ve Mahmud Paşa mahallesinde sâkin Mehmed Ağa b. Mustafa b. Hüseyin bundan akdem hayâtında işbu vasiyy-i merkūm el-Hâc Mehmed Ağa vasî olduğu müteveffâ-yı merkū[m] el-Hâc Ali b. Abdullah’ın terekesinden yüz altmış üç şerîfî altınını bana emânet vaz‘ ve teslîm ben dahi ahz u kabz eyledim deyû bizim huzûrumuzda ikrâr ve bizi işhâd eyledi biz bu husûsa bu vech üzre şâhidleriz şehâdet dahi ederiz deyû her biri edâ-i şehâdet-i şer‘iyye eylediklerinden ba‘de’t-ta‘dîl ve’t-tezkiyye şehâdetleri makbûle olup müdde‘î-i mezbûr tahlîf-i şer‘î ile tahlîf olundukdan sonra mûcebiyle meblağ-ı bâkī-i mezbûr yüz elli şerîfî altınını müteveffâ-yı mezbûr el-Hâ[c] Hüseyin Ağa’nın terekesinden müvekkiletân-ı mezbûretâna edâ etmek üzre vekîl-i mezbûra tenbîh olunmağın mâ vaka‘a bi’t-taleb ketb olundu. Fi’l-yevmi’l-âşir min Şa‘bâni’l-mu‘azzam li sene seb‘a ve tis‘în ve elf.

Şuhûdü’l-hâl: Mustafa Ser-muhzırân, el-Hâc Mustafa b. Tevekkül, İbrahim Çelebi b. Ahmed, Ali b. Veli, Mehmed Ağa b. Ahmed.

(BAB46 - cilt: 19, sayfa: 400 - Hüküm no: 468 - Orijinal metin no: [75a-3])﻿

﻿

﻿

469. Hüküm

Ayşe bt. Mehmed’in kocasından kalan malları alması için Yusuf Efendi b. Abdurrahman’ı vekil tayin etmesi

Mahmiye-i İstanbul’da İbrahim Çavuş mahallesinde sâkin iken bundan akdem vefât eden el-Hâc İbrahim b. Hüseyin’in verâseti zevceteyn-i metrûketeyni Ayşe bt. Mehmed ve Emetullah bt. ( ) nâm hâtunlar ile sulbiye sagīre kızları Rukiye ve Hatice’ye münhasıra olduğu şer‘an zâhir ve müte‘ayyin oldukdan sonra yine mahalle-i mezbûr sâkinlerinden olup mezbûre Ayşe’nin zâtını ma‘rifet-i şer‘iyye ile ârifân İbrahim Çelebi b. İsmail ve Hasan b. İbrahim nâm kimesneler ta‘rîfiyle mu‘arrefe oldukdan sonra kendi tarafından asâleten ve sagīretân-ı mezbûretânın vâlidesi ve tesviye-i emirlerine kıbel-i şer‘den mansûbe vasîsi olmağla vesâyeten meclis-i şer‘-i şerîf-i enverde işbu bâ‘isü’l-kitâb Yusuf Efendi b. Abdurrahman nâm kimesne mahzarında ikrâr ve takrîr-i kelâm edip zevcim müteveffâ-yı mezbûr el-Hâc İbrahim’in kalîl ü kesîr ve celîl ü hakīr terekesinden bana ve sagīretân-ı mezbûretândan her birine isâbet eden hisse-i irsiyyelerimi müteveffâ-yı mezbûrun terekesine vâzı‘atü’l-yed olan mezbûre Emetullah Hâtun’dan ve sâire vâzı‘atü’l-yed olanlarından taleb [ve] da‘vâ ve husûmet red ve cevâba tarafımdan işbu mezbûr Yusuf Efendi’yi vekîl ve nâib-i menâb nasb ve ta‘yîn eyledim dedikde ol dahi vekâlet-i mezbûreyi kabûl ve merâsimini kemâ yenbağī edâya ta‘ahhüd etmeğin mâ hüve’l-vâki‘ bi’t-taleb ketb olundu. Fi’l-yevmi’r-râbi‘ aşer min Şa‘bâni’l-mu‘azzam li sene seb‘a ve tis‘în ve elf.

Şuhûdü’l-hâl: İbrahim Çelebi b. Ahmed, Mustafa Çelebi b. Ahmed Ser-muhzırân, Siyavuş Bey b. Abdullah, Mehmed Çelebi b. Derviş, Mehmed Çelebi b. Derviş.

(BAB46 - cilt: 19, sayfa: 401 - Hüküm no: 469 - Orijinal metin no: [75b-1])﻿

﻿

﻿

470. Hüküm

Mehmed b. Ahmed’in Mehmed Çelebi b. Mustafa Çelebi ve ortağına olan borcunu ödemesi

Kasab tâifesinden bâ‘isü hâze’l-kitâb Mehmed Çelebi b. Mustafa Çelebi ve şerîki Ahmed Beşe b. Abdullah nâm kimesneler meclis-i şer‘-i şerîf-i enverde mahmiye-i İstanbul’da Balaban Ağa mahallesinde sâkin Mehmed b. Ahmed nâm kimesne mahzarında her biri üzerine da‘vâ ve takrîr-i kelâm edip mezbûr Mehmed zimmetinde yedimizden müşterâ ve makbûz vakıyye ve kıymeti beynimizde ma‘lûm lahm-ı ganem bahâsından on bin beş yüz akçe hakkım olup meblağ-ı mezbûrun bin altı yüz akçesini yedinden ahz u kabz edip sekiz bin dokuz yüz akçe zimmetinde bâkī kalmağla hâlâ suâl olunup meblağ-ı bâkī-i mezbûru dahi bize edâ [ve] teslîme tenbîh olunmak matlûbumuzdur dediklerinde gıbbe’s-suâl mezbûr Mehmed cevâbında fi’l-hakīka müdde‘iyân-ı mezbûrân ber vech-i muharrer ol cihet-i mezbûreden bâkī sekiz bin dokuz yüz akçe elân zimmetinde lâzımü’l-edâ deynimdir deyû bi tav‘ihî ikrâr ve i‘tirâf etmeğin alâ mûcebi i‘tirâfihî meblağ-ı bâkī-i mezbûru dahi mezbûrâna edâ ve teslîme mezbûr Mehmed’e tenbîh olunup mâ vaka‘a bi’t-taleb ketb olundu. Fi’l-yevmi’r-râbi‘ aşer min Şa‘bâni’l-mu‘azzam li sene seb‘a ve tis‘în ve elf.

Şuhûdü’l-hâl: İbrahim Çelebi b. Ahmed, Mehmed Çelebi b. Abdi, İsmail Çelebi b. Mehmed, Mehmed b. İdris, Mahmud b. Ömer [ve] gayruhüm.

(BAB46 - cilt: 19, sayfa: 402 - Hüküm no: 470 - Orijinal metin no: [75b-2])﻿

﻿

﻿

471. Hüküm

Saliha bt. Ahmed’in çocukları ve câriyesi için kocası Abdülvehhâb b. Salih üzerine nafaka takdir edilmesi

Mahmiye-i İstanbul’da Ma‘cûncu Kasım mahallesinde sâkine olup zâtını ma‘rifet-i şer‘iyye ile ârifân İbrahim Çorbacı b. Ömer ve Yusuf Efendi b. Mustafa ta‘rîfleriyle mu‘arrefe olan Sâliha bt. Ahmed Çorbacı nâm hâtun şer‘-i şerîf-i enverde takrîr-i kelâm ve ta‘bîr ani’l-merâm edip gāib ani’l-meclis Abdülvehhab b. Sâlih nâm kimesne zevcim olup bundan akdem benimle mezbûrlar firâşından hâsıla işbu sadriye sagīre kızım Fâtıma ve kendi mülkü olan Servinaz bt. Abdullah nâm câriyesini bilâ-nafaka terk edip âhar diyâ[ra] gitmekle benim ve sagīre-i mezbûre Fâtıma ve Servinaz’ın nafaka ve kisve ve sâir levâzım-ı zarûriyyemiz için kıbel-i şer‘den zevcim gāib Abdülvehhâb üzerine kadr-i ma‘rûf nafaka farz ve takdîr olunmak matlûbumdur dedikde hâkim-i muvakki‘-i sadr-ı kitâb -tûba-lehü ve hüsnü me’âb-hazretleri dahi ba‘de’t-tahlîfi’ş-şer‘î ber vech-i muharrer mezbûr Sâliha Hâtun için yevmî on dört akçe ve sagīre-i mezbûre Fâtıma için yevmî sekiz akçe ve mezbûre Servinaz için kezâlik sekizer akçe ki min haysi’l-mecmû‘ gāib-i mezbûr Abdülvehhâb üzerine târih-i kitâbdan beher yevm otuzar akçe nafaka farz ve takdîr edip meblağ-ı mefrûz-ı mezbûru kendi ile sagīre-i mezbûreye [ve] Servinaz[‘a] harc ve sarfa ve lede’z-zarûre istidâneye ve inde’z-zafer zevci gāib-i mezbûr Abdülvehhab üzerine rücû‘a mezbûre Sâliha Hâtun’a izin vermeğin mâ vaka‘a bi’t-taleb ketb olundu. Fi’l-yevmi’r-râbi‘ aşer min Şa‘bâni’l-mu‘azzam li sene seb‘a ve tis‘în ve elf.

Şuhûdü’l-hâl: İbrahim Çorbacı b. Ömer, Yusuf Efendi b. Mustafa, Musa b. Abdullah, Hüseyin Beşe b. Ahmed.

(BAB46 - cilt: 19, sayfa: 402 - Hüküm no: 471 - Orijinal metin no: [76a-1])﻿

﻿

﻿

472. Hüküm

Merhum Yusuf Ağa b. Ali’nin Salamon v. Arslan’a borcu olduğu

Devletlü sa‘âdetlü Haseki Sultan -dâmet iffetühâ- hazretlerinin kethüdâsı olup Beç seferinde şehîden vefât eden merhûm Hızır Paşa’nın kethüdâsı olup sefer-i mezbûr [av]detinde medîne-i Bosna’da vefât eden Yusuf Ağa b. Alidost b. Hasan’ın verâseti zevce-i metrûkesi Fâtıma Hâtun bt. el-müvellâ el-merhûm Hüseyin Efendi ile li ebeveyn kız karındaşı Medîne’ye münhasıra olduğu şer‘an sâbit ve mütehakkik oldukdan sonra mahrûse-i Galata tevâbi‘inden Ortaköy’de sâkin işbu bâ‘isü’l-vesîka Salamon v. Arslan nâm yahudi meclis-i şer‘-i şerîf-i enverde mezkûr Fâtıma Hâtun’un birâderi ve tarafından husûs-ı âti’z-zikre vekîli olup zât-ı mezbûru ma‘rifet-i şer‘iyye ile ârifân olan el-Hâc Eyyûb b. Şaban ve Ali Bey b. Abdullah şehâdetleriyle şer‘an vekâleti sâbite olan Zülfikār Bey b. Hasan mahzarında üzerlerine da‘vâ ve takrîr-i kelâm edip müteveffâ-yı mezbûr Yusuf Ağa ile hayâtında beynimizde nice ahz u i‘tâ ve mu‘âmelât-ı şettâ vâkı‘a olup sefer-i mezkûr avdetinde medîne-i Bosna’ya? gelip beynimizde hesâb gördüğümüzde hâlâ mezkûrân Mehmed Efendi [ve] Zülfikār Bey yedlerinde olan hat ve hatmi hâvî deyn temessükü nâtık olduğu üzre cihet-i karz-ı şer‘den mezkûr Yusuf Ağa’nın benim zimmetimde beş yüz esedî guruş hakkı ve benim dahi yedimden iştirâ ve kabz eylediği beynimizde ilm-i şer‘î ile ma‘lûm çuka ve kumaş bahâlarından yedi yüz otuz beş esedî guruş hakkım olduğu zâhir ve müte‘ayyin ve mezkûr Yusuf Ağa cihet-i mezkûreden bana ol mikdâr deyni olduğu alâ ruûsi’l-işhâd ikrâr ve işhâd ve meblağ-ı mezbûrdan beş yüz guruşunu deyn-i mezbûra takās, ben dahi mukāssa ve kabûl edip bâkī iki yüz otuz beş esedî guruşu kable’l-edâ mezkûr Yusuf Ağa vefât edip tereke-i vâfiyesin mezbûrân kabz etmeğin hâlâ suâl olunup meblağ-ı bâkī-i mezbûr tereke-i müteveffâ-yı mezbûrdan bana edâ olunmak matlûbumdur dedikde gıbbe’s-suâl ve akībe’l-inkâr mezkûr Salamon’dan müdde‘âsına beyyine taleb olundukda yine paşa-yı mûmâ-ileyhin etbâ‘ından olup mahmiye-i İstanbul’da Kâtib Kasım mahallesinde sâkin Dâyezâde Mustafa Ağa’nın menzilinde müsâferet vechi üzre sâkin udûl-i müslimînden Hasan Ağa b. Abdullah ve Mustafa Beşe b. Abdullah nâm kimesneler li ecli’ş-şehâde meclis-i şer‘a hâzırân olup isre’l-istişhâd fi’l-vâki‘ işbu müdde‘î-i mezbûr Salamon sefer-i mezkûr avdetinde medîne-i Bosna’da? paşa-yı müşârün-ileyhin kethüdâsı olup anda vefât eden mezkûr Yusuf Ağa b. Alidost b. Hasan ile hâl-i hayâtında kemâl-i âfiyetle beynlerinde olan ahz u i‘tâyı ber hesâb eylediklerinde işbu temessük nâtık olduğu üzre mezkûr Yusuf Ağa’nın mezkûr Salamon zimmetinde cihet-i karz-ı şer‘îden beş yüz esedî guruş hakkı ve mezkûr Salamon’un dahi merkūm Yusuf Ağa meblağ-ı mezbûr mezkûr Salamon zimmetinde lâzimü’l-edâ deyni olduğunu bizim huzûrumuzda ikrâr ve bizi işhâd dahi ettiler deyû her biri edâ-i şehâdet-i şer‘iyye ve meblağ-ı mezbûrun beş yüz guruşunu deyn-i mezbûr[a] takās, ol dahi mukāssa [ve] kabûl etmişidi biz bu husûsa bu vech üzre şâhidleriz şehâdet dahi ederiz deyû her biri edâ-i şehâdet-i şer‘iyye eylediklerinde şâhidân-ı mezbûrân [76b] sırren ve alenen ta‘dîl ve tezkiyye olunup her birinin adl ve makbûlü’ş-şehâde idikleri zâhir olup ve meblağ-ı bâkī-i mezbûru dahi müteveffâ-yı mezbûrdan hayâtında küllen ve ba‘zan ahz u kabz veya hibe veya âhara havâle etmeyip ve’l-hâsıl vücûh-ı şer‘iyyeden bir tarîkle müteveffâ-yı mezbûru ibrâ etmeyip mezbûr Salamon’a yemîn teklîf olundukda ol dahi hasbe’l-mes’ûl yemîn billâhi’llezî enzele’t-Tevrât alâ Musa -aleyhisselâm-etmeğin mûcebiyle ba‘de’l-hükm ve’l-kabz mâ hüve’l-vâki‘ bi’t-taleb ketb olundu. Fi’l-yevmi’s-sâlis aşer min Şa‘bâni’l-mu‘azzam li sene seb‘a ve tis‘în ve elf.

Şuhûdü’l-hâl: Mustafa Ağa Dâyezâde, Mustafa Çelebi b. Ahmed, el-Hâc Mustafa b. Tevekkül, İbrahim Çelebi b. Ahmed, Mehmed b. İdris.

(BAB46 - cilt: 19, sayfa: 403 - Hüküm no: 472 - Orijinal metin no: [76a-2])﻿

﻿

﻿

473. Hüküm

Mahmud b. Abdullah’ın vakfettiği evin tasarruf hakkının eşi Hatice bt. Ahmed Efendi’ye ait olduğu

Mahmiye-i İstanbul’da Murad Paşa-yı Atîk mahallesinde sâkin iken bundan akdem vefât eden Mahmud Efendi b. Abdullah b. Abdurrahman’ın sulbî kebîr oğlu Mehmed Çelebi meclis-i şer‘-i şerîf-i enver ve mahfil-i dîn-i münîf-i Muhammedî’de zikr-i âtî menzile vâzı‘ü’l-yed idiği sâbit ve mütehakkik olan yine müteveffâ-yı mezbûrun zevce-i metrûkesi hâmiletü hâzihi’l-vesîka Hatice bt. Ahmed Efendi nâm hâtun mahzarında üzerine da‘vâ ve takrîr-i kelâm edip babam müteveffâ-yı mezbûr Mahmud Efendi bin seksen yedi senesi Şa‘bânü’l-mu‘azzamı’nın sekizinci günü mahalle-i mezbûrede vâki‘ bir tarafı kayyım Mehmed Çelebi mülkü ve iki tarafı merhûm İbrahim Paşa mülkü olan muhterik saray ve bir tarafı tarîk-i âm ile mahdûd büyût-ı adîdeyi müştemil mülk menzilinin süknâ ve tasarrufunu evvelâ kendi nefsine ba‘dehû zevcesi vâlidemiz Âsiye Hâtun bt. sucu Ahmed Efendi’ye ba‘de mezbûre Âsiye Hâtun’dan olan evlâdına ba‘dehû kendi evlâdına ve evlâd-ı evlâdına ba‘de’l-inkırâz Murad Paşa-yı Atîk câmi‘-i şerîfi imâmına şart ve ta‘yîn ve ol vechile vakf ve tescîl ve ol târihde Davud Paşa mahkemesinde nâibü’ş-şer‘ olan Emir Ağazâde es-Seyyid Mehmed Efendi’ye tescîl-i şer‘ ettirip hâlâ fevt oldukda ben sulbî oğlu ve benden gayrı menzili mezbûra mütehakkik yoğiken mezbûre Hatice menzili mezbûru bi gayri hakkın zabt ve tasarruf eder suâl olunup menzili mezbûrdan kasr-ı yed ve bana teslîme tenbîh olunmak matlûbumdur dedikde gıbbe’s-suâl mezbûre Hatice cevâbında fi’l-hakīka zevcim müteveffâ-yı mezbûr hayâtında târih-i mezkûrda menzili mezbûru bâlâda ketb ü tahrîr olunan minvâl üzre vakf ve tescîl etmişdi lâkin mezbûr Mahmud Efendi zikr olunan vakfının tebdîl ve tağyîrini yedinde komağile bin doksan yedi senesi Saferü’l-hayrın yirmi altıncı günü mahkeme-i mezbûrede nâibü’ş-şer‘-i şerîf olan Mehmed Emin Efendi b. el-merhûm Mahmud Efendi huzûrunda menzili mezbûrun süknâ ve tasarrufunu nefsinden sonra benim için zevce-i menkûham olan Hatice Hâtun bt. Ahmed Efendi’ye benden sonra şurût-ı bâkiye alâ mâ kânet mütekarrire ola deyû tebdîl-i şurût edip hâkim-i mûmâ-ileyh dahi şurût-ı zâide-i mezkûrenin sıhhat ve lüzûmuna ba‘de hükm ve husûs-ı mezbûru nâtık hüccet-i şer‘iyye tahrîr edip mezkûr Mahmud Efendi fevt oldukda menzili mezbûr hakk-ı meşrûtum olmağla zabt ve tasarruf ederim deyû mezkûr Mehmed Emin Efendi’nin imzâsıyla mümzâ ve hatmiyle mahtûme ve târih-i mezkûre ile müverrah hüccet-i şer‘iyye ibrâz edip mezkûr Mehmed Çelebi muvâcehesinde feth ve kırâat olundukda mazmûnu min külli’l-vücûh takrîri meşrûhuna mutâbık bulunmağın gıbbe’l-istintâk ve’l-inkâr, mezbûre Hatice Hâtun’dan takrîr-i meşrûhuna beyyine taleb olundukda udûl-i müslimîn ve sikāt-ı muvahhidîn[den] olup mahmiye-i mezbûrede Topkapısı kurbunda sâkin Abdülbâkī Efendi b. Hasan ve Mustafa Efendi b. Veli nâm kimesnelere li ecli’ş-şehâde meclis-i şer‘a hâzırân olup isre’l-istişhâd fi’l-vâki‘ işbu mezkûre Hatice’nin zevci müteveffâ-yı mezbûr Mahmud Efendi b. Abdullah b. Abdurrahman Bey doksan yedi senesi Saferü’l-hayrının yirmi altıncı günü bâlâda şerh ve beyâna tafsîl [ve] ayân olanlar minvâl üzre vakfının tebdîl ve tağyîri yedinde komağile nâib-i mezkûr Mehmed Emin Efendi b. Mahmud Efendi huzûrunda menzili mezbûrun süknâ ve tasarrufunu nefsinden sonra zevcesi mezbûre Hatice Hâtun’a andan sonra şurût-ı bâkiye alâ mâ kânet mütekarrire ola [deyû] tebdîl-i şurût edip nâib-i mezkûr dahi şurût-ı zâide-i mezkûrenin sıhhat ve lüzûmuna ba‘de’l-hükm işbu hüccet-i şer‘iyye tahrîr olunmuşdur biz bu husûsa bu vech üzre şâhidleriz [77a] şehâdet dahi ederiz deyû her biri edâ-i şehâdet-i şer‘iyye eylediklerinde ba‘de’t-ta‘dîl ve’t-tezkiyye şehâdetleri makbûle olmağın mûcebiyle ba‘de’l-hükmi’ş-şer‘î ve’l-kazâi’l-mer‘î menzili mezbûra müte‘allika mu‘ârazadan mezbûr Mehmed Çelebi men‘ olunup mâ vaka‘a bi’t-taleb ketb olundu. Fi’l-yevmi’l-âşir min Şa‘bâni’l-mu‘azzam li sene seb‘a ve tis‘în ve elf.

Şuhûdü’l-hâl: Mehmed Efendi b. Mehmed el-İmâm-ı mahalle-i mezbûre, Çukadâr Ahmed Beşe, Müezzin b. Ali Çelebi ser-bölük, İbrahim Çelebi b. Ahmed, Mustafa Çelebi b. Ahmed, el-Hâc Mustafa b. Tevekkül, Ali b. Bâli, Mehmed b. İdris.

(BAB46 - cilt: 19, sayfa: 404 - Hüküm no: 473 - Orijinal metin no: [76b-1])﻿

﻿

﻿

474. Hüküm

Saliha bt. Abdullah’ın bazı ev eşyalarını Saime bt. Abdullah’a hibe etmesi

Mahmiye-i İstanbul’da Süleymaniye mahallesinde sâkine Sâliha bt. Abdullah nâm hâtun ba‘de’t-ta‘rîfi’ş-şer‘î meclis-i şer‘-i şerîf-i enverde işbu bâ‘isü’l-kitâb Sâime bt. Abdullah mahzarında bi tav‘ihâ ikrâr-ı tâm ve takrîr-i kelâm edip silk-i mülkünde münselik iki güğüm ve iki tencere ve iki sahan ve minder ve on yastık ve bir kilim ve iki keçe ve iki yorgan ve bir neftî çuka ferâce min gayr ism-i mâl ıtlâk olunur şeyim olmamağla eşyâ-i mezkûremi mezbûr Sâime’ye hibe-i sahîha-i şer‘iyye ile hibe ve temlîk ve teslîm ol dahi meclis-i hibede ittihâb ve kabûl ve kabz eyledi ba‘de’l-yevm eşyâ-i mezkûre, mezkûre Sâime’nin mülk-i mevhûbesidir keyfe mâ yeşâ mutasarrıfe olsun dedikde gıbbe’t-tasdîki’ş-şer‘î bi’t-taleb ketb olundu. [Fi’l-yevmi’l]-aşer min Şa‘bâni’l-mu‘azzam li sene seb‘a ve tis‘în ve elf.

Şuhûdü’l-hâl: Hasan Ağa, Mustafa Çelebi b. Ahmed, Mehmed b. İdris, Ali [b.] Bâli.

(BAB46 - cilt: 19, sayfa: 406 - Hüküm no: 474 - Orijinal metin no: [77a-1])﻿

﻿

﻿

475. Hüküm

Kirkor v. Asvador’un Onuncu Sekbanlar odasına olan borcunu ödemesi gerektiği

Dergâh-ı âlî yeniçerilerinin onuncu sekbânlara mahsûs oda mühimmâtiyçün mevkūf nukūda bi’l-fi‘l mütevellî olan bâ‘isü hâze’l-kitâb Ali Çavuş b. Mustafa nâm kimesne meclis-i şer‘-i şerîfde ekmekçi tâifesinden Kirkor v. Asvador nâm Ermeni muvâcehesinde üzerine da‘vâ ve takrîr-i kelâm edip mezbûr Kirkor zimmetinde bundan akdem idâne ve teslîm ol dahi istidâne ve kabz eylediği iki yüz yirmi beş guruşun yirmi beş guruşunu mezbûr Kirkor bana def‘ ve teslîm ben dahi yedinden ahz u kabz edip iki yüz guruş zimmetinde hakkım bâkī kalmağla hâlâ taleb ederim suâl olunup alıverilmesi matlûbumdur dedikde gıbbe’s-suâl mezbûr Kirkor cevâbında kaziyye minvâl-i muharrer üzre olup cihet-i mezkûreden müdde‘î-i mezbûra bâkī iki yüz guruş vâcibü’l-edâ ve lâzımü’l-kazâ deyni olduğu bi tav‘ihî ikrâr ve i‘tirâf etmeğin mûcebince meblağ-ı bâkī-i mezbûr iki yüz guruşu müdde‘î-i mezbûra edâ ve teslîme merkūm Kirkor’a tenbîh olunup mâ vaka‘a bi’t-taleb ketb olundu. Fi’l-yevmi’s-sânî aşer min Şa‘bâni’l-mu‘azzam li sene seb‘a ve tis‘în ve elf.

Şuhûdü’l-hâl: Hasan b. Mustafa, Ali b. Bâli, Mehmed [b.] İdris.

(BAB46 - cilt: 19, sayfa: 406 - Hüküm no: 475 - Orijinal metin no: [77a-2])﻿

﻿

﻿

476. Hüküm

Yani v. Andriye’nin borcunun Ebûbekir Odabaşı’ya ödeyen kefillerin Yani’nin mirasçılarını ibrâ ettikleri

Bakkal tâifesinden Panayot v. Todori ve Nikola v. Dimo ve Aleksi v. Todori nâm zimmîler meclis-i şer‘-i şerîf-i enverde bundan akdem hâlik olan Yani v. Andriye nâm zimmînin li ebeveyn karındaşı işbu bâ‘isü’l-vesîka Kiryazi nâm zimmî muvâcehesinde her biri ikrâr ve i‘tirâf edip hâlik-i mezbûr Yani’nin Dergâh-ı âlî yeniçerilerinin on altıncı bölüğüne mahsûs oda ahâlîsinin odabaşısı olan gāib ani’l-meclis Ebûbekir Odabaşı’ya yüz on beş guruş deyni olup biz emriyle meblağ-ı mezbûra kefîl olup bi hükmi’l-kefâle deyn-i mesfûru tamâmen malımdan edâ ve teslîm eylediğimden sonra meblağ-ı mezbûru kable’l-edâ mezkûr Yani hâlik olup kıbel-i hükm hâkimü’ş-şer‘î ile meblağ-ı mezbûru bi hükmi’l-kefâle mezkûr Ebûbekir Odabaşı’ya teslîm etmişidik el-hâletü hâzihî mezbûr Kiryazi dahi kendi malından edâ eylediğimiz meblağ mukābelesinde bize teberru‘an yirmi beş [guruş] teslîm biz dahi tesellüm ve kabz edip [77b] ziyâde medfû‘umuza müte‘allika âmme-i da‘vâdan hâlik-i mezbûrun veresesini her birimiz ibrâ ve iskāt eyledik min ba‘d da‘vâ ve nizâ‘ımız kalmadı dediklerinde gıbbe’t-tasdîki’ş-şer‘î mâ vaka‘a bi’t-taleb ketb olundu. Fi’l-yevmi’s-sânî aşer min Şa‘bâni’l-mu‘azzam li sene seb‘a ve tis‘în ve elf.

Şuhûdü’l-hâl: İbrahim b. Ahmed, el-Hâc İsmail b. ( ), Yusuf Bey b. Abdullah, Mehmed b. İdris.

(BAB46 - cilt: 19, sayfa: 407 - Hüküm no: 476 - Orijinal metin no: [77a-3])﻿

﻿

﻿

477. Hüküm

Kara Yorgi v. Kiryako’nun mirasının Yorzan v. Andriye’ye intikal ettiği

Vilâyet-i Gümüşhâne sükkânından olup bundan akdem garîkan hâlik olan Kara Yorgi v. Kiryako v. Yorgi’nin li ebeveyn ammi oğlu ve hasren vârisi olan Yorzan v. Andriye nâm zimmî meclis-i şer‘-i hatîr-i enverde işbu bâ‘isü’l-vesîka Manol Reis v. Yani muvâcehesinde ikrâr ve takrîr-i kelâm [edip] mûrisimiz hâlik-i mezbûrun gāib ani’l-meclis Abuz Reis v. Yani zimmetinde cihet-i deyn-i şer‘îden yüz esedî guruş hakkı olup meblağ-ı mezbûru ahz u kabz ve kendiye îsâle hayâtında mezbûr Manol Reis’i tarafından vekîl etmekle ol dahi vekâlet-i mezbûreyi kabûl ve meblağ-ı mezbûru bi’l-vekâle kabz ettikden sonra meblağ-ı mezbûru kable’l-ahz mezkûr Kara Yorgi hâlik olup meblağ-ı mezbûr irsen bana isâbet etmişdi el-hâletü hâzihî meblağ-ı [mezbûr] yüz guruşu mezbûr Manol Reis yedinden tamâmen alıp kabz eyledim meblağ-ı mezbûrdan mezkûr Manol Reis yedinden bir akçe ve bir habbe kalmamışdır dedikde gıbbe’t-tasdîki’ş-şer‘î kazgancı tâifesinden Moskona v. Doğdu nâm zimmî meclis-i şer‘de mezkûr Manol Reis muvâcehesinde takrîr-i kelâm edip mezkûr Yorzan’dan [gayrı] hâlik-i mezbûrun vârisi zuhûr edip mezkûrûn makbûzu olan meblağ-ı mezbûr yüz guruşu mezkûr Manol Reis’den ahz u kabz ederse ben meblağ-ı mezbûru zâmin ve kefîl olmak üzre kefîl oldum dedikde mâ vaka‘a bi’t-taleb ketb olundu. Fi’l-yevmi’r-râbi‘ aşer min Şa‘bâni’l-mu‘azzam li sene seb‘a ve tis‘în ve elf.

Şuhûdü’l-hâl: Hüseyin Çelebi b. ( ), el-Hâc İbrahim b. ( ), Hamza Çelebi b. ( ), Mehmed b. İdris.

(BAB46 - cilt: 19, sayfa: 407 - Hüküm no: 477 - Orijinal metin no: [77b-1])﻿

﻿

﻿

478. Hüküm

Ayşe bt. Ali’nin arsasını Hacı Ahmed Ağa b. Mehmed’e sattığı

Husûs-ı âti’l-beyânın mahallinde ketb [ve] tahrîri iltimâs olunmağın savb-ı şer‘den irsâl olunan Mevlânâ Ahmed Efendi b. Yusuf mahmiye-i İstanbul’da Abdi Subaşı mahallesi sâkinelerinden Ayşe bt. Ali nâm hâtun menziline varıp zeyl-i kitâbda mastûrü’l-esâmî müslimîn huzûrlarında akd-i meclis-i şer‘-i kavî eyledikde mezbûre Ayşe Hâtun’un zâtını ma‘rifet-i şer‘iyye ile ârifân Süleyman Efendi b. Abdullah ve Hüseyin Çelebi b. Hasan nâm kimesneler ta‘rîfleriyle mu‘arrefe oldukdan sonra meclis-i ma‘kūd-ı mezbûrda, işbu sâhibü’l-kitâb el-Hâc Ahmed Ağa b. Mehmed mahzarında ikrâr ve takrîr-i kelâm edip akd-i âtî sudûruna değin silk-i mülkümde münselik olup bir tarafdan benim kendi mülküm ve iki tarafından mezbûr Ahmed Ağa mülkü ve bir tarafdan Hamamcı Kadın demekle ma‘rûfe Hatice Hâtun mülkü tûlen ve arzen bi hesâb-ı terbî‘î yetmiş iki zirâ‘ sed ta‘bîr olunur arsamı mezbûr el-Hâc Ahmed Ağa’ya tarafeynden îcâb ve kabûlü hâvî bey‘-i bâtt-ı sahîh-i şer‘iyye ile otuz kıt‘a esedî guruşa bey‘ ve teslîm ve temlîk ol dahi minvâl-i muharrer üzre iştirâ ve tesellüm ve temellük ettikden sonra semeni olan meblağ-ı mezbûr otuz kıt‘a esedî guruşu mezbûr el-Hâc Ahmed Ağa yedinden bi’t-tamâm ahz u kabz eyledim ba‘de’l-yevm zikr olunan arsa mezbûr Hacı Ahmed Ağa’nın mülk-i müşterâsıdır keyfe mâ yeşâ ve yahtâr mutasarrıf olsun dedikde gıbbe’t-tasdîki’ş-şer‘î mâ hüve’l-vâki‘ bi’t-taleb ketb olundu. Fi’l-yevmi’s-sâlis aşer min Recebi’l-ferd li sene seb‘a ve tis‘în ve elf.

Şuhûdü’l-hâl: El-Hâc Süleyman b. Receb, Mustafa Çelebi b. Hasan, Süleyman Efendi b. Abdullah, Ahmed b. Abdullah.

(BAB46 - cilt: 19, sayfa: 408 - Hüküm no: 478 - Orijinal metin no: [77b-2])﻿

﻿

﻿

479. Hüküm

Mustafa Ağa’nın terekesi hususunda Abdullah b. Abdullah ile vârislerinin anlaştıkları

Mahmiye-i İstanbul’da vâki‘ Suhte Sinan sükkânından olup Dergâh-ı âlî yeniçeriler ağası iken bundan akdem vefât eden Mustafa Ağa’nın verâseti zevce-i metrûkesi Fâtıma bt. Hüseyin ile ol hâlde sagīreler bulunan Ayşe ve Afîfe ve li ebeveyn hemşîresi Kerime nâm hâtuna münhasıra ve mezbûre Kerime bi tarîki’t-tehârüc hissesini ahz u kabz [ve] ihrâc olduğu lede’ş-şer‘i’l-enver sâbit ve mütehakkik oldukdan sonra mezbûr Ayşe Hâtun zâtını ma‘rifet-i şer‘iyye ile ârifân olan Hasan Çavuş b. Mustafa ve İbrahim Çelebi b. Mahmud ta‘rîfleriyle mu‘arrefe olduğundan sonra asâleten ve mezbûre Afîfe tarafından husûs-ı âti’l-beyâna vekîl olup yine mu‘arrifân-ı mezbûrân şehâdetleriyle şer‘an vekâleti sâbite olan Fâtıma bt. Ahmed vekâleten meclis-i şer‘-i şerîf-i enverde zikri âtî çiftliğe vâzı‘ü’l-yed olan bâ‘isü’l-kitâb fahrü’l-emsâl Abdullah Ağa b. Abdullah mahzarında ikrâr ve takrîr-i kelâm edip Havâss-ı Aliyye kazâsı müzâfâtından Çatalca nâhiyesine tâbi‘ İnceğiz nâm karyede vâki‘ üç tarafı çiftlik-i mezbûr tarlaları ve bir tarafı tarîk-i âm ile mahdûd dâhiliyye ve hâriciyye büyût-ı adîdede ve hamam câmekân ve fırın ve mahzen ve bahçe bi’r-i mâ ve üç ahır ve sâyebân ve mâ-i cârîyi müştemil çiftlik ve bir kebîr bağ ve iki göz mülk değirmen ve ve iki harâbe değirmen ve ve bağ ve bostan yeri ve câriye ve gulâm ve devâb ve mevâşî ve âlât-ı zirâ‘at ve hırâset merhûm-ı mezbûr Mustafa Ağa’nın ile’l-vefât mülkü olup ba‘de vefâtihî bize isâbet edip lâkin ol târihde biz sagīrler bulunmağla mezkûr Abdullah Ağa çiftlik-i mezkûrûn mecmû‘una mâlikâne vaz‘-ı yed edip [78a] ve zabt ve tasarruf etmekle biz asâleten ve vekâleten çiftlik-i mezbûr ve müştemilâtından hisse-i irsiyye mezkûr Abdullah Ağa’dan taleb ve da‘vâ eylediğimizde ol dahi tarlaların çiftlik-i mezkûr mülkü olduğunu ikrâr lâkin mezbûr Mustafa Ağa vefât eyledikde muhallefâtından mîrîye alınan yüz yirmi altı kîse guruş tekmîl için istidâne olunan meblağ ücret-i mübâşir ve müteveffâ-yı mezbûrun kız karındaşı mezkûre Kerime bi tarîki’t-tehârüc verilen meblağ ve sâir düyûn-ı müsbetesini ber mûceb-i defteri kassâm-ı askerî on iki yük doksan dört bin beş yüz akçeyi mezbûre Fâtıma Hâtun âhardan istidâne edip edâ etmekle meblağ-ı mezbûrun yüz seksen bin akçesi mukābelesinde mârrü’z-zikr çiftlik cemî‘ tevâbi‘ ve levâhıkıyla işbu yedimde olan hucec-i şer‘iyye-i müte‘addidede mastûr olduğu üzre defterdâr Ahmed Paşa hazretlerine bey‘ ve teslîm anlar dahi iştirâ ve ba‘de vefâtihî düyûn-ı müsbetesi için bana semen-i ma‘lûma bey‘ ve teslîm ben dahi iştirâ ve tesellüm-i semen etmekle mülk-i müşterâm olmağın zabt ederim deyû cevâbında demekle beynimizde münâza‘ât-ı kesîre ve muhâsamât-ı şedîde cereyân etmişdir el-hâletü hâzihî beynimizde muslihûn tavassut edip da‘vâ-yı mezkûremizden mezkûr Abdullah Ağa ile beynimizde dört yüz yirmi guruş üzerine akd-i müsâlaha olundukdan biz dahi sulh-i mezbûru kabûl ve bedel-i sulh olan meblağ-ı mezbûr dört yüz yirmi guruşu yedinden alıp kabz edip mârrü’z-zikr çiftliğe müte‘allika âmme-i da‘vâ ve muhâsamât ve eymân ve mütâlebâtdan mezbûr Abdullah Ağa’yı ibrâ-i âmm-ı kātı‘ü’n-nizâ‘ ile ibrâ ve iskāt eyledik min ba‘d birbirimizden da‘vâ nizâ‘ımız kalmamışdır dedikde gıbbe’t-tasdîki’ş-şer‘î mâ hüve’l-vâki‘ bi’t-taleb ketb olundu. Fi’l-yevmi’r-râbi‘ aşer min Şa‘bâni’l-mu‘azzam li sene seb‘a ve tis‘în ve elf.

Şuhûdü’l-hâl: Mu‘abbir eş-Şeyh Hasan Efendi, Abdurrahman Çelebi Kethüdâ-yı bezzâzistân, İsmail Ağa b. Nasuh, Ahmed Ağa b. Veli, İbrahim Çelebi b. Mehmed, Hasan Çavuş.

(BAB46 - cilt: 19, sayfa: 409 - Hüküm no: 479 - Orijinal metin no: [77b-3])﻿

﻿

﻿

480. Hüküm

Hacı Ahmed Ağa b. Yusuf’un kölesi Zülfikár’ı azat etmesi

Mahmiye-i İstanbul’da Âşık Paşa mahallesinde sâkin fahrü’l-emâsil ve’l-akrân (...) el-Mübâşir el-Hâc Ahmed Ağa b. Yusuf meclis-i şer‘-i şerîf-i enverde ikrâr ve takrîr-i kelâm edip bana rıkkını mu‘terif olan orta boylu açık kaşlı sarı ala gözlü Rûsiyyü’l-asl Tıraş[î] Zülfikār b. Abdullah nâm abd-i memlûkümü bin doksan üç senesi Recebü’l-müreccebi’nde ben Mekke-i Mükerreme’de iken hasbeten lillâhi’l-meliki’l-a‘lâ ve taleben rızâi’l-mevlâ malımdan tahrîr ve i‘tâk ve zümre-i ahrâr-ı asliyyîne idrâc ve ilhâk eyledim mevsûf-ı mezbûr Zülfikār târih-i mezkûrdan beri sâir ahrâr-ı asliyyîn gibi hür olup üzerinde velâ-i şer‘iyyeden gayrı hakkım kalmadı dedikde mâ vaka‘a bi’t-taleb ketb olundu. Fi’l-yevmi’r-râbi‘ aşer min Şa‘bâni’l-mu‘azzam li sene seb‘a ve tis‘în ve elf.

Şuhûdü’l-hâl: Bayram Ağa b. Abdullah, el-Hâc İsmail b. ( ), Yusuf Bey b. Abdullah, Mehmed b. İdris.

(BAB46 - cilt: 19, sayfa: 410 - Hüküm no: 480 - Orijinal metin no: [78a-1])﻿

﻿

﻿

481. Hüküm

İstemat v. Zaharya’nın terekesinin paylaşılması hususunda vârislerin anlaştıkları

Havâss-ı Aliyye kazâsına tâbi‘ Karka nâm karye sükkânından iken bundan akdem hâlik olan İstemat v. Zahar[ya] nâm zimmînin verâseti zevce-i metrûkesi Sultana bt. Todori nâm nasrâniye ile sulbî kebîr oğlu Dimitri’ye ve sulbiye kebîre kızı Maryora nâm nasrâniye münhasır oldukdan sonra mezbûr Dimitri meclis-i şer‘-i şerîf-i enverde işbu râfi‘ü’l-vesîka merkūm Maryora ve zevci Yamandi v. Yani muvâcehesinde ikrâr ve takrîr-i kelâm edip mezbûre Maryora Papa İstemad’ın terekesinden olup karye-i mezbûrda vâki‘ bir tarafdan Karakaş ve bir tarafdan Mariş ve bir tarafdan Manol ve bir tarafdan Dimi mülkleri ile mahdûd ve fevkānî iki oda ve tahtânî iki ve bir tarafdan Sahak tarlası ve bir tarafdan tarîk-i âm ile mahdûd mukaddemâ iki kıt‘a olup hâlâ bir kıt‘a olan mülk bağa merkūm Yamandi bi gayri hakkın vaz‘-ı yed eder deyû zikr olunan menzil ve bağdan hisse-i şer‘iyyemi merkūm Yamandi’den taleb ve da‘vâ eylediğimde mezbûr Maryora’ya meblağ-ı mezbûru bi’l-külliye inkâr edip ve mezbûr Yamandi cevâbında hâlik-i mezbûrun terekesini beynlerinde iktisâm eylediklerinde menzili merkūm ile bağ-ı mezkûr zevc-i mezbûre Maryora’nın hissesine bi’t-terâzî ta‘yîn ve tahsîs olup mezbûr Yamandi zikr olunan menzil ve bağı semen-i ma‘lûma bana bey‘ ve teslîm edip ol vechile mülk-i müşterâm olmuşdur demekle beynimizde münâza‘ât-ı kesîre cereyânından sonra beynimizde muslihûn tavassut edip meblağ-ı mezbûr da‘vâsından merkūm Maryora ile beni yirmi beş guruş yedinden ahz u kabz edip ben meblağ-ı mezbûr da‘vâsından merkūm Maryora ile beni yirmi beş guruş üzerine sulh eylediklerinde ben dahi sulh-i mezbûru kabûl bedel-i sulh olan meblağ-ı mezbûr yirmi beş guruşu yedinden ahz u kabz edip ben meblağ-ı mezbûrdan ve tereke-i hâlik-i merkūmdan bana isâbet eden hisse-i şer‘iyyeye müte‘allika âmme-i da‘vâ- [78b] dan merkūm Yamandi’nin zimmetini ibrâ-i âmm-ı kātı‘ü’n-nizâ‘la ibrâ ve iskāt edip mezbûre Maryora dahi bedel-i sulh-i mezbûra ve babası hâlik-i mezbûrun terekesinden hisse-i şer‘iyyesine müte‘allika da‘vâdan merkūm Yamandi dahi benden cihet-i karzdan müdde‘âsı olan doksan guruşa müte‘allika âmme-i da‘vâdan benim zimmetimi ibrâ ve iskāt eyledikde gıbbe’t-tasdîki’ş-şer‘î mâ vaka‘a bi’t-taleb ketb olundu. Fi’l-yevmi’s-sânî aşer min Şa‘bâni’l-mu‘azzam li sene seb‘a ve tis‘în ve elf.

Şuhûdü’l-hâl: El-Hâc Mustafa b. Tevekkül, İbrahim b. Ahmed, Mehmed b. İdris, Ali b. Bâli, Receb b. Osman.

(BAB46 - cilt: 19, sayfa: 410 - Hüküm no: 481 - Orijinal metin no: [78a-2])﻿

﻿

﻿

482. Hüküm

Mehmed Çelebi b. Seydi Yusuf’un evini Hacı Şeyhi b. Hacı Hasan’a sattığı

Fi’l-asl vilâyet-i Anadolu’da medîne-i İzmir mahallâtından Kefeli mahallesi ahâlîsinden olup mahrûse-i Üsküdar’da müsâferet vechi üzre sâkin olan Mehmed Çelebi b. Seydî Yusuf nâm kimesne meclis-i şer‘-i şerîfde medîne-i Tire ahâlîsinden bâ‘isü hâze’l-kitâb el-Hâc Şeyhî b. el-Hâc Hasan nâm kimesne mahzarında ikrâr-ı tâm ve takrîr-i kelâm edip akd-i âti’z-zikr sudûruna değin yedimde mülk ve hakkım olup zikr olunan Kefeli mahallesinde vâki‘ iki tarafdan kendi mülküm ve iki tarafdan tarîk-i âm ile mahdûd dört bâb fevkānî oda ve altı bâb tahtânî odayı ve kenîfi müştemil menzilimi bi cümleti’t-tevâbi‘ ve’l-levâhık tarafeynden îcâb ve kabûlü hâvî bey‘-i kat‘î ile mezbûr el-Hâc Şeyhî’ye beş yüz yirmi beş esedî guruşa bey‘ ve temlîk ve teslîm ol dahi ber vech-i muharrer iştirâ ve temellük eylediğinden sonra semeni olan meblağ-ı mezbûr beş yüz yirmi beş guruşu mezbûr el-Hâc Şeyhî bana edâ ve teslîm ben dahi yedinden bi’t-tamâm ve’l-kemâl kabz ve tesellüm eylediğimden sonra menzili mahdûd-ı mezbûru mahallinde kabz ve tasarrufa mezbûr el-Hâc Şeyhî’yi taslît eyledim ba‘de’l-yevm menzili mahdûd-ı merkūm mezbûr el-Hâc Şeyhî’nin mülk-i müşterâsıdır keyfe mâ yeşâ ve yahtâr mutasarrıf olsun dedikde gıbbe’t-tasdîki’ş-şer‘î mâ hüve’l-vâki‘ bi’t-taleb ketb olundu. Fi’l-yevmi’s-sâdis aşer min Şa‘bâni’l-mu‘azzam li sene seb‘a ve tis‘în ve elf.

Şuhûdü’l-hâl: Du‘âcı Ahmed b. Abdullah, Mustafa Efendi el-Müderris, İbrahim Efendi b. Seyyid Ömer, Hacı Mustafa b. Abdi, es-Seyyid el-Hâc Ahmed b. es-Seyyid Mustafa, İbrahim Hoca b. el-Hâc Hüsam ve gayruhüm mine’l-hâzırûn.

(BAB46 - cilt: 19, sayfa: 411 - Hüküm no: 482 - Orijinal metin no: [78b-1])﻿

﻿

﻿

483. Hüküm

Musa b. Ebûbekir’in ehl-i örf Hacı Ali b. Abdullah’ın kendisinden haksız yere aldığı para konusunda sulh oldukları

Vilâyet-i Anadolu’da medîne-i Kayseriye mahallâtından el-Hâc Abdullah mahallesi sükkânından olup hâlâ mahmiye-i İstanbul’da Mustafa Paşa mahallesinde müsâfiren sâkin olan Molla Musa b. Ebûbekir nâm kimesne meclis-i şer‘-i şerîf-i enverde sâbıkan medîne-i mezbûrede vâli olan vezîr-i mükerrem müşîr-i müfahham sa‘âdetlü Ali Paşa hazretlerinin raht Dîvân ağası olan bâ‘isü hâze’l-kitâb el-Hâc Ali b. Abdullah mahzarında bi tav‘ihî ikrâr-ı tâm ve takrîr-i kelâm edip hâl-i hükûmetlerinde bi gayri hakkın mezbûr el-Hâc Ali on iki esedî guruşumu ahz u kabz etmeğin meblağ-ı mezbûru taleb ve da‘vâ eylediğimde beynimizde münâza‘ât-ı kesîre vâki‘ olmuşdu el-hâletü hâzihî muslihûn tavassut edip üç guruş bir rub‘a mezbûr el-Hâc Ali benimle müsâlaha olup ben dahi ber vech-i muharrer sulh-i mezbûru kabûl ve bedel-i sulh olan meblağ-ı mezbûru yedinden tamâmen ahz u kabz edip meblağ-ı bâkīye müte‘allika da‘vâdan mezbûr el-Hâc Ali’nin zimmetini ibrâ-i âmm-ı kātı‘ü’n-nizâ‘la ibrâ ve iskāt eyledim dedikde gıbbe’t-tasdîki’ş-şer‘î mâ vaka‘a bi’t-taleb ketb olundu. Fi’l-hâmis aşer min Şa‘bâni’l-mu‘azzam li sene seb‘a ve tis‘în ve elf.

Şuhûdü’l-hâl: Ahmed Efendi b. Mustafa, Sâlih Bey b. Mustafa, Yusuf b. Hasan.

(BAB46 - cilt: 19, sayfa: 412 - Hüküm no: 483 - Orijinal metin no: [78b-2])﻿

﻿

﻿

484. Hüküm

Dülger Mihal v. Moyser’in çalışmasına karşılık alacağı ücreti konusunda Feyzullah Efendi ile sulh olduğu

Dülger tâifesinden olup mahmiye-i İstanbul’da Parmakkapı kurbunda sâkin Mihal v. Moyser nâm zimmî meclis-i şer‘-i şerîf-i enverde mahmiye-i mezbûrede Mustafa Bey mahallesinde sâkin a‘lemü’l-ulemâ’i’l-mütebahhirîn efdalü’l-fuzalâ’i’l-müteverri‘în sa‘âdetlü Feyzullah Efendi b. Mehmed Efendi b. Mehmed Efendi tarafından husûs-ı âti’l-beyâna vekîl-i müsecceli olan müvekkili mûmâ-ileyh Feyzullah Efendi’nin Anadolu Hisarı’nda vâki‘ yalı ta‘bîr olunun menziline beher yevm kırkar akçe ücretle yüz on yedi gün tamâmına değin vekîl-i mezbûra nefsimi îcâr ol dahi istîcâr ve kabûl ettiğinden sonra ben eyyâm-ı mezkûrede edâ-i hizmet edip lâkin ücret-i mezkûreden eyyâm-ı mezkûrede müctemi‘ olan dört bin altı yüz seksen akçe hakkımın iki bin yüz altmış akçesini vekîl-i mezbûr yedinden ahz u kabz edip bâkī iki bin beş yüz yirmi akçe hakkım kalmağın bundan akdem meblağ-ı bâkī-i mezbûru vekîl-i mezbûrdan taleb ve da‘vâ eylediğimde ol dahi inkâr etmekle beynimizde münâza‘ât-ı kesîre vukū‘undan sonra muslihûn tavassutuyla da‘vâ-yı mezkûremden beni vekîl-i mezbûr ile yedi yüz akçe üzerine sulh eylediklerinde ben dahi sulh-i mezkûru kabûl ve bedel-i sulh olan meblağ-ı mezbûr yedi yüz akçeyi vekîl-i mezbûr yedinden ahz u kabz ettiğimden sonra husûs-ı mezkûra müte‘allika âmme-i da‘vâdan müvekkili mûmâ-ileyh Efendi vekîl-i mezkûrûn zimmetlerini ibrâ-i âmla ibrâ ve iskāt eyledim dedikde gıbbe’t-tasdîki’ş-şer‘î mâ hüve’l-vâki‘ bi’t-taleb ketb olundu. Fi’l-yevmi’s-sâlis min Şa‘bâni’l-mu‘azzam li sene seb‘a ve tis‘în ve elf.

Şuhûdü’l-hâl: El-Hâc Mustafa b. Tevekkül, İbrahim Çelebi b. Mehmed, Ali b. Bâli, Mehmed b. İdris ve gayruhüm.

(BAB46 - cilt: 19, sayfa: 413 - Hüküm no: 484 - Orijinal metin no: [78(2)a-1])﻿

﻿

﻿

485. Hüküm

Fâtıma bt. Ömer’in vârislerinin Mehmed Efendi b. Mehmed Vakfı’na olan borcu ödemeleri gerektiği

Mahmiye-i İstanbul’da es-Seyyid Ömer mahallesinde sâkin iken bundan akdem fevt olan Fâtıma bt. Ömer’in verâseti li ebeveyn er karındaşı oğulları İbrahim Halîfe ve Afîfe b. Mahmud’a münhasıra olduğu şer‘an zâhir ve müte‘ayyin oldukdan sonra ashâb-ı hayrâtdan Hüseyin Beşe nâm sâhibü’l-hayrın nukūd-ı mevkūfesine bi’l-fi‘l mütevellî olan işbu bâ‘isü hâze’l-kitâb Mehmed Efendi b. Mehmed meclis-i şer‘-i şerîf-i enverde tereke-i müteveffâ-yı mezbûreye bi’l-verâse vâzı‘ü’l-yed olan mezbûr İbrahim Çelebi muvâcehesinde üzerine da‘vâ ve takrîr-i kelâm edip mezbûre Fâtıma târih-i kitâbdan üç sene mukaddem mahalle-i mezbûrede vâki‘ lede’l-ahâlî ve’l-cîrân ma‘lûmü’l-hudûd mülk menzilini, bi cümleti’t-tevâbi‘ bana kırk beş esedî guruşa bi tarîki’l-istiğlâl bey‘ ve teslîm ben dahi iştirâ ve tesellüm ve teslîm-i semen-i mezbûr eylediğimden yine menzili mezbûru ba‘de’t-tahliyye ve’t-tekābuz târih-i mezkûrdan bir sene tamâmına değin kendiye elli esedî guruşa îcâr ve teslîm ol dahi istîcâr ve kabûl ve kabz ettiğinden sonra sene tamâmından sonra edâ-i deyn ve fekk-i rehin etmeksizin mezbûre Fâtıma fevt olup terekesine mezbûr İbrahim Çelebi bi’l-verâse vâzı‘ü’l-yed olmağın hâlâ kendiden suâl olunup asl-ı mâl-ı mezbûr ile ücret-i mezkûre elli guruş ki cem‘an elli bir esedî guruşun tereke-i müteveffâ-yı mezbûreden bana edâya mezbûr İbrahim Çelebi’ye tenbîh olunması matlûbumdur deyû bir kıt‘a istiğlâl hücceti ibrâz edip mezbûr İbrahim Çelebi muvâcehesinde feth ve kırâat olundukda mazmûnu min külli’l-vücûh takrîr-i meşrûhuna mutâbık bulunmağın gıbbe’s-suâl mezbûr İbrahim Çelebi mazmûn-ı hüccet-i mezbûreyi ve tereke-i müteveffâ-yı mezkûreyi bi’l-verâse vaz‘-ı yedini tav‘an ikrâr ve i‘tirâf etmeğin mûcebiyle tereke-i müteveffâ-yı mezkûreden asl-ı mâl-ı mezbûr ile ücret-i mezbûreden bir senede müctemi‘ olan elli guruş ki cem‘an elli bir esedî guruşu mütevellî-i mezkûr mezbûra edâ ve teslîme mezbûr İbrahim Çelebi’ye tenbîh olunup mâ vaka‘a bi’t-taleb ketb olundu. Fi’l-yevmi’s-sâlis min Şa‘bâni’l-mu‘azzam li sene seb‘a ve tis‘în ve elf.

Şuhûdü’l-hâl: Osman Ağa b. Mustafa, Murtaza b. Mahmud, Mehmed Halîfe b. Süleyman, Receb Çelebi b. İbrahim.

(BAB46 - cilt: 19, sayfa: 413 - Hüküm no: 485 - Orijinal metin no: [78(2)a-2])﻿

﻿

﻿

486. Hüküm

Kefil Şahin v. Bogos’un Allahverdi v. Begos’a olan borcu ödemesi gerektiği

Mahmiye-i İstanbul’da Kebeciler hanında sâkin tüccâr tâifesinden işbu bâ‘isü’l-vesîka Allahverdi v. Begos nâm zimmî meclis-i şer‘-i şerîf-i enverde ve mahfil-i münîf-i ezherde mahmiye-i mezbûrda Kasım Kâtib mahallesinde sâkin Şâhin v. Bogos nâm zimmî muvâcehesinde üzerine da‘vâ takrîr-i kelâm edip târih-i kitâbdan bir sene mukaddem mezbûr Şâhin’in li üm er karındaşı gāib ani’l-meclis Kestostor v. Toros nâm zimmî zimmetinde yedimden müşterâ ve makbûz aded ve kıymeti beynimizde ilm-i şer‘îyle ma‘lûm sincan asdarı bahâsından ba‘de külli’l-hesâb seksen yedi buçuk guruş hakkım olmağın meblağ-ı mezbûre merkūm Şâhin tarafından emr ve kabûlü hâviye kefâlet-i sahîha-i şer‘iyye ile kefîl olmağla kefâletine binâen meblağ-ı mezbûru mezbûr Şâhin’den taleb ederim suâl olunup alıverilmesi matlûbumdur dedikde gıbbe’s-suâl ve’l-inkâr müdde‘î-i mezbûrdan müdde‘âsını mübeyyine beyyine taleb olundukda mahmiye-i mezbûrede merhûm Hüseyin Efendi hanında sâkin Abraham v. Avadik ve Hato v. Emur? nâm zimmîler li ecli’ş-şehâde meclis-i şer‘a hâzırân olup istişhâd olunduklarında [78(2)b] fi’l-hakīka müdde‘î-i mezbûr Allahverdi v. Bogos’un gāib-i mezbûr Kestostor v. Toros nâm zimmî zimmetinde ber vech-i muharrer yedinden müşterâ ve makbûz aded ve kıymeti beynlerinde ma‘lûm sincan asdarı bahâsından seksen yedi buçuk guruş hakkımı târih-i mezbûrda mezbûr Şâhin bizim huzûrumuzda tarafeynden emr ve kabûlü hâviye kefâlet-i sahîha-i şer‘iyye ile kefîl, ol dahi bizi işhâd eyledi biz bu husûsa bu vech üzre şâhidleriz şehâdet dahi ederiz deyû her biri edâ-i şehâdeti şer‘iyye eylediklerinde ba‘de’t-ta‘dîl ve’t-tezkiyye şehâdetleri makbûle olmağın mûcebiyle ba‘de’l-hükm kefâlete binâen meblağ-ı mezbûru müdde‘î-i mezbûra edâ ve teslîme mezbûr Şâhin’e tenbîh birle mâ hüve’l-vâki‘ bi’t-taleb ketb [olundu]. Fi’l-yevmi’r-râbi‘ aşer min Şa‘bâni’l-mu‘azzam li sene seb‘a ve tis‘în ve elf.

Şuhûdü’l-hâl: İbrahim Çelebi b. Ahmed, Mehmed Çelebi b. Yusuf, Mehmed b. İdris, Mahmud b. Mehmed.

(BAB46 - cilt: 19, sayfa: 414 - Hüküm no: 486 - Orijinal metin no: [78(2)a-3])﻿

﻿

﻿

487. Hüküm

Ebûbekir b. Osman üzerine oğlu Mehmed için nafaka takdir edilmesi

Nafaka Mahmiye-i İstanbul’da Harâccı Muhyiddin mahallesinde sâkin Ayşe bt. Musa nâm hâtun ba‘de’t-ta‘rîfi’ş-şer‘î meclis-i şer‘-i şerîf-i enverde zevc-i mutallikı Ebûbekir b. Osman nâm kimesne mahzarında takrîr-i kelâm ve ta‘bîr ani’l-merâm edip mezbûr Ebûbekir’in firâşından hâsıl ve benden mütevellid sadrî sagīr oğlum olup bi hakki’l-hidâne hucr ve terbiyyemde olan Mehmed nâm sagīrin nafaka ve kisve-bahâ ve sâir levâzım-ı mühimmesiyçün babası mezbûr Ebûbekir üzerine taraf-ı şer‘den kadr-i ma‘rûf akçe farz ve takdîr olunmak matlûbumdur dedikde hâkim-i muvakki‘-i sadr-ı kitâb -tûba-lehü ve hüsnü me’âb-hazretleri dahi sagīr-i mezbûr Mehmed’in nafaka ve kisve-bahâ ve sâir levâzım-ı mühimmesiyçün babası mezbûr Ebûbekir üzerine bi’t-terâzî târih-i kitâbdan yevmî dörder akçe farz ve takdîr edip meblağ-ı mefrûz-ı mezbûru sagīr-i mezbûr Mehmed’e harc ve sarfa ve lede’l-hâce istidâneye ve inde’z-zafer mezbûr Ebûbekir üzerine rücû‘a mezbûre Ayşe Hâtun’a izin verilmeğin mâ vaka‘a bi’t-taleb ketb olundu. Fi’s-sâdis aşer min Şa‘bâni’l-mu‘azzam li sene seb‘a ve tis‘în ve elf.

Şuhûdü’l-hâl: Ebûbekir Çelebi b. Hüseyin, Mehmed Çelebi b. Ömer, İbrahim b. Mustafa, İbrahim Çelebi b. Ahmed.

(BAB46 - cilt: 19, sayfa: 415 - Hüküm no: 487 - Orijinal metin no: [78(2)b-1])﻿

﻿

﻿

488. Hüküm

Mehmed b. Abdullah üzerine çocukları için nafaka takdir edilmesi

Nafaka Mahmiye-i İstanbul’da Hoşkadem mahallesinde sâkine bâ‘isetü’l-kitâb Fâtıma bt. Abdullah nâm hâtun meclis-i şer‘-i şerîf-i enverde ve mahfil-i dîn-i münîf-i ezherde takrîr-i kelâm ve ta‘bîr ani’l-merâm edip zevcim gāib ani’l-meclis Mehmed b. Abdullah nâm kimesnenin firâşından hâsıl ve benden mütevellid olup bi hakki’l-hidâne hucr ve terbiyyemde olan Ahmed ve Hatice nâm sagīrlerin nafaka ve kisve ve sâir levâzımesiyçün babaları mezbûr Mehmed üzerine kadr-i ma‘rûf akçe farz ve takdîr olunmak matlûbumdur dedikde hâkim-i muvakki‘-i sadr-ı kitâb -tûba-lehü ve hüsnü me’âb-hazretleri dahi sagīrân-ı mezbûrânın nafaka ve kisve ve sâir levâzım-ı mühimmesiyçün mezbûr Mehmed üzerine her biri için yevmî altışar akçe olmak üzre târih-i kitâbdan on ikişer akçe farz ve takdîr edip meblağ-ı mefrûz-ı mezbûru sagīrân-ı mezbûrâna harc ve sarfa ve lede’l-iktizâ istidâneye ve inde’z-zafer gāib-i mezbûr Mehmed üzerine rücû‘a mezbûre Fâtıma’ya izin verilmeğin mâ vaka‘a bi’t-taleb ketb olundu. Fi’l-yevmi’l-hâmis aşer min Şa‘bâni’l-mu‘azzam li sene seb‘a ve tis‘în ve elf.

Şuhûdü’l-hâl: Mahmud Çelebi b. Hasan, Ali Çelebi b. Bâli, Mehmed Çelebi b. Abdi, İbrahim Çelebi b. Ahmed.

(BAB46 - cilt: 19, sayfa: 416 - Hüküm no: 488 - Orijinal metin no: [78(2)b-2])﻿

﻿

﻿

489. Hüküm

Hacı Abdullah Çelebi’nin Hacı Osman Ağa b. Mehmed’e olan borcunu vârislerine ödediği

Sulh Mahmiye-i İstanbul’da Soğanağa mahallesi sükkânından olup hacc-ı şerîfden gelirken medîne-i Şâm-ı şerîf’de bundan akdem vefât eden el-Hâc Osman Ağa b. Mehmed’in verâseti zevce-i metrûkesi Ayşe Hâtun bt. Yusuf ile sulbî kebîr oğulları el-Hâc Abdullah Çelebi ve el-Hâc Hüseyin ve İsmail Çelebi ve Ebûbekir Çelebi’ye ve sulbiye kebîre kızı Râbia’ya münhasıra olduğu şer‘an zâhir ve müte‘ayyin oldukdan sonra mezbûrân İsmail Çelebi ve Ebûbekir Çelebi asâleten ve kendi tarafından asîl ve merkūme Ayşe tarafından husûs-ı âti’z-zikre vekîl olduğu zât-ı mezbûreyi ma‘rifet-i şer‘iyye ile ârifân Abdullah Çelebi b. Bayram ve merkūm İsmail Çelebi şehâdetleriyle şer‘an sâbit olan merhûm el-Hâc Hüseyin Çelebi meclis-i şer‘-i şerîf-i enverde işbu bâ‘isü’l-kitâb mezbûr el-Hâc Abdullah Çelebi mahzarında her biri asâleten ve kefâleten ikrâr-ı tâm ve takrîr-i kelâm edip müteveffâ-yı mezbûr el-Hâc Osman’ın merkūm el-Hâc Abdullah Çelebi zimmetinde yedinden müşterâ ve makbûz beynlerinde ma‘lûm emti‘a-i mütenevvi‘a bahâlarından ba‘de külli’l-hesâb bin guruş hakkı vardır meblağ-ı mezbûru kable’l-ahz fevt olmuşdur deyû meblağ-ı mezbûrdan bize ve müvekkile-i merkūmeye isâbet eden hisse-i şer‘iyyemizi mezbûr el-Hâc Abdullah Çelebi’den taleb ve da‘vâ eylediğimizde beynimizde münâza‘ât-ı kesîre cereyânından sonra muslihûn tavassut edip da‘vâ-yı mezbûremden merkūm Abdullah Çelebi ile bizi an inkâr elli guruş üzerine sulh eylediklerinde biz dahi sulh-i mezbûru kabûl ve bedel-i sulh-i mezbûru yedinden ahz u kabz edip husûs-ı mezbûra ve babamız müteveffâ-yı mezbûrun zimem-i nâsda olan hukūkundan mâ‘adâ cemî‘ terekesinden bize isâbet eden hisse-i şer‘iyyemize müte‘allika âmme-i da‘vâdan her birimiz asâleten ve vekâleten ibrâ-i âmm-ı kātı‘ü’n-nizâ‘la ibrâ iskāt eyledik dediklerinde gıbbe’t-tasdîki’ş-şer‘î mâ hüve’l-vâki‘ bi’t-taleb ketb olundu. Fi’l-yevmi’s-sâlis aşer min Şa‘bâni’l-mu‘azzam li sene seb‘a ve tis‘în ve elf.

Şuhûdü’l-hâl: Ali Ağa b. Ahmed es-sâ[kin]-i mahalle-i Sarrâc İshak, Ebûbekir b. Hasan, Mustafa Çelebi b. Hasan, İbrahim Bey b. ( ), Ahmed Efendi b. Hasan.

(BAB46 - cilt: 19, sayfa: 416 - Hüküm no: 489 - Orijinal metin no: [78(2)b-3])﻿

﻿

﻿

490. Hüküm

Hüseyin b. Hasan’ın Hüseyin Ağa b. Receb’e sattığı atı kusurlu olması sebebiyle geri alması

Mahmiye-i İstanbul’da Saraçhânebaşı’nda sâkin râfi‘ü’l-vesîka Hüseyin Ağa b. Receb meclis-i şer‘-i enverde mahmiye-i mezbûrede Defterdâr Ahmed Çelebi mahallesinde sâkin diğer Hüseyin b. Hasan mahzarında üzerine da‘vâ ve takrîr-i kelâm edip mezbûr diğer Hüseyin târih-i kitâbdan yedi gün mukaddem işbu doru aygır atını cemî‘ uyûbdan sâlim üzre yetmiş beş guruş semen-i makbûza bana bey‘ ve teslîm ben dahi iştirâ ve kabûl ve tesellüm etmişdim hâlâ mârrü’z-zikr atın ön ayaklarının sağ dizi şiş olduğu ayb-ı kadîmine muttali‘ olup ayb-ı mezkûr elân mevcûd ve inde’t-tüccâr noksân semen îcâb eder uyûbdan olmağla diğer Hüseyin’e suâl olunup sâlifü’z-zikr atı yedimden kabz ve semen-i mezbûr-ı medfû‘um olan meblağ-ı mezkûru bana red ve teslîme tenbîh olunmak matlûbumdur dedikde evvelâ teveccüh-i husûmet için mârrü’z-zikr at taraf-ı saltanat-ı aliyyeden ehl-i hibre ta‘yîn olunan Hüseyin Beşe b. Da[vud] ve Receb b. Musa nâm kimesnelere irâet olundukda anlar dahi ba‘de’n-nazar meclis-i şer‘a gelip ayb-ı mezkûr elân mevcûd idiğin haber verdiklerinde gıbbe’s-suâl mezbûr diğer Hüseyin cevâbında kaziyye minvâl-i meşrûh üzre olduğunu ikrâr lâkin ayb-ı mezbûrun kıdemini inkâr edicek müdde‘î-i mezbûrdan ayb-ı mezbûrun kadîmine dahi beyyine taleb olundukda udûl-i müslimînden yine mezbûrân Hüseyin Beşe ve Receb li ecli’ş-şehâde meclis-i şer‘a hâzırân olup isre’l-istişhâd fi’l-vâki‘ ayb-ı mezbûrun üç aydan evvelde hâdis olup değil ayb-ı kadîmden[dir] biz bu husûsa bu vech üzre şâhidler[iz] şehâdet dahi ederiz deyû her biri edâ-i şehâdet-i şer‘iyye ettikde gıbbe’t-ta‘dîl ve’t-tezkiyye şehâdetleri makbûle olmağın ba‘de’t-tahlîfi’ş-şer‘î mûcebiyle ba‘de’l-hükm sâlifü’z-zikr atı kabz ve semen-i mez[bûr-ı] makbûz olan meblağ-ı mezbûr yetmiş beş guruş müdde‘î-i mezbûra red ve teslîme merkūm diğer Hüseyin’e tenbîh olunup mâ vaka‘a bi’t-taleb ketb olundu. Fi’l-yevmi’l-hâdî aşer min Şa‘bâni’l-mu‘azzam li sene seb‘a ve tis‘în ve elf.

Şuhûdü’l-hâl: İbrahim Çelebi b. Ahmed, Mehmed Çelebi b. Yusuf, Mehmed Çelebi b. İdris, Ahmed Çelebi b. Ahmed.

(BAB46 - cilt: 19, sayfa: 417 - Hüküm no: 490 - Orijinal metin no: [79a-1])﻿

﻿

﻿

491. Hüküm

Mehmed b. Ahmed b. Abdullah’ın terekesinden eşine mehrinin ödenmesi

Mahmiye-i İstanbul’da Lütfi Paşa mahallesi ahâlîsinden olup medîne-i Edirne’de ticâret vechi üzre sâkin iken bundan akdem vefât eden sarrâc Mehmed b. Ahmed b. Abdullah’ın zevce-i menkûhası Fâtıma bt. Ahmed tarafından husûs-ı âti’l-beyâna vekîl olup zât[ını] ma‘rifet-i şer‘iyye ârifân olan el-Hâc Ahmed b. Ramazan ve İbrahim b. Bektaş şehâdetleriyle şer‘an vekâleti sâbite olan Ahmed Çelebi b. Halil meclis-i şer‘-i şerîf-i enverde müteveffâ-yı mezbûrun terekesini kabz ve düyûnunu edâya yedinde mazmûnu mübeyyin hüccet-i şer‘iyye ile vasiyy-i muhtârı olan Ali Çelebi b. Hüseyin mahzarında üzerine da‘vâ ve takrîr-i kelâm edip müvekkilim mezbûre Fâtıma mukaddemâ müteveffâ-yı mezbûr hâl-i hayâtında nefsimi üç bin yedi yüz akçe mehr-i müeccel ile tezvîc ve inkâh, ol dahi tezevvüc ve kabûl edip mehr-i müeccelimi kable’l-edâ vefât etmeğin suâl olunup terekesinden meblağ-ı mezbûru müvekkilim mezbûreye edâ ve teslîm olunmak bi’l-vekâle matlûbumdur dedikde gıbbe’s-suâl vasiyy-i mezbûr tereke-i müteveffâ-yı mezbûra vaz‘-ı yedini ikrâr lâkin mehr-i mezbûrun ol mikdâr idiğini inkâr edicek müdde‘î-i mezbûrdan müdde‘âsına beyyine taleb olundukda zât-ı mezbûreyi ma‘rifet-i şer‘iyye ile ârifân udûl-i müslimînden olup yine mahalle-i mezbûr müezzini olan Ahmed Efendi b. Mustafa ve Yusuf Beşe b. Abdullah nâm kimesneler li ecli’ş-şehâde meclis-i şer‘a hâzırân olup isre’l-istişhâd fi’l-vâki‘ müvekkilem mezbûr Fâtıma nefsini bizim huzûrumuzda tezvîc ve inkâh, ol dahi tezevvüc ve kabûl etmişidi biz bu husûsa bu vech üzre şâhidleriz şehâdet dahi ederiz deyû her biri edâ-i şehâdet-i şer‘iyye eylediklerinde gıbbe’t-ta‘dîl ve’t-tezkiyye şehâdetleri makbûle ve müvekkilem merkūme tahlîf-i şer‘î ile tahlîf olunmağın mûcebiyle ba‘de’l-hükm, mâ vaka‘a bi’t-taleb ketb olundu. Fi’l-yevmi’s-sâdis aşer min Şa‘bâni’l-mu‘azzam li sene seb‘a ve tis‘în ve elf.

Şuhûdü’l-hâl: İbrahim Çelebi b. Ahmed, Mustafa b. Ahmed, el-Hâc Mustafa b. Tevekkül, Mehmed b. İdris.

(BAB46 - cilt: 19, sayfa: 418 - Hüküm no: 491 - Orijinal metin no: [79a-2])﻿

﻿

﻿

492. Hüküm

Seyyid Esad Efendi’nin vârislerinin Halep’teki dükkânları Seyyid Abdülkerim Çelebi’ye sattığı

Husûs-ı câ’i’l-beyânın mahallinde ketb [ve] tahrîri iltimâs olunmağın savb-ı şer‘-i münîrden ba‘s olunan Mevlânâ es-Seyyid Abdülmu‘tî Efendi mahmiye-i İstanbul’da Şeyh Ebülvefâ mahallesinde vâki‘ merhûm es-Seyyid Esad Efendi’nin veresesi menziline varıp zeyl-i kitâbda merkūmü’l-esâmî udûl-i müslimîn huzûrunda akd-i meclis-i şer‘-i âlî eyledikde mahalle-i mezbûrda sâkin iken bundan [akdem] vefât eden merhûm es-Seyyid Esad Efendi b. Abdurrahman Efendi b. Ebülcevâd Efendi’nin verâseti zevceteyn-i metrûketeyni Kerime bt. Abdullah ve Sâliha bt. Abd[ullah] nâm hâtunlara ve sulbî kebîr oğulları umdetü’l-eşrâf es-Seyyid Hüseyin Efendi ve Abdüsselâm Efendi ve sulbiye kebîre kızları Şerife Ayşe Hâtun ve Şerife Ümmühâni Hâtun’a münhasıra oldukdan sonra merkūmân es-Seyyid Hüseyin Efendi ve es-Seyyid Abdüsselâm Efendi ve merkūmât Kerime ve Sâliha ve Ayşe ve Ümmühâni zâtları ma‘rifet-i şer‘iyye ile ârifân es-Seyyid Ebülyüsr Çelebi b. el-Hâc Selahaddin mahzarında her biri ikrâr ve takrîr-i kelâm edip mûrisimiz merhûm-ı merkūmun medîne-i Haleb’de Sakatya sûkunda vâki‘ beynimizde ma‘lûmü’l-hudûd mülkü olup irsen bize intikāl eden biri birine muttasıl iki bâb harâbe paçacı ve çömlekçi dükkânlarımızı bi cümleti’t-tevâbi‘ ve’l-levâhık merkūm es-Seyyid Abdülkerim Çelebi’ye safka-i vâhide otuz guruşa bey‘ ve temlîk ol dahi iştirâ ve temellük ve semen-i merkūm otuz guruşu bize edâ ve teslîm biz dahi yedinden ahz u kabz ve beynimizde iktisâm ettiğimizden sonra mârrü’z-zikr iki bâb harâb dükkânı mahallinde kabz ve tasarrufa merkūm Abdülkerim Çelebi’yi taslît eyledik ba‘de’l-yevm zikr olunan iki bâb dükkân müşterî-i merkūmun mülk-i müşterâsı olmuşdur dedikde gıbbe’t-tasdîki’ş-şer‘î’l-vicâhî vâki‘ [hâli] Mevlânâ-yı mezkûr mahallinde ketb [ve] tahrîr ve ma‘an irsâl Mahmud Bey b. Mehmed ve Ahmed b. Abdullah ile meclis-i şer‘a gelip alâ vukū‘ihî inhâ ve takrîr etmeğin mâ vaka‘a bi’t-taleb ketb olundu. Fi’l-yevmi’l-hâmis min Şa‘bâni’l-mu‘azzam li sene seb‘a [ve tis‘în ve elf].

Şuhûdü’l-hâl: İsmail Ağa b. Mehmed, Mehmed Ağa b. İsmail, Ahmed Çelebi Beyzâde, Mehmed Beşe b. Yusuf, Hızır Bey.

(BAB46 - cilt: 19, sayfa: 419 - Hüküm no: 492 - Orijinal metin no: [79b-1])﻿

﻿

﻿

493. Hüküm

Mehmed b. Ahmed’in Hüseyin Çelebi b. Osman’a olan borcunun terekesinden ödenmesi

Mahmiye-i İstanbul’da Lütfi Paşa mahallesi ahâlîsinden olup bundan akdem mahrûse-i Edirne’de ticâret üzre sâkin [iken] medyûnen vefât eden Bâzirgân Nasuh demekle ma‘rûf sarrâc Mehmed b. Ahmed b. Abdullah nâm müteveffânın dâyinlerinden mahmiye-i mezbûrede Muhtesib İskender mahallesinde sâkin Hüseyin Çelebi b. Osman meclis-i şer‘-i şerîfde müteveffâ-yı mezbûrun vasiyy-i muhtârı olmağla terekesine vâzı‘ü’l-yed olan Ali Çelebi b. Hüseyin mahzarında üzerine da‘vâ ve takrîr-i kelâm edip müteveffâ-yı mezbûr zimmetinde yedimden müşterâ ve makbûz beynimizde ilm-i şer‘ ile ma‘lûm saraç metâ‘ı semeninden elli altı guruş hakkım olup hattâ meblağ-ı mezbûr bana zimmetinde edâsı lâzım deyni olduğunu ikrâr dahi edip kable’l-edâ fevt olmağın vasiyy-i mezbûra suâl olunup terekesinden meblağ-ı mezbûrun alıverilmesi matlûbumdur dedikde gıbbe’s-suâl mezbûr Ali Çelebi tereke-i müteveffâ-yı mezbûra vaz‘-ı yedini ikrâr lâkin deyn-i mezbûru inkâr edicek müdde‘î-i mezbûrdan müdde‘âsına beyyine taleb olundukda udûl-i müslimînden Solak Ahmed Çelebi b. Halil ve el-Hâc Ali b. el-Hâc Abdi nâm kimesneler li ecli’ş-şehâde meclis-i şer‘a hâzırân olup isre’l-istişhâd fi’l-vâki‘ müteveffâ-yı mezbûr sarrâc Mehmed Çelebi b. Ahmed b. Abdullah bundan akdem hâl-i hayâtında müdde‘î-i mezbûra cihet-i mezkûreden elli altı guruş zimmetinde lâzımü’l-edâ deyni olduğunu bizim huzûrumuzda ikrâr ve i‘tirâf etmişdir biz bu husûsa bu vech üzre şâhidleriz şehâdet dahi ederiz deyû her biri edâ-i şehâdet-i şer‘iyye eylediklerinde gıbbe’t-ta‘dîl ve’t-tezkiyye şehâdetleri makbûle olmağın ba‘de’t-tahlîfi’ş-şer‘î mûcebince ba‘de’l-hükm mâ vaka‘a bi’t-taleb ketb olundu. Fi’l-yevmi’s-sâdis aşer min Şa‘bâni’l-mu‘azzam li sene seb‘a ve tis‘în ve elf.

Şuhûdü’l-hâl: Mehmed Beşe b. Ahmed, İbrahim Çelebi b. Ahmed, Mehmed b. Halil, Ahmed Efendi b. Mustafa ve gayruhüm.

(BAB46 - cilt: 19, sayfa: 419 - Hüküm no: 493 - Orijinal metin no: [79b-2])﻿

﻿

﻿

494. Hüküm

Mehmed Çelebi b. Ahmed’in Kirkor v. Avadik’e olan borcunun terekesinden ödenmesi

Mahmiye-i İstanbul’da Lütfi Paşa mahallesi sükkânından olup medîne-i Edirne’de ticâret vechi üzre sâkin iken bundan akdem vefât eden Bâzirgân Nasuh demekle şehîr sarrâc Mehmed Çelebi b. Ahmed nâm müteveffânın dâyinlerinden olup mahmiye-i mezbûrede Sulumanastır [80a] kurbunda sâkin işbu râfi‘ü’l-vesîka Kirkor v. Avadik nâm zimmî meclis-i şer‘-i şerîf-i enverde müteveffâ-yı mezbûrun vasiyy-i muhtârı olduğu mütehakkik olmağla terekesine vâzı‘ü’l-yed olan Ali Çelebi b. Hüseyin mahzarında üzerine da‘vâ ve takrîr-i kelâm edip müteveffâ-yı merkūm Mehmed Çelebi zimmetinde hayâtında yedimden müşterâ ve makbûz saraç metâ‘ı bahâsından on bin akçe hakkım olup hattâ mezbûr Mehmed Çelebi ber vech-i muharrer bana lâzımü’l-edâ ol mikdâr deyni olduğunu alâ ruûsi’l-işhâd ikrâr ve i‘tirâf dahi eyledikden sonra mezbûr Mehmed Çelebi bana kable’l-edâ zimmetinde iken fevt olup terekesine mezbûr Ali Çelebi bi’l-vesâye vâzı‘ü’l-yed olmağın hâlâ suâl olunup meblağ-ı mezbûru tereke-i müteveffâ-yı mezbûrdan edâya vasiyy-i mezbûra tenbîh olunmak matlûbumdur dedikde gıbbe’s-suâl vasiyy-i mezbûr Ali Çelebi tereke-i müteveffâ-yı mezbûra bi’l-vesâye vaz‘-ı yedini ikrâr lâkin deyn-i merkūmu inkâr edicek müdde‘î-i mezbûrdan müdde‘âsına beyyine taleb olundukda udûl-i müslimînden olup mahmiye-i mezbûrede Meydankapısı kurbunda sâkin Hüseyin Çelebi b. Abdüllatîf ve İbrahim Çelebi b. Bektaş li ecli’ş-şehâde meclis-i şer‘a hâzırân olup isre’l-istişhâd fi’l-hakīka medîne-i Edirne’de fevt olan Bâzirgân Nasuh demekle şehîr mezbûr sarrâc Mehmed Çelebi b. Ahmed bundan akdem hayâtında işbu müdde‘î-i mezbûr Kirkor’a yedinden müşterâ ve makbûz saraç metâ‘ı bahâsından on bin akçe zimmetimde lâzımü’l-edâ deynim vardır deyû bizim huzûrumuzda ikrâr ve i‘tirâf ve bizi işhâd etmişidi biz bu husûsa bu vech üzre şâhidleriz şehâdet dahi ederiz deyû her biri edâ-i şehâdet-i şer‘iyye eylediklerinde ba‘de’t-ta‘dîl ve’t-tezkiyye şehâdetleri makbûle olmağın gıbbe’t-tahlîfi’ş-şer‘î mûcebiyle ba‘de’l-hükm ve’t-tenbîh mâ hüve’l-vâki‘ bi’t-taleb ketb olundu. Fi’l-yevmi’s-sâdis aşer min Şa‘bâni’l-mu‘azzam li sene seb‘a ve tis‘în ve elf.

Şuhûdü’l-hâl: İbrahim Çelebi b. Ahmed, Mehmed b. İdris, Ali b. Bâli, Receb b. Osman.

(BAB46 - cilt: 19, sayfa: 420 - Hüküm no: 494 - Orijinal metin no: [79b-3])﻿

﻿

﻿

495. Hüküm

Mehmed Çelebi b. Ahmed’in Mehmed b. Mustafa’ya olan borcunun terekesinden ödenmesi

Mahmiye-i İstanbul’da Muhtesib İskender mahallesinde sâkin saraç tâifesinden bâ‘isü hâze’l-kitâb Mehmed b. Mustafa nâm kimesne meclis-i şer‘-i şerîf-i enverde mahmiye-i mezbûrede Lütfi paşa mahallesi ahâlîsinden olup mahrûse-i Edirne[‘de] ticâret üzre sâkin iken bundan akdem vefât eden Bâzirgân Nasuh demekle ma‘rûf sarrâc Mehmed Çelebi b. Ahmed’in vasiyy-i muhtâr olduğu mütehakkik olmağla terekesine vâzı‘ü’l-yed olan Ali Çelebi b. Hüseyin nâm kimesne mahzarında üzerine da‘vâ ve takrîr-i kelâm edip müteveffâ-yı mezbûrun Mehmed Çelebi zimmetinde hayâtında yedimden müşterâ ve makbûz olan saraç metâ‘ı bahâsından yirmi dört esedî guruş hakkım olup hattâ meblağ-ı mezbûr zimmetinde bana deyni olduğunu şuhûd mahzarında ikrâr edip meblağ-ı mezbûru bana kable’l-edâ fevt olmağla vasiyy-i mezbûr Ali Çelebi’ye suâl olunup meblağ-ı mezbûru müteveffâ-yı mezbûrun terekesinden bana edâ ve teslîme tenbîh olunmak matlûbumdur dedikde gıbbe’s-suâl vasiyy-i mezbûr Ali Çelebi cevâbında fi’l-hakīka müteveffâ-yı mezbûrun terekesine vâzı‘ü’l-yed olan olduğunu ikrâr lâkin [deyn-i merkūmu inkâr edicek] müdde‘î-i mezbûr Mehmed’den müdde‘âsına beyyine taleb olundukda udûl-i müslimînden olup Molla Gürânî mahallesinde sâkin İbrahim b. Ali ve Karagümrük kurbunda Ali Paşa-yı Atîk mahallesinde sâkin Mehmed b. Ahmed nâm kimesneler li ecli’[ş-şehâde] meclis-i şer‘a hâzırân olup istişhâd olunduklarında ber vech-i muharrer üzre müdde‘î-i mezbûrun Mehmed b. Mustafa’ya cihet-i mezbûreden yirmi dört esedî guruş zimmetinde lâzımü’l-edâ deyni olduğunu bizim huzûrumuzda ikrâr ve bizi işhâd-ı şer‘iyye eylediklerinde ba‘de’t-ta‘dîl ve’t-tezkiyye ol dahi hasbe’l-mes’ûl yemîn billâhi’l-aliyyi’l-Azîm [etmeğin] meblağ-ı mezbûru edâya tenbîh olunup mâ vaka‘a bi’t-taleb ketb olundu. Fi’s-sâdis aşer min Şa‘bâni’l-mu‘azzam li sene seb‘a ve tis‘în ve elf.

Şuhûdü’l-hâl: İbrahim Çelebi b. Ali, Mehmed Çelebi b. Ahmed, İbrahim Çelebi b. Ahmed, Hüseyin b. Mustafa.

(BAB46 - cilt: 19, sayfa: 421 - Hüküm no: 495 - Orijinal metin no: [80a-1])﻿

﻿

﻿

496. Hüküm

Mehmed b. Ahmed’in Mustafa b. Ahmed’e olan borcunun terekesinden ödenmesi

Mahmiye-i İstanbul’da Lütfi Paşa mahallesinde olup bundan akdem mahrûse-i Edirne’de ticâret üzre sâkin iken medyûnen vefât eden Bâzirgân Nasuh denmekle ma‘rûf sarrâc Mehmed b. Ahmed b. Abdullah nâm müteveffâ dâyinlerinden mahmiye-i mezbûrede Altımermer kurbunda Arabacı Bayezid mahallesinde sâkin Mustafa b. Ahmed meclis-i şer‘-i şerîfde müteveffâ-yı mezbûrun vasiyy-i muhtârı olmağla terekesine vâzı‘ü’l-yed olan Ali Çelebi b. Hasan mahzarında üzerine da‘vâ ve takrîr-i kelâm edip müteveffâ-yı mezbûr zimmetinde yedimden müşterâ ve makbûz beynimizde ilm-i şer‘î ile ma‘lûm saraç metâ‘ı semeninden on yedi guruş hakkım olup kable’l-edâ fevt olmağın vasiyy-i mezbûra suâl olunup terekesinden meblağ-ı mezbûrun alıverilmesi matlûbumdur dedikde gıbbe’s-suâl mezbûr Ali tereke-i müteveffâ-yı mezbûra vâzı‘-ı yedini ikrâr lâkin deyn-i mezbûru inkâr edicek müdde‘î-i mezbûrdan müdde‘âsına beyyine taleb olundukda udûl-i müslimînden Mustafa b. Selim ve Musa b. Musli nâm kimesneler li ecli’ş-şehâde meclis-i şer‘a hâzırân olup isre’l-istişhâd fi’l-vâki‘ müteveffâ-yı mezbûr sarrâc Mehmed Çelebi b. Ahmed b. Abdullah bundan akdem hâl-i hayâtında müdde‘î-i mezbûra cihet-i mezkûreden on yedi guruş zimmetinde lâzımü’l-edâ deyni olduğunu bizim huzûrumuzda ikrâr etmişidi biz bu vech üzre şâhidleriz ve şehâdet dahi ederiz deyû her biri edâ-i şehâdet-i şer‘iyye eylediklerinde gıbbe’t-ta‘dîl ve’t-tezkiyye şehâdetleri makbûle olmağın ba‘de’t-tahlîfi’ş-şer‘î mûcebiyle ba‘de’l-hükm mâ vaka‘a bi’t-taleb ketb olundu.

Şuhûdü’l-hâl: Mehmed Beşe b. Ahmed, İbrahim Çelebi b. Ahmed, Mehmed b. Halil, Ahmed Efendi b. Mustafa.

(BAB46 - cilt: 19, sayfa: 422 - Hüküm no: 496 - Orijinal metin no: [80b-1])﻿

﻿

﻿

497. Hüküm

Mehmed Çelebi b. Ahmed’in İbrahim Çelebi b. Sâdık’a borcu olması

Mahmiye-i İstanbul’da Lütfi Paşa mahallesi ahâlîsinden olup bundan akdem mahrûse-i Edirne’de ticâret üzre sâkin iken medyûnen vefât eden Bâzirgân Nasuh demekle ma‘rûf sarrâc Mehmed Çelebi b. Ahmed nâm müteveffânın dâyinlerinden mahmiye-i mezbûrede Debbâğzâde mahallesinde sâkin İbrahim Çelebi b. Sâdık meclis-i şer‘-i şerîfde müteveffâ-yı mezbûrun vasiyy-i muhtârı olmağla terekesine vâzı‘ü’l-yed olan Ali Çelebi b. Hasan mahzarında üzerine da‘vâ ve takrîr-i kelâm edip müteveffâ-yı mezbûr sarrâc Mehmed Çelebi zimmetinde deynimdir dedikde gıbbe’t-tasdîk [mâ vaka‘a bi’t-taleb ketb olundu].

Şuhûdü’l-hâl: ( ).

(BAB46 - cilt: 19, sayfa: 423 - Hüküm no: 497 - Orijinal metin no: [80b-2])﻿

﻿

﻿

498. Hüküm

Mehmed Çelebi b. Ahmed’in Halil Çelebi b. Mustafa’ya borcu olması

Mahmiye-i İstanbul’da Lütfi Paşa mahallesi sükkânından olup medîne-i Edirne’de ticâret vechi üzre sâkin iken bundan akdem vefât eden Bâzirgân Nasuh demekle ma‘rûf sarrâc Mehmed Çelebi b. Ahmed nâm müteveffânın dâyinlerinden olup mahmiye-i mezbûrede Deniz Abdal mahallesinde sâkin işbu bâ‘isü’l-kitâb Halil Çelebi b. Mustafa nâm kimesne meclis-i şer‘-i şerîf-i enverde müteveffâ-yı mezbûrun vasiyy-i muhtârı olduğu mütehakkik olmağla terekesine vâzı‘ü’l-yed olan Ali Çelebi b. Hüseyin mahzarında üzerine da‘vâ ve takrîr-i kelâm edip müteveffâ-yı merkūm Mehmed Çelebi zimmetinde hayâtında yedimden müşterâ ve makbûz saraç metâ‘ı bahâsından kırk guruş hakkım olup hattâ mezbûr Mehmed Çelebi’ye vech-i muharrer bana lâzımü’l-edâ ol mikdâr deyni olduğunu alâ isre’l-istişhâd ikrâr ve i‘tirâf dahi eylediğinden sonra mezbûr Mehmed Çelebi bana kable’l-edâ zimmetinde iken fevt olup terekesine mezbûr Ali Çelebi bi’l-vesâye vâzı‘ü’l-yed olmağın ve ol bâbda ( ).

Şuhûdü’l-hâl : ( ).

(BAB46 - cilt: 19, sayfa: 423 - Hüküm no: 498 - Orijinal metin no: [80b-3])﻿

﻿

﻿

499. Hüküm

Mehmed b. Abdullah’ın Mustafa b. Hüseyin’e olan borcunun terekesinden ödenmesi

Mahmiye-i İstanbul’da Sultan Selim câmi‘-i şerîfi kurbunda Cebecibaşı mahallesinde sâkin saraç tâifesinden bâ‘isü hâze’l-kitâb Mustafa b. Hüseyin nâm kimesne meclis-i şer‘-i şerîfde mahmiye-i mezbûrede Lütfi Paşa mahallesi ahâlîsinden olup bundan akdem mahrûse-i Edirne’de ticâret üzre iken bundan akdem vefât eden Bâzirgân Nasuh demekle ma‘rûf sarrâc Mehmed b. Abdullah’ın terekesini kabz ve deyni edâya yedinde mazmûnu müsbit hüccet-i şer‘iyye ile vasiyy-i muhtârı olmağla tereke-i müteveffâ-yı mezbûra vâzı‘ü’l-yed olan Ali Çelebi b. Hüseyin nâm kimesne mahzarında üzerine da‘vâ ve takrîr-i kelâm edip müteveffâ-yı mezbûr Mehmed zimmetinde yüz altmış iki guruş hakkım olup hattâ [meblağ-ı mezbûr zimmetinde bana deyni olduğunu şuhûd mahzarında ikrâr edip meblağ-ı mezbûru bana kable’l-edâ fevt olmağla vasiyy-i mezbûr Ali Çelebi’ye suâl olunup] meblağ-ı mezbûr yüz altmış iki guruşun bana alıverilmesi matlûbumdur dedikde gıbbe’s-suâl vasiyy-i mezbûr Ali Çelebi cevâbında tereke-i müteveffâ-yı mezbûra vaz‘-ı yedini ikrâr lâkin deyn-i mezbûru inkâr edicek müdde‘î-i mezbûrdan müdde‘âsını mübeyyine beyyine taleb olundukda udûl-i müslimînden olup yine saraç tâifesinden Osman b. Ahmed ve Mustafa b. Halil nâm kimesneler li ecli’ş-şehâde meclis-i şer‘a hâzırân olup istişhâd olunduklarında fi’l-vâki‘ müteveffâ-yı mezbûr Bâzirgân Nasuh demekle ma‘rûf [81a] Mehmed b. Ahmed b. Abdullah bundan akdem hâl-i hayâtında müdde‘î-i mezbûra cihet-i mezkûrdan meblağ-ı mezbûr yüz altmış iki guruş deyni olduğunu bizim huzûrumuzda ikrâr ve bizi işhâd etmişidi biz bu vech üzre şâhidleriz şehâdet dahi ederiz deyû her biri edâ-i şehâdet-i şer‘iyye eylediklerinde ba‘de’t-ta‘dîl ve’t-tezkiyye şehâdetleri makbûle olup ve müdde‘î-i mezbûr teklîf-i şer‘î ile tahlîf olundukdan sonra mûcebiyle ba‘de’l-hükm ve’t-tenbîh mâ vaka‘a bi’t-taleb ketb olundu. Fi’l-yevmi’s-sâdis aşer min Şa‘bâni’l-mu‘azzam li sene seb‘a ve tis‘în ve elf.

Şuhûdü’l-hâl: Mustafa Çelebi b. Ahmed el-Kethüdâ, İbrahim Çelebi b. Mehmed el-Mübâşir, Abdülkerim b. Yunus, Hüseyin b. Mehmed.

(BAB46 - cilt: 19, sayfa: 423 - Hüküm no: 499 - Orijinal metin no: [80b-4])﻿

﻿

﻿

500. Hüküm

Mehmed b. Ahmed’in Mustafa b. Mehmed’e olan borcunun terekesinden ödenmesi

Sarrâc tâife[sinden] işbu bâ‘isü’l-kitâb Mustafa Çelebi b. Mehmed nâm kimesne meclis-i şer‘-i şerîf-i enverde mahmiye-i İstanbul’da Lütfi Paşa mahallesi ahâlîsinden olup medîne-i Edirne’de ticâret vechi üzre sâkin iken bundan akdem vefât eden sarrâc Mehmed b. Ahmed b. Abdullah’ın terekesini kabz ve düyûnunu edâya yedinde mazmûnu mübeyyin hüccet-i şer‘iyye ile vasiyy-i muhtârı olmağla tereke-i müteveffâ-yı mezbûra vâzı‘[-ı yed] olan Ali Çelebi b. Hüseyin mahzarında üzerine da‘vâ ve takrîr-i kelâm edip mezbûr Mehmed zimmetinde yedimden müşterâ ve makbûz beynimizde ilm-i şer‘ ile ma‘lûm saraç metâ‘ı bahâsından beş bin akçe hakkım olup meblağ-ı mezbûru bana zimmetinde edâsı lâzım deyni olduğunu ikrâr dahi edip kable’l-edâ fevt olmağın vasiyy-i [mezbûra] suâl olunup terekesinden meblağ-ı mezbûr alıverilmesi matlûbumdur dedikde gıbbe’s-suâl mezbûr Ali Çelebi [cevâbında] tereke-i müteveffâ-yı mezbûra vaz‘-ı yedini ikrâr lâkin deyn-i mezbûru inkâr edicek müdde‘î-i mezbûrdan müdde‘âsına beyyine taleb olundukda udûl-i müslimînden Hüseyin Çelebi b. Ali ve Mehmed Çelebi b. Ali nâm kimesneler li ecli’l-istişhâd meclis-i şer‘a hâzırân olup isre’l-istişhâd fi’l-vâki‘ müteveffâ-yı mezbûr sarrâc Mehmed b. Ahmed b. Abdullah bundan akdem hâl-i hayâtında müdde‘î-i mezbûra cihet-i mezkûreden beş bin akçe zimmetinde lâzımü’l-edâ deyni olduğunu bizim huzûrumuzda ikrâr ve i‘tirâf etmişidi biz bu husûsa bu vech üzre şâhidleriz şehâdet dahi ederiz deyû her biri edâ-i şehâdet-i şer‘iyye eylediklerinde gıbbe’t-ta‘dîl ve’t-tezkiyye şehâdetleri makbûle olmağın ba‘de’t-tahlîfi’ş-şer‘î mûcebince ba‘de’l-hükm, mâ vaka‘a bi’t-taleb ketb olundu. Fi’l-yevmi’s-sâdis aşer min Şa‘bâni’l-mu‘azzam li sene seb‘a ve tis‘în ve elf.

Şuhûdü’l-hâl: ( ).

(BAB46 - cilt: 19, sayfa: 424 - Hüküm no: 500 - Orijinal metin no: [81a-1])﻿

﻿

﻿

501. Hüküm

Mehmed b. Ahmed’in Mehmed b. Hasan’a olan borcunun terekesinden ödenmesi

Mahmiye-i İstanbul’da Lütfi Paşa mahallesi ahâlîsinden olup bundan akdem mahrûse-i Edirne’de ticâret üzre sâkin iken medyûnen vefât eden Bâzirgân Nasuh demekle ma‘rûf sarrâc Mehmed b. Ahmed b. Abdullah nâm müteveffânın dâyinlerinden ve mahmiye-i mezbûrede Dülgerzâde mahallesinde sâkin Mehmed b. Hasan meclis-i şer‘-i şerîfde müteveffâ-yı mezbûrun vasiyy-i muhtârı olmağla terekesine vâzı‘ü’l-yed olan Ali Çelebi b. Hüseyin mahzarında üzerine da‘vâ ve takrîr-i kelâm edip müteveffâ-yı mezbûr zimmetinde yedinden müşterâ ve makbûz beynimizde ilm-i şer‘î ile ma‘lûm saraç metâ‘ı semeninden seksen beş esedî guruş hakkım [olup] hattâ meblağ-ı mezbûr bana zimmetinde deyni olduğunu ikrâr dahi edip kable’l-edâ fevt olmağın vasiyy-i mezbûra suâl olunup terekesinden meblağ-ı mezbûrun alıverilmesi matlûbumdur dedikde gıbbe’s-suâl mezbûr Ali Çelebi [cevâbında] tereke-i mezbûra vaz‘-ı yedini ikrâr lâkin deyn-i mezkûru inkâr edicek müdde‘î-i mezbûrdan müdde‘âsına beyyine taleb olundukda udûl-i müslimînden olup mahmiye-i mezbûrede Fenâî Dede mahallesinde sâkin İbrahim Çelebi b. Mehmed Canbâziye mahallesinde sâkin Mehmed b. Mustafa nâm kimesneler li ecli’ş-şehâde meclis-i şer‘a hâzırân olup isre’l-istişhâd fi’l-vâki‘ müteveffâ sarrâc Mehmed Çelebi b. Ahmed b. Abdullah bundan akdem hâl-i hayâtında müdde‘î-i mezbûra cihet-i mezbûreden seksen beş esedî guruş deyni olduğunu bizim huzûrumuzda ikrâr ve bizi işhâd etmişidi biz bu husûsa bu vech üzre şâhidleriz şehâdet dahi ederiz deyû her biri edâ-i şehâdet-i şer‘iyye eylediklerinde şehâdetleri makbûle olmağın ba‘de’t-tahlîfi’ş-şer‘î mûcebiyle ba‘de’l-hükm ve’t-tenbîh mâ vaka‘a bi’t-taleb ketb olundu. Fi’l-yevmi’s-sâdis aşer min Şa‘bâni’l-mu‘azzam li sene seb‘a ve tis‘în ve elf. Şuhûd: Es-Sâbıkūn.

(BAB46 - cilt: 19, sayfa: 425 - Hüküm no: 501 - Orijinal metin no: [81a-2])﻿

﻿

﻿

502. Hüküm

Mehmed b. Ahmed’in Hasan b. Mustafa’ya olan borcunun terekesinden ödenmesi

Sarrâc tâifesinden işbu bâ‘isü’l-kitâb Hasan b. Mustafa nâm kimesne meclis-i şer‘-i şerîf-i enverde mahmiye-i İstanbul’da Lütfi Paşa mahallesi ahâlîsinden olup medyûnen Edirne’de ticâret vechi üzre sâkin iken vefât eden Bâzirgân Nasuh demekle ma‘rûf sarrâc Mehmed Çelebi b. Ahmed’in terekesini kabz ve düyûnunu edâya yedinde mazmûnu müsbit hüccet-i şer‘iyye ile vasiyy-i muhtârı olmağla tereke-i müteveffâ-yı mezbûra vâzı‘ü’l-yed olan Ali Çelebi b. Hüseyin mahzarında üzerine da‘vâ ve takrîr-i kelâm edip müteveffâ-yı mezbûr sarrâc Mehmed Çelebi zimmetinde hayâtında yedimden müşterâ ve makbûz beynimizde ma‘lûm saraç metâ‘ı semeninden on beş guruş hakkım olup hattâ meblağ-ı mezbûr bana zimmetinde edâsı lâzım deyni olduğunu ikrâr dahi edip kable’l-edâ fevt olmağın vasiyy-i mezbûra suâl olunup terekesinden meblağ-ı mezbûrun alıverilmesi matlûbumdur dedikde müdde‘î-i mezbûrdan müdde‘âsına beyyine taleb olundukda udûl-i müslimînden Bektaş ve Mahmud b. Ahmed nâm kimesneler li ecli’ş-şehâde meclis-i şer‘a hâzırân olup isre’l-istişhâd fi’l-hakīka müteveffâ-yı mezbûr sarrâc Mehmed b. Ahmed hayâtında cihet-i mezkûreden on beş guruş zimmetinde lâzımü’l-edâ deyni olduğunu bizim huzûrumuzda ikrâr ve bizi işhâd etmişidi biz bu husûsa bu vech üzre şâhidleriz şehâdet dahi ederiz deyû [81b] her biri edâ-i şehâdet-i şer‘iyye eylediklerinde gıbbe’t-ta‘dîl ve’t-tezkiyye şehâdetleri makbûle olmağın ba‘de’t-tahlîfi’ş-şer‘î mûcebiyle ba‘de’l-hükm ve’t-tenbîh mâ vaka‘a bi’t-taleb ketb olundu. Fi’l-yevmi’s-sâmin aşer min Şa‘bâni’l-mu‘azzam li sene seb‘a ve tis‘în ve elf.

Şuhûdü’l-hâl: İbrahim Beşe b. Bektaş, Mahmud b. Ahmed, İbrahim Çelebi b. Ahmed, Hüseyin b. Mehmed, Ahmed b. Mehmed.

(BAB46 - cilt: 19, sayfa: 426 - Hüküm no: 502 - Orijinal metin no: [81a-3])﻿

﻿

﻿

503. Hüküm

Selim Beşe b. Hasan’ın Seyyid Mustafa b. Seyyid Mehmed’e olan borcunu ödemesi

Mahmiye-i İstanbul’da Sultan Mehmed Hân kurbunda Küçük Karaman sûkunda kasab olan işbu bâ‘isü’l-kitâb es-Seyyid Mustafa [b.] es-Seyyid Mehmed nâm kimesne meclis-i şer‘-i şerîf-i enverde yine tâife-i mezbûrdan Selim Beşe b. Hasan mahzarında üzerine da‘vâ ve takrîr-i kelâm edip mezbûr Selim Beşe zimmetinde yedimden iştirâ ve kabz eylediği vakıyye ve semeni beynimizde ilm-i şer‘î ile ma‘lûm lahm-ı ganem bahâsından ba‘de küllî hesâb sekiz bin yedi yüz akçe hakkım olup meblağ-ı mezbûrun bin yedi yüz akçesini bundan akdem bana def‘ ve teslîm ben dahi yedinden ahz u kabz edip yedi bin akçe hakkım zimmetinde bâkī kalmışdı taleb eylediğimde bana edâdan imtinâ‘ eder suâl olunup alıverilmesi matlûbumdur dedikde gıbbe’s-suâl mezbûr Selim Beşe cevâbında fi’l-hakīka müdde‘î-i mezbûr es-Seyyid Mustafa Çelebi’ye ber vech-i muharrer cihet-i mezbûrdan bâkī yedi bin akçe elân zimmetimde vâcibü’l-edâ ve lâzımü’l-kazâ deynimdir deyû tâyi‘an i‘tirâf etmeğin alâ mûcebi i‘tirâfihî meblağ-ı mezbûr yedi bin akçeyi edâya müdde‘î-i mezbûr es-Seyyid Mustafa’ya tenbîh olunup mâ hüve’l-vâki‘ bi’t-taleb ketb olundu. Fi’l-yev[m]i’s-sâdis aşer min Şa‘bâni’l-mu‘azzam li sene seb‘a ve tis‘în ve elf.

Şuhûdü’l-hâl: Ali Efendi el-Kâtib, Hüseyin Efendi Üsküdarî, Mehmed Beşe Ser-bölük, Mehmed Çelebi b. Veli?.

(BAB46 - cilt: 19, sayfa: 426 - Hüküm no: 503 - Orijinal metin no: [81b-1])﻿

﻿

﻿

504. Hüküm

Fâtıma bt. Abdullah’ın Mehmed b. Ali’den muhâlaa yoluyla boşandığı

Mahmiye-i İstanbul’da Kırkçeşme kurbunda Sunullah Efendi mahallesinde sâkin olup zâtını ma‘rifet-i şer‘iyye ile ârifân olan el-Hâc Ömer b. Cafer ve Ahmed b. Ali nâm kimesneler ta‘rîfleriyle mu‘arrefe olan Fâtıma bt. Abdullah nâm hâtun meclis-i şer‘-i şerîf-i enverde zevc-i dâhili bâ‘isü hâze’l-kitâb Mehmed b. Ali nâm kimesne mahzarında üzerine da‘vâ ve takrîr-i kelâm edip mezbûr Mehmed ile beynimizde hüsn-i zindegânîmiz olma[ma]ğla zimmetinde mütekarrir ve ma‘kūdun-aleyh olan iki bin akçe mehr-i müeccelim ve nafaka-i iddet-i ma‘[lûme]m üzerlerine ve me’ûnet-i süknâm dahi kendi üzerime olmak ve bundan akdem mezbûr Mehmed yedine def‘ ve teslîm eylediğim on iki guruş dahi bedel-i hul‘ olmak üzre mezbûr Mehmed ile muhâla‘a-i sahîha-i şer‘iyye ile muhâla‘a edip ol dahi ber vech-i muharrer hul‘-ı mezbûru ba‘de’l-kabûl hukūk-ı zevciyyete müte‘allika âmme-i da‘vâdan her birimiz âharın zimmetini ibrâ-i âmm-ı kātı‘ü’n-nizâ‘la ibrâ ve iskāt eyledik dedikde gıbbe’t-tasdîki’ş-şer‘î mâ vaka‘a bi’t-taleb ketb olundu. Fi’l-yevmi’l-hâmis min Şa‘bâni’l-mu‘azzam li sene seb‘a ve tis‘în ve elf.

Şuhûdü’l-hâl: Ali b. Bâli, na‘lcı Süleyman Beşe, Ahmed b. ( ), Ahmed b. Mehmed, el-Hâ[c] Cafer b. Ömer.

(BAB46 - cilt: 19, sayfa: 427 - Hüküm no: 504 - Orijinal metin no: [81b-2])﻿

﻿

﻿

505. Hüküm

Raziye bt. Mustafa ve oğlu Ahmed için kocası İsmail b. Ahmed üzerine nafaka takdiri

Mahmiye-i İstanbul’da Bâli Paşa mahallesinde sâkine olup zâtını ma‘rifet-i şer‘iyye ile ârifân Abdülbâkī Efendi b. Ahmed ve Mustafa Efendi b. Mehmed nâm kimesneler ta‘rîfleriyle mu‘arrefe olan bâ‘isü’l-kitâb Raziye bt. Mustafa nâm hâtun meclis-i şer‘-i şerîf-i enverde takrîr-i kelâm edip gāib ani’l-meclis İsmail b. Ahmed nâm kimesne zevcim olup bundan akdem benimle mezbûrun firâşından hâsıl işbu sulbî sagīr oğlum Ahmed bilâ-nafaka ve kisve ve sâir levâzım-ı mühimmemiz için zevcim gāib-i mezbûr[a] kıbel-i şer‘den kadr-i ma‘rûf akçe farz ve takdîr olunmak matlûbumdur dedikde hâkim-i muvakki‘-i sadr-ı kitâb -tûba-lehü ve hüsnü me’âb-hazretleri dahi ba‘de’t-tahlîfi’ş-şer‘î ber vech-i muharrer mezbûr Raziye için yevmî altı akçe ve sagīr-i mezbûr için kezâlik altı akçe ki cem‘an gāib-i mezbûr İsmail târih-i kitâbdan beher yevm on ikişer akçe nafaka farz ve takdîr edip meblağ-ı mefrûz-ı mezbûru kendiyle sagīr-i mezbûr Ahmed’e harc ve sarfa ve lede’z-zarûre istidâneye ve inde’z-zafer gāib-i mezbûr İsmail’e rücû‘a mezbûre Raziye Hâtun’a izin vermeğin mâ vaka‘a bi’t-taleb ketb olundu. Fi’l-yevmi’s-sâdis aşer min Şa‘bâni’l-mu‘azzam li sene seb‘a ve tis‘în ve elf.

Şuhûdü’l-hâl: Edhem b. Ahmed b. Mehmed, Hüseyin Efendi, Abdülbâkī Efendi b. Ahmed, Mustafa Efendi b. Mehmed.

(BAB46 - cilt: 19, sayfa: 427 - Hüküm no: 505 - Orijinal metin no: [81b-3])﻿

﻿

﻿

506. Hüküm

Hatice bt. Abdullah’ın evinin hisselerini Hacı Mehmed Ağa b. Ömer’e satmış olduğu ve hakkının kalmadığı

Min mümzâtihî Mahmiye-i İstanbul’da Kırkçeşme kurbunda Sekbânbaşı mahallesinde ahâlîsinden olup bundan akdem medîne-i Filibe kadısı oldukdan sonra vedâ‘-ı âlem-i fenâ eden merhûm Ahmed Efendi b. Mustafa Bey verâseti zevc-i metrûkesi Hatice bt. Abdullah nâm hâtunla sulbî kebîr oğlu Sunullah Çelebi’ye münhasıra olduğu şer‘an mütehakkik oldukdan sonra mezbûr Hatice Hâtun meclis-i şer‘-i şerîf-i enverde zikr-i âtî menzile vâzı‘ü’l-yed olduğu sâbit olan işbu râfi‘ü’l-kitâb el-Hâc Mehmed Ağa b. Ömer mahzarında üzerine da‘vâ ve takrîr-i kelâm edip mû[r]isim merhûm-ı mûmâ-ileyhin terekesinden olup mahalle-i mezbûrede vâki‘ bir tarafdan tarîk-i âm ve bir tarafdan ba‘zan yine tarîk-i âm ve ba‘zan Behram Ağa odaları ve ba‘zan Hüseyin Beşe mülkü ve bir tarafdan tarîk-i hâs ve bir tarafdan Hatice Hâtun vakfı ve ba‘zan el-Hâc Mustafa menzili ile mahdûd tarîk-i âm tarafında tûlen ve arzen bi hesâb-ı terbî‘î beş yüz altışar zirâ‘ arsasının merhûm Yakub Ağa vakfına senede beş yüz kırk akçe mukāta‘ası olup bâkī arsası dâhilen ve hâricen büyût-ı adîde ve hamam ve mahzen ve iki bi’r-i mâ ve sâir ebniyesi mülk olan menzilin sekiz sehimden bir sehimi bana ve yedi sehimi oğlum mezbûr Sunullah Çelebi’ye irsen isâbet ve intikāl edip bundan akdem merhûm el-Hâc Mustafa Ağa işbu oğlum Sunullah Çelebi’nin sihâm-ı mezkûresini semen-i ma‘lûma iştirâ etmekle hâlâ benim sümün hisseme dahi bi gayri hakkın vaz‘-ı yed eder suâl olunup benim sümün hisse-i mezbûremden kasr-ı yed ve bana teslîme tenbîh olunmak matlûbumdur dedikde gıbbe’s-suâl mezbûr el-Hâc Mehmed cevâbında yedinde olan işbu mübâya‘a hücceti nâtık olduğu üzre bin doksan beş senesi şehr-i Rebî‘ulevveli’nin on dokuzuncu gününde işbu müdde‘iye-i mezbûre Hatice Hâtun ve işbu hâzır bi’l-meclis oğlu mezbûr Sunullah Çelebi menzili mahdûd-ı mûreslerini bi cümleti’l-müştemilât ve’t-tevâbi‘ ve kâffeti’l-hukūk ve’l-menâfi‘ tarafeynden îcâb ve kabûlü hâvî bey‘-i bâtt-ı kat‘î ile üç bin yüz esedî guruşa cümlesini bana bey‘ ve teslîm ben dahi iştirâ ve kabûl ve tesellüm ve semen-i mezbûr üç bin yüz esedî guruşu ikisine edâ ve teslîm anlar dahi ahz u kabz ve tesellüm edip menzili merkūm cümlesi mülk-i müşterâm olmağla vaz‘-ı yed ederim deyû def‘le mukābele edicek gıbbe’l-istintâk ve’l-inkâr, merkūm el-Hâc Mehmed Ağa’dan def‘-i mezbûra muvâfık beyyine taleb olundukda müdde‘iye-i mezbûre Hatice Hâtun’un zâtını ma‘rifet-i şer‘iyye ile ârifân mârrü’l-beyân Yakub Ağa mahallesi sükkânından yağlıkçı Mehmed Çelebi b. Hasan ve mahmiye-i mezbûrede Mahmud Paşa mahallesinde sâkin Ahmed Ağa b. Veli nâm kimesneler li ecli’ş-şehâde meclis-i şer‘a hâzırân olup istişhâd olunduklarında fi’l-vâki‘el-Hâc Mehmed Ağa’nın yedinde olan işbu mübâya‘a hücceti nâtık olduğu üzre bin doksan beş senesi Rebî‘ulevveli’nin on dokuzuncu gününde işbu müdde‘iye-i mezbûre Hatice Hâtun ve işbu hâzır bi’l-meclis oğlu mezbûr Sunullah Çelebi menzili mahdûd-ı mûreslerini bi cümleti’t-tevâbi‘ ve’l-levâhık tarafeynden îcâb ve kabûlü hâvî bey‘-i bâtt-ı sahîha-i kat‘î ile üç bin yüz esedî guruşa bizim huzûrumuzda cümlesini işbu merkūm Mehmed Ağa’ya bey‘ ve teslîm ol dahi iştirâ ve kabûl ve tesellüm ve semen-i mezbûr üç bin yüz esedî guruşu ikisine edâ ve teslîm anlar dahi ahz u kabz ve tesellüm etmeleriyle hâlâ menzili mezbûr cümlesi müşterî-i mezbûr el-Hâc Mehmed Ağa’nın mülk-i müşterâsıdır biz bu husûsa bu vech üzre şâhidleriz şehâdet dahi ederiz deyû her biri edâ-i şehâdet-i şer‘iyye ettiklerinde ba‘de’t-ta‘dîl ve’t-tezkiyye şehâdetleri makbûle olmağın mûcebince müdde‘iye-i mezbûre Hatice Hâtun bî-vech mu‘ârazadan men‘ olunup mâ hüve’l-vâki‘ bi’t-taleb ketb olundu. Fi’l-yevmi’t-tâsi‘ min Şa‘bâni’l-mu‘azzam li sene seb‘a ve tis‘în ve elf.

Şuhûdü’l-hâl: Hamamcı Ali Ağa b. Abdullah, Mustafa Ağa b. Abdurrahman, Receb Çelebi b. Mehmed, Mustafa Çelebi b. el-Hâc Ahmed, Mehmed Çelebi Haffâf.

(BAB46 - cilt: 19, sayfa: 428 - Hüküm no: 506 - Orijinal metin no: [82a-1])﻿

﻿

﻿

507. Hüküm

Fâtıma bt. Mustafa’nın mirastan düşen hakkını tamamen aldığı

Mahmiye-i İstanbul’da Molla Hüsrev mahallesinde sâkin iken bundan akdem vefât eden Ahmed Beşe b. Mustafa nâm müteveffânın verâseti zevce-i metrûkesi Fâtıma bt. Mustafa ve sulbiye kebîre kızı Meryem zâtını ma‘rifet-i şer‘iyye ile ârifân Ahmed Efendi b. Ramazan ve İbrahim Çelebi b. Mehmed Çelebi ta‘rîfleriyle mu‘arrefe oldukdan sonra meclis-i şer‘-i şerîf-i enverde sadriye kızı mezbûre Meryem Hâtun tarafından husûs-ı âti’l-beyâna vekîl olduğu Ramazan b. Bâli ve Mehmed b. İbrahim şehâdetleriyle şer‘an sâbit olan zevci Mustafa Bey b. Hüseyin mahzarında bi tav‘ihâ ikrâr-ı tâm ve takrîr-i kelâm edip zevcim müteveffâ-yı mezbûr Ahmed Beşe zimmetinde beynimizde ilm-i şer‘le ma‘lûm menzil semeninden yüz elli esedî guruş hakkım olup meblağ-ı mezbûru bana kable’l-edâ fevt olmağla hâlâ meblağ-ı mezbûr yüz elli guruş ile zimmetinde mütekarrir ve ma‘kūdun-aleyh olan üç bin akçe mehr-i müeccelim ve hâlâ ma‘an sâkine olduğum ma‘lûmü’l-hudûd menzilden ve sâir terekeden bi hasebi’l-irsi’ş-şer‘î rub‘ hisseme isâbet eden dört bin akçe ki min haysi’l-mecmû‘ sekiz bin sekiz yüz akçe hakkımı kızım mezbûr[e] Meryem Hâtun yedinden bi’t-tamâm ve’l-kemâl ahz u kabz eylediğimden sonra zevcim müteveffâ-yı mezbûr Ahmed Beşe’nin nakid ve akār [ve] menkūle terekesine müte‘allika âmme-i da‘vâdan kızım mezbûr Meryem Hâtun’un zimmetini ibrâ ve iskāt eyledim ba‘de’l-yevm husûs-ı mezbûra müte‘allika nizâ‘ bi’l-asâle ve bi’l-vekâle benden sudûr ve zuhûr ederse lede’l-hükkâmi’l-kirâm min ba‘d mesmû‘a ve makbûle olmasın dedikde gıbbe’t-tasdîki’ş-şer‘î mâ hüve’l-vâki‘ bi’t-taleb ketb olundu. Fi’l-yevmi’s-sâbi‘ aşer min Şa‘bâni’l-mu‘azzam li sene seb‘a ve tis‘în ve elf.

Şuhûdü’l-hâl: Abbas Efendi b. İbrahim el-İmâm, Ahmed Efendi b. Ramazan, İbrahim Çelebi b. Mehmed, Mustafa Çelebi b. el-Hâc Hasan.

(BAB46 - cilt: 19, sayfa: 429 - Hüküm no: 507 - Orijinal metin no: [82a-2])﻿

﻿

﻿

508. Hüküm

İsmail Ağa b. Hacı Hasan’ın Ahmed Ağa b. Bâli’ye olan borcunu ödemesi

Mahmiye-i İstanbul’da Odabaşı çarşısı kurbunda sâkin Ahmed Ağa b. Bâli tarafından husûs-ı âti’l-beyâna vekîl-i müsecceli olan işbu bâ‘isü’l-kitâb Hüseyin Çelebi b. Ali meclis-i şer‘-i şerîf-i enverde Şeyh Ebülvefâ câmi‘-i şerîfi kurbunda sâkin İsmail Ağa b. el-Hâc Hasan mahzarında bi’l-vekâle üzerine da‘vâ ve takrîr-i kelâm edip müvekkilim mezkûr Ahmed Ağa’nın mezkûr İsmail Ağa’nın sefînesi reisi olan Somuncuoğlu demekle şehîr Abdülkādir nâm kimesne zimmetinde cihet-i karz-ı şer‘den dört yüz yirmi yedi buçuk guruş hakkı olup mezbûr Abdülkādir müvekkilim mezbûru meblağ-ı mezkûr ile cümlesi bir meclisde iken mezkûr İsmail Ağa üzerine havâle-i sahîh-i şer‘iyye ile havâle ve her biri havâle-i mezkûru kabûl edip hattâ mezkûr İsmail Ağa meblağ-ı mezbûrdan cihetü’l-havâleti’l-mezkûr müvekkilim mezbûr zimmetinde lâzımü’l-edâ deyni olduğunu ikrâr ve işhâd ve meblağ-ı mezbûrdan iki yüz guruşu müvekkili mezbûra edâ ve teslîm ol dahi ahz u kabz edip iki yüz yirmi yedi buçuk esedî guruş bâkī kaldı hâlâ mezbûr İsmail Ağa’ya suâl olunup meblağ-ı mezbûrun alıverilmesi matlûbumdur dedikde gıbbe’s-suâl, akībe’l-inkâr, müdde‘î-i mezbûrdan müdde‘âsına beyyine taleb olundukda udûl-i müslimînden olup Kırk[çeşme] mahallesinde sâkin Mustafa b. Mehmed ve Musa Çelebi b. Cafer nâm kimesneler li ecli’ş-şehâde meclis-i şer‘a hâzırân olup isre’l-istişhâd fi’l-vâki‘ işbu mezkûr İsmail Ağa’ya reis-i mezkûr Somuncuoğlu Abdülkādir nâm kimesne müvekkili mezbûr Ahmed Ağa’ya cihet-i mezkûrdan olan dört yüz yirmi yedi buçuk guruş edâsı lâzım deyni bana havâle ben dahi kabûl etmekle meblağ-ı mezbûr dört yüz yirmi yedi buçuk guruş zimmetimde mezbûr Ahmed Ağa’ya lâzımü’l-edâ deynimdir deyû bizim huzûrumuzda ikrâr ve bizi işhâd etmişidi biz bu husûsa bu vech üzre şâhidleriz şehâdet dahi ederiz deyû her biri edâ-i şehâdet-i şer‘iyye eylediklerinde gıbbe’t-ta‘dîl ve’t-tezkiyye şehâdetleri makbûle olmağın mûcebiyle ba‘de’l-hükm meblağ-ı bâkī iki yüz yirmi yedi buçuk guruşu vekîl-i mezbûra edâ ve teslîme mezbûr İsmail Ağa tenbîh olunup mâ vaka‘a bi’t-taleb ketb olundu. Fî evâili Şa‘bâni’l-mu‘azzam li sene seb‘a ve tis‘în ve elf.

Şuhûdü’l-hâl: Mehmed Efendi b. Mustafa, İbrahim Çelebi b. Ahmed, el-Hâc Mustafa b. Tevekkül, Ali b. Bâli.

(BAB46 - cilt: 19, sayfa: 430 - Hüküm no: 508 - Orijinal metin no: [82b-1])﻿

﻿

﻿

509. Hüküm

Ali b. Sinan’ın mükâteb kölesi Ömer b. Abdullah’ı azat etmesi

Mahmiye-i İstanbul’da Çukurhamam’da sâkin dellâk Ali b. Sinan meclis-i şer‘de abd-i mükâtebi olan işbu orta boylu açık kaşlı ala gözlü Rûsiyyü’l-asl hâmil-i hâze’l-kitâb Ömer b. Abdullah mahzarında üzerine da‘vâ ve takrîr-i kelâm edip bundan akdem mevsûf-ı mezbûr Ömer’i bana yetmiş esedî guruş verip ba‘de[hû] sâir ahrâr-ı asliyyîn gibi hür olmak üzre kitâbete kat‘ edip ol dahi ber vech-i muharrer kabûl eylediğinden sonra meblağ-ı mezbûrun otuz guruşunu yedinden ahz u kabz edip kırk guruşu bâkī kalmışidi hâlâ meblağ-ı bâkī-i mezbûr kırk guruş mütâlebesinden mevsûf-ı mezbûr Ömer’in zimmetini ibrâ-i âm ile ibrâ ve iskāt eyledim min ba‘d mevsûf-ı mezbûr sâir ahrâr-ı asliyyîn gibi hür olup üzerinde velâ-i şer‘îden gayrı hakkım bâkī kalmadı dedikde gıbbe’t-tasdîki’ş-şer‘î mâ vaka‘a bi’t-taleb ketb olundu. Fi’l-yevmi’s-sâbi‘ aşer min Şa‘bâni’l-mu‘azzam li sene seb‘a ve tis‘în ve elf.

Şuhûdü’l-hâl: İbrahim Beşe b. Abdullah, Süleyman b. Mehmed, Ahmed Beşe b. Yusuf, Mehmed b. Ahmed, Mustafa b. Şaban.

(BAB46 - cilt: 19, sayfa: 431 - Hüküm no: 509 - Orijinal metin no: [82b-2])﻿

﻿

﻿

510. Hüküm

Mehmed b. Abdullah’ın değirmen inşasına engel olunmaması

Hılâl-ı sütûrda mastûr olan husûs için Dergâh-ı âlî -dâme mahfûfen bi’l-me‘âlî- çavuşlarından Osman Çavuş mübâşeretiyle bu fakīre hitâben vârid olan emr-i şerîfin mazmûn-ı münîfi Mehmed nâm kimesne Görele kazâsına tâbi‘ Kerâmet nâm karyede mutasarrıf olduğu tarlası içinde vâki‘ Lice? nehri ile dâir tapulu ve temessüklü defterde mukayyed kadîm değirmen ocağını izn-i sâhib-i arz ile binâ ve ihyâ edip mutasarrıf iken civârında vâki‘ değirmene mutasarrıf olan diğer Mehmed b. İbrahim nâm kimesne senin değirmenin hâdisdir ve etrâfından olan tarlalar benim mülkümün mer‘âsıdır deyû hevâsına tâbi‘ nâssa istinâd ile hedm edip küllî gadr eylediğin bildirip elinde olan fetvâ ve sûret-i defter ve temessük mûcebince şer‘le görülüp mahallinde keşf ve hüccet olunup icrâ-yı hak oluna deyû buyurulmağın imtisâlen li emri’l-âlî mahalli mezbûra varılıp karye-i mezkûrûn za‘îmi olan Yusuf Bey’in sâbitü’l-vekâle vekîli olan el-Hâc Mehmed ve zeyl-i kitâbda mektûbü’l-esâmî bî-garaz müslimîn huzûrlarında akd-i meclis-i şer‘-i nebevî olundukda bâ‘isü hâze’l-kitâb mezbûr Mehmed b. Abdullah meclis-i ma‘kūd-ı mezbûrda, mesfûr diğer Mehmed b. İbrahim mahzarında üzerine da‘vâ ve takrîr-i kelâm edip işbu hedm olunan büyük değirmenin ocağı kadîmî ve etrâfında olan iki dönüm tarla mezbûr Yusuf Bey’in ze‘âmeti toprağı tarlalarından tapu ile benim tasarrufumda olmağla ol değirmen ocağını ma‘rifet-i sâhib-i arz ve malım ile mülküm olmak üzre kadîm olan mahalde bir değirmen binâ ve ihyâ edip zîrinde iki yüz otuz hatve bu‘du olan değirmene mutasarrıf olan mezbûr Mehmed binâ eylediğim değirmenin kendi değirmenine vechen mine’l-vücûh zarar-ı şer‘îsi olmayıp bir tarîkle ref‘i lâzım gelmiş değil iken kadîm değirmenimi târih-i kitâbdan yirmi gün mukaddem bi gayri hakkın [83a] hedm ve oluk ve sâir kerestesin kat‘ ve istihlâk etmişdir suâl olunup mûceb-i şer‘îsi icrâ olundukdan sonra vaz‘-ı kadîmi üzre binâya mâni‘ olmamak üzre cânib-i şerî‘at-i şerîfeden tenbîh olunmasın matlûbumdur deyû mu‘anven ve mersûm sûret-i defteri hâkānî ibrâz edip nazar olundukda fi’l-hakīka mârrü’z-zikr değirmen ocağı kadîmden değirmen eylediği matlûbumdur ve müte‘addid zikr olunan iki dönüm tarla dahi tasarrufunda olduğu yedinde olan sâhib-i arz temessükünde muharrer olduğundan mâ‘adâ mârrü’z-zikr değirmen ocağında değirmen olduğunu mübeyyin alâmet-i kadîme olduğunu müşâhede ve mu‘âyene olunmağın gıbbe’s-suâl mezbûr Mehmed cevâbında mârrü’z-zikr değirmeni müdde‘î-i mezbûr ihdâs ettiğinden mâ‘adâ etrâfında olup işbu müşâhede olunan yüz dönüm mikdârı tarla benim değirmene gelen kimesnelerin mer‘âlarıdır ve mezkûr Mehmed’in değirmeni benim değirmenime zararı olmağla târih-i mezkûrda Görele nâibi yedime hüccet vermekle müdde‘î-i mezbûrun malıyla binâ eylediği işbu değirmeni ben hedm ve oluk ve sâir ebniyesini kat‘ ve istihlâk etmişimdir deyû mezkûr değirmeni hedm ve kerestesini kat‘ ve istihlâk ikrâr ve mezbûr değirmenin kadîm olduğunu inkâr ve nâib-i mezkûrûn hüccetini ibrâz edip nazar olundukda mazmûnu min külli’l-vücûh muhâlif-i şer‘ ve kānûnda lağv-ı mahz olup üste? şer‘îsi dahi olmamağla müdde‘î-i mezbûrdan mârrü’z-zikr değirmenin kadîm olduğuna beyyine taleb olundukda karye-i mezbûrede sâkin udûl-i müslimînden sikāt-ı muvahhidînden Ebûbekir b. eş-Şeyh Ali ve Mustafa b. İsmail ve Maden b. Mehmed ve Müezzin İsmail Halîfe ve diğer kitâbda mektûbü’l-esâmî bî-garaz müslimîn li ecli’l-işhâd meclis-i şer‘a hâzırân olup isre’l-istişhâd fi’l-vâki‘ müdde‘î-i mezbûrun ber vech-i meşrûh ta‘rîfle olan işbu değirmen kadîmü’l-eyyâmdan değirmen ocağı olup ve etrâfında olup işbu mezkûr Mehmed b. İbrahim’in fuzûlî zabt eylediği iki dönüm tarla dahi karye-i mezbûr za‘îmi müvekkili mezbûr Yusuf Bey’in ze‘âmeti toprağından müdde‘î-i mezbûrun mezkûr değirmeni ile ma‘an resm-i tapu ile tefevvüz olunmuş tarlasıdır biz bu husûsa bu vech üzre şâhidleriz şehâdet dahi ederiz deyû her biri edâ-i şehâdet-i şer‘iyye eylediklerinde gıbbe’t-ta‘dîl ve’t-tezkiyye şehâdetleri makbûle olup ve husûs-ı mezbûra vukūf-ı tâmmı olan müslimîn-i mezkûrîn ve meclis-i mezkûra hâzırân olan cemm-i gafîr müdde‘î-i mezbûrun kadîm olan değirmeninin merkūm Mehmed’in değirmenine bir tarîkle kat‘â zararı olmadığında dahi icmâ‘ ve ittifâk etmeğin mûcebiyle mezbûr Mehmed’in i‘tirâfı üzre zikr olunan değirmenin hîn-i hedm ve istihlâke zimmeti şer‘iyyesi ba‘de’l-beyân tazmîni ve binâsına kat‘â ta‘arruz etmemek üzre cânib-i şer‘-i mübînden tenbîh olunup işbu vesîka bi’t-taleb ketb olundu. Fi’l-yevmi’s-sâbi‘ min Şa‘bâni’l-mu‘azzam li sene seb‘a ve tis‘în ve elf.

Şuhûdü’l-hâl: El-Hâc Musli b. Ali, Ramazan b. İsmail, karye-i mezbûr imâmı Musa Efendi b. Hüseyin, Çelebi b. Mustafa an karyeti mezbûr.

(BAB46 - cilt: 19, sayfa: 432 - Hüküm no: 510 - Orijinal metin no: [82b-3])﻿

﻿

﻿

511. Hüküm

Kapıcı Dede Vakfı’ndan kiralanan evin tamir masrafının tespiti

Mahmiye-i İstanbul’da Hoca Üveys mahallesinde sâkin es-Seyyid Mustafa b. es-Seyyid Mehmed nâm kimesne meclis-i şer‘-i şerîf-i enverde takrîr-i kelâm edip merhûm Kapıcı Dede vakfından olup mahalle-i mezbûrede vâki‘ üç tarafdan Osman Ağa türbesi ve bir tarafdan tarîk-i âm ile mahdûd fevkānî üç oda ve bir sofa ve tahtânî iki oda ve kenîfi müştemil menzil icâre-i mu‘accele ve yevmî iki akçe ücret-i müeccele ile yedinde olan mütevellî temessükü nâtık olduğu üzre taht-ı tasarrufumda olup lâkin mürûr-ı eyyâm ile harâbe müşrif olmağla izn-i mütevellî ile mu‘accelesine mahsûb olmak üzre kendi malım ile imâret ve meremmet etmekle hâlâ kıbel-i şer‘den üzerine varılıp masrûfumun mertebe-i tahammülü tahmîn-i sahîh ile tahmîn ve keşf ve takvîm olunmak matlûbumdur deyûp buyruldu-yı şerîf dahi ibrâz etmekle imtisâlen-leh savb-ı şer‘den Mehmed Efendi b. Mehmed irsâl olunup ol dahi hâssa mi‘mârlarından Mehmed Halîfe b. Abdullah ve Ahmed b. Mehmed ve zeyl-i kitâbda muharrerü’l-esâmî müslimîn ile menzili mezbûrun üzerine varıp mi‘mârân-ı mezkûrân vakf-ı mezbûr mütevellîsi olan İmâ[m] Abdüllatîf Efendi b. el-Hâc Halil muvâcehesinde keşf ve mesâha eylediklerinde menzili mezbûru tarîk ve türbe tarafından fevkānî bir bâb odanın tûlen ve arzen bi hesâb-ı terbî‘î on beş zirâ‘ ve müceddeden sakfının her zirâ‘ı ellişer akçeden yedi yüz elli akçe ve on zirâ‘ müceddeden kirpi saçağının zirâ‘ı yüzer akçeden bin akçe ve bi hesâb-ı mezkûr kırk sekiz zirâ‘ müceddeden tav‘an ma‘a nakışlar? boyası ve sülügen ... ? ve şişeleriyle zirâ‘ı kırkar akçeden bin dokuz yüz yirmi akçeden beş yüz akçe ve yedi gelir sekiz akçeden beş yüz altmış akçe ve bir mükemmel ocak sekiz yüz akçe ve tahta kaplama zirâ‘ bir münakkaş sagīr kafes altmışar akçeden [83b] üç yüz altmış akçe ve bir münakkaş kapaklı musandıra altı yüz akçe ve bir kapı yüz yirmi akçe ve birisi sekiz zirâ‘ sofanın zirâ‘ı otuz akçeden iki yüz kırk akçe ve iki oluk iki yüz akçe ve terbî‘î kırk beş zirâ‘ kiremid akdarması ma‘a meremmet zirâ‘ı üçer akçeden yüz otuz beş akçe ve şehnişîn altında dört desteklik her biri kırk akçeden yüz altmış akçe ve terbî‘î on iki zirâ‘ taş duvarın zirâ‘ı sekiz akçeden dokuz yüz altmış akçe def‘a terbî‘î yüz kırk dört zirâ‘ sakf akdarmasının meremmetiyle zirâ‘ı üçer akçeden dört yüz otuz iki akçe on aded nerdübân basamağı yüz akçe ve terbî‘î yirmi zirâ‘ tahta döşeme ve …? zirâ‘ı yirmişer akçeden dört yüz akçe ve iki sandık dolab dört yüz akçe ve sofa beşer gelir sekiz akçeden dört yüz akçe ve altı zirâ‘ sülügen boyalı yük kapağının zirâ‘ı altmış akçeden üç yüz altmış akçe mezbûr elli zirâ‘ aşı boyalı tahta perdeleri zirâ‘ı dörder akçeden altı yüz akçe ve terbî‘î üç yüz zirâ‘ sofanın zirâ‘ı birer akçeden üç yüz akçe ve iç? mertek kilidi yedi yüz elli akçe ve dört yağmurluk şemsiyesi ikişer yüz akçe ki cem‘an işbu imâret ve meremmet yirmi bin iki yüz kırk yedi akçe ile ancak olur deyû mi‘mârân-ı mezkûrân icmâ‘ ve ittifâk eylediklerinde vâki‘ hâli Mevlânâ-yı mezbûr mahallinde tahrîr ve ba‘dehû İsmail b. Abdullah ile meclis-i şer‘a gelip alâ vukū‘ihî inhâ ve takrîr etmeğin mâ vaka‘a bi’t-taleb ketb olundu. Fi’l-yevmi’s-sâmin min Şa‘bâni’l-mu‘azzam li sene seb‘a ve tis‘în ve elf.

Şuhûdü’l-hâl: Mustafa Efendi el-İmâm, es-Seyyid Mehmed Efendi el-Müezzin, Abdüllatîf Efendi imâm-ı Sofular, Mustafa Çelebi b. Receb, Mehmed Efendi nâzır-ı vakf.

(BAB46 - cilt: 19, sayfa: 433 - Hüküm no: 511 - Orijinal metin no: [83a-1])﻿

﻿

﻿

512. Hüküm

Mustafa Efendi b. Hüseyin’in evini Mustafa Efendi’ye satması

Husûs-ı âti’l-beyânın mahallinde ketb u tahrîri iltimâs olmağın savb-ı şer‘-i şerîf-i enverden Mevlânâ Abdullah Efendi b. Veli irsâl olunup ol dahi mahmiye-i İstanbul’da Harâccı Muhyiddin mahallesinde sâkin Istabl-ı âmire’de kâtib olan umdetü’t-tahrîr ve’r-rakam Mustafa Efendi b. Hüseyin’in menziline varıp zeyl-i kitâbda muharrerü’l-esâmî olan müslimîn huzûrunda akd-i meclis-i ma‘kūd-ı mezkûrda bâ‘isü hâze’l-kitâb mûmâ-ileyh Mustafa Efendi mahzarında ikrâr ve takrîr-i kelâm edip silk-i mülkümde münselik olup mahalle-i mezbûrede vâki‘ bir tarafdan benim âhar mülküm ve bir tarafdan ba‘zan İbrahim Efendi ve ba‘zan mûmâ-ileyh Mustafa Efendi mülkleri ve bir tarafından tarîk-i hâs ve bir tarafından tarîk-i âmla mahdûd bir bâb fevkānî oda ve iki bâb tahtânî oda ve bir sofa ve bir matbah ve bir sagīr oda ve bir kiler ve bir su kuyusu ve iki kenîfi ve eşcâr-ı müsmire ve gayr-ı müsmire bahçeyi müştemil dâhiliyye ta‘bîr olunur mülk menzilimi cümle tevâbi‘ ve levâhıkı ve kâffe-i menâfi‘ ve merâfıkıyla mûmâ-ileyh Mustafa Efendi’ye tarafeynden îcâb ve kabûlü hâvî bey‘-i bâtt-ı sahîh-i şer‘îyle iki bin esedî guruş ile meclis-i akidde bir kabza fülûs-ı mudî‘aya bey‘ ve teslîm ol dahi ber vech-i muharrer iştirâ ve tesellüm ve kabûl eylediğinden sonra benim olan meblağ-ı mezbûr iki bin esedî guruşu mûmâ-ileyh Mustafa Efendi yedinden tamâmen ahz u kabz eyledim ba‘de’l-yevm menzili mahdûd-ı mezkûrda benim bir vechile alâka ve medhalim kalmayıp mûmâ-ileyh Mustafa Efendi’nin mülk-i müşterâsıdır keyfe mâ yeşâ ve yahtâr mutasarrıf olsun dedikde gıbbe’t-tasdîki’ş-şer‘î vâki‘ hâli Mevlânâ-yı mezbûr mahallinde vukū‘u üzre tahrîr ba‘dehû ma‘an irsâl olunan Receb Çelebi b. Şaban ve Mahmud b. Mehmed ile meclis-i şer‘a gelip alâ vukū‘ihî inhâ ve takrîr etmeğin mâ vaka‘a bi’t-taleb ketb olundu. Fi’l-yevmi’s-sâmin aşer min Şa‘bâni’l-mu‘azzam li sene seb‘a ve tis‘în ve elf.

Şuhûdü’l-hâl: Hasan Efendi b. Mustafa el-İmâm, Mahmud beşe b. Mehmed, Ahmed Efendi el-İmâm, Mehmed Bey b. Osman el-Yesârî, Ali Bey b. Sâim el-Yesârî, Yusuf Beşe b. Abdullah, Ebûbekir Efendi Hoca, Ahmed Bey b. Mustafa, Mehmed Çelebi b. Abdullah, Mehmed Çelebi b. Receb Ağa, Ahmed Ağa b. İbrahim, Receb Çelebi b. Şaban.

(BAB46 - cilt: 19, sayfa: 434 - Hüküm no: 512 - Orijinal metin no: [83b-1])﻿

﻿

﻿

513. Hüküm

Mehmed Bey b. İbrahim’in Görele Keramet köyünde yıktığı değirmenin zararını ödemesi

Vilâyet-i Anadolu’da Görele kazâsına tâbi‘ Kerâmet nâm karye sükkânından Mehmed nâm kimesne meclis-i şer‘-i şerîf-i enverde İznik kazâsına tâbi‘ Çakırca nâm karyede sâkin işbu bâ‘isü’l-kitâb diğer Mehmed Bey b. İbrahim mahzarında ikrâr ve takrîr-i kelâm edip mârrü’z-zikr Kerâmet nâm karyede vâki‘ mutasarrıf olduğum tarlam içinde nehr-i Lice? ile dâir kadîmî değirmen ocağımı kendi malımla binâ ve ihyâ eylediğimden mezbûr Mehmed Bey mârrü’z-zikr değirmeni bi gayri hakkın hedm ve kerestesini istihlâk etmekle mârrü’z-zikr ebniyenin hîn-i hedm ve istihlâkinde kıymet-i şer‘iyyesi beş yüz guruş idiğini ba‘de’l-beyân meblağ-ı mezbûru mezkûr Mehmed Bey’den da‘vâ-yı mezkûrumdan merkūm Mehmed Bey ile beynimizde üç yüz guruş üzerine akd-i müsâlaha olundukda ben dahi sulh-i mezbûru kabûl ve bedel-i sulh olan meblağ-ı mezbûr üç yüz guruşu yedinden alınıp kabz edip ziyâdeye müte‘allika [84a] âmme-i da‘vâdan mezbûr Mehmed Bey’i ibrâ-i âmm-ı kātı‘ü’n-nizâ‘la ibrâ ve iskāt eyledim ba‘de’l-yevm husûs-ı mezbûra müte‘allika mezkûr Mehmed Bey ile da‘vâ ve nizâ‘ım kalmamışdır dedikde gıbbe’t-tasdîki’ş-şer‘î mâ vaka‘a bi’t-taleb ketb olundu. Fi’l-yevmi’s-sâbi‘ aşer min Şa‘bâni’l-mu‘azzam li sene seb‘a ve tis‘în ve elf.

Şuhûdü’l-hâl: Osman Ağa b. Ali, Mustafa Efendi b. Bekir imâm, Sarrâczâde Mehmed Efendi [b.] el-Hâc Halil.

(BAB46 - cilt: 19, sayfa: 435 - Hüküm no: 513 - Orijinal metin no: [83b-2])﻿

﻿

﻿

514. Hüküm

Emine bt. Abdullah’ın Ali Efendi b. Mustafa’dan aldığı câriyenin ücretini ödemesi

Min mümzâtihî Mahmiye-i İstanbul’da Osman Paşa mahallesinde sâkin işbu bâ‘isü’l-kitâb Ali Efendi b. Mustafa meclis-i şer‘-i şerîf-i enverde Siyavuş Emine bt. Abdullah muvâcehesinde üzerine da‘vâ ve takrîr-i kelâm edip târih-i kitâbdan on beş gün mukaddem kumral kaşlı sarı ala gözlü orta boylu Çerkesiyyü’l-asl Naziki bt. Abdullah nâm câriye-i memlûkemi nakid ile yüz altmış guruşa bey‘ ile ve semenini kabz etmeden câriye-i mezbûreyi müşterîsine teslîm etmeden câriye-i mezkûreyi mezbûr Emine’ye teslîm ol dahi minvâl-i muharrer üzre câriye-i mezkûreyi ahz u kabz etmeğin hâlâ mezbûre Emine’den câriye-i mezkûreyi bey‘ etti ise semenini taleb eylediğimde bana edâ ve teslîmden imtinâ‘ eder suâl olunup alıverilmesi matlûbumdur dedikde gıbbe’s-suâl mezbûre Emine cevâbında fi’l-hakīka müdde‘î-i mezbûr mevsûfe-i mezbûreyi yüz altmış guruşa bey‘ edip semenini kabz etmeden câriye-i mezbûreyi teslîm etmemek üzre bana tenbîh ben dahi ber vech-i muharrer kabz etmişdim lâkin Cafer Çavuş nâm kimesne câriye-i mezbûreyi benden yüz altmış guruşa iştirâ ve ben teslîm edip [mezbûr] mevsûfe-i mezbûreyi alıp gaybet etmişdir deyû mezbûr Ali Efendi’nin emrine muhâlif eylediği mezkûr yüz altmış guruşu müdde‘î-i mezbûra red ve teslîm lâzım geldiğini bi tav‘ihâ ikrâr ve i‘tirâf etmeğin mûcebiyle câriye-i mezbûre mevcûde ise aynını ve illâ yevm-i bey‘de semeni olduğunu i‘tirâf eylediği meblağ-ı mezbûru müdde‘î-i mezbûra bi tarîki’d-damân red ve teslîme mezbûre Emine ilzâm olunup işbu vesîka bi’t-taleb ketb olundu. Fi’l-yevmi’s-sâdis aşer min Şa‘bâni’l-mu‘azzam li sene seb‘a ve tis‘în ve elf.

Şuhûdü’l-hâl: Es-Seyyid Hasan Çelebi b. Mehmed, Ahmed Çelebi b. Mehmed, Mehmed Beşe b. Abdullah, Mustafa Efendi b. Ramazan, İbrahim Çelebi [b.] Ahmed.

(BAB46 - cilt: 19, sayfa: 436 - Hüküm no: 514 - Orijinal metin no: [84a-1])﻿

﻿

﻿

515. Hüküm

Hüseyin Ağa b. Mustafa b. Hüseyin’in alacaklarının tahsil edildiği ve borçlarının terekesinden ödendiği

Min mümzâtihî Sakabaşı olup tarîk-i hacc-ı şerîfde bundan akdem vefât eden merhûm el-Hâc Hüseyin Ağa b. Mustafa b. Hüseyin’in verâseti li üm karındaşları Âsiye ve Fâtıma li eb karındaşları Döndü ve Hatice nâm hâtunlara münhasıra olduğu lede’ş-şer‘i’l-enver sâbit ve mütehakkik oldukdan sonra mezbûre Hatice ba‘de’t-ta‘rîfi’ş-şer‘î asâleten ve mezkûre Âsiye tarafından husûs-ı âti’l-beyâna vekîl-i müsecceli olan zevci Ömer b. Halil ve mezkûre Döndü’nün kezâlik husûs-ı câ’î vekîl-i müsecceli olan zevci Murad b. Mahmud ve mezkûre Fâtıma tarafından vekîl-i müsecceli şer‘îsi Ali Efendi b. Yusuf nâm kimesne vekâleten meclis-i şer‘-i şerîf-i enverde ve mahfil-i dîn-i münîf-i ezherde işbu râfi‘ü’l-kitâb el-Hâc Ali İbrahim ve el-Hâc Mehmed b. Hasan nâm kimesneler muvâcehelerinde her biri ikrâr-ı sahîh-i şer‘î ve i‘tirâf-ı sarîh-i mer‘î kılıp mezbûrân el-Hâc Ali el-Hâc Mehmed’in müteveffâ-yı mezbûr el-Hâc Hüseyin Ağa’ya cihet-i deyn-i şer‘îden altı bin yüz elli esedî guruş zimmetlerinde lâzımü’l-edâ ve vâcibü’l-kazâ deynleri olup kable’l-istîfâ mezkûr el-Hâc Hüseyin Ağa vefât etmişdi el-hâletü hâzihî müteveffâ-yı mezbûrun Harameyn-i muhteremeyn vakfına iki bin guruş ve sucular kethüdâsı Mehmed Ağa b. Abdi Ağa’ya bin esedî guruş ve umdetü’l-mükerremât İsmihan Hanım’a üç bin guruş lâzımü’l-edâ deyni olmağla mütevellî-i vakf-ı mezkûr ve mûmâ-ileyh Mehmed Ağa ve Hanım-ı mezkûr vekîl-i şer‘îsi Hasan Çelebi câ’i’z-zikr meblağlar ile cümlemiz bir meclisde iken mezbûrân el-Hâc Ali ve el-Hâc Mehmed’in emirlerine havâle-i sahîha-i şer‘iyye ile havâle ve her biri ba‘de’l-kabûl bâkī kalan yüz elli guruşu mezkûrân el-Hâc Ali ve el-Hâc Mehmed işbu meclis-i şer‘de bize teslîm biz dahi bi’t-tamâm ve’l-kemâl ahz u kabz ve tesellüm eyleyip husûs-ı mezkûra müte‘allika mezkûrân el-Hâc Ali ve el-Hâc Mehmed ile da‘vâ ve nizâ‘ımız kalmamışdır dedikde gıbbe’t-tasdîki’ş-şer‘î bi’t-taleb ketb olundu. Fi’l-yevmi’l-âşir min Şa‘bâni’l-mu‘azzam li sene seb‘a ve tis‘în ve elf.

Şuhûdü’l-hâl: El-Hâc Ali b. ( ), Ali Çelebi b. Abdullah, İbrahim Çelebi b. Ahmed, Mehmed b. İdris.

(BAB46 - cilt: 19, sayfa: 437 - Hüküm no: 515 - Orijinal metin no: [84a-2])﻿

﻿

﻿

516. Hüküm

Hacı Ali b. Şaban ile Nakkaş Paşazâde Abdülbâki Bey’in câriye satışından doğan borçtan sulh oldukları

Mahmiye-i İstanbul’da Ayasofya kurbunda Taşodalarda sâkin ekmekçi el-Hâc Ali b. Şaban meclis-i şer‘-i hatîr-i lâzımü’t-tevkīrde mahmiye-i mezbûrda Demirkapı kurbunda Çelebioğlu mahallesinde sâkin umdetü’l-a‘yân ve’l-eşbâh Nakkāş Paşazâde Abdülbâkī Bey mahzarında ikrâr ve takrîr-i kelâm edip târih-i kitâbdan yirmi sene mukaddem mûmâ-ileyhin vâlide[si] merhûme Hanzâde Sultan’ın baş ağası ve abd-i mu‘takı olan İdris Ağa b. Abdullah’a beynimizde ma‘lûmetü’l-evsâf Gürciyyetü’l-asl bir re’s câriyemi yüz otuz guruşa bey‘ ve teslîm ol dahi iştirâ ve tesellüm ve kable’l-edâ ben hacc-ı şerîfe deryâdan giderken harbî kefere beni ahz ve on dört sene mikdârı esir edip ve ben dârü’l-harbde iken merkūm İdris Ağa fevt olup verâseti usûbet-i nesebiyye cihetinden mûmâ-ileyh Abdülbâkī Bey’e münhasıra olmağla mûmâ-ileyh Abdülbâkī Bey terekesine vaz‘ ve kabz eylemeğin hâlâ ben semen-i mezbûr yüz otuz guruşu müteveffâ-yı merkūm İdris Ağa’nın terekesine ber vech-i muharrer vâzı‘ü’l-yed olan mûmâ-ileyh Abdülbâkī Bey’den taleb ve da‘vâ eylediğimde ol dahi cevâbında mûrisim mezbûr İdris Ağa senden ber vech-i mübeyyen iştirâ ve kabz eylediği ma‘lûmum değildir deyû inkâr ve beynimizde münâza‘ât-ı kesîre [84b] vâkı‘a olmuşidi el hâletü hâzihî muslihûn tavassut edip mûmâ-ileyh Abdülbâkī Bey benimle beş guruş üzerine sulh oldukda ben dahi sulh-i mezbûru kabûl ve bedel-i sulh olan meblağ-ı mezbûr beş guruşu yedinden ahz u kabz ettiğimden sonra husûs-ı mezbûra ve gayra müte‘allika âmme-i da‘vâdan mûmâ-ileyh Abdülbâkī Bey’in zimmetini ibrâ-i âmla ibrâ ve iskāt eyledim min ba‘d da‘vâ ve nizâ‘ım yoktur dedikde gıbbe’t-tasdîki’l-vicâhî mâ hüve’l-vâki‘ bi’t-taleb ketb olundu. Fi’l-yevmi’r-râbi‘ aşer min Şa‘bâni’l-mu‘azzam li sene seb‘a ve tis‘în ve elf.

Şuhûdü’l-hâl: Mustafa Ağa b. Abdurrahman, Ahmed Beşe Çukadârı Abdülmennân, Mahmud Bey b. Mehmed, Receb Haseki b. Şaban.

(BAB46 - cilt: 19, sayfa: 438 - Hüküm no: 516 - Orijinal metin no: [84a-3])﻿

﻿

﻿

517. Hüküm

Ali b. Himmet b. Abdullah’ın ölümünde Süleyman Ağa b. Mustafa ve Mustafa Beşe b. Abdülbâki’nin sorumluluğu olmadığı

Mahmiye-i İstanbul’da Dülgerzâde mahallesinde sâkin iken bundan akdem vefât eden Ali b. Himmet b. Abdullah’ın verâseti vâlidesi Kezban ve zevce-i menkûhası Râbia bt. Abdullah ve sagīr oğulları İsmail ve Ahmed’e münhasır olduğu şer‘an sâbit ve müte‘ayyin oldukdan sonra mezbûr İsmail ve Ahmed’in tesviye-i emirleriyçün kıbel-i şer‘den mansûb vasîleri olan mezbûr Râbia tarafından husûs-ı âti’l-beyâna vekîl-i müsecceli olan (...) b. Mehmed mahzarında ve mahfil-i kazâ-i lâzım-ı ri‘âyede yine mahalle-i mezbûre sükkânından işbu bâ‘isü’l-kitâb sâbıkan sarrâcbaşı olan Süleyman Ağa b. Mustafa ve hizmetinde olan Mustafa Beşe b. Abdülbâkī muvâcehelerinde üzerlerine da‘vâ ve takrîr-i kelâm edip mezbûrân Süleyman ve Mustafa Beşe müteveffâ-yı mezbûr Ali’nin vefâtından kırk gün mukaddem sille ile vurup andan nâşî fevt olmağın hâlâ mezbûra suâl olunup mûcebi icrâ olunmak matlûbumdur dedikde gıbbe’s-suâl mezbûrân husûs-ı mezbûru bi’l-külliye inkâr ettiklerinden mâ‘adâ müteveffâ-yı mezbûr vefâtından üç gün mukaddem hâl-i hayâtında ve kemâl-i âfiyetinde bizi husûs-ı mezbûra müte‘allika âmme-i da‘vâdan ibrâ ve iskāt dahi etmişidi deyû def‘le mukābele ettiklerinde gıbbe’l-istintâk ve’l-inkâr mezbûrândan sıdk-ı makāline beyyine taleb olundukda yine mahalle-i mezbûrda udûl-i müslimînden Ali Efendi b. Edhem ve Yusuf b. Abdullah nâm kimesneler li ecli’ş-şehâde meclis-i şer‘a hâzırân olup isre’l-istişhâd fi’l-vâki‘ müteveffâ-yı mezbûr Ali b. Himmet b. Abdullah vefâtından üç gün mukaddem hâl-i hayâtında ve kemâl-i âfiyetinde mezbûrân Süleyman Ağa ve Mustafa Beşe’yi husûs-ı mezkûra müte‘allika âmme-i da‘vâdan bizim huzûrumuzda ibrâ ve iskāt etmişidi biz bu husûsa bu vech üzre şâhidleriz şehâdet dahi ederiz deyû her biri edâ-i şehâdet-i şer‘iyye eylediklerinde bi’t-taleb ketb olundu. Fi’l-yevmi’l-ışrîn min Şa‘bâni’l-mu‘azzam li sene seb‘a ve tis‘în ve elf.

Şuhûdü’l-hâl: Mehmed Efendi b. Osman el-İmâm, müezzin Ali Efendi b. Mahmud, Mehmed b. Abdi, Abdülbâkī [b.] Abdullah, Ahmed [b.] Hasan.

(BAB46 - cilt: 19, sayfa: 438 - Hüküm no: 517 - Orijinal metin no: [84b-1])﻿

﻿

﻿

518. Hüküm

Mesud Efendi b. Mehmed’in Ayaszâde Ahmed Ağa’yı mahkemeye getirmeyi taahhüt etmesi

Mahmiye-i İstanbul’da Ebûbekir Paşa mahallesi ahâlîsinden olup hâlâ fodla kâtib[i] olan Mesud Efendi b. Mehmed meclis-i şer‘-i şerîf-i enverde medîne-i hazret-i Ebâ Eyyûb el-Ensârî -radiye anhü’l-Bârî-de âsûde olan merhûm Zal Paşa vakfına mütevellî olan işbu bâ‘isü’l-kitâb Osman Ağa b. İbrahim mahzarında üzerine da‘vâ ve takrîr-i kelâm edip vakf-ı mezbûra sâbıkan mütevellî olan Ayaszâde Ahmed Ağa’nın vakf-ı mezbûra ber mûceb-i hüccet-i şer‘iyye ba‘de küllî hesâb iki yük yetmiş bin dokuz yüz yirmi dört akçe zimmetinde lâzımü’l-edâ deyni olup meblağ-ı mezbûru vakfa edâya iktidârı olmamağla meblağ-ı mezbûrdan altmış bin akçesini târih-i kitâbdan altmış gün tamâmına değin mütevellî-i mezbûr-ı vakf için edâya ta‘ahhüd etmeğin ben mezbûr Ahmed Ağa’nın nefsine kefîl oldum dedikde gıbbe’t-tasdîki’ş-şer‘î mâ vaka‘a bi’t-taleb ketb olundu. Fi’l-yevmi’s-sâlis aşer min Şa‘bâni’l-mu‘azzam li sene seb‘a ve tis‘în ve elf.

Şuhûdü’l-hâl: Es-Seyyid Abdülbâkī Efendi el-İmâm, Mehmed Ağa nâzır-ı vakf-ı mezbûr, Mehmed Çelebi b. Osman Ağa, Ahmed Çelebi b. ( ).

(BAB46 - cilt: 19, sayfa: 439 - Hüküm no: 518 - Orijinal metin no: [84b-2])﻿

﻿

﻿

519. Hüküm

Murdehay v. Yakim’in Mehmed Çelebi b. Şaban’a borcu olması

Mahmiye-i İstanbul’da Sucular mahallesi sâkinlerinden bâ‘isü hâze’l-kitâb Mehmed Çelebi b. Şaban nâm kimesne meclis-i şer‘-i şerîf-i enverde ve mahfil-i dîn-i münîf-i ezherde yahud tâifesinden Murdehay v. Yakim nâm yahudi muvâcehesinde üzerine da‘vâ ve takrîr-i kelâm edip mezbûr Murdehay zimmetinde cihet-i karz-ı şer‘îden hakkım olan altmış üç buçuk guruşun on beş guruşunu bundan akdem bana def‘ ve teslîm ben dahi yedinden ahz u kabz edip kırk sekiz buçuk guruşu zimmetinde bâkī kalmağla hâlâ suâl [85a] olunup meblağ-ı bâkī-i mezbûrun alıverilmesi matlûbumdur dedikde gıbbe’s-suâl mezbûr Murdehay cevâbında kaziyye minvâl-i muharrer üzre olup müdde‘î-i mezbûra cihet-i mezkûreden zimmetimde vâcibü’l-edâ ve lâzımü’l-kazâ kırk sekiz buçuk deynim vardır deyû bi tav‘ihî ikrâr etmeğin mûcebince meblağ-ı bâkī-i mezbûr kırk sekiz buçuk guruşu müdde‘î-i mezbûra edâya ve teslîme merkūm Murdehay’a tenbîh olunup mâ vaka‘a bi’t-taleb ketb olundu. Fi’l-yevmi’t-tâsi‘ aşer min Şa‘bâni’l-mu‘azzam li sene seb‘a ve tis‘în ve elf.

Şuhûdü’l-hâl: İbrahim Çelebi b. Ahmed, Ebûbekir b. Mehmed, Mehmed b. İdris, Hüseyin b. Mehmed.

(BAB46 - cilt: 19, sayfa: 440 - Hüküm no: 519 - Orijinal metin no: [84b-3])﻿

﻿

﻿

520. Hüküm

Hacı Hüseyin Ağa b. Mustafa’nın Mustafa Bey b. Mehmed’e olan borcunun vârislerince ödenmesi

Min mümzâtihî Sakabaşı olup bundan akdem tarîk-i hacc-ı şerîfde vefât eden el-Hâc Hüseyin Ağa b. Mustafa b. Hüseyin’in verâseti li üm kız karındaşları Âsiye ve Fâtıma ile li eb kız karındaşları Döndü ve Hatice nâm hâtunlara münhasıra olduğu şer‘an sâbit ve mütehakkik oldukdan sonra hâssa yeniçerilerinden işbu sâhibü’l-kitâb umdetü’l-eşbâh ve’l-imtisâl Mustafa Bey b. Mehmed meclis-i şer‘-i şerîf-i enverde mezbûre Âsiye tarafından husûs-ı âti’l-beyâna vekîl-i müsecceli olan zevci Ömer b. Halil ve mezbûre Döndü tarafından kezâlik husûs-ı mezkûra vekîl-i müsecceli olan zevci Murad b. Mahmud ve merkūme Fâtıma tarafından kezâlik vekîl-i müsecceli şer‘îsi olan Ali Efendi b. Yusuf merkūme Hatice muvâcehelerinde üzerlerine da‘vâ ve takrîr-i kelâm edip müteveffâ-yı mezbûr el-Hâc Hüseyin Ağa’ya mukaddemâ Akpınar’da hâl-i hayâtında ve kemâl-i [â]fiyetinde beş yüz esedî guruş ikrâz ve teslîm ol dahi iktirâz ve kabz ve tesellüm eylediğinden sonra meblağ-ı mezbûrdan yetmiş üç guruşunu yine hayâtında bana edâ ve teslîm ben dahi ahz u kabz edip mâ‘adâ üç yüz yirmi yedi guruşunu kable’l-edâ mezkûr el-Hâc Hüseyin Ağa vefât edip tereke-i vâfiyesini mezbûrûn kabz etmeğin hâlâ suâl olunup tereke-i vâfiyesinden meblağ-ı bâkī-i mezkûrûn alıverilmesi matlûbumdur dedikde gıbbe’s-suâl mezbûrûn cevâblarında tereke-i müteveffâ-yı mezbûra asâleten ve vekâleten vaz‘-ı yed eylediklerini ikrâr lâkin deyn-i mezkûru inkâr edicek müdde‘î-i mezbûrdan müdde‘âsına beyyine taleb olundukda Istabl-ı âmire’de sâkin udûl-i müslimînden el-Hâc Mehmed b. Abbas ve Derviş Ali b. ( ) nâm kimesneler li ecli’ş-şehâde meclis-i şer‘a hâzırân olup isre’l-istişhâd fi’l-vâki‘ müteveffâ-yı mezbûr el-Hâc Hüseyin Ağa b. Mustafa b. Hüseyin’e işbu müdde‘î-i mezbûr Mustafa Bey Akpınar’da hâl-i hayâtında bizim huzûrumuzda beş yüz esedî guruş ikrâz ve teslîm ol dahi iktirâz ve kabz ve tesellüm etmişidi biz bu husûsa bu vech üzre şâhidleriz şehâdet ederiz deyû her biri edâ-i şehâdet-i şer‘iyye eylediklerinde gıbbe’t-ta‘dîl ve’t-tezkiyye şehâdetleri makbûle oldukdan sonra müdde‘î-i mezbûr kabzını i‘tirâf eylediği yüz yetmiş üç guruşdan mâ‘adâ üç yüz yirmi yedi guruşu mezkûr el-Hâc Hüseyin Ağa’dan hayâtında küllen ve ba‘zan ahz u kabz veya tehyi’e veya âhara havâle etmeyip ve’l-hâsıl vücûh-ı şer‘iyyeden bir vechile zimmetini ibrâ etmediğine yemîn teklîf olundukda ol dahi hasbe’l-mes’ûl yemîn billâhi’l-aliyyi’l-a‘lâ etmeğin mûcebiyle ba‘de’l-hükm, mezkûr Mustafa Bey meclis-i şer‘a merkūmûn muvâcehelerinde ikrâr ve i‘tirâf edip bâlâda tahrîr olduğu üzre tereke-i müteveffâ-yı mezbûrdan bana edâya hükm-i şer‘î lâhık olan meblağ-ı mezbûr üç yüz yirmi yedi esedî guruşu bi’t-tamâm ahz u istîfâ edip meblağ-ı mezbûr beş yüz guruşdan bir habbe hakkım kalmamışdır dedikde gıbbe’t-tasdîki’ş-şer‘î mâ vaka‘a bi’t-taleb ketb olundu. Fi’l-yevmi’s-sâlis min Şa‘bâni’l-mu‘azzam seb‘a ve tis‘în ve elf.

Şuhûdü’l-hâl: Ahmed Çavuş b. ( ), Mustafa Çelebi b. Ahmed, İbrahim b. Ahmed, el-Hâc Mehmed b. ( ), Mehmed b. İdris.

(BAB46 - cilt: 19, sayfa: 440 - Hüküm no: 520 - Orijinal metin no: [85a-1])﻿

﻿

﻿

521. Hüküm

Ali Ağa b. Abdülmennân’ın İstanbul gümrüğü mukátaasındaki vazifesi için Yahya Ağa b. Şaban’ı vekil tayin ettiği

Mahmiye-i İstanbul’da Bâli Paşa mahallesinde sâkin olup hâlâ mahrûse-i Mısr-ı Kahire’de medîne-i Reşid’de habbâz olan Ali Ağa b. Abdülmennân b. Abdullah tarafından husûs-ı âti’l-beyâna ber vech-i âtî vekâlet iddi‘â eden Yahya Ağa b. Şaban nâm kimesne meclis-i şer‘-i şerîfde Musli Beşe b. Hasan nâm kimesne mahzarında üzerine da‘vâ ve takrîr-i kelâm edip müvekkilim mezbûr Ali Ağa İstanbul gümrüğü mukāta‘asından olmak üzre taraf-ı saltanat-ı aliyyeden kendiye ihsân olunan yevmî on beş akçe vazîfesin ahz u kabz ve vazîfe-i merkūmenin ruûs ve berâtını ve mahalle-i mezbûrede vâki‘ menzilini hıfz ve tarafından merkūm Musli Beşe’yi vekîl nasb ve ta‘yîn edip ol dahi ba‘de’l-kabûl menzili mezbûr ve berât-ı mesfûru zabt ve hıfz ve dokuz ayda zikr olunan gümrük emîni olanlar yedinden cem‘an üç bin sekiz yüz seksen sekiz akçesini kabz etmişidi hâlâ mezbûr Ali Ağa merkūm Musli Beşe’yi vekâletinden azl ve yedinde olan meblağ-ı mezbûr üç bin sekiz yüz seksen sekiz akçeyi kabz ve zikr olunan menzili mezkûr ve berât-ı mesfûru zabt ve hıfza tarafından beni vekîl ve menâbına nâib nasb edip hattâ kendi hat ve hatmini hâvî yedime vekâlet temessükü dahi vermekle merkūm Musli Beşe’ye suâl olunup meblağ-ı mezbûru ve menzili mezkûr ve berât-ı mesfûru bana teslîme tenbîh olunmak matlûbumdur dedikde gıbbe’s-suâl mezbûr Musli Beşe cevâbında fi’l-vâki‘ mezbûr Ali Ağa’nın ber vech-i meşrûh vazîfesinden dokuz ayda cem‘an meblağ-ı mezbûr üç bin sekiz yüz seksen sekiz akçeyi kabz [85b] ve menzili mezkûru ve berât-ı mesfûru zabt ve hıfz eylediğini ikrâr lâkin mezbûr Yahya Ağa’nın ber vech-i muharrer vekâletini inkâr edicek mezbûr Yahya Ağa’dan ber vech-i muharrer vekâletine beyyine taleb olundukda zikr olunan vekâlet temessükünde isimleri mastûr olan el-Hâc Mehmed b. el-Hâc Hicazî ve Fazlullah b. Şaban kimesneler li ecli’ş-şehâde meclis-i şer‘a hâzırân olup istişhâd olunduklarında fi’l-hakīka mezbûr Ali Ağa b. Abdülmennân b. Abdullah mezbûr Musli Beşe’nin makbûzu olup dokuz ayda müctemi‘ olan meblağ-ı mezbûru ve menzili mezkûru ve berât-ı mesfûru merkūm Musli Beşe ahz u kabz ve hıfza mezbûr Yahya Ağa’yı bizim huzûrumuzda vekîl ve menâbına nâib nasb ve ta‘yîn eyledi biz bu husûsa bu vech üzre şâhidleriz şehâdet dahi ederiz deyû her biri edâ-i şehâdet-i şer‘iyye eylediklerinde ba‘de’t-ta‘dîl ve’t-tezkiyye şehâdetleri makbûle olmağın mâ vaka‘a bi’t-taleb ketb olundu. Fi’l-yevmi’l-ışrîn min Şa‘bâni’l-mu‘azzam li sene seb‘a ve tis‘în ve elf.

Şuhûdü’l-hâl: İbrahim Çelebi b. Mehmed, Mehmed Efendi b. ( ), el-Hâc Ağa b. Ahmed, Musa b. Mustafa , Selim Beşe b. ( ).

(BAB46 - cilt: 19, sayfa: 441 - Hüküm no: 521 - Orijinal metin no: [85a-2])﻿

﻿

﻿

522. Hüküm

Hasan Paşa b. Hacı Süleyman’ın satışı iptal edilen çiftliğindeki mal ve eşyaların iadesi

Min mümzâtihî Temeşvar vâlisi oldukdan sonra maktûlen vefât eden defterdâr Hasan Paşa b. el-Hâc Süleyman’ın sulbî sagīr oğlu Mehmed Bey ve sulbiye sagīre kızı Fâtıma Hanım’ın tesviye-i umûrları için kıbel-i şer‘den mansûb vasîleri olduğu lede’ş-şer‘i’l-enver sâbit ve müte‘ayyin olan İbrahim Efendi b. Yusuf meclis-i şer‘-i şerîf-i enverde işbu bâ‘isü’l-kitâb Mehmed Bey b. Mustafa mahzarında bi’l-vesâye ikrâr ve takrîr-i kelâm edip Havâss-ı Aliyye kazâsına tâbi‘ Petinehor nâm karyede vâki‘ yine merhûm-ı mezbûra intimâ’ ile tahdîd ve tavsîfden müstağnî çiftlik ve içinde mevcûd eşyâ-i âtiye müteveffâ-yı mezbûrun mülkü ve hakkı olup ba‘de vefâtihî sagīrân-ı mezbûrânın hisse-i irsiyyelerine ta‘yîn ve ol vechile mülk ve hakları iken mârrü’z-zikr çiftliği İstanbul’da Şıkk-ı evvel defterdârı vekîli olan Mehmed Efendi müteveffâ-yı mezbûrun mîrîye olan deyni için çiftlik-i mezbûru cümle müştemilâtıyla yüz yirmi bin akçeye Mehmed Ağa b. Mehmed’e bey‘ ve kabz-ı semen edip ol dahi ba‘de’l-iştirâ mezbûr Mehmed Bey’e bin yetmiş esedî guruşa bey‘ ve teslîm ol dahi iştirâ ve teslîm-i semen eyledikden sonra çiftlik-i mezbûrun kıymeti bin beş yüz guruş olup bey‘-i gabn-i fâhiş ile olmağla kıbel-i saltanat-ı aliyyeden bey‘-i gabn-i fâhiş ile olduğu sâbit olursa semen deyû verilen meblağı geri red ve teslîm ve çiftlik-i mezbûr sagīrân-ı mezbûrân için ahz u kabz oluna deyû sâdır olan emr-i şerîf-i celîlü’l-kadr mûcebince ben çiftlik-i mezbûru bi’l-vesâye da‘vâ ve bey‘-i mezbûr gabn-i fâhiş ile olduğu muvâcehesinde ba‘de’l-isbât hükm-i hâkimü’ş-şer‘ ile meblağ-ı mezbûru mezkûr Mehmed Ağa’ya teslîm ve çiftlik-i mezkûru kabz etmişidim çiftlik-i mezbûrun hîn-i bey‘de içinde mevcûd olup nicesinin a‘yânı mevcûd olmağla a‘yânını ve müstehlek olanının hâlâ kıymet cihetinden misli olduğu sâbit ve müte‘ayyin olan bir kebîr tencere ve iki vasat tencere ve bir tava ve beş kebîr sahan ve iki sagīr lengeri ve bir kebîr süt tavası ve bir kebîr bakır sini ve üç sacayak ve bir kebîr boyunduruk? ma‘a saban demiri ve üç karasaban demiri ve bir destere ve bir ışkı ve bir törpü ve demir küskü ve beş topak ve bir [de]mir tokmak ve iki tırpan ve dört çapa ve iki kazma ve bir sagīr boğaz çapası ve üç orak ve bir değirmen çekici ve bir harman ve bir sini ve bir tas-ı buhurdan ve bir gürz ve dört kalbur ve iki elek ve elli çuval ve iki kilim ve iki tekne ve bir yayık ve dört fıçı ve iki minder ve iki yastık ve dokuz kaz ve dört saban kayışı ve bir camus öküzü ve iki camus ineği ve iki çift kara sığır öküzü ve sekiz kara sığır ineği ve bir boğa ve üç kara sığır düğesi ve dana ve iki tosun ve beş buzağı ve on keçi ve dört oğlak ve dört araba ve bir el değirmeni ve elli keyl alef ve beş keyl mezrû‘ buğdayı bana edâ ve teslîm ben dahi ahz u kabz ve tesellüm eyledim eşyâ-i mezkûreden merhûm Mehmed Ağa’da bir şey bâkī kalmamışdır dedikde gıbbe’t-tasdîki’ş-şer‘î mâ hüve’l-vâki‘ bi’t-taleb ketb olundu. Fi’t-tâsi‘ aşer min Şa‘bâni’l-mu‘azzam li sene seb‘a ve tis‘în ve elf.

Şuhûdü’l-hâl: Hasan Ser-mi‘mârân-ı hâssa, kereste es-Seyyid Mehmed Çelebi, el-Hâc Ali Kethüdâ-yı mi‘mâr ağa, Halil Efendi, el-Hâc Hasan Ağa [b.] Mehmed Efendi.

(BAB46 - cilt: 19, sayfa: 442 - Hüküm no: 522 - Orijinal metin no: [85b-1])﻿

﻿

﻿

523. Hüküm

Mehmed Çelebi b. Mustafa’nın hileli fiyat ile satın aldığı eşya davasının reddi

Min mümzâtihî Mahmiye-i İstanbul’da Camcı Ali mahallesinde sâkin olup Mehmed Çelebi b. Mustafa saray-ı kāimmakām-ı hazret-i sadr-ı a‘zamîde ma‘kūd-ı meclis-i şer‘-i şerîfi enverde bâ‘isü hâze’l-kitâb Mehmed Ağa b. Sinan mahzarında üzerine da‘vâ ve takrîr-i kelâm edip mezbûr Mehmed Ağa bundan akdem bana üç yüz esedî guruş karz ve teslîm ben dahi iktirâz ve kabz [ve] tesellüm eylediğimden sonra bir yaldızlı leğen ma‘a ibrik ve bir sîm debbûs ve samur parçası kürk ve altın kef? bir çift üzengiyi dahi yüz elli esedî guruşa safka-i vâhide ile bana nesîeten bey‘ ve teslîm ben dahi iştirâ ve kabz ve mârrü’z-zikr leğen ma‘a ibrik ve kürk ve üzengiyi istihlâk etmişdim eşyâ-i mezbûr gabn-i fâhiş ile bey‘ olunup ve mârrü’z-zikr debbûsun hâlâ aynı yedimde mevcûd olup nesîeten bey‘i câ’iz olmamağla eşyâ-i mezkûrenin kıymet-i şer‘iyyeleri ile mârrü’z-zikr debbûsun aynı teslîmi murâdımdır suâl olunsun dedikde mezkûr Mehmed Çelebi mârrü’z-zikr debbûsun mâ‘adâsını istihlâk [86a] eylediğini i‘tirâf etmekle meblağ-ı mezbûr yüz elli guruşun mârrü’z-zikr debbûsun kıymetine müsâvî olan meblağdan mâ‘adâ ile zikr olunan debbûsun aynını mezkûr Mehmed Ağa’ya aynıyla teslîmi lâzım gelmekle mezkûr Mehmed Çelebi’nin istihlâkinin aynına müte‘allika da‘vâsına bilâ-da‘vâ’t-tağrîr iltifât olunmayıp işbu vesîka bi’t-taleb ketb olundu. Fi’l-yevmi’l-âşir min Şa‘bâni’l-mu‘azzam li sene seb‘a ve tis‘în ve elf.

Şuhûdü’l-hâl: Mehmed Beşe b. Abdurrahman, Süleyman b. Ahmed, Mustafa Çelebi b. Abdurrahman, İbrahim Çelebi b. Ahmed.

(BAB46 - cilt: 19, sayfa: 444 - Hüküm no: 523 - Orijinal metin no: [85b-2])﻿

﻿

﻿

524. Hüküm

Mehmed Çelebi b. Abdullah’ın vakfettiği eve yapılan tamir masrafı

Husûs-ı âti’l-beyânı mahallinde keşf ve tahrîri için savb-ı şer‘-i münîrden bi’t-taleb irsâl olunan es-Seyyid Abdülmu‘tî Efendi hâssa mi‘mârlarından üstâd Derviş Mehmed Halîfe b. Abdullah ile mahmiye-i İstanbul’da Fenerkapısı dâhilinde Abdi Subaşı mahallesinde vâki‘ bir tarafdan Mustafa Çelebi b. Ahmed ve bir tarafdan Rıdvan b. Abdullah mülkleri ve bir tarafdan cidâr-ı hısn ve bir tarafdan tarîk-i âm ile mahdûd olup merhûm Mehmed Çelebi b. Abdullah hayâtında vakf ve süknâ ve tevliyyetini kendiden sonra atîkası Canfedâ’ya ba‘dehâ ile’l-inkırâz evlâdına ba‘dehüm Reis Ahmed b. Mehmed’e ba‘dehû kezâlik evlâdına ba‘dehüm li ebeveyn karındaşı Yusuf’a ba‘dehû kezâlik evlâdına ba‘de inkırâzi’l-kül mahalle-i mezbûre mescidi şerîfi imâmına şart ve ta‘yîn eylediği vakıf menzile varıp zeyl-i kitâbda muharrerü’l-esâmî udûl-i müslimîn huzûrunda akd-i meclis-i şer‘-i şerîf eyledikde menzili mezbûra meşrûtiyyet üzre sâkin ve mütevellîye olan müteveffâ-yı merkūm Ahmed’in sulbiye kızı ve hasren vârisesi Ayşe Hâtun tarafından husûs-ı âtîye vekîl-i müsecceli olan Hasan Çelebi b. Mehmed meclis-i ma‘kūd-ı mezkûrda bi’l-vekâle takrîr-i kelâm ve ta‘bîr ani’l-merâm edip müvekkilem mezbûre Ayşe’nin babası merhûm Ahmed hayâtında menzili mezbûrun ebniyesi muhterik olmağla malıyla nefsiyçün işbu fevkānî bir oda ve tahtânî bir oda ve bodrum ve sâir ta‘mîre muhtâc mevâzi‘ini binâ ve ta‘mîr ve kable’l-keşf vefât etmeğin hâlâ ebniye-i mezbûre mesâha ve tahmîn olunmasın müvekkile-i mezbûrenin matlûbudur dedikde mi‘mâr ebniye-i mezkûreyi mesâha ve tahmîn eylediğinde tûlen ve arzen bi hesâb-ı terbî‘î yüz sekiz zirâ‘ sakfının zirâ‘ı otuzar akçeden üç bin yedi yüz seksen akçe ve yüz beş zirâ‘ tahta perdenin zirâ‘ı onar akçeden bin altı yüz yirmi beş akçe ve yüz on üç buçuk zirâ‘ dolma duvarın zirâ‘ı yirmi beş akçeden iki bin sekiz yüz yirmi beş akçe ve iki dolab sandığı dört yüz akçe ve altı ağaç pencere ma‘a kapak dokuz yüz akçe ve bir sâde musandıra beş yüz akçe ve üç aded ocak bin beş yüz akçe ve dört aded raf seksen akçe ve iki cam yüz yirmi akçe ve yüz elli zirâ‘ tahta döşeme otuzar akçeden üç bin yüz seksen ve sekiz yama direği yüz altmış akçe ve bir nerdübân oda yüz akçe ve üç kapı üç yüz akçe ve on sekiz zirâ‘ sundurma sakf dört yüz elli akçe ve bir sokak kapısı dört yüz akçe ve bir çeşme beş yüz akçe ve yüz kırk yedi zirâ‘ mahlût taş duvarın zirâ‘ı kırkar akçeden beş bin altı yüz seksen akçe min haysi’l-mecmû‘ ebniye-i mezkûre yirmi iki bin dokuz yüz akçe ile ancak olur noksân ile olmak ihtimâli yoktur deyû mi‘mâr-ı merkūm ve ebniye ve sukūf-ı ahvâle kemâl-i vukūfu olan Müslimûn-ı merkūmûn icmâ‘ ve ittifâk eylediklerinden sonra vâki‘ hâli Mevlânâ-yı mezkûr mahallinde ketb ü tahrîr ba‘dehû ma‘an irsâl olunan Receb Çelebi b. Şaban ve Mahmud b. Mehmed ile meclis-i şer‘a gelip alâ vukū‘ihî inhâ ve takrîr etmeğin mâ vaka‘a bi’t-taleb ketb olundu. Fi’l-yevmi aşer min Şa‘bâni’l-mu‘azzam li sene seb‘a ve tis‘în ve elf.

Şuhûdü’l-hâl: Süleyman Efendi b. Abdullah İmâm-ı mahalle-i mezbûre, Ahmed Efendi b. Hüseyin İmâm-ı Çukur, Hüseyin Ali b. Ali, Mehmed Bey b. Abdullah Haffâf, Ahmed Çelebi b. Mehmed.

(BAB46 - cilt: 19, sayfa: 444 - Hüküm no: 524 - Orijinal metin no: [86a-1])﻿

﻿

﻿

525. Hüküm

Ali b. Himmet b. Abdullah’ın çocuklarına anneleri Rabia’nın vasî tayin edilmesi

Mahmiye-i İstanbul’da Dülgerzâde mahallesinde sâkin iken bundan akdem vefât eden Ali b. Himmet b. Abdullah’ın verâseti zevce-i metrûkesi Râbia bt. Abdullah sulbî sagīr oğulları İsmail ve Ahmed ve vâlidesi Kezban’a münhasıra olduğu şer‘an sâbit oldukdan sonra sagīrân-ı mezbûrânın babalarından intikāl eden mâlların hıfz ve ahvâllerin zabt için bir vasî nasb ta‘yîn olunmak lâzım ve mühim ve vâlideleri mezbûr Râbia her vech[ile] vesâyet-i mezbûr uhdesinden gelmeye kādir olduğunu zeyl-i kitâb[da] mektûbü’l-esâmî müslimîn ihbâr etmeğin mezbûr Râbia Hâtun mezbûrânın tesviye-i umûrlarına kıbel-i şer‘den vasî nasb ve ta‘yîn olundukda ol dahi kabûl ve hizmeti lâzımesin edâya ta‘ahhüd ettikden sonra mezbûre Râbia meclis-i şer‘de İshak Çelebi [b.] Mehmed mahzarında ikrâr edip vasîleri olduğum sagīrân-ı mezbûrânın emirlerini tesviye ve ba‘zı kimesnelere i‘tirâf edip vasîleri oldum dedikde ol dahi iltizâm etmeğin mâ vaka‘a bi’t-taleb ketb olundu. Fi’l-yevmi’s-sâbi‘ aşer min Şa‘bâni’l-mu‘azzam li sene seb‘a ve tis‘în ve elf.

Şuhûdü’l-hâl: Mehmed Efendi b. Osman el-İmâm, Müezzin Ali Efendi, Mehmed b. Abdi, Abdülbâkī b. (...).

(BAB46 - cilt: 19, sayfa: 445 - Hüküm no: 525 - Orijinal metin no: [86a-2])﻿

﻿

﻿

526. Hüküm

Unkapanı’ndaki gedik dükkân ve mahzenin artık Receb Efendi b. Ali’ye ait olmadığı

Mahmiye-i İstanbul’da Kırkçeşme kurbunda sâkin Karabaş Receb Efendi b. Ali nâm kimesne meclis-i şer‘-i şerîf-i enverde zikri âtî mahzen ve dükkâna vâzı‘ü’l-yed olan işbu bâ‘isü’l-kitâb İbrahim b. Ahmed mahzarında ikrâr ve takrîr-i kelâm [edip] mahmiye-i mezbûrede Unkapanı dâhilinde Kazgancılar karşısında bir kulede bir mahzen ve iki dükkân Şehremîni temessükü ile tasarrufumda iken mârrü’z-zikr mahzen ve iki dükkânı hâlâ Şehremîni olan Musa Efendi b. Mehmed mahlûldür deyû mezbûr İbrahim Çelebi’ye tefvîz ve yedine temessük vermekle ben dahi nizâ‘a mütesaddî olmuşidim el-hâletü hâzihî gedik mahzen ve iki dükkândan kasr-ı yed edip husûs-ı mezbûra müte‘allika âmme-i da‘vâdan mezbûr İbrahim Çelebi’yi ibrâ-i âmla ibrâ eyledik dedikde gıbbe’t-tasdîki’ş-şer‘î mâ vaka‘a bi’t-taleb ketb [olundu].

Şuhûdü’l-hâl: İsmail Efendi b. Hasan, Ali Beşe b. Abdullah, Cafer b. ( ), Halil b. Musa.

(BAB46 - cilt: 19, sayfa: 446 - Hüküm no: 526 - Orijinal metin no: [86b-1])﻿

﻿

﻿

527. Hüküm

Mehmed Çelebi b. Abdullah’ın borcuna karşılık Hacı Sefer b. Ömer’e evini rehin verdiği

Mahmiye-i İstanbul’da Çavuş Mescidi mahallesi sâkinlerinden Mehmed Çelebi b. Abdullah nâm kimesne meclis-i şer‘-i şerîfde mahmiye-i mezbûrede Akşemseddin mahallesi sâkinlerinden bâ‘isü hâze’l-kitâb el-Hâc Sefer b. Ömer nâm kimesne tarafından husûs-ı âti’l-beyâna vekîl olduğu Mahmud Çelebi b. İbrahim ve Ahmed Çelebi b. Mehmed nâm kimesneler şehâdetleriyle şer‘an sâbit olan Süleyman Çelebi b. Ahmed nâm kimesne mahzarında ikrâr ve takrîr-i kelâm edip müvekkili mezbûr Hacı Sefer’e cihet-i karzdan yirmi dört bin akçe ve semeni târih-i kitâbdan yüz seksen bir gün tamâmına değin müeccel ve mev‘ûd keçe bahâsından dahi on beş bin seksen akçe ki cem‘an otuz dokuz bin seksen akçe deynim olmağla meblağ-ı mezbûr mukābelesinde yedimde mülküm ve hakkım olup mahalle-i mezbûrede vâki‘ bir tarafdan el-Hâc İbrahim mülkü ve bir tarafdan Hasan Ağa mülkü ve bir tarafdan bana meşrûta olan âhar mülküm ve bir tarafdan tarîk-i âm ile mahdûd büyût-ı adîdeyi müştemil menzilimi cümle tevâbi‘ ve levâhıkı ve kâffe-i hukūk ve merâfıkı ile müvekkili mezbûr el-Hâc Sefer’e rehin vaz‘ ve teslîm ol dahi ber vech-i muharrer irtihân ve tesellüm ve kabz eyledi dedikde gıbbe’t-tasdîki’ş-şer‘î mezbûr Mehmed Çelebi i‘âde-i kelâm edip eğer müddet-i mezkûr tamâmında meblağ-ı mezbûr otuz dokuz bin akçeyi mezbûr el-Hâc Sefer’e edâ edemeyip zimmetimde kalırsa menzili mahdûd-ı mezkûru semen-i misli ile âhara bey‘ ve kabz-ı semen ve semeninden deyn-i mezkûru edâya ve fazla kalırsa bana îsâle ve bunlar mütavakkıf olduğu umûrun küllîsine tarafımdan azl ve in‘izâlden masûne vekâlet-i devriyye ile işbu vekîl-i mezbûr Süleyman Çelebi’yi vekîl ve nâib-i menâb nasb ve ta‘yîn eyledim dedikde ol dahi vekâlet-i mezbûreyi kabûl ve hizmeti lâzımesini edâya ta‘ahhüd etmeğin mâ vaka‘a bi’t-taleb ketb olundu. Fi’l-yevmi’t-tâsi‘ aşer min Şa‘bâni’l-mu‘azzam li sene seb‘a ve tis‘în ve elf.

Şuhûdü’l-hâl: Keçeci el-Hâc Ali Beşe, Kara Mehmed b. Halil, keçeci Ömer Beşe b. ( ), İbrahim Çelebi b. Ahmed, Siyavuş b. Abdullah ve gayruhüm.

(BAB46 - cilt: 19, sayfa: 446 - Hüküm no: 527 - Orijinal metin no: [86b-2])﻿

﻿

﻿

528. Hüküm

Şükrullah Reis b. Abdullah’ın terekesinden ortaklarına ait olan paranın sahiplerine verilmesi

Mahmiye-i İstanbul’da Üskübî mahallesi sükkânından işbu râfi‘ü’l-vesîka Mustafa Çelebi ve Hüseyin Çavuş b. el-Hâc Mehmed nâm şerîkler meclis-i şer‘-i şerîf-i enverde mahrûse-i Galata’ya tâbi‘ kasaba-i Fındıklı’da Hâtuniye mahallesi sükkânından olup vilâyet-i Rumeli’nde İsmail kasabasında ticâret vechi üzre sâkin iken bundan akdem vefât eden Şükrullah Reis [b.] Abdullah nâm kimesnenin verâseti zevce-i metrûkesi İsmihan bt. Abdullah nâm hâtun ile sulbiye sagīre kızları Ayşe ve Fâtıma’ya münhasır olduğu şer‘an zâhir ve müte‘ayyin oldukdan sonra kendi tarafından asıl ve sagīrân-ı mezbûretânın tesviye-i emirlerine kıbel-i şer‘den mansûb vasîleri olmağla tereke-i müteveffâ-yı mezbûr[a] vâzı‘ü’l-yed olan mezbûr İsmihan Hâtun mahzarında üzerine da‘vâ ve takrîr-i kelâm edip hâlâ Kalafat iskelesinde merbût olan yirmi bir zirâ‘ şayka ta‘bîr olunur sefînenin ve içinde mevcûde âlât-ı lâzımesinin dört sehimden bir sehimi müteveffâ-yı mezbûr Şükrullah Reis’in ve üç sehimi bizim mülkümüz olmağla sefîne-i mezbûrda i‘mâl için bundan akdem mezbûr Şükrullah Reis bi tarîki’l-mudârebe yedi yüz kırk dört guruş def‘ ve teslîm ol dahi ahz u kabz edip hattâ müteveffâ-yı mezbûr Şükrullah Reis ticâret ile kasaba-i mezbûreye vardığında bi emrillâhi te‘âlâ sâhib-i firâş olup zikri mürûr eden sefînenin rub‘u kendinin ve sülüs-i erbâ‘ı bizim mülkümüz olmağla bizden yedi yüz kırk dört guruşa bi tarîki’l-mudârebe ahz u kabz edip meblağ-ı mezbûrun elli beş guruşunu sefîne-i mezbûrenin alborata ta‘bîr olunur yelkenine ve on guruşu kalafatına ve üç yüz yetmiş dokuz guruşu kendi masrafına sarf ile istihlâk ve bâkī üç yüz guruş elân yedimde mevcûdedir deyû alâ ruûsi’l-işhâd [87a] ikrâr ve vasiyyet dahi edip meblağ-ı mezbûru bize kable’t-teslîm mezbûr Şükrullah Reis mübeyyinen fevt oldukdan sonra yedinde mevcûd olan meblağ-ı mezbûr üç yüz guruşun yirmi guruşu helâk olup mâ‘adâsı olan yüz seksen guruş ile sefîne-i mezbûreye ve sâir terekesine mezbûr İsmihan asâleten ve vesâyeten vâzı‘ü’l-yed olmağla müteveffâ-yı mezbûr sefîne-i mezbûreye sarf eylediği altmış beş guruşdan bizim hissemize lâzım gelen kırk sekiz guruş ile üç rubû‘ guruşdan mâ‘adâ kendi hissesine lâzım gelen on altı guruş ve bir rubû‘ guruş ve kendi mesârifine sarfla istihlâk eylediği üç yüz yetmiş dokuz guruş ve meblağ-ı merkūm yüz seksen guruş ki cem‘an beş yüz yetmiş beş guruş ile bir rubû‘un seksen dört guruşunu tereke-i müteveffâ-yı mezbûrdan ahz u kabz edip dört yüz doksan bir esedî guruş bir rubû‘ hakkı bâkī kalmağla hâlâ suâl olunup meblağ-ı bâkī-i mezbûru tereke-i müteveffâ-yı mezbûrdan bize edâ vasiyy-i mezbûr İsmihan’a tenbîh olunmak matlûbumuzdur dediklerinde gıbbe’s-suâl mezbûr İsmihan cevâbında meblağ-ı merkūm yüz seksen guruş ve tereke-i müteveffâ-yı mezbûra vaz‘-ı yedini ikrâr mâ‘adâyı inkâr edicek müdde‘iyân-ı mezbûrândan müdde‘âlarına beyyine taleb olundukda udûl-i müslimînden Tophâne’de sâkineler olup müteveffâ-yı mezbûr ile ma‘an kasaba-i İsmail’de olan İbrahim Çelebi b. Mustafa ve Mahmud Beşe b. el-Hâc Ali ve Süleyman Reis b. Hüseyin li ecli’ş-şehâde meclis-i şer‘a hâzırân olup isre’l-istişhâd fi’l-hakīka işbu mezbûre İsmihan’ın zevci olup kasaba-i İsmail’de fevt olan merkūm Şükrullah Reis b. Şaban b. Abdullah ticâret ile kasaba-i mezbûreye varıp bi emrillâhi te‘âlâ sâhib-i firâş olduğunda zikri mürûr eden kalafat iskelesinde merbût olan şayka ta‘bîr olunur yirmi bir zirâ‘ mârrü’z-zikr sefînenin rub‘u benim ve sülüs-i erbâ‘ı işbu müdde‘iyân-ı mezbûrân Mustafa ve Hüseyin Çavuş’un mülkü olmağla sefîne-i mezbûrede i‘mâl için müdde‘iyân-ı mezbûrân Mustafa ve Hüseyin Çavuş’dan bi tarîki’l-mudârebe yedi yüz kırk dört guruş ahz u kabz eyledim meblağ-ı mezbûrun elli beş guruşunu sefîne-i mezbûrenin alborata ta‘bîr olunur yelkenine ve on guruşunu kalafatına ve üç yüz yetmiş dokuz guruşunu kendi mesârifine sarfla istihlâk eyledim bâkī üç yüz guruşu elân yedimde mevcûddur deyû bizim huzûrumuzda ikrâr ve i‘tirâf ve vasiyyet dahi eylediğinden sonra kable’t-teslîm mübeyyinen fevt olmuşdur biz bu husûsa bu vech üzre şâhidleriz şehâdet dahi ederiz deyû her biri edâ-i şehâdet-i şer‘iyye eylediklerinde gıbbe’t-ta‘dîl ve’t-tezkiyye şehâdetleri makbûle olmağın gıbbe’t-tahlîfi’ş-şer‘î mûcebiyle ba‘de’l-hükm, meblağ-ı mezbûr dört yüz doksan bir guruşu müdde‘iyân-ı mezbûrâna edâ ve teslîme vasiyy-i merkūme ba‘de’t-tenbîh mâ vaka‘a bi’t-taleb ketb olundu. Fi’l-yevmi’l-hâmis [min] Şa‘bâni’l-mu‘azzam li sene seb‘a ve tis‘în ve elf.

Şuhûdü’l-hâl: Abdi Çelebi b. Ebûbekir, Mehmed Çelebi b. Veli, el-Hâc Musa, Ebûbekir Beşe, İbrahim Çelebi b. Ahmed.

(BAB46 - cilt: 19, sayfa: 447 - Hüküm no: 528 - Orijinal metin no: [86b-3])﻿

﻿

﻿

529. Hüküm

Meyrem bt. Sadet’e ait arsanın vârisler arasında paylaşılması

Husûs-ı câ’i’z-zikri mahallinde keşf ve tahrîr için fermân-ı şerîf vârid olmağın imtisâlen-leh savb-ı şer‘den irsâl olunan Mevlânâ es-Seyyid Abdülmu‘tî Efendi hâssa mi‘mârlardan üstâd Mehmed Halîfe b. Abdullah ve Ahmed Halîfe b. Mehmed ile mahmiye-i İstanbul’da Şeyh Ferhad mahallesinde vâki‘ menzili âti’l-beyâna varıp zeyl-i kitâbda muharrerü’l-esâmî müslimîn huzûrunda akd-i meclis-i şer‘-i âlî eyledikde mahalle-i mezbûrda sâkin iken bundan akdem hâlik olan Meyrem bt. Sadet v. Dador nâm nasrâniyenin verâseti zevc-i metrûkü Asvador v. Nora ve sadrî kebîr oğlu mecnûn Aroni ve kebîre kızı Sultana’[ya] münhasıra olduğu mütehakkik oldukdan sonra mezbûr Meyrem ba‘de’t-ta‘rîfi’ş-şer‘î meclis-i ma‘kūd-ı mezkûrda babası mezbûr Asvador muvâcehesinde takrîr-i kelâm edip mahalle-i mezbûrede vâki‘ bir tarafdan Şehri ve Tahnıyaz ve bir tarafdan Sinan ve Abraham mülkleri ve bir tarafdan Arakil Kalo menzili ve bir tarafdan tarîk-i âmla mahdûd hâricen ve dâhilen büyût-ı adîde ve bahçeyi müştemil olan işbu mülk menzil ceddim mezbûr Sadet hayâtında mülkü iken mezbûr Sadet menzili mezbûr arsanın iki yüz sekiz zirâ‘ı kızı hâlike-i merkūmeye ba‘de’l-ikrâr hibe ve iki yüz otuz üç zirâ‘ dahi bey‘ ve teslîm ve mâ‘adâsını kendi için alıkoyup ba‘dehû menzili mezbûrun ebniyesi bin yetmiş senesinde vâki‘ harîk-i ekberde muhterik ve i‘lâmâtı zâil oldukdan sonra kendi için alıkoyduğu arsa-i mezbûreyi ve akārı babam mezbûr Asvador semen-i ma‘lûma bey‘? ve teslîm etmişidi hâlâ menzili [87b] mezbûrun mecmû‘-ı arsası mesâha ve tahmîn ve vâlidemden irsen bana isâbet eden hukūkun mikdârı tesbît olunmak matlûbumdur dedikde gıbbe’t-tasdîki’ş-şer‘î mi‘mârân-ı mezbûrân menzili mezbûrun arsasını bi’l-muvâcehe mesâha ve tahmîn eylediklerinde bahçesi tûlen yirmi beş ve arzen iki başdan sekiz zirâ‘ ile altı parmak ve dâhiliyyesi bir tarafdan on dört buçuk ve arzen on iki buçuk zirâ‘ ve bir tarafdan dahi tûlen otuz altı buçuk ve arzen iki başdan sekiz zirâ‘ ve hâriciyyesi tûlen yedi ve arzen yedi zirâ‘ min haysi’l-mecmû‘ menzili mezbûr arsası bi hesâb-ı terbî‘î yedi yüz yirmi sekiz zirâ‘a bâliğ olup mecmû‘-ı mezbûrun bi’t-terâzî yüz yirmi zirâ‘ı mezbûre Sultana’nın hissesine ve altı yüz kırk zirâ‘ı mezbûr Aroni’nin hissesine ve bâkī üç yüz altmış sekiz zirâ‘ı irsen şirâen babaları mezbûr Asvador’un hissesine ta‘yîn ve tahsîs olundukdan sonra vâki‘ hâli Mevlânâ-yı mezbûr mahallinde tahrîr [ve] ma‘an irsâl olunan Mehmed b. Ahmed ile meclis-i şer‘a gelip alâ vukū‘ihî inhâ ve i‘lâm etmekle mâ vaka‘a bi’t-taleb ketb olundu. Fi’l-yevmi’l-hâdî aşer min Şa‘bâni’l-mu‘azzam li sene seb‘a ve tis‘în ve elf.

Şuhûdü’l-hâl: Fahrü’l-müderrisîn İbrahim Efendi, Osman Halîfe b. ( ) Müezzin, Ahmed Çelebi b. Mehmed Yusuf, mumcu Süleyman Beşe b. Mustafa el-Mübâşir.

(BAB46 - cilt: 19, sayfa: 449 - Hüküm no: 529 - Orijinal metin no: [87a-1])﻿

﻿

﻿

530. Hüküm

Ahmed Bey b. Bâli Beşe’nin ev hissesini Hacı Mustafa b. Yusuf’a satması

Vilâyet-i Rumeli’nde Hersek sancağında Çayniçe kazâsına tâbi‘ Kürada? nâm karye ahâlîsinden Ahmed Bey b. Bâli Beşe nâm kimesne meclis-i şer‘-i şerîf-i enverde işbu bâ‘isü’l-kitâb el-Hâc Mustafa b. Yusuf mahzarında ikrâr-ı tâm ve takrîr-i kelâm edip mahmiye-i İstanbul’da Üskübî mahallesinde vâki‘ iki tarafı tarîk-i âm ve iki tarafı Köse Muhyi? dükkân cânibi ve Ayasofya-i Kebîr vakfı ile mahdûd fevkānî üç kebîr oda ve bir sagīr fevkānî oda ve tahtapûş ve ahır ve kuyu ve iki kenîf ve bir sebzeci dükkânını müştemil mülk menzilimin nısfı karındaşım Abdullah’ın ve nısf-ı âharı benim mülküm olmağla menzili mezbûrda olan nısf hisse-i şâyi‘amı bi cümleti’t-tevâbi‘ ve’l-levâhık mezbûr el-Hâc Mustafa’ya üç yüz elli esedî guruşa bey‘ ve temlîk ve teslîm ol dahi iştirâ ve kabûl ve temellük eylediğinden sonra semeni olan meblağ-ı mezbûr üç yüz elli guruşu yedinden alıp kabz eyledim ba‘de’l-yevm menzili mezbûrda olan nısf hissem mezbûr el-Hâc Mustafa’nın mülk-i müşterâsıdır keyfe mâ yeşâ ve yahtâr mutasarrıf olsun dedikde gıbbe’t-tasdîki’ş-şer‘î mâ hüve’l-vâki‘ bi’t-taleb ketb olundu. Fi’l-yevmi’t-tâsi‘ aşer min Şa‘bâni’l-mu‘azzam li sene seb‘a ve tis‘în ve elf.

Şuhûdü’l-hâl: Mehmed Efendi İmâm-ı Üskübî, İbrahim b. Mehmed el-Müezzin, es-Seyyid Mehmed b. Ali, Osman Efendi el-Kayyım, Ali b. Receb, Mehmed b. Mirza, Mustafa b. Receb, Ömer Beşe b. Abdullah, Veli Efendi b. Receb Sahhâf, Ebûbekir Efendi b. Yusuf ve gayruhüm mine’l-huzzâr.

(BAB46 - cilt: 19, sayfa: 450 - Hüküm no: 530 - Orijinal metin no: [87b-1])﻿

﻿

﻿

531. Hüküm

Mehmed Efendi b. Hasan’ın Ömer Efendi ve Afife Hatun Vakfı’ndan aldığı borca karşılık bazı eşyalarını rehin verdiği

Mahrûse-i Galata müzâfâtından İstinye’de sâkin Mehmed Efendi b. Hasan b. Mustafa nâm kimesne meclis-i şer‘-i şerîf-i enverde ashâb-ı hayrâtdan merhûm Ömer Efendi ve merhûme Afîfe Hâtun bt. Kadri Efendi’nin nukūd-ı mevkūfelerine bi’l-fi‘l mütevellî olan bâ‘isü’l-kitâb Hüseyin Efendi b. Ahmed mahzarında ikrâr ve takrîr-i kelâm edip menzili mezbûru Hüseyin Efendi yedinden dört yüz esedî guruşa istidâne, ol dahi vakfeyn-i mezbûreyn mâllarından idâne ve tesellüm eylediğinden sonra semeni târih-i kitâbdan bir sene tamâmına değin müeccel ve mev‘ûd yedinden iştirâ ve kabz eylediğim bir Mushaf-ı şerîf semeninden dahi kırk beş esedî guruş ki min haysi’l-mecmû‘ dört yüz kırk beş esedî guruş vâcibü’l-edâ deynim olmağla meblağ-ı mezbûr mukābelesinde eşyâ-i memlûkümden bir çift altın bilezik ve bir tek altın ve burma ve bir altın zincir ve dokuz aded altın düğme ve bir balıkçı? taşlı na‘lça ön kuşağı ve üç sîm kılıç ve iki sîm gaddâre ve beş sîm raht ve iki reşme ile ve bir Müşkilât-ı Mesâbih ve cild-i sânî bir İnâbe kitâbımı mütevellî-i mezbûr Hüseyin Efendi yedine rehin vaz‘ ve teslîm ol dahi ber vech-i muharrer irtihân ve kabz ve teslîm eyledim dedikde gıbbe’t-tasdîki’ş-şer‘î mâ hüve’l-vâki‘ bi’t-taleb ketb olundu. Fi’l-yevmi’l-hâmis aşer min Şa‘bâni’l-mu‘azzam li sene seb‘a ve tis‘în ve elf.

Şuhûdü’l-hâl: İstinyeli Hüseyin Efendi b. Hayrullah el-İmâm, Mehmed Çelebi b. Muharrem, Ahmed Efendi b. Ahmed, Ahmed Beşe b. Davud, İbrahim Çelebi b. Ahmed.

(BAB46 - cilt: 19, sayfa: 450 - Hüküm no: 531 - Orijinal metin no: [87b-2])﻿

﻿

﻿

532. Hüküm

Ayşe bt. Şaban ile Yasin b. Nasreddin’in boşandığı

Mahmiye-i İstanbul’da Altıpoğaça mahallesinde sâkine olup zâtını ma‘rifet-i şer‘iyye ile ârifân Hüseyin b. Mustafa ve Mahmud b. Ömer nâm kimesneler ta‘rîfleriyle mu‘arrefe olan Ayşe bt. Şaban nâm hâtun meclis-i şer‘-i şerîf-i enverde zevc-i mutallıkı bâ‘isü hâze’l-kitâb Yasin b. Nasreddin nâm kimesne mahzarında ikrâr ve takrîr-i kelâm edip mezbûr Yasin târih-i kitâb günü beni bâyinen tatlîk etmekle zimmetinde mütekarrir ve ma‘kūd[un aleyh] olan sekiz yüz akçe mehr-i müeccelim ile nafaka-i iddet-i mu‘ayyenemi ve me’ûnet-i süknâm için bi’t-terâzî ta‘yîn olunan iki yüz kırk akçe ki cem‘an bin kırk akçe hakkımı mezbûr Yasin yedinden bi’t-tamâm ahz u kabz eylediğimden sonra hukūk-ı zevciyyete müte‘allika âmme-i da‘vâdan mezbûr Yasin[‘in] zimmetini ibrâ-i âmla ibrâ ve iskāt eyledim dedikde gıbbe’t-tasdîki’ş-şer‘î mâ vaka‘a bi’t-taleb ketb olundu. Fi’l-yevmi’s-sânî ve’l-ışrîn min Şa‘bâni’l-mu‘azzam li sene seb‘a ve tis‘în ve elf.

Şuhûdü’l-hâl: Ali [b.] Bâli, Mustafa b. Hüseyin, Mahmud b. Ömer, Mehmed b. İdris.

(BAB46 - cilt: 19, sayfa: 451 - Hüküm no: 532 - Orijinal metin no: [87b-3])﻿

﻿

﻿

533. Hüküm

Ayşe bt. Abdullah’ın evini Abdülbâki b. İbrahim’e bey‘ bi’l-istiğlâl yoluyla sattığı

Mahmiye-i İstanbul hısnı ebvâbından Topkapısı kurbunda Arpa emîni mahallesinde sâkine Ayşe Hâtun bt. Abdullah zâtını ma‘rifet-i şer‘iyye ile ârifân olan Ali Çelebi Mehmed Çelebi b. Receb ta‘rîfleriyle mu‘arrefe oldukdan sonra meclis-i şer‘-i şerîf-i enverde sulbiye kızı Hatice nâm sagīrenin vâlidesi Alîme bt. Abdullah’ın müstakillen mâl-ı mevrûsuna velâyeten vâzı‘ü’l-yed olan babası Abdülbâkī b. İbrahim mahzarında bi tav‘ihâ ikrâr edip yedimde mülk ve hakkım olup mahalle-i mezbûrda vâki‘ bir tarafdan Fâtıma bt. Hasan mülkü ve bir tarafdan eş-Şeyh İskender vakfı ve bir tarafdan İsmihan nâm hâtun mülkü ve bir tarafdan tarîk-i âm ile mahdûd mülk menzil[i] cümle tevâbi‘ ve levâhıkı ile mezbûr Abdülbâkī’ye yüz on esedî guruşa bi tarîki’l-istiğlâl bey‘ ve teslîm ol dahi minvâl-i meşrûh üzre sagīre-i mezbûrenin malı ile iştirâ ve kabz ve tesellüm eylediğinden sonra semeni olan meblağ-ı mezbûr yüz on guruşu yedinden tamâmen ahz u kabz eylediğimden [sonra] bir sene tamâmına değin on altı buçuk guruşa bana îcâr ve teslîm ve kabz eyledim dedikde gıbbe’t-tasdîki’ş-şer‘î mâ vaka‘a bi’t-taleb ketb olundu. Fi’l-yevmi’t-tâsi‘ min Şa‘bâni’l-mu‘azzam li sene seb‘a ve tis‘în ve elf.

Şuhûdü’l-hâl: Mehmed Çelebi b. Ahmed, Ali Çelebi b. Receb, İbrahim Çelebi b. Ahmed, Mahmud b. Hasan.

(BAB46 - cilt: 19, sayfa: 452 - Hüküm no: 533 - Orijinal metin no: [88a-1])﻿

﻿

﻿

534. Hüküm

Mustafa b. Yusuf’un câriyesi Gülistan’ı azat etmesi

Mahmiye-i İstanbul’da Sinan Paşa mahallesinde sâkin Mustafa Ağa b. Yusuf tarafından husûs-ı âti’l-beyâna vekîl olduğu oğlu Ahmed Beşe ve Mustafa b. İvaz şehâdetleriyle sâbit olan Hasan Beşe b. Mehmed nâm kimesne meclis-i şer‘-i hatîr-i enverde bi’l-vekâle ikrâr ve takrîr-i kelâm edip müvekkilim mezbûr Mustafa Ağa kendiye rıkkını mu‘terife olan orta boylu açık kaşlı sarı ala gözlü Rûsiyyetü’l-asl bâ‘isetü hâze’l-kitâb Gülistan bt. Abdullah nâm câriye-i memlûkesini hasbeten lillâh malından tahrîr ve i‘tâk ve zümre-i harâir-i asliyyâta idrâc ve ilhâk eyledi ba‘de’l-yevm mevsûf-ı merkūme Gülistan sâir harâir-i asliyyât gibi hürre olup üzerinde velâ-i şer‘îden gayrı hakkı kalmadı dedikde mâ vaka‘a bi’t-taleb ketb olundu. Fi’l-yevmi’s-sâlis min Şa‘bâni’l-mu‘azzam li sene seb‘a ve tis‘în ve elf.

Şuhûdü’l-hâl: Ömer Ağa b. ( ), Mustafa Çelebi Hammâmîzâde, Mustafa b. İvaz, Ahmed Beşe b. Mustafa.

(BAB46 - cilt: 19, sayfa: 452 - Hüküm no: 534 - Orijinal metin no: [88a-2])﻿

﻿

﻿

535. Hüküm

Balat’taki harap olan Aya Yani Kilisesi’nin tamirine izin verildiği

Kenâis-i millet-i Mesihiyyeden Mısr-ı Kahire tarafında Tûr-ı Sînâ zeylinde vâki‘ beyne’n-nasârâ Sînâ demekle meşhûr manastır müzâfâtından olup Dârü’l-hilâfeti’l-aliyye Kostantıniyye el-mahmiyye hısnı ebvâbından Balatkapısı hâricinde Karabaş mahallesinde bir tarafdan kürkçü tâifesinden işbu Pavli nâm zimmî ve bir tarafdan Yorgaki nâm zimmî mülkleri ve bir tarafdan ba‘zan harâbe odalar ve ba‘zan tarîk-i hâs bir tarafdan sâhil-i bahr ile mahdûd Aya Yani demekle ma‘rûf kilisesi bundan akdem harâb olup yine tâife-i nasârâdan Moskov elçisi iltimâsıyla mesâğ-ı şer‘î olan vechile bilâ-isâ‘ ve’l-irtifâ‘ vaz‘-ı kadîmi üzre imâret ve meremmetine taraf-ı şehriyârdan ruhsat verilip vech-i meşrûh üzre imâret olundukdan sonra bi’z-zât üzerine varıp vaz‘-ı kadîmi tecâvüzleri var mıdır keşf ve mu‘âyene ve müşâhede olunup min ba‘d içinde âyin-i âtıllarını icrâda tâife-i mezbûreye ta‘arruz olunmaya deyû bu fakīre hitâben fermân sâdır olmağın imtisâlen-leh lâ i‘âneten aleyhi yine husûs-ı mezkûra mübâşir ta‘yîn buyrulan çavuşları kâtib fahrü’l-eşbâh? Mehmed Efendi b. Ahmed ve kilise-i mersûmenin vaz‘-ı kadîmine vukūf-ı tâmmı olup zeyl-i sütûrda isimleri mastûr müslimîn ile üzerine varıp keşf ve mu‘âyene ve mesâha olundukda bundan esbak keşf ve mesâha ve hüccet olunan mevzi‘ şark ve garben ve cenûben ve şimâlen vaz‘-ı kadîmi üzre min gayri ziyâde imâret olunup arsa ve binâsı isâ‘ ve irtifâ‘ hatt-ı evvelini mütecâviz olmadığına vaz‘-ı kadîmine ârifân olan sikāt-ı makbûletü’l-kelimât icmâ‘ ve ittifâk etmeğin hakīkat-i hâli bâ fermân-ı âlî ketb olundu. Fi’l-yevmi’l-hâmis min Şa‘bâni’l-mu‘azzam li sene seb‘a ve tis‘în ve elf.

Şuhûdü’l-hâl: Hüseyin Çelebi b. Ramazan, Ahmed Çelebi b. Mustafa, Mehmed Çelebi b. Abdülbereket, Mehmed Çavuş b. Abdullah.

(BAB46 - cilt: 19, sayfa: 453 - Hüküm no: 535 - Orijinal metin no: [88a-3])﻿

﻿

﻿

536. Hüküm

Hacı İbrahim b. Hacı Mehmed’in kölesi Süleyman’ı azat etmesi

Mahmiye-i İstanbul’da Samanveren mahallesinde sâkin keresteci el-Hâc İbrahim b. el-Hâc Mehmed meclis-i şer‘-i şerîf-i lâzımü’t-teşrîfde takrîr-i kelâm ve ta‘bîr ani’l-merâm edip bana rıkkını mu‘terif olan işbu orta boylu, ala gözlü, açık kaşlı, sarışın Rûsiyyü’l-asl sâhib-i hâze’l-kitâb Süleyman b. Abdullah nâm abd-i memlûkümü, hasbeten lillâhi te‘âlâ ve taleben li merzâti’r-rabbi’l-a‘lâ malımdan tahrîr ve i‘tâk ve zümre-i ahrâr-ı asliyyîne idrâc ve ilhâk eyledim ba‘de’l-yevm mevsûf-ı mezbûr Süleyman sâir harâir-i asliyyîn gibi hür olup üzerinde hakk-ı velâdan gayrı alâka ve medhalim kalmadı dedikde mâ hüve’l-vâki‘ bi’t-taleb ketb olundu. Fi’l-yevmi’t-tâsi‘ ve’l-ışrîn min Şa‘bâni’l-mu‘azzam li sene seb‘a ve tis‘în ve elf.

Şuhûdü’l-hâl: Mustafa Efendi b. ( ), Hacı b. ( ), el-Hâc Mustafa b. Ahmed, Ahmed Bey el-Cündî, Ahmed Ağa b. İbrahim.

(BAB46 - cilt: 19, sayfa: 453 - Hüküm no: 536 - Orijinal metin no: [88b-1])﻿

﻿

﻿

537. Hüküm

Süleyman Çelebi b. Hasan’ın arsalarını İsmail Efendi b. Receb’e sattığı

Mahmiye-i İstanbul’da Şeyh Ebülvefâ mahallesinde sâkin Süleyman Çelebi b. Hasan Efendi meclis-i şer‘-i şerîf-i enverde işbu râfi‘ü’l-kitâb İsmail Efendi b. Receb mahzarında ikrâr ve takrîr-i kelâm edip yedimde mülk ve hakkım olup mahalle-i mezbûrede vâki‘ bir tarafdan Molla Çelebi vakfı ve bir tarafdan el-Hâc Fazlı mülkü ve bir tarafdan Râbia Hâtun mülkü ve ba‘zan Muharrem Ağa mülkü ve bir tarafdan zikri âtî arsa ile mahdûd tûlen ve arzen bi hesâb-ı terbî‘î dört yüz zirâ‘ olup bir su kuyusunu müştemil mülk arsa-i hâlîyi bi cümleti’t-tevâbi‘ ve’l-levâhık ve kâffeti’l-menâfi‘ ve’l-merâfık bey‘-i bâtt-ı kat‘î ile merkūm İsmail Efendi’ye dört yüz yirmi esedî guruşa bey‘ ve teslîm ve merkūm Şeyh Ebülvefâ vakfından olup arsa-i mezkûreye muttasıl bir tarafdan mülk arsa-i mezbûre ve bir tarafdan müte’ehhilîn odaları ve bir tarafdan Ali Bey menzili ve bir tarafdan tarîk-i âmla mahdûd taht-ı tasarrufumda vakıf arsa-i hâlîyi dahi izn-i mütevellî ile meccânen ferâğ ve tefvîz merkūm İsmail Efendi dahi iştirâ ve tesellüm ve kabûl ettiğinden sonra semen-i mezkûr dört yüz yirmi guruşu yedinden tamâmen ahz u kabz eyledim min ba‘d arsateyn-i mezbûreteynde bir vechile alâka ve medhalim kalmayıp müşterî-i merkūmun mülkü ve hakk-ı müfevvezi olmuşdur dedikde gıbbe’t-tasdîki’ş-şer‘î mâ vaka‘a bi’t-taleb ketb olundu. Fi’l-yevmi’l-ışrîn min Şa‘bâni’l-mu‘azzam li sene seb‘a ve tis‘în ve elf.

Şuhûdü’l-hâl: El-Hâc Yusuf b. Abdullah, el-Hâc Mehmed b. Budak?, Ahmed Efendi b. Ömer el-İmâm, Süleyman Çelebi b. Abdullah, el-Hâc Şaban b. Receb, el-Hâc Mehmed b. Hüseyin, Cafer b. Ahmed, İbrahim b. Receb, Mehmed Çelebi b. İbrahim.

(BAB46 - cilt: 19, sayfa: 454 - Hüküm no: 537 - Orijinal metin no: [88b-2])﻿

﻿

﻿

538. Hüküm

Mehmed b. Ali’nin Sinan, Kirkor, Karlı Kalfa ve Adnan’da olan alacağını tahsil ettiği

Mahmiye-i İstanbul’da Doğramacı tâifesinden Acem Mehmed b. Ali nâm kimesne meclis-i şer‘-i şerîf-i enverde işbu sâhibü’l-vesîka Sinan v. Ravan ve Kirkor v. Yani ve Karlı Kalfa v. Nikola ve Bıyıklıoğlu Onan v. Kirkor nâm zimmîler muvâcehelerinde ikrâr-ı tâm takrîr-i kelâm edip mezbûrûn Sinan ve Kirkor ve Karlı Kalfa ve Onan ile beynimizde nice ahz u i‘tâ ve mu‘âmelât-ı şettâ vâkı‘a olmuşdu el-hâletü beynimizde hesâb gördüğümüz[de] yedimden müşterâ ve makbûz ceviz ve ıhlamur, kayın ve ....? bahâlarından mezbûrûn zimmetlerinde bin beş yüz akçe hakkım zuhûr etmekle meblağ-ı mezbûr bin beş yüz akçemi mezbûrûn bana red ve teslîm ben dahi yedlerinden bi tamâmihâ ahz u kabz edip husûs-ı mezbûra ve târih-i kitâba gelince beynimizde cereyân eden sâir ahz u i‘tâya müte‘allika âmme-i da‘vâdan mezbûrûnun zimmetlerini ibrâ-i âmm-ı kātı‘ü’n-nizâ‘ eyledim dedikde gıbbe’t-tasdîki’ş-şer‘î mâ vaka‘a bi’t-taleb ketb olundu. Fi’l-yevmi’t-tâsi‘ aşer min Şa‘bâni’l-mu‘azzam sene seb‘a ve tis‘în ve elf.

Şuhûdü’l-hâl: İbrahim Çelebi b. Ahmed, Mehmed b. İlyas, Receb b. Osman, Ali b. ( ).

(BAB46 - cilt: 19, sayfa: 454 - Hüküm no: 538 - Orijinal metin no: [88b-3])﻿

﻿

﻿

539. Hüküm

Fâtıma bt. Halil’in Ahmed b. Ramazan’la vakıf adına haksız olarak aldığı para hususunda sulh olduğu

Mahmiye-i İstanbul’da Unkapanı dâhilinde Elvanzâde mahallesinde sâkin iken bundan akdem vefât eden Evliyâ Ahmed Çelebi nâm kimesnenin zevc cihetinden hasr[en] vârisesi olduğu lede’ş-şer‘ mütehakkik olan Fâtıma bt. Halil nâm hâtunun zevci ve tarafından husûs-ı âti’l-beyânı da‘vâ ve taleb ve kabza ve kendiye îsâle ve lede’l-iktizâ sulh ve ibrâya vekîl olduğu zâtını ma‘rifet-i şer‘iyye ile ârifân mahalle-i merkūme sükkânından el-Hâc Ebûbekir b. Ömer ve Hasan Beşe b. Mustafa şehâdetleri ile şer‘an sâbit olan Süleyman Çelebi b. Abdullah nâm kimesne meclis-i şer‘-i şerîf-i enverde mahmiye-i mezbûrede Harâccı Muhyiddin mahallesi mescidi şerîfi vakfına bi’l-fi‘l mütevellî olan işbu bâ‘isü’l-kitâb Ahmed Efendi b. Ramazan mahzarında ikrâr ve takrîr-i kelâm edip mahalle-i mezbûrede vâki‘ lede’l-ahâlî ve’l-cîrân ma‘lûmü’l-hudûd büyût-ı adîdeyi müştemil menzilin arsası vakf-ı mezbûrdan olmağla ile’l-vefât müvekkilemin mûrisi müteveffât-ı mezbûrun izn-i mütevellî ile tasarrufunda olup ebniyesi dahi mülkü olup ba‘de vefâtihî ebniyesi müvekkileme irsen intikāl edip müteveffâ-yı mezbûr îcâr olunduğu üzre arsasiyçün ecr-i misli olan kırk akçeyi vakıf için alır iken mütevellî-i merkūm arsa-i merkūme için mezbûre Fâtıma’dan bi gayri hakkın yüz on esedî guruşunu ahz u kabz etmekle [89a] ber vech-i muharrer makbûzu olan meblağ-ı mezbûr yüz on guruşu mütevellî-i mezbûrdan bi’l-vekâle taleb ve da‘vâ eylediğimde beynimizde nizâ‘-ı küllî vukû‘undan sonra muslihûn tavassut edip mütevellî-i merkūm benim ile yirmi beş guruş üzerine sulh oldukda ben dahi sulh-i mezbûru kabûl ve bedel-i sulh olan meblağ-ı mezbûr yirmi beş guruşu bi’l-vekâle ahz u kabz eylediğimden sonra bâkī seksen beş guruşu bi’l-vekâle vakf-ı mezbûra teberru‘ eyledim dedikde gıbbe’t-tasdîki’ş-şer‘î mâ vaka‘a bi’t-taleb ketb olundu. Fi’l-ışrîn min Şa‘bâni’l-mu‘azzam li sene seb‘a ve tis‘în ve elf.

Şuhûdü’l-hâl: Ahmed Efendi el-Hatîb, Ahmed b. Veli, Yusuf Efendi el-İmâm, Bâli b. Mehmed, Mehmed b. İdris, Ali b. Şaban, Mehmed b. Mustafa, Yusuf Efendi el-İmâm.

(BAB46 - cilt: 19, sayfa: 455 - Hüküm no: 539 - Orijinal metin no: [88b-4])﻿

﻿

﻿

540. Hüküm

Mehmed Çelebi b. Veli’nin kölesi Yusuf b. Abdullah’ı azat etmesi

Medîne-i Hazret-i Ebâ Eyyûb el-Ensârî -aleyhi rahmetü’l-Bârî- mahallâtından Kasımpaşa mahallesinde sâkin câbî Mehmed Çelebi b. Veli tarafından husûs-ı âti’l-beyâna ve ikrâr[a] vekîl olup vekâleti Ahmed Çelebi b. Abdi ve Süleyman Çelebi b. Mehmed nâm kimesneler şehâdetleri şer‘an sâbite olan Müezzin Mehmed Efendi b. Mustafa meclis-i şer‘-i şerîf-i enverde ve mahfil-i dîn-i münîf-i ezherde bi’l-vekâle ikrâr-ı tâm ve takrîr-i kelâm edip müvekkilim mezbûr Mehmed Çelebi kendiye rıkkını mu‘terif olan işbu orta boylu, açık kaşlı gök ala gözlü sarı sakallı Rûsiyyü’l-asl Yusuf b. Abdullah nâm abd-i memlûkümü hasbeten lillâhi’l-meliki’l-Hallâk malımdan tahrîr ve i‘tâk ve zümre-i ahrâr-ı asliyyîne idrâc ve ilhâk eyledi ba‘de’l-yevm mevsûf-ı merkūm Yusuf ahrâr-ı asliyyîn gibi hür olup üzerinde velâ-i şer‘îden gayrı müvekkilimin hakkı bâkī kalmamışdır dedikde mâ hüve’l-vâki‘ bi’t-taleb ketb olundu. Fi’l-yevmi’s-sâlis ve’l-ışrîn min Şa‘bâni’l-mu‘azzam li sene seb‘a ve tis‘în ve elf.

Şuhûdü’l-hâl: Abdüllatîf Efendi İmâm-ı Sofular, Mehmed Efendi b. Emrullah, Molla Mustafa b. Ramazan, Halil Çelebi b. ( ) İmâ[m]zâde, Hasan Beşe el-Attâr.

(BAB46 - cilt: 19, sayfa: 456 - Hüküm no: 540 - Orijinal metin no: [89a-1])﻿

﻿

﻿

541. Hüküm

Seyyid Esad Efendi b. Abdurrahman’dan miras kalan dükkânların satılması

Husûs-ı âti’l-beyânı mahallinde ketb [ü] tahrîr için kıbel-i şer‘-i mutahhardan matlûben irsâl olunan Mevlânâ es-Seyyid Abdülmu‘tî Efendi mahmiye-i İstanbul’da Şeyh Ebülvefâ mahallesinde vâki‘ merhûm es-Seyyid Esad Efendi’nin veresesi menzillerine varıp zeyl-i sahîfede muharrerü’l-esâmî adl-i sikāt müslimîn huzûrunda akd-i meclis-i şer‘-i âlî eyledikde mahalle-i mezbûrda sâkin iken bundan akdem vedâ‘-ı âlem eden merhûm es-Seyyid Esad Efendi b. Abdurrahman Efendi b. Ebülcûd Efendi’nin verâseti zevceteyn-i metrûketeyn Kerime bt. Abdullah ve Sâliha bt. Abdullah nâm hâtunlara ve sulbî kebîr oğulları fahrü’l-eşbâhati’l-müteşerri‘în es-Seyyid Hüseyin Efendi ve es-Seyyid Abdüsselâm Efendi ve sulbiye kebîre kızları Şerife Ayşe Hâtun ve Şerife Ümmühâni Hâtun’a münhasıra olduğu şer‘an zâhir ve mütehakkik oldukdan sonra mûmâ-ileyhimâ es-Seyyid Hüseyin Efendi ve es-Seyyid Abdüsselâm Efendi ve merkūmât Kerime ve Sâliha ve Ayşe ve Ümmühâni zâtlarını ma‘rifet-i şer‘iyye ile ârifân fahrü’s-sâdât es-Seyyid Ebülbeşir Çelebi b. el-Hâc Selahaddin ve Beyzâde b. Abdülmennân ta‘rîfleriyle mu‘arrefât oldukdan sonra meclis-i ma‘kūd-ı mezbûrda, merhûm-ı mûmâ-ileyhin hemşîrezâdesi umdetü’l-eşrâf ve’l-a‘yân es-Seyyid Abdülkerim Çelebi b. el-merhûm el-Hâc Selahaddin mahzarında her biri ikrâr-ı sahîh-i şer‘î ve i‘tirâf-ı sarîh-i mer‘î kılıp mûrisimiz merhûm-ı mûmâ-ileyh Esad Efendi’nin terekesinden olup medîne-i Haleb dâhilinde Sevikat? Hanım demekle ma‘rûf olan sûkda vâki‘ şarkan Şeyh Said vakfı ve garben tarîk-i âm ve şimâlen Derihem? vakıf menzili ve kıbleten yine tarîk-i âm ile mahdûd bir birine muttasıl biri kasab ve biri bakkal iki bâb mülk dükkân-ı mevrûslarımızı bi cümleti’t-tevâbi‘ ve’l-levâhık ve kâffeti’l-hukūk ve’l-merâfık bey‘-i bâtt-ı kat‘î ile mûmâ-ileyh es-Seyyid Abdülkerim Çelebi’ye bi safkatin vâhidetin yüz yirmi esedî guruşa bey‘ ve temlîk ol dahi iştiraâ ve temellük ve kabûl ve semen-i mezbûr yüz yirmi esedî guruşu bize edâ ve teslîm biz dahi yedinden bi tamâmihî ahz u kabz ve beynimizde iktisâm ettiğimizden sonra mârrü’l-beyân iki bâb kasab ve bakkal dükkânları mahallinde zabt ve tasarrufa müşterî-i mûmâ-ileyhi taslît eyledik ba‘de’l-yevm dükkâneyn-i mezbûreynden bir vechile alâka ve medhalimiz kalmayıp mûmâ-ileyh es-Seyyid Abdülkerim Çelebi’nin mülk-i müşterâları olmuşdur keyfe mâ yeşâ ve hasbe mâ yahtâr mutasarrıf olsun dediklerinde gıbbe’t-tasdîki’ş-şer‘î husûs-ı mezbûru Mevlânâ-yı mezkûr mahallinde tahrîr ba‘dehû ma‘an irsâl olunan Mahmud Bey b. Mehmed ve Ahmed b. Abdullah ile meclis-i şer‘a gelip alâ vukū‘ihî inhâ ve takrîr etmeğin mâ hüve’l-vâki‘ bi’t-taleb ketb olundu. Fi’l-yevmi’l-hâmis min Şa‘bâni’l-mu‘azzam li sene seb‘a ve tis‘în ve elf.

Şuhûdü’l-hâl: Fahrü’s-sâdâti’l-kirâm es-Seyyid Mahmud Çelebi b. el-Hâc Mehmed, umdetü’l-eşrâf es-Seyyid Bedri Çelebi b. el-Hâc Selahaddin, es-Seyyid Abdülhâdi Çelebi b. Abdurrahman, Ahmed Çelebi Hekimzâde, İsmail Ağa b. Hasan, Mehmed Ağa b. İsmail, Mehmed Beşe b. Mehmed, Hasan Beşe b. Yazıcı, fahrü’l-a‘yân el-Hâc Süleyman Ağa b. Mehmed, Ahmed b. Abdi.

(BAB46 - cilt: 19, sayfa: 456 - Hüküm no: 541 - Orijinal metin no: [89a-2])﻿

﻿

﻿

542. Hüküm

Fâtıma bt. Mehmed’in Fâtıma bt. habbâz Mustafa adlı küçüğü evlat edinmesi (Tebennî)

İşbu mazmûnunda tebennîden bahseden sahîh ve şer‘î bir hüccettir. Hâkim, Fâtıma bt. habbâz Mustafa nâm sagīrayı, mahmiye-i Kostantıniyye mahallâtından Molla Haydar mahallesinde sâkine olan Fâtıma [bt.] Mehmed nâm hâtuna tebennî terbiyye ve iyâle için teslîm etti. O da sagīra-i mezbûreyi teslîm aldı. Sonra hâkim-i mûmâ ileyh mezbûre Fâtıma’nın talebiyle sagīra-i mezbûrenin nafakası için zeylde mezkûr târihden i‘tibâren râyic fi’l-vakt yevmî altı akçe farz ve takdîr etti ve kendisine meblağ-ı mefrûzu sagīra-i merkūmenin nafakası, kisvesi ve sâir levâzım-ı zarûriyyesi için sarf etmesine ve vakt-i hâcette istidâne edip sagīra-i mezbûreyi taleb hakkı kiminse ana rücû‘ etmesine izin verdi.

Cerâ zâlike ve hurrire fi’l-yevmi’t-tâsi‘ aşer min Şa‘bani’l-mu‘azzam sene seb‘a ve tis‘în ve elf.

Şuhûdü’l-hâl: İbrahim Çelebi b. Mahmud, Mustafa Çelebi b. el-Hâc, İbrahim Çelebi b. Ahmed, Mahmud b. Hasan

(BAB46 - cilt: 19, sayfa: 457 - Hüküm no: 542 - Orijinal metin no: [89b-1, Arapça])﻿

﻿

﻿

543. Hüküm

Ayşe Hatun’un vakıf menzildeki kullanım hakkını Ahmed Çelebi’ye devretmesi

Ashâb-ı hayrâtdan üstâd Hasan Şekîbî nâm sâhibü’l-hayrın sulbiye kebîre kızı ve ber mûceb-i şart-ı vâkıf zikri âtî menzile mutasarrıf olup mahmiye-i İstanbul’da Kazasker Mehmed Efendi mahallesinde sâkine Ayşe nâm hâtun ba‘de’t-ta‘rîfi’ş-şer‘î meclis-i şerîf-i enverde yine vâkıf-ı mezbûrun oğlu Mahmud’un oğlu işbu bâ‘isü’l-kitâb Ahmed Çelebi mahzarında bi tav‘ihâ ikrâr ve takrîr-i kelâm edip müteveffâ-yı mezbûrun evvelâ kendi nefsine ba‘dehû evlâdına ve evlâd-ı evlâdına batnen ba‘de batnin ve der gāib-i asl vakf eylediği mahalle-i mezbûrede vâki‘ lede’l-ahâlî ve’l-cîrân ma‘lûmü’l-hudûd menzilin fevkānî oda ve bir sofa ve bi’r-i mâyı ve kenîfi mezbûr Ahmed Çelebi kendi malıyla vakıf için binâ edip ve benim meskene ihtiyâcım olmayıp mezbûr Ahmed Çelebi meskene muhtâc olmağla binâ eylediği mahalde kendi sâkinler olmak üzre ben kasr-ı yed eyledim mezbûr Ahmed Çelebi mârrü’z-zikr menzilde sâkin olsun benim kat‘â nizâ‘ım yoktur dedikde gıbbe’t-tasdîki’ş-şer‘î mâ hüve’l-vâki‘ bi’t-taleb ketb olundu. Fi’l-hâdî ve’l-ışrîn min Şa‘bâni’l-mu‘azzam li sene seb‘a ve tis‘în ve elf.

Şuhûdü’l-hâl: İvaz Efendi b. Mehmed, Ahmed Efendi b. ( ), İbrahim Çelebi b. Ahmed, Mustafa Çelebi b. Ahmed.

(BAB46 - cilt: 19, sayfa: 458 - Hüküm no: 543 - Orijinal metin no: [89b-2])﻿

﻿

﻿

544. Hüküm

İbrahim Çelebi b. Hasan’ın mülk arsasını Hacı İbrahim b. Ahmed’e sattığı

Mahmiye-i İstanbul’da Çoban Çavuş mahallesinde sâkin İbrahim Çelebi b. Hasan meclis-i şer‘-i şerîf-i enverde Saray-ı atîk sultânî teberdârlarından işbu râfi‘ü’l-kitâbü’l-müstetâb el-Hâc İbrahim Bey b. Ahmed mahzarında ikrâr-ı sahîh-i şer‘-i [ve i‘tirâf-ı] sarîh-i [mer‘î] kılıp mahalle-i mezbûrda vâki‘ bir tarafdan çizmeci Ömer Çelebi menzili ve bir tarafdan birâderim Mustafa Çelebi menzili ve bir tarafdan benim menzil ve bir tarafdan merkūm el-Hâc İbrahim Bey menzili ile mahdûd tûlen on beş buçuk arzen on bi hesâb-ı terbî‘î yüz beş buçuk zirâ‘ olup bir su kuyusu ve taş duvar-ı kebîri müştemil olan mülk arsamı nukz-ı ma‘lûmu ve sâir tevâbi‘ ve levâhıkıyla ve cümle menâfi‘ ve merâfıkı ile bey‘-i bâtt-ı kat‘î ile merkūm el-Hâc İbrahim Bey’e bi safkatin vâhide dört yüz seksen bir guruş ile bir sülüs guruşa bey‘ ve temlîk ve teslîm ol dahi iştirâ ve tesellüm ve kabûl ettikden sonra semeni olan meblağ dört yüz seksen bir guruşla bir sülüs guruşu bana edâ ve teslîm ben dahi yedinden tamâmen ahz u kabz eyledim ba‘de’l-yevm arsa-i mahdûd cümle müştemilât ve nukzuyla müşterî-i merkūm el-Hâc İbrahim Bey’in mülk-i müşterâsı ve hakk-ı sırfı olmuşdur benim aslâ alâka ve medhalim kalmamışdır dedikde gıbbe’t-tasdîki’ş-şer‘î mâ vaka‘a bi’t-taleb ketb olundu. Fi’l-yevmi’l-hâdî ve’l-ışrîn min Şa‘bâni’l-mu‘azzam sene seb‘a ve tis‘în ve elf.

Şuhûdü’l-hâl: Yahya Efendi el-İmâm, el-Hâc Hüseyin Efendi b. Ahmed, Fazlı Efendi vekîl-i imâm, Mehmed Ağa b. Abdullah.

(BAB46 - cilt: 19, sayfa: 458 - Hüküm no: 544 - Orijinal metin no: [89b-3])﻿

﻿

﻿

545. Hüküm

Mehmed b. İsmail’in Kerime bt. Süleyman’a ait eşya, menzil ve tarlalarını iade etmesi

Mahrûse-i Galata müzâfâtından Marmara nâhiyesine tâbi‘ Kalarak? nâm karye ahâlîsinden olup hâlâ İstanbul’da Ayasofya kurbunda müsâfiren sâkin Mehmed b. İsmail meclis-i şer‘-i şerîf-i enverde kız karındaşı kızı işbu bâ‘isetü hâze’l-kitâb Kerime bt. Süleyman nâm hâtun mahzarında ikrâr ve takrîr-i kelâm edip (...) mezbûr Kerime yedinde mülkü ve hakkı olup karye-i mezbûrede vâki‘ beynimizde ma‘lûmü’l-hudûd mülk menzilimiz içinde olan eşyâ-i ma‘lûmesini ve bir kıt‘a bağını ve mevâzi‘-i adîdede vâki‘ ma‘lûmü’l-hudûd mecmû‘u on sekiz keyl tohum istî‘âb eder dört kıt‘a tarlasın altmış guruş bedel mukābelesinde bana ferâğ ve tefvîz ben dahi ittihâb [90a] ve kabz ve makbûz ve kabûl etmişdim hâlâ mezbûr Kerime ukūd-ı mezkûre cümlesi benim cünûnum hâlinde vâki‘ olmuşdur deyû zikr olunan emlâk ve arâzi benden taleb ve da‘vâ etmekle beynimizde nizâ‘-ı küllî vâki‘ olmağın el-hâletü hâzihî ben hüsn-i rızâmla emlâk ve eşyâ ve zikr olunan dört kıt‘a tarladan kasr-ı yed edip ba‘de’l-yevm hibe ve tefvîz da‘vâsından fâriğ olup min ba‘d husûs-ı mezbûra müte‘allika da‘vâm yoktur dedikde gıbbe’t-tasdîki’ş-şer‘î mâ vaka‘a bi’t-taleb ketb olundu. Fi’l-yevmi’r-râbi‘ min Şa‘bâni’l-mu‘azzam li sene seb‘a ve tis‘în ve elf.

Şuhûdü’l-hâl: Subaşı Veli Ağa b. Mustafa, İbrahim Çelebi b. Ahmed, Mehmed Beşe b. Şemseddin, Abdurrahman Çelebi b. Şaban.

(BAB46 - cilt: 19, sayfa: 459 - Hüküm no: 545 - Orijinal metin no: [89b-4])﻿

﻿

﻿

546. Hüküm

Hüseyin Beşe b. Mehmed’in bogasi dükkânındaki hissesini Hacı Süleyman b. Mehmed’e satması

Mahmiye-i İstanbul’da Gedikpaşa mahallesinde sâkin olup hâlâ Belgrad’da turnacıbaşı Ahmed Ağa’nın hizmetinde olan Hüseyin Beşe b. Mehmed el-Hâ[c] Ali’nin vâlidesi ve tarafından husûs-ı âti’l-beyâna vekîl olup zât ma‘rifet-i şer‘iyye ile ârifân olan Mehmed Çelebi b. Ali ve Osman b. Receb nâm kimesne şehâdetleri ile şer‘an vekâleti sâbite olan Hatice bt. Ahmed nâm hâtun meclis-i şer‘-i şerîf-i enverde işbu bâ‘isü’l-kitâb el-Hâc Süleyman b. Mehmed nâm kimesne mahzarında bi’l-vekâle ikrâr edip Ayasofya vakfından olup mahmiye-i mezbûrda Bezzâzistân-ı atîk kurbunda vâki‘ hudûdu beynimizde ma‘lûm icâreteyni ma‘lûmeteyn ile bir bâb bogasi dükkânından beş sehimden bir sehimi oğlu mezkûr Hüseyin Beşe Bey’in taht-ı tasarrufunda olmağla mârrü’z-zikr bir sehim hissesi izn-i mütevellî ile mezbûr el-Hâc Süleyman’a otuz beş guruş bedel mukābelesinde ferâğ olunan meblağ-ı mezbûru bi’l-vekâle mezbûr el-Hâc Süleyman yedinden tamâmen ahz u kabz eyledim mârrü’z-zikr dükkânda oğlum mezbûr Hasan Beşe’nin hissesi mezkûr sâdır olan ikrârını mezbûr el-Hâc Süleyman bi’l-muvâcehe tasdîki’ş-şer‘î mâ vaka‘a bi’t-taleb ketb olundu. Fi’l-yevmi’s-sânî ve’l-ışrîn min Şa‘bâni’l-mu‘azzam li sene seb‘a ve tis‘în ve elf.

Şuhûdü’l-hâl: Mehmed Halîfe, Mustafa Bey Abdullah, keresteci Mehmed Bey b. Süleyman.

(BAB46 - cilt: 19, sayfa: 460 - Hüküm no: 546 - Orijinal metin no: [90a-1])﻿

﻿

﻿

547. Hüküm

Hanîfe bt. Ahmed’in icâreteynli vakıf menzilini Hacı Mustafa b. Ahmed ve eşine satması

Mahmiye-i İstanbul’da Ferhad Ağa mahallesinde sâkine olup zâtı ma‘rifet-i şer‘iyye ile ârifân olan el-Hâc Ahmed b. Ali ve el-Hâc Mehmed b. Mehmed nâm kimesneler ta‘rîfleriyle mu‘arrefe olan Hanîfe bt. Ahmed nâm hâtun meclis-i şer‘-i şerîf-i enverde bâ‘isü’l-kitâb el-Hâc Mustafa b. Ahmed ile zevcesi Ümmühâni bt. Abdullah nâm hâtun mahzarlarında bi tav‘ihâ ikrâr-ı tâm ve takrîr-i kelâm edip merhûm Sunullah Efendi vakfından olup icâreteyni ma‘lûmeteyn ile taht-ı tasarrufumda olup mahalle-i mezbûrede vâki‘ iki tarafı vakf-ı mezbûrdan olup berber Mehmed ve Yusuf tasarruflarında olan menzil ve bir tarafdan Hüsameddin vakfından olup Fâtıma Hâtun tasarrufunda olan menzil ve bir tarafdan tarîk-i âm ile mahdûd bir bâb fevkānî oda ve bir köşk ve bir bâb tahtânî oda ve bir su kuyusu ve havlu ve kenîf ve bir mikdâr arsa-i hâliyeyi müştemil menzili, cümle tevâbi‘ ve levâhıkı ve kâffe-i menâfi‘ ve merâfıkı ile beş yüz elli beş guruş bedel mukābelesinde izn-i mütevellî ile mezbûrân el-Hâc Mustafa ve Ümmühâni’ye ferâğ ve tefvîz ve mezbûrân dahi ale’l-iştirâk tefevvüz ve kabûl ve kabz eylediklerinden sonra bedel-i mezbûru yedlerinden tamâmen ahz u kabz eyledim ba‘de’l-yevm menzili mahdûd-ı mezkûr mezbûrânın hakk-ı müfevvezleri olmuşdur keyfe mâ yeşâ ve yahtâr mutasarrıf olsunlar dedikde gıbbe’t-tasdîki’ş-şer‘î mâ hüve’l-vâki‘ bi’t-taleb ketb olundu. Fi’l-yevmi’l-hâdî ve’l-ışrîn min Şa‘bâni’l-mu‘azzam li sene seb‘a ve tis‘în ve elf.

Şuhûdü’l-hâl: El-Hâc Ahmed b. Ali, el-Hâc Mehmed b. Mehmed, es-Seyyid Abdullah Çelebi b. es-Seyyid İslâm, es-Seyyid İslâm b. es-Seyyid Mustafa, el-Hâc İbrahim b. İbrahim, Abdurrahman? [b.] el-Hâc Osman, el-Hâc Süleyman b. Mustafa, Ahmed Beşe b. Abdullah.

(BAB46 - cilt: 19, sayfa: 460 - Hüküm no: 547 - Orijinal metin no: [90a-2])﻿

﻿

﻿

548. Hüküm

Ahmed Beşe b. Abdullah’ın kendisine havale edilen borcu kabul eden Ali Bey’den alacağını talep etmesi

Mahmiye-i İstanbul’da Sultan Bayezid Hân -aleyhi’r-rahmetü ve’r-rıdvân-Câmi‘-i şerîfi kurbunda sâkin Ahmed Beşe b. Abdullah işbu bâ‘isü’l-kitâb Mehmed Çelebi b. Hasan meclis-i şer‘-i şerîf-i enverde Hasan Paşazâde Ali Bey’in mahzarında üzerine da‘vâ ve takrîr-i kelâm edip gāib ani’l-meclis Yusuf b. Abdullah nâm kimesne zimmetinde cihet-i karz-ı şer‘den seksen bir esedî guruş hakkım olmağla mezbûr Yusuf meblağ-ı mezbûru üçümüz bir meclisde iken mezbûr Ali Bey’in üzerine havâle-i sahîha-i şer‘iyye ile havâle eylediğinde her birimiz dahi havâle-i mezbûru kabûl etmişiken hâlâ mezkûr Ali Bey meblağ-ı mezbûru bana edâdan imtinâ‘ eder suâl olunup bana edâya tenbîh olunmak matlûbumdur dedikde gıbbe’s-suâl mezbûr Ali Bey cevâbında fi’l-hakīka hâl bâlâda şer‘ ve beyân olunan minvâl üzre olup min ciheti’l-havâle meblağ-ı mezkûru müdde‘î-i mezbûra edâ ve teslîme mezbûr Ali Bey’e tenbîh olunup mâ vaka‘a bi’t-taleb ketb olundu. Fi’l-yevmi’l-ışrîn min Şa‘bâni’l-mu‘azzam li sene seb‘a ve tis‘în ve elf. [90b]

Şuhûdü’l-hâl: Ahmed Ağa b. Mehmed, Halil Ağa b. İbrahim, Mehmed Çavuş b. Abdullah, Mustafa b. Ali.

(BAB46 - cilt: 19, sayfa: 461 - Hüküm no: 548 - Orijinal metin no: [90a-3])﻿

﻿

﻿

549. Hüküm

Yusuf Ağa b. Ahmed’in mülk menzil ve vakıf arsasını Hasan Efendi’ye satması

Vilâyet-i Anadolu’da Bolu sancağında Kızılbel kazâsına tâbi‘ Emre Sultan nâm karyede sâkin Yusuf Ağa b. Ahmed tarafından zikri âtî menzile bey‘ ve kabz-ı semene vekîl olup yine mezkûrûn etbâ‘ından Mustafa Beşe b. Oruc ve Hüseyin b. Mehmed nâm kimesneler şehâdetleriyle şer‘an vekâleti sâbite olan karındaşı Mehmed Ağa meclis-i şer‘-i şerîf-i enverde ve mahfil-i dîn-i münîf-i ezherde yine müvekkili mezbûrun birâderi işbu bâ‘isü’l-kitâbü’l-hâlî ani’l-irtiyâb umdetü’l-müderrisînü’l-kirâm Hasan Efendi mahzarında bi’l-vekâle ikrâr-ı tâm ve takrîr-i kelâm edip işbu yedimde olan hüccet-i şer‘iyyede tastîr ve tahrîr olduğu üzre müvekkilim mezbûr Yusuf Ağa’nın silk-i mülk-i sahîhinde münselik olup mahmiye-i İstanbul’da Nevbethâne kurbunda Dâye Hâtun mahallesinde vâki‘ tarafeyni ve bir tarafı tarîk-i hâs ve bir tarafı tarîk-i âma müntehî olup hâriciyyesinde beş bâb fevkānî oda ve iki sofa ve bir abdest musluğu ve kenîf ve vustâda üç bâb oda ve bir kiler ve tahtında bir bâb ahır ve bir matbah ve bi’r-i mâ ve havlu ve dâhiliyyesi üç bâb fevkānî oda ve köşk ve iki sofa ve bir câmekân odası ve bir kubbeli hamam ve iki vustâî oda ve bir matbah ve altında vâki‘ bir bâb otluk anbarı ve bi’r-i mâ ve kenîf ve bir dib erik ağacı ve havluyu müştemil olup arsasının temessük mûcebince mikdâr-ı mu‘ayyeninin merhûm Kemal Paşa vakfına senede üç yüz altmış akçe mukāta‘ası olup mâ‘adâ arsa ve ebniyesi mülk olan menzil vekâlet-i mahkiyem hasebiyle mûmâ-ileyh Hasan Efendi’ye dört bin esedî guruşa tarafından îcâb ve kabûlü hâvî bey‘-i bâtt-ı sahîh-i şer‘î ile bey‘ ve temlîk ve teslim ve ol dahi iştirâ ve kabûl ve temellük ve tesellüm eyledikden sonra semeni olan meblağ-ı mezbûr dört bin esedî guruşu yedinden bi’t-tamâm ve’l-kemâl ahz u kabz eyledim ba‘de’l-yevm menzili mahdûd mûmâ-ileyh Hasan Efendi’nin mülk-i müşterâsıdır keyfe mâ yeşâ ve yahtâr mutasarrıf olsun dedikde gıbbe’t-tasdîki’ş-şer‘î mâ vaka‘a bi’t-taleb ketb olundu. Fi’l-yevmi’l-ışrîn min Şa‘bâni’l-mu‘azzam li sene seb‘a ve tis‘în ve elf.

Şuhûdü’l-hâl: Es-Seyyid Mehmed Efendi b. İbrahim, Ali Bey b. ( ), es-Seyyid Hasan b. es-Seyyid Hüseyin, Mehmed b. el-Hâc Satılmış, İbrahim Çelebi b. Ahmed, Mustafa Çelebi b. Abdurrahman, Mustafa Çelebi b. el-Hâc Ahmed, Mehmed b. İdris.

(BAB46 - cilt: 19, sayfa: 461 - Hüküm no: 549 - Orijinal metin no: [90b-1])﻿

﻿

﻿

550. Hüküm

Mihrimah Hatun bt. Abdurrahman Vakfı’na ait menzilin icâreteynli vakfa dönüştürerek kiracısı tarafından tamiri

Husûs-ı âti’z-zikrin mahallinde keşf ve tahrîr ve tahmîn ve takvîmi bâbında sâdır olan fermân-ı âlîşânîye imtisâlen bu def‘a hâssa mi‘mârlarından Mustafa Halîfe b. Dede Mehmed Dârü’l-hilâfeti’l-aliyye Kostantıniyye el-mahmiyye ebvâbından Ayvansaray kapısı dâhilinde Koca Mustafa Paşa mahallesinde sâhibetü’l-hayr merhûme Mihrimâh Hâtun bt. Abdurrahman’ın evvelâ süknâsı kendi nefsine ba‘dehû tasarrufu mu‘takı Hüseyin b. Abdullah ba‘dehû mezbûr Hüseyin’in evlâdına ve evlâd-ı evlâd ve ba‘de’l-inkırâz mahalle-i mezbûr kurbunda Toklu Baba zâviyesi fukarâsına meşrûta vakıf menzili lâhıku’l-evsâfın üzerine varıp zeyl-i sütûrda isimleri mastûr müslimîn huzûrlarında akd-i meclis-i şer‘-i Muhammediyye olundukda menzili mevkūf-ı mezbûrun kıbel-i şerî‘at-i garrâdan bâ hüccet-i şer‘iyye hasbî mütevellîsi olan Hoca Ali imâmı Ali Efendi b. el-Hâc Mehmed meclis-i ma‘kūd-ı mezbûrda, mu‘tak-ı mezbûr Hüseyin’in sulbî oğlu ve menzili mezkûrûn ber mûceb-i şart-ı vâkıf tasarrufuna meşrûtün-leh olup vilâyet-i Anadolu’da Yaylakābad kazâsı müzâfâtından Elmalı nâm karyede sâkin Ömer b. Hüseyin hâzır olduğu hâlde bâ‘isü hâze’r-rakam el-Hâc Ömer Beşe b. Abdullah mahzarında bast-ı merâm ve takrîr-i kelâm edip mahalle-i mezbûrda vâki‘ mütevellîsi olduğum işbu bir tarafdan mezbûr el-Hâc Ömer Beşe mülkü ve bir tarafdan tarîk-i hâs ve bir tarafdan tarîk-i âm ile mahdûd hükm-i nukzda iki bâb fevkānî harâb odaları müştemil menzilin vech-i meşrûh üzre meşrûtün-lehi olan işbu hâzır bi’l-meclis Ömer karye-i mezbûrda sâkin olmağla menzili mezbûrân on üç seneden mütecâviz hâlî ve mu‘attal kalıp ebniye-i mevcûdesi bi’l-külliye harâb ve mâil-i türâb olup cânib-i vakıfla imâret ve meremmetine mu‘ayyen bir habbe olmayıp ve vakfiye-i ma‘mûlün-bihâdan tasarrufu meşrûta olduğu mastûr ve mukayyed olmağın icâreteyni ma‘hûdeteyn ile îcâr olunmak cânib-i vakfa her vechile evlâ olunmasını iltimâs etmekle menzili mahdûd-ı mezkûru sûk-ı sultânîde ba‘de’l-müzâyede ve gıbbe’l-inkıtâ‘i’r-rağbe icâre-i mu‘accele-i ma‘lûme ve ecr-i misli olan beher şehr on akçe ecr-i müeccele [91a] ile mezbûr el-Hâc Ömer Beşe’ye tevliyyetim hasebiyle bi’l-izni’ş-şer‘î îcâr ve yedinde zabt ve tasarrufiyçün temessük vermişdim el-hâletü hâzihî mezbûr el-Hâc Ömer Beşe menzili mevkūf-ı mezbûru îcâr mu‘accelesine mahsûb olmak üzre nukzuyla mahlût kendi malıyla imâret ve meremmet etmek murâd etmekle ben dahi vech-i meşrûh üzre imâret ve meremmete izin verdim hâlâ menzili mahdûd-ı mezkûrûn arsası mesâha ve nukz-ı mevcûdu tahmîn ve takvîm olunmak matlûbumdur dedikde gıbbe’t-tasdîki’l-mu‘teber mi‘mâr-ı mezbûr menzili mezkûrûn arsasını mesâha edip tûlen on beş buçuk ve arzen altı buçuk bi hesâb-ı terbî‘î yüz bir zirâ‘ arsa üzerine hükm-i nukzuyla olan kırk zirâ‘ ebniye ve seksen dört zirâ‘ taş duvarın kıymeti min haysi’l-mecmû‘ iki bin sekiz yüz seksen akçe olduğuna mi‘mâr-ı mezbûr ve sâir sikāt-ı makbûletü’l-kelimât ehl-i vukūf icmâ‘ ve ittifâk etmeğin mâ vaka‘a bi’t-taleb ketb olundu. Fi’l-yevmi’s-sâmin min Şa‘bâni’l-mu‘azzam li sene seb‘a ve tis‘în ve elf.

Şuhûdü’l-hâl: El-Hâc Ali Efendi el-İmâm, Mehmed Çavuş b. Abdullah, Musa Beşe b. İbrahim, el-Hâc Ahmed el-Bevvâb, Halil Bey.

(BAB46 - cilt: 19, sayfa: 462 - Hüküm no: 550 - Orijinal metin no: [90b-2])﻿

﻿

﻿

551. Hüküm

İsayi v. Kirkor’un Yorgi v. Yani’de kefaletten dolayı alacağı olduğu

Mahmiye-i İstanbul’da Kâtib Kasım mahallesinde sâkin işbu bâ‘isü’l-vesîka İsayi v. Kirkor meclis-i şer‘-i şerîf-i enverde mahmiye-i mezbûrda Ayvansarayı kapısı dâhilinde sâkin Yorgi v. Yani muvâcehesinde üzerine da‘vâ ve takrîr-i kelâm edip yine mahalle-i mezbûrda sâkin Nikola nâm nasrânî zimmetinde bundan akdem mülk menzil bahâsından dört yüz guruş ve otuz üç aded alaca bahâsından doksan dokuz guruş ile yedimden istidâne ve kabz eylediği yüz bir guruş ki cem‘an hakkım olan altı yüz guruş bi hükmi’l-kefâle hâlâ merkūm Yorgi’den taleb eylediğimde edâdan imtinâ‘ eder suâl olunup alıverilmesi murâdımdır dedikde gıbbe’s-suâl ve akībe’l-inkâr, müdde‘î-i mezbûrdan sıdk-ı makāline beyyine taleb olundukda udûl-i müslimînden olup mahmiye-i mezbûrda Çakır Ağa mahallesinde sâkin sarrâc el-Hâc Ali b. Mustafa ile Tahta hanında sâkin tüccârdan Minad v. Müler? ve Samatya’da sâkin Agop v. Bedros li ecli’ş-şehâde meclis-i şer‘a hâzırûn olup isre’l-istişhâd fi’l-vâki‘ işbu mezbûr Yorgi müdde‘î-i mezbûr İsayi’nin zikr olunan Ayvansaray kapısı dâhilinde sâkin Nikola Nasrânî zimmetinde yedinden müşterâ ve makbûz Fenerkapısı dâhilinde vâki‘ lede’l-ahâlî ma‘lûmü’l-hudûd mülk menzil bahâsından dört yüz guruş ve yüz üç alaca bahâsından doksan dokuz guruş ile yedinden istidâne ve kabz eylediği yüz guruş ki cem‘an hakkı olan altı yüz guruşa emr ve kabûlü hâviye kefâlet-i sahîha ile bizim huzûrumuzda kefîl oldu. Biz bu husûsa bu vech üzre şâhidleriz şehâdet dahi ederiz deyû her biri edâ-i şehâdet-i şer‘iyye ettikde mâ vaka‘a bi’t-taleb ketb olundu. Fi’l-yevmi’s-sâlis ve’l-ışrîn min Şa‘bâni’l-mu‘azzam li sene seb‘a ve tis‘în ve elf.

Şuhûdü’l-hâl: Mehmed Çelebi b. Hasan, İbrahim Çelebi b. Ahmed, Mehmed Çelebi b. İdris, Hasan b. Mehmed.

(BAB46 - cilt: 19, sayfa: 463 - Hüküm no: 551 - Orijinal metin no: [91a-1])﻿

﻿

﻿

552. Hüküm

Emetullah bt. Mustafa’nın Yusuf Efendi b. Mehmed’den boşandığı

Mahmiye-i İstanbul’da Etmeydanı kurbunda sâkine Emetullah bt. Mustafa nâm Hâtun zâtını ma‘rifet-i şer‘iyye ile ârifân olan Mehmed b. Ahmed ve Mustafa b. Şaban ta‘rîfleriyle mu‘arrefe oldukdan sonra meclis-i şer‘-i şerîf-i enverde zevci Yusuf Efendi b. Mehmed nâm kimesne tarafından kendini tatlîk ve mehr-i müeccel ve nafaka-i iddetini teslîme vekîl olduğu mahrûse-i Üsküdar’da Atîk Vâlide Sultan câmi‘-i şerîfi kurbunda mekteb mu‘allimi Mehmed Efendi b. Osman ve Mehmed b. Mustafa şehâdetleriyle şer‘an sâbit olan bâ‘isü haze’l-kitâb Mehmed Çelebi b. Mustafa mahzarında ikrâr ve takrîr-i kelâm edip zevcim mezbûr Yusuf Efendi beni tatlîka mezkûr Mehmed Çelebi’yi vekîl etmekle ol dahi vekâlet-i mezbûru kabûl işbu meclis-i şer‘de [ba‘de] isbâti’l-vekâle beni tatlîk etmekle mezbûr Yusuf Efendi zimmetinde ma‘kūdun aleyh olan dört bin akçe mehr-i müeccelimi ve nafaka-i iddet ve me’ûnet-i süknâm mukābelesinde dahi [91b] sekiz yüz akçe ki cem‘an dört bin sekiz yüz akçeyi bana teslîm ben dahi ahz u kabz ve tesellüm eyledim. Mehr ve nafakamdan zimmetinde hakkım kalmamışdır dedikde gıbbe’t-tasdîki’ş-şer‘î mâ hüve’l-vâki‘ bi’t-taleb ketb olundu. Fi’l-yevmi’l-ışrîn min Şa‘bâni’l-mu‘azzam li sene seb‘a ve tis‘în ve elf.

Şuhûdü’l-hâl: İbrahim Çelebi b. Ahmed, Mustafa Çelebi b. Ahmed, Mustafa Çelebi b. Abdurrahman, Mehmed b. Ahmed.

(BAB46 - cilt: 19, sayfa: 464 - Hüküm no: 552 - Orijinal metin no: [91a-2])﻿

﻿

﻿

553. Hüküm

Cemile bt. Resul’ün Mustafa b. Halil’den boşandığı

Vilâyet-i Anadolu’da Hanlıca? kazâsına tâbi‘ Yalak nâm karye sâkinelerinden Cemile bt. Resul nâm hâtun tarafından husûs-ı âti’l-beyâna vekîl olduğu zâtı ma‘rifet-i şer‘iyye ile ârifân olup karye-i mezbûr ahâlîsinden Mustafa b. Abdullah ve Halil b. Mahmud nâm kimesneler şehâdetleri ile şer‘an sâbit olan li ebeveyn karındaşı Mustafa nâm kimesne meclis-i şer‘-i şerîf-i enverde müvekkile-i mezbûrenin zevc-i mutallıkı bâ‘isü hâze’l-kitâb Mustafa b. (…) [Halil?] mahzarında bi’l-vekâle ikrâr ve takrîr-i kelâme edip mezbûr Mustafa kız karındaşım mezbûre Cemile’yi bâyinen tatlîk etmekle zimmetinde mütekarrir ve ma‘kūdun-aleyh olan sekiz bin akçe mehr-i müecceli ile bi’t-terâzî ta‘yîn olunan üç yüz akçe nafaka-i iddet-i mu‘ayyene ve me’ûnet-i süknâsı mukābelesinde mezbûr Mustafa emlâkinden olup karye-i mezbûrede vâki‘ müvekkilim mezbûr Cemile yedinden mazbûta olan bir re’s kara sığır öküzü ve bir re’s kara sığır ineği ve bir sagīr kazgan ve bir tava ve üç sahan ve iki saban demiri ve beynimizde ma‘lûm bir demir zincir verip ben dahi eşyâ-i mezkûreyi mehr-i mezbûr ve nafaka-i iddet ve me’ûnet-i süknâsından müctemi‘ meblağ-ı mezbûr mukābelesinde kabûl edip hukūk-ı zevciyyete müte‘allika âmme-i da‘vâdan her birimiz âharın zimmetini bi’l-asâle ve bi’l-vekâle ibrâ-i kātı‘ü’n-nizâ‘la ibrâ ve iskāt eyledik dedikde gıbbe’t-tasdîki’ş-şer‘î mâ vaka‘a bi’t-taleb ketb olundu. Fi’l-yevmi’l-hâmis ve’l-ışrîn min Şa‘bâni’l-mu‘azzam li sene seb‘a ve seb‘în ve elf.

Şuhûdü’l-hâl: Mustafa b. Halil, Mustafa b. Mehmed, Mahmud b. Şaban, Ahmed Beşe b. Ali.

(BAB46 - cilt: 19, sayfa: 465 - Hüküm no: 553 - Orijinal metin no: [91b-1])﻿

﻿

﻿

554. Hüküm

Hasan Paşa b. Süleyman’ın Mehmed Çavuş b. Süleyman’a olan borçlarının vârislerince ödemesi

Mahmiye-i İstanbul’da Soğanağa mahallesi sükkânından olup Ser-şıkk-ı evvel defterdârı oldukdan sonra Beç seferi avdetinde Temeşvar eyâletine mutasarrıf iken maktûlen vefât eden Hasan Paşa b. Süleyman b. Himmet’in sagīr oğlu Mehmed ve sagīre kızı Fâtıma’nın, terekesinin kabz ve düyûn-ı müsbetelerin edâ ve tesviye-i emirlerine kıbel-i şer‘den vasî nasb ve ta‘yîn olunan İbrahim Efendi b. Yusuf meclis-i şer‘-i şerîf-i enverde yine mahmiye-i mezbûre Mahmud Ağa mahallesinde sâkin işbu bâ‘isü’l-kitâb Mehmed Çavuş b. Süleyman mahzarında bi’l-vesâye takrîr-i kelâm edip mezbûr Mehmed Çavuş bundan akdem Molla Gürânî mahallesinde sâkin olup cünûn-ı mutbık ile mecnûn olan İstanbul ağası Mehmed Ağa b. Hüseyin nâm müteveffânın hayâtında malını kabz ve düyûn-ı müsbetesi vârislerine edâ ve bi’l-cümle umûrunu ikāmet için kıbel-i şer‘den mansûb vasî olmağla mecnûn-ı mezbûrun cemî‘ malını kabz ve düyûn-ı müsbetesiyçün dâyinlerine edâ edip yedinde habbe kalmamışiken merkūm Hasan Paşa Şıkk-ı sânî defterdârı bulunmağla mezkûr Mehmed Çavuş ihzâr ve İzvornik vâlisi olan Osman Paşa’nın mecnûn-ı mezbûrda bin guruş alacağı vardır ve mezbûr Osman Paşa bilâ-vâris fevt olup terekesi cânib-i beytülmâle âid olsa deyû mezbûr Mehmed Çavuş haps ve kendi malından meblağ-ı mezkûru bi gayri hakkın tahsîl ve ahz u kabz eylediğini mezbûr Mehmed Çavuş benden mukaddem husûs-ı mezbûr için kıbel-i şer‘-i mergûbdan mansûb vasî olan el-Hâc Abdülkerimzâde Ebûbekir Ağa muvâcehesiyle da‘vâ ve müdde‘âsını muvâcehesinde şuhûd-ı udûl ile şer‘an isbât edip ba‘de’t-tahlîfi’l-mu‘teber müteveffâ-yı mezbûr terekesinden red ve teslîme hükm-i şer‘î lâhık ve yedine hüccet-i şer‘iyye verildikden sonra vasiyy-i mezbûr el-Hâc Ebûbekir Ağa bin doksan altı senesi Zilka‘desi’nin on beşinci günü müteveffâ-yı mezbûrun Soğan [Ağa] mahallesinde vâki‘ muhterik mülk menzili arsasından mezbûr Mehmed Çavuş yedinde olan hüccet-i şer‘iyyede hudûdu mastûr tûlen yirmi ve arzen on bi hesâb-ı terbî‘î iki yüz zirâ‘ mülk menzil arsasını ikrâr ve ba‘dehû vâzı‘ü’l-alâmet mezkûr Mehmed Çavuş semen-i misli olan her zirâ‘ı bir buçuk guruşdan üç yüz guruşa bi’l-vesâye bey‘ ve teslîm ol dahi iştirâ ve tesellüm ve zikr olunan meblağ-ı mezbûr üç yüz guruş deyn-i mezbûrdan ol mikdâr takās edip hüccet-i şer‘iyye tahrîr olunmuşiken hâlâ dahi arsa-i mezbûreden bir tarafı yine Mehmed Çavuş’un müşterâsı olan arsa ve bir tarafdan ba‘zan es-Seyyid Mustafa mülkü ve ba‘zan yine arsa-i muhterika-i mezbûr ve bir tarafı tarîk-i âm ile mahdûd tûlen ve arzen [92a] bi hesâb-ı terbî‘î üç yüz zirâ‘ arsa dahi ifrâz ve alâmet-i fâsıla vaz‘-ı ile mümtâz kılındığından sonra semen-i misli idiği şer‘an zâhir ve müte‘ayyin olan her zirâ‘ı bir buçuk guruşdan dört yüz elli guruşa bi’l-vesâye ve bi’l-ezâni’ş-şer‘î bey‘ ve teslîm ol dahi iştirâ ve kabûl ve temellük ve tesellüm eyledikden sonra semeni olan meblağ-ı mezbûr dört yüz elli guruşu deyn-i bâkī-i mezbûr yedi yüz guruşdan dört yüz elli guruşa takās ol dahi mukāssa [ve] kabûl edip deyn-i mezkûrdan bin guruşdan yedi yüz elli guruşdan müteveffâ-yı mezbûrun zimmetini berî ve arsa-i mezbûreden defâ‘atle iştirâ eylediği cem‘an beş zirâ‘ mezkûr Mehmed Çelebi’nin mülk ve hakkıdır keyfe mâ yeşâ mutasarrıf olsun dedikde gıbbe’t-tasdîki’ş-şer‘î mâ vaka‘a bi’t-taleb ketb olundu. Fi’l-yevmi’l-ışrîn min Şa‘bâni’l-mu‘azzam li sene seb‘a ve tis‘în ve elf.

Şuhûdü’l-hâl: Ömer Efendi b. Yusuf el-İmâm, Mehmed Efendi b. Yusuf el-Müezzin, imâm İbrahim Çelebi b. Mehmed, Mi‘mâr Ahmed Beşe b. Abdullah, Veli b. Osman, es-Seyyid Mustafa b. Mahmud, el-Hâc Mehmed b. Kasım, Osman Ağa el-Mübâşir.

(BAB46 - cilt: 19, sayfa: 465 - Hüküm no: 554 - Orijinal metin no: [91b-2])﻿

﻿

﻿

555. Hüküm

Yetim Musli’ye intikal eden sefine hissesinin vekil tarafından düşük fiyattan satıldığı Ahmed b. Kaya ile yetim vasîsinin sulh oldukları

Vilâyet-i Anadolu’da Gönye sancağında Viresne [Viçe?] kazâsına tâbi‘ Nemle? nâm karyede sâkin iken bundan akdem vefât eden Ali b. Mehmed’in sulbî sagīr oğlu Musli’nin tesviye-i umûru için kıbel-i şer‘den mansûb vasîsi olan el-Hâc Ahmed b. Abdullah meclis-i şer‘-i şerîf-i enverde işbu bâ‘isü’l-kitâb Ahmed Bey b. Kaya mahzarında bi’l-vesâye ikrâr ve i‘tirâf edip hâlâ mahrûse-i Galata’da merbût on sekiz zirâ‘ şayka ta‘bîr olunur sefînenin nısfı Süleyman Reis’in mülkü ve nısf-ı âharı müteveffâ-yı mezbûrdan sagīr-i mezbûra müntakil mülkü olup lâkin sagīr-i mezbûrun hissesi bey‘ olunmak enfa‘ ve evlâ olmağla ben bi’l-vesâye mârrü’z-zikr nısf hisseyi semen-i misli ile bey‘ ve kabz-ı semen ve semen-i mezbûru bana teslîme mezkûr Süleyman Reis’i vekîl eylediğimde ol dahi ba‘de’l-kabûli’l-vekâle mârrü’z-zikr nısf-ı sefîneyi bi’l-vekâle mezkûr Ahmed Bey’e yüz elli [bin] guruşa bey‘ ve kabz-ı semen edip lâkin mârrü’z-zikr sefîneyi mezkûr Ahmed Bey’e semen-i mislinden noksân-ı fâhiş ile iştirâ eyledi deyû mezbûr Ahmed Bey’den da‘vâ ve mârrü’z-zikr sefîne müddet-i medîde müzâyede olunup rağabât-ı nâs bi’l-külliye münkatı‘a oldukdan sonra mârrü’z-zikr nısf-ı sefînenin semen-i misli yüz altmış bin guruş idiği sâbit ve mütehakkik olmağla mezbûr Ahmed Bey meblağ-ı mezbûr yüz altmış beş guruşu tekmîl etmek üzre on beş guruş dahi bana teslîm ben dahi bi’l-vesâye ahz u kabz eyledim ba‘de’l-yevm husûs-ı mezbûra müte‘allika mezkûr ile kat‘â da‘vâ ve nizâ‘ım kalmamışdır dedikde gıbbe’t-tasdîki’ş-şer‘î mâ vaka‘a bi’t-taleb ketb olundu. Fi’l-yevmi’l-ışrîn min Şa‘bâni’l-mu‘azzam li sene seb‘a ve tis‘în ve elf.

Şuhûdü’l-hâl: El-Hâc Ali b. Mehmed, Mahmud Reis b. el-Hâc İbrahim, el-Hâc Ali b. İdris, Mehmed b. İdris.

(BAB46 - cilt: 19, sayfa: 467 - Hüküm no: 555 - Orijinal metin no: [92a-1])﻿

﻿

﻿

556. Hüküm

İvaz b. Yancı’nın Ağya v. Karabet’te kefaletten dolayı alacağı olduğu

Mahmiye-i İstanbul’da Vezir hanında sâkin işbu bâ‘isü’l-vesîka İvaz v. Yancı nâm Ermeni meclis-i şer‘-i şerîf-i enverde bundan akdem hâlik olan Karabet v. Papa’nın sulbî kebîr oğlu Ağya nâm Ermeni muvâcehesinde üzerine da‘vâ ve takrîr-i kelâm edip târih-i kitâbdan yedi sene mukaddem mezbûr Karabet ve gāib ani’l-meclis Nazar ve karındaşım hâzır bi’l-meclis Bünyad nâm Ermeniler, Mustafa Ağa b. Hasan nâm kimesneden bin yedi yüz yirmi beş esedî istidâne ve kabz ve meblağ-ı mezbûrdan her biri âharın zimmetine lâzım gelen meblağı emir ve kabûlü hâviye kefâlet-i sahîha-i şer‘iyye ile kefîl oldukdan sonra mezbûr Nazar kable’l-edâ gaybet edip ve mezbûr Mustafa Ağa merkūmân Karabet ve Bünyad’ı huzûr-ı hâkimü’ş-şer‘a ihzâr edip mezbûrân husûs-ı merkūmu ikrâr etmeleriyle meblağ-ı mezbûr bin yedi yüz yirmi beş guruşu asâleten ve vekâleten edâya hükm-i hâkimü’ş-şer‘î lâhık oldukdan sonra mezbûr (...) mezbûrân Karabet ve Bünyad’ın asâleten ve vekâleten zimmetlerine edâsı lâzım gelen meblağı emr ve kabûlü hâviye kefâlet-i sahîha-i şer‘iyye ile kefîl olduğumuzdan sonra mezbûr Karabet meblağ-ı mezbûru edâ için cânib-i şer‘den haps olundukdan oğlu mezbûr Ağya babası mezkûr Karabet’in asâleten ve vekâleten zimmetine edâsı lâzım gelen meblağ-ı mezbûr emriyle kefîl olup ve mezbûr Karabet meblağ-ı mezbûru kable’l-edâ hâlik olup deyn bi hükmi’l-kefâle meblağ-ı mezbûru mezbûr Mustafa Ağa’ya edâya ve teslîm eylediğimden sonra bâlâda şerh ve beyân olunan meblağ-ı mezbûru mezbûrân Karabet ve Nazar ve Bünyad’ın ikrâz ve teslîm eyledikleri Zaharya nâm Ermeni’den tahsîl için harc u sarf olunan kadr-i ma‘rûf meblağdan [92b] mâ‘adâ sekiz yüz elli guruşu ahz ve istîfâ edip bâkī sekiz yüz elli guruşdan kefâletine binâen mezbûr Ağya’ya edâsı lâzım gelen dört yüz yirmi beş guruşu taleb eylediğimde bana edâdan imtinâ‘ eder suâl olunup bana edâya tenbîh olunmak matlûbumdur dedikde mazmûnu min külli’l-vücûh takrîr-i meşrûhuna mutâbık hüccet-i şer‘iyye dahi ibrâz etmeğin gıbbe’s-suâl mezbûr Ağya cevâbında baba[mı]z mezkûr Karabet ve Nazar ve Bünyad’ın bâlâda şerh olunan minvâl üzre mezkûr Mustafa Ağa’dan bin yedi yüz guruş istidâne ve kabz ve meblağ-ı mezbûrdan her biri âharın zimmetine edâsı lâzım gelen meblağı emr ve kabûlü hâviye kefâlet-i sahîha ile kefîl olduklarından sonra mezbûr İvaz dahi vech-i meşrûh üzre meblağ-ı mezbûra emriyle kefîl olup bi hükmi’l-kefâle edâsını ikrâr lâkin kendinin vech-i muharrer babası mezbûrun zimmetine lâzım gelen meblağ-ı mezbûre kefâletini inkâr edicek müdde‘î-i mezbûrdan müdde‘âsına beyyine taleb olundukda mahmiye-i mezbûrede Salma Tomruk mahallesinde sâkin udûl-i müslimînden Derviş b. Hasan ve Abdullah Yazıcı b. Yusuf nâm kimesneler li ecli’ş-şehâde meclis-i şer‘a hâzırân olup istişhâd olundukda fi’l-vâki‘ işbu mezkûr Ağya derûn-ı hüccetde mastûr olduğu üzre babası mezbûr Karabet’in asâleten ve kefâleten zimmetine edâsı lâzım gelen meblağ-ı mezbûr bin yedi yüz yirmi beş guruşu ba‘de hükmi’ş-şer‘î tahsîl için haps olundukda oğlu kefâlet-i şer‘a kefîl olmuşidi biz bu husûsa bu vech üzre şâhidleriz şehâdet dahi ederiz deyû her biri edâ-i şehâdet-i şer‘iyye eylediklerinde gıbbe’t-ta‘dîl ve’t-tezkiyye şehâdetleri makbûle olmağın mûcebiyle ba‘de’l-hükmi’ş-şer‘î ve’l-kazâi’l-mer‘î işbu vesîka bi’t-taleb ketb olundu. Fi’l-yevmi’l-ışrîn min Şa‘bâni’l-mu‘azzam li sene seb‘a ve tis‘în ve elf.

Şuhûdü’l-hâl: İbrahim Çelebi b. Ahmed, Mustafa Çelebi b. Ahmed, Mehmed b. İdris, Mustafa Çelebi b. Abdurrahman.

(BAB46 - cilt: 19, sayfa: 467 - Hüküm no: 556 - Orijinal metin no: [92a-2])﻿

﻿

﻿

557. Hüküm

Fâtıma bt. Cafer Paşa’nın Emine Hanım bt. Mehmed aleyhindeki bahçe davasında haksız olduğu

Asrında kapudân oldukdan sonra fevt olan merhûm Cafer Paşa’nın sulbiye kebîre kızı ve hasren vârisesi olduğu şer‘an sâbit ve mütehakkik olup mahrûse-i Üsküdar’da el-Hâc Cafer mahallesinde sâkine Fâtıma Hanım ba‘de’t-ta‘rîfi’ş-şer‘î saray-ı kāimmakām-ı hazret-i sadr-ı a‘zamîde ma‘kūd meclis-i şer‘-i şerîf-i âlîde mahrûse-i Galata müzâfâtından Kuruçeşme nâm karyede sâkin iken mukaddemâ vefât eden Mehmed Ağa’nın sulbiye kebîre kızı ve hasren vârisesi olup merhûm Cafer Ağa vakfından karye-i mezbûrede vâki‘ bir tarafı Nasuh Paşa bahçesi ve bir tarafı Ömer Ağa menzili ve bir tarafı sâhil-i bahr ve bir tarafı vâdi ile mahdûd dâhiliyye ve hâriciyyesi büyût-ı adîde ve hamam ve kusûrunu ve bir mâ-i cârîyi müştemil hadîkaya meşrûtiyyet üzre mutasarrıf olan işbu hâmiletü’l-kitâb Emine Hâtun mahzarında üzerine da‘vâ ve takrîr-i kelâm edip mârrü’l-beyân hadîkanın vakfiye-i ma‘mûlün-bihâsında ancak tasarrufu kendiye meşrût olup tevliyyeti âhara meşrûta iken mezbûre Emine Hâtun’un babası müteveffâ-yı mezbûr Mehmed Ağa’nın kırk bir senesinde hadîka-i mezbûreyi fuzûlen müteveffâ-yı mezbûr Cafer Paşa’ya hayâtında dokuz yük akçeye icâre-i mu‘accelesinden on bin akçe müeccele ile bilâ-ta‘yîn-i müddet îcâr ve teslîme ol dahi istîcâr ve tesellüm ve meblağ-ı mezbûr dokuz yük akçeyi merkūm Mehmed Ağa’ya def‘ ve teslîme ol dahi ahz u kabz ve mesârif-i lâzımesine sarfla istihlâk ettiğinden sonra merkūm Cafer Paşa hadîka-i mezkûreyi üç sene zabt edip ba‘dehû fevt oldukda mücerred yedinde bulunmağla hadîka-i mezkûre mülkü olmak üzre taraf-ı şehriyârîden kabz ve merhûme ve mağfûrun-lehâ Ayşe Sultan hazretlerine verilip ol dahi otuz sene tasarruf edip fevt oldukda hadîka-i mezbûre mûceb-i şart-ı vâkıf mezbûre Emine Hâtun’a hükm ve teslîm olunup el-yevm tasarrufunda olmağla babası müteveffâ-yı mezbûr Mehmed Ağa hadîka-i mezkûreyi ber vech-i muharrer îcârı sahîha olmamağla mezbûr Mehmed Ağa’nın târih-i mezkûrda mu‘accele olmak üzre bi gayri hakkın kabz ve istihlâk eylediği meblağ-ı mezbûr dokuz yük akçemi makbûzu olan tereke-i müteveffâ-yı mezbûrdan mezkûre Emine Hâtun’dan taleb eylediğimde bana edâ ve teslîmden imtinâ‘ eder suâl olunup teslîme tenbîh olunması matlûbumdur dedikde gıbbe’s-suâl mezbûre Emine Hâtun cevâbında babası müteveffâ-yı mezbûrun terekesini kabz ve mezbûr Mehmed Ağa Hadîka-i mezkûreyi vech-i meşrûh üzre îcâr ve teslîm ve mu‘accele-i merkūme dokuz yüz akçeyi kabz ve istihlâkini bi’l-külliye inkâr ettiğinden sonra mâ‘adâ mezbûre Fâtıma Hanım bin yetmiş yedi senesi Cemâziyelevvel’inde İstanbul kadısı olan Pîrîzâde demekle şehîr a‘lemü’l-ulemâ’i’l-fihâm Mustafa Efendi b. Mehmed huzûrunda husûs-ı mezbûru benden da‘vâ edip müdde‘âsını isbât edemeyip şer‘an bana yemîn vermekle mezbûre bî-vech mu‘ârazadan men‘ ve yedimde hüccet-i şer‘iyye verilmişdi deyû mûmâ-ileyh imzâsıyla mümzât ve hatmiyle mahtûme ve hatt-ı hümâyûn-ı sa‘âdet-makrûn-ı sultânî ile mu‘anven hüccet-i şer‘iyye ibrâz edip muvâcehesinde feth ve kırâat olundukda mazmûnu min külli’l-vücûh takrîr-i meşrûhuna mutâbık bulunmağın gıbbe’l-istintâk mezkûre Fâtıma [93a] Hanım mazmûn-ı hüccet-i mezkûreyi bi tav‘ihâ ikrâr ve i‘tirâf etmeğin mûcebiyle mezbûre, bî-vech mu‘ârazadan men‘ olunup işbu vesîka bi’t-taleb ketb olundu. Fi’l-yevmi’l-ışrîn min Şa‘bâni’l-mu‘azzam li sene seb‘a ve tis‘în ve elf.

Şuhûdü’l-hâl: Umdetü erbâbü’t-tahrîr ve’l-kalem tezkireci Mustafa Efendi, zahrü ashâbü’t-tastîr ve’r-rakam tezkireci Handan Efendi, umdetü’l-eşbâh ve’l-a‘yân çavuşbaşı Ali Ağa, zahrü’l-eşbâh muhzır İbrahim Ağa.

(BAB46 - cilt: 19, sayfa: 469 - Hüküm no: 557 - Orijinal metin no: [92b-1])﻿

﻿

﻿

558. Hüküm

Vefat eden Mustafa Beşe’nin terekesini vârislerinin teslim alması

Vilâyet-i Anadolu’da Küre-i nühâs kazâsına tâbi‘ Avşarlar nâm karye ahâlîsinden olup Otuzbirinci bölük yoldaşlarından iken bundan akdem vefât eden Mustafa Beşe nâm kimesnenin babası Receb b. Ahmed b. Abdullah ile vâlidesi Ayşe bt. Mehmed nâm hâtuna münhasıra olduğu mütehakkik oldukdan sonra kendi tarafından asîl olup merkūm Receb tarafından vech-i âtî üzre vekâlet iddi‘â eden bâ‘isü hâze’l-vesîka merkūme Ayşe meclis-i şer‘-i şerîf-i enverde müteveffâ-yı mezbûrun vasîsi olmağla terekesine vâzı‘ü’l-yed olan İbrahim Efendi b. İsâ mahzarında üzerine da‘vâ ve takrîr-i kelâm edip ben müteveffâ-yı mezbûrun vâlidesi ve merkūm Receb babası ve verâseti bize münhasıra olup ve mezbûr Receb müteveffâ-yı mezbûrun terekesinden hissesini vâzı‘ü’l-yed olan mezbûr İbrahim Efendi’den da‘vâ ve kabz ve kendiye îsâle tarafından beni vekîl, ben dahi kabûl etmekle suâl olunup tereke-i müteveffâ-yı mezbûru bana teslîme tenbîh olunmak matlûbumdur dedikde gıbbe’s-suâl mersûm İbrahim Efendi cevâbında müteveffâ-yı mezbûrun terekesine vaz‘-ı yedini ve mezbûrânın ber vech-i muharrer verâsetlerini ikrâr lâkin müdde‘iye-i mezbûrenin ber vech-i muharrer vekâletini inkâr edicek müdde‘î-i mezbûrdan müdde‘âsını mübeyyine beyyine taleb olundukda udûl-i müslimînden olup kazâ-i mezbûra tâbi‘ Buyran nâm karye ahâlîsinden Mehmed b. Abdülfettâh ve Mustafa [b.] Derviş ve Ahmed Beşe b. Resul nâm kimesneler li ecli’ş-şehâde meclis-i şer‘a hâzırân olup istişhâd olunduklarında fi’l-hakīka müteveffâ-yı mezbûrun babası mezbûr Receb b. Ahmed b. Abdullah müteveffâ-yı mezbûr Mustafa Beşe’nin terekesinden kendiye isâbet eden hissesini vâzı‘ü’l-yed olan merkūm İbrahim Efendi’den da‘vâ ve taleb ve kabza ve kendiye îsâle merkūme Ayşe Hâtun’u bizim huzûrumuzda vekîl edip ol dahi vekâlet-i mersûmeyi kabûl eyledi biz bu husûsa bu vech üzre şâhidleriz şehâdet dahi ederiz deyû her biri edâ-i şehâdet-i şer‘iyye eylediklerinde ba‘de’t-ta‘dîl ve’t-tezkiyye şehâdetleri makbûle olmağın mûcebiyle müdde‘iye-i mezbûrenin ber vech-i muharrer vekâletine ba‘de’l-hükmi’ş-şer‘î müteveffâ-yı mezbûrun terekesini müdde‘iye-i mezbûre Ayşe’ye teslîme vasiyy-i mezbûr İbrahim Efendi’ye tenbîh olundukdan sonra merkūm Ayşe Hâtun meclis-i şer‘de ikrâr ve takrîr-i kelâm [edip] mezbûr İbrahim Efendi müteveffâ-yı mezbûrun terekesinden ancak iki yüz guruşuna vaz‘-ı yed etmekle merkūm İbrahim Efendi meblağ-ı mezbûrun iki yüz guruşunu bana teslîm ben dahi asâleten ve vekâleten ahz u kabz edip husûs-ı mezbûra müte‘allika da‘vâdan merkūm İbrahim Efendi’nin zimmetini bi’l-asâle ibrâ ve iskāt eyledim dedikde gıbbe’t-tasdîki’ş-şer‘î mâ vaka‘a bi’t-taleb ketb olundu. Fi’l-yevmi’s-sâlis ve’l-ışrîn min Şa‘bâni’l-mu‘azzam li sene seb‘a ve tis‘în ve elf.

Şuhûdü’l-hâl: Ahmed Efendi el-İmâm, el-Hâc Veli b. Ali, Mehmed Kethüdâ b. Ahmed, Mustafa Beşe b. ( ), el-Hâc Hüseyin b. ( ), ve gayruhüm mine’l-hâzırîn.

(BAB46 - cilt: 19, sayfa: 470 - Hüküm no: 558 - Orijinal metin no: [93a-1])﻿

﻿

﻿

559. Hüküm

Rodolko v. Espo’nun yapağıcı Yako v. Yahud’da alacağı olması

İngiltere tüccârından olup hâlâ mahrûse-i Galata’da Bereketzâde mahallesinde sâkin Rodolko v. Espo nâm müste’men meclis-i şer‘-i şerîf-i enverde tâife-i yahudun Erdel cemâ‘atinden olup Ortaköy’de sâkin iken bundan akdem hâlik olan Kohen demekle ma‘rûf yapağıcı Yako v. Yahud nâm yahudinin evlâd-ı sıgārının tesviye-i emirleriyçün kıbel-i şer‘den mansûb vasîleri olmağla terekesine vâzı‘ü’l-yed olan Rafayel v. Vadso nâm yahudi muvâcehesinde üzerine da‘vâ ve takrîr-i kelâm edip târih-i kitâbdan on dört ay mukaddem frengî altın tebdîl etmek için bin guruşluk para ve bin dört yüz elli sekiz guruşluk şerîfî altın cem‘an iki bin dört yüz elli sekiz guruşumu hâlik-i merkūm Kohen Yako’ya hayâtında alâ tarîki’s-sarf def‘ ve teslîm ol dahi yedimden ahz u kabz ettiğinden sonra kable teslîmi’d-deyn merkūm hâlik olmağın hâla vasiyy-i mezbûre suâl olunup meblağ-ı mezbûr cem‘an iki bin dört yüz elli sekiz guruşumun ayniyâtı mevcûd ise a‘yânını, müste[h]leke ise hâlik-i mezbûre terekesinden bana red ve teslîme tenbîh olunmak matlûbumdur dedikde gıbbe’s-suâl vasiyy-i merkūm cevâbında hâlik-i mezbûrun terekesine bi’l-vesâye vaz‘-ı yedini ikrâr lâkin husûs-ı mezbûru inkâr edicek müdde‘î-i mezbûrdan sıdk-ı makāline muvâfık beyyine taleb olundukda cemâ‘at-i mezbûreden olup mârrü’z-zikr Ortaköy’ünde sâkin Avram v. Mosi ve Yako v. Abram nâm yahudiler li ecli’ş-şehâde meclis-i şer‘a hâzırân olup isre’l-istişhâd fi’l-hakīka târih-i kitâbdan on dört ay mukaddem işbu müdde‘î-i mezbûr Rodolko frenk altınla tebdîl etmek için bin guruşluk para ve bin dört yüz elli sekiz guruşluk şerîfî altın cem‘an iki bin dört yüz elli sekiz guruşunu …? demekle ma‘rûf [93b] olan hâlik-i mezbûr yapağıcı Yako’ya hayâtında bizim huzûrumuzda alâ tarîki’s-sarf def‘ ve teslîm ol dahi yedinden ahz u kabz etmişidi biz bu husûsa bu vech üzre şâhidleriz şehâdet dahi ederiz deyû her biri edâ-i şehâdet-i şer‘iyye ettiklerinde ba‘de ri‘âyeti şerâiti’l-kabûl şehâdetleri makbûle olup müdde‘î-i mezbûr red ve tahlîf-i şer‘î ile tahlîf olundukdan sonra mûcebince ba‘de’l-hükm mâ vaka‘a bi’t-taleb ketb olundu. Fi’l-yevmi’l-hâmis ve’l-ışrîn min Şa‘bâni’l-mu‘azzam li sene seb‘a ve tis‘în ve elf.

Şuhûdü’l-hâl: Mustafa Çelebi b. Ahmed Kethüdâ-yı muhzırân, İbrahim Çelebi b. Ahmed, Mehmed Çelebi b. İdris, Ebûbekir b. Hüseyin.

(BAB46 - cilt: 19, sayfa: 471 - Hüküm no: 559 - Orijinal metin no: [93a-2])﻿

﻿

﻿

560. Hüküm

Raziye Hatun Vakfı’na ait binanın icâreteyn yoluyla kiraya verilmesi

Mine’l-keşşâf Husûs-ı âti’z-zikrin mahallinde ketb [ve] tahrîri için savb-ı şer‘den bi’l-[il]timâs irsâl olunan Mevlânâ Ebûbekir Efendi b. Abdülkerim mahmiye-i İstanbul’da Bâli Ağa mahallesinde vâki‘ zikri âtî menzile varıp zeyl-i kitâbda muharrerü’l-esâmî müslimîn huzûrlarında akd-i meclis-i şer‘-i mübîn eyledikde merhûm Raziye Hâtun nâm sâhibü’l-hayrın vakf ve evlâdiyyet ve meşrûtiyyet üzre bi’l-fi‘l mütevellî olan es-Seyyid Mustafa Çelebi b. es-Seyyid Mustafa meclis-i ma‘kūd-ı mezbûrda bi’t-tevliyye takrîr-i kelâm ve ta‘bîr ani’l-merâm edip işbu bir tarafdan ba‘zan saka Yusuf ve ba‘zan yoğurtçu Mustafa menzilleri ve iki tarafdan Mustafa Çelebi menzil[i] ve bir tarafdan tarîk-i âm ile mahdûd ve fevkānî ve tahtânî dört bâb köhne oda ve bi’r-i mâ ve cüneyneyi müştemil menzilin tasarrufu mezbûre Raziye Hâtun’un evlâd-ı evlâdına meşrûta vakfı ve ben merkūm-ı mezbûrenin evlâd-ı evlâdından olup menzili mezbûrun tasarrufu ber mûceb-i şart-ı vâkıf hakk-ı meşrûtam olmağın lâkin menzili mezbûrun devr-i eyyâm ile müşrif-i harâb ve mâil-i türâb [ve] cânib-i vakfımdan binâ ve ta‘mîre müsâ‘id olmamağla icâre-i mu‘accele ve müeccelem misli ile âhar[a] îcâr olunmak cânib-i vakfa her vechile evlâ [ve] enfa‘ olmağın husûs-ı mezbûr vukūf-ı tâmmı olan mahalle-i mezbûre ahâlîsinden istihbâr olunup haberleri tahrîr ve ber vech-i muharrer âhara îcâr kıbel-i şer‘den bana izin verilmek matlûbumdur dedikde husûs-ı merkūma vukūf-ı tâmmı olup mahalle-i mezbûr ahâlîsinden kemhacı Ahmed Çelebi b. Hasan ve Osman Çelebi b. Nurullah ve Mustafa Çelebi [b.] Hüseyin nâm kimesnelerden istihbâr olundukda fi’l-hakīka işbu hudûd-ı mezbûr ile mahdûd olan mârrü’z-zikr menzilin tasarrufu merhûm-ı mezbûr Raziye Hâtun evlâd-ı evlâdına meşrûta vakıf ve menzili mezbûr es-Seyyid Mustafa Çelebi merhûm-ı mezbûrenin evlâd-ı evlâdından olup menzili merkūm mürûr-ı eyyâm [ile] müşrif-i harâb ve mâil-i türâb olup cânib-i vakıfdan binâ ve ta‘mîre müsâ‘ade olmamağla icâre-i mu‘accele ve müeccele misli ile âhara îcâr olunmak cânib-i vakfa her vechile evlâ ve enfa‘dır deyû her biri haber vermeğin vâki‘ hâli Mevlânâ-yı mezbûr mahallinde ketb [ve] tahrîr edip ba‘dehû ma‘an ba‘s olunan Receb b. Şaban ve Mehmed b. Ahmed ile meclis-i şer‘a gelip alâ vukū‘ihî inhâ ve takrîr etmeğin menzili mezbûru ber vech-i muharrer âhara îcâre misli [ile] şer‘den mütevellî-i mezbûra izin vermeğin mâ vaka‘a bi’t-taleb ketb olundu. Fi’l-yevmi’l-hâdî ve’l-ışrîn min Şa‘bâni’l-mu‘azzam li sene seb‘a ve tis‘în ve elf.

Şuhûdü’l-hâl: Es-Seyyid Efendi b. Mehmed Efendi, Süleyman Çelebi b. Mehmed, İsâ b. Maden, Mustafa Çelebi b. Mehmed Beşe.

(BAB46 - cilt: 19, sayfa: 472 - Hüküm no: 560 - Orijinal metin no: [93b-1])﻿

﻿

﻿

561. Hüküm

Şaban Beşe b. Ali’nin terekesinin vârislerine teslimi

Mine’l-keşşâf Hâlâ medîne-i Kayseriye kadısı olan umdetü’l-mevâli’l-izâm Mustafa Efendi tarafından hat ve hatmi hâvî ve târih-i kitâb sene[si] Cumâdelâhiresi’nin yirmi iki yevmiyle müverrah kitâb-ı nakl-i şer‘î vârid olup mazmûnu medîne-i Kayseriye’de Sultan mahallesi sâkinelerinden Mümine ve Hatice bt. Ali Beşe b. el-Hâc Şaban nâm hâtunlardan ber vech-i âtî da‘vâ-yı sahîha-i şer‘iyye ile mesbûk istişhâd-ı şer‘î sudûrundan sonra medîne-i mezbûrda Ahî Ali mahallesi sükkânından es-Seyyid Mahmud Çelebi b. Süleyman Ağa b. Sefer Bey ve Yunus b. Musli b. Veli nâm kimesneler nakl ve tahvîl için mahalli cerh ve ta‘dîlinde her biri edâ-i şehâdet-i şer‘iyye edip fi’l-asl medîne-i mezbûr ahâlîsinden olup bundan akdem Dergâh-ı âlî yeniçerilerinin ocağında hâlâ kîsedâr olan umde[tü] erbâbü’l-iclâl Veli Efendi b. Ali Bey mahmiye-i İstanbul’da Evlice [mahallesinde] sâkin [iken] vefât eden [94a] terekesi mûmâ-ileyhin yedinde mazbût olduğu mesmû‘um olan Otuz Dört sekbânlara mahsûs oda neferâtından Şaban Beşe b. Ali Beşe b. el-Hâc Şaban ile müsteşhidîn-i mezbûretân Mümine [ve] Hatice li ebeveyn karındaşlar olup babaları adı mezbûr Ali Beşe ve anaları adı Rahime ve cedleri adı mezbûr el-Hâc Şaban ve maskat-ı re’sleri mârrü’z-zikr Sultan mahallesidir müteveffâ-yı mezbûr Şaban Beşe’nin verâseti li ebeveyn kız karındaşları mezbûretân Mümine ve Hatice’ye münhasıradır gayrı vârisi ve terekesine müstahıkk-ı âhar olduğu ma‘lûmumuz değildir hâlâ müsteşhidetân-ı mezbûretân için müteveffâ-yı mezbûrun terekesini vâzı‘ü’l-yed olan mûmâ-ileyh Veli Efendi’den ve sâir vaz‘-ı yed edenlerden hakk-ı taleb ve ahz vardır biz bu husûsa bu vech üzre şâhidleriz şehâdet dahi ederiz deyû her biri edâ-i şehâdet-i şer‘iyye ettiklerinde ba‘de’t-ta‘dîl ve’t-tezkiyye şehâdetleri makbûle oldukdan sonra müsteşhidân-ı mezbûretân tereke-i mezbûreyi mûmâ-ileyhden ve sâir vaz‘-ı yed edenden taleb ve da‘vâ ve ahz u kabz ve kendilere îsâle ve kabz ve îsâl mütevakkıf olduğu umûrun küllîsine tarafından işbu nâkilü’l-kitâb Mustafa b. Ahmed’i vekîl ve nâib-i menâb nasb ve ta‘yîn eylediklerinde ol dahi vekâlet-i mezbûreyi kabûl eylediğini hâvî bulunmağın vekîl-i mezbûr Mustafa taleb ve da‘vâsıyla kitâb-ı mezbûr mûmâ-ileyh Veli Efendi’nin hâlâ kethüdâsı ve vekîli olan Mehmed Ağa b. Mahmud muvâcehesinde feth ve kırâat ve istintâk olundukda merkūm Mehmed Ağa cevâbında müteveffâ-yı mezbûrun terekesine vâzı‘ü’l-yedini ikrâr lâkin kitâb-ı mezbûrun müşârün-ileyh Mustafa Efendi tarafından vürûdunu inkâr edicek vekîl-i merkūm Mustafa’dan kitâb-ı mezbûrun vürûduna muvâfık beyyine taleb olundukda zeyl-i kitâbda merkūmü’l-esâmî olup şuhûdü’t-tarîk olan Kayseriyeli Yusuf b. Musli b. Veli ve Mehmed b. Veli b. Receb nâm kimesneler li ecli’ş-şehâde meclis-i şer‘a hâzırân olup istişhâd olunduklarında fi’l-vâki‘ hâlâ medîne-i Kayseriye kadısı olan müşârün-ileyh Mustafa Efendi b. Veli b. Mustafa işbu kitâb-ı nakli bizim üzerimize kırâat edip huzûrumuzda imzâ ve mühürleyip hat ve hatmine bizi işhâd ve isimlerimizi zeyline tahrîr eylemişdir işbu kitâb-ı mezbûrun zeylinde olan hat ve hatm hâkim-i müşârün-ileyh Mustafa Efendi’nin hat ve hatmi olduğuna şâhidleriz şehâdet dahi ederiz deyû her biri edâ-i şehâdet-i şer‘iyye ettiklerinde müdde‘î-i mezbûr için Mustafa’ya teslîm etmek üzre mezbûr Mehmed Ağa’ya tenbîh olunup mâ vaka‘a bi’t-taleb ketb olundu. Fi’l-yevmi’s-sânî ve’l-ışrîn min Şa‘bâni’l-mu‘azzam li sene seb‘a ve tis‘în ve elf.

Şuhûdü’l-hâl: Mustafa Efendi b. Ramazan, el-Hâc b. Mustafa, İbrahim Çelebi b. Ahmed, Mustafa Ağa, Ahmed Odabaşı b. Abdullah, İvaz Odabaşı b. Abdullah.

(BAB46 - cilt: 19, sayfa: 473 - Hüküm no: 561 - Orijinal metin no: [93b-2])﻿

﻿

﻿

562. Hüküm

Emine bt. Abdullah’ın câriye davasının reddi

Mahmiye-i İstanbul’da Kadı çeşmesi kurbunda sâkine Siyavuş Emine bt. Abdullah nâm hâtun ba‘de’t-ta‘rîfi’ş-şer‘î meclis-i şer‘-i şerîf-i enverde işbu râfi‘ü’l-kitâb Mehmed Bey b. Mahmud mahzarında üzerine da‘vâ ve takrîr-i kelâm edip bundan akdem cins ve evsâfı beynimizde ilm-i şer‘î ile ma‘lûm bir câriyeyi yüz altmış esedî guruşa gāib ani’l-meclis Cafer Çavuş nâm kimesneye bey‘ ve teslîm ol dahi iştirâ ve kabûl ve kabz eylediğinden sonra semen-i mezkûr yüz altmış guruşu bana teslîm etmeğin câriye-i mezkûreyi merkūm Mehmed Bey semen-i makbûza bey‘ ve teslîm edip gaybet etmeğin ben semen-i mezkûru merkūm Cafer’den vech-i meşrûh ahz edememekle câriye-i mezbûreyi mezkûr Mehmed Bey’den taleb ederim suâl olunsun dedikde mezkûre Emine, mezkûr [Mehmed] Bey’in iştirâ eylediği câriyeyi mukaddemâ gāib-i mezbûr Cafer Çavuş’a bey‘-i kat‘î ile bey‘ ve teslîmini i‘tirâf etmekle câriye-i mezbûru mezkûr Mehmed Bey’den taleb nâ-meşrû‘ olmağla mezbûr Mehmed Bey’e suâl dahi teveccüh etmeyip mezkûr Emine bî-vech mu‘ârazadan men‘ olunup mâ vaka‘a bi’t-taleb ketb olundu. Fi’l-yevmi’s-sânî ve’l-ışrîn min Şa‘bâni’l-mu‘azzam li sene seb‘a ve tis‘în ve elf. [94b]

Şuhûdü’l-hâl: Mustafa Efendi b. Ramazan, es-Seyyid Hüseyin b. ( ).

(BAB46 - cilt: 19, sayfa: 474 - Hüküm no: 562 - Orijinal metin no: [94a-1])﻿

﻿

﻿

563. Hüküm

Rabia bt. Ali Çorbacı’nın Mehmed b. Süleyman’dan muhâlaa yoluyla boşandığı

Mahmiye-i İstanbul’da Çukurbostan mahallesinde sâkine olup zâtı ta‘rîf-i şer‘î ile mu‘arrefe olan Râbia bt. Ali Çorbacı nâm hâtun meclis-i şer‘-i şerîf-i enverde sâhib-i hâze’l-kitâb zevc-i muhâlı‘ı Mehmed b. Süleyman mahzarında ikrâr ve takrîr-i kelâm [edip] mezbûr Mehmed zevcim olup beynimizde hüsn-i zindegânî olmamağla zimmetinde mütekarrir ve ma‘kūdun-aleyh olan beş yüz akçe mehr-i müeccelim ve nafaka-i iddet-i mu‘ayyenem üzerlerine ve me’ûnet-i süknâm dahi kendi üzerime olmak üzre zevcim mezbûr Mehmed ile muhâla‘a-i sahîha-i şer‘iyye ile muhâla‘a edip ol dahi vech-i muharrer üzre hul‘-ı mezbûru kabûl eylediğinden sonra hukūk-ı zevciyyete müte‘allika âmme-i da‘vâdan her birimiz âharın zimmetini ibrâ-i âmm-ı kātı‘ü’n-nizâ‘la ibrâ ve iskāt eyledik dedikde gıbbe’t-tasdîki’ş-şer‘î mâ hüve’l-vâki‘ bi’t-taleb ketb ve imlâ olundu. Fi’l-yevmi’s-sâmin aşer min Şa‘bâni’l-mu‘azzam li sene seb‘a ve tis‘în ve elf.

Şuhûdü’l-hâl: Mehmed b. Mustafa, Mehmed b. İdris, İbrahim Çelebi [b.] Ahmed, Mustafa, İsmail Çelebi b. Mustafa, Ahmed Çelebi b. İbrahim.

(BAB46 - cilt: 19, sayfa: 475 - Hüküm no: 563 - Orijinal metin no: [94b-1])﻿

﻿

﻿

564. Hüküm

İbrahim Beşe b. Hasan’ın mukátaalı vakıf menzilini Şerife Ümmühâni bt. Seyyid Abdullah’a satması

Husûs-ı âti’l-beyânın mahallinde tahrîri iltimâs olunmağın savb-ı şer‘[den] irsâl olunan Mevlânâ Abdullah Efendi b. el-Hâc Veli ol dahi mahmiye-i İstanbul’da Âbid Çelebi mahallesinde sâkin Ali Ağa b. Oruc’un menziline varıp zeyl-i vesîkada muharrerü’l-esâmî olan müslimîn huzûrunda akd-i meclis-i nebevî eyledikde mahalle-i mezbûrda camcı İbrahim Beşe b. Hasan nâm kimesne meclis-i münîr-i mezbûrda, bâ‘isü hâze’l-vesîka Ümmühâni bt. es-Seyyid Abdullah Efendi nâm hâtun tarafından husûs-ı âti’l-beyâna [vekîl] olup zâtını ma‘rifet-i şer‘iyye ile ârifân el-Hâc Abdurrahman b. Musa ve el-Hâc Ahmed b. Cuma nâm kimesneler şehâdetleri ile şer‘an vekâleti sâbite olan vâlidesi Fâtıma bt. Süleyman mahzarında ikrâr ve takrîr-i kelâm edip akd-i âti’z-zikrin sudûruna değin yedimde mülküm olup mahalle-i mezbûrede vâki‘ bir tarafdan Mi‘mâr Kasım Ağa odaları ve bir tarafdan Süley[man] Efendi bahçesi ve bir tarafdan Abdüssamed Efendi bahçesi ve bir tarafdan ba‘zan Abdullah Efendi tasarrufunda olan vakıf menzil ve ba‘zan imâm Mehmed Efendi tasarrufunda olan vakıf menzil ve ba‘zan tarîk-i hâs ile mahdûd menzilin dâhiliyyesinin mecmû‘-ı arsası merhûm Âbid Çelebi vakfına senede otuz akçe mukāta‘a ve binâ zirâ‘ıyla bi hesâb-ı terbî‘î iki yüz otuz zirâ‘ ve üzerinde mülküm olan fevkānî bir kebîr oda ve sofa ve tahtında bir oda ve kenîfi sekiz yüz esedî guruşa bey‘ ve teslîm ve hâriciyyesinin kezâlik bi hesâb-ı terbî‘î binâ zirâ‘ıyla mecmû‘-ı arsası iki yüz elli dokuz zirâ‘a ve arsa üzerinde ebniyesi olan bir bâb fevkānî oda ve dâhiliyyesi iki bâb fevkānî kebîr oda ve bir sagīr ve tahtânî iki oda ve bir hamam ve bir matbah ve bir yer odası ve merdiven başında bir camlı oda ve iki kenîf ve su kuyusu ve bir bahçeyi müştemil hâriciyyesinin ebniye ve arsası bi izn-i mütevellî üç yüz esedî guruşa vekîl-i mezbûr yedinden tamâmen ahz u kabz ve istîfâ eyledim ba‘de’l-yevm işbu menzili mezbûrun ebniye-i memlûkesi müvekkili merkūm Şerife Ümmühâni Hâtun’un mülk-i müşterâsı olup ve arsaları hakk-ı müfevvezi olmuşdur. Bir vechile menzili mezbûrun ebniye ve arsalarında alâka ve medhalim kalmamışdır keyfe mâ yeşâ ve yahtâr mutasarrıfe olsun dedikde gıbbe’t-tasdîki’ş-şer‘î vâki‘ hâli Mevlânâ-yı mezbûr mahallinde tahrîr ve ba‘dehû ma‘an irsâl olunan Receb Çelebi b. Şaban ve Mahmud b. Mehmed ile meclis-i şer‘a gelip alâ vukū‘ihî inhâ ve takrîr etmeğin mâ hüve’l-vâki‘ bi’t-taleb ketb olundu. Fi’l-yevmi’l-hâmis ve’l-ışrîn min Şa‘bâni’l-mu‘azzam li sene seb‘a ve tis‘în ve elf.

Şuhûdü’l-hâl: Ali Ağa b. Oruc, el-Hâc Yusuf b. Murad, Hüseyin Çelebi b. Cafer, Osman Beşe b. İbrahim, Abdullah Efendi Sahhâf, Mustafa Çelebi b. İsmail.

(BAB46 - cilt: 19, sayfa: 475 - Hüküm no: 564 - Orijinal metin no: [94b-2])﻿

﻿

﻿

565. Hüküm

Âbid Mehmed b. Ahmed’in eski eşi Fâtıma bt. Hacı Mehmed’e yarı ev hissesini iade etmesi

Mahmiye-i İstanbul’da Dülgerzâde mahallesinde sâkine Fâtıma bt. el-Hâc Mehmed nâm hâtun meclis-i şer‘-i şerîfde zikr-i âtî menzile vâzı‘ü’l-yed olduğu şer‘an sâbit olan zevc-i sâbıkı Âbid Mehmed b. Ahmed nâm kimesne muvâcehesinde üzerine da‘vâ ve takrîr-i kelâm edip merkūm Âbid Mehmed ile zevciyyet beynimizde kāime iken bin seksen yedi senesi şehr-i Rebî‘ulâhiri gurresinde mahmiye-i mezbûrede vâki‘ bir tarafdan Üstâd Ahmed vakfı olan menzil ve bir tarafdan sarrâc Ahmed mülkü ve bir tarafdan Ümmühâni nâm hâtun mülkü ve bir tarafdan tarîk-i âm ile mahdûd fevkānî iki bâb oda ve tahtânî bir bâb oda ve bir sofa ve bir kenîf ve cüneyneyi müştemil olup arsasının senede Ayasofya-i kebîr vakfına üç akçeli mukāta‘alı mâlikesi olan Hatice bt. Hasan nâm hâtundan merkūm Âbid Mehmed nısf-ı şâyi‘i şirâ murâd eyledikde nısf-ı şâyi‘-i âharını dahi benim için şirâya tarafımdan merkūm Âbid Mehmed’i vekîl nasb edip ol dahi ba‘de’l-kabûli’l-vekâle menzili mahdûd-ı mezbûrun nısf-ı şâyi‘ini kendi ve nısf-ı şâyi‘i âharını benim için merkūm Hatice Hâtun’dan on altı bin beş yüz akçeye iştirâ ve tesellüm ve semeni olan meblağ-ı mezbûru sekiz bin iki yüz elli akçesini benden kabz ve merkūme Hatice Hâtun def‘ ve teslîm edip hattâ mezbûr Âbid Mehmed menzili mahdûd-ı mezbûrun nısf-ı sâbıkı benim mülküm olup kendinin alâkası olmadığı alâ ruûsi’l-işhâd ikrâr ve işhâd dahi etmişiken menzili mezbûrun cümlesine bi gayri hakkın vaz‘-ı yed eder merkūm Âbid Mehmed’e suâl olunup menzili mahdûd-ı mezbûrun nısf-ı şâyi‘inden kasr-ı yed ve bana teslîme tenbîh olunmak matlûbumdur dedikde gıbbe’s-suâl ve akībe’l-inkâr müdde‘iye-i mezbûreden müdde‘âsını mübeyyine beyyine taleb olundukda udûl-i müslimînden olup merkūm Âbid Mehmed’in câr-ı mülâsıkı Ahmed Çelebi b. Ali ve Mustafa b. Mehmed nâm kimesneler li ecli’ş-şehâde meclis-i şer‘a hâzırân olup istişhâd olunduklarında fi’l-hakīka mezbûr Âbid Mehmed bundan akdem menzili mahdûd-ı mezbûrun nısf-ı şâyi‘ini zevcem merkūme Fâtıma için ve nısf-ı âharını kendi nefsim için merkūme Hatice’den on altı bin beş yüz akçeye iştirâ ve tesellüm edip menzili mezbûrun nısf-ı şâyi‘i mezbûre Fâtıma’nın müşterâsıdır benim alâkam yoktur deyû bizim huzûrumuzda ikrâr ve bizi işhâd etmişidi biz bu husûsa bu vech üzre şâhidleriz şehâdet dahi ederiz deyû her biri edâ-i şehâdet-i şer‘iyye ettiklerinde ba‘de’t-ta‘dîl ve’t-tezkiyye şehâdetleri makbûle olmağın mûcebiyle ba‘de’l-hükm menzili mahdûd-ı mezbûrun nısf-ı şâyi‘inden kasr-ı yed ve müdde‘iye-i mezbûre Fâtıma’ya teslîme mezbûr Âbid Mehmed’e tenbîh birle mâ vaka‘a bi’t-taleb ketb olundu. Fi’l-yevmi’s-sânî ve’l-ışrîn min Şa‘bâni’l-mu‘azzam li sene seb‘a ve tis‘în ve elf.

Şuhûdü’l-hâl: Mustafa Çelebi b. el-Hâc Ahmed, İbrahim Çelebi b. Mehmed, Süleyman Çelebi b. Ahmed, Mehmed b. Abdullah, Ahmed b. Ahmed.

(BAB46 - cilt: 19, sayfa: 476 - Hüküm no: 565 - Orijinal metin no: [95a-1])﻿

﻿

﻿

566. Hüküm

Ölen Niko v. Andriye’nin Yamandi v. Trandafilo’ya borçlu olduğu

Medîne-i Üsküdar müzâfâtından Gekvize nâhiyesine tâbi‘ Darıca nâm karye ahâlîsinden olup mahmiye-i İstanbul’da Bahçekapısı kurbunda müsâfiren sâkin Yamandi v. Trandafilo nâm zimmî meclis-i şer‘-i şerîf-i enverde yine karye-i mezbûre ahâlîsinden olup Boğazhisar[ı] demekle ma‘rûf kal‘ada ticâret üzre sâkin iken bundan akdem bilâ-vâris hâlik olan Niko v. Andriye v. Todori nâm hâlik karye-i mezbûrede bilâ-vâris vefât edenlerin terekesi beytülmâl için ahza me’mûr olmağla tereke-i hâlik-i mezbûra vâzı‘ü’l-yed olan karye-i mezbûre subaşısı el-Hâc Ahmed Ağa b. Mehmed mahzarında üzerine da‘vâ ve takrîr-i kelâm edip hâlik-i mezbûr Nikola hayâtında malımdan iki yüz esedî guruş sermâye olmak üzre yedine def‘ ve teslîm ol dahi ber vech-i muharrer ahz u kabz edip kable’l-def‘ mücehhelen hâlik olmağın hâlâ suâl olunup tereke-i hâlik-i mezbûrdan meblağ-ı mezbûrun alıverilmesi matlûbumdur dedikde gıbbe’s-suâl mezbûr el-Hâc Ahmed Ağa cevâbında tereke-i mezbûreyi vech-i mübeyyen üzre vaz‘-ı yedini ikrâr lâkin deyn-i mezkûru inkâr edicek müdde‘î-i mezbûrdan sıdk-ı makāline beyyine taleb olundukda mahrûse-i Galata müzâfâtından kasaba-i Tophâne’de Hoca Ali mahallesi sükkânından Hüseyin b. Mustafa ve diğer Hüseyin b. Ahmed nâm kimesneler li ecli’ş-şehâde meclis-i şer‘a hâzırân olup istişhâd olunduklarında fi’l-hakīka müdde‘î-i mezbûr Yamandi malından iki yüz esedî guruşu sermâye olmak üzre bizim huzûrumuzda hâlik-i mezbûr Nikola v. Andriye v. Todori[ye] hayâtında def‘ ve teslîm ol dahi ber vech-i muharrer ahz u kabz etti biz bu husûsa bu vech üzre şâhidleriz şehâdet dahi ederiz deyû her biri edâ-i şehâdet-i şer‘iyye eylediklerinde ba‘de’t-ta‘dîl ve’t-tezkiyye şehâdetleri makbûle olmağın min ba‘d müdde‘î-i mezbûr ba‘de’t-tahlîfi’l-mu‘teber mûcebiyle ba‘de’l-hükmi’ş-şer‘î meblağ-ı mezbûru tereke-i hâlik-i mezbûrdan müdde‘î-i mezbûra edâ ve teslîme mezbûr el-Hâc Ahmed Ağa’ya tenbîh olunup mâ hüve’l-vâki‘ bi’t-taleb ketb olundu. Fi’l-yevmi’s-sâbi‘ ve’l-ışrîn min Şa‘bâni’l-mu‘azzam li sene seb‘a ve tis‘în ve elf.

Şuhûdü’l-hâl: İbrahim Çelebi b. Ahmed, Mehmed Çelebi b. Yusuf, Ali b. Mehmed, ve gayruhüm.

(BAB46 - cilt: 19, sayfa: 477 - Hüküm no: 566 - Orijinal metin no: [95a-2])﻿

﻿

﻿

567. Hüküm

Mehmed b. Hacı Sefer’in Toros v. Doleri’de kefaletten dolayı alacağı olduğu

Mahrûse-i Galata’da Rüstem Paşa hanında sâkin işbu bâ‘isü’l-kitâb Mehmed b. el-Hâc Sefer meclis-i şer‘de merhûm Sultan Mehmed Gāzi câmi‘-i şerîfi meremmetçisi olan Toros v. Doleri nâm zimmî muvâcehesinde üzerine da‘vâ ve takrîr-i kelâm edip mezbûr Toros’un oğlu gāib ani’l-meclis İbrahim nâm mühtedî ile Ohan? nâm zimmî zimmetlerinde yedimden iştirâ ve kabz eyledikleri beynimizde ma‘lûm kebe bahâsından bâkī yüz otuz üç guruş ve on rub‘ guruş hakkıma mezbûr Toros bundan akdem tarafından emr ve kabûlü hâviye kefâlet-i sahîha-i şer‘iyye ile kefîl olmağın hâlâ bi hasebi’l-kefâle meblağ-ı merkūmu Toros’dan taleb ederim suâl olunsun dedikde gıbbe’s-suâl mezbûr Toros cevâbında kaziyye minvâl-i muharrer üzre olup müdde‘î-i mezbûra yüz otuz üç ve üç rub‘ guruş kefâletnâme ile kefîl olduğunu bi tav‘ihî ikrâr ve i‘tirâf etmeğin mûcebiyle meblağ-ı bâkī-i mezbûr yüz otuz üç guruş üç rub‘u kefâlet-i mahkiyesine binâen müdde‘î-i mezbûra edâ ve teslîme mezbûr Toros’a tenbîh olunup mâ vaka‘a bi’t-taleb ketb olundu. Fî 27 min Şa‘bân sene [10]97.

Şuhûdü’l-hâl: Umdetü erbâbü’l-iz ve’l-kalem Vefâlı Mehmed Efendi Kâtib-i Sultan Mehmed, İbrahim Çelebi b. Ahmed?, Mahmud b. Mustafa, Hüseyin b. Mustafa, Hüseyin Efendi b. Sefer kâtib ve gayruhüm.

(BAB46 - cilt: 19, sayfa: 478 - Hüküm no: 567 - Orijinal metin no: [95b-1])﻿

﻿

﻿

568. Hüküm

Divan v. Ovanes’in vefat eden Yako v. Yahuda’da alacağı olduğu

İngiliz tüccârından olup mahrûse-i Galata’da Bereketzâde mahallesinde sâkin Divan v. Ovanes nâm müste’men meclis-i şer‘-i şerîf-i enverde tâife-i yahudun Kiroz cemâ‘atinden olup Ortaköy’de sâkin iken bundan akdem hâlik olan Kohen demekle ma‘rûf yapağıcı Yako v. Yahuda nâm yahudi’nin evlâd-ı sıgārının tesviye-i umûrlarına cânib-i şer‘den mansûb vasîleri olmağla terekesine vâzı‘ü’l-yed olan Rafayel v. David nâm yahudi muvâcehesinde üzerine da‘vâ ve takrîr-i kelâm edip târih-i kitâbdan on dört ay mukaddem frengî altınla tebdîl etmek için yedinden elli guruşluk para ve yedi yüz elli guruşluk şerîfî altın cem‘an bin beş yüz guruşumu mezbûr Kohen Yako’ya hayâtında alâ tarîki’s-sarf def‘ u teslîm ol dahi benden kabz ve tesellüm ettiğinden sonra kable teslîmi’l-bedel mezbûr Yako hâlik olmağın hâlâ vasiyy-i mezbûrdan suâl olunup mârrü’z-zikr bin beş yüz guruşumu mevcûd ise a‘yânını müstehleke ise mislini tereke-i mezbûrdan bana red ve teslîme tenbîh olunmak matlûbumdur dedikde gıbbe’s-suâl vasiyy-i mezbûr cevâbında tereke-i mezbûra vesâyeten vaz‘-ı yedi ikrâr lâkin husûs-ı mezbûru inkâr edicek müdde‘î-i mezbûrdan sıdk-ı makāline muvâfıka beyyine taleb olundukda mahalle-i mezbûre sükkânından Kamal? v. Yako ve mârrü’z-zikr Ortaköy’de sâkin Yuzbahan? v. Hayim nâm yahudiler li ecli’ş-şehâde meclis-i şer‘a hâzırân olup istişhâd olundukda fi’l-vâki‘ târih-i kitâbdan o[n] dört ay mukaddem işbu müdde‘î-i mezbûr Divan [Yuvan] frengî altınla tebdîl etmek için yedinden elli guruşluk para ve yedi yüz elli guruşluk şerîfî altın cem‘an bin beş yüz guruş Kohen demekle ma‘rûf olan hâlik-i mezbûr yapağıcı Yako v. Yahuda’ya hayâtında alâ tarîki’s-sarf bizim huzûrumuzda def‘ ve teslîm mezbûr Yako dahi ber vech-i mübeyyen kabz ve tesellüm etmişdir biz bu husûsa bu vech üzre şâhidleriz şehâdet dahi ederiz deyû her biri edâ-i şehâdet-i şer‘iyye ettiklerinde ba‘de ri‘âyeti’ş-şerâit şehâdetleri makbûle olup müdde‘î-i mezbûr Divan tahlîf-i şer‘î ile tahlîf olundukdan sonra mûcebince ba‘de’l-hükm ve’t-tenbîh mâ vaka‘a bi’t-taleb ketb olundu. Fi’l-yevmi’l-hâmis ve’l-ışrîn min Şa‘bâni’l-mu‘azzam li sene seb‘a ve seb‘în ve elf.

Şuhûdü’l-hâl: Mustafa Çelebi Kethüdâ-yı muhzırân, İbrahim Çelebi b. Ahmed, Mehmed Çelebi b. İdris, Ali b. Bâli.

(BAB46 - cilt: 19, sayfa: 479 - Hüküm no: 568 - Orijinal metin no: [95b-2])﻿

﻿

﻿

569. Hüküm

Andon v. Andon’un Yako v. Yahuda’da alacağı olduğu

İngiliz tüccârından olup medîne-i Galata’da Bereketzâde mahallesinde sâkin Andon v. Andon nâm müste’men meclis-i şer‘-i şerîf-i enverde tâife-i yahudun Kiroz cemâ‘atinden olup Ortaköy’de sâkin iken bundan akdem hâlik olan Kohen demekle ma‘rûf ya[pa]ğıcı Yako v. Yahuda nâm yahudun evlâd-ı sıgārının tesviye-i emirlerinde kıbel-i şer‘den mansûb vasîleri olmağla terekesine vâzı‘ü’l-yed olan Rafayel v. David nâm yahudi muvâcehesinde üzerine bi’t-terceme da‘vâ ve takrîr-i kelâm edip târih-i kitâbdan on dört ay mukaddem frengî altınla tebdîl etmek için bin beş yüz guruşluk para ve bin beş yüz guruşluk şerîfî altın, cem‘an üç bin guruşumu mezbûr Kohen Yako’ya hayâtında alâ tarîki’s-sarf def‘ ve teslîm ol dahi yedimden kabz ve tesellüm ettiğinden sonra kable’t-teslîmi’l-bedel mezbûr Yako hâlik olmağın hâlâ vasiyy-i mezbûre suâl olunup mârrü’z-zikr üç bin guruşum mevcûd ise a‘yânını müstehleke ise mislini tereke-i mezbûrdan bana red ve teslîme tenbîh olunmak matlûbumdur dedikde gıbbe’s-suâl, merkūm cevâbında tereke-i mezbûreye bi’l-vesâye vaz‘-ı yedini ikrâr lâkin husûs-ı mezbûru inkâr edicek müdde‘î-i mezbûrdan sıdk-ı makāline muvâfık beyyine taleb olundukda medîne-i mezbûrda Sultan Bayezid mahallesinde sâkin Yako v. Yako ve Hasköy’de sâkin Saval v. Mosi nâm yahudiler li ecli’ş-şehâde meclis-i şer‘a hâzırân olup isre’l-istişhâd fi’l-vâki‘ târih-i kitâbdan on dört ay mukaddem işbu müdde‘î-i mezbûrândan frengî altınla tebdîl etmek için bin beş yüz guruşluk para ve bin beş yüz guruşluk şerîfî altın cem‘an üç bin guruş Kohen demekle ma‘rûf olan hâlik-i mezbûr yapağıcı Yako v. Yahuda’ya hayâtında alâ tarîki’s-sarf bizim huzûrumuzda def‘ ve teslîm mezbûr Yako dahi ber vech-i mübeyyen kabz ve tesellüm etmişidi biz bu husûsa bu vech üzre şâhidleriz şehâdet dahi ederiz deyû her biri edâ-i şehâdet-i şer‘iyye ettiklerinde ba‘de ri‘âyetihi’ş-şerâit şehâdetleri makbûle olmağın mâ vaka‘a bi’t-taleb ketb olundu. Fi’l-yevmi’l-hâmis ve’l-ışrîn min Şa‘bâni’l-mu‘azzam li sene seb‘a ve seb‘în ve elf.

Şuhûdü’l-hâl: Mustafa Çelebi Kethüdâ-yı muhzırân, İbrahim Çelebi b. Ahmed, Mehmed b. İdris, Ali b. Bâli.

(BAB46 - cilt: 19, sayfa: 480 - Hüküm no: 569 - Orijinal metin no: [96a-1])﻿

﻿

﻿

570. Hüküm

Fâtıma bt. Mehmed’in câriye satışından Hüseyin Beşe b. Osman aleyhindeki alacak davasında sulh olunduğu

Mahmiye-i İstanbul’da Süleymaniye kurbunda sâkine olup zâtını ma‘rifet-i şer‘iyye ile ârifân Osman Reis b. Mehmed ve Hüseyin Çelebi b. Mustafa ta‘rîfleri ile mu‘arrefe olan Fâtıma bt. Mehmed nâm hâtun meclis-i şer‘-i şerîf-i enverde işbu râfi‘ü’l-kitâb Hüseyin Beşe b. Osman nâm kimesne mahzarında ikrâr ve takrîr-i kelâm edip bundan akdem mezbûr Hüseyin Beşe’ye yüz yirmi guruş kıymetli açık kaşlı, gök ala gözlü, orta boylu Rûsiyyetü’l-asl Gülbûy bt. Abdullah nâm câriye-i memlûkemi âhara bey‘ ve semenini kendi mesârifine sarfla istihlâk etmekle câriye-i mezbûrenin semenini mezbûr Hüseyin Beşe’den taleb ve da‘vâ eylediğimde beynimizde münâza‘ât-ı kesîre cereyânından sonra beynimize muslihûn tavassut edip da‘vâ-yı mezkûremden merkūm Hüseyin Beşe ile bizi kırk beş guruş üzerine sulh eylediklerinde ben dahi sulh-i mezbûru kabûl ve bedel-i sulh olan meblağ-ı mezbûr kırk beş guruşu yedinden tamâmen ahz u kabz edip husûs-ı mezbûra müte‘allika âmme-i da‘vâdan mezbûr Hüseyin Beşe’nin zimmetini ibrâ-i âmm-ı kātı‘ü’n-nizâ‘la ibrâ ve iskāt eyledim dedikde gıbbe’t-tasdîki’ş-şer‘î mâ vaka‘a bi’t-taleb ketb olundu. Fi’l-yevmi’s-sâmin ve’l-ışrîn min Şa‘bâni’l-mu‘azzam li sene seb‘a ve tis‘în ve elf.

Şuhûdü’l-hâl: Osman Reis b. Mehmed, Hüseyin Çelebi b. Mehmed, kâtib Ali Efendi, İbrahim Çelebi b. Ahmed.

(BAB46 - cilt: 19, sayfa: 480 - Hüküm no: 570 - Orijinal metin no: [96a-2])﻿

﻿

﻿

571. Hüküm

Kaya b. Yani’nin Şirin v. Şahban aleyhindeki alacak davasını ispat edemediği

Taşçı tâifesinden olup mahmiye-i İstanbul’da Karaman sûkunda sâkin Kaya v. Yani nâm zimmî meclis-i şer‘-i şerîfde bâ‘isü hâze’s-sifr Şirin v. Şahban nâm zimmî muvâcehesinde üzerine da‘vâ ve takrîr-i kelâm edip mezbûr Şirin’e taşçılık san‘atından beher yevm otuzar akçe ücret ile nefsimi îcâr ol dahi ber vech-i muharrer istîcâr ve kabûl ettiğinden doksan gün hizmetim sebkat edip doksan günde müctemi‘ olan iki bin yedi yüz akçe ücretimin bin sekiz yüz akçesini bana def‘ ve teslîm ben dahi yedinden ahz u kabz edip dokuz yüz akçe hakkım zimmetinde bâkī kalmağla hâlâ suâl olunup meblağ-ı bâkī-i mezbûrun alıverilmesi matlûbumdur dedikde gıbbe’s-suâl mezbûr Şirin cevâbında müdde‘î-i mezbûru ber vech-i muharrer yevmî otuzar akçe olmak üzre istîcârını ikrâr lâkin altmış gün hizmeti sebkat etmişdir deyû ziyâdeyi otuz günü münkir olmağla müdde‘î-i mezbûrdan müdde‘âsını mübeyyine beyyine taleb olundukda ityân-ı beyyineden izhâr-ı acz ve istihlâf etmeğin fi’l-hakīka müdde‘î-i mezbûr Kaya’nın kabzını mu‘terif olduğu bin sekiz yüz akçeden ziyâde otuz gündelik olmak üzre dokuz yüz akçe dahi zimmetinde deyni olmadığına mezbûr Şirin’e yemîn teklîf oldukda ol dahi alâ vefki’l-mes’ûl yemîn billâhi’llezî enzele’l-İncîle alâ İsâ -aleyhi’s-selâm-etmeğin mûcebince müdde‘î-i [mezbûr]dan bilâ-beyyine ber vech-i mu‘ârazadan men‘ olunup mâ vaka‘a bi’t-taleb ketb olundu. Fi’l-yevmi’l-hâmis min Şa‘bâni’l-mu‘azzam li sene seb‘a ve tis‘în ve [elf].

Şuhûdü’l-hâl: İbrahim Çelebi b. Ahmed, Mehmed b. İdris, İsmail b. Mustafa, Ebûbekir b. Hüseyin, Ali b. Bâli.

(BAB46 - cilt: 19, sayfa: 481 - Hüküm no: 571 - Orijinal metin no: [96b-1])﻿

﻿

﻿

572. Hüküm

Hacı Mehmed b. Fazlullah’ın Bedros v. Matos ve Serkis v. Minas’ta alacağı olduğu

Mahmiye-i İstanbul’da Kebeciler hanında sâkin el-Hâc Mehmed b. Fazlullah nâm kimesne meclis-i şer‘-i şerîfde mahmiye-i mezbûrda Sulumanastır mahallesinde mütemekkin Bedros v. Matos ve Yenimahalle’de sâkin Serkis v. Minas nâm zimmîler muvâcehelerinde üzerine da‘vâ ve takrîr-i kelâm edip merkūmân Bedros ve Serkis’in bundan akdem yedimden iştirâ ve kabz eyledikleri adedi beynimizde ilm-i şer‘î ile ma‘lûm elvân bogasi bahâsından elli beş esedî guruş hakkım olup bundan akdem meblağ-ı mezbûr elli beş esedî guruşun nısfı olan yirmi yedi buçuk guruş merkūm Bedros ve nısf-ı âharı olan yirmi yedi buçuk guruşu mesfûr Serkis’den taleb ve da‘vâ eylediğimde bana edâdan imtinâ‘ ederler, merkūmân Bedros ve Serkis’e suâl olunup meblağ-ı mezbûr elli beş guruşun bana alıverilmesi matlûbumdur dedikde gıbbe’s-suâl merkūmân Bedros ve Serkis cevâblarında ilm-i şer‘î ile ma‘lûm iştirâ ve kabz eylediğimiz bogasi bahâsından zimmetimizde müdde‘î-i mezbûra vâcibü’l-edâ ve lâzımü’l-kazâ elli beş esedî guruş deynimiz vardır deyû tâyi‘an ikrâr ve i‘tirâf etmeğin mûcebince ba‘de’l-hükm, mâ vaka‘a bi’t-taleb ketb olundu. Fi’l-yevmi’l-hâmis ve’l-ışrîn min Şa‘bâni’l-mu‘azzam li sene seb‘a ve tis‘în ve elf.

Şuhûdü’l-hâl: Yahya Çelebi b. Mehmed, İbrahim b. Mehmed, Hüseyin b. Ali, Kenan b. Abdullah, Hacı Mustafa b. ( ).

(BAB46 - cilt: 19, sayfa: 482 - Hüküm no: 572 - Orijinal metin no: [96b-2])﻿

﻿

﻿

573. Hüküm

Bahadır v. Manuk’un İsayi v. Barsam aleyhindeki alacak davasında sulh olunduğu

Lağımcı tâifesinden olup mahmiye-i İstanbul’da Kumkapı kurbunda sâkin Bahadır v. Manuk nâm zimmî meclis-i şer‘-i şerîf-i enverde İsayi v. Barsam nâm zimmî muvâcehesinde üzerine da‘vâ ve takrîr-i kelâm edip bundan akdem mîrîden verilmek üzre kırk esedî guruş ücret ile ben Beç sefînesine me’mûr olup mezbûr İsayi bana kefîl olmağla ücretim olan meblağ-ı mezbûru taraf-ı mîrîden bi’t-tamâm ahz u kabz edip meblağ-ı mezbûrdan yirmi guruşu mezbûr İsayi’ye cihet-i karzdan zimmetimde lâzımü’l-edâ deynim olan yirmi guruşa takās edip ol dahi mukāssa ve kabûl ve dokuz guruşunu dahi bana edâ ve teslîm ben dahi ahz u kabz edip yirmi guruş hakkım zimmetinde bâkī kalmağla suâl olunup meblağ-ı bâkī-i mezbûru dahi bana edâya tenbîh olunmak matlûbumdur dedikde gıbbe’s-suâl mezbûr İsayi cevâbında fi’l-hakīka kaziyye minvâl-i meşrûh üzre olduğunu ikrâr lâkin mukaddemâ meblağ-ı mezbûru bir def‘a dahi benden taleb ve da‘vâ edip beynimizde nizâ‘-ı küllî vukū‘undan sonra muslihûn tavassut edip da‘vâ-yı mezkûresinden beş guruş üzerine benimle müsâlaha olup bedel-i mezbûru ba‘de’l-kabûl ziyâdeye müte‘allika da‘vâdan zimmetimi ibrâ eyledi deyû def‘le mukābele edicek gıbbe’l-istintâk ve’l-inkâr, mezbûr İsayi’den sıdk-ı makāline mutâbık beyyine taleb olundukda mahmiye-i mezbûrede Mehmed Ağa mahallesinde sâkin Yahya b. Ali ve Beşir b. Abdullah nâm kimesne li ecli’ş-şehâde meclis-i şer‘a hâzırân olup istişhâd olunduklarında fi’l-hakīka müdde‘î-i mezbûr Bahadır meblağ-ı bâkī yirmi guruşu mukaddemâ İsayi’den da‘vâ edip beynlerinde nizâ‘-ı küllî vukū‘undan sonra muslihûn tavassut edip da‘vâ-yı mezkûresinden beş guruş üzerine mezbûr İsayi ile müsâlaha ve bedel-i mezbûru bizim huzûrumuzda ahz u kabz ve bâkīden zimmetini ibrâ ve bizi işhâd eyledi biz bu husûsa bu vech üzre şâhidleriz şehâdet dahi ederiz deyû her biri edâ-i şehâdet-i şer‘iyye eylediklerinde ba‘de’t-ta‘dîli’t-tezkiyye şehâdetleri makbûle olmağın mûcebiyle mezbûr Bahadır bî-vech mu‘ârazadan men‘ olunup [97a] mâ vaka‘a bi’t-taleb ketb olundu. Fi’l-yevmi’l-hâmis ve’l-ışrîn min Şa‘bâni’l-mu‘azzam li sene seb‘a ve tis‘în ve elf.

Şuhûdü’l-hâl: İbrahim Çelebi [b.] Ahmed, Mehmed b. İdris, Ali b. Bâli, Aragos v. Andon, Ovanes v. Bartın, Asvador v. Baron, Karabet v. Kiragos.

(BAB46 - cilt: 19, sayfa: 482 - Hüküm no: 573 - Orijinal metin no: [96b-3])﻿

﻿

﻿

574. Hüküm

Hacı Veli b. Bâli’nin Hacı Osman b. Receb’deki emanet eşyalarının mansub vasîye teslim edildiği

Vilâyet-i Anadolu’da Beyşe[h]ri kasabasına tâbi‘ Bavrak nâm karyede sâkin iken bundan akdem vefât eden el-Hâc Veli b. Bâli nâm kimesnenin li ebeveyn karındaşı ve karye-i mezbûrda sâkin evlâd-ı sıgārının tesviye-i emirlerine kıbel-i şer‘-i enverden mansûb vasîleri olan Abdünnebi meclis-i şer‘-i şerîfde mahmiye-i İstanbul’da ( ) mahallesinde sâkin işbu bâ‘isü’l-kitâb el-Hâc Osman b. Receb mahzarında bi’l-vesâye ikrâr ve takrîr-i kelâm edip mezbûr el-Hâc Osman akrabâmızdan olmağla karındaşım müteveffâ-yı mezbûr el-Hâc Veli hayâtında eşyâ-i memlûkesinden bir tüfenk, iki kara kılıç ve bir sîm gaddâre ve bir köhne sîm yedeklikli bir ...? ve bir sîm kılıcı bundan akdem mezbûr el-Hâc Osman bi tarîki’l-emâne def‘ ve teslîm ol dahi vech-i meşrûh üzre kabz ve tesellüm etmişidi hâlâ mezbûr el-Hâc Osman eşyâ-i muharrere-i mezkûreyi bi a‘yânihâ bana def‘ ve teslîm ben dahi bi’l-vesâye yedinden kabz ve tesellüm eyledim dedikde gıbbe’t-tasdîki’ş-şer‘î mâ vaka‘a bi’t-taleb ketb olundu. Fi’l-yevmi’s-sâdis ve’l-ışrîn min Şa‘bâni’l-mu‘azzam li sene seb‘a ve tis‘în ve elf.

Şuhûdü’l-hâl: El-Hâc b. Mehmed, el-Hâc Mehmed b. Seyfullah, el-Hâc Mustafa b. Abdullah, el-Hâc Mustafa b. Abdullah, el-Hâc Mustafa b. Mehmed.

(BAB46 - cilt: 19, sayfa: 483 - Hüküm no: 574 - Orijinal metin no: [97a-1])﻿

﻿

﻿

575. Hüküm

Ayşe bt. Kadri’nin menzil hissesini Yusuf b. Hüseyin’e satması

Mahrûse-i Galata müzâfâtından kasaba-i Kasımpaşa’da Sirkeci mahallesinde sâkine Ayşe bt. Kadri nâm hâtun tarafından husûs-ı âti’l-beyâna vekîl olduğu zâtını ma‘rifet-i şer‘iyye ile ârifân olan Mustafa Çelebi b. Mehmed ve Osman b. Ömer şehâdetleriyle şer‘an sâbit olan Ramazan b. İsmail nâm kimesne meclis-i şer‘-i şerîf-i enverde müvekkile-i mezbûrenin üveyi babası bâ‘isü hâze’l-kitâb Yusuf b. Hüseyin mahzarında bi’l-vekâle ikrâr ve takrîr-i kelâm edip kasaba-i mezbûrede Küçük Piyâle Paşa mahallesinde vâki‘ bir tarafdan imâma meşrûta vakıf menzil ve bir tarafdan Medîne-i Münevvere vakfından olup Ahmed Efendi kızı demekle ma‘rûfe hâtun tasarrufunda olan menzil ve bir tarafdan el-Hâc Mehmed bostanı ve bir tarafdan tarîk-i hâs ile mahdûd dâhiliyyesinde bir bâb fevkānî ve iki bâb tahtânî oda ve bir matbah ve su kuyusu ve eşcâr-ı müsmire ve gayr-ı müsmire bahçe ve kenîf ve hâriciyyesinde bir bâb fevkānî oda ve tahtında odunhâne ve kenîfi müştemil mülk menzilin üç sehimi mezbûr Yusuf’un mülk-i müşterâsı ve üç sehimi müvekkilem mezbûrenin babası mezbûr Kadri ve li ebeveyn er karındaşı Mustafa’dan müntakile mülk-i mevrûsu olmağla hâlâ üç sehim hissesi mezbûr Yusuf tarafından îcâb ve kabûl-i hâvî bey‘-i bâtt-ı sahîh-i şer‘î ile yüz yedi buçuk esedî guruşa bey‘ ve teslîm ol dahi ber vech-i muharrer iştirâ ve kabz ve kabûl eylediğinden sonra semeni olan meblağ-ı mezbûr yüz yedi buçuk guruşu üveyi babası mezbûr Yusuf yedinden tamâmen ahz u kabz eyledi ba‘de’l-yevm menzili mahdûd-ı mezkûrda müvekkilem mezbûre Ayşe Hâtun’un bir vechile alâka ve medhali kalmayıp mezbûr Yusuf’un mülk-i müşterâsıdır keyfe mâ yeşâ ve yahtâr mutasarrıf olsun dedikde gıbbe’t-tasdîki’ş-şer‘î mâ vaka‘a bi’t-taleb ketb olundu. Fi’l-yevmi selh-i Şa‘bâni’l-mu‘azzam li sene seb‘a ve tis‘în ve elf.

Şuhûdü’l-hâl: Osman imâm-ı mahalle-i mezbûre, Mustafa Çelebi b. Mehmed el-Müezzin, Mehmed Çelebi el-Müezzin, Mehmed b. Mehmed.

(BAB46 - cilt: 19, sayfa: 484 - Hüküm no: 575 - Orijinal metin no: [97a-2])﻿

﻿

﻿

576. Hüküm

Fâtıma bt. Mehmed’in Hacı Hüseyin b. Ramazan’da alacağı kalmadığı

Husûs-ı âti’l-beyânın mahallinde tahrîri iltimâs olunmağın savb-ı şer‘-i şerîf-i enverden Mevlânâ Abdullah Efendi b. el-Hâc Veli irsâl olunup ol dahi Emetullah bt. Mustafa nâm hâtunun mahmiye-i İstanbul’da Beyceğiz mahallesinde sâkine olduğu menzile varıp zeyl-i vesîkada muharrerü’l-esâmî müslimîn huzûruna akd-i meclis-i şer‘-i mübîn eyledikde mahmiye-i mezbûrda Ali Paşa-yı Atîk mahallesinde sâkin iken bundan akdem vefât eden Ömer Efendi’nin sulbiye sagīre kızı Ayşe’nin kıbel-i şer‘den mansûbe vasîsi ve vâlidesi olan zâtı ma‘rifet-i şer‘iyye ile ârifân el-Hâc Hüseyin b. Nasuh ve İbrahim Ağa b. Hasan nâm kimesneler ta‘rîfleriyle mu‘arrefe olan Fâtıma bt. Mehmed Ağa nâm hâtun meclis-i ma‘kūd-ı mezbûrda, kıbel-i şer‘den vasiyye-i mezbûre üzerine nâzır ta‘yîn olunan bâ‘isü hâze’l-kitâb el-Hâc Hüseyin b. Ramazan mahzarında ikrâr ve takrîr-i kelâm [edip] sagīr-i mezbûrenin malından sekiz yüz guruş mezbûr el-Hâc Hüseyin yediyle âharlara (…) ve istirbâh olunmuşidi hâlâ meblağ-ı mezbûru merkūm el-Hâc Hüseyin zimem-i nâsdan cem‘ ve tahsîl ve bana teslîm ben dahi ahz u kabz eyledim. Târih-i kitâba gelince sagīr-i mezbûre malından mezbûr el-Hâc Hüseyin yedinden ve zimmetinde bir akçe ve bir habbe bâkī kalmadı dedikde gıbbe’t-tasdîki’ş-şer‘î vâki‘-i hâli Mevlânâ-yı mezbûr mahallinde tahrîr ba‘dehû ma‘an irsâl olunan Yusuf b. Ömer ile meclis-i şer‘a gelip alâ vukū‘ihî inhâ ve takrîr etmekle mâ vaka‘a bi’t-taleb ketb olundu. Fi’l-yevmi’s-sâdis ve’l-ışrîn min Şa‘bâni’l-mu‘azzam li sene seb‘a ve tis‘în ve elf.

Şuhûdü’l-hâl: Eş-Şeyh Mustafa Efendi b. Abdüssamed, el-Hâc Hüseyin b. Nasuh, İbrahim Ağa b. Hasan, Mustafa Efendi b. Abdülaziz.

(BAB46 - cilt: 19, sayfa: 484 - Hüküm no: 576 - Orijinal metin no: [97b-1])﻿

﻿

﻿

577. Hüküm

Sirkeci oğlu Serkis’in Sahak’ta olan alacağını ispat edemediği

Mahmiye-i İstanbul’da Şehzâde Cami‘-i şerîfi kurbunda sâkin tüccârdan Sirkeci oğlu Serkis nâm Ermeni meclis-i şer‘-i şerîf-i enverde işbu bâ‘isü’l-vesîka Serabiyon nâm Ermeni muvâcehesinde üzerine da‘vâ ve takrîr-i kelâm edip mezbûr Serabiyon’un karındaşı gāib ani’l-meclis Sahak nâm Ermeni zimmetinde yedimden müşterâ ve makbûz beynimizde ilm-i şer‘î ile ma‘lûm acem metâ‘ı semeninden on bin akçe hakkım olup meblağ-ı mezbûra mezkûr Serabiyon emr ve kabûlü hâviye kefâlet-i sahîha-i şer‘iyye ile kefîl oldukdan sonra meblağ-ı mezbûru kable’l-edâ mezkûr Sahak gaybet etmeğin suâl olunup meblağ-ı mezbûr bi hasebi’l-kefâle mezkûr Serabiyon’dan alıverilmek matlûbumdur dedikde gıbbe’s-suâl ve akībe’l-inkâr, müdde‘î-i mezbûrdan müdde‘âsına beyyine taleb olundukda ityân-ı beyyineden izhâr-ı acz edip tahlîfe dahi tâlib olmamağın mûcebiyle müdde‘î-i mezkûra bilâ-beyyine bî-vech mu‘ârazadan men‘ olunup mâ vaka‘a bi’t-taleb ketb olundu. Fî evâhiri Şa‘bâni’l-mu‘azzam li sene seb‘a ve tis‘în ve elf.

Şuhûdü’l-hâl: İbrahim Çelebi b. Ahmed, Mehmed b. İdris, Mustafa b. ( ), Ahmed b. Mehmed ve gayruhüm mine’l-hâzırîn.

(BAB46 - cilt: 19, sayfa: 485 - Hüküm no: 577 - Orijinal metin no: [97b-2])﻿

﻿

﻿

578. Hüküm

Derviş Efendi b. Cafer’in Yako v. Murdehay’da alacağı olduğu

Mahrûse-i Galata müzâfâtından Beşiktaş kasabasına tâbi‘ Ortaköy’de sâkin iken bundan akdem hâlik olan Yako v. Murdehay nâm yahudinin verâseti zevce-i metrûkesi Simoyla bt. Yasef ile evlâd-ı sıgārı Yahuda ve Yasef ve Murdehay ve Radye ve Arhondabula ve Rine ve Meyram ve Bafa’ya münhasıra olduğu şer‘an zâhir ve müte‘ayyin oldukdan sonra Haleb tüccârından olup mahmiye-i İstanbul’da Balatkapısı kurbunda sâkin işbu bâ‘isü’l-kitâb Derviş Efendi b. Cafer meclis-i şer‘-i şerîf-i enverde hâlik-i mezbûrun terekesini kabz ve düyûn-ı müsbetesini edâya ve sıgār-ı mezbûrun tesviye-i emirleriyçün kıbel-i şer‘den mansûb vasîleri olmağla tereke-i kāsıra-i hâlik-i mezbûra vâzı‘ü’l-yed olan Rafayel v. Da[vid], Perile? v. Simoyla muvâcehelerinde üzerlerine da‘vâ ve takrîr-i kelâm edip târih-i kitâbdan on altı ay mukaddem işbu yedimde olan deyn temessükü nâtık olduğu üzre hâlik-i mezbûr hâl-i hayâtında bin esedî guruş ikrâz ve teslîm altmış zirâ‘ sandal [98a] kumaşımı dahi altmış esedî guruşa bey‘ ve teslîm ol dahi iştirâ ve kabûl eyledikden sonra meblağayn-i mezbûreyn cem‘an bin altmış guruşumu kable’l-edâ mezbûr Mako hâlik olmağın suâl olunup terekesinden alıverilmek matlûbumdur [dedikde] gıbbe’s-suâl mezbûrân cevâblarında tereke-i kāsıra-i hâlik-i mezbûr[a] vaz‘-ı yedlerini ikrâr lâkin deyn-i mezbûru inkâr edicek müdde‘î-i mezbûrdan müdde‘âsına beyyine taleb olundukda Unkapanı’nda sâkin Sinyora cemâ‘atinden Mako v. Salamon ve Vâlide hanında sâkin Yaso v. Avraham nâm yahudiler li ecli’ş-şehâde meclis-i şer‘a hâzırân olup isre’l-istişhâd fi’l-vâki‘ müdde‘î-i mezbûr Derviş Efendi târih-i kitâbdan on altı ay mukaddem hâlik-i mezbûr Yako v. Yahuda v. Murdehay nâm yahudiye hâl-i hayâtında bin esedî guruş ikrâz ve iştirâ ve kabûl ve kabz edip yedinde deyn-i mezbûru nâtık temessük dahi vermişdi biz bu husûsa bu vech üzre şâhidleriz şehâdet dahi ederiz deyû her biri edâ-i şehâdet-i şer‘iyye eylediklerinde gıbbe’s-suâl şehâdetleri makbûle olmağın mûcebiyle ba‘de’l-hükm mâ vaka‘a bi’t-taleb ketb olundu. Fî selhi Şa‘bâni’l-mu‘azzam li sene seb‘a ve tis‘în ve elf.

Şuhûdü’l-hâl: Mehmed Ağa b. Mahmud, el-Hâc Şâhin b. Abdullah, Ebûbekir b. Mehmed, Mehmed b. Muharrem, Ali b. Bâli.

(BAB46 - cilt: 19, sayfa: 486 - Hüküm no: 578 - Orijinal metin no: [97b-3])﻿

﻿

﻿

579. Hüküm

Hacı Şahin b. Abdullah’ın Yako v. Murdehay’da alacağı olduğu

Mahrûse-i Galata müzâfâtından Beşiktaş kasabasına tâbi‘ Ortaköy’de sâkin iken bundan akdem hâlik olan Yako v. Yahuda [v.] Murdehay nâm yahudinin verâseti zevce-i metrûkesi Simoyla bt. Yasef ile evlâd-ı sıgārı Yahuda ve Yasef ve Murdehay ve Radye ve Rine ve Arhondabula ve Meyram’[a] münhasıra olduğu şer‘an zâhir ve müte‘ayyin oldukdan sonra mahmiye-i İstanbul’da Mahmud Paşa kurbunda sâkin işbu sâhibü’l-kitâb el-Hâc Şâhin b. Abdullah nâm kimesne meclis-i şer‘-i şerîf-i enverde hâlik-i mezbûrun terekesini kabz ve düyûnu müsbetesini edâya kıbel-i şer‘den mansûb vasîleri olmağla tereke-i kāsıra-i hâlik-i mezbûra vâzı‘ü’l-yed olan Rafayel v. David ile mezbûre Simoyla muvâcehelerinde da‘vâ ve takrîr-i kelâm edip târih-i kitâbdan bir buçuk sene mukaddem yedimde olan iki deyn temessükü nâtık olduğu üzre hâlik-i mezbûr hâl-i hayâtında bin yüz esedî guruş ikrâz ve teslîm ve ma‘lûmü’l-hudûd helâlarımı? beş yüz iki buçuk guruşa bey‘ ve teslîm ol dahi iktirâz ve teslîm ve kabz eyledikden sonra meblağayn-i mezbûreyn cem‘an bin altı yüz iki buçuk guruşumu kable’l-edâ mezbûr Yako hâlik olmağın suâl olunup terekesinden alıverilmek matlûbumdur dedikde gıbbe’s-suâl mezbûrân cevâblarında tereke-i kāsıra-i hâlik-i merkūma vaz‘-ı yedlerini ikrâr lâkin deyn-i mezkûru inkâr edicek müdde‘î-i mezbûrdan müdde‘âsına beyyine taleb olundukda Unkapanı’nda sâkin Sinyora cemâ‘atinden Yako v. Salamon ve Vâlide Han’ında sâkin Yasef v. Avraham nâm yahudiler meclis-i şer‘a hâzırân olup isre’l-istişhâd fi’l-vâki‘ müdde‘î-i mezbûr el-Hâc Şâhin târih-i kitâbdan bir buçuk sene mukaddem hâlik-i merkūm Yako v. Yahuda v. Murdehay nâm yahudiye hâl-i hayâtında bin yüz esedî guruş ikrâz ve teslîm ve ma‘lûm aded hâlâlarımı? beş yüz iki buçuk guruşa bey‘ ve teslîm ol dahi iştirâ ve kabûl edip yedinde deyni mezbûru nâtık iki temessükü dahi vermişdi biz bu husûsa bu vech üzre şâhidleriz şehâdet dahi ederiz deyû her biri edâ-i şehâdet-i şer‘iyye eylediklerinde gıbbe’t-tezkiyye şehâdetleri makbûle olmağın deyni merkūmu hâlik-i mezbûrdan hayâtında küllen ve ba‘zan ahz u kabz veya hibe veya âhara havâle etmeyip ve’l-hâsıl tarîk-i şer‘den bir tarîkle zimmetini ibrâ etmediğine müdde‘î-i mezbûra yemîn teklîf olundukda hasbe’l-mes’ûl yemîn billâh etmeğin mûcebince ba‘de’l-hükm mâ vaka‘a bi’t-taleb ketb olundu. Fî selhi Şa‘bâni’l-mu‘azzam li sene seb‘a ve tis‘în ve elf.

Şuhûdü’l-hâl: Mehmed Ağa b. Mahmud, İbrahim Çelebi b. Ahmed, Süleyman Çelebi b. Ser-bölük, Mehmed b. İdris, Ebûbekir b. Ahmed.

(BAB46 - cilt: 19, sayfa: 486 - Hüküm no: 579 - Orijinal metin no: [98a-1])﻿

﻿

﻿

580. Hüküm

İhsan Hatun’un hissesinin Hacı Ali b. Durmuş’un terekesinden tahsili

Mahmiye-i İstanbul’da Çerağī Hamza mahallesinde sâkin iken bundan akdem vefât eden el-Hâc Ali b. Durmuş b. Mehmed’in verâseti zevce-i metrûkesi Gülistan bt. Abdullah nâm hâtun ile sulbiye sagīre kızı Ümmügülsüm ve li ebeveyn karındaşı Mustafa ve kız karındaşı İhsan nâm hâtuna münhasıra olduğu şer‘an zâhir ve müte‘ayyin oldukdan sonra mezbûre İhsan Hâtun tarafından husûs-ı âti’l-beyâna ve yedinde mazmûnu müsbit hüccet-i şer‘iyye nâtıka olduğu üzre vekîli olan mezbûre Gülistan Hâtun mahzarında bi’l-vekâle ikrâr ve takrîr-i kelâm edip karındaşım müteveffâ-yı mezbûr el-Hâc Ali’nin terekesinden bi hasebi’l-irsi’ş-şer‘î kız karındaşım müvekkilim mezbûre İhsan’a defteri kassâm nâtık olduğu üzre bir sehim hissesine isâbet eden otuz iki esedî guruş ile bir zolotayı mezbûre Gülistan Hâtun tereke-i müteveffâ-yı mezbûrdan bana edâ ve teslîm ben dahi mezbûre İhsan için bi’l-vekâle tamâmen ahz u kabz eyledim ba‘de’l-yevm mezbûre İhsan’ın merkūm Gülistan yedinde ve zimmetinde bir akçe [ve] bir habbe hakkı kalmadı dedikde gıbbe’t-tasdîki’ş-şer‘î mâ vaka‘a bi’t-taleb ketb olundu. Fî gurreti Ramazâni’l-mübârek li sene seb‘a ve tis‘în ve elf.

Şuhûdü’l-hâl: Hüseyin Çelebi b. Mehmed, Ahmed Çelebi b. Hüseyin, Sâlih Efendi b. Mehmed, Mehmed Çelebi b. Mustafa.

(BAB46 - cilt: 19, sayfa: 487 - Hüküm no: 580 - Orijinal metin no: [98b-1])﻿

﻿

﻿

581. Hüküm

Himmet Beşe b. Süleyman’ın vefatından önce, kölesi Yusuf b. Abdullah’ı azat ettiği

Zikri âtî da‘vâya kıbel-i şer‘den ...? olan orta [bo]ylu, açık kaşlı, gök ala gözlü Rûsiyyü’l-asl hâmil-i hâze’l-kitâb Yusuf b. Abdullah meclis-i şer‘-i şerîf-i enverde mevlâsı olup mahmiye-i İstanbul’da Molla Hüsrev mahallesinde sâkine iken bundan [akdem] vefât eden Niğdeli demekle şehîr Himmet Beşe b. Süleyman’ın sagīr oğlu Mustafa [ve] sagīre kızı Ümmühâni’nin tesviye-i umûruna vasiyy-i muhtâr olan Osman Beşe b. Abdullah’ın ber mûceb-i hüccet-i şer‘iyye vekîl-i müsecceli olan Ali Beşe b. Mustafa mahzarında üzerine da‘vâ ve takrîr-i kelâm edip ben müteveffâ-yı mezbûr Himmet Beşe’nin abd-i memlûkü olmağla mezbûr Himmet Beşe târih-i kitâbdan yedi sene mukaddem hâl-i hayâtında ve kemâl-i âfiyetde hâl-i hayâtında beni hasbeten lillâhi’l-ahad malından âzâd edip ben sâir ahrâr-ı asliyyîn gibi hür olmuşiken hâlâ fevt oldukdan, vasiyy-i mezbûr bana rıkk olmak üzre vaz‘-ı yed eder suâl olunup müvekkili mezbûr benden kasr-ı yed etmek üzre vekîl-i mezbûr[a] tenbîh ve sebîlim tahliyye olunmak matlûbumdur dedikde gıbbe’s-suâl vekîl-i mezbûr cevâbında fi’l-hakīka müvekkili mezbûrun mevsûf-ı mezbûra rık olmak üzre vaz‘-ı yedini ikrâr lâkin mevsûf-ı mezbûrun ber minvâl-i mübeyyen ıtkını inkâr edicek müdde‘î-i mezbûrdan müdde‘âsına beyyine taleb olundukda yine mahalle-i mezbûrede sâkin udûl-i müslimînden Mustafa Çelebi b. Hüseyin ve Osman Beşe b. Oruc nâm kimesneler li ecli’ş-şehâde meclise hâzırûn olup isre’l-istişhâd fi’l-vâki‘ müteveffâ-yı mezbûr Niğdeli demekle şehîr Himmet Beşe b. Süleyman târih-i kitâbdan üç sene mukaddem hâl-i hayâtında [abd-i memlûkü işbu mevsûf-ı mezbûr Yusuf b. Abdullah’ı bizim huzûrumuzda malından tahrîr ve i‘tâk ve sâir ahrâr-ı asliyyîn silkine idrâc ve ilhâk edip mevsûf-ı mezbûr sâir ahrâr-ı asliyyîn gibi hür olmuşdur]. Biz bu husûsa bu vech üzre şâhidleriz şehâdet dahi ederiz deyû her biri edâ-i şehâdet-i şer‘iyye eylediklerinde müvekkili mezbûr mevsûf-ı mezbûrdan kasr-ı yed etmek üzre mezkûr Ali’ye tenbîh olunup mâ vaka‘a bi’t-taleb ketb olundu. Fi’l-yevmi’s-sâbi‘ ve’l-ışrîn min Şa‘bâni’l-mu‘azzam li sene seb‘a ve tis‘în [ve elf].

Şuhûdü’l-hâl: Receb Efendi b. ( ), Osman Beşe b. Oruc, Ali Beşe b. ( ), Molla Mustafa b. Şükrullah?, İsmail b. Mustafa, İbrahim b. Ahmed.

(BAB46 - cilt: 19, sayfa: 488 - Hüküm no: 581 - Orijinal metin no: [98b-2])﻿

﻿

﻿

582. Hüküm

Panayot v. Yani ve eşinin menzillerini Pertev Paşa Vakfı’na bey‘ bi’l-istiğlâl yoluyla sattığı

Mahmiye-i İstanbul’da Mirahor mahallesinde sâkin Panayot v. Yani nâm zimmî ile zevcesi Ariş bt. İstemati nâm nasrâniye meclis-i şer‘-i şerîf-i enverde merhûm Pertev Paşa [vakfı] mütevellîsi Hasan Ağa b. Mehmed’in vekîl-i sâbitü’l-vekâle olan bâ‘isü hâze’l-kitâb İsmail Efendi b. Resul mahzarında her biri ikrâr ve takrîr-i kelâm edip ale’l-iştirâk yedimizde mülk ve hakkım olup etrâf-ı erba‘ası Yaka zimmî ve Lefter ve Murad zimmî mülkleri ve tarîk-i âm ile mahdûd büyût-ı adîdeyi müştemil mülk menzil[i] mütevellî-i mezbûr[a] yüz guruşa bi tarîki’l-istiğlâl bey‘ ve teslîm ol dahi mâl-ı vakf-ı mezbûr ile ba‘de’l-iştirâ ve tesellüm ve meblağ-ı merkūm yüz guruşu mütevellî-i mezbûrdan bi’t-tamâm ahz u kabz eylediğimizden sonra mütevellî-i müşârün-ileyh menzili mezkûru gıbbe’t-tahliyye ve’t-takābuz târih-i kitâbdan bir sene tamâmına değin on iki buçuk guruşa bize îcâr ve teslîm biz dahi istîcâr ve tesellüm eyledik dedikde gıbbe’t-tasdîki’ş-şer‘î Panayot zimmînin oğlu işbu hâzır bi’l-meclis Sevindik nâm zimmî meblağ-ı mezbûra ve ücret-i mezkûreye emr ve kabûlü hâviye kefâlet-i sahîha ile kefîl olmağın mâ vaka‘a bi’t-taleb ketb olundu. Fi’l-yevmi’l-hâmis ve’l-ışrîn min Şa‘bâni’l-mu‘azzam li sene seb‘a ve tis‘în ve elf.

Şuhûdü’l-hâl: Es-Seyyid Hüseyin Efendi el-İmâm, İsmail Çelebi el-Müezzin, Ahmed b. Eyyûb Kâtib-i vakf, Ahmed b. İsmail.

(BAB46 - cilt: 19, sayfa: 489 - Hüküm no: 582 - Orijinal metin no: [99a-1])﻿

﻿

﻿

583. Hüküm

Hamide bt. Mehmed’in Hüseyin Beşe b. Mehmed’den muhâlaa yoluyla boşandığı

Husûs-ı âti’l-beyânı mahallinde ketb [ve] tahrîr iltimâs olunmağın savb-ı şer‘den irsâl olunan Mevlânâ Ahmed Efendi b. Yusuf mahmiye-i İstanbul’da Çadırcı Ahmed mahallesinde Çavuş Cami‘-i şerîfi kurbunda vâki‘ mu‘allimhâneye varıp zeyl-i sahîfede mastûrü’l-esâmî [müslimîn] huzûrlarında akd-i meclis-i şer‘-i şerîf eyledikde mahalle-i mezbûr sâkinelerinden olup zâtını ma‘rifet Hâmide bt. Mehmed nâm hâtun meclis-i ma‘kūd-ı mezbûrda, zevc-i dâhili işbu râfi‘ü’l-kitâb Hüseyin Beşe b. Mehmed nâm kimesne mahzarında ikrâr ve takrîr-i kelâm edip mezbûr Hüseyin ile hüsn-i mu‘âşeretimiz olmamağla zimmetinde mütekarrün aleyh olan altı bin akçe mehr-i müeccelim ve nafaka-i iddet-i ma‘lûme[m] üzerlerine [ve] me’ûnet-i süknâ dahi kendi üzerime olup ve mezbûrun firâşından hâsılalar ve benden mütevellideler sadriye sagīre kızlarım Fâtıma ve Ayşe’yi dahi dokuz yaşına tekmîl oluncaya değin kendi malımdan infâk ve iksâ etmek üzre zevcim mezbûr Hüseyin Beşe ile muhâla‘a-i sahîha-i şer‘iyye [ile] muhâla‘a edip ol dahi ber vech-i muharrer hul‘-ı kabûl ettikden sonra hukūk-ı zevciyyete müte‘allika âmme-i da‘vâdan mezbûrun zimmetini ibrâ ve iskāt eyledim dedikde gıbbe’t-tasdîki’ş-şer‘î vâki‘ hâli Mevlânâ-yı mezbûr mahallinde ketb ü tahrîr ba‘dehû ma‘an ba‘s olunan Mustafa b. Şaban ile meclis-i şer‘a gelip alâ vukū‘ihî haber vermeleriyle mâ vaka‘a bi’t-taleb ketb olundu. Hurrire fi’l-yevmi’s-sâbi‘ ve’l-ışrîn min Şa‘bâni’l-mu‘azzam li sene seb‘a ve tis‘în ve elf.

Şuhûdü’l-hâl: Mustafa Efendi b. Halil, Receb Çelebi b. Süleyman, Abdullah Çelebi b. Abdullah, Mustafa b. Ahmed.

(BAB46 - cilt: 19, sayfa: 489 - Hüküm no: 583 - Orijinal metin no: [99a-2])﻿

﻿

﻿

584. Hüküm

Mayro v. Yako’nun Yako v. Yahuda’da alacağı olması

Mahmiye-i Üsküdar’a tâbi‘ Kuzguncuk nâm karye sükkânından işbu râfi‘ü’l-vesîka Mayro v. Yako nâm yahudi meclis-i şer‘-i şerîf-i enverde mahrûse-i Galata müzâfâtından kasaba-i Beşiktaş’a tâbi‘ Ortaköy nâm karye sükkânından iken bundan akdem hâlik olan Kohen demekle şehîr yapağıcı Yako v. Yahuda nâm yahudi’nin evlâd-ı sıgārının tesviye-i emirlerine kıbel-i şer‘den mansûb vasîleri olmağla terekesine bi’l-vesâye vâzı‘ü’l-yed olan Rafayel v. David nâm yahudi muvâcehesinde üzerine da‘vâ ve takrîr-i kelâm edip târih-i kitâbdan bir sene mukaddem hâlik-i merkūm Yako’ya dört yüz esedî guruş ikrâz ve teslîm ol dahi iktirâz ve kabz eyledikden sonra meblağ-ı mezbûru bana kable’l-edâ zimmetinde iken merkūm Yako hâlik olup terekesine merkūm Rafayel bi’l-vesâye vâzı‘ü’l-yed olmağın hâlâ suâl olunup meblağ-ı mezbûru tereke-i hâlik-i mezbûrdan bana edâya vasiyy-i merkūma tenbîh olunmak matlûbumdur dedikde gıbbe’s-suâl vasiyy-i merkūm Rafayel [99b] cevâbında tereke-i hâlik-i mezbûra bi’l-vesâye vaz‘-ı yedini ikrâr lâkin deyn-i merkūmu inkâr edicek müdde‘î-i mezbûrdan müdde‘âsına beyyine taleb olundukda zikri vürûd eden Kuzguncuk karye sükkânından Abraham v. İlya ve Hayim v. Silşay nâm yahudiler li ecli’ş-şehâde meclis-i şer‘a hâzırân olup isre’l-istişhâd fi’l-hakīka işbu müdde‘î-i mezbûr Mayro târih-i kitâbdan bir sene mukaddem Kohen demekle şehîr hâlik-i merkūm yapağıcı Yako v. Yahuda’ya dört yüz esedî guruşunu bizim huzûrumuzda ikrâz ve tesellüm edip ol dahi iktirâz ve kabz etmişidi biz bu husûsa bu vech üzre şâhidleriz şehâdet dahi ederiz deyû her biri edâ-i şehâdet-i şer‘iyye eylediklerinde gıbbe’t-tezkiyye şehâdetleri makbûle olmağın ba‘de’t-tahlîfi’ş-şer‘î mûcebiyle ba‘de’l-hükm ve’t-tenbîh mâ vaka‘a bi’t-taleb ketb olundu. Fi’l-yevmi’s-sâlis min Ramazâni’l-mübârek li sene seb‘a ve tis‘în ve elf.

Şuhûdü’l-hâl: İbrahim Çelebi b. Ahmed, Mehmed Çelebi b. İdris, Receb b. Osman, Mehmed b. Ahmed.

(BAB46 - cilt: 19, sayfa: 490 - Hüküm no: 584 - Orijinal metin no: [99a-3])﻿

﻿

﻿

585. Hüküm

Yorgi v. Yani’nin alacak davasının yirmi sene geçtiği için reddi

Mahmiye-i İstanbul’da Bitpazarı kurbunda sâkin takyeci tâifesinden Yorgi v. Yani nâm zimmî meclis-i şer‘-i şerîfde hâzırûn bi’l-meclis el-Hâc Hasan ve Hüseyin Ağa ve Rahime bt. Hasan’ın Süleymaniye vakfından icâreteyni ma‘lûmeteyn ile taht-ı tasarruflarında olup Küçük Langa’da vâki‘ lede’l-ahâlî ma‘lûmü’l-hudûd vakıf bostanlarda müste’cir olan bâ‘isü hâze’l-vesîka İstoyan v. Yuvan nâm zimmî muvâcehesinde üzerine da‘vâ ve takrîr-i kelâm edip mârrü’z-zikr bostanda mevcûd ve bir bostancı odası ve bir re’s bârgir ve adedi ilm-i şer‘î ile ma‘lûm çapa ve bel ve sâir âlât-ı zürrâ‘ın nısıfları babam Yani nâm zimmînin mülkü olup mezbûr İstoyan zikr olunan nısf hissesi için babam mezbûr Yani’ye senede ikişer bin akçe veregelip yirmi beş sene mukaddem babam mezbûr Yani hâlik olup hisse-i mezbûr merhûm İstoyan’ın yedinde kalmağla hâlâ suâl olunup sinîn-i mezkûrede ücret-i merkūmeden müctemi‘ olan mertebesi bana teslîm etmek üzre merkūm İstoyan’a tenbîh olunması matlûbumdur dedikde müdde‘î-i mezbûrun iddi‘âsı üzre eşyâ-i mezkûre ma‘nâ-yı gasb olup menâfi‘i mazmûne olmadığından mâ‘adâ yirmi sene bilâ-özr-i şer‘î terk olunan da‘vânın bilâ-emr istimâ‘ı memnû‘ olmağla mezkûr İstoyan’a suâl dahi teveccüh etmemeğin işbu vesîka bi’t-taleb ketb olundu. Fi’l-evâili Şa‘bâni’l-mu‘azzam li sene seb‘a ve tis‘în ve elf.

Şuhûdü’l-hâl: Mustafa Çelebi b. Ahmed, İbrahim Çelebi [b.] Ahmed, Süleyman Çelebi Ser-bölük, el-Hâc Abdi b. Mahmud, Ali b. Bâli, Mehmed b. İdris.

(BAB46 - cilt: 19, sayfa: 491 - Hüküm no: 585 - Orijinal metin no: [99b-1])﻿

﻿

﻿

586. Hüküm

Mosi v. Saltı’nın Yako v. Yahuda’da alacağı olduğu

Mahrûse-i Galata’ya tâbi‘ Beşiktaş nâhiyesinden Ortaköy nâm karyede mütemekkin Alaman cemâ‘atinden Mosi v. Saltı nâm yahudi meclis-i şer‘-i şerîfde karye-i merkūmede mütemekkin iken bundan akdem hâlik olan Kohen demekle ma‘rûf yapağıcı Yako v. Yahuda nâm yahudinin evlâd-ı sıgārlarının tesviye-i umûruna kıbel-i şer‘den mansûb vasîsi olmağla terekesine vâzı‘ü’l-yed olan Rafayel v. David nâm yahudi muvâcehesinde üzerine da‘vâ ve takrîr-i kelâm edip târih-i kitâbdan bir sene mukaddem hâlik-i merkūm Yako’ya her kırkı bir esedîye olmak üzre bin beş yüz guruşluk paramı ve dört yüz seksen aded yaldız altınımı esedîye tebdîl etmek için def‘ ve teslîm ol dahi yedimden bin beş yüz guruşluk para ile dört yüz seksen aded yaldız altınını yedimden kabz ve tesellüm edip meblağ-ı mezbûru bana kable’l-edâ merkūm Yako hâlik olmağın vasiyy-i mersûm Rafayel’e suâl olunup meblağ-ı mezbûr bin beş yüz guruşluk para ile dört yüz seksen aded yaldız altınını hâlik-i merkūmun terekesinden bana edâya tenbîh olunmak matlûbumdur dedikde gıbbe’s-suâl ve’l-inkâr müdde‘î-i mezbûrdan müdde‘âsını mübeyyine beyyine taleb olundukda karye-i mezbûre mütemekkinlerinden Yahuda v. Yasef ve İlya v. Abraham nâm yahudiler li ecli’ş-şehâde meclis-i şer‘a hâzırân olup istişhâd olunduklarında fi’l-vâki‘ müdde‘î-i merkūm Mosi hâlik-i merkūma her kırkı bir guruşa olmak üzre bin beş yüz guruşluk parasını ve dört yüz seksen aded yaldız altınını esedîye tebdîl için bizim huzûrumuzda teslîm ve merkūm Yako dahi kabz ve tesellüm [100a] eyledi biz bu husûsa bu vech üzre şâhidleriz şehâdet dahi ederiz deyû her biri edâ-i şehâdet-i şer‘iyye eylediklerinde ba‘de’t-ta‘dîl ve’t-tezkiyye şehâdetleri makbûle olup ve müdde‘î-i merkūm Mosi tahlîf-i şer‘î ile tahlîf olundukdan sonra mûcebiyle ba‘de’l-hükm ve’t-tenbîh mâ vaka‘a bi’t-taleb ketb olundu. Fi’l-yevmi’s-sâlis min şehri Ramazâni’l-mübârek li sene seb‘a ve tis‘în ve elf.

Şuhûdü’l-hâl: Mustafa Çelebi b. el-Hâc Ahmed, İbrahim Çelebi b. Ahmed, İsmail Çelebi b. Ahmed, Mehmed Çelebi b. Abdullah.

(BAB46 - cilt: 19, sayfa: 491 - Hüküm no: 586 - Orijinal metin no: [99b-2])﻿

﻿

﻿

587. Hüküm

Yorgaki ve Yanaki’nin Abdi Çelebi b. Hasan Dede’nin vârislerine borçlu olduğu

Mahmiye-i İstanbul’da Nişancı Cafer mahallesi sükkânından iken bundan akdem hâlik olan bakkal Todori v. Dimo nâm zimmînin verâseti zî-rahm cihetinden li ebeveyn kız karındaşı oğulları Yorgaki [ve Yanaki] v. İlya nâm zimmîlere münhasıra olduğu şer‘an zâhir oldukdan sonra mezbûrân Yorgaki ve Yanaki meclis-i şer‘-i şerîf-i enverde mahmiye-i mezbûrede Harâccı [Kemal]eddin mahallesi sükkânından iken bundan [akdem] vefât eden Abdi Çelebi b. Hasan Dede’nin evlâd-ı sıgārı Abdurrahman ve Hatice ve Fâtıma’nın tesviye-i emirlerine vasiyy-i muhtârları olan Sâliha Hâtun bt. Abdullah tarafından husûs-ı âti’z-zikri tasdîke sâbitü’l-vekâle vekîl olan râfi‘ü hâze’l-kitâb Mehmed Beşe b. Abdullah mahzarında ikrâr ve takrîr-i kelâm edip mûrisim hâlik-i mezbûr Todori hayâtında sıgār-ı mezbûrûn mallarından vasiyy-i mezbûre Sâliha Hâtun yedinden istidâne ve kabz etmekle zimmetinde lâzımü’l-edâ iki yüz esedî guruş deyni olup meblağ-ı mezbûru kable’l-edâ merkūm Todori hâlik olmağla terekesine biz vâzı‘ü’l-yed olup meblağ-ı merkūm iki yüz guruş sıgār-ı mezbûrûna zimmetimizde lâzımü’l-edâ deynim olduğundan mâ‘adâ vasiyy-i mezbûra Sâliha Hâtun sıgār-ı mezbûrûna babaları müteveffâ-yı mezbûrdan müntakil olup mahmiye-i mezbûrede Sinan Ağa mahallesinde vâki‘ bir tarafdan müteveffâ-yı mezbûrun menzili ve iki tarafdan tarîk-i âm ile mahdûd bir bâb bakkal dükkânlarını târih-i kitâb senesi şehri Ramazâni’l-mübâreki’nin gurresinden iki sene tamâmına değin on iki bin dokuz yüz altmış akçeye bize îcâr ve teslîm biz dahi istîcâr ve kabûl eyledikden sonra meblağ-ı mezbûr iki yüz guruş ile ücret-i mezkûrûn her birimiz âharın zimmetine lâzım gelen meblağa emr ve kabûlü hâvî kefâlet-i sahîha-i şer‘iyye ile kefîl olduk dediklerinde gıbbe’t-tasdîki’ş-şer‘î mahalle-i mezbûre sükkânından Nikola v. Todori ve Kiryako v. Vasil ve Mahmud Çelebi b. Hüseyin ve Tanaş v. Nikola ve Panayot v. Yanaki ve İsmatile v. Nani [Yani?] bâlâda zikri mürûr eden iki yüz guruş ile ücret-i mezkûreye emr ve kabûlü hâviye kefâlet-i sahîha ile her biri alâ hıdetin kefîl olmağın mâ vaka‘a bi’t-taleb ketb olundu. Fi’l-yevmi’s-sâdis ve’l-ışrîn min Şa‘bâni’l-mu‘azzam li sene seb‘a ve tis‘în ve elf.

Şuhûdü’l-hâl: İbrahim Çelebi b. Mehmed, Mehmed Çelebi b. İdris, Receb b. Osman, Mehmed b. Ahmed.

(BAB46 - cilt: 19, sayfa: 492 - Hüküm no: 587 - Orijinal metin no: [100a-1])﻿

﻿

﻿

588. Hüküm

Unkapanı’nda bulunan hamalların görevleri dışında çalıştırılmaması

Mahmiye-i İstanbul’da Unkapanı’nın hâric ve dâhilinde olan bölük hamallarından ashâbü hâze’l-vesîka Mehmed b. Mahmud ve Bekir b. Mehmed ve Mehmed b. İbrahim ve Mehmed b. Receb ve Mustafa b. Mehmed ve Mehmed b. Mustafa ve sâirleri meclis-i şer‘-i şerîf-i enverde takrîr-i kelâm edip kadîmü’l-eyyâmdan Unkapanı’nda olan bölük hamalları Saray-ı cedîd-i sultânî’ye ve on dört imârete ve sekbân fırınına yük çekip âhardan kat‘â garaz olunagelmiş olmayıp ve biz dahi me’mûr olduğumuz hidemâtı kemâ yenbağī edâ eder iken ba‘zı ta‘yîn olunmadığımız yerlere bize yük kaldırdıp ol vechile kadîme muhâlif te‘addî olunmağla hâlâ Yeni saray’a ve on dört imârete ve sekbân fırınına hizmet edip hâlâ genç olanlarımız sefere gidip ve kimi firâr edip ve nısf kürek teklîfin çekip tâkat getiremediğimizden mâ‘adâ ba‘zı ta‘yîn olduğumuz yerlere yük kaldırdıp ve bilâ-ücret beylik işlere kapışıp mübeyyen olan hizmetlerimiz [100b] mu‘attal kalmağla rencîde olunmamak üzre fermân-ı âlî sâdır olmağın nazar olunup kıbel-i şer‘den dahi vesîka tahrîr olunması matlûbumuzdur deyû mazmûn-ı münîfi min külli’l-vücûh takrîr-i meşrûhlarını nâtık fermân ibrâz etmeğin mâ vaka‘a bi’t-taleb ketb olundu. Fi’l-yevmi’s-sâlis min şehri Ramazâni’l-mübârek li sene seb‘a ve tis‘în [ve elf].

Şuhûdü’l-hâl: Mustafa Çelebi b. Ahmed, İbrahim Çelebi b. Mehmed, Ali b. Bâli.

(BAB46 - cilt: 19, sayfa: 493 - Hüküm no: 588 - Orijinal metin no: [100a-2])﻿

﻿

﻿

589. Hüküm

Danik v. Rosik ile ortakları Ovanes ve Necabed v. Haçuk’un birbirlerinin zimmetlerini ibrâ ettiği

Mahmiye-i İstanbul’da Mercan Ağa mahallesinde sâkin Danik v. Rosik nâm Ermeni meclis-i şer‘-i şerîf-i enverde kendi tarafından asîl ve li ebeveyn karındaşı Ovanes nâm Ermeni tarafından husûs-ı âti’z-zikre sâbitü’l-vekâle vekîl olan Necabed v. Haçuk nâm Ermeni muvâcehesinde ikrâr ve takrîr-i kelâm edip bundan akdem mezbûrân Necabed ve Ovanes ile beynimizde nice ahz u i‘tâ ve mu‘âmelât-ı şettâ vâki‘ olup el-hâletü hâzihî beynimizde hesâb gördükde her birimiz âharın zimmetinde zuhûr eden hakkını ahz u istîfâ edip husûs-ı mezbûra târih-i kitâba gelince beynimizde cereyân eden sâir ahz u i‘tâ ve mu‘âmelât-ı şettâ ve hukūk-ı ma‘lûme ve mechûleye müte‘allika âmme-i da‘vâdan her birimiz âharın zimmetini ibrâ-i âmm-ı kātı‘ü’n-nizâ‘la ibrâ ve iskāt eyledik min ba‘d târih-i kitâba gelince birbirimiz ile vechen mine’l-vücûh da‘vâ ve nizâ‘ımız kalmadı dedikde gıbbe’t-tasdîki’ş-şer‘î mâ vaka‘a bi’t-taleb ketb olundu. Fî gurreti şehri Ramazâni’l-mübârek li sene seb‘a ve tis‘în ve elf.

Şuhûdü’l-hâl: İbrahim Çelebi b. Ahmed, Mehmed b. Ömer, Hüseyin Çelebi b. Mehmed, Hasan b. Mehmed.

(BAB46 - cilt: 19, sayfa: 494 - Hüküm no: 589 - Orijinal metin no: [100b-1])﻿

﻿

﻿

590. Hüküm

Mustafa Çelebi b. Ömer ve Ahmed b. Musa’nın kefalet sebebiyle Yakim v. Avraham’da alacakları olduğu

Mahmiye-i İstanbul’da Hacı Hasan mahallesinde sâkin bakkal tâifesinden bâ‘isü hâze’l-kitâb Mustafa Çelebi b. Ömer ve Ahmed b. Musa nâm şerîkler meclis-i şer‘-i şerîf-i enverde ve mahfil-i dîn-i münîf-i ezherde tâife-i yahudun Misine cemâ‘atinden Yakim v. Avraham nâm yahudi muvâcehesinde üzerine da‘vâ ve takrîr-i kelâm edip gāib ani’l-meclis Kayon v. Mosi nâm yahudi zimmetinde yedimden iştiraâ ve kabz eylediği beynimizde ma‘lûm bakkal metâ‘ı semeninden dört bin üç yüz yirmi akçe hakkım[a] mezbûr Yakim tarafından emr ve kabûlü hâviye kefâlet-i sahîha-i şer‘iyye ile kefîl olmuşdur hâlâ suâl olunup kefâletine binâen meblağ-ı mezbûrun alıverilmesi matlûbumdur dedikde gıbbe’s-suâl mezbûr Yakim cevâbında meblağ-ı mezbûr dört bin üç yüz yirmi akçeye kefîl olduğunu ikrâr etmeğin mûcebince meblağ-ı mezbûr dört bin üç yüz yirmi akçeyi kefâletine binâen müdde‘î-i mezbûr[a] edâ ve teslîme mezbûr Yakim’e tenbîh olunup mâ vaka‘a bi’t-taleb ketb olundu. Fi’l-yevmi’s-sânî min şehri Ramazâni’l-mübârek li sene seb‘a ve tis‘în ve elf.

Şuhûdü’l-hâl: İbrahim Çelebi b. Ahmed, Mehmed Çelebi b. İdris, Ali b. Bâli, Ebûbekir b. Hüseyin, İsmail b. Mustafa.

(BAB46 - cilt: 19, sayfa: 494 - Hüküm no: 590 - Orijinal metin no: [100b-2])﻿

﻿

﻿

591. Hüküm

Seyyid Abdullah Çelebi b. Hüseyin’in Hasan b. Abdullah’ın terekesinden aldığı mallar hususunda Şaban b. Abdullah ile sulh olduğu

Medîne-i Halebü’ş-şehbâ ahâlîsinden olup mahmiye-i İstanbul’da Küçük Karaman sûkunda berber olan Şaban b. Abdullah nâm kimesnenin dükkânında sâkin iken bundan akdem vefât eden Hasan b. Abdullah nâm kimesnenin usûbet-i nesebiyyet cihetinden hasren vârisi olan es-Seyyid Abdullah Çelebi b. Hüseyin meclis-i şer‘-i şerîf-i enverde bâ‘isü hâze’l-kitâb mezbûr Şaban mahzarında ikrâr ve takrîr-i kelâm edip mezbûr Hasan’ın hîn-i vefâtında yanında bulunmağla terekesinden on guruş kıymetli bir sîm kılıç ve bir alaca ve bir mâî çuka bi gayri hakkın ahz u kabz eylemişsin deyû bundan akdem taleb ve da‘vâ eylediğimde ol dahi cevâbında ancak mârrü’z-zikr kılıcı ikrâr mâ‘adâyı inkâr ve kılıç-ı mezkûru dahi âhara bey‘ ile istihlâk etmekle beynimizde münâza‘ât-ı kesîre vukû‘undan sonra muslihûn tavassut edip da‘vâ-yı mezkûrumdan sekiz buçuk guruşa benimle müsâlaha olup ben dahi sulh-i mezbûru kabûl ve bedel-i sulh olan meblağ-ı mezbûr[u] yedinden tamâmen ahz u kabz eylediğimden sonra müteveffâ-yı mezbûr Hüseyin’in terekesine müte‘allika âmme-i da‘vâdan mezbûr Şaban’ın zimmetini ibrâ [101a] ve iskāt eyledim dedikde gıbbe’t-tasdîki’ş-şer‘î mâ vaka‘a bi’t-taleb ketb olundu. Fi’l-yevmi’s-sâmin ve’l-ışrîn min Şa‘bâni’l-mu‘azzam li sene seb‘a ve tis‘în ve elf.

Şuhûdü’l-hâl: Hüseyin Reis, Mustafa b. Osman, İbrahim Çelebi [b.] Ahmed, na‘lçacı Mehmed Beşe, berber Hüseyin Çelebi b. ( ).

(BAB46 - cilt: 19, sayfa: 495 - Hüküm no: 591 - Orijinal metin no: [100b-3])﻿

﻿

﻿

592. Hüküm

Hacı Ramazan Çelebi b. Hasan’ın vasiyeti yoluyla kurduğu vakıf

Mahmiye-i İstanbul’da İskenderpaşa mahallesinde sâkin sarrâc el-Hâc Ramazan Çelebi b. Hasan nâm kimesne meclis-i şer‘-i hatîr-i enverde bâ‘isü hâze’l-kitâb İbrahim Çelebi b. Abdullah mahzarında ikrâr ve takrîr-i kelâm edip bi irâdetillâhi te‘âlâ dâr-ı bekāya irtihâl ve intikāl eylediğimde sülüs-i cemî‘-i malımdan beş yüz esedî guruş ifrâz vakfım olup ve meblağ-ı mezbûr onu on bir buçuk hesâb üzre istirbâh olunup gallesinden yevmî on akçesi mahmiye-i merkūmede Saraçhâne’de vâki‘ mescidi şerîfde vâ‘iz ve nâsıh olan kimesneye verile ve yedi yüz seksen akçe dahi senede vakf-ı mezbûruma mütevellî olan kimesne ücreti mukābelesinde olup mutasarrıf ola ve yevmî bir buçuk akçesi dahi cihet-i kitâbet olup kitâbet-i merkūme vazîfesiyle ile’l-inkırâz evlâd-ı evlâd-ı evlâdım batnen ba‘dehû batnin ekber ve erşedine meşrût ola [ve] vakf-ı mezbûruma bir kimesne dahi câbî nasb olunup bir akçe vazîfeye mutasarrıf ola ve senede yedi yüz yirmi akçesi dahi Saraçhâne ahâlîsi umûrlarına verile ve tevliyyeti Saraçhâne kethüdâlarına meşrûta ola ve mütevellî senede beş yüz guruşa iki Mushaf-ı şerîf iştirâ edip rûhum için her bir fakīr-i tâlibü’l-ilme vere ve fazla kalan ribh asl-ı vakfıma zam oluna [ve] vakf-ı mezbûr[a] ile’l-inkırâz evlâd ve evlâdım ve ahâlî-i Saraçhâne hasbî nâzırlar olup senede mütevellînin muhâsebesini itmâm üzre göreler ve yine sülüs malımdan elli guruş techîz ve tekfîn ve levâzım-ı defin için sarf olunup otuz guruş dahi iskāt-ı salâta ve keffâret-i savm ve bi devr-i …? ibâd için fukarâya verile ve vasîm mezbûr İbrahim Çelebi’ye yirmi guruş verile deyû vasiyyet edip vesâyâ-yı merkūmemi ta‘yîn eylediğim minvâl üzre tenfîze mezbûr İbrahim Çelebi’yi vasiyy-i muhtâr nasb [ve] ta‘yîn eyledim dedikde ol dahi vesâyet-i mezkûreyi kabûl ve merâsimini edâya ta‘ahhüd ve iltizâm etmeğin mâ vaka‘a bi’t-taleb ketb olundu. Fi’l-yevmi’s-sâdis ve’l-ışrîn min Şa‘bâni’l-mu‘azzam li sene seb‘a ve tis‘în ve elf.

Şuhûdü’l-hâl: Solak Mustafa Çelebi Kethüdâ-yı Saraçhâne, Abdurrahman el-Hâc ( ), sipâhi Mustafa Çelebi, Ali Beşe b. Abdullah.

(BAB46 - cilt: 19, sayfa: 495 - Hüküm no: 592 - Orijinal metin no: [101a-1])﻿

﻿

﻿

593. Hüküm

Halil b. Receb üzerine kızları Rukiye ve Ayşe için nafaka takdiri

Mahmiye-i İstanbul’da Hoca Hayreddin mahallesinde sâkine olup zâtını ma‘rifet-i şer‘ ile ârifân mahalle-i mezbûre sükkânından Mahmud b. Hasan ve Mehmed b. Abdullah ta‘rîfleriyle mu‘arrefe olan Hâmide bt. Hüseyin meclis-i şer‘-i şerîfde takrîr-i kelâm edip zevcim olup gāib ani’l-meclis Halil b. Receb bundan akdem beni tatlîk etmekle mezbûrun firâşından hâsıl işbu hucr ve terbiyyemde sadriye sagīre kızları Rukiye ve Ayşe’yi bilâ-nafaka bırakıp âhar diyâra gitmekle sagīretân-ı mezbûretânın nafaka, kisve ve sâir levâzım-ı mühimmeleriyçün babaları üzerine kadr-i ma‘rûf nafaka farz ve takdîr olunmak matlûbumdur dedikde hâkim-i muvakki‘-i sadr-ı kitâb -tûbâ-lehû ve hüsnü me’âb-hazretleri dahi sagīretân-ı mezbûretânın nafaka ve kisve ve sâir levâzım-ı mühimmeleriyçün babaları mezbûr üzerine târih-i kitâbdan beher yevm her birine yedişer akçe farz ve takdîr edip meblağ-ı mefrûz-ı mezkûru sagīretân-ı mezbûretânın nafaka ve kisve ve sâir levâzım-ı mühimmelerine harc ve sarfa ve lede’z-zafer [hâce] istidâneye ve inde’z-zafer babaları mezbûr Halil üzerine rücû‘a mezbûr Hâmide Hâtun’a izin vermeğin mâ vaka‘a bi’t-taleb ketb olundu. Fi’l-yevmi’r-râbi‘ min şehri Ramazâni’l-mübârek li sene seb‘a ve tis‘în ve elf.

Şuhûdü’l-hâl: İbrahim Çelebi b. Mehmed, İsmail b. Hüseyin, Mehmed b. İdris, Ebûbekir b. Hüseyin.

(BAB46 - cilt: 19, sayfa: 496 - Hüküm no: 593 - Orijinal metin no: [101a-2])﻿

﻿

﻿

594. Hüküm

Fâtıma Hatun bt. Mustafa’nın kocasında olan mehir alacağının vârislerinden tahsili

Vilâyet-i Anadolu’da Kula kazâsından ma‘zûlen Alaşehir kazâsına tâbi‘ Küre nâm karyede sâkin iken bundan akdem vefât eden Küreneli demekle şehîr el-Hâc Mustafa b. el-Hâc Hüseyin nâm kimesnenin zevce-i menkûhası olan bâ‘isetü hâze’l-vesîka Fâtıma Hâtun bt. Mustafa meclis-i şer‘-i şerîf-i enverde müteveffâ-yı mezbûrun sulbî kebîr oğlu olup terekesine vâzı‘ü’l-yed olan Abdülfettâh Efendi mahzarında üzerine da‘vâ ve takrîr-i kelâm edip müteveffâ-yı mezbûr el-Hâc Mustafa zimmetinde mütekarrir ve ma‘kūdun-aleyh olan her yüz yirmi akçesi bir esedî guruşa dört bin akçe mehr-i müeccelim olup meblağ-ı mezbûru bana kable’l-edâ zevce-i menkûhası olduğum hâlde merkūm el-Hâc Mustafa Efendi fevt olmağın hâlâ suâl olunup mehr-i mezkûr dört bin akçeyi terekesinden bana edâya merkūm Abdülfettâh Efendi’ye tenbîh olunmak matlûbumdur dedikde gıbbe’s-suâl mezbûr Abdülfettâh Efendi cevâbında müdde‘iye-i mezbûre babası müteveffâ-yı mezbûrun ile’l-vefât zevce-i menkûhası olduğunu ikrâr lâkin mehri dört bin akçe olduğunu inkâr edicek müdde‘iye-i mezbûreden müdde‘âsına beyyine taleb olundukda udûl-i ahrâr-ı ricâl-i müslimînden ve mahmiye-i İstanbul’da Tarsusî mahallesi sükkânından olup zât-ı mezbûreyi ma‘rifet-i şer‘iyye ile ârifân olan Ali Efendi b. Mahmud ve Mustafa Bey b. Ahmed nâm kimesneler li ecli’ş-şehâde meclis-i şer‘de hâzırân olup isre’l-istişhâd fi’l-hakīka işbu müdde‘iye-i mezbûre Fâtıma Hâtun işbu mezbûr Abdullah Efendi’nin babası olup Küreneli demekle şehîr müteveffâ-yı mezbûr el-Hâc Mustafa Efendi b. Hacı Hüseyin kendiyü tezvîc ol dahi kabûl eylediğinde her yüz yirmi akçesi bir esedî guruşa râyic dört bin akçe mehr-i müeccel ile tezvîc ol dahi kabûl etmeğin biz müdde‘iye-i mezbûrenin mehr-i müecceli dört bin akçe olduğuna şâhidleriz şehâdet dahi ederiz deyû her biri edâ-i şehâdet-i şer‘iyye eylediklerinde gıbbe’t-ta‘dili’ş-şer‘î ki şehâdetleri makbûle olmağın ba‘de’t-tahlîfi’ş-şer‘î mûcebiyle ba‘de’l-hükm ve’t-tenbîh mâ vaka‘a bi’t-taleb ketb olundu. Fî selhi Şa‘bâni’l-mu‘azzam li sene seb‘a ve tis‘în ve elf.

Şuhûdü’l-hâl: İbrahim Çelebi b. Ahmed, Receb b. Osman, Mehmed b. İdris, Ahmed b. Mehmed, Mehmed b. Ahmed.

(BAB46 - cilt: 19, sayfa: 497 - Hüküm no: 594 - Orijinal metin no: [101b-1])﻿

﻿

﻿

595. Hüküm

İsmail Ağa b. Ahmed’in mavnacıların taşıma ücretini ödemiş olduğu

Kasaba-i Hasköy’de sâkin Mavnacı tâifesinden Bogos v. Ovanes ve Murad v. Serkis ve Denir? Ebri v. Efrayil nâm zimmîler meclis-i şer‘-i şerîf-i enverde sâbıkan ser-mi‘mârân olan işbu bâ‘isü’l-vesîka İsmail Ağa b. Ahmed mahzarında her biri üzerine da‘vâ ve takrîr-i kelâm edip târih-i kitâbdan bir sene mukaddem merkūm İsmail Ağa mahmiye-i İstanbul’da vâki‘ menzili ile Rumeli Hisarı’nda yalı ta‘bîr olunur menzil[i] imâret eyledikde kasaba-i mezbûrdan mavnamız ile nakl eylediğimiz tuğla ve kiremid ücretinden mezbûr İsmail Ağa zimmetinde altı bin akçe hakkımız kalmağla taleb eylediğimizde edâdan imtinâ‘ eder suâl olunup meblağ-ı mezbûrun alıverilmesi matlûbumdur dedikde gıbbe’s-suâl mezbûr İsmail Ağa cevâbında müdde‘iyyûn-ı mezbûrûna mavnalarında ücretle tuğla ve kiremid menzillerine nakl ettirdiğin ikrâr lâkin ücretleri olan meblağ-ı mezbûr altı bin akçeyi karındaşım ve husûs-ı mezkûr[a] vekîlim olan Ali Ağa yediyle mezbûrûna bi’t-tamâm edâ ve teslîm anlar dahi ahz u kabz etmişleridi deyû def‘le mukābele edicek gıbbe’l-istintâk ve’l-inkâr, mezbûr İsmail Ağa’dan def‘-i mezbûru mübeyyin beyyine taleb olundukda kasaba-i mezbûrede sâkin kiremidçi Falas v. Kazar? ve Kazar v. Hanes? nâm zimmîler li ecli’ş-şehâde meclis-i şer‘a hâzırân olup isre’l-istişhâd fi’l-hakīka işbu müdde‘iyyûn-ı mezbûrûn [102a] târih-i mezkûrda merkūm İsmail Ağa’nın zikr olunan menzillerinde vech-i meşrûh üzre mavnalarıyla nakl eyledikleri tuğla ve kiremid ücreti olan altı bin akçeyi mezbûr İsmail Ağa’nın karındaşı ve husûs-ı mezkûra vekîl olan Ali Ağa yedinden bizim huzûrumuzda bi’t-tamâm ahz u kabz eylediler biz bu husûsa bu vech üzre şâhidleriz şehâdet dahi ederiz deyû her biri edâ-i şehâdet-i şer‘iyye ettiklerinde ba‘de’t-ta‘dîl ve’t-tezkiyye şehâdetleri makbûle olmağın mûcebince müdde‘iyyûn-ı mezbûrûna bî-vech mu‘ârazadan men‘ olunup mâ vaka‘a bi’t-taleb ketb olundu. Fi’l-yevmi’s-sânî min şehri Ramazâni’l-mübârek li sene seb‘a ve tis‘în ve elf.

Şuhûdü’l-hâl: El-Hâc Murtaza b. Abdullah, börekçi Ali Çelebi, Ali Bey b. Murad, Ahmed Efendi b. Mahmud, İbrahim Çelebi b. Mehmed, kâtib Mustafa, Çukadâr Hasan.

(BAB46 - cilt: 19, sayfa: 498 - Hüküm no: 595 - Orijinal metin no: [101b-2])﻿

﻿

﻿

596. Hüküm

Ahmed Çelebi b. Ali’nin menzil hissesini Hacı Ahmed b. Mehmed’e satması

Mahmiye-i İstanbul’da Uzun Şucâ‘ mahallesinde sâkin iken bundan akdem vefât eden Ahmed Ağa b. Mehmed nâm acemin verâseti zevce-i metrûkesi Sâliha bt. Abdullah ve Sâliha bt. Abdurrahman hâtunlara ve sulbiye sagīre kızı Fâtıma’ya ve anası Vefârâ bt. Abdullah’ı i‘tâk eden Hatice Hâtun’un sadrî oğlu Ahmed Çelebi b. Ali nâm kimesneye münhasıra olduğu şer‘an zâhir oldukdan sonra mezbûr Ahmed meclis-i şer‘-i şerîf-i enverde işbu râfi‘ü’l-kitâb el-Hâc Ahmed b. Mehmed mahzarında ikrâr ve takrîr-i kelâm edip ebniyesi mûrisimiz merkūm Ahmed Ağa’nın mülk ve hakkı olup ve arsası merhûm Şehsuvar Hanım vakfından îcâr-ı mu‘accele ve altmış akçe icâre-i müeccele ile ile’l-vefât taht-ı tasarrufunda olup mahalle-i mezbûrede vâki‘ bir tarafdan Ayşe Hâtun menzili ve bir tarafdan kazzâz Yusuf menzili ve bir tarafdan Kiler Ağası vakfı olan odalar ve bir tarafdan tarîk-i âm ile mahdûd dâhiliyyesi fevkānî iki oda ve kiler ve tahtânî bir matbah ve bir mahzen ve kenîf ve hâriciyyesi fevkānî iki oda ve bir sofa ve kenîf ve tahtânî bir sagīr odayı müştemil menzilin ebniye-i memlûke-i mezkûresinden sekiz sehimden hisse-i irsiyye-i şer‘iyyem olan üç sehm-i şâyi‘ini, bi cümleti’t-tevâbi‘ merkūm el-Hâc Ahmed’e bey‘ ba‘dehû Ahmed ile üç yüz yetmiş beş guruşa bey‘ ve teslîm ve arsasından hissemi dahi izn-i mütevellîyle meccânen ferâğ ve tefvîz ve merkū[m] el-Hâc Ahmed dahi ber vech-i muharrer iştirâ ve kabûl ettiğinden sonra semen[i] olan meblağ-ı mezbûr üç yüz yetmiş beş guruşu tamâmen ahz u kabz eyledim ba‘de’l-yevm menzili mezbûrda olan üç sehim hisse-i irsiyyem merkūm el-Hâc Ahmed’in mülk-i müşterâsı olmuşdur keyfe mâ yeşâ ve yahtâr mutasarrıf olsun dedikde gıbbe’t-tasdîki’ş-şer‘î mâ vaka‘a bi’t-taleb ketb olundu. Fî gāyet-i Şa‘bâni’l-mu‘azzam li sene seb‘a ve tis‘în ve elf.

Şuhûdü’l-hâl: Mustafa Efendi b. Şeyh Ali İmâm, Mehmed Efendi b. Mahmud, Mustafa Efendi b. Ahmed.

(BAB46 - cilt: 19, sayfa: 498 - Hüküm no: 596 - Orijinal metin no: [102a-1])﻿

﻿

﻿

597. Hüküm

İsmail Efendi b. Ali’nin eşi Fâtıma bt. Hasan’a Kasım Ağa Vakfı’na ait mukátaalı vakıf bahçenin kullanım hakkını devretmesi

Husûs-ı âti’l-beyânın mahallinde ketb u tahrîri iltimâs olunmağın savb-ı şer‘-i enverden Mevlânâ es-Seyyid Mustafa Efendi b. Ahmed Efendi irsâl olunup ol dahi mahmiye-i İstanbul’da Kasım Ağa mahallesinde sâkin el-Hâc İsmail Efendi b. Ali’nin menziline varıp zeyl-i kitâbda mastûrü’l-esâmî müslimîn huzûrunda akd-i meclis-i şer‘-i kadîm eyledikde mezbûr el-Hâc İsmail meclis-i ma‘kūd-ı mezbûrda zevce-i menkûhası bâ‘isü’l-kitâb Fâtıma bt. Hasan Efendi nâm hâtun mahzarında ikrâr ve takrîr-i kelâm edip arsasının merhûm-ı mezbûr Kasım Ağa vakfına senede yedi yüz akçe mukāta‘ası ve üzerinde mağrûse eşcâr akd-i âti’z-zikrin sudûruna değin yedimde mülküm olup mahalle-i mezbûrede vâki‘ bir tarafdan ba‘zan Mehmed Çelebi mülkü ve bir tarafdan Kasab Mehmed Çelebi mülkü ve bir tarafdan merhûm Kasım Ağa odaları ve bir tarafdan Çukurbostan ve bir tarafdan ba‘zan es-Seyyid ( ) tasarrufunda olan bahçe ve bir tarafdan ba‘zan merhûme Fâtıma’nın mülk menzili ile mahdûd bahçenin eşcâr-ı memlûkesini târih-i kitâbdan on ay mukaddem zevcem mezbûre Fâtıma’ya üç yüz esedî guruşa bey‘ ve teslîm ve arsasını bâ izn-i mütevellî ferâğ ve tefvîz ol dahi iştirâ ve kabûl ve tefevvüz eyledikden sonra semeni olan meblağ-ı mezbûrdan merkūme Fâtıma Hâtun’un zimmetini ibrâ-i âmm-ı kātı‘ü’n-nizâ‘la ibrâ ve iskāt etmişidim hâlâ bahçe-i mahdûd-ı mezkûrenin eşcâr-ı mağrûsesi mezbûre Fâtıma’nın mülk-i müşterâsı ve arsası dahi dâhil-i havza-i müfevvezi olmuşdur keyfe mâ yeşâ ve hasbe mâ yahtâr mutasarrıfe olsun dedikde gıbbe’t-tasdîk vâki‘ hâli Mevlânâ-yı mezbûr mahallinde tahrîr ve ba‘dehû ma‘an irsâl olunan [102b] Receb b. Mahmud ve Hasan b. Mehmed ile meclis-i şer‘a gelip alâ vukū‘ihî inhâ ve takrîr etmeğin mâ hüve’l-vâki‘ bi’t-taleb ketb olundu. Fi’l-yevmi’l-hâmis min şehri Ramazâni’l-mübârek li sene seb‘a ve tis‘în ve elf.

Şuhûdü’l-hâl: Hasan Çelebi b. Ali, Mustafa Beşe b. Mehmed, Mustafa Beşe b. Abdullah, İbrahim Efendi el-İmâm, es-Seyyid Cafer Efendi el-Müezzin, Mehmed b. Mustafa, İbrahim b. Sefer, Mustafa b. Ali, el-Hâc İsmail b. Murad.

(BAB46 - cilt: 19, sayfa: 499 - Hüküm no: 597 - Orijinal metin no: [102a-2])﻿

﻿

﻿

598. Hüküm

Hacı Mustafa b. Mehmed’in Abdülvehhâb Efendi b. Ahmed’e olan borcunu ödemeden ölmesi sebebiyle rehin bırakılan malların satılması

Mahmiye-i İstanbul’da Seyyid Ömer mahallesinde sâkin olup bundan akdem mahrûse-i Edirne’de vefât eden Solak el-Hâc Mustafa b. Mehmed b. Abdullah’ın verâseti zevce-i metrûkesi Hatice bt. Halil’e ve sulbî kebîr oğulları Mehmed Çelebi ve Abdülkādir Beşe ve kebîre kızı Rahime’ye münhasıra oldukdan sonra mezbûr Abdülkādir Beşe meclis-i şer‘-i şerîfde mahmiye-i mezbûrede Debbâğ Yunus mahallesinde sâkin Abdülvehhâb Efendi b. Ahmed mahzarında ikrâr ve takrîr-i kelâm edip bundan akdem mezbûr Abdülvehhâb Efendi, babam müteveffâ-yı mezbûr el-Hâc Mustafa’ya hayâtında bin dört yüz guruş idâne ve teslîm ve mukābelesinde on dokuz denk astarı irtihân ve kabz ve kable’l-edâ ve’l-fek babam vefât edip ba‘dehû mezbûr Abdülvehhâb Efendi rehin-i mezbûru karındaşım mezbûr Mehmed Çelebi ma‘rifetiyle bin beş yüz üç guruşa âhara bey‘ ve semeninden deyn-i merkūm ve otuz yedi guruş mesârif-i ma‘lûmesini dahi istîfâ ve bâkī yüz otuz altı guruş yedinde bâkī kalıp mukaddemâ ben meblağ-ı bâkī-i mezbûrdan bana âid kırk yedi buçuk guruşu merkūm Abdülvehhâb Efendi’den taleb ve da‘vâ ve edâsına hükm-i şer‘î lâhık olmuşidi hâlâ merkūm Abdülvehhâb Efendi meblağ-ı mezbûr kırk yedi buçuk guruşu bana edâ ve teslîm ben dahi yedinden tamâmen ahz u kabz ettiğimden sonra husûs-ı mezbûr ve deyn-i mezkûr bin dört yüz guruşa ve rehn-i mezbûr ve mesârif-i merkūma ve târih-i kitâba gelince beynimizde cereyân eden sâir hukūk-ı ma‘lûme ve mechûleye müte‘allika âmme-i da‘vâdan merkūm Abdülvehhâb Efendi’nin zimmetini ibrâ-i âm [ile] ibrâ ve iskāt eyledim dedikde gıbbe’t-tasdîki’ş-şer‘î mâ vaka‘a bi’t-taleb ketb olundu. Fî evveli Şa‘bâni’l-mu‘azzam li sene seb‘a ve tis‘în ve elf.

Şuhûdü’l-hâl: İmâm Ahmed Efendi b. Mahmud, Mustafa Beşe b. ( ), Ali Kapudân, İbrahim Çelebi b. Mehmed.

(BAB46 - cilt: 19, sayfa: 500 - Hüküm no: 598 - Orijinal metin no: [102b-1])﻿

﻿

﻿

599. Hüküm

Harsi bt. Mosi’nin menzilini İbrahim Paşa Vakfı’na bey‘ bi’l-istiğlâl yoluyla sattığı

Husûs-ı âti’l-beyânın mahallinde tahrîri iltimâs olunmağın savb-ı şer‘-i münîrden irsâl olunan Mevlânâ es-Seyyid Abdülmu‘tî Efendi merhûm İbrahim Paşa vakfına bi’l-fi‘l mütevellî olan umdetü’l-emâsil ve’l-eşbâh el-Hâc Mahmud Ağa b. Sefer’in mahmiye-i İstanbul’da Şeyh Ebülvefâ mahallesinde vâki‘ menziline varıp zeyl-i kitâbda muharrerü’l-esâmî udûl-i müslimîn ve sikāt-ı muvahhidîn huzûrunda akd-i meclis-i şer‘-i âlî eyledikde Hasköy kasabasında Keçeci mahallesinde sâkine Harsi bt. Mosi v. Aslan nâm yahudiye tarafından husûs-ı âti’l-beyâna vekîl olduğu zât-ı mezbûreyi ma‘rifet-i şer‘iyye ârifân karındaşı Yasef v. Mosi ve diğer Yasef v. Navani nâm yahudiler şehâdetleriyle şer‘an sâbit olan Koturna v. Mosi nâm yahudi meclis-i ma‘kūd-ı mezkûrda mütevellî-i merkūm el-Hâc Mahmud Ağa mahzarında ikrâr ve takrîr-i kelâm edip müvekkile-i mezbûre Harsi yedinde mülkü olup zikr olunan Keçeci mahallesinde vâki‘ bir tarafdan Frenk oğlu nâm yahudi mülkü ve bir tarafdan Ferayil mülkü ve bir tarafdan Aslan ve Kamal mülkleri ve bir tarafdan tarîk-i hâsla mahdûd fevkānî ve tahtânî yedi bâb oda ve iki sofa ve matbah ve üç bodrum ve üç yüz altı zirâ‘ arsayı müştemil mülk menzilini, bi cümleti’t-tevâbi‘ mütevellî-i merkūm el-Hâc Mahmud Ağa’ya altı yüz guruşa bi tarîki’l-istiğlâl bey‘ ve teslîm ol dahi vakf-ı mezbûr ile iştirâ ve tesellüm ettiğinden sonra semen-i mezbûr altı yüz guruşu yedinden tamâmen ahz u kabz ve tesellüm edip yine mütevellî-i merkūm menzili mezbûru ba‘de’t-tahliyye ve’t-takābuzı’ş-şer‘î târih-i kitâbdan bir sene tamâmına değin doksan esedî guruşa müvekkile-i mezbûreye îcâr ve teslîm ol dahi istîcâr ve kabûl ve kabz eyledi dedikde gıbbe’t-tasdîk mezbûr Harsi’nin zevci işbu hâzır bi’l-meclis Abraham v. Samson nâm yahudi asl-ı mâl olan meblağ-ı mezbûr altı yüz guruşa ve ücret-i mezkûreye tarafeynden emr ve kabûlü hâviye kefâlet-i sahîha-i şer‘iyye kefîl ve zâmin olmağın vâki‘ hâli Mevlânâ-yı mezkûr mahallinde tahrîr ba‘dehû ma‘an irsâl olunan Receb Çelebi b. Şaban ve Mehmed b. İdris ile meclis-i şer‘a gelip alâ vukū‘ihî inhâ ve takrîr etmeğin mâ vaka‘a bi’t-taleb ketb olundu. Fi’l-yevmi’s-sânî min şehri Ramazâni’l-mübârek sene seb‘a ve seb‘în ve elf.

Şuhûdü’l-hâl: Mustafa Çelebi b. Mehmed, İbrahim Ağa b. Ahmed, el-Hâc Mustafa Kethüdâ-yı hisar, Abdullah Çelebi b. Mustafa, el-Hâc Osman b. Cafer, Receb Çelebi b. Şaban, Mehmed Çelebi b. İdris ve gayr mine’l-huzzâr.

(BAB46 - cilt: 19, sayfa: 501 - Hüküm no: 599 - Orijinal metin no: [102b-2])﻿

﻿

﻿

600. Hüküm

Yorgi v. İstani’nin Yusuf Ağa b. Abdullah’a 30 kuruş borcu olduğunu ikrar edip fazlasını inkâr etmesi

Belen kasabası ahâlîsinden Yusuf Ağa b. Abdullah tarafından husûs-ı âti’l-beyâna vekîl-i sâbitü’l-vekâle olan Mehmed Ağa b. Ahmed meclis-i şer‘-i şerîf-i enverde mahmiye-i İstanbul’da Gül Câmi‘ mahallesinde sâkin Yorgi v. İstani nâm zimmî muvâcehesinde üzerine da‘vâ ve takrîr-i kelâm edip müvekkili mezbûr Yusuf Ağa’nın mezbûr Yorgi zimmetinde cihet-i deyn-i şer‘îden altmış guruş hakkı olup bundan akdem on guruşum istîfâ ve kabz edip bâkī elli guruş bâkī kalmağla hâlâ bi’l-[ve]kâle taleb ederim suâl olunsun dedikde gıbbe’s-suâl mezbûr Yorgi cevâbında benim müvekkili mezbûr Yusuf Ağa’ya ancak otuz guruş elân zimmetimde deynim vardır deyû ziyâdeyi inkâr edicek vekîl-i mezbûrdan ziyâde da‘vâsına beyyine taleb olundukda ityân-ı beyyine için istimhâl etmekle mehil-i şer‘î verildikden sonra mezbûr Yorgi’nin ikrârı mertebesi olan meblağ-ı mezbûr otuz guruşu müvekkili merkūm Yusuf Ağa için vekîl-i mezbûr Yusuf Ağa’ya edâ ve teslîme mezbûr Yorgi’ye ba‘de’t-tenbîh mâ vaka‘a bit’t-taleb ketb olundu. Fi’l-yevmi’s-sâlis min Şa‘bâni’l-mu‘azzam li sene seb‘a ve [tis‘în] ve elf.

Şuhûdü’l-hâl: İbrahim Çelebi b. Ahmed, Mehmed Çelebi b. Sermed?, Hüseyin b. Mustafa.

(BAB46 - cilt: 19, sayfa: 502 - Hüküm no: 600 - Orijinal metin no: [103a-1])﻿

﻿

﻿

601. Hüküm

Hacı Mahmud b. Hacı Osman ile Seyyid Hacı Mehmed b. Seyyid Mustafa’nın arsa davasında sulh oldukları

Mine’l-keşşâf Husûs-ı âti’l-beyânın mahallinde keşf ve tahrîri için sâdır olan fermân-ı âlîye imtisâlen bu def‘a hâssa mi‘mârlarından es-Seyyid Mustafa Halîfe b. Eyyûb ile mahrûse-i Galata müzâfâtından Tophâne’de Ekmekçibaşı mahallesinde sâkin bâ‘isü’l-vesîka es-Seyyid el-Hâc Mehmed b. es-Seyyid Mustafa nâm kimesnenin menziline varıp zeyl-i rakīmde isimleri terkīm olunan müslimîn huzûrlarında akd-i meclis-i şer‘-i âlî olundukda yine mahalle-i mezbûrede sâkin el-Hâc Mahmud b. el-Hâc Osman meclis-i ma‘kūd-ı mezkûrda câr-ı mülâsıkı mezbûr es-Seyyid Mehmed mahzarında bi’t-tav‘i’s-sâf ikrâr ve i‘tirâf edip bundan akdem mezbûr es-Seyyid Mehmed benim menzilimin ve arsasından tûlen on bir ve arzen iki zirâ‘ bi hesâb-ı terbî‘î yirmi iki zirâ‘ arsa-i memlûkemi tecâvüz ve zabt ettin deyû mezbûr es-Seyyid Mehmed’den taleb ve da‘vâ ettiğimde ol dahi yine bundan esbak benim üç zirâ‘ arsa-i memlûkemin üzerine bi gayri hakkın binâ vaz‘ edip mütâlebesinde bana işbu müşâhede olunan tûlen on bir ve arzen bir zirâ‘ sekiz parmak arsayı bana def‘ ve teslîm ve arsa-i mezkûreye müte‘allika âmme-i da‘vâdan zimmetimi ibrâ ettin deyû def‘ edip lâkin def‘-i meşrûhunu vech-i şer‘î üzre beyân etmekden izhâr-ı acz etmekle beynimizde münâza‘ât-ı kesîre vukû‘undan sonra mârrü’z-zikr tûlen on bir ve arzen bir zirâ‘ sekiz parmak arsanın benim menzilimin tarafında olan cihetinden nısfı ki tûlen on bir zirâ‘ ve arzen buçuk zirâ‘ dört parmak arsa benim mülküm olup ve mezbûr es-Seyyid Mehmed tarafında tûlen on bir ve arzen buçuk zirâ‘ dört parmak arsa mezbûr es-Seyyid Mehmed’in mülkü olmak üzre rızâlaşıp mezbûr es-Seyyid Mehmed’in menzili tarafında vâki‘ tahta perde köşesinden kat‘ olunan şecer-i leylâka beş parmak karîb mevzi‘e andan benim menzilim tarafında olan incir ağacına sekiz parmak karîb mevzi‘e andan geçip kurbunda olan iki incire on altı parmak bu‘du olan mevzi‘den yine benim menzilimde vâki‘ erik ağacına muttasıl geçip andan yine benim menzilim tarafına dört parmak …? dönüp sokak tarafına tahta perdeye varınca mâbeynde fâsıla çekip sokak tarafında arsa-i mezkûre cânibine düşen taş duvar dahi mezbûr es-Seyyid Mehmed’in mülkü üzre her birimiz râzılar olup min ba‘d arsa-i mezkûreye ve mârrü’z-zikr taş duvara müte‘allika âmme-i da‘vâdan her birimiz âharın zimmetini ibrâ-i âmm-ı kātı‘ü’n-nizâ‘la ibrâ ve iskāt eyledik dedikde gıbbe’t-tasdîki’ş-şer‘î mâ vaka‘a bi’t-taleb ketb olundu. Fî evâili şehri Ramazâni’l-mübârek li sene seb‘a ve tis‘în ve elf.

Şuhûdü’l-hâl: Fahrü’l-eimme Abdülbâkī Efendi b. Receb İmâm-ı Câmi‘-i Kılıç Ali Paşa, Ahmed Efendi b. Hasan Efendi el-İmâm, Mustafa Efendi b. el-Hâc Hüseyin Efendi el-İmâm, Mehmed Çelebi b. Muharrem el-Kayyım, Mehmed Yazıcı b. Ahmed, Halil Çelebi b. Ali, Mustafa Çelebi b. Pîrî Ağa, Sâlih Beşe b. Nasuh, Abdullah Çelebi b. Mehmed Efendi el-İmâm, İsmail Çelebi b. el-Hâc Mahmud.

(BAB46 - cilt: 19, sayfa: 502 - Hüküm no: 601 - Orijinal metin no: [103a-2])﻿

﻿

﻿

602. Hüküm

Mosi v. Salamon’un İsak v. Abraham’da şirketlerini feshetmeleri sebebiyle alacağı olduğu

Min mümzâtihî Mahrûse-i İzmir’de sâkin tüccârdan işbu bâ‘isü’l-vesîka Mosi v. Salamon nâm yahudi meclis-i şer‘-i şerîf-i enverde İsak v. Abraham nâm yahudi muvâcehesinde üzerine da‘vâ ve takrîr-i kelâm edip bundan akdem ben malımdan bin beş yüz esedî ve mezbûr İsak bin üç yüz guruş ve gāib ani’l-meclis Azarya nâm yahudi yedi yüz guruş ifrâz ve halt ve mezbûrân ile ticâretde akd-i şirket edip yirmi iki ay şirket üzre bey‘ u şirâdan sonra şirket-i mezkûreyi fesh ve İstanbul’da Yenihan demekle ma‘rûf handa hesâbımız görüldükde asl-ı malımdan olan meblağ ve İzmir’de âhardan istidâne ve iştirâ edip gönderdiğim çuka ve kumaş ve sâir emti‘a bahâlarından min haysi’l-mecmû‘ beş bin dört yüz esedî guruş hakkım mezbûr İsak ba‘de’l-kabz kendi mesârifine sarfla istihlâk eylediği zâhir ve müte‘ayyin olup hattâ mezbûr İsak meblağ-ı mezbûr beş bin dört yüz esedî guruşu ber vech-i mastûr bana zimmetinde lâzımü’l-edâ deyni olduğunu alâ isri’ş-şehâde ikrâr ve işhâd ve deyn-i mezbûrunu nâtık yedime temessük dahi vermişiken mezbûr İsak meblağ-ı mezbûru bana edâ ve teslîmden imtinâ‘ eder suâl olunup alıverilmesi matlûbumdur dedikde gıbbe’s-suâl mezkûr İsak cevâbında müdde‘î-i mezbûr ile ber vech-i muharrer şerîkler olup yirmi iki ay şirket üzre bey‘ u şirâyı ikrâr lâkin meblağ-ı mezbûru kabz ve istihlâkini inkâr edicek müdde‘î-i mezbûrdan müdde‘âsına beyyine taleb olundukda tâife-i yahudun Sinyora cemâ‘atinden olup Hasköy’de sâkin haham Abraham v. İlya ve Portakal cemâ‘atbaşısı Arslan v. David ve mârrü’z-zikr Yenihan’da sâkin David v. Yasef nâm yahudiler li ecli’ş-şehâde meclis-i şer‘a hâzırûn olup isre’l-istişhad fi’l-vâki‘ mezbûr Mosi merkūm İsak ile hân-ı mezkûrda şirket-i muharrere-i mezkûreyi ba‘de’l-fesh hesâb gördüklerinde müdde‘î-i mezbûrun asl-ı mâlı olan bin beş yüz esedî ve İzmir’de âhardan istidâne ve iştirâ edip gönderdiği çuka ve kumaş ve sâir emti‘a bahâsından müdde‘î-i mezbûrun merkūm İsak’ın kabz ve kendi mesârifine sarfla istihlâk eylediği beş bin dört yüz esedî guruş hakkı zuhûr edip hattâ mezbûr İsak meblağ-ı mezbûr ber vech-i mastûr müdde‘î-i mezbûra zimmetinde lâzımü’l-edâ ve vâcibü’l-kazâ deyni olduğunu bizim huzûrumuzda ikrâr ve bizi işhâd edip deyn-i mezbûru nâtık temessük dahi vermişdi biz bu husûsa bu vech üzre şâhidleriz şehâdet dahi ederiz deyû her biri edâ-i şehâdet-i şer‘iyye eylediklerinde ba‘de’t-ta‘dîl ve’t-tezkiyye şehâdetleri makbûle olmağın mûcebiyle ba‘de’l-hükmi’ş-şer‘î ve’l-kazâi’l-mer‘î mâ vaka‘a bi’t-taleb ketb olundu. Fi’l-yevmi’l-hâmis min şehri Ramazâni’l-mübârek li sene seb‘a ve tis‘în ve elf.

Şuhûdü’l-hâl: Ahmed Çavuş el-Mübâşir, Mustafa Çelebi b. el-Hâc Ahmed, Mustafa Çelebi b. Abdurrahman, İbrahim b. Ahmed, Mehmed b. İdris, Ali b. Bâli.

(BAB46 - cilt: 19, sayfa: 503 - Hüküm no: 602 - Orijinal metin no: [103b-1])﻿

﻿

﻿

603. Hüküm

Kefaletleri sebebiyle hapsedilmiş olan Mehmed b. Abdullah ile oğlu Mustafa’nın serbest bırakılması

Edâya tenbîh Mahmiye-i İstanbul’da Çelebioğlu mahallesinde sâkin olup Arîfe nâm hâtuna cihet-i kefâletden sekiz bin guruş deyni için üç ay Çavuşbaşı Ağa hapsinde dört ay sicn-i sultânîde mahbûslar olan işbu bâ‘isü’l-vesîka Mehmed b. Abdullah nâm mühtedî ile oğlu Mustafa’nın keyfiyyet-i hâllerin istifsâr için fermân-ı âlî sâdır olmağın imtisâlen-leh mezbûrân Mehmed ve Mustafa’dan vech-i âtî üzre istişhâd-ı şer‘î sudûrundan sonra yine mahalle-i mezbûre ahâlîsinden imâm Mustafa b. Halil ve Mehmed b. Mehmed ve Mustafa b. Mehmed ve el-Hâc Ahmed b. Ali ve el-Hâc İsmail b. Ali ve el-Hâc Ahmed b. Mustafa ve Mustafa b. Receb ve Ahmed b. Murtaza ve Veysel b. Yakub ve Abdullah b. el-Hâc Ali li ecli’ş-şehâde meclis-i şer‘a hâzırân olup istişhâd olunduklarında fi’l-hakīka işbu mezbûrân Mehmed ve Mustafa’nın üzerlerinde lâbis oldukları köhne libâslarından mâ‘adâ ism-i mâl ıtlâk olunur kat‘â nesneleri olmayıp müflis ve mu‘dim olduklarına biz şâhidleriz şehâdet dahi ederiz deyû her biri edâ-i şehâdet-i şer‘iyye ettikde, ba‘de’t-ta‘dîl ve’t-tezkiyye şehâdetleri makbûle olmağın mezbûrânın hasmı hâzır olmamağla mahmiye-i mezkûrede Alacamescid kurbunda sâkin Mehmed Ağa b. Mehmed mezbûrân Mehmed ve Mustafa’nın nefslerine ve hîn-i mütâlebede meclis-i şer‘a ihzârlarına kefîl olmağın kudreti mâl ve vüs‘at-i hâlleri vusûlüne değin, mezbûrân Mehmed [ve] Mustafa hapisden ıtlâk ve sebîlleri tahliyye olunup işbu vesîka ketb olundu. Fi’l-yevmi’l-ışrîn min Şa‘bâni’l-mu‘azzam li sene seb‘a ve tis‘în ve elf.

Şuhûdü’l-hâl: Mehmed Çelebi b. el-Hâc Ali, Yusuf Çavuş b. Hasan, es-Seyyid Seyfullah Çelebi, Mehmed Ağa b. Ahmed, Hasan Beşe b. Mahmud, Mehmed b. Hasan.

(BAB46 - cilt: 19, sayfa: 504 - Hüküm no: 603 - Orijinal metin no: [103b-2])﻿

﻿

﻿

604. Hüküm

Nevros v. İdemor’un bağlarını Kostantin v. Haçik’e satması

Fi’l-asl vilâyet-i Anadolu’da Eğin kazâsına tâbi‘ Şirzin nâm karye ahâlîsinden olup mahmiye-i İstanbul’da kemerci tâifesinden Nevros v. İdemor nâm zimmî meclis-i şer‘-i şerîfde damâdı bâ‘isü hâze’s-sifr Kostantin v. Haçik nâm zimmî muvâcehesinde ikrâr-ı tâm ve takrîr-i kelâm edip akd-i âti’z-zikrin sudûruna değin yedimde mülküm ve hakkım olup karye-i mezbûrede vâki‘ bir tarafdan Hızır nâm kimesne menzili ve bir tarafdan Bogos bağı ve iki tarafdan tarîk-i âm ile mahdûd bir kıt‘a bağ ve içinde şarabhâne odası ve yine Ovarı? nâm mevzi‘de vâki‘ bir tarafdan Ahmed Beşe bağı ve bir tarafdan Hanım bağı ve iki harâbe ile mahdûd iki kıt‘a bağımı cümle tevâbi‘ ve levâhıkı ve kâffe-i hukūk ve merâfıkı ile mezbûr Kostantin’e tarafeynden îcâb ve kabûlü hâvî şurût-ı müfsideden ârî bey‘-i bâtt-ı sahîh-i şer‘î ile yüz beş esedî guruşa bey‘ ol dahi ber vech-i muharrer iştirâ ve kabûl ettiğinden sonra semenleri olan meblağ-ı mezbûr yüz beş esedî guruşu mezbûr Kostantin yedinden tamâmen ahz u kabz eyledim ba‘de’l-yevm zikr olunan bağları mahallerinde zabt ve tasarrufa mezbûr Kostantin’i taslît eyledim keyfe mâ yeşâ ve yahtâr mutasarrıf olsun dedikde gıbbe’t-tasdîki’ş-şer‘î mâ hüve’l-vâki‘ bi’t-taleb ketb olundu. Fi’l-yevmi’s-sâmin min şehri Ramazâni’l-mübârek li sene seb‘a ve seb‘în ve elf.

Şuhûdü’l-hâl: Mehmed b. İsmail, Bayram Beşe b. Mehmed, İsmail Beşe b. İskender, Ali b. Mehmed, Haydar b. Mustafa, Abdurrahman b. Hızır, Ferşat v. Bahtik, Lemil v. Nikola, Angeli v. Altun, Haçuk v. Asvador.

(BAB46 - cilt: 19, sayfa: 505 - Hüküm no: 604 - Orijinal metin no: [104a-1])﻿

﻿

﻿

605. Hüküm

Ömer b. Abdullah’ın altınını gasbettikleri iddiasını ispat edemediği

Mahmiye-i İstanbul’da Gürcü tâifesinden Ömer b. Abdullah nâm şâb meclis-i şer‘de râfi‘ü’l-kitâb Ahmed Çavuş b. Hüseyin ve abd-i memlûkü Şâhin b. Abdullah mahzarlarında üzerlerine da‘vâ ve takrîr-i kelâm edip bundan akdem merkūm Ahmed Çavuş hizmetinde iken mezbûrân Ahmed Çavuş ve Şâhin beni darb ve üzerimde lâbis olduğum dolamada mevcûd pullu yaldız altınımı bi gayri hakkın ahz u kabz etmişlerdir suâl olunup meblağ-ı mezbûrun alıverilmesi matlûbumdur dedikde gıbbe’s-suâl ve akībe’l-inkâr, müdde‘î-i mezbûrdan müdde‘âsına beyyine taleb olundukda ityân-ı beyyineden izhâr-ı acz ile istihlâf etmeğin fi’l-hakīka müdde‘î-i mezbûr Ömer’in vech-i muharrer üzre yüz elli yaldızlı yaldız altınını ahz u kabz etmeyip ol vechile meblağ-ı mezbûrun edâsı üzerlerine lâzım gelmediğine mezbûrân Ahmed Çavuş ve Şâhin’e yemîn teklîf olundukda anlar dahi hasbe’l-mes’ûl her biri yemîn billâhi te‘âlâ etmeğin mu‘ârazadan men‘ olunup [mâ vaka‘a bi’t-taleb ketb olundu]. Fi’l-yevmi’s-sânî min şehri Ramazâni’l-mübârek li sene seb‘a ve tis‘în ve elf.

Şuhûdü’l-hâl: İbrahim Çelebi b. Ahmed, Mehmed b. Mustafa, Mehmed b. İdris, Ali b. Bâli.

(BAB46 - cilt: 19, sayfa: 506 - Hüküm no: 605 - Orijinal metin no: [104a-2])﻿

﻿

﻿

606. Hüküm

Ali b. Süleyman’ın Karasaka v. İtsak’ta tavuk satışından alacağı olduğu

Mahmiye-i İstanbul’da Sultan Bayezid-i Velî Câmi‘i kurbunda tavukçu olan bâ‘isü hâze’l-kitâb Ali b. Süleyman tarafından husûs-ı âti’l-beyâna vekîl olan Hüseyin b. Mehmed nâm kimesne meclis-i şer‘-i şerîf-i enverde mahrûse-i Galata’ya tâbi‘ Ortaköy’de sâkin Karasaka v. İtsak nâm yahudi muvâcehesinde üzerine da‘vâ ve takrîr-i kelâm edip müvekkilim mezbûr Ali’nin mezbûr Karasaka zimmetinde yedinden müşterâ ve makbûz adedi beynlerinde ma‘lûm tavuk bahâsından ba‘de küllî hesâb on yedi bin akçe hakkı olmağla hâlâ suâl olunup meblağ-ı mezbûru bana edâya tenbîh olunmak bi’l-vekâle matlûbumdur dedikde gıbbe’s-suâl mezbûr Karasaka cevâbında fi’l-hakīka müvekkili mezbûr Ali’ye ber vech-i muharrer cihet-i mezbûreden ba‘de küllî hesâb on yedi bin akçe zimmetimde lâzımü’l-edâ [de]ynimdir [deyû] bi tav‘ihî ikrâr etmeğin alâ mûcebi i‘tirâfihî meblağ-ı mezbûru müdde‘î-i mezbûra edâ ve teslîme mezbûr Karasaka’ya tenbîh olunmağın mâ vaka‘a bi’t-taleb ketb olundu. Fi’l-yevmi’s-sâdis ve’l-ışrîn min Şa‘bâni’l-mu‘azzam li sene seb‘a ve tis‘în ve elf.

Şuhûdü’l-hâl: İbrahim Çelebi b. Ahmed, Mustafa Çelebi b. el-Hâc Ahmed, Hüseyin b. Mustafa, Mehmed Çelebi b. Mehmed.

(BAB46 - cilt: 19, sayfa: 506 - Hüküm no: 606 - Orijinal metin no: [104a-3])﻿

﻿

﻿

607. Hüküm

İsmail b. Hicazî’nin merhum Atâullah b. Mehmed Ağa’da alacağı olduğu

Mahrûse-i Halebü’ş-şehbâ ahâlîsinden sâhib-i hâze’l-kitâb İsmail b. Hicazî meclis-i şer‘-i şerîf-i enverde yine mahrûse-i merkūme ahâlîsinden olup Dârü’l-hilâfeti’l-aliyye Kostantıniyye el-mahmiyye’de Vâlide hanında sâkin iken bundan akdem vefât eden [ve] verâseti mahrûse-i mezbûrede sâkine olan zevcesi Muharrem bt. Ömer ve kızları Kerime ve Rahime ve li ebeveyn kız karındaşı Melekhan nâm hâtunlara münhasır olan Şimâlzâde? Atâullah b. Mehmed Ağa’nın terekesini kabz ve düyûnunu edâ etmek için kıbel-i şer‘den vasî nasb ve ta‘yîn olmağla tereke-i müteveffâ-yı mezbûra vâzı‘ü’l-yed olduğu şer‘an sâbit olan yine hân-ı mezbûrda sâkin Mehmed Çelebi mahzarında üzerine da‘vâ ve takrîr-i kelâm edip merkūm Atâullah Çelebi zimmetinde yedimden müşterâ ve makbûz beynimizde ilm-i şer‘î ile ma‘lûm acem metâ‘ı bahâlarından beş bin seksen iki esedî guruş hakkım olup hattâ mezbûr Atâullah Çelebi hâl-i hayâtında cihet-i mezkûrdan bana ol mikdâr deyni olduğunu alâ isri’l-işhâd ikrâr edip kable’l-edâ fevt olup terekesini mezkûr Mehmed Çelebi bi’l-vesâye kabz etmeğin suâl olunup [alıverilmesi matlûbumdur dedikde mezbûr Mehmed Çelebi cevâbında] tereke-i müteveffâ-yı mezbûr[a] bi’l-vesâye vaz‘-ı yedini ikrâr lâkin deyn-i mezbûru inkâr edicek müdde‘î-i mezbûrdan müdde‘âsına beyyine taleb olundukda yine mahrûse-i Halebü’ş-şehbâ’da sâkin udûl-i müslimînden el-Hâc Mahmud b. Hicazî ve el-Hâc Abdullah b. el-Hâc Yusuf el-Câbir nâm kimesneler li ecli’ş-şehâde meclis-i şer‘a hâzırân olup isre’l-istişhâd ve fi’l-vâki‘ müteveffâ-yı mezbûr Halebî Atâullah b. Mehmed Ağa eş-şehîr bi Şimalzâde bundan akdem hâl-i hayâtında müdde‘î-i mezbûr yedinden iştirâ ve kabz eylediği beynlerinde ilm-i şer‘î ile ma‘lûm acem metâ‘ı semeninden beş bin seksen iki esedî guruş zimmetinde lâzımü’l-edâ deyni olduğu bizim huzûrumuzda ikrâr ve bizi işhâd etmişidi biz bu husûsa bu vech üzre şâhidleriz şehâdet dahi ederiz deyû her biri edâ-i şehâdet-i şer‘iyye eylediklerinde gıbbe’t-ta‘dîl ve’t-tezkiyye şehâdetleri makbûle oldukdan sonra meblağ-ı mezbûru müteveffâ-yı mezbûrdan hayâtında küllen ve ba‘zan ahz u kabz veya hibe veya âhara havâle etmeyip ve’l-hâsıl vücûh-ı şer‘iyyeden bir vechile zimmetini ibrâ etmediğine mezkûr İsmail Çelebi’ye yemîn teklîf olundukda ol dahi yemîn billâh etmeğin mûcebiyle ba‘de’l-hükm tereke-i müteveffâ-yı mezbûrdan meblağ-ı mezkûru müdde‘î-i mezbûra edâ [ve] teslîme vasiyy-i mezbûra tenbîh olunup mâ vaka‘a bi’t-taleb ketb olundu. Fi’l-yevmi’s-sâdis min şehri Ramazâni’l-mübârek li sene seb‘a ve tis‘în ve elf.

Şuhûdü’l-hâl: Mustafa Çelebi b. el-Hâc Ahmed, Mustafa Çelebi b. Abdurrahman, İbrahim Çelebi b. Ahmed, Mehmed b. İdris.

(BAB46 - cilt: 19, sayfa: 507 - Hüküm no: 607 - Orijinal metin no: [104b-1])﻿

﻿

﻿

608. Hüküm

Yeniçeriler 43. Cemaat Oda Vakfı muhasebesi

Min mümzâtihî Dergâh-ı âlî yeniçerilerinin Kırk Üçüncü cemâ‘atine mahsûs oda ahâlîsinden nukūd-ı mevkūfelerine hâlâ mütevellî olan Ali Ağa b. Abdullah meclis-i şer‘-i şerîf-i enverde oda-i mezkûre ahâlîsinden olup vakf-ı mezkûra mütevellî iken vefât eden el-Hâc Mustafa b. Piyâle’nin verâseti zevce-i metrûkesi Râbia bt. Hüseyin ile sulbî kebîr oğlu Mehmed Çelebi ve sulbiye kebîre kızı diğer Râbia’ya münhasıra olduğu şer‘an zâhir ve müte‘ayyin oldukdan sonra mezbûrûn Mehmed Çelebi ve Râbia ve diğer Râbia muvâcehelerinde üzerlerine da‘vâ ve takrîr-i kelâm edip mezbûr el-Hâc Mustafa vakf-ı mezbûra mütevellî oldukda asl-ı mâl-ı mezbûrun zimem-i nâsda olan bin sekiz yüz doksan beş guruşun temessükâtını kabz edip bir sene mikdârı mütevellî oldukdan sonra meblağ-ı mezbûrun nemâsından ba‘zı mesârif-i seferiyeye otuz üç bin sekiz yüz altmış akçe harc ve sarf edip ve hâlâ zimem-i nâsda mevcûd bin dört yüz doksan altı buçuk guruş ashâbından ihâle ve tevkîl ve temessükâtı bana teslîm ben dahi bi’t-tevliyye kabz ve kabûl eylediğimden sonra mâ‘adâ üç yüz doksan sekiz buçuk guruş asl-ı mâlı mücehhelen fevt olmağın hâlâ veresesi mezkûrûna suâl olunup tereke-i müteveffâ-yı mezbûrdan vakıf için bana edâ olunmak üzre tenbîh olunması matlûbumdur dedikde gıbbe’s-suâl mezbûrûn cevâblarında mûrisleri müteveffâ-yı mezbûrun mâl-ı vakf-ı mezbûrdan mesârif-i mezkûreye sarfı olan meblağ-ı mezkûrûndan üç bin sekiz yüz altmış akçeden mâ‘adâ hâlâ zimem-i nâsda mevcûd bin dört yüz doksan altı buçuk guruşa ashâbından müdde‘î-i mezbûra ihâle ve temessükâtı teslîm etmişidi deyû mütevellî-i mezbûru husûs-ı merkūmda tasdîk lâkin müteveffâ-yı mezbûr el-Hâc Mustafa’nın ziyâde üç yüz doksan sekiz buçuk guruş kabzı ma‘lûmumuz değildir deyû inkâr edicek müdde‘î-i mezbûrdan ziyâde müdde‘âsına beyyine taleb olundukda ityân-ı beyyine için istimhâl ve mehl-i şer‘î [105a] birle imhâl olunup işbu vesîka bi’t-taleb ketb olundu. Fi’l-yevmi’s-sânî min şehri Ramazâni’l-mübârek li sene seb‘a ve tis‘în ve elf.

Şuhûdü’l-hâl: Mustafa Çelebi b. Ahmed, İbrahim Çelebi b. Ahmed, Süleyman Çelebi Ser-bölük, el-Hâc Abdullah b. Mahmud, Mahmud b. Mehmed.

(BAB46 - cilt: 19, sayfa: 508 - Hüküm no: 608 - Orijinal metin no: [104b-2])﻿

﻿

﻿

609. Hüküm

Asvador v. Serkis’in Markar v. Toros’tan aldığı borç karşılığında bağını rehin vermesi (bey‘ bi’l-vefâ)

Vilâyet-i Anadolu’da Eğin kazâsına tâbi‘ Alcağı nâm karye ahâlîsinden olup hâlâ mahmiye-i İstanbul’da Vâlide-i Atîk kurbunda habbâz olan Asvador v. Serkis meclis-i şer‘-i şerîf-i enverde işbu râfi‘ü’l-vesîka Markar v. Toros mahzarında ikrâr ve takrîr-i kelâm edip karye-i mezkûrda vâki‘ bir tarafdan Bağran zimmî bağı ve bir tarafdan Azat bağı ve bir tarafdan Haydar zimmî bağı ve bir tarafdan Sezal Murad bağı ile mahdûd kürûmu mülk bir kıt‘a bağımı mezbûr Markar’a üç yüz elli guruşa bey‘-i kat‘î ile bey‘ ve temlîk ol dahi iştirâ ve kabûl edip semeni olan meblağ-ı mezbûrun iki yüz altmış guruşu gāib ani’l-meclis Ferrâş oğlu Mehmed Çelebi’ye cihet-i deyn-i şer‘îden deynim olan iki yüz altmış guruşa mezbûr Markar emriyle kefîl olup bi hükmi’l-kefâle mezbûr Mehmed Çelebi’ye edâ ve teslîm etmekle ana takās, ol dahi mukāssa ve kabûl ve doksan guruşunu bana def‘ ve teslîm ben dahi kabz ve tesellüm edip bağ-ı mahdûd-ı mezkûru mahallinde kabz ve tasarrufa mezbûru taslît eylediğimden sonra târih-i kitâbdan iki sene tamâmında meblağ-ı mezbûr üç yüz elli guruşu merkūm Markar’a tamamen red ve teslîm eylediğimde ol dahi akd-i bey‘i fesh ve ikāleye ta‘ahhüd eyledi dedikde gıbbe’t-tasdîki’ş-şer‘î mâ vaka‘a bi’t-taleb ketb olundu. Fi’l-yevmi’s-sâlis min şehri Ramazâni’l-mübârek li sene seb‘a ve tis‘în ve elf.

Şuhûdü’l-hâl: Hüseyin Çelebi b. Mehmed, Ebûbekir Çelebi b. Hasan, Ömer b. Ali, Osman b. Ali, Ömer b. Hasan, Haçador v. Mıgırdiç, Abanos v. Bogos, Hokar v. Mıgırdak.

(BAB46 - cilt: 19, sayfa: 509 - Hüküm no: 609 - Orijinal metin no: [105a-1])﻿

﻿

﻿

610. Hüküm

Kirkor v. Hoka’nın terekesinden para ve eşyanın Haçador v. Köleriz’e teslimi

Mahmiye-i İstanbul’da Kâtib Kasım mahallesi sükkânından iken bundan akdem Kudüs-i şerîf’de hâlik olan Kirkor v. Hoka nâm zimmînin sulbî kebîr oğlu ve hasren vârisi Azarya nâm Ermeni meclis-i şer‘-i şerîf-i lâzımü’t-teşrîfde eniştesi işbu sâhibü’l-vesîka Haçador v. Köleriz nâm Ermeni muvâcehesinde ikrâr-ı tâm ve takrîr-i kelâm [edip] mûrisim hâlik-i merkūmun merkūm Haçador zimmetinde emti‘a-i mütenevvi‘a bahâsından bin üç yüz esedî guruş hakkı olduğundan mâ‘adâ mûrisim hâlik-i merkūm hâl-i hayâtında bundan akdem Kudüs-i şerîf’e gider oldukda eşyâ-i memlûkesinden beş aded tencere ve dört sahan ve iki bakraç ve bir kahve tabağı ve dört kapaklı tas ve altı yorgan ve on üç Kürdî sarık ve dokuz aded taraklı badıla ve terbelli? badıla ve iki su sepeti ve bir kutnî ve dört ağabanî ve otuz beş boyalı tülbent ve bir alaca atlas ve üç mâî su sepeti ve bir çiçekli badıla ve bir tas kâse ve iki fincan ve bir döşek yüzü ve iki kalemkârî ve bir sîm kılıç ve bir tabancalı tüfenk ve yedi aded kilim ve bir sîm saçak ve dokuz aded fağfurî fincan ve sâir beynlerinde ma‘lûm emti‘aları merkūm Haçador’a bi’l-emâne def‘ ve teslîm ol dahi ahz u kabz eylediğinden sonra mûrisim hâlik-i mezbûr sâlifü’l-beyân Kudüs-i şerîf’de hâlik olup meblağ-ı mezbûr bin üç yüz esedî guruş ile zikr-i mürûr eden eşyâlar merkūm Haçador zimmetinde kalmışidi el-hâletü hâzihî meblağ-ı mezbûr bin üç yüz esedî guruşu ve zikr olunan eşyâları bana def‘ ve teslîm ben dahi yedinden bi’t-tamâm ahz u kabz edip meblağ-ı mezbûr bin üç yüz esedî guruşdan ve eşyâ-i mezkûreden zimmetinde bir şey kalmayıp mûrisim hâlik-i merkūmun terekesine müte‘allika âmme-i da‘vâdan merkūm Haçador’un zimmetini ibrâ eyledim dedikde gıbbe’t-tasdîki’ş-şer‘î mâ vaka‘a bi’t-taleb ketb olundu. Fi’l-hâmis min Şa‘bâni’l-mu‘azzam li sene seb‘a ve tis‘în ve elf.

Şuhûdü’l-hâl: Sahhâf Sâlih Efendi, Osman Efendi es-Sahhâf, Osman Efendi b. el-Hâc Mahmud, eş-Şeyh Mehmed Efendi b. ( ), İbrahim b. Osman.

(BAB46 - cilt: 19, sayfa: 509 - Hüküm no: 610 - Orijinal metin no: [105a-2])﻿

﻿

﻿

611. Hüküm

Gümrük emîni Ali Ağa b. Abdurrahman’ın uncu taifesinden olan zimmilere un bedelini ödediği

Uncu tâifesinden Yanaki v. Panayot ve Norki? v. Todori nâm zimmîler meclis-i şer‘-i şerîf-i enverde hâlâ gümrük emîni olan fahrü’l-emâcid ve’l-akrân el-Hâc Ali Ağa b. Abdurrahman Ağa tarafından husûs-ı âti’l-beyâna vekîl olan el-Hâc İsmail Ağa b. Osman mahzarında her biri ikrâr ve takrîr-i kelâm edip mahmiye-i İstanbul’da Acemoğlanı meydanı kurbunda Sekbân fırını ta‘bîr olunan fırında fodla için fermân-ı âlî mûcebince bin doksan yedi Cemâziyelâhiri’nin yirmi sekizinci gününden Ramazân-ı şerîfin sekizinci gününe gelince yetmiş günde her keyl ikişer yüz sekiz akçeye olmak üzre bizden iştirâ olunan üç bin üç yüz elli keyl dakīkin semeni olan cem‘an dokuz yük otuz sekiz bin akçeyi müvekkili mûmâ-ileyhden bi tarîki’l-havâle [105b] bi’t-tamâm ve’l-kemâl ahz u kabz eyledik meblağ-ı mezbûrdan el-yevm bir akçe ve bir habbe hakkım bâkī kalmadı dedikde gıbbe’t-tasdîki’ş-şer‘î mâ vaka‘a bi’t-taleb ketb olundu. Fi’l-yevmi’s-sâbi‘ min şehri Ramazâni’l-mübârek li sene seb‘a ve tis‘în [ve elf].

Şuhûdü’l-hâl: İbrahim Çelebi b. Ahmed, Mehmed b. İdris, Hüseyin Efendi b. ( ).

(BAB46 - cilt: 19, sayfa: 510 - Hüküm no: 611 - Orijinal metin no: [105a-3])﻿

﻿

﻿

612. Hüküm

Seyyid Halil Çelebi b. Seyyid Mehmed’in, Kanaki v. Mandelaki’den alacaklı olduğu

Mahmiye-i İstanbul’da Müftü Ali Çelebi mahallesinde sâkin pazarcı tâifesinden bâ‘isü hâze’l-kitâb es-Seyyid Halil Çelebi b. es-Seyyid Mehmed nâm kimesne meclis-i şer‘-i şerîf-i enverde medîne-i Üsküdar’a tâbi‘ Maltepe nâm karyede sâkin hıyarcı tâifesinden Kanaki v. Mandelaki nâm zimmî mahzarında üzerine da‘vâ ve takrîr-i kelâm edip mezbûr Kanaki’ye târih-i kitâbdan bir sene mukaddem dokuz yüz doksan akçe edâ ve teslîm ol dahi ber vech-i muharrer istidâne ve kabz edip meblağ-ı mezbûrun dört bin üç yüz yetmiş dört akçesi mukābelesinde adedi beynimizde ma‘lûm hıyar verip beş bin altı yüz on altı akçe zimmetinde bâkī kalmağla suâl olunup alıverilmesi matlûbumdur dedikde gıbbe’s-suâl mezbûr Kanaki cevâbında fi’l-hakīka müdde‘î-i mezbûr es-Seyyid Halil Çelebi’ye ber vech-i muharrer cihet-i mezbûrdan bâkī beş bin altı yüz on altı akçe zimmetinde lâzımü’l-edâ deyni olduğu bi tav‘ihî ikrâr etmeğin alâ mûcebi ikrârihî meblağ-ı mezbûr beş bin altı yüz on altı akçeyi müdde‘î-i mezbûra edâya mezbûr Kanaki’ye tenbîh birle mâ vaka‘a bi’t-taleb ketb olundu. Fi’l-yevmi’l-hâmis min şehri Ramazâni’l-mübârek li sene seb‘a ve tis‘în ve elf.

Şuhûdü’l-hâl: İbrahim Çelebi b. Ahmed, Ali b. ( ), Mehmed b. İdris, Mehmed b. Hüseyin.

(BAB46 - cilt: 19, sayfa: 511 - Hüküm no: 612 - Orijinal metin no: [105b-1])﻿

﻿

﻿

613. Hüküm

Mehmed b. Ahmed’in üzerine oğlu Salih için nafaka takdiri

Nafaka hüccetidir. Mahmiye-i İstanbul’da Hatice Sultan mahallesinde sâkine işbu bâ‘isetü hâze’l-kitâb Hatice bt. Mehmed nâm Hâtun meclis-i şer‘-i şerîfde zevc-i muhâlı‘ı Mehmed b. Ahmed mahzarında takrîr-i kelâm ve bast-ı merâm edip mezbûr Mehmed’in firâşından hâsıl ve benden mütevellid işbu sadrî sagīr oğlum Sâlih’in nafaka ve kisve-bahâ ve sâir levâzım-ı mühimmesiyçün babası mezbûr Mehmed’in üzerine kadr-i ma‘rûf nafaka farz ve takdîr olunmak matlûbumdur dedikde hâkim-i muvakki‘-i sadr-ı kitâb -tûbâ-lehû ve hüsnü me’âb-hazretleri dahi sagīr-i mezbûrun nafaka ve kisve-bahâ ve sâir levâzım-ı mühimmesiyçün babası mezbûr Mehmed’in rızâsıyla târih-i kitâbdan külle yevm dörder akçe nafaka farz ve takdîr edip meblağ-ı mefrûz-ı mezbûru sagīr-i mezbûrun nafaka ve kisve-bahâ ve eşyâ-i levâzım-ı mühimmesine harc ve sarfa ve lede’z-zarûre istidâneye ve inde’z-zafer babası mezbûr Mehmed üzerine rücû‘a mezbûre Hatice Hâtun’a izin vermeğin mâ hüve’l-vâki‘ bi’t-taleb ketb olundu. Fi’l-yevmi’s-sânî min şehri Ramazâni’l-mübârek li sene seb‘a ve tis‘în ve elf.

Şuhûdü’l-hâl: İbrahim Çelebi b. Ahmed, Mustafa Çelebi b. Ahmed, Mehmed Çelebi b. İdris, Ali Çelebi b. Bâkī, Hüseyin Çelebi b. Mehmed, Mehmed Çelebi b. Mehmed, Mahmud Çelebi b. Mehmed.

(BAB46 - cilt: 19, sayfa: 511 - Hüküm no: 613 - Orijinal metin no: [105b-2])﻿

﻿

﻿

614. Hüküm

Ahmed Ağa b. Ömer’in vârislerinin icâreteynli vakıf yer hususunda Hoca Hamza Vakfı mütevellisiyle sulh oldukları

Min mümzâtihî

(BAB46 - cilt: 19, sayfa: 512 - Hüküm no: 614 - Orijinal metin no: [105b-3])﻿

﻿

﻿

615. Hüküm

Defterdar Hasan Paşa’nın vârislerinin mülk odalar davasının padişah iznine havale olunması

Min mümzâtihî Hasan Paşa odalarının hüccetidir. Mahmiye-i İstanbul’da Soğanağa mahallesinde sâkin ve Temeşvar vâlisi oldukdan sonra maktûlen fevt olan defterdâr Hasan Paşa’nın sagīr oğlu Mehmed’in ve sagīre kızı Fâtıma Hanım’ın tesviye-i emirleriyçün kıbel-i şer‘-i mergûbdan mansûb vasîleri olan İbrahim Efendi b. Yusuf saray-ı kāimmakām-ı hazret-i sadr-ı a‘zamîde ma‘kūd meclis-i şer‘-i şerîf-i âlîde müteveffâ-yı mezbûrun mahmiye-i mezbûrda Kırkçeşme kurbunda ve Kâtib Sinan mahallesinde vâki‘ iki müte’ehhilîn odaları sükkânı olan ashâbü hâze’l-vesîka Halil Efendi b. Mehmed ve Muharrem b. Ömer ve Ali b. Mustafa ve el-Hâc Musa b. Mustafa ve el-Hâc Ahmed b. Mehmed ve üstâd Ahmed b. Mustafa ve Hüseyin b. Ahmed ve [İ]brahim Çavuş b. Hüseyin ve üstâd Mehmed b. es-Selâm ve Çadırcı Mustafa Çelebi ve el-Hâc Hüseyin b. Ahmed ve Mehmed b. Ömer ve Mahmud b. Osman ve Yusuf b. Abdullah ve Pîrî b. Mustafa ile Rahime bt. Abdullah ve Ayşe ve Sitti bt. Mustafa nâm hâtunlar muvâcehelerinde da‘vâ ve takrîr-i kelâm edip mârrü’z-zikr odalar müteveffâ-yı mezbûr Hasan Paşa’nın mülkü olmağla mezbûr Hasan Paşa hâl-i hayâtında tevliyyet ve tasarrufunu kendi nefsine ba‘dehû, evlâdına ile’l-inkırâz meşrûta vakfı olup ba‘de vefâtihî tevliyyet ve tasarrufu sagīrân-ı mezbûrânın meşrûtaları iken mezbûrlar mârrü’z-zikr odaları bi’l-külliye zabt ve tasarruf eder suâl olunup anlardan kasr-ı yed ve bana vesâyetim hasebiyle teslîme mezbûrûna tenbîh olunması matlûbumdur dedikde gıbbe’s-suâl mezbûrûn cevâblarında fi’l-hakīka mârrü’z-zikr odalar müteveffâ-yı mezbûrun mülkü olup fevt oldukda cânib-i mîrîye olan düyûn-ı müsbetesiyçün ism-i mâl ıtlâk olunur eşyâsı bey‘ ve semenlerini kabz ve düyûnu için cânib-i mîrîye edâ etmek için ol târihde mahmiye-i mezbûrda Şıkk-ı evvel defterdârı vekîli bulunan Yeşilli Mehmed Efendi’ye hitâben hatt-ı şerîf-i hâkānî sâdır olmağla mûmâ-ileyh Mehmed Efendi dahi ber mûceb-i hatt-ı hümâyûn-ı meymenet-makrûn-ı sultânî mârrü’z-zikr odaları sûk-ı sultânîde müzâyede olunup semen-i misilleriyle her birimiz bey‘ ve teslîm biz dahi iştirâ ve teslîm-i semen etmekle bi’l-külliye zabt ve tasarruf ederiz deyicek fi’l-hakīka hâl bâlâda şerh ve beyân ve tafsîl ve ayân olunan minvâl üzre olduğu lede’ş-şer‘i’l-enver zâhir ve müte‘ayyin olmağın merkūm İbrahim Efendi’nin da‘vâsının istimâ‘ı izn-i sultânî sudûruna havâle olunup işbu vesîka bi’t-taleb ketb olundu. Fî evâili şehri Ramazâni’l-mübârek li sene seb‘a ve tis‘în ve elf.

Şuhûdü’l-hâl: Mustafa Çelebi b. Ahmed, İbrahim Çelebi b. Ahmed, diğer Mustafa Çelebi b. Abdurrahman, Mehmed b. İdris.

(BAB46 - cilt: 19, sayfa: 513 - Hüküm no: 615 - Orijinal metin no: [106a-1])﻿

﻿

﻿

616. Hüküm

Ayşe bt. Hasan’ın menzilini Abdullah b. Halil’e satması

Fazîletlü İbrahim Efendi hazretlerinin hüccet-i şer‘iyyesidir. Dârü’l-hilâfeti’l-aliyye Kostantıniyye el-mahmiyye’de Hatice Sultan mahallesinde sâkin iken bundan akdem vefât eden Şâmî Abdülbâkī Efendi’nin verâseti zevce-i metrûkesi Ayşe bt. Hasan nâm hâtun ile sulbî sagīr oğlu Ahmed’e münhasıra olup ba‘dehû mezbûr Ahmed dahi vefât edip verâseti vâlidesi merkūme Ayşe Hâtun’a münhasıra olduğu mütehakkik oldukdan sonra mezbûre Ayşe Hâtun meclis-i şer‘-i hatîr-i lâzımü’t-teşrîfde işbu bâ‘isü’l-kitâb Abdullah Efendi b. Halil mahzarında ikrâr ve takrîr-i kelâm edip arsasının süknâsı merhûm el-Hâc İbrahim nâm sâhibü’l-hayrın ulemâya meşrûta vakfı olup mahalle-i mezbûrede vâki‘ iki tarafdan tarîk-i âm ve bir tarafdan Hatice Sultan mescidi ve bir tarafdan Osman Çelebi mülkü ile mahdûd dâhiliyyesinde iki bâb oda ve bir sofa ve bir matbah ve bi’r-i mâ ve cüneyne ve kenîf ve hâriciyyesinde iki fevkānî iki oda ve bir sofa ve ahır ve kenîfi müştemil menzilin ebniyesi yedimde olan hüccet-i şer‘iyye nâtıka olduğu üzre zevcim müteveffâ-yı mezbûrun mülkü olup bi tarîki’l-münâsaha irsen bana isâbet ve intikāl edip lâkin arsa-i mezbûreye tevcîh-i hâkimü’ş-şer‘le mutasarrıf olan oğlum mezbûr Ahmed fevt olmağla süknâsı arsa-i merkūme kıbel-i şer‘den mûmâ-ileyh Abdullah Efendi’ye tevcîh olundukda ben dahi arsa-i merkūme üzerinde mebnî olan ebniye-i mezkûre-i mevrûsemi cemî‘ tevâbi‘ ve levâhıkı ile müşârün-ileyh Abdullah Efendi hazretlerine tarafeynden îcâb ve kabûlü hâvî şurût-ı müfsideden ârî bey‘-i kat‘î ile iki yüz otuz bir esedî guruşa bey‘ ve teslîm ol dahi ber vech-i meşrûh iştirâ ve tesellüm ettiğinden sonra semeni olan meblağ-ı mezbûr iki yüz otuz bir guruşu merkūm Abdullah Efendi yedinden bi’t-tamâm ahz u kabz eyledim min ba‘d ebniye-i merkūme [mülk-i] müşterâsı olup benim alâkam kalmamışdır keyfe mâ yeşâ ve yahtâr mutasarrıf olsun dedikde gıbbe’t-tasdîki’ş-şer‘î mâ hüve’l-vâki‘ bi’t-taleb ketb olundu. Fi’l-yevmi’s-sâdis ve’l-ışrîn min Şa‘bâni’l-mu‘azzam li sene seb‘a ve tis‘în ve elf.

Şuhûdü’l-hâl: Mehmed Efendi b. Mehmed, Mustafa Çelebi Kethüdâ-yı muhzırân, İbrahim Çelebi b. Ahmed, es-Seyyid Abdülmu‘tî Çelebi, Mehmed Beşe ve gayruhüm mine’l-huzzâr.

(BAB46 - cilt: 19, sayfa: 514 - Hüküm no: 616 - Orijinal metin no: [106b-1])﻿

﻿

﻿

617. Hüküm

Ebûbekir b. Abdülbâki’nin câriyesi Timurhan’ı azat etmesi

Mahrûse-i Galata’ya tâbi‘ Kasaba-i Kasımpaşa’da Küçük Piyâle Paşa mahallesinde sâkin umdetü’l-müderrisînü’l-kirâm Ebûbekir Efendi b. Abdülbâkī Efendi tarafından ıtk-ı âti’z-zikri ikrâra sâbitü’l-vekâle vekîl olan Abdurrahman Efendi b. İshak meclis-i şer‘-i şerîf-i enverde bi’l-vekâle ikrâr-ı tâm ve takrîr-i kelâm edip müvekkilim mûmâ-ileyh Ebûbekir Efendi kendiye rıkkını i‘tirâf eden işbu açık kaşlı sarı ala gözlü orta boylu Lehiyyetü’l-asl hâmiletü hâzihi’l-kitâb Timurhan bt. Abdullah nâm câriye-i memlûkesini hasbeten lillâhi te‘âlâ ve hasbeten li rûhi resûlihi’l-mu‘allâ malından tahrîr ve i‘tâk ve kayd-ı rıkkıyyetden ıtlâk ve kazâ-i hürriyete idrâc ve ilhâk eyledi fîmâ ba‘d mevsûfe-i mezbûre Timurhan sâir harâir-i asliyyât gibi hürre olmuşdur dedikde mâ hüve’l-vâki‘ bi’t-taleb ketb olundu. Fî evâili şehri Ramazâni’l-mübârek li sene seb‘a ve tis‘în ve elf.

Şuhûdü’l-hâl: Umdetü’l-müderrisîn Abdullah Efendi b. Halil, umdetü’l-muhakkikīni’l-fihâm es-Seyyid Abdülmu‘tî Efendi, Ahmed Efendi b. Mustafa el-Kâtib, Hüseyin Efendi b. Ahmed el-Kâtib, Ahmed Efendi b. Yusuf, Ali Efendi Niğdevî, sipâhi İbrahim Efendi bi Hamîdî, Karagöz Hüseyin Efendi.

(BAB46 - cilt: 19, sayfa: 515 - Hüküm no: 617 - Orijinal metin no: [106b-2])﻿

﻿

﻿

618. Hüküm

Ayşe bt. Veli’nin menzilini Fâtıma bt. Mehmed’e satması

Mahmiye-i İstanbul’da Nişancı Cafer mahallesinde sâkin Mustafa b. Abdullah ile zevcesi olup zâtın ma‘rifet-i şer‘iyye ile ârifân İbrahim Çelebi b. Murad ve Ali b. Mehmed ta‘rîfleriyle mu‘arrefe olan Ayşe Hâtun bt. Veli meclis-i şer‘-i şerîf-i enverde işbu sâhibetü’l-vesîka Fâtıma Hâtun bt. Mehmed muvâcehesinde ikrâr ve takrîr-i kelâm edip zikri âtî akdin sudûruna değin ale’l-iştirâk yedimizde mülkü olup mahalle-i mezbûrede vâki‘ bir tarafdan el-Hâc Ahmed mülkü ve bir tarafdan Haffâf Ahmed mülkü ve bir tarafdan Kasab Serkis mülkü ve bir tarafdan tarîk-i âm ile mahdûd fevkānî ve tahtânî dört bâb oda ve kenîf ve havluyu müştemil mülk menzilimizi bi cümleti’t-tevâbi‘ ve’l-levâhık tarafeynden îcâb ve kabûlü hâvî bey‘-i kat‘î ile mezbûr Fâtıma’ya on bin akçeye bey‘ ve teslîm ol dahi iştirâ ve kabûl ve kabz ve tesellüm edip semeni olan meblağ-ı mezbûr on bin akçeyi yedinden tamâmen alıp kabz eyledik ba‘de’l-yevm menzili mahdûd-ı mezbûr mezkûre Fâtıma’nın mülk-i müşterâsı olmuşdur kat‘â alâka ve medhalim yoktur dedikde gıbbe’t-tasdîki’ş-şer‘î mâ vaka‘a bi’t-taleb ketb olundu. Fi’l-yevmi’l-hâmis min şehri Ramazâni’l-mübârek li sene seb‘a ve tis‘în ve elf.

Şuhûdü’l-hâl: Şaban b. Ramazan, Himmet b. Musli, Musli b. Mehmed, Ali b. Mehmed, İbrahim b. Murad.

(BAB46 - cilt: 19, sayfa: 515 - Hüküm no: 618 - Orijinal metin no: [107a-1])﻿

﻿

﻿

619. Hüküm

Rabia bt. Süleyman’ın borcuna karşılık câriyesi Fâtıma’yı kızı Emine’ye satması

Mahmiye-i İstanbul’da Balaban Ağa mahallesinde sâkine Râbia bt. Süleyman nâm hâtun meclis-i şer‘-i şerîf-i enverde sadriye kızı işbu bâ‘isetü’l-kitâb Emine bt. Mehmed nâm hâtun mahzarında ikrâr-ı tâm ve takrîr-i kelâm edip işbu hâzıra bi’l-meclis açık kaşlı ala gözlü Macariyyetü’l-asl Fâtıma bt. Abdullah nâm câriye-i memlûkemi, kızım mezkûr Emine’ye kırk beş esedî guruşa bey‘ ve teslîm ol dahi iştirâ ve kabûl ve temellük ve tesellüm eyledikden sonra semeni olan meblağ-ı mezbûr kırk beş esedî guruş cihet-i karz-ı şer‘îden kızım mezkûr Emine’ye zimmetinde edâsı lâzım kırk beş esedî guruş deynim ile takās, ol dahi mukāssa ve kabûl eyledi ba‘de’l-yevm câriye-i mezbûr mezkûre Emine’nin mülk-i müşterâsıdır keyfe mâ yeşâ ve yahtâr mutasarrıfe olsun dedikde gıbbe’t-tasdîki’ş-şer‘î mâ vaka‘a bi’t-taleb ketb olundu. Fi’l-yevmi’s-sâmin min Ramazâni’l-mübârek li sene seb‘a ve tis‘în ve elf.

Şuhûdü’l-hâl: Ahmed b. Hızır, Mustafa Beşe, Ali Beşe, Şâhin Ağa b. Abdullah.

(BAB46 - cilt: 19, sayfa: 516 - Hüküm no: 619 - Orijinal metin no: [107a-2])﻿

﻿

﻿

620. Hüküm

Pazarcılar ile sebzecilerin birbirlerinin işlerine karışmamak üzere anlaştıkları

Sebzeciler ile pazarcıların ittifâk hüccetidir. Dârü’l-hilâfeti’l-aliyye Kostantıniyye el-mahmiyye’de sebzeciler hırfetinin hâlâ kethüdâları olan Ramazan Çelebi b. Ahmed ve yiğitbaşıları diğer Ramazan b. Abdullah ve ihtiyârlarından Şaban b. Mehmed ve Oruc Beşe b. Sinan ve Ebûbekir Beşe b. Mehmed ve es-Seyyid Ahmed Çelebi b. Mustafa nâm kimesne meclis-i şer‘-i hatîr-i lâzımü’t-tevkīrde mahmiye-i mezbûrede pazarcılar tâifesinden pazarbaşı Ahmed Ağa b. Ali ve Hasan Bey b. Şaban ve Nasuh Beşe b. Şaban ve Ahmed Yazıcı b. Mehmed ve Hanefi Bölükbaşı b. Abdullah nâm kimesneler mahzarlarında her biri takrîr-i kelâm ve ta‘bîr ani’l-merâm edip kadîmden alıp dükkânlarımızda sattığımız kabak ve bazincan ve kıvrık ve kelem ve isfenah ve şalgam ve havuç ve turp ve tâze soğan ve sarımsak ve bağ yaprağı ve hıyar ve marul ve tere ve tarhun ve kerefs [kereviz] ve sebzevât makūlesini pazarcı tâifesi ve koltukçular alıp satmayalar deyû kıbel-i saltanat-ı aliyyeden yedimizde emr-i şerîf ihsân olunup hüccetimiz dahi var iken mûcebince ba‘zıları memnû‘ olmayıp bizim metâ‘ımızı alıp satmalarıyla ba‘de’l-yevm pazarcı tâifesi ve koltukçular yedimizde olan hüccet-i münîfe ve emr-i hümâyûna muhâlif zikr olunan metâ‘ımızı ve sebzevât makūlesini alıp satmamak üzre mezbûrlar ile beynimizde kavl ve ittifâk ve ahd ü mîsâk eyledik dediklerinde gıbbe’t-tasdîki’ş-şifâhî işbu vesîka-i enîka hıfzan li’l-makāl bi’t-taleb ketb olunup yedlerine def‘ ve i‘tâ olundu. Fi’l-yevmi’s-sâdis min şehri Ramazâni’l-mübârek li sene seb‘a ve tis‘în ve elf.

Şuhûdü’l-hâl: Süleyman Bey b. Hüseyin Vekîl-i bostancı Ağa, Mustafa Ağa Kethüdâ-yı muhzırân, Mustafa Çelebi Ser-muhzırân, İbrahim Çelebi b. Ahmed.

(BAB46 - cilt: 19, sayfa: 516 - Hüküm no: 620 - Orijinal metin no: [107a-3])﻿

﻿

﻿

621. Hüküm

Mimar Sinan Vakfı mütevellisinin Çukadâr Mehmed Ağa’da alacağının kalmadığı

Mahmiye-i İstanbul’da vâki‘ ashâb-ı hayrâtdan merhûm Mi‘mâr Sinan evkāfına mütevellî olan Mehmed Çelebi b. Sâlih Çelebi meclis-i şer‘-i şerîf-i enverde sâbıkan Ebü’l-feth ve’l-megāzî Sultan Mehmed Hân Gāzi vakfı mütevellîsi olan bâ‘isü hâze’l-kitâb Çukadâr Mehmed Ağa tarafından husûs-ı âti’l-beyâna vekîl olup Süleyman b. Abdullah ve İsmail şehâdetleriyle şer‘an vekâleti sâbite olan Abdullah Efendi b. Ali mahzarında ikrâr ve takrîr-i kelâm edip müvekkilim mûmâ-ileyh ile beynimizde nice ahz u i‘tâ vâki‘ olmağla hâlâ beynimizde olan hesâbımız gördükde mütevellîsi olduğum vakf-ı mezbûr malından muhâsebe defteriyle mastûr olduğu üzre merkūm Mehmed Ağa’da mâl-ı vakf elli guruş ve kendi malından elli guruş alacağım zuhûr etmekle meblağayn-i mezbûreyni bi’t-tamâm alıp kabz edip târih-i kitâba gelince beynimizde cereyân eden ahz u kabz merkūm Mehmed Ağa’da bir akçe ve bir habbe kalmayıp bi vechin mine’l-vücûh da‘vâ ve nizâ‘ım kalmamışdır dedikde gıbbe’t-tasdîki’ş-şer‘î mâ vaka‘a bi’t-taleb ketb olundu. Fi’l-yevmi’l-hâmis min şehri Ramazâni’l-mübârek li sene seb‘a ve tis‘în ve elf.

Şuhûdü’l-hâl: Selim b. Abdullah, el-Hâc Mehmed b. ( ), Ebûbekir Çelebi b. ( ), Mustafa b. Abdullah.

(BAB46 - cilt: 19, sayfa: 517 - Hüküm no: 621 - Orijinal metin no: [107b-1])﻿

﻿

﻿

622. Hüküm

Boğdan voyvodası Duka’nın vârislerinin birbirlerinin zimmetlerini ibrâ ettikleri

Husûs-ı âti’l-beyânı mahallinde ketb ve terkīm için bi’t-taleb irsâl olunan İmâmzâde Mehmed Efendi, Boğdan voyvodası oldukdan sonra hâlik olan Duka Voyvoda’nın mahmiye-i İstanbul’da Fenerkapısı kurbunda hayâtında sâkin olduğu menzile varıp zeyl-i kitâbda mektûbü’l-esâmî müslimîn huzûrlarında akd-i meclis-i şer‘-i nebevî ettikde, mezbûr Duka’nın kebîre kızı olup diyâr-ı Eflak’da bundan akdem hâlik olan Katrine’nin verâseti babası mezbûr Duka ile vâlidesi Anastasya bt. Dimitri Bohus nâm nasrâniye ve bir zevci İstefan v. Kevork Duka’ya münhasıra olup ba‘dehû mezbûr Duka v. ( ) dahi hâlik olup verâseti zevcesi mezkûr Anastasya ile kebîr oğlu Kostandil ve sagīr oğulları Yani ve İstefan meclis-i ma‘kūd-ı mezbûrda, kendi tarafından asîl ve sıgār-ı mezkûrûnun tesviye-i emirleri için savb-ı şer‘den mansûbe vasîleri olan mezbûr Anastasya ile kezâlik kendi tarafından asîl ve mezbûre İlan ve Sande ve Marya taraflarından husûs-ı âti’l-beyâna vekîl olup Hüsnü Çelebi b. Mehmed ve Mehmed Çelebi b. Cafer şehâdetleriyle şer‘an vekâleti sâbite olan mezbûr Kostandil muvâcehelerinde bi’t-tav‘ ikrâr-ı tâm ve takrîr-i kelâm edip zevcim hâlik-i mezbûrenin kalîl ü kesîr ve ü ve hakīr eşyâsından bi’l-irsi’ş-şer‘î bana isâbet eden hisse-i şer‘iyyemi vâzı‘ayi’l-yed olan mezbûrân Anastasya ve Kostandil’den taleb [ve] da‘vâ eylediğimde anlar dahi kayınatam mezkûr Duka Voyvoda bana hayâtında ba‘zı eşyâ-i ma‘lûme verip ol vechile bende kalmak üzre da‘vâya mütesaddî olmağla beynimizde münâza‘ât-ı kesîre ve muhâsamât-ı şedîde cereyân etmişdi el-hâletü hâzihî mezbûrân ben zevciyyet beynimizde kāime iken mezkûre ( ) işbu mevcûd bi’l-meclis samur kontoş ve bir samur kapaniçe kürk ve iki samur paçası kürk ve bir samur paçası nâfesi serhaddî samur kuyruğu kürk ve bir vaşak yakası kontoş ve sekiz dîbâ kaftan ve üç atlas kaftan ve bir sîm kahve tepsisi ve bir koyun sâ‘ati ve bir paça köhne mintan ve üç donluk dîbâ ve bir top pulsuz kutnî ve bir sırmalı yastık ve dört sîm raht ve üç sırmalı eyer ve bir çift sîm üzengi ve iki semer gaddâre ve bir altın kaplı gaddâre ve iki sîm debbûs ve iki diğimdik ve bir sırmalı zeyn-pûş ve bir Boğdan abayisi ve bir sedefkârlı devât ve bir sırmalı hamrâ ibrişim [ve] iki semer raht ve üç elmas hâtem ve bir elmaslı on iki aded altın düğme ve bir altın kahve tepsisi ve yastıkları ve sâir levâzımı ile mükemmel sırmalı döşek ma‘a yorgan bi tarîki’s-sulh bana teslîm ben dahi ahz u kabz ve tesellüm eylediğimden sonra husûs-ı mîrâsa ve sâir beynimizde cereyân eden mu‘âmelâta müte‘allika da‘vâdan her birini ibrâ ve iskāt etmekle ben dahi kezâlik mezbûrenin terekesine ve bi’l-cümle târih-i kitâba gelinceye her biri ile beynimizde cereyân eden ahz u i‘tâ ve mu‘âmelât-ı şettâya ve hukūk-ı ma‘lûme ve mechûleye müte‘allika [108a] âmme-i da‘vâdan hâlike-i mezbûrenin verese-i mezbûrları ibrâ-i âmm-ı kātı‘ü’n-nizâ‘la ibrâ ve iskāt eyledim ba‘de’l-yevm her birimizden âhar üzerine da‘vâ sudûr eder ise lede’l-hükkâmi’l-kirâm istimâ‘ olunmaya dedikde gıbbe’t-tasdîki’ş-şer‘î vâki‘ hâli mezbûr Mehmed Efendi mahallinde tahrîr edip ba‘dehû ma‘an irsâl olunan İsmail b. Mehmed ve Mehmed b. Ahmed ile meclis-i şer‘a gelip inhâ ve takrîr etmeğin mâ vaka‘a bi’t-taleb ketb olundu. Fi’l-yevmi’s-sâdis min şehri Ramazâni’l-mübârek li sene seb‘a ve tis‘în ve elf.

Şuhûdü’l-hâl: Es-Seyyid Mehmed Çelebi b. Cafer, Mustafa Efendi b. Çelebi Efendi el-İmâm, Hasan Çelebi b. Mehmed, es-Seyyid Mehmed Çelebi b. Hüseyin, İbrahim Çelebi b. Abdullah, Durmuş Beşe b. İvaz, Mehmed Beşe b. Şaban, Mehmed b. Hasan, Mehmed Çelebi b. Receb el-Müezzin.

(BAB46 - cilt: 19, sayfa: 518 - Hüküm no: 622 - Orijinal metin no: [107b-2])﻿

﻿

﻿

623. Hüküm

Emine bt. Osman’ın câriyesi Rukiye’yi azat etmesi

Mahmiye-i İstanbul’da Mi‘mâr Sinan mahallesi sâkinelerinden olup zâtı zevci Eyyûb b. Mehmed ve Osman Beşe b. Abdullah ta‘rîfleriyle mu‘arrefe olan Emine bt. Osman nâm hâtun meclis-i şer‘-i şerîfde ikrâr ve takrîr-i kelâm edip bana rıkkını mu‘terife olan işbu uzun boylu sarı açık kaşlı ala gözlü Rûsiyyetü’l-asl bâ‘isetü hâzihi’l-vesîka Rukiye bt. Abdullah nâm câriye-i memlûkemi, hasbeten lillâhi’l-meliki’l-Hallâk ve taleben li merzâti’r-rabbi’r-Rezzâk malımdan tahrîr ve i‘tâk ve zümre-i harâir-i asliyyâta idrâc ve ilhâk eyledim ba‘de’l-yevm mevsûfe-i mezbûre Rukiye sâire harâir-i asliyyât gibi hürre olmuşdur üzerinde velâ-i şer‘îden gayrı hakkım kalmadı dedikde mâ vaka‘a bi’t-taleb ketb olundu. Fi’l-yevmi’l-âşir min şehri Ramazâni’l-mübârek li sene seb‘a ve tis‘în ve elf.

Şuhûdü’l-hâl: Mehmed Emin el-İmâm, Hasan Halîfe el-Müezzin, Ali Efendi el-Müderris, kavukçu Mustafa Çelebi, dellâk Mahmud Beşe, İsmail Çelebi b. Mustafa.

(BAB46 - cilt: 19, sayfa: 519 - Hüküm no: 623 - Orijinal metin no: [108a-1])﻿

﻿

﻿

624. Hüküm

Hacı Ali b. Ebûbekir üzerine küçük oğlu Ebûbekir için nafaka takdiri

Mahmiye-i İstanbul’da Âşık Paşa mahallesi sâkinelerinden işbu bâ‘is[etü] hâze’l-kitâb Safiye bt. Mehmed nâm hâtun meclis-i şer‘-i şerîfde zevc-i muhâlı‘ı el-Hâc Ali b. Ebûbekir mahzarında takrîr-i kelâm ve bast-ı merâm edip mezbûr el-Hâc Ali’nin firâşından hâsıl ve benden mütevellid sadrî sagīr oğlum Ebûbekir’in nafaka ve kisve-bahâ ve sâir levâzım-ı mühimmesi için babası mezbûr el-Hâc Ali üzerine kadr-i ma‘rûf nafaka farz ve takdîr olunmak matlûbumdur dedikde hâkim-i muvakki‘-i sadr-ı kitâb -tûbâ-lehû ve hüsnü me’âb-hazretleri dahi sagīr-i mezbûrun nafaka ve kisve-bahâ ve sâir levâzım-ı mühimmesi için babası mezbûr el-Hâc Ali kendi rızâsıyla târih-i kitâbdan külle yevm beş akçe farz ve takdîr edip meblağ-ı mefrûz-ı mezbûru sagīr-i mezbûrun nafaka ve kisve-bahâ ve sâir levâzım-ı mühimmesi için harc ve sarfa ve lede’z-zarûre istidâneye ve inde’z-zafer babası mezbûr el-Hâc Ali üzerine rücû‘a mezbûre Safiye Hâtun’a izin verilmeğin mâ hüve’l-vâki‘ bi’t-taleb ketb olundu. Fi’l-yevmi’l-âşir min Ramazâni’l-mübârek li sene seb‘a ve tis‘în ve elf.

Şuhûdü’l-hâl: İbrahim [b.] Ahmed, Mehmed [b.] İdris, Mustafa Çelebi b. Ahmed, Ali [b.] Bâli, Hasan [b.] Mehmed, Ebûbekir b. Hüseyin, Hüseyin [b.] Mehmed, Mahmud b. Mehmed.

(BAB46 - cilt: 19, sayfa: 519 - Hüküm no: 624 - Orijinal metin no: [108a-2])﻿

﻿

﻿

625. Hüküm

İbrahim Beşe b. Bayram’ın mirasının mirasçılara teslim ve vasînin zimmetinin ibrâ edildiği

Mahmiye-i İstanbul’da Hızır Bey mahallesi ahâlîsinden olup tarîk-i hacc-ı şerîfde Karaman Ereğlisi’nde vefât eden İbrahim Beşe b. Bayram’ın verâseti zevce-i menkûhası Sâliha bt. Ahmed ile ümm-i veledi Müstakīme bt. Abdullah’dan mütevellide sagīre kızı Emetullah’a münhasıra olup kable’l-kısme mezbûre Emetullah dahi fevt olup verâseti vâlidesi mezbûre Müstakīme’ye münhasıra olduğu şer‘an zâhir ve müte‘ayyin oldukdan sonra mezbûr Müstakīme zâtı ma‘rifet-i şer‘iyye ile ârifân olan Arabacılar’da bakkal olan Ali Beşe b. Hüseyin ve Edirnekapısı kurbunda sâkin olup kezâlik Arabacılar sûkuyla kalburcu Hasan Beşe b. Himmet nâm kimesneler ta‘rîfleriyle mu‘arrefe oldukdan sonra meclis-i şer‘-i şerîf-i enverde yine mahmiye-i mezbûrede Âşık Paşa’da sâkin olup müteveffâ-yı mezbûrun vasiyy-i muhtârı olmağla terekesine vâzı‘ü’l-yed eden işbu bâ‘isü’l-kitâb el-Hâc Ali b. Musa mahzarında bi tav‘ihâ ikrâr ve takrîr-i kelâm [edip] kızım mezkûre Emetullah’ın babası müteveffâ-yı mezbûrdan irsen isâbet edip ba‘de vefâtihâ bana bi’l-irsi’ş-şer‘î isâbet eden meblağ akçeye vaz‘-ı yed eden [108b] vasiyy-i mezbûrdan taleb ve ahz ve bana îsâle hâlâ zevcim olan işbu hâzır bi’l-meclis Mahmud b. Süleyman’ı vekîl eylediğimde ol dahi ba‘de kabûli’l-vekâle müteveffâ-yı mezbûrun hac için vasiyyeti üzre ihrâc olunan meblağdan mâ‘adâ mezbûr el-Hâc Ali’nin bi’l-vesâye tereke-i müteveffâ-yı mezbûrdan makbûzunda ber mûceb-i defteri kassâm bi’l-irsi’ş-şer‘î bana isâbet eden kırk bin altı yüz seksen dört akçe hakkım[ı] vekâleten mezkûr el-Hâc Ali’den kabz ve bana teslîm ben dahi bi’t-tamâm ve’l-kemâl ahz u kabz edip tereke-i müteveffâ-yı mezbûrdan vasiyy-i mezbûr yedinden zimmetinde bir akçe ve bir habbe kalmayıp husûs-ı mezbûra müte‘allika mezbûr el-Hâc Ali ile da‘vâ ve nizâ‘ım kalmamışdır dedikde gıbbe’t-tasdîki’ş-şer‘î mâ vaka‘a bi’t-taleb ketb olundu. Fi’l-yevmi’t-tâsi‘ min şehri Ramazâni’l-mübârek li sene seb‘a ve tis‘în ve elf.

Şuhûdü’l-hâl: Mustafa Çelebi sâkin-i Acıçeşme, Abdullah Efendi, Mahmud b. Süleyman, Hasan b. Himmet.

(BAB46 - cilt: 19, sayfa: 520 - Hüküm no: 625 - Orijinal metin no: [108a-3])﻿

﻿

﻿

626. Hüküm

Hacı Fazlı b. Ömer’in menzilini vârislerinin Hacı Musa b. Durmuş’a satması

Mahmiye-i İstanbul’da Bıçakçı mahallesi sükkânından iken bundan akdem vefât eden el-Hâc Fazlı b. Ömer nâm müteveffânın verâseti sulbî kebîr oğulları Mehmed ve Hasan nâm kimesneler ile sulbiye kebîre kızı Havva’ya münhasıra olduğu şer‘an zâhir ve müte‘ayyin oldukdan sonra mezbûrân Mehmed ve Hasan asâleten ve mezbûre Havva tarafından husûs-ı âti’l-beyâna vekîl olup yedinde olan hüccet-i şer‘iyye nâtık olduğu üzre vekâletine hükm-i şer‘î lâhık olan yine mezbûrenin ammisi oğlu Ömer Çelebi b. Mehmed nâm kimesne vekâleten meclis-i şer‘-i şerîf-i enverde işbu bâ‘isü’l-kitâb el-Hâc Musa b. Durmuş nâm kimesne mahzarında her biri ikrâr ve takrîr-i kelâm edip mûrisimiz müteveffâ-yı mezbûrun metrûkâtından olup mahalle-i mezbûrede vâki‘ bir tarafdan Hüsam Bey vakfı olan arsaya ve bir tarafdan bıçakçı el-Hâc Rıdvan b. Abdullah ta‘rîfiyle olan vakıf menzil ve iki tarafdan tarîk-i âm ile mahdûd hâriciyyesi tabaka-i ulyâsında iki bâb fevkānî oda ve sofa vustâda bir bâb oda ve altında bir ahır ve dâhiliyyesinde bir bâb fevkānî oda ve bir bâb tahtânî oda ve bir kiler ve bir tahtânî matbah ve dehliz ve sofa ve bir su kuyusunu ve bir taş musluk ve bir taş şadırvan ve zât-ı eşcâr-ı müsmire ve gayr-ı müsmireyi müştemil mülk-i mevrûsumuz olan menzilimizi cemî‘ tevâbi‘ ve levâhıkıyla mezbûr el-Hâc Musa’ya tarafeynden îcâb ve kabûlü hâvî şurût-ı müfsideden ârî bey‘-i bâtt-ı sahîh-i şer‘î ile bi safkatin vâhidetin yedi yüz on kıt‘a esedî guruşa bey‘ ve teslîm ol dahi minvâl-i muharrer üzre iştirâ ve kabûl ettikden sonra semeni olan meblağ-ı mezbûr yedi yüz on kıt‘a esedî guruşu müşterî-i mezbûrdan bi’t-tamâm ve’l-kemâl asâleten [ve] vekâleten alâ kadri hısasihim ahz u kabz eyledik ba‘de’l-yevm menzili mahdûd-ı merkūm el-Hâc Musa’nın mülk-i müşterâsı olmuşdur dedikde gıbbe’t-tasdîki’ş-şer‘î mâ vaka‘a bi’t-taleb ketb olundu. Fi’l-yevmi’t-tâsi‘ min şehri Ramazâni’l-mübârek li sene seb‘a ve tis‘în ve elf.

Şuhûdü’l-hâl: El-imâm Ahmed Efendi b. Mustafa, el-Hâc Ahmed b. Abdullah, el-Hâc Abdullah b. el-Hâc Ali, el-Hâc Hüseyin b. Osman, Mehmed Çelebi b. Ali, Mehmed Efendi İmâm-ı mahalle-i Bıçakçı.

(BAB46 - cilt: 19, sayfa: 521 - Hüküm no: 626 - Orijinal metin no: [108b-1])﻿

﻿

﻿

627. Hüküm

Şahin b. Abdullah’ın köle olmayıp azat edildiğinin tespiti

Rıkk-ı sâbıkını mu‘terif olmağla vech-i âtî üzre da‘vâya kıbel-i şer‘den me’zûn olan açık kaşlı ala gözlü orta boylu Rûsiyyü’l-asl hâmil-i hâze’l-kitâb Şâhin b. Abdullah meclis-i şer‘-i şerîf-i enverde mahmiye-i İstanbul’da Arabacı Bayezid mahallesi imâmı iken bundan akdem vefât eden Halil Efendi b. İbrahim b. Mehmed’in verâseti zevcesi Emine nâm hâtun ile sulbî kebîr oğlu Ahmed Çelebi ve sagīr oğlu İbrahim’e münhasıra olduğu şer‘an zâhir ve müte‘ayyin oldukdan sonra tereke-i müteveffâ-yı mezbûrdan olup rık olmak üzre kendiye vâzı‘ü’l-yed olan mezbûr Ahmed Çelebi mahzarında üzerine da‘vâ ve takrîr-i kelâm edip müteveffâ-yı merkūm Halil Efendi târih-i kitâbdan bir sene mukaddem yedinde abd-i memlûkü olduğum hâlde beni malından tahrîr ve i‘tâk ve sâir ahrâr-ı asliyyîn silkine ilhâk ve idrâc edip ben sâir ahrâr-ı asliyyîn gibi hür olmuşiken mezbûr Ahmed Çelebi tereke-i müteveffâ-yı mezbûrdan olup rık olmak üzre bana vaz‘-ı yed eder suâl olunup mezbûrun kasr-ı yedine tenbîh ve sebîlim tahliyye olunmak matlûbumdur dedikde gıbbe’s-suâl mezbûr Ahmed Çelebi cevâbında mevsûf-ı mezbûr ber vech-i muharrer vaz‘-ı yedini ikrâr lâkin mezbûrun ıtkını inkâr edicek mevsûf-ı mezbûrdan müdde‘âsına beyyine taleb olundukda udûl-i müslimînden olup ve mahalle-i mezbûre ahâlîsinden Mustafa Efendi b. Musa ve Abdurrahman Efendi b. Halil ve Ahmed Beşe b. Ali ve Siyavuş b. Abdullah ve Ebûbekir b. Yusuf li ecli’ş-şehâde meclis-i şer‘a hâzırûn olup isre’l-istişhâd fi’l-hakīka müteveffâ-yı mezbûr imâm Halil Efendi b. İbrahim b. Mehmed târih-i kitâbdan bir sene mukaddem abd-i memlûkü işbu mevsûf-ı mezbûr Şâhin [b.] Abdullah’ı bizim huzûrumuzda malından tahrîr ve i‘tâk ve sâir ahrâr-ı asliyyîn silkine idrâc ve ilhâk edip mevsûf-ı mezbûr sâir ahrâr-ı asliyyîn gibi hür olmuşdur biz bu husûsa bu vech üzre şâhidleriz şehâdet dahi ederiz deyû her biri edâ-i şehâdet-i şer‘iyye eylediklerinde gıbbe’t-ta‘dîl ve’t-tezkiyye şehâdetleri makbûl olmağın mûcebiyle mevsûf-ı mezbûrun ıtkına hüküm ve mezbûr Ahmed Çelebi’nin kasr-ı yedine tenbîh olunup mâ vaka‘a bi’t-taleb ketb olundu. Fi’l-yevmi’s-sânî aşer min şehri Ramazâni’l-mübârek li sene seb‘a ve tis‘în ve elf.

Şuhûdü’l-hâl: Ahmed Çelebi b. Ali, İbrahim Çelebi b. Ahmed, Çavuşzâde Mehmed Çelebi, Hasan b. Mehmed, Receb b. Osman.

(BAB46 - cilt: 19, sayfa: 521 - Hüküm no: 627 - Orijinal metin no: [109a-1])﻿

﻿

﻿

628. Hüküm

Süleyman b. Bayram’ın menzil hissesini Saliha bt. Abdullah’a satması

Mahmiye-i İstanbul’da Sultan Selim Hân -aleyhi’r-rahmetü ve’l-gufrân-Câmi‘-i şerîfi kurbunda vâki‘ Çukurbostan mahallesinde sâkin Süleyman b. Bayram nâm kimesne meclis-i şer‘-i şerîf-i enverde zevce-i metrûkesi bâ‘isetü’l-kitâb Sâliha bt. Abdullah nâm hâtun mahzarında bi tav‘ihî ikrâr ve takrîr-i kelâm edip arsasının Sivasîzâde zâviyesine ayda on akçe mukāta‘ası olup ve binâsı mülk ve hakkım olan mahalle-i mezbûrede vâki‘ bir tarafdan el-Hâc Süleyman mülkü ve bir tarafdan İbrahim Çelebi mülkü ve bir tarafdan es-Seyyid Osman Çelebi mülkü ve bir tarafdan tarîk-i âm ile mahdûd bir bâb tahtânî oda ve bir sofa ve havlu ve kenîfi müştemil mülk menzilimin üç sehimden iki sehmini cümle tevâbi‘ ve levâhıkı ile zevcem mezbûre Sâliha Hâtun’a tarafeynden îcâb ve kabûlü hâvî bey‘-i kat‘î ile elli esedî guruşa bey‘ ve teslîm ol dahi ber vech-i muharrer iştirâ ve kabz ve tesellüm eylediğinden sonra semeni olan meblağ-ı mezbûr elli guruşu yedinden tamâmen ahz u kabz eyledim ba‘de’l-yevm menzili mahdûd-ı mezkûrûn iki sehimi mezbûre Sâliha Hâtun’un mülk-i müşterâsı olmuşdur keyfe mâ yeşâ ve yahtâr mutasarrıfe olsun dedikde gıbbe’t-tasdîki’ş-şer‘î mâ hüve’l-vâki‘ bi’t-taleb ketb olundu. Fi’l-yevmi’s-sânî aşer min şehri Ramazâni’l-mübârek li sene seb‘a ve tis‘în ve elf.

Şuhûdü’l-hâl: Hüseyin Çelebi, uncu Mustafa Çelebi, Mehmed Çelebi b. Ahmed, Abdurrahman b. Hüseyin, İbrahim [b.] Ahmed, el-Hâc Abdi b. Mustafa, Hüseyin [b.] Mustafa.

(BAB46 - cilt: 19, sayfa: 522 - Hüküm no: 628 - Orijinal metin no: [109a-2])﻿

﻿

﻿

629. Hüküm

Saliha bt. Ali’nin kocasını öldüren Mustafa b. Receb ile diyette sulh olması

Mahrûse-i Galata’ya tâbi‘ kasaba-i Kasımpaşa’da Piyâle Paşa mahallesinde sâkin iken bundan akdem maktûlen vefât eden Mustafa b. Mehmed’in verâseti zevce-i metrûkesi Sâliha bt. Ali ile batnında mütebeyyin olan hamle münhasıra olduğu lede’ş-şer‘i’l-enver sâbit ve mütehakkik oldukdan sonra mezbûre Sâliha meclis-i şer‘-i şerîf-i enverde yine kasaba-i mezbûrede Küçük Piyâle Paşa mahallesinde sâkin zikr-i âtî husûs için mahbûs olan Mustafa b. Receb’in vâlidesi ve tarafından vekîl-i şer‘îsi olan Ümmühâni bt. Ramazan mahzarında ikrâr-ı tâm ve takrîr-i kelâm edip mezbûr Mustafa zevcim mezkûru mukaddemâ cerh ve katl etmekle diyet-i kâmilesinden hisse-i irsiyyemi taleb ve da‘vâ eylediğimde muslihûn tavassut edip da‘vâ-yı mezkûremden mezkûr Ümmühâni vekâleti hasebiyle beni iki yüz esedî guruş üzerine sulh eylediğinden, ben dahi sulh-i mezbûru kabûl ve bedel-i sulh olan [109b] meblağ-ı mezbûrun iki yüz esedî guruşun elli guruşunu hâlâ kabz edip mâ‘adâ yüz elli guruşu def‘ [ü] edâya iktidârı olmayıp taksîte tâlib oldukda ben dahi meblağ-ı bâkī-i mezbûr yüz elli esedî guruşu her otuz gün tamâmında dörder guruş verip bin seksen gün tamâmında yüz kırk sekiz guruşunu ve on beş gün tamâmında dahi bâkī iki guruşu verip tamâmen edâ etmek üzre taksît edip kendi kıbelimden mezbûr ile da‘vâ ve nizâ‘ım kalmamışdır suâl olunup takrîr tahrîr olunması matlûbumdur dedikde gıbbe’s-suâl mezbûre Ümmühâni cevâbında fi’l-hakīka hâl bâlâda bast olunan minvâl üzre olup bâkī yüz elli guruş ber vech-i mukâssat müvekkili mezbûrun deyni olup ve deyn-i mukâssat-ı mezkûru kendi kefâlet-i sahîha-i şer‘iyye ile kefîl oldum dedikde mukırra-i mezbûrenin zevci Ömer b. Halil dahi meblağ-ı mukâssat-ı mezbûra kefîl olmağın mâ vaka‘a bi’t-taleb ketb olundu. Fi’l-yevmi’s-sânî aşer min şehri Ramazâni’l-mübârek li sene seb‘a ve tis‘în ve elf.

Şuhûdü’l-hâl: Hüseyin Efendi b. Mehmed el-İmâm, Veli b. Hasan, Yusuf b. Abdullah, Ahmed Beşe b. Abdullah.

(BAB46 - cilt: 19, sayfa: 523 - Hüküm no: 629 - Orijinal metin no: [109a-3])﻿

﻿

﻿

630. Hüküm

Saliha bt. Mehmed ve kızının menzillerini Hacı Salih b. Süleyman’a satması

Mahmiye-i İstanbul’da Hoca Üveys mahallesinde sâkine Sâliha bt. Mehmed ve kızı Râbia bt. Hüseyin nâm hâtunlar tarafından husûs-ı âti’l-beyâna vekîl olduğu zâtları ma‘rifet-i şer‘iyye ile ârifân Ali Beşe b. Mehmed ve diğer Ali Beşe b. Muharrem şehâdetleriyle şer‘an sâbit olan mezbûre Râbia’nın zevci Hasan b. Süleyman meclis-i şer‘-i şerîf-i enverde işbu bâ‘isü’l-kitâb el-Hâc Sâlih b. Süleyman mahzarında bi’l-vekâle ikrâr ve takrîr-i kelâm edip müvekkiletân-ı mezbûretân Sâliha ve Râbia yedlerinde iştirâken mülk ve hakları olup mahmiye-i mezbûrede Elvanzâde mahallesinde vâki‘ iki tarafından merkūm el-Hâc Sâlih mülkü ve bir tarafdan tarîk-i hâs ve bir tarafdan tarîk-i âm ile mahdûd fevkānî bir bâb oda ve bir sofa ve bi’r-i mâ ve tahtapûş ve bir kenîfi müştemil mülk menzillerini bi cümleti’t-tevâbi‘ ve’l-levâhık ve kâffeti’l-hukūk ve’l-merâfık bey‘-i bâtt-ı kat‘î ile mezbûr el-Hâc Sâlih’e iki yüz altmış beş guruşa bey‘ ve teslîm ve temlîk ol dahi iştirâ ve kabûl ve tesellüm ettiğinden sonra semeni olan meblağ-ı mezbûr iki yüz altmış beş guruşu bana edâ ve teslîm ben dahi müvekkiletân-ı mezbûretân için yedinden tamâmen ahz u kabz eyledim ba‘de’l-yevm menzili mezbûr cümle müştemilâtıyla merkūm el-Hâc Sâlih’in mülk-i müşterâsı ve hakk-ı sırfı olmuşdur müvekkiletân-ı mezbûretân menzili mezbûrda bir vechile alâka ve medhalleri kalmamışdır müşterî-i merkūm keyfe mâ yeşâ ve yahtâr mutasarrıf olsun dedikde gıbbe’t-tasdîki’ş-şer‘î mâ vaka‘a bi’t-taleb ketb olundu. Fi’l-yevmi’l-hâdî aşer min şehri Ramazâni’l-mübârek li sene seb‘a ve tis‘în ve elf.

Şuhûdü’l-hâl: El-Hâc Ebûbekir el-Müezzin, Ali Çelebi b. Yusuf, el-Hâc Abdullah b. Ali, Süleyman Çelebi b. Hüseyin.

(BAB46 - cilt: 19, sayfa: 524 - Hüküm no: 630 - Orijinal metin no: [109b-1])﻿

﻿

﻿

631. Hüküm

Mahmud Efendi b. Hasan’ın menzilini Safiye bt. Mustafa Ağa’ya satması

Husûs-ı âti’l-beyânı mahallinde ketb u tahrîri iltimâs olunmağın savb-ı şer‘den irsâl olunan Mevlânâ Ahmed Efendi b. Yusuf mahmiye-i İstanbul’da Şehzâde kurbunda Emin Nureddin mahallesinde sâkin fahrü’l-müderrisîn Mahmud Efendi b. Hasan nâm kimesnenin menziline varıp zeyl-i kitâbda mastûrü’l-esâmî müslimîn huzûrlarında akd-i meclis-i şer‘-i şerîf eyledikde mahmiye-i mezbûrede Hoca Kasım Gönanî mahallesi sâkinlerinden mefharü’l-kuzât Sâlih Efendi b. eş-Şeyh Ahmed meclis-i ma‘kūd-ı mezbûrda işbu sâhibetü’l-kitâb Safiye Hanım ibnetü’l-merhûm Mustafa Ağa nâm hâtun tarafından husûs-ı âti’l-beyâna vekîl olup zâtını ma‘rifet-i şer‘iyye ârifân olan mûmâ-ileyh Mahmud Efendi ve el-Hâc Mehmed b. İbrahim nâm kimesneler şehâdetleriyle vekâleti sâbite olan el-Hâc Süleyman b. Hasan nâm kimesne mahzarında ikrâr-ı tâm ve takrîr-i kelâm edip akd-i âtî sudûruna değin silk-i mülkümde münselik emlâkimden olup mârrü’z-zikr Hoca Kasım Gönanî mahallesinde vâki‘ bir tarafdan Havva Hâtun mülkü ve bir tarafdan Yusuf nâm kimesne mülkü ve bir tarafdan mahalle-i mezbûre müezzinine meşrûta olan vakıf menzil ve bir tarafdan ba‘zan İbrahim Çelebi mülkü ve ba‘zan Receb Ağa mülkü ve bir tarafdan tarîk-i âm ile mahdûd hâriciyyesinde iki bâb fevkānî odayı ve muhavvatayı ve kenîfi müştemil ve dâhiliyyesinde iki bâb odayı ve iki sofa ve tahtapûş ve bir matbah ve bir kiler ve tahtânî ocak ve fırını ve ahırı ve iki bi’r-i mâyı ve eşcâr-ı müsmire ve gayr-ı müsmireli bahçeyi ve kenîfi müştemil mülk menzilimi cemî‘ tevâbi‘ ve levâhıkı ile müvekkile-i mûmâ-ileyhâ tarafeynden îcâb ve kabûlü hâvî altı yüz esedî guruşa bey‘-i bâtt-ı sahîh-i şer‘î ile bey‘ ve teslîm ol dahi vech-i meşrûh üzre iştirâ [110a] ve kabûl eyledikden sonra semeni olan meblağ-ı mezbûr altı yüz esedî guruşu vekîl-i mezbûr yedinden bi’t-tamâm ve’l-kemâl kabz eyledim ba‘de’l-yevm zikr olunan menzili mahdûd mûmâ-ileyhânın mülk-i müşterâsıdır keyfe mâ yeşâ ve yahtâr mutasarrıfe olsun dedikde gıbbe’t-tasdîki’ş-şer‘î vâki‘ hâli Mevlânâ-yı mezbûr mahallinde ketb ü tahrîr ba‘dehû ma‘an ba‘s olunan İsmail b. Ali ile meclis-i şerîfe gelip alâ vukū‘ihî haber verdiklerinde mâ hüve’l-vâki‘ bi’t-taleb ketb olundu. Fi’l-yevmi’l-âşir min şehri Ramazâni’l-mübârek li sene seb‘a ve tis‘în ve elf.

Şuhûdü’l-hâl: İsmail Efendi b. Oruc, Ali Efendi b. Mustafa, Molla Sâbit? b. Mustafa, el-Hâc Ahmed b. Mehmed ve gayruhüm mine’l-huzzâr.

(BAB46 - cilt: 19, sayfa: 524 - Hüküm no: 631 - Orijinal metin no: [109b-2])﻿

﻿

﻿

632. Hüküm

Kara Mustafa Paşa Vakfı’na ait mumhanenin icâreteyn yoluyla kiralanması

Mahmiye-i İstanbul’da Yedikule hâricinde sâkin mumcu tâifesinden Yani v. Yorgi nâm zimmî meclis-i şer‘-i şerîf-i enverde yine tâife-i mezbûreden işbu râfi‘ü’l-vesîka Yorgi v. Yani nâm zimmî muvâcehesinde ikrâr ve takrîr-i kelâm edip merhûm Vezir-i a‘zam-ı sâbık Kara Mustafa Paşa’nın evkāfından olup zikr olunan Yedikule hâricinde vâki‘ lede’l-ahâlî ve’l-cîrân ma‘lûmü’l-hudûd bir bâb mumhâne cânib-i vakf-ı mezbûrdan icâreteyni ma‘lûmeteyn ile ben ve mezbûr Yorgi işbu yedimizde olan mütevellî temessükü nâtık olduğu üzre ale’l-iştirâki’s-seviy istîcâr ve tesellüm etmişdik hâlâ mumhânenin nısfı benim ve nısf-ı âharı mezbûr Yorgi’nin taht-ı tasarrufunda olup birbirimiz ile âharın hissesine müte‘allika vechen mine’l-vücûh da‘vâ ve nizâ‘ımız yoktur dedikde gıbbe’t-tasdîki’ş-şer‘î mâ vaka‘a bi’t-taleb ketb olundu. Fi’l-yevmi’l-âşir min şehri Ramazâni’l-mübârek li sene seb‘a ve tis‘în ve elf.

Şuhûdü’l-hâl: İbrahim Çelebi b. Ahmed, Receb b. Osman, Mehmed b. İdris, Ali b. Bâli.

(BAB46 - cilt: 19, sayfa: 525 - Hüküm no: 632 - Orijinal metin no: [110a-1])﻿

﻿

﻿

633. Hüküm

Tersane emîni Yusuf Efendi Vakfı eski mütevellisinin vakfa borçlu olduğu

Sâbıkan Tersâne-i âmire emîni olup bi’l-fi‘l kendi vakfına meşrûtiyyet üzre mütevellî olan umdetü’l-emâcid ve’l-a‘yân Yusuf Efendi b. Hüseyin tarafından husûs-ı âti’l-beyâna vekîl olduğu Ahmed Efendi b. Ali ve diğer Ahmed Efendi b. Receb şehâdetleri ile şer‘an sâbit olan sulbî oğlu fahrü’l-eşbâh Ahmed Ağa meclis-i şer‘-i şerîf-i enverde vakf-ı mezbûra sâbıkan mütevellî olan vâkıf-ı mûmâ-ileyhin birâderi zahrü’l-emâsil Hasan Ağa mahzarında üzerine bi’l-vekâle da‘vâ ve takrîr-i kelâm edip ammim mezbûr Hasan Ağa zimmetinde bin doksan altı senesi muhâsebe defterleri nâtık olduğu üzre asl-ı mâl-ı vakıfdan ve akār icârâtından makbûz ve kendi mesârifine sarf ile müstehlek ba‘de küllî hesâb taraf-ı vakfa altı yük seksen dokuz bin yedi yüz elli akçe vâcibü’l-edâ deyni bâkī kalmağla hâlâ merkūm Hasan Ağa’ya suâl olunup meblağ-ı bâkī-i mezbûru cânib-i vakf için bana edâ ve teslîme tenbîh olunmak matlûbumdur dedikde gıbbe’s-suâl mütevellî-i sâbık-ı merkūm Hasan Ağa iki bin altı yüz guruşu ben zamân-ı tevliyyetimde Hüsam Ağa nâm kimesne idâne ve teslîm ve zimmetinde iken vefât edip mâ‘adâsı olan üç yük yetmiş yedi bin yedi yüz elli dokuz akçesini ben kendi mesârifime sarf ile istihlâk etmişdim deyû meblağ-ı bâkī-i mezbûrun iki bin altı yüz guruşunu hilâf-ı şart-ı vâkıf bilâ-rehn ve lâ-kefîl idâne edip mâ‘adâsını ber vech-i mübeyyen kendi mesârifine istihlâk etmekle şer‘an kendiye cümlesini damân lâzım gelmeğin mûcebince meblağ-ı bâkī-i mezbûr altı yük seksen dokuz bin yedi yüz elli akçe cümlesini cânib-i vakf için vekîl-i merkūm Ahmed Ağa’ya edâ ve teslîme merkūm Hasan Ağa’ya ba‘de’t-tenbîh mâ vaka‘a bi’t-taleb ketb olundu. Fi’l-yevmi’l-hâdî aşer min Ramazâni’l-mübârek li sene seb‘a ve tis‘în ve elf.

Şuhûdü’l-hâl: İbrahim Efendi b. Mustafa, Mustafa Ağa b. Hasan Ağa, Ahmed Ağa b. Mustafa.

(BAB46 - cilt: 19, sayfa: 526 - Hüküm no: 633 - Orijinal metin no: [110a-2])﻿

﻿

﻿

634. Hüküm

Kemel v. Yako’nun Abraham v. Yako’da alacağı olduğu

Tâife-i yahudun İşdip? cemâ‘atinden olup mahmiye-i İstanbul’da Balatkapısı dâhilinde el-Hâc İsâ mahallesinde sâkin işbu bâ‘isü’l-vesîka Kemel v. Yako meclis-i şer‘-i şerîf-i enverde zikr olunan Balatkapısı hâricinde sâkin Abraham v. Yako muvâcehesinde üzerine da‘vâ ve takrîr-i kelâm edip mezbûr Abraham’a bundan akdem yüz yetmiş esedî guruş ikrâz ve teslîm ol dahi iktirâz ve kabz ve tesellüm etmişidi hâlâ taleb eylediğimde edâdan imtinâ‘ eder suâl olunup meblağ-ı mezbûrun merkūm Abraham’dan alıverilmesi murâdımdır dedikde gıbbe’s-suâl ve akībe’l-inkâr, müdde‘î-i mezbûr Kemel’den sıdk-ı makāline beyyine taleb olundukda mahmiye-i mezbûrede Sultanhamamı kurbunda olup Küçük İstanbul cemâ‘atinden diğer Kemel v. Abraham ve İlya v. Sinar nâm yahudiler li ecli’ş-şehâde meclis-i şer‘a hâzırân olup isre’l-istişhâdi’ş-şer‘î fi’l-vâki‘ müdde‘î-i mezbûr Kemel bundan esbak mezbûr Abraham’a bizim huzûrumuzda [yüz yetmiş esedî guruş] ikrâz ve teslîm ol dahi iktirâz ve kabz ve tesellüm etmişidi biz bu husûsa bu vech üzre şâhidleriz şehâdet dahi ederiz deyû her biri edâ-i şehâdet-i şer‘iyye eylediklerinde ba‘de ri‘âyeti şerâiti’l-kabûl şehâdetleri makbûle olmağın mûcebince ba‘de’l-hükmi’ş-şer‘î meblağ-ı mezbûr yüz yetmiş guruşa müdde‘î-i mezbûr Kemel’e edâ ve teslîme merkūm İbrahim’e tenbîh birle mâ vaka‘a bi’t-taleb ketb olundu. Fi’l-hâdî aşer min Ramazâni’l-mübârek li sene seb‘a ve tis‘în ve elf.

Şuhûdü’l-hâl: İbrahim Çelebi b. Ahmed, Mehmed Çelebi b. İdris, Mustafa b. Ahmed, Mehmed b. Hasan.

(BAB46 - cilt: 19, sayfa: 527 - Hüküm no: 634 - Orijinal metin no: [110b-1])﻿

﻿

﻿

635. Hüküm

Mehmed b. Hacı Mahmud’un vârislerinin birbirlerinin zimmetini ibrâ ettikleri

Mahmiye-i İstanbul’da Harâccı Muhyiddin mahallesinde sâkin iken bundan [akdem] vefât eden Mehmed b. el-Hâc Mahmud’un verâseti zevce-i metrûkesi Zeyneb Hâtun bt. el-Hâc Mehmed’e ve sulbî kebîr oğlu İbrahim ve Mehmed ve Halil nâm kimesneler ve sulbiye kebîre kızı Emine nâm hâtuna münhasıra ve tashîh-i mes’elesi sekiz sehimden olup sihâm-ı mezbûreden bir sehimi mezbûre Zeyneb’e ve ikişer sehimi mezbûrûn Mehmed ve İbrahim ve Halil’den her birine ve bir sehimi dahi mezbûre Emine’ye isâbet eylediği şer‘an mütehakkik oldukdan sonra mezbûr ( ) meclis-i şer‘de müteveffâ-yı mezbûrun terekesine vâzı‘ü’l-yed olan karındaşı işbu bâ‘isü’l-kitâb mezbûr İbrahim mahzarında ikrâr ve takrîr-i kelâm edip babam müteveffâ-yı mezbûr Mehmed hayâtında karındaşım İbrahim sermâye etmek için yüz guruşunu def‘ ve teslîm ol dahi ahz u kabz ettiğinden mâ‘adâ fevt oldukda demirci âlâtından ve kebîr örs ve sıkma ta‘bîr olunur demirini ve sâir terekesini kabz etmekle hâlâ mezbûr İbrahim meblağ-ı mezbûr yüz guruşdan ve kebîr örs ve sıkma demirine ve sâir müteveffâ-yı mezbûrun terekesinden tashîh-i mezkûr üzre sekiz sehimden iki sehim hissemi bana def‘ ve teslîm ben dahi yedinden ahz u kabz edip babam müteveffâ-yı mezbûrun cemî‘ terekesine müte‘allika âmme-i da‘vâdan karındaşım mezbûr İbrahim’in zimmetini ibrâ ve iskāt eyledim dedikde gıbbe’t-tasdîki’ş-şer‘î mâ vaka‘a bi’t-taleb ketb olundu. Fî 10 min Ramazan sene 1097.

Şuhûdü’l-hâl: Mehmed b. İbrahim, İbrahim b. Hasan, Hüseyin b. Şaban, Halil b. Mehmed, Mustafa b. Halil.

(BAB46 - cilt: 19, sayfa: 527 - Hüküm no: 635 - Orijinal metin no: [110b-2])﻿

﻿

﻿

636. Hüküm

Yeniçeri Mehmed Beşe b. Abdi’nin alacak iddiasını ispat edemediği

Mahmiye-i İstanbul’da Dergâh-ı âlî yeniçerilerinin yirmi dördüncü ağa bölüğüne mahsûs oda yoldaşlarından Mehmed Beşe b. Abdi meclis-i şer‘-i şerîf-i enverde işbu râfi‘ü’l-vesîka Üveys Çelebi b. Osman mahzarında üzerine da‘vâ ve takrîr-i kelâm [edip] mezbûr Üveys Çelebi’ye bundan akdem Vezir-i mükerrem sa‘âdetlü İbrahim Paşa Bağdad muhâfızı iken Bağdad dâhilinde vâki‘ Cağaloğlu demekle ma‘rûf han taht-ı iltizâmımda olmağla kalemiyye olmak üzre paşa-yı müşârün-ileyhe teslîm için elli guruş def‘ ve teslîm ol dahi kabz ve tesellüm eylediğinden sonra meblağ-ı mezbûru paşa-yı müşârün-ileyhe teslîm etmeyip yedinde kalmağın hâlâ taleb ederim suâl olunsun dedikde gıbbe’s-suâl mezbûr Üveys cevâbında kaziyye minvâl-i muharrer üzre olduğunu ikrâr lâkin meblağ-ı mezbûru bi’t-tamâm müşârün-ileyhe teslîm ol dahi kabz ve tesellüm edip yedimde bir akçe bâkī kalmamışdır deyû def‘le mukābele edip ve mezbûr Üveys husûs-ı mezkûrda yemîn ile tasdîk olunur ümenâdan olmağla fi’l-hakīka meblağ-ı mezbûr elli guruşu vech-i meşrûh üzre müşârün-ileyhe [teslîm] edip yedinde bir akçe kalmadığına mezbûr Üveys Çelebi’ye yemîn teklîf olundukda ol dahi hasbe’l-mes’ûl yemîn billâhi te‘âlâ etmeğin mûcebiyle müdde‘î-i mezbûr bî-vech mu‘ârazadan men‘ olunup mâ hüve’l-vâki‘ bi’t-taleb ketb olundu. Fi’l-yevmi’s-sâbi‘ ve’l-ışrîn min Şa‘bâni’l-mu‘azzam li sene seb‘a ve tis‘în ve elf.

Şuhûdü’l-hâl: Hasan Beşe b. Ali, Mehmed b. Üveys, Mustafa b. Ahmed, Mustafa Çelebi b. Abdullah.

(BAB46 - cilt: 19, sayfa: 528 - Hüküm no: 636 - Orijinal metin no: [111a-1])﻿

﻿

﻿

637. Hüküm

Arita bt. Yani’nin vârislerinin menzil davasında sulh oldukları

Mahmiye-i İstanbul’da el-Hâc Timur mahallesinde sâkine iken bundan [akdem] hâlike olan Arita bt. Yani nâm nasrâniyenin hasren vârisleri ve oğlunun oğlu Panayot ve oğlunun kızları Zenile ve Fotini taraflarından husûs-ı âti’l-beyâna vekîl-i sâbitü’l-vekâle[si] olan Andon v. Dimitri nâm zimmî meclis-i şer‘-i hatîr-i enverde işbu bâ‘isü’s-sifr Korda v. Dimitri nâm zimmî mahzarında bi’l-vekâle ikrâr ve takrîr-i kelâm [edip] mahalle-i mezbûrede vâki‘ etrâf-ı erba‘ası bağcı Lorende v. Dimitri ve Yanaki nâm zimmîler mülkleri ve kendi [mülkü] ve tarîk-i hâsla mahdûd büyût-ı adîdeyi müştemil mülk menzil hâlike-i mezbûrenin terekesindendir deyû müvekkilûn-ı mezbûrûn menzili mezbûru vâzı‘ü’l-yed olan merkūm Kor[da]’dan taleb ve da‘vâ eylediklerinde ol dahi cevâbında yedimde olan hüccetler nâtıka olduğu üzre hâlike-i merkūme hayâtında menzili mezbûrun nısfını semen-i ma‘lûm-ı makbûza bana ve nısf-ı şâyi‘i dahi kayınanam Sultana nâm nasrâniyeye bey‘ ve teslîm ettiklerinden sonra merkūm Sultana dahi hissesini semen-i ma‘lûm mukābelesinde bana bey‘ ve teslîm ben dahi iştirâ ve tesellüm etmekle menzili mezbûrun cümlesi benim mülküm olmuşdur deyû merkūm Korda def‘le mukābele etmekle beynlerinde nizâ‘-ı küllî vukū‘undan sonra muslihûn tavassut edip da‘vâ-yı mezkûreden merkūm Korda ile yirmi guruşa bi’l-vekâle sulh olduğumuzda ol dahi sulh-i mezbûru kabûl edip bedel-i sulh olan meblağ-ı mezbûr yirmi guruşu mezbûr Korda’dan bi’t-tamâm ahz u kabz ettiğimden sonra zikr olunan menzile ve semenine müte‘allika da‘vâdan mezbûr Korda’nın bi’l-vekâle zimmetini ibrâ ve iskāt eyledim min [ba‘d] menzili mezbûr merkūm Korda ile Sultana ile da‘vâları kalmamışdır dedikde gıbbe’t-tasdîki’ş-şer‘î mâ vaka‘a bi’t-taleb ketb olundu. Fi’l-yevmi’s-sâlis min Şa‘bâni’l-mu‘azzam li sene seb‘a ve tis‘în ve elf.

Şuhûdü’l-hâl: Ahmed b. Abdullah, Siyavuş, el-Hâc Ali, İbrahim Çelebi, Anastas v. ( ), Yani v. ( ), Yani v. Manol, Yuvan v. Mosi, Panayot v. Dimitri, Hürmüz v. Serkis.

(BAB46 - cilt: 19, sayfa: 529 - Hüküm no: 637 - Orijinal metin no: [111a-2])﻿

﻿

﻿

638. Hüküm

Nazlı bt. Zinor’un vârislerinin terekenin taksiminde anlaştıkları

Vilâyet-i Anadolu’da Eğin kazâsına tâbi‘ Kâfirkâb nâm karye sâkinelerinden olup bundan akdem hâlike olan Nazlı bt. Zinor nâm nasrâniyenin verâseti sadriye kebîre kızı Osekli bt. Canem nâm nasrâniye ile li ebeveyn er karındaşı oğlu Markos v. Manos nâm zimmîye münhasıra oldukdan sonra mezbûre Osekli meclis-i şer‘-i şerîf-i enverde işbu bâ‘isü’l-vesîka mezbûr Markos mahzarında bi tav‘ihâ ikrâr ve takrîr-i kelâm edip vâlidesi hâlike-i mezbûre terekesinden bi hasebi’l-irsi’ş-şer‘î bana isâbet eden nısf hisse-i şâyi‘am mukābelesinde alâ tarîki’t-tehârüc hissemden ezyed mezbûr Markos benimle otuz guruş üzerine müsâlaha olup ben dahi ber vech-i muharrer sulh-i mezbûru kabûl ve bedel-i sulh olan meblağ-ı mezbûru merkūm Markos yedinden tamâmen ahz u kabz eylediğimden sonra vâlidem hâlike mezbûrenin akār ve nukūd ve menkūl cemî‘ terekesine müte‘allika âmme-i da‘vâdan mezbûr Markos’un zimmetini ibrâ-i âmm-ı kātı‘ü’n-nizâ‘la ibrâ ve iskāt eyledim dedikde gıbbe’t-tasdîki’ş-şer‘î mâ hüve’l-vâki‘ bi’t-taleb ketb olundu. Fi’l-yevmi’l-hâdi aşer min şehri Ramazâni’l-mübârek li sene seb‘a ve tis‘în ve elf.

Şuhûdü’l-hâl: İbrahim Çelebi b. Ahmed, Mehmed Çelebi b. Yusuf, Mehmed b. İdris, Ali b. Bâli ve gayruhüm.

(BAB46 - cilt: 19, sayfa: 529 - Hüküm no: 638 - Orijinal metin no: [111b-1])﻿

﻿

﻿

639. Hüküm

Tüfekçilerin Cebehâne-i Âmire’ye verdikleri tüfek bedelinden eski Tüfekçibaşı Receb Beşe b. Ahmed’in zimmetini ibrâ etmesi

Hâlâ tüfenkçibaşı olup sefer-i hümâyûnda olan Musli Beşe b. Mustafa tarafından husûs-ı âti’z-zikre sâbitü’l-vekâle vekîli olan Sefer Beşe b. Hasan ve tüfenkçi tâifesinden Ahmed Beşe b. Süleyman ve el-Hâc Mustafa b. Receb ve Şaban b. Abdullah ve Ahmed b. Kābil ve Mustafa b. Hüseyin ve Mehmed b. Abdullah ve İbrahim b. Abdullah ve Yusuf b. Abdullah nâm kimesneler meclis-i şer‘-i şerîf-i enverde sâbıkan tüfenkçibaşı olan Receb Beşe b. Ahmed mahzarında her biri asâleten ve vekâleten ikrâr ve takrîr-i kelâm edip bundan akdem Cebehâne-i âmire’ye işlediğimiz altı bin aded tüfenk her biri doksan birer akçeden cem‘an beş yük kırk altı bin [akçe] ücretimizi mezbûr Receb Beşe ber vech-i muharrer tüfenkçibaşı olmağla bizim için cânib-i mîrîden ahz u kabz etmişidi hâlâ mezbûr Receb Beşe ber vech-i mübeyyen ve makbûzu olan beş yük kırk altı bin akçeyi bize def‘ ve teslîm biz dahi asâleten ve vekâleten ahz u kabz ve teslîm eyledik min ba‘d meblağ-ı mezbûr beş yük kırk altı bin akçeden mezbûrun yedinde ve zimmetinde bir akçe ve bir habbe bâkī kalmadı dediklerinde gıbbe’t-tasdîki’ş-şer‘î mâ hüve’l-vâki‘ bi’t-taleb ketb olundu. Fi’l-yevmi’l-âşir min şehri Ramazâni’l-mübârek li sene seb‘a ve tis‘în ve elf.

Şuhûdü’l-hâl: İbrahim b. Musa, İbrahim Çelebi b. Ahmed, Ali b. Bâli, Mehmed b. İdris.

(BAB46 - cilt: 19, sayfa: 530 - Hüküm no: 639 - Orijinal metin no: [111b-2])﻿

﻿

﻿

640. Hüküm

Mehmed b. Ahmed’in vârislerinin terekedeki haklarını alması için vekil ettikleri Mustafa Bey’le sulh oldukları

Mahmiye-i İstanbul’da el-Hâc Timur mahallesi ahâlîsinden olup bundan akdem İstanköy Kasabası’nda fevt olan Mehmed Bey b. Ahmed’in verâseti zevce-i metrûkesi Ayşe bt. Mustafa ve sulbiye kebîre kızı Fâtıma Hanım’a münhasıra olduğu şer‘an zâhir ve mütebeyyin oldukdan sonra zâtı ma‘rifet-i şer‘iyye ile ârifân el-Hâc Ramazan b. Mahmud ve Mustafa b. Ahmed ta‘rîfleriyle mu‘arrefe olan mezbûre Ayşe kendi tarafından asâleten ve mezbûre Fâtıma Hanım tarafından vekîl olup vekâleti kezâlik zâtı ma‘rifet-i şer‘iyye ile ârifân Süleyman Çelebi b. Mehmed ve Yusuf b. Abdullah şehâdetleri ile sâbit olmağla vekâleten meclis-i şer‘-i şerîf-i enverde Tarsus mahallesinde sâkin işbu bâ‘isü hâze’l-kitâb Mustafa Bey mahzarında ikrâr ve takrîr-i kelâm edip bundan akdem mezbûr Mustafa Bey mûrisimiz müteveffâ-yı mezbûrun kasaba-i mezbûrede olan muhallefâtına vâzı‘ü’l-yed olanlardan ahz u kabz ve bize îsâle tarafımızdan vekîl ettiğimizde ol dahi ba‘de kabûli’l-vekâle kasaba-i mezbûra varıp müteveffâ-yı mezbûrun terekesini kabz ve bu tarafa getirip bize teslîm edip lâkin makbûzundan beş yüz seksen yedi guruşu yedinde kalmış deyû bundan akdem meblağ-ı mezbûr beş yüz seksen yedi guruşu mezbûr Mustafa Bey’den taleb ve da‘vâ eylediğimizde ol dahi cevâbında ben meblağ-ı mezbûru müteveffâ-yı mezbûrun düyûn-ı müsbetesi için dâyinlerine edâ ve teslîm eyledim demekle beynimizde nizâ‘-ı küllî vukū‘undan [sonra] beynimize muslihûn tavassut edip mezbûr Mustafa ile da‘vâ-yı mezkûreden bizi iki yüz yirmi esedî guruş üzerine sulh eylediklerinde biz dahi sulh-i mezbûru kabûl ve bedel-i sulh olan meblağ-ı mezbûr iki yüz yirmi guruşu [112a] merkūm Mustafa Bey yedinden bi’t-tamâm ve’l-kemâl ahz u kabz ettiğimizden sonra bâkī kalan üç yüz altmış yedi guruşa ve husûs-ı mezbûra ve müteveffâ-yı mezbûrun tereke ve târih-i kitâba gelince beynimizde cereyân eden ahz u i‘tâ ve mu‘âmelât-ı şettâ ve sâir hukūk-ı ma‘lûme ve mechûleye müte‘allika âmme-i da‘vâdan her birimiz âharın zimmetini ibrâ-i âm ile ibrâ ve iskāt eyledik dediklerinde gıbbe’t-tasdîki’ş-şer‘î mâ hüve’l-vâki‘ bi’t-taleb ketb olundu. Fi’l-yevmi’l-âşir min Ramazâni’l-mübârek li sene seb‘a ve tis‘în ve elf.

Şuhûdü’l-hâl: Mustafa b. Ahmed, Süleyman Çelebi b. Mehmed, el-Hâc Ramazan b. Mehmed, Mahmud Çavuş b. Himmet, Yusuf b. Abdullah, İbrahim Çelebi b. Ahmed, Mustafa Çelebi b. Ahmed.

(BAB46 - cilt: 19, sayfa: 531 - Hüküm no: 640 - Orijinal metin no: [111b-3])﻿

﻿

﻿

641. Hüküm

Yeniçeri Receb Çavuş’un kölesi İvaz’ı azat etmesi

Orta Çavuş Receb Ağa’nın abd-i memlûk[ü] İvaz ıtknâmesidir. Mahmiye-i İstanbul’da Hoşkadem mahallesi sâkinlerinden olup hâlâ yeniçeri ocağında orta çavuş olan fahrü’l-emâsil ve’l-akrân Receb Çavuş b. ( ) tarafından husûs-ı âti’l-beyâna vekîli olduğu el-Hâc Şaban b. Halil ve Eyyûb Beşe b. Mehmed nâm kimesneler şehâdetleriyle şer‘an sâbit olan vekîli el-Hâc Süleyman b. Hasan nâm kimesne meclis-i şer‘-i şerîfde bi’l-vekâle ikrâr ve takrîr-i kelâm edip müvekkili mezbûr Receb Çavuş kendiye rıkkını mu‘terif olan işbu uzun boylu sarı açık kaşlı koyun ala gözlü Hırvatiyyü’l-asl bâ‘isü hâze’l-kitâb İvaz b. Abdullah nâm abd-i memlûkünü, hasbeten lillâhi’l-meliki’l-Hallâk ve taleben li merzâti’r-rabbi’r-Rezzâk malından tahrîr ve i‘tâk ve zümre-i ahrâr-ı asliyyîne idrâc ve ilhâk eyledi ba‘de’l-yevm mevsûf-ı mezbûr İvaz sâir ahrâr-ı asliyyîn gibi hür olup üzerinde müvekkili mezbûr Receb Çavuş’un velâ-i şer‘îden [gayrı] hakkı bâkī kalmadı dedikde mâ vaka‘a bi’t-taleb ketb olundu. Fi’l-yevmi’s-sâlis aşer min şehri Ramazâni’l-mübârek li sene seb‘a ve tis‘în ve elf.

Şuhûdü’l-hâl: Mehmed Ağa b. İbrahim Ağa, el-Hâc Şaban b. Mehmed, Eyyûb b. Mehmed, İbrahim b. Mehmed, Halil b. Mehmed.

(BAB46 - cilt: 19, sayfa: 531 - Hüküm no: 641 - Orijinal metin no: [112a-1])﻿

﻿

﻿

642. Hüküm

Drako v. Kurt’un Mirza Reis v. Simon’da alacağı olduğu

Mahmiye-i İstanbul’da Balatkapısı kurbunda Abdi Subaşı mahallesinde mütemekkin bâ‘isü hâze’s-sifr Drako v. Kurt nâm zimmî meclis-i şer‘-i şerîfde mahrûse-i Galata’ya tâbi‘ Yeniköy nâm karye sükkânından Mirza Reis v. Simon nâm zimmî muvâcehesinde üzerine da‘vâ ve takrîr-i kelâm edip mezbûr Mirza zimmetinde cihet-i karz-ı şer‘îden üç yüz yirmi esedî guruş hakkım olmağla mezbûr Mirza Reis’e suâl olunup meblağ-ı mezbûr üç yüz yirmi guruşun alıverilmesi matlûbumdur dedikde gıbbe’s-suâl mezbûr Mirza Reis cevâbında kaziyye minvâl-i muharrer üzre olup cihet-i mezkûreden meblağ-ı mezbûr üç yüz yirmi guruş zimmetinde müdde‘î-i merkūma Drako’ya vâcibü’l-edâ ve lâzımü’l-kazâ deyni olduğunu ikrâr etmeğin alâ mûcebi i‘tirâfihî meblağ-ı mezbûr üç yüz yirmi guruşu müdde‘î-i merkūma edâ ve teslîme mezbûr Mirza Reis’e tenbîh olunup mâ vaka‘a bi’t-taleb ketb olundu. Fi’l-yevmi’s-sâ[nî] aşer min şehri Ramazâni’l-mübârek li sene seb‘a ve tis‘în ve elf.

Şuhûdü’l-hâl: İbrahim Çelebi b. Mehmed, Mehmed b. İdris, Mehmed b. Mehmed, Mehmed b. Abdullah.

(BAB46 - cilt: 19, sayfa: 532 - Hüküm no: 642 - Orijinal metin no: [112a-2])﻿

﻿

﻿

643. Hüküm

Yorgi v. Dimitri’nin Mirza Reis v. Simon’da alacağı olduğu

Mahmiye-i İstanbul’da Balatkapısı kurbunda Karabaş mahallesinde sâkin bâ‘isü hâze’l-vesîka Yorgi v. Dimitri nâm zimmî meclis-i şer‘-i şerîfde Yeniköylü Mirza Reis v. Simon nâm zimmî muvâcehe[sinde] üzerine da‘vâ ve takrîr-i kelâm edip bundan akdem mezbûr Mirza Reis zimmetinde cihet-i karzdan iki yüz esedî guruş hakkım olup taleb eylediğimde bana edâdan imtinâ‘ eder suâl olunup alıverilmesi matlûbumdur dedikde gıbbe’s-suâl mezbûr Mirza Reis cevâbında kaziyye minvâl-i meşrûh üzre olup [112b] cihet-i mezkûreden müdde‘î-i mezbûr zimmetinde vâcibü’l-edâ ve lâzımü’l-kazâ iki yüz esedî guruş deyni olduğunu ikrâr etmeğin mûcebiyle meblağ-ı mezbûr iki yüz guruşu müdde‘î-i mezbûra edâ ve teslîme merkūm Mirza Reis’e tenbîh olunup mâ vaka‘a bi’t-taleb ketb olundu. Fi’l-yevmi’s-sânî aşer min şehri Ramazâni’l-mübârek li sene seb‘a ve tis‘în ve elf.

Şuhûdü’l-hâl: İbrahim Çelebi b. Ahmed, Mustafa Çelebi b. el-Hâc Ahmed, Hüseyin b. Mahmud, Dimitraki v. Yani, Aritun v. Meryep.

(BAB46 - cilt: 19, sayfa: 532 - Hüküm no: 643 - Orijinal metin no: [112a-3])﻿

﻿

﻿

644. Hüküm

Nâime bt. İsmail’in nafaka davasında eski kocası Mehmed b. Osman’la sulh olduğu

Mahmiye-i İstanbul’da Derviş Ali mahallesinde sâkine olup zâtı ma‘rifet-i şer‘iyye ile ârifân olan İslâm Efendi b. İbrahim ve Mehmed Çelebi b. Abdullah nâm kimesneler ta‘rîfleriyle mu‘arrefe olan Nâime bt. İsmail nâm hâtun meclis-i şer‘-i şerîf-i enverde bâ‘isü’l-kitâb Mehmed Efendi b. Osman mahzarında bi tav‘ihâ ikrâr ve takrîr-i kelâm edip mezbûr Mehmed mukaddemâ zevcim olup beni tatlîk etmekle zimmetinde mütekarrir ve ma‘kūdun-aleyh olan üç bin akçe mehr-i müeccelim ile mezbûr Mehmed Efendi’nin firâşından hâsıla işbu sadriye kızımız Afîfe nâm sagīrenin bin doksan senesi Zilka‘desi’nden işbu yedimde olan hüccet-i şer‘iyye nâtıka olduğu üzre yevmî dörder akçe nafaka-i mefrûzasından târih-i kitâba gelince ba‘de küllî hesâb müctemi‘ olan dokuz bin beş yüz kırk akçe ki min haysi’l-mecmû‘ on iki bin beş yüz kırk akçeyi mezbûr Mehmed Efendi’den taleb ve da‘vâ eylediğimde beynimizde nizâ‘-ı küllî vâki‘ olmuşdu el-hâletü hâzihî muslihûn tavassut ile mezbûr Mehmed Efendi’yi da‘vâ-yı mezkûrumdan yirmi beş guruş üzerine benimle müsâlaha olup ben dahi ber vech-i muharrer sulh-i mezbûru kabûl ve bedel-i sulh olan meblağ-ı mezbûru yedinden tamâmen ahz u kabz edip husûs-ı mezbûra müte‘allika âmme-i da‘vâdan mezbûr Mehmed Efendi’nin zimmetini ibrâ ve iskāt eylediğimden sonra ba‘de’l-yevm ben mezbûr Mehmed Efendi’den nafaka taleb etmeyip ol dahi mezbûre Afîfe’yi benden taleb ve ahz etmemek üzre her birimiz ta‘ahhüd eyledik dedikde gıbbe’t-tasdîki’ş-şer‘î mâ vaka‘a bi’t-taleb ketb olundu. Fi’l-yevmi’s-sâlis aşer min Ramazâni’l-mübârek li sene seb‘a ve tis‘în ve elf.

Şuhûdü’l-hâl: Ahmed Çelebi b. Ali, Mustafa b. Mehmed, el-Hâc Osman b. Mehmed, Mehmed Çelebi b. Ali, Mehmed Çelebi b. Abdullah, Mahmud Çelebi b. Osman.

(BAB46 - cilt: 19, sayfa: 533 - Hüküm no: 644 - Orijinal metin no: [112b-1])﻿

﻿

﻿

645. Hüküm

Safiye bt. İbrahim’in babasından intikal eden icâreteynli menzil davası için Hacı Süleyman b. İsmail’le sulh olduğu

Mahmiye-i İstanbul’da Ali Paşa-yı Atîk mahallesinde sâkin iken bundan akdem vefât eden merhûm İbrahim Efendi b. Hüseyin Efendi’nin sulbiye kızı olup zâtını ma‘rifet-i şer‘iyye ile ârifân karındaşı Mehmed Efendi ile üveyi babası Yusuf Çelebi b. Ali ta‘rîfleriyle mu‘arrefe olan Safiye Hâtun meclis-i şer‘-i şerîf-i enverde işbu sâhibü’l-kitâb el-Hâc Süleyman b. İsmail mahzarında ikrâr-ı tâm ve takrîr-i kelâm edip mahalle-i mezbûrede vâki‘ olup Ali Paşa-yı Atîk evkāfından lede’l-ahâlî ve’l-cîrân ma‘lûmü’l-hudûd fevkānî dört bâb oda ve bir hamam ve bir mahzen ve zât-ı eşcâr bahçe ve dört bâb dükkânı müştemil menzil icâre-i mu‘accele ve yevmî altı akçe ücret-i müeccele ile babam merhûm-ı mezbûr İbrahim Efendi’nin ile’l-vefât taht-ı tasarrufunda olup ba‘de vefâtihî intikāl-i âdî ile bana ve âhar karındaşlarım mezkûr Mehmed Efendi ve Mustafa Efendi ve Afîfe Hâtun ve Ayşe Hâtun’a intikāl edip lâkin ben sagīre bulunmağla tesviye-i umûrum için kıbel-i şer‘den vasiyy-i mansûb olan hâzır bi’l-meclis Hüseyin Efendi b. Şaban menzili mezbûrda olan hums hisse-i şâyi‘amı mezbûr el-Hâc Süleyman’a beş yüz elli guruş bedel mukābelesinde bâ izn-i mütevellî ferâğ ve tefvîz ol dahi tefevvüz ve kabûl edip bi gayri hakkın vaz‘-ı yed ve zabt ve tasarruf edersin deyû hâlâ hisse-i mezkûrelerimi mezbûr el-Hâc Süleyman’dan da‘vâ ve taleb eylediğimde ol dahi cevâbında hisse-i mezkûreni bundan akdem bâliğa ve reşîde olduğun hâlde ber vech-i muharrer bana bedel-i makbûz-ı mesfûr mukābelesinde izn-i mütevellî ile sen ferâğ ve tefvîz etmişdin deyû def‘le mukābele edicek beynimizde nizâ‘-ı küllî vâki‘ olmuşdu el-hâletü hâzihî muslihûn tavassut edip iki yüz yirmi guruş üzerine mezbûr el-Hâc Süleyman benimle sulh oldukda ben dahi rızâm ile sulh-i mezbûru kabûl ve bedel-i sulh olan meblağ-ı mezbûru yedinden bi’t-tamâm alıp kabz ettiğimden sonra ferâğ-ı mezkûru mücîz olup min ba‘d menzili mezbûra müte‘allika cemî‘ da‘vâdan mezbûr el-Hâc Süleyman’ı ibrâ-i âm ile ibrâ ve iskāt edip ve babam merkūm İbrahim Efendi’nin kalîl ve kesîr terekesine ve bi’l-cümle târih-i kitâba gelince sâire müte‘allika âmme-i da‘vâdan vasiyy-i mezbûr Hüseyin Efendi[‘nin zimmetini] ibrâ ve iskāt eyledim mezbûr el-Hâc Süleyman ile vasiyy-i mezbûr Hüseyin yedlerinde ve zimmetlerinde ve kıbellerinde kat‘â hakkım kalmadı ba‘de’l-yevm mezbûr el-Hâc Süleyman üzerinde menzili mezbûra müte‘allika ve vasiyy-i mezkûra babam mezkûrdan bana isâbet eden hisseme ve bi’l-cümle terekeye ve sâir hukūka müte‘allika da‘vâ benden asâleten ve vekâleten sudûr ederse lede’l-hükkâmi’l-kirâm mesmû‘a ve makbûle olmasın dedikde gıbbe’t-tasdîki’ [113a] ş-şer‘î mâ hüve’l-vâki‘ bi’t-taleb ketb olundu. Fi’l-yevmi’s-sâdis ve’l-ışrîn min Şa‘bâni’l-mu‘azzam li sene seb‘a ve tis‘în ve elf.

Şuhûdü’l-hâl: Mehmed Efendi b. Ali, Ahmed Efendi b. Ramazan, el-Hâc Süleyman b. Ganî, Halil Çavuş b. İbrahim, Hüseyin Efendi [b.] Mehmed, Ali Çelebi b. Receb, İbrahim Beşe b. Osman, Halil Çelebi b. Osman, Mehmed Çelebi b. Hasan.

(BAB46 - cilt: 19, sayfa: 534 - Hüküm no: 645 - Orijinal metin no: [112b-2])﻿

﻿

﻿

646. Hüküm

Serkis v. Agop üzerine çocukları için nafaka takdir edilmesi

Mahmiye-i İstanbul’da İnebey mahallesi sâkinelerinden işbu bâ‘isetü’l-vesîka Sanya bt. Safer nâm nasrâniye meclis-i şer‘-i şerîf-i enverde zevc-i muhâlı‘ı Serkis v. Agop nâm zimmî muvâcehesinde takrîr-i kelâm ve bast-ı merâm edip mezbûr Serkis’in firâşından hâsıl ve benden mütevellid sadrî oğullarım Elmas ve İvan ve sadriye kızlarım Maryem ve Safomone nâm sagīrin nafaka ve kisve-bahâ ve sâir levâzım-ı mühimmeleri için babası mezbûr Serkis üzerine kıbel-i şer‘den kadr-i ma‘rûf nafaka farz ve takdîr olunmak matlûbumdur dedikde hâkim-i muvakki‘-i sadr-ı kitâb -tûbâ-lehû ve hüsnü me’âb-hazretleri dahi sagīrîn-i mezbûrûnun nafaka ve kisve-bahâ ve sâir levâzım-ı mühimmeleri için babası mezbûr Serkis’in üzerine her birine ikişer buçuk akçe olmak üzre târih-i kitâbdan külle yevm onar akçe nafaka bi’t-terâzî farz ve takdîr edip meblağ-ı mefrûz-ı mezbûru sagīrîn-i mezbûrûna harc ve sarfa ve lede’z-zarûre istidâneye ve inde’z-zafer babası mezbûr Serkis üzerine rücû‘a mezbûre Sanya’ya izin verilmeğin mâ hüve’l-vâki‘ bi’t-taleb ketb olundu. Fi’l-yevmi’l-hâmis aşer min şehri Ramazâni’l-mübârek li sene seb‘a ve tis‘în ve elf.

Şuhûdü’l-hâl: İbrahim Çelebi b. Ahmed, el-Hâc Mustafa b. Tevekkül, Mustafa Çelebi b. Ahmed, Mehmed b. İdris, Ali b. Bâli, Ahmed b. Mehmed.

(BAB46 - cilt: 19, sayfa: 535 - Hüküm no: 646 - Orijinal metin no: [113a-1])﻿

﻿

﻿

647. Hüküm

Ayşe bt. Derviş’in oturduğu icâreteynli vakıf menzili Hüseyin b. Mehmed’e devretmesi

Menzili vakf ferâğ hüccetidir. Mahmiye-i İstanbul’da Molla Ahaveyn mahallesinde vâki‘ olup kalemiyye ve tevliyyeti merhûm attâr Ahmed’in mahalle-i mezbûrede vâki‘ mescidi şerîfinde imâm olanlara meşrûta vakfı olan lede’l-ahâlî ma‘lûmü’l-hudûd menzile icâre-i mu‘accele ile yirmi beş akçe ücret-i müeccele ile mutasarrıfe olan Ayşe Hâtun bt. Derviş zâtını ma‘rifet-i şer‘iyye ile ârifân sadrî oğlu Osman Efendi b. Ahmed Çavuş ve Mehmed b. Hüseyin ta‘rîfleriyle mu‘arrefe oldukdan sonra meclis-i şer‘-i şerîf-i enverde işbu bâ‘isü’l-kitâb Hüseyin b. Mehmed mahzarında ikrâr-ı tâm ve takrîr-i kelâm edip ber vech-i meşrûh icâreteyni ma‘lûmeteyn ile mutasarrıf olduğum menzili mezkûru elli guruş bedel mukābelesinde izn-i mütevellî ile mezbûr Hüseyin’e ferâğ ve tefvîz ol dahi tefevvüz ve kabûl edip bedel-i mezkûr elli guruşu bana def‘ ve teslîm ben dahi bi’t-tamâm kabz ve tesellüm eyledim ba‘de’l-yevm menzili mezbûr merkūm Hüseyin’in dâhil-i havza-i tasarrufu olup kat‘â alâka ve medhalim kalmamışdır dedikde gıbbe’t-tasdîki’ş-şer‘î mâ hüve’l-vâki‘ bi’t-taleb ketb olundu. Fi’l-yevmi’s-sânî aşer min Ramazâni’l-mübârek li sene seb‘a ve tis‘în ve elf.

Şuhûdü’l-hâl: Yakub b. Mustafa, Ömer b. İsa, İbrahim b. Osman, Osman b. Ali, Mehmed b. Hüseyin.

(BAB46 - cilt: 19, sayfa: 535 - Hüküm no: 647 - Orijinal metin no: [113a-2])﻿

﻿

﻿

648. Hüküm

İbrahim Ağa b. Ahmed’in İsmail Çelebi b. Hacı Osman’da olan alacağını tahsil ettiği

Beş yüz guruş hüccetidir. Mahmiye-i İstanbul’da Mi‘mâr Kemal mahallesi sükkânından İbrahim Ağa b. Ahmed Ağa meclis-i şer‘-i şerîf-i enverde üveyi babası işbu râfi‘ü’l-kitâb İsmail Çelebi b. el-Hâc Osman mahzarında ikrâr ve takrîr-i kelâm edip bundan akdem mezbûr İsmail Çelebi’ye bir def‘a üç yüz esedî guruş ve bir def‘a iki yüz esedî guruş idâne ve teslîm ol dahi istidâne ve kabz etmişidi hâlâ meblağayn-i mezbûreyn cem‘an beş yüz esedî guruş mezbûr İsmail Çelebi bana edâ ve teslîm ben dahi yedinden bi’t-tamâm ahz u kabz eyledim min ba‘d meblağ-ı merkūm beş yüz guruşdan mezbûr İsmail Çelebi zimmetinde bir akçe ve bir habbe bâkī kalmadı dedikde gıbbe’t-tasdîki’ş-şer‘î mâ hüve’l-vâki‘ bi’t-taleb ketb olundu. Fi’l-yevm aşer min şehri Ramazâni’l-mübârek li sene seb‘a ve tis‘în ve elf.

Şuhûdü’l-hâl: El-Hâc Hüseyin Çelebi b. Osman, Abdullah Çelebi b. Mehmed, berber usta Ali b. ( ), İzmirî Mustafa, Hüseyin Çelebi el-Attâr, İbrahim Çelebi.

(BAB46 - cilt: 19, sayfa: 536 - Hüküm no: 648 - Orijinal metin no: [113a-3])﻿

﻿

﻿

649. Hüküm

İsayi v. Kirkor’un alacağına kefil olan Yorgi v. Franko’nun kefil olduğu 200 kuruşu ödediği

Mahmiye-i İstanbul’da Edirnekapısı kurbunda sâkin İsayi v. Kirkor nâm Ermeni meclis-i şer‘-i şerîf-i enverde işbu râfi‘ü’l-vesîka Yorgi v. Franko nâm zimmî muvâcehesinde ikrâr-ı tâm ve takrîr-i kelâm edip gāib [ani’l-]meclis Nikola v. Hristodoli nâm zimmî zimmetinde cihet-i karz-ı şer‘îden altı yüz guruş hakkım olup meblağ-ı mezkûr merkūm Yorgi emr ve kabûlü hâviye kefâlet-i sahîha-i şer‘iyye ile kefîl olmuşdu el-hâletü hâzihî meblağ-ı mezbûr altı yüz esedî guruşun iki yüz guruşunu mezkûr Yorgi yedinden kefâletine binâen alıp kabz edip mâ‘adâda kefâletinden mezkûr Yorgi’yi ibrâ ve iskāt eyledim min ba‘d kefâlete müte‘allika mezbûr ile bi vechin mine’l-vücûh da‘vâ ve nizâ‘ım kalmamışdır dedikde gıbbe’t-tasdîki’ş-şer‘î mâ hüve’l-vâki‘ bi’t-taleb ketb olundu. Fi’l-yevmi’s-sâlis aşer min şehri Ramazan li sene seb‘a ve tis‘în ve elf.

Şuhûdü’l-hâl: Veli Efendi b. ( ), Mehmed b. İbrahim, İbrahim Çelebi b. Hasan, Mehmed b. İdris.

(BAB46 - cilt: 19, sayfa: 536 - Hüküm no: 649 - Orijinal metin no: [113a-4])﻿

﻿

﻿

650. Hüküm

Fâtıma bt. Mustafa’nın menzilini Hacı Mehmed ve Hüseyin Beşe b. Musa’ya sattığı

Unkapanı dâhilinde Bıçakçı mahallesinde mülknâmedir. Mahmiye-i İstanbul’da Bıçakçı Alâaddin mahallesinde sâkine Fâtıma bt. Mustafa b. Said nâm hâtunun zevci ve tarafından husûs-ı âti’l-beyâna vekîl olduğu zâtı ma‘rifet-i şer‘iyye ile ârifân Yusuf Bey b. Memi ve Abdurrahman Çelebi b. Musli şehâdetleriyle şer‘an [vekâleti] sâbit olan Abdünnebi Çelebi b. Resul meclis-i şer‘-i şerîf-i enverde işbu bâ‘iseyi’l-kitâb el-Hâc Mehmed ve Hüseyin Beşe b. Musa mahzarlarında bi’l-vekâle ikrâr ve takrîr-i kelâm edip müvekkile-i mezbûre Fâtıma [113b] Hâtun yedinde mülkü olup mahalle-i mezbûrede vâki‘ bir tarafdan Haydar Paşa odaları ve bir tarafdan gallesi imâma meşrûta vakıf menzil ve bir tarafdan mescidi şerîf duvarı ve bir tarafdan tarîk-i âm ile mahdûd hâriciyye iki fevkānî ve bir tahtânî oda ve ahır ve su kuyusu ve kenîf ve dâhiliyyesi üç fevkānî ve dört tahtânî oda ve üç sofa ve bir matbah ve tahtapûş ve mahzen ve bi’r-i mâ ve kenîf ve bahçeyi müştemil mülk menzilini, bi cümleti’t-tevâbi‘ ve’l-levâhık ve kâffeti’l-hukūk ve’l-merâfık tarafeynden îcâb ve kabûlü hâvî bey‘-i bâtt-ı kat‘î ile mezbûrân el-Hâc Mehmed ve Hüseyin Beşe’ye bin yüz kırk esedî guruşa bey‘ ve teslîm mezbûrân dahi iştirâk-i seviy üzre iştirâ ve tesellüm ve kabûl ettiklerinden sonra semeni olan meblağ-ı mezbûr bin kırk esedî guruşu müvekkile-i mezbûreye edâ ve teslîm ol dahi yedlerinden tamâmen ahz u kabz ve kabûl eyledi ba‘de’l-yevm menzili mezbûr müştereken merkūmânın mülk-i müşterâları olmuşdur müvekkile-i mezbûre bir vechile alâka ve medhali kalmamışdır keyfe mâ yahtârân mutasarrıfân olsunlar dedikde gıbbe’t-tasdîki’ş-şer‘î mâ hüve’l-vâki‘ bi’t-taleb ketb ve imlâ olundu. Fi’l-yevmi’s-sânî aşer min şehri Ramazâni’l-mübârek li sene seb‘a ve tis‘în ve elf.

Şuhûdü’l-hâl: Ahmed Efendi b. Mustafa, Abdullah Çelebi b. Mehmed, Âbid Çelebi b. Mustafa, Şaban b. Ramazan, Hüseyin Çelebi b. Osman, el-Hâc Mehmed b. Süleyman, el-Hâc Süleyman b. Ali, el-Hâc Ahmed b. Ali, Mehmed Çelebi b. Hüseyin, el-Hâc Ali b. Süleyman, Bekir Çelebi b. Osman, Yusuf Bey b. Abdi, Halil b. Mehmed.

(BAB46 - cilt: 19, sayfa: 537 - Hüküm no: 650 - Orijinal metin no: [113a-5])﻿

﻿

﻿

651. Hüküm

Haseki Sultan hâssı mültezimlerinden Murtaza Bey b. Hacı İsmail’in hassa borcu olduğu

Haseki Sultan hüccetidir. Sultânü’l-muhadderât burhânü’l-mu‘azzamât tâcü’l-mestûrât iklîletü’l-muhassenât aliyyetü’d-derecât safiyyetü’s-sıfât sa‘âdetlü Haseki Sultan -dâmet ismetühâ- hazretlerinin hâslarından Avanik hâssı cemâ‘atinden Hacılar ve tevâbi‘i cemâ‘ati ekrâdının hâlâ der-uhde beyleri olan Murtaza Bey b. el-Hâc İsmail ve cemâ‘at kethüdâlarından Mehmed Kethüdâ b. Mustafa, Cuma Kethüdâ b. İsfendiyar ve aşîret ihtiyârlarından Molla Yusuf b. el-Hâc Fîrûz ve Molla Abdüsselâm b. el-Hâc Bâli ve imâm Halil b. Hacı Mehmed ve Veli b. el-Hâc İsâ meclis-i şer‘-i şerîf-i enverde müşârün-ileyhâ hazretlerinin hâlâ kethüdâlığı hizmetinde şeref-yâb olan umdetü erbâbü’l-iz ve’l-ikbâl zübdetü ashâbü’l-câh ve’l-celâl izzetlü el-Hâc Hasan Efendi tarafından husûs-ı âti’l-beyâna sâbitü’l-vekâle vekîl olan işbu bâ‘isü’l-kitâb es-Seyyid Mehmed Ağa mahzarında her biri ikrâr-ı tâm ve takrîr-i kelâm edip müşârün-ileyhâ hazretlerinin mutasarrıfe oldukları mârrü’l-beyân Avanik hâssı bin doksan altı senesinde voyvoda ve müceddeden tahrîre me’mûr olan mezbûr es-Seyyid Mehmed Ağa ma‘rifetiyle tahrîr oldukda her senesi altı bin üç yüz altmış yedi buçuk esedî guruşa maktû‘ ve mezbûr Murtaza Bey’e der-uhde ve iltizâm olunmağın hâss-ı mezkûrûn işbu bin doksan yedi senesi malı olan altı bin üç yüz altmış yedi buçuk esedî guruş ve merkūm es-Seyyid Mehmed Ağa’nın iltizâmında olan doksan altı senesi malından bekāyâ kalan iki bin dört yüz elli guruş ve müvekkili mûmâ-ileyhden istidâne ve kabz eylediğim yüz otuz iki buçuk guruş ki min haysi’l-mecmû‘ sekiz bin dokuz yüz elli guruş hâlâ deynim olmağla meblağ-ı mecmû‘-ı mezkûru bi’t-tamâm getirip mûmâ-ileyhe teslîm etmek üzre ta‘ahhüd ve her birimiz âhara kefîl olduk dediklerinde gıbbe’t-tasdîki’ş-şer‘î mâ hüve’l-vâki‘ bi’t-taleb ketb olundu. Fi’l-yevmi’s-sânî aşer min şehri Ramazâni’l-mübârek li sene seb‘a ve tis‘în ve elf.

Şuhûdü’l-hâl: Osman Ağa b. İshak, Mustafa Bey b. Ali, Yusuf Efendi b. ( ), Halil Ağa b. ( ), Mucurluoğlu? Osman Ağa.

(BAB46 - cilt: 19, sayfa: 538 - Hüküm no: 651 - Orijinal metin no: [113b-1])﻿

﻿

﻿

652. Hüküm

Dimo v. Esteryo’nun ölen Pilaş v. Yorgaki’ye borcu olduğunu kabul ettiği

İbrâ ve iskāt Mahmiye-i İstanbul’da Abdi Subaşı mahallesi sükkânından olup meydan kasablarından iken bundan akdem hâlik olan Pilaş v. Yorgaki’nin verâseti zevce-i metrûkesi Rabye bt. Nikola ile evlâd-ı sıgārı Panayot ve Tanaş ve Maryora ve Malamata’ya ve kebîre kızları Ezmerağda ve İsanine’ye münhasıra olduğu şer‘an zâhir ve müte‘ayyin oldukdan sonra yine mahmiye-i mezbûrede Langa’da Çakır Ağa mahallesi sükkânından Dimo v. Esteryo nâm zimmî meclis-i şer‘-i şerîf-i enverde sıgār-ı mezkûrûnun tesviye-i emirleri için kıbel-i şer‘den mansûbe vasîleri olan mezbûr Rabye ile mezkûretân Ezmerağda ve İsanine taraflarından husûs-ı âti’l-beyâna vekîl-i müseccelleri olan Avadik v. Haçador muvâcehesinde ikrâr-ı tâm ve takrîr-i kelâm edip hâlik-i mezbûr Pilaş ile hayâtında beynimizde nice ahz u i‘tâ ve mu‘âmelât-ı şettâ vâki‘ olup ba‘de helâkihî veresesi ile beynimizde hesâb gördüğümüzde ba‘de külli’l-hesâb iki yüz otuz esedî guruş mezbûrun zimmetinde lâzımü’l-edâ [ve] lâzımü’l-kazâ deynimdir dedikde gıbbe’t-tasdîki’ş-şer‘î mukırr-ı mezbûrun karındaşı Yani mâl-ı mezbûra emriyle kefîl oldukdan sonra yine kefîl-i mezbûr nefsine ve gaybet eder [ise] mâl-ı mezbûra Trandafilo v. Angeli zimmî kefîl olup mâ vaka‘a bi’t-taleb ketb olundu. Fi’l-yevmi’t-tâsi‘ ve’l-ışrîn min Şa‘bâni’l-mu‘azzam li sene seb‘a ve tis‘în ve elf.

Şuhûdü’l-hâl: Mehmed b. İdris, Ali b. Bâli, Mustafa Çelebi b. Ahmed, İbrahim b. Ahmed.

(BAB46 - cilt: 19, sayfa: 538 - Hüküm no: 652 - Orijinal metin no: [113b-2])﻿

﻿

﻿

653. Hüküm

Bolu mütesellimi Ali Ağa’nın eski mütesellim üzerine açtığı alacak davasının meşrû olmadığı

Mu‘ârazadan men‘ hüccetidir. Mahmiye-i İstanbul’da Lâlezâr mahallesi sükkânından olup bin doksan bir senesinde Bolu mütesellimi olan Ali Ağa b. ( ) meclis-i şer‘-i şerîf-i enverde Veli Ağa b. Ali mahzarında üzerine da‘vâ ve takrîr-i kelâm edip yine târih-i merkūmda Bolu mütesellimi olan gāib ani’l-meclis Fazlı Ağa nâm kimesne zikr olunan mütesellimlikden azl ve yerine ben mütesellim olup mezbûrun muhâsebesini gördüğümde benim tahvîl târihime mahsûb olmak üzre cürm-i cinâyet ve bâd-ı havâdan merkūm Fazlı Ağa’nın beş yüz guruş makbûzu olduğu zâhir olmağla meblağ-ı mezbûru merkūm Fazlı Ağa’dan taleb eylediğimde ol dahi mahmiye-i mezbûreye gelip Mahmud Ağa nâm kimesneye teslîme ta‘ahhüd ve meblağ-ı mezbûra mezbûr Veli Ağa kefîl olmuşdu hâlâ meblağ-ı mezbûru kefâletine binâen merkūm Veli Ağa’dan taleb ederim suâl olunsun dedikde müdde‘î-i mezbûrun takrîr-i meşrûhu üzre da‘vâsı meşrû‘ olmayıp lağv-ı mahz olmağla merkūm Veli Ağa’ya suâl dahi teveccüh etmeyip mezbûr Ali Ağa bî-vech mu‘ârazadan men‘ olunmağın mâ vaka‘a bi’t-taleb ketb olundu. Fi’l-yevmi’r-râbi‘ aşer min şehri Ramazâni’l-mübârek li sene seb‘a ve tis‘în ve elf.

Şuhûdü’l-hâl: İbrahim Çelebi b. Ahmed, Mustafa Çelebi b. Ahmed, Mehmed b. Ahmed, Mehmed b. İdris.

(BAB46 - cilt: 19, sayfa: 539 - Hüküm no: 653 - Orijinal metin no: [114a-1])﻿

﻿

﻿

654. Hüküm

Ali Çelebi b. İbrahim’in Halil b. Mustafa’da alacağı olduğu

Edâya tenbîh Mahmiye-i İstanbul’da Sarıgez’de sâkin işbu bâ‘isü’l-kitâb Ali Çelebi b. İbrahim nâm kimesne meclis-i şer‘-i şerîf-i enverde yine mahalle-i mezbûreden Halil b. Mustafa nâm kimesne mahzarında üzerine da‘vâ ve takrîr-i kelâm edip mezbûr Halil zimmetinde cihet-i deyn-i şer‘îden yirmi üç guruş ile bir rub‘ guruş hakkım olup hâlâ mezbûr Halil ber vech-i muharrer zimmetinde bana ol mikdâr deyni olduğunu alâ ruûsi’l-işhâd ikrâr ve i‘tirâf dahi eyledikden sonra meblağ-ı mezbûrun dokuz buçuk guruşunu yedinden ahz u kabz edip üç esedî guruş ile bir rub‘ guruşa hakkım bâkī kalmışdır hâlâ suâl olunup meblağ-ı bâkī-i mezbûru dahi bana edâya merkūm Halil’e tenbîh olunmak matlûbumdur dedikde gıbbe’s-suâl ve akībe’l-inkâr, müdde‘î-i mezbûrdan müdde‘âsına beyyine taleb olundukda udûl-i müslimînden ve mahalle-i mezbûre sükkânından Mehmed Çelebi b. Hasan ve diğer Mehmed Çelebi b. Ali nâm kimesneler li ecli’ş-şehâde meclis-i şer‘a hâzırân olup isre’l-istişhâd fi’l-hakīka işbu merkūm Halil müdde‘î-i mezbûre Ali Çelebi’ye cihet-i deyn-i şer‘îden yirmi üç esedî guruş ve rub‘ guruş zimmetimde lâzımü’l-edâ [deynim] vardır deyû bizim huzûrumuzda mukaddemâ ikrâr ve bizi işhâd etmişidi biz bu husûsa bu vech üzre şâhidleriz şehâdet dahi ederiz deyû her biri edâ-i şehâdet-i şer‘iyye ettiklerinde gıbbe’t-ta‘dîl ve’t-tezkiyye şehâdetleri makbûle olmağın mûcebiyle meblağ-ı bâkī-i mezbûr on üç esedî guruş ile bir rub‘ guruşu müdde‘î-i mezbûra edâya merkūm Halil’e tenbîh birle mâ vaka‘a bi’t-taleb ketb olundu. Fi’l-yevmi’r-râbi‘ aşer min şehri Ramazâni’l-mübârek li sene seb‘a ve tis‘în ve elf.

Şuhûdü’l-hâl: İbrahim Çelebi [b.] Ahmed, Mehmed b. İdris, Ali b. Bâli, Hasan b. Mehmed.

(BAB46 - cilt: 19, sayfa: 540 - Hüküm no: 654 - Orijinal metin no: [114a-2])﻿

﻿

﻿

655. Hüküm

Kesan bt. Mardiros’un menzilini Papa Hıdır v. Bedros’a satması

Mülknâme Kâtib Kasım mahallesinde Mahmiye-i İstanbul’da Kâtib Kasım mahallesinde sâkine Kesan [bt.] Mardiros nâm nasrâniye meclis-i şer‘-i şerîf-i enverde işbu râfi‘ü’l-vesîka Papa Hıdır v. Bedros nâm Ermeni muvâcehesinde ikrâr ve takrîr-i kelâm edip mahalle-i mezbûrede vâki‘ bir tarafı Agop v. Yani mülkü ve bir tarafı semerci Kirkor mülkü ve bir tarafı Mustafa Paşa vakıfları ve bir tarafı tarîk-i âm ile mahdûd bir bâb fevkānî ve bir bâb tahtânî oda ve bodrum ve su kuyusu ve kenîfi müştemil mülk menzil zevcimin mülkü olup ba‘de helâkihî düyûn-ı kesîresi olup ve menzili mezkûrdan gayrı ism-i mâl ıtlâk olunur şeyi olmayıp bi’l-izni’ş-şer‘î bey‘ ve semeni ile edâ-i deyn olundukdan sonra tedâvül-i eyâdî ile ben iştirâ ve temellük etmekle hâlâ menzili mezbûru bi cümleti’t-tevâbi‘ mezbûr Papa Hıdır’a üç yüz on esedî guruşa bâtten bey‘ ve temlîk ve teslîm ol dahi iştirâ ve kabûl ve temellük ve tesellüm eyledikden sonra kabz-ı semen-i mezkûr eyledim ba‘de’l-yevm menzili mezkûr mülk-i müşterâsıdır keyfe mâ yeşâ mutasarrıf olsun dedikde gıbbe’t-tasdîki’ş-şer‘î mâ vaka‘a bi’t-taleb ketb olundu. Fi’l-yevmi’s-sâlis aşer min şehri Ramazâni’l-mübârek li sene seb‘a ve tis‘în ve elf.

Şuhûdü’l-hâl: Seyyid Mehmed Efendi b. Halil Efendi, Yusuf Efendi b. Veliyyüddin, Musa Efendi b. Hasan el-Müderris, İbrahim Halîfe b. Mehmed, Ali Çelebi b. Mehmed, Hasan Çelebi b. Musa, Laçinoğlu Mosi, Merkon v. Bedros, Toma v. Murad, Minas v. ( ), Mıgırdiç v. Kirkor.

(BAB46 - cilt: 19, sayfa: 540 - Hüküm no: 655 - Orijinal metin no: [114a-3])﻿

﻿

﻿

656. Hüküm

Salih b. Mustafa’nın alacaklı olduğu Mehmed b. Ömer ile sulh olduğu

İbrâ ve iskāt hüccetidir. Mahmiye-i İstanbul’da Hocapaşa mahallesinde sâkin Sâlih b. Mustafa nâm kimesne meclis-i şer‘-i şerîf-i enverde Mehmed b. Ömer nâm tabîb tarafından husûs-ı âti’l-beyâna vekîl-i müsecceli olan Hasan Efendi b. Mehmed mahzarında ikrâr ve takrîr-i kelâm edip müvekkili mezbûr Mehmed zimmetinde cihet-i deyn-i şer‘îden kırk esedî guruş hakkım olup meblağ-ı mezbûru merkūm Mehmed’den taleb ve da‘vâ eylediğimde ol dahi inkâr ettiğinden mâ‘adâ benim sende bir altın bilezik ve bir sîm kılıç vardır deyû da‘vâ sadedinde olmuşdu el-hâletü hâzihî muslihûn tavassut edip da‘vâ-yı mezkûrumdan bin beş yüz akçe üzerine mezbûr Hasan Efendi benimle sulh olup ben dahi [sulh-i] mezbûru kabûl ve bedel-i sulh olan meblağ-ı mezbûr bin beş yüz akçeyi vekîl-i merkūm yedinden tamâmen ahz u kabz eylediğimden sonra meblağ-ı bâkīden ben müvekkili mezbûr Mehmed’in zimmetini ibrâ ve iskāt edip vekîl-i mezbûr dahi zikr olunan bilezik ve kılıç da‘vâsından benim zimmetimi ibrâ ve iskāt eyledi dedikde gıbbe’t-tasdîki’ş-şer‘î mâ vaka‘a bi’t-taleb ketb olundu. Fi’l-yevmi’s-sâdis aşer min şehri Ramazâni’l-mübârek li sene seb‘a ve tis‘în ve elf.

Şuhûdü’l-hâl: Mehmed Çelebi b. ( ), el-Hâc Osman b. ( ), helvacı Mehmed, es-Seyyid Mehmed Çelebi, İsmail Çelebi.

(BAB46 - cilt: 19, sayfa: 541 - Hüküm no: 656 - Orijinal metin no: [114b-1])﻿

﻿

﻿

657. Hüküm

Yorgi v. Franko’nun borcuna karşılık evini 37. Yeniçeri Odası Vakfı’na bey‘ bi’l-istiğlâl yoluyla sattığı

İstiğlâl hüccetidir. Mahrûse-i Galata müzâfâtından Kasımpaşa’da Tatavla nâm mahalde sâkin Yorgi v. Franko nâm zimmî meclis-i şer‘-i şerîfde Dergâh-ı âlî yeniçerilerinin otuz yedinci ağa bölüğüne mahsûs oda ahâlîsinin düzenleri için mevkūfe nukūda bi’l-fi‘l mütevellî olan işbu bâ‘isü’l-kitâb umdetü’l-eşbâh Sinan Paşazâde Mehmed Bey tarafından husûs-ı âti’l-beyâna vekîl olan Mehmed Hoca b. İbrahim mahzarında ikrâr-ı tâm ve takrîr-i kelâm edip mütevellî-i mûmâ-ileyh mütevellîsi olduğu mâl-ı vakf-ı mezbûrdan bana iki yüz on esedî guruş idâne ve teslîm ben dahi istidâne ve kabz eyledim meblağ-ı mezbûr zimmetimde lâzımü’l-edâ deynimdir dedikde gıbbe’t-tasdîki’ş-şer‘î mezbûr Yorgi ile zevcesi olup ta‘rîf-i şer‘î ile mu‘arrefe olan Cevherye bt. Yanaki nâm nasrâniye meclis-i şer‘-i şerîfde vekîl-i mezbûr muvâcehesinde takrîr-i kelâm edip ale’l-iştirâki’s-seviy silk-i mülkümüzde münselik olup mahalle-i mezbûrede vâki‘ bir tarafı Safro nâm zimmî mülkü ve bir tarafı Malamata nâm nasrâniye mülkü ve bir tarafı Dimitri mülkü ve bir tarafı tarîk-i âm ile mahdûd bir bâb fevkānî oda ve bir sofa ve tahtânî bir oda ve bir mahzen ve kenîf ve bahçeyi müştemil mülk menzilimizi ve yine mahrûse-i mezbûre hâricinde ma‘lûmü’l-hudûd bir kıt‘a bahçemizin mütevellî-i mezkûra iki yüz on guruşa safka-i vâhide ile bi tarîki’l-istiğlâl bey‘ ve teslîm ol dahi iştirâ ve tesellüm eyledikden sonra semenleri olan meblağ-ı mezbûru deyn-i merkūma takās, ol dahi mukāssa ve kabûl eyledikden sonra yine mütevellî-i mezbûr menzil ve bahçeyi ba‘de’t-tahliyye târih-i kitâbdan bir sene tamâmına değin yine otuz bir guruşa îcâr ve teslîm ve biz dahi istîcâr ve kabûl ve meblağ-ı mezbûr ile ücret-i mezkûreden her birimiz âharın zimmetine lâzım gelen meblağa emr ve kabûlü hâviye kefâlet-i sahîha ile kefîl olduk dediklerinde gıbbe’t-tasdîk mezbûre Cevherye’nin vâlidesi Kanila bt. Yamandi ve Edirnekapısı kurbunda sâkin İsayi v. Kirkor ve Sulu Manastır’da sâkin Agop v. Bedros ve Frenk v. Yani asl-ı mâl-ı mezbûr ve ücret-i mezkûreye her birisi emr ve kabûlü hâviye kefâlet-i sahîha-i şer‘iyye ile kefîl olmağın mâ vaka‘a bi’t-taleb ketb olundu. Fi’s-sâlis aşer min şehri Ramazâni’l-mübârek li sene seb‘a ve tis‘în ve elf.

Şuhûdü’l-hâl: Veli Efendi, Mehmed b. İbrahim, İbrahim Çelebi b. Ahmed, Mustafa Çelebi b. Ahmed.

(BAB46 - cilt: 19, sayfa: 542 - Hüküm no: 657 - Orijinal metin no: [114b-2])﻿

﻿

﻿

658. Hüküm

Musli Ahmed Çelebi b. Ases’in Hacı İsmail Ağa’ya borcunu kabul etmesi

Musli Ahmed Çelebi el-Hâc İsmail zimmetini ibrâ. Tüccârdan olup mahmiye-i İstanbul’da Vezir handa sâkin Musli Ahmed Çelebi b. Ases nâm kimesne meclis-i şer‘-i şerîf-i enverde ve mahfil-i dîn-i münîf-i ezherde bâ‘isü hâze’l-kitâb el-Hâc İsmail Ağa el-Umrî nâm kimesne mahzarında ikrâr-ı tâm ve takrîr-i kelâm edip mezbûr el-Hâc İsmail Ağa’ya cihet-i karz-ı şer‘îden bin elli guruş deyni târih-i kitâbdan yüz seksen gün tamâmına değin müeccel olmak üzre yedinden iştirâ ve kabz eylediğim beynimizde ma‘lûm Hind metâ‘ı bahâsından dahi bin guruş ki cem‘an iki bin elli esedî guruş mezbûr el-Hâc İsmail Ağa’ya zimmetimde vâcibü’l-edâ deynimdir dedikde gıbbe’t-tasdîki’ş-şer‘î mezbûr Ahmed Çelebi meclis-i şer‘de ikrâr ve takrîr-i kelâm edip mezbûr el-Hâc İsmail Ağa’nın yedinde olan hüccet nâtıka olduğu üzre beynimizde cereyân eden târih-i kitâba gelince mu‘âmelât-ı şettâ ve hukūk-ı ma‘lûme ve mechûleye ve ahz u kabza ve i‘tâya müte‘allika cemî‘ de‘âvîden ve eymân ve mütâlebâtdan mezbûr el-Hâc İsmail Ağa’nın zimmetini ibrâ-i âmm-ı kātı‘ü’n-nizâ‘la ibrâ ve iskāt eyledim dedikde gıbbe’t-tahkīki’ş-şer‘î mâ vaka‘a bi’t-taleb ketb olundu. Fi’l-yevmi’s-sâdis aşer min şehri Ramazâni’l-mübârek li sene seb‘a ve tis‘în ve elf.

Şuhûdü’l-hâl: Es-Seyyid Abdülkerim Çelebi, es-Seyyid Selahaddin Çelebi, el-Hâc Şâhin Ağa b. Abdullah, Ramazan Çelebi, Bayram Çelebi, es-Seyyid Ebülbeşir, Yahya Çavuş Musulî, es-Seyyid Mahmud Çelebi, el-Hâc Ahmed es-Seyyâh?, Yusuf Efendi b. Hüseyin Efendi, el-Hâc Abdurrahman eş-şehîr? Diyârbekrî, Mustafa Çelebi b. ( ), İbrahim Çelebi Erdebilîzâde, el-Hâc Abdülvehhâb, el-Hâc Bekir Harputlu, el-Hâc Osman Harputlu, el-Hâc Mansur Musulî, Sâlih Çelebi b. el-Hâc Yasin, es-Seyyid Ahmed eş-Şâmî Şeyhü’l-Harâm, [115a] Hasan b. Veysî, Mustafa Bâzirgânbaşı Diyârbekrî.

(BAB46 - cilt: 19, sayfa: 543 - Hüküm no: 658 - Orijinal metin no: [114b-3])﻿

﻿

﻿

659. Hüküm

Lütfiye bt. Abdullah’ın Mehmed b. Mustafa’dan muhâlaa yoluyla boşandığı

Muhâla‘a Mahmiye-i İstanbul’da Hâcce Hâtun mahallesinde sâkine olup zâtını ma‘rifet-i şer‘iyye ile ârifân olan Hüseyin b. Nuh ve Mustafa b. Ömer ta‘rîfleriyle mu‘arrefe olan Lütfi[ye] bt. Abdullah nâm hâtun meclis-i şer‘-i şerîf-i enverde zevc-i dâhili bâ‘isü hâze’l-kitâb Mehmed b. Mustafa mahzarında bi tav‘ihâ ikrâr-ı tâm ve takrîr-i kelâm edip mezbûr Mehmed ile beynimizde hüsn-i zindegânîmiz olmayıp zimmetinde mütekarrir ve ma‘kūdun-aleyh olan iki bin akçe mehr-i müeccelim ve nafaka-i iddet-i mu‘ayyenem üzerlerine ve me’ûnet-i süknâm dahi kendi üzerime olmak üzre mezbûr Mehmed ile muhâla‘a-i sahîha-i şer‘iyye ile muhâla‘a olup ol dahi ber vech-i muharrer hul‘-ı mezbûru kabûl eylediğinden sonra hukūk-ı zevciyyete müte‘allika âmme-i da‘vâdan her birimiz âharın zimmetini ibrâ-i âmm-ı kātı‘ü’n-nizâ‘la ibrâ ve iskāt eyledik dediklerinde gıbbe[‘t-tasdîki’ş]-şer‘î mâ hüve’l-vâki‘ bi’t-taleb ketb olundu. Fi’s-sâdis aşer min şehri Ramazâni’l-mübârek li sene seb‘a ve tis‘în ve elf.

Şuhûdü’l-hâl: Es-Seyyid Ahmed Çelebi b. ( ), Mustafa b. Ömer, Hüseyin b. Ömer, Nalband Mehmed Çelebi, İbrahim Çelebi [b.] Ahmed, Hüseyin b. Mustafa, Mahmud b. Hüseyin.

(BAB46 - cilt: 19, sayfa: 543 - Hüküm no: 659 - Orijinal metin no: [115a-1])﻿

﻿

﻿

660. Hüküm

Kirkor v. Gasal’ın Panek v. İmlek’in atını haksız yere aldığı

İstihkāk-ı bârgir Mahmiye-i İstanbul’da Hamamcı Muhyiddin mahallesinde sâkin Panek v. İmlek nâm zimmî meclis-i şer‘-i şerîf-i enverde Kirkor v. Gasal nâm zimmî muvâcehesinde üzerine da‘vâ ve takrîr-i kelâm edip işbu meclis-i şer‘de mevcûd ve müşâhed bir re’s kır bârgir benim mülk ve hakkım iken merkūm Kirkor bi gayri hakkın vaz‘-ı yed eder suâl olunup mârrü’z-zikr bârgirden kasr-ı yed ve bana teslîme tenbîh olunmak matlûbumdur dedikde gıbbe’s-suâl mezbûr Kirkor cevâbında müdde‘î-i mezbûrun li ebeveyn karındaşı işbu hâzır bi’l-meclis Mikayil nâm zimmî bârgir-i mezkûru kendi mülkü olmak üzre dokuz esedî guruşa bana bey‘ ve teslîm ben dahi iştirâ ve kabz eylediğimden sonra semeni olan meblağ-ı mezbûr dokuz guruş zimmetinde cihet-i deyn-i şer‘îden lâzımü’l-edâ bana deyni olan yirmi sekiz esedî guruşun dokuz guruşuna takās edip ben dahi mukāssa ve kabûl edip mârrü’z-zikr bârgir mülk-i müşterâm olmağla vaz‘-ı yed ederim müdde‘î-i mezbûrun mülkü olduğu ma‘lûmum değildir deyicek müdde‘î-i mezbûrdan müdde‘âsına beyyine taleb olundukda mahalle-i mezbûre sükkânından Davud b. Osman ve Osman b. Cafer nâm kimesneler li ecli’ş-şehâde meclis-i şer‘a hâzırân olup istişhâd olunduklarında fi’l-hakīka işbu meclis-i şer‘de mevcûd ve müşâhed bir re’s kır bârgir müdde‘î-i mezbûr Panek v. İmlek’in mülkü ve hakkıdır biz bu husûsa bu vech üzre şâhidleriz şehâdet dahi ederiz deyû her biri edâ-i şehâdet-i şer‘iyye eylediklerinde ba‘de’t-ta‘dîl ve’t-tezkiyye şehâdetleri makbûle olup müdde‘î-i mezbûr bârgir-i mezbûru âhara bey‘a karındaşı mezbûr mukābele izin vermeyip ve taraf-ı şer‘iyyeden bir tarîk ile mülkünden ihrâc etmediğini ba‘de’t-tahlîfi’ş-şer‘î mûcebince mârrü’z-zikr bârgirden kasr-ı yed ve müdde‘î-i mezbûra teslîme merkūm Kirkor’a tenbîh olunup mâ vaka‘a bi’t-taleb ketb olundu. Fi’l-yevmi’s-sânî aşer min Ramazâni’l-mübârek li sene seb‘a ve tis‘în ve elf.

Şuhûdü’l-hâl: İbrahim Çelebi b. Ahmed, Hasan b. Mehmed, Hüseyin b. Mehmed, Mahmud b. ( ), Hüseyin b. Mustafa, Mehmed b. Ahmed.

(BAB46 - cilt: 19, sayfa: 544 - Hüküm no: 660 - Orijinal metin no: [115a-2])﻿

﻿

﻿

661. Hüküm

Ayşe bt. Osman’ın Ömer b. Mustafa’dan muhâlaa yoluyla boşandığı

Muhâla‘a hüccetidir. Mahmiye-i İstanbul’da Çukur mahallesinde sâkine Ayşe bt. Osman nâm hâtunun zâtını ma‘rifet-i şer‘iyye ile ârifân Osman b. Mahmud ve Mehmed b. Mustafa nâm kimesneler ta‘rîfleriyle mu‘arrefe oldukdan sonra meclis-i şer‘-i şerîf-i enverde zevc-i muhâlı‘ı işbu bâ‘isü’l-kitâb Ömer b. Mustafa nâm kimesne mahzarında ikrâr ve takrîr-i kelâm edip mezbûr Ömer zevcim olup hüsn-i mu‘âşeretimiz olmamağla zimmetinde mütekarrir ve ma‘kūdun-aleyh olan iki bin akçe mehr-i müeccelim ve nafaka-i iddet-i ma‘lûmem üzerlerine ve me’ûnet-i süknâm dahi kendi üzerime olmak üzre zevcim merkūm Ömer ile muhâla‘a-i sahîha-i şer‘iyye ile muhâla‘a edip ol dahi hul‘-ı mezbûru ba‘de’l-kabûl hukūk-ı zevciyyete ve gayra müte‘allika âmme-i da‘vâdan mezbûr Ömer’in zimmetini ibrâ-i âm ile ibrâ ve iskāt eyledim dedikde gıbbe’t-tasdîki’ş-şer‘î mâ hüve’l-vâki‘ bi’t-taleb ketb olundu. Fi’l-yevmi’s-sâdis aşer min şehri Ramazâni’l-mübârek li sene seb‘a ve tis‘în ve elf.

Şuhûdü’l-hâl: İbrahim Çelebi b. Ahmed, Mustafa Çelebi b. Ahmed, Mehmed Çelebi b. İdris, Hüseyin Çelebi b. Mustafa.

(BAB46 - cilt: 19, sayfa: 545 - Hüküm no: 661 - Orijinal metin no: [115a-3])﻿

﻿

﻿

662. Hüküm

Ahmed b. Ali’nin Osman b. Hacı Mehmed’den ödünç ve tevliyet alıvermek için para aldığı

Edâya tenbîh. Mahmiye-i İstanbul’da Mahmud Paşa hanında sâkin işbu râfi‘ü’l-kitâb Osman b. el-Hâc Mehmed nâm kimesne meclis-i şer‘-i şerîf-i enverde mahmiye-i mezbûrede Küçük Langa kurbunda sâkin Ahmed b. Ali nâm kimesne mahzarında üzerine da‘vâ ve takrîr-i kelâm edip târih-i kitâbdan iki ay mukaddem mezbûr Ahmed’e yetmiş bir esedî guruşumu ikrâz ve teslîm ol dahi iktirâz ve kabz eylediğinden sonra Dârü’s-sa‘âdeti’s-seniyye ağası hazretlerinden bana beynimizde ma‘hûde bir tevliyyet alıverilmek için altı yüz guruş ve husûs-ı mezbûrda vâsıta olan Ahmed Ağa nâm kimesneye teslîm için iki yüz guruş ki cem‘ an sekiz yüz guruş dahi def‘ ve teslîm ol dahi ahz u kabz eylediğinden sonra tevliyyeti mezbûreyi alıvermemekle ber vech-i muharrer makbûzu olan sekiz yüz guruşun üç yüz elli guruşunu bana def‘ ve teslîm ben dahi ahz u kabz edip bâkī dört yüz elli guruşunu kendi mesârifine sarfla [115b] istihlâk etmişdir hâlâ mezbûr Ahmed’e suâl olunup hâlâ ber vech-i muharrer iktirâz eylediği yetmiş bir guruş ile meblağ-ı bâkī-i mezbûr dört yüz elli guruş ki cem‘an beş yüz yirmi bir guruşun alıverilmesi matlûbumdur dedikde gıbbe’s-suâl mezbûr Ahmed cevâbında târih-i mezkûrede müdde‘î-i mezbûrdan ber vech-i muharrer yetmiş bir guruş iktirâz ve kabz ve Ağa-yı müşârün-ileyhden tevliyyeti mezkûreyi alıvermek için ber vech-i muharrer altı yüz guruş ahz u kabz eylediğimden sonra husûs-ı mezbûrun husûlü müyesser olmamağla meblağ-ı mezbûr altı yüz guruşun üç yüz elli guruşunu kabzına mu‘terif olduğu üzre kendiye edâ ve teslîm ve bâkī iki yüz elli guruşu kendi mesârifime sarfla istihlâk etmişidi deyû vech-i muharrer üzre müdde‘î-i mezbûrdan iktirâz eylediği yetmiş bir guruş ile kendi mesârifine sarf eylediği iki yüz elli guruş ki cem‘an üç yüz yirmi guruşu müdde‘î-i mezbûr Osman, Derviş Ali nâm kimesneye teslîm eyle deyû bana def‘ ve teslîm ben dahi ba‘de’l-ahz mezbûrun emrine binâen merkūm Derviş Ali’ye teslîm etmişdim deyip merkūm Ahmed Ağa’ya teslîm için ahzını inkâr edicek müdde‘î-i mezbûrdan meblağ-ı mezbûr iki yüz guruşu mezbûr Ahmed Ağa’ya teslîm emrini mübeyyine beyyine taleb olundukda ityân-ı beyyine için istimhâl etmekle mehil-i şer‘î birle ba‘de’l-imhâl ikrârı mertebesi olan meblağ-ı mezbûr üç yüz yirmi bir guruşu mezbûr Osman’a edâya mezbûr Ahmed’e tenbîh olunup mâ hüve’l-vâki‘ bi’t-taleb ketb olundu. Fi’l-yevmi’s-sânî aşer min şehri Ramazâni’l-mübârek li sene seb‘a ve tis‘în ve elf.

Şuhûdü’l-hâl: İbrahim Çelebi [b.] Ahmed, Mustafa Çelebi [b.] Ahmed, sarrâc Halil Beşe, Mehmed b. İdris, Hasan b. Mahmud.

(BAB46 - cilt: 19, sayfa: 545 - Hüküm no: 662 - Orijinal metin no: [115a-4])﻿

﻿

﻿

663. Hüküm

Ayşe bt. İbrahim’e olan borcunu ödemesi için İbrahim b. Mehmed’e tembih

Edâya tenbîh Mahmiye-i İstanbul’da Tercüman Yunus mahallesi sükkânından iken bundan akdem fevt olan Kavukcu el-Hâc İbrahim b. Sefer nâm kimesnenin verâseti zevce-i metrûkesi Ayşe bt. İbrahim nâm hâtun ile evlâd-ı sıgārı Ömer ve İsmail ve Fâtıma’ya münhasıra olduğu şer‘an zâhir ve müte‘ayyin oldukdan sonra kendi tarafından asîl ve sıgār-ı mezbûrûnun tesviye-i emirlerine vasiyy-i mansûbe olan mezbûre Ayşe meclis-i şer‘-i şerîf-i enverde kavukcu tâifesinden İbrahim b. Mehmed nâm kimesne mahzarında asâleten ve vesâyeten üzerine da‘vâ ve takrîr-i kelâm edip müteveffâ-yı merhûm el-Hâc İbrahim’in terekesinden olup mahmiye-i mezbûrede Karaman sûkunda vâki‘ bir bâb kavukcu dükkânında mevcûd beynimizde ma‘lûm kavuk ve çuka ve sâir kavukcu âlâtı merkūm İbrahim’e asâleten ve vesâyeten altı bin akçeye bey‘-i kat‘î ile bey‘ ve teslîm edip ol dahi iştirâ ve kabûl ve tesellüm etmişidi hâlâ semen-i mezbûru taleb eylediğimde bana edâda imtinâ‘ eder suâl olunup semen-i mezbûrun alıverilmesi asâleten ve vesâyeten matlûbumdur dedikde gıbbe’s-suâl mezbûr İbrahim cevâbında fi’l-hakīka kaziyye vech-i muharrer üzre olup müteveffâ-yı mezbûrun terekesinden sâlifü’z-zikr dükkânda mevcûd adedi beynlerinde ma‘lûm kavuk ve çuka ve sâir kavukcu âlâtını müdde‘iye-i mezbûreden altı bin akçeye iştirâ ve kabûl ve kabz eylediğini tâyi‘an ikrâr ve i‘tirâf etmeğin mûcebince meblağ-ı mezbûru müdde‘iye-i mezbûreye edâya mezbûr İbrahim’e tenbîh olunup mâ hüve’l-vâki‘ bi’t-taleb ketb olundu. Fi’l-yevmi’s-sâbi‘ aşer min şehri Ramazâni’l-mübârek li sene seb‘a ve tis‘în ve elf.

Şuhûdü’l-hâl: Mehmed b. Yusuf, Mustafa Çelebi Kethüdâ, Mehmed Çelebi b. Ahmed, İbrahim Çelebi b. el-Hâc Mustafa.

(BAB46 - cilt: 19, sayfa: 546 - Hüküm no: 663 - Orijinal metin no: [115b-1])﻿

﻿

﻿

664. Hüküm

Yusuf Ağa b. Abdullah’ın kölesi Musli’yi azat etmesi

Itknâme Mahrûse-i Edirne’de Sarıcapaşa mahallesi ahâlîsinden olup hâlâ mahmiye-i İstanbul’da Şehzâde câmi‘-i şerîfi kurbunda müsâferet vechi üzre sâkin Yusuf Ağa b. Abdullah tarafından husûs-ı âti’l-beyâna vekîl olduğu Hüseyin Bey b. Abdullah ve Mehmed Çelebi b. İbrahim nâm kimesneler şehâdetleriyle şer‘an sâbit olan Mehmed Efendi b. el-Hâc Mehmed nâm kimesne meclis-i şer‘-i şerîf-i enverde bi’l-vekâle ikrâr-ı tâm ve takrîr-i kelâm edip müvekkili merkūm Yusuf Ağa kendiye rıkkını mu‘terif olan işbu orta boylu açık kara kaşlı kara gözlü Gürciyyü’l-asl bâ‘isü’l-kitâb Musli b. Abdullah nâm memlûkünü, hasbeten lillâhi’l-meliki’l-Hallâk ve taleben li merzâti’r-rabbi’r-Rezzâk malından tahrîr ve i‘tâk ve zümre-i ahrâr-ı asliyyîne idrâc ve ilhâk eyledim ba‘de’l-yevm mevsûf-ı mezbûr Musli sâir ahrâr-ı asliyyîn gibi hür olmuşdur üzerinde velâ-i şer‘îden gayrı hakkım kalmadı dedikde mâ vaka‘a bi’t-taleb ketb olundu. Fi’l-yevmi’s-sâmin aşer min şehri Ramazâni’l-mübârek li sene seb‘a ve tis‘în ve elf.

Şuhûdü’l-hâl: İbrahim Çelebi b. Abdullah, Ahmed Bey b. Mehmed el-Cündî, Ebûbekir Çelebi b. İbrahim, Şeyh Mehmed Efendi, Halil Çavuş b. İbrahim, Ahmed Çelebi b. Ali, Ömer Bey b. Abdullah.

(BAB46 - cilt: 19, sayfa: 547 - Hüküm no: 664 - Orijinal metin no: [115b-2])﻿

﻿

﻿

665. Hüküm

Saraçhâne Vakfı’na borcunu ödemesi için İbrahim Çelebi’ye tembih

[Edâya] tenbîh Mahmiye-i İstanbul’da Saraçhâne ahâlîsinin mühimmât-ı lâzımeleri için vakıf olan nukūda bi’l-fi‘l mütevellî olan işbu bâ‘isü’l-kitâb Mustafa Çelebi b. Hüseyin nâm yesarî meclis-i şer‘-i şerîf-i enver ve mahfil-i dîn-i münîf-i ezherde yine tâife-i mezbûreden İbrahim Çelebi nâm kimesne mahzarında bi’t-tevliyye üzerine da‘vâ ve takrîr-i kelâm edip mezbûr İbrahim Çelebi zimmetinde mütevellîsi olduğum vakf-ı mezbûr malından yüz esedî guruş deyni olup hâlâ bi’t-tevliyye taleb eylediğimde bana edâdan imtinâ‘ eder suâl olunup alıverilmesi matlûbumdur dedikde gıbbe’s-suâl mezbûr İbrahim Çelebi cevâbında fi’l-hakīka müdde‘î-i mezbûrun mütevellî olduğu vakf-ı mezbûr malından yüz esedî guruş hâlâ zimmetimde lâzımü’l-edâ vâcibü’l-kazâ deynimdir deyû tâyi‘an ikrâr ve i‘tirâf etmeğin alâ mûcebi i‘tirâfihî meblağ-ı mezbûr yüz esedî guruşu müdde‘î-i mezbûra edâ ve teslîme mezbûr İbrahim Çelebi’ye tenbîh olunup mâ vaka‘a bi’t-taleb ketb olundu. Fi’l-yevmi’s-sâmin aşer min şehri Ramazâni’l-mübârek li sene seb‘a ve tis‘în ve elf.

Şuhûdü’l-hâl: Sarrâc Halil Çelebi, Mehmed Çelebi es-Saraç, Ahmed Çelebi es-Saraç, Mustafa Çelebi b. Ahmed, İbrahim Çelebi b. Ahmed, Süleyman Çelebi Ser-bölük.

(BAB46 - cilt: 19, sayfa: 547 - Hüküm no: 665 - Orijinal metin no: [116a-1])﻿

﻿

﻿

666. Hüküm

Girit metrepolidi Papa Kalaniko v. Yorgi’nin Manolaki v. Petro’ya borcu olduğunu kabul etmesi

Metrepolid hüccetidir. Hâlâ cezîre-i Girit metrepolidi olup mahmiye-i İstanbul’da Fenerkapısı kurbunda müsâfiren sâkin Papa Kalaniko v. Yorgi nâm râhib meclis-i şer‘-i şerîf-i lâzımü’t-teşrîfde mahmiye-i mezbûrede Balatkapısı hâricinde sâkin işbu râfi‘ü’l-vesîka Manolaki v. Petro nâm zimmî muvâcehesinde ikrâr-ı tâm ve takrîr-i kelâm [edip] mezbûr Manolaki yedinden istidâne ve kabz eylediğim üç bin beş yüz esedî guruş iştirâ ve kabz edip semeni târih-i kitâbdan beş ay tamâmına değin müeccel ve mev‘ûd levn ve zirâ‘ı beynimizde ma‘lûm çuka bahâsından dahi iki yüz elli esedî guruş ki cem‘an mezbûr Manolaki’ye üç bin yedi yüz elli esedî guruş vech-i muharrer üzre zimmetimde müeccel deynimdir dedikde gıbbe’t-tasdîki’ş-şer‘î mâ hüve’l-vâki‘ bi’t-taleb ketb olundu. Fi’l-yevmi’s-sâmin aşer min şehri Ramazâni’l-mübârek li sene seb‘a ve tis‘în ve elf.

Şuhûdü’l-hâl: Mustafa Çelebi b. Ali, İbrahim Çelebi [b.] Ahmed, Mehmed Çelebi b. İdris, Mehmed Efendi b. Hasan, Todori v. Yorgi, Pilaş v. Yanaki, İstados v. Kostantin.

(BAB46 - cilt: 19, sayfa: 548 - Hüküm no: 666 - Orijinal metin no: [116a-2])﻿

﻿

﻿

667. Hüküm

Saraçhane Vakfı’na olan borcunu ödemesi için Ramazan Beşe’ye tembih

Edâya tenbîh Mahmiye-i İstanbul’da Saraçhâne ahâlîsinin mühimmâtına mevkūfe nukūdun bi’l-fi‘l mütevellîsi olan işbu bâ‘isü’l-kitâb yesârî Mustafa Çelebi b. Hüseyin meclis-i şer‘-i şerîf-i enverde yine tâife-i mezbûreden sâbıkan kethüdâ olan Ramazan Beşe mahzarında üzerine da‘vâ ve takrîr-i kelâm edip mezkûr Ramazan Beşe zimmetinde mütevellîsi olduğum vakf-ı mezbûr malından beş yüz on esedî guruş vakf-ı mezbûra edâ[sı] lâzım deyni olmağın suâl olunup meblağ-ı mezbûru vakıf için bana alıverilmesi matlûbumdur dedikde gıbbe’s-suâl mezbûr Ramazan Beşe cevâbında müdde‘î-i mezbûrun mütevellîsi olduğu vakf-ı mezbûra ancak iki yüz elli guruş deyni olduğunu ikrâr ziyâde iki yüz altmış guruşu inkâr edicek müdde‘î-i mezbûrdan ziyâde müdde‘âsına beyyine taleb olundukda ityân-ı beyyine için istimhâl etmeğin mehil-i şer‘î birle imhâl olundukdan sonra ikrârı mertebesi olan meblağ-ı mezbûr iki yüz elli guruşu vakıf için mütevellî-i mezbûra edâ ve teslîme mezbûr Ramazan Beşe’ye tenbîh olunup mâ vaka‘a bi’t-taleb ketb olundu. Fi’l-yevmi’s-sâmin aşer min şehri Ramazâni’l-mübârek li sene seb‘a ve tis‘în ve elf.

Şuhûdü’l-hâl: Halil Çelebi saraç, Mehmed Çelebi saraç, Ahmed Çelebi saraç, Mustafa Çelebi b. Ahmed, İbrahim Çelebi [b.] Ahmed, Süleyman Çelebi.

(BAB46 - cilt: 19, sayfa: 549 - Hüküm no: 667 - Orijinal metin no: [116a-3])﻿

﻿

﻿

668. Hüküm

İbrahim Çelebi b. Abdullah’a Saraçhane Vakfı’na olan borcunu ödemesi için tembih

Dârü’l-hilâfeti’l-aliyye Kostantıniyye el-mahmiyye’de vâki‘ Saraçhâne ahâlîsinin mühimmâtına mevkūfe nukūda bi’l-fi‘l mütevellî olan işbu bâ‘isü’l-kitâb Mustafa Çelebi b. Hüseyin el-Yesârî meclis-i şer‘-i şerîf-i enverde yine tâife-i mezbûreden İbrahim Çelebi b. Abdullah nâm kimesne muvâcehesinde üzerine da‘vâ ve takrîr-i kelâm edip mütevellîsi olduğum vakf-ı mezbûr malından mezkûr İbrahim Çelebi’nin zimmetinde yüz yirmi guruş deyni olup hâlâ edâdan imtinâ‘ eder suâl olunup alıverilmesi matlûbumdur dedikde gıbbe’s-suâl mezbûr İbrahim Çelebi cevâbında fi’l-hakīka müdde‘î-i mezbûrun mütevellîsi olduğu vakf-ı mezbûr malından ber vech-i mastûr yüz yirmi esedî guruş zimmetimde lâzımü’l-edâ ve vâcibü’l-kazâ deynimdir deyû ikrâr ve i‘tirâf etmeğin alâ mûcebi i‘tirâfihî meblağ-ı mezbûr yüz yirmi [116b] esedî guruşu müdde‘î-i mezbûra edâ ve teslîme mezkûr İbrahim Çelebi’ye tenbîh olunup mâ vaka‘a bi’t-taleb ketb olundu. Fi’l-yevmi’s-sâmin aşer min şehri Ramazâni’l-mübârek li sene seb‘a ve tis‘în ve elf.

Şuhûdü’l-hâl: Sarrâc Halil Çelebi, Mehmed Çelebi saraç, sarrâc Ahmed Çelebi, Mustafa Çelebi b. Ahmed, İbrahim Çelebi [b.] Ahmed, Süleyman Çelebi.

(BAB46 - cilt: 19, sayfa: 549 - Hüküm no: 668 - Orijinal metin no: [116a-4])﻿

﻿

﻿

669. Hüküm

Mehmed Hamdi Efendi b. Ahmed’in menzilini Mehmed Paşa Vakfı’na bey‘ bi’l-istiğlâl yoluyla sattığı

İstiğlâl hüccetidir. Havâss-ı Aliyye kazâsı müzâfâtından Kasaba-i Südlüce’de Kasûnîzâde mahallesinde sâkin Mehmed Hamdi Efendi [b.] el-merhûm Ahmed Efendi meclis-i şer‘-i şerîf-i enverde mahmiye-i İstanbul’da Manisalı Çelebi mahallesi avârızı için merhûm Mehmed Paşa vakf eylediği nukūd-ı mevkūfesinin bi’l-fi‘l mütevellîsi olan bâ‘isü’l-kitâb Mehmed Ağa b. el-Hâc Mehmed mahzarında bi tav‘ihî ikrâr-ı tâm ve takrîr-i kelâm edip silk-i mülkümde münselik olup mezbûr Kasûnîzâde mahallesinde vâki‘ bir tarafdan mescidi şerîf cidârı ve bir tarafdan Abdüsselâm vakfı olan bahçe ve bir tarafdan Keresteci tekyesi ve bir tarafdan tarîk-i âm ile mahdûd olup dâhiliyye ve hâriciyyesi büyût-ı adîde ve bi’r-i mâ ve kenîf ve eşcâr-ı müsmire ve gayr-ı müsmireyi müştemil mülk menzilimi cümle tevâbi‘ ve levâhıkı ve kâffe-i menâfi‘ ve merâfıkı ile mütevellî-i mûmâ-ileyh Mehmed Ağa’ya üç yüz esedî guruşa bi tarîki’l-istiğlâl bey‘ ve teslîm ol dahi mütevellîsi olduğu mâl-ı vakf-ı mezbûr ile iştirâ ve kabz ve kabûl eylediğinden sonra semeni olan meblağ-ı mezbûr üç yüz esedî guruşu yedinden tamâmen ahz u kabz eyledim mütevellî-i mûmâ-ileyh menzili mahdûd-ı mezkûru ba‘de’t-tahliyyeti’ş-şer‘iyye ve’t-tekābuzi’l-mer‘î târih-i kitâbdan bir sene tamâmına değin kırk beş esedî guruşa bana îcâr ve teslîm ben dahi ber vech-i muharrer istîcâr ve kabûl ve tesellüm eyledim eğer müddet-i mezbûr tamâmında asl-ı mâl-ı mezkûr üç yüz guruş ile ücret-i merkūme kırk beş guruş ki cem‘an üç yüz kırk beş guruşu mütevellî-i mûmâ-ileyhe edâ ve teslîm etmezsem, menzili mahdûd-ı mezkûru sûk-ı sultânîde semen-i misli ile âhara bey‘ ve kabz-ı semen ve semeninden vakf-ı mezbûra deynimiz olan meblağ-ı mezbûru ahz u kabz ve fazla kalırsa bana îsâle ve bunlar mütevakkıf olduğu umûrun küllîsine küllemâ azeltüke fe-ente vekîli mantûku üzre azl ve in‘izâlden masûne vekâlet-i devriyye ile tarafımdan yine mütevellî-i mûmâ-ileyh Mehmed Ağa’yı vekîl ve nâib-i menâb nasb ve ta‘yîn edip ol dahi vekâlet-i mezbûreyi kabûl eyledi dedikde gıbbe’t-tasdîki’ş-şer‘î menzili mezbûrun derkine ve asl-ı mâla ve ücret-i lâzımeye Kasımpaşa’da Yeldeğirmeni mahallesinde sâkin Süleyman Ağa b. Mehmed b. Mahmud tarafeynden emr ve kabûlü hâvî kefâlet-i sahîha-i şer‘iyye ile kefîl olmağın mâ vaka‘a bi’t-taleb ketb olundu. Fi’l-yevmi’s-sâmin aşer min şehri Ramazâni’l-mübârek li sene seb‘a ve tis‘în ve elf.

Şuhûdü’l-hâl: Es-Seyyid Mehmed Çelebi b. es-Seyyid Receb Çelebi, Güngörmez mahallesi imâmı Ahmed Efendi, attâr Hüseyin Çelebi b. Abdullah, Mehmed Çelebi b. Hasan, Mustafa Efendi b. Habib, Mehmed Çelebi b. Süleyman.

(BAB46 - cilt: 19, sayfa: 550 - Hüküm no: 669 - Orijinal metin no: [116b-1])﻿

﻿

﻿

670. Hüküm

Ali b. İbrahim’in evini Deli Birader Vakfı’na bey‘ bi’l-istiğlâl yoluyla sattığı

İstiğlâl hüccetidir. Mahrûse-i Galata’ya tâbi‘ Kasaba-i Kasımpaşa’da Küçük Piyâle mahallesi sâkinlerinden Ali b. İbrahim nâm kimesne meclis-i şer‘-i şerîfde mahmiye-i İstanbul’da merhûm Deli Birader vakfına bi’l-fi‘l mütevellî olan bâ‘isü hâze’l-kitâb Ebûbekir Efendi b. Hasan nâm kimesne mahzarında ikrâr ve takrîr-i kelâm edip akd-i âti’z-zikrin sudûruna değin yedimde mülküm ve hakkım olup mahalle-i mezbûrede vâki‘ iki tarafdan Mustafa Çelebi mülkü ve iki tarafdan tarîk-i âm ile mahdûd büyût-ı adîde[yi] müştemil menzilimi cümle tevâbi‘ ve levâhıkı ve kâffe-i hukūk ve merâfıkı ile menzili mezbûra üç bin yüz on üç ceyyid ve cedîd paraya bi tarîki’l-istiğlâl bey‘ ve teslîm ol dahi ber vech-i muharrer yedinde olan mâl-ı vakf-ı mezbûr ile iştirâ ve tesellüm eylediğinden sonra semeni olan meblağ-ı mezbûru yedinden tamâmen ahz u kabz eyledim mütevellî-i mezbûr Ebûbekir Efendi menzili mahdûd-ı mezkûrûn gıbbe’t-tahliyyeti’ş-şer‘î ve’t-tekābuzi’l-mer‘î târih-i kitâbdan bir sene tamâmına değin yüz yetmiş altı mezbûrü’l-vasf paraya yine bana îcâr ve teslîm ben dahi minvâl-i muharrer üzre istîcâr ve kabûl eyledim dedikde gıbbe’t-tasdîki’ş-şer‘î menzili mezbûr derkine ve ücret-i merkūmeye mahalle-i mezbûre ahâlîsinden Abdullah Efendi ve Ahmed Çelebi nâm karındaşlar tarafeynden emr ve kabûlü hâvî kefâlet-i sahîha-i şer‘iyye ile kefîl olmağın mâ vaka‘a bi’t-taleb ketb olundu. Fi’l-yevmi’r-râbi‘ aşer min şehri Ramazâni’l-mübârek li sene seb‘a ve tis‘în ve elf.

Şuhûdü’l-hâl: Ali Efendi b. Mustafa, Arnavud Mustafa Ağa, Mehmed Çelebi b. Receb, Mustafa Çelebi b. Resul, İbrahim Çelebi b. Ahmed.

(BAB46 - cilt: 19, sayfa: 551 - Hüküm no: 670 - Orijinal metin no: [116b-2])﻿

﻿

﻿

671. Hüküm

Şeyh Hüseyin Efendi b. Hasan Efendi’nin menzilini Abdi Çelebi b. Sami’ye sattığı

Mülknâme-i Abdi Çelebi. Mahmiye-i İstanbul’da Topkapısı dâhilinde Kürkçübaşı sükkânından umdetü’l-meşâyihi’l-kirâm eş-Şeyh Hüseyin Efendi b. el-merhûm Hasan Efendi tarafından husûs-ı âti’l-beyâna vekîl olduğu Ali Dede b. Mehmed ve İbrahim Çelebi b. Ahmed şehâdetleriyle şer‘an sâbit olan Ali Çelebi b. Sâmi meclis-i şer‘-i şerîf-i enverde işbu bâ‘isü’l-kitâb Abdi Çelebi b. İbrahim mahzarında ikrâr-ı tâm ve takrîr-i kelâm [edip] müvekkilim mûmâ-ileyh eş-Şeyh Hüseyin Efendi yedinde mülk ve hakkı olup mahalle-i mezbûrede vâki‘ bir tarafdan Dâmâd Hasan Efendi bahçesi ve bir tarafdan süknâsı şeyhlere meşrûta vakıf menzil ve bir tarafdan Yavaşça vakfı ve bir tarafdan tarîk-i âm ile mahdûd ve tûlen ve arzen bi hesâb-ı terbî‘î otuz altı zirâ‘ mülk arsa üzerinde mebnî bir bâb oda ve bir sofayı müştemil mülk menzilini, bi cümleti’t-tevâbi‘ ve’l-levâhık merkūm Abdi Çelebi’ye bey‘-i bâtt-ı kat‘î ile yüz elli guruşa bey‘ ve teslîm ol dahi iştirâ ve tesellüm ve kabûl ettiğinden sonra semeni olan meblağ-ı mezbûr yüz elli guruşu yedinden tamâmen ahz u kabz eyledi ba‘de’l-yevm menzili mahdûd-ı mezbûr cümle arsa ve ebniyesiyle merkūm Abdi Çelebi’nin mülk-i müşterâsı olmuşdur müvekkili mûmâ-ileyhin anda aslâ alâka ve medhali kalmamışdır keyfe mâ yeşâ ve yahtâr mutasarrıf olsun dedikde gıbbe’t-tasdîki’ş-şer‘î mâ vaka‘a bi’t-taleb ve’l-ibtigā ketb olundu. Fi’l-yevmi’s-sâdis aşer min şehri Ramazâni’l-mübârek li sene seb‘a ve tis‘în ve elf.

Şuhûdü’l-hâl: Mustafa Efendi el-İmâm, Sâlih Efendi el-İmâm, Mehmed Efendi İmâmzâde, Mustafa Çelebi b. Sunullah, Mustafa Çelebi Külâhî, Ali Çelebi b. Ömer, İbrahim Çelebi b. Ahmed.

(BAB46 - cilt: 19, sayfa: 551 - Hüküm no: 671 - Orijinal metin no: [117a-1])﻿

﻿

﻿

672. Hüküm

Musa Beşe b. Ahmed’in malını gasb ettiği iddiasıyla Ali Ağa b. Abdullah aleyhine açtığı davada sulh olması

Mülknâme Vilâyet-i Anadolu’da Küre-i Nühâs kazâsına tâbi‘ Şalgamlı nâm karye ahâlîsinden olup hâlâ mahmiye-i İstanbul’da Timurhan mahallesinde mutavattın olan bakkal Musa Beşe b. Ahmed meclis-i şer‘-i şerîfde bi’l-fi‘l Küre-i mezbûre emîni olan işbu bâ‘isü’l-vesîka Ali Ağa b. Abdullah tarafından husûs-ı âti’l-beyâna vekîl olduğu nehc-i şer‘î ve tarîk-i mer‘î üzre sâbit olan Müezzin Ömer Efendi b. Mehmed mahzarında ikrâr ve takrîr-i kelâm edip müvekkili mezbûr Ali Ağa karye-i mezbûrede vâki‘ ma‘lûmü’l-hudûd mülk-i mevrûsum olan bir bâb oda ve bir anbar ve bir samanhâne ve bir ahırı müştemil menzilimi ve menzili mezkûr içinde mevcûd ve beynimizde ma‘lûm birkaç re’s kısrak ve beş re’s sığırı ve karye-i mezbûre sınırı dâhilinde mevâzi‘-i adîdede vâki‘ mutasarrıf olduğum tarlayı zabt ve bi gayri hakkın vaz‘-ı yed eyledin deyû bundan akdem husûs-ı mezkûru müvekkili merkūm Ali Ağa’dan taleb ve da‘vâ eylediğimde ol dahi cevâbında zikr olunan menzil ve devâb ve arâziyi karındaşın ve husûs-ı mezkûra tarafından bey‘a vekîlin olan gāib ani’l-meclis Mehmed’den semen-i ma‘lûm-ı makbûza iştirâ ve kabz etmekle bi hakkın vaz‘-ı yed ederim demekle beynimizde nizâ‘-ı küllî vukū‘undan sonra muslihûn tavassut edip el-hâletü hâzihî da‘vâ-yı mezkûremden beni vekîl-i merkūmu Ömer Efendi ile otuz esedî guruş üzerine akd-i müsâlaha eylediklerinde ben dahi [sulh-i] mezbûru kabûl ve bedel-i sulh olan meblağ-ı mezbûr otuz guruşu vekîl-i merkūm Ömer Efendi yedinden tamâmen ahz u kabz edip min ba‘d mârrü’z-zikr menzil ve devâb ve arâziye müte‘allika âmme-i da‘vâdan müvekkili merkūm Ali Ağa’nın zimmetini ibrâ-i âmm-ı kātı‘ü’n-nizâ‘la ibrâ ve iskāt eyledim dedikde gıbbe’t-tasdîki’ş-şer‘î mâ vaka‘a bi’t-taleb ketb olundu. Fi’l-yevmi’s-sâdis aşer min şehri Ramazâni’l-mübârek li sene seb‘a ve tis‘în ve elf.

Şuhûdü’l-hâl: Sâlih Efendi b. Mehmed el-İmâm, Hacı Ahmed b. Ali, Hacı Ebûbekir b. Ömer, el-Hâc Ali b. Selim, Mehmed Çelebi b. İbrahim, Abdullah Çelebi b. Selim, Abdullah Çelebi b. İsmail.

(BAB46 - cilt: 19, sayfa: 552 - Hüküm no: 672 - Orijinal metin no: [117a-2])﻿

﻿

﻿

673. Hüküm

Vartan v. Bedros’un Karabet’te olan alacağını kefillerden tahsil etmesi

Kefîl ve asîl zimmetlerini ibrâ Mahmiye-i İstanbul’da Tavukpazarı kurbunda sâkin Vartan v. Bedros meclis-i şer‘-i şerîf-i enverde işbu bâ‘iseyi’l-vesîka Kiragos v. Mıgırdiç ve David v. Haçuk muvâcehelerinde ikrâr-ı tâm ve takrîr-i kelâm [edip] mezbûr Kiragos’un karındaşı işbu hâzır bi’l-meclis Karabet zimmî zimmetinde cihet-i deyn-i şer‘îden yüz esedî guruş hakkım olup meblağ-ı mezbûra merkūm Karabet’in emriyle bundan akdem mezbûrân Kiragos ve David kefâlet-i sahîha-i şer‘iyye ile kefîller olmağla meblağ-ı mezbûrun nısfını mezbûr Kiragos ve nısf-ı âharını merkūm David bi hükmi’l-kefâle bana edâ ve teslîm ben dahi bi’t-tamâm yedlerinden kabz ve tesellüm edip meblağ-ı mezbûr yüz esedî guruşa ve sâire müte‘allika mezbûrûn Kiragos ve David ve Karabet’in zimmetlerini ibrâ ve iskāt eyledim min ba‘d da‘vâ ve nizâ‘ım yoktur dedikde gıbbe’t-tasdîki’ş-şer‘î mâ hüve’l-vâki‘ bi’t-taleb ketb olundu. Fi’l-yevmi’s-sâdis aşer min şehri Ramazâni’l-mübârek li sene seb‘a ve tis‘în ve elf.

Şuhûdü’l-hâl: Hüseyin b. Mehmed, İbrahim Çelebi b. Ahmed, İvaz Efendi b. Şaban, Mehmed Çelebi b. Hasan, Mehmed Çelebi b. İdris, Mustafa Beşe b. Murad.

(BAB46 - cilt: 19, sayfa: 553 - Hüküm no: 673 - Orijinal metin no: [117a-3])﻿

﻿

﻿

674. Hüküm

Hatice bt. Ahmed Beşe’nin Ahmed b. İvaz’dan muhâlaa yoluyla boşandığı

Muhâla‘a Mahrûse-i Galata’ya tâbi‘ kasaba-i Kasımpaşa’da Piyâle Paşa mahallesi sâkinelerinden olup zâtı ma‘rifet-i şer‘iyye ile ârifân Mehmed Çelebi b. İdris ve İsmail Çelebi b. Mustafa nâm kimesneler ta‘rîfleriyle mu‘arrefe olan Hatice bt. Ahmed Beşe nâm hâtun meclis-i şer‘-i şerîf-i enverde zevc-i muhâlı‘ı bâ‘isü hâze’l-kitâb Ahmed b. İvaz nâm kimesne mahzarında ikrâr ve takrîr-i kelâm edip zevcim mezbûr Ahmed zimmetinde mütekarrir ve ma‘kūdun-aleyh olan iki bin akçe mehr-i müeccelim ve nafaka-i iddet-i mu‘ayyene-i ma‘lûmem üzerlerine ve me’ûnet-i süknâm dahi kendi üzerime olmak [üzre] zevcim mezbûr Ahmed ile muhâla‘a-i sahîha-i şer‘iyye ile muhâla‘a edip ol dahi ber vech-i muharrer muhâla‘a-i mezbûreyi kabûl ettiğinden sonra hukūk-ı zevciyyete müte‘allika âmme-i da‘vâdan her birimiz âharın zimmetini ibrâ-i âmm-ı kātı‘ü’n-nizâ‘la ibrâ ve iskāt eyledik dedikde gıbbe’t-tasdîki’ş-şer‘î mâ vaka‘a bi’t-taleb ketb olundu. Fi’l-yevmi’t-tâsi‘ aşer min şehri Ramazâni’l-mübârek li sene seb‘a ve tis‘în ve elf.

Şuhûdü’l-hâl: Hüseyin Çelebi b. Mehmed, Ahmed b. Ahmed, Ali b. Receb, Ali b. Şaban, Hüseyin b. İbrahim, bezzâzîbaşı el-Hâc Süleyman, ketanî Mustafa Çelebi.

(BAB46 - cilt: 19, sayfa: 554 - Hüküm no: 674 - Orijinal metin no: [117b-1])﻿

﻿

﻿

675. Hüküm

Rukiye bt. Şeyhzâde Mehmed Efendi’nin Mehmed Çelebi b. Ali’den muhâlaa yoluyla boşandığı

Muhâla‘a hüccetidir. Mahmiye-i İstanbul’da Kasab Timurhan mahallesinde sâkine Rukiye Hâtun bt. eş-Şeyhzâde Mehmed Efendi b. eş-Şeyh Süleyman tarafından husûs-ı âti’l-beyâna vekîl olduğu Yahya Efendi b. Mustafa ve el-Hâc Yusuf b. Abdullah şehâdetleriyle şer‘an sâbit olan ammi Mustafa Çelebi b. eş-Şeyh Süleyman meclis-i şer‘-i lâzımü’t-tevkīrde zevc-i dâhili işbu bâ‘isü’l-vesîka Mehmed Çelebi b. Ali muvâcehesinde bi’l-vekâle ikrâr ve takrîr-i kelâm edip mezbûr Mehmed Çelebi müvekkilem mezbûre Rukiye’nin zevci olup beynlerinde hüsn-i zindegânîleri olmamağla zimmetinde mütekarrir ve ma‘kūdun-aleyh olan yüz guruş mehr-i müeccel hakkı olan yirmi dahi bedel-i hul‘ olmak üzre zevci merkūm Mehmed Çelebi ile muhâla‘a-i sahîha-i şer‘iyye muhâla‘a edip ol dahi hul‘-ı mezbûru kabûl edip hukūk-ı zevciyyete ve sâire müte‘allika da‘vâdan her birimiz âharı ibrâ-i kātı‘ü’n-nizâ‘ ile ibrâ ve iskāt eyledik dedikde gıbbe’t-tasdîki’ş-şer‘î mâ vaka‘a bi’t-taleb ketb olundu. Fi’l-yevmi’l-ışrîn min Şa‘bâni’l-mu‘azzam li sene seb‘a ve tis‘în ve elf.

Şuhûdü’l-hâl: El-Hâc Ahmed b. Abdülkādir, Halil Çelebi b. el-Hâc Mustafa, Ahmed Çelebi b. Mustafa, Yusuf Çelebi b. Mehmed.

(BAB46 - cilt: 19, sayfa: 554 - Hüküm no: 675 - Orijinal metin no: [117b-2])﻿

﻿

﻿

676. Hüküm

İbrahim b. Abdullah’ın Hasan b. Abdullah’ın vârisleri aleyhine açtığı mudârebe davası

Vilâyet-i Rumeli’nde kasaba-i Kili sükkânından işbu bâ‘isü’l-kitâb İbrahim b. Abdullah nâm kimesne meclis-i şer‘-i şerîf-i enverde mahrûse-i Galata’ya tâbi‘ kasaba-i Tophâne’de Çukurcuma mahallesinde sâkin olup kasaba-i mezbûreye giderken esnâ-i tarîkde garîkan fevt olan Hasan b. Abdullah b. Abdurrahman’ın verâseti sagīre kızı Hatice’ye münhasıra olduğu zâhir ve müte‘ayyin oldukdan sonra sagīre-i mezbûrenin tesviye-i umûruna kıbel-i şer‘den mansûb vasîsi olan Sunullah Çelebi b. Hamza mahzarında üzerine da‘vâ ve takrîr-i kelâm edip târih-i kitâbdan bir sene mukaddem fâidesin ale’s-seviyye iktisâm etmek üzre kasaba-i merkūmede mezkûr Hasan’a hâl-i hayâtında gāib ani’l-meclis Abdülbâkī nâm kimesne yediyle bir def‘a iki yüz kırk guruş ve kendi yedimle bir def‘a dahi yüz elli bir esedî guruş ki iki def‘a üç yüz doksan bir guruş bi tarîki’l-mudârabe teslîm ol dahi tesellüm ve kabz edip mahmiye-i İstanbul’a gelip emrim üzre meblağ-ı mezbûr ile keten ve hınnâ ve şeker ve bunun emsâli eşyâ iştirâ ve üç yüz on dokuz guruşluk metâ‘ı bana irsâl ben dahi ahz u kabz eylediğimden sonra mâ‘adâyı bana îsâl etmeksizin sefîne ile gelirken gark ve helâk olmağın husûs-ı mezbûr vasiyy-i mezbûra suâl olunup mûcebi icrâ olunmak matlûbumdur dedikde gıbbe’s-suâl vasiyy-i mezbûr [cevâbında] müdde‘î-i mezbûrun ber vech-i mezkûr müteveffâ-yı mezkûr hayâtında ol mikdâr akçe teslîmini inkâr edicek müdde‘î-i mezbûrdan müdde‘âsına beyyine taleb olundukda yine Galata’da Azebkapısı kurbunda sâkin udûl-i müslimînden Ahmed Beşe b. Abdullah ve Ereğli Kasabası’ndan olup el-Hâc Mehmed sefînesinde sâkin Ahmed Beşe b. Mehmed nâm kimesneler li ecli’ş-şehâde meclis-i şer‘a hâzırân olup isre’l-istişhâd fi’l-vâki‘ müteveffâ-yı mezbûr Hasan b. Abdullah b. Abdurrahman yine işbu müdde‘î-i mezkûr târih-i kitâbdan bir sene mukaddem kasaba-i mezbûre bi tarîki’l-mudârabe gāib-i mezkûr Abdülbâkī yediyle iki yüz kırk guruş teslîm ol dahi hayâtında bizim huzûrumuzda ber vech-i mastûr ahz u kabz etmişidi biz bu husûsa bu vech üzre şâhidleriz şehâdet dahi ederiz deyû [118a] edâ-i şehâdet-i şer‘iyye eylediklerinde gıbbe’t-ta‘dîl ve’t-tezkiyye şehâdetleri makbûle olmağın müdde‘î-i mezbûrdan ziyâde yüz elli guruş dahi teslîmine tenbîh taleb olundukda ityân-ı beyyine için istimhâl etmeğin mehl-i şer‘î birle imhâl olunup işbu vesîka bi’t-taleb ketb olundu. Fi’l-yevmi’s-sâmin aşer min şehri Ramazâni’l-mübârek li sene seb‘a ve tis‘în ve elf.

Şuhûdü’l-hâl: Ömer Çelebi b. Mustafa, es-Seyyid el-Hâc Mehmed b. Ramazan, Osman b. Ömer, Halil b. İsa, Mehmed b. Ahmed ve gayruhüm mine’l-huzzâr.

(BAB46 - cilt: 19, sayfa: 555 - Hüküm no: 676 - Orijinal metin no: [117b-3])﻿

﻿

﻿

677. Hüküm

Garniçe bt. Nikogos ile Mihayil ve Ohan arasındaki menzil davası

Mahmiye-i İstanbul’da Sulu Manastır mahallesinde sâkine Garniçe? bt. Nikogos nâm nasrâniye meclis-i şer‘-i şerîfde zikri âtî menzile vâzı‘ü’l-yed olan ashâbü hâze’l-vesîka Mihayil v. Azar ve Ohan v. Murad ve Ayan v. Hüdâverdi nâm zimmîler muvâcehelerinde üzerlerine da‘vâ ve takrîr-i kelâm edip mahmiye-i mezbûrede Kızıltaş mahallesinde vâki‘ bir cânib[i] Maryem nâm nasrâniye mülkü ve iki cânibi Asvador v. Todori mülkü ve bir cânibi tarîk-i âm müntehî menzil yüz sene mukaddem hâlik olan vâlidem Kili zimmîyenin vâlidesi Şehirde’nin babası Ayvat Ermeni’nin mülk ve hakkı iken tasarrufunu hayâtda oldukça kendi nefsine ba‘de helâkihî evlâdına ve evlâd-ı evlâdına ve evlâd-ı evlâd-ı evlâdına vakf-ı lâzım ile vakf ettiğinden sonra hayâtda oldukça kendi ve ba‘dehû mezbûre Şehirde mutasarrıfe iken harîkde muhterik olup arsa-i sırfa kaldıkda menzili mahdûd-ı mezbûrun arsasını mezbûre Şehirde mülkü olmak üzre gāibe ani’l-meclis Maryem’e semen-i ma‘lûma bey‘ ve teslîm ve kabz-ı semen edip ba‘dehû mezbûre Maryem dahi mezkûrûn Mihayil ve Ohan ve Ayan ve Şehirde’ye dört yüz beş esedî guruşa bey‘ ve teslîm ve kabz-ı semen eylemiş, arsa-i mezbûrenin tasarrufu mezkûrdan sonra karındaşım Asvador ile bana isâbet edip mezbûr Asvador dahi hâlik olup hissesinin tasarrufu dahi bana isâbet [ve] intikāl etmeğin mezbûr Mihayil ve Ohan ve Ayan menzili mezbûr[a] mâlikâne vaz‘-ı yed edip arsasın bana teslîmden imtinâ‘ eder suâl olunup mûcebi icrâ olunmak matlûbumdur dedikde gıbbe’s-suâl mezbûrûn cevâblarında bin yetmiş beş senesi Rebî‘ulevvel evâhirinde müdde‘iye-i mezbûrenin karındaşı mezbûr Asvador hayâtda mezkûr arsayı bâlâda tafsîl olunan minvâl üzre tasarrufu kendiye meşrût vakıfdır deyû İstanbul kadısı olan merhûm İsâ Efendi b. Mustafa huzûrunda bizden da‘vâ edip müdde‘âsını isbât edemeyip arsa-i mezbûre vakıf olduğunu ma‘lûmumuz olmadığına ba‘de’l-istihlâf ber vech-i şer‘î üzre yemîn verilip mezbûr bî-vech mu‘ârazadan men‘ olunup hattâ yedimizde hüccet-i şer‘iyye verilmiş idi deyû def‘ ile mukābele ve mûmâ-ileyhin hat ve hatmini hâvî hüccet-i şer‘iyye ibrâz edip nazar olundukda mazmûnu min külli’l-vücûh takrîr-i meşrûhuna mutâbık bulunmağın gıbbe’l-istintâk mezbûre mazmûn-ı hüccet-i mezkûreyi tâyi‘an ikrâr ve i‘tirâf etmeğin mûcebiyle bî-vech mu‘ârazadan merkūmûn dahi men‘ olunup işbu vesîka bi’t-taleb ketb olundu. Fî evâsıtı şehri Ramazâni’l-mübârek li sene seb‘a ve tis‘în ve elf.

Şuhûdü’l-hâl: Mustafa Çelebi [b.] Ahmed, Mustafa Çelebi b. Abdurrahman, Mehmed Efendi b. Mustafa, İbrahim Çelebi b. Ahmed, Mehmed Çelebi b. İdris.

(BAB46 - cilt: 19, sayfa: 556 - Hüküm no: 677 - Orijinal metin no: [118a-1])﻿

﻿

﻿

678. Hüküm

İbrahim b. Abdullah’ın Hasan b. Abdullah vârisleri aleyhine açtığı mudârebe davasında haklı çıkması

Vilâyet-i Rumeli’nde kasaba-i Kili sükkânından bâ‘isü’l-kitâb İbrahim b. Abdullah meclis-i şer‘-i şerîf-i enverde mahrûse-i Galata müzâfâtından kasaba-i Tophâne’de Çukurcuma mahallesinde sâkin olup kasaba-i mezbûreye giderken esnâ-i tarîkde garîkan fevt olan Hasan b. Abdullah b. Abdurrahman’ın hasren vârisesi olan sagīre kızı Hatice’nin tesviye-i umûruna kıbel-i şer‘den mansûb vasîsi olan Sunullah Çelebi b. Hamza mahzarında üzerine da‘vâ ve takrîr-i kelâm edip târih-i kitâbdan bir sene mukaddem mezbûr Hasan’a hâl-i hayâtında fâidesi beynimizde ale’s-seviyye iktisâm olunmak üzre [118b] kasaba-i mezbûrda gāib ani’l-meclis Abdülbâkī nâm kimesne yediyle teslîmi iddi‘â ve vech-i şer‘î üzre isbât eylediğim iki yüz kırk guruşdan mâ‘adâ kendi yedimle bi tarîki’l-mudârebe yüz elli guruş dahi teslîm ol dahi tesellüm ve kabz ve mahmiye-i İstanbul’a gelip meblağayn-i mezbûreyn ile keten ve hınnâ ve bunların emsâli metâ‘ iştirâ edip eşyâ-i merkūmeden üç yüz on dokuz guruşluk metâ‘ı bana îsâl ve teslîm ben dahi ahz u kabz eylediğimden sonra mâ‘adâyı kable’t-teslîm ber vech-i meşrûh garîkan fevt olmağın vasiyy-i mezbûrdan suâl olunup mûcebi icrâ olunmak matlûbumdur dedikde gıbbe’s-suâl vasiyy-i mezbûr [cevâbında] müdde‘î-i mezbûrun müteveffâ-yı mezbûra meblağ-ı mezbûru teslîmini bi’l-külliye inkâr edicek müdde‘î-i mezbûrdan müdde‘âsına mutâbık beyyine taleb olundukda udûl-i müslimînden olup mahrûse-i mezbûrede Azebkapısı kurbunda sâkin Ahmed b. Abdullah nâm kimesne li ecli’ş-şehâde meclis-i şer‘a hâzır olup isre’l-istişhâd fi’l-vâki‘ işbu müdde‘î-i mezbûr İbrahim târih-i kitâbdan bir sene mukaddem kasaba-i mezkûrede müteveffâ-yı mezbûr Hasan b. Abdullah b. Abdurrahman’a kemâl-i âfiyetde gāib-i mezkûr Abdülbâkī yediyle teslîmini iddi‘â ve şuhûd-ı udûlle isbât eylediği iki yüz kırk guruşdan mâ‘adâ kendi yedimle bâlâda tafsîl olunan minvâl üzre bi tarîki’l-mudârebe yüz elli bir guruş teslîm ol dahi benim huzûrumda ahz ve tesellüm etmişidi ben bu husûsa bu vech üzre şâhid-i asl olup hâlâ kasaba-i mezbûrede sâkin imâm Mehmed Efendi b. Osman b. Ömer yine husûs-ı mezbûra lisânından şâhid-i fer‘ olan Ebûbekir b. Ali b. Ömer ve Mehmed b. Ahmed b. Abdüsselâm nâm kimesneler li ecli’ş-şehâde meclis-i şer‘a hâzırân olup isre’l-istişhâd fi’l-hakīka işbu müdde‘î-i mezbûr müteveffâ-yı merkūm Hasan b. Abdullah b. Abdurrahman’a târih-i mezkûrda kasaba-i mezbûrda hâl-i hayâtıyla bâlâda tahrîr olunan minvâl üzre isbât eylediği iki yüz kırk guruşdan mâ‘adâ bi tarîki’l-mudârebe yüz elli bir guruş teslîm ol dahi ber vech-i muharrer ahz u kabz ve tesellüm eyledikde ben şâhidim şehâdet dahi ederim lâkin ben mahmiye-i mezbûreye varıp bi’z-zât edâ-i şehâdet müte‘azzir olmağla lisânımdan şâhidler olup şehâdet eyledik deyû mezbûr Mehmed Efendi şehâdetini bize tahmîl biz dahi tahammül etmekle mezbûr Mehmed Efendi’nin şehâdeti üzre şâhidleriz şehâdet dahi ederiz deyû her biri şehâdet-i mu‘tebereyi ri‘âyet vechi üzre edâ-i şehâdet-i şer‘iyye eylediklerinde gıbbe’t-ta‘dîl ve’t-tezkiyye şehâdetleri makbûle olmağın ba‘de’t-tahlîfi’ş-şer‘î mûcebiyle ba‘de’l-hükm mâ vaka‘a bi’t-taleb ketb olundu. Fi’l-yevmi’t-tâsi‘ aşer min şehri Ramazâni’l-mübârek li sene seb‘a ve tis‘în ve elf.

Şuhûdü’l-hâl: Ömer Çelebi b. Mustafa, es-Seyyid el-Hâc Mehmed b. Ramazan, Mehmed b. Ahmed, Halil Çelebi b. Ali, Osman Beşe b. Hamza.

(BAB46 - cilt: 19, sayfa: 557 - Hüküm no: 678 - Orijinal metin no: [118a-2])﻿

﻿

﻿

679. Hüküm

Ahmed Efendi b. Atâullah’ın kölesi Kenan’ı azat etmesi

Mahmiye-i İstanbul’da Debbâğzâde mahallesi sükkânından umdetü’l-mehâdim Ahmed Efendi b. el-müvelle’l-merhûm Atâullah Efendi meclis-i şer‘-i şerîf-i enverde ikrâr-ı tâm ve takrîr-i kelâm edip bana rıkkını i‘tirâf eden işbu açık kaşlı gök ala gözlü orta boylu sarı sakallı Gürciyyü’l-asl hâmil-i hâze’l-kitâb Kenan b. Abdullah nâm abd-i memlûkümü, hasbeten lillâhi te‘âlâ malımdan tahrîr ve i‘tâk ve kayd-ı rıkkıyyetden ıtlâk ve sâir ahrâr-ı asliyyîn silkine ilhâk ve idrâc eyledim min ba‘d mevsûf-ı merkūm Kenan sâir ahrâr-ı asliyyîn gibi hür olmuşdur dedikde mâ hüve’l-vâki‘ bi’t-taleb ketb olundu. Fi’l-yevmi’l-hâdî ve’l-ışrîn min şehri Ramazâni’l-mübârek li sene seb‘a ve tis‘în ve elf.

Şuhûdü’l-hâl: İbrahim Çelebi b. Ahmed, Mustafa Çelebi b. Ahmed, İbrahim Efendi b. Mehmed el-Hamîdî.

(BAB46 - cilt: 19, sayfa: 558 - Hüküm no: 679 - Orijinal metin no: [118b-1])﻿

﻿

﻿

680. Hüküm

Ali Reis b. Halil’in Hacı Osman b. Muharrem’e olan borcunu taksitle ödeyeceği

Sefîne reislerinden olup mahmiye-i İstanbul’da Hocapaşa mahallesinde sâkin Ali Reis b. Halil meclis-i şer‘-i şerîf-i enverde mahmiye-i mezbûrede Alacahamam kurbunda Çelebioğlu mahallesinde sâkin işbu bâ‘isü’l-kitâb el-Hâc Osman b. Muharrem nâm kimesnenin li ebeveyn er karındaşı ve tarafından husûs-ı âti’l-beyâna vekîl olduğu nehc-i şer‘î ve tarîk-i mer‘î üzre sâbit olan Hasan Çelebi mahzarında ikrâr ve takrîr-i kelâm edip müvekkili mezbûr el-Hâc Osman Ağa’ya beynimizde nice ahz u i‘tâ ve mu‘âmelât-ı şettâdan ba‘de küllî hesâb üç yüz esedî guruş deynim olup lâkin meblağ-ı mezbûru def‘aten edâya iktidârım olmayıp te’cîl ve taksîte tâlib olduğumda, müvekkili mezbûr el-Hâc Osman dahi meblağ-ı mezbûrdan her otuz gün tamâmında kendiye beş esedî guruş verip târih-i kitâbdan bin sekiz yüz güne değin te’cîl ve taksît eylediğinde ben dahi taksît-i mezbûru kabûl ve meblağ-ı mezbûr üç yüz guruşu vech-i meşrûh üzre müvekkili mezbûr el-Hâc Osman Ağa’ya edâya ta‘ahhüd eyledim dedikde gıbbe’t-tasdîki’ş-şer‘î mâ hüve’l-vâki‘ bi’t-taleb ketb olundu. Fi’l-yevmi’s-sâlis ve’l-ışrîn min Şa‘bâni’l-mu‘azzam li sene seb‘a ve tis‘în ve elf.

Şuhûdü’l-hâl: Ahmed Çelebi b. Veli, Ahmed b. Mehmed, el-Hâc Ali b. Mustafa, Abdi b. Şaban, Hasan Çelebi b. Abdullah.

(BAB46 - cilt: 19, sayfa: 558 - Hüküm no: 680 - Orijinal metin no: [119a-1])﻿

﻿

﻿

681. Hüküm

Naht v. Arslan’ın menzilini Osman b. Hasan’a satması

Mahmiye-i İstanbul’da Kasım Ağa mahallesinde sâkin Naht v. Arslan nâm zimmî meclis-i şer‘-i şerîf-i enverde bâ‘isü hâze’l-kitâb Osman Efendi b. Hasan mahzarında bi tav‘ihî ikrâr-ı tâm ve takrîr-i kelâm edip akd-i âtî sudûruna değin yedimde mülk ve hakkım olup mahalle-i mezbûrede vâki‘ iki tarafdan Medîne-i Münevvere vakfı ve bir tarafdan Fâtıma Hâtun vakfı ve bir tarafdan tarîk-i âm ile mahdûd iki bâb fevkānî oda ve iki sofa ve dehliz ve bir kiler ve kenîfi ve tahtında iki bâb oda ve su kuyusu ve havluyu ve kenîfi müştemil mülk menzilimi cümle tevâbi‘ ve levâhıkı ve kâffe-i menâfi‘ ve merâfıkı ile mezbûr Osman Efendi’ye tarafeynden îcâb ve kabûlü hâvî bey‘-i bâtt-ı sahîh-i şer‘î ile üç yüz esedî guruşa bey‘ ve teslîm edip ol dahi ber vech-i muharrer iştirâ ve kabz ve tesellüm eylediğinden sonra semeni olan meblağ-ı mezbûr üç yüz esedî guruşu yedinden tamâmen ahz u kabz eyledim ba‘de’l-yevm menzili mahdûd-ı mezkûr merkūm Osman Efendi’nin mülk-i müşterâsıdır keyfe mâ yeşâ ve yahtâr mutasarrıf olsun dedikde gıbbe’t-tasdîki’ş-şer‘î mâ vaka‘a bi’t-taleb ketb olundu. Fi’l-yevmi’t-tâsi‘ aşer min Ramazâni’l-mübârek li sene seb‘a ve tis‘în ve elf.

Şuhûdü’l-hâl: Mehmed Efendi b. Hasan, Hasan Bey b. Abdullah Bevvâb-ı sultânî, el-Hâc Mustafa b. Ali Sinobî, Ömer b. Ramazan tâbi‘-i el-Hâc Mustafa, İbrahim b. Ali Ankaravî, Mehmed b. Durmuş Ankaravî, Mehmed Sofu b. Mehmed, İbrahim Çelebi b. Ahmed ve gayruhüm mine’l-huzzâr.

(BAB46 - cilt: 19, sayfa: 559 - Hüküm no: 681 - Orijinal metin no: [119a-2])﻿

﻿

﻿

682. Hüküm

Hüseyin Beşe b. Mehmed’in alacak iddiasında haksız olduğu

Mahmiye-i İstanbul’da Azebler mahallesinde sâkin Hüseyin Beşe b. Mehmed meclis-i şer‘-i şerîfde işbu bâ‘isü’l-kitâb bostanî el-Hâc Mehmed b. Mehmed mahzarında üzerine da‘vâ ve takrîr-i kelâm edip işbu hâzır bi’l-meclis Ahmed Çelebi b. Ahmed Efendi zimmetinde yedimden iştirâ ve kabz eylediği at bahâsından yirmi guruş hakkım olmağla merkūm Ahmed Çelebi târih-i kitâbdan yedi sene mukaddem meblağ-ı mezbûrun on iki buçuk guruşu için beni merkūm el-Hâc Mehmed üzerine üçümüz bir meclisde iken havâle-i sahîha ile havâle ol dahi havâle-i mezbûreyi kabûl etmeğin hâlâ merkūm el-Hâc Mehmed’e suâl olunup meblağ-ı mezbûr on iki buçuk guruşu bi hükmi’l-havâle bana edâya tenbîh olunmak matlûbumdur dedikde gıbbe’s-suâl merkūm el-Hâc Mehmed cevâbında târih-i kitâbdan iki sene mukaddem ben hacc-ı şerîfe gider oldukda müdde‘î-i mezbûr ile beynimizde havâle-i mezbûre ve sâir mu‘âmelât-ı şettâ için hesâb görüldükde mezbûr Hüseyin’e edâ ve teslîm ol dahi yedimden istîfâ ve ahz ettiğinden sonra târih-i sânî-i mezbûra gelince beynimizde cereyân eden ahz u i‘tâ ve mu‘âmelât-ı şettâ ve sâir hukūk-ı ma‘lûme ve mechûle[ye] müte‘allika âmme-i da‘vâdan her birimiz âharın zimmetini ibrâ-i âmla ibrâ ve iskāt eyledik deyû def‘le mukābele eyledikde gıbbe’l-istintâk ve’l-inkâr mezbûr el-Hâc Mehmed’in def‘-i mezbûruna muvâfıka beyyine taleb olundukda mahmiye-i mezbûrede Kasab İvaz mahallesinde sâkin Solak Mehmed Çelebi b. Abdullah ve Âşık Paşa mahallesinde sâkin Osman Çelebi b. Abdullah nâm kimesneler li ecli’ş-şehâde meclis-i şer‘a hâzırân olup istişhâd olunduklarında fi’l-vâki‘ merkūm el-Hâc Mehmed târih-i kitâbdan iki sene mukaddem hacc-ı şerîfe gider oldukda müdde‘î-i mezbûr Hüseyin ile beynlerinde havâle-i mezbûre ve sâir mu‘âmelât-ı şettâ için hesâb görüldükde mezbûr el-Hâc Mehmed’in zimmetinde ba‘de küllî hesâb mezbûr Hüseyin’e beş guruş [119b] deyni kaldığı zâhir olmağla merkūm el-Hâc dahi meblağ-ı mezbûr beş guruşu işbu merkūm Hüseyin’e bizim huzûrumuzda edâ ve teslîm ol dahi yedinden istîfâ ve kabz ettiğinden sonra târih-i merkūma gelince beynlerinde [cereyân] eden ahz u i‘tâ ve mu‘âmelât-ı şettâ ve sâir hukūk-ı ma‘lûme ve mechûleye müte‘allika âmme-i da‘vâdan işbu müdde‘î-i mezbûr Hüseyin merkūm el-Hâc Mehmed’in zimmetini ibrâ-i âmla ibrâ ve iskāt eyledi biz bu husûsa bu vech üzre şâhidleriz şehâdet dahi ederiz deyû her biri edâ-i şehâdet-i şer‘iyye ettiklerinde ba‘de’t-ta‘dîl ve’t-tezkiyye şehâdetleri makbûle olmağın mûcebince ba‘de’l-hükm müdde‘î-i mezbûr Hüseyin bî-vech mu‘ârazadan men‘ olunup mâ vaka‘a bi’t-taleb ketb olundu. Fi’l-yevmi’s-sâbi‘ aşer min Ramazâni’l-mübârek li sene seb‘a ve tis‘în ve elf.

Şuhûdü’l-hâl: İbrahim Çelebi b. Ahmed, Mehmed Çelebi Çorlulu, Ali b. Bâli, Mehmed Çelebi b. İdris.

(BAB46 - cilt: 19, sayfa: 559 - Hüküm no: 682 - Orijinal metin no: [119a-3])﻿

﻿

﻿

683. Hüküm

Avadik v. Asvador’un borçlarını taksitle ödemesi

Mahmiye-i İstanbul’da Sancakdar mahallesinde sâkin Avadik v. Asvador nâm zimmî meclis-i şer‘-i şerîfde ashâbü hâze’l-kitâb el-Hâc Ömer b. el-Hâc Mehmed ve el-Hâc Abdullah b. Ali ve el-Hâc Mehmed b. Mustafa nâm kimesneler mahzarında ikrâr-ı tâm ve takrîr-i kelâm edip cihet-i deyn-i şer‘îden mezbûr el-Hâc Ömer’e elli üç buçuk guruş ve mezbûr el-Hâc Abdullah’ın iki yüz doksan guruş ve mezbûr el-Hâc Mehmed’e yüz yirmi sekiz buçuk guruş deynim olup mezbûrûndan birbirine deynim olan meblağları def‘aten edâya iktidârım olmayıp taksîte tâlib olduğumda, mezbûrûn el-Hâc Abdullah ve el-Hâc Ömer ve el-Hâc Mehmed’den her birine târih-i kitâb senesi Şevvâlü’l-mükerremi gurresinde beş guruş verip ve gurre-i mezbûreden her bir ayda birer guruş vermek üzre mezbûr el-Hâc [Ömer] kırk sekiz buçuk ay tamâmına ve mezbûr el-Hâc Abdullah iki yüz seksen beş ay tamâmına ve mezbûr el-Hâc Mehmed yüz yirmi üç buçuk ay tamâmına değin edâ etmek üzre mezbûrûn el-Hâc Ömer ve el-Hâc Abdullah ve el-Hâc Mehmed’den her biri beni taksît eylediklerinde ben dahi zikr olunan taksîti kabûl eyledim dedikde gıbbe’t-tesâduki’l-mu‘teber mâ vaka‘a bi’t-taleb ketb olundu. Fi’l-yevmi’l-ışrîn min şehri Ramazâni’l-mübârek li sene seb‘a ve tis‘în ve elf.

Şuhûdü’l-hâl: Mehmed Beşe b. Abdullah, Ali Beşe b. Mehmed, İbrahim Çelebi b. Mehmed, Mehmed b. Abdullah, Ahmed b. Abdullah.

(BAB46 - cilt: 19, sayfa: 560 - Hüküm no: 683 - Orijinal metin no: [119b-1])﻿

﻿

﻿

684. Hüküm

Arutin v. Kirkor’un fırın hesapları ve zimmetinin ibrâ edilmesi

Ekmekçi tâifesinden olup Havâss-ı Aliyye kazâsına tâbi‘ kasaba-i Südlüce’de vâki‘ merhûm Dâmâd Mustafa Efendi kurbunda müste’cirler olan Haçuk v. Baron ve Arakil v. Hazir ve Patos v. Sertac nâm zimmîler meclis-i şer‘-i şerîf-i enverde şerîkimiz ve destgâhdârları olan işbu bâ‘isü’l-vesîka Arutin v. Kirkor muvâcehesinde her biri ikrâr-ı tâm ve takrîr-i kelâm [edip] mezbûr Arutin yedinde bey‘ eylediği ekmek bahâsından seksen bin dokuz yüz akçe müctemi‘ olmuşdur deyû bundan akdem meblağ-ı mezbûru merkūmdan taleb ve da‘vâ eylediğimizde beynimizde ba‘de’n-nizâ‘ muhâsebe görüldükde mezbûr Arutin meblağ-ı mezbûrun mikdâr-ı ma‘lûmunu nakdiyle edâ ve teslîm ve müfredât defteri mûcebince zimem-i nâs olan meblağları için bizim râzı olduğumuz medyûnlar üzerine havâle-i sahîha ile bizi ihâle ve tevkîl biz dahi istîfâ ve kabz ve kabûl etmekle ba‘de küllî hesâb meblağ-ı mezbûr sekiz bin dokuz yüz akçeden ve beynimizde ma‘lûm fırın sermâyesi zararından mezbûr Arutin yedinde ve zimmetinde ancak sekiz bin akçe bâkī kalmışdı hâlâ merkūm Arutin meblağ-ı bâkī-i mezbûr sekiz bin akçeyi dahi bizlere edâ ve teslîm biz dahi yedinden ahz u kabz eyledik min ba‘d meblağ-ı mezbûr sekiz bin dokuz yüz akçeden ve mârrü’z-zikr sermâye noksânından ve bi’l-cümle târih-i kitâba gelince mezbûr Arutin yedinde ve zimmetinde bir akçe ve bir habbe hakkım bâkī kalmamışdır ve mezbûrun yedine verilen defterde mastûr olup bizim kabûl etmediğimiz mecmû‘u on beş bin dört yüz seksen akçeden müteferrika mezbûr Arutin’in malı ve hakkı olup bizim anda alâka [ve] medhalimiz yoktur dediklerinde gıbbe’t-tasdîki’ş-şer‘î mâ vaka‘a bi’t-taleb ketb olundu. Fi’l-yevmi’s-sânî aşer min şehri Ramazâni’l-mübârek li sene seb‘a ve tis‘în ve elf.

Şuhûdü’l-hâl: Mustafa Çelebi Kethüdâ-yı muhzırân, İbrahim Çelebi b. Ahmed, Hasan b. ( ), Mehmed b. İdris.

(BAB46 - cilt: 19, sayfa: 561 - Hüküm no: 684 - Orijinal metin no: [119b-2])﻿

﻿

﻿

685. Hüküm

Hatice bt. Ali’nin menzilini Mehmed b. Kasım’a satması

Mahmiye-i İstanbul’da Ördek Kasab mahallesi sâkinelerinden olup zâtını ma‘rifet-i şer‘iyye ile ârifân imâm Mahmud Efendi b. Hüsnü ve Müezzin Mustafa Halîfe b. İbrahim nâm kimesneler ta‘rîfleri ile mu‘arrefe olan Hatice bt. Ali nâm hâtun meclis-i şer‘-i şerîfde mahmiye-i mezbûrede Çukur mahallesinde sâkin bâ‘isü hâze’l-kitâb Mehmed b. Kasım nâm kimesne mahzarında ikrâr ve takrîr-i kelâm edip akd-i âti’z-zikrin sudûruna değin yedimde mülküm ve hakkım olup mahalle-i mezbûrede vâki‘ bir tarafdan mahalle-i mezbûre câmi‘-i şerîfine meşrûta vakıf menzil ve bir tarafdan imâma meşrûta vakıf menzil ve ba‘zan Mustafa Efendi vakfı olan menzil ve bir tarafdan taşçı Ali Çelebi odaları ve bir tarafdan tarîk-i âm ile mahdûd hâriciyyesinde fevkānî iki bâb oda ve bir sofa ve tahtânî bir ahır ve dâhiliyyesinde bir bâb oda ve üç sofa ve bir su kuyusu ve bahçeyi müştemil mülk menzilimi cümle tevâbi‘ ve levâhıkı ve kâffe-i hukūk ve merâfıkı ile mezbûr Mehmed tarafından îcâb ve kabûlü hâvî şurût-ı müfsideden ârî bey‘-i bâtt-ı sahîh-i şer‘î ile dört yüz esedî guruşa bey‘ ve teslîm ol dahi ber vech-i muharrer iştirâ ve tesellüm ve kabûl ettiğinden sonra semeni olan meblağ-ı mezbûr dört yüz esedî guruşu mezbûr Mehmed yedinden tamâmen ahz u kabz eyledim min ba‘d menzili mahdûd-ı mezkûr mezbûr Mehmed’in mülk-i müşterâsıdır keyfe mâ yeşâ ve yahtâr mutasarrıf olsun dedikde gıbbe’t-tasdîki’ş-şer‘î mâ vaka‘a bi’t-taleb ketb olundu. Fi’l-yevmi’r-râbi‘ ve’l-ışrîn min şehri Ramazâni’l-mübârek li sene seb‘a ve tis‘în ve elf.

Şuhûdü’l-hâl: Mustafa b. Hızır, Ali b. Mustafa, İbrahim Çelebi b. Ahmed, Ahmed b. Mustafa.

(BAB46 - cilt: 19, sayfa: 562 - Hüküm no: 685 - Orijinal metin no: [120a-1])﻿

﻿

﻿

686. Hüküm

Ali Beşe b. İbrahim’in kölesi Abdullah’ı azat etmesi

Mahmiye-i İstanbul’da Kırkçeşme kurbunda Sekbânbaşı İbrahim Ağa mahallesinde sâkin Ali Beşe b. İbrahim meclis-i şer‘-i şerîf-i enverde ikrâr ve takrîr-i kelâm edip bana rıkkını mu‘terif olan orta boylu zenciyyü’l-asl bâ‘isü hâze’l-kitâb Abdullah b. Abdullah nâm abd-i memlûkümü, hasbeten lillâhi’l-meliki’l-Hallâk ve taleben li merzâti’r-rabbi’r-Rezzâk malımdan tahrîr ve i‘tâk ve zümre-i ahrâr-ı asliyyîne idrâc ve ilhâk eyledim ba‘de’l-yevm mevsûf-ı mezbûr Abdullah sâir ahrâr-ı asliyyîn gibi hür olup üzerinde velâ-i şer‘îden gayrı bir vechile hak ve alâkam kalmadı dedikde mâ hüve’l-vâki‘ bi’t-taleb [ketb] olundu. Fi’l-yevmi’r-râbi‘ ve’l-ışrîn min şehri Ramazâni’l-mübârek li sene seb‘a ve tis‘în ve elf.

Şuhûdü’l-hâl: Mustafa Beşe b. Ebûbekir, Ali Beşe b. Mehmed, Abdurrahman Beşe b. Hızır, İbrahim Çelebi b. Ahmed.

(BAB46 - cilt: 19, sayfa: 562 - Hüküm no: 686 - Orijinal metin no: [120a-2])﻿

﻿

﻿

687. Hüküm

Mehmed Çelebi b. Mustafa’nın menzilini oğlu Abdullah Çelebi’ye satması

Mahmiye-i İstanbul’da Sinan Paşa mahallesi sükkânından Mehmed Çelebi b. Mustafa nâm kimesne tarafından husûs-ı âti’z-zikri ikrâra vekîl olduğu Mehmed b. Hüseyin ve Mustafa b. Abdullah şehâdetleriyle şer‘an sâbit olan Ahmed Çelebi b. Mustafa meclis-i şer‘-i şerîf-i enverde müvekkili mezbûrun sulbî oğlu işbu râfi‘ü’l-kitâb Abdullah Çelebi mahzarında bi’l-vekâle ikrâr ve takrîr-i kelâm edip akd-i âti’z-zikrin sudûruna değin silk-i mülkümde münselik olup mahalle-i mezbûrede vâki‘ bir tarafdan âhar mülküm ve bir tarafdan Râbia Hâtun mülkü ve bir tarafdan vakıf menzil ve bir tarafdan tarîk-i âm ile mahdûd üç bâb tahtânî oda ve bir tahtapûş ve bi’r-i mâ ve bahçe ve havluyu müştemil mülk menzilini, bi cümleti’t-tevâbi‘ ve’l-levâhık tarafeynden îcâb ve kabûlü hâvî bey‘-i bâtt-ı sahîh-i şer‘î ile oğlu mezbûr Abdullah Çelebi’ye on sekiz bin akçeye bey‘ ve temlîk ve teslîm edip ol dahi iştirâ ve kabûl ve temellük ve tesellüm eyledikden sonra semeni olan meblağ-ı merkūm on sekiz bin akçeyi yedinden tamâmen ahz u kabz eyledi fîmâ ba‘d menzili merkūm mezbûr Abdullah Çelebi’nin mülk-i müşterâsı olmuşdur keyfe mâ yeşâ mutasarrıf olsun dedikde gıbbe’t-tasdîk mâ vaka‘a bi’t-taleb ketb olundu. Fi’l-yevmi’r-râbi‘ ve’l-ışrîn min şehri Ramazâni’l-mübârek li sene seb‘a ve tis‘în ve elf.

Şuhûdü’l-hâl: Abdullah Efendi b. Mehmed, Mehmed Çelebi b. Ahmed, Ali Beşe b. Mustafa, Receb Çelebi b. Ömer.

(BAB46 - cilt: 19, sayfa: 563 - Hüküm no: 687 - Orijinal metin no: [120a-3])﻿

﻿

﻿

688. Hüküm

Ayşe bt. Mustafa’nın menzilini Hüseyin b. Üveys’e satması

Husûs-ı âti’l-beyânın mahallinde ketb u tahrîri iltimâs olunmağın savb-ı şer‘-i enverden Mevlânâ Şaban Efendi b. Halil irsâl olunup ol dahi mahmiye-i İstanbul’da Sofular mahallesinde sâkine Ayşe bt. Mustafa nâm hâtunun menziline varıp zeyl-i kitâbda mektûbü’l-esâmî müslimîn huzûrunda akd-i meclis-i şer‘-i mübîn eyledikde zâtı ma‘rifet-i şer‘iyye ile ârifân Muharrem Efendi b. Muammer ve Ahmed Çelebi b. Mustafa nâm kimesneler ta‘rîfleriyle mu‘arrefe olan mezbûre Ayşe Hâtun meclis-i ma‘kūd-ı mezbûrda, bâ‘isü hâze’l-kitâb Hüseyin Efendi b. Üveys nâm kimesne mahzarında ikrâr ve takrîr-i kelâm edip akd-i âti’z-zikrin sudûruna değin silk-i mülkümde münselik olup mahalle-i mezbûrede vâki‘ bir tarafdan Ahmed Paşa veresesi mülkleri ve iki tarafdan İshak Çelebi mülkü ve bir tarafdan tarîk-i âm ile mahdûd iki bâb fevkānî oda ve iki sofa ve tahtânî kiler ve bir matbah ve bir mikdâr zât-ı eşcâr-ı müsmire ve gayr-ı müsmire bahçe ve bir su kuyusu ve bir kenîf ve bir ahır ve bir mikdâr havluyu müştemil işbu mülk menzilimi bi cümleti’t-tevâbi‘ ve’l-levâhık ve âmmeti’l-menâfi‘ ve’l-merâfık tarafeynden îcâb ve kabûlü hâvî bey‘-i bâtt-ı sahîh-i şer‘î ile mezbûr Hüseyin Efendi’ye altı yüz yetmiş esedî guruşa bey‘ ve temlîk ve teslîm ol dahi vech-i mübeyyen üzre iştirâ ve kabûl ve temellük ettiğinden sonra semeni olan altı yüz yetmiş esedî guruşu mûmâ-ileyh Hüseyin Efendi bana teslîm ve ben dahi yedinde bi’t-tamâm ve’l-kemâl ahz u kabz eyledim min ba‘d menzili mahdûd-ı mezkûrda benim alâka ve medhalim kalmayıp mezbûr Hüseyin[‘in] mülk-i müşterâsı olmuşdur keyfe mâ yeşâ ve hasbemâ yahtâr mutasarrıf olsun dedikde gıbbe’t-tasdîki’ş-şer‘î ve’t-tahkīki’l-mer‘î vâki‘ hâli Mevlânâ-yı mezbûr mahallinde tahrîr ve ba‘dehû ma‘an irsâl olunan İsmail Çelebi b. Abdullah ile meclis-i şer‘a gelip alâ vukū‘ihî inhâ ve takrîr etmeğin mâ hüve’l-vâki‘ bi’t-taleb ketb olundu. Fi’l-yevmi’s-sâlis ve’l-ışrîn min şehri Ramazâni’l-mübârek li sene seb‘a ve tis‘în ve elf.

Şuhûdü’l-hâl: Mehmed Efendi b. el-Hâc İdris, el-Hâc Abdüllatîf b. el-Hâc Halil el-İmâm, Halil Çelebi b. Abdüllatîf, Hasan Çelebi b. Abdullah, Mustafa Çelebi b. Ramazan ve gayruhüm mine’l-huzzâr.

(BAB46 - cilt: 19, sayfa: 563 - Hüküm no: 688 - Orijinal metin no: [120b-1])﻿

﻿

﻿

689. Hüküm

Rabia bt. Abdullah’ın Hasan Beşe b. Hasan’dan muhâlaa yoluyla boşandığı

Mahmiye-i İstanbul’da Lütfi Paşa mahallesinde sâkine olup zâtı ma‘rifet-i şer‘iyye ile ârifân Abdullah Efendi b. Mehmed Efendi ve terzi Ahmed Çelebi b. el-Hâc Veli nâm kimesneler ta‘rîfleriyle mu‘arrefe olan Râbia bt. Abdullah nâm hâtun meclis-i şer‘-i şerîf-i enver ve mahfil-i dîn-i münîf-i ezherde zevc-i muhâlı‘ı işbu bâ‘isü’l-kitâb Hasan Beşe [b.] Hasan nâm kimesne mahzarında ikrâr ve takrîr-i kelâm edip zevcim mezbûr Hasan Beşe zimmetinde mütekarrir ve ma‘kūdun-aleyh olan beş yüz akçe mehr-i müeccelim ve nafaka-i iddet-i ma‘lûmem üzerlerine ve me’ûnet-i süknâm dahi kendi üzerime olmak üzre zevcim mezbûr Hasan ile muhâla‘a-i sahîha-i şer‘iyye ile muhâla‘a olup ol dahi hul‘-ı mezbûru kabûl eylediğinden sonra hukūk-ı zevciyyete müte‘allika da‘vâdan her birimiz âharın zimmetini ibrâ eyledik dedikde gıbbe’t-tasdîki’ş-şer‘î mâ vaka‘a bi’t-taleb ketb olundu. Fi’l-yevmi’s-sâbi‘ ve’l-ışrîn min Ramazâni’l-mübârek li sene seb‘a ve tis‘în ve elf.

Şuhûdü’l-hâl: Mehmed Efendi el-İmâm, Ahmed Çelebi b. Mehmed Efendi, Hüseyin b. Hasan, el-Hâc Veli.

(BAB46 - cilt: 19, sayfa: 564 - Hüküm no: 689 - Orijinal metin no: [120b-2])﻿

﻿

﻿

690. Hüküm

Todoş v. Tanaş’ın gemi malzemelerinin iadesi için Memiş Reis b. Hasan’a tembih

Mahmiye-i İstanbul’da Fenerkapısı kurbunda Abdi Subaşı mahallesinde sâkin sefîne reislerinden işbu râfi‘ü’l-vesîka Todoş v. Tanaş nâm zimmî meclis-i şer‘-i şerîf-i enverde Havâss-ı Aliyye kazâsı müzâfâtından Terkos nâhiyesi’ne tâbi‘ Ağaçlı nâm karye sükkânından Memiş Reis b. Hasan mahzarında üzerine da‘vâ ve takrîr-i kelâm edip târih-i kitâbdan beş ay mukaddem karye-i mezbûre önünde sefînesi karaya düşüp pârelendikde [121a] deryâdan ihrâc eylediğim beş aded sefîne …? ta‘bîr olunan beş halat ve sâire sefîne âlâtımı kendiden istîcâr eylediğim mahzende hıfz etmek için mezbûr Memiş Reis’e bi tarîki’l-emâne def‘ ve teslîm edip ol dahi ahz u kabz etmişidi hâlâ eşyâ-i mezbûrenin a‘yânı elân mevcûd olmağla suâl olunup merkūm Memiş Reis cevâbında fi’l-hakīka kaziyye merkūm Todoş’un takrîr-i meşrûhu üzre olup târih-i mezkûrda beş aded sefîne … ve kamane? ta‘bîr olunur beş halat ve sâir sefîne âlâtını mahzeni mezkûrda hıfz etmek için müdde‘î-i mezbûrdan bi tarîki’l-emâne ahz u kabz edip eşyâ-i mezkûrenin elân a‘yânı mevcûd idiğini tâyi‘an ikrâr etmeğin mûcebince eşyâ-i merkūmeyi mahallinde müdde‘î-i mezbûra teslîme merkūm Memiş Reis’e tenbîh olunup mâ vaka‘a bi’t-taleb ketb olundu. Fi’l-yevmi’l-hâmis ve’l-ışrîn min şehri Ramazâni’l-mübârek li sene seb‘a ve tis‘în ve elf.

Şuhûdü’l-hâl: İbrahim Çelebi b. Ahmed, Hüseyin Çelebi b. Mehmed, Mehmed Çelebi b. İdris, Hasan b. Mehmed.

(BAB46 - cilt: 19, sayfa: 565 - Hüküm no: 690 - Orijinal metin no: [120b-3])﻿

﻿

﻿

691. Hüküm

Apostol v. Angeli’nin Kâtib Ali Efendi Vakfı’ndan aldığı ödüncü kefilin ödemesi

Mahmiye-i İstanbul’da merhûm Kâtib Ali Efendi vakfına bi’l-fi‘l mütevellî olan işbu râfi‘ü’l-kitâb el-Hâc Yusuf Ali meclis-i şer‘-i şerîf-i enverde mahmiye-i mezbûrede Mirahor mahallesinde sâkin Papa Paskal v. Dimitri nâm zimmî muvâcehesinde üzerine da‘vâ ve takrîr-i kelâm edip yine mahalle-i mezbûre sükkânından gāib ani’l-meclis Apostol v. Angeli nâm zimmîye asl-ı mâl-ı vakf-ı mezbûrdan yüz yirmi esedî guruş bi’t-tevliyye idâne ve teslîm ol dahi istidâne ve kabz edip meblağ-ı mezbûr yüz yirmi guruşa merkūm Papa Paskal emr ve kabûlü hâviye kefâlet-i sahîha ile kefîl olmağın hâlâ suâl olunup meblağ-ı mezbûr yüz yirmi guruşu kefâletine binâen edâya mezbûra tenbîh olunmak matlûbumdur dedikde gıbbe’s-suâl mezbûr Papa Paskal cevâbında fi’l-hakīka kaziyye vech-i muharrer üzre olup müdde‘î-i mezbûrun gāib-i merkūm Apostol’e bi’t-tevliyye idâne ve teslîm eylediği meblağ-ı mezbûr yüz yirmi guruşa emr ve kabûlü hâviye kefâlet-i sahîha ile kefîl olup meblağ-ı merkūm yüz yirmi guruş bi hükmi’l-kefâle zimmetimde lâzımü’l-edâ deynimdir deyû tâyi‘an ikrâr etmeğin mûcebince meblağ-ı mezbûr yüz yirmi guruşu bi hükmi’l-kefâle mütevellî-i mezbûra edâya merkūm Papa Paskal’a tenbîh olunup mâ vaka‘a bi’t-taleb ketb olundu. Fi’l-yevmi’l-hâmis ve’l-ışrîn min şehri Ramazâni’l-mübârek li sene seb‘a ve tis‘în ve elf.

Şuhûdü’l-hâl: İbrahim Çelebi b. Ahmed, Mehmed b. İdris, Hasan b. Mehmed, Ali b. Hâlid, Receb b. Mehmed.

(BAB46 - cilt: 19, sayfa: 565 - Hüküm no: 691 - Orijinal metin no: [121a-1])﻿

﻿

﻿

692. Hüküm

Sultana bt. tülbentçi Asvador’un menzil davasının on beş sene geçtiği için reddi

Mahmiye-i İstanbul’da Sulu Manastır mahallesinde sâkin iken hâlik olan tülbentçi Asvador v. Haccan nâm Ermeni’nin verâseti zevce-i metrûkesi Maryem bt. Avadik nâm Ermeniye ile sulbî oğulları Bogos ve Bedros ve sulbiye kızı Sultana’ya münhasıra olup ba‘dehû mezbûr Bogos dahi hâlik olup verâseti zevce-i metrûkesi Marta bt. Karabet nâm Ermeniye ile sulbiye kızları Şahzâde ve Gül ve Harpasima ve Gevher’e ve li ebeveyn karındaşı mezbûr Bedros’a münhasıra olup ba‘dehû mezbûre Şahzâde dahi hâlike olup verâseti zevci Elmas v. Andriyas ile anası mezbûre Marta’ya ve sadrî sagīr oğlu Tarabyon ve sagīre kızları diğer Sultana ve Nöri ve Eziz’e münhasıra olduğu şer‘an zâhir ve müte‘ayyin oldukdan sonra hâlik-i evvel-i mezbûrun kızı mezbûre Sultana meclis-i şer‘-i şerîf-i enverde kendi tarafından asâleten ve sıgār-ı mezbûrûnun babaları olmağla velâyeten ve mezbûre Marta tarafından husûs-ı âti’z-zikre sâbitü’l-vekâle vekîl olmağla vekâleten zikri âtî menzile vâzı‘ü’l-yed olduğu sâbit olan mezbûr Elmas mahzarında üzerine da‘vâ ve takrîr-i kelâm edip babam hâlik-i evvel-i mezbûr Asvador’un terekesinden olup mahalle-i mezbûrede vâki‘ bir tarafdan ocakçı Bâli mülkü ve bir tarafdan bozacı Murad mülkü ve bir tarafdan ba‘zan Nurses ve ba‘zan Kasbar mülkleri ve bir tarafdan tarîk-i âm ile mahdûd büyût-ı adîdeyi müştemil mülk menzile mezbûr Elmas ber vech-i muharrer vâzı‘ü’l-yed olmağın suâl olunup menzili mezbûrdan bana isâbet eden hisse-i şer‘iyyemden kasr-ı yed ve bana teslîme mezbûr Elmas’a tenbîh olunmak matlûbumdur dedikde gıbbe’s-suâl mezbûr Elmas cevâbında müdde‘iye-i mezbûre Sultana babası hâlik-i mezbûrun terekesinden olan mârrü’z-zikr menzilden hisse-i şer‘iyyesini bin altmış altı senesinde karındaşı hâlik-i mezbûr Bogos’a hayâtında on iki bin akçeye bey‘ ve teslîm [121b] ve kabz-ı semen etmişidi ve mezbûr Asvador bin elli beş senesinde hâlik olup târih-i mezkûrdan beri verese-i mezbûrûn mahalle-i mezbûrede müdde‘iye-i merkūme medîne-i Galata’da sâkinler olup dâimâ birbirine mülâkī olurken mezbûre Sultana husûs-ı mezbûra müte‘allika verese-i mezbûrûndan aslâ bir nesne da‘vâ etmeyip kırk iki seneden beri bilâ-özr-i şer‘î sükût etmişdir deyicek gıbbe’l-istintâk mezbûre Sultana, fi’l-hakīka babası mezbûr Asvador bin elli beş senesinde hâlik olup târih-i mezkûrdan beri kendi medîne-i Galata’da verese-i mezbûrûn mahalle-i mezbûrede sâkinler olup dâimâ birbirine mülâkī olurken husûs-ı mezbûra müte‘allika verese-i mezbûrûndan aslâ bir nesne da‘vâ etmeyip kırk iki seneden beri bilâ-özr-i şer‘î sükût eylediğini bi tav‘ihâ ikrâr ve i‘tirâf etmeğin mûcebiyle on beş sene bilâ-özr-i şer‘î terk olunan da‘vânın bilâ-emr istimâ‘ı memnû‘ olmağla müdde‘iye-i mezbûre Sultana bilâ-emr bî-vech mu‘ârazadan men‘ olunup mâ hüve’l-vâki‘ bi’t-taleb ketb olundu. Fi’l-yevmi’t-tâsi‘ aşer min şehri Ramazâni’l-mübârek li sene seb‘a ve tis‘în ve elf.

Şuhûdü’l-hâl: Davud Çavuş el-Mübâşir, Mustafa Çelebi b. Abdurrahman, İbrahim Çelebi b. Ahmed, Mehmed b. İdris, Receb b. Osman.

(BAB46 - cilt: 19, sayfa: 566 - Hüküm no: 692 - Orijinal metin no: [121a-2])﻿

﻿

﻿

693. Hüküm

Ayşe bt. Abdullah’ın İbrahim b. Mustafa’da olan mehir ve nafaka alacağını tahsil ettiği

Mahmiye-i İstanbul’da Mesih Hasan Paşa mahallesinde sâkine olup zâtı Ahmed b. Mustafa ve Mehmed b. Ali ta‘rîfleriyle mu‘arrefe olan Ayşe bt. Abdullah meclis-i şer‘-i şerîf-i enverde zevc-i mutallıkı bâ‘isü hâze’l-kitâb İbrahim nâm kimesnenin babası ve tarafından husûs-ı âti’l-beyâna vekîl-i müsecceli olan Mustafa b. Ahmed nâm kimesne mahzarında bi tav‘ihâ ikrâr-ı tâm ve takrîr-i kelâm edip zevcim mezbûr İbrahim bundan akdem beni bâyinen tatlîk etmekle zimmetinde mütekarrir ve ma‘kūdun-aleyh olan beş yüz akçe mehr-i müeccelim ile nafaka-i iddet-i mu‘ayyenem ve me’ûnet-i süknâm için bi’t-terâzî dört yüz yirmi akçe ki cem‘an dokuz yüz yirmi akçe hakkımı vekîl-i mezbûr Mustafa bana edâ ve teslîm ben dahi tamâmen yedinden ahz u kabz eyledim ba‘de’l-yevm zevcim mezbûr İbrahim zimmetinde bir akçe ve bir habbe hakkım bâkī kalmadı dedikde gıbbe’t-tasdîki’ş-şer‘î mâ hüve’l-vâki‘ bi’t-taleb ketb olundu. Fi’l-yevmi’s-sâbi‘ ve’l-ışrîn min şehri Ramazâni’l-mübârek li sene seb‘a ve tis‘în ve elf.

Şuhûdü’l-hâl: Ahmed Beşe b. Mustafa, Mehmed Beşe b. ( ) Çukadâr, Receb Beşe b. ( ), İbrahim Çelebi b. Ahmed, Hüseyin b. Mustafa, Ali Beşe b. Bâli, Mehmed Çelebi b. İdris.

(BAB46 - cilt: 19, sayfa: 567 - Hüküm no: 693 - Orijinal metin no: [121b-1])﻿

﻿

﻿

694. Hüküm

Hacı Yusuf b. Hacı Ömer’e borcu ödemesi için Sirozlu Mustafa Çelebi b. Hüseyin’e tembih

Mahmiye-i İstanbul’da Sâlih Paşa mahallesi sükkânından el-Hâc Yusuf b. el-Hâc Ömer’in karındaşı ve tarafından husûs-ı âti’l-beyâna vekîl olduğu Ahmed Çelebi b. İbrahim ve Hasan b. Mevlüd şehâdetleriyle şer‘an sâbit olan el-Hâc İsmail nâm kimesne meclis-i şer‘-i şerîf-i enverde mahmiye-i mezbûrede Topkapısı kurbunda sâkin Sirozlu Mustafa Çelebi b. Hüseyin mahzarında üzerine da‘vâ ve takrîr-i kelâm edip bundan akdem müvekkili merkūm el-Hâc Yusuf kasaba-i Tekfurdağı’nda mezbûr Mustafa Çelebi doksan guruşunu ikrâz ve teslîm ol dahi iktirâz ve kabz ve mukābelesinde işbu orta boylu açık kaşlı sarı ala gözlü Rûsiyyetü’l-asl Rukiye nâm câriyesini müvekkili merkūma rehin vaz‘ ve teslîm ol dahi irtihân ve kabz etmişidi hâlâ mezbûr Mustafa Çelebi’ye suâl olunup meblağ-ı mezbûru edâ ve fekk-i rehine tenbîh olunmak matlûbumdur dedikde gıbbe’s-suâl mezbûr Mustafa Çelebi cevâbında kaziyye minvâl-i meşrûh üzre olduğunu ikrâr ve i‘tirâf etmeğin ikrârı mûcebince meblağ-ı mezbûr doksan guruşu müvekkili mezbûr için vekîl-i merkūma edâ ve teslîme ve yedinde olan mevsûfe-i mezbûreyi kabz ve teslîme merkūm Mustafa Çelebi’ye ba‘de’t-tenbîh mâ vaka‘a bi’t-taleb ketb olundu. Fi’l-yevmi’r-râbi‘ ve’l-ışrîn min şehri Ramazâni’l-mübârek li sene seb‘a ve tis‘în ve elf.

Şuhûdü’l-hâl: Hasan Çavuş b. Hamza, mumcu Mehmed Beşe b. Abdurrahman, İbrahim Çelebi b. Ahmed, Mehmed b. İdris.

(BAB46 - cilt: 19, sayfa: 568 - Hüküm no: 694 - Orijinal metin no: [121b-2])﻿

﻿

﻿

695. Hüküm

Ayşe bt. Mustafa’nın Ahmed b. Abdurrahman’dan muhâlaa yoluyla boşandığı

Mahmiye-i İstanbul’da Çerağī Hamza mahallesi sâkinelerinden olup zâtı ma‘rifet-i şer‘iyye ile ârifân Abdurrahman b. Hasan ve Hüseyin b. Mustafa nâm kimesneler ta‘rîfleriyle mu‘arrefe olan Ayşe bt. Mustafa nâm hâtun meclis-i şer‘-i şerîfde zevc-i dâhili bâ‘isü’l-kitâb Ahmed b. Abdurrahman nâm kimesne mahzarında ikrâr ve takrîr-i kelâm edip zevcim mezbûr Ahmed zimmetinde mütekarrir ve ma‘kūdun-aleyh olan bin beş yüz akçe mehr-i müeccelim ve nafaka-i iddet-i mu‘ayyene-i ma‘lûmem üzerlerine ve me’ûnet-i süknâm dahi kendi üzerime olmak üzre zevcim mezbûr ile muhâla‘a-i sahîha-i şer‘iyye ile muhâla‘a edip ol dahi ber vech-i muharrer hul‘-ı mezbûru kabûl ettiğinden sonra hukūk-ı zevciyyete müte‘allika âmme-i da‘vâdan her birimiz âharın zimmetini ibrâ-i âmm-ı kātı‘ü’n-nizâ‘la ibrâ ve iskāt eyledik dedikde gıbbe’t-tasdîki’ş-şer‘î mâ vaka‘a bi’t-taleb ketb olundu. Fi’l-yevmi’s-sâbi‘ ve’l-ışrîn min şehri Ramazâni’l-mübârek li sene seb‘a ve tis‘în ve elf.

Şuhûdü’l-hâl: Ali Çelebi b. Bâli, Şaban b. Yusuf, Mehmed Çelebi b. İdris, Ebûbekir b. Mustafa, Hüseyin Beşe b. Mustafa.

(BAB46 - cilt: 19, sayfa: 568 - Hüküm no: 695 - Orijinal metin no: [121b-3])﻿

﻿

﻿

696. Hüküm

Hasan Efendi b. Abdullah’ın kölesi Dilaver’i azat etmesi

Itknâme Mahmiye-i İstanbul’da Çerağī Hamza mahallesinde sâkin Hasan Efendi b. Abdullah nâm kimesne meclis-i şer‘de kendiye rıkkını i‘tirâf eden işbu orta boylu açık kaşlı sarı bıyıklı sarı ala gözlü Rûsiyyü’l-asl bâ‘isü hâze’l-kitâb Dilaver b. Abdullah nâm abd-i memlûkü mahzarında ikrâr ve takrîr-i kelâm edip mevsûf-ı mezbûr Dilaver’i hasbeten lillâhi’l-aliyyi’l-a‘lâ ve haseneten li rûhi resûlihi’l-mu‘allâ malımdan tahrîr ve i‘tâk ve zümre-i harâir-i asliyyîne ilhâk ve idrâc eyledim ba‘de’l-yevm mevsûf-ı mezbûr Dilaver sâir harâir-i asliyyîn gibi hür olup üzerinde sâbit olan velâ-i şer‘îden gayrı hakkım kalmadı dedikde gıbbe’t-tasdîki’ş-şer‘î mâ hüve’l-vâki‘ bi’t-taleb ketb olundu. Fi’l-yevmi’s-sâdis min Ramazâni’l-mübârek li sene seb‘a ve tis‘în ve elf.

Şuhûdü’l-hâl: Hasan Efendi b. Abdüsselâm, Ömer Çelebi b. ( ) el-İmâm, Kadızâde Mehmed Çelebi, İslâm Beşe b. Bayram, Abdullah Efendi b. el-Hâc Veli el-Kâtib, Sarı İbrahim Efendi, Mehmed Efendi b. Ahmed Efendi, İbrahim Çelebi b. Ahmed, kayıkçılar kethüdâsı Ahmed Beşe.

(BAB46 - cilt: 19, sayfa: 569 - Hüküm no: 696 - Orijinal metin no: [122a-1])﻿

﻿

﻿

697. Hüküm

Yeniçeri 91. Cemaat bir kısım odalıların Azak Kalesi’ndeki ortak menzillerinin satış bedellerinin tahsili

Dergâh-ı âlî yeniçerilerinin doksan bir cemâ‘atine mahsûs oda ahâlîsinden odabaşı Musli Beşe b. Mustafa ve imâm Hüseyin Efendi ve nâzır el-Hâc Osman b. Sinan ve Ömer Beşe b. Mehmed ve Halil Beşe [b.] İbrahim ve başkorucu Dayıoğlu Mustafa Beşe nâm kimesneler meclis-i şer‘-i şerîf-i enverde mahmiye-i İstanbul’da Çelebioğlu mahallesinde sâkin el-Hâc Ahmed b. Bayram tarafından ikrâr-ı âti’l-beyânı tasdîke vekîl-i şer‘îsi olan el-Hâc ( ) b. Abdullah mahzarında her biri ikrâr ve takrîr-i kelâm edip hâlâ Azak muhâfazasında olan el-Hâc İvaz Beşe b. Abdullah bundan akdem tarafımızdan vekâleten Azak’da vâki‘ kışla ta‘bîr olunur beynimizde ma‘lûm menzilimizi âhara beş yüz on guruşa bey‘ ve kabz-ı semen ettiğinden sonra semen-i mezbûru poliçe tarîkiyle merkūm el-Hâc Ahmed üzerine bizi mektûbuyla havâle ve her birimiz kabûl etmişidi hâlâ müvekkili mezbûr el-Hâc Ahmed ber vech-i muharrer havâle olunan meblağ-ı mezbûrun dört yüz guruşunu bize edâ ve teslîm ben dahi yedinden ahz u kabz eyledik dediklerinde gıbbe’t-tasdîki’l-vicâhî mâ vaka‘a bi’t-taleb ketb olundu. Fi’l-yevmi’s-sâbi‘ ve’l-ışrîn min şehri Ramazâni’l-mübârek li sene seb‘a ve tis‘în ve elf.

Şuhûdü’l-hâl: İbrahim Çelebi b. Ahmed, Mehmed Çelebi b. İdris. Hüseyin b. Mustafa, Hüseyin b. Mehmed ve gayruhüm mine’l-huzzâr.

(BAB46 - cilt: 19, sayfa: 569 - Hüküm no: 697 - Orijinal metin no: [122a-2])﻿

﻿

﻿

698. Hüküm

Bayram b. Mehmed’den aldığı ödüncü ödemesi için Mehmed Beşe b. Hasan’a tembih

Mahmiye-i İstanbul’da Sinan Paşa mahallesinde sâkin bâ‘isü hâze’l-kitâb Bayram Efendi b. Mehmed meclis-i şer‘-i şerîf-i enverde mahalle-i mezbûre sükkânından Mehmed Beşe b. Hasan mahzarında üzerine da‘vâ ve takrîr-i kelâm edip mezbûr Mehmed Beşe zimmetinde cihet-i karz-ı şer‘îden bin sekiz yüz yetmiş dört akçe hakkım olup meblağ-ı mezbûrun altı yüz otuz akçesini yedinden ahz u kabz ve istîfâ edip bin iki yüz kırk dört akçe zimmetinde bâkī kalmağla suâl olunup meblağ-ı bâkī-i mezbûru dahi bana edâya tenbîh olunmak matlûbumdur dedikde gıbbe’s-suâl mezbûr Mehmed Beşe cevâbında fi’l-hakīka müdde‘î-i mezbûr Bayram Efendi’ye ber vech-i muharrer cihet-i mezbûreden bâkī bin iki yüz kırk dört akçe zimmetinde deyni olduğunu bi tav‘ihî ikrâr etmeğin alâ mûcebi i‘tirâfihî meblağ-ı bâkī-i mezbûru müdde‘î-i mezbûra edâ ve teslîme mezbûr Mehmed Beşe’ye tenbîh olunup mâ vaka‘a bi’t-taleb ketb olundu. Fi’l-yevmi’t-tâsi‘ ve’l-ışrîn min şehri Ramazâni’l-mübârek li sene seb‘a ve tis‘în ve elf.

Şuhûdü’l-hâl: İbrahim b. Mehmed, Hüseyin b. Mustafa, Hasan b. Mehmed, Mahmud b. Mehmed, Nasuh b. Ömer.

(BAB46 - cilt: 19, sayfa: 570 - Hüküm no: 698 - Orijinal metin no: [122a-3])﻿

﻿

﻿

699. Hüküm

Halep Süryani Patriği Salamon v. David’in Ali b. Yusuf’tan ödünç alması

Medîne-i Haleb’de vâki‘ Süryanî tâifesinin patriği olan Abdülmesih nâm râhibin vekîli olup hâlâ medîne-i Ebâ Eyyûb el-Ensârî’de Çömlekçi mahallesinde müsâfiren sâkin Salamon v. David nâm zimmî meclis-i şer‘-i şerîf-i enverde mahmiye-i İstanbul’da Molla Gürânî mahallesinde sâkin bâ‘isü hâze’l-kitâb Ali b. Yusuf tarafından ikrâr-ı câ’i’l-beyânı tasdîke vekîl-i sâbitü’l-vekâle olan Ahmed Beşe b. Mustafa mahzarında ikrâr-ı tâm ve takrîr-i kelâm edip [122b] müvekkili merkūm Ali Efendi bin üç yüz elli guruşunu bana ikrâz ve teslîm ben dahi yedinden iktirâz ve kabz etmekle hâlâ meblağ-ı mezbûr bin üç yüz elli guruş cihet-i karz-ı şer‘îden merkūm Ali Efendi’ye vâcibü’l-edâ ve lâzımü’l-kazâ zimmetimde deynimdir, târih-i kitâbdan doksan bir gün tamâmına değin meblağ-ı mezbûr bin üç yüz elli guruşu medîne-i Haleb’de merkūm Ali Efendi’nin tarafından kabza vekîli olan kimesneye edâya ve teslîme ta‘ahhüd ve iltizâm eyledim dedikde gıbbe’t-tasdîki’l-vicâhî ve’t-tahkīki’ş-şifâhî mâ vaka‘a bi’t-taleb ketb olundu. Fî gāyet-i şehri Ramazâni’l-mübârek li sene seb‘a ve tis‘în ve elf.

Şuhûdü’l-hâl: İsmail b. ( ) Sarrâcbaşı, Ali Odabaşı, el-Hâc Abdülkerim [b.] el-Hâc Mehmed, el-Hâc Mahmud b. Hüsam.

(BAB46 - cilt: 19, sayfa: 570 - Hüküm no: 699 - Orijinal metin no: [122a-4])﻿

﻿

﻿

700. Hüküm

Hatice bt. Ali’nin tüm eşyasını Reis Mehmed b. Kasım’a hibe etmesi

Mahmiye-i İstanbul’da Ördek Kasab mahallesi sâkinelerinden olup zâtı ma‘rifet-i şer‘iyye ile ârifân mahalle-i mezbûre sâkinlerinden imâm Mahmud Efendi b. Hüsnü ve Müezzin Mustafa Çelebi b. İbrahim Çelebi nâm kimesneler ta‘rîfleriyle mu‘arrefe olan Hatice bt. Ali nâm hâtun meclis-i şer‘-i şerîfde menzilinde ma‘an sâkine olduğu bâ‘isü hâze’l-kitâb Reis Mehmed b. Kasım nâm kimesne mahzarında ikrâr ve takrîr-i kelâm edip eşyâmdan yedi köhne minder ve dört köhne çatma yastık ve on köhne yastık ve iki köhne yan keçesi ve üç köhne döşek ve bir kaliçe ve bir leğen ve iki ibrik ve bir güğüm ve dört tencere ve üç demirli sandık mezbûr Mehmed’e hibe-i sahîha-i şer‘iyye ile hibe ve teslîm ol dahi meclis-i hibede ittihâb ve tesellüm ve kabz eyledi ba‘de’l-yevm zikr olunan eşyâ-i mezbûr Mehmed’in mülk-i mevhûbu olup benim kat‘â eşyâ-i mezkûrede ve menzilde mevcûd olan kalîl ve kesîr ve sâir eşyâda ve bi’l-cümle hâlâ lâbise olduğum işbu köhne libâsdan gayrı ism-i mâl ıtlâk olunur şeyim yoktur ve bir şeye mâlike değilim, cümlesi mezbûr Mehmed’in mülkü dedikde gıbbe’t-tasdîki’ş-şer‘î mâ vaka‘a bi’t-taleb ketb olundu. Fi’l-yevmi’s-sânî ve’l-ışrîn min şehri Ramazâni’l-mübârek li sene seb‘a ve tis‘în ve elf.

Şuhûdü’l-hâl: Mahmud Efendi b. Hasan el-İmâm, Mustafa Halîfe el-Müezzin, İshak Efendi b. Ali.

(BAB46 - cilt: 19, sayfa: 571 - Hüküm no: 700 - Orijinal metin no: [122b-1])﻿

﻿

﻿

701. Hüküm

Emetullah bt. Rıdvan’ın Süleyman b. Mustafa’dan muhâlaa yoluyla boşandığı

Mahmiye-i İstanbul’da Şeyh Ebülvefâ mahallesinde sâkine olup zâtı ma‘rifet-i şer‘iyye ile ârifân olup mahalle-i mezbûre ahâlîsinden el-Hâc Ali b. Mustafa ve el-Hâc Mehmed b. İbrahim ta‘rîfleriyle mu‘arrefe olan Emetullah bt. Rıdvan nâm hâtun meclis-i şer‘-i şerîf-i enverde zevc-i dâhili bâ‘isü hâze’l-kitâb Süleyman b. Mustafa mahzarında bi tav‘ihâ ikrâr ve takrîr-i kelâm edip mezbûr Süleyman ile beynimizde hüsn-i zindegânîmiz olmamağla zimmetinde mütekarrir ve ma‘kūdun-aleyh olan kırk esedî guruş mehr-i müeccelim ve nafaka-i iddet-i mu‘ayyenem üzerlerine ve me’ûnet-i süknâm dahi kendi üzerime olmak üzre mezbûr Süleyman ile muhâla‘a-i sahîha-i şer‘iyye ile [muhâla‘a] olup ol dahi ber vech-i muharrer hul‘-ı mezbûru kabûl eylediğinden sonra hukūk-ı zevciyyete ve sâir beynimizde ma‘lûm ve mechûl hukūka müte‘allika da‘vâdan her birimiz âharın zimmetini ibrâ-i âmm-ı kātı‘ü’n-nizâ‘la ibrâ ve iskāt eyledik dedikde gıbbe’t-tasdîki’ş-şer‘î mâ vaka‘a bi’t-taleb ketb olundu. Fi’l-yevmi’r-râbi‘ min Şevvâli’l-mükerrem li sene seb‘a ve tis‘în ve elf.

Şuhûdü’l-hâl: El-Hâc Mustafa b. Ali, Süleyman Beşe b. Mustafa, el-Hâc Ali b. Mustafa, el-Hâc Mehmed b. İbrahim, Osman Beşe b. Mehmed uncu.

(BAB46 - cilt: 19, sayfa: 571 - Hüküm no: 701 - Orijinal metin no: [122b-2])﻿

﻿

﻿

702. Hüküm

Ayşe bt. Halil’e borcunu ödemesi için kocası Hüseyin Çelebi b. Ahmed’e tembih

Mahmiye-i İstanbul’da Uzun Yusuf mahallesinde sâkine Ayşe bt. Halil nâm hâtun meclis-i şer‘-i şerîf-i enverde zevci Hüseyin Çelebi b. Ahmed mahzarında üzerine da‘vâ ve takrîr-i kelâm edip yedimde olan işbu temessükü nâtık olduğu üzre zevcim mezbûr Hüseyin zimmetinde cihet-i karz-ı şer‘îden altı yüz altmış iki buçuk guruş hakkım olmağla hâlâ mezbûr Hüseyin Çelebi’ye suâl olunup meblağ-ı mezbûrun alıverilmesi matlûbumdur dedikde gıbbe’s-suâl mezbûr Hüseyin Çelebi cevâbında cihet-i mezkûreden zevcem müdde‘iye-i mezbûreye zimmetimde bi hakkın seksen guruş deynim olup mâ‘adâsını kâziben ikrâr edip ve yedine işbu altı yüz altmış iki buçuk guruşu nâtık deyn temessükü vermişdim deyicek müdde‘iye-i mezbûreye zevci merkūm Hüseyin Çelebi meblağ-ı mezbûrun yüz seksen guruşundan mâ‘adâsını kâziben ikrâr etmeyip ve kendi ziyâde da‘vâsında mubtıla olmadığına yemîn teklîf olundukda müdde‘iye-i mezbûre Ayşe Hâtun dahi alâ vefki’l-mes’ûl yemîn billâhi’l-aliyyi’l-a‘lâ etmeğin mûcebince temessük-i mezbûr nâtık olduğu üzre meblağ-ı merkūm altı yüz altmış iki buçuk guruşu müdde‘iye-i [123a] mezbûre Ayşe Hâtun’a tamâmen edâ ve teslîme zevci merkūm Hüseyin Çelebi’ye tenbîh olunmağın mâ vaka‘a bi’t-taleb ketb olundu. Fi’l-yevmi’r-râbi‘ ve’l-ışrîn min şehri Ramazâni’l-mübârek li sene seb‘a ve tis‘în ve elf.

Şuhûdü’l-hâl: Mumcu Mehmed Beşe b. Abdurrahman, İbrahim Çelebi b. Ahmed, Abdi Çelebi kāimmakām, Ebûbekir b. Hüseyin.

(BAB46 - cilt: 19, sayfa: 572 - Hüküm no: 702 - Orijinal metin no: [122b-3])﻿

﻿

﻿

703. Hüküm

Yorgi v. Mihal’in mirasçılarına olan borcunu ödemesi için Yorgi v. Vasil’e tembih

Varilci tâifesinden olup medîne-i Galata’da Sultan Bayezid mahallesinde sâkin iken bundan akdem hâlik olan Yorgi v. Mihal nâm zimmînin verâseti zevce-i metrûkesi Asanina bt. Deryako ve sulbiye kebîre kızları Fotini ve Despina ve sulbiye sagīre kızı Hırosine’ye münhasıra olduğu şer‘an zâhir ve mütehakkik oldukdan sonra mezbûre İsayşa kendi tarafından asâleten ve sagīre-i mezbûrenin mansûbe vasîsi olmağla vesâyeten ve mezbûretân Fotini ve Despina tarafından husûs-ı âti’l-beyâna vekîl-i müseccelleri olmağla vekâleten meclis-i şer‘-i hatîr-i lâzımü’t-tevkīrde yine tâife-i mezbûreden olup medîne-i mezbûrede vâki‘ Karakikapı kurbunda sâkin ve meclis-i şer‘de fermân-ı âlî ile ihzâr olunan diğer Yorgi v. Vasil nâm zimmî muvâcehesinde üzerine da‘vâ ve takrîr-i kelâm edip târih-i kitâbdan altı ay mukaddem mûrisimiz hâlik-i mezbûrun dükkânında mevcûd olup irsen bize isâbet ve intikāl eden beynimizde ilm-i şer‘î ile ma‘lûm fıçıları ve variller ve sâir dükkân âlâtını, ben asâleten ve vesâyeten ve vekâleten mezbûr diğer Yorgi’ye târih-i mezbûrdan altı ay tamâmına değin mev‘ûd ve müeccel altmış bir bin akçeye bey‘-i bâtt-ı kat‘î ile bi safkatin vâhidetin bey‘ ve teslîm ol dahi iştirâ ve kabûl etmişidi hâlâ va‘de-i mezbûre hulûl etmekle mezbûr diğer Yorgi’ye suâl olunup semen-i mezbûr altmış bir bin akçeyi bana edâ ve teslîme tenbîh olunmak matlûbumdur dedikde gıbbe’s-suâl ve akībe’l-inkâr, müdde‘iye-i mezbûreden sıdk-ı makāline beyyine taleb olundukda tâife-i mezbûrenin kethüdâsı Nikola v. Yani ve tâife-i mezbûreden Samatya iskelesi kurbunda sâkin Andon v. Yorgi ve mahalle-i mezbûrede sâkin Yakomi v. Yani ve Yarıcı Yanaki v. Nikola ve Yorgi v. Nikola ve Yani v. Andon nâm zimmîler li ecli’ş-şehâde meclis-i şer‘a hâzırûn olup istişhâd olunduklarında fi’l-hakīka târih-i kitâbdan altı ay mukaddem hâlik-i mezbûr Yorgi’nin dükkânında mevcûd olup irsen verese-i merkūma isâbet ve intikāl eden beynlerinde ilm-i şer‘î ile ma‘lûm fıçılar ve variller ve sâir dükkân âlâtını işbu müdde‘iye-i mezbûre ber vech-i muharrer asâleten ve vesâyeten ve vekâleten işbu mezbûr diğer Yorgi’ye bey‘-i bâtt-ı kat‘î ile târih-i mezbûrdan altı ay tamâmına değin mev‘ûd ve müeccel altmış bir bin akçeye bi safkatin vâhidetin bizim huzûrumda bey‘ ve teslîm ol dahi iştirâ ve kabûl etmişidi biz bu husûsa bu vech üzre şâhidleriz şehâdet dahi ederiz deyû her biri edâ-i şehâdet-i şer‘iyye ettiklerinde ba‘de ri‘âyeti şerâiti’l-kabûl şehâdetleri makbûle olmağın mûcebince ba‘de’l-hükm semeni olan meblağ-ı mezbûr altmış bir bin akçeyi müdde‘iye-i mezbûreye edâ ve teslîme müşterî-i merkūm diğer Yorgi’ye tenbîh olunup mâ vaka‘a bi’t-taleb ketb olundu. Fi’l-yevmi’l-hâmis ve’l-ışrîn min şehri Ramazâni’l-mübârek li sene seb‘a ve tis‘în ve elf.

Şuhûdü’l-hâl: İslâm Çavuş, Çukadâr Ahmed Beşe, Mustafa Ağa [b.] Abdurrahman, kethüdâ Ahmed Ağa.

(BAB46 - cilt: 19, sayfa: 573 - Hüküm no: 703 - Orijinal metin no: [123a-1])﻿

﻿

﻿

704. Hüküm

Saliha bt. Hacı Ali’nin menzilini Gevher bt. Ahmed’e sattığı

Vilâyet-i Anadolu’da Bilecik kazâsına tâbi‘ Başköy nâm karyede sâkine olup zâtını ma‘rifet-i şer‘iyye ile ârifân olan el-Hâc Mehmed Efendi b. Ahmed ve Ali b. Mehmed ta‘rîfleriyle mu‘arrefe olan Sâliha bt. el-Hâc Ali nâm hâtun meclis-i şer‘-i şerîf-i enverde mahmiye-i İstanbul’da Kovacı Dede mahallesinde sâkine bâ‘isetü’l-kitâb Gevher bt. Ahmed tarafından ikrâr-ı âti’z-zikri tasdîke vekîl olduğu zâtını ma‘rifet-i şer‘iyye ile ârifân olan Ali Efendi b. Mehmed ve el-Hâc Mehmed Efendi b. Ahmed şehâdetleriyle şer‘an sâbit olan el-Hâc Veli b. Ömer mahzarında bi tav‘ihâ ikrâr-ı tâm ve takrîr-i kelâm edip akd-i âti’z-zikrin sudûruna değin yedimde mülk ve hakkım olup mahalle-i mezbûrede vâki‘ bir tarafdan müvekkile-i mezbûre mülkü ve iki tarafdan mahalle-i mezbûre avârızı vakfı olup Fâtıma Hâtun tasarrufunda olan menzil ve bir tarafdan tarîk-i hâs ile mahdûd iki bâb tahtânî oda ve bir sofa ve bir kenîf ve cüneyneyi müştemil mülk menzilimi cümle-i tevâbi‘ ve levâhıkı ve kâffe-i menâfi‘ ve merâfıkı ile müvekkile-i mezbûre Gevher Hâtun’a tarafeynden îcâb ve kabûlü hâvî bey‘-i bâtt-ı sahîh-i şer‘î ile elli esedî guruşa bey‘ ve teslîm edip ol dahi ber vech-i muharrer iştirâ ve kabz ve tesellüm eylediğinden sonra semeni olan meblağ-ı mezbûru yedinden tamâmen ahz u kabz eyledim ba‘de’l-yevm menzili mahdûd-ı mezkûru mezbûre Gevher Hâtun’un mülk-i müşterâsıdır keyfe mâ yeşâ ve yahtâr mutasarrıfe olsun dedikde gıbbe’t-tasdîki’ş-şer‘î mâ vaka‘a bi’t-taleb ketb olundu. Fi’l-yevmi’s-sânî ve’l-ışrîn min şehri Ramazâni’l-mübârek li sene seb‘a ve tis‘în ve elf.

Şuhûdü’l-hâl: El-Hâc Hasan el-mütevellî, el-Hâc Mehmed Efendi b. Ahmed, Ali Efendi b. Mehmed, Abdülbâkī Çelebi b. ( ) Mahmud Çelebi b. ( ), el-Hâc Ömer Ağa b. ( ), İbrahim b. Ahmed.

(BAB46 - cilt: 19, sayfa: 574 - Hüküm no: 704 - Orijinal metin no: [123b-1])﻿

﻿

﻿

705. Hüküm

Derviş b. Hüseyin’in kendisini yaralayan Hasan b. Abdullah ile sulh olması

Çörekçi tâifesinden olup mahmiye-i İstanbul’da Sarıgez sûkunda sâkin Arnavud Derviş b. Hüseyin b. Sinan’ın li ebeveyn er karındaşı ve tarafından husûs-ı âti’l-beyâna vekîl olduğu Mustafa b. Mehmed ve Osman b. Ali şehâdetleriyle şer‘an sâbit olan Sinan nâm kimesne meclis-i şer‘-i şerîfde bâ‘isü hâze’l-kitâb Hasan b. Abdullah nâm mu‘takın mevlâsı ve tarafından husûs-ı câ’i’z-zikri tasdîke vekîl-i şer‘îsi olup yeniçerilerin elli yedi cemâ‘atine mahsûs oda yoldaşlarından olan Osman Beşe b. Mehmed mahzarında ikrâr ve takrîr-i kelâm edip mezbûr Hasan târih-i kitâbdan bir gün mukaddem karındaşım mezbûr Derviş sol omuzu altında ve sol eli üstünde bıçağıyla darb ve cerh etmekle mezbûr Derviş dahi husûs-ı mezbûru merkūmdan taleb ve da‘vâ eyledikde ol dahi inkâr etmeğin el-hâletü hâzihî beynlerinde ba‘de’n-nizâ‘ muslihûn tavassutuyla merkūm Hasan mecrûh-ı mezbûr Derviş’le yirmi guruş üzerine sulh oldukda ol dahi sulh-i mezbûru kabûl ve bedel-i sulh olan meblağ-ı mezbûr yirmi guruşu mezbûr Hasan yedinden ahz u kabz ettiğinden sonra cerh-i mezkûra ve mâ tehaddese minhuma müte‘allika âmme-i da‘vâdan mezbûr Hasan’ın zimmetini ibrâ ve iskāt edip ol dahi bedel-i sulha müte‘allika da‘vâdan merkūm Derviş’in zimmetini ibrâ ve iskāt eyledi dedikde gıbbe’t-tasdîki’ş-şer‘î mâ vaka‘a bi’t-taleb ketb olundu. Fi’l-yevmi’l-hâmis min Şevvâli’l-mu‘azzam li sene seb‘a ve tis‘în ve elf.

Şuhûdü’l-hâl: El-Hâc Osman b. Ali, Hüseyin Ağa b. Hasan, Şâhin Ağa [b.] Abdullah.

(BAB46 - cilt: 19, sayfa: 574 - Hüküm no: 705 - Orijinal metin no: [123b-2])﻿

﻿

﻿

706. Hüküm

Mehmed Ağa b. Hasan’ın menzilini Hacı Mehmed Ağa b. Sinan’a bey‘ bi’l-istiğlâl yoluyla satması

Mahmiye-i İstanbul’da Kızıltaş mahallesi sâkinlerinden Mehmed Ağa b. Hasan nâm kimesne meclis-i şer‘-i şerîf-i Ahmedî ve mahfil-i dîn-i münîf-i Muhammedîde işbu kitâbın sâhibi el-Hâc Mehmed Ağa b. Sinan mahzarında takrîr-i kelâm edip merkūm el-Hâc Mehmed Ağa yedinden istidâne ve ahz u kabz eylediğim bin kıt‘a esedî guruş ve yedinden safka-i vâhide ile iştirâ ve kabz eylediğim evsâfları beynimizde ma‘lûm bir re’s Kırımiyyü’l-asl Yusuf nâm gulâmım ile bir re’s Rûsiyyetü’l-asl Gülbûy nâm bikr-i câriye bahâlarından dahi dört yüz elli guruş ki cem‘an bin dört yüz elli esedî guruş merkūm Mehmed Ağa’ya zimmetimde edâsı lâzım deynim olmağla mahalle-i mezbûrede vâki‘ bir tarafdan Ali Ağa mülkü ve bir tarafdan Aşçıbaşı mülkü ve bir tarafdan Ali Çavuş mülkü ve bir tarafdan tarîk-i âm ile mahdûd büyût-ı adîdeyi müştemil mülk menzilimi cemî‘ tevâbi‘ ve levâhıkıyla merkūm el-Hâc Mehmed Ağa’ya meblağ-ı mezbûr bin dört yüz elli esedî guruşa bi tarîki’l-istiğlâl bey‘ ve teslîm ol dahi ber minvâl-i muharrer iştirâ ve kabûl [124a] ettiğinden sonra merkūm el-Hâc Mehmed Ağa menzili mahdûd-ı mezkûru ba‘de’t-tahliyyeti’ş-şer‘î ve’t-tekābuzi’l-mer‘î târih-i kitâbdan üç yüz bir gün tamâmına değin elli kıt‘a esedî guruşa bana îcâr ve teslîm ben dahi minvâl-i muharrer üzre istîcâr ve kabûl eyledim dedikde gıbbe’t-tasdîki’ş-şer‘î mukırr-ı merkūm Mehmed Ağa iâde-i kelâm edip eğer müddet-i mezbûre hulûlünde edâ-i deyn edemeyip meblağ-ı mezbûr bin dört yüz elli esedî guruşumu ve ücret-i merkūmemi edâya fazla kalırsa bana îsâle ve bunlar mütevakkıf olduğu umûrun küllîsine işbu hâzır bi’l-meclis Halil Çavuş b. Eyyûb’i tarafımdan azl ve in‘izâlden masûne vekâlet-i devriyye ile vekîl ve nâib-i menâb nasb ve ta‘yîn eyledim dedikde ol dahi vekâlet-i mezbûreyi kabûl ve merâsimi edâya ta‘ahhüd etmeğin mâ vaka‘a bi’t-taleb ketb olundu. Fi’l-yevmi’s-sâlis min Şevvâli’l-mükerrem li sene seb‘a ve tis‘în ve elf.

Şuhûdü’l-hâl: Ahmed Efendi tâbi‘-i Efendi, Osman Efendi b. Mehmed, Hüseyin Efendi b. Mehmed, Ömer Ağa b. Yusuf, berber Hasan Çelebi b. Mustafa, Halil Ağa [b.] Eyyûb, İbrahim Efendi, Yusuf b. Abdullah.

(BAB46 - cilt: 19, sayfa: 575 - Hüküm no: 706 - Orijinal metin no: [123b-3])﻿

﻿

﻿

707. Hüküm

Ayşe bt. Abdullah’ın menzilinin yarısını, bazı eşyalarını ve mehrini kocası Ramazan Beşe b. Cafer’e hibe etmesi

Mahmiye-i İstanbul’da el-Hâc Muhyiddin mahallesinde sâkine Ayşe Hâtun bt. Abdullah tarafından husûs-ı âti’l-beyâna vekîl olduğu zâtını ma‘rifet-i şer‘iyye ile ârifân Ali Efendi b. Yusuf Efendi ve Hüseyin Beşe b. Hasan nâm kimesneler şehâdetleriyle şer‘an sâbit olan el-Hâc Ali b. el-Hâc Eşref nâm kimesne meclis-i şer‘-i şerîf-i enverde müvekkilem mezbûrenin zevci işbu bâ‘isü’l-kitâb Ramazan Beşe b. Cafer mahzarında bi’l-vekâle ikrâr-ı tâm ve takrîr-i kelâm edip müvekkile-i mezbûre Ayşe Hâtun zevci mezbûr Ramazan Beşe zimmetinde mütekarrir ve ma‘kūdun-aleyh olan iki bin iki yüz akçe mehr-i müeccelinin iki bin akçesini ve yedinde mülk ve hakkı olup mahrûse-i Edirne’de Aynacı mahallesinde vâki‘ bir tarafdan Mehmed Ağa mülküne ve bir tarafdan Dâye Hâtun mülküne ve bir tarafdan Saraylı Hâtun mülküne ve bir tarafdan tarîk-i âm ile mahdûd bir bâb fevkānî ve bir şehnişînli fevkānîde oda ve iki sofa ve eşcâr-ı müsmire ve gayr-ı müsmire bahçe ve havluyu müştemil menzilinin ba‘de’l-ifrâz ve’t-ta‘yîn ve vaz‘u’l-alâmeti’l-fâsıla nısf şehnişînli oda tarafında olan nısf-ı mu‘ayyen-i mümtâzını ve eşyâ-i memlûkesinden iki yan keçesi ve iki yemeni yorgan ve bir kumaş yorgan ve altı işleme yastık ve üç minder ve iki çarşaf ve bir beledî döşek ve bir orta kaliçesi ve üç sahan ve bir kefgir ve bir leğen ma‘a ibrik ve bir güğüm ve bir kebîr tencere sini zevci mezbûr Ramazan Beşe’ye mukaddemâ hibe-i sahîha-i şer‘iyye ile hibe ve temlîk ve teslîm ol dahi meclis-i hibede ittihâb ve kabûl ve kabz eyledi ba‘de’l-yevm mehr-i mezbûr mütâlebesinden zevci merkūm Ramazan’ın zimmeti berî olup ve nısf menzili mezbûr ile eşyâ-i mezkûre cümlesi dahi merkūm Ramazan Beşe’nin mülk-i mevhûbu ve hakk-ı sırfı olmuşdur keyfe mâ yeşâ ve yahtâr mutasarrıf olsun dedikde gıbbe’t-tasdîki’ş-şer‘î mâ hüve’l-vâki‘ bi’t-taleb ketb olundu. Fi’l-yevmi’r-râbi‘ min Şevvâl li sene seb‘a ve tis‘în ve elf.

Şuhûdü’l-hâl: Yusuf Efendi el-Kadı, Mustafa b. Musli, Ahmed Efendi el-Müderris, el-Hâc Ahmed b. Mustafa, Himmet Beşe b. Mustafa, Hasan Beşe b. Süleyman ve gayruhüm mine’l-huzzâr.

(BAB46 - cilt: 19, sayfa: 576 - Hüküm no: 707 - Orijinal metin no: [124a-1])﻿

﻿

﻿

708. Hüküm

Anaştaş Reis v. Panayot’un Yorgi v. Yani’ye borcu olduğu

Medîne-i Galata’da Sultan Bayezid mahallesinde sâkin Anaştaş Reis v. Panayot v. Yani nâm zimmî meclis-i şer‘-i şerîf-i lâzımü’t-teşrîfde mahalle-i mezbûre sükkânından eniştesi işbu bâ‘isü’l-kitâb Yorgi v. Yani nâm zimmî muvâcehesinde bi’t-tav‘i’s-sâf ikrâr ve i‘tirâf edip mezbûr Yorgi’ye cihet-i deyn-i şer‘îden dört yüz seksen üç guruş deynim olup hâlâ meblağ-ı mezbûr dört yüz seksen üç guruş mezbûr Yorgi’ye vâcibü’l-edâ ve lâzımü’l-kazâ zimmetimde deynimdir dedikde mezbûr Yorgi dahi mukırr-ı merkūm Anaştaş’ın ikrâr-ı meşrûhunu bi’l-muvâcehe tasdîk ve bi’l-müşâhede tahkīk etmeğin mâ vaka‘a bi’t-taleb ve’l-ibtigā ketb ve imlâ olundu. Fi’l-yevmi’r-râbi‘ min Şevvâli’l-mükerrem li sene seb‘a ve tis‘în ve elf.

Şuhûdü’l-hâl: Mehmed Çelebi b. Zülfikār, el-Hâc Mehmed b. Nuh, Nuri Çelebi b. Ahmed, Kurd Çelebi b. İsmail Beşe, el-Hâc Mustafa b. Yakub, İbrahim b. Musli, İbrahim Çelebi b. Ahmed, Hüseyin b. Mehmed.

(BAB46 - cilt: 19, sayfa: 577 - Hüküm no: 708 - Orijinal metin no: [124a-2])﻿

﻿

﻿

709. Hüküm

Labzenos v. Kozi’nin kendisini yaralayan Hüseyin Beşe b. Ali ile sulh olması

Mahrûse-i Üsküdar tevâbi‘inden Kartal nâm karyede sâkin Labzenos v. Kozi nâm zimmî meclis-i şer‘-i şerîf-i enverde mahrûse-i Galata ve Garbkapısı kurbunda sâkin işbu bâ‘isü’l-kitâb Hüseyin Beşe b. Ali muvâcehesinde ikrâr-ı tâm ve takrîr-i kelâm edip mezbûr Hüseyin Beşe târih-i kitâbdan üç gün mukaddem karye-i mezbûrede sol omuzum üzerine bıçağıyla bi gayri vech-i şer‘î vurup beni cerh etmekle mûcebini da‘vâ eylediğimde beynimizde münâza‘ât-ı kesîre cereyân etmişdi el-hâletü hâzihî muslihûn tavassut edip da‘vâ-yı meşrûhumdan an inkâr mezbûr Hüseyin Beşe ile yedi guruş üzerine beynimizde inşâ-i akd-i sulh eylediklerinde ben dahi sulh-i mezbûru kabûl ve bedel-i sulh olan meblağ-ı mezbûr yedi guruşu yedinden alıp kabz edip cerh-i mezbûra ve sirâyetine müte‘allika cemî‘ da‘vâdan mezbûr Hüseyin Beşe’yi ibrâ-i âmm-ı kātı‘ü’n-nizâ‘la ibrâ ve iskāt eyledim min ba‘d da‘vâ ve husûmetim kalmamışdır dedikde gıbbe’t-tasdîki’l-vicâhî mâ hüve’l-vâki‘ bi’t-taleb ketb olundu. Fi’l-yevmi’r-râbi‘ min Şevvâli’l-mükerrem li sene seb‘a ve tis‘în ve elf.

Şuhûdü’l-hâl: Hasan beşe b. Ali el-Mübâşir, Süleyman Beşe b. Osman, Mustafa Beşe b. Hüseyin, İbrahim Beşe b. Ahmed, Hasan Beşe b. Mehmed, Şaban b. Ali, Receb b. Osman, Mustafa b. Mehmed.

(BAB46 - cilt: 19, sayfa: 577 - Hüküm no: 709 - Orijinal metin no: [124b-1])﻿

﻿

﻿

710. Hüküm

Ümmühâni bt. Yusuf’un kendisi ve müvekkilleri adına menzilini Rukiye bt. İbrahim Paşa’ya satması

Husûs-ı âti’z-zikrin mahallinde ketb [ü] tahrîri için savb-ı şer‘den bi’t-taleb irsâl olunan Ebûbekir Efendi b. el-Hâc Abdülkerim mahmiye-i İstanbul’da Kâtib Şemseddin mahallesi sükkânından iken bundan akdem vefât eden Abdülkādir Ağa b. Mehmed’in zikri âtî menzile varıp zeyl-i kitâbda muharrerü’l-esâmî müslimîn huzûrlarında akd-i meclis-i şer‘-i şerîf eyledikde müteveffâ-yı mezbûr Abdülkādir Ağa’nın verâseti zevce-i metrûkesi Ümmühâni Hâtun bt. Yusuf ile sulbî kebîr oğlu olup Beç seferinde [esîr olan] Sâlih Ağa’ya ve âhar oğlu İbrahim Ağa’ya ve sulbiye kebîre kızı Emetullah ve Afîfe’ye münhasıra olup kable’l-kısme mezbûre Afîfe dahi fevt olup verâseti vâlidesi mezbûre Ümmühâni Hâtun ile karındaşları mezbûrûn Sâlih Ağa ve İbrahim Ağa ve Emetullah’a münhasıra ve tashîh-i mes’eleleri bi tarîki’l-münâsahati’ş-şer‘iyye iki yüz seksen sekiz sehimden olup sihâm-ı mezbûreden (…) üç sehimi mezbûre Emetullah Hâtun’a isâbet eylediği şer‘an zâhir ve müte‘ayyin oldukdan sonra kendi tarafından asîl ve mezbûr Sâlih Ağa sefer-i mezbûre gider oldukda vekâlet-i mutlaka ile vekîl etmekle tarafından ber vech-i muharrer vekîl olduğu mahrûse-i Galata müzâfâtından İstinye nâhiyesine tâbi‘ Boğazkesen kal‘asında Arpa emîni mahallesi imâmı olup kendi zâtını ârifân Mehmed Efendi b. Ali ve müezzin el-Hâc Osman b. Mehmed şehâdetleriyle şer‘an sâbit olan mezbûre Ümmühâni Hâtun asâleten ve vekâleten ve yine kendi tarafından asîl ve kız karındaşı mezbûre Emetullah Hâtun tarafından husûs-ı âti’z-zikre vekîl olduğu zât-ı mezbûreyi dahi ma‘rifet-i şer‘iyye ile ârifân mezbûr el-Hâc Osman b. Mehmed ve Mehmed Çelebi b. Abdurrahman şehâdetleriyle şer‘an sâbit olan merkūm İbrahim Ağa kezâlik asâleten ve vekâleten meclis-i ma‘kūd-ı mezbûrda, umdetü’l-muhadderât zübdetü’l-muvakkarât sâhibetü hâze’l-kitâb Rukiye Hanım bt. el-merhûm İbrahim Paşa’nın üveyi oğlu ve tarafından husûs-ı âti’z-zikri tasdîke sâbitü’l-vekâle vekîl olan umdetü’l-emâcid ve’l-ekârim Mustafa Bey b. el-vezîr Abdi Paşa mahzarında her biri ikrâr-ı tâm ve takrîr-i kelâm edip mûrisimiz müteveffâ-yı mezbûr Abdülkādir Ağa’nın ile’l-vefât ebniyesi silk-i mülkümde münselik ve arsası merhûm Mi‘mâr Sinan Ağa vakfından senede yedi yüz yirmi akçe mukāta‘a-i kadîme ile taht-ı tasarrufunda olup zikr olunan Kâtib Şemseddin mahallesinde vâki‘ bir tarafdan vakf-ı Sultan Süleyman Hân medresesi ve iki tarafdan vakf-ı mezbûrdan olan menzil ve dekâkîn ve bir tarafdan tarîk-i âm ile mahdûd dâhiliyyesi beş bâb fevkānî oda ve iki sofa ve bir kiler ve bir kenîf ve bir tahtânî kiler ve bir kebîr matbah ve bir hamam ve bir samanhâne ve bir tahtapûş ve tahtânî odayı müştemil menzilin ebniyesini bi cümleti’t-tevâbi‘ ve’l-levâhık tarafeynden îcâb ve kabûlü hâvî bey‘-i bâtt-ı sahîh-i şer‘î ile asâleten ve vekâleten müvekkile-i mûmâ-ileyhâ Rukiye Hanım’a dört bin esedî guruşa bey‘ ve temlîk ve arsasını bâ ma‘rifet-i mütevellî meccânen ferâğ ve tefvîz edip ol dahi iştirâ ve temellük ve kabûl eyledikden sonra semen-i mezbûr dört bin guruşunu yedinden tamâmen ahz u kabz eyledik fîmâ ba‘d menzili mezbûrun (…) [ebniyesi] mûmâ-ileyhâ Rukiye Hanım’ın mülk-i müşterâsı ve arsası dâhil-i havza-i tasarrufu olmuşdur keyfe mâ yeşâ ve yahtâr mutasarrıfe olsun dediklerinde gıbbe’t-tasdîki’ş-şer‘î vâki‘ hâli Mevlânâ-yı mezbûr mahallinde tahrîr ba‘dehû ma‘an ba‘s olunan Ahmed Beşe b. Abdullah ve Mehmed b. İdris ile meclis-i şer‘a gelip alâ vukū‘ihî inhâ ve takrîr etmeğin mâ vaka‘a bi’t-taleb ketb olundu. Fi’l-yevmi’r-râbi‘ min Şevvâli’l-mükerrem li sene seb‘a ve tis‘în ve elf.

Şuhûdü’l-hâl: Abdülbâkī Efendi b. Eyyûb, Mehmed Ağa b. Ali, Ömer Ağa b. Ali, Mustafa b. İbrahim, Receb Efendi [b.] Mehmed, Cafer Ağa [b]. Derviş.

(BAB46 - cilt: 19, sayfa: 578 - Hüküm no: 710 - Orijinal metin no: [124b-2])﻿

﻿

﻿

711. Hüküm

Ümmühâni bt. Yusuf’un kendisi ve müvekkilleri adına Ömer Bey b. Ebûbekir’e yaptığı menzil satışından tarafların anlaşarak vazgeçmeleri

Husûs-ı âti’z-zikrin mahallinde ketb [ü] tahrîri için savb-ı şer‘den irsâl olunan Ebûbekir Efendi b. el-Hâc Abdülkerim mahmiye-i İstanbul’da Kâtib Şemseddin mahallesi sükkânından iken bundan akdem vefât eden Abdülkādir Ağa b. Mehmed’in zikri âtî menzile varıp zeyl-i kitâbda muharrerü’l-esâmî müslimîn huzûrlarında akd-i meclis-i şer‘-i nebevî eyledikde mahmiye-i mezbûrede Voynuk Şucâ‘ mahallesi sükkânından Ömer Bey b. Ebûbekir tarafından husûs-ı âti’z-zikri ikrâra vekîl-i müsecceli olan Abdülbâkī Ağa b. Abdülganî meclis-i ma‘kūd-ı mezbûrda müteveffâ-yı mezbûr Abdülkādir Ağa’nın verâseti zevce-i metrûkesi Ümmühâni Hâtun ile sulbî kebîr oğlu olup Beç seferinde esir olan Sâlih Ağa’ya ve âhar oğlu İbrahim Ağa’ya ve sulbiye kebîre kızı Emetullah ve Afîfe’ye münhasıra olup kable’l-kısme mezbûre Afîfe dahi fevt olup verâseti vâlidesi mezbûre Ümmühâni Hâtun ile karındaşları mezbûrûn Sâlih Ağa ve İbrahim Ağa ve Emetullah’a münhasıra olduğu şer‘an zâhir ve müte‘ayyin oldukdan sonra kendi tarafından asîl ve mezbûr Sâlih Ağa sefer-i mezbûra gider oldukda vekâlet-i mutlaka ile vekîl etmekle tarafından ber vech-i muharrer vekîl olduğu kendi zâtını dahi ârifân mahrûse-i Galata müzâfâtından İstinye nâhiyesine tâbi‘ Boğazkesen kal‘asında Arpa emîni mahallesi imâmı Mehmed Efendi b. Ali ve müezzin el-Hâc Osman b. Mehmed şehâdetleriyle şer‘an sâbit olan mezbûre Ümmühâni Hâtun ve yine kendi tarafından asîl ve kız karındaşı mezbûre Emetullah Hâtun tarafından husûs-ı âti’z-zikre vekîl olduğu zât-ı mezbûreyi dahi ma‘rifet-i şer‘iyye ile ârifân mezbûr el-Hâc Osman b. Mehmed ve Mehmed Çelebi b. Abdurrahman şehâdetleriyle şer‘an sâbit olan merkūm İbrahim Ağa mahzarında bi’l-vekâle ikrâr-ı tâm ve takrîr-i kelâm edip mûrisimiz müteveffâ-yı mezbûrun ile’l-vefât ebniyesi mülk ve hakkı ve arsası merhûm Mi‘mâr Sinan Ağa vakfından mukāta‘a-i ma‘lûme ile taht-ı tasarrufunda olup zikr olunan Kâtib Şemseddin mahallesinde vâki‘ işbu bir tarafdan merhûm Sultan Süleyman Hân medresesi ve iki tarafdan vakf-ı mezbûrdan olan menzil ve dekâkîn ve bir tarafdan tarîk-i âm ile mahdûd hâriciyye ve dâhiliyye büyût-ı adîdeyi müştemil menzilin ebniyesi mezbûr İbrahim Ağa ve Ümmühâni Hâtun bundan akdem müvekkilim mezbûr Ömer Bey’e asâleten ve vekâleten üç bin beş yüz guruşa bey‘ ve teslîm ve kabz-ı semen ve arsasını meccânen ma‘rifet-i mütevellî ferâğ ve tefvîz edip ol dahi iştirâ ve tesellüm etmişidi hâlâ akd-i mezbûru beynlerinde bi’t-terâzî fesh ve ikāle edip müvekkilim mezbûr Ömer Bey’e def‘ ve teslîm ol dahi ahz u kabz eyledi fîmâ ba‘d husûs-ı mezbûra müte‘allika her birinin âhar ile vechen mine’l-vücûh da‘vâ ve nizâ‘ı yoktur dedikde gıbbe’t-tasdîki’ş-şer‘î vâki‘ hâli Mevlânâ-yı mezbûr mahallinde sebt [ü] tahrîr ve ma‘an irsâl olunan Ahmed Beşe b. Abdullah ve Mehmed b. İdris ile meclis-i şer‘a gelip alâ vukū‘ihî inhâ etmeğin mâ vaka‘a bi’t-taleb ketb olundu. Fi’l-yevmi’s-sâlis min Şevvâli’l-mükerrem li sene seb‘a ve tis‘în ve elf.

Şuhûdü’l-hâl: Şuhûd-ı sâbik[ūn].

(BAB46 - cilt: 19, sayfa: 579 - Hüküm no: 711 - Orijinal metin no: [125a-1])﻿

﻿

﻿

712. Hüküm

Ömer Bey b. Ebûbekir’in Mimar Sinan Ağa Vakfı’ndan satın aldığı mülkü tarafların rızasıyla geri verdiği

Husûs-ı âti’z-zikrin mahallinde ketb [ü] tahrîri için savb-ı şer‘îden irsâl olunan Ebûbekir Efendi b. el-Hâc Abdülkerim mahmiye-i İstanbul’da Kâtib Şemseddin mahallesi sükkânından iken bundan akdem vefât eden Abdülkādir Ağa b. Mehmed’in menziline varıp zeyl-i kitâbda muharrerü’l-esâmî müslimîn huzûrlarında akd-i meclis-i şer‘-i şerîf eyledikde mahmiye-i mezbûrede Voynuk Şucâ‘ mahallesi sükkânından Ömer Bey b. Ebûbekir tarafından husûs-ı âti’z-zikri ikrâra vekîl-i müsecceli olan Abdülbâkī Ağa b. Abdülganî meclis-i ma‘kūd-ı mezbûrda, merhûm Mi‘mâr Sinan Ağa vakfına evlâdiyyet üzre mütevellî olan umdetü’l-emâcid ve’l-ekârim sâhib-i hâze’l-kitâb Mahmud Bey b. el-merhûm Ahmed Paşa tarafından husûs-ı âti’z-zikre vekîl-i sâbitü’l-vekâlesi olan Mustafa Çelebi b. İbrahim mahzarında bi’l-vekâle ikrâr-ı tâm ve takrîr-i kelâm edip müteveffâ-yı mezbûr Abdülkādir Ağa’nın ile’l-vefât ebniyesi mülk ve hakkı ve arsası vakf-ı mezbûrdan mukāta‘a-i ma‘lûme ile taht-ı tasarrufunda olup zikri mürûr eden Kâtib Şemseddin mahallesinde vâki‘ ma‘lûmü’l-hudûd işbu menzilin ebniyesini müteveffâ-yı mezbûrun veresesi semen-i ma‘lûm ve makbûza müvekkilim mezbûr Ömer Bey’e bey‘ ve teslîm ve arsasını meccânen ferâğ eylediklerinde müvekkilim mezbûr Ömer Bey semen nâmıyla mütevellî-i mûmâ-ileyh Mahmud Bey’e beş yüz guruş def‘ ve teslîm ol dahi ahz u kabz etmişdi. [125b] Hâlâ akd-i mezbûru beynlerinde fesh ve ikāle ve arsa-i mezbûreler yine verese-i mezbûreden ferâğ ve tefvîz etmekle müvekkili mezbûr Ömer Bey dahi mütevellî-i mezbûra ber vech-i muharrer müdde‘â olan meblağ-ı mezbûr beş yüz guruşunu vekîl-i mezbûr Mustafa yedinden tamâmen ahz u kabz edip meblağ-ı mezbûrdan bir akçe bâkī kalmadı dedikde gıbbe’t-tasdîki’ş-şer‘î mâ vâki‘ hâli mezbûr Ebûbekir Efendi mahallinde tahrîr ve ba‘dehû ma‘an ba‘s olunan Ahmed Beşe b. Abdullah ve Mehmed b. İdris ile meclis-i şer‘a gelip alâ vukū‘ihî inhâ etmeğin mâ vaka‘a bi’t-taleb ketb olundu. Fi’l-yevmi’r-râbi‘ min Şevvâli’l-mükerrem li sene seb‘a ve tis‘în ve elf.

Şuhûdü’l-hâl: ( ). [Şuhûd-ı sâbikūn].

(BAB46 - cilt: 19, sayfa: 580 - Hüküm no: 712 - Orijinal metin no: [125a-2])﻿

﻿

﻿

713. Hüküm

Hacı Hüseyin Ağa’nın çiftliğinin vârislerince Hasan Çelebi b. Abdurrahman’a satılması

Vilâyet-i Anadolu’da Kangırı sancağından Milan kazâsına tâbi‘ Dalkoz nâm karye ahâlîsinden olup bin doksan altı senesinde küçük sakabaşı iken hacc-ı şerîf avdetinde Bedr-i Hüseynî? nâm mevzi‘de vefât eden el-Hâc Hüseyin Ağa b. Mustafa b. Hüseyin’in verâseti li ebeveyn kız karındaşları Hatice ve Döndü ve li üm kız karındaşları Âsiye ve Fâtıma nâm hâtunlara münhasıra olduğu şer‘an mütehakkik oldukdan sonra mezbûre Hatice asâleten ve merkūme Fâtıma’nın vekîl-i sâbitü’l-vekâlesi olmağla ve merkūme Âsiye tarafından dahi husûs-ı âti’l-beyâna vekîl olduğu zâtı ma‘rifet-i şer‘iyye ile ârifân Ramazan Beşe b. İbrahim ve Ahmed Beşe b. Hüseyin şehâdetleri [ile] sâbite olan Ömer b. Halil ve merkūme Döndü tarafından dahi vekîl olduğu şâhidân-ı mezbûrân şehâdetleriyle sâbit olan Murad b. Mahmud nâm kimesnelerden her biri vekâleten meclis-i şer‘-i hatîr-i lâzımü’t-tevkīrde bâ‘isü hâze’l-kitâb Hasan Çelebi b. Abdurrahman nâm kimesne mahzarında her biri ikrâr ve takrîr-i kelâm edip müteveffâ-yı mezbûrun terekesinden olup medîne-i Şâm-ı dârü’s-selâm’da Eşrefiyye nâm karyede vâki‘ yedimizde olan hüccet-i şer‘iyye nâtıka olduğu üzre müteveffâ-yı mezbûr zâtı ile tahdîd ve tavsîfden müstağnî çiftlik ta‘bîr olunur büyût-ı adîde ve hadîka ve besâtîni müştemil olan emlâki bi’l-irsi’ş-şer‘î mezbûrâna intikāl etmekle hâlâ mezbûrân Hatice ve Döndü ve Âsiye ve Fâtıma her biri zikr olunan çiftliği cemî‘ tevâbi‘ ve levâhıkı ve âmme-i hukūk ve merâfıkı ile merkūm Hasan Çelebi’ye bi safkatin vâhidetin tarafeynden îcâb ve kabûlü hâvî şurût-ı müfsideden ârî bey‘-i kat‘î ile bin iki yüz esedî guruşa bey‘ ol dahi ber vech-i muharrer iştirâ ve kabûl eylediğinden sonra semeni olan meblağ-ı mezbûrun beş yüz guruşunu mezbûr Hasan Çelebi’nin müteveffâ-yı mezbûr zimmetinde deyni olan beş yüz guruşa her biri takās, ol dahi mukāssa ve kabûl edip bâkī yedi yüz guruşunu mezbûr Hasan Çelebi’den bi’t-tamâm ahz u kabz edip mârrü’z-zikr çiftliği tahliyyeten kabza taslît eyledi ba‘de’l-yevm sâlifü’z-zikr çiftlik cemî‘ müştemilâtıyla mezbûr Hasan Çelebi’nin mülk-i müşterâsıdır keyfe mâ yeşâ mutasarrıf olsun dediklerinde gıbbe’t-tasdîki’ş-şer‘î mâ vaka‘a bi’t-taleb ketb olundu. Fi’l-yevmi’l-hâmis aşer min şehri Ramazâni’l-mübârek li sene seb‘a ve tis‘în ve elf.

Şuhûdü’l-hâl: Ramazan Beşe b. İbrahim, Ahmed Beşe [b.] Hüseyin, Mustafa Ağa Ser-muhzır, Ali b. Bâli.

(BAB46 - cilt: 19, sayfa: 581 - Hüküm no: 713 - Orijinal metin no: [125b-1])﻿

﻿

﻿

714. Hüküm

Mehmed Beşe b. Receb’in menzil ve arazilerini yeğeni Receb b. Mustafa’ya hibe etmesi

Vilâyet-i Anadolu’da Kastamonu sancağında Küre-i Nühâs kazâsına tâbi‘ Gölcük nâm karye ahâlîsinden olup elli ikinci ağa bölüğüne mahsûs oda yoldaşlarından olmağla hâlâ odasında sâkin olan Mehmed Beşe b. Receb meclis-i şer‘-i şerîf-i enverde li ebeveyn karındaşı oğlu işbu bâ‘isü’l-kitâb Receb b. Mustafa mahzarında ikrâr ve takrîr-i kelâm edip karye-i mezbûrede vâki‘ lede’l-ahâlî ve’l-cîrân ma‘lûmü’l-hudûd mülk menzilimi ve anbarı ve içinde mevcûd adedi beynimizde ma‘lûm devâb ve hayvânât ve sâir esâs-ı beyt ve âlât-ı hırâset ve zirâ‘ati bi cümleti’t-tevâbi‘ ve’l-levâhık [126a] mezbûr Receb’e seksen guruşa bi safkatin vâhidetin bey‘ ve temlîk ve karye-i mezbûre sınırı dâhilinde mevâzi‘-i adîde[de] vâki‘ ma‘lûmü’l-hudûd ve’l-kıta‘ arâzi-i müte‘addidemi sâhib-i arz ma‘rifetiyle meccânen ferâğ ve tefvîz ol dahi iştirâ ve tesellüm ve tefevvüz ve kabûl ettiğinden sonra semen-i mezbûru Receb’e hibe-i sahîha ile hibe ve temlîk ol dahi meclis-i hibede ittihâb ve kabûl edip mebî‘ât-ı mezbûre ve arâzi-i mezkûremi mahallinde kabz ve tasarrufa mezbûr Receb’i taslît eyledim min ba‘d mebî‘ât-ı mezkûre merkūm Receb’in emlâk-i müşterâtı ve arâzi-i merkūme havza-i tasarrufu olmuşdur benim aslâ alâka ve medhalim kalmamışdır dedikde gıbbe’t-tasdîki’l-vicâhî mâ vaka‘a bi’t-taleb ketb olundu. Fi’l-yevmi’l-hâmis min Şevvâli’l-mükerrem [li sene seb‘a ve tis‘în ve elf.]

Şuhûdü’l-hâl: Hasan Çelebi b. Hüseyin, İbrahim b. Musli, Ahmed Beşe b. Mehmed. Ali Beşe b. Mehmed, Mehmed Beşe b. Musli.

(BAB46 - cilt: 19, sayfa: 582 - Hüküm no: 714 - Orijinal metin no: [125b-2])﻿

﻿

﻿

715. Hüküm

Hayrünnisâ bt. Hacı Mehmed’in menzilini Abdullah Efendi b. Resul Efendi’ye satması

Husûs-ı âti’l-beyânın mahallinde ketb u tahrîri iltimâs olunmağın savb-ı şer‘-i şerîfden Mevlânâ es-Seyyid İsmail Efendi b. es-Seyyid İsmail irsâl olunup ol dahi mahmiye-i İstanbul’da Edirnekapısı dâhilinde Hatice Sultan mahallesinde mefharü’l-müderrisînü’l-kirâm es-Seyyid Mehmed Efendi’nin menziline varıp zeyl-i rakīmde mastûrü’l-esâmî olan müslimîn huzûrunda akd-i meclis-i şer‘-i mübîn eyledikde mahalle-i mezbûrede sâkine iken bundan akdem vefât eden Ayşe bt. [Ahmed] Ağa b. Mahmud nâm hâtunun babası mezbûr Ahmed Ağa’nın li ebeveyn kız karındaşı Fâtıma nâm hâtunun sadriye kızı ve zî-rahm cihetinden vârisesi olup zâtını ma‘rifet-i şer‘iyye ile ârifân olan es-Seyyid Mehmed Çelebi b. es-Seyyid Cafer Efendi ve Mehmed b. Receb nâm kimesneler ta‘rîfleriyle mu‘arrefe olan Hayrünnisâ bt. el-Hâc Mehmed nâm hâtun meclis-i ma‘kūd-ı merkūmda işbu sâhibü’l-kitâb kıdvetü’l-müderrisînü’l-kirâm Abdullah Efendi b. Resul Efendi mahzarında ikrâr-ı tâm ve takrîr-i kelâm edip mûrisem müteveffât-ı mezbûre Ayşe Hâtun’un ile’l-vefât yedinde mülkü olup ba‘de vefâtihâ irs-i şer‘le bana intikāl edip mahalle-i mezbûrede vâki‘ bir tarafdan âhar mülk-i mevrûsum olan menzil ve bir tarafdan ba‘zan müşterî-i mezbûr Abdullah Bey mülkü ve ba‘zan yine mülk-i mevrûsum olan menzil ve bir tarafdan kâtib Mehmed Efendi bahçesi ve bir tarafdan tarîk-i âm ile mahdûd iki bâb fevkānî oda ve bir sofa ve bir dehliz ve bir harâbe tahtapûş ve bir harâbe matbah ve bir asma kiler odası ve bir dut ve bir incir ve bir asma ağaçlarını muhtevî cüneyneyi müştemil menzilimi bi cümleti’t-tevâbi‘ ve’l-levâhık mûmâ-ileyh Abdullah Efendi’ye tarafeynden îcâb ve kabûlü hâvî [ve] şurût-ı müfsideden ârî bey‘-i kat‘î ile iki yüz yirmi guruşa bey‘ ve teslîm ol dahi ber vech-i muharrer iştirâ ve tesellüm ve kabz ve kabûl eylediğinden sonra semeni olan meblağ-ı mezbûr iki yüz yirmi guruşu mûmâ-ileyh Abdullah Efendi işbu meclis-i ma‘kūd-ı merkūmda bana edâ ve teslîm ben dahi yedinden bi’t-tamâm ahz u kabz eyledim ba‘de’l-yevm menzili mahdûd-ı mezbûr mûmâ-ileyh Abdullah Efendi’nin mülk-i müşterâsıdır keyfe mâ yeşâ ve yahtâr mutasarrıf olsun dedikde gıbbe’t-tasdîki’ş-şer‘î husûs-ı mezbûru Mevlânâ-yı mezbûr mahallinde tahrîr ve ma‘an ba‘s olunan Resul b. Musli ile meclis-i şer‘a gelip alâ vukū‘ihî inhâ ve takrîr etmeğin mâ vaka‘a bi’t-taleb ketb olundu. Fi’l-yevmi’s-sâbi‘ min Şevvâli’l-mükerrem li sene seb‘a ve tis‘în ve elf.

Şuhûdü’l-hâl: Mefharü’l-müderrisînü’l-kirâm es-Seyyid Mehmed Efendi, umdetü’l-kuzât Ali Efendi b. Abdülmümin, fahrü’l-kuzât Musa Efendi, Mehmed Ali Efendi b. Mustafa Efendi, Mehmed Efendi b. Mahmud, es-Seyyid Mehmed Çelebi b. es-Seyyid Cafer, Mehmed b. Receb, Süleyman b. Halil.

(BAB46 - cilt: 19, sayfa: 583 - Hüküm no: 715 - Orijinal metin no: [126a-1])﻿

﻿

﻿

716. Hüküm

İpek tâcirlerinden mükerrer vergi alınmaması

Medîne-i Tokat’da ham harîr iştirâ ve İstanbul’a bey‘ eden tüccârdan ashâbü hâzihi’l-vesîka Solak el-Hâc Mehmed b. Veli ve Hamza b. el-Hâc İbrahim ve el-Hâc Süleyman b. el-Hâc Bâli ve Mehmed b. Ali ve Halil Efendi b. Mehmed ve el-Hâc İbrahim b. Ali ve el-Hâc Hasan b. Mustafa ve iştirâ-i harîr eden tâifeden Kör el-Kefevî? Mehmed b. İshak ve Hüseyin b. İbrahim ve Mehmed b. Receb ve Abdullah Çelebi b. Hasan ve el-Hâc Kenan b. Abdullah ve el-Hâc Sâlih b. Süleyman nâm kimesneler ile tâife-i mezbûre yahudilerinden İsrail v. İlifne ve Arslan v. Sebab ve Yahuda v. Yako ve ( ) veled-i Beşream ve Abraham v. İsak ve Samarya ve Ellez ve sâirleri meclis-i şer‘-i şerîf-i enver ve mahfil-i dîn-i münîf-i ezherde hâlâ mîzân-ı harîr emîni olan el-Hâc Osman Ağa muvâcehesinde her biri takrîr-i kelâm edip kadîmü’l-eyyâmdan bizim ve sâir tüccârın Tokat’dan iştirâ eyledikleri ham harîri Tokat mîzân-ı harîrinde vezn ettir deyû mîzân-ı harîr ümenâsı taraflarından kabza me’mûr olan Tokat voyvodalarına mîrî rüsûmunu edâdan sonra deste bükündüp bey‘ için Âsitâne-i sa‘âdet’e getirdiklerinde gümrük emînlerine gümrüğünü edâ edip bey‘ ve şirâ oluna gelmişiken mezkûr el-Hâc Osman Ağa kadîme muhâlif gönderdiği deste için mîzân vaz‘ ve bir resm dahi alırım deyû resm-i âhar talebiyle rencîdeden hâlî olmamağla arz-ı hâl olunup taraf-ı aliyyeden muhâsebe defterlerine mürâca‘at olundukda Tokat’da vâki‘ mîzân-ı harîr mukāta‘asının malı otuz iki bin guruş olup gelen harîrin batmanından beş rub‘ riyâlî guruş resm-i mîzân ve deste yükünden üç riyâlî guruş yasakiyye? ve İstanbul’da dahi gümrüğü alınıp bundan tecâvüz olunmamak üzre mastûr ve mukayyed bulunmağla kadîmden bâ fermân-ı âlî alınagelen resm-i mîrî ve yerinde gümrüğü alındıkdan sonra hilâf-ı inhâ ile aldığı emr-i şerîf mûcebince ziyâde talebiyle rencîdeden men‘ olunmuşiken yine de mezkûr el-Hâc Osman ziyâde resm talebiyle bizi rencîdeden hâlî değildir husûs-ı mezbûr kendiden suâl olunup yedimizde verdiği evâmir-i şerîfe mûcebince bî-vech ta‘arruzdan men‘ olunması matlûbumuz deyû tuğrâ-yı garrâ-yı sultânî ile mücellâ müte‘addid evâmir-i şerîfe ibrâz edip merkūm el-Hâc Osman Ağa muvâcehesinde feth ve kırâat olundukda Tokat ham harîr iştirâ eden tüccâr tâifesi iştirâ eyledikleri harîri Tokat mîzân-ı harîrinde vezn ettirip mîrî rüsûmunu edâ ettikden sonra deste bükündüp füruht için Âsitâne-i sa‘âdet’e getirdiklerinde kadîmü’l-eyyâmdan bu âna gelince birinde dahi gümrük emînlerine gümrüğün verip füruhtda aslâ bir tarîkle ta‘arruz oluna gelmemişiken hâlâ Âsitâne’de dahi deste için bir mîzân vaz‘ ve bir resm-i mîzân dahi almak hilâf-ı inhâ fermân sâdır olmağla tâife-i mezkûreye ziyâde gadr ve zarar olmağla Tokat mîzân-ı harîrinde vezn ve resm-i mîrîsi alınan desteden tekrâr bundan resm alınmaya deyû mastûr ve musarrah bulunup ve mezkûr el-Hâc Osman Ağa dahi bu âna gelince sâir ümenâ ve kendi bundan bir resm dahi alına gelmiş olmamağla alınmadığını ikrâr etmeğin ber mûceb-i emr-i şerîf-i âlîşân tâife-i mezkûreyi resm-i âhar talebiyle rencîde etmemek üzre merkūm el-Hâc Osman Ağa’ya cânib-i şer‘-i şerîfden tenbîh olunup işbu vesîka bi’t-taleb ketb olundu. Fî evâhiri şehri Ramazâni’l-mübârek li sene seb‘a ve tis‘în [ve elf].

Şuhûdü’l-hâl: Mustafa Çelebi b. Abdurrahman, Mustafa Çelebi b. el-Hâc Ahmed, İbrahim Çelebi b. Ahmed, Mehmed Efendi b. Mustafa, Mehmed Efendi b. Muhyi[ddin], Mehmed b. İdris, İbrahim Çelebi b. Ahmed, Ebûbekir b. Abdi.

(BAB46 - cilt: 19, sayfa: 584 - Hüküm no: 716 - Orijinal metin no: [126b-1])﻿

﻿

﻿

717. Hüküm

İbrahim Çelebi b. Hacı Musa’nın menzilini Hatice bt. Mehmed ile kızına satması

Mahmiye-i İstanbul’da Unkapanı mevâzi‘inde Yavuzer mahallesinde sâkin İbrahim Çelebi b. el-Hâc Musa meclis-i şer‘de işbu bâ‘iseteyi’l-kitâb Hatice bt. Mehmed ve sadriye kebîre kızı Râbia bt. Hüseyin nâm hâtunlar tarafından husûs-ı âti’z-zikri tasdîke vekîli olduğu mezbûretânın zâtlarını ârifân olan Müezzin Mehmed Efendi b. Mehmed ve Musa Beşe b. Mustafa şehâdetleriyle şer‘an sâbit olan Hüseyin Çelebi b. Süleyman mahzarında ikrâr-ı tâm ve takrîr-i kelâm edip arsasının senede el-Hâc Mahmud Efendi vakfına yüz seksen akçe mukāta‘a-i kadîmesi olup ebniye[si] mülk ve hakkım olup mahalle-i mezbûrede vâki‘ bir tarafdan Musa Beşe menzili ve bir tarafdan Mehmed Beşe menzili ve bir tarafdan Hoca Rahime Hâtun menzili ve bir tarafdan tarîk-i âm ile mahdûd fevkānî iki bâb oda ve tahtânî bir bâb oda ve sofa ve bir su kuyusu ve bir mikdâr havluyu müştemil menzilimi cümle-i tevâbi‘ ve levâhıkı ile tarafeynden îcâb ve kabûlü hâvî bey‘-i kat‘î ile mezbûretân Hatice Hâtun ve Râbia Hâtun’a üç yüz altmış beş esedî guruşa bey‘ ve teslîm anlar dahi menzili mezbûru iştirâk-i seviy üzre iştirâ ve tesellüm ve kabûl ettiklerinden sonra semeni olan meblağ-ı mezbûr üç yüz altmış beş guruşa bana def‘ ve teslîm ben dahi yedlerinden tamâmen ahz u kabz eyledim ba‘de’l-yevm menzili mezkûr mezbûretân Hatice Hâtun ve Râbia Hâtun’un ale’l-iştirâki’s-seviy mülk-i müşterâları olmuşdur benim alâkam kalmadı diledikleri gibi tasarruf etsinler dedikde gıbbe’t-tasdîki’ş-şer‘î mâ vaka‘a bi’t-taleb ketb olundu. Fi’l-yevmi’l-hâmis min Şevvâli’l-mükerrem li sene seb‘a ve tis‘în ve elf.

Şuhûdü’l-hâl: El-Hâc Osman b. el-Hâc Sefer, el-Hâc Ebûbekir b. Ömer Efendi, Abdi Çelebi b. Osman, Abdullah b. İsmail, Kösec Ali Beşe b. Yusuf, Süleyman Beşe [b.] Hüseyin, el-Hâc Sâlih b. Nasuh.

(BAB46 - cilt: 19, sayfa: 585 - Hüküm no: 717 - Orijinal metin no: [127a-1])﻿

﻿

﻿

718. Hüküm

Koni Reis v. Hristo’nun Ali Bey b. Mehmed’de alacağı olduğu

Mahmiye-i İstanbul’da Çakır Ağa mahallesinde sâkin sefîne reislerinden işbu râfi‘ü’l-vesîka Koni Reis v. Hristo nâm zimmî meclis-i şer‘-i şerîf-i enverde Üsküdar kazâsında vâki‘ hâssa mandıra ahâlîsinden Ali Bey b. Mehmed mahzarında üzerine da‘vâ ve takrîr-i kelâm edip işbu hâzır bi’l-meclis Dimo v. Esteryo nâm zimmî zimmetinde yedinden müşterâ ve makbûz re’si beynimizde ma‘lûm koyun bahâsından dört yüz elli esedî guruş hakkım olup merkūm Dimo’nun dahi cihet-i mezbûreden mezbûr Ali Bey zimmetinde üç yüz kırk üç buçuk guruş hakkı olmağla mezbûr Dimo meblağ-ı merkūm üç yüz kırk üç buçuk guruş ile beni merkūm Ali Bey üzerine üçümüz bir meclisde iken havâle-i sahîha-i şer‘iyye havâle ve her birimiz dahi havâle-i mezbûreyi kabûl eylediğimizden sonra meblağ-ı mezbûrun altmış guruşunu mine’l-havâle mezbûr Ali Bey’den ahz u kabz edip bâkī iki yüz seksen üç buçuk guruşu dahi taleb eylediğimde bana edâdan imtinâ‘ eder suâl olunup alıverilmesi matlûbumdur dedikde gıbbe’s-suâl mezbûr Ali Bey cevâbında fi’l-hakīka kaziyye vech-i muharrer üzre olup mezbûr Dimo zimmetimde cihet-i mezkûreden hakkı olan meblağ-ı merkūm üç yüz kırk üç buçuk guruş ile müdde‘î-i mezbûru benim üzerime havâle ve her birimiz dahi ba‘de’l-kabûl meblağ-ı mezbûrun altmış guruşunu kabzına mu‘terif olduğu vech üzre kendiye edâ ve bâkī iki yüz seksen üç buçuk guruşu elân zimmetimde lâzımü’l-edâ deynimdir deyû tav‘an ikrâr ve i‘tirâf etmeğin mûcebince meblağ-ı merkūm iki yüz seksen üç buçuk guruşu müdde‘î-i mezbûre edâya merkūm Ali Bey’e tenbîh birle mâ vaka‘a bi’t-taleb ketb olundu. Fi’l-yevmi’s-sâbi‘ min Şevvâl li sene seb‘a ve tis‘în ve elf.

Şuhûdü’l-hâl: İbrahim Çelebi [b.] Ahmed, Hüseyin Çelebi b. Mehmed, Ahmed Beşe b. Abdullah, Mehmed Çelebi b. İdris.

(BAB46 - cilt: 19, sayfa: 586 - Hüküm no: 718 - Orijinal metin no: [127a-2])﻿

﻿

﻿

719. Hüküm

Meldon v. Minas’ın Tanaş v. İstati’ye verdiği rüşveti geri alacağı

Mahmiye-i İstanbul’da Ali Paşa-yı Atîk mahallesi sükkânından işbu râfi‘ü’l-vesîka Meldon v. Minas nâm zimmî meclis-i şer‘-i şerîf-i enverde mahmiye-i mezbûrede Mahmud Paşa hanında sâkin (…) [Kürkçü] Tanaş v. İstati nâm zimmî muvâcehesinde üzerine da‘vâ ve takrîr-i kelâm edip mezbûr Tanaş Kürkçübaşı Mehmed Çelebi’nin etbâ‘ından olmağla gāib ani’l-meclis Karabet nâm zimmînin üzerine Ermeni patrikliğini ettirmek için harc-ı mu‘tâdeden mâ‘adâ mezbûr Tanaş’a bi tarîki’r-rüşve beş yüz guruş teslîm ol dahi ahz u kabz ve mesârifine sarfla istihlâk etmekle hâlâ suâl olunup meblağ-ı merkūm beş yüz guruşu [127b] bana red ve teslîme mezbûr Tanaş’a tenbîh olunmak matlûbumdur dedikde gıbbe’s-suâl mezbûr Tanaş cevâbında fi’l-hakīka ben mezbûr Mehmed Çelebi’nin etbâ‘ından olmağla husûs-ı mezbûr için harc-ı mu‘tâdeden mâ‘adâ bana beş yüz guruş teslîm ben dahi tesellüm ve kabz etmişdim lâkin müdde‘î-i mezbûr meblağ-ı merkūmu husûs-ı mezbûr için mezkûr Mehmed Çelebi’ye teslîm için bana vermekle ben dahi emrine binâen mezbûr Mehmed Çelebi’ye teslîm etmişimdir deyû def‘a mütesaddî olup lâkin mezbûr Tanaş merkūm Mehmed Çelebi’nin etbâ‘ından olmağla def‘-i mezbûru sahîh olmamağın mûcebince meblağ-ı mezbûr beş yüz guruşu müdde‘î-i merkūma red ve teslîme mezbûr Tanaş’a tenbîh olunup mâ hüve’l-vâki‘ bi’t-taleb ketb olundu. Fi’l-yevmi’s-sâmin ve’l-ışrîn min şehri Ramazâni’l-mübârek li sene seb‘a ve tis‘în ve elf.

Şuhûdü’l-hâl: Mehmed Çelebi b. Ahmed, İbrahim Çelebi b. Ahmed, Mehmed Çelebi b. Ahmed, Mehmed Çelebi b. İdris.

(BAB46 - cilt: 19, sayfa: 586 - Hüküm no: 719 - Orijinal metin no: [127a-3])﻿

﻿

﻿

720. Hüküm

Mustafa b. Abdülkadir’in tedavisinde gözünü kör eden Mosi v. Avraham ile sulh olması

Vilâyet-i Rumeli’nde Tatar Pazarcığı nâm kasaba ahâlîsinden olup hâlâ mahmiye-i İstanbul’da Mahmud Paşa hanında müsâfiren sâkin Mustafa b. Abdülkādir nâm kimesne meclis-i şer‘-i şerîf-i enver ve mahfil-i dîn-i münîf-i ezherde Bursa mahallâtından Kuruçeşme mahallesi sâkinlerinden olup kezâlik müsâfiren mahrûse-i Galata’ya tâbi‘ Yeniköy’de sâkin işbu bâ‘isü’l-vesîka Mosi v. Avraham nâm yahudi muvâcehesinde bi tav‘ihî ikrâr ve takrîr-i kelâm edip bundan akdem işbu sağ gözümde bir mikdâr illet olmağla mezbûr Mosi ben kehhâlim deyû târih-i kitâbdan dört ay mukaddem gözüme ilâc ederken mu‘tâda muhâlif gözüme şiş sokup hâlâ müşâhede olduğu üzre bi’l-külliye basar ve münakını? itlâf etmişidi hâlâ ber vech-i mübeyyen helâk olan işbu sağ gözümün diyetini mezbûr Mosi’den taleb ve da‘vâ eylediğimde beynimizde münâza‘ât-ı kesîre vukū‘undan sonra muslihûn tavassut edip mezbûr Mosi benimle yetmiş beş esedî guruş üzerine sulh oldukda ben dahi sulh-i mezbûru kabûl ve bedel-i sulh olan meblağ-ı mezbûr yetmiş beş guruşu yedinden tamâmen ahz u kabz eylediğimden sonra husûs-ı mezbûra müte‘allika âmme-i da‘vâdan mezbûr Mosi’nin zimmeti ibrâ-i âmm-ı kātı‘ü’n-nizâ‘la ibrâ ve iskāt eyledim dedikde gıbbe’t-tasdîki’ş-şer‘î mâ vaka‘a bi’t-taleb ketb olundu. Fi’l-yevmi’l-hâmis min Şevvâli’l-mükerrem li sene seb‘a ve tis‘în ve elf.

Şuhûdü’l-hâl: Mehmed Çavuş b. İbrahim, Halil Ağa b. İbrahim, Mehmed Ağa b. Hasan, el-Hâc Mehmed Ağa b. ( ), Mehmed Çelebi b. Ahmed.

(BAB46 - cilt: 19, sayfa: 587 - Hüküm no: 720 - Orijinal metin no: [127b-1])﻿

﻿

﻿

721. Hüküm

Rukiye bt. Abdullah’ın alacaklı olduğunu ispat edememesi

Mahmiye-i İstanbul’da İbrahim Paşa hamamı kurbunda sâkine Rukiye bt. Abdullah nâm hâtun tarafından husûs-ı âti’l-beyâna vekîl olup zât-ı mezbûreyi ma‘rifet-i şer‘iyye ile ârifân olan Mustafa b. Hüseyin ve Ömer Efendi b. İshak şehâdetleriyle şer‘an vekâleti sâbite olan Süleyman b. Said nâm kimesne meclis-i şer‘-i şerîf-i enverde işbu bâ‘isü’l-vesîka Mehmed b. Mehmed mahzarında bi’l-vekâle üzerine da‘vâ ve takrîr-i kelâm edip müvekkilem mezbûre Rukiye mukaddemâ mezbûr Mehmed’e yirmi Frenk altını ikrâz ve teslîm ol dahi iktirâz ve kabz etmişidi hâlâ suâl olunup meblağ-ı mezbûrun alıverilmesi matlûbumdur dedikde gıbbe’s-suâl ve akībe’l-inkâr müdde‘î-i mezbûrdan müdde‘âsına beyyine taleb olundukda ityân-ı beyyineden izhâr-ı acz ve istihlâf edicek müvekkile-i mezbûre Rukiye’den yirmi Frenk altın istikrâz ve kabz etmeyip ol vechile meblağ-ı mezbûru merkūmeye edâ lâzım gelmediğine mezbûr Mehmed’e yemîn teklîf olundukda ol dahi hasbe’l-mes’ûl yemîn billâhi te‘âlâ etmeğin mûcebiyle vekîl-i mezbûr bî-vech mu‘ârazadan men‘ olunup mâ vaka‘a bi’t-taleb ketb olundu. Fî evâhiri şehri Ramazâni’l-mübârek li sene seb‘a ve tis‘în ve elf.

Şuhûdü’l-hâl: Mehmed b. Ahmed, Mustafa Çelebi b. Ahmed, İbrahim Çelebi b. Ahmed, Mehmed b. Mahmud ve gayruhüm.

(BAB46 - cilt: 19, sayfa: 588 - Hüküm no: 721 - Orijinal metin no: [127b-2])﻿

﻿

﻿

722. Hüküm

Ekmekçi Bedros v. İsak’ın Kosta v. Kazar’da alacağı olduğu

Ekmekçi tâifesinden olup mahmiye-i İstanbul’da vâki‘ Balçık fırını ustası olan işbu bâ‘isü’l-vesîka Bedros v. İsak nâm Ermeni meclis-i şer‘-i şerîf-i enverde sayıcısı? olan Kosta v. Kazar nâm zimmî muvâcehesinde üzerine da‘vâ ve takrîr-i kelâm edip mezbûr Kosta zimmetinde bi’d-defe‘ât bey‘ ve semenini kendi mesârifine sarfla istihlâk eylediği ekmek bahâsından ba‘de küllî hesâb on bin akçe hakkım müctemi‘ olmağla hâlâ mezbûr Kosta’ya suâl olunup meblağ-ı mezbûr on bin akçeyi bana edâ ve teslîme mezbûr Kosta’ya tenbîh olunmak matlûbumdur dedikde gıbbe’s-suâl mezbûr Kosta cevâbında kaziyye vech-i muharrer üzre olup meblağ-ı mezbûr on bin akçe cihet-i mezbûreden zimmetinde müctemi‘ olup müdde‘î-i mezbûra vâcibü’l-edâ deyni olduğunu bi tav‘ihî ikrâr ve i‘tirâf etmeğin mûcebince meblağ-ı mezbûr on bin akçeyi müdde‘î-i mezbûra edâ ve teslîme mezbûr Kosta’ya ba‘de’t-tenbîh mâ vaka‘a bi’t-taleb ve’l-ibtigā ketb ve imlâ olundu. Fi’l-yevmi’s-sâlis ve’l-ışrîn min şehri Ramazâni’l-mübârek li sene seb‘a ve tis‘în ve elf.

Şuhûdü’l-hâl: İbrahim Çelebi b. Ahmed, İsmail b. Mustafa, Hüseyin b. Mustafa, Mehmed Çelebi b. İdris.

(BAB46 - cilt: 19, sayfa: 588 - Hüküm no: 722 - Orijinal metin no: [128a-1])﻿

﻿

﻿

723. Hüküm

Ali Ağa b. İvaz’ın mukátaalı menzilini Ahmed Çelebi b. Hacı Durmuş’a satması

Mahmiye-i İstanbul’da Kızılminâre mahallesinde sâkin Dergâh-ı âlî yeniçerilerinin çavuşlarından fahrü’l-eşbâh Ali Ağa b. İvaz meclis-i şer‘-i şerîf-i enverde birâderi dâmâdı işbu bâ‘isü’l-kitâb Ahmed Çelebi b. el-Hâc Durmuş mahzarında ikrâr ve takrîr-i kelâm edip akd-i âtî sudûruna değin yedimde mülk ve hakkım olup mahmiye-i mezbûrede Unkapanıkapısı dâhilinde İbn Merras? mahallesinde vâki‘ arsası senede mahalle-i mezbûre müezzinine iki yüz akçe mukāta‘a-i kadîme ile taht-ı tasarrufumda olup ve ebniyesi mülküm olan bir tarafdan ba‘zan Fâtıma Hâtun tasarrufunda olan menzil ve ba‘zan müezzine meşrûta vakıf menzil ve bir tarafdan ba‘zan Abdülkādir Efendi menzili ve ba‘zan Şaban Çelebi veresesi tasarruflarında olan menzil ve bir tarafdan tarîk-i hâs ve bir tarafdan tarîk-i âm ile [mahdûd] bir bâb fevkānî kebîr oda ve bir bâb tahtânî sagīr oda ve kenîf ve yine karşı be karşı fevkānî iki oda ve ortalarında bir tahtapûş ve dehliz ve tahtânî bir matbah ve zîr-i zemînde kârgîr bir kuyu mahzen ve bir kenîf ve bir mikdâr cüneyne ve bir su kuyusunu müştemil menzilimin ebniye-i mezkûresini bi cümleti’t-tevâbi‘ ve’l-levâhık ve kâffeti’l-menâfi‘ ve’l-merâfık bey‘-i bâtt-ı kat‘î ile merkūm Ahmed Çelebi’ye beş yüz esedî guruşa bey‘ ve temlîk ve teslîm ve arsa-i mezbûresini mütevellîsi izniyle meccânen ferâğ ve tefvîz ol dahi iştirâ ve tesellüm ve tefevvüz ve kabûl ettiğinden sonra semeni olan meblağ-ı mezbûr beş yüz esedî guruşu yedinden tamâmen ahz u kabz eyledim min ba‘de vechen mine’l-vücûh menzili mezbûrda alâka ve medhalim kalmayıp ebniyesi merkūm Ahmed Çelebi’nin mülk-i müşterâsı ve arsası hakk-ı müfevvezi olmuşdur dedikde gıbbe’t-tasdîki’ş-şer‘î mâ vaka‘a bi’t-taleb ketb olundu. Fi’l-yevmi’s-sâdis min Şevvâli’l-mükerrem li sene seb‘a ve tis‘în ve elf.

Şuhûdü’l-hâl: El-Hâc Hüseyin Çelebi b. Üveys, Süleyman Beşe b. Ramazan, Veli Bey b. İbrahim, el-Hâc Hasan b. Receb, Abdülkādir Efendi el-İmâm, Ahmed Efendi b. Mustafa el-Müezzin, Mehmed Çelebi b. Şaban, el-Hâc İsmail [b.] Hacı Ömer, Ahmed Beşe b. Abdullah, el-Hâc Mustafa b. Maden.

(BAB46 - cilt: 19, sayfa: 589 - Hüküm no: 723 - Orijinal metin no: [128a-2])﻿

﻿

﻿

724. Hüküm

Rahime Hanım’ın Ali Çelebi b. Abdullah’ta alacağı olduğu

Mahmiye-i İstanbul’da Suhte Sinan mahallesi sâkinelerinden Rahime bt. ( ) nâm hanım tarafından husûs-ı âti’l-beyâna vekîl olduğu zât-ı mezbûreyi ma‘rifet-i şer‘iyye ile ârifân Ahmed Çelebi b. Hasan ve Yusuf [b.] Abdullah nâm kimesneler şehâdetleriyle şer‘an sâbit olan Yusuf Ağa b. Abdullah nâm kimesne meclis-i şer‘-i şerîf-i enverde sâbıkan Bağdad-ı behişt-âbâd vâlisi olan İbrahim Paşa’nın hâlâ çiftlik kethüdâsı olan Ali Çelebi b. Abdullah mahzarında üzerine bi’l-vekâle da‘vâ ve takrîr-i kelâm edip müvekkile-i mezbûre Rahime Hanım’ın mezbûr Ali Çelebi zimmetinde cihet-i karz-ı şer‘îden yüz yirmi esedî guruş hakkı olmağla hâlâ suâl olunup meblağ-ı mezbûru müvekkile-i mezbûre için bana teslîme tenbîh olunmak matlûbumdur dedikde gıbbe’s-suâl mezbûr Ali Çelebi cevâbında fi’l-hakīka müvekkile-i mezbûre Rahime Hanım’a cihet-i mezkûreden ber vech-i muharrer yüz yirmi esedî guruş zimmetinde lâzımü’l-edâ deyni olduğunu bi tav‘ihî ikrâr ve i‘tirâf etmeğin alâ mûcebi i‘tirâfihî meblağ-ı mezbûr [yüz] yirmi guruşu müvekkile-i mezbûre için vekîl-i mezbûra edâ ve teslîme mezbûr Ali’ye tenbîh birle mâ vaka‘a bi’t-taleb ketb [olundu]. Fi’l-yevmi’s-sânî min Şevvâli’l-mükerrem li sene seb‘a ve tis‘în ve elf.

Şuhûdü’l-hâl: İbrahim Çelebi b. Ahmed, Mehmed b. Ahmed, Mehmed b. İdris, Ali b. Bâli.

(BAB46 - cilt: 19, sayfa: 589 - Hüküm no: 724 - Orijinal metin no: [128a-3])﻿

﻿

﻿

725. Hüküm

Mustafa b. Abdullah’ın İbrahim b. Mehmed’de alacağı olduğu

Mahmiye-i İstanbul’da Efdalzâde mahallesi sâkinlerinden bâ‘isü’l-kitâb Mustafa b. Abdullah nâm kimesne meclis-i şer‘-i şerîfde mahmiye-i mezbûrede Sultân Selim câmi‘-i şerîfi kurbunda pazarcı olan İbrahim b. Mehmed nâm kimesne mahzarında üzerine da‘vâ ve takrîr-i kelâm [edip] mezbûr İbrahim zimmetinde cihet-i karz-ı şer‘îden on yedi esedî guruş hakkım olmağla hâlâ suâl olunup meblağ-ı mezbûr on yedi guruşun alıverilmesi matlûbumdur dedikde gıbbe’s-suâl mezbûr İbrahim cevâbında fi’l-hakīka kaziyye vech-i mübeyyen üzre olup müdde‘î-i mezbûra cihet-i mezkûreden zimmetimde vâcibü’l-edâ ve lâzımü’l-kazâ on yedi guruş deynim vardır deyû bi tav‘ihî ikrâr ve i‘tirâf etmeğin alâ i‘tirâfihî meblağ-ı mezbûr on yedi guruş müdde‘î-i mezbûra edâ ve teslîme mezbûr İbrahim’e tenbîh birle mâ vaka‘a bi’t-taleb ketb olundu. Fi’l-yevmi’s-sâmin min Şevvâli’l-mükerrem li sene seb‘a ve tis‘în ve elf.

Şuhûdü’l-hâl: İbrahim Çelebi b. Ahmed, Mehmed b. Abdullah, Kasımpaşalı Mustafa, Mehmed b. Ali, Ebûbekir b. Hüseyin, Mehmed Çelebi b. İdris.

(BAB46 - cilt: 19, sayfa: 590 - Hüküm no: 725 - Orijinal metin no: [128b-1])﻿

﻿

﻿

726. Hüküm

Mustafa Çelebi b. Süleyman’ın Ali b. Veli’de alacağı olduğu

Vilâyet-i Anadolu’da Amasya kazâsına tâbi‘ Namlı nâm karye ahâlîsinden olup mahmiye-i İstanbul’da Vâlide Sultân hanında müsâferet vechi üzre sâkin olan bâ‘isü’l-kitâb Mustafa Çelebi b. Süleyman meclis-i şer‘-i şerîf-i enverde mahrûse-i Tophâne’de Perviz Ağa mahallesinde sâkin Ali b. Veli nâm kimesne mahzarında üzerine [da‘vâ] ve takrîr-i kelâm edip mezbûr Ali zimmetinde yedimden müşterâ ve makbûz levni ve zirâ‘ı beynimizde ilm-i şer‘îyle ma‘lûm bogasi bahâsından beş yüz esedî guruş hakkım olup meblağ mezbûrun iki yüz esedî guruşunu mukaddemâ yedinden ahz u istîfâ edip üç yüz on esedî guruş hakkım kalmağla hâlâ suâl olunup meblağ-ı bâkī-i mezbûr üç yüz on esedî guruş dahi bana edâya tenbîh olunmak matlûbumdur dedikde gıbbe’s-suâl mezbûr Ali cevâbında fi’l-hakīka müdde‘î-i mezbûra ber vech-i muharrer cihet-i mezbûreden bâkī üç yüz [on] esedî guruş elân zimmetimde lâzımü’l-edâ ve lâzımü’l-kazâ deynim vardır deyû bi tav‘ihî ikrâr ve i‘tirâf etmeğin alâ mûcebi i‘tirâfihî meblağ-ı bâkī-i mezbûr üç yüz on esedî guruşu dahi müdde‘î-i mezbûra edâ ve teslîme mezbûr Ali’ye tenbîh birle mâ vaka‘a bi’t-taleb ketb olundu. Fi’l-yevmi’s-sâmin min Şevvâli’l-mükerrem li sene seb‘a ve tis‘în ve elf.

Şuhûdü’l-hâl: El-Hâc Mustafa b. Ramazan, el-Hâc Ahmed Ağa b. Hasan, İbrahim Çelebi b. Ahmed, Siyavuş b. Abdullah, Mehmed b. Ahmed.

(BAB46 - cilt: 19, sayfa: 590 - Hüküm no: 726 - Orijinal metin no: [128b-2])﻿

﻿

﻿

727. Hüküm

Hacı Ahmed b. Mehmed’in Ali b. Veli’den kefalet sebebiyle alacağı olduğu

Mahmiye-i İstanbul’da Sinan Paşa mahallesinde sâkin bâ‘isü hâze’l-kitâb el-Hâc Ahmed b. Mehmed meclis-i şer‘-i şerîf-i enverde mahrûse-i Galata müzâfâtından kasaba-i Tophâne’de Perviz Ağa mahalle[sinde] sâkin Ali b. Veli nâm kimesne mahzarında üzerine da‘vâ ve takrîr-i kelâm edip gāib ani’l-meclis Yusuf b. Abdullah nâm kimesne zimmetinde yedimden müşterâ ve makbûz levni ve zirâ‘ı beynimizde ma‘lûm bogasi bahâsından iki yüz esedî guruş hakkıma mezbûr Ali tarafından emr ve kabûlü hâviye kefâlet-i sahîha-i şer‘iyye ile kefîl olmağla hâlâ suâl olunup kefâlet-i mahkiyesine binâen meblağ-ı mezbûr iki yüz esedî guruşu bana edâ ve teslîme tenbîh olunmak matlûbumdur dedikde gıbbe’s-suâl mezbûr Ali cevâbında fi’l-hakīka müdde‘î-i mezbûr el-Hâc Ahmed’e ber vech-i muharrer cihet-i kefâletden iki yüz esedî guruş zimmetinde lâzımü’l-edâ deyni olduğunu bi tav‘ihî ikrâr ve i‘tirâf etmeğin alâ mûcebi i‘tirâfihî meblağ-ı mezbûr iki yüz esedî guruşu kefâletine binâen müdde‘î-i mezbûr el-Hâc Ahmed b. Mehmed’e tamâmen edâ ve teslîm etmek üzre merkūm Ali’ye tenbîh olunup mâ vaka‘a bi’t-taleb ketb olundu. Fi’l-yevmi’s-sâmin min Şevvâli’l-mükerrem li sene seb‘a ve tis‘în ve elf.

Şuhûdü’l-hâl: El-Hâc Mehmed Ağa b. İbrahim, Mustafa b. Süleyman, Ahmed Ağa b. Ahmed, İbrahim Çelebi b. Ahmed, İbrahim Çelebi b. Abdullah.

(BAB46 - cilt: 19, sayfa: 591 - Hüküm no: 727 - Orijinal metin no: [128b-3])﻿

﻿

﻿

728. Hüküm

Şaban Beşe b. Hasan’ın kendisini yaralayan Mehmed Beşe b. Ahmed ile sulh olması

Mahmiye-i İstanbul’da Neslihan Şah Sultân mahallesinde sâkin Şaban Beşe b. Hasan nâm kimesne meclis-i şer‘-i şerîf-i enverde Dergâh-ı âlî yeniçerilerinin altmış üçüncü solaklar odasına mahsûs oda yoldaşlarından gāib ani’l-meclis Mehmed Beşe b. Ahmed tarafından husûs-ı âti’l-beyâna vekîl olduğu Ebûbekir Beşe b. İbrahim ve Ahmed Beşe b. Mustafa şehâdetleriyle vekâleti şer‘an sâbit olan Hasan Beşe b. Mehmed mahzarında ikrâr ve takrîr-i kelâm edip mezbûr Mehmed Beşe târih-i kitâbdan iki gün mukaddem mahmiye-i mezbûrede Yenibahçe’de vâki‘ Sulukule önünde beyne’s-salâteynde yoluma gelip bi gayri hakkın bana şütûm-ı galîza ile şetm eylediğinden mâ‘adâ bir taş ile ağzıma vurup üst tarafında üç dişimi ihrâc ve beni mecrûh etmekle ben dahi bundan akdem işbu müşâhede olunup ihrâc olunan üç dişimin diyetine mezbûr Mehmed Beşe’den taleb ve da‘vâ eylediğimde ol dahi inkâr etmeğin beynimizde nizâ‘-ı küllî vukū‘undan sonra muslihûn tavassut edip da‘vâ-yı mezkûrumdan mezbûr Mehmed Beşe sekiz yüz akçe üzerine benimle sulh oldukda ben dahi sulh-i mezbûru kabûl ve bedel-i sulh olan meblağ-ı mezbûr sekiz yüz akçeyi mezbûr Mehmed yedinden tamâmen ahz u kabz edip husûs-ı mezbûra ve mâ tehaddese minhümâ müte‘allika âmme-i da‘vâdan ben mezbûr Mehmed Beşe’nin zimmetini ibrâ ve iskāt edip ol dahi bedel-i sulh olmak üzre def‘ ve teslîm eylediği sekiz yüz akçeye müte‘allika âmme-i da‘vâdan benim zimmetimi ibrâ ve iskāt eyledi dedikde gıbbe’t-tasdîki’ş-şer‘î mâ vaka‘a bi’t-taleb ketb olundu. Fi’l-yevmi’s-sâbi‘ min Şevvâli’l-mükerrem li sene seb‘a ve tis‘în ve elf.

Şuhûdü’l-hâl: Hasan Beşe b. Mehmed, Yazıcı Mustafa Beşe b. İbrahim, Mehmed Beşe b. Ebûbekir Başeski, Ali Beşe b. Osman, Mehmed Beşe b. Bektaş el-Mübâşir, İbrahim Çelebi [b.] Ahmed.

(BAB46 - cilt: 19, sayfa: 592 - Hüküm no: 728 - Orijinal metin no: [129a-1])﻿

﻿

﻿

729. Hüküm

Saliha bt. Mustafa’nın boşandığı kocası Mustafa Çelebi b. Zülfikár’da alacağı olduğu

Mahmiye-i İstanbul’da Alacamescid mahallesi sâkinelerinden bâ‘isetü’l-kitâb Sâliha bt. Mustafa tarafından husûs-ı âti’l-beyâna vekîl olduğu zât-ı mezbûreyi ma‘rifet-i şer‘iyye ile ârifân el-Hâc İbrahim b. Mustafa ve Osman Efendi b. Mehmed şehâdetleriyle şer‘an sâbit olan li ebeveyn er karındaşı Süleyman Çelebi nâm kimesne meclis-i şer‘-i şerîfde müvekkile-i mezbûrenin zevc-i mutallıkı Mustafa Çelebi b. Zülfikār mahzarında üzerine bi’l-vekâle da‘vâ ve takrîr-i kelâm edip yedimde olan işbu nafaka hücceti nâtıka olduğu üzre müvekkilem mezbûreden mütevellid ve mezbûr Mustafa Çelebi’nin firâşından hâsıl İbrahim ve Mehmed ve Fâtıma nâm olan sıgārı için mukaddemâ hâkimü’ş-şer‘ takdîr ve izn-i hâkimle âhardan istidâne ve nafaka ve kisvelerine harc ve sarf olunup beher yevm üçüne on sekiz akçe nafaka-i mefrûzalarından sene-i sâbıkanın Zilhiccesi gurresinden târih-i kitâb şehr gurresine gelince on ayda işlemiş olup zimmetinde müctemi‘ olan beş bin iki yüz seksen akçei merkūmdan taleb eylediğimde edâdan imtinâ‘ eder hâlâ suâl olup meblağ-ı mezbûrun alıverilmesi matlûbumdur dedikde gıbbe’s-suâl mezbûr Mustafa Çelebi cevâbında kaziyye vech-i muharrer üzre olup meblağ-ı mezbûr beş bin iki yüz seksen akçe zimmetinde ber vech-i muharrer müctemi‘ olup hâlâ zimmetinde vâcibü’l-edâ deyni olduğunu ikrâr ve i‘tirâf etmeğin mûcebince ber vech-i mezkûr işlemiş olan meblağ-ı mezbûr beş bin iki yüz seksen akçeyi müvekkile-i mezbûre için vekîl-i mezbûra edâ ve teslîme mezbûr Mustafa Çelebi’ye tenbîh olunup mâ vaka‘a bi’t-taleb ketb olundu. Fi’l-yevmi’s-sâbi‘ min Şevvâli’l-mükerrem li sene seb‘a ve tis‘în ve elf.

Şuhûdü’l-hâl: El-Hâc İbrahim b. Mustafa, Osman Efendi b. Mehmed, İbrahim Çelebi b. Ahmed, Mehmed Çelebi b. İdris, Mehmed b. Şaban.

(BAB46 - cilt: 19, sayfa: 592 - Hüküm no: 729 - Orijinal metin no: [129a-2])﻿

﻿

﻿

730. Hüküm

Hacı Musli b. Hacı Mehmed’in Ahmed Beşe b. Musa’da alacağı olduğu

Medîne-i Galata’ya tâbi‘ kasaba-i Tophâne’de Ebülfazl mahallesi sükkânından işbu râfi‘ü’l-kitâb el-Hâc Musli b. el-Hâc Mehmed meclis-i şer‘-i şerîf-i enverde sefîne reislerinden Ahmed b. Musa nâm kimesne mahzarında üzerine da‘vâ ve takrîr-i kelâm edip mezbûr Ahmed Beşe fırkate ta‘bîr olunur sefînemde reis olmağla cezîre-i Girit’den zeytin yağı iştirâ ve mahmiye-i İstanbul’a getirmek için bundan akdem mezbûr Ahmed Beşe’ye bin altı yüz elli beş esedî guruş teslîm ol dahi ba‘de’l-ahz cezîre-i mezbûreye varıp meblağ-ı mezbûr ile ma‘lûmü’l-mikdâr zeytin yağı iştirâ ve sefîne-i mezbûreye tahmîl eylediğinden sonra sefîne-i mezbûre yine cezîre-i mezbûre önünde bi emrillâhi te‘âlâ pârelendikde mezbûr Ahmed Beşe iki yüz elli kantar zeytin yağı ve kırk guruş kıymetli bir filika ve yetmiş guruş kıymetli iki sefîne direği ve yüz yirmi sekiz guruş kıymetli dört sefîne demiri ve sâir [129b] sefîne âlâtını deryâdan ihrâc ve âhara bey‘ ve semenini kendi mesârifine sarfla istihlâk etmekle kıymet-i şer‘iyyelerini mezbûrdan taleb ve da‘vâ eylediğimde beynimizde münâza‘ât-ı kesîre cereyânından sonra muslihûn tavassut edip da‘vâ-yı mezkûrumdan merkūm Ahmed Beşe ile beni beş yüz altmış guruş üzerine sulh eylediklerinde ben dahi sulh-i mezbûru kabûl ve mâ‘adâsına müte‘allika âmme-i da‘vâdan mezbûrun zimmetini ibrâ ve iskāt edip mezbûr Ahmed Beşe bedel-i sulh-i mezbûrun üç yüz guruşunu oğlum Hüseyin zimmetinde hakkı olup mezbûr Hüseyin mezbûr Ahmed Beşe’ye teslîm için bi tarîki’l-emâne bana teslîm ben dahi ahz u kabz ve kendi mesârifime sarf edip ol vechile zimmetimde hakkı olan üç yüz guruşa ve altmış dört guruşunu beynimizde ma‘lûm zeytin yağı ve buğday ve dakīk bahâlarından hakkı olan altmış dört guruşa takās, ben dahi mukāssa ve kabûl edip yüz doksan altı guruşu bâkī kalmağın hâlâ suâl olunup bedel-i sulh-i mezbûrdan bâkī kalan meblağ-ı merkūmun alıverilmesi matlûbumdur dedikde gıbbe’s-suâl mezbûr Ahmed Beşe cevâbında fi’l-hakīka kaziyye bâlâda tafsîl ve beyân ve şerh ve ayân olduğu [üzre] olup bedel-i sulh-i merkūmdan bâkī kalan meblağ-ı mezbûr yüz doksan altı guruş elân zimmetinde lâzımü’l-edâ deyni idiğini tav‘an ikrâr ve i‘tirâf etmeğin mûcebince meblağ-ı bâkī-i mezbûr yüz doksan altı guruşu müdde‘î-i mezbûra edâya merkūm Ahmed Beşe’ye tenbîh olunup mâ hüve’l-vâki‘ bi’t-taleb ketb olundu. Fi’l-yevmi’s-sâbi‘ min Şevvâli’l-mükerrem li sene seb‘a ve tis‘în ve elf.

Şuhûdü’l-hâl: İbrahim Çelebi b. Ahmed, Mehmed Çelebi b. Ahmed, Mustafa Çelebi b. Ahmed, Hasan b. Mehmed, Mehmed b. İdris.

(BAB46 - cilt: 19, sayfa: 593 - Hüküm no: 730 - Orijinal metin no: [129a-3])﻿

﻿

﻿

731. Hüküm

Ahmed Beşe b. Musa’nın vekâleten köle satışından Ali Çelebi b. Hacı Musli’nin vârislerine borçlu olduğu

Mahrûse-i Galata’ya tâbi‘ kasaba-i Tophâne’de Ebülfazl mahallesi sükkânından iken bundan akdem vefât eden Ali Çelebi b. el-Hâc Musli b. el-Hâc Mehmed’in verâseti zevce-i metrûkesi Fâtıma Hâtun bt. Abdülganî ile babası mezbûr el-Hâc Musli’ye ve vâlidesi Hanım bt. Bâli nâm hâtuna ve evlâd-ı sıgārı Mustafa ve Hanîfe ve Ayşe’ye münhasıra olduğu şer‘an zâhir ve müte‘ayyin oldukdan sonra kendi tarafından asîl ve sıgār-ı mezbûrûnun ced ve velîleri ve mezbûretân Fâtıma ve Hanım taraflarından husûs-ı âti’z-zikre sâbitü’l-vekâle vekîlleri olan mezbûr el-Hâc Musli meclis-i şer‘-i şerîf-i enverde sefîne reislerinden Ahmed Beşe b. Musa mahzarında vesâyeten ve velâyeten ve vekâleten üzerine da‘vâ ve takrîr-i kelâm edip oğlum müteveffâ-yı mezbûrun terekesinden evsâfı beynimizde ma‘lûm Nikefora nâm bir re’s gulâmı götürüp mahrûse-i Kandiye’de oğlum Hüseyin nâm kimesneye teslîm etmek için ve Şâhin nâm gulâmı mısr-ı Kahire’de âhara bey‘ ve semeni ile Mısır metâ‘ı iştirâ ve bana îsâl için merkūm Ahmed Beşe’ye bi tarîki’l-emâne def‘ ve teslîm edip ol dahi ahz u kabz eyledikden sonra mezbûr Nikefora’yı merkūm Hüseyin’e teslîm etmeyip yüz kırk guruşa âhara bey‘ ve zikr olunan Şâhin semen-i misli olan üç bin beş yüz Mısrî paraya âhara bey‘ ve semenlerini kendi mesârifine sarfla istihlâk eyledikden sonra mezbûr Nikefora’nın bey‘ini mücîz olmuşdur hâlâ suâl olunup mezbûrân Nikefora ve Şâhin’in semenleri olan meblağayn-i mezbûreynin mezbûr Ahmed Beşe’den alıverilmesi matlûbumdur dedikde gıbbe’s-suâl merkūm Ahmed cevâbında fi’l-hakīka kaziyye bâlâda tafsîl ve beyân ve şerh ve ayân olunduğu üzre olup merkūmân Nikefora ve Şâhin’in semenleri olan yüz kırk guruş ile üç bin beş yüz Mısrî parayı kendi mesârifime sarfla istihlâk eyledim meblağayn-i mezbûreyn verese-i mezbûrûna zimmetimde deynimdir deyû ikrâr ve i‘tirâf etmeğin mûcebince meblağayn-i mezbûreyni müdde‘î-i mezbûra edâ[ya] merkūm Ahmed’e tenbîh birle mâ hüve’l-vâki‘ bi’t-taleb ketb olundu. Fi’l-yevmi’s-sâbi‘ min Şevvâli’l-mükerrem li sene seb‘a ve tis‘în ve elf.

Şuhûdü’l-hâl: Eş-Şuhûdü’s-sâbikūn.

(BAB46 - cilt: 19, sayfa: 594 - Hüküm no: 731 - Orijinal metin no: [129b-1])﻿

﻿

﻿

732. Hüküm

Şaban b. Veli’nin câriyesi Behzad’ı azat etmesi

Mahmiye-i İstanbul’da Keçeci Pîrî mahallesinde sâkin Şaban b. Veli nâm kimesne meclis-i şer‘-i şerîfde kendiye rıkkıyyetini mu‘terife olan işbu açık kaşlı sarı ala gözlü orta boylu Rûsiyyetü’l-asl Behzad bt. ( ) câriye-i memlûkesi muvâcehesinde takrîr-i kelâm ve ta‘bîr ani’l-merâm edip mevsûfe-i mezbûre Behzad’ı hasbeten lillâhi’l-meliki’l-Hallâk ve taleben li merzâti Rabbi’r-Rezzâk malımdan tahrîr ve i‘tâk ve zümre-i harâir-i asliyyâta idrâc ve ilhâk eyledim. [130a] Ba‘de’l-yevm mevsûfe-i merkūme sâir harâir-i asliyyât gibi hürre olup üzerinde velâ-i şer‘îden gayrı hakkım kalmadı dedikde mâ vaka‘a bi’t-taleb ketb olundu. Fi’l-yevmi’t-tâsi‘ min Şevvâli’l-mükerrem li sene seb‘a ve tis‘în ve elf.

Şuhûdü’l-hâl: Yusuf Beşe b. Abdullah, Şaban Beşe b. Ahmed, Ali Beşe b. ( ), el-Hâc Mustafa [b.] Tevekkül, Ahmed b. Ali.

(BAB46 - cilt: 19, sayfa: 595 - Hüküm no: 732 - Orijinal metin no: [129b-2])﻿

﻿

﻿

733. Hüküm

Ahmed Çelebi b. Sefer’in alacak davasında Ayşe bt. Mustafa ile sulh olması

Mahmiye-i İstanbul’da Debbâğ Yunus mahallesi sâkinlerinden Ahmed Çelebi b. Sefer nâm kimesne meclis-i şer‘-i şerîf-i enverde ve mahfil-i dîn-i münîf-i ezherde mahmiye-i mezbûrede el-Hâc Timur mahallesi sâkinelerinden bâ‘isetü hâzihi’l-kitâb Ayşe Hanım bt. Mustafa nâm hâtun mahzarında ikrâr ve takrîr-i kelâm edip mezbûr Ayşe Hanım’ın zevc-i mutallıkı gāib ani’l-meclis Halil Çavuş b. Mehmed nâm kimesne zimmetinde cihet-i deyn-i şer‘îden yüz guruş hakkım olup meblağ-ı mezbûru mezbûre Ayşe Hanım’dan üçümüz bir meclisde iken bana havâle-i sahîha-i şer‘iyye ile havâle edip ben dahi ba‘de’l-kabûl meblağ-ı mezbûr yüz guruşu mezbûre Ayşe Hanım’dan taleb ve da‘vâ eylediğimde ol dahi havâle-i mezkûreyi münkire olmağın beynimizde nizâ‘-ı küllî vukū‘undan sonra muslihûn tavassut edip da‘vâ-yı mezkûrumdan mezbûre Ayşe Hanım yetmiş esedî guruş üzerine benimle sulh oldukda ben dahi sulh-i mezbûru kabûl ve bedel-i sulh olan meblağ-ı mezbûr yetmiş esedî guruşu [Ayşe] Hanım yedinden tamâmen ahz u kabz eylediğimden sonra meblağ-ı bâkī otuz guruşa müte‘allika âmme-i da‘vâdan mezbûre [Ayşe] Hanım’ın zimmetini ibrâ-i âm [ile ibrâ ettim dedikde] mâ vaka‘a bi’t-taleb [ketb olundu]. Fi’l-yevmi’s-sâdis min Şevvâli’l-mükerrem li sene seb‘a ve tis‘în ve elf.

Şuhûdü’l-hâl: Mustafa b. Abdullah, Süleyman Çelebi b. Mehmed, Ramazan Çelebi b. Mehmed, Yusuf Bey b. Abidin.

(BAB46 - cilt: 19, sayfa: 595 - Hüküm no: 733 - Orijinal metin no: [130a-1])﻿

﻿

﻿

734. Hüküm

Havva bt. Abdürrauf ile Salih b. Abdullah’ın boşanması

Mahmiye-i İstanbul’da Alem Bey mahallesinde sâkine Havva bt. Abdürrauf nâm hâtun meclis-i şer‘-i şerîfde Sâlih b. Abdullah nâm kimesne mahzarında üzerine da‘vâ ve takrîr-i kelâm edip bundan akdem mezbûr Sâlih zevcim olup târih-i kitâbdan kırk gün mukaddem zimmetinde mütekarrir ve ma‘kūdun-aleyh olan beş yüz akçe mehr-i müeccelim mukābelesinde Mushaf-ı şerîf’den bana bir cüz-i şerîf verip ben dahi yedinden kabz ve kabûl eylediğimden sonra mezbûr irâdetin elinde olsun deyû beni tahyîr edip ben dahi ol meclisde nefsimi ihtiyâr etmekle mezbûr Sâlih’den mutallaka olmuşiken hâlâ mezbûr Sâlih benimle zevciyyet mu‘âmelesi etmek murâd eder mezbûr Sâlih’e suâl olunup yed-i mubtılasının kasr ve izâlesine tenbîh olunmak matlûbumdur dedikde gıbbe’s-suâl ve’l-inkâr müdde‘iye-i mezbûreden müdde‘âsını mübeyyine beyyine taleb olundukda mahalle-i mezbûre imâmı İbrahim Efendi b. Ali ve Müezzin Hasan Halîfe b. Hüseyin nâm kimesneler li ecli’ş-şehâde meclis-i şer‘a hâzırân olup istişhâd olundaklarında fi’l-hakīka mezbûr Sâlih târih-i kitâbdan kırk gün mukaddem bizim huzûrumuzda zevcesi mezbûre Havva’ya zimmetinde mütekarrir ve ma‘kūdun-aleyh olan beş yüz akçe mehr-i müeccel mukābelesinde Mushaf-ı şerîf’den bir cüz-i şerîf verip ol dahi kabz ve kabûl eylediğinden sonra mezbûr Sâlih zevcesi mezbûre Havva’ya irâdetin elinde olsun deyip merkūme Havva’yı tahyîr edip merkūme Havva dahi ol meclisde nefsini ihtiyâr etmekle mezbûre Havva merkūm Sâlih’den mutallaka olmuşdur biz bu husûsa bu vech üzre şâhidleriz şehâdet dahi ederiz deyû her biri edâ-i şehâdet-i şer‘iyye ettiklerinde ba‘de’t-ta‘dîl ve’t-tezkiyye şehâdetleri makbûle olmağın mûcebince ba‘de’l-hükm ve’t-tenbîh mâ vaka‘a bi’t-taleb ketb olundu. Fi’l-yevmi’l-hâmis ve’l-ışrîn min şehri Ramazâni’l-mübârek li sene seb‘a ve tis‘în ve elf.

Şuhûdü’l-hâl: İbrahim Efendi b. Ali, Musa b. Hüseyin, Mehmed b. Süleyman, Derviş b. Abdullah, İsmail Çelebi b. Resul, İbrahim Çelebi b. Ahmed.

(BAB46 - cilt: 19, sayfa: 596 - Hüküm no: 734 - Orijinal metin no: [130a-2])﻿

﻿

﻿

735. Hüküm

Ayşe bt. Mehmed’in nafaka ve mehir hususunda kendisini boşayan Hacı Ahmed b. Hacı İvaz’ın zimmetini ibrâ etmesi

Nikâh, kabz ikrâr an mahalleti Hoca Hayreddin. Mahmiye-i İstanbul’da Hoca Hayreddin mahallesinde sâkine Ayşe bt. Mehmed nâm hâtun zâtı ma‘rifet-i şer‘iyye ile ârifân Mehmed Çelebi b. Mustafa ve Mahmud Beşe b. Ahmed ta‘rîfleriyle mu‘arrefe oldukdan sonra meclis-i şer‘-i şerîf-i enverde zevc-i dâhili bâ‘isü hâze’l-kitâb el-Hâc Ahmed b. el-Hâc İvaz nâm kimesne mahzarında bi’t-tav‘i’s-sâf ikrâr ve i‘tirâf edip zevcim mezbûr el-Hâc Ahmed beni bâyinen tatlîk etmekle zimmetinde mütekarrir ve ma‘kūdun-aleyh olan beş yüz akçe mehr-i müeccelimi ve rızâmız ile iddet-i nafaka-i ma‘lûmemi ve me’ûnet-i süknâm için üç yüz akçe ki cem‘an sekiz yüz akçeyi mezbûr el-Hâc Ahmed bana edâ ve teslîm ben dahi bi’t-tamâm yedinden ahz u kabz eylediğimden sonra hukūk-ı zevciyyete ve gayra müte‘allika cemî‘ da‘vâdan merkūm el-Hâc Ahmed’in zimmetini ibrâ-i âmm-ı kātı‘ü’n-nizâ‘la ibrâ ve iskāt eyledim ba‘de’l-yevm da‘vâ ve nizâ‘ım kalmadı dedikde gıbbe’t-tasdîki’ş-şer‘î mâ vaka‘a bi’t-taleb ketb olundu. Fi’l-yevmi’l-âşir min Şevvâli’l-mükerrem li sene seb‘a ve tis‘în ve elf.

Şuhûdü’l-hâl: Mehmed Çelebi b. Mustafa, es-Seyyid Sâdık Çelebi el-Müezzin, Mustafa Çelebi b. ( ), Çukadâr Mustafa, Mahmud Beşe b. Ahmed, el-Hâc Mehmed b. Hüseyin.

(BAB46 - cilt: 19, sayfa: 597 - Hüküm no: 735 - Orijinal metin no: [130b-1])﻿

﻿

﻿

736. Hüküm

Osman Odabaşı b. Mahmud’un alacağına Ömer Çelebi’nin kefil olduğunu ispat edemediği

Dergâh-ı âlî -dâme mahfûfen bi’l-me‘âlî- yeniçerilerinin doksan üç cemâ‘atine mahsûs Osman Odabaşı b. Mahmud nâm kimesne meclis-i şer‘-i şerîf-i enverde mahmiye-i İstanbul’da Karagümrük kurbunda Öküz Mehmed Paşa mahallesinde sâkin terzi Ömer Çelebi b. Mustafa mahzarında üzerine da‘vâ ve takrîr-i kelâm edip mahmiye-i mezbûrede Çıkrıkçı Kemal mahallesinde sâkin olup gāib ani’l-meclis Mehmed b. Mehmed nâm kimesne zimmetinde işbu yedimde olan memhûr deyn temessükü nâtık olduğu üzre cihet-i karz-ı şer‘îden otuz beş guruş hakkım olmağla merkūm Ömer meblağ-ı mezbûra tarafından emr ve kabûlü hâviye kefâlet-i sahîha-i şer‘iyye ile kefîl olmuşdu hâlâ suâl olunup bi hükmi’l-kefâle meblağ-ı mezbûru bana edâ ve teslîme tenbîh olunmak matlûbumdur dedikde gıbbe’s-suâl mezbûr Ömer cevâbında gāib-i merkūm Mehmed’in ancak nefsine kefîl oldum deyû ikrâr meblağ-ı mezbûra kefâletini inkâr edicek müdde‘î-i mezbûr[dan] müdde‘âsına beyyine taleb olundukda ityân-ı beyyineden izhâr-ı acz edip istihlâf etmeğin fi’l-hakīka müdde‘î-i mezbûr Osman Beşe’nin gāib-i mezbûr zimmetinde olan otuz beş guruş hakkına ber vech-i muharrer kefîl olmayıp ol vechile müdde‘î-i mezbûra edâsı lâzım deyni olmadığına mezbûr Ömer[‘e] yemîn teklîf olundukda ol dahi alâ vefki’l-mes’ûl yemîn billâhi’l-aliyyi’l-a‘lâ etmeğin mûcebiyle müdde‘î-i mezbûr Osman Beşe mezbûr talebinden men‘ olundukdan sonra gāib-i mezbûru merkūm Ömer ikrârı mûcebince meclis-i şer‘a ihzârına birle mâ hüve’l-vâki‘ bi’t-taleb ketb olundu. Fi’l-yevmi’s-sâdis min Şevvâli’l-mükerrem li sene seb‘a ve tis‘în ve elf.

Şuhûdü’l-hâl: Abdullah Efendi b. el-Hâc Veli, İbrahim Efendi el-Kâtib, Hasan Beşe b. ( ), el-Hâc Abdi b. Ebûbekir, Ahmed Çelebi b. Hasan, İbrahim Çelebi b. Ahmed.

(BAB46 - cilt: 19, sayfa: 597 - Hüküm no: 736 - Orijinal metin no: [130b-2])﻿

﻿

﻿

737. Hüküm

İstati v. Yorgi’nin Mihal v. Aleksi’nin vârisi olduğu iddiasının reddi

Husûs-ı âti’l-beyânın istimâ‘ı için fermân-ı âlî sâdır olmağın Üsküdar kazâsına tâbi‘ Kartal karyesi sükkânından İstati v. Yorgi nâm zimmî meclis-i şer‘-i şerîf-i enverde karye-i mezbûrede sâkin iken bundan akdem hâlik olan Mihal v. Aleksi’nin zevce-i metrûkesi Sofya bt. Yani ile sulbiye sagīre kızı Sultana’nın vasiyy-i mansûbu olan Dimo v. Todori muvâcehelerinde üzerlerine da‘vâ ve takrîr-i kelâm edip ben hâlik-i mezbûr Mihal’in li ebeveyn ammi oğlu ve usûbet-i nesebiyye cihetinden vârisi olup benim babam mezbûr Yorgi hâlik-i mezbûr Mihal’in babası mezbûr Aleksi ile li ebeveyn karındaşlar olup babaları ismi Dimo hâlik-i mezbûr Mihal’in verâseti zevce-i metrûkesi mezbûre Sofya ve sagīre kızı mezbûre Sultana ve usûbet-i nesebiyye cihetinden ber vech-i muharrer bana münhasıra olmağla hâlâ mezbûr işbu Sofya ile vasiyy-i merkūm hâlik-i mezbûrun cümle terekesine vaz‘-ı yed eder bana âid olan hisse-i irsiyyemi teslîmden imtinâ‘ etmeleriyle hâlâ mezbûrâna suâl olunup hisse-i merkūmun alıverilmesi matlûbumdur dedikde müdde‘î-i mezbûr nesebini beyânında cedd-i a‘lâsında cedde-i ulyâsını bilmem deyû zikr etmeyip tashîh-i da‘vâ etmemekle da‘vâsı meşrû‘a olmayıp mezbûrân Sofya ve Dimo’ya şer‘an suâl dahi teveccüh etmemeğin mûcebince mezbûr İstati bilâ-beyân bî-vech mu‘ârazadan men‘ olunup mâ vaka‘a bi’t-taleb ketb olundu. Fi’l-yevmi’s-sâdis min Şevvâli’l-mükerrem li sene seb‘a ve tis‘în ve elf.

Şuhûdü’l-hâl: (…), Çorlulu Mehmed Çelebi, İbrahim Çelebi b. Ahmed, Veli Çavuş b. Musli el-Mübâşir, Aleksandri v. Nikola, Kanilo v. İstaşno, Andriye v. Nikola ve gayruhüm mine’l-hâzırîn.

(BAB46 - cilt: 19, sayfa: 598 - Hüküm no: 737 - Orijinal metin no: [130b-3])﻿

﻿

﻿

738. Hüküm

Yorgi v. Vasil’in Yorgi v. Mihal’in vârislerine olan borcuna karşılık menzilini takas etmesi

Mahrûse-i Galata’da Karakikapısı dâhilinde Sultân Bayezid mahallesinde sâkin Yorgi v. Vasil nâm zimmî meclis-i şer‘-i şerîf-i enverde mahalle-i mezbûrede sâkin iken bundan akdem hâlik olan Varilci Yorgi v. Mihal nâm zimmînin verâseti zevce-i metrûkesi Asanina bt. Deryako ve sulbiye kebîre kızları Fotini ve Despina ve sulbiye sagīre kızı Hırosine’ye münhasıra olduğu şer‘an mütehakkik oldukdan sonra mezbûre Asanina ile sagīre-i mezbûrenin tesviye-i emrine kıbel-i şer‘den vasiyy-i mansûbu olan mezbûretân Fotini ve Despina taraflarından husûs-ı âti’l-beyâna vekîl-i müseccelleri olan işbu bâ‘isü’l-vesîka Pilaş v. Dimitri nâm zimmî muvâcehesinde ikrâr-ı tâm ve takrîr-i kelâm edip mezbûr Pilaş’ın yedinde olan işbu hükm-i hüccet-i şer‘iyye nâtıka olduğu üzre verese-i mezbûruna beynimizde ilm-i şer‘îyle ma‘lûm fıçılar ve variller ve sâir varilci âlât-ı bahâsından zimmetimde vâcibü’l-edâ altmış bir bin akçe deynim olup meblağ-ı mezbûrun on iki bin akçesini kendilere edâ ve teslîm edip bâkī kırk dokuz bin akçe zimmetimde kalmağın hâlâ merkūm Mustafa Paşa vakfından icâreteyni ma‘lûmeteyn ile taht-ı tasarrufumda olup mahalle-i mezbûrede vâki‘ bir tarafdan Kostantin menzili ve bir tarafdan meydan ve bir tarafdan bakkal Andriye menzili ve bir tarafdan tarîk-i âmla mahdûd fevkānî iki bâb oda ve tahtânî iki bâb ve bir sofa ve bir kapı ve bir mikdâr havluyu müştemil menzilimi izn-i mütevellî ile kırk dokuz bin akçe bedel mukābelesinde verese-i mezbûrûna ferâğ ve tefvîz anlar dahi ber vech-i muharrer tefevvüz ve kabûl ve bedel-i merkūm kırk dokuz bin akçeyi zimmetimde kendilere deynim olan meblağ-ı bâkī-i mezbûr kırk dokuz bin akçeye takās edip anlar dahi mukāssa ve kabûl eylediler min ba‘d menzili mezbûr verese-i merkūmûnun dâhil-i havza-i tasarrufları olmuşdur dedikde gıbbe’t-tasdîki’l-mu‘teberi’l-vicâhî mâ vaka‘a bi’t-taleb ketb olundu. Fi’l-yevmi’s-sâbi‘ min Şevvâli’l-mükerrem li sene seb‘a ve tis‘în ve elf.

Şuhûdü’l-hâl: İslâm Çavuş el-Mübâşir, İbrahim Çelebi b. Ahmed, Ali b. Bâli, Ebûbekir b. Hasan, Mehmed Efendi el-İmâm, Arabzâde Ahmed Efendi, Ahmed Çelebi el-Attâr ve gayruhüm mine’l-huzzâr.

(BAB46 - cilt: 19, sayfa: 599 - Hüküm no: 738 - Orijinal metin no: [131a-1])﻿

﻿

﻿

739. Hüküm

Rahime bt. Hüseyin’in Abdi b. Hüseyin’den muhâlaa yoluyla boşandığı

Muhâla‘a an mahalleti Müftü Ali Çelebi Mahmiye-i İstanbul’da Müftü Çelebi mahallesinde sâkine olup zâtı ma‘rifet-i şer‘iyye ile ârifân olan Mehmed b. Yusuf ve İsmail b. Mustafa nâm kimesneler ta‘rîfleriyle mu‘arrefe olan Rahime bt. Hüseyin nâm hâtun meclis-i şer‘-i şerîf-i enverde zevc-i dâhili bâ‘isü hâze’l-kitâb Abdi b. Hüseyin mahzarında ikrâr ve takrîr-i kelâm edip mezbûr Abdi ile beynimizde hüsn-i zindegânîmiz olmamağla zimmetinde mütekarrir ve ma‘kūdun-aleyh olan bin akçe mehr-i müeccelim ve nafaka-i iddet-i mu‘ayyenem üzerine ve me’ûnet-i süknâm dahi kendi üzerime olmak üzre mezbûr Abdi ile muhâla‘a-i sahîha-i şer‘iyye ile muhâla‘a olup ol dahi ber vech-i muharrer hul‘-ı mezbûru kabûl eylediğinden sonra hukūk-ı zevciyyete müte‘allika da‘vâdan her birimiz âharın zimmetini ibrâ-i âm ile ibrâ ve iskāt eyledik dedikde gıbbe’t-tasdîki’ş-şer‘î mâ hüve’l-vâki‘ bi’t-taleb ketb olundu. Fi’l-yevmi’l-âşir min Şevvâli’l-mükerrem li sene seb‘a ve tis‘în ve elf.

Şuhûdü’l-hâl: Mahmud b. Hasan, Mustafa b. Mehmed, İsmail b. Mustafa, Mehmed b. Abdullah, Mehmed b. Yusuf ve gayruhüm mine’l-hâzırîn.

(BAB46 - cilt: 19, sayfa: 599 - Hüküm no: 739 - Orijinal metin no: [131a-2])﻿

﻿

﻿

740. Hüküm

İnâyet bt. Abdullah’ın Muammer bt. Abdullah’ı azat etmesi

Mahmiye-i İstanbul’da Üskübî mahallesinde sâkine olup zâtı ma‘rifet-i şer‘iyye ile ârifân el-Hâc Mustafa b. Musa ve el-Hâc Yusuf b. Abdullah nâm kimesneler ta‘rîfleriyle mu‘arrefe olan İnâyet bt. Abdullah nâm hâtun meclis-i şer‘-i şerîf-i enverde ikrâr ve takrîr-i kelâm edip bana rıkkını mu‘terife olan işbu orta boylu açık kaşlı sarı ala gözlü Eflakiyyetü’l-asl bâ‘isetü hâze’l-kitâb Muammer bt. Abdullah nâm câriye-i memlûkemi, hasbeten lillâh malımdan tahrîr ve i‘tâk ve zümre-i harâir-i asliyyâta idrâc ve ilhâk eyledim ba‘de’l-yevm mevsûfe-i merkūme sâir harâir-i asliyyât gibi hürre olup üzerinde velâ-i şer‘îden gayrı hakkım kalmadığından sonra eşyâ-i memlûkemden bir minder ve bir kilim ve bir yastık ve bir sahan ve bir tencere ve bir yan keçemi mezbûre Muammer’e hibe ve teslîm ol dahi meclis-i hibede ittihâb ve kabz ve tesellüm eyledi dedikde gıbbe’t-tasdîki’ş-şer‘î mâ vaka‘a bi’t-taleb ketb olundu. Fi’l-yevmi’l-hâdî aşer min Şevvâli’l-mükerrem li sene seb‘a ve tis‘în ve elf.

Şuhûdü’l-hâl: El-Hâc Mustafa b. Musa, el-Hâc Yusuf b. Abdullah, Mehmed Efendi b. Mehmed, İbrahim Çelebi b. Ahmed, Mustafa Kethüdâ-yı muhzırân, Ebûbekir Efendi b. Abdi, es-Seyyid Muharrem Efendi b. İsmail ve gayruhüm.

(BAB46 - cilt: 19, sayfa: 600 - Hüküm no: 740 - Orijinal metin no: [131a-3])﻿

﻿

﻿

741. Hüküm

Ahmed Efendi b. Nasuh’un menzilini borçlarına karşılık takas etmesi

Mahmiye-i İstanbul’da Esirci Kemal mahallesinde sâkin imâm Ahmed Efendi b. Nasuh meclis-i şer‘-i şerîf-i enverde mahmiye-i mezbûrede Muhsine Hâtun mahallesinde sâkin kendi tarafından asîl ve dâmâdı Ali Efendi b. Sâlih tarafından ikrâr-ı câ’i’z-zikri tasdîke vekîl-i müsecceli olan işbu bâ‘isü’l-kitâbü’l-müstetâb el-Hâc Hamza Çelebi b. Mehmed mahzarında ikrâr-ı tâm ve takrîr-i kelâm edip akd-i âti’l-beyânın sudûruna değin yedimde mülk ve hakkım olup mârrü’z-zikr Esirci Kemal mahallesinde vâki‘ bir tarafdan ba‘zan Hammâmîzâde Mehmed Çelebi mülkü ve ba‘zan Seyyid Çelebi mülkü ve ba‘zan çukacı Mehmed Çelebi veresesi mülkü ve bir tarafdan ba‘zan Mûytâb Ali Çelebi mülkü ve ba‘zan Mûytâb Mahmud Çelebi mülkü ve bir tarafdan mukaddemâ Abdullah Ağa’ya bey‘ eylediğim mülk hamam ve bir tarafdan tarîk-i âmla mahdûd fevkānî yedi bâb oda ve bir sofa ve vustâda dört bâb oda ve tahtında bir ahır ve bir matbah ve kenîf ve muhavvatayı müştemil olup müvekkili merkūm Ali Efendi’ye cihet-i deyn-i şer‘îden ba‘de küllî hesâb zimmetimde vâcibü’l-edâ deynim olan bin yüz elli guruş mukābelesinde merhûn olan mülk menzilimi ba‘de’l-fek bi cümleti’t-tevâbi‘ ve’l-levâhık ve kâffeti’l-hukūk ve’l-merâfık tarafeynden îcâb ve kabûlü hâvî şurût-ı müfsideden ârî bey‘-i bâtt-ı sahîh-i kat‘î ile merkūmân Ali Efendi ve el-Hâc Hamza Çelebi’ye bin dokuz yüz elli esedî guruşa bey‘ ve temlîk ve teslîm mezbûrân dahi ber vech-i muharrer iştirâk-i seviy üzre iştirâ ve temlîk [ve] kabûl ettiklerinden sonra semeni olan meblağ-ı mezbûr bin dokuz yüz elli guruşun bin yüz elli guruşunu ve ber vech-i mübeyyen müvekkili merkūm Ali Efendi’ye deynim olan meblağ-ı mezkûr bin yüz elli guruşa takās, ol dahi mukāssa ve kabûl edip ve bâkī kalan sekiz yüz guruşu işbu meclis-i şer‘de merkūm el-Hâc Hamza Çelebi yedinden tamâmen ahz u kabz eyledim ba‘de’l-yevm menzili mahdûd-ı mezkûr cümle-i tevâbi‘iyle müşteriyân-ı merkūmân Ali Efendi ve el-Hâc Hamza’nın iştirâken mülk-i müşterâları ve hakk-ı sırfları olmuşdur benim min ba‘d menzili mezbûrda bir vechile alâka ve medhalim kalmamışdır keyfe mâ yeşâ ve yahtârân mutasarrıfân olsunlar dedikde gıbbe’t-tasdîki’ş-şer‘î mâ hüve’l-vâki‘ bi’t-taleb ketb olundu. Fi’l-yevmi’t-tâsi‘ min Şevvâli’l-mükerrem li sene seb‘a ve tis‘în ve elf.

Şuhûdü’l-hâl: Fahrü’l-müderrisîn Mahmud Efendi b. Zülfikār, Mehmed Efendi b. Sefer el-İmâm, Abdullah Efendi b. Mehmed el-İmâm, Şeyh Ali Efendi Hatîb-i Sinan Paşa.

(BAB46 - cilt: 19, sayfa: 600 - Hüküm no: 741 - Orijinal metin no: [131b-1])﻿

﻿

﻿

742. Hüküm

Şeyh Abdülkádir-i Geylânî Vakfı’na ait menzilin kullanım hakkında sulh

Bu hüccet hatâ olunup bir kâğıd aşağı tahrîr olundu. <

(BAB46 - cilt: 19, sayfa: 601 - Hüküm no: 742 - Orijinal metin no: [131b-2])﻿

﻿

﻿

743. Hüküm

Rabia bt. Abdullah’ın mirasından kız kardeşi Fâtıma’nın hissesi

Mahmiye-i İstanbul’da Hobyar mahallesinde sâkine iken bundan akdem vefât eden Râbia bt. Abdullah nâm hâtunun verâseti zevc-i metrûkü Abdurrahman b. Abdullah ile li ebeveyn kız karındaşı Fâtıma nâm hâtuna münhasıra olduğu şer‘an mütehakkik oldukdan sonra mezbûre Fâtıma Hâtun meclis-i şer‘-i şerîf-i enverde müteveffât-ı mezbûrenin terekesine vâzı‘ü’l-yed olan mezbûr Abdurrahman mahzarında üzerine da‘vâ ve takrîr-i kelâm edip mezbûr Abdurrahman mûrisem müteveffât-ı mezbûrenin terekesinden yirmi guruş kabz etmekle hâlâ meblağ-ı mezbûr ile zimmetinde mütekarrir ve ma‘kūdun-aleyh olan dört bin akçe mehr-i müeccelinden bana âid olan nısf hisse-i şer‘iyyemi vermeyip te‘allül eder mezbûr Abdurrahman’a suâl olunup meblağayn-i mezbûreynden hisse-i irsiyyemin alıverilmesi matlûbumdur dedikde gıbbe’s-suâl mezbûr Abdurrahman cevâbında müteveffât-ı mezbûrenin [132a] terekesinden yirmi guruş ahzını ikrâr lâkin müteveffât-ı mezbûrenin zimmetinde mütekarrir olan dört bin akçe mehr-i müeccelinin üç bin altı yüz akçesini hayâtında kendiye edâ ve teslîm edip dört yüz akçesi zimmetinde bâkī kalmışdır deyû ba‘zı nakz-ı müdde‘âsını def‘le mukābele edicek gıbbe’l-istintâk mezbûr Abdurrahman’dan def‘-i mezbûrunu mübeyyine beyyine taleb olundukda ityân-ı beyyineden izhâr-ı acz edip istihlâf dahi etmemeğin mûcebince meblağayn-i mezbûreynden müdde‘iye-i mezbûre Fâtıma Hâtun’un ber vech-i muharrer nısf hisse-i şer‘iyyesine isâbet eden üç bin iki yüz akçeyi edâ ve teslîme mezbûr Abdurrahman’a tenbîh olunup mâ vaka‘a bi’t-taleb ketb olundu. Fi’l-yevmi’l-âşir min Şevvâli’l-mükerrem li sene seb‘a ve tis‘în ve elf.

Şuhûdü’l-hâl: İbrahim Çelebi b. Ahmed, Abdi Çelebi b. Mehmed, Ebûbekir b. Hüseyin, Mehmed b. İdris, Mehmed Efendi el-İmâm, Ahmed Çelebi b. Abdullah, el-Hâc Abdi b. Mustafa.

(BAB46 - cilt: 19, sayfa: 602 - Hüküm no: 743 - Orijinal metin no: [131b-3])﻿

﻿

﻿

744. Hüküm

Liye bt. Mosi’nin ölen Yani v. Manol’da olan alacağının vârislerinden tahsili

Min mümzâtihî Mahrûse-i Galata tevâbi‘inden Ortaköy’de sâkine Liye bt. Mosi nâm yahudiye zâtını ma‘rifet-i şer‘iyye ile ârifân olan sadrî kebîr oğulları Mosi ve Yasef v. İsak nâm yahudiler ta‘rîfleriyle mu‘arrefe oldukdan sonra meclis-i şer‘-i şerîf-i enverde mahmiye-i İstanbul hısnı ebvâbından Fenerkapısı hâricinde sâkin iken bundan akdem hâlik olan Yani v. Manol’ün verâseti zevce-i metrûkesi Eline bt. Yanaki ile evlâd-ı kibârı Kostanti ve Manol ve Dimitraki ve Pilaş ve Maryora ve Ezmerağda[‘ya] münhasıra olduğu şer‘an zâhir ve müte‘ayyin oldukdan sonra hâlik-i mezbûrun terekesine vâzı‘atü’l-yed olan merkūmân Kostanti ve Manol muvâcehelerinde ikrâr ve takrîr-i kelâm edip hâlik-i mezbûr Yani zimmetinde işbu yedimde olan deyn temessükü nâtık olduğu üzre cihet-i karz-ı şer‘îden sekiz yüz elli esedî guruş hakkım olup kable’l-edâ hâlik olmağla terekesinden meblağ-ı mezbûru taleb eylediğimde beynimizde ba‘de’l-münâza‘a muslihûn tavassut edip da‘vâ-yı mezkûrumdan merkūmân Kostanti ve Manol ile beynimizde üç yüz aded fağfurî fincan ve iki yüz yetmiş beş esedî guruş üzerine inşâ-i akd-i sulh olundukda ben dahi sulh-i mezbûru kabûl ve mârrü’z-zikr üç yüz fincanı yedlerinden alıp kabz eyledim meblağ-ı mezbûr iki yüz yetmiş beş esedî guruşu târih-i kitâbdan doksan bir gün tamâmına değin te’cîl edip ziyâdeye müte‘allika âmme-i da‘vâdan hâlik-i mezbûrun veresesini ibrâ-i âmm-ı kātı‘ü’n-nizâ‘la ibrâ ve iskāt eyledim dedikde mezbûrân Kostanti ve Manol dahi meblağ-ı merkūm iki yüz yetmiş beş guruşu müeccel deynleri olup meblağ-ı mezbûrdan her biri âharın zimmetine lâzım gelen meblağ dahi emr ve kabûlü hâvî kefâlet-i sahîha ile kefîl olmuşdur deyip mezkûre Liye’yi cemî‘ kelimâtında tasdîk ve tahkīk etmeğin işbu vesîka bi’t-taleb ketb olundu. Fi’l-yevmi’s-sâmin min Şevvâli’l-mükerrem li sene seb‘a ve tis‘în ve elf.

Şuhûdü’l-hâl: Mehmed Çavuş Hasköylü, Hasan Çavuş b. Sefer, İbrahim Çelebi b. Sefer, Mustafa Çelebi b. Ahmed, İraki? Reis v. Anastas.

(BAB46 - cilt: 19, sayfa: 603 - Hüküm no: 744 - Orijinal metin no: [132a-1])﻿

﻿

﻿

745. Hüküm

Süleyman b. Abdünnebi’nin Kurd Mehmed Reis b. Derviş’te olan alacağının terekesinden ödenmesi

Mahmiye-i İstanbul’da Harâccı Muhyiddin mahallesi sâkinlerinden bâ‘isü hâze’l-kitâb el-Hâc Süleyman b. Abdünnebi nâm kimesne meclis-i şer‘-i şerîfde mahrûse-i Galata’ya tâbi‘ kasaba-i Tophâne’de Karabaş mahallesi sâkinlerinden iken bundan akdem diyâr-ı Mısır’da medîne-i Reşid’de ticâret üzre iken düyûnu terekesinden ezyed olduğu hâlde vefât eden Kurd demekle ma‘rûf Mehmed Reis b. Derviş b. Abdullah’ın sulbî oğlu ve terekesine vâzı‘ü’l-yed olan Sâlih nâm kimesne mahzarında üzerine da‘vâ ve takrîr-i kelâm edip mezbûr Mehmed Reis’e hayâtında târih-i kitâbdan üç sene mukaddem yüz guruşumu hayâtında bana def‘ ve teslîm ben dahi yedinden ahz u kabz edip elli guruşunu kable’l-edâ vefât etmekle hâlâ merkūm Sâlih’e suâl olunup tereke-i müteveffâ-yı mezbûrdan meblağ-ı bâkī-i mezbûrdan bana edâ ve teslîme tenbîh [132b] olunmak matlûbumdur dedikde gıbbe’s-suâl ve’l-inkâr müdde‘î-i mezbûrdan müdde‘âsını mübeyyine beyyine taleb olundukda mahalle-i mezbûre sâkinlerinden imâm Ahmed Efendi b. Ramazan ve Hüseyin Efendi b. Mehmed nâm kimesneler li ecli’ş-şehâde meclis-i şer‘a hâzırân olup istişhâd olunduklarında fi’l-hakīka mezbûr Kurd Mehmed Reis b. Derviş b. Abdullah hayâtında ikrâz ve teslîm ol dahi iktirâz ve kabz eyledi biz bu husûsa bu vech üzre şâhidleriz şehâdet dahi ederiz deyû her biri edâ-i şehâdet-i şer‘iyye eylediklerinde ba‘de’t-ta‘dîl ve’t-tezkiyye şehâdetleri makbûle oldukdan sonra müdde‘î-i mezbûr el-Hâc Süleyman meblağ-ı bâkī-i mezbûru dahi müteveffâ-yı mezbûrdan hayâtında ahz veya hibe veya âhar havâle veya turûk-ı şer‘îden bir tarîk ile zimmetini ibrâ etmediğine yemîn teklîf olundukda ol dahi alâ vefki’l-mes’ûl yemîn billâhi te‘âlâ etmeğin mûcebince meblağ-ı bâkī-i mezbûru dahi tereke-i müteveffâ-yı mezbûrdan edâ ve teslîme merkūm Sâlih’e tenbîh olunup mâ vaka‘a bi’t-taleb ketb olundu. Fi’l-yevmi’l-âşir min Şevvâli’l-mükerrem li sene seb‘a ve tis‘în ve elf.

Şuhûdü’l-hâl: İbrahim Çelebi b. Ahmed, Receb b. Hızır, Mehmed b. Abdullah, İbrahim b. Mustafa, Mehmed Çelebi b. Abdi, Ebûbekir Çelebi b. Abdi ve gayruhüm mine’l-huzzâr.

(BAB46 - cilt: 19, sayfa: 604 - Hüküm no: 745 - Orijinal metin no: [132a-2])﻿

﻿

﻿

746. Hüküm

Seyyid İbrahim Çelebi b. Hacı Zeyneddin’in menzilini 47. Yeniçeri Cemaati Vakfı’na bey‘ bi’l-istiğlâl yoluyla sattığı

Mahmiye-i İstanbul’da Müftü Ali Çelebi mahallesinde sâkin es-Seyyid İbrahim Çelebi b. el-Hâc Zeyneddin meclis-i şer‘-i şerîf-i enverde Dergâh-ı âlî yeniçerilerinin kırk yedinci cemâ‘atine mahsûs oda ahâlîsinin ta‘âmiyye[si] için nukūd-ı mevkūfelerine mütevellî olan bâ‘isü’l-kitâb Süleyman Çelebi b. Mustafa tarafından husûs-ı âti’l-beyâna sâbitü’l-vekâle vekîl olan Ahmed Beşe b. Hasan mahzarında ikrâr-ı tâm ve takrîr-i kelâm edip mahalle-i mezbûrede vâki‘ bir tarafı Ali Ağa vakfı ve bir tarafı Ali Çelebi mülkü ve bir tarafı el-Hâc Hasan mülkü ve bir tarafı tarîk-i âm ile mahdûd mülk menzilimi mütevellî-i mezbûre yüz esedî guruşa bi tarîki’l-istiğlâl bey‘ ve teslîm ol dahi mâl-ı vakf-ı mezbûr ile iştirâ ve kabz ve teslîm-i semen eyledikden sonra yine mütevellî-i mezbûr menzili mezkûru ba‘de’t-tahliyyeti’ş-şer‘iyye ve’t-tekābuzi’l-mer‘î târih-i kitâbdan bir sene tamâmına değin on esedî guruşa bana îcâr ve teslîm ben dahi istîcâr ve kabûl eyledim dedikde gıbbe’t-tasdîki’ş-şer‘î mâ vaka‘a bi’t-taleb ketb olundu. Fi’l-yevmi’l-âşir min Şevvâli’l-mükerrem li sene seb‘a ve tis‘în ve elf.

Şuhûdü’l-hâl: Mehmed Çelebi b. el-Hâc Mustafa, Ali Çelebi b. el-Hâc Yusuf, Mustafa Çelebi b. Ahmed, Mehmed b. İdris, İbrahim Çelebi b. Ahmed.

(BAB46 - cilt: 19, sayfa: 604 - Hüküm no: 746 - Orijinal metin no: [132b-1])﻿

﻿

﻿

747. Hüküm

Yusuf Efendi’nin eski eşi Ayşe bt. Ahmed ile hizmetçisine nafaka takdiri

Min mümzâtihî Mahmiye-i İstanbul’da Murad Paşa-yı Atîk mahallesinde sâkin olup zâtı ma‘rifet-i şer‘iyye ile ârifân olup mahalle-i mezbûre ahâlîsinden Ali Çelebi b. Ahmed ve Hüseyin Çelebi b. Mustafa nâm kimesneler ta‘rîfleriyle mu‘arrefe olan bâ‘isetü’l-kitâb Ayşe bt. Ahmed meclis-i şer‘-i şerîf-i enverde takrîr-i kelâm ve ta‘bîr ani’l-merâm edip zevcim olup mukaddemâ Şumnu Paşası Dîvân efendisi olan Yusuf Efendi beni bilâ-nafaka terk edip âhar diyâra gitmekle benim ve bir hâdimemin nafaka ve kisve ve sâir levâzım-ı zarûriyyesi için kıbel-i şer‘den zevcim gāib-i merkūm Yusuf Efendi üzerine kadr-i ma‘rûf akçe farz ve takdîr olunmak matlûbumdur dedikde hâkim-i muvakki‘-i sadr-ı kitâb -tûbâ-lehû ve hüsnü me’âb-hazretleri dahi ba‘de’t-tahlîfi’ş-şer‘î ber vech-i meşrûh mezbûre Ayşe Hâtun için yevmî yirmişer akçe ve bir hâdimesi için yevmî beşer akçe ki cem‘an gāib-i mezbûr Yusuf Efendi üzerine târih-i kitâbdan beher yevm yirmi beş akçe nafaka farz ve takdîr edip meblağ-ı mefrûz-ı mezbûru kendi ile bir hâdimesine harc ve sarfa ve lede’z-zarûre istidâneye inde’z-zafer zevci gāib-i mezbûr Yusuf Efendi üzerine rücû‘a mezbûre Ayşe Hâtun’a izin vermeğin mâ vaka‘a bi’t-taleb ketb olundu. Fi’l-yevmi’l-âşir min Şevvâli’l-mükerrem li sene seb‘a ve tis‘în ve elf.

Şuhûdü’l-hâl: Şaban b. Osman, Ali Çelebi b. Ahmed, Hüseyin Çelebi b. Mustafa, İbrahim Çelebi b. Ahmed, Mahmud b. Hasan.

(BAB46 - cilt: 19, sayfa: 605 - Hüküm no: 747 - Orijinal metin no: [132b-2])﻿

﻿

﻿

748. Hüküm

Havva bt. Mehmed’in Halil Beşe b. Mehmed’de mehir alacağı olmayıp muhâlaa yoluyla boşandığı

Min mümzâtihî Mahmiye-i İstanbul’da Kâtib Muslihiddin mahallesinde sâkin Havva bt. Mehmed nâm hâtun ba‘de’t-ta‘rîfi’ş-şer‘î dîvân-ı kāimmakām-ı hazret-i sadr-ı âlîde ma‘kūd meclis-i şer‘-i şerîf-i enverde sâbıkan zevci olan işbu bâ‘isü’l-kitâb Halil Beşe b. Mehmed mahzarında üzerine da‘vâ ve takrîr-i kelâm edip mezbûr Halil benim zevcim olup târih-i kitâbdan bir sene mukaddem beni bâyinen tatlîk etmekle zimmetinde mütekarrir ve ma‘kūdun-aleyh olan iki bin akçe mehr-i müeccel zimmetinde kalmışdı hâlâ mezbûr Halil Beşe’den suâl olunup meblağ-ı mezbûrun alıverilmesi matlûbumdur dedikde gıbbe’s-suâl mezbûr Halil Beşe cevâbında müdde‘iye-i mezbûre târih-i mezkûrda ber vech-i muharrer taht-ı nikâhımda iken zimmetimde mütekarrir ve ma‘kūdun-aleyh olan meblağ-ı mezbûr iki bin akçe mehr-i müecceli ve nafaka-i iddet-i ma‘lûmesi üzerlerine ve me’ûnet-i süknâsı dahi kendi üzerine olmak üzre benimle muhâla‘a-i sahîha-i şer‘iyye ile muhâla‘a olup ben dahi hul‘-ı mezbûru kabûl etmişdim deyû def‘le mukābele edicek gıbbe’l-istintâk ve’l-inkâr mezbûr Halil Beşe’den def‘-i mezbûruna muvâfık beyyine taleb olundukda mahalle-i mezbûre sükkânından olup zât-ı mezbûreyi şer‘an ârifân Musa b. Mehmed ve İbrahim b. Mustafa nâm kimesneler li ecli’ş-şehâde meclis-i şer‘a hâzırân olup istişhâd olunduklarında fi’l-vâki‘ işbu müdde‘iye-i merkūme Havva Hâtun târih-i mezbûrda merkūm Halil Beşe’nin taht-ı nikâhında iken zimmetinde mütekarrir olan meblağ-ı mezbûr iki bin akçe mehr-i müecceli ve nafaka-i iddet-i ma‘lûmesi üzerlerine ve me’ûnet-i süknâsı üzerlerine olmak üzre zevci mezbûr Halil Beşe ile bizim huzûrumuzda muhâla‘a-i sahîha-i şer‘iyye ile muhâla‘a olup ol dahi hul‘-ı mezbûru kabûl etmişidi biz bu husûsa bu vech üzre şâhidleriz şehâdet dahi ederiz deyû her biri edâ-i şehâdet-i şer‘iyye eylediklerinde ba‘de’t-ta‘dîl ve’t-tezkiyye şehâdetleri makbûle olmağın mûcebince müdde‘iye-i mezbûre bî-vech mu‘ârazadan men‘ olunup mâ vaka‘a bi’t-taleb ketb olundu. Fi’l-yevmi’l-hâmis ve’l-ışrîn min şehri Ramazâni’l-mübârek li sene seb‘a ve tis‘în ve elf.

Şuhûdü’l-hâl: Ahmed Ağa Kethüdâ, Ahmed Beşe Çukadâr, Halil Beşe b. ( ) Buzcu?, Mustafa Ser-muhzırân.

(BAB46 - cilt: 19, sayfa: 606 - Hüküm no: 748 - Orijinal metin no: [133a-1])﻿

﻿

﻿

749. Hüküm

Hasan Efendi b. İsa’nın vârislerinin Şeyh Abdülkádir-i Geylânî Vakfı’na ait menzilde nöbetleşe oturacakları

Mahmiye-i İstanbul’da Hamamcı Muhyiddin mahallesi ahâlîsinden olup Sinop kadısı iken bundan akdem vefât eden Hasan Efendi b. İsâ’nın verâseti zevce-i metrûkesi Fâtıma bt. Mustafa ile evlâd-ı kibârı Hüseyin Efendi ve Abdullah Çelebi ve Mustafa Çelebi ve Tâhir ve kebîre kızı Emine’ye ve sagīre kızı Ümmügülsüm’e münhasıra olduğu şer‘an zâhir ve müte‘ayyin oldukdan sonra mezbûre Ümmügülsüm’ün vâlidesi ve tesviye-i umûru için kıbel-i şer‘den mansûbe vasîsi olan işbu bâ‘isetü’l-kitâb mezbûre Fâtıma meclis-i şer‘de zikri âtî menzile vâzı‘ü’l-yed olan mezbûr Hüseyin Efendi mahzarında takrîr-i kelâm ve Bedevî Şeyh Abdülkādir Geylânî vakfından icâreteyni ma‘lûmeteyn ile mahalle-i mezbûrede vâki‘ lede’l-ahâlî ve’l-cîrân ma‘lûmü’l-hudûd müteveffâ-yı mezbûrun ile’l-vefât taht-ı tasarrufunda olup ba‘dehû evlâdına intikāl-i âdî ile intikāl eden menzil bi’t-terâzî ifrâz ve her biri hissesinde sâkin olmak bir vech ile mümkün olmamağla muhâyâ lâzım gelmeğin hâlâ menzili mezbûrda sâkin olan merkūm Hüseyin Efendi menzili mezbûrda târih-i kitâbdan altı ay tamâmına değin sâkin olduğundan sonra altı ay vasîsi olduğumuz sagīre-i mezbûre Ümmügülsüm ve ba‘dehâ mezbûrlardan her biri altışar ay sâkinler olmak üzre beynimizde ittifâk eyledik, husûs-ı mezbûr Hüseyin Efendi’den suâl olunup takrîri tahrîr olunmak matlûbumdur dedikde gıbbe’s-suâl mezbûr Hüseyin Efendi hâl bâlâda tafsîl olunan minvâl üzredir deyû mukırra-i mezbûreyi tasdîk ve tahkīk etmeğin mâ vaka‘a bi’t-taleb ketb olundu. Fi’l-yevmi’l-âşir min Şevvâli’l-mükerrem li sene seb‘a ve tis‘în ve elf.

Şuhûdü’l-hâl: Mustafa Çelebi b. Mehmed, Hüseyin Çavuş el-Mübâşir, Şaban Efendi b. Halil, Bostanî Osman Çelebi, Mustafa Çelebi b. el-Hâc Ahmed ve gayruhüm.

(BAB46 - cilt: 19, sayfa: 606 - Hüküm no: 749 - Orijinal metin no: [133a-2])﻿

﻿

﻿

750. Hüküm

Mustafa b. Abdullah’ın Hüseyin b. Abdullah’ta olan alacağını kefil İbrahim b. Mehmed’den tahsil etmesi

Vilâyet-i Anadolu’da Taşköprü kasabası ahâlîsinden olup mukaddemâ Serdengeçdi ağası olan Mustafa b. Abdullah tarafından husûs-ı âti’l-beyâna vekîl olduğu Mustafa b. Hasan ve İbrahim b. Mehmed şehâdetleriyle şer‘an sâbit olan Hasan b. Hüseyin nâm kimesne meclis-i şer‘-i şerîf-i enverde ba‘isü hâze’l-kitâb İbrahim b. Mehmed mahzarında bi’l-vekâle ikrâr ve takrîr-i kelâm edip müvekkilim mezbûr Mustafa Ağa’nın gāib ani’l-meclis Hüseyin b. Abdullah zimmetinde yedinden müşterâ ve makbûzu iken bir re’s bârgir bahâsından yirmi guruş ve cihet-i karz-ı şer‘îden altı guruş ki cem‘an yirmi altı guruş hakkından işbu yedimde olan hüccet-i şer‘iyye nâtıka olduğu üzre bâkī kalan on altı guruş mezbûr İbrahim tarafından emr ve kabûlü hâviye kefâlet-i sahîha-i şer‘iyye ile kefîl olmağla hâlâ meblağ-ı mezbûr on altı guruş kefâletine binâen mezbûr İbrahim bana edâ ve teslîm ben dahi müvekkilim için bi’t-tamâm yedinden ahz u kabz eyledim ba‘de’l-yevm gāib-i mezbûr Hüseyin ile kefîl-i merkūm üzerlerinde cihet-i mezbûrdan bir akçe ve bir habbe bâkī kalmadı dedikde gıbbe’t-tasdîki’ş-şer‘î mâ vaka‘a bi’t-taleb ketb olundu. Fi’l-yevmi’l-âşir min Şevvâli’l-mükerrem li sene seb‘a ve tis‘în ve elf.

Şuhûdü’l-hâl: Ahmed Beşe b. Abdullah Çukadâr, İbrahim Çelebi b. Ahmed Ser-muhzırân, Hüseyin b. Mustafa Muhzır, Mahmud b. Hasan Muhzır.

(BAB46 - cilt: 19, sayfa: 607 - Hüküm no: 750 - Orijinal metin no: [133b-1])﻿

﻿

﻿

751. Hüküm

Papa Andon v. Yero’nun bağını bey‘ bi’l-vefâ yoluyla 31. Yeniçeri Ağa Bölüğü Vakfı’na satması

Dergâh-ı âlî yeniçerilerinin otuz birinci ağa bölüğüne mahsûs oda mühimmâtı için mevkūfe nukūdun bi’l-fi‘l mütevellîsi olan fahrü’l-eşbâh Mehmed Bey b. Süleyman Paşa tarafından ikrâr-ı câ’i’l-beyânı tasdîke vekîl-i müsecceli Mehmed Hoca b. İbrahim mahzarında medîne-i Galata’ya tâbi‘ Tatavla karyesi sükkânından Papa Andon v. Yero nâm râhib meclis-i şer‘-i şerîf-i enverde ikrâr ve takrîr-i kelâm edip karye-i mezbûre sınırında vâki‘ bir tarafdan Çukacıoğlu Mihalaki bağı ve iki tarafdan tarîk-i âmla mahdûd müsellesü’ş-şekl eşcâr-ı müsmire ve kürûmu ve kuyuyu müştemil bağımı yüz on beş guruşa bey‘ bi’l-vefâ tarîkiyle mütevellî-i merkūma bey‘ ve teslîm ol dahi ber vech-i muharrer iştirâ ve tesellüm ve meblağ-ı mezbûrun yüz guruşunu yedinde olan mâl-ı vakf-ı mezbûrdan bana def‘ ve teslîm ve on beş guruşu için beynimizde ma‘lûm çukayı bana bey‘ ve teslîm ben dahi ahz u kabz ve kabûl ettiğimden sonra târih-i kitâbdan bir sene tamâmına değin deynim olan meblağ-ı mezbûr yüz on beş guruşu mütevellî-i merkūma edâ ve fesh-i akde ta‘ahhüd eyledik dedikde gıbbe’t-tasdîki’l-vicâhî karye-i mezbûre sükkânından Hekim Dimitraki v. Yanaki ve Yorgi İstemadi v. Servi ve terzi Dimitri v. Yanaki nâm zimmîlerden her biri meblağ-ı mezbûr yüz on beş guruşa bi’l-emr ve kabûl kefâlet-i sahîha ile kefîl ve zâmin olmağın mâ vaka‘a bi’t-taleb ketb olundu. Fi’l-yevmi’l-âşir min Şevvâli’l-mükerrem li sene seb‘a ve tis‘în ve elf.

Şuhûdü’l-hâl: El-Hâc İbrahim Ağa b. ( ), el-Hâc Mustafa Beşe Mütekā‘id, İbrahim Çelebi b. İshak, Osman Odabaşı.

(BAB46 - cilt: 19, sayfa: 608 - Hüküm no: 751 - Orijinal metin no: [133b-2])﻿

﻿

﻿

752. Hüküm

Rabia Hatun bt. Nuh’un menzilini Salih Çelebi b. Abdullah’a satması

Mahmiye-i İstanbul’da Kirmasti mahallesi sâkinelerinden umdetü’l-muhadderât Râbia Hâtun bt. Nuh Efendi tarafından husûs-ı âti’l-beyâna vekîl olduğu zâtı ma‘rifet-i şer‘iyye ile ârifân Ali Beşe b. Mehmed ve İbrahim Halîfe b. Halil nâm kimesneler şehâdetleriyle şer‘an vekâleti sâbite olan Hamza Efendi b. Mustafa meclis-i şer‘-i şerîf-i enverde işbu sâhib-i hâze’l-kitâb Sâlih Çelebi b. Abdullah mahzarında bi’l-vekâle ikrâr-ı tâm ve takrîr-i kelâm edip müvekkilem mezbûr Râbia’nın akd-i âtî sudûruna değin silk-i mülkünde münselik olup mahmiye-i mezbûrede Molla Hüsrev mahallesinde vâki‘ bir tarafdan Seremci? Hasan Efendi vakfı olan odaların fevkānî ve bir tarafdan su kemeri ve bir tarafdan yine mezbûre Râbia Hâtun vakfından olup mezbûr Sâlih Çelebi tasarrufunda olan menzil ve bir tarafdan ba‘zan mezbûrenin vakfından Ali Çelebi taht-ı tasarrufunda olan menzil ve ba‘zan tarîk-i hâs ile mahdûd bir bâb oda ve altında kârgîr mahzeni ve bir mikdâr havluyu müştemil mülk menzilini bi cümleti’t-tevâbi‘ ve’l-levâhık ve kâffeti’l-hukūk ve’l-merâfık iki yüz yetmiş beş kıt‘a esedî guruşa tarafeynden îcâb ve kabûlü hâvî bey‘-i bâtt-ı sahîh-i şer‘iyye ile mezbûr Sâlih Çelebi’ye bey‘ ve teslîm ol dahi minvâl-i muharrer üzre iştirâ ve tesellüm ve kabûl ettikden sonra semeni olan meblağ-ı mezbûr iki yüz yetmiş beş guruşu mezkûr Sâlih Çelebi yedinden bi’t-tamâm ve’l-kemâl ahz u kabz eyledim ba‘de’l-yevm menzili mahdûd-ı mezkûr mezbûr Sâlih Çelebi’nin mülk-i müşterâsıdır keyfe mâ yeşâ ve yahtâr mutasarrıf olsun dedikde gıbbe’t-tasdîki’ş-şer‘î mâ hüve’l-vâki‘ bi’t-taleb ketb olundu. Fi’l-yevmi’s-sânî aşer min Şevvâli’l-mükerrem li sene seb‘a ve tis‘în ve elf.

Şuhûdü’l-hâl: Çukadâr Ahmed Beşe b. Abdullah, Şâhin b. Abdullah tâbi‘-i mezbûr, Mehmed b. Abdullah Muhzır.

(BAB46 - cilt: 19, sayfa: 608 - Hüküm no: 752 - Orijinal metin no: [133b-3])﻿

﻿

﻿

753. Hüküm

Ayşe bt. Hızır’ın menzilinin vârislerince Rabia bt. Mehmed’e satılması

Mahmiye-i İstanbul’da Sultan Selim Hân Câmi‘-i şerîfi kurbunda Çukurbostan mahallesinde sâkine iken bundan akdem vefât eden Ayşe bt. Hızır’ın verâseti zevc-i metrûkü Bayram b. Mehmed ile vâlidesi Fâtıma bt. Halil’e ve sadrî kebîr oğlu Ahmed Beşe ve sadrî oğlu Mehmed’e münhasıra olduğu şer‘an mütehakkik oldukdan sonra mezbûrân Ahmed Beşe ve Fâtıma Hâtun asâleten ve mezbûr Bayram kendi tarafından asâleten ve sagīrin babası olmağla velâyeten meclis-i şer‘-i şerîfde işbu bâ‘isetü’l-vesîka Râbia bt. Mehmed mahzarında her biri asâleten ve velâyeten ikrâr ve takrîr-i kelâm edip mûrisimiz müteveffât-ı mezbûre Ayşe Hâtun’un ile’l-vefât mülkü olup ba‘de vefâtihâ irs-i şer‘le bize intikāl eden mahalle-i mezbûrede vâki‘ bir tarafdan Fâtıma Hâtun mülkü ve bir tarafdan Abaza Mehmed b. Ahmed mülkü ve bir tarafdan diğer Fâtıma Hâtun menzili ve bir tarafdan tarîk-i hâs ile mahdûd bir bâb oda ve bir sofa ve kenîfi müştemil menzil mürûr-ı eyyâm ile harâbe müşrif olup imâret ve meremmete iktidârımız olmayıp ve müteveffât-ı mezbûrenin menzili mezbûrdan gayrı ism-i mâl ıtlâk [olunan] terekesi kalmamağla menzili mezbûrdan cümlemiz hissemizi âhara bey‘ etmek murâd edip ve sagīr-i mezbûrun hissesi ma‘an bey‘ olunmak sagīr-i mezbûr hakkında her vechile enfa‘ ve evlâ olmağın hâlâ menzili mezbûr cümle-i tevâbi‘ ve levâhıkı ile tarafeynden îcâb ve kabûlü hâvî bey‘-i kat‘î ile semen-i misli olan elli esedî guruşa mezbûre Râbia Hâtun’a bey‘ ve teslîm ol dahi ber vech-i muharrer iştirâ ve tesellüm ve kabûl ettiğinden sonra semen-i mezbûr elli guruşu mezbûre Râbia Hâtun yedinden tamâmen ahz u kabz eyledik min ba‘d menzili mezbûrda hak ve alâkamız kalmamışdır mezbûre Râbia Hâtun’un mülk-i müşterâsı olmuşdur keyfe mâ yeşâ ve yahtâr mutasarrıfe olsun dediklerinde gıbbe’t-tasdîki’ş-şer‘î mâ vaka‘a bi’t-taleb ketb olundu. Fi’l-yevmi’s-sâmin min Şevvâli’l-mükerrem li sene seb‘a ve tis‘în ve elf.

Şuhûdü’l-hâl: Ali Efendi imâm-ı mahalle-i mezbûre, el-Hâc Yusuf Halîfe el-Müezzin, el-Hâc Abdülaziz b. Şaban, Hüseyin b. Hüseyin, Mehmed Çelebi b. Kalender, es-Seyyid Osman Çelebi b. pekmezci Ali.

(BAB46 - cilt: 19, sayfa: 609 - Hüküm no: 753 - Orijinal metin no: [134a-1])﻿

﻿

﻿

754. Hüküm

Hasan Beşe b. Mehmed’in kardeşi Ali’de alacağı olduğu

Dergâh-ı âlî yeniçerilerinin yirmi yedinci sekbânlara mahsûs oda ahâlîsinden Hasan Beşe b. Mehmed nâm kimesne meclis-i şer‘-i şerîfde li ebeveyn karındaşı Ali mahzarında takrîr-i kelâm edip mezbûr Ali târih-i kitâbdan beş ay mukaddem ma‘an sâkin olduğum odada sepetim içinde mahfûz iki yüz on esedî guruşumu fuzûlen ahz edip meblağ-ı mezbûrun elli iki guruşunu kendi mesârifine istihlâk ettiğinden sonra doksan beş guruşunu işbu hâzırân bi’l-meclis Nurses v. Serkis nâm zimmîye ve yetmiş bir guruşunu Murad v. Anvanos nâm zimmîye idâne etmekle meblağ-ı mezbûr doksan beş guruşun yetmiş yedi guruşu gāib ani’l-meclis Solak Hasan Beşe vâsıtası ve on guruşunu bilâ-vâsıta karındaşım mezbûr Ali ma‘rifetiyle ki cem‘an seksen yedi guruşu idâne olunan merkūm Nurses yedinden ahz u istîfâ ve yetmiş bir guruşu dahi merkūm Murad zimmîden ahz u istîfâ edip min haysi’l-mecmû‘ iki yüz on guruşun ber vech-i muharrer yüz elli sekiz guruşunu ahz u istîfâ edip zimmetinde elli iki guruş hakkım bâkī kalmağla suâl olunup takrîri tahrîr olunmak matlûbumdur [dedikde] gıbbe’s-suâl mezbûr Ali cevâbında fi’l-hakīka kaziyye vech-i meşrûh üzre olup mezbûrân Nurses ve Murad yedlerinden ahz olunan yüz elli sekiz guruşdan mâ‘adâ elli iki guruş zimmetinde bâkī kaldığını ikrâr ve i‘tirâf etmeğin vâki‘ hâl hıfzan li’l-makāl bi’t-taleb ketb olundu. Fi’l-yevmi’l-âşir min Şevvâli’l-mükerrem li sene seb‘a ve tis‘în ve elf.

Şuhûdü’l-hâl: Mustafa Beşe b. Ali, Ali b. Ahmed el-Mübâşir, Mehmed Beşe b. Ahmed, Nalband Hüseyin Beşe b. Murad, Veli Beşe b. ( ) Muhzır.

(BAB46 - cilt: 19, sayfa: 610 - Hüküm no: 754 - Orijinal metin no: [134a-2])﻿

﻿

﻿

755. Hüküm

Osman b. Ahmed’in Bal mumcu Mustafa b. Hüseyin’de alacağı olduğu

Mahmiye-i İstanbul’da Samanveren mahallesinde sâkin bâ‘isü hâze’l-kitâb Osman b. Ahmed nâm kimesne meclis-i şer‘-i şerîfde balmumcu tâifesinden Mustafa b. Hüseyin nâm kimesne mahzarında üzerine da‘vâ ve takrîr-i kelâm edip mezbûr Mustafa zimmetinde yedimden müşterâ ve makbûz levni ve adedi beynimizde ma‘lûm sahtiyân bahâsından ba‘de küllî hesâb beş bin yüz seksen akçe hakkım olmağla hâlâ suâl olunup meblağ-ı mezbûru bana edâ ve teslîme tenbîh olunmak matlûbumdur dedikde gıbbe’s-suâl mezbûr Mustafa cevâbında fi’l-hakīka müdde‘î-i mezbûra ber vech-i muharrer cihet-i merkūmeden ba‘de küllî hesâb beş bin yüz seksen akçe elân zimmetimde lâzımü’l-edâ deyni olduğunu bi tav‘ihî ikrâr ve i‘tirâf etmeğin alâ mûcebi i‘tirâfihî meblağ-ı mezbûr beş bin yüz seksen akçeyi müdde‘î-i mezbûra edâya merkūm Mustafa’ya tenbîh olunup mâ vaka‘a bi’t-taleb ketb olundu. Fi’l-yevmi’l-hâdî aşer min Şevvâli’l-mükerrem li sene seb‘a ve tis‘în ve elf.

Şuhûdü’l-hâl: İbrahim Çelebi [b.] Ahmed, Süleyman Efendi b. Receb, Hüseyin Beşe b. Mustafa, Hasan Beşe b. Mahmud.

(BAB46 - cilt: 19, sayfa: 611 - Hüküm no: 755 - Orijinal metin no: [134a-3])﻿

﻿

﻿

756. Hüküm

Hüseyin b. Abdullah’ın Mustafa b. Abdullah’a at satışından ve ödünçten 26 kuruş borcu olduğu

Vilâyet-i Anadolu’da Taşköprü kasabası ahâlîsinden olup bundan akdem Serdengeçdi ağası olan Mustafa b. Abdullah tarafından husûs-ı âti’l-beyâna vekîl olduğu Mustafa b. Hasan ve İbrahim b. Mehmed nâm kimesneler şehâdetleriyle şer‘an sâbit olan işbu râfi‘ü’l-kitâb Hasan b. Hasan nâm kimesne meclis-i şer‘-i şerîf-i enverde kasaba-i mezbûre sükkânından Hüseyin b. Abdullah mahzarında bi’l-vekâle üzerine da‘vâ ve takrîr-i kelâm edip müvekkilim mezbûr Mustafa’nın mezbûr Hüseyin zimmetinde yedinden müşterâ ve makbûz evsâfı beynlerinde ma‘lûm iki re’s bârgir semeninden yirmi guruş ve cihet-i karz-ı şer‘îden altı guruş ki cem‘an yirmi altı guruş hakkı olup hattâ mezbûr Hüseyin müvekkilim mezbûr Mustafa’ya ber vech-i muharrer ciheteyn-i mezbûreteynden yirmi altı guruş deyni olduğunu huzûr-ı müslimînde ikrâr dahi ettiğinden sonra meblağ-ı mezbûrun on guruşunu müvekkilim mezbûra edâ ve teslîm ol dahi yedinden ahz u kabz edip on altı guruş zimmetinde bâkī kalmağla hâlâ suâl olunup meblağ-ı bâkī-i mezbûru bana edâ ve teslîme tenbîh olunmak matlûbumdur dedikde gıbbe’s-suâl ve’l-inkâr, müdde‘î-i mezbûrdan müdde‘âsına mutâbık beyyine taleb olundukda kasaba-i mezbûre ahâlîsinden olup Sultan Bayezid-i Velî kurbunda müsâfiren sâkin olan Ali Beşe b. Şaban ve Bahri Efendi b. Mehmed nâm kimesne li ecli’ş-şehâde meclis-i şer‘a hâzırân olup istişhâd olunduklarında fi’l-hakīka mezbûr Hüseyin b. Abdullah müvekkili mezbûr Mustafa’ya iki re’s bârgir bahâsından ve cihet-i karzdan cem‘an yirmi altı guruş zimmetinde deyni olduğunu bundan akdem bizim huzûrumuzda ikrâr ve bizi işhâd eyledi biz bu husûsa bu vech üzre şâhidleriz şehâdet dahi ederiz deyû edâ-i şehâdet-i şer‘iyye ettiklerinde ba‘de’t-ta‘dîl ve’t-tezkiyye şehâdetleri makbûle olmağın mûcebince ba‘de’l-hükm meblağ-ı bâkī-i mezbûr on altı guruşu vekîl-i mezbûr Hasan’a edâ ve teslîme merkūm Hüseyin’e tenbîh olunup mâ vaka‘a bi’t-taleb ketb olundu. Fi’l-yevmi’s-sâdis ve’l-ışrîn min Şa‘bâni’l-mu‘azzam li sene seb‘a ve tis‘în ve elf.

Şuhûdü’l-hâl: İbrahim Çelebi b. Ahmed, Hüseyin b. Mustafa, Hasan b. Mehmed, Ali b. Bâli, Mehmed b. Hasan.

(BAB46 - cilt: 19, sayfa: 611 - Hüküm no: 756 - Orijinal metin no: [134b-1])﻿

﻿

﻿

757. Hüküm

Hacı Mustafa b. Nasuh’un Halil b. Ahmed’e arpa bedelinden borcu olduğu

Mahmiye-i İstanbul’da Arpa iskelesi kurbunda sâkin işbu bâ‘isü’l-kitâb el-Hâc Mustafa b. Nasuh meclis-i şer‘-i şerîf-i enverde Halil b. Ahmed nâm kimesne mahzarında üzerine [da‘vâ] ve takrîr-i kelâm edip târih-i kitâb senesi şehri Ramazâni’l-mübâreki’nin on beşinci günü bin yedi yüz elli dört buçuk keyl arpamı beher keyl seksen altışar akçeye olmak üzre bey‘ ve teslîm ol dahi minvâl-i meşrûh üzre iştirâ ve kabûl eyledikden sonra mârrü’z-zikr arpadan hâlâ mevcûd olan yedi yüz otuz sekiz keyl arpayı bi’t-terâzî bana teslîm ben dahi ahz u kabz edip mâ‘adâ âhara bey‘ ile istihlâk eylediği bin on altı buçuk keyl arpanın semeninden müctemi‘ olan seksen yedi bin dört yüz on dokuz akçeyi bana teslîmden imtinâ‘ eder suâl olunup bana edâya mezbûr Halil’e tenbîh olunması matlûbumdur dedikde gıbbe’s-suâl mezbûr Halil cevâbında fi’l-hakīka bâlâda ketb ü tahrîr olunan minvâl üzre müdde‘î-i mezbûra teslîm olunan yedi yüz on sekiz keyl arpadan mâ‘adâ iştirâ eyleyip âhara bey‘ ve istihlâk eylediğim bin on altı buçuk keyl arpanın semenleri olan meblağ-ı mezbûr seksen yedi bin dört yüz on dokuz akçe müdde‘î-i mezbûra zimmetinde lâzımü’l-edâ deyni olduğunu tâyi‘an ikrâr ve i‘tirâf etmeğin alâ mûcebi i‘tirâfihî meblağ-ı mezbûru müdde‘î-i mezkûra edâ ve teslîme mezbûr Halil’e tenbîh olunup mâ vaka‘a bi’t-taleb ketb olundu. Fi’l-yevmi’s-sânî aşer min Şevvâli’l-mükerrem li sene seb‘a ve tis‘în ve elf.

Şuhûdü’l-hâl: İbrahim Çelebi [b.] Ahmed, Mustafa Çelebi b. Ahmed, Mustafa Çelebi b. Abdurrahman, Mehmed b. İdris, Mustafa b. Hüseyin el-Mübâşir.

(BAB46 - cilt: 19, sayfa: 612 - Hüküm no: 757 - Orijinal metin no: [134b-2])﻿

﻿

﻿

758. Hüküm

Simon v. Azar’ın vârislerinin menzillerini Bedros v. Andon’a satması

Vilâyet-i Anadolu’da Eğin kazâsına tâbi‘ Apçağa nâm karye ahâlîsinden olup bundan akdem hâlik olan Simon v. Azar nâm zimmînin verâseti sulbî kebîr oğlu Dimayos ile sulbiye kebîre kızları Ogin ve Ağniye nâm nasrâniyelere münhasıra olduğu şer‘an mütehakkik oldukdan sonra mezbûr Dimayos asâleten ve mezbûretân Ogin ve Ağniye taraflarından husûs-ı âti’l-beyâna vekîl olduğu mezbûretânın zâtlarını ma‘rifet-i şer‘iyye ile ârifân karye-i mezbûre sükkânından Murad v. Karoh ve Toma v. Serkis nâm zimmîler şehâdetleriyle şer‘an sâbit olan mezbûre Ogin’in zevci Markar v. Andon nâm zimmî meclis-i şer‘-i şerîf-i enverde karye-i mezbûr ahâlîsinden işbu bâ‘isü’l-vesîka Bedros v. Margos nâm zimmî muvâcehesinde her biri asâleten ve vekâleten ikrâr ve takrîr-i kelâm edip akd-i âtî sudûruna değin mülk-i mûrisim olup medîne-i mezbûrede vâki‘ bir tarafdan Mazik? Bedros menzili ve bir tarafdan Hacı Levis menzili ve bir tarafdan Ovanes Papas menzili ve bir tarafdan tarîk-i âmla mahdûd tahtânî iki bâb oda ve iki çardak ve bir mikdâr havluyu müştemil menzilleri cümle tevâbi‘ ve levâhıkıyla tarafeynden îcâb ve kabûlü hâvî bey‘-i kat‘î ile mezbûr Bedros’a yüz otuz esedî guruşa bey‘ ve temlîk ol dahi iştirâ ve temellük ve kabûl ettiğinden sonra semeni olan meblağ-ı mezbûr yüz otuz guruşu mezbûr Bedros yedinden asâleten ve vekâleten tamâmen ahz u kabz eyledik min ba‘d menzili mezbûrda kat‘â alâka ve medhalim kalmadı mezbûr Bedros’un mülk-i müşterâsı olmuşdur mahallinde zabt ve tasarrufuna mezbûr Bedros’u taslît eyledik dediklerinde gıbbe’t-tasdîki’ş-şer‘î mâ vaka‘a bi’t-taleb ketb olundu. Fî 8 min Şevvâl sene [10]97.

Şuhûdü’l-hâl: Sefer Çelebi b. Ahmed, Mahmud b. Receb, Ferrâş oğlu Mehmed, Ali Çelebi b. Osman, İbrahim b. Ahmed, Asvador v. Haçador, Hokadar v. Sogdar?, Markos v. Ohan?

(BAB46 - cilt: 19, sayfa: 613 - Hüküm no: 758 - Orijinal metin no: [134b-3])﻿

﻿

﻿

759. Hüküm

Mustafa Beşe b. Mehmed’in Mehmed b. Mehmed’e olan borcunun vârislerince ödenmesi

Dergâh-ı âlî yeniçerilerinin Otuzbirinci Ağa bölüğüne mahsûs oda ahâlîsinden olup medîne-i Belgrad’da mütemekkin iken bundan akdem vefât eden Kürdoğlu Mustafa Beşe b. Mehmed’in verâseti zevcât-ı metrûkâtı Hürşah ve Âliye ve Fatko? nâm hâtunlar ile li ebeveyn karındaşları el-Hâc Ebûbekir ve Mahmud ve Ayşe’ye münhasıra olup şer‘an zâhir ve müte‘ayyin oldukdan sonra mahmiye-i İstanbul’da Oruc Gāzi mahallesi ahâlîsinden işbu bâ‘isü’l-kitâb el-Hâc Mehmed b. Mehmed nâm kimesne meclis-i şer‘-i şerîf-i enverde tereke-i müteveffâ-yı mezbûre bi’l-verâse vâzı‘ü’l-yed olan mezbûr el-Hâc Ebûbekir mahzarında üzerine da‘vâ ve takrîr-i kelâm edip mezbûr Mustafa Beşe zimmetinde cihet-i karz-ı şer‘îden dört yüz esedî guruş hakkım olup meblağ-ı mezbûrdan yüz esedî guruşunu bana edâ ve teslîm ben dahi ahz u kabz edip ve yine bundan sonra nakid ve iki kürk bahâlarından cem‘an doksan guruşun dahi hayâtında bana teslîm ben dahi ahz u kabz edip mezbûr Mustafa Beşe meblağ-ı bâkī iki yüz on guruş ile beni mahmiye-i mezbûrda Kilid hanında sâkin Kilidçi Sefer demekle ma‘rûf Ağya v. Sefer nâm Ermeni üzerine havâle ve her birimiz ba‘de’l-kabûl mezbûr Ağya müflisen hâlik olup ba‘de sübûti’l-yevm mezbûr Mustafa Beşe’ye kable’l-mürâfa‘a mezkûr Mustafa Beşe dahi vefât edip terekesin veresesi kabz etmeğin hâlâ mezbûr el-Hâc Ebûbekir [ile] mürâfa‘a ve meblağ-ı mezbûr iki yüz on guruşu tereke-i müteveffâ-yı mezbûrdan bana edâya tenbîh olunmak matlûbumdur dedikde gıbbe’s-suâl mezbûr el-Hâc Ebûbekir cevâbında fi’l-hakīka mûrisi müteveffâ-yı mezbûrun müdde‘î-i mezbûra bâlâda tafsîl olan minvâl üzre cihet-i mezkûreden kabzını i‘tirâf eylediğinden mâ‘adâ iki yüz on esedî deyni olduğunu ve havâle-i mezbûreyi ikrâr lâkin mezbûr Ağya’nın müflisen hâlik olduğunu inkâr ve yesârına beyyine ityânından izhâr-ı acz etmekle mezbûr el-Hâc Mehmed’den hâlik-i mezbûr Ağya’nın müflisen mürd olmağla bu ânın sübûtuna beyyine taleb olundukda Vâlide hanında sâkin tüccâr-ı zevi’l-iktidârdan es-Seyyid Selahaddinzâde es-Seyyid Abdülkerim Çelebi ve Mehmed Çelebi b. Abdullah nâm kimesneler li ecli’ş-şehâde meclis-i şer‘a hâzırân olup isre’l-istişhâd fi’l-vâki‘ hâlik-i mezbûr Kilidçi Ağya demekle şehîr mezbûr Ağya v. Sefer üzerine lâbis olduğu köhne libâsından gayrı ism-i mâl ıtlâk olunur şeyi olmayıp müflis ve mu‘dim olduğu hâlde hâlik olmağla müdde‘î-i mezbûr için müteveffâ-yı mezbûrun terekesine hakk-ı mürâca‘at vardır biz bu husûsa bu vech üzre şâhidleriz şehâdet dahi ederiz deyû her biri edâ-i şehâdet-i şer‘iyye eylediklerinde gıbbe’t-ta‘dîl ve’t-tezkiyye şehâdetleri makbûle olmağın ba‘de’t-tahlîfi’ş-şer‘î ba‘de’l-hükm mâ vaka‘a bi’t-taleb ketb olundu. Fi’l-yevmi’s-sâmin min Şevvâli’l-mükerrem li sene seb‘a ve tis‘în ve elf.

Şuhûdü’l-hâl: Mehmed Efendi b. Mustafa, Mustafa Çelebi b. Ahmed, Mustafa Çelebi b. Abdurrahman, İbrahim Çelebi b. Ahmed.

(BAB46 - cilt: 19, sayfa: 613 - Hüküm no: 759 - Orijinal metin no: [135a-1])﻿

﻿

﻿

760. Hüküm

Mehmed Efendi b. Ahmed’in Hacı Süleyman b. Ahmed’de kefaleti sebebiyle alacağı olduğu

Mahmiye-i İstanbul’da Muhsine Hâtun mahallesinde sâkin işbu râfi‘ü’l-kitâb Şâmî Mehmed Efendi b. Ahmed meclis-i şer‘-i şerîf-i enverde el-Hâc Süleyman b. el-Hâc Ahmed mahzarında üzerine da‘vâ ve takrîr-i kelâm edip zimmetinde yedimde olan hüccet-i şer‘iyye nâtıka olduğu üzre yedimden müşterâ ve makbûz beynimizde ilm-i şer‘î ile ma‘lûm emti‘a-i mütenevvi‘a bahâlarından iki yüz doksan altı buçuk guruş ve gāib ani’l-meclis Mesrob nâm Ermeni zimmetinde cihet-i mezkûreden dört yüz dört esedî hakkıma emr ve kabûlü hâviye kefâlet-i sahîha-i şer‘iyye kefîl olup zimmetine cihet-i deyn-i şer‘îden dahi iki yüz esedî guruş ki min haysi’l-mecmû‘ beş yüz otuz dört buçuk esedî guruş hakkım olup meblağ-ı mezbûrdan altmış esedî guruşunu bana edâ ve teslîm ben dahi ahz u kabz edip dört yüz yetmiş dört buçuk esedî guruş hakkım bâkī kalmağın hâlâ suâl olunup meblağ-ı mezbûrun alıverilmesi matlûbumdur dedikde gıbbe’s-suâl mezbûr el-Hâc Süleyman cevâbında fi’l-hakīka müdde‘î-i mezbûra cihât-ı mezkûreden kabzını mu‘terif olduğu altmış guruşdan mâ‘adâ dört yüz yetmiş dört buçuk esedî guruş zimmetinde lâzımü’l-edâ deyni olduğunu ikrâr ve i‘tirâf etmeğin alâ mûcebi i‘tirâfihî meblağ-ı mezbûru müdde‘î-i mezkûra edâ ve teslîme mezbûr el-Hâc Süleyman’a tenbîh olunup mâ vaka‘a bi’t-taleb ketb olundu. Fi’l-yevmi’s-sâlis aşer min Şevvâli’l-mükerrem li sene seb‘a ve tis‘în ve elf.

Şuhûdü’l-hâl: Mustafa Çelebi b. Ahmed, Ebûbekir b. Ahmed, Mustafa b. Hüseyin, Halil Beşe tâbi‘-i Efendi hazretleri.

(BAB46 - cilt: 19, sayfa: 614 - Hüküm no: 760 - Orijinal metin no: [135a-2])﻿

﻿

﻿

761. Hüküm

Ahmed b. Ases’in İsmail Ağa b. Hacı Ömer’e 2300 kuruş borcu olduğu

Dârü’l-hilâfeti’l-aliyye Kostantıniyye el-mahmiyye’de Vezir hanında sâkin tüccârdan Ahmed b. Ases nâm kimesne meclis-i şer‘-i şerîf-i Ahmedî ve mahfil-i dîn-i münîf-i Muhammedî’de Vâlide hanında sâkin tüccâr-ı zevi’l-iktidârdan sâhib-i hâze’l-kitâbü’l-hâlî ani’l-irtiyâb umdetü’l-eşbâh ve’l-imtisâl İsmail Ağa [b.] el-Hâc Ömer mahzarında ikrâr-ı sahîh-i şer‘î ve i‘tirâf-ı sarîh-i mer‘î kılıp mezkûr İsmail Ağa bana iki bin üç yüz esedî guruş ikrâz ve teslîm ben dahi iktirâz ve kabz ve tesellüm eyledim meblağ-ı mezbûr iki bin üç yüz esedî guruş mezkûr İsmail Ağa’ya zimmetimde lâzımü’l-edâ ve lâzımü’l-kazâ deynimdir dedikde mukırr-ı mezbûrun ber minvâl-i muharrer cârî ve sâdır olan ikrârı el-mukarrun-lehü’l-mezbûr bi’l-muvâcehe huzûrunda bi’l-müşâfehe tahkīk etmeğin [135b] mâ vaka‘a bi’t-taleb ketb olundu. Fi’l-yevmi’s-sâmin aşer min Şevvâli’l-mükerrem li sene seb‘a ve tis‘în ve elf.

Şuhûdü’l-hâl: Siyamizâde? el-Hâc Ahmed, es-Seyyid Mahmud Çelebi el-Hamîdî, es-Seyyid Abdülkerim Bey b. Selahaddin, el-Hâc Ebûbekir b. Mahmud, el-Hâc Nâsır b. el-Hâc Hüseyin Bektaş, Ahmed Ağa Bâzirgânbaşı, Yusuf Efendi b. Molla Hüseyin.

(BAB46 - cilt: 19, sayfa: 615 - Hüküm no: 761 - Orijinal metin no: [135a-3])﻿

﻿

﻿

762. Hüküm

Hacı İbrahim b. Hacı Cuma’nın Ahmed b. Ases’te olan alacağını tahsil etmesi

Dârü’l-hilâfeti’l-behiyyeti’l-Osmâniye Kostantıniyye el-mahmiyye’de Vezir hanında sâkin tüccâr-ı zevi’l-iktidârdan el-Hâc İbrahim b. el-Hâc Cuma nâm kimesne meclis-i şer‘-i şerîf-i enverde [ve] mahfil-i dîn-i münîf-i ezherde işbu râfi‘ü’l-kitâb Ahmed b. Ases nâm kimesne mahzarında ikrâr-ı tâm ve takrîr-i kelâm edip işbu yedimde olan iki kıt‘a hüccet-i şer‘iyye nâtıka olduğu üzre mezkûr Ahmed’e üç sene mukaddem âhara bey‘ ve semenini kabz ve bana îsâl etmek üzre ücret-i ma‘lûme ile tarafımdan tevkîl ve kırk bin guruş kıymetli Acem metâ‘ı teslîm ol dahi ahz u kabz ve âhara bey‘ ve kabz-ı semen eyledikden sonra mezbûr Ahmed ile muhâsebe gördüğümüzde mezkûr Ahmed semen-i mezkûrdan beş bin sekiz yüz kırk altı esedî guruşunu kendi mesârifine sarfla istihlâk ve mâ‘adâsını bana teslîm etmekle vech-i mübeyyen üzre istihlâk eylediği meblağ-ı mezbûr beş bin sekiz yüz kırk altı esedî guruşunu mezkûr Ahmed’den da‘vâ eylediğimde beynimizde münâza‘ât-ı kesîre ve muhâsamât-ı şedîde vâki‘ olmuşidi el-hâletü hâzihî muslihûn tavassut edip da‘vâ-yı mezkûremden merkūm Ahmed ile beynimizde iki bin esedî guruş üzerine inşâ-i akd-i sulh olundukda ben dahi sulh-i mezbûru kabûl ve bedel-i sulh olan meblağ-ı mezbûr iki bin esedî guruşu mesfûr Ahmed yedinden tamâmen ahz u kabz ve tesellüm edip meblağ-ı mezbûr kırk bin esedî guruşa ve bi’l-cümle târih-i kitâba gelince beynimizde cereyân-ı mu‘âmelâta müte‘allika âmme-i da‘vâdan mezbûru ibrâ-i âmm-ı kātı‘ü’n-nizâ‘la ibrâ ve iskāt eyledim min ba‘d da‘vâ ve nizâ‘ım kalmadı dedikde gıbbe’t-tasdîki’ş-şer‘î mâ hüve’l-vâki‘ bi’t-taleb ketb olundu. Fi’l-yevmi’s-sâmin aşer min Şevvâli’l-mükerrem li sene seb‘a ve tis‘în ve elf.

Şuhûdü’l-hâl: El-Hâc İsmail b. el-Hâc Ömer, el-Hâc Ahmed Siyamizâde?, es-Seyyid Mahmud Çelebi el-Hamîdî, es-Seyyid Abdülkerim Çelebi b. es-Seyyid Selahaddin, el-Hâc Ebûbekir b. el-Hâc Mahmud, el-Hâc Nâsır b. el-Hâc Hüseyin Bektaş Ağa, Ahmed Ağa Bâzirgânbaşı, Yusuf Efendi b. Molla Hasan, el-Hâc Osman, Süleyman Ağa b. İsmail, Mehmed Ağa sâkin-i hân-ı Vezir, Mehmed Beşe b. el-Hâc Hamza, Mehmed Haydar, Molla Abdülfettâh, Sâlih Çelebi b. el-Hâc Hüseyin, es-Seyyid Beşir Musli, Abdullah Ağa, Ömer Ağa Kethüdâ-yı Ömer Paşa, el-Hâc Mansur, Mehmed Ağa b. el-Hâc Ahmed …?, Ömer Çelebi …?.

(BAB46 - cilt: 19, sayfa: 616 - Hüküm no: 762 - Orijinal metin no: [135b-1])﻿

﻿

﻿

763. Hüküm

Ayşe b. Hacı Yusuf’un Ali b. Şaban’dan muhâlaa yoluyla boşandığı

Mahmiye-i İstanbul Unkapanı kurbunda Arabacılar mahallesinde sâkine olup zâtı ma‘rifet-i şer‘iyye ile ârifân Ömer Ağa b. Ali ve Ahmed Efendi b. Himmet nâm kimesneler ta‘rîfleriyle mu‘arrefe olan Ayşe b. el-Hâc Yusuf nâm Hâtun meclis-i şer‘-i hatîr-i lâzımü’t-tevkīrde zevc-i dâhili bâ‘isü hâze’l-kitâb Ali b. Şaban nâm kimesne mahzarında ikrâr ve takrîr-i kelâm edip mezbûr Ali zevcim olup zimmetinde mütekarrir ve ma‘kūdun-aleyh olan altı yüz akçe mehr-i müeccelim ve nafaka-i iddet-i mu‘ayyenem üzerlerine ve me’ûnet-i süknâm dahi kendi üzerime olmak üzre mezbûr Ali ile muhâla‘a-i sahîha-i şer‘iyye ile muhâla‘a olup ol dahi ber vech-i muharrer hul‘-ı mezbûru kabûl eylediğinden sonra hukūk-ı zevciyyete müte‘allika âmme-i da‘vâdan her birimizin zimmetini ibrâ-i âmm-ı kātı‘ü’n-nizâ‘la ibrâ ve iskāt eyledik dedikde gıbbe’t-tasdîki’ş-şer‘î mâ vaka‘a bi’t-taleb ketb olundu. Fi’l-yevmi’r-râbi‘ aşer min Şevvâli’l-mükerrem li sene seb‘a ve tis‘în ve elf.

Şuhûdü’l-hâl: El-Hâc? Ömer, Ahmed Efendi b. Himmet. İbrahim Çelebi b. Ahmed, Mehmed b. İdris.

(BAB46 - cilt: 19, sayfa: 616 - Hüküm no: 763 - Orijinal metin no: [135b-2])﻿

﻿

﻿

764. Hüküm

Hacı Süleyman b. Hacı Ahmed’in kölesi Hasan’ı Şâmî Mehmed Efendi b. Ahmed’e sattığı

Mahmiye-i İstanbul’da Muhsine Hâtun mahallesinde sâkin hâmilü’l-kitâb Şâmî Mehmed Efendi b. Ahmed meclis-i şer‘-i şerîf-i enverde ve mahfil-i dîn-i münîf-i ezherde el-Hâc Süleyman b. el-Hâc Ahmed mahzarında ikrâr ve takrîr-i kelâm edip mezbûr el-Hâc Süleyman târih-i kitâbdan iki buçuk sene mukaddem [136a] silk-i mülkümde münselik, işbu hâzır bi’l-meclis orta boylu, ak kaşlı, ala gözlü Rûsiyyü’l-asl Hasan b. Abdullah nâm abd-i memlûkünü yüz esedî guruşa bana bey‘ ve teslîm ben dahi ber vech-i muharrer iştirâ ve kabûl ve teslîm-i semen etmişidim husûs-ı mezbûr kendiden suâl olunup takrîri tahrîr olunması matlûbumdur dedikde gıbbe’s-suâl mezbûr el-Hâc Süleyman cevâbında fi’l-hakīka târih-i mezbûrda abd-i memlûk-i mevsûf Hasan’ı mezkûr Mehmed Efendi’ye yüz esedî guruşa bey‘ ve teslîm ve kabz-ı semen edip mezbûr Hasan mezkûr Mehmed Efendi’nin abd-i memlûkü olup mevsûf-ı mezbûre ve semeninden kat‘â hak ve medhalim kalmamışdır dedikde mezkûr Mehmed Efendi’nin kelimât-ı meşrûhasın tasdîk ve tahkīk etmeğin mâ hüve’l-vâki‘ bi’t-taleb ketb olundu. Fi’l-yevmi’s-sâlis aşer min Şevvâli’l-mükerrem li sene seb‘a ve tis‘în ve elf.

Şuhûdü’l-hâl: Ebûbekir b. Ahmed, Mustafa Çelebi b. Hüseyin?, Halil Beşe tâbi‘-i Efendi hazretleri, Mustafa Beşe b. Hüseyin.

(BAB46 - cilt: 19, sayfa: 617 - Hüküm no: 764 - Orijinal metin no: [135b-3])﻿

﻿

﻿

765. Hüküm

Mıgırdiç v. Ovanes’in miras davasının reddi

Mahmiye-i İstanbul’da Sultanhamamı kurbunda sâkin iken bundan akdem hâlik olan Karaoğlan demekle şehîr Ovanes v. Tornoz nâm Ermeni’nin verâseti sulbî kebîr oğulları Karabet ve Agop ve Mıgırdiç nâm Ermenilere ve sulbiye kebîre kızları Sultan ve Sara’ya münhasıra olduğu şer‘an zâhir ve müte‘ayyin oldukdan sonra mezbûr Mıgırdiç meclis-i şer‘-i şerîfde karındaşları mezbûrân Karabet ve Agop muvâcehelerinde üzerlerine takrîr-i da‘vâ edip babam hâlik-i mezbûr Ovanes hâl-i hayâtında zikr olunan Sultanhamamı çeşmesinde vâki‘ saka gediğini mezbûrân Karabet ve Agop’a iki yüz guruşa bey‘ ve semeninden seksen sekiz guruşunu yedlerinden ahz u kabz edip bâkī yüz on iki guruşu kable’l-ahz hâlik olmağla meblağ-ı bâkī-i mezbûr [yüz] on [iki] guruşdan bana isâbet eden hissemi mezbûr Karabet ve Agop’dan taleb ederim suâl olunsun dedikde mezbûr Mıgırdiç’in takrîr-i meşrûhu üzre bey‘-i mezbûr şer‘an sahîh olmayıp meblağ-ı mezbûrdan hissesi talebi meşrûh olmamağla mezbûrân Karabet ve Agop’a suâl dahi teveccüh etmeyip mezbûr Mıgırdiç bî-vech mu‘ârazadan men‘ olunup mâ hüve’l-vâki‘ bi’t-taleb ketb olundu. Fi’l-yevmi’s-sâlis aşer min Şevvâli’l-mükerrem li sene seb‘a ve tis‘în ve elf.

Şuhûdü’l-hâl: İbrahim Çelebi b. Ahmed, Mehmed b. İdris, Hasan b. Mehmed, Ali b. Bâli.

(BAB46 - cilt: 19, sayfa: 617 - Hüküm no: 765 - Orijinal metin no: [136a-1])﻿

﻿

﻿

766. Hüküm

Ayşe Hatun bt. Ahmed’in vârisi oğlu Mehmed’e kayyım tayin olunduğu

Vilâyet-i Rumeli’nde Manastır kasabasında Kızılbey Türbesi nâm mahalleden olup mahmiye-i İstanbul’da Sahhâf Süleyman mahallesinde sâkin iken bundan akdem vefât eden Ayşe Hâtun bt. Ahmed’in verâseti zevc-i metrûkü Osman b. Mehmed ile sadrî oğlu Mehmed’e münhasıra olduğu şer‘an zâhir ve müte‘ayyin oldukdan sonra müteveffâ-yı mezbûrenin li ebeveyn kız karındaşı ve mezbûr Mehmed diyâr-ı âharda olmağla hisse-i irsiyyesini kabz ve hıfza kıbel-i şer‘den hâlâ kayyım nasb olunan Ümmügülsüm nâm hâtun ba‘de’t-ta‘rîfi’ş-şer‘î meclis-i şer‘-i hatîrde işbu bâ‘isü’l-vesîka Hüseyin Ağa b. Abdullah mahzarında ikrâr ve takrîr-i kelâm edip kız karındaşım mezbûre Ayşe bundan akdem fevt oldukda oğlum mezbûr Mehmed âhar diyârda bulunmağla terekesinden mezbûra isâbet eden hisse-i irsiyyesini kabz ve hıfza mezbûr Hüseyin taraf-ı şer‘-i şerîfden kayyım nasb olunmağla terekeden mezbûr Mehmed’e isâbet eden iki bin yedi yüz altmış dokuz akçeyi ahz u kabz ettikden sonra mezbûr Hüseyin Ağa azl olunup yerine ben kayyım nasb olunmağın meblağ-ı mezbûru merkūm Hüseyin Ağa yedinden bi’t-tamâm ahz u kabz eyledim min ba‘d bir akçe ve bir habbe bâkī kalmamışdır dedikde gıbbe’t-tasdîk vâki‘ hâl bi’l-iltimâs ketb olundu. Fi’l-yevmi’s-sâbi‘ min şehri Ramazâni’l-mübârek li sene seb‘a ve tis‘în ve elf.

Şuhûdü’l-hâl: Mehmed b. ( ), Mehmed b. Hasan, Mehmed Çelebi b. Mustafa, İbrahim Çelebi b. Ahmed, Ahmed Çelebi b. Yusuf.

(BAB46 - cilt: 19, sayfa: 618 - Hüküm no: 766 - Orijinal metin no: [136a-2])﻿

﻿

﻿

767. Hüküm

Yusuf Çelebi b. Abdullah’ın dükkânına yaptığı masrafların kiraya sayılması

Husûs-ı âti’z-zikrin mahallinde ketb u tahrîri bâbında sâdır olan fermân-ı âlîye imtisâlen bu def‘a hâssa mi‘mârlarından Mehmed Halîfe b. Abdullah ile Dârü’l-hilâfeti’l-aliyye Kostantıniyye el-mahmiyye’de Şehzâde câmi‘-i şerîfi kurbunda bir tarafdan câmi‘-i şerîf-i mezkûr ve bir tarafdan yine câmi‘-i şerîf-i mezbûrun taşra harîmî kapısına muttasıl çeşme ve iki tarafdan tarîk-i âmla mahdûd bir bâb attâr dükkânına varıp dükkân-ı mezbûra yevmî sekiz akçe icâre ile mutasarrıf olan Yusuf Çelebi b. Abdullah yine dükkân-ı mezbûrda huzûr-ı müslimînde akd olunan meclis-i şer‘-i hatîr[de] ânifen zikr olunan dükkânın mutasarrıfı olan Ali Beşe b. Mustafa tarafından husûs-ı lâhiku’l-beyâna vekîl-i şer‘îsi ve zevcesi Fâtıma Hâtun bt. Abdullah mahzarında bast-ı merâm ve takrîr-i kelâm edip dükkân-ı mezbûr bundan akdem berber dükkânı olup ben vech-i meşrûh üzre istîcâr ettiğimde müvekkili mezbûr Ali Beşe dükkân-ı merkūmu attâr dükkânı etmeğe bana emir edip ben dahi kendi malımla bi şarti’r-rücû‘ dükkân-ı mezbûru ta‘mîr edip attâr dükkânı ettirmişimdir hâlâ nazar olunup masrûfum keşf ve tahmîn olunmak matlûbumdur dedikde gıbbe’t-tasdîki’ş-şer‘î mi‘mâr-ı mezbûr ile keşf ve mu‘âyene olundukda fi’l-hakīka dükkân-ı mezbûrun rafları ve kepenkleri ve tahta döşemesi ve Frenk kilidleri ve tahta perdeleri ve sâir müşâhede olunan imâret ve meremmeti min haysi’l-mecmû‘ bin akçe ile kāim olur deyû mi‘mâr-ı mezbûr ve sâir ehl-i vukūf icmâ‘ ve ittifâk ettiklerinde mezbûr Yusuf Çelebi dahi vech-i meşrûh üzre râzı olup min ba‘d dükkân-ı mezbûrun binâsına müte‘allika da‘vâdan müvekkili mezbûrun zimmetini ibrâ ettiğinden sonra vekîl-i mezbûr Fâtıma Hâtun ile meblağ-ı mezbûr bin akçeyi beher şehr altmış akçe icâreden istîfâya mu‘âhede etmeğin mâ vaka‘a bi’t-taleb ketb olundu. Fi’l-yevm min Şevvâl sene [10]97.

Şuhûdü’l-hâl: Es-Seyyid Mustafa Çelebi b. es-Seyyid Mehmed, Ebûbekir b. Himmet, el-Hâc Hasan b. el-Hâc Abdi, Mustafa b. Ali, es-Seyyid Mehmed b. Esad Çelebi.

(BAB46 - cilt: 19, sayfa: 619 - Hüküm no: 767 - Orijinal metin no: [136b-1])﻿

﻿

﻿

768. Hüküm

Hayrünnisâ bt. Abdullah’ın Hüseyin Beşe b. İbrahim’den muhâlaa yoluyla boşandığı

Mahmiye-i İstanbul’da Musli Ali Çelebi mahallesi sâkinelerinden olup zâtını ma‘rifet-i şer‘iyye ile ârifân Müezzin Sinan Efendi b. Ali ve Mehmed Çelebi b. Zülfikār nâm kimesneler ta‘rîfleriyle mu‘arrefe olan Hayrünnisâ bt. Abdullah nâm hâtun meclis-i şer‘-i şerîf-i enverde zevc-i dâhili bâ‘isü hâze’l-kitâb Hüseyin Beşe b. İbrahim nâm kimesne mahzarında bi tav‘ihâ ikrâr ve takrîr-i kelâm edip zevcim mezbûr Halil Beşe ile beynimizde hüsn-i zindegânîmiz olmamağla zimmetinde mütekarrir ve ma‘kūdun-aleyh olan üç bin akçe mehr-i müeccelim ve nafaka-i iddet-i mu‘ayyenem üzerlerine ve me’ûnet-i süknâm dahi kendi üzerime olmak üzre zevcim mezbûr Halil Beşe ile muhâla‘a-i sahîha-i şer‘iyye ile muhâla‘a olup ol dahi ber vech-i muharrer hul‘-ı mezbûru kabûl ettiğinden sonra hukūk-ı zevciyyete ve gayra müte‘allika âmme-i da‘vâdan her birimiz âharın zimmetini ibrâ-i âmm-ı kātı‘ü’n-nizâ‘la ibrâ ve iskāt eyledik dedikde gıbbe’t-tasdîk mâ hüve’l-vâki‘ bi’t-taleb ketb olundu. Fî 14 min Şevvâl sene [10]97.

Şuhûdü’l-hâl: Abdurrahman Efendi b. Mustafa, Müezzin Sinan Efendi b. Ali, Mehmed Çelebi b. Zülfikār, Ahmed Çelebi b. Yusuf, imâm Mehmed Efendi b. Yahya, İbrahim Çelebi b. Ahmed, el-Hâc Ahmed Çelebi b. Ali.

(BAB46 - cilt: 19, sayfa: 619 - Hüküm no: 768 - Orijinal metin no: [136b-2])﻿

﻿

﻿

769. Hüküm

Hasib Ağa b. İbrahim’in kölesi Mustafa’yı mükâtebe yoluyla azat etmesi

Itknâme Medîne-i Galata müzâfâtından kasaba-i Kasımpaşa’da sâkin Hasib Ağa b. İbrahim tarafından husûs-ı âti’z-zikri ikrâra vekîl-i müsecceli olan Mehmed Çelebi b. Hüseyin meclis-i şer‘-i şerîf-i enverde müvekkili mezbûra rıkk-ı sâbıkını i‘tirâf eden açık kaşlı, ala gözlü, orta boylu Rûsiyyü’l-asl bâ‘isü hâze’l-kitâb Mustafa b. Abdullah mahzarında bi’l-vekâle ikrâr-ı tâm ve takrîr-i kelâm [137a] edip müvekkilim mezbûr Hasib Ağa târih-i kitâbdan bir buçuk sene tamâmına değin kendiye hizmet edip ba‘dehû sâir ahrâr-ı asliyyîn gibi hür olmak üzre mevsûf-ı mezbûr Mustafa’yı kitâbete kat‘ edip ol dahi kabûl eyledi dedikde mâ hüve’l-vâki‘ bi’t-taleb ketb olundu. Fi’l-yevmi’r-râbi‘ aşer min Şevvâli’l-mükerrem li sene seb‘a ve tis‘în ve elf.

Şuhûdü’l-hâl: Eyyûb Beşe b. Mehmed, Abdünnebi Beşe b. Hüseyin, Şâhin b. Abdullah, el-Hâc Ahmed b. Mustafa, Hüseyin Çelebi [b.] Halil, İbrahim Çelebi b. Ahmed.

(BAB46 - cilt: 19, sayfa: 620 - Hüküm no: 769 - Orijinal metin no: [136b-3])﻿

﻿

﻿

770. Hüküm

Mehmed b. Ahmed’in kendisini yaralayan Seyyid Mustafa Çelebi b. Seyyid İbrahim Çavuş ile sulh olması

Ebü’l-feth ve’l-megāzî merhûm Sultan Mehmed Hân-ı Gāzi hazretlerinin mahmiye-i İstanbul’da vâki‘ Sahn medreselerinin birine mücâvir olan talebe-i ulûmdan Molla Mehmed b. Hüseyin b. Mehmed tarafından husûs-ı câ’i’z-zikre vekîl olduğu Hızır Efendi b. Ahmed ve Ahmed Efendi b. Ali şehâdetleriyle hasm-ı câhid-i şer‘î muvâcehesinde sâbit ve sübût-ı vekâletine hükm-i şer‘î lâhık olan Mustafa b. Mehmed meclis-i şer‘-i şerîf-i enverde mahmiye-i mezbûrda Karagümrük kurbunda Ali Paşa-yı Atîk mahallesinde sâkin işbu râfi‘ü’l-kitâb es-Seyyid Mustafa Çelebi b. es-Seyyid İbrahim Çavuş mahzarında ikrâr ve takrîr-i kelâm edip mezbûr es-Seyyid Mustafa târih-i kitâbdan dört gün mukaddem müvekkilim mezbûr Molla Mehmed’i dudakları üzerinde ve burnu dibine darb ve cerh etmekle ben dahi mûceb-i şer‘îsini cârih-i merkūmdan taleb ve da‘vâ eylediğimde beynimizde nizâ‘-ı küllî vukū‘undan sonra mezbûr es-Seyyid Mustafa Çelebi, Ali nâm cerrâha ücret-i ilâc ve bir yirmi sekiz nakid akçeden mâ‘adâ onar guruş üzerine benimle an inkâr sulh olduklarında ben dahi sulh-i mezbûru kabûl ve bedel-i sulh olan meblağ-ı mezbûru yedinden tamâmen ahz u kabz ettiğimden sonra cerâhat-i mezbûre ve mâ tehaddese minhu ve bi’l-cümle husûs-ı mezbûra müte‘allika cemî‘-i da‘vâdan mezbûr Mustafa Çelebi’nin zimmetini ibrâ ve iskāt edip ol dahi bedel-i sulhden zimmetimizi ibrâ ve iskāt eyledi dedikde gıbbe’t-tasdîki’ş-şer‘î mâ vaka‘a bi’t-taleb ketb olundu. Fi’l-yevmi’s-sâlis ve’l-ışrîn min Ramazâni’l-mübârek li sene seb‘a ve tis‘în ve elf.

Şuhûdü’l-hâl: Fahrü’l-eşbâh Mehmed Efendi Kethüdâ, fahrü’l-kuzât Abdullah Efendi, Ali Çelebi b. Mehmed, es-Seyyid İbrahim Çavuş.

(BAB46 - cilt: 19, sayfa: 620 - Hüküm no: 770 - Orijinal metin no: [137a-1])﻿

﻿

﻿

771. Hüküm

Halil Ağa b. İbrahim’in dükkânını Mıgırdiç v. Haçuk’a kiralaması

Mahmiye-i İstanbul’da Sultanhamamı kurbunda sâkin fahrü’l-emsâl Solakzâde Halil Ağa b. İbrahim meclis-i şer‘-i hatîr-i enverde mahmiye-i mezbûrda Balatkapısı dâhilinde Hoca Ali mahallesinde vâki‘ Boyacı fırını demekle ma‘rûf ekmekçi fırınının ustası olan işbu bâ‘isü’l-vesîka Mıgırdiç v. Haçuk nâm Ermeni muvâcehesinde ikrâr ve takrîr-i kelâm edip mârrü’z-zikr Balatkapısı hâricinde vâki‘ çeşmeye muttasıl olan iskemle yeri ta‘bîr olunur mülk sagīr dükkânım mukaddemâ Alibeyköyü’nde vâki‘ olan ekmekçi fırınının iskemlesi yeri olup lâkin fırın-ı mezkûr birkaç seneden beri kapanmış olmağla dükkân-ı mezbûr mu‘attal kalmağın hâlâ ben dükkân-ı mezbûru beher yevm beşer akçe ücretle mezbûr Mıgırdiç’e îcâr ve teslîm ol dahi ber vech-i mübeyyen istîcâr ve kabûl ettiğinden sonra ba‘de’l-yevm dükkân-ı mezbûr mârrü’z-zikr Boyacı fırınının iskemlesi yeri olup âhar fırın üstâdlarına îcâr olunmamak üzre ta‘ahhüd ve iltizâm eyledik dedikde gıbbe’t-tasdîk mâ vaka‘a bi’t-taleb ketb olundu. Fi’l-yevmi’s-sânî aşer min Şevvâli’l-mükerrem li sene seb‘a ve tis‘în [ve elf.]

Şuhûdü’l-hâl: Mustafa Efendi el-İmâm, Ali Dede el-Müezzin b. Ahmed, Halil Çelebi b. Mehmed, kuyumcu Mehmed Çelebi b. ( ), Musli b. Bekir, Mehmed Musli b. Ali, es-Seyyid Mustafa.

(BAB46 - cilt: 19, sayfa: 621 - Hüküm no: 771 - Orijinal metin no: [137a-2])﻿

﻿

﻿

772. Hüküm

Hacı Musli b. Hacı Mehmed’in Ahmed Beşe b. Musa’da köle satışından kaynaklanan alacağını tahsil ettiği

Mahrûse-i Galata’ya tâbi‘ kasaba-i Tophâne’de Ebülfazl mahallesi sükkânından iken bundan akdem vefât eden Ali Çelebi b. el-Hâc Musli b. el-Hâc Mehmed’in verâseti zevce-i metrûkesi Fâtıma bt. Abdülganî ile babası mezbûr el-Hâc Musli’ye vâlidesi Hanım bt. Bâli nâm hâtuna ve evlâd-ı sıgārı Mustafa ve Hanîfe ve Ayşe’ye münhasıra olduğu şer‘an zâhir ve müte‘ayyin oldukdan sonra kendi tarafından asîl ve sıgār-ı mezbûrûnun ced ve velîleri mezbûretân Fâtıma ve Hanım taraflarından husûs-ı âti’z-zikre sâbitü’l-vekâle vekîlleri olan mezbûr el-Hâc Musli meclis-i şer‘-i şerîf-i enverde sefîne reislerinden Ahmed Beşe b. Musa mahzarında asâleten ve velâyeten ve vekâleten ikrâr-ı tâm ve takrîr-i kelâm edip oğlum müteveffâ-yı mezbûrun terekesinden evsâfı beynimizde ma‘lûm Nikefora nâm bir re’s gulâm götürüp mahrûse-i Kandiye’de oğlum Hüseyin nâm kimesneye teslîm için merkūm Ahmed Beşe’ye bi tarîki’l-emâne def‘ u teslîm edip ol dahi ahz u kabz eyledikden sonra mezbûr Nikefora’yı yüz kırk guruşa âhara bey‘ ve semenini kendi mesârifine sarfla istihlâk edip ben dahi bey‘-i mezbûru mücîze olmağla semen-i mezbûr yüz kırk guruşu merkūm Ahmed Beşe bana teslîm ben dahi asâleten ve velâyeten ve vekâleten ahz u kabz ve teslîm eyledim fîmâ ba‘d meblağ-ı merkūm yüz kırk guruşdan mezbûr Ahmed Beşe’nin zimmetinde bir akçe bâkī kalmadı dedikde gıbbe’t-tasdîki’ş-şer‘î mâ vaka‘a bi’t-taleb ketb olundu. Fi’l-yevmi’l-hâdî aşer min Şevvâli’l-mu‘azzam li sene seb‘a ve tis‘în ve elf.

Şuhûdü’l-hâl: İbrahim Çelebi b. Ahmed, Mehmed Çelebi b. İdris, Receb b. Şaban, Hasan b. Mehmed.

(BAB46 - cilt: 19, sayfa: 622 - Hüküm no: 772 - Orijinal metin no: [137b-1])﻿

﻿

﻿

773. Hüküm

Panayot v. Nikola’nın Kiro v. İstoyani’de koyun satışından ve ödünçten alacağı olduğu

Mahmiye-i İstanbul’da Zeyrek mahallesinde sâkin sütçü tâifesinden işbu râfi‘ü’l-vesîka Panayot v. Nikola nâm zimmî meclis-i şer‘-i şerîf-i enverde çoban tâifesinden Kiro v. İstoyani nâm zimmî muvâcehesinde üzerine da‘vâ ve takrîr-i kelâm edip mezbûr Kiro bundan akdem ra‘y için kendiye def‘ ve teslîm eylediğim her re’si birer guruş kıymetli altı yüz on bir re’s sağmal koyunlarımın yirmi bir re’sini bi gayri hakkın âhara bey‘ ve semenlerini kendi mesârifine sarfla istihlâk etmekle zikr olunan yirmi bir re’s koyunların kıymet-i şer‘iyyelerin mezbûr Kiro’dan ba‘de’d-da‘vâ ve’l-münâza‘a muslihûn tavassut edip da‘vâ-yı mezbûremden beynimizde on guruş üzerine akd-i sulh olundukda ben dahi sulh-i mezbûru kabûl ve mâ‘adâsına müte‘allika da‘vâdan mezbûru ibrâ ve iskāt edip bedel-i sulh-i mezbûr on guruş ile cihet-i karz-ı şer‘îden zimmetinde hakkımız olan yirmi üç guruş ki cem‘an otuz üç guruşa mezbûr Kiro’dan taleb eylediğimde bana edâdan imtinâ‘ eder suâl olunup alıverilmesi matlûbumdur dedikde gıbbe’s-suâl mezbûr Kiro cevâbında fi’l-hakīka kaziyye bâlâda tafsîl ve beyân ve şerh ve ayân olunan vech üzre olup müdde‘î-i mezbûr Panayot’a bedel-i mezbûr on guruş ile cihet-i karzdan yirmi üç guruş ki cem‘an otuz üç guruş elân zimmetinde lâzımü’l-edâ deyni idiğini tâyi‘an ikrâr ve i‘tirâf etmeğin mûcebince meblağ-ı mecmû‘-ı mezbûr otuz üç guruşu müdde‘î-i mezbûr Panayot’a edâya merkūm Kiro’ya tenbîh birle mâ vaka‘a bi’t-taleb ketb olundu. Fi’l-yevmi’l-âşir min Şevvâli’l-mükerrem li sene seb‘a ve tis‘în ve elf.

Şuhûdü’l-hâl: İbrahim Çelebi b. Ahmed, Ebûbekir b. Hüseyin, Hüseyin b. Mehmed, Hasan b. Mehmed, Ali b. Bâli.

(BAB46 - cilt: 19, sayfa: 622 - Hüküm no: 773 - Orijinal metin no: [137b-2])﻿

﻿

﻿

774. Hüküm

Hatice bt. Abdullah’ın Gülistan bt. Abdullah’ta mal satışından alacağı olduğu

Mahmiye-i İstanbul’da Kırkçeşme kurbunda sâkine Hatice bt. Abdullah nâm hâtun ba‘de’t-ta‘rîfi’ş-şer‘î meclis-i şer‘-i şerîf-i enverde Gülistan bt. Abdullah nâm hâtun mahzarında üzerine da‘vâ ve takrîr-i kelâm edip mezbûre Gülistan ile şerîki gāibe ani’l-meclis Hâmide zimmetlerinde yedimden müşterâ ve makbûz iki zümrüd küpe ve bir hâtem ve üç gömleklik bez bahâlarından altı guruş hakkım olup meblağ-ı mezbûrdan her biri âharın zimmetine lâzım gelen meblağı ahz ve kabûlü hâviye kefâlet-i sahîha-i şer‘iyye ile kefîl olmağın hâlâ mezbûre Gülistan’a suâl olunup meblağ-ı mezbûrun alıverilmesi matlûbumdur dedikde gıbbe’s-suâl ve akībe’l-inkâr müdde‘iye-i mezbûrdan müdde‘âsına beyyine taleb olundukda zât-ı mezbûreyi ma‘rifet-i şer‘iyye ile ârifân udûl-i müslimînden Mehmed b. Musa nâm kimesne ile Ayşe bt. Ahmed ve Fâtıma bt. Hacı ve Fâtıma bt. el-Hâc Hasan [138a] ve Ümmühâni bt. Mehmed nâm hâtunlar li ecli’ş-şehâde meclis-i şer‘a hâzırûn olup [isre’l-]istişhâd fi’l-vâki‘ müdde‘iye-i mezbûre Hatice Hâtun bundan akdem iki zümrüd ve bir hâtem ve üç gömleklik bezi gāibe-i mezbûre Hâmide ile şerîki işbu mezbûre Gülistan’a elli esedî guruşa bizim huzûrumuzda bey‘ ve teslîm anlar dahi iştirâ ve kabûl eylediklerinden sonra mezbûrdan her biri âharın zimmetine lâzım gelen meblağa kefâlet-i sahîha-i şer‘iyye ile kefîl olmuşidi biz bu husûsa bu vech üzre şâhidleriz şehâdet dahi ederiz deyû her biri edâ-i şehâdet-i şer‘iyye eylediklerinde gıbbe’t-ta‘dîl ve’t-tezkiyye şehâdetleri makbûle olmağın mûcebiyle ba‘de’l-hükm meblağ-ı mezbûr elli guruşu asâleten ve vekâleten müdde‘iye-i mezbûreye edâ ve teslîme mezkûre Gülistan’a tenbîh olunup mâ vaka‘a bi’t-taleb ketb olundu. Fi’l-yevmi’s-sâlis min Şevvâli’l-mükerrem li sene seb‘a ve tis‘în ve elf.

Şuhûdü’l-hâl: Mustafa Çelebi b. Ahmed, İbrahim Çelebi b. Ahmed, Mehmed b. İdris, Ali [b.] Bâli.

(BAB46 - cilt: 19, sayfa: 623 - Hüküm no: 774 - Orijinal metin no: [137b-3])﻿

﻿

﻿

775. Hüküm

Divriği kazasının 1097-1098 seneleri cizyesinin tahsili fermanı

Vilâyet-i Divriği ve karye-i Pınar ve İstanbul ve Pazarköyü ve İznikmid ve Yalakābâd ve tevâbi‘inde vâki‘ Divriği defteri keferesinin bin doksan yedi Ramazanı gurresinden bin doksan sekiz Şa‘bânı gāyesine değin üzerlerine edâsı lâzım gelen cizyeleri cem‘ ve tahsîl olunmak lâzım ve mühim olmağın ( ) der-uhde olunup eline mühürlü ve tuğrâlı cizye defteri sûreti verilmeğin zamânı hulûl eyledikde mûcebince cem‘ ve tahsîl ettirilmek emr edip buyurdum ki hükm-i şerîfimle mübâşir-i mezbûr vardıkda siz ki kadılar defteri mezbûra tâbi‘ kefere tâifesinin asıl iki bin altmış dokuz cizyehâneleri olup târih-i mezbûra mahsûb olmak üzre bin sekiz yüz on üç hânelerinde ikişer yüz altmış beşer akçe ve iki yüz elli altı hânelerinden ikişer yüz elli beşer akçe mîrî cizyelerinin irsâl olunan mühürlü ve tuğrâlı cizye defteri mûcebince zamânı hulûl eyledikde cem‘ ve tahsîl ettirilip kimesneye ta‘allül ve nizâ‘ ettirmeyesiz ve bundan mâ‘adâ mübâşir-i mezbûrun cihet-i ma‘îşeti için her bir hânelerinden kırk akçe dahi aldıralar ve bundan ziyâde bir akçe ve bir habbe alınmaya ve aldırmayasız ve hîn-i tahsîlde alınan esedî guruşu yüz sekizer akçeye aldırıp ziyâdeye ve noksân aldırmayasız, ammâ tamâm ihtimâm edip kesr-i defterden noksân cizyeden ve fermândan ziyâde talebiyle zulm ve te‘addîden be gāyet ihtirâz eyleyesiz ve cizye-i mezbûre Saray-ı atîk-i ma‘mûre mühimmâtiyçün ocaklık ta‘yîn olunmuşdur şöyle bilesiz alâmet-i şerîfe i‘timâd kılasız. Tahrîren fi’l-yevmi’r-râbi‘ aşer [min] şehri Rebî‘ilevvel sene sitte ve tis‘în ve elf. Be sahrâ-yı Edirne.

(BAB46 - cilt: 19, sayfa: 624 - Hüküm no: 775 - Orijinal metin no: [138a-1])﻿

﻿

﻿

776. Hüküm

Edirne Rum metrepolidinin borçlarının ertelenmesi hükmü

A‘lemü’l-ulemâ’i’l-mütebahhirîn, efdalü’l-fuzalâ’i’l-müteverri‘în, yenbû‘ü’l-fazli ve’l-yakīn, keşşâfü’l-müşkilâti’d-dîniyye, hallâlü’l-mu‘dilâti’l-yakīniyye miftâhu künûzi’l-hakāyık ve misbâhu rumûzi’d-dekāyık el-mahfûfu bi sunûfi avâtıfi’l-meliki’l-a‘lâ Anadolu kazaskerliği pâyesiyle bi’l-fi‘l İstanbul kadısı olan İbrahim -edâmallâhu te‘âlâ fezâilühû- ve akzâ kuzât[i’l-müslimîn evlâ] vülâti’l-muvahhidîn, ma‘denü’l-fazli ve’l-yakīn, hüccetü’l-hakkı ale’l-halkı ecma‘în, vârisü ulûmi’l-enbiyâ’i ve’l-mürselîn, el-muhtas bi mezîdi inâyeti’l-meliki’l-Mu‘în Mevlânâ Edirne kadısı -zîde fezâilühû- tevkī‘-i refî‘-i hümâyûn vâsıl olucak ma‘lûm ola ki Edirne’de vâki‘ Rum kefere tâifesinin metrepolidi Mitrokopos? nâm râhib Ordu-yı hümâyûnuma arzuhâl edip seksen kese akçeden ziyâde deyne mübtelâ olup def‘aten edâya iktidârı olmamağla bundan akdem vakıfdan mâ‘adâ murâbahalı deynleri her sene îrâdlarına gidip ber vech-i taksît tedrîcle verilmek üzre vârid olan emr-i şerîfim mûcebince ashâb-ı düyûna senede guremâdan hisselerine isâbet ettiği mertebe vermeğe râzı iken ba‘zıları kanâ‘at eylemeyip temessükât mûcebince akçemizi tamâmen ver yedimizde emrimiz vardır sen ve kefîl olan vekîlleri ahz ve haps ettiririz deyû ziyâde rencîde ve remîdeden hâlî olmadıkların ve bu bâbda şeyhülislâmdan da‘vâsına muvâfık fetvâ-yı şerîfesi olduğun bildirip mûcebince amel olunup ol vechile te‘addîleri men‘ ü def‘ olunmak bâbında hükm-i hümâyûnum recâ etmeğin husamâsıyla mürâfa‘a-i şer‘ ve bu âna değin aldıkları murâbahayı asl-ı mâla zam eyleyip ve bâkī kalan deynini dört seneye değin edâ eylemek üzre taksît ve defter eyledikden sonra Ordu-yı hümâyûnuma arz eylemeniz emrim olmuşdur. Buyurdum ki hükm-i şerîfimiz vusûl buldukda bu bâbda sâdır olan emrim üzre amel edip dahi husamâsıyla mürâfa‘a-i şer‘ ve bu âna değin aldıkları bilâ-ihrâc cemî‘ murâbahayı asl-ı mâla zam eyleyip mahsûb ve ba‘de’l-yevm murâbaha taleb ettirmeyip [139a] bâkī kalan deyni dört seneye değin edâ eylemek üzre taksît ve emreyledikden sonra yazıp Ordu-yı hümâyûnuma arz ve i‘lâm edip vakıf talebiyle elimizde emrimiz vardır deyû rencîde ettirmeyip ve yedinde olan fetvâ-yı şerîfe[ye] muhâlif sen ve kefîl olan zimmîleri haps ettiririz deyû te‘addî ettirmeyesin şöyle bile[siz] ve ba‘de’n-nazar bu hükm-i hümâyûnum yerinde icrâ edip alâmet-i şerîfe i‘timâd kılasız. Tahrîren fî evâsıtı şehri Recebi’l-ferd li sene seb‘a ve tis‘în ve elf. Be yurd-ı sahrâ-yı Kemal Çayırı.

(BAB46 - cilt: 19, sayfa: 624 - Hüküm no: 776 - Orijinal metin no: [138b-1])﻿

﻿

﻿

777. Hüküm

Âbid Çelebi Mescidi imamlığına Mehmed Efendi’nin tayini

Mahmiye-i İstanbul’da vâki‘ merhûm Âbid Çelebi mescidi şerîfinde vazîfe-i mu‘ayyenesiyle imâm olan Mehmed fevt olup yeri mahlûl olmağın yerine müstahakkından işbu râfi‘-i tevkī‘-i refî‘ü’ş-şân-ı hâkānî ve diğer Mehmed nâm kimesne her vechile mahall ü müstahık olmağın teveccüh olup yedine berât-ı şerîf-i âlîşânım verilmek recâsına ( ) kadısı akzâ kuzâti’l-müslimîn -zîdet fezâilühû- arz etmeğin mezbûra sadaka edip bu berât-ı sa‘âdet-âyât ve meserret-âyâtı verdim ve buyurdum ki ba‘de’l-yevm varıp zikr olunan mescidi şerîfe mezbûr imâm olup hizmeti lâzımesin mer‘î ve müeddâ kıldıkdan sonra ta‘yîn olunan vazîfesine mutasarrıf olup vâkıfının rûhu ve benim devâm-ı ömr-i devleti efrâz-ı efzûnum -uhrizu efzûnihim-için du‘âya müdâvemet ve iştigāl gösterip ol bâbda hiç âhad mâni‘ olmayıp dahl ü ta‘arruz kılmaya şöyle bileler alâmet-i şerîfime i‘timâd kılalar. Tahrîren fi’l-yevmi’s-sânî ve’l-ışrîn min şehri Şa‘bâni’l-mu‘azzam li sene seb‘a ve tis‘în ve elf. Be makām-ı Kostantıniyye.

(BAB46 - cilt: 19, sayfa: 625 - Hüküm no: 777 - Orijinal metin no: [139a-1])﻿

﻿

﻿

778. Hüküm

İstanbul Patriği Diyonisyos’un borçlarını taksitle ödemesi fermanı

İstanbul kadısı izzetlü ve fazîletlü Efendi hazretleri İstanbul ve tevâbi‘i keferesi patriği olan Diyonisyos râhib Ordu-yı hümâyûnuma arzuhâl edip patriklik husûsiyçün istidâne edip aldığı akçeyi sâhiblerine mukaddem bi’t-tamâm edâ etmedikçe mukaddemâ tedrîc ile edâ olunmak üzre istikrâz olunan akçeler için kendiye ve kefîl bi’l-mâl olan metrepolidleri rencîde ettirilmeyip hâlâ istikrâz eyledikleri akçeler ashâbına edâ olundukdan sonra eski borçları dahi tedrîc ile edâ eyleyeler deyû emr-i şerîf verilmek üzre istid‘â-yı inâyet eyledikde vech-i meşrûh üzre Ordu-yı hümâyûnun mâliye tarafından emr-i şerîf-i âlîşân verilmeğin mûcebince amel olunup emr-i şerîfden tasrîh olunan vech-i meşrûha mugāyir râhib-i mezbûru kefîl bi’l-mâl olan metrepolidlerini bir ferde rencîde ve remîde ettirmeyesiz deyû buyruldu. 29 C[emâziyelâhir] sene [10]97. Düstûr-ı mükerrem müşîr-i müfahham nizâmü’l-âlem müdebbir-i umûri’l-cumhûr bi’l-fikri’s-sâkıb, mütemmim-i mehâmmi’l-enâmi bi’r-re’yi’s-sâib, mümehhid-i bünyâni’d-devleti ve’l-ikbâl, müşeyyid-i erkâni’s-sa‘âdeti ve’l-iclâl, el-mahfûfu bi sunûfi avâtıfi’l-meliki’l-a‘lâ Âsitâne-i sa‘âdetimden sadâret-i uzmâ ve vekâlet-i kübrâ kāimmakāmı olan vezîrim Receb Paşa -edâmallâhu te‘âlâ iclâlehû- ve akzâ kuzâti’l-müslimîn evlâ vülâti’l-muvahhidîn, ma‘denü’l-fazli ve’l-yakīn, vârisü ulûmi’l-enbiyâ’i ve’l-mürselîn, hüccetü’l-hakkı ale’l-halkı ecma‘în, el-muhtas bi mezîdi inâyeti’l-meliki’l-Mu‘în Mevlânâ İstanbul kadısı -zîde fezâilühû- tevkī‘-i refî‘-i hümâyûn vâsıl olucak ma‘lûm ola ki hâlâ İstanbul ve tevâbi‘i patriği olan Diyonisyos nâm râhib Dersa‘âdet’ime arzuhâl edip hâlâ patriklik husûsiyçün istidâne edip aldığı akçeyi sâhiblerine mukaddem bi’t-tamâm edâ etmedikçe mukaddemâ tedrîc ile edâ olunmak üzre istikrâz olunan akçeler için kendiye ve kefîl bi’l-mâl olan metrepolidleri rencîde ettirilmeyip hâlâ istikrâz olunan akçeler ashâbına edâ olundukdan sonra eski borçlar dahi tedrîc ile edâ olunmak bâbında emr-i şerîfim verilmek recâ eylemeğin mûcebince amel olunmak fermânım olmuşdur. Buyurdum ki hükm-i şerîfimle vardıkda bu bâbda sâdır olan fermân-ı âlîşânım mûcebince amel edip dahi patrik-i mezbûr hâlâ patriklik husûsiyçün istikrâz eylediği akçeleri ashâbına mukaddem bi’t-tamâm edâ ettirdip ba‘dehû mukaddemâ tedrîc ile edâ olunmak üzre istikrâz olunan akçeleri dahi tedrîc ile edâ ettirdip mukaddemâ olan tedrîc ile edâsı lâzım gelen akçelerin ashâbını biz akçemizi mukaddem alırız deyû hilâf-ı emr-i şerîf patrik-i mesfûru ve kefîl bi’l-mâl olan metrepolidleri kimesneye rencîde ve remîde ettirmeyesiz husûs-ı mezbûr için emr-i âhar irsâline muhtâc eylemeyesiz şöyle bilesiz, alâmet-i şerîfe i‘timâd kılasız. Tahrîren fi’l-yevmi’s-sânî min şehri Cemâziyelâhir sene seb‘a ve tis‘în ve elf. Be yurd-ı sahrâ-yı Edirne.

(BAB46 - cilt: 19, sayfa: 626 - Hüküm no: 778 - Orijinal metin no: [139b-1])﻿

﻿

﻿

779. Hüküm

İstanbul Patriği Diyonisyos’un borçlarını taksitle ödemesi fermanı

Düstûr-ı mükerrem, müşîr-i müfahham, nizâmü’l-âlem, müdebbir-i umûri’l-cumhûr bi’l-fikri’s-sâkıb, mütemmim-i mehâmmü’l-enâmi bi’r-re’yi’s-sâib, mümehhid-i bünyâni’d-devleti ve’l-ikbâl, müşeyyid-i erkâni’s-sa‘âdeti ve’l-iclâl, el-mahfûfu bi sunûfi avâtıfi’l-meliki’l-a‘lâ Âsitâne-i sa‘âdetimde sadâret-i uzmâ ve vekâlet-i kübrâ kāimmakāmı olan vezîrim Receb Paşa -edâmallâhu te‘âlâ iclâlehû- a‘lemü’l-ulemâ’i’l-mütebahhirîn akzâ’l-fuzalâ’i’l-müteverri‘în, yenbû‘ü’l-fazli ve’l-yakīn, keşşâfü’l-müşkilâti’d-dîniyye, hallâlü’l-mu‘dilâti’l-yakīniyye miftâhu künûzi’l-hakāyık misbâhu rumûzi’d-dekāyık, el-mahfûfu bi sunûfi avâtıfi’l-meliki’l-a‘lâ Anadolu Kazaskerliği pâyesiyle bi’l-fi‘l İstanbul kadısı olan Mevlânâ İbrahim - edâmallâhu te‘âlâ fezâilühû- tevkī‘-i refî‘-i hümâyûn vâsıl olucak ma‘lûm ola ki İstanbul’da vâki‘ Rum keferesi patriği Diyonisyos nâm râhib ve metrepolidleri Ordu-yı hümâyûnuma arzuhâl edip düyûn-ı kesîreye mübtelâ olup def‘aten edâya iktidârları olmamağla bundan akdem mâl-ı vakıfdan gayrı murâbahalı deynleri defteri üzerine her sene îrâdlarına göre tedrîcle edâ-i deyn etmek üzre taksît olunmak için sâdır olan emr-i şerîfim mûcebince herkesin hissesine guremâ düşdüğü mikdârı vermeğe râzılar iken kanâ‘at etmeyip ba‘zı dâyinleri elimizde emrimiz vardır deyû def‘aten taleb ve mîrîye olan deynleri bunlara havâle ve emr-i şerîf ve bâkikulu ile temessükünüz mûcebince tamâmen akçeyi cebren tahsîl ve haps ederiz deyû te‘addî üzre olmalarıyla iktidârları olmadığını bildirip senevî hâsıl olan mahsûllerinden seneden seneye verip yine sene-i cedîde değin dâyinleri tarafından rencîde olunmamak bâbında hükm-i hümâyûnum recâ eyledikleri ecilden ahkâm kaydına mürâca‘at olundukda vech-i meşrûh üzre îrâdlarına göre deynleri ashâbına tedrîc ile edâ eylemeleriyçün mukaddem emr-i şerîfim verildiği mastûr ve mukayyed bulunmağla mukaddemâ verilen emr-i şerîfim mûcebince amel olunmak emrim olmuşdur. Buyurdum ki hükm-i şerîfimle vusûl buldukda bu bâbda sâdır olan emrim üzre amel edip dahi fermân-ı sâbık mûcebince mâl-ı vakıfdan gayra murâbahalı defteri senevî hâsıl olan mahsûllerinden ashâbına guremâdan hisselerine düşdüğü mikdârı seneden seneye tedrîc ile edâ-i deyn eylediklerinden sonra elimizde emr-i şerîf vardır deyû def‘aten talebiyle ve mîrîye olan deynleri bunlara havâle etmekle emr-i şerîf ve bakıkulu mübâşir ile temessükünüz mûcebince tamâmen akçeyi cebren tahsîl ve haps ederiz deyû te‘addî ve rencîde ettirmeyip min ba‘d mukaddemâ ve hâlâ vârid olan emr-i şerîfime muhâlif bir ferde vaz‘ ve hareket ettirmeyesiz şöyle bilesiz ve ba‘de’n-nazar bu hükm-i hümâyûnumu yedlerinde ibkā edip alâmet-i şerîfe i‘timâd kılasız. Tahrîren fî evâsıtı şehri Recebi’l-ferd sene seb‘a ve tis‘în ve elf. Be yurd-ı sahrâ-yı Edirne.

(BAB46 - cilt: 19, sayfa: 627 - Hüküm no: 779 - Orijinal metin no: [140a-1])﻿

﻿

﻿

780. Hüküm

İstanbul Patriği Diyonisyos’un borçlarını taksitle ödemesi fermanı

Düstûr-ı mükerrem, müşîr-i müfahham, nizâmü’l-âlem, müdebbir-i umûri’l-cumhûr bi’l-fikri’s-sâkıb, mütemmim-i mehâmmü’l-enâmi bi’r-re’yi’s-sâib, mümehhid-i bünyâni’d-devleti ve’l-ikbâl müşeyyid-i erkâni’s-sa‘âdeti ve’l-iclâl, el-mahfûfu bi sunûfi avâtıfi’l-meliki’l-a‘lâ Âsitâne-i sa‘âdetimde sadâret-i uzmâ ve vekâlet-i kübrâ kāimmakāmı olan vezîrim ( ) paşa - edâmallâhu te‘âlâ iclâlehû- ve akzâ kuzâti’l-müslimîn evlâ vülâti’l-muvahhidîn, ma‘denü’l-fazli ve’l-yakīn, hüccetü’l-hakkı ale’l-halkı ecma‘în, vârisü ulûmi’l-enbiyâ’i ve’l-mürselîn el-muhtas bi mezîdi inâyeti’l-meliki’l-Mu‘în Mevlânâ İstanbul kadısı -zîdet fezâilühû- tevkī-i refî‘-i hümâyûn vâsıl olucak ma‘lûm ola ki İstanbul’da vâki‘ Rum keferesi patriği ve metrepolidleri Dergâh-ı mu‘allâma arzuhâl edip bunlar yedi yüz kîse deyne mübtelâ olup def‘aten edâya iktidârları olmamağın bundan akdem mâl-ı evkāfdan mâ‘adâ murâbahalı deynlerini defteri üzerine her sene îrâdlarına göre tedrîc ile edâ-i deyn etmek üzre taksît olunmak için sâdır olan emr-i şerîfim mûcebince herkesin hissesine düşen mikdâr guremâlarına vermeğe râzılar iken yine kanâ‘at etmeyip ba‘zı dâyinleri mîrîye olan deynlerini bunlara havâle ve emr-i şerîf ve bakıkulu ile temessükler mûcebince tamâmen akçeyi cebren tahsîl ve haps ettiririz deyû te‘addî üzre olmalarıyla iktidârları olmadığın bildirip senevî hâsıl-ı mahsûllerinden seneden seneye verip yine sene-i cedîde değin dâyinleri mezbûrlar tarafından rencîde olunmamak bâbında emr-i şerîfim recâ eyledikleri ecilden ahkâm kaydına mürâca‘at olundukda vech-i meşrûh üzre îrâdlarına göre deynlerini ashâbına tedrîcle edâ eylemeleriyçün mukaddemâ emr-i şerîfim verildiği mastûr ve mukayyed bulunmağın mukaddemâ verilen emr-i şerîfim mûcebince şer‘le görülmek emrim olmuşdur. Buyurdum ki hükm-i şerîfimle vusûl buldukda bu bâbda sâdır olan emrim üzre amel edip dahi ol vechile dahl olundukda mukaddemâ bir def‘a şer‘le görülüp fasl olunmayan husûsları tamâm hak ve adl üzre tefahhus edip göresin arz olunduğu üzre ise ol bâbda muktezâ-yı şer‘-i kavîmle amel edip dahi senevî hâsıl-ı mahsûllerinden seneden seneye dâyinlerinin re’s-i mâllarına göre herkesin hissesine düşen guremâların verdiklerinden sonra yine sene-i cedîde değin dâyinleri mezbûrlar mîrîye olan deynlerin havâle ve emrimiz vardır temessüklerimiz mûcebince tamâmen akçe tahsîl ve haps ettiririz deyû bunları rencîde ve remîde ettirmeyip men‘ ü def‘ eyleyesin min ba‘d şer‘-i şerîfe ve mukaddemâ ve hâlâ verilen evâmir-i şerîfime muhâlif kimesneye ta‘allül ve nizâ‘ ettirmeyip husûs-ı mezbûr için tekrâr emrim varmalı eylemeyesin alâmet-i şerîfe i‘timâd kılasın. Tahrîren fî evâsıtı şehri Cemâziyelevvel sene seb‘a ve tis‘în ve elf. Be makām-ı Edirne el-mahrûse.

(BAB46 - cilt: 19, sayfa: 628 - Hüküm no: 780 - Orijinal metin no: [140b-1])﻿

﻿

﻿

781. Hüküm

Yeniçarşı ve Galata Attar esnafı dellâlı Yasef’e müdahale olunmaması konusunda buyruldu

İstanbul kadısı izzetlü fazîletlü Efendi Yeniçarşı ve Galata’ya gelen attâr metâ‘ının dellâllığı için yarar kefîli olmak üzre Yasef nâm yahudi yedine emr-i şerîf verilmekle imdi mezbûr Yasef yarar kefîli olup ve hilâf-ı şer‘-i şerîf kimesne vaz‘ ve te‘addîsi olmaya ber mûceb-i fermân-ı şerîf tâife-i mezkûre kethüdâsına ve sâirlerine dahl ve rencîde ettirmeyesiz deyû buyruldu. Fî 12 min Şa‘bân sene [10]97.

(BAB46 - cilt: 19, sayfa: 629 - Hüküm no: 781 - Orijinal metin no: [141a-1])﻿

﻿

﻿

782. Hüküm

Yeniçarşı ve Galata Attar esnafı dellâlı Yasef’e müdahale olunmaması konusunda ferman

Düstûr-ı mükerrem müşîr-i müfahham, nizâmü’l-âlem, müdebbir-i umûri’l-cumhûr bi’l-fikri’s-sâkıb, mütemmim-i mehâmmi’l-enâmi bi’r-re’yi’s-sâib, mümehhid-i bünyâni’d-devleti ve’l-ikbâl, müşeyyid-i erkâni’s-saltanatı ve’l-iclâl, el-mahfûfu bi sunûfi avâtıfi’l-meliki’l-a‘lâ Âsitâne-i sa‘âdetimde sadâret-i uzmâ ve vekâlet-i kübrâ kāimmakāmı olan vezîrim Receb Paşa -edâmallâhu te‘âlâ iclâlehû- ve a‘lemü’l-ulemâ’i’l-mütebahhirîn, efdalü’l-fuzalâ’i’l-müteverri‘în, yenbû‘ü’l-fezâili ve’l-yakīn, keşşâfü’l-müşkilâti’d-dîniyye, hallâlü’l-mu‘dilâti’l-yakīniyye, miftâhu künûzi’l-hakāyık, misbâhu rumûzi’d-dekāyık, el-mahfûfu bi sunûfi avâtıfi’l-meliki’l-a‘lâ Anadolu kazaskerliği pâyesiyle bi’l-fi‘l İstanbul kadısı olan Mevlânâ İbrahim -edâmallâhu te‘âlâ fezâilühû- tevkī-i refî‘-i hümâyûn vâsıl olucak ma‘lûm ola ki Yasef nâm yahudi Ordu-yı hümâyûnuma arzuhâl sunup mahrûse-i İstanbul’da Yeniçarşı ve Galata’ya gelen attâr metâ‘ı dellâlı olmak istedikde tâife-i mezbûre kethüdâsı ve ba‘zıları hilâf-ı şer‘-i şerîf kimesneye vaz‘ ve te‘addîsi yok iken sana dellâllık ettirmeziz deyû te‘addî üzre oldukların bildirip men‘ ü def‘ olunmak bâbında hükm-i hümâyûnum [recâ] eylediği ecilden hilâf-ı şer‘-i şerîf rencîde ettirilmemek emrim olmuşdur buyurdum ki hükm-i hümâyûnumla vusûl buldukda bu bâbda sâdır olan emrim üzre husûs-ı mezbûra tamâm hak ve adl üzre mukayyed olup göresiz arz olunduğu üzre mezbûr Yasef yarar kefîli olup ve hilâf-ı şer‘-i şerîf kimesneye vaz‘ ve te‘addîsi olmaya min ba‘d şer‘-i şerîfe ve emr-i hümâyûnuma muhâlif tâife-i mezbûre kethüdâsına ve sâirlerine sana dellâllık ettirmeziz deyû rencîde ettirmeyip men‘ ü def‘ edip bu husûs için dahi şikâyet olunmalu eylemeyesiz şöyle bilesiz alâmet-i şerîfime i‘timâd kılasız. Fî evâili Cumâdelâhire li sene seb‘a ve tis‘în ve elf. Be yurd-ı sahrâ-yı Edirne.

(BAB46 - cilt: 19, sayfa: 629 - Hüküm no: 782 - Orijinal metin no: [141a-2])﻿

﻿

﻿

783. Hüküm

Fırtınada yıkılan Sulumanastır Kilisesi tuvaletleri duvarlarının tamiri

Sah İstanbul kadısı izzetlü fazîletlü Efendi hazretleri ma‘rifet-i şer‘le keşf ettirip şer‘-i şerîfe müsâ‘id olduğu mertebesi kaleme getirilip bir hoş arz eyleyesin deyû buyruldu. Devletlü, sa‘âdetlü ve fukarâya merhametlü Sultânım hazretleri sağ olsun İstanbul Samatyakapısı kurbunda Sulumanastır kilisesinin üç kapı taşra yirmi arşın mikdârı larga? üç aded kenîf duvarı fırtınada yıkılıp devletlü ve merhametlü sultânım hazretlerinin merâhim-i aliyyelerinden niyâz olunur ki fazîletlü İstanbul kadısı ve mi‘mâr ağa ma‘rifetiyle keşf olunup ta‘mîr olunması bâbında fermân-ı şerîf recâ olunur. Bâkī emr ü fermân devletlü sa‘âdetlü sultânım hazretlerinindir. Bende-i Ermeniyân. Vasala ileynâ fî min Şevvâl sene [10]97.

(BAB46 - cilt: 19, sayfa: 630 - Hüküm no: 783 - Orijinal metin no: [141a-3])﻿

﻿

﻿

784. Hüküm

Yani ve eşi Zoli’nin taksitli borçlarının hemen ödenmesi için tazyik edilmemeleri

Düstûr-ı mükerrem müşîr-i müfahham, nizâmü’l-âlem, müdebbir-i umûri’l-cumhûri bi’l-fikri’s-sâkıb, mütemmim-i mehâmmi’l-enâmi bi’r-re’yi’s-sâib, mümehhid-i bünyâni’d-devleti ve’l-ikbâl, müşeyyid-i erkâni’s-sa‘âdeti ve’l-iclâl el-mahfûfu bi sunûfi’l-meliki’l-a‘lâ Âsitâne-i sa‘âdetimde sadâret-i uzmâ ve vekâlet-i kübrâ kāimmakāmı olan vezîrim Receb Paşa -edâmallâhu te‘âlâ iclâlehû- ve akzâ kuzâti’l-müslimîn evlâ vülâti’l-muvahhidîn, ma‘denü’l-fazli ve’l-yakīn, hüccetü’l-hakkı ale’l-halkı ecma‘în, vârisü ulûmi’l-enbiyâ’i ve’l-mürselîn, el-muhtas bi mezîdi inâyeti’l-meliki’l-Mu‘în Mevlânâ İstanbul kadısı -zîdet fezâilühû- tevkī‘-i refî‘-i hümâyûn vâsıl olucak ma‘lûm ola ki Yani nâm zimmî ve zevcesi Zoli nâm nasrâniye Ordu-yı hümâyûnuma arzuhâl edip ba‘zı kimesnelere bir mikdâr deyni ve ba‘zılarda alacağı olup aldıkça erbâb-ı düyûna tedrîcli vermeğe râzılar iken def‘aten talebiyle rencîde eylediklerin bildirip hilâf-ı şer‘-i şerîf ol vechile te‘addîleri men‘ ü def‘ olunmak bâbında hükm-i hümâyûnum recâ eylemeğin hilâf-ı şer‘-i şerîf rencîde olunmamak emrim olmuşdur. Buyurdum ki hükm-i şerîfimle vusûl buldukda bu bâbda sâdır olan emrim üzre ol vechile dahl, mukaddemâ bir def‘a şer‘le görülüp fasl olunmayan husûsları tamâm hak ve adl üzre mukayyed olup göresin arz olunduğu üzre ise ol bâbda muktezâ-yı emr-i şer‘-i kavîmle amel edip dahi alacakların aldıkça erbâb-ı düyûna deynlerin edâ eylediklerinden sonra def‘aten talebiyle rencîde ve remîde ettirmeyesiz min ba‘d şer‘-i şerîfe ve emr-i hümâyûnuma muhâlif kimesneye iş ettirmeyesiz şöyle bilesiz alâmet-i şerîfe i‘timâd kılasız. Tahrîren fî evâsıtı şehri Recebi’l-ferd sene seb‘a ve tis‘în ve elf. Be yurd-ı sahrâ-yı Kemal Çayırı.

(BAB46 - cilt: 19, sayfa: 631 - Hüküm no: 784 - Orijinal metin no: [141b-1])﻿

﻿

﻿

785. Hüküm

Narhtan fazlasına kesimlik küçükbaş hayvan satılmaması

Akzâ kuzâti’l-müslimîn evlâ vülâti’l-muvahhidîn, ma‘denü’l-fazli ve’l-yakīn, hüccetü’l-hakkı ale’l-halkı ecma‘în, vârisü’l-ulûmi’l-enbiyâ’i ve’l-mürselîn, el-muhtas bi mezîdi inâyeti’l-meliki’l-Mu‘în Mevlânâ İstanbul kadısı -zîdet fezâilühû- tevkī‘-i refî‘-i hümâyûn vâsıl olucak ma‘lûm ola ki İstanbul’da vâki‘ kasab fukarâsı südde-i [sa]‘âde[time] arzuhâl edip yirmi otuz seneden beri …? kimesneler getirdikleri koyun ve kuzu ve marya ve keçilerin narh-ı cârîden üç dört akçe ziyâdesiyle fuzûlen kasab tâifesin üzerlerine bırakıp tecâvüz ettiğin bildirip ol bâbda hükm-i hümâyûnum recâ etmeğin sen ki kadısın kānûn-ı kadîm üzre bi nefsihî hâşını tutup kānûn-ı kadîme mugāyir bir ferde emr ve kayd ettirilmeyip men‘ ü def‘ eylemek emrim olmuşdur. Buyurdum ki hükm-i şerîfle vusûl buldukda sâdır olan emir üzre amel edip dahi o makūle görülüp men‘ olunan koyun ve kuzu ve marya ve keçiyi kānûn-ı kadîm üzre sen bi nefsihî hâşını tutup kānûn-ı kadîme mugāyir bir kimesneye dahl ve ziyâde bahâya bey‘ ettirmeyip şer‘-i şerîfe ve emr-i hümâyûnuma muhâlif olan te‘addî ve tecâvüzleri men‘ ü def‘ edip emr-i âhar irsâline muhtâc etmeyesin şöyle bilesin alâmet-i şerîfe i‘timâd kılasın. Tahrîren fî evâsıtı şehri Zilhicceti’ş-şerîfe [sene] sitte ve semânîn ve elf.

(BAB46 - cilt: 19, sayfa: 631 - Hüküm no: 785 - Orijinal metin no: [142a-1])﻿

﻿

﻿

786. Hüküm

İstanbul sığır kasapları kethüdâ vekilliğine İbrahim Ağa’nın tayini

Bâ‘is-i tahrîr-i hurûf oldur ki Hâliyâ hatt-ı hümâyûn-ı şevket-makrûnla İstanbul dâhilinde ve hâricinde vâki‘ sığır kasabı tâifesinin kethüdâlığı taraf-ı Devleti aliyye’den bu kullarına sadaka ve ihsân olunmağla kethüdâlığı mezbûru mu‘tâd ve olıgeldiği üzre zabt ve umûr-ı mezkûrdan tarafımıza âid olan rüsûmâtı ahz u kabz ve (…) mezbûru edâ etmek için işbu hâfız-ı tezkire tâife-i mezkûre ehl-i vukūf İbrahim Ağa vekîl nasb edip işbu hurûf li ecli’t-temessük tahrîr ve yedine verilmişdir ki tarafımızdan vekîlimiz olup husûs-ı mezbûrdan tâife-i merkūmların vâki‘ olan umûrları edâ ettikden sonra olıgeldiği üzre kethüdâlığı mezbûre âid olan rüsûmâtı ahz u kabz eyleye ve siz ki tâife-i mezbûrsuz mûmâ-ileyh İbrahim Ağa’yı husûs-ı mezbûrdan umûrunuzda kethüdâ bilip re’yine muhâlif olmayıp hilâf-ı şer‘-i şerîf taraf-ı âhardan mâni‘ ve müzâhim olmayalar. Tahrîren fî gurreti Ramazâni’l-mübârek sene 1097. Mehmed Çavuş, şâtırân-ı şehriyârî

(BAB46 - cilt: 19, sayfa: 632 - Hüküm no: 786 - Orijinal metin no: [142a-2])﻿

﻿

﻿

787. Hüküm

İstanbul ve bağlı yerler koyun kasapları kethüdâlığına Veli Kilârî’nin tayini

Ebnâ-i sipâhiyândan Yirmi birinci bölükde yevmî kırk iki akçe ulûfeye mutasarrıf olan işbu râfi‘-i tevkī‘-i refî‘ü’ş-şân-ı şehriyârî kıdvetü’l-emâsil ve’l-akrân Veli Kilârî -zîde kadruhû- arzuhâl sunup İstanbul’da vâki‘ koyun kasablığı kethüdâsı olan İbrahim fevt olup [yeri] mahlûl olmağla ulûfesi mukābelesinde kendiye verilmek bâbında inâyet recâ etmeğin mutasarrıf olduğu kırk iki akçe ulûfesi hazîne-mânde olup mukābelesinde tevcîh olunup berât-ı şerîf verilmek recâsına inâyet recâ etmeğin hakkında mezîd-i inâyet-i pâdişâhânem vücûda getirip kendi arzuhâli ile bin doksan yedi Cemâziyelâhiri’nin yedinci günü târihiyle müverrah verilen ruûs-ı hümâyûnum sûreti mûcebince tevcîh edip bu berât-ı hümâyûn-ı sa‘âdet-makrûnu verdim ve buyurdum ki mezkûr Veli Kilârî -zîde kadruhû- varıp hazîne-mânde eylediği kırk iki akçe sipâhilik ulûfesi mukābelesinde İstanbul’da vâki‘ koyun kasabları kethüdâsı olup bundan evvel kethüdâ olanlar ne minvâl üzre mutasarrıf olıgelmişler ise mûmâ-ileyh Veli Kilârî dahi ol minvâl üzre mutasarrıf ola, ol bâbda efrâd-ı âferîdeden bir ferd mâni‘ ve müzâhim olmayıp dahl ve ta‘arruz kılmayalar şöyle bileler alâmet-i şerîfe i‘timâd kılalar. Tahrîren fi’l-yevmi’l-hâdî aşer min şehri Cumâdelâhire sene seb‘a ve tis‘în ve elf. Be yurd-ı sahrâ-yı Edirne. Sah Elinde olan berâtı mûcebince zabt ettirilip âharı müdâhale ettirilmeye deyû buyruldu. Fî 19 B [Receb] [10]97. Arzuhâl Sa‘âdetlü ve merhametlü sultânım hazretleri sağ olsun Bu kulları zümre-i sipâhiyândan kırk iki akçe ulûfeye mutasarrıf olup hâliyâ sâhib-i devlet hazretleri ekmeğim mukābelesinde İstanbul’un kasablar kethüdâlığı berât-ı âlîşân ile sadaka ve ihsân olunup Sultânımdan mercûdur ki manzûr-ı âlî buyurulup zabt ettirilmek bâbında fermân-ı şerîf recâ olunup bâkī fermân sultânımındır. Bende Veli

(BAB46 - cilt: 19, sayfa: 632 - Hüküm no: 787 - Orijinal metin no: [142b-1])﻿

﻿

﻿

788. Hüküm

İstanbul ihtisab çardağı kuloğlanları yiğitbaşılığına ihtiyarlarından Hacı Süleyman’ın tayin edilmesi

Mezbûr temessük huzûrumuza ihzâr olunmak buyruldu. Sah İstanbul kadısı fazîletlü Efendi kadîmden ne vechile istihdâm olınagelmiş ise yine ol vechile istihdâm ettiresin deyû buyruldu. İstanbul kadısı fazîletlü Efendi hazretleri Kadîmîsi ne vechiledir suâl ve tefahhus edip arz eyleyesin deyû buyruldu. Arz-ı dâ‘îleridir ki İstanbul kadıları ve es‘âr nâibleri ve muhtesib ağaları kadîmden olıgeldiği üzre kendiler terâzibaşı ta‘yîn etmeyip kuloğlanı terâzibaşılarından biri beher yevm münâvebe ile istihdâm etmek üzredir, ecânibden kimesne müdâhale etmemişdir İstanbul kadıları ma‘rifetleriyle içlerinden biri yiğitbaşı olup ve anlara mahsûs bir şey yoktur hattâ husûs vech-i meşrûh üzre tahrîr-i cedîd defterinde tastîr olundukda bu minvâl üzre amel olunmak için fermân-ı âlî dahi sâdır olmuşdur. Fermân men lehü’l-emrindir. Sa‘âdetlü ve Merhametlü Sultânım hazretleri sağ olsun Arzuhâl-i fukarâları oldur ki bu fukarâ kulları İstanbul’da vâki‘ ihtisâb çardağı hizmetlerinde kuloğlanları fukarâları olup cennet-mekân firdevs-âşiyân merhûm ve mağfûrun-leh Sultan Süleyman Hân hazretlerinin zamân-ı şerîflerinde bu âna değin hizmetinde olup içinde bir müstakīm ve emvâl-i ihtisâb olan İstanbul kadısı cümle ihtiyârlarımız ma‘rifetleriyle bu âna değin ecânibden kat‘â kimesne dahl etmiş değiller iken âhardan Osman nâm kimesne ve sipâhi esâmîsin hazîne-mânde edip yiğitbaşı olmuş merhametlü sultânımdan mercûdur ki bu fukarâların hâllerine merhamet buyurulup hilâf-ı kānûn olmağla ol makūle zulm üzerimizden men‘ ü def‘ olunmak recâsına arzuhâl olunup ve husûs-ı mezbûr olagelmiş değildir. Zirâ [e]cânib malını beher yevm İstanbul dekâkînlerinden altı bin otuzar akçeye her birimiz kefîlleriz ecânib karışır ise mâl-ı mîrîye noksân ve te‘addî olunur. Bu bâbda emr ü fermân sa‘âdetlü sultânımdır. Bende Kuloğlanları İhtiyâr fukarâları Yiğitbaşılık-ı Çardak-ı İstanbul İstanbul’da İhtisâb çardağı hüddâmından kuloğlanları meclis-i şer‘a varıp kadîmü’l-eyyâmdan beri ihtiyârları yiğitbaşı olıgelmekle işbu sene dahi yiğitbaşı ihtiyârları bildikleri Hacı Süleyman’ın mahall ü müstahık olmağın vermek recâsına fazîletlü İbrahim Efendi arz etmekle mûcebince verilmek buyruldu. fî 19 C[emâziyelâhir] sene 1097.

(BAB46 - cilt: 19, sayfa: 633 - Hüküm no: 788 - Orijinal metin no: [143a-1])﻿

﻿

﻿

789. Hüküm

Edirne’de bulunan İstanbullu yahudilere Kira oğlu Arslan’ın yiğitbaşı tayini

Düstûr-ı mükerrem, müşîr-i müfahham, nizâmü’l-âlem, müdebbir-i umûri’l-cumhûr, bi’l-fikri’s-sâkıb, mütemmim-i mehâmmi’l-enâmi bi’r-re’yi’s-sâib, mümehhid-i bünyâni’d-devleti ve’l-ikbâl, müşeyyid-i erkâni’s-sa‘âdeti ve’l-iclâl, el-muhtas bi sunûfi avâtıfi’l-meliki’l-a‘lâ Âsitâne-i sa‘âdetimde bi’l-fi‘l vezâret-i uzmâ ve vekâlet-i kübrâ kāimmakāmı olan vezîrim Receb Paşa -edâmallâhu te‘âlâ iclâlehû- ve a‘lemü’l-ulemâ’i’l-mütebahhirîn, efdalü’l-fuzalâ’i’l-müteverri‘în, yenbû‘ü’l-fezâili ve’l-yakīn, keşşâfü’l-müşkilâti’d-dîniyye, hallâlü’l-mu‘dilâti’l-yakīniyye, miftâhu künûzi’d-dekāyık, misbâhu’r-rumûzi’d-dekāyık, mahfûfu bi sunûfi avâtıfi’l-meliki’l-a‘lâ Anadolu kazaskerliği pâyesiyle bi’l-fi‘l İstanbul kadısı olan Mevlânâ İbrahim -edâmallâhu te‘âlâ fezâilühû- tevkī‘-i refî‘-i hümâyûn vâsıl olucak ma‘lûm ki Kira oğlu Arslan nâm yahudi Ordu-yı hümâyûnuma arzuhâl sunup mezbûr yahudi iki seneden beri cemâ‘atbaşıları ma‘rifetiyle Edirne’de olan İstanbul yahudi[si]nin kethüdâsı olup hâlâ İstanbul’a gidip kimesneye te‘addîsi yoğiken ( ) ve ( ) ve ( ) nâm yahudiler biz senin kethüdâ olduğunu istemeziz deyû bî-vech te‘addî üzre olduklarını bildirip ol bâbda hükm-i hümâyûnum recâ etmeğin ol vechile te‘addî ettirmemek emrim olmuşdur. Buyurdum ki hükm-i şerîfimle vusûl buldukda bu bâbda sâdır olan emrim üzre husûs-ı mezbûru tamâm mukayyed olup göresin arz olduğu üzre ise mezbûrlara Arslan Yahudi kethüdâ olup kimesneye bir zarar ve te‘addîsi yoğiken mezbûrlar bî-vech sana kethüdâlık ettirmeyiz deyû te‘addî eyledikleri vâki‘ ise men‘ ü def‘ ettirip min ba‘d şer‘-i şerîfe ve emr-i hümâyûna muhâlif kimesneye iş ettirmeyesin şöyle bilesin alâmet-i şerîfe i‘timâd kılasın. Tahrîren fî evâili şehri Cumâdelâhire li sene seb‘a ve tis‘în ve elf. Be sahrâ-yı Edirne.

(BAB46 - cilt: 19, sayfa: 634 - Hüküm no: 789 - Orijinal metin no: [143b-1])﻿

﻿

﻿

790. Hüküm

İstanbul için Hudâvendigâr’dan satın alınan zahirenin kontrolü fermanı

Düstûr-ı mükerrem, müşîr-i müfahham, nizâmü’l-âlem müdebbir-i umûri’l-cumhûr bi’l-fikri’s-sâkıb, mütemmim-i mehâmmi’l-enâmi bi’r-re’yi’s-sâib, mümehhid-i bünyâni’d-devleti ve’l-ikbâl, müşeyyid-i erkâni’s-sa‘âdeti ve’l-iclâl, el-mahfûfu bi sunûfi avâtıfi’l-meliki’l-a‘lâ hâlâ Âsitâne-i sa‘âdetimde sadâret-i uzmâ ve vekâlet-i kübrâ kāimmakāmı olan vezîrim Receb Paşa -edâmallâhu te‘âlâ iclâlehû- ve akzâ kuzâti’l-müslimîn, evlâ vülâti’l-muvahhidîn, ma‘denü’l-fazli ve’l-yakīn, vârisü ulûmi’l-enbiyâ’i ve’l-mürselîn, hüccetü’l-hakkı ale’l-halkı ecma‘în, el-muhtas bi mezîdi inâyeti’l-meliki’l-Mu‘în Mevlânâ İstanbul kadısı -zîdet fezâilühû- tevkī‘-i refî‘-i hümâyûn vâsıl olucak ma‘lûm ola ki bin doksan altı senesine mahsûb olmak üzre Hüdâvendigâr sancağının iştirâ zahîresi mübâşiri Halil -zîde kadruhû- livâ-i mezbûrdan iştirâ eylediği zahîreyi Âsitâne’ye getirip sâbıkan gümrük emîni Abidin Paşa’ya fermân olduğu üzre gümrük hüddâmından Hacı Ahmed ma‘rifetiyle sefînelere tahmîl ve her sefîne tahmîl olunduğu mikdâr zehâyirin hüccetlerin olup sefîne reislerine teslîm ve sefîne reisleri ile mahalline irsâl eylediklerinde teslîmlerine kabz edenlerden temessükler getirip mübâşire vermeyip gönderdikleri zehâyir tamâmen teslîm olunduğu ve olunmadığı ma‘lûm olmayıp noksânları var ise tefahhus ve teslîm olunanı kabz eden aldıkları temessük yoklanıp ibrâz ve mahalline kayd olunmak için mübâşire teslîm olunmak bâbında i‘lâm eylediği ecilden, imdi mübâşirin yedine verdikleri hüccet mûcebince reislerin getirdikleri zehâyir kabzına me’mûr olanlar temessükleri var ise fîhâ ve illâ kusûrları ve noksânları şer‘ ve kānûn üzre reislerden tahsîl olunmak fermanım olmuşdur. Buyurdum ki hükm-i şerîfimle vardıkda bu bâbda sâdır olan emrim üzre amel edip vech-i meşrûh üzre mübâşir-i mezbûrun ma‘rifetiyle reislere teslîm ve mahalline irsâl olunan zehâyir varıp mahalline tamâmen teslîm olunduğuna reislerin yedlerinde temessükleri yoklanıp tamâmen teslîm olunmayıp noksânları var ise verdikleri hüccet-i şer‘iyye mûcebince noksânları tefahhus ve tecessüs-i mîrî zehâyir olmağla bir nesne zâyi‘ ve telef olunmayıp tamâmen tesellümleri olunanları temessükleri mahalline kayd olunmak için mübâşire teslîm olunup mîrî zehâyir izâ‘at olunmakdan ihtirâz eyleyesiz şöyle bilesiz, alâmet-i şerîfe i‘timâd kılasız. Tahrîren fi’l-yevmi aşer min şehri Receb sene seb‘a ve tis‘în ve elf. Sahrâ-yı Edirne.

(BAB46 - cilt: 19, sayfa: 635 - Hüküm no: 790 - Orijinal metin no: [143b-2])﻿

﻿

﻿

791. Hüküm

Çilingirci olmayanlara çilingir dükkânı açtırılmaması fermanı

Düstûr-ı mükerrem, müşîr-i müfahham, nizâmü’l-âlem, müdebbir-i umûri’l-cumhûr bi’l-fikri’s-sâkıb, mütemmim-i mehâmmi’l-enâmi bi’r-re’yi’s-sâib, mümehhid-i bünyâni’d-devleti ve’l-iclâl, müşeyyidü’l-erkâni’s-sa‘âdeti ve’l-iclâl, el-mahfûfu bi sunûfi avâtıfi’l-meliki’l-a‘lâ rikâb-ı hümâyûnumda sadâret-i uzmâ ve vekâlet-i kübrâ kāimmakāmım olan vezîrim Receb Paşa -edâmallâhu te‘âlâ iclâlehû- ve akzâ kuzâti’l-müslimîn ve evlâ vülâti’l-muvahhidîn, ma‘denü’l-fazli ve’l-yakīn, hüccetü’l-hakkı ale’l-halkı ecma‘în, vârisü ulûmi’l-enbiyâ’i ve’l-mürselîn, el-muhtas bi mezîdi inâyetil-meliki’l-Mu‘în Mevlânâ İstanbul kadısı -zîdet fezâilühû- tevkī‘-i refî‘-i hümâyûn vâsıl olucak ma‘lûm ola ki mahrûse-i İstanbul’da vâki‘ çilingirler tâifesi Ordu-yı hümâyûnuma arzuhâl sunup bunların ihtiyârları ve kethüdâları Mehmed nâm kimesnenin izni yoğiken üstâda varıp hizmet edip başka çıkmayan hâm-dest kimesneler hâricden gelip bunların san‘atları umûruna karışıp Galata’da ve ba‘zı yerlerde dükkân açıp küllî gadr ve ihtilâl verdiklerin bildirip ol bâbda hükm-i hümâyûnum recâ eyledikleri ecilden şer‘ile görülüp men‘ ü def‘ olunmak emrim olmuşdur. Buyurdum ki ( ) vusûl buldukda bu bâbda sâdır olan emrim üzre amel edip dahi ihzâr-ı husamâ kılıp mukaddemâ bir def‘a şer‘ile görülüp fasl olunmayan husûsları tamâm hak üzre tefahhus edip göresin arz olunduğu üzre ise ol bâbda muktezâ-yı şer‘-i kavîmle amel edip dahi ol vechile üstâda varıp hizmet edip başka çıkmayan kimesneleri bunların san‘atları umûruna karışdırmayıp men‘ ü def‘ eyleyesin husûs-ı mezbûr için bir dahi emrim varmalı eylemeyesin şöyle bilesin alâmet-i şerîfe i‘timâd kılasın. Tahrîren fî evâsıtı şehri Cumâdelâhire li sene seb‘a ve seb‘în ve elf. Der sahrâ-yı Edirne.

(BAB46 - cilt: 19, sayfa: 636 - Hüküm no: 791 - Orijinal metin no: [144a-1])﻿

﻿

﻿

792. Hüküm

Cizye defterinde kaydı bulunmayan Behram’dan Divriği cizyesi alınmaması

Düstûr-ı mükerrem, müşîr-i müfahham, nizâmü’l-âlem, müdebbir-i umûri’l-cumhûr bi’l-fikri’s-sâkıb, mütemmim-i mehâmmi’l-enâmi bi’r-re’yi’s-sâib, mümehhid-i bünyâni’d-devleti ve’l-ikbâl, müşeyyid-i erkâni’s-sa‘âdeti ve’l-iclâl, el-mahfûfu bi sunûfi’l-avâtıfi’l-meliki’l-a‘lâ Âsitâne-i sa‘âdetimde sadâret-i uzmâ ve vekâlet-i kübrâ kāimmakāmım olan vezîrim ( ) Paşa -edâmallâhu te‘âlâ iclâlehû- akzâ kuzâti’l-müslimîn, evlâ vülâti’l-muvahhidîn, huccetü’l-hakkı ale’l-halkı ecma‘în, vârisü ulûmi’l-enbiyâ’i ve’l-mürselîn, el-muhtas bi mezîdi inâyeti’l-meliki’l-Mu‘în Mevlânâ İstanbul kadısı -zîdet fezâilühû- tevkī‘-i refî‘-i hümâyûn vâsıl olucak ma‘lûm ola ki Behram nâm zimmî Dersa‘âdet’ime arzuhâl edip babam ve kendim İstanbul’da doğup ve büyüyüp dahl olunmak îcâb etmez iken Divriği re‘âyâsının ceddin Divriği’de sâkin olmuşdur deyû dahl, bizim ile ma‘an harâc ver deyû hilâf-ı şer‘-i şerîf yirmi dokuz guruşum alıp ve on guruşum dahi taleb edip ziyâde zulm ve te‘addî eylediğin bildirip hâlâ İstanbul’da mukayyed olduğu defteri kefereye cizyesini bir def‘a verdikden sonra tekrâr Divriği tarafında cizye talebiyle rencîde olunmamak bâbında emr-i şerîfim recâ eylediği ecilden Hazîne-i âmire’mde mahfûz olan ziyâde cizye defterlerine nazar olundukda zikr olunan Behzad zimmî nefs-i Divriği re‘âyâsın tahrîr eden Selâm ağası Ahmed’in tahrîr eylediği defterde kaydı yoktur deyû derkenâr olundukda imdi hilâf-ı defter rencîde olunmaya deyû fermânım olmuşdur. Buyurdum ki hükm-i şerîfimle vardıkda bu bâbda sâdır olan emrimle amel edip dahi tahrîr-i cedîd defterinde Divriği’de cizye hânesine kayd olunduğu kaydı bulunmamağla üzerine edâsı lâzım gelen cizyesi İstanbul’da kayıd olunup defter keferesiyle bir def‘a edâ ettikden sonra hilâf-ı kānûn ve defter tekrâr Divriği tarafından cizye talebiyle rencîde ve remîde ettirmeyesin şöyle bilesin alâmet-i şerîfe i‘timâd kılasın. Tahrîren fi’s-sânî aşer min Zilhicceti’ş-şerîfe sene [10]97. Be makām-ı sahrâ-yı Edirne.

(BAB46 - cilt: 19, sayfa: 637 - Hüküm no: 792 - Orijinal metin no: [144a-2])﻿

﻿

﻿

793. Hüküm

Kasapların kesmek üzre Yedikule’ye getirdikleri hayvanlardan fazla vergi alınmaması

Akzâ kuzâti’l-müslimîn, evlâ vülâti’l-[muvahhidîn] ma‘denü’l-fazli ve’l-yakīn, hüccetü’l-hakkı ale’l-halkı ecma‘în, vârisü ulûmi’l-enbiyâ’i ve’l-mürselîn, el-muhtas bi mezîdi inâyeti’l-meliki’l-Mu‘în Mevlânâ İstanbul kadısı -zîde fezâilühû- tevkī‘-i refî‘-i hümâyûn vâsıl olucak ma‘lûm ola ki kasab tâifesinden el-Hâc Osman ve el-Hâc Mehmed ve Hasan ve diğer Mehmed ve el-Hâc Ali ve Süleyman ( ) nâm kimesneler Edirne’den Dersa‘âdet’ime arz-ı hâl edip mezbûrlar İstanbul’da Yedikule’de zebh için aldıkları sığırlardan defter mûcebince dörder akçe mühür ve bâcı ve mahalli mezbûrlarda bey‘ edenlerden üçer akçe vermek üzre bundan akdem yedlerine emr-i şerîfim ve mûcebince cânib-i şer‘den hüccet-i şer‘iyye verilmişiken bâcdâr olan İbrahim nâm kimesne kanâ‘at eylemeyip gerek mezbûrlardan ve gerek bey‘ edenlerden kānûn ve defterden ziyâde on ikişer akçelerin almağla te‘addî ve tecâvüz eylediğin bildirip şer‘ile görülüp emr ve defterden ziyâde alınan akçelerin bi’t-tamâm geri kendilere alıverilip icrâ-yı hak olunmak bâbında emr-i şerîfim recâ eyledikleri ecilden, Hazîne-i âmire’mde mahfûz olan Ma‘den mukāta‘ası defterlerine nazar olundukda mahmiye-i İstanbul’da Yedikule’de vâki‘ serçin ve derçin voyvoda bâcı ve kantariye şem‘-i revgan mukāta‘asının şart-ı iltizâmı üzre Yedikule’de selhhâne içinde zebh olunmağa gelen sığırdan dörder akçe ve koyun ve kuzu ve keçiden birer akçe her kim zebh ederse müslüman ve kefereden mîrî resmi alına ve dahi Yedikule’de vâkı‘a Bâc-ı Bâb-ı Ağnâm mukāta‘asının şart-ı iltizâm-ı kadîmi üzre vere ve Kırkkilise ve Çirmen sancaklarında füruht ve zebh olunan koyun ve kuzu ve keçiden birer akçe bâc alına ve sığırdan üçer akçe ve resm-i hüddâmiyye buçuk akçe alına ve camusa sekiz akçe bâc alına tokada gelmezden mukaddem bâc emînlerine haber gönderip gelen defter olunup mûcebince bâcları verilmedin tokaddan gayrı yerlere ve ahırlarda bağlanıp ve yâhud füruht olunup mîrî için girift oluna ve tokada gelmezden mukaddem celb ve kasab ve koltukçu emîn ma‘rifet-i olmadığı sürücüler koyun ve sığır ve kuzu ve keçi iştirâ eylemeyeler eğer hafiyyeten ederlerse her bir davardan on ikişer akçe alına eğer kasab bulunmaz ise alandan tahsîl oluna deyû vech-i şer‘ ve kānûn ve defder, ziyâde aldığı alıverile deyû fermânım olmuşdur. Buyurdum ki hükm-i şerîfimle vardıkda bu bâbda sâdır olan emrim üzre amel edip dahi göresiz fi’l-vâki‘ zikr olunan kasab tâifesi zebh ve iştirâ eyledikleri sığırların lâzım gelen rüsûm-ı bâcı defterden ta‘yîn ve tasrîh olunduğu üzre ve mukaddemâ verilen emr-i şerîfim ve hüccet-i şer‘iyyeleri mûcebince vermeğe râzılar iken bâcdâr olan mezbûr İbrahim emr ve defter mûcebince almağa muvâfakat etmeyip hilâf-ı emr ve defter ziyâde akçelerin alıp te‘addî eylediği vâki‘ ise ol takdîrce şer‘ ile görüp bâcdâr-ı mezbûrun bunlardan hilâf-ı şer‘ ve kānûn ve mugāyir-i defter ve kānûn ziyâde aldığı akçelerin her ne ise ba‘de’s-sübût hükm edip geri bi’t-tamâm şer‘ile görülüp alıverip ihkāk-ı hak eyleyip mezbûra ta‘allül ve muhâlefet ettirmeyesiz. Bu husûs için bir dahi şikâyet olunmalı eylemeyesiz şöyle bilesiz alâmet-i şerîfe i‘timâd kılasız. Fi’l-yevmi’l-âşir min Rebî‘ilâhir li sene seb‘a ve tis‘în ve elf. Be makām-ı Edirne.

(BAB46 - cilt: 19, sayfa: 637 - Hüküm no: 793 - Orijinal metin no: [144b-1])﻿

﻿

﻿

794. Hüküm

Borcundan dolayı hapsedilen İbrahim’in serbest bırakılması

Gāib ani’l-meclis İbrahim nâm kimesneye on altı guruş on rub‘ deyni için sekiz aydan beri sicn-i sultânîde mahbûs olan İbrahim’in, Ahmed Beşe nefsine ve hîn-i mütâlebede meclis-i şer‘a ihzâr ve gaybet ederse meblağ-ı mezbûra el-Hâc Şaban b. Ali nâm kimesne kefîl olmağın medyûn-ı mezbûr İbrahim ıtlâk ve işbu mahalle kayd şüd.

(BAB46 - cilt: 19, sayfa: 639 - Hüküm no: 794 - Orijinal metin no: [Arka kapak içi-1])﻿

﻿

﻿

795. Hüküm

Borcundan dolayı hapsedilen Avadya v. Senem’in serbest bırakılması

Gāib ani’l-meclis Erâmil? Mehmed Beşe’ye dokuz buçuk guruş için yüz on gündür mahbûs olan Avadya v. Senem nâm yahudi’ye Hasköy’de sâkin İlya v. Sabatay nâm zimmî kefîl bi’l-mâl olmağla mezbûr İlya’ya Hasköy’de sâkin Mosi v. Murdehay nâm yahudi nefsine kefîl ve işbu mahalle kayd şüd.

Şuhûdü’l-hâl: Mehmed [b.] İbrahim, İbrahim Çelebi [b.] Ahmed, İbrahim [b.] Resul, Receb [b.] Mustafa.

(BAB46 - cilt: 19, sayfa: 639 - Hüküm no: 795 - Orijinal metin no: [Arka kapak içi-2])﻿

﻿

﻿

796. Hüküm

Dadye bt. Yasef’in Hebib v. Menahem ile evlenmesi

[Mahmiye-i İstanbul]’da Balat kurbunda Mustafa Paşa mahallesinde sâkine Dadye bt. Yasef nâm yahudiye meclis-i şer‘de (…) cemâ‘atinden Hebib v. Menahem nâm yahudiye yüz esedî guruş mehr-i müeccel ile [nefsimi] tezvîc ve inkâh eyledim dedikde ol dahi mehr-i mezbûr ile tezevvüc ve kabûl eylediğin bu mahalle sicil ve kayd olundu. Fî 23 min şehri Ramazâni’l-mübârek sene [10]97.

Şuhûdü’l-hâl: (…) Bölükbaşı İbrahim Çelebi b. Ahmed, Mehmed b. Mustafa Çorlulu, İsmail b. Mustafa, Mahmud b. Ömer, Mehmed b. Abdullah el-Mühtedî.

(BAB46 - cilt: 19, sayfa: 639 - Hüküm no: 796 - Orijinal metin no: [Arka kapak içi-3])﻿

﻿